
Apie dievus 17 žmones 


Lietuvių mitologijos studijos 


Vilniaus Universitetui — 
jo keturių šimtų metų sukaktuvių proga 


PRATARMĖ 


I. MITOLOGIJA KAIP OBJEKTAS 
1. Mitologija kaip ideologija 


Mitologijos kaip savarankios socialinių mokslų šakos susiforma- 
vimas surištas su Georges'o Dumėzilio vardu: kova, kurią jis per 
ištisus dešimtmečius vedė prieš mitologijos mėgėjus, žiūrinčius į 
mitus kaip į lakios fantazijos meno kūrinius, prieš istorikus rea- 
listus, ieškančius mitinių faktų, o ne jų reikšmės, prieš įvairias 
filosofines teorijas, siūlančias vienu ypu keleto kategorijų pagal- 
ba išaiškinti visos žmonijos mitinį galvojimą, pasibaigė pergale, 
kuri galutinai įtvirtino šią tyrinėjimų sritį šeštoje mūsų amžiaus 
dekadoje. 

Dumėzilio išeities taškas labai paprastas - tai atitikmens tarp 
dieviškojo ir žmogiškojo pasaulių teigimas, į dieviškąjį pasaulį 
žiūrint tam tikra prasme kaip į Žmogiškojo pasaulio, jo santvar- 
kos, jo pagrindinių rūpesčių ir troškimų atspindį. Tyrinėdamas in- 
doeuropiečių tautų religijas, jisai suformulavo hipotezę, pagal ku- 
rią tų tautų bendra socialinė struktūra randa savo atitikmenį 
dieviškojo pasaulio struktūroje ir dieviškųjų funkcijų pasidalini- 
me. Kitaip sakant, tautos religija yra jos ideologija, kurios pagalba 
bendruomenė mąsto save pačią, žmonių tarpusavio santykius, jo- 
je pasireiškiančias prieštaraujančias jėgas, - visa tai suabsoliutin- 
dama dieviškame plane. Tuo būdu, pavyzdžiui, tris indoeuropiečių 

visuomenei būdingas socialines klases - dvasiškių, karių ir žem- 
dirbių bei piemenų - atitinka trys dieviškojo suverenumo sferos: 
dvasininkų klasę - kontraktualinio ir magiškojo suverenumo sfe- 
ra, karių klasę - jėga paremtas suverenumas, o žemdirbių ir pie- 
menų klasę - visokių „žemiškų gėrybių“ — maisto, turto, sveika- 
tos, grožio - šaltinio ir globos sfera. 

Nesigilinant į šios teorijos atskirus komponentus - nežiūrint, 
ar toks suverenumo funkcijų paskirstymas bendras visoms mito- 
logijoms, nestatant klausimo, ar dievų pasaulis tiesiogiai atspindi 
žmogiškąją santvarką, ar reikalingas papildomų mediacijų — rei- 
kia pabrėžti nediskutuojamą Dumėzilio įnašo svarbą. Jo atlikti ty- 
rinėjimai, patvirtinę pirmutines hipotezes, leidžia suprasti, (a) kad 
dievai ir kitos mitinės būtybės nėra žmogiškos „fantazijos“ pada- 
riniai, o figūratyvinės priemonės Žmonijos ir pasaulio prasmei ir 
tvarkai išsiaiškinti; (b) kad mitologinė galvosena nėra padrika ir 
atsitiktinė, o vyksta organizuotos dievų veiklos ir funkcijų siste- 
mos rėmuose; (c) kad mitologija yra pašaukta išreikšti tiriamos vi- 
suomenės labai plačiai suprastą politinę ideologiją. 

Iš tokios mitologijos sampratos išplaukia dar vienas, metodo- 
logiškai itin svarbus konstatavimas: mitologija nėra, kaip tai buvo 
įprasta manyti, vienos kurios tautos surinktų mitų kolekcija, o ide- 
ologinė struktūra, galinti pasireikšti bet kokia „literatūrine“ for- 
ma. Ieškodamas, kaip komparatistas, mitinių struktūrų atitikmenų 
atskirose indoeuropiečių tautose, Dumėzilis surado jas Romoje 
užrašytas kaip istorinius įvykius, Indijoje kaip epopėjos atskirus 
epizodus, Airijoje kaip legendas ir t.t. Kitaip sakant — ir tai api- 
būdina mokslinę mitologijos metodologiją - mitologiniai tyrinėji- 
mai negali prasidėti nuo apriorinio „mito“ kaip literatūrinio žanro 
definicijos nustatymo, pasakojimų, vadinamų „mitais“, korpuso 
sudarymo ir to korpuso analizės, ko mus moko dar XIX a. išdirb- 
tos mokslinio aprašymo procedūros: atvirkščiai, mitiniai pasakoji- 
mai yra tiktai vienas iš gausių šaltinių, kurių pagalba galima ban- 
dyti atstatyti mitines struktūras. 

2. Mitologija kaip filosofija 


Claude'as Lėvi-Straussas visai kitoje srityje - Amerikos indėnų 
mitologijoje - pritaiko ir išplečia Dumėzilio išdirbtą metodologi- 
ją, nors ir pasirinkdamas savo analizei skirtingą išeities tašką. Jo 
1955 m. Journal of American Folklore paskelbtas straipsnis The Struc- 
tural Study of Myth dažnai laikomas šios naujos mokslo šakos gimi- 
mo data. Peržvelgęs visiems žinomą Oidipo mitą, jis konstatuoja, 
kad kiekvienas mitas gali būti skaitomas dviem būdais: horizonta- 
liai skaitant, jis atrodo kaip visiškai aiški, bet jokios prasmės ne- 
turinti pasaka; vertikaliai skaitant — t.y. pastebint, kad kai kurie 
semantiniai pasakojimo bruožai, nors ir skirtingomis figūromis 
išreikšti, nuolat kartojasi ir organizuojasi į tam tikras reikšmės 
struktūras — mitas yra nebeaiškus, sunkiai iššifruojamas, bet pra- 
smingas tekstas. Mitologijos, kaip mokslo, uždavinys yra tad visų 
pirma išdirbti mitinių tekstų skaitymo metodus, kurių pagalba at- 
siskleis mitologija kaip visuma istorijų, kurias Žmonija sau pasa- 
koja, išsakydama tuo netiesioginiu būdu savo esminius rūpesčius, 
spręsdama visas kylančias filosofines problemas. 

Nepaneigdamas Dumėzilio, Lėvi-Straussas išplečia tad jo iš- 
keltą problematiką: ten, kur Dumėzilis matė tiktai visuomeninės 
ideologijos išraišką, Lėvi-Straussas įžiūri jau bendros kultūrinės 
filosofijos išsakymą. Turėdamas reikalą jau nebe su organizuotų 
religijų formomis, o su vadinamųjų archajinių bendruomenių mi- 
tologijomis, jisai išryškina jose tas pagrindines dimensijas, pagal 
kurias žmonija mąsto savo kultūrą. Štai kad ir perėjimas iš žalio 
maisto, būdingo visiems gyviams, į virtą ar keptą maistą, perėji- 
mas iš nuogumo stovio į apsirengimą ar išsipuošimą - tai vis 
slenksčiai, kuriuos Žmogus, paneigdamas savo prigimtį - natūrą, 
peržengia ir pasiekia kultūrą: tai visuotinės apmąstymo temos, 
sutinkamos turbūt kone visose mitologijose. Galima, žinoma, ne- 
sutikti su vienu ar kitu Lėvi-Strausso teigimu ar išrodinėjimu, jo 
įnašas dar labiau išryškina tai, ką galima laikyti nūdiene mitolo- 
gijos samprata - kad jinai yra žmonijai būdinga figūratyvinio 
mąstymo forma, sprendžianti pagrindines ideologines ir filosofi- 
nes problemas. 

Bandydamas atsakyti į klausimą, kodėl paviršutinis mitų skai- 
tymas nesuprantamas, nors jų gili prasmė ir yra neabejotina, Lėvi- 
Straussas siūlo tai išaiškinti kolektyvinės pasąmonės hipoteze. 
Turint galvoje, kad mitologijų sprendžiamos problemos yra uni- 
versalios, kad figūratyvinės išraiškos priemonės, kaip ir kiekvie- 
nos etninės bendruomenės šnekamoji kalba, nors ir būdamos re- 
liatyvios, nepriklauso nuo atskirų individų kaprizų, o sudaro 
bendrą tos visuomenės lobį, - mitinio pasakojimo forma perduo- 
damas turinys cirkuliuoja tarp žmonių, nors pačios išraiškos for- 
mos ir ne visai suprantamos ar nebesuprantamos. Galima, žino- 
ma, šią hipotezę priimti ar nepriimti — tai mitologijos metodų 
niekuo nepakeičia - lieka tiktai ta pati pagrindinė problema - mitų 
įskaitomumo problema. Mitinis tekstas, kaip ir bet koks kitas žmo- 
gaus pasakojimas, gali būti suprastas tik tada, kai jo adresatas turi 
savo dispozicijoje atitinkamą semantinį kodą, leidžiantį jam gautą 
tekstą iššifruoti. Kitaip sakant, norint suprasti mitus, nepakanka 
turėti gerą jų kolekciją, reikia dar susidaryti atitinkamą mitinį žody- 
ną, padedantį juos išskaityti. 


3. Mitologija kaip kultūra 


Ši semantinio kodo problema pasirodo tad kaip būtina sąlyga ga- 
lutiniam šios srities metodologijos susidarymui. Naujoji mitologų 
karta bando užtat grįžti prie Dumėzilio, pagal kurį, kaip matėme, 
mitologija, kaip semantinė struktūra, yra nepriklausoma nuo 
tekstų - mitų, kurių pagalba ji išreiškiama. To pasėkoje mitologi- 
jos sąvoka dar labiau išplečiama, identifikuojant ją su bendruo- 
menės kultūros, įrašytos į duotus laiko ir erdvės rėmus, visuma. 
Studijuodamas senovės graikų mitologiją, Marcelis Dėtienne'as nė 
kiek ne mažiau negu į mitinius pasakojimus kreipia dėmesį į ano 
meto „mokslines teorijas“, žemės ūkio vadovėlius, botanikos ar 
zoologijos aprašymus, alimentarinį režimą, kvepalų ir brangakme- 
nių naudojimą ir t.t., žiūrėdamas į šias sritis kaip į lokalines figūra- 
tyvines logikas, kurias naudoja mitinis mąstymas. Apversdamos 
Lėvi-Strausso suformuluotą problematiką - pagal kurią mitologija 

yra semantinio kodo pagalba išskaitoma mitų visuma - naujos šio 
mokslo tendencijos mitologiją identifikuoja su semantiniu kodu, 
galinčiu, reikalui esant, generuoti mitinius pasakojimus. 

Nežiūrint šiuo metu mitologijoje pasireiškiančių įvairių tenden- 
cijų ir kai kurių metodologinių skirtumų - kurie yra tiktai šios 
mokslo šakos gyvybingumo ženklai - bendrosios jos bazės, pakan- 
kamai solidžios, lieka priimtinos visiems mitologams: mitologija 
yra bendruomenės kultūros išraiška; kaip kultūrinis tekstas, jinai 
gali ir turi būti skaitoma ir išaiškinama ją organizuojančios vidu- 
jinės sistemos, o ne iš išorės pasiimtų apriorinių kategorijų pagalba. 

Šitoks schematinis ir gana paviršutiniškas pagrindinių šių dienų 
mitologijos bruožų nusakymas mums atrodė reikalingas tam, kad 
geros valios skaitytojas perspėtas iš anksto žinotų, kokiame epis- 
temologiniame ir metodologiniame fone bandoma šioje knygoje 
aprašinėti mitinius reiškinius ir spręsti mitologines problemas. Ne- 
pageidautina, kad kritiškas žvilgsnis į autoriaus sugebėjimus ir jo 
kompetenciją būtų pretekstas pačiai mitologijai pasmerkti; nerei- 
kėtų, iš kitos pusės, kad mitologinės teorijos nepripažinimas - ar 
paprasčiausiai nepažinimas - tarnautų argumentu tyrinėtojo at- 
liktus dalinius aprašymus ar lokalinius išaiškinimus atmesti. Skai- 
tytojui, besidominčiam lietuvių tautosaka ir mitologija, žinančiam 
Jono Balio darbus ir nuopelnus šioje srityje, turėtų iš anksto būti 
aišku, kad jo pasisakymuose apie „mitologiją iš esmės“ dėstoma 
mitologijos samprata, atitikdama XIX a. pseudofilosofinius ir pseu- 
domokslinius šios rūšies svarstymus, nieko bendro neturi su per 
pastaruosius penkiasdešimt metų susiformavusia mitologija kaip 
atskira socialinių mokslų šaka. 


II. LIETUVIŠKOSIOS MITOLOGIJOS PROBLEMOS 
1. Etnologija ar kultūros istorija? 
Taip plačiai suprasta mitologija prisistato kaip priemonė įvairių 


bendruomenių kultūroms tyrinėti. Norėdama aprašyti vadinamųjų 
archajinių, rašybos nepažįstančių visuomenių kultūras, jinai gali 

būti laikoma viena iš etnologijos sričių. Domėdamasi senųjų, isto- 
riškųjų kultūrų aprašymu - 0 tuo pačiu irjų atstatymu - mitologi- 
ja pasidaro vienu iš pagrindinių kultūros istorijos komponentų. 
Nors tai jos, kaip antropologijos - kaip žmogaus mokslo - esmės ir 
nepakeičia, jinai vis dėlto yra priversta šiais dviem atvejais nau- 
doti kitokius priėjimo būdus, kitokią medžiagą ir šaltinius. Etno- 
loginėje mitologijoje didelį vaidmenį vaidina tiesioginis tyrinėto- 
jo - ar jo tarpininkų - santykis su gyva bendruomene, tuo tarpu 
istorinė mitologija turi pasitenkinti tiktai jau esama, nebepatikri- 
nama medžiaga, šaltinių spragas bandydama užpildyti koheren- 
tiškomis hipotezėmis. 

Šia prasme mūsų pasirinktas tyrinėjimų objektas yra mišrus. Lie- 
tuvių tautos mitologijai studijuoti medžiaga yra ir istorinė, ir etno- 
grafinė. Iš vienos pusės, tai rašytiniai šaltiniai: negausios užuomi- 
nos apie pagonių religiją kaimyninių tautų XIII-XV a. - o vėliau ir 
Lietuvos — metraščiuose ir kronikose, žymiai gausesni XVI-XVII a. 
jau degraduotos religijos, apeigų ir papročių aprašymai. Iš kitos 
pusės, per visą XIX a. -ir iki šių dienų - gana kruopščiai rinkta etno- 
grafinė medžiaga, kurioje galima atpažinti dominuojančios religi- 
jos - krikščionybės rėmuose senųjų tikėjimų ir papročių liekanas. 

Nereikia užmiršti tačiau, kad kiekvienas „medžiagos“ rinkimas 
yra visados apsąlygotas tikslo, kurio vardan jis daromas: šis tiks- 
las gali būti aiškiai išsakytas, pavyzdžiui, mokslinių hipotezių for- 
ma, bet jis gali būti ir implicitinis, nustatytas to meto dominuo- 
jančios ideologijos. Geros valios tautiečių pastangomis sudarytas 
etnografinis archyvas yra tad heterogeniškas, paklusnus net ke- 
lioms ideologinėms tendencijoms. Jau nuo Herderio ir Goethe's 
laikų puoselėtas „liaudies kūrybos“ mitas vertė rinkėjus kreipti 
dėmesį į lietuvių tautosakos „grožį“: iš čia, pavyzdžiui, gausios 
lyrinių dainų kolekcijos, reliatyviai maža bendro turinčios su mi- 
tologija ir senove. Kitas, jį sekęs - bet dažnai ir su pirmuoju susi- 
liejęs - „liaudies kultūros“, „liaudininkiškumo“, kaip „tautos ge- 
nijaus“ išraiškos, mitas davė neblogus pasakų, patarlių, šventinių 
papročių rinkinius. Dominuojančios folklorinės teorijos - ypač tau- 
tosakos skirstymas į literatūrinius žanrus - favorizavo „didžiuo- 
sius“ žanrus mažųjų sąskaiton. 

Šios kelios pastabos anaiptol nenori mažinti etnografinės me- 
džiagos svarbą, o tik atkreipti dėmesį į jos heteroklitinį pobūdį. 
Tai reiškia, iš vienos pusės, kad tik labai maža šios medžiagos da- 
lis gali būti panaudota istoriniams mitologijos tyrimams. Iš kitos 
pusės, tokios rūšies archyvų eksploatacija negali neiškelti mokslo 
srities, kuriai ta medžiaga gali būti panaudojama, problemos: 
mokslas pasidaro iš savo objekto nustatymo ir savo metodų išdir- 
bimo, bet ne iš to, kokia medžiaga jam yra atsitiktinai surinkta. 
Užtat ir turima medžiaga pasirėmus daromi XIX a. antrosios pusės 
kaimo buities aprašymai - su metiniame cikle besikartojančiais dar- 
bais ir šventėmis, su į kitą, gyvenimo, ciklą įrašytomis vestuvėmis, 
krikštynomis ir laidotuvėmis - gali būti laikomi priklausą uždarų, 
archajinių kaimo bendruomenių, būdingų visai to meto Europai, 
sociologijos sričiai. Rumunijos socialistinis režimas, palikdamas, 
tarsi kokį Amerikos indėnų rezervatą, nekolektyvizuotą ištisą itin 
senovišką Maramurešo kraštą, sudarė idealias sąlygas tokiai so- 
ciologijai klestėti. 

Ši visai teisėta mokslinė sritis, žinoma, nieko bendro neturi su 
mūsų siūlomais mitologiniais tyrinėjimais. Nesusipratimas kyla tik 
tada, kai folkloristas-sociologas pretenduoja tuo pat metu būti ir 
žodinės literatūros kritiku, ir senosios lietuvių mitologijos ap- 
rašinėtoju: tai jau mokslinių „žanrų“ sumaišymas. 


2. Mitologija ar religija? 


Kalbant apie lietuvių mitologiją, nereikia užmiršti, kad jinai įsi- 
rašo, kaip vienas iš ją sudarančių elementų, į bendrąją, palygi- 
namąją indoeuropiečių tautų mitologiją. Tyrinėtojui iš to, žinoma, 
didelė nauda: mitinių struktūrų palyginamumas - t.y. galėjimas 
atpažinti tarp mitologijų esančius panašumus ir skirtumus - jam 
padeda susidaryti hipotezes, nusakančias, ko būtent jam reikia 
ieškoti, padeda taip pat ir iš žaidimais ar pokštais virtusių for- 
mų atstatyti senoviškus religinius ritualus ir t.t. Tačiau lietuvių 
mitologijos priklausomumas bendrai, platesnei mitologinei zonai 
tuo pačiu ir įpareigoja jos tyrinėtoją: Dumėzilis, kaip minėjome, 

atkreipė mitologų dėmesį į itin svarbią, indoeuropiečiams būdin- 
gą mitinio galvojimo dimensiją - į suverenumo ir išvis į pasaulį 
valdančių galių paskirstymo ideologiją. Aišku, kad tokios ideolo- 
gijos nėra ko ieškoti XIX a. uždaros kaimo bendruomenės kad ir 
mitiniame galvojime. Suverenumo ideologija suponuoja palyginti 
išsivysčiusios tautinės visuomenės, pasidalinusios į socialines kla- 
ses, buvimą. Kitaip sakant, jeigu religija vadinsime - nors tokia 
definicija ir nebūtina - specifinę mitologijos formą, pasižyminčią 
sistematizuotos ir hierarchizuotos ideologijos ir ją atitinkančių so- 
cialinių institucijų buvimu, tai lietuviškosios religijos buvimas ar 
nebuvimas priklauso nuo senosios lietuvių tautos, politiškai pasi- 
reiškusios savo valstybine organizacija, sampratos. 

Problema yra rimtesnė, negu jinai iš paviršiaus atrodo. Pagal 
tautosakininkų-mitologų sluoksniuose vyraujančias nuomones, se- 
novės lietuviai garbinę „dangaus kūnus“, „sudievintas gamtos 
jėgas“ ir kitokius panašius „fantazijos padarus“: toks mitologijos 
supratimas nieko bendro neturi su tautine religija, kurią galima 
būtų palyginti su kitų indoeuropiečių tautų religijomis. Vidur- 
amžių Lietuvos istorijos sampratoje, iš kitos pusės, dar ne per se- 
niai vyravo beklasės laisvų Žmonių visuomenės, labai palaidos, 
beveik neegzistuojančios politinės organizacijos temos. 

Paskutiniųjų laikų archeologiniai ir istoriniai tyrinėjimai dide- 
le dalimi atitaiso tokį primityvų senosios Lietuvos vaizdą. Archeo- 
loginiai kasinėjimai rodo visai etninės Lietuvos teritorijai būdingos 
materialinės kultūros —- pasėlių, žemės ūkio įrankių ir bendrosios 
technologijos — suvienodėjimą, kuris leidžia spręsti apie intensy- 
vią to meto Žmonių ir gėrybių cirkuliaciją, galimą, kaip žinome, 
tik tada, jei minimali politinė organizacija garantuoja kelių saugu- 
mą: tai daviniai ir problemos, atitinką to pat laikotarpio Vakarų 
Europos iškilimą iš barbarijos ir viduramžių kultūros formavimo- 
si pradžią. Tie patys tyrimai rodo ir kito, ne mažiau svarbaus, reli- 
ginės revoliucijos proceso, nusitęsusio nuo VI iki X a., išsibaigimą: 
bendrų materialinės kultūros pagrindų susidarymą atitinka ir re- 
liginių formų, pasireiškusių visuotiniu lavonų deginimo įsigalėji- 
mu, suvienodėjimas. Sovijaus ir Šventaragio mitai atitinka tad ar- 
cheologijos patvirtintus istorinius faktus. Istorijos tyrimai, iš kitos 

pusės, ima pamažu atskleisti ir lietuvių tautos socialinės ir poli- 
tinės organizacijos pagrindus, leidusius jai išsivystyti į valstybinę 
formą: nors per daug bendra feodalizmo sąvoka ir neleidžia dar 
pramatyti lietuviškojo feodalizmo specifinių bruožų, tačiau jinai 
rodo to meto lietuvių tautą buvusią socialiai diferencijuotą ir hie- 
rarchiškai organizuotą vienetą. O tai ir sudaro socialinę bazę, 
leidžiančią įsivaizduoti lietuvių religiją panašią į kitas indoeuro- 
pietiško tipo religijas. Lietuvos valstybės ekspansija - net, tam tik- 
ra prasme, XIII ir XIV a. pasireiškęs lietuviškasis imperializmas, — 
sunkiai išaiškinami demografine ar ekonomine persvara, turėjo 
būti pagrįsti jau bent ideologiniu solidumu ir stangrumu: žiūrėda- 
mi į religiją kaip į ano meto ideologijos figūratyvinę išraišką, gali- 
me manyti, kad valstybės susidarymą ir jos išsiplėtimą turėjo ati- 
tikti ir tam tikras „religinio klestėjimo“ periodas. Turint galvoje 
tokį ekonominį, socialinį ir politinį kontekstą, lietuviškosios mito- 
logijos atstatymo ir aprašymo - kurio nekantriai laukia indoeuro- 
peistai mitologai - reikalas yra pagrįstas ir aktualus. 


3. Istorija ir struktūra 


Pastaraisiais metais pasireiškusi archeologijos išdirbtų metodų pa- 
žanga, leidžianti atskirų padrikų elementų pagalba atstatyti ne 
įrankius, statulas ar pastatus, bet ištisas vietoves ir gyvenvietes, 
pagal kurias galima spręsti apie senovės miestus, jų socialinių, po- 
litinių ir religinių institucijų formas, turi neabejotinos įtakos ir ben- 
drajai istorijos metodologijai. Analogiškai galima sakyti, kad ir is- 
torijos rūkuose atpažįstamos mitologijos aprašymas yra ne kas kita, 
o rekonstrukcija, bandanti atskirų mitinių nuotrupų, išsimėčiusių 
šukių ir palaidų gabalų pagalba atstatyti koherentišką, organizuo- 
tą visumą. Tokia rekonstrukcija tačiau negali - ir nesiekia - atsta- 
tyti vieno kurio istorinio periodo visumos su jam charakteringais 
vidujiniais prieštaravimais ir jį sudarančiais heterogeniškais ele- 
mentais. Mitologijos atstatymas reiškia ne daugiau negu vienos 
pasirinktos, logiškai sandarios, struktūrinės būklės aprašymą. Jei- 
gu, pavyzdžiui, lietuviškąją atstatomą mitologiją galima dalinai 

sutapdinti su Didžiosios Lietuvos Kunigaikštystės XIII-XIV a. re- 
ligine ir dvasine kultūra, tai aišku, iš vienos pusės, kad to istorinio 
periodo metu Lietuvoje veikė ir kitos, skirtingos kultūrinės jėgos 
ir įtakos, o iš kitos pusės, kad tos pačios mitologinės struktūros 
dalines formas galima sutikti ir jau paviršutiniškai apkrikščionin- 
toje XV-XVI a. Lietuvoje, kad mitinės atbrailos gali būti randamos 
ir etnografiniuose XIX a. šaltiniuose. Šv. Onos bažnyčia Vilniuje, 
pavyzdžiui, yra gotiška, nors jinai ir statyta jau tuo metu, kurio 
nebegalima laikyti gotikos amžiumi: gotikos konceptas ir istorinis 
gotikos periodas yra du skirtingi moksliniai objektai. 

Dar daugiau: išraiškos plano panašumus ar skirtingumus rei- 
kia laikyti paviršutiniškais ir antraeiliais, jeigu po jais galima at- 
pažinti semantinius tapatumus. Moteriškų rūbų formos ir dėvėji- 
mo būdai, pavyzdžiui, gali keistis istorijos bėgyje: šie pasikeitimai 
gali būti vertinami kaip nereikšmingi, jeigu pats dėvėjimo princi- 
pas - galėjimas rūbų pagalba atpažinti atskiras moterų amžiaus ir 
„Stono“ klases - lieka pastovus ir atitinka struktūrinius aprašomos 
kultūrinės sistemos reikalavimus. Kitaip sakant, mitologijos atsta- 
tymo galutinis tikslas - atkurti, nežiūrint figūratyvinių formų įvai- 
rumo ir kaitaliojimosi, autonomišką semantinį pasaulį. Kultūros 
istoriko akimis žiūrint, toks mitologo aprašytas semantinis pasau- 
lis atitinka turbūt vadinamąją dominuojančią tos epochos ideolo- 
giją ar kultūrą. 


III. METODOLOGINIAI RŪPESČIAI 


Jeigu mitologija yra savotiška kultūrinė archeologija, tai metodai, 
kurių pagalba jinai atlieka savo kasinėjimus, turi padėti iš kelių 
atskirų šukių teoriškai atstatyti visą vazą, iš kelių išsilaikiusių mū- 
rų - nubrėžti viso miesto planą. Kitaip sakant, metodologinėje 
plotmėje į kiekvieną užregistruotą mitinį faktą reikia žiūrėti kaip į 
integralinę dalį platesnės visumos, į kurią jis įeina. Kiekvienas mi- 
tinis objektas ar epizodas turi būti pretekstu išdirbti hipotetinį mo- 
delį, galintį išaiškinti ne tik tą objektą ar epizodą, bet ir kitus su juo 
surištus reiškinius. Mitologinė rekonstrukcija yra tad nuolatinis 

hipotezių kūrimas, hipotezių, kurių patikrinimui, kaip ir kitose 
mokslo šakose, šiandien kaip kriterijai tepripažįstami tik jų tarpu- 
savė koherencija ir jų eventuali falsifikacija, hipotezes sugriaunant 
nauju, jomis neišaiškinamų arba joms prieštaraujančių faktų įve- 
dimu. 


1. Žodinės literatūros tekstai 


Lietuvių mitologijos atstatymo darbas yra tad visų pirma ieškoji- 
mas, atpažinimas ir išaiškinimas atskirų mitinių elementų ir ban- 
dymas įrašyti juos į platesnes mitologines struktūras ir dimensi- 
jas. Šie elementai savo ruožtu gali pasireikšti įvairiomis žodinės 
literatūros formomis. 

Istoriniai ir etnografiniai šaltiniai pateikia mums tam tikrą 
skaičių iki šiol dar net nebandytų aiškinti „tikrų“ mitinių pasako- 
jimų; tai, pavyzdžiui, Sovijaus, Vilniaus įkūrimo, žemės paskan- 
dos mitai. Tokiems mitams interpretuoti gali būti naudojami jau 
patikimi lyginamosios indoeuropiečių mitologijos metodai, kurie 
remiasi, kaip minėjome, pagrindiniu mitų skaitymo principu - se- 
mantinio kodo atstatymu. Tačiau palyginti negausus tokių neabe- 
jotinų mitų skaičius — paaiškinamas tuo, kad per vėlai pradėta 
rūpintis jų užrašymu - verčia mitologą statyti sau bendro pobū- 
džio klausimą: jei lietuviškoji mitologija iš viso išsilaikė ir gali būti 
atstatoma, tai kokiomis būtent formomis lietuviškame kontekste 
pasireiškia laukiami mitiniai pasakojimai ir kitos mitinės konfi- 
gūracijos? 

Viena iš tokių išsilaikymo formų gali būti laikomos vadinamo- 
sios stebuklinės pasakos. Užtenka atsitiktinai palyginti kai kuriuos 
šios rūšies pasakų lietuviškus variantus su plačiai žinomomis Va- 
karų Europos versijomis, kad paaiškėtų esminis tarp jų esantis skir- 
tumas. Štai keletas pavyzdžių: tuo tarpu kai Nykštukas bendrose 
stebuklinėse pasakose pasireiškia kaip guvus pagramdukas, savo 
gudrumu gelbstintis savo brolius nuo žmogėdros, lietuviškasis 
Nykštukas, nors jis ir čia vaidina naratyvinę triksterio rolę, yra iš 
senutės bezdalo - arba iš senelio nukirsto nykščio - gimusi mitinė 
būtybė, savo pagrindinius pokštus krečianti jaučio ar vilko pilve. 

Tuo tarpu kai pasaka apie vieno iš mirusių sužieduotinių vaideni- 
mąsi kitam įsirašo Prancūzijoje ar Anglijoje į bendrąją vaiduoklių 
rodymosi tematiką, lietuviškoji versija, įvesdama mitinius elemen- 
tus, bando filosofiškai spręsti santykių tarp gyvųjų ir mirusiųjų 
problemą. Nuo antikos laikų gerai žinoma pasaka apie tėvą, užsi- 
geidusį vesti savo dukterį, lietuviškame kontekste suranda atitik- 
menis ne tik tėvo ir dukters incestinių santykių vengime, bet ir 
ypač gausiuose variantuose apie brolio ir sesers incestinį gyveni- 
mą, mitiniu būdu išsprendžiančiuose perėjimo iš kraujomaišos į 
sutartimi pagrįstą giminystę problemą. 

Visa tai, žinoma, neatitinka XIX a. išdirbtos žodinės literatūros 
žanrų klasifikacijos, kurią sekdamas dar ir dabar dažnas tautosa- 
kininkas „žino“, kas yra mitas ir kas — stebuklinė pasaka. Vieno 
šiai problemai skirto simpoziumo metu mano užklaustas Dumėzi- 
lis atsakė visą savo gyvenimą bandęs surasti aiškius kriterijus tiems 
dviem žanrams atskirti ir jų dar neradęs. Tokia lietuviškų pasakų 
valorizacija, iš kitos pusės, prieštarauja ir XIX a. pabaigoje vyravų- 
siai, dar ir šiandien kai kur gyvai pasakų migracijos teorijai, pagal 
kurią, visos Europos pasakos atkeliavusios per kalnus, dykumas 
ir vandenis iš tolimosios Indijos. Atskiros studijos reikėtų išdėstyti 
šiai painiai problematikai. Užteks tik pasakyti, kad šioje byloje 
maišomi trys skirtingi dalykai ir trys atskiros problemos: nara- 
tyvinių struktūrų universalus, visai Žmonijai bendras pobūdis; 
migruojančių, keičiančių savo reikšmę motyvų ir jų įrašymo į pa- 
sakojimo vietą problema; šių struktūrų ir motyvų panaudojimas 
mitiniam turiniui ir mitologinėms konfigūracijoms įrašyti. 

Sutikdami, bent dalinai, su Dumėzilio nuomone, kad stebuk- 
linės pasakos gali būti aiškinamos kaip mitų suprastėjimo, kar- 
tais net jų visiškos desemantizacijos išdavos, pasireiškiančios visų 
pirma antropomorfinių personažų asmenvardžių išnykimu, jų 
mitines funkcijas pakeičiant magiškų objektų ir nepaprastų pa- 
darų įvedimu, - manome turį teisę atskirais pagrįstais atvejais 
žiūrėti į kai kurias lietuviškas pasakas kaip į degraduotus mitus 
ir bandyti juos aiškinti mitologinėje plotmėje, grąžinant kai ku- 
riems jų veikėjams jų mitinius „tikrus“ vardus ir nustatant jų die- 
viškas funkcijas. Tokiais teoretiniais ir metodologiniais principais, 

pavyzdžiui, yra pagrįstas gana kompleksiško Aušrinės mito at- 
statymas. 

Kiek skirtingai prisistato vadinamųjų sakmių problema. Tuo 
tarpu kai mitų ir stebuklinių pasakų atvejais turima reikalo su 
ištisu, išsamiu pasakojimu, reikalaujančiu mitologo interpretaci- 
jos, sakmės duoda dažniausiai tik jo atskirus trupinius, nupa- 
sakoja tiktai pavienius tą ar kitą mitinę ar „pasakišką“ būtybę 
liečiančius įvykius ar jos būdo bruožus. Naudotina procedūra 
šiuo atveju atvirkščia: iš palaidų nuotrupų mitologas turi bandy- 
ti atstatyti ištisą pasakojimą, logiškai suorganizuodamas išbars- 
tytus davinius į prasmingą visumą. Pavyzdžiu čia gali būti mūsų 
bandytas kaukų aprašymas, atpasakojant jų gimimo ir jų pražuvi- 
mo sąlygas ir aplinkybes, atskiriant jų gyvenimą miške nuo jų, 
jau prijaukintų, sukultūrintos veiklos ir t.t. Tai maždaug atitinka 
dabar amerikiečių etnologų mėgstamą „biografinį“ kultūrinių 
tipų aprašymą. 

Tačiau sakmių, kaip atskiro literatūrinio žanro, apibūdinimas 
ir vėl kenkia mitologo darbui. Jų definicija pagrįsta labai neaiškiu 
„tikėjimo“ kriterijumi: tai pasakojimai, kurių tiek adresantai, tiek 
ir adresatai „tiki“ apsakomų būtybių ar įvykių „realumu“. Visų 
pirma tikėjimas — ne kategoriška, o reliatyvi sąvoka: žmonės pa- 
prastai daugiau ar mažiau tiki į ką nors, o ne - tiki arba netiki. 
„Viešpatie, tikiu, padėk man mano netikėjime!“ - tai garsaus šven- 
tojo malda, kuri galėtų priversti susimąstyti „tikinčiuosius“ tokio- 
mis žanrų definicijomis. Neseniai atlikti Indijos studentų apklau- 
sinėjimai išryškino, kad jie dalinai - maždaug 35 procentais - tiki, 
o dalinai - maždaug 65 procentais - netiki į karvių šventumą. Tai- 
gi karvės tam pačiam „tikinčiajam“ yra kartu ir šventos, ir nešven- 
tos, kaip ir laumės XIX a. lietuviui gal ir egzistuoja, gal ir ne. 

Net ir sutinkant, kad uždaroje visuomenėje tam tikru istoriniu 
periodu įmanoma skirstyti pasakojimus į pasakas, kuriomis nie- 
kas netiki, ir į sakmes, kuriomis visi tiki, toks paskirstymas keičia- 
si laiko bėgyje: Mažvydas tikėjo į kaukus kaip „tikrai“ egzistuo- 
jančius, bendravimą su jais priskirdamas „juodosios magijos“ 
sričiai, tuo tarpu XIX a. pasakojimai juos jau vaizduoja kaip pasi- 
rodančius tiktai „kitoje parapijoje“ arba kitais, pasakotojo senelio 

laikais. Mitologijos atstatymu susirūpinusiam tyrinėtojui toks skirs- 
tymo į žanrus kriterijus niekuo nepagrįstas. Užtat, pavyzdžiui, ir 
mitinių būtybių aprašymai pagal tai, kaip jos pasirodo sakmėse, 
tikėjimuose ar pasakose, neatlaiko kritikos. 


2. Apeiginiai tekstai 


Nuo šios grynai „tautosakinės“ medžiagos reikia skirti dokumen- 
taciją, kuri susidaro informatorių, stebinčių, apklausinėjančių, ap- 
rašančių vieną kurią visuomene, dėka: tai žmonių darbų ir šven- 
čių, papročių ir tikėjimo praktikų, šokių ir žaidimų aprašymai. Ši 
medžiaga skiriasi nuo pirmosios tuo, kad jinai, nors ji mitologui ir 
prieinama dažniausiai lingvistine forma, observuojamąją bendruo- 
menę pagauna ir užregistruoja jau nebe jos kalbinėje, pasakojamoje 
išraiškoje, o jos somatinėje, gestais ir kūno judesiais pasireiškiančio- 
je elgsenoje, kuri mitologui nė kiek ne mažiau prasminga negu 
žodinė išraiška. Šių dviejų — kalbinės ir somatinės — išraiškos di- 
mensijų, kurių pagalba bendruomenė save išsako ir pati sau daro- 
si reikšminga, tarpusavio santykių problematika, kuri anksčiau bu- 
vo bandoma spręsti palyginti siauruose ryšių tarp mitų ir ritualų 
rėmuose, yra itin paini ir sunkiai sprendžiama. Apeigų ar tikėjimų 
aprašymai, pavyzdžiui, mitologui atrodo, iš vienos pusės, kaip ele- 
mentai to semantinio kodo, kurio pagalba jis gali analizuoti miti- 
nius pasakojimus. Tačiau, iš kitos pusės, atskiros apeigos ir tikėji- 
mai lieka jam nesuprantami ir beprasmiški tol, kol jis negali jų 
interpretuoti, įrašydamas juos į bendrąją mitologinę sistemą. Šio 
dialektinio ryšio tarp reikšmingo pasakymo ir reikšmingos elg- 
senos atpažinimas dar nėra galutinis išaiškinimas, jis neturi bū- 
ti kliūtimi atskirai paimtos kiekvienos dimensijos išsamiam nag- 
rinėjimui. 

Per pastaruosius keliolika metų išsivysčiusi semiotikos teorija 
įpratino mus žiūrėti į apeigas, taip pat kaip ir į stereotipines, pa- 
pročiais vadinamas, elgsenos grandines, kaip į specifinius nekalbi- 
nius tekstus, kuriuos galima analizuoti tais pačiais metodais kaip ir 
kalbinius, naratyvinio pobūdžio tekstus. Dar daugiau: uždaros, tvir- 

tai struktūruotos bendruomenės papročiai, visumoje paimti, suda- 
ro savitą normatyvinę sistemą, leidžiančią rumunų etnologui Mi- 
hajui Popui net kalbėti apie „papročių gramatiką“, kurios aprašymą 
jis laiko vienu iš pagrindinių folkloristo uždavinių. Kitaip sakant, iš 
žodinės literatūros plano pereidami į papročių-tikėjimų-apeigų ap- 
rašinėjimo planą, surandame jame tas pačias mitinių tekstų nag- 
rinėjimo ir bendrosios mitologinės sistemos atstatymo problemas, 
kurias tenka spręsti progresyviai, atsižvelgiant kartu ir į tamprius ir 
nuolatinius santykius tarp abiejų mitinės išraiškos dimensijų. 

Su tokiais ritualiniais tekstais ir jiems realizuoti tinkamų me- 
todų panaudojimu susiduriame, pavyzdžiui, bandydami supras- 
ti ciklinių, kasmet pasikartojančių švenčių reikšmę. Etnografiniai 
aprašymai paprastai jas skirsto į darbo ir į kalendorines šventes. 
Tačiau iš pirmo žvilgsnio aišku, kad toks skirstymas nėra rimtai 
pagrįstas: jei žemdirbystės šventės ir jas atžyminčios apeigos ne- 
surištos su krikščionišku pastoviu kalendoriumi dėl klimatinių są- 
lygų kaitaliojimosi, tai gyvulininkystės šventės, kurių nėra pa- 
grindo skirti nuo pirmųjų, sutampa bent dalinai su bažnytinėmis 
šventėmis - Jurginėmis, Sekminėmis. Ir vienos, ir kitos mitologi- 
niu atžvilgiu visų pirma surištos su vienos ar kitos rūšies darbus, 
vienos ar kitos rūšies gyvulius globojančiomis dievybėmis: pirmoji 
užduotis todėl ir yra atstatyti ryšį tarp dievų - kurių dažnai išlikę 
tik sąrašai su mažomis anotacijomis, — ir jų švenčių, santykius su 
jais išreiškiančių apeigų. Tai pirmoji klasifikacija, pagal kurią kiek- 
vienai praktiškos ūkinės veiklos sričiai priskiriama ją gaubianti mi- 
tinės reikšmės dimensija. 

Į kiekvieną tokią ūkinę veiklą, iš kitos pusės, reikia žiūrėti kaip 
į bendrą, laike nusitęsiantį procesą, į kurį įsirašo jo atskiras fazes 
atžyminčios apeigos ar šventės: rugių kultūros metinis procesas, 
pavyzdžiui, turi ne tik įžanginius - inchoatyvinius - aspektus (ari- 
mą, sėją), bet ir tęstinį - duratyvinį aspektą („rugelių lankymą“) ir 
pagaliau baigiamuosius - terminatyvinius - aspektus (rugiapjūtę, 
gabjaują). Toks žvilgsnis į kiekvieną ūkinės veiklos sritį ne tik kad 
leidžia mitologui susidaryti ištisą apeiginį tekstą, savo struktūra 
panašų į kalbinius, naratyvinius tekstus, jis padeda surasti pa- 
našumus, pasikartojančius atskiruose apeiginiuose segmentuose, 

ir palengvina išsiaiškinti jų bendrą prasmę. Dar daugiau: kiekvie- 
nas toks ūkinis procesas irgi yra ciklinis, pasikartojantis, užtat ir 
vienų metų darbų ciklo surišimas su ateinančių metų darbais taip 
pat reikalauja savito mitinio įforminimo. Toje pačioje rugių kultū- 
ros izotopijoje tai pasireiškia, iš vienos pusės, ievaro parnešimu ir 
saugojimu seklyčioje ir mitiniu „ievaro tilto“ statymu, o iš kitos 
pusės - gabjaujos, kaip javų užkonservavimo šventės, atliepimu 
kitai, „aruodų atidarymo“ šventei - Gandrinėms. Apeiginiai teks- 
tai tad turi ne tik savitą, vidujinę struktūrą, jie rišasi vieni su kitais, 
organizuodami bendrą „darbų ir švenčių“ sampratą. 

Pasiūlymas kiekvieną ūkinės veiklos sritį priskirti atskiram die- 
vui - linų kultūrą pavesti, pavyzdžiui, Vaižgantui — yra, žinoma, 
tiktai metodologinė simplifikacija: viena veiklos sritis gali būti pa- 
klusni keliems dievams, ir atvirkščiai, vienas dievas gali turėti 
praplėstą veiklos sferą. Tai mums teko sutikti, pavyzdžiui, gab- 
jaujos iškilmes aprašinėjant: jeigu džiovinamų javų apsauga nuo 
gaisro yra ugnies dievo Jagaubio žinioje, tai ūkinės operacijos tiks- 
las - grūdų išgavimas maistui priklauso jau nuo „Javų Dvasios“ 
malonės. Apeiginis tekstas, kaip matome, gali būti susidėjęs iš 
skirtingų segmentų, išreiškiančių kontraktualinius - maldavimo 
ir padėkos - santykius su atskiromis dievybėmis. 

Turimi kalendorinių švenčių aprašymai patys dalinai atlieka 
tokią teksto segmentaciją. Tarp krikščioniškų ir pagoniškų šventės 
elementų ryšys, atrodo, labai menkas: Kalėdų šventėse mitolo- 
giškai reikšmingos Kūčios ir antroji Kalėdų diena, o ne pačios 
Kalėdos; naktiniai lalauninkų vaikščiojimai, merginų supynės, 
Ledų diena - tai vis segmentai, kurie, atrodo, nieko bendra netu- 
ri nei su Velykomis, nei tarp savęs. Sekminės - tai ir karvių šventė, 
ir „rugelių lankymas“, ir merginų „rytagonis“. Palyginus tokias 
šventes su, pavyzdžiui, romėniškų švenčių kalendoriumi, susi- 
daro įspūdis, kad jas dažnai galima interpretuoti kaip kelių „pa- 
goniškų“ švenčių daugiau ar mažiau vykusį sugrupavimą. Lo- 
giška jų aprašinėjimo procedūra turėtų tad pasireikšti visų pirma 
šių švenčių dekonstrukcija, jų išdalinimu į atskiras apeigines pro- 
gramas, po to - tų pavienių programų įjungimu į ištisus, homo- 
geniškus apeiginius tekstus ir tik galų gale - bandymu naujos 

rekonstrukcijos pagalba atstatyti — kaip to buvo siekta, pavyz- 
džiui, su Krikštų švente - autentiškas šventes, integruotas į seną- 
ją lietuvių religiją. 

Sunkumas tiksliai išpildyti tokią metodologinę programą glūdi 
jau anksčiau, žodinės literatūros atveju, pastebėtame reiškinyje — 
apeiginių tekstų desemantizacijoje. Kadaise visai bendruomenei 
buvusi reikšminga apeiginė praktika XIX ir XX a. aprašymuose yra 
išvirtusi į „papročius“ (pvz., Kalėdų papročiai), „žaidimus“ (supi- 
masis) ar „pokštus“ (laistymasis). Taip kaip stebuklinės pasakos 
dažnai atrodo kaip mitinių pasakojimų degradacijos, taip ir pa- 
pročiai daugumoje atvejų gali būti aiškinami kaip prasmės nete- 
kusių apeigų stereotipiniai atkartojimai. Ir vienu, ir kitu atveju jų 
supratimas ir išskaitymas iš naujo primena semantinio kodo susi- 
darymo būtinybę. 


3. Mitologinis žodynas 


Skaitant etnografinius lietuviškų švenčių aprašymus, į akis krenta 
ne tiek vaišių, kaip būtino jų komponento, svarba, kiek tomis pro- 
gomis ruošiamų valgių įvairumas, 0 ypač pačių valgių pritaiky- 
mas kiekvienai šventei, pastovaus ryšio tarp gaminamų patiekalų 
ir švenčiamų švenčių buvimas. Tokių koreliacijų atpažinimas 
leidžia kalbėti apie savitos alimentarinių „papročių“ sistemos bu- 
vimą, papročių, kuriuose mitologo pareiga yra išskaityti kadaise 
juos pagrindusią ritualinę, mitinę reikšmę. 

Senovės lietuvių santykiavimu su savo dievais besidomintys 
autoriai, ieškodami atsakymo į klausimus, ar lietuviai turėję au- 
kurus, kokias aukas ir kaip aukodavę, nepakankamai apsistoja, 
mūsų manymu, prie elementarių paties aukojimo bruožų, būtent, 
(a) kad dievams kaip auka parenkamas jiems patinkąs gyvulys 
ar maisto produktas (juodas ožys, baltas paršelis, gaidys ir t.t.), 
(b) kad aukojimas yra viena iš bendravimo tarp žmonių ir dievų 
formų, pasireiškianti maisto tarp vienų ir kitų pasidalinimu (gėri- 
mo nuliejimu, trupinių nubėrimu, žalčių sukvietimu valgių pa- 
ragauti), ir (c) kad tokiame aukojime dievams skirta dalis, pozi- 
tyvisto akimis žiūrint, yra palyginti menka -jų dieviška prigimtis, 

nereikalinga didelio žemiško maisto kiekio, aukojimo metu daž- 
nai „maitinasi“ kad ir dūmais ar aukos kvapais. Aišku tad, kad 
žmonių bendruomenės dalyvavimas šventiniame aukojime ir pa- 
sireiškia jiems skirtos maisto dalies kolektyviniu sunaudojimu, 
kuris, apeigoms pavirtus į papročius, ir atitinka etnografų ap- 
rašomas vaišes. 

Alimentarinio kodo, kaip vieno iš sakralumo išraiškos būdų, 
svarba gali būti didesnė ar mažesnė vienoje ar kitoje religijoje: be 
kita ko, pažymėtina, kad krikščionybės atsiskyrimas nuo judaiz- 
mo pasireiškė pirmiesiems krikščionims sulaužius alimentarinius 
religijos draudimus (plg. Petras pas Kornelijų). Atrodo, kad lietu- 
viškieji šventinių valgių papročiai gali būti laikomi viena iš meto- 
dologiškai našių priemonių įvairių dievų suverenumo ir veiklos 
sferoms atpažinti, jų santykiams su zoologinių ir botaninių planų 
būtybėmis nustatyti. Tai, kad raganų puotų maistas be druskos, 
kad galvijų šventėse valgoma be mėsos, kad per kūlės pabaigtu- 
ves Jagaubiui aukojamą gaidį valgo tik vyrai, o kiaulės uodegą, 
kitu atveju, tik namų šeimininkė, - tai vis mitiniai ženklai, priklausą 
bendrajam kultūriniam kodui. Kūčiose valgomi raini žirniai, ant 
liepsnos pakeptos šventabandės, sikiai, garnio pyragai - tai tik ke- 
li — tarp šimtų - atsitiktinai parinkti pavyzdiniai ženklai, kuriuos 
mitologas turi išmokti išskaityti. Apeiginis alus - paprastas, šiltas, 
prausimuisi naudojamas, nustatytais atvejais geriamas midus ar 
„Žalias vynas“, „marčios kraujas“, čvikinas - tai atskiri elementai 
rafinuotos gėralų izotopijos, kurios reikšmė apeiginėje praktikoje 
neabejotina. 

Alimentarinės kultūros plano panaudojimas sakralinei verčių 
sistemai išreikšti nėra kokia nors išimtis, o greičiau pavyzdys, pai- 
liustruojąs mitinių išraiškos formų susidarymą ir funkcionavimą. 
Užtat ir mitologas, užuot kalbėjęs, pavyzdžiui, apie dangaus kūnų 
„garbinimą“, turėtų įžiūrėti visų pirma šiame reiškinyje mitologi- 
jose dažnai atpažįstamo kosmografinio išraiškos plano buvimą: 
kruopščiai aprašęs daugiau ar mažiau reikšmingus „dangaus kū- 
nus“,jų ypatybes, prigimtį ir kilmę, jų nuolatinius judėjimus - kiek- 
vienas iš jų turi savo „kelią“, kuriuo jis pastoviai „eina“ - jų susi- 
artinimus ir atsitolinimus, - jis galėtų be vargo suprasti, kaip šitoks 

kosmografinis planas tarnauja tarpusaviems dievų santykiams, jų 
darniam sugyvenimui ir jų konfliktams, atžymimiems kasmet pa- 
sikartojančiomis šventėmis, išreikšti. Deja, tokių kosmografinio ko- 
do analizių mes iki šiol pasigendame. 

Panašias pastabas galima daryti ir apie išraiškos planus, gau- 
biančius sveikatos ir ligų problematiką. Žmogaus kūno morfolo- 
gija, kur kiekvienas organas, nuo mažylio pirštelio iki galvos, 
įskaitant kepenis, plaučius, blužnį ir širdį, turi savo simbolinę 
reikšmę ir vaidmenį, - yra savo rūšies mikrokosminė geografija, 
išreiškianti visą Žmogaus, kaip sudėtingos, o drauge ir vientisos 
asmenybės, problematiką. Neužmirškime, kad net ir viduramžių 
Bažnyčia žmogui pripažino ne vieną, o kelias - žmogišką, gyvu- 
linę ir augalinę - sielas. Tokiame Žmogaus kūne gyvena savaran- 
kiškos būtybės - ligos: visoki kaltūnai, gumbai, klynai ir kunigės,- 
kurios auga ir plečiasi, kyla ar krinta, išeina pro akis ar pro nagus 
arba nugalabija žmogų. Ligų tipologija - kurios mes pasigenda- 
me - yra surišta su dievybių, jas valdančių ir užleidžiančių arba 
jas išvaryti galinčių, pasauliu ir jų tarpusaviais santykiais. Be to 
dar, vienos ligos gydomos ritualiniais užkalbėjimais, kitos - įvai- 
riais vaistais, gėralais ir tepalais. Šių vaistų gamyba, juos suda- 
rančių ingredientų parinkimas - visa vadinamoji „liaudies medi- 
cina“ — nėra atsitiktinumo pasėka: kaip švenčių vaišės su savo 
privalomais patiekalais sudaro maistinių „papročių“ sistemą, taip 
pat galima kalbėti ir apie gydymo „papročius“, kurie atspindi 
senoviškas ritualinio gydymo, pagrįsto koreliacijomis tarp die- 
vybių ir jų mėgstamų ar nekenčiamų augalų, praktikas. Tiktai 
šitaip suprastas ir pagrįstas mitinis botanikos kodas - kuriame 
didelę rolę vaidina visokios perkūnžolės, velniažolės ir jonžo- 
lės, - gali būti svarbus lietuviškosios mitologijos aiškinimo ir 
atstatymo elementas. 

Didysis Lietuvių kalbos žodynas, nors ir svarbus mitologui darbo 
įrankis, tik maža dalimi - vien dėl to, kad jis kitkam skirtas - ati- 
tinka jo lūkesčius. Užtat ir mitologinio žodyno, kaip rakto į kul- 
tūrinę Lietuvos praeitį, reikalas yra opus. 


44 LIETUVIŲ MITOLOGIJOS STUDIJOS 


IV. MITOLOGIJA IR POEZIJA 


Devynioliktojo amžiaus mokslo žmonių - jų tarpe ir tautosaki- 
ninkų - pasitikėjimas mokslu, jo tyrinėjamais „faktais“, jo pagalba 
pasiekiama moksline „tiesa“ subraškėjo ir pagaliau sutrupėjo po 
kelių įvairiose srityse įvykusių einšteiniškų revoliucijų. Išmokę 
kuklumo, netekę beveik visų tikrumų, mes lengvai sutinkame, kad 
vienos ar kitos mokslo šakos faktai yra mūsų pačių atrinkti, mūsų 
teorijų rėmuose sukurti konstatavimai, kad tokių ar kitokių žmo- 
giškų reiškinių aprašyme, nežiūrint mūsų apsiginklavimo griež- 
čiausiais metodais ir logiškais modeliais, intuicija dažnai dar vai- 
dina vyraujantį vaidmenį. Geru kalbininku gali būti tiktai Žmogus, 
turintis gilų poetinį jausmą, - nuolat kartoja žymus lingvistikos 
autoritetas Romanas Jakobsonas. 

Tokia dvasinė dispozicija tuo labiau reikalinga mitologijos ty- 
rinėjimams: mitologija - juk tai visų pirma figūratyvinė kultūros 
išraiškos forma. Mitologinė kalba - tai socialiniame plane indivi- 
dualios poetinės kalbos atitikmuo. Užtat ir suprantama, kad pas- 
taraisiais dešimtmečiais pastebimas mitologinių studijų išsivys- 
tymas vyksta drauge su poetinės - ir išvis literatūrinės - kalbos 
tyrimų atsinaujinimu. 

Nesusipratimas tarp savo faktais tikro tautosakininko ir viskuo, 
net ir savo išvedžiojimais, abejojančio mitologo yra tad totalinis. 
Užmiršdamas, kad „tikrovė“ yra tiktai tai, kuo „tikima“, kad tai 
dviejų Žmonių, kalbančių apie daiktus ir žodžius, tarpusavio suti- 
kimo pasėka, tautosakininkas ją apgyvendina „faktais“ ir „įvykiais“ 
ir, pavadinęs ją „realybe“, ne tik į poeziją, bet ir į pasakas ir mitus 
žiūri iš aukšto, kaip į fantazijos „kūrinius“ ir „perdirbinius“. Neži- 
nodamas - o gal nenorėdamas ar negalėdamas žinoti — kad poetinė, 
lygiai kaip ir mitologinė, kalba yra niekuo ne prastesnis, tiktai kito- 
niškas negu mokslinė kalba, tiesos ieškojimo ir jos išsakymo būdas, 
jis figūratyvinį, vaizdinį galvojimą laiko „išsigalvojimu“, atsisaky- 
damas jam suteikti „tikrovės“ statusą - tarytum Žmogaus mąstymas 
negalėtų būti laikomas realiu faktu ir tuo pačiu virsti mokslinio ty- 
rinėjimo objektu, tarytum - eikime iki absurdo - pamojimas ranka 
būtų „realesnis“ reiškinys negu pašaukimas „eikš čia!“. Realybė yra 

nedalinama, ir negalima būti pozityvistu per pusę - ar ketvirtada- 
liu - pripažįstant daiktus, bet ne mintis apie daiktus, pripažįstant 
savo paties galvojimą ir atmetant kitų „išsigalvojimus“. Mūsų šim- 
taprocentinis pozityvizmas, nieko bendra neturintis su idealizmu, 
yra tad pasąmoninių naivumų atmetimo išraiška. 

Mitologas neturi teisės skirti „tikrą“ galvojimą nuo „netikro“, 
įsitikinęs, kad iš pažiūros net ir „kvailiausia“ mintis ar pasakymas 
turi savo priežastį ir gali būti išaiškinami. Mitologija skiriasi nuo 
„tikrųjų“ mokslų tiktai tuo, kad jos objektas - ne pasaulis ir jo daik- 
tai, bet tai, ką Žmogus galvoja apie pasaulį, daiktus ir save patį. Ta 
prasme reikia pripažinti, kad mitologas kvėpuoja kiek praretintu, 
lakesniu oru. 

Fantazija yra jo realybė, jo pasirinktasis tyrimo objektas. Tačiau 
fantazija, lietuviškai — vaizduotė, yra ne kas kita, o galvojimas 
vaizdų, ne abstrakčių konceptų, pagalba. Ji nėra nebūtų ir nesu- 
prantamų dalykų išgalvojimas jau vien dėl to, kad ši vaizdais ir 
įvaizdžiais išsireiškianti kalba yra komunikacijos priemonė, kad 
jos pagalba žmonės susikalba ir susipranta. Išskyrus retus autiz- 
mo egzempliorius, nepajėgiančius gyventi visuomenėje ir užda- 
romus jiems globoti skirtose institucijose, vaizdinė, figūratyvinė 
kalba yra universalus, bendražmogiškas reiškinys, ja pastoviai nau- 
dojasi tiek poetas, tiek ir batsiuvys, ir, nors tai ir gali atrodyti para- 
doksalu, - batsiuviui jinai dažnai artimesnė negu poetui, priklau- 
sančiam abstrakčiai galvoti įpratusiems visuomenės sluoksniams: 
tai, ką poetas laikys „išsigalvojimu“, batsiuviui bus greičiau „iš 
piršto išlaužimas“. 

Manymas, kad fantazija sugeba išgalvoti bet ką ir išsakyti bet 
kaip - tai ne kas kita, kaip vienas iš romantizmo neribotą individo 
laisvę teigiančių mitų: pozityvizmas, jį paveldėjęs, tiktai sukeitė 
ženklus, vietoj pliuso atžymėdamas jį minusu ir pasmerkdamas 
individo norą atsiplėšti nuo stereotipinių galvojimo normų. Ne- 
priklausomai nuo šių istorijoje besikaitaliojančių ideologinių ko- 
notacijų figūratyvinė kalba mums atrodo kaip kompromisas tarp 
individo laisvės ir socialinės būtinybės susikalbėti. Galima vienaip 
ar kitaip galvoti apie Frazerio - mitologijos srityje - ar Bachelard'o — 
poezijos srityje - surinktus gausius davinius, rodančius mitologinių 

ir poetinių figūrų universalumą, jų priklausymą bendrajai žmoni- 
jos „fantazijai“: šių tezių griežtumą reikia, atrodo, sušvelninti, įve- 
dant variacijas, paaiškinančias kultūrų reliatyvumą laike ir erdvėje, 
tačiau bendra žmonijos „svajų“ apie ugnį ir vandenį, apie žemę ir 
dangų figūratyvinė bazė lieka neabejotina. 

Lingvistika, iš kitos pusės, jau seniai konstatavo, kad forma- 
linės priemonės, kurių pagalba viena ir kita gyvoji kalba keičia sa- 
vo žodžių reikšmę, ne tik kad bendros visoms Žmonijos kalbamoms 
kalboms, bet kad ir mitologija, ir poezija vartoja tas pačias metafo- 
ras ir metonimijas kaip ir jau mūsų minėtas batsiuvys. Mitologinė 
vaizduotė nesiskiria iš esmės nuo kasdieninės kalbos figūrų ne tik 
savo formalinėmis priemonėmis, bet dalinai ir turiniu: kiekvienos 
kalbinės bendruomenės turimi patarlių, mįslių, priežodžių, o ypač 
gausių kalbinių stereotipų - Rytuose, rodos, frazeologizmais vadi- 
namų - figūratyviniai rezervai yra bendros tautinės „atminties“ 
liudytojai. 

Viena iš galimų kalbos definicijų apibūdina ją kaip galėjimą, 
naudojantis vienu realybės planu, kalbėti apie kitą jos planą: natū- 
ralios kalbos, pavyzdžiui, naudoja garsų planą ne tam, kad iš- 
reikštų garsus, o kad kalbėtų apie visą pasaulį. Figūratyvinė išraiš- 
ka šia prasme pasirodo kaip savita, autonomiška kalba, įrašyta į 
kasdieninę kalbą ir veikianti jos rėmuose: bitininkystės žodynas 
priklauso bendrajai kalbai tol, kol jo pagalba kalbama apie bites ir 
jų auginimą, bet jis tampa „kalba“, t.y. autonomišku išraiškos ko- 
du, kai jo pagalba kalbama, kaip tai atsitinka lietuvių kultūroje, 
apie meilę ir draugystę, apie Žmonių gražų sugyvenimą, moters 
privalumus ir jos pareigas. Nesvarbu, kaip pavadinsime tokias me- 
takalbines konfigūracijas - ar figūratyvinėmis izotopijomis, ar, kaip 
siūlė Lėvi-Straussas, „konkrečiomis logikomis“ - jos, nors ir būda- 
mos dažnai lokalinio pobūdžio, yra socialinės, sudrausmintos vaiz- 
duotės formos, nieko bendro neturinčios su mūsų tautosakininkų 
kiekviena proga užsimenamais „fantazijos padariniais“. 

Vienas iš prancūzų psichoanalitinės mokyklos autoritetų Jac- 
gues'as Lacanas yra įrašęs savo veikalo įžanginiame puslapyje, 
moto forma, tokį patarimą savo mokiniams: darykite kryžiažo- 
džius! - Norint suprasti, kas dedasi žmogaus galvoje, kas įrašyta 

tautos atmintyje, neužtenka turėti gausius šaltinius, griežtas me- 
todologines taisykles: pripažinus intuicijos svarbą, reikia dar pasi- 
tikėti vaizduote ir laikas nuo laiko pamankštinti ją, sprendžiant 
kryžiažodžius ar skaitant kriminalinius romanus. 


Autoriaus pastaba 


Šis atskirų studijų rinkinys yra paskutinių dešimties metų domėji- 
mosi lietuvių mitologija išdava. Nepretenduodamas į jokius galu- 
tinius rezultatus, autorius jame bando iškelti dalines problemas ir 
siūlyti dalinius jų sprendimus. Bendra visos mitologijos rekonst- 
rukcija įmanoma pasiekti tiktai ilgu ir kruopščiu kolektyviniu dar- 
bu: šios knygos atskirais poskyriais norėta visų pirma pailiustruo- 
ti šių dienų mitologijos tyrimuose vartojamus metodus, pritaikant 
juos lietuviškų tekstų analizei. Užtat ir duoti aprašymai - tai tik 
pirmoji rekonstrukcijos fazė. 

Atitolimas nuo archyvų, neišvengiamas antraeilių šaltinių nau- 
dojimas - tai viena iš priežasčių, paaiškinančių eventualius netiks- 
lumus ar klaidingas interpretacijas. Atsiradus prieš dilemą: nieko 
nedaryti ar tenkintis turima nepilna medžiaga, - buvo pasirinktas 
sunkesnis, nedėkingas kelias. Tai, žinoma, negali tarnauti preteks- 
tu pristatomo darbo trūkumams pridengti. 

Šia proga taip pat norima išreikšti padėką geros valios tau- 
tiečiams už visokeriopą jų pagalbą: už tekstų parūpinimą, knygų 
prisiuntimą, patikslinimus ir patarimus. 


Pirmas skyrius 


KAUKAI IR AITVARAI 


KAUKAI 


I. KAUKO KILMĖ IR JO GYVENIMAS 
1. Kaukas 17 aitvaras 


Kad šių dviejų naudos saugotojų ir turto nešėjų sumaišymas nėra 
XIX amžiaus, laikotarpio, kurį galima laikyti „folkloriniu“, faktas, 
įrodo ir šis Praetorijaus tekstas, kuriame autorius jau XVII amžiuje 
jautė reikalą precizuoti pagrindinius bruožus, leidžiančius atskirti 
kauką nuo aitvaro: 


Jetziger Zeit nennen die Nadraver diese Barzdukkas auch Kaukuczus, die 
sie obigermassen beschreiben und halten davor, dass sie den Leuten Get- 
reydicht und Reichthump zuschlappen; jedoch dass sie diese von Aitwars, 
den man hie sonsten Alf heiszt, unterscheiden und zwar 

(1) wegen der Wohnung. Den die Barsdukai wohnen unter, der Ait- 
wars aber ūber der Erden; 

(2) wegen ihrer Gestalt. Diese Barzdukken sind als Menschen anzuse- 
hen, der Aitwars aber als ein Drach oder grosse Schlange, dessen Kopf 
feurig; 

(3) Die Bezdukken thun den Leuten, wo sie sich aufhalten, keinen Scha- 
den, sondern bringen ihnen Nutzen, der Aitwars aber bringt ihnen auch 
Schaden. (...) 

(4) Die Speise ist auch verschieden, den Kaukuczen geben sie Milch, 
Bier, oder ander Trinken, den Aitwars aber muss von dem Gekochten oder 
Gebratenen und zwar das Erste, wovon sonsten keiner was geschmeckt 
hat, gegeben werden.! 

Prabėgomis pažymėjus, kad kaukai Praetorijaus tekste yra var- 
tojami daugiskaita, tuo tarpu aitvaras yra pastoviai laikomas vie- 
naskaitine dievybe, galima užregistruoti sekančias dvi šias dievy- 
bes skiriančias opozicijas: 

(1) kaukai yra chtoninės būtybės, tuo tarpu aitvaras yra orinė 
būtybė; 

(2) kaukai yra antropomorfinės būtybės, o aitvaras - zoomorfinė 
būtybė (slibinas arba gyvatė); 

(3) kaukai yra geradarės būtybės, o aitvaras yra sudėtinga, drau- 
ge geradarė ir blogadarė, būtybė; 

(4) kaukai maitinasi žaliu maistu (daržoviniais arba bent vegeta- 
riniais valgiais), tuo tarpu aitvaras - virtu arba keptu maistu. 

Turint galvoje šitus pagrindinius skirtumus, pastebėtus XVII a., 
galima dabar peržiūrėti vėlesniuosius (XIX-XX a.) etnografinius 
duomenis, norint patikrinti, kiek jie patvirtina ankstyvesniuosius 
tekstus, kiek jie, iš kitos pusės, atneša naujų paaiškinimų ir even- 
tualių perspektyvos išplėtimų. Tuo tikslu mes pirmučiausia ty- 
rinėsime kiekvieną iš tų dievybių atskirai, jas vėl iš naujo palygin- 
dami tik abudu atskirus aprašymus atlikę. 


2. Chtoninė kaukų kilmė 


Pirmasis argumentas, tinkamas panaudoti kauko chtoninei kilmei 
pagrįsti, yra leksinio pobūdžio. Visa eilė sufiksinių vedinių, susi- 
grupavusių apie bendrą šaknį kauk-: kaukolas, kaukolis ir kaukuolys 
reiškia sudžiūvusios ar sušalusios žemės grumstą (Lietuvių kalbos 
žodynas), kaip ir denominalinis veiksmažodis kaukuoti, reiškiantis 
„daužyti grumstus“ (LKŽ). Analogijos būdu gauta pirmoji kauko 
figūra atitinka kai kurias jo reprezentacijas: „kaukas yra didumo 
kaip dvi kumšti, toks gubulas“ (LKZ, Štk.). 

Prie to prisideda dar kitos žodžio kaukas prasmės ir jo vediniai: 
kauku, kaukeliu ar kaukoru vadinama tam tikra rūšis kvepiančių šak- 
niavaisių (Mandragora officinarium). Kauko šukomis savo ruožtu va- 
dinamas augalas, savo išvaizda primenantis penkių pirštų kon- 
figūraciją; jo magiškoji galia, tarp kitko, turi ryšio su požeminiu 

pasauliu: „susišukuok jom ir nei trupinėlio nenulaužk - kur kas 
žemėj padėta, žinosi“ (LKŽ, Trgn.). 

Faktas, kad kaukų pastovi buveinė yra požeminė, išaiškina ir 
namų šeimininkių, norinčių turėti kaukus savo namuose, vartoja- 
mas magiškas priemones: „jos darydavo iš vieno siūlo skraistes ir 
jas užkasdavo žemėse po namų kampu'“?. 

Pasiremiant šiais pirmaisiais leksiniais ir ritualiniais duomeni- 
mis, galima be ypatingų abejonių priimti, kaip jiems neprieštarau- 
jantį, ir E. Gisevijaus? mitinį pasakojimą apie kaukų prigimtį, pagal 
kurį karaliaus sūnus Drąsus, veltui bandęs išmokti modeliuoti 
žmonių ir žvėrių figūras, vieną gražią dieną pastebėjo, kad kažkas 
ėmė judėti molio gabale, iš kurio jis norėjo nulipdyti plėšrių žvėrių 
grupę, ir kad pagaliau iš molio išsirito daugybė kaukų, jų kara- 
liaus vedamų, kurie, žemai nusilenkę prieš jį, tučtuojau dingo. 

Savaime suprantama, kad kaukai, gimę iš žemės, savo gyven- 
viete pasirenka dažniausiai rūsius ir svirnus; o jei kartais mano- 
ma, kad jie gyvena taip pat pastogėse ir kluonuose, šitas gyven- 
vietės perkėlimas gali būti lengvai išaiškinamas arba jų, kaip grūdų 
ir šieno tiekėjų, funkcijos įtaka, arba jau vėlyvesniu jų sumaišymu 
su aitvarais. Tačiau kaukai toli gražu nėra pagal savo prigimtį namų 
dievybės. 


3. Kaukai ir barstukai 


Ir iš tiesų atrodo, kad dar prieš jų sutartį su žmonėmis kaukų (ar- 
ba diminutyvine forma kaukučių) gyvenvietė buvo miškas. Lek- 
siniai duomenys čia dar kartą padeda susidaryti pirmąjį įspūdį. 
Štai, pavyzdžiui, kai kurių rūšių grybai ar jų grupės vadinami 
sudėtiniais žodžiais, turinčiais elementą kaukas: kaukogrybis yra 
tam tikra grybų rūšis (Phallus impudicus); kaukatiltis reiškia vietą, 
kurioje randama daug grybų; kaukaratis reiškia grybų grupę: 
„An kaukaračių nekurk ugnies - gal kaukeliai dar ateis vakaro- 
ti“ (LKŽ, Trgn.). 

XVI ir XVII amžių etnografiniai šaltiniai, nors ir patvirtinda- 
mi miškinį kaukų pobūdį, drauge įveda ir painiavas, kylančias 
dėl kaukų, iš vienos pusės, ir barstukų, barzdukų ir bezdukų, iš kitos 

pusės, sinonimijos. Praetorius dar kartą bando nustatyti griežtus 
skirtumus tarp vienų ir kitų: 


Einige Nadrauer haben auch einen Unterschied unter den Kaukczys und 
Bezdukkus. Diese wohnen eigentlich in den Waldern unter den Baumen, 
die Kaukuczei aber in den Scheunen, Speichern, auch Wohnhūusern. Bei- 
de aber nennen sie doch Barzdukkus, weil sie auff eine Art, zu mahlen 
was den Barth betrifft, gestalt seyn.“ 


Atrodytų, kad vienas bendras barzdukų pavadinimas apjungia 
ir kaukus, gyvenančius prie žmonių, ir bezdukus, miškų gyventojus. 

Žodis barzdukas, gyvas dar ir modernioje lietuvių kalboje, ypa- 
tingų sunkumų nesukelia. Kiek sunkiau priimti Praetorijaus aiški- 
nimą, kad šių chtoninių nykštukų barzdota išvaizda motyvuoja jų 
pavadinimą. Tuo tarpu atrodo, kad niekas - nebent gal tik visai 
suprantamas noras juos priartinti prie jų germaniškų giminaičių — 
neleidžia kaukams jų primityvioje stadijoje prikergti barzdas: jų 
bendros formos pagalba identifikavus juos su žemės grumstu, rei- 
kia ir toliau progresyviai bandyti atstatyti jų figūratyvinę išvaizdą, 
daug primityvesnę, mažiau išbaigtą, mažiau Žmogišką, daugiau 
tolimą nuo konvencionalios europinės nykštukų reprezentacijos. 

Priešingai, barzdukų vardas mums atrodo lengvai suprantama 
reinterpretacija —- dėl žodžio „barzda“ fonetinio artumo - kito jų 
vardo barstukai, minimo beveik visų XVI ir XVII amžių autorių (La- 
sicius, Stryjkowski, Sudauerbiichlein, Hartknoch). Štai, pavyzdžiui, 
Lasicius, sekdamas Maletijų, kalba apie „Barstuccas, guos Germa- 
ni Erdmenlin, hoc est, subterraneos vocant““ ir kurie, pagal jį, yra 
dievo Putscetum tarnai; žmonės kreipdavosi į šį dievą maldauda- 
mi, kad jisai jiems atsiųstų „Barstuccae, guibus in domibus ipso- 
rum viventibus, credunt se fieri fortunatiores““. Nors šio žodžio 
etimologija ir atrodo netikra (į jį galima būtų žiūrėti kaip į dever- 
balinį daiktavardį, išvestą iš berti ir iš jo dažninės formos barstyti, 
kurie savo keliu, truputį metaforizuojant, leidžia įsivaizduoti 
„turtų dalinimo, barstymo“ reikšmę), visi tekstai, atitinką laiko- 
tarpį tarp didžiosios tautinės religijos ir „degraduotų“ liaudies 
tikėjimų, sutartinai liudija, kad: 

(a) barstukai priklauso nuo hierarchiškai aukštesnio dievo; 

(b) tas dievas - kurio vardą mes laikinai rašome, pagal Lasicijų, 

kaip Putscetum (lot. galininkas) - gyvena drauge su barstukais po 
šeivamedžiu (Sambucus); 

(c) jam (arba jiems) aukojamos aukos susideda iš duonos, pie- 
no ir alaus; 

(d) maldomis į Putscetus prašoma, kad barstukai būtų pasiųsti 
pas Žmones ir neštų jiems naudą ir laimę. 


4. Kaukai: vartotojai ir tiekėjai 


Jų prigimties nepakeičia tai, ar maisto produktai yra patiekiami 
dievui Putscetus kaip aukos, ar jie tiesiog paduodami prijaukin- 
tiems kaukams kaip valgis: išskyrus alų - kuris, kaip žinoma, yra 
apeiginis gėrimas, — tai vis natūralūs žemės produktai, būtent: 
žemdirbystės produktas - duona ir gyvulininkystės produktas — 
pienas. Būdami žali ir augalinės prigimties, jie, kaip matėme, yra 
priešpastatomi virtiems gaminiams, kuriais maitinasi aitvaras. 

Vegetariniai vartotojai kaukai yra drauge ir žemės produktų tie- 
kėjai: jie daugina javus (lygiagrečiai su jų pačių suvalgoma duona) ir 
šieną (lygiagrečiai su jų išgeriamu pienu); jei jie kartais atneša dra- 
bužių, ši jų dovana, priklausanti kitai, skirtingai veiklos sferai, atro- 
do jau žymiai vėlyvesnės kilmės. Priešingai negu aitvaras, kuris dėl 
jo funkcijų sinkretizmo su kaukų funkcijomis gali atnešti tas pačias 
gėrybes, kaukai niekados neatneša pinigų. Kaukai tokiu būdu visai 
aiškiai pasireiškia savo, kaip tarpininkų, rolėje, veikdami abipusių 
mainų tarp Žemės ir žmonių struktūros rėmuose. 

Turto tiekėjų sąvoka, vėlesniame laikotarpyje naudojama norint 
apibrėžti pagrindinę šių dievybių funkciją, labai netobulai teati- 
tinka kaukų modus operandi. Priešingai negu aitvaras, kuris tiesio- 
giai pristato gėrybes, jas perkeldamas erdvėje, kauko atnešto šie- 
no šapelio ar kelių grūdų pilnai pakanka užtikrinti niekad 
neišsibaigiantį turtą. Kaukas atneša ne kokį nors medžiaginį turtą, 
o vadinamąją skalsą, kuri gali būti apibūdinama kaip vartojamojo 
daikto mitinė savybė, kurios dėka jis arba visai nesusivartoja, ar 
susinaudoja tik labai iš lėto. Kai šiandien, pavyzdžiui, sakoma, kad 
sužiedėjusi duona yra skalsi, tai reiškia, kad galima jos valgyti iki 

soties ir vis tiek jos dar daug liks. Taip pat „skalsink, Dieve!“ yra 
optatyvinė kreipimosi formulė: ja prašoma Dievo, kad valgomas 
maistas niekados neišsibaigtų. 

Kalbant apie kaukus, sakoma, kad jie yra „naudos skalsinto- 
jej" arba, dar aiškiau, kad kaukas yra skalsas*, kad jis pats yra tas 
vartojamų daiktų savo esencijoje pastovumo principas, ta jų sa- 
vybė, kuri juos daro neišsisemiančius. Kaip ir žemė, iš kurios jis 
kilęs ir kuri gausiai dalina savo gėrybes, nepailsdama ir neišsi- 
semdama, kaukas yra jos energetinės prigimties nuolatumo ma- 
nifestacija. 


5. Mitologinis kaukų įrėminimas 


Ką tik cituotas Praetorijaus tekstas sukelia dviejų rūšių sunkumų: 
jis iškraipo barstukų, mūsų nagrinėjamų dievybių, bendrinį vardą, 
paliudytą daugelio XVI ir XVII amžių autorių, jo vietoje pasiūly- 
damas lengviau išaiškinamus barzdukus, priartinančius juos prie 
germaniškųjų Erdmūnnlein; bet, iš kitos pusės, jis drauge įveda bez- 
dukus, skirtingus nuo kaukų - naminių dievybių, vadindamas šituo 
nauju vardu tas pačias būtybes tol, kol jos gyvena miške. 

Visi šie autoriai (Maletius, Lasicius, Praetorius, Sudauerbūch- 
lein) sutartinai teigia, kad barstukai (Praetorijui - barzdukai) ir jų 
globėjas dievas Putscetus gyvena po šeivamedžio krūmu? Praeto- 
rius net paaiškina, kad šis medis, ar greičiau krūmokšnis, dar ki- 
taip vadinamas bezdu, faktas, kurį patvirtina moderniškoji leksi- 
kografija, su tuo skirtumu tiktai, kad dvi bezdų rūšys: viena - 
Syringa, skaniai kvepianti, ir kita - Sambucus, skleidžianti nema- 
lonų kvapą, dažnai sumaišomos ir vadinamos vienu ir tuo pačiu 
vardu (LKŽ). Mus domina tik ši antroji rūšis, auganti miškuose, 
o tos pat šeimos vediniai: veiksmažodis bezdėti ir daiktavardis 
bezdalas - kaip tik patvirtina bezdo - sambucus kvepėjimo pobūdį. 

Šie duomenys išaiškina bezduką, miškinį :kauko parasinonimą, 
šitaip vadinamą drauge ir pagal jo buveinę - šeivamedžio-bezdo 
krūmą, ir pagal jam charakteringą nemalonų kvapą.'? Prisiminę, 
kad žodžiu kaukas vadinamas taip pat ir tam tikrą kvapą turintis 

šakniavaisis, kauko figūra, jau prilyginta žemės grumstui, pasipil- 
do nauju olfaktyvinio pobūdžio bruožu. 

Dievo Putscetus „gui sacris arboribus et lucis praest“ (Lasicius) 
ar Putscaetus, „deu(s) gui sacros lucos tuetur“ (Maletius), kurį mes 
pažįstame kaip barstukų valdovą, vardas taip pat sudaro sunkumų. 
Pasiremdami pačia banaliausia definicija, Renesanso epochai tipin- 
gu stereotipu, pagal kurį šis dievaitis nurodomas kaip miškelių ir 
šventų medžių globėjas, etnografai, atrodo, gerokai paskubėjo jį 
identifikuoti su *Pušaičiu, vardu, padarytu pagal žodžio pušis šaknį. 

Maletijaus rašyba, tiesa, leidžia be sunkumo atpažinti lotyniška- 
me -aet-us lietuvišką sufiksą -ai!-is. Tuo tarpu žodžio šaknis vargu 
ar gali būti identifikuota su puš-imi. Kadangi arba grafinė grupė 
-tsc-, jei po jos seka -e, gali būti skaitoma kaip š ir tada neįmanoma 
atpažinti lotyniškame -etumn lietuviško sufikso -aitis; arba šis sufik- 
sas atitinka lotyniškąjį -2etum, bet tuo atveju c prieš a turi būti ta- 
riamas kaip k, o prieš jį esanti grupė -ts- tada atitiks fonemą š. Ki- 
taip sakant, galimos tik dvi lietuviškos šio vardo interpretacijos: 
minimas dievas gali būti arba *Pušetas, arba *Puškaitis. 

Prie šitų grafizmo aiškinimo netikslumų prisideda ir semanti- 
niai etimologijos silpnumai. Neaišku, kodėl dievas, kurio vardas 
motyvuotas žodžio pušis šaknimi, pasirinktų gyventi po šeiva- 
medžiu, kai aplinkui netrūksta pušų; lygiai taip pat sunku įsivaiz- 
duoti, kokius mitologinius ryšius galima būtų suvokti tarp pušies 
ir kaukų. Renesanso literatūrinių stereotipų vietoje mums užtat at- 
rodo labiau priimtina Stryjkowskio (1582) duota labiau įtikima de- 
finicija: jis Putscaetus'e mato žemės dievą. Ši definicija yra pra- 
našesnė jau vien tuo, kad ji atitinka chtoninę kaukų kilmę, kurią 
mes bandome nustatyti. Tiktai ši pastaroji interpretacija leidžia 
maždaug suprasti Lasicijaus tekstą, pagal kurį žmonės kreipiasi į 
Putscetus ne vien prašydami jo, kad jisai atsiųstų jiems turtus 
nešančius barstukus, bet taip pat „precantes eum ut placatum effi- 
ciat Marcoppolum, deum magnatum et nobilium, ne gravi servi- 
tute ab illis premantur“!!: nors apie Marcoppolum ir nedaug težino- 
ma, bet nesunku įsivaizduoti Putscetus, arklo nepajudintos žemės 
dievą, gyvenantį anapus dirbamų laukų ribų, gal net skynimų die- 
vą, tarpininkaujantį ir užtariantį Žmones pas stambių dvarininkų 

dievą; ir atvirkščiai: negalima suprasti, kuo remdamasis galėtų in- 
tervenuoti „šventųjų miškelių globėjas“. 

Kaip hipotezę galima tada būtų pasiūlyti naują etimologiją. Jei- 
gu Pušaičio (ar Pušeto) vardai atmestini, o Puškaičio vardas priimti- 
nas, tai jo šaknis pušk- galėtų priklausyti tai pačiai šeimai kaip ir 
veiksmažodis pušk-uoti'* „giliai kvėpuoti“ ar daiktavardis pušk-as. 
Tokia etimologija leistų suvesti visas tris *Puškaičio sunkiai sutai- 
komas figūras į vieną mitinį įvaizdį dievo, kuris yra inkarnacija 
žemės, kuri „puškuodama“ ir skleisdama kvapus bezdų pagalba 
gimdo chtonines išaugas: barstukus-bezdukus - kaukus. 


6. Kultūrinė sutartis 


Reikia laikyti nustatytu faktu, kad barstukai - kaukai, chtoninės bū- 
tybės, gyvena pagal savo kilmę miške, kur jie priklauso nuo dievo 
*Puškaičio, kuris tuo pačiu pasirodo esąs ir žemdirbių globėjas: pa- 
siųsdamas jiems savo valdinius kaukus, jis didina, ar bent išsaugoja, 
jų turtus ir tarpininkauja, gindamas juos nuo didžiūnų klasės iš- 
naudojimų. Gyvendamas miške, *Puškaitis yra erdviškai atskirtas 
ne tik nuo savo globotinių, bet ir nuo agrarinių dievybių (kaip, pvz., 
Žemėpačio, gyvulių bandos globėjo; Laukpačio, laukų saugotojo), tie- 
siogiai priklausančių trečiajai sakralumo funkcijai. Jis skiriasi nuo 
jų dar ir tuo, kad jo globa nėra niekados tiesioginė, o mediatizuota, 
vykdoma per tarpininkus: jis arba užtaria žemdirbius pas Marcop- 
polum, dievybę, kuri galėtų priklausyti antrajai funkcijai, arba išklau- 
so Žmonių maldų jiems pasiųsdamas bezdukus, kurie, pasiversdami 
kaukais, tiesiogiai veiks kaip naudos saugotojai ir didintojai. *Puškaitį 
galima tad laikyti dievu, priklausančiu „natūraliai erdvei“ (pasi- 
reiškiančiai miško pavidalu), o drauge ir emanacija gyvybe kvėpuo- 
jančios gamtos, geradarės, bet kartu ir laukinės, tegalinčios veikti 
„kultūros“ pasaulį vien tik tarpininkavimo procedūromis. 
Praetorius, sudarydamas išsamų sąrašą dvasininkų, galinčių 
komunikuoti su įvairiais sakralumo aspektais, išskiria jų tarpe kla- 
sę pagoniškų kunigų, kurie moka atlikti šią kaukų „akultūraciją“: 
„Kaukuczones oder Baržtukkones vermochten die kleinen Erd- 

oder Goldmanner, die Kaukuczus zu beschworen, das sie sich an 
diesem oder jenem Ort aufhalten sollten.“"? 

Tokiu būdu, pereinant iš Lasicijaus pateiktų žinių prie Praeto- 
rijaus teksto, galima pastebėti kaukų akultūracijos procese tam tik- 
rą skaičių pasikeitimų: vietoj kontraktinio santykio su dievu *Puš- 
kaičiu, nusistatančio aukomis lydimų maldų dėka ir pasireiškiančio 
kaukų pasiuntimu pas žmones, Praetorijaus tekste galima konsta- 
tuoti dievo išnykimą ir atsiradimą jo vietoje dvasininko-tarpinin- 
ko, žinančio magišką formulę, kuri priverčia kaukus pasirinkti tą, 
o ne kitą „kultūrinę“ gyvenvietę. Tačiau abudu aprašymai ne tik 
vienas kitam neprieštarauja, o greičiau vienas kitą papildo: dievo 
*Puškaičio buvimas anaiptol netrukdo būti dvasininkui, naudo- 
jančiam efektyvias maldų formules ir apeigas. Vieno tik trūksta: 
minimi tekstai neprecizuoja tų formulių ar ritualų, kurių pagalba 
atliekamas kaukų pririšimas prie namų, nei tikslios formos, nei tu- 
rinio, ir tai mus įpareigoja analizuoti vėlyvesnius etnografinius 
duomenis, ieškant šioje srityje papildomų informacijų. 

Etnografiniuose tekstuose randame, kaip ir buvo galima tikėtis, 
„religinės degradacijos“ žymių: jau minėtą dievybės dingimą iš 
teksto atitinka žemesnėj folklorinių faktų plotmėj dvasininko-me- 
diatoriaus išnykimas; aktoriai, tarp kurių pasirašoma kultūrinė su- 
tartis, bus tada, iš vienos pusės, kaukai, iš kitos - ūkio šeimininkė. 
Labai tiksliai aprašytos mitinės operacijos kompensuoja tuo atve- 
ju sakralumo atstovų išnykimą. 

Gana daug etnografinių tekstų be didelių nukrypimų atpasa- 
koja kaukų prijaukinimą. Faktas, kad šie tekstai vienas kitam ne- 
prieštarauja, leidžia mums juos laikyti komplementariniais ir pri- 
taikyti jiems „grandininės analizės“ (string analysis) procedūrą, 
sintagmatiškai išdėstant visas jų teikiamas informacijas ir tokiu 
būdu atstatant ištisą ir pilną istoriją. 


6-1. Pasakojimas apie kaukų prijaukinimą 


(1) Pirmas kaukų pasirodymas sodyboje pasireiškia visai nelaukto- 
je vietoje kokio nors niekniekio arba paprasčiausiai skiedros“ atra- 
dimu. Iš kaukų pusės tai reiškia diskretišką sutarties pasiūlymą: 

šeimininkui šias „dovanas“ priėmus, užsimezga pirmieji sutarti- 
niai ryšiai. 

(2) Pamatę, kad jų dovana priimta, kaukai gali pasireikšti: tada 
jie pasirodo kartais apsirengę skarmalais, kartais, galima sakyti, 
visai nuogi.!? Arba pasigirsta jų aimanos ir verkšlenimai: „Aš pliks! 
tu pliks! kas mus aprėdys?“!* 

(3) Tada namų šeimininkė, jei ji nori kaukus, kurie gana dažnai 
prisistato poromis, prisijaukinti, turi stengtis juos tinkamai apreng- 
ti. Tam jinai pasirenka delčios ketvirtadienį ir ima siūti lino drabužį. 
Tas drabužis — kartais paprasta skraistė arba marškinėliai — turi 
būti pagamintas per naktį, iš ketvirtadienio į penktadienį, ir jo pa- 
gaminimas turi pereiti per visas lino paruošimo fazes: jei kai kurie 
liudininkai, daugiau racionalistiniai, pasitenkina nurodydami, kad 
šeimininkė (ar jos duktė) turi tą naktį suverpti, išausti ir pasiūti 
rūbą!', kiti tekstai nesiskaito su šios operacijos praktiškomis gali- 
mybėmis ir pateikia pilną lino transformacijos programą, kuri pra- 
sideda sėjimu ir tęsiasi rovimu, mynimu, džiovinimu, verpimu ir 
taip iki paties rūbo pasiuvimo.!š 

(4) Šitaip pagamintas rūbas sudaro algą", vieną iš elementų su- 
tarties, kuri jungia visą šeimyną su savo kauku. Reikia pabrėžti, 
kad šitos sutarties sudarymo sąlygos ypatingai griežtos. Jeigu, pa- 
vyzdžiui, šeimininkė nesuspėja pagaminti rūbą per vieną naktį, 
tai palankusis kaukas pavirsta tada plikuoju kauku ir ima tuštinti ūkio 
svirną ir kluoną svetimųjų naudai.“ Tas pats įvyksta, jei sutarties 
sąlygos įvykdytos su perteklium, jei, pavyzdžiui, šeimininkė iš di- 
delio gailesčio pasišaukia siuvėją ir užsako pas jį rūbus?!, arba ben- 
drai paėmus, jeigu, be sutartimi numatyto rūbo, ji paruošia dar ir 
kitokių dovanų: tada kaukai pradeda verkti, aimanuoti dėl savo 
likimo ir tučtuojau pranyksta.* 

(5) Sutarties išpildymas susideda iš abipusiškų duoklių. Kaukai 
įveda į namus skalsą“": jų atneštas šieno šapelis vertas pilno vežimo, 
keli grūdai atstoja keletą pūrų javų. Savo keliu šeimininkė mai- 
tina kaukus, kiekvieną naktį padėdama jiems tinkančio augalinio 
maisto.“ 

(6) Duoklę maistu nutraukus arba ypač vietoj sutarto valgio 
pasityčiojant padavus sudžiūvusio mėšlo? (kuris yra išvirkštinė 

maisto forma), sutartis sulaužoma ir sukeliamas kaukų pyktis: jie 
tada atsikeršija, padegdami svirną, bet, keisčiausia, ir patys žūsta 
gaisre.“ 


6-2. Interpretacijos elementai 


(1) Kad kaukas pirmučiausia pasireiškia padovanodamas skiedrą, 
įrodo ne vien tik miškinę jo, kaip tiekėjo, prigimtį. Priešingai negu 
aitvaras, kurio pirmasis kontaktas su žmonėmis vyksta, nors ir pa- 
našiu būdu, bet paliekant gabaliuką anglies“, kaukas, pranešdamas 
apie savo buvimą medžio skeveldra, pabrėžia savo priklausymą 
skirtingai nuo aitvaro kosmologinei sferai. Ir iš tiesų kauko padėta 
skiedra ar aitvaro palikta anglis nėra duoklės, bet tik duoklių 
pažadai, tam tikri indeksiniai ženklai, nurodantys, ką vienas ir ki- 
tas gali pristatyti, transformuodami šituos „natūralius“ ženklus į 
„kultūrinius“ objektus. Anglis, grynas ir „natūralus“ ugnies pa- 
galba pagamintas objektas, leidžia iš anksto numatyti jo transfor- 
maciją į „kultūrinį“ produktą - į auksinius pinigus, kuriuos atneš 
aitvaras; skiedra irgi yra „natūrali“ žemės produkcijos išdava: 
vėliau jos vietoje bus tiekiami vartojamieji produktai, žmogaus dar- 
bu sukultūrinti (javai ir šienas). Tai leidžia nustatyti tarp dviejų 
paralelių serijų tam tikrą homologinę proporciją: 


Žemė sausas medis (skiedra) Ugnis sudegęs medis (anglis) 
Kaukas javai Aitvaras auksiniai pinigai 


(2) Tai, kad kaukas prisistato nuogas į savo jaukinimo vietą ir 
kad jo integracija į kultūrinę visuomenę vyksta jį aprengiant, pa- 
rodo, kad akultūracijos sutartis randasi vestimentarinės kultūros izo- 
topijoj ir kad perėjimas iš gamtinio stovio į kultūrinį stovį vyksta se- 
mantinės kategorijos 


nuoga vs aprengta 


pagalba.“ Tai ne tik prijaukinimas, bet greičiau tikras kauko su- 
žmoginimas (nes perėjimas iš laukinio į naminį vyksta visai kito- 
kioje izotopijoje): aprengtas kaukas iš karto įsijungia į žmogiškąją 

visuomenę. Dabar jau galima lengviau suprasti, kodėl šis statuso 
pasikeitimas, kuris drauge yra ir prigimties pasikeitimas, lydi- 
mas, pagal Praetorijų, ir vardo pakeitimo, kodėl bezdukas virsta 
kauku. Galima net teisėtai savęs klausti, ar tokia transformacija 
nėra lydima ir jo globėjo pasikeitimo, ar bezdukas, globojamas 
„gamtinio“ dievo *Puškaičio, nepereina, tapdamas kauku, į kokios 
nors „kultūrinės“ dievybės jurisdikciją. 

(3) Jeigu kauko perėjimas iš gamtos stovio į kultūros stovį gali 
būti aiškinamas giliųjų turinio struktūrų plotmėje kaip logiška 
transformacija, vykdoma naudojant kategorijos nuoga vs aprengta 
diskretiškus terminus, tai šio perėjimo manifestacija, pasireiškian- 
ti naratyvinių struktūrų paviršiaus plotmėje, yra figūratyvinė ir 
atvaizduojama proceso, apimančio audinio paruošimą ir rūbo pa- 
siuvimą, forma. 

Aprengti kauką - tai nereiškia jį paprasčiausiai apvilkti vaiko 
marškinėliais??: priešingai, tai reiškia simboliškos santraukos for- 
ma atvaizduoti visą komplikuotą lino paruošimo procedūrą, pro- 
cedūrą, kituose tekstuose vadinamą Lino Kančios“ vardu. O ši Kan- 
čia - kuriai vienai reikėtų paskirti atskirą studiją, vien tik norint 
įvertinti vestimentarinio plano svarbą lietuvių kultūroje ir religi- 
joje, - susidedanti iš visos eilės įvairiausių kankinimų, kuriuos linas 
turi pergyventi: mindymą, kaulų laužymą, mirkymą užnuodyta- 
me mirtiname kūdros vandenyje ir pagaliau sudeginimą, mūsų tu- 
rimuose tekstuose pasirodo trimis skirtingomis formomis: 

(a) Pirmučiausia kaip metaforinė aliuzija: „jis iškentėjo Lino Kan- 
čią“ sakoma apie žmogų, turėjusį vargingą gyvenimą.*! Kančia, ku- 
ri tęsiasi ištisus metus ir kuri metai po metų ir vėl atsinaujina, įgau- 
na tokiu būdu Žmogaus gyvenimo dimensiją. Iš tiesų tokia kančia 
viršija Žmogaus jėgas, nes „nė Velnias negali Lino Mūkos iškentėti'?*. 

(b) Lino Kančia sutinkama pasakos forma apie Velnią, kuriam 
žmogus pažada savo vėlę su sąlyga, jei tasai perkentės pirmiau 
visas Kančios fazes; Velnias sutinka pavirsti lino grūdu, bet teišga- 
li pernešti kankinimus tik iki išbandymo ugnimi: pradėjęs degti, 
jis viską meta ir pabėga.?*? Matome, kad šitie Velnio bandymai nėra 
kokia nors ištęsta metafora, bet, priešingai, didelio kompleksiš- 
kumo ir kraštutinio sunkumo mitinė operacija, kurią gali atlikti, 

įsikūnydamas line, tiktai mito prasmei atitinkančios dieviškosios 
sferos atstovas. Tuo tarpu visai skirtinga sakralumo sfera pasakoje 
atstovaujama Velnio. 

(c) Tačiau Lino Kančia dažniausia pasirodo kaip pasakojimas, 
įrėmintas į kitą, platesnį pasakojimą, kuriame jis turi aiškią funk- 
ciją: būti efektyvia magiška formule, galinčia sustabdyti priešininko 
blogadarę veiklą, priešininko, kuris yra ne kas kitas, kaip Velnias.?* 
Žmogus, pradedąs pasakoti Lino Kančią, - kuri, kaip Žinoma, yra 
nesibaigianti, nes ir Lino kankinimai yra gausūs ir įvairūs, - pri- 
verčia Velnią išklausyti prieš savo norą visą šią pasaką be galo ir 
tuo būdu nutraukia - iki pirmųjų gaidžių, pranešančių Velnio ga- 
lybės pabaigą - Velnio jau pradėtą savo aukos persekiojimą. Taigi 
Lino Kančios pasaka atrodo kaip nepertraukiamas ir nesibaigiantis 
pasakojimas: kaip pasakojimas jis atrodo lyg tam tikra kanoninė 
formulė; faktas, kad jis negali būti pertrauktas, jam suteikia ma- 
gišką galią, kurios prigimtis yra priešinga Velnio prigimčiai; paga- 
liau kaip nesibaigiantis pasakojimas jis formaliai išreiškia begalinį 
atstumą, skiriantį Gamtą nuo Kultūros, nuogą nuo aprengto. 

Grupėje pasakų, kuriomis mes remiamės, magiškoji Lino Kančią 
perduodanti formulė turi charakteringą atskyrimo funkciją: ji tar- 
nauja apsaugoti žmogiškąjį gyvųjų pasaulį nuo Velnio, gyvųjų-mi- 
rusiųjų (t.y. vėlių)? pasaulio valdovo, įsiveržimų. O tačiau mus 
dominančių kaukų prijaukinimo atveju ta pati procedūra, pasireiš- 
kianti Kančios atpasakojimu, pasireiškia, atvirkščiai, kaip sujungi- 
mo funkcija, kaip įmanomas perėjimas iš Gamtos į Kultūrą, trans- 
formuojantis „natūralias būtybes“ į „kultūrines būtybes“, kuriomis 
būtent ir tampa aprengti kaukai. 

Iš šitų pastabų galima - hipotetiškai — daryti dvi išvadas. Lino 
Kančia, kaip matėme, pasirodo tiktai arba kaip mitinės operaci- 
jos - Velnio metamorfozės į Liną - atpasakojimas, arba kaip kano- 
ninė formulė, turinti magišką galią. Mums atrodo savaime supran- 
tama, kad kaukų prisijaukinimo aprašymo nereikia imti pažodžiui, 
kad į jį turi būti žiūrima kaip į ritualinę, gal kiek degraduotą, for- 
mulę, kurios pagalba kadaise kaukučionys, dvasininkai, mokantys 
apgyvendinti kaukus pas Žmones, magiškai įvykdydavo šitą pri- 
jaukinimą. 

Iš kitos pusės, Velnio nepasisekęs bandymas pernešti Kančią, 
pasivertus į liną, aiškiai rodo, kad Kančia kaip tokia sudaro funk- 
cionalinę, reliatyviai autonomišką, sakralinę sferą ir kad pats Li- 
nas tėra tik materialinė inkarnacija dievybės, atstovaujančios šiai 
sferai ir garantuojančios magiškąją galią simbolinės transformaci- 
jos formulės, kurią vartojo — šiuo atveju - dvasininkas ar, jam ne- 
sant, ūkio šeimininkė. Ši dievybė, tarpininkaujanti tarp Gamtos ir 
Kultūros, pasireiškianti vestimentarinės kultūros plane, galėtų kaip 
tiktai būti Vaižgantas, linų dievas, kurio šventę ir jos apeigas gana 
plačiai aprašė Lasicius.?* 


II. KITA KAUKO KILMĖ 
1. Kaukas ir kuilys 


Iki šiol mes bandėme žingsnis po žingsnio atstatyti visą kaukų isto- 
riją, pradėdami nuo jų chtoninės prigimties - paaiškėjančios, tarp 
kitko, dėl jų vardo daugiaprasmiškumo, leidžiančio jų išvaizdą su- 
gretinti su tuo pat žodžiu vadinamo žemės grumsto ar šakniavai- 
sio įvaizdžiais, aprašydami jų požeminį ar Žemės paviršiuje turėtą 
gyvenimą miške ir pagaliau jų suvisuomeninimą, atliekamą me- 
diacijos procedūrų pagalba vestimentarinės kultūros plane. 

Žmogus galėjo užsitikrinti kaukų pagalbą, kreipdamasis į *Puš- 
kaitį, kaukų valdovą, kuris, kaip paaiškėjo, yra ne tiek miškų, kiek 
neišdirbtos žemės dievybė, kvėpuojanti primityvia energija ir vita- 
liškumu, kiekvienu atveju besirandanti anapus socialinio ir kultūri- 
nio pasaulio ribų: šitame kontekste kaukai atrodo kaip spontaniška 
šitos Žemės emanacija, jos antauga. 

Tuo labiau įdomu konstatuoti, kad šalia jau aprašytų kaukų akul- 
tūracijos formų yra ir kitas būdas juos prisivilioti ir užsitikrinti sau 
jų globą, būtent - išperint juos iš kuilio kiaušių. 

Mūsų turimoje gana gausioje folklorinėje medžiagoje dažnai su- 
tinkame - jau esame tai pabrėžę - nemaža dviprasmiškumų ir prieš- 
taravimų, kilusių, jau nuo XVI amžiaus, iš kauko ir aitvaro išvaizdų 
ir funkcijų sumaišymo. Šitą problemą visai patenkinamai nagrinėjo 

jau Jonas Basanavičius*?, nustatęs, bent mus šiuo metu dominančio- 
je srityje, pakankamai aiškius skirtumus tarp kauko ir aitvaro. Todėl 
priejų čia nebegrįšime, laikydami galutinai nustatytomis dvi skir- 
tingas kauko ir aitvaro kilmes: pirmasis gali išriedėti iš kuilio pauto, 
o antrasis išsiperi panašiomis sąlygomis iš gaidžio kiaušinio. 

Kauko (arba kartais dviejų kaukų) įsigijimo procedūra gana pa- 
prasta - reikia paskersti lygiai tą pačią dieną, kai jis gimė, 7 metų 
kuilį?*, išpjauti jo pautus ir duoti juos vienu ar kitu būdu perėti. 
Pats perėjimas - kuris turėtų atitikti akultūracijos fazę - mūsų tu- 
rimuose tekstuose nėra nei labai preciziškai, nei vienodai aprašytas: 
kartais reikia padėti juos šiltoje vietoje (ant krosnies)“, kartais pa- 
sodinti ant jų perėjimui gaidį“? (sumaišymas su aitvaro kilme) arba 
vėl, - ir tai jau reikšmingiau, —- padėjus ant pūkų prieangio durų 
stulpe padarytoje skylėje ir užkalus tą skylę, laukti, kol naujagimis 
pats praneš, baladodamasis, kad jis jau išperėtas. Ši paskutinė ver- 
sija gali turėti ir aliuzijos prasmę: medis lyg ir nurodo kauko miš- 
kinę prigimtį, o prieangio durys - perėjimą iš „natūrinės“ išorės į 
„kultūrinį“ vidų. 


2. Kuilys ir gaidys 


Ryšiai tarp kauko ir kuilio, kurių iš anksto negalima buvo numatyti, 
gali būti išaiškinti tiktai įrašant juos į dvigubą santykių tinklą, tik- 
tai atsižvelgiant, iš vienos pusės, į paralelizmą tarp aitvaro ir gaidžio 
ir, iš kitos, į santykius tarp kauko ir žemės. 

Gaidžio ir kuilio kaip „vaisingumo simbolių“ pasirinkimas iš 
pirmo žvilgsnio savaime suprantamas: gaidys yra gerai žinomas 
kaip poligamas, o kuilys savo keliu turi išimtinį vaisinimo pajėgu- 
mą. Reikėtų dar pridėti, kad kuilio vardas yra kilęs iš kuilos*' „ky- 
los“, „trūkio“, ir tai yra papildomas leksikografinis prokreacijos 
pajėgumo paliudijimas. 

Tačiau mums atrodo įdomiau konstatuoti tiek kuilio, tiek ir 
gaidžio atveju semantinės kategorijos patinas vs patelė plotmėje 
pastebimą ženklų inversiją. Inversija, teigianti, kad patinas, o ne 
patelė, gali pagimdyti mitinę būtybę, gali būti išaiškinama kaip 
„natūralaus“ proceso paneigimas ir „viršgamtiškumo“ teigimas. 

Tvirtinimas, kad patinas vienas gali pagimdyti viršgamtinę būtybę, 
logiškai reikalauja prileisti ne tik patelės-gimdytojos buvimą, bet 
numato ir kitą, normalią gimdymo galimybę, kaip vyriškojo ir mo- 
teriškojo elementų susijungimo išdavą. 

Atrodo, kad moteriškasis elementas, atsveriantis vyriškąjį ele- 
mentą - kuilį, iš tikrųjų ir yra: tai žemė, iš kurios pirmoje šio ap- 
rašymo dalyje atrodė kilę kaukai. Be to, net ir nebandžius iš arčiau 
panagrinėti aitvaro figūrą, galima konstatuoti stiprų ryšį tarp jo ir 
ugnies, kuri atrodo kaip vienas iš pagrindinių jo prigimtį suda- 
rančių elementų. Turėdami galvoje faktą, kad ugnis yra moteriškos 
giminės ir kad, iš kitos pusės, gaidys yra tampriai surištas su ug- 
nies*? sąvoka, galima be didelio pavojaus bandyti nustatyti sekančią 
koreliaciją: 


Kaukas Žemė kuilys 


, 


Aitvaras Ugnis gaidys 


kuri paaiškina dvigubą abiejų mitinių būtybių kilmę -jos gali gimti 
atskirai arba iš moteriškojo, arba iš vyriškojo elemento. 


3. Kaukas - „liaukos“, kaukė - „piesta“ 
ir kaukas — „kiaulniežys“ 


Nors kuilio, žemės knisėjo, įvaizdis jau pats savaime yra gana su- 
gestyvus, jo neužtenka nustatyti pastoviam, komplementariniam 
ryšiui tarp kuilio ir žemės. Leksiniai duomenys gali ir vėl ateiti į 
pagalbą: pavyzdžiui, žodis kaukos (s. f. pl.) „liaukos“, „kiaulės pa- 
žandė“ gali prisidėti prie branduolinės paties kauko figūros išryški- 
nimo; ši figūra, panaši savo išvaizda į žemės grumstą, pasižyminti 
savo nemaloniu kvapu, pasipildo dabar šio naujo įvaizdžio pa- 
galba naujais bruožais: minkštumu, drėgnumu. 

Tie patys bruožai randami ir žodyje kaukė (ir jo sinoniminiame 
vedinyje kaukorė), reiškiančiuose „piestelę lašiniams grūsti“ arba 
„medinį indą taukams ar sugrūstiems lašiniams laikyti“ (LKŽ). Šia 

proga reikia atkreipti dėmesį į čia sutinkamą gana įdomų reikšmių 
išskirstymą, pagal kurį opozicija moteriškoji giminė ir/ar daugiskaita 
vs vyriškoji giminė yra koreliacijoje su opozicija apgaubiantis (ob- 
jektas) vs apgaubiamasis (objektas). Šitoks reikšmių paskirstymas 
atrodo tiktai kaip atskiras atvejis bendresnės Louiso Hjelmslevo 
pasiūlytos interpretacijos, taikomos slavų kalboms. Šis reikšmių 
išskirstymas mūsų atveju ne tik išaiškina, kad, iš vienos pusės, mes 
randame vyriškosios giminės kauką „namų dievybę“, „grumstą“, 
„šakniavaisį“ ir t.t., ir, iš kitos pusės, moteriškosios giminės ir/ar 
daugiskaitos forma žodžius kaip kaukai „vaiko marškinėliai“, kau- 
kos „pažandė“, kaukė „piesta“, bet jis gali būti naudojamas kaip 
interpretacijos modelis kitiems tos pačios serijos faktams suprasti: 
pavyzdžiui, laikant „apgaubiančiais objektais“ kaukolę arba kaukę 
„karnavalo maskę“, galima teisėtai savęs klausti, koks galėtų būti 
juos atitinkančių „apgaubiamųjų objektų“ turinys. 

Šitų faktų šviesoje galbūt galima geriau suprasti ir kitą opozici- 
ją, išryškėjančią iš kauko palyginimo su aitvaru, precizuojant ligas, 
kuriomis jie, vienas ar kitas, gali apkrėsti: jeigu aitvaras užkrečia 
kaltūnu (Plica polonica), tai kaukas, įpykintas žmonių jam rodoma 
špyga, gali užmesti votį“, kuri sinonimiškai vadinama tai kauku, 
tai kiaul-niežiu (LKŽ). Šių vočių figūra yra sferoidinė, jos pripildy- 
tos liaukinės, riebalinės medžiagos, kartu ir minkštos, ir drėgnos; 
matome, kad kauko „voties“ išvaizda visais atžvilgiais panaši į kauko 
„Aievuko“ išvaizdą, kurią mes pamažu bandome išryškinti. 


4. Audra, ledai ir amalas 


Tokiu būdu lyg ir nusistato leksinių duomenų dėka „natūrali“ gi- 
minystė tarp kauko ir jo tariamo tėvo, kuilio, ir, bendriau paėmus, 
visos kiaulių giminės. Lieka tačiau dar išnagrinėti šaltinius, iške- 
liančius aikštėn ryšius tarp žemės ir kuilio (arba kiaulės). 

Taukai yra, kaip žinoma, „vaisingumo simbolis“, ir šito simbo- 
lizmo pagalba paprastai aiškinamas jų vartojimas agrariniuose rei- 
kaluose, kaip, sakysime, pirmos pavasarinės vagos išvarymo apei- 
gose: žemdirbys išeina į laukus nešinas taukais ir lašiniais, įdėtais 

namų šeimininkės, kuri jam primena ir pačiam valgyti, ir savo ar- 
klą nepamiršti patepti“; ir arėjas, ir jo į žemę smingantis arklas, 
abu jie, kaip matome, ištepti kiaulės riebalais. 

Dar daugiau. Labai svarbioje pavasario šventėje - Jurginėse — 
yra numatyta speciali ceremonija, skirta kelti rugius“, padėti jiems 
augti; jos metu Žmonės procesija apeina laukus, „jurginėja“, užkas- 
dami po ežia velykinių kiaušinių lukštus ir kumpio kaulus“? 

Kitas tekstas“ — nutylintis tikslią ceremonijos datą“? - pateikia 
naujų šį ritualą liečiančių precizijų. Velykinio kumpio kaulai (ne- 
beminint kiaušinių), skaitome ten, turi būti užkasti ne vienoje vieto- 
je, bet ant visų keturių ežių. Tokiu būdu javų lauko apribojimas, tu- 
rintis tikslą juos apsaugoti, - šios ceremonijos prasmė - atliekamas 
dvigubai: lauko apėjimu, bet drauge ir kumpio kaulų užkasimu 
visose keturiose lauko pusėse. Tai lauko užtvėrimo, jo erdvinio ap- 
ribojimo procedūra, kurioje kiaulės kaulai vaidina arba laukų glo- 
bojimo rolę, arba laukų dievams-globėjams skirtos aukos funkciją. 

Antroji teksto pateikiama precizija nurodo, kad minėtas ritua- 
las skirtas apsaugoti laukus nuo ledų, bet kad tokios pat apeigos 
gali būti naudojamos ir prieš perkūniją. Tačiau jeigu apsauga nuo 
nelaimės, kurią atneša kruša, atrodo visai suprantama, apsigyni- 
mas nuo perkūnijos reikalauja paaiškinimo. 

Žodis perkūnija, vedinys iš dievo Perkūno vardo, nusako bendrą 
atmosferinį reiškinį: jo garsinį efektą (griaustinį), šviesos efektą 
(žaibus), bet kartu ir jo žalą darančias pasėkas. 

Apsaugoti laukus nuo perkūnijos nieko tad kito nereiškia, kaip 
juos apginti nuo perkūnijos pasėkų. Šios pasėkos savo ruožtu gali 
pasireikšti tik jau Žemei atgimus: žinome gerai, kad pavasarinio 
Perkūno veikla yra geradarė, kad jis pirmuoju savo griausmu „at- 
rakina žemę“, ją apvaisindamas.* Perkūno daroma žala gali pasi- 
reikšti tiktai vėliau, ir ne griausmo ar žaibo, o jų pasėkų pavidalu. 
O šios pasėkos gali būti, turint galvoje vien javų laukus, bloga- 
darės tiktai lietaus, ir būtent - „sugadinto“, neigiamo lietaus forma. 

Pirmoji iš šių neigiamų pasėkų yra audra, tai yra nenormalaus, 
besaikio - kiekiu ar stiprumu - pobūdžio lietus. Jau Lasicius at- 
kreipia mūsų dėmesį į šią agrarinio Perkūno veiklą, cituodamas 
net tai progai pritaikytą lietuvišką maldelę, kuria žemdirbys į jį 

kreipiasi: „Percune deuaite niemuski vnd mana, dievvu melsu tav- 
vi palti miessu.“*' Lietuviškasis tekstas nurodo lašinių paltį kaip 
Perkūnui permaldauti tinkančią auką, o to teksto netikslus loty- 
niškas vertimas dar papildomai paaiškina, kad reikalas eina apie 
laukų globą, o ne, pavyzdžiui, apie savo asmeninę apsaugą nuojo 
trenkimo: „Cohibe te inguit Percune, neue in meum agrum calami- 
tatem immittas.“?2 

Iš dangaus krentanti drėgmė pasireiškia dviem formomis: lie- 
tumi arba sniegu, o jų abiejų susimaišymas vadinasi darga, dargna 
ar dargana (LKŽ). Charakteringa, kad kiaulė, šiaip jau, atrodo, pa- 
tvarus sutvėrimas, labai blogai reaguoja į dargną, jos nepakelia. Ši 
jos reakcija pasireiškia visų pirma viduriavimu“ ir vėmimu““, tai 
fiziologinė reakcija; drauge ji reaguoja ir „psichologiškai“, imda- 
ma „čiūdytis“, t.y. „keistai elgtis, darkytis, tyčiotis““. Šis kiaulės — 
ar greičiau: kuilio - protestas prieš dangiškojo vandens maišymą 
su sniegu, patvirtindamas jų ryšius su lietumi, primena ir kitą, iro- 
nišką, kiaulės reakciją į lietaus sumaišymą su saule: sakome, kad 
„kiaulė juokiasi“, jei ima lyti saulei šviečiant.?“ 

Kitos dvi „sugadinto“ lietaus formos yra, iš vienos pusės, kaip 
jau minėjome, kruša arba ledai, o iš kitos pusės, amalas. Žodis ama- 
las yra poliseminis: kaip „Žaibas be griaustinio“ ,jis reiškia pirminę 
šito fenomeno priežastį, sukeliančią lijimą saldžiu, lipiu skysčiu 
(lot. mellis ros; LKŽ); kai „amalą krečia“ ar „amalą meta““?, tai tuo 
skysčiu apšlakstoma žemė ir „gadinami“ javai bei vaismedžiai 
žydėjimo metu; amalo nukrėtimo išdava yra varpų liga (lot. aphis), 
vadinama tuo pačiu amalo (ar amaro) vardu; savo polisemijoje ama- 
las taip pat reiškia miglą (abi prasmės atitinka pranc. nielle): „(mio- 
dowa rosa) iszejn isz wundenun isz upiun, ežerun migla tokia yra 
paskuj krynt unt žolu yr medžiu gadindama juos diel to szalip upiu 
ta liga tunkiausiej matoma“**. 

Atskira studija būtų reikalinga aprašyti bendram įvairialypiam 
fenomenui, apimančiam visą amalo“? polisemiją. Kol kas apsiribo- 
kime vien tikjavų laukus užpuolančios ir derlių naikinančios skys- 
tos kenksmingos medžiagos įvaizdžiu. 

Išvadoje galime pasakyti, kad prašymas užkasant kiaulės kau- 
lus liečia visus iš aukštai krentančio kenksmingo vandens aspektus: 

ir nenormalų lietų, pasireiškiantį audros pavidalu, ir abi „sugadin- 
to“ lietaus rūšis: krušą, kaip vandens su šalčiu susijungimą, ir arma- 
lg, vandens sumaišymą su ugnimi ir šilima. Šitoks formulavimas 
pasitvirtina naudinga paskirtimi lietaus: „amals... nevodij kad ly- 
tus nuplaun tuoj nukritus (amalui)“*. Tačiau žemė, dangaus van- 
denų partnerė apvaisinimo procese, irgi vaidina globėjos rolę: štai, 
pavyzdžiui, Ledų dienoje (ir kiek vėliau, per Jonines) yra uždrausta 
„judinti“ žemę“! - taip pat, kai amalas užpuola javus, reikia užbars- 
tyti antjų nuo kryžkelės atneštos žemės, ir jis tuojau prapuls.** Tad 
štai ir vėl krūvon susijungę mūsų aprašymo elementai: iš vienos 
pusės - žemė, o iš kitos - kiaulė, vaidinanti tarpininkės ir globėjos 
rolę santykyje su dangaus vandenimis. 


5. Kiaulė ir debesis 


Ką tik bandėme išaiškinti iš pirmo žvilgsnio keistai atrodantį ryšį 
tarp kiaulės ir įvairių blogadarių, derliui gresiančių vandenų for- 
mų: audros, krušos ir amalo. Dabar dera kiek išplėsti problematiką, 
peržiūrint etnografinius duomenis, liečiančius santykį tarp mūsų 
mitinio sutvėrimo ir dangaus vandenų, o ypač lietaus ir jo šalti- 
nio - debesų. 

Iš pirmo žvilgsnio atrodo, kad tarp kiaulės ir lietaus yra pa- 
prastas precedentiškumo ryšys: kiaulmiegis“, pavyzdžiui, yra sun- 
kus miegas prieš lietų. Bet šis ryšys greičiausiai bus tampresnis: 
žinoma, pavyzdžiui, kad paprastas dviejų reiškinių vienas po kito 
sekimo laiko plotmėje santykis dažnai yra išaiškinamas kaip prie- 
žastinis santykis. Užtat ir legendoje pasirodymas didžiulės kiaulės, 
kurią tučtuojau seka audra, reiškia jų tampresnį tarpusavį ryšį, o 
ne paprastą gretimumą laike“*: jei ir per drąsu būtų sakyti, kad 
kiaulės pasirodymas išprovokuoja debesio pasirodymą, tai bent ji- 
nai debesį „išpranašauja“. 

Šioje vietoje tenka pastebėti, kad ryšys tarp dangiškųjų ir že- 
miškųjų vandenų yra - lietuviškos mitinės pasaulėžiūros rėmuo- 
se - labiau komplementarinis negu opozicinis. Pavyzdžiui, vaivo- 
rykštė, pasirodanti nustojus lyti, yra vadinama dermės juosta“: jos 

funkcija yra sugerti lietaus vandens perteklių ir, sugrąžinant jį į 
dangų, atstatyti pirmapradę lygsvarą. Šitame kontekste lengviau 
suprantamas lietuvių įsitikinimas, kad ežerai faktiškai yra tik iš 
anksto pasirinktose vietose iš dangaus nusileidę debesys. 

Padavimuose apie ežerų kilmę kaip tik ir pasireiškia kiaulė sa- 
vo, kaip eksploratoriaus, šauklio ar pagalbininko, rolėje. Iš pra- 
džių - visai nelauktai —- pasirodo arba kiaulė“, arba meitėlis tie- 
siog nukrenta iš debesies“? ir ima knisti žemę, paruošdamas gultą 
nusileisiančiam debesiui. 

Šį tamprų ryšį tarp kiaulės ir debesies konstatavus, galima su- 
prasti, kodėl piemenys maldauja debesėlio, kad tasai praplauktų 
pro šalį, rytų kaimyno gudo vardu žadėdami jam paršelį.* Kadan- 
gi, iš kitos pusės, tarp dangiškų ir žemiškų vandenų nėra esminio 
skirtumo, balto paršelio aukojimas Stryjkowskio minimam dievui 
Upiniui“? prašant, kad vanduo būtų švarus ir permatomas, gali būti 
įrašytas į tą patį kontekstą. 

Dabar jau galima išaiškinti intensyvinį priežodį (tokios pat rū- 
šies kaip, pvz., „baltas kaip sniegas“), nusakantį visišką nenusi- 
manymą: „išmanai, kiek kiaulė apie debesį“", kaip antifrastiniu 
virtusį posakį, nebesuprantant mitinio ryšio tarp kiaulės ir debe- 
sio. Kiek ankstyvesnis tekstas, kuris, priešingai, teigia, kad kiaulė 
„daug žino, kur debesis eit“'!, atstato mitinę tiesą. 

Iš šiuo metu mūsų turimos etnografinės medžiagos sunku pa- 
sakyti, kaip toli galima tęsti šį kiaulės ir debesies sugretinimą. 
Mums neatrodo, kad galima būtų prieiti prie šitų dviejų mitinių 
būtybių galutinio sutapdinimo, kaip kai kurie tekstai, atrodo, no- 
rėtų įtaigoti: štai kad ir, pavyzdžiui, tas keistas atmosferinis reiški- 
nys, kai ima lyti saulei šviečiant, žmonių yra aiškinamas arba kad 
tai „saulė verkia“"*, arba kad tai „kiaulė juokiasi“. Vietoje meta- 
forinio santykio čia greičiau reikia įžiūrėti metoniminį santykį: 
kiaulė dėl kai kurių jiems bendrų savybių sutapimo mums atrodo 
kaip dalinis debesies substitutas. 

6. Kaukas: žemė ir vanduo 


Kiekvienu atveju išdirbtos žemės nuo blogadario lietaus gynėja, ge- 
radario lietaus pranašautoja ir debesų vairuotoja kiaulė, be jokios 
abejonės, turi tamprų ryšį su dangaus vandenimis ir pasireiškia kaip 
jų atstovė Žemėje ir ant žemės paviršiaus. Agrariniam Perkūnui" pir- 
mą kartą apvaisinus žemę - t.y. dievaitę Žemyną" — kuilys tam tikra 
prasme jį pavaduoja, sumanaus vandenų išdalinimo pagalba užtik- 
rindamas viso, kas gimsta iš žemės, augimą ir vešėjimą. 

Atsižvelgiant į šį tamprų ryšį tarp kiaulės ir dangaus vandenų, 
kurie, skysti lietaus forma, virsta kietais krušos metu ir gličiais ama- 
lo atveju, - galima bandyti papildyti iš kuilio gimusio kauko pir- 
mapradę branduolinę figūrą. Tiek kauko vystymosi dviejų fazių — 
kuilio pauto ir iš jo gimusios mitinės būtybės palyginimas, tiek ir 
kauko vardo panaudojimas jam giminingoms formoms (kiaulės 
liaukoms, šunvotėms) pavadinti, - ši pagrindinė iš kuilio kilusio 
kauko figūra, nors ir išlaikydama vizualiniame plane tokios pat sfe- 
roidinės, neišbaigtos, bekontūrinės masės pavidalą, mūsų sutiktą 
bandant atstatyti iš žemės kilusio kauko portretą, vis tik pasipildo 
naujais jo „turinio“ charakteringais bruožais, turinio, susidariusio 
iš skystos, drėgnos, minkštos, gličios substancijos, kuri nebūtinai 
sutinkama kauke „žemės grumste“, bet kurią jau galima būtų at- 
pažinti kauke „šakniavaisyje“. 

Taigi bandymą išaiškinti kauko ir aitvaro opoziciją, ją homolo- 
guojant su žemės ir ugnies opozicija, dabar galima papildyti nauja 
kategorija: vanduo vs oras. Jau iš pat pradžių matėme, o ir vėliau 
dar rasime, kad aitvaras yra drauge ugnies ir oro padaras; o dabar 
aiškėja, kad kaukas savo ruožtu susideda iš kitų dviejų pagrindi- 
nių elementų: žemės ir vandens: 


Kaukas žemė + vanduo 
Aitvaras ugnis + oras 


o tai tik patvirtina dvigubą tų dviejų, savo charakteriais taip skir- 
tingų, bet laiko tėkmėje dėl jų funkcijų panašumo sumaišytų ar 
net galutinai sutapdintų, būtybių prigimtį. 

7. Kompleksinė kauko figūra 


Kartu sudėjus duomenis, gautus kauko, žemės vaiko, ir kauko, kui- 
lio sūnaus, aprašymu, galima dabar bandyti atstatyti pirmapradę 
jo išvaizdą. Ši daugialypė kauko figūra tačiau nieko bendro neturi 
su jo konvencionaliu vaizdavimu, kurį randame vėlyvesniuose, 
germaniško folkloro įtakos atžymėtuose, tekstuose: tai tikriausia 
ne ilgabarzdis, linksmaveidis, šaunia raudona skrybėlaite pasi- 
puošęs nykštukas. 

Jau matėme, kad gramatinė vyriškos gim. vs moteriškos gim. ir / 
ar daugiskaitos opozicija atitinka semantinį reikšmių pasiskirstymą 
pagal kategoriją apgaubiantysis vs apgaubiamasis. Dabar jau galime 
įsivaizduoti kauko figūros apgaubtąjį turinį kaip susidedantį iš 
minkštos ir drėgnos substancijos, žemės ir vandens mišinio. Šis 
reikšmių suskirstymas, nors jis ir nėra absoliutus, vis tik leidžia 
mums pergrupuoti gausias žodžio kaukas ir jo vedinių reikšmes, 
bandant tokiu būdu nustatyti kauko vadinamąją „branduolinę“ 
figūrą, t.y. bendrą jo esminių bruožų konfigūraciją, įgalinančią ir 
išaiškinančią visų žodžio reikšmių išsibarstymą įvairių perkeltų 
prasmių susidarymo procesuose. 


(a) Kauko sferoidinė forma 


Prie jau įprastinių „grumsto“, „šakniavaisio“, „liaukos“, „voties“ 
įvaizdžių sąrašo galima dar pridėti žodį kvaukė“ „galva“, „ma- 
kaulė“, fonetinį kaukės variantą, o ypač kaukolę, kvaukolę"', žodžius, 
kurių pirmasis - perkelta prasme, o antrasis — tiesiogine prasme 
reiškia sferoidinę, tuščią figūrą. 

Žodis kvaukis", s. mob., aptariantis moterį ar vyrą, kurie „ryši 
skarelę, palikę pliką kaktą“ (LKŽ), dažnai taikomas laumėms"?, įtai- 
goja drauge ir giminystės ryšius su šitomis moteriškos giminės 
dievybėmis ir primena kiaulę, kuri skiriasi nuo kitų gyvulių ra- 
gų neturėjimu. Vedinys kaukarikas““ ir sudėtinis žodis kauk-dėlis“", 
reiškiantys „pakaušį“, baigia išryškinti apvalią, sferoidinę kauko 
išvaizdą. ' 

(b) Sferoidinė forma + ilga nosis 


Tas pats žodis kvaukis, s. com., apibūdindamas apvalios ir plikos 
kaktos savininką, vartojamas ir žmogui su ilga nosimiš? pavadinti, 
bruožas, kuris, atrodo, bus bendras ir kaukui, ir laumei. Ši perdėtai 
ištįsusi, kablio formos antauga, prikergta prie sferoidinės figūros, 
leidžia ir paaiškina metaforinius kauko, kvaukės“* „klumpės“ ir kau- 
ko“* „žvejyboje vartojamo kablio“ pavadinimus. 

Mums atrodo, kad šita paskutinioji figūra išaiškina drauge ir 
žodžio kaukė „karnavalo maskė“ reikšmę; prie to tačiau teks grįžti 
vėliau. 


(c) Sferoidinė forma + ilga nosis + laibas ir ištįsęs kūnas 


Apvali, beformė galva, papuošta kumpa antauga, kartais gali turėti 
suplonintą pailginimą: ir iš tiesų kvaukė“ reiškia priedo dar ir „žuvį, 
panašią į buožgalvį“, o kaukas, kaip matėme, - žvejybai skirtą 
įrankį, pasibaigiantį kabliu. Iš kitos pusės, kaukiu“ vadinama pypkė 
ilgu kandikliu, o kaukutis“" yra vaikų žaislas, „vilkutis“. Pagaliau 
kaukorikas*š — tai „vaikas didele galva“. 

Faktas, kad tokia figūra gali būti aprengta kaukomis“?, t.y. „vai- 
ko marškinėliais“, esmiškai nepakeičia labai dar schematinės jos 
išvaizdos. Tiesa, tai jau tam tikra prasme antropomorfinė figūra, 
bet dar grubi ir neišbaigta, vos išsirutuliojus iš savo pirmapradžių 
elementų - žemės ir vandens -ji randasi pusiaukelyje tarp ne-žmo- 
giškos gamtos ir žmonijos, prie kurios ji artinasi, pasiruošusi jai 
tarnauti.? 


III. KAUKAI IR VĖLĖS 


1. Kaukas 17 kaukė 


Neišbaigta, rudimentarinė kauko figūra negali neįtaigoti jo sugreti- 
nimo su tos pačios giminės žodžiu kaukė, kuris, pagal pasiūlytą 
hipotezę, yra santykyje 


apgaubiantysis kaukė 


apgaubtasis kaukas 


APIE DIEVUS IR ŽMONES 75 


Gana keistu būdu šio modernioje lietuvių kalboje įprastinio 
žodžio randame tik vieną kiek senesnį pavyzdį intensyviame prie- 
žodyje „sudžiūvęs kaip Kalėdų kaukė“*!. Nežiūrint dažno kaukių 
vartojimo Kalėdų ir Užgavėnių ritualuose, gyvais išlikusiuose kai 
kuriose srityse iki XX amžiaus pirmųjų dekadų, žodis kaukė buvo 
gana anksti pakeistas dviem skoliniais: gudiška lyčyna"* ir lenkiška 
lerva?*. Pats skolinimosi faktas lengvai išaiškinamas geografiniu ir 
kultūriniu artimumu, nors žodinė paskola nebūtinai reiškia ir mi- 
tinio semantizmo pasiskolinimą?*: atvirkščiai, nors šiedu žodžiai 
yra dviejų skirtingų kilmių skoliniai, mus stebina jų prasmių iš- 
skirstymo panašumas. Lyčynos ir lervos „reikšmės“, perskirtos į dvi 
subklases, atrodo šitaip: 


I. (a) kaukė 
(b) veidas (pajuokiančia prasme) 
(c) baidyklė, šmėkla, bjaurybė 
(d) nešvarus, apsileidęs, niekam tikęs Žmogus 
II. (a) lyčyna, kas nors labai mažas; parazitas, lerva 
(b) lerva, gyvūnas pirmoje savo vystymosi fazėje. 


Dvi pagrindinės reikšmės - lyčyna ir lerva - Lietuvių kalbos žody- 
no autoriams pasirodė kaip tiek viena nuo kitos tolimos, kad iš jų 
buvo nutarta padaryti du atskirus žodžius. Tuo tarpu, prileidus, 
kad šiedu svetimžodžiai turi bendrą lokalinį semantizmą, pavel- 
dėtą iš žodžio kaukė, ir kad šis pastarasis žodis yra giminingas su 
mūsų kauku, šiais žodžiais pridengtų reikšmių zona atrodo visai 
nuosekli ir koherentiška. Kaukė, kaip netašytas ar degraduotas vei- 
das, pridengia po savimi sub-žmoniją, keliančią siaubą ir pasi- 
baisėjimą, slepia embrioninę būtybę, nepajėgiančią pasiekti žmo- 
giško statuso. 

Neplėsime čia bendro pobūdžio dėstymų apie karnavalų kau- 
kių bendrą reikšmę nei apie „svetimšalių“ ir „gyvulių“ (ekstra- arba 
sub-kultūrinių būtybių), kuriems šitos kaukės atstovauja, siau- 
resnę prasmę: apie tai nemaža prirašyta antropologijos vadovė- 
liuose. Pabrėžkime tačiau, prabėgomis, kad Užgavėnių kaukės už- 
puldinėja ir Lietuvoje, kaip ir kituose kraštuose, beręždines“, kad 
Užgavėnių rituale randame „lino tęsimą“ - pasivažinėjimą aplink 

laukus, skatinantį lino atgimimą (kurio ryšys su kaukais yra žino- 
mas), taip pat ir „bitelių vežiojimą“, kurio metu šlakstomasi van- 
deniu: tai vis „vaisingumo ritualai“**. 


2. Kaukas ir kaukolė 


Susidaro įspūdis, kad kaukėmis prisidengusios būtybės atstovau- 
ja gemalinėms, dar neišbaigtoms gyvenimo formoms, ankstyves- 
nėms už tikrąjį Žmogaus gimimą. Todėl galima prileisti, kad tos 
būtybės, laikinai iškilę į paviršių laikotarpyje, kuris apribotas 
gimimu ir mirtimi, ir pasireiškę „žmogišku gyvenimu“, ir vėl 
sugrįžta į savo senąjį priešgimtinį stovį, tęsdamos savo egzisten- 
ciją vėlių, t.y. „gyvųjų-mirusiųjų“ pavidalu, laukdamos, kol pa- 
galiau ateis tikroji mirtis-poilsis.?? Tai padeda suprasti Lasicijų, 
kuris kaukus laiko „mirusiųjų dvasiomis“**. 

Šitas kiek netikėtinas teigimas iš dalies pasiteisina leksiniais 
duomenimis: savo polisemijoj žodis kaukas, tarp kitko, reiškia „ne- 
krikštytą mirusį vaiką“??. Atrodo, kad mes šiuo atveju galime ste- 
bėti dviejų religinių pasaulėžiūrų konfliktą. Krikščionybei nekrikš- 
tytas vaikas nėra dar iš tikrųjų gimęs Žmogiškam gyvenimui; o 
toks nekrikštas, kartą miręs, priklauso kitai, ne-krikščioniškai, ar 
geriau - prieš-krikščioniškai sakralumo sferai.!“ Toks vaikas yra 
tad dvigubas kaukas: kaukas kaip dar negimęs ir kaukas kaip jau 
miręs. 

Ši kaukų identifikacija su mirusiųjų vėlėmis - jei Lasicijaus tei- 
gimas galėtų būti pagrįstas dar ir kitais faktais - pakankamai iš- 
aiškina ir žodžio kaukas vedinį: kaukolė, kvaukolė'*'. Šitame konteks- 
te galima suprasti bendrai priimtą tikėjimą, jog gyvybės principas 
glūdi mirusiojo galvoje, jog, norint, kad vėlė nesivaidentų, reikia 
lavonui nukirsti galvą, nes kaukolės galinčios naktį keltis iš kapų, 
ridinėtis kapinėse, daužytis viena į kitą, keldamos šventą baimę.!*? 
Nors jie atrodo priklausą ir vėlesniam laikotarpiui, šitokie tikėji- 
mai patvirtina buvimą sakralinės srities, kurioje kauko figūrą supa 
įvairios mirties reprezentacijos. 

3. Velės ir Vaižgantas 


Mirusiųjų kulte, išlikusiame labai gyvu iki paskutiniųjų laikų, ga- 
lima išskirti dviejų rūšių apeigas: vienos jų skirtos pavieniui nu- 
mirėliui ir, prasidėjusios 'puota prieš laidotuves, kartojasi vis re- 
tėjančiais laiko tarpais (trečią, šeštą, devintą ir keturiasdešimtą 
dieną, pagal Lasicijų); kitos apeigos yra metinės, skirtos visiems 
bendruomenės (šeimyninės ar kaimo) mirusiems paminėti. 

Nėra reikalo čia įeiti į tų ceremonijų smulkmenas. Pažymėsime 
tiktai, kad per šermenis kiekvienas iš puotos dalyvių numeta po 
stalu mirusiajam skirtų kiekvieno patiekalo trupinių, bet kad visa, 
kas netyčia nukrenta nuo stalo, paliekama ant grindų ir skiriama 
vienišoms vėlėms, „desertis, ut ipsi loguuntur, animis guae nullos 
habent vel cognatos vel amicos vivos“'?, kurias paskui, nuo stalo 
atsikėlus, iššluoja kaip blusas su šluota. Kito Lasicijaus teksto vie- 
toje, nieko bendro neturinčioje su šia citata, autorius, kalbėdamas 
apie mirusiųjų dievą Velioną, pažymi, kad mirusieji maitinami tam 
tikros rūšies paplotėliais, kurie trupinami ir barstomi priešpriešiais 
į keturias priešingas puses ir kurie vadinasi Sikies Vielonia permix- 
los'“*, kas šių dienų lietuvių kalboje būtų: sikės velionio peniūkšlas 
(sikės - mirusiojo maistas). 

Trečios rudens švenčių, vadinamų Ilgės arba Ilgiai'?, dienos, pa- 
skirtos dievo Vaižganto, linų globėjo, garbei, apeigų aprašyme ir 
vėl atsiranda tie patys sykies, kuriuos oficiantė po ritualinių išger- 
tuvių „ė sinu eijcit a deastris, si gui sint VVaizgantho, comeden- 
das“!**, O žinodami, kad sikės arba sikiai padaryti iš sėmenų"", ne- 
tikėtai surandame linų dievo Vaižganto ryšius su mirusiaisiais: 
Vaižgantas, kurio vaidmenį pažįstame iš barstukų akultūracijos ir 
jų pakeitimo į kaukus, yra dievas, gimęs lino pavidalu iš žemės, kan- 
kintas, miręs ir prisikėlęs iš žemės; dabar jį sutinkame lydimą ant- 
raeilių dievybių, kurios maitinamos sikėmis, charakteringu vėlių 
maistu, apie kurio tiesioginį vartojimą velionims valgydinti jau esa- 
me kalbėję. Kyla klausimas: kas gi tie Vaižganto palydovai: vėlės ar 
kaukai? 

4, Vėlės ir Veliona 


Rudeninės šventės Ilgės, maždaug atitinkančios Visus Šventuosius, 
tęsdavosi 10 dienų"““; trys iš jų būdavo ištisai pašvęstos, pagal La- 
sicijų, mirusiųjų kultui. Tų švenčių metu „mortuos ė tumulis ad 
balneum et epulos invitant“!?: matome, kad tai mirusiųjų puota, 
kur stalai apkrauti gausiais patiekalais ir gėrimais, skirtais išimti- 
nai mirusiesiems, kur išdėstytų rankšluosčių ir marškinių skaičius 
atitinka sukviestų mirusiųjų skaičių. Puotą paruošę, gyvieji grįžta 
į namus ir „triduum compotunt“!!?, 

Tačiau kiek toliau tas pats Lasicius dar kartą netyčia - kiekvie- 
nu atveju be jokio ryšio su Ilgių šventėmis - grįžta prie mirusiųjų 
kulto. Šį kartą jis kalba apie Skerstuves"!, „dešrų gaminimo šventę“, 
mes sakytume greičiau: šventę, vykstančią kiaulių skerdimo die- 
ną, kada ruošiama ir sūdoma mėsa visai žiemai."? Nors Lasicius ir 
nenurodo šitos šventės datos, visai aišku, kad ji gali būti tik rude- 
nyje; autoriaus į tekstą įterpta lietuviška citata, čia pat ir, kaip daž- 
nai tai jam atsitinka, netiksliai išversta į lotynų kalbą, patvirtina šį 
faktą. Pagal Lasicijų, tos šventės metu žmonės šitaip kreipiasi į die- 
vą Ezagulis: „Vielona velos ateik musump und stala“, formulė, ku- 
rią Būga!“ šitaip interpretuoja: „Veliona, vėliu6s ateik pas mus į 
stalą“. Šitas tekstas, norint jį ijungti į bendrąjį kontekstą, reikalin- 
gas gana plataus komentaro. 

(a) Žodis velos, Būgos interpretuojamas kaip vėliuos(e), yra dau- 
giskaitos vietininkas žodžio vėliai „mirusiųjų šventė“, kuris yra 
išvestas iš žodžio vėlė. Jeigu Veliona kviečiama skerstuvėms į Vėli- 
nes, tai Skerstuvių šventė turi logiškai įtilpti bendruose Ilgių rėmuo- 
se į tas tris dienas, kurios yra skirtos mirusiųjų kultui. 

(b) Mūsų nestebina tas faktas, kad dievybė yra kviečiama prie 
stalo dalyvauti gedulo puotoje: šitoks mirusiųjų dalyvavimas šer- 
menyse yra visai normalus reiškinys. Labiau stebina tai, kad puota, 
į kurią pakviesta dievaitė Veliona, susideda iš patiekalų, pagamintų 
iš kiaulienos greitai gendančių dalių. Ryšys tarp vėlių ir kiaulės te- 
gali būti nustatytas tik kaukui tarpininkaujant, tik pasiremiant tuo, 
kad jis drauge yra ir „mirusiojo dvasia“, ir stebuklingai gimęs iš 
kuilio kiaušio. Tiesa, dar vienas argumentas, atrodo, prisideda šitos 

tezės patvirtinimui. Gana patikimas liudininkas Jucevičius (1846)!4 
pažymi, kad kaukams — kurie, kaip Žinome, yra šimtaprocentiniai 
vegetarai - „duodavę naktimi aukų meitėlio žarnas, miltais su krau- 
ju maišytais prikimštas“. Šita vėdaro visai neįprastinė auka galėjo 
būti daroma tik retais atvejais, kada skerdžiamos kiaulės, ir būtent — 
rudeninės šventės, skerstuvių, metu: jinai, nors ir plonu siūlu, su- 
jungia kaukus su kiaule ir kiaulę su vėlėmis. 

(c) Velioną, mirusiųjų dievaitę, Lasicius mini dviejose vietose; 
abu kartus ji vadinama vyriškos giminės dievu, nors lietuviškoji 
galūnė -a tam ir prieštarauja. Pirmu atveju sakoma, kad „jam au- 
kojamos aukos, kai norima pamaitinti mirusiuosius“!5, ir tai leidžia 
šį tiesiogiai dievaitei Velionai skirtą kultą sugretinti su jau minėta 
„Mirusiųjų švente“. 

Antrojo, dabar analizuojamojo, teksto aiškinimas yra sunkes- 
nis. Nemokėdamas lietuvių kalbos, Lasicius įneša painiavą, vieną 
dievybę iš karto vadindamas dviem skirtingais vardais: per skers- 
tuves žmonės kreipiasi į dievą Ezagulis ir kviečia dievaitę Velioną į 
mirusiųjų garbei paruoštus pietus. Ar įmanoma nugalėti šitą sun- 
kumą? Ar galima, pvz., sakyti, kad pirmasis vardas, nors ir kitos 
giminės, tėra tik antrojo epitetas? Ezagulis iš tiesų lengvai gali būti 
perrašomas į lietuvių moderniąją kalbą kaip ežia-gulys, prisime- 
nant, kad ežia kaip tik atžymi apdirbamų laukų ribą"“, kad joje 
užkasami velykinio kumpio kaulai, norint laukus apsaugoti nuo 
ledų ir perkūnijos. Iš to seka, kad jeigu ežiagulys gali būti aiškina- 
mas kaip Velionos epitetas, nurodantis jos įprastinę gyvenvietę, tai 
aukos Velionai kiaulės kaulų pavidalu padaro iš jos laukų gynėją 
nuo blogadario, derlių žudančio lietaus."'? Ši antraeilė funkcija ne- 
trukdo jai ir toliau būti „mirties dievaite“ ir būti kviečiama prie 
mirusiųjų garbei padengto, kiaulienos patiekalais apkrauto stalo, 
ypač turint galvoje bendrą žmonijos įsitikinimą, kad mirusieji yra 
gyvųjų globėjai. 

Nors problema, kylanti dėl vyriškosios ir moteriškosios giminės 
sumaišymo ir toliau lieka neišspręsta — tačiau ji kyla iš to, kad Ve- 
liona abiem atvejais yra laikoma dievu, o ne dievaite, bet ne dėl to, 
kad būtų du skirtingi dievai: Ežiagulys ir VelionaV* - istoriniai duo- 
menys greičiau patvirtina galimybę matyti laukų ežiose ar iš viso 

galulaukėse Velionos ir jos globotinių - mirusiųjų —- gyvenvietę.!? 
Yra žinoma, kad mirusiųjų laidojimas kapinėse yra reliatyviai ne- 
senas paprotys ir kad, pvz., prūsų kunigaikštis Georgas Frydri- 
chas savo 1578 m. gruodžio mėn. 6 d. Tilžėje išleistu potvarkiu įsa- 
ko lietuviams, kurie „sawa numirusiu kunus ing pusta lauka 
laidaie“, įtaisyti tam tikras aptvertas vietas - „schwentorius“!?. Tuo 
būdu nutraukiami intymūs ryšiai tarp gyvųjų, mirusiųjų ir žemės 
maitintojos. 


IV. LAIKINOSIOS IŠVADOS 


Baigiant šią trumpą kaukų gyvenimo apžvalgą, reikia padaryti ke- 
letą pastabų apie šios rūšies darbo prasmę, metodus ir pasiektus 
rezultatus. 

(1) Lietuviškosios etnologijos vienas iš pirmutinių tikslų turėtų 
būti lietuviškosios mitologijos kaip tautinės lietuvių religijos kiek 
galima pilnesnė ir tikslesnė rekonstrukcija. 

(2) Tokios rekonstrukcijos metodai galėtų būti palyginti su ar- 
cheologijos, atstatančios pilis, miestus ir ištisas civilizacijas, meto- 
dais. Iš atskirų gabalėlių, surandamų skirtingose vietose ir kloduo- 
se, reikia atstatyti puodus ir vazas, iš atskirų plytų - ištisus mūrus. 
Tokių metodų, prie kurių išdirbimo yra prisidėję tokie mokslinin- 
kai kaip Georges'as Dumėzilis ar Claude'as Lėvi-Straussas, perkėli- 
mas ir pritaikymas lietuvių mitologijai nagrinėti neina be sunkumų. 
Lietuviška etnografinė medžiaga, nors ir ypatingai turtinga, nėra 
paruošta šios rūšies darbui. Užtat ir pirmoje darbo fazėje įmano- 
ma tiktai monografinio pobūdžio - atskirų pastatų, o ne kaimų ir 
miestų - rekonstrukcija. 

(3) Kaukų aprašymas tad ir yra tiktai vieno labai siauro mitolo- 
gijos lauko išjudinimas. Tačiau, sekant struktūralistiniu postulatu, 
reiškiniai, kokie jie bebūtų, negali būti aprašinėjami izoliuotai, o 
tik ryšyje su kitais reiškiniais. Todėl ir šiuo atveju teko pradėti nuo 
kaukų atskyrimo nuo aitvarų, susimaišiusių pačiuose naujausiuose 
etnografijos kloduose, prisikasti iki barstukų ir išskirti dvi jų rūšis: 
bezdukus ir kaukus ir t.t. 

(4) Visa ši antraeilių dievybių klasė priklauso daugiau ar mažiau 
skirtingoms sakralumo sferoms, kurioms atstovauja hierarchiniai 
aukštesnio rango dievai: *Puškaitis, Vaižgantas, Veliona ir t.t. Priėjus 
prie šių dievybių, norint ar nenorint paliečiamos ir kelios stam- 
bios religinės problemos, kurių galutinis sprendimas siauruose 
kaukų aprašymo rėmuose vargu ar įmanomas. 

(5) Šia proga ir iškyla tokios rūšies rekonstrukcinio aprašymo 
patikimumo klausimas: kokią rolę aprašyme skirti „gryniems fak- 
tams“, tų faktų sugretinimui, bendrosios mitologijos principų ir or- 
ganizacijos būdų pažinimui, vidujinei koherencijai, dedukciniams 
metodams? 

(6) Paimkime kaukų išvaizdos aprašymą. Jokios abejonės ne- 
lieka, kad kaukai - tai ne akademinės tapybos barzdoti nykštukai, 
o abstrakčios, moderniosios skulptūros grubūs, neišbaigti pavida- 
lai. Beveik abejonės nekelia ir jų, kaip miško gyventojų, akultūra- 
cijos procesas, jų kartu chtoninė ir liaukinė-vandeninė prigimtis. 
Tačiau patikimumas jau mažėja bandant kaukus išaiškinti kaip mi- 
rusiųjų dvasias. Tarp dviejų galimų išaiškinimų: (a) kaukų ir vėlių 
sutapdinimas yra vėlyvas reiškinys, priklausąs laikotarpiui, kada 
ir elgetos, ir visoki vaiduokliai galėjo būti bendru kauko vardu va- 
dinami, ir (b) kaukų žeminė-vandeninė kilmė, jų infra-žmogiškas 
pobūdis, leidžiantis juos sugretinti su mirusiųjų, sumažėjusia gy- 
vybe pasižyminčių, dvasiomis, mes pasirinkome šį pastarąjį. Ne- 
paisant dokumentinės medžiagos retumo ir spragų, kurias, reikia 
tikėtis, galima bus pamažu užpildyti, kauko giminingumas su kau- 
ke ir kaukole vaidina čia lemiamą vaidmenį. 

(7) Tokią pat patikimumo gradaciją galima užregistruoti ir kal- 
bant apie vyresniuosius dievus. Puškaičio kaip dievo statusas, jo 
santykiai su barstukais-kaukais, net ir jo vardui pasiūlyta etimolo- 
gija mums atrodo patenkinami. Dar įdomesnis yra Vaižganto atve- 
jis: nors apie jį grynų „faktų“ plotmėje ir mažiau žinoma, Vaižgan- 
to asmenybė - ne tik kaip dievo-kultūrintojo, bet ir kaip savo rūšies 
lietuviško Dioniso — po šio aprašymo pasirodo praturtėjusi, nors 
aprašymo patikimumo laipsnis dar galėtų būti padidintas, papil- 
džius jį naujais etnografiniais duomenimis. Tuo tarpu Velionos figū- 
ra, gal kiek ir išryškėjusi, lieka dar labai blanki: ją, galima tikėtis, 

netrukus pagilins nauji, išsamūs mirusiųjų kulto aprašymai, ku- 
riems medžiagos netrūksta. Kuilio portretas, nors jo rolė ir pasi- 
rodė svarbi, dar nepilnas. 

(8) Nesiūloma tad šio aprašymo imti gryna tiesa. Šiuo metu 
mums atrodo svarbiau susidaryti pakankamą hipotezių katalogą, 
svarbiau iškelti visą eilę problemų, o ne jas išspręsti. Moksliniuose 
tyrinėjimuose vien medžiagos gausumo neužtenka, reikia dar ir 
žinoti, ko ieškoma. Tebūna tad šis vienos mitologinės sferos ap- 
rašymo bandymas paskatinimu kitiems aprašymams ar šio ap- 
rašymo kritikai. 

aišku, teisingai interpretuoti: reikalas eina ne apie dvasininkų paskirstymą į atski- 
ras kategorijas, per daug gausias, kad atitiktų realybę, bet apie jų funkcijų įvairu- 
mą ir jų magiškų operacijų tipologiją. 

*L. Jucevičius, in J. Basanavičius, R. r., p. 365-366. 

15J. Banaitis, LTA 982 (56), in Tautosakos darbai, III, p. 56. 

'6J. Basanavičius, R. r., p. 376. 

7 Ibid., p. 366-367. 2 

'8 LTA 2268 (254), in Taut. darb., VII, p. 130; plg. taip pat J. Banaitis, supra. 

» J. Banaitis, LTA 982 (56), in Taut. darb., III, p. 56. 

2 L. Geitler, Lit. Studien, Prag, 1875, p. 90, in J. Basanavičius, R. r., p. 367. 

2 J. Banaitis, ibid. 

2J. Banaitis, LTA 982 (69), in Taut. darb., III, p. 56. 

3 LKŽ, plg. J. Basanavičius, R. r., p. 367. 

*4L. Ivinskis (1864), in J. Basanavičius, R. r., p. 366. 

J. Basanavičius, R. r., p. 370 ir p. 372. 

6 Ibid. 

?7 Ibid., p. 369. 

28 Žalia vs virta ir nuoga vs ūprengta semantinės kategorijos išsamiai išstudijuotos 
C. Lėvi-Strausso kapitaliniame veikale Mythologigues, kiekvienai iš šių dviejų kate- 
gorijų paskiriant ištisą tomą. 

"Plg. tačiau su kitu žodžiu ar kita žodžio kaukai prasme: diminutyvas kaukeliai tie- 
siogiai reiškia „vaiko marškinėlius“ (LKŽ). 

*J. Basanavičius, Apie gyvenimą velnių bei vėlių, p. 106-107, p. 107-108, p. 261-263; 
Lietuvių tautosaka, III (212), p. 593-594 ir IV (500), p. 204. 

1 LKŽ (Skr.). 

* LKŽ (PPr 287). 

S Liet. taut., II (213), p. 594-595. 

“Žr. supra, pastaba 30. 

* Plg. lietuviškos pasakos La guėte de la peur (Baimės ieškojimas) analizę, mūsų pa- 
siūlytą in Du sens, Seuil, 1970, p. 231-247. [Žr. šios knygos p. 495-531] 

“Plg. maldą, kuria kreipiamasi į Vaižgantą jo šventėje; Lasicius išimties keliu pa- 
duoda jos lietuvišką tekstą: „Vvaizganthos deuaite... nie duok mumis mogus eithi. 
Vaizganthos, inguit, ... nėve nos nudos incedere permittas.“ Ibid., p. 43. Taigi Vaiž- 
gantas nėra tik linų dievas siaura prasme, bet tasai, kuris aprengia nuogus žmones. 

*7 Trakų ir lietuvių mitologijos smulkmenos, in R. r., ir ypač p. 358-380. 

* Ibid., p. 367-368. 

» Ibid. 

9 Ibid. 

* Mitologiniu požiūriu visai nesvarbu, ar pats žodis yra balto-slavų kilmės, ar labai 
senas skolinys iš slavų kalbų (prieš VIII a.). 

*Plg. gaidžio metaforinį vartojimą kalbant apie gaisrą. 

S Žr. Louis Hjelmslev, Essais linguistigues, ed. de Minuit. 

*E. Volteris (1886), in J. Basanavičius, R. r., p. 371. 

SJ. Balys, Lietuvių enciklopedija, XV, p. 467. 

* LKŽ (Prng.). 

*“ LTR (Lš) in LKŽ. Plg. taip pat Lasicius, pagal kurį Skerstuvių šventėje kreipiamasi į 
dievą Ežiagulį (p. 44). 

“LTA 1032 (165) Zrs., in Taut. darb., III, p. 189. 

* Dažnas Jurginių ir Velykų apeigų maišymas leidžia manyti anksčiau buvus vieną 
bendrą prieškrikščionišką Pavasario šventę. Plg. Ledų dieną, švenčiamą trečiąją Ve- 
lykų dieną. 

* Plg. išsamią J. Balio studiją ir ypač Pirmąją Perkūniją in Taut. darb., III, p. 205-214. 

*!J. Lasicius, op. cit., p. 40. 

2 Ibid., p. 40. 

* „Nors kiaulių pilvas geras, vienok prieš dargnas ir jos kartais suserg“ (Gr., LKŽ). 

* „Susidargnojo kiaulė, t.y. vem prieš dargną“ (J., LKŽ). 

55 „Čiudijas kai kuilis prieš dargną“ (Sln., LKŽ). 

* Žr. infra. 

*? LTA 739 (82) ir LTA 757 (81), in Taut. darb., III, p. 207. 

* Kossarzewski, Lituanica (1821-1882), in Taut. darb., III, p. 144. 

* Amalas, pavyzdžiui, reiškia ir parazitinį augalą (lot. viscum album), kitaip vadina- 
mą laumšluote, kuris auga ąžuoluose, beržuose, liepose, ant kurių vakaro migloje 
sėdi besisupdamos laumės (LKŽ). 

5 Kossarzewski, in J. Būga, Rinktiniai raštai, III, p. 431. 

1 Žem., LKŽ. 

“2 P. Juzulėnas, cituojamas J. Būgos, op. cit., III, p. 431. 

S LKŽ. 

Liet. taut., IV (padavimai), p. 645 (718). 

65 Kossarzewski 151, in LKŽ. 

66 Liet. taut., IV (padavimai), p. 641 sąą. 

*7 Kossarzewski, Lituanica, in Taut. darb., III, p. 138. Reikia pastebėti, kad pats debesis 
dažnai turi jaučio išvaizdą, kartais net visai su juo sutapdamas. K. pasakojime kal- 
bama apie juodą meitėlį. 

6 Liet. taut., I, Ganymo dainos (109), p. 117. 

J. Balys, Lietuvių tautosakos skaitymai, II, p. 34. 

70 LKŽ (Mlt.). 

1 LKŽ (B.). 

72 Liet. taut., I, p. 116. 

J. Balys, Lietuvių liaudies pasaulėjauta, p. 51. 

" Kurį greičiausia galima identifikuoti su šv. Jurgiu ir Pergrubiu. 

“Tai gausiai atestuota, tiek istoriniuose šaltiniuose, tiek ir etnografiniuose doku- 
mentuose, žemės dievybė. 

“ LKŽ. 

"LKŽ. 

** LKŽ. 

"* LKŽ paduoti kartais kaip atskiri, savarankiški žodžiai, kartais tik kaip atskiros vie- 
no žodžio reikšmės: turint galvoje, kad šių žodžių negalima, atrodo, išaiškinti at- 
skiromis etimologijomis, mes dirbtinio skirtumo tarp „žodžių“ ir „reikšmių“ ne- 
darome. 

80 LKŽ. 

8! LKŽ, 

2 LKŽ. 

S LKŽ. 

* LKŽ. 

5 LKŽ. 

“ LKŽ. 

7 LKŽ. 

8 LKŽ. 

» LKŽ. 

*? Kaukas šia prasme kiek primena kiaulę (kuri be ragų ir, nors skeltanagė, bet negro- 
muliuojanti, neklasifikuojama su kitais galvijais, nežinia net, ar ji gyvulys), kurios 
branduolinė figūra irgi labai grubi: žodis kiaulė reiškia kartu ir „krūvą“, „kaugę“, 
„kupetą“. 

*! J. Basanavičius, R. r., p. 381, ir K. Būga, R. r., I, p. 364; II, p. 221 ir p. 285, nurodo tą 
pačią pavyzdžio užrašymo vietą - Salaką. 

"LKŽ. 

*LKŽ. 

** Žymus prancūzų istorikas Marcas Blochas yra išsamiai nagrinėjęs šį reiškinį: dide- 
lis skaičius Prancūzijos viduramžių feodalizmo terminų yra germaniškos kilmės, 
nors Prancūzijos feodalinė struktūra susikūrė ir vystėsi nepriklausomai nuo Šv. 
Imperijos feodalizmo; be to, prancūziški terminai;nors ir germaniškos kilmės, vi- 
siškai neatitinka panašias sąvokas reiškiančių žodžių Vokietijoje. Atrodo, bendrai 
paėmus, kad skolinimosi procedūra dažnai vartojama vien sąvokos svarbumui ar 
originalumui pabrėžti. 

* „Ant užgavėnių berniukai dirba lyčynas iš medžio su kumpa arba ilga nosia, su aki- 
mis indubusiomis, su dantimis ilgais ir eina ieškoti bergždinių per sodžius“ (J., LKŽ). 

** Plg. tranelis, kuris drauge yra ir vienas iš kauko sinonimų. 

* Lietuviškąją gyvenimo ir mirties sampratą galima įsivaizduoti kaip padalintą į tris 
tarpusavyje komunikuojančias „gyvybės“ fazes: „gyvuosius“, „gyvuosius-miru- 
sius“ (arba vėles) ir „mirusiuosius“. Plg. mūsų Baimės ieškojimas, in Du sens, ed. du 
Seuil, 1970. [Žr. šios knygos p. 495-531] 

* „Kaukie sunt lemures“, op. cit., p. 44. 

* Plg. Kuršaičio žodyną: „ein ungetauft gestorbenes Kind“. 

100 Tokį pat dviejų sakralumo sferų išskyrimą galime pastebėti ir kitu atveju: vaikai, 
gimę tarp Didžiojo Ketvirtadienio ir Velykų, t.y. tame laikotarpyje, kada krikščio- 
L Dievas yra miręs, skiriasi nuo kitų, jie yra „aiškiaregiai“ ir gali matyti vėles. 

101 L K ę 

102 Didelį skaičių šitokios jų veiklos pavyzdžių galima rasti J. Basanavičiaus Apie gy- 
venimą vėlių bei velnių, passim. 

103 f. Lasicius, op. cit., p. 51. 

18 Ibid., p. 41. 

105 Sikės arba sikiai, Ilgės arba Ilgiai yra dvi skirtingos daugiskaitos formos. Ilgi yra gi 
dialektinė forma, Lasicijaus bet kaip užrašyta. Tiek žodis Ilgės, tiek ir pati rudeninė 
šventė pasitvirtina ir šiuo vardu vadinamais mokesčiais natūra, renkamais rudenį, 
ir kitais leksiniais duomenimis. 

106 J. Lasicius, op. cit., p. 43. 

17 Plg. „sikius, arba semenių kepius (sėmenių išspaudas)“, LC 1884, 51, in LKŽ; kepis, 
kėpis - tai „paplokščia bandelė, paplotėlis“, LKŽ. 

108 Šitų švenčių bendrą organizaciją kol kas dar sunku atstatyti: pagal Lasicijų, dvi 
pirmosios dienos būdavo pašvęstos Žemėpačiui (Žemynos, žemės dievaitės, broliui), 
gyvulių bandos globėjui; trečioji diena - Vaižgantui, o trys sekančios dienos - miru- 
siųjų kultui. Tuo būdu dar lieka neužpildytos keturios dienos. 

109 J. Lasicius, op. cit., p. 43. 

10 Ibid., p. 43. Lietuviškasis Lasicijaus vertėjas nesuprato, kad vėlės, prieš sėsdamos 
prie puotos stalo, visų pirma eina į pirtį ir persirengia švariais marškiniais. 

"1 Lasicius rašo Skierstuvves. Žodis, išlikęs iki mūsų dienų, reiškia, kaip žinome, ne 
tik skerstuvių dieną, bet taip pat ir kiaulienos tučtuojau suvalgytinas dalis, išdali- 
namas kaimynams arba valgomas visiems bendrai susirinkus. 

"2 Ši šventė yra išlikusi iki šiai dienai Vilniaus apylinkių kaimuose, kur jau lenkiškai 
kalbantys Žmonės ją vadina lietuvišku žodžiu skerdena (žodinis liudijimas). 

"3 K. Būga, R. r., I, p. 516. 

"4 Žr. J. Basanavičius, R. r., p. 366. 

"5 J. Lasicius, op. cit., p. 41. 

"6 Žr. supra, p. 52; ežiagulys lietuvių kalboje žinomas kaip tam tikro laukinio augalo 
(Lotus) vardas: jis gali būti daiktavardžiu, bet taip pat ir būdvardiniu epitetu. Plg. 
„gargždenis ežiagulys“ (LKŽ). 

W' Tamprūs ryšiai tarp Velionos ir vandens pasitvirtina ne tik randamu upės Veliuonos 
vardu, bet ir liaudies tikėjimu - kurį reikėtų išsamiai išnagrinėti - kad „pomirtinis 
pasaulis“ esąs „jūrų“ dugne. 

"8 Tokios pat nuomonės yra ir J. Basanavičius, R. r., p. 276, remdamasis Usener, Goet- 
ternamen, 1896, p. 104. 

"* Plg. J. Basanavičius, R. r., p. 291: „Lydint (numirėlį) pas lauko rubežių atvažiavus... 
numetama po biskelį šiaudų, idant vėlei namon grįžtant atsisėst ir silsėtis pakelėje 
smagiaus būtų...“ 

120 Bezzenberger, „Eine neugefundene litauische Urkunde vom Jahre 1578“, Altpreuss. 
Monatschrift, Bd. 14, p. 459 sąą, in J. Basanavičius, R. r., p. 185. 


AITVARAS 


I. ĮŽANGINĖS PASTABOS 
1. „Tai wisa kruwai pati welina ira“ 


Dar pirmoje šios studijos dalyje mes pasirinkome išeities tašku 
Praetorijaus tekstą", leidžiantį griežtai atskirti kaukus, chtonines 
ir vandenines būtybes, nuo aitvarų, orinių ir ugninių būtybių; ši 
opozicija mums atrodė patogi, nes jos pagalba buvo įmanoma su- 
klasifikuoti labai didelį kiekį etnografinių faktų, užregistruotų 
daugiausia XIX amžiuje ir XX a. pradžioje, kur šių dievybių vardų 
substitucijos ir jų funkcijų susimaišymai jau yra labai dažni. Tuo 
tarpu XVI ir XVII amžiai mums pateikia tautinės religijos stovį, 
tiesa, jau degraduotą, bet kuriame sinkretizmai su krikščionišką- 
ja religija dar nėra įvykę, religinį stovį, kuris tuo būdu padeda 
išaiškinti didelį skaičių vėlyvesnių faktų, bet kartu ir leidžia grįžti 
atgal į mitinius laikus, bandant atstatyti koherentišką mitologinę 
sistemą. Mūsų išeities taškas buvo tad strateginis pasirinkimas, 
privalomas kiekvienam šios rūšies tyrinėjimui. 

To meto dominuojančios religijos atstovų, besirūpinančių apaš- 
talavimu ir pastoracija, pažiūros labai charakteringos šiuo atžvil- 
giu: pripažindami, kad ir gražių pageidavimų forma, dominuoja- 
mos religijos buvimą: 


Pameskigi, miela Lietuva, melstisi kaukus, aitvarą, žemėpačius...?, 

jie yra priversti sujungti visas šias dievybes, priklausančias dar gy- 
vai „antireligijai“, po bendru welina pavadinimu, nes visa tai „iu 
meldzamei a garbinamei welina ira, kaip nesang welnas ira etwa- 
ras, taip besas ira szemepatis, teipag czertus ira Pideme, teiegi pi- 
kullai ira kaukai, tai wisa kruwai pati welina ira“?. Lengva įsivaiz- 
duoti, kiek toks oficialus mokymas epochoje, kur jau savaime 
silpnėjo senosios religijos praktikavimas, kultai ir ritualai, prisidėjo 
prie įvairių sakralumo sferų sumaišymo ir jų amalgamų. 


2. „Netikri“ Aitvarai 


Dėl to bet kokia etnografinių dokumentų interpretacija turi neiš- 
vengiamai ir iš anksto eliminuoti iš savo tyrinėjimo korpuso visus 
faktus, kuriuose lengva įžiūrėti aiškius religinių funkcijų nukrypi- 
mus arba pasikeitimus. 

(a) Štai, pavyzdžiui, nereta sutikti Aitvaru vadinamą Velnio fi- 
gūrą, velnio, kuris, pasivertęs bernu, stoja tarnauti pas ūkininką ir 
įvairiais būdais - dažniausiai klasta ir apgaudinėjimais - jam pa- 
deda*: šitoks pseudoaitvaras, be abejonės, prijungtinas prie gau- 
saus stebuklinių pasakų ciklo, vaizduojančio velnią kaip Žmogaus 
draugą. Aišku, kad šiuo atveju Aitvaro ir Velnio funkcijų dalinė 
intersekcija, funkcijų, pagal kurias ir vienas, ir kitas pasireiškia kaip 
paslaugų teikėjai, įgalino Aitvaro veiklos srities išsiplėtimą. 

(b) Kituose tekstuose bendrosios Laimos-Dalios funkcijos susi- 
kryžiuoja su Aitvaro jau neberyškiai išskiriama veiklos sfera, ir to- 
kiu būdu jam priskiriama gero derliaus teikėjo rolė? Nenuostabu tad 
sutikti ir atvirkščią fenomeną - Aitvaro veiklos lauko priskyrimą 
Laimos sferai ir jo pavadinimą Laimyku“. 

(c) Aitvaro vardas kartais dar tarnauja pavadinti vienos laumių 
rūšies, plačiau žinomos Slogučių? vardu, atstovus. Sumaišymas šiuo 
atveju, atrodo, gali būti išaiškinamas tuo faktu, kad ir tikrojo Ait- 
varo pasirodymas turi kaip pasėką šeimininkės sveikatos susilp- 
nėjimą, kad, iš kitos pusės, aitvaru vadinama ir komplikuota liga, 
plačiau žinoma kaltūno vardu.? 

(d) Čia reikia įrašyti ir originalų Aitvaro vaizdinį, būdingą 

Dubingių kraštui?, kur šis vardas pridengia visai netikėtą funk- 
cionalinį dispozityvą. 

(1) Aitvaras ten pasirodo kaip savo rūšies antikaukas: jis ne tik 
kad neteikia žmonėms naudos ar pinigų, jo veikla būdinga tuo, 
kad jis „atima skalsą“!9; 

(2) jis rūpinasi arkliais ir apskritai „jodo ir peni gyvulius“ - o 
tai, kaip žinoma, priklauso vienos rūšies laumių veiklos sferai; 

(3) jo gimimo aplinkybės: „jį pagimdo tik moteris per vyro kaltę. 
Jei vyras nusišlapins, šviečiant mėnuliui, ir, sugrįžęs į vidų, gyvens 
su moterimi - gims aitvaras“! — suteikia jam lunarinės būtybės, 
gimusios iš mėnulio susijungimo su moterimi, vaizdą ir įrašo jį 
tokiu būdu į sakralumo sferą, griežtai priešingą tikrojo Aitvaro, 
„Varūninės būtybės“, sakralumo sferai. 

Šie įvairūs „netikro“ Aitvaro pasireiškimai, kuriuos galima at- 
pažinti pagal religinių funkcijų deviacijos tipus, čia išvardinti tik- 
tai tam, kad juos išskirtume iš mūsų analizės lauko. Norėta tačiau 
atkreipti tuo pačiu metu dėmesį į labai svarbią ir dar mažai išsi- 
vysčiusią religinių ir mitologinių tyrinėjimų sritį - jų diachroninių 
transformacijų aprašymą. 


3. Magiški santykiai 

Nors visi lietuviškieji dievai, krūvon sudėjus, yra „pati welina“, 
Mažvydas vis dėlto daro skirtumą tarp dievų, kurie, kaip Perkūnas, 
Žemėpatis ar Lauksargus, nors ir būdami, žinoma, netikri, vis tik gar- 
binami, jei taip galima išsireikšti, „normaliai“, ir dievybių, kurios 
priskiriamos tik tiems, „gui ad malas artes adjiciunt animam“ ir tuo 
būdu „Eithuaros et Caukos Deos profitentur suos“!*. Aitvarai ir 
kaukai atskiriami tad nuo kitų dievų, nes jų santykiai su žmonėmis 
priklauso burtininkavimo ar magijos, taip kaip ji anuo metu buvo 
suprantama, sričiai. Matome, kad jau nuo XVI amžiaus vidurio šios 
dvi dievybės buvo sugretintos ir traktuojamos viename plane, ir 
tai neabejotinai prisidėjo prie jų vėlyvesnio sumaišymo. Tačiau šis 
procesas Praetorijaus laikais dar nebuvo pakankamai išsivystęs, 
nes jis netrukdė jam daryti kaukų ir aitvarų palyginimą ir nustaty- 
ti griežtas juos skiriančias opozicijas. 

II. AITVARO VEIKLOS SFEROS 
1. Aitvaras - kulinarinės kultūros valdovas 


1-1. Namiszki Diewai 


XVI ir XVII amžių autorių nustatytas paralelizmas tarp kaukų ir 
aitvarų nėra pagrįstas vien tik jų „magiškos“ prigimties santykių 
su žmonėmis specifiškumu, bet ir jų funkcijų palyginamumu: kaip 
„Namiszki Diewai““, jie laikomi, ir vieni, ir kiti, kaip žmonių pa- 
galbininkai ir naudos teikėjai. Tik išeinant iš šių sugretinimų - kurie, 
kaip jau minėjome, atitinka tiktai vieną lietuvių religinės organi- 
zacijos istorinių transformacijų momentą - yra įmanoma jų dife- 
rencinė studija, pagrįsta jų panašumų ir jų skirtingumų ieškojimu. 


1-2. Aitvaras - vartotojas 


Pagal šį principą mes galėjome išnaudoti Praetorijaus nustatytą 
opoziciją, pagal kurią kaukai, žalio maisto vartotojai, skiriasi nuo 
Aitvaro, virto ir/ar kepto maisto vartotojo.'* Ir iš tiesų Aitvaro mais- 
tas susideda pagrindinai iš dviejų patiekalų: kiaušinienės“, kepto 
maisto, ir košės!“, virto maisto. Jei košė, kone kasdieninis ūkininko 
šeimynos maistas, yra par excellence virtas patiekalas, kiaušinienė 
yra ypatinga bent dviem požiūriais: tai dažnai apeiginis patieka- 
las, pasiūlomas norint pagerbti svečius, bet tai drauge ir paukštinės 
kilmės maistas, pabrėžiantis savo ryšį su orine aitvaro prigimtimi. 


1-3. Aitvaras - teikėjas 


Jeigu Aitvaras yra ekskliuzyvus vartotojas maisto, kurio paruošimas 
reikalauja ugnies intervencijos, jo, kaip teikėjo, veikla remiasi tuo 
pačiu principu: priešingai negu kaukai, kurie teikia natūralias gėry- 
bes jas skalsindami, Aitvaro teikiami maisto produktai" yra rezul- 
tatai transformacijos, įvykusios ugnies - arba bent daugiau ar ma- 
žiau tiesioginio kontakto su ugnimi ar su šilima — dėka. Užtat ir 
pagrindiniai jo teikiami maisto produktai yra visų pirma tie, kurie 
priešpastato Aitvarą ir kaukus: 

(a) Aitvaras teikia varškę"“, tuo tarpu kai kaukai teikia šieną, 
leidžiantį pagaminti pieną; 

(b) Aitvaras teikia miltus", tuo tarpu kaukai pasitenkina teik- 
dami javus. 

Ir kitos aitvaro teikiamos vartojimo gėrybės yra kontakte su ug- 
nimi transformuoti produktai: 

(c) mėsa*?, pavyzdžiui, netiesiogiai „iškepta“ kontakte su dūmais 
rūkymo metų; 

(d) arba alus?!, fermentacijos, t.y. vidujinio sušilimo, rezultatas. 


1-4. Hierarchijos klausimai 


Taigi, kaip „namiškas dievas“ , Aitvaras gali būti lyginamas su kau- 
kais: kaip ir jie, jis palaiko artimus ryšius su žmonėmis, ryšius, ku- 
rie, būdami cirkuliarinio pobūdžio, padaro iš jo drauge ir adresan- 
tą, ir adresatą virtų ir/ar keptų maisto vertybių. Tačiau Aitvaras 
tuo pat metu ir skiriasi nuo kaukų: tuo tarpu kai kaukai pasirodo 
kaip tarpininkai tarp žemės maitintojos ir žmonių, garantuodami 
vien tik teikiamųjų produktų skalsą, Aitvaras, kuris absorbuoja, per- 
gabena ir išvemia“ teikiamas gėrybes joms paskirtoje vietoje, pasi- 
reiškia jau nebe kaip tarpininkas, o kaip jų transformatorius, kadan- 
gi jisai pats yra tasai ugnies principas: jame, jo vidujinėje erdvėje, 
ugniai veikiant, vyksta tie mūsų jau aptarti sušilimo, fermentaci- 
jos ar virimo procesai. Užtat, jeigu kaukus galima laikyti savotiškais 
pasiuntiniais arba tarnais, veikiančiais aukštesniųjų dievybių, to- 
kių kaip *Puškaitis ar Vaižgantas, sferose, Aitvarą reikia dieviškųjų 
būtybių hierarchijos skalėje patalpinti jau nebe ant to paties laipto 
kaip kaukus, bet tenai, kur randami jo „globėjai“: jis pats yra kuli- 
narinės kultūros valdovas taip, kaip, pavyzdžiui, Vaižgantas yra ves- 
timentarinės kultūros valdovas. 

Atrodo, kad šie socialinio rango skirtumai geriausiai gali 
išaiškinti ir XVI ar XVII a. liudininkų traktavimo skirtumus: šalia 
kaukų, minimų daugiskaita, pasirodo vienaskaitinis aitvaras“; 
šalia mažąja raide rašomų kaukų Aitvaras pagerbiamas didžiąja 
raide.“ 

2. Aitvaras — brangiųjų metalų valdovas 
2-1. Lar pecuniam afferens* 


Mūsų sprendimas atskirai traktuoti dvi Aitvaro funkcijas - jo kaip 
vartojamųjų verčių ir jo kaip tezaurizuojamyjų verčių teikėjo funkci- 
jas - yra pagrįstas ne vien tik tuo, kad etnografiniai tekstai dažnai 
išskiria atskirą aitvarų rūšį - piniginį aitvarą?“ - kai kuriose srityse 
šis aitvaras net vadinamas specialiu vardu: pūkys“, bet svarbiau- 
sia tuo, kad jo prigimties apibūdinimas, jo asmenybės nustatymas 
iškelia visai skirtingas problemas. 

Piniginį aitvarą galima lengvai atpažinti skrendantį pagal jo for- 
mą -jis atrodo kaip raudonas pagaikštis?* - ar paprasčiausiai dėl to, 
kadjis ugningas? arba vėl - kad primena krintančią žvaigždę: „Ka- 
da žvaizde lak, švist par dangu, saka (žmonės): ,eišvars su pini- 
gais lak'.“*? 


2-2. Degantys pinigai 


Šį pinigus nešančio Aitvaro ugningą pavidalą - o pinigai, apie ku- 
riuos eina kalba, yra, žinoma, „auksiniai“ - reikia identifikuoti su 
degančiais pinigais: „Aš pats savo akimis regėjau aitvarą belekiantį 
ir pinigus degančius.“*! Antra vertus, posakiai „pinigai dega“ ar- 
ba „skarbas dega“ vartojami kalbant apie liepsną“? arba apie šviesų 
gumbulą“?, pasikėlusius nuo žemės toje vietoje, kur randasi užkasti 
pinigai. Dar daugiau: „Kai pinigai dega, sako, kad auksiniai šveičia- 
si (vėdinasi)““*, kitaip sakant, degantys pinigai nėra kas kita, kaip 
tik ugnies ir oro pavidalais pasireiškianti ta pati esminė prigimtis, 
kuri kietu pavidalu pasireiškia auksinių monetų forma, nelyginant 
kaip vaškas, pavyzdžiui, gali būti kietame stovyje ar ištirpintas, 
nuo to dar nenustodamas būti vašku. 

Dabar darosi suprantama, kodėl kiti vardai - sinonimai - ku- 
riais vadinamas Aitvaras - ar tai būtų Švitelis, ar Žaltvikša (geriau: 
Žaltviska) - vartojami tuo pat metu ir klajojančiai liepsnai, slen- 
kančiai pažeme, pavadinti.*? Nes Aitvaro identifikacija su klajojančia 
liepsna, kuri savo ruožtu tėra tik išgaravusio aukso forma, verčia 

mus įsivaizduoti šią dievybę kaip ugninę jėgą, galinčią, kaip kad 
to geidė viduramžių chemistai, operuoti brangiųjų metalų trans- 
formacijas. 

Prisiminus, kad Aitvaras gali būti nupirktas anglies?“ pavidalu, 
kad jis kartais pareiškia savo buvimą prie žmonių niekam nereika- 
lingų anglies gabaliukų dovanomis*?, kitaip sakant, kad jis gali eg- 
zistuoti kaip anglis, būti degimo procesu redukuotas į šią minima- 
lią egzistencijos formą ir atgimti iš naujo, nelyginant iš savo pelenų, 
švytinčio, brangaus aukso pavidalu, turint galvoj taip pat, kad jis 
dažnai įsivaizduojamas kaip paukštis? — atrodo, kad pamažu su- 
sidėsto vienas šalia kito keletas pagrindinių elementų bylos - kuri, 
tiesa, dar nepilna, bet kurią nauji tyrinėjimai galėtų greičiausiai 
praturtinti, - leidžiančios atstatyti palyginti aiškų lietuviškojo Fe- 
nikso vaizdinį. 


2-3. Asociali dievybė 


Dvi mitinės figūros —- kulinarinės kultūros valdovo ir brangiųjų 
metalų (ar akmenų) valdovo - gali būti pagal kultūrinį ir mitolo- 
ginį kontekstą, į kurį jos yra įrašytos, arba išskirtos, arba sujungtos 
ir pasireikšti vieno, o ne dviejų aktorių pavidalu, aktoriaus, atlie- 
kančio dvigubas funkcijas: ugnies valdymas pateikia bendrą bazę 
šitokiam susiliejimui. Nepaisant, kuri iš šių hipotezių bus pasirink- 
ta interpretuojant archajinę lietuvių religiją, reikia konstatuoti, kad 
jau degraduoto pagonizmo ir jo sinkretizmo su krikščioniškais 
tikėjimais epochoje Aitvaras, redukuotas į „namiško dievo“ statu- 
są, sujungia savyje abidvi — maisto ir pinigų teikėjo - roles. 

O vis dėlto, net ir šitokiame figūracijos lygmenyje, faktas, kad 
Aitvaras teikia pinigus, kurie prieš tai buvo užkasti „paslėpto skar- 
bo“ forma, prieštarauja, bent iš dalies, jo kaip naminio dievo po- 
būdžiui. Yra žinoma, kad senovinėse žemdirbių visuomenėse ver- 
tybių cirkuliacija — o kartu ir jai paraleli pinigų cirkuliacija - buvo 
suvokiama kaip uždara sistema, kurioje vertybių ar pinigų įsigiji- 
mas vieno bendruomenės nario tebuvo įmanomas tik kompensuo- 
jant jį kito tos bendruomenės nario tokių pačių vertybių arba pi- 
nigų netekimu arba praradimu. Tokiame kontekste paslėpto iždo 
pasirodymas tegalėjo atrodyti tik kaip betvarkės elemento įvedi- 

mas, O jo įsigijimas, sukeliantis aistras ir baimę, apsuptas įvairių 
interdikcijų, visados pasirodo kaip įnešimas į pastovų bendruo- 
menės gyvenimą nerimą keliančių ekstrasocialinių vertybių. Iš šio 
taško pažvelgus ir turint galvoje jo parūpinamų pinigų transcen- 
dentinę kilmę, Aitvaras pasireiškia kaip asociali būtybė. 


2-4. Aitvaro sustabdymas 


Šis bruožas dar labiau išryškėja sutikus tekstus, kurie vietoje įpra- 
stinių, degraduotų ir supasaulintų etnografinių faktų atspindi se- 
noviškus tikėjimus ar religines praktikas. Mes galvojame būtent 
apie procedūras, kurių pagalba buvo įmanoma sustabdyti pini- 
gus nešantį aitvarą: pakakdavo, jį pamačius, „perplėšti marškinių 
starblę““? arba, pagal kitas versijas, jam parodyti „nuogą subinę““ 
ir, tai atlikus, kuo greičiausiai pasislėpti pastogėje; jei suspėji pasi- 
slėpti, aitvaras tučtuojau paberia pinigus, jei ne, jei prašantysis nėra 
stogo globojamas, aitvaras jį „apleidžia niežais nenugydomais“*!. 

Bendroji šios mitinės praxis reikšmė gana aiški: atitinkamos ri- 
tualinės elgsenos būdu Aitvaras priverčiamas, iš vienos pusės, pa- 
siduoti Žmogaus valiai, o iš kitos pusės, jam neleidžiama kenkti 
žmogui. Vis dėlto stebina faktas, kad Aitvaro įžeidimas jam rodant 
„nuogą subinę“ arba apnuoginant - daugiau ar mažiau simboliš- 
kai — savo seksualinius organus jį verčia paklusti įsakymui ir atsisa- 
kyti nuo pinigų: tai prieštarauja jo elgsenai, kai, radęs jam pateiktą 
maistą pakeistą ekskrementais““ - provokacija, panaši į pirmąją, — 
jis nutaria nutraukti paslaugų tiekimą ir dažnai net ima atsikeršyti. 
Interpretacija būtų Žymiai lengvesnė, jei galima būtų prileisti dviejų 
skirtingų rūšių aitvarų buvimą. 

Šis prieštaravimas nėra vienintelis: tuo tarpu kai aitvaras - mais- 
to teikėjas keršija Žmonėms uždegdamas namus, kuriuose jis pats 
gyveno, piniginis aitvaras, kaip matėme, yra nepajėgus keršyti, jei 
žmogus yra po pastoge, globojamas to paties namo stogo, kurio 
jis - pirmuoju atveju — nei kiek nesivaržė padegti. Jo kerštas tada 
yra visai skirtingas — jis apleidžia žmogų niežais. 

Kaip ten bebūtų, negalima neigti griežtos opozicijos, egzis- 
tuojančios tarp Aitvaro ir namų stogo arba, teisingiau pasakius, 

namus globojančių dievybių. Aitvaras kaip asocialios ugnies įsikū- 
nijimas - nes su Gabija, židinio ugnies dievaite, jo santykiai irgi ne- 
kokie“ - mums vis labiau atrodo kaip dievybė, išorinė socializuotai 
gyvenvietės zonai, išorinė sukultūrinto sakralumo sferai. 


3. Aitvaras ir Perkūnas 


Aitvaro ugninis charakteris yra toks ryškus, kad jis padeda naujai 
nušviesti žmonių santykius su viena iš pagrindinių dievybių — 
Perkūnu, kuris, būdamas griausmų dievas, irgi yra tam tikros ug- 
nies rūšies savininkas. Visiems Žinomas faktas, kad griausmas 
dažnai įtrenkia į namus ir juos padega, sunkiai suderinamas su 
Perkūno, žmonijos geraširdžio globėjo, asmenybe. Vienas Praeto- 
rijaus tekstas panaikina šį prieštaravimą; pagal jį, žmonės „tiki, 
kad kur griausmas muša, vis tiek ar uždega, ar ne, ten namuose 
buvo kas nors iš prūsų dievų, kad ir nors aitvaras. Jeigu į jį pataiko, 
tai jis ir uždega namą, jei nepataiko, tai griausmas ir žaibas nieko 
namui nekenkia““*. Kitaip sakant, Perkūnas nieko bendro su gais- 
ru neturi, jį uždega Aitvaras. Seka paaiškinimas: „Aitvaras yra 
Perkūno, t.y. griausmo, mušamas, nes jis su žmonėmis blogai el- 
giasi. Kadangi jis Žmonių dėlei yra baudžiamas, tai ir keršija jis 
žmogui uždegdamas namą.“ Net jeigu ši interpretacija ir gali atro- 
dyti per daug antropocentriška — kiti tekstai, bet ir pati Aitvaro 
statūra, kaip matysime, leidžia manyti, kad iš tiesų tai labai sena, 
kosmogoninio pobūdžio kova tarp dviejų galingų protagonistų“ — 
Aitvaro, gėrybių teikėjo, figūra jau dabar yra tiek pasikeitusi, kad 
jame lengva įžiūrėti jei ir ne Žmonijos priešą, tai bent turtingo tem- 
peramento kerštaujančio dievo asmenybę. 


III. AITVARO APSIREIŠKIMAI 
1. Jo dvigubas įsikūnijimas 
Reikia konstatuoti kaip įdomų faktą, kad Aitvaras vienu ir tuo pat 


metu gali būti įsivaizduojamas dviem visai skirtingais pavidalais: 
iš vienos pusės, kaip paukštis“, iš kitos - kaip savotiškas orinis žal- 

tys*". Pirmuoju atveju jis dažniausiai pasirodo kaip gaidys - kartais 
raudonas“, greičiausiai dėl savo ugninės prigimties, o bendrai pa- 
ėmus, juodas“? - bet taip pat kaip juodas garnys““, kaip varna"', kaip 
juodvarnis“* arba paprasčiausiai kaip stebuklinga paukštytė“?. Antruo- 
ju atveju gausūs liudininkai teigia matę jį kaip kirminą, panašų į žaltį, 
turintį pagaikščio ar šienkartės formą, šviesų, įvairių, sunkiai nusa- 
komų spalvų, besidriekiantį rudens vakare arba vasarą prieš sau- 
lėtekį medžių viršūnių aukštumoje; priešakinė jo dalis, atitinkanti 
galvą, dažnai būna ugninga ir storesnė, o užpakalinė - laibesnė, ir 
juda jis ne vingiuodamas, o pasistumdamas iš pažemių aukštyn?“ 
Matome, kad nei vienas, nei kitas iš šių labai preciziškų aprašymų 
neatitinka žaltviskos - klajojančios ugnelės formų. 

Galima bandyti sudaryti sąrašą bendrų, abiem figūroms būdingų 
bruožų ir jų pagalba stengtis redukuoti du vaizdinius į vieną perso- 
nažą - panaši procedūra mums leido teigti, kad kaukas, įsivaizduo- 
jamas kaip barzdotas nykštukas su raudona kepuraite, tėra tik archa- 
jiškojo kauko sumoderninta forma, - sąrašą, kuriame būtų įrašytas 
ne tik jiems bendras orinis ir ugninis charakteris, bet ir tai, kad abu 
aitvarai yra „dukart gimę“, pirmą kartą kiaušinio, o antrą - z00- 
morfinės būtybės pavidaluose. Šie bruožai tačiau yra turbūt per abst- 
raktūs ir neleidžia numatyti bendros konfigūracijos, tuo labiau kad 
abiejų aitvaro figūrų pasirodymas viename ir tame pačiame pa- 
sakojime“? yra visiškai įmanomas ir nežeidžia nei pasakotojo, nei 
klausytojų ausies. Šių dviejų — ar trijų, jei įskaitysi ir žaltviską — 
autonomiškų figūrų neatitinka joks funkcijų pasiskirstymas: ste- 
buklingas paukštis padeda auksinius po pagalve, aitvaras-kirminas 
nešioja pinigus, o žaltvikša patsai yra degantys pinigai. 

Šį fenomeną norint išaiškinti, galima pasiūlyti dvi viena kitai 
neprieštaraujančias hipotezes. Pagal pirmąją, istoriškąją hipotezę, 
galima sakyti, kad Aitvaro atveju mes turime reikalo su vienu spe- 
cifiniu istorinės religijos raidos reiškiniu: keletos dievybių funk- 
cijų sinkretizmas netrukdo išlikti autonomiškoms tų dievybių fi- 
gūroms. Pagal antrąją, tipologinę hipotezę, galima tvirtinti, kad 
Aitvaras priklauso atskirai mitinių būtybių kategorijai, pasižy- 
minčiai savo pasireiškimo pavidalų įvairumu, kad jis, kaip dievas, 
išlaikydamas savo nekintančią esmę, gali manifestuotis įvairiais 

pavidalais. Aitvaras šia prasme būtų, pavyzdžiui, panašus į Vel- 
nią, su tuo skirtumu vis dėlto, kad Velnias turi savo pagrindinį 
antropomorfinį pavidalą ir gali paversti save į įvairias kitokias 
būtybes, tuo tarpu kai Aitvaras tokio pagrindinio pavidalo neturi. 


2. Jo dviguba kilmė 


Nagrinėjant kaukų prigimtį, mums buvo lengva atpažinti dvigu- 
bą jų kilmę arba, geriau pasakius, dvigubą jų įsigijimo galimybę. 
Pirmoji iš šių galimybių - tai kontraktualinių santykių nustaty- 
mas su mitinėmis būtybėmis, gyvenančiomis miške, už kultūri- 
nės erdvės ribų. Antroji galimybė leidžia įsigijimą numatyti šeimy- 
niniuose rėmuose, kultūrinėje erdvėje, bet pati įsigijimo operacija 
tada įgauna stebuklingą, jeigu ne magišką pobūdį: kaukas įsigyja- 
mas, išperint jį iš kuilio pautų. 

Ši antroji galimybė, kaip jau matėme, atitinka stebuklingą Ait- 
varo gimimą iš septynių metų juodo gaidžio padėto kiaušinio.?* Vi- 
sa ši delikati ir komplikuota procedūra, panaši į kauko perėjimą, 
skiriasi vis tik vienu keistu bruožu, prie kurio reikės dar vėliau 
sugrįžti: Aitvaro pasirodymas šiuo atveju yra lydimas ilgos namų 
šeimininkės ligos. 

Neskaitant galimybės, bendros kaukams ir Aitvarui, nupirkti 
juos svetimoje, eretiškoje žemėje“ - paprastai Rygoje ar Karaliau- 
čiuje, trumpai tepaminint gausius tekstus, pagal kuriuos Aitvaro 
atsiradimas lieka neišaiškintas: „Pas vieną Žmogų, nežinia iš kur, 
prisipainiojo aitvaras““, - kita „normali“ Aitvaro įsigijimo galimybė 
yra jo atradimas. Vieta, kur paprastai randamas Aitvaras, yra daž- 
niausiai kelias arba, patikslinus, kryžkelė"?, tai yra vieta, kur susitin- 
ka visi keliai, kur bastosi visi svetimšaliai, kur atsitinka visokiausi 
nuotykiai. Vienas itin įdomus tekstas dar patikslina ir detaliau ap- 
rašo tokią vietą: ūkininkas, grįždamas namo, randa aitvarą „juodo 
ir sulyto vištuko“ pavidalu „po laukine grūše““?. Mes prie šio teks- 
to dar ne kartą grįšime. 

Kaip ten bebūtų, palyginant abudu - kaukų ir Aitvaro - įsigiji- 
mo būdus: 

kaukas kuilio pautas sutartis 


-=—————————————— 


Aitvaras gaidžio kiaušinis atradimas 


lengva įžiūrėti, kad kontraktualinį, t.y. socialinį ir kultūrinį, kauko 
įsigijimo būdą atitinka nuotykinis, atsitiktinis Aitvaro įsigijimo 
būdas. 


3. Transkultūrinis veiksnys 


Atradimas, kaip vienas iš vertingų objektų įsigijimo būdų, yra 
gana dažnai mitologijoje sutinkamas reiškinys. Mums teko viena 
ankstyvesne proga bandyti šio reiškinio interpretaciją“!: atrodo, 
kad vertybės atsiradimo ex nihilo idėja yra nepriimtina archajinei 
galvosenai, kad, pagal ją, kiekvienas rastas objektas turėjo būti- 
nai būti paliktas kokio nežinomo adresanto, egzistuojančio ana- 
pus socialinės sferos ribų, ir kad pats atradimo faktas galėjo būti 
išaiškinamas tiktai kaip dovana, priklausanti nuo adresanto suve- 
renaus noro. Pritaikę šį galvojimą mūsų nagrinėjamam atvejui, 
pamatysime, kad Aitvaro pasirodymas atradimo būdu yra simet- 
riniame ir išvirkščiame santykyje su kaukų įsigijimu sutarties pa- 
galba. Ir iš tiesų kaukų atveju aktyvus veiksnys, nustatęs būsi- 
muosius su jais santykius, yra Žmogus (apvilkdamas kauką, jis 
sudaro su juo sutartį); Aitvaro atveju, atvirkščiai, žmogaus rolė 
yra neegzistuojanti, o suėjimas į santykius priklauso grynai nuo 
nežinomo, bet aktyvaus veiksnio, atsiunčiančio Aitvarą. 
Mumsjau teko matyti“? kokią transkultūrinę rolę reikia priskirti 
„paslėptam iždui“: jo atradimas yra ekstrasocialių vertybių įsi- 
veržimas į uždarą visuomenę. Šio „skarbo“ identifikavimas su Ait- 
varu, kuris elgiasi vien tik pagal savo suvereninę ir kaprizingą va- 
lią, padeda suprasti nuostatus, kuriuos turi sekti turtų ieškotojai: 
jų elgsena turi atitikti išvirkščią Aitvaro elgsenos formą. Pinigų 
kasėjai turi būti mažiausia du — o ne vienas - t.y. simboliškai suda- 
ryti mikrovisuomenės vaizdą, jie neprivalo „vienas vienam pa- 
vydėti“: menkiausias blogas geismas jiems sutrukdo atrasti pini- 
gus, priešingai Aitvarui, kuris yra pavydi dievybė.“ Vienas iš šios 

rūšies pasakojimų kaip tik rodo žmogų, kuris savo draugu pasi- 
renka šunį ir tuo būdu randa ir atkasa pinigus: jeigu jis būtų pa- 
siėmęs su savimi pačią, komentuoja pasakotojas, būtų išėję visai 
kitaip.“ 


4. Pareitiniai pinigai 


Savivaliaujanti jėga, pavydi ir antisociali dievybė Aitvaras, nerei- 
kia užmiršti, yra drauge ir pareitinių pinigų“", arba pareičiokų““, val- 
dovas: tai, žinoma, pinigai, kurie, vos išleisti, tučtuojau grįžta pas 
jų savininką, kurie kartais gali net atsivesti su savimi visus kitus 
pinigus, kurių kaimynystėje jie buvo atsidūrę.“' Turint galvoje, kad 
pinigų cirkuliacija yra pagrįsta visų tyliai priimta fiducine sutarti- 
mi, galima įsivaizduoti, kokią betvarkę, kokį pasityčiojantį socia- 
linės tvarkos, pagrįstos mainų principu, paneigimą sudaro Aitva- 
ro įvedami pareitiniai pinigai. 

Jeigu, norėdami suprasti šį fenomeną ir atsisakydami pasiten- 
kinti paaiškinimu, kad tai „magiška operacija“, bandysime įsivaiz- 
duoti pareitinių pinigų funkcionavimą kaip tam tikrą Aitvarui bū- 
dingą modus operandi, turėsime pastebėti, kad jų judėjimas priklauso 
nuo specialios Aitvaro galios, pagal kurią jis pajėgia nustatyti nenu- 
traukiamą ryšį tarp savo pasirinktų kokio nors objekto ir kokio nors 
subjekto, nustatyti neatskiriamą tarp jųdviejų santykį tokios pat 
rūšies, kokį sutinkame užkerėjimo ar ligos užmetimo atvejais.“ 

Reikia pažymėti vieną iš Volterio nurodytų procedūrų, kaip at- 
sikratyti pareitiniais pinigais — nes, priešingai kaukams, kurie neša 
palaimą namams, žmonės labai dažnai susirūpinę, kaip atsikratyti 
Aitvaru - pagal jį, „reikia juos atiduoti mažesne kaina kaip nomi- 
nalinė, tada jie lieką pas tą, kuriam duoti““?. Prisiminę, kad pareiti- 
niai pinigai yra fiducinės tvarkos neigimas, matome, kad ši tvarka 
gali būti atstatyta neigimu, atliktu skirtinga forma, tos pačios tvar- 
kos: tvarkos neigimo paneigimas yra tos tvarkos teigimas. 

Kita, šiai paraleli, procedūra yra bendresnio pobūdžio ir įeina į 
Aitvaru atsikratymo technikų sąrašą: reikią pareitinį pinigą tris sa- 
vaites iš eilės padėti ant kryžkelės, tai jis ir išnyks“; kartais užten- 
ką jį padėti ten pat tik vieną kartą, bet jį „apšikti““' — tai forma, 

kuri tik padvigubina, sutvirtina palikimą kryžkelėje, nes ekskre- 
mentai, visiems žinoma, yra išvirkščia aukso forma./* 


5. Keletas leksinių duomenų 


Nors aiktvaro ar aitivaro etimologija ir laikoma nežinoma arba ne- 
tikra“?, nėra abejonės, kad tai sudėtinis žodis aiti+varas, kurio abu 
elementai, atskirai paimti, lengvai atpažįstami ir gali autonomiškai 
funkcionuoti. Daiktavardis ditas reiškia „nenuoramą“, „padaužą“, 
„HRerumtreiber“'?* - matome, kad tai semantizmas, kuris atitinka, 
savo pasaulietiška prasme, ir paties Aitvaro būdo bruožus. 

Keistesnė iš pirmo žvilgsnio atrodo veiksmažodžio ditauti (ar 
aituoti) reikšmė, nors jis, savaime aišku, gramatiškai išvestas iš 
daiktavardžio šaknies. Aitauti, pagal LKŽ, reiškia: 


(1) „Raminti, glostyti, maldyti“ 
Pvz.: „Eik tu tą vaiką nuditauk, tegu ten nerėkia ant visų laukų. 
Sr)“ 

(2) „Papirkinėti, užglostinėti“ 
Pvz.: „Kol aitauna jį - neišduos policijai, o kai užpyks, tai ir išduos. 


(Rdm.)“ 


Prisiminę visus mūsų surinktus duomenis apie šios dievybės 
savivališką, pavydžią, kerštaujančią, nenumatomą elgseną, mato- 
me, kad abi pagrindinės žodžio aitauti reikšmės visiškai atitinka 
elgesio tipus, kurių laukiama iš žmonių, sueinančių į santykius su 
Aitvaru ir norinčių išlikti jo malonėje: turint galvoje jo ekscesyvų 
ir kaprizingą charakterį, reikia viską daryti, kad jį nuraminus, nu- 
maldžius; turint galvoje, kad jis yra iš esmės amoralus ir elgiasi 
vien pagal savo piktą ir kerštingą ūpą, norint prie jo prisitaikyti, 
reikią jį užglostinėti ir papirkinėti. Jeigu santykiai su kaukais pa- 
grįsti teisingumo ir abipusio pasitikėjimo principais, tai Aitvaro 
atveju turime reikalo su gerai žinomu dievybių tipu, su kuriomis 
santykius galima palaikyti tiktai klastos, veidmainiavimo ir dirb- 
tinio nuolankumo priemonėmis, leidžiančiomis pasiekti gerų re- 
zultatų." Nuo Mitros, dermės ir sutarčių prižiūrėtojo, tipo dievybių 
reikia griežtai atskirti Varūnos tipo dievybes - nepermaldaujamus, 
kerštingus, autokratiškus dievus./* 

IV. AITVARAS ARBA KALTŪNAS 
1. Aitvaras - kaltūnas 


Nelauktai atsidengia nauja Aitvaro veiklos sfera, sužinojus, kad 
„Prūsų Lietuvoje tikima, kad aitvaras galįs ne tik visas gėrybes su- 
nešti, bet ir žmogui galvos plaukus suvelti - kaltūną įvaryti“7. Šį 
faktą nustačius, tyrinėtojo žingeidumas tampa atlyginamas, kai jam 
pavyksta surasti, kad, nežiūrint didžiojo Lietuvių kalbos žodyno ty- 
los, kaltūnas, šis skolinys iš slavų kalbų, tarnaująs pavadinti ligą, 
žinomą Plica polonica vardu, tėra tik pakaitalas, išstūmęs lietuvišką 
žodį aitvaras (dial. ūtvaras), reiškiantį, pagal Ruigį, ir „der Alf“, ir 
„Haarzotten, Mahre, Mahrzopf eines Menschen“. 


2. Aitvaro įvaryta liga 


Nors mūsų informacijos dar labai nepakankamos, bet jos jau leidžia 
teigti, kad ši aitvaro liga yra daug labiau komplikuota, negu apie 
ją sako mūsų ką tik cituoti autoriai: tai ne vien tik plaukų liga, jos 
veikla iš tiesų apgaubia visą organizmą. Priešingai, galima sakyti, 
kad kaltūnas yra vidujinė liga, lokalizuojama organizmo viduje, tuo 
tarpu kai plaukų susivėlimas yra tik vienas iš jos manifestacijos būdų, 
kai jinai pagal savo raidos normalų procesą nutaria eksteriorizuo- 
tis: „Išėjo kaltūnas viršun (arklio karčiai susisuko, susimazgė, ne tik 
susivėlė, susipynė), tai neapaks.“"? Žmonės atskiria net tris kaltūnų 
rūšis: „Kaltūnas yra trejopas - plaukų, nagų ir vidurių“““, nors šis 
pastarasis patikslinimas ir ne visai teisingas. 

Iš tikrųjų, bent pagal mūsų turimus duomenis, išorinės kaltūno 
manifestacijos yra trijų rūšių: 

(1) Pats charakteringiausias yra, žinoma, plaukų kaltūnas: „kad 
tau kaltūnas plaukus suveltų!“*', tariama, norint užtraukti nelaimę 
ant kito galvos. 

(2) Nagų kaltūnas irgi baisi liga: „Nuo kaltūno nagų neišgydo“*?, 
bet jis įsimeta ir į rankas: „Tavo rankos kaltūnų pilnos (suskilę).“*? 

(3) Pagaliau kaltūnas, „išeidamas viršun“, paliečia akis: „Akys 

kaltūnuotos, nuo seniai nesveikos““*, reikšmė, kurią papildo se- 
kantis pavyzdys: „Tikras tu man kaltūnius, akys tik žiba per plau- 
kus.“*? 

Visa tai sudaro bendrą išorinių kaltūno-aitvaro manifestacijų 
visumą: pabandę jas vizualizuoti ir nubrėžti jų globalinę konfi- 
gūraciją, gautume savo rūšies medį su išsišakojimais, kurių tiktai 
galūnės būtų ligos atžymėtos. Tačiau tai paaiškina V.J. Mansikkos 
aprašytą procedūrą, kurios pagalba bandoma atpažinti, ar iš tiesų 
ligonis serga kaltūnu. Tam tikslui naudojamas būrimas su ištirpy- 
tu vašku, kuris liejamas į pilną vandens bliūdelį, laikomą virš ligo- 
nio galvos: „Wenn die auf solche Weise enstandene Wachsfigur 
Verzweigungen hat, so wird das als ein Zeichen dafūr angesehen, 
dass es sich um Koltun handelt.“** Reikia tad užregistruoti šios gai- 
vališkos jėgos išsprogimą, visais kūno išsišakojimais išsiveržiantį į 
jo galūnes, kaip vieną iš aitvaro pavidalų. 


3. Aitvaro sudvigubėjimas 


Bendrai paėmus, šitoks ligos suvokimas nėra specialus kaltūnui: 
ar tai būtų senoviškas gumbas, ar moderniškas vėžys, liga yra dažnai 
įsivaizduojama kaip gyva būtybė, įlindusi į žmogaus kūno vidų, 
graužianti vidurius, judanti, nusileidžianti ar norinti išeiti.?? 
Kaltūno-aitvaro įvarymas ir yra tad visų pirma jo apsigyvenimas 
žmogaus organizme. Tai ir išaiškina mums iš pradžių keistu pasi- 
rodžiusį reiškinį - namų šeimininkės ligą Aitvarą perint.* 

Kitas, skirtingas tekstas, kuriame kalbama apie Rygoje pas vo- 
kietį nupirktą Aitvarą, yra šia prasme dar aiškesnis. Aitvarą par- 
davęs, vokietis duoda patarimus, kaip su juo elgtis: „kaip par- 
važiuosi prie vartų, sėdėdamas ratuose, šauk savo pačią, sakyk: 
pati, o pati! aik atkelk vartus, kad tau velns į širdį įlįstų!*? 

Šis tekstas, patvirtindamas šeimininkės vyraujančią rolę, įdo- 
mus dar ir kitu požiūriu: jis aiškiai identifikuoja sodybą ir jos var- 
tus su šeimininkės kūnu ir įlindimu į jos vidų, į jos širdį. Aitvaras 
mat įžengia į namus dvigubu pavidalu: kaip dievybė, jis įsitaiso 
sodyboje - svirne ar ant gryčios aukšto, kaip liga, jis apsigyvena 

šeimininkės širdyje. Šis sudvigubėjimo reiškinys irgi mūsų neste- 
bina: velnio apsėdimo, pavyzdžiui, irgi kitaip negalima aiškinti, kaip, 
iš vienos pusės, velnio pasilikimu Velniu, o iš kitos, to paties vel- 
nio įlindimu į žmogaus kūną. Tai tam tikras participatyvus santykis, 
kurio pagalbos reikia šauktis, norint išaiškinti kad ir dabartinę An- 
glijos konstituciją: Anglijos karalienė yra suverenė, nors jinai ir de- 
leguoja beveik visą savo galią parlamentui, jos absoliuti galia nuo 
to nenukenčia, ji ir toliau lieka absoliuti Anglijos valdovė. Aitva- 
ras tad lieka Aitvaru, nors jo emanacija - kaltūnas-aitvaras ir apsi- 
gyvena žmoguje. 


4. Aitvaro žirgas 


Aitvaras-kaltūnas, kurį mes šiandien neabejodami priskirtume prie 
„psichosomatinių“ ligų, liečia beveik išimtinai tik Žmones, tačiau 
žmonės ja dalinasi su viena iš gyvulių rūšių - arkliais. Nors išorinės 
kaltūno manifestacijos arklių tokios pat kaip ir žmonių, vis dėlto 
arklių atveju pasirodo nauji, specifiniai elementai. Matėme, pa- 
vyzdžiui“, kad tuo atveju, kai kaltūnas „neišeina viršun“ karčių 
susivėlimo forma, sergantis arklys apanka. Prie apakimo reikia pri- 
dėti dar ir apraišimą?' kaip antrą būdą, leidžiantį atpažinti, kad 
kaltūnas atsisako išeiti iš arklio. Šios dvi kontramanifestacijos for- 
mos, rodančios, kad kaltūnas galutinai įsitaiso organizmo viduje, 
yra ypatingai reikšmingos. Mitologijoje dažnai sutinkamos tokios 
rūšies antifrastinės ekspresijos: savaime aišku, kad aklas žmogus 
yra iš tikrųjų aiškiaregis (arba jei jo akys silpnos ar jei jis žabalas, tai 
jos turi ypatingą, triuškinančią galią), kad luošas žmogus pasižymi 
dideliu greitumu (arba galia magiškai persikelti į kitą vietą). Šią 
interpretaciją patvirtina konstatavimas, kad, priešingai negu žŽmo- 
nės, kuriuos kaltūnas susilpnina, kaltūniniai arkliai laikomi ypatin- 
gai stipriais.'" 

Taigi, jei velniai, kurie normaliai įsivaižduojami žmogaus pavi- 
dalu, dažnai turi silpnas akis, jei jie dažnai yra šlubi, Aitvaras, nors 
ir priklausydamas tai pačiai dieviškajai genčiai, gali įsikūnyti į 
arklį, identifikuotis su gaivalingu žirgu. 

Ši Aitvaro apsėsto žirgo figūra yra tuo labiau nelaukta, kad ar- 
klys, kaip mitiškoji būtybė, tikriausiai priklauso visai skirtingai sak- 
ralumo sferai, griežtoje opozicijoje su Aitvaru. Štai, pavyzdžiui, 
norint apsaugoti naudą nuo Aitvaro, duodamas toks patarimas: 
„paimk seną arklio pasagą ir prikalk ant pirkios slenksčio kapliu- 
kais oran““?, t.y. greičiausiai tam, kad galėtų patogiau spardytis, 
gindamasis nuo užpuoliko. Šis paprotys nėra vieninteliu pavyz- 
džiu: norint kovoti su aitvaru, kuris gaidžio pavidalu vemia grūdus 
į geldą, pastatytą šalia girnų, patariama „iš arklio vuodegos ašutų 
pasidaryti botagaitį ir... su botagaičiu plakti apie geldą ir per gel- 
dą““*. Taigi arklys yra pajėgus Aitvaro priešas: jei Aitvaras kartais 
įsikūnija į arklį, tai gali atsitikti tik išimtinai, po pergalingos kovos. 


5. Aitvaras ir Apidėmė 


5-1. Aitvaras ir gaisras 


Arčiau susipažinę su Aitvaro būdu ir įvairiais jo apsireiškimais, 
galime dabar bandyti panagrinėti vieną labai konservatyvų teks- 
tą, gerai išsaugojusį savo mitinius bruožus.“ Tai atpasakojimas ne- 
laimės, atsitikusios vienam ūkininkui, kuris, grįždamas namo, ra- 
do „po laukine grūše“ „juodą, sulytą, drebantį nuo šalčio vištuką“ 
ir, jo pasigailėjęs, parsinešė pas save. Vištukas netruko pasireikšti 
kaip aitvaras: jis ėmė nešti bulves, grūdus, pinigus. Ūkininkas, die- 
vobaimingas žmogus, nežino, kaip „nog aitvaro atsikratyti“. Tuo 
tarpu „Žmonės matydavo, kaip naktij' šviesus stulpas už ūkininko 
trobos nusileisdavo, ir pradėjo šnekėti, kad jis užlaiko velnią“. Vi- 
sa bendruomenė nutaria pagaliau, kad žmogus turi išsikraustyti iš 
namų, palikdamas juose aitvarą. Tada jis „pardavė viską, javus, 
gyvulius, be ko tik galėjo apsieiti, o pirko sau butinę už milios ir 
išsikraustė. Kada jau paskutinį vežimą kraustė ir nieko stuboj ne- 
buvo, uždegė triobas iš visų kampų: sudegk, ledoke, o už lauką pas- 
kui savo pinigus gausiu“. 

Šis namų apleidimas ir paties uždegtas gaisras gali būti sugretin- 
tas su kitu etnografiniu faktu: Žinome jau, kad lietuviai, Perkūnui 

uždegus namus, nebeatstatydavo jų toje pačioje vietoje, o kitur.?* Iš 
kitų šaltinių taip pat žinome, kad iš tiesų namus uždega ne Perkūnas, 
kad jis tik muša savo seną priešą Aitvarą, kuris yra tikrasis gaisro 
kaltininkas.?? 

Mūsų tekste aprašyta situacija tam tikra prasme išvirkščia XVI 
amžiuje duotai religinei interpretacijai: vienu atveju Aitvaras užde- 
ga namus, priversdamas juos apleisti, antru atveju - pats ūkinin- 
kas, kaimo bendruomenės patartas, nutaria juos apleisti ir padeg- 
ti. Tačiau nesunku suprasti, kad, nors padegėjas abiem atvejais ir 
skirtingas, pagrindinė priežastis - Aitvaro buvimas namuose — 
abiejuose atvejuose ta pati, Aitvaras yra ir gaisro, ir gyvenvietės 
pakeitimo tikroji priežastis. 


5-2. Apidėmė - buvusios sodybos vieta 


Aišku, kad ūkininkas buvo naivus, įsivaizduodamas, kad jis galįs 
ugnyje pražudyti aitvarą. Ir iš tiesų, vos uždegus trobas ir įsėdus 
važiuoti, „gale vežimo juodas vištukas sparnus purto ir gieda: 


Iš kampo no kampo 

Deginkim stubą nog strampo.?* 
Iš če važiuosim toliau, 

O dėl mūs bus geriau“, 


ir ūkininkas yra priverstas jį parsigabenti su savimi į savo naują 
gyvenvietę. 

Įsigilinus į tekstą, galima jame pastebėti keistą, iš pažiūros ne- 
logišką detalę - dviejų labai skirtingų rūpesčių sugretinimą viena- 
me sakinyje: po „sudegk, ledoke!“ seka „o už lauką paskui savo 
pinigus gausiu“. — Laukas, apie kurį eina reikalas, turi specialų 
pavadinimą, tai apidėmė, šiandien reiškianti „žemės sklypą tarp 
dviejų sodybų“, „mažą laukelį tarp trobų““? ir kuri XVI ir XVII 
amžiaus juridiniuose rusiškai ar lenkiškai rašytuose tekstuose išlai- 
ko savo lietuvišką formą —- nes ja vadinama specifinė lietuviška 
realybė - paaiškinama, ją išverčiant ar komentuojant kaip „buvu- 
sią sodybvietę“!*?, 

5-3. Deivė Apidėmė 


Tas pats žodis sutinkamas ir lietuviškų dievų sąraše, toje pačioje 
epochoje Lasicijaus sudarytame, kur Apidome yra trumpai apibū- 
dinta kaip „mutati domicilij deu(s)“, t.y. kaip „pakeistos gyven- 
vietės dievas“!!. Darosi aišku, kad sodyba ir jai priklausąs žemės 
sklypelis, kurie mūsų tekste yra dėl Aitvaro kaltės apleidžiami ir 
padegami, vadinosi apidėmė, kad jie paliekami deivės Apidėmės glo- 
boje. Šios globos reikalingumas yra savaime suprantamas, ir ne tik 
dėl sentimentalinių priežasčių, kaip kad mano Juozas Jurginis!??, 
bet ypač dėl religinių: šis apleistas sklypas - tai šeimos židinį glo- 
bojusių dievybių buveinė, tai kartu ir protėvių buveinė, kurių ne- 
galima palikti be globos.!“ 

Lasicius, trimis žodžiais apibūdinęs dieviškąsias Apidėmnės funk- 
cijas - kurias mes bandome patikslinti ir įteisinti - prideda dar pa- 
pildomą sakinį, skirtą išaiškinti namų apleidimo priežastis: „nato 
cuiusuis generis, vel coeco vel debili pullo, actutum sedes mutantur“!**, 
Paaiškinimą geriausiu atveju galima laikyti eliptišku: aklo ar Iuošo 
gyvuliuko gimimas tegali būti tiktai ženklas, kurio pasėkoje keičia- 
ma gyvenvietė, o ne gilus tokio svarbaus sprendimo pagrindimas. 


5-4. Aitvaro pasirodymas 


Šio reiškinio palyginimas su arklių kaltūno manifestacijomis gali 
prisidėti prie jo supratimo: mes matėme, kad kaltūnas-aitvaras, at- 
sisakydamas „išeiti“ iš arklio organizmo, pasireiškia apakimu arba 
apraišimu. Tai leidžia mums bandyti palyginti tris jau aprašytų faktų 
Te 


Nr. Temos ||| || | Priežastis |  Pasėka Priežastis | Priežastis Pasška ||| 


Aitvaras-ugnis Aitvaras —> | (gaisras) gyvenvietės 

Apidėmė — | aklumas gyvenvietės 

Šios trys kauzalinės serijos yra paralelios ir turi, paėmus jas po 
dvi atskirai, bent vieną bendrą bruožą. Jeigu Aitvaras (serijos 1 ir 
2) yra priežastis dviejų pasėkų, kartu ir gyvenvietės pakeitimo (se- 
rija 1), ir aklumo ir/ar luošumo (serija 2), ir jeigu abi šios pasėkos 
pasirodo drauge (serija 3), tai galima sakyti - laikant tai tvirta hipo- 
teze, - kad šios abi pasėkos yra pasėkos vienos ir tos pačios priežas- 
ties - Aitvaro. Ir iš tiesų, nesunku prileisti, kad aklo ar luošo gyvu- 
liuko - greičiausiai kumeliuko - gimimas gali ir turi būti laikomas 
nelaimės ženklu: šito nelaimės pranašo - Aitvaro apsigyvenimu 
sodyboje. O tai, iš savo pusės, verčia žmones atsisakyti nuo savo 
senosios gyvenvietės, paliekant ją vis dėlto deivės Apidėmės glo- 
boje. 


V. AITVARAS IR KIRNIS 
1. Aitvaras-paukštis 


Mūsų bandoma įvairių Aitvaro funkcijų ir apsireiškimų analizė, 
nors ir paryškindama įvairialypę jo figūrą, vis dėlto sukelia gal net 
daugiau naujų sunkumų, negu atneša patenkinamų išaiškinimų. 
Nors ir išryškinus dvi skirtingas Aitvaro - kaip kulinarinės kultūros 
valdovo ir kaip brangiųjų metalų valdovo - funkcijas, mums vis 
tik nepavyko surasti joms dviejų atskirų figūratyvinių atitikmenų: 
nors Aitvaro kaip paukščio pavidalas labai ryškus savo zoomorti- 
ne, realistine figūra ir griežtai skiriasi nuo Aitvaro — neaiškių 
kontūrų, su jokiu gyvūnu tiksliai nesutapdinamos „kirmino-šien- 
kartės“ figūros, šiems dviem vaizdiniams neįmanoma, bent pagal 
mūsų turimus davinius, postuluoti dviejų skirtingų jų veiklos sferų. 
Aitvaro-kaltūno įvarytojo magiškoji veikla ir jo įvairūs pasireiški- 
mai atidengia visai naujus, nenumatytus jo asmenybės aspektus, 
kuriuos eventualiai galima būtų suderinti su jokio „natūralaus pa- 
saulio“ pavidalo neatitinkančia orinės dievybės figūra: tačiau tai 
vis tiek nieko bendro neturi su Aitvaro-paukščio išvaizda. Galima 
tad pabandyti, nepretenduojant į jokį funkcijų padalinimą, įsivaiz- 
duoti aitvarą-paukštį kaip mitinę būtybę, skirtingą nuo gaivalinio 
kosminio dievo-Aitvaro. 

2. Aitvaro-paukščio gyvenvietė 


Esame jau pastebėję, kad toks aitvaras yra asocialus padaras, ran- 
damas už bendruomenės ribų, kur nors ant viešo kelio arba miške. 
Šios dvi atradimo vietos viena kitą tik papildo, nes keliai paprastai 
eina per miškus, skiriančius vienas nuo kitų Žmonių gyvenvietes. 
Tačiau toks atradimo vietos nurodymas lieka vis tik nedetermi- 
nuotas. Tik vienas - mūsų dėl mitinių bruožų gausumo išgirtas ir 
deivei Apidėmei išryškinti panaudotas - tekstas aiškiai precizuoja 
aitvaro atradimo vietą: jį ūkininkas, grįždamas namo, t.y. pareida- 
mas keliu!S, rado po laukine grūšia. Ši atradimo vieta darosi reikšmin- 
ga, turint galvoje pasakojimo pabaigą: apmaldytas aitvaras paga- 
liau sutinka pasišalinti, su sąlyga, kad ūkininkas jį nuneš atgal į tą 
pačią vietą. Tasai „nunešė aitvarą po taj pače gruše, po kuriaj rado, 
ir potam tas negrįžo daugiau pas jį“. 

Tam, kuris bus linkęs patikėti šia įvykių versija, visų pirma kris 
į akis paralelizmas tarp mūsų aitvaro ir anksčiau aprašytų kaukų- 
barstukų miškinio gyvenimo: ir vienas, ir kiti, prieš pasilikdami pas 
Žmones, yra miško gyventojai, savo buveinę turį po medžiu - vie- 
nu atveju po šeivamedžiu, antru - po laukine grūšia. Skirtumai, 
žinoma, ryškūs: pirmuoju atveju Žmonės maldauja *Puškaitį, kad 
jis jiems duotų kaukus, antruoju atveju - aitvaras pats klasta įsi- 
prašo gyventi pas Žmogų. 


3. Dievas Kirnis 


Konstatavus šiuos faktus, sekantis mitologo žingsnis - ieškoti tarp 
senųjų lietuviškų dievų tokio miške prisilaikančio dievo, kuris 
maždaug atitiktų *Puškaičio rolę. Jam į pagalbą ir vėl ateina Lasici- 
jaus sudarytas dievų katalogas, kuriame vienintelis mūsų reikala- 
vimus atitinkąs dievas būtų net du kartu paminėtas Kirnis, apie 
kurį sakoma, kad jis „globoja prie vienos, paežerėje stovinčios, tvir- 
tovės augančias vyšnias. Norėdami jį permaldauti, jie papjautus 
gaidžius sumeta tarp vyšnių ir prismaigsto ten degančių vaškinių 
žvakių“ !*, 

Dievo Kirnio duota definicija susideda iš dviejų dalių: 

(a) pirmoje dalyje jis apibūdinamas kaip vyšnių globėjas; 

(b) antroje dalyje kondensuotai aprašomas jo garbinimo ritualas. 

Paviršutinio žvilgsnio užtenka pamatyti, kad šios dvi definici- 
jos dalys viena kitai prieštarauja: antroje dalyje aprašytas dievas 
priklauso tokiai dievų rūšiai, kuriuos reikia „permaldauti“; visiškai 
nesuprantama, kodėl reikėtų žmonėms kruvinų aukų ir, atrodo, 
komplikuotos liturgijos pagalba maldyti vyšnių globėją. Atvirkš- 
čiai, Aitvaras ar į jį panaši būtybė reikalauja permaldoma. Prisimi- 
nus paralelizmą su *Puškaičiu, gyvenančiu po šeivamedžiu, užteks 
laikinai iš pirmosios definicijos dalies pasilaikyti tiktai faktą, kad 
Kirnis, kaip ir *Puškaitis, turi savo būstinę, surištą su kokiu nors 
miško medžiu. Kaip ir paprastai, pašalinių stebėtojų užrašytuose 
mitologiniuose tekstuose funkcijų nustatymas yra mažiau patiki- 
mas negu apeigų aprašymas. 

Žvilgtelėjus į su Kirnio kultu surištas apeigas, galima konsta- 
tuoti: 

(a) kad jam aukojamos gyvos aukos gaidžių pavidalu: o gaidys, 
kaip Žinome, yra ne tik viena iš aitvaro apsireiškimo formų, bet ir 
jo gimdytojas; 

(b) kad jo garbei deginamos vaškinės žvakės: tai visiškai atitinka 
aitvaro ugninę prigimtį. 

Taigi antroji definicijos dalis atitinka „maldymą“ reikalingam 
dievui, kuris - koks jo vardas bebūtų - eventualiai galėtų būti ait- 
varų-paukščių valdovu. 


4. Etimologiniai sunkumai 


Pirmoji definicijos dalis sukelia sunkumų ne tiek dėl to, kad Kirnis 
laikomas vyšnių globėju - tai Renesanso laikams būdingas stereo- 
tipas, kiek dėl paties medžio - vyšnios pasirinkimo. Iš pirmo žvilgs- 
nio tai net per gražu: žodis kirnis reiškia „kryklė vyšnia“, „Prunus 
cerasus“ „o kirnė - „šunvyšnė beladona“, „Atropa belladona“ *?. Išeitų, 
kad dievas „Vyšnia“ globoja vyšnias, o tai būtų maždaug tas pats, 
kaip kad, pavyzdžiui, dievas Liepa globotų liepas. 

Lietuvių kalbos žodyne randame ir kitą žodį kirnis, reiškiantį 
„klampynė, dumblynė“"“, šalia jo parasinonimo kirna, „vieta, kur 
suvirtę medžiai, laužas, lūžtinė“, pailiustruotą tokiu pavyzdžiu: 
„Paežerė tikros kirnos, kur medžių lūžtis, kur šatrynai sumesti, 
karklynai, kur pilna kerų, jaknų, kęsų“'?; kitos kirnos formos - tai 
kerna, kefnavė „klampynė“. Iš pirmo žvilgsnio, dievo Kirnis etimo- 
logija labiau patikima, kai asmenvardis išvedamas iš vietovardžio: 
tai bendra, tiek Žmonių, tiek turbūt ir dievų vardams nustatyti tin- 
kanti taisyklė. 

Jeigu Kirnis - klampynių ir dumblynų dievas, tai jo santykiai su 
aitvaru dar labiau pasitvirtina: ne tik kad jo vardu vadinama vie- 
tovė atitinka labiausiai antikultūrinę erdvę, žaltviska - tai balose ir 
dumblynuose klajojanti ugnis; Rygoje nupirktas aitvaras patikri- 
nus pasirodo esąs „balinis kelmas, kąsniukas nedidutis kap liulka 
indėta gazieton“"!!?, o vis tik jis padega visus ūkio trobesius ir t.t. 

Jei mūsų spėjimas teisingas, tai Lasicius, sąžiningas, bet lietu- 
vių kalbos nemokąs informatorius, įrodė daugiau, negu reikėjo: 
išsirašęs dievo Kirnis vardą ir norėdamas pasitikrinti jo prasmę, jis 
galėjo gauti tik labai paprastą atsakymą: kirnis - tai šunvyšnė, nes 
apie savo dievus lietuviai anais laikais nelabai mėgo svetimšaliams 
krikščionims pasakoti. Bet Lasicijui to užteko padaryti Kirnį vyšnių 
globėju. 

Skaitytojas supras, kad šie mūsų svarstymai turi tikslą sugre- 
tinti mūsų nagrinėtą tekstą su Lasicijaus pastabomis apie Kirnį: 
nežiūrint didelio skaičiaus atitikmenų, vyšnios buvimas trukdo 
laukinei grūšiai pasireikšti. 


5. Laukinė grūšia 


Nereikia užmiršti, kad mūsų juodas vištukas buvo rastas po lauki- 
ne grūšia, kur jis ir sugrįžo, pabuvojęs pas žmogų. Grūšia, arba 
kriaušė, nėra eilinis vaismedis ir, nors jos mitologinė reikšmė dar 
neaiški, jos svarba religinėje galvosenoje neabejotina. Pavyzdžiu 
galima duoti kad ir šią kalėdinę dainą, kurios motyvas nelauktai 
primena Lasicijaus aprašytą ritualą: 

Viduje lauko grūšelė žydi, 
Alelium kalėda, grūšelė žydi. 


Tona grūšelėn žvakelė dega 
Alelium kalėda... 


Ai, ir iškrito trys kibirkštėlės, 

Alelium... 

Oi, ir pasdarė dideli dyvai, 

Alelium...!"' 

Paminėtinos taip pat ir velykinės dainos, kuriose kalbama apie 
po grūšele nukritusią sidabro rasą, kurią mergelė surenka į šilko 
skarelę"!?: ir vienu, ir kitu atveju tai greičiausiai apeiginės kilmės 
giesmės, kurių išlikę fragmentai kol kas sunkiai duodasi interpre- 
tuojami. 

Daug aiškesni yra stebuklinėse pasakose išsilaikę mitologiniai 
elementai. Štai, pavyzdžiui, kad ir pasaka apie Juodus Ponus.!? 
Išėjęs darbo ieškoti Žmogus apsinakvojo prie vienos šalia kelio au- 
gančios kriaušės. Kriaušelė, kuriai jis padėkojo už nakvynę, jam pa- 
tarė darbo ieškoti pas juodus ponus, prašydama jų paklausti, ar il- 
gai ji neturėsianti vaisių. Po įvairių nuotykių Žmogus sugrįžta pas 
kriaušę, sužinojęs, kad vaisių ji susilauksianti, „kai bus iškasti pini- 
gai, kurie yra po (jos) šaknimis“. Žmogžudžiai užpuola žmogų, išsi- 
kasusį pinigus, ir išlupa jam akis (jokios priežasties nebuvimas kaip 
tik ir rodo mitinį šio fakto charakterį): atskridę ir ant kriaušės su- 
tūpę paukščiai paaiškina, kad po kriauše auga žolelė, „kuria galima 
sugrąžinti išluptas akis“. 

Matome, kad po ta pačia kriauše, po kuria mūsų jau pažįsta- 
mas ūkininkas surado vištuką-aitvarą, antrasis laimės ieškotojas 
randa užkastus pinigus, kurių valdovu, kaip žinome, yra Aitva- 
ras; dar daugiau: po ta pačia kriauše auga išluptas akis grąžinančios 
žolelės - Aitvaro ryšiai su aklumu mums taip pat žinomi. 

Kita pasaka"* porina apie tai, kaip žmogus surado savo laimę: 
nežinomo balso patartas, jis kasa duobę pagal kriaušę ir po atvers- 
tu akmeniu suranda laimę - gulinčio ir gardžiai miegančio žmo- 
gaus pavidalu. Tasai duoda jam du auksinu, siųsdamas jį į turgų 
su nurodymu pirkti ir vėl parduoti pirmiausia patiktą daiktą. 

Žmogus nusiperka vištą, kuri jam padeda kiaušinį, o už juos jis 
gauna „devynis mūrinius namus mieste“ ir „devynis tūkstan- 
čius“. Ponas, nupirkęs vištą, paaiškina, kad „ta višta deda deiman- 
tinius kiaušinius“. 

Nors ir netiesioginiu būdu, po kriauše surandame visą eilę „ait- 
variškų“ elementų: ir auksinius pinigus, ir vištą-aitvarą, dedančią 
deimantinius kiaušinius. Brangiųjų metalų valdovas Aitvaras yra 
drauge, kaip ir kitose mitologijose, ir brangakmenių valdovas. 

Taigi laukinės grūšios tamprus ryšys su Aitvaru yra neabejotinas. 


6. Aitvaras — paukščių valdovas 


Šioms abiem pasakoms charakteringas aiškus pačios dievybės - ar 
ji pasireikštų „juodų ponų“, ar „nežinomo balso“ pavidalais - at- 
skyrimas nuo jos gyvenamos erdvės, kurioje randama ir laukinė 
grūšia, ir poja užkasti pinigai, ir jos priedangoje sutinkamas vištu- 
kas ar deimantinius kiaušinius dedanti višta. Laukinė grūšia jokiu 
būdu nesutapdinama su pačia dievybe, lygiai kaip *Puškaičio ne- 
galima sutapdinti su šeivamedžiu. Tai vis stiprūs argumentai, ro- 
dantys, kad dievo Kirnio negalima sutapdinti su taip pat skam- 
bančio pavadinimo šunvyšnia. 

Antroji bendra šių tekstų - bet drauge ir dainų fragmentų - 
ypatybė - tai palyginti gerų santykių tarp Žmonių ir įvairių Ait- 
varo manifestacijų palaikymas. Atrodytų, kad pasakos bus išlaikę 
dar senesnį šių santykių įsivaizdavimą: dievybė, valdanti laukinę 
grūšią, yra greičiau palanki žmonėms ir savanoriškai daro jiems 
gera, o ne tik bloga. Suprantamas tad darosi ir Kirniui skiriamas 
kultas. 

Antrojoje pasakoje Aitvaras atrodo kiek sumaišytas su Laima"?, 
bet drauge paaiškėja ir šio sumaišymo priežastys: vargšas, ieško- 
damas pagalbos, gali kreiptis į dviejų rūšių „laimes“: arba į Mitros 
tipo Laimą, lokaliniais ryšiais surištą su liepos medžiu, arba į Varū- 
nos tipo Kirnį (vieną iš Aitvaro dieviškų formų), surištą su laukine 
grūšia. Darosi tada suprantami ir dainos žodžiai apie laimę sura- 
dusį bernelį: „Prijojau liepą ir žalią grūšią.“"!* 

Išvadoje reikia pasakyti štai ką: aitvaro kaip paukščio lokaliza- 
cija miške, už kultūrinės erdvės ribų, po laukine grūšia, yra, pagal 
mus, mitologijos atstatymo rėmuose tvirta hipotezė. Ar dievybė, 
kurios žinioje yra šis medis ir kurios valdžiai priklauso aitvarai- 
paukščiai, gali būti identifikuojama su dievu Kirniu —- klausimas 
lieka dar atviras, nors šiai tezei pagrįsti surinktas geras pluoštas 
argumentų. Mums atrodo, kad tik šiuo būdu galima Kirniui su- 
teikti ir aiškesnes funkcijas, ir išsiaiškinti jo kulto aprašymo prasmę. 


VI. AITVARAS - KOSMINĖ DIEVYBĖ 
1. Etimologinis Aitvaro semantizmas 


Klaidinga būtų manyti, kad Kirnio intronizacija aitvarų-paukščių 
valdovu padarytų iš jo autonominį dievą, nieko bendro neturintį 
su Aitvaru ir kitomis jo manifestacijomis: mitologijose dažnai su- 
tinkamos vyresniojo rango dievybės, kurioms yra suorganizuoti 
atskiri kultai arba kurios garbinamos įvairiais, skirtingais vardais. 
Kirnio kultas kaip tik ir galėtų būti aiškinamas kaip tam tikra me- 
diacijos instancija, leidžianti žmonėms susisiekti su kosminėmis, 
žmonija nesirūpinančiomis jėgomis, kaip instancija, kurios pagal- 
ba būtų galima suvokti, kokiu būdu gaivališkais, stichiniais bruo- 
žais apibūdinamas Aitvaras galėjo religinės degradacijos epochoje 
tapti kaukų rango turtų teikėju. 

Nes Aitvaro charakterio bruožai, kuriuos mes bandėme prog- 
resyviai išryškinti šiame rašinyje, pasikartoja ir etimologinėje jo 
vardo analizėje. Būga" yra surinkęs apie kamieną -var- (kuris yra 
antrasis sudėtinio žodžio aiti-varas elementas) gausią ne tik indo- 
europietišką, bet net ir baltišką žodžio šeimą. Šiuo pastaruoju metu 
galima Būgos nurodytas pagrindines žodžio reikšmes sugrupuoti 
sekančiu būdu: 

(1) dvi sememos, išreiškiančios procesuš: 

(a) var-yti, 

(b) vir-ti. 

Pirmoji reikšmė - tai rotatyvinio judesio, vykstančio vietoje (plg. 


APIE DIEVUS IR ŽMONES II3 


„Varyti samagoną“) arba su pasinešimu į priekį (plg. „varyti va- 
gą“; „įvaryti kaltūną“), aprašymas; antroji reikšmė - tai to paties 
judesio (plg. „versmė“) su jį lydinčiu šilimo procesu (plg. „virti 
košę“) denotacija. 

(2) viena semema, reiškianti to proceso veiksnį (plg. latv. vara, 
vare „galia“, „jėga“); 

(3) viena semema, reiškianti to proceso rezultatą (plg. varis „me- 
talas“). 

Pažvelgus į negausius sudėtinius žodžius, kurių antrasis ele- 
mentas yra -var-as, galima tiksliau išsiaiškinti aitvaro reikšmę: 

(1) Palyginę aiti-varą su aki-varu, kuriuose -var-as reiškia galią 
kaip proceso veiksnį, pastebime šiuos skirtumus: 


aiti-varas aki-varas 


centrifuginė jėga centripetinė jėga 


eksteriorizuojanti (į išorę interiorizuojanti (į save traukianti) 
nukreipta) jėga jėga 





(2) Priešpastatę aiti-varas vs 

geivaras „nusibaigęs, leisgyvis Žmogus“ 

klivaras „sukleręs, suvargęs Žmogus“ 

liovaras „apsileidęs, nerangus žŽmogus“!!?, 
randame jau minėtą opoziciją tarp proceso veiksnio ir proceso re- 
zultato, su tuo skirtumu tiktai, kad varis yra pozityvus rezultatas, 
o geivaras ar liovaras - neigiami to proceso rezultatai (kaip neigia- 
mas „rezultatas“ yra serganti šeimininkė). To rezultato teigiamas 
ar neigiamas vertinimas priklauso nuo pirmojo sudėtinio žodžio 
elemento. 


2. Aitvaras ir Vėjas 


Pirmasis sudėtinio žodžio elementas -1i!-2s mums jau žinomas: jis 
reiškia „padaužą, nenuoramą“. Užtat ir prie antrojo elemento globa- 
linės prasmės, suprantamos kaip „rotatyvinė, centrifuginė, į prie- 
kį besiveržianti jėga“, reikia dar pridėti „nuolatinio, netvarkingo 

judrumo“ komponentus. Toks maždaug būtų mūsų Aitvaro dva- 
sinis portretas. 

Turint galvoje, kad tai orinė dievybė, jos palyginimas su viesulu 
savaime peršasi, tuo labiau kad stereotipiniuose posakiuose aitais 
nueiti, aitų keliais nueiti „niekais išvirsti“"? aitas lengvai pakeičia- 
mas žodžiu vėjas. Mat viesulas irgi turi savo „kelią“: „jei žmogui į 
kelią viesula pareina, tai prie jo gali velniukas pristoti“'?, nes vie- 
sulo sukimasis tai ne kas kita, kaip smulkių vėjinių dievybių, ben- 
drai vadinamų velniukais, bet turinčių ir kitą - puščių!2! vardą, svod- 
ba?? arba veselia'??, ojų viršininkas - vėjas įsivaizduojamas paprastai 
Žmogaus pavidalu, kaip „senas diedas“, „storlūpis“'?, kuris vie- 
nu mažu savo ilgo ūso pakėlimu nuo trobesių stogus nupučiąs.** 

Nors šis antropomorfinis jo pavidalas neleidžia Vėjo identifi- 
kuoti su Aitvaru, bet tai netrukdo mums ieškoti jiems bendrų bruo- 
žų jų giminystei nustatyti. Vienas iš tokių bruožų - tai jų abiejų 
neigiamas nusistatymas peilio atžvilgiu. Prisimename, kad kaltū- 
nuoto arklio karčius reikia kirsti akmeniu, o ne peiliu, nes tada 
arklys apanka arba apraišta. Vėją gi galima nudobti — arba bent 
sužeisti — tik sviedžiant į jį peiliu: vieną kartą Žmogus, sviedęs į 
viesulą peiliu, pataikė į „veselijos“ svotą"“?, kitą kartą, kluone ru- 
gius vėtydamas ir vėjo trukdomas, sviedęs peiliu per duris, radęs 
„aplašintą krauju žemę“, o sekdamas pagal kraujo lašus, radęs gi- 
rioje sergantį seną diedą, kurio veidas buvęs „didžiai peiliu perver- 
tas“, Tiek Vėjas, tiek ir Aitvaras atrodo tad priklausą tam tikrai, 
specifinei dieviškosios kultūros sferai, nusistačiusiai prieš peilio, 
kaip kovos ginklo, vartojimą: šia prasme jiedu sugretintini su Vel- 
niu, kurio didžiausias nusikaltimas - peilio iš Perkūno pavogimas. 

Galima būtų ir daugiau Vėjui ir Aitvarui bendrų bruožų surasti, 
bet tai jau sukeltų įvairialypę problematiką, reikalaujančią atskiros 
studijos, skirtos dievui Vėjui (sanskritiškai Vajū) arba Vėjopačiui'?? 
pažinti. Užteks tik paminėti, kad šalia savo antropomorfinės fi- 
gūros Vėjas, tas „Aeolus Žmudzki“, gyvenantis „diebesise ant ora“, 
turi ir kitą, turbūt senesnį pavidalą: jis įsivaizduojamas kaip „dun- 
gaus zwieris“, kuris „isz panagiu, isz nagun, isZ pirsztu galun leid 
wieji“!??, Šis dangaus žvėries pavidalo Vėjas to paties informato- 
riaus sugretinamas savo keliu su Gavėnu, apie kurį sakoma, kad 

„Gaweanas pejli galąd, wieja ejn isz panagiun“!?!: štai ir vėl siūlosi 
palyginimas šio iš panagių einančio vėjo su aitvaro kaltūnuotais 
nagais. 


3. Aitvaras ir Perkūnas 


Šis Vėjo įvedimas į Aitvaro problematiką nėra atsitiktinė ekskursija 
po erdvę tarp dangaus ir žemės, o noras išryškinti autonomišką 
sakralumo planą, kuriame prasmingos atrodytų ir Aitvaro speci- 
finė galia, ir jo veikla, ir jo figūra. Ta prasme įvedimas Vėjo, pasi- 
reiškiančio dangaus žvėries pavidalu, padeda suprasti, kad Aitva- 
ro nerealistiška, pusiau zoomorfinė, pusiau gaivališkai kosminė 
išvaizda nėra kokia nors išimtis lietuviškų dievybių įsivaizdavi- 
me, kad, atvirkščiai, Aitvaras turi atitikmenų, kad jis nėra vienišas 
lietuviškame dievų pasaulyje. 

Klaidinga būtų manyti, iš kitos pusės, kad dievų pagrindinė 
veikla, kad jų pagrindinė pareiga būtų rūpintis žmonėmis. Jie turi 
pakankamai ir savo rūpesčių, veda savo gyvenimą, draugaujasi ir 
pykstasi tarpusavyje, veda nesibaigiančias kovas, tuo iliustruoda- 
mi pasaulio istoriją. Mums teko, pavyzdžiui, jau turėti reikalo su 
Perkūno vedama kova prieš Aitvarą, nors ir nelabai suprantant tos 
kovos priežastis. Tuo įdomiau dabar pabrėžti, kad Perkūnas kovo- 
ja ne tik su Aitvaru, bet ir su Vėju: griežti nurodymai, pagal ku- 
riuos, Perkūnui griaudžiant, reikia vengti „ciongo“"*, reikia ne- 
bėgti, idant nesukėlus vėjo"?, rodo, kad žmonės puikiai nusimano 
apie šią kovą. Sinkretistinis aiškinimas, kad vyksta vien tik amžina 
kova tarp Perkūno ir Velnio yra, kaip matome, dieviškojo pasaulio 
istorijos suprastinimas. 

Iš kitos pusės, suvereniniai dievai - arba bent į dalinį, regiona- 
linį suverenumą pretenduoją dievai - turi ne tik hierarchines, uži- 
mamo rango išlaikymo arba naujų valdžios sferų išsikovojimo pro- 
blemas, bet ir viso kosmoso ir jo elementų valdymo problemas. 
Štai, pavyzdžiui, kad ir Vėjas: žinoma, laisvalaikiu jis gali nupūs- 
dinėti stogus, išgriauti sodybas, atėjus laikui - kelti „svodbas“; bet 
Vėjo brolis, kuriam galva taip plyšta nuo skausmo, kad jis net ją turi 
sukaustytą „geležiniais lankais“**, - jei jis pradėtų pūsti, tai ne tik 

pats numirtų, bet „wys ką iszlaužitu, ne twertu ni žole, ni medis“!**. 
Matome, kokia besaikė jėga, grasinanti kosmine katastrofa, slepiasi 
šiuose Perkūno persekiojamuose dievuose. Tuo tarpu Vėjas savo 
ruožtu veda atskirą kovą su Marių karaliumi“: jo išpūsti marių van- 
denys grįždami net prigirdo jo tris sūnus."?7 

Tik šitokiame kosminės kovos kontekste galima bandyti supras- 
ti ir Perkūno kovą su Aitvaru: „Perkūnas vijo aitvarą. Aitvaras ka- 
vojos, veik lindo į kalnus, veik slėpėsi vandenyse, ežeruose. Per- 
kūnas jį vijo, apvertė kalnus bei mušė savo syla į vandenį, aitvarą 
užmušt norėdamas. Perkūnas jam metė žemę prieš, jį nuslopyt 
norėdamas... Kur Perkūnas žemę griebė, radosi ežerai, duobės. Ait- 
varas spjovė vandenį, pripildė tuomi duobes. Kur Perkūnas drėbė 
žeme, ten stojosi kalnai.“ 138 

Šį aprašymą galima papildyti kitu panašiu tekstu: „Tai užėjo to- 
kia vėtra, jog ji vandenį bei žemę podraug su savim nešė. Tai sakoma 
Perkūnas aitvarą vijosi. Jis vis rijo bei spjovė, kur tropijo vandenį 
arba žemę, vislab drauge ėmė, ir vėl kitoj vietoj pylė bei krėtė.“ *? 

Matome visų pirma, kad šiuose tekstuose aprašyta vėtra - tai 
nebe viesulas —- Vėjo vedama „velniukų veselija“, - o kosminė kova 
tarp dviejų savo jėgomis palyginamų dievų: nors Aitvaras ir yra 
Perkūno vejamas ir laikinai nugalimas, bet jisai jam toli gražu ne- 
pasiduoda, ir kovai lemta tęstis per amžius. Matome taip pat, kad 
tai dviejų dangiškų-orinių būtybių kova žemėje, naudojant kaip 
ginklus Žemę, kaip pasaulį, sudarančius elementus: „žemę“ ir „van- 
denį“. Šiedu elementai yra ne tik kovos ginklai, jų pagalba kovos 
metu formuojamas žemės reljefas - padaromi kalnai ir ežerai. Jų 
kova tad yra, tam tikra prasme, pirmapradis chaosas - vėtra, ku- 
rios pasėkoje išryškėja žemės — pasaulio kontūrai. Logišku keliu 
tik šios kovos pasėkoje Perkūnas galės apvaisinti žemę-Žemyną, 
kuri apsidengs „žolynų“ rūbu. 

Aitvaro vieta lietuviškų dievų pasaulyje pamažu išryškėja: jis 
priklauso anai pirmajai, pirmapradei dievų kartai - dievų, įsivaiz- 
duojamų milžinų, baisenybių ir dangaus žvėrių pavidalais, kurių 
nugalėjimas leido susikurti pirmajai pasaulio tvarkai. 

Antras skyrius 


AUŠRINĖ IR LAIMA 


Gyvenimo ir mirties, likimo ir laimės samprata lietuvių mitologijoje 


AUŠRINĖ* 


ĮŽANGINĖS PASTABOS 


Šiuo rašiniu norima bandyti išryškinti ir, kiek tai įmanoma, iš- 
siaiškinti vieną lietuviškosios kultūros aspektą - lietuvių bendruo- 
menės pažiūras į gyvenimą ir mirtį, o drauge ir į su jomis susiju- 
sias likimo ir laimės, jaunystės, grožio ir naudos sąvokas. Kelias, 
kuriuo tikimasi prisiartinti prie šios problematikos, — tai etninės 
kultūros duomenų, išsaugotų tautosakos, liaudies tikėjimų ir pa- 
pročių forma, panaudojimas. 

Metodas, kurio pagalba šioje pirmoje rašinio dalyje bus sten- 
giamasi atstatyti dievaitės Aušrinės figūrą ir jos veiklos sferą, yra 
paprastas, bet drauge ir pavojingas. Paėmus vieną iš tūkstančių 
lietuviškų pasakų, bus bandoma ją skaityti, tarytum jinai būtų ne 
pasaka, o mitas, ieškant reikšmių, glūdinčių po paviršutine teksto 
antklode. Šitoks skaitymas iš esmės niekuo nesiskiria nuo poemos 
išsiaiškinimo, nuo psichoanalitiko noro suprasti savo pacientą ar 
nuo kryžiažodžių sprendimo. Progos suklysti slepiasi kiekviena- 
me teksto užkampyje, ir riba tarp intuicijos ir „fantazijos“ ne visa- 
da aiški. Mitinę tiesą saugoja tiktai teksto palyginamumas su ki- 
tais, panašiais ir skirtingais, tekstais ir jo vidujinė koherencija. 

Pasirinktoji pasaka paimta iš M. Davainio-Silvestraičio rinkinio, 
paskelbto Vilniuje 1973 m. Pasakos, sakmės, oracijos pavadinimu. 


* Šios studijos pirmoji dalis išspausdinta Metmenyse Nr. 33 (1977) ir Nr. 34 (1977). 

Pačiai pasakai duotas „Saulė ir Vėjų Motina“ vardas (p. 309-313); 
jis būdingas tuo, kad itin gerai atženklina atstumą, skiriantį du — 
„paviršutinio“ ir „gilaus“ - skaitymo būdus. 

Kad skaitytojas galėtų lengviau susigaudyti, paduodamas visų 
pirma ištisas pasakos tekstas, vėliau pakartojant, vieną po kito, at- 
skirus analizuojamus jo segmentus. 


Buvo 3 broliai. O vienam broliui, Juozapui, vis rodės akyse dvi saulės — 
rykmetį par pusryčius, o vakare par paludienį; o teip nemato antros saulės. 
Prašė savo brolių, kad leistų jį ieškoti antros saulės. Broliai išleido, bagas- 
lovijo. 

Alikas į kitas žemes, užėjo dideles girias. Girdžia - girioje lermas. 
Jam ciekavastis, kas ten provojas. Žiūri - levas, vanagas, skruzdė ir vilkas, 
pasipiovę jautį, nemoka pasidalinti. Užtėmijo levas šviežų Žmogų, vadina 
pri savęs artyn: 

- Žmogau, būk teip loskavas, pardalink mums tą męsą. 

Atpiovė (žmogus) galvą skyrium, padavė skruzdei: 

— Maža esi, gali ten išėsti visas skyleles! 

Raumenis padavė levui, kaulus - vilkui, grobus - vanagui. 

— Ar visi kanteni mano pardalinimu? 

— Labai loskavi! 

Kožnas davė jam po biskį savo plaukų, skruzdė davė ūsą, vanagas - 
plunksną: 

— Kad bus bėda, ant mūsų duotų daiktų pamislyk, tei bus teip. 

Paejo jis į girią toliau, panorėjo valgyti - pamislijo ant vilko. Stojose 
vilku, susigavo aviną, pasivalgė. Pamislijo ant vanago - stojose vanagu, 
greitai nukeliavo į svetimą šalį. Tropijo užlėkti ant vėjų motinos. Įeina į 
trobą, pagarbina dievą. 

— Ant amžių. Ko ieškai? 

— Ieškau antros saulės! 

- Paritysiu kamūlį, sek paskui tą kamūlį, nueisi pri mano motinos. 

Įsikando, būdamas vanagų, siūlą į snapą, toli labai keliavo, kad daejo. 
Daejo pri vėjų motinos. Motina pastatė jį pri sodo už sargą: 

— Kad išdabosi sodą, rytoj žinosi saulę! 

Davė jam palošių, išejo jis į sodą. Vidury nakties atejo žmogus, kad 
jam buvo medžiai ligi dvišakumai. Paima tas milžinas par tvorą, išsirau- 
na ir neša. Užmetė su šoble ir nukirto rankas milžinui, kuris nuejo atgal. 
Po valandai atejo kitas, girią po kojų laužydamas. Pasirėmė ant tvoros, 
norėjo vėl rauti obelę. Nukirto jam galvą. Atejo trečias - nukirto par pusę. 

Kaip atsirado diena, jis nuejo pas gaspadinės, apipasakojo bėdą šios 
nakties. Nuejo drauge motina į sodą apžiūrėti, rado tris milžinus už- 
muštus. Už tą gerą dovanojo jam tris obūlius. Tie obūliai buvo dideliai 
brangi cenia. 

Sušaukė savo vaikus, keturis vėjus, klausė jų: 

— Ar nematėt kur antros saulės? 

Šiaurys vėjas atsakė: 

— Tei ne saulė. Aš šiandie buvau ir mačiau. Yra pana ant marių salos, 
turi dvarą, su tokiais plaukais, kaip saulė. 

Vėjų motina vėl paritino jam siūlų kamūlį. Įsikando siūlą į snapą, va- 
nagu pasivertęs, nukeliavo pri marių krašto. Atbėgo šiaurys vėjas pas jį, 
pamokino: 

— Dabar lauk vakaro. Pareis tos panos bulius su trims karviums iš gi- 
rios, plauks par mares į aną pusę. Įsikibk buliui į uodegą, parneš tave į 
aną pusę. Paskui pasinerk parplaukęs, bo jis subadys, kai pamatys. Kaip 
išeisi iš vandens, rasi beržinį kelmą ant tos salos. Palįsk po tum kelmu, bo 
bulius tave ieškos. Po pusryčių eikš į pakajų, rasi tą paną bemiegtančią. Ji 
guli kniūpsčia. Užsisėsk ant jos, kaip ant arklio, pasivyniok plaukus ant 
rankų. Ji sakys: „Leisk mane! Kad neleisi, prapuls žemė, pasidarys marės“. 
Sakyk: „Aš ant tavęs išplauksiu“. Iki trijų žodžių teip sakys. Paskui sakys: 
„Tu mano, aš tavo“. Tei tada paleisk. 

Ir parejo bulius iš girios su karviums. Įsikibo į uodegą bulio, parnešė 
par mares. Teip padarė. Paną jis paskui paleido, kaip ji pasakė: „Tu mano, 
aš tavo“. Juodu ten gyveno daugel metų. Jis, kaip mažesnis, slūga jos. Jis 
pats varydavo kožną rytą karves par mares. Jau jam bulius nieko nedarė. 

Vieną kartą rado ant erškėčio tos panos vieną plauką užkibusį ir rado 
kiaurą riešutą. Suvyniojęs plauką, įkišo į tą riešutą, įmetė į mares. Atspįsta 
iš marių spindulys į dangų, kaip žvaigždė didžiausia. 

Viens karalaitis važinėdamas ant marių pamatė naujyną. Užstatė ak- 
rado tą riešutą. Ko greičiau bėgo atgal namon. Turėjo seną bobutę raganą: 

— Sakyk, bobut, kas tas do plaukas yra? 

— Yra pana tokiais plaukais! 

— Ar negalėtum čia ją pargabenti? Aš tau aukso lopšį nuliesiu, dieną ir 
naktį supsiu už tai. 

Ragana apsivertė į ubagę ir nuejo pri tos panos, pradėjo pasakoti, kad 
ją iš akruoto išmetė ant kranto: 

— Aš, biedna žebrokė, prašiau, kad pavėžintų, o jie mane ant kranto čia 
paleido. Mažu ponia loska, priimk mane už slūgą. Viernai slūžysiu. 

Priėmė ją. Pabuvo nedėlią ir antrą, įsivierijo kaip tikra slūga. Ką pana 
liepia padaryti, tai dusyk geriau padaro. Ragana, matydama naktį kara- 
laitį, liepė jam nulieti aukso akruotą ir atvažiuoti, kur jis rado tąjos riešutą. 
Kad būtų sidabro tiltas. 

Rytą 8 adyną atsikėlė pana, išejo iš savo dvaro, pamačius šviežų ak- 
ruotą. Tokio dar akruoto nebuvo. Ta bobutė ėmė vadinti paną: 

— Eikiava pasižiūrėti! 

Pana buvo išejus vienplaukė. Buvo begrįžtanti paimti skepetą. Čerau- 
ninkė pasakė: 

— Aš atnešiu skepetą! 

O jos vyras miegojo. Ragana pajėmė peilį ir papiovė jos vyrą. Išjėmė 
plaučius ir kepenis, praeidama įmetė į mares. Ponia nežino, ką ten ji pa- 
darė. Priejo pri akruoto artyn - mato, kad ant to akruoto nėra nei jokio 
žmogaus. Čerauninkė jėmė vadinti ponią ant akruoto pasižiūrėti. Kaip 
užejo ant akruoto, tas pasidavė į mares. Iššoko karalaitis, pajėmęs paną, 
įsivedė į pakajų: 

— Nesibijokis, pas manęs geriau būsi, kaip čia. Turiu karalystę, turiu 
vaiską. 

Parsivežė ją į savo karalystę. Norėjo ją ženytis trumpai. 

- Aš negaliu tekėti be metų! Gailius savo tėvo, neseniai mirė. 

Kaip galėdama trukdino čėsą, kad tik jis nesiženytų. 

Susibėgo visi keturi vėjai pas motinos savo paklausinėt naujynų. Žiūri, 
kad motinos sode suvytę visi obūliai. 

— Del ko teip čia, motuš, yra? 

— Bėkiat žiūrėti, musėt, tas mūsų prietelis negyvas yra, kur mūs sodą 
dabojo. 

Rado jį papiautą. Pradėjo ieškoti po krantus, vandenis plaučių jo. Pa- 
matė - vėžys labai didelis bevelkąs į olą. Atjėmė plaučius ir kepenes. Šiau- 
rinis vėjas panėrė į mares ir išnešė gyjančiojo vandenio ir gyvuonies. Su- 
tepė, sumazgojo - stojos sveikas ir gyvas. 

Klausia: 

— Kur ta pana dingo? 

- Nežinau, aš buvau užmigęs. 

— Tu buvai papiautas. 

Puola į visus kraštus - nėr jo panos niekur. Prašė vėjų rodos: 

— Ką man dabar reikia daryti? 

Šiaurys vėjas: 

— Eik į jos pakajų, rasi kamanas ir balną. Pasibalnok bulių savo, stosis 
toks arklys, kad nebus ant visos karalystės tokio driganto. Užsėsk, josi 
marėms geriau, kaip žeme. Ir nuneš jis į tą karalystę, kur ji yra. Ten bus tą 
dieną arklių jomarkas, ieškos karalius pirkti drigantą. Kai derės, sakyk: 
„Jei perkat, pirkiat, čėso neturiu“. Kol išeis pana. 

Išėjo pana, pažino gyvolį savo. Pajėmė jam už rankos ir stojo vyrui ant 
kojos ir užlipo. Ir pakilo į padanges, pabėgo į savo dvarą. Karalius paliko 
smūtnas. Klausia karalius čerauninkus: 

— Ką reikia dabar daryti? 

- Jau nėr rodos nei jokios! 

Pana parkeliavus paleido savo bulių. Bulius priklaupė ant kelių, pra- 
šneko Žmogaus balsu: 

— Kirsk mano galvą! 

Pana nenorėjo kirsti, ale tik turėjo kirsti. Nukirto galvą - prapuolė ket- 
virta dalis marių, pasidarė žemė. O iš buliaus jos brolis stojos. Nukirto 
visų trijų karvių galvas - stojos sesers. Prapuolė visos marės, pasidarė 
žemė. Pradėjo svietas gyventi. Oji paliko karalienė ant tos žemės, o vyras 
jos - karaliumi. Vyras jos iššipakūtavojo už jos brolį ir už seseres. Paliko 
ščėslyvais ir gyveno. 

Ant to baigias. 


I. STEBUKLINĖ PASAKA AR MITAS? 


Buvo trys broliai. O vienam broliui, Juozapui, vis rodės akyse dvi saulės — 
rykmetį par pusryčius, o vakare par paludienį; o teip nemato antros saulės. 
Prašė savo brolių, kad leistų jį ieškoti antros saulės. Broliai išleido, bagas- 
lovijo. 


Visa eilė šio įžanginio segmento elementų atitinka stebuklinės 
pasakos kanonus: 

(1) Trijų brolių buvimas, nusakant išeiginę situaciją. 

(2) Išvykimas ko nors ieškoti. 

(3) Palaiminimas išvykstančiojo. 

Kai kurie kiti teksto bruožai yra greičiau neįprasti: 

(1) Nebuvimas vyresniosios kartos atstovų (tėvų arba karaliaus), 
kurie vaidintų - tiesiogiai ar netiesiogiai — Siuntėjo rolę, nurody- 
dami kam, kokių vertybių vardan misija atliekama. 

(2) Prašymas leidimo išvykti pas brolius: paprastai trys broliai 
išvyksta kartu arba vienas po kito. 

(3) Herojaus vardo - Juozapas - retumas. 

Šie nenumatyti elementai iš karto atkreipia skaitytojo dėme- 
sį, išskirdami šią pasaką iš kitų tarpo. Tačiau lemiantis mitinis 
teksto pobūdis pasirodo objekto, kurio ieškoti išvykstama, pasi- 
rinkime: vietoje įprastinės laimės čionai trokštamu objektu įrašyta 
Antroji Saulė. Neįprastas herojus ieškos tad neįprasto vertingo 
objekto. 

Pirmasis segmentas duoda, savaime suprantama, per maža duo- 
menų, kad galima būtų pradėti ieškoti atsakymo į klausimą - nuo 
kurio priklauso visa šio teksto interpretacija - kas būtent yra ta 

Antroji Saulė. Reikia tad šią problemą atidėti bent iki IV segmento, 
kur Šiaurys Vėjas pasiūlys mums savo paaiškinimą. 

Bendrai paėmus, jau dabar matyti, kad turime reikalo su teks- 
tu, kuriame gausu pasakinių motyvų, susirišusių su mitologiniais 
duomenimis. Tai padidina ir skaitymo sunkumus, ir jam reikiamą 
atidą. 


II. TEISINGAS PADALINIMAS 


Atsitraukė į kitas žemes, užejo dideles girias. Girdžia - girioje lermas. Jam 
ciekavastis, kas ten provojas. Žiūri - levas, vanagas, skruzdė ir vilkas, pa- 
sipiovę jautį, nemoka pasidalinti. Užtėmijo levas šviežų žmogų, vadina 
pri savęs artyn: 

- Žmogau, būk teip loskavas, pardalink mums tą męsą. 

Atpiovė (žmogus) galvą skyrium, padavė skruzdei: 

— Maža esi, gali ten išėsti visas skyleles! 

Raumenis padavė levui, kaulus - vilkui, grobus - vanagui. 

— Ar visi kanteni mano pardalinimu? 

— Labai loskavi! 

Kožnas davė jam po biskį savo plaukų, skruzdė davė ūsą, vanagas — 
plunksną: 

— Kad bus bėda, ant mūsų duotų daiktų pamislyk, tei bus teip. 

Paejo jis į girią toliau, panorėjo valgyti - pamislijo ant vilko. Stojose 
vilku, susigavo aviną, pasivalgė. Pamislijo ant vanago - stojose vanagu, 
greitai nukeliavo į svetimą šalį. 


1. Gyvuliai pagalbininkai 


Antrasis segmentas naudoja dažną stebuklinių pasakų motyvą — 
gyvulius pagalbininkus, žinomą visame pasaulyje: tai charakterin- 
gas migruojantis motyvas. 

Tačiau reikia iš karto pastebėti, kad tuo atveju, kai šis motyvas 
būna pilnai išvystytas, kiekvienas gyvulys, kuriam herojus buvo 
padėjęs iš bėdos išsisukti, savo eile virsta pagalbininku ir savo pa- 
sirodymu reikiamu momentu sudaro lyg ir atskirą pasakos epizo- 
dą: pasakos struktūra tampa tuo būdu lygiasvorė pagal principą 
„tu man, aš - tau“ ir paremta implicitine sutartimi. 

Mūsų atveju pasakotojui reikalingas ir jo panaudojamas toli- 
mesniam pasakos išvystymui tik vienas pagalbininkas - vanagas: 
jis herojui padės persikelti į kitą mitinę erdvę. Pritaikant metodo- 
loginį skaitymo principą, pagal kurį kiekvienas tekstas ar jo frag- 
mentas turi būti skaitomas ne nuo pradžios, o nuo pabaigos, leng- 
vai išryškėja ir viena iš pagrindinių šio mūsų segmento naratyvinių 
funkcijų: visas padalinimo motyvas atrodo išvystytas tik tam, kad 
herojus galėtų surasti jam reikalingą pagalbininką. 

Aišku tačiau, kad vanagą į tekstą įvesti ir jį pagalbininku pada- 
ryti mūsų pasakos pasirinktas „teisingo padalinimo“ būdas nėra 
nei vienintelis, nei privalomas: pasakose tas ar kitas paukštis hero- 
jui padeda persikelti iš vienos erdvės į kitą už bet kokią paslaugą, 
dažniausiai už jo vaikų išgelbėjimą. Iškyla tad pagrįstas klausimas: 
kodėl gyvulių pagalbininkų įsigijimo reikalingumas mūsų pasa- 
koje išsprendžiamas įvedant specifinį, neprivalomą teisingo padali- 
nimo motyvą? 


2. Herojaus kvalifikacija 


Naratyvinė logika, naratyvinių struktūrų pažinimas padeda su- 
prasti teisingo padalinimo - kuris irgi yra pasikartojantis ir mig- 
ruojantis motyvas - funkcinę reikšmę. 

Pirmasis šio supratimo elementas — teksto naudojamų erdvių 
paskirstymo modelis. Herojus savo pagrindinį žygdarbį atlieka uto- 
pinėje erdvėje („kitame pasaulyje“: po žeme, po vandeniu, dangu- 
je); jo kilminė erdvė, iš šio taško žiūrint, yra heterotopinė, o per- 
sikėlimas iš vienos erdvės į kitą atliekamas peržengiant paratopinę 
erdvę. Lietuviškose pasakose - kaip ir pas kaimyninius germanus 
ar slavus — tokia paratopinė erdvė dažniausiai yra giria, kuri ran- 
dasi už sukultūrinto pasaulio ribų, bet kurią reikia pereiti, norint 
surasti kitą, „galimą“ pasaulį. Šitoje tai erdvėje ir vyksta paprastai 
herojaus išbandymas, kurio pasėkoje herojus tampa kvalifikuotas sa- 
vo būsimus žygdarbius atlikti. 

Prisitaikant šį modelį mūsų tekstui, nesunku matyti, kad „tei- 
singas padalinimas“ - tai užduotis, kurią herojus turi atlikti, kad 

taptų herojumi. Užduotys būna įvairios: gali būti išbandomi hero- 
jaus pajėgumas, jo gudrumas ir t.t. Pagal užduoties pobūdį klau- 
sytojas-skaitytojas sprendžia apie tikrąją herojaus prigimtį, bet kartu 
ir apie prigimtį Siuntėjo, kurio pavestą misiją herojus atlieka. 
Atsakymas į klausimą, kodėl mūsų tekstas įveda „teisingo pa- 
dalinimo“ motyvą, savaime aiškėja šio naratyvinio modelio rėmuo- 
se: herojaus išbandymas ir jo pasėkoje įgyta kompetencija liečia (a) 
herojaus mokėjimą elgtis (b) darant teisingus sprendimus. Tuo pačiu 
paaiškėja ir suverenumo sfera, kuriai priklauso mūsų teksto hero- 
jaus veikla: tai Mitros, būtent - kontraktualinio suverenumo sritis. 


3. Herojaus metamorfozės 


Šio segmento kontraktinė struktūra ryški: herojus atlieka, gyvulių 
prašomas, teisingą, visus patenkinusį padalinimą. Už atliktą pa- 
slaugą jis čia pat apdovanojamas kiekvieno gyvulio „plauku“ ir tuo 
būdu įsigyja net kelis savo būsimai veiklai pagalbininkus. 

Pagalbininko statusas naratyvinėje struktūroje reikalingas pa- 
aiškinimo: pagalbininkas pasakojime gali būti atskiras aktorius (gy- 
vulys, žmogus, magiškas objektas ir t.t.), bet, turėdamas tokią au- 
tonomišką figūrą, jis kartu yra ir neatskiriama herojaus prigimties 
dalis. Prancūzų epopėjos herojus Rolandas, pavyzdžiui, turi ste- 
buklingą kalaviją - Durendalį, bet tai reiškia tuo pat metu, kad ir 
jis pats yra nepaprastas stipruolis. Kitaip sakant, pagalbininkų 
turėjimas - tai tik figūratyvinė priemonė herojaus prigimties pa- 
grindiniams atributams vaizduoti. 

Mūsų atveju todėl įsigijimas vilko ar vanago plauko reiškia ne 
ką kita, o būtent tai, kad herojus įsigyja pagrindines ypatybes, 
apibūdinančias vilko ar vanago prigimtis. 


3-1. Plaukas 


Mūsų tekste vartojamas žodis plaukas pilnai neatitinka jo definici- 
jos kaip „siūlo pavidalo išauga Žmogaus ar gyvulio odoje“: jis tin- 
ka ir skruzdės ūsui, ir vanago plunksnai pavadinti. Tai labiausiai 


išorinė, nors kartu ir jam priklausanti, kiekvieno gyvio kūno dalis, 

jo metonimas, galintis atstoti visą kūną. Savaime peršasi dvi skir- 
tingos plauko panaudojimo galimybės. 

Visų pirma kito asmens plauko turėjimas su savimi (mylimo- 
sios, vaikų ar tėvų plaukų nešiojimas medalione) nustato privalo- 
mą ryšį tarp plauko turėtojo ir jo savininko, neišvengiamai juos 
suartindamas: tai tik profaniška, degraduota plauko pagalba nu- 
statomų ryšių forma. Stebuklinėse pasakose plauko turėjimas ir 
apie jo atstovaujamą būtybę pagalvojimas paprastai iššaukia tos 
būtybės akivaizdų prisistatymą: šie abu atvejai savo prigimtimi 
vienodi, jie tesiskiria tiktai plauku vaizduojamų ryšių stiprumo ir 
efektyvumo laipsniu. Mūsų pasakoje minimas vanagas galėjo, pa- 
vyzdžiui, padovanoti savo „plauką“ - plunksną: ją turėdamas ir 
apie vanagą pamąstęs herojus išprovokuotų vanago pasirodymą, 
o tasai savo ruožtu būtų galėjęs, kaip pasakose priimta, užsisodin- 
ti herojų ant savo nugaros ir perkelti jį į kitą erdvę. 

Mūsų tekste įrašyta plauko funkcija yra skirtinga. Jo pagalba tarp 
dviejų asmenų sudaryto ryšio stiprumas, žinoma, ir čia neabejoti- 
nas, tačiau herojaus „pamislijimas ant vilko“ ar „ant vanago“ eina 
toliau, iššaukdamas jo metamorfozę į vilką ar vanagą. Čia jau turi- 
me reikalo su specifiniu mitiniu galvojimu, pagal kurį kiekvieno 
gyvio „plaukas“ metonimiškai atitinka jo kūnišką pavidalą, kurio 
pagalba jis pasireiškia šiame pasaulyje fenomenalinėje plotmėje. 
Tačiau ir tokio aiškinimo dar neužtenka. Kitame „teisingo padali- 
nimo“ variante“ herojus, padalijęs beržą tarp levo, skruzdėlės ir 
sakalo, gauna iš kiekvieno „po tokią laimę“, kurios pagalba, kai 
tik panorėsiąs, galėsiąs „parsiversti“ į vieną ar kitą iš šių gyvių. 
Neabejotina, kad laimė yra čia plauko sinonimas. Mūsų pasiūlytas 
pirmasis aiškinimas yra nepilnas todėl, kad jame dar per arti lai- 
komasi tradicinės, įprastos kūno ir sielos dichotomijos: Iaimė-dalia 
yra vienas iš asmenybę sudarančių kūniškai dvasiškų vienetų, ji 
gali turėti savo buveinę Žmogaus kūne, bet gali būti ir nuo jo at- 
skirta, gyventi, pavyzdžiui, gulbėje, avinėlyje ar gerai parinktoje 
žmonoje. Šiai laimės-dalios problemai, itin svarbiai norint suprasti 
lietuvių pasaulėžiūrą, teks antroje šios studijos dalyje paskirti 
nemaža vietos: prie jos tad čia ir nesustosime. Tačiau net ir toks 
paviršutinis plauko-laimės išaiškinimas padės suprasti vieną iš 

pagrindinių šio mito epizodų - „marių panos“ plauko pasireiški- 
mą danguje žvaigždės pavidalu (žr. VI segmentą). 


3-2. Vanagas ir vilkas 


Pažymėtina, kad mūsų pasakojimas neišnaudoja visų iš anksto pa- 
siūlytų metamorfozės galimybių, o pasirenka iš jų tiktai dvi - pa- 
sivertimą į vilką ir vanagą. 

Vanago pasirinkimo prasmė gana aiški: naratyvinėje plotmėje 
jis atlieka numatytą funkciją, perkeldamas herojų iš paratopinės — 
girios erdvės į utopinę - atmosferos erdvę. Kadangi, kaip jau mi- 
nėjome, pagalbininko įsigijimas reiškia herojaus praturtėjimą nau- 
jais jo charakteristikos atributais, tai herojaus pasivertimas į vana- 
gą suteikia jam tarpininko ypatybę tarp tam tikros žmogiškosios ir 
tam tikros dieviškosios sferos. Mitologine prasme vanagas laiko- 
mas arba gegutės vyru, arba jos Žiemos metu prisiimamu pavida- 
lu.? Turint galvoje, kad gegutė - likimą nustatanti mitinė būtybė, 
tuo pačiu priklausanti Mitros — dieviško žinojimo sferai, herojaus 
kaip tarpininko bruožas pasipildo kelio susisiekti, komunikuoti su 
dieviškuoju pasauliu žinojimu. Nenuostabu tad, kad herojus-va- 
nagas suranda kelią pas Vėjų Motiną ir yra jos gerai priimamas. 

Sunkiau nustatyti tikslią vilko funkciją: jis skiriasi nuo kitų gy- 
vūnų - levo ir skruzdės - tuo, kad jam pritaikoma metamorfozės 
procedūra, tačiau herojaus į vilką pasivertimo tikslas - pavalgyti 
avienos - neatrodo pakankamai rimtas ir, svarbiausia, nėra nara- 
tyviai pagrįstas, kaip, pavyzdžiui, jo pasivertimas į vanagą. Tai at- 
rodo gana tipiškas hapakso atvejis: mitinė figūra pasakotojo išsau- 
gojama, nebežinant nei jos reikšmės, nei jos pasireiškimo būdų. 
Pažymėtina, kad lietuvių mitologijoje vilkas* - kartais geležinis vil- 
kas?, kartais varinis vilkas“ — sutinkamas iš pirmo žvilgsnio gana 
netikėtose aplinkybėse: jis yra arba pats meilužis - gundytojas, įkal- 
binąs seserį atsisakyti nuo incestinio gyvenimo su broliu, arba pa- 
galbininkas herojaus, išvykusio ieškoti „panos“ arba „karalaitės“ 
svetimoje šalyje ar kitoje karalystėje. Ar vienu, ar kitu atveju jis 
pasireiškia kaip endogamijos priešas ir naujos šeimos struktūros, 
pagrįstos egzogaminiais santykiais su sutartimi nustatomomis ve- 

dybomis, įsteigėjas. Mūsų herojus, galįs pasiversti vilku — o gal 
neužrašytose ar mums dar nežinomose versijose ir pasivertęs vil- 
ku tam tikslui atitinkamame pasakos epizode? - kaip tik ir atsto- 
vauja meile pagrįstų kontraktualinių santykių tarp dviejų pasau- 
lių ieškotojui. 

Prie vilko figūros teks dar grįžti kiek vėliau (III segmente). 


III. STEBUKLINGŲ OBUOLIŲ SODAS 


Tropijo užlėkti ant vėjų motinos. Įeina į trobą, pagarbina dievą. 

— Ant amžių. Ko ieškai? 

- Ieškau antros saulės! 

- Paritysiu kamūlį, sek paskui tą kamūlį, nueisi pri mano motinos. 

Įsikando, būdamas vanagų, siūlą į snapą, toli labai keliavo, kad daejo. 
Daejo pri vėjų motinos. Motina pastatė jį pri sodo už sargą: 

— Kad išdabosi sodą, rytoj žinosi saulę! 

Davė jam palošių, išejo jis į sodą. Vidury nakties atejo žmogus, kad 
jam buvo medžiai ligi dvišakumai. Paima tas milžinas par tvorą, išsirau- 
na ir neša. Užmetė su šoble ir nukirto rankas milžinui, kuris nuejo atgal. 
Po valandai atejo kitas, girią po kojų laužydamas. Pasirėmė ant tvoros, 
norėjo vėl rauti obelę. Nukirto jam galvą. Atejo trečias - nukirto par pusę. 

Kaip atsirado diena, jis nuejo pas gaspadinės, apipasakojo bėdą šios 
nakties. Nuejo drauge motina į sodą apžiūrėti, rado tris milžinus už- 
muštus. Už tą gerą dovanojo jam tris obūlius. Tie obūliai buvo dideliai 
brangi cenia. 


1. Stereotipiniai motyvai ir logikos klaidos 


Šis segmentas savo akcijai vystyti ir vėl naudoja net du stereotipi- 
nius, migruojančius motyvus: 

(1) kamuolį keliui rodyti, 

(2) stebuklingų obuolių sodą. 

Abu šie motyvai reikalingi tam, kad herojus galėtų, pagal savo 
naratyvinę programą, atlikti šioje teksto erdvėje jam skirtus užda- 
vinius: 

(1) surasti kelią į savo tikslą, 


134 LIETUVIŲ MITOLOGIJOS STUDIJOS 


(2) įsigyti vertingą objektą-obuolį. 

Reikia pastebėti, kad šiame trumpame fragmente sutinkamos 
net dvi stambios logikos klaidos: atrodo, kad pasakotojas, laimin- 
gas suradęs konvencionalius motyvus, padedančius jam sėkmin- 
gai vystyti intrigą, užmiršta mitologinį pasakojimo tikslą ir nebe- 
sirūpina savo veikėjų tikslios išvaizdos ir prigimties išlaikymu. Į 
šį segmentą tad galima žiūrėti kaip į gerą pavyzdį, iliustruojantį 
mito į pasaką degradacijos procesą. 

Pirmoji klaida - tai per ankstyvas Vėjų Motinos pasirodymas. 
Normalioje stebuklinėje pasakoje šioje pozicijoje turėtume rasti vie- 
ną iš gyvulių-pagalbininkų. Kadangi veiksmas vyksta „svetimoje 
šalyje“, gyvulius čia įvesti gana sunku: jų vietoje reikėtų laukti ko- 
kios nors antraeilės mitinės būtybės ar dievybės. Į personažo lūpas 
įdėtas pasakymas „nueisi pri mano motinos“ rodytų, kad pagalbi- 
ninko rolę čia vaidina Vėjų Motinos duktė. Tačiau jokios moteriškos 
lyties vėjinės dievybės — be gana abejotinos Vėjų Motinos — bent iki 
šiol mums dar neteko lietuviškame kontekste sutikti. Pagalbinin- 
ko figūra taip ir lieka neaiški, gerai, kad jokia rolė ateityje jam ir 
nenumatyta. 

Antroji klaida - tai nukautų milžinų ir jų lavonų skaičiaus neati- 
tikimas: pirmasis milžinas, kuriam herojus nukerta rankas, „nuei- 
na atgal“, o tuo tarpu rytojaus rytą Vėjų Motina randa trijų milžinų 
lavonus. Atrodo, kad pasakotojas čia bus susimaišęs, panaudoda- 
mas kovos su milžinais aprašymui labai stebuklinių pasakų mėgs- 
tamą triplikacijos procedūrą. Vietoj vieno milžino įvedus tris mil- 
žinus, pergalė atrodo didesnė, ypač jei ji dar pabrėžiama tuo, kad 
pirmą kartą nukertamos rankos, antrą - galva, o trečią - jis perker- 
tamas per pusę. Tačiau ir vėl, kaip ir Vėjų Motinos - dukters atve- 
ju, pasakotojas pasileidžia pavėjui, leisdamas veikti jo mėgstamo 
literatūrinio žanro mechanizmui, ir personažas, turįs reprezentuoti 
milžinų klasę, išblunka: lieka tik jo, kaip sodo niokotojo, funkcija 
ir charakteringas jo išvaizdos bruožas - nukirstos rankos. 

Tokiu būdu viename ir tame pačiame tekste, netoli vienas kito, 
randame net du hapaksus: Vilką ir berankį Milžiną. 

2. Obuolių sodas 


Herojaus atkeliavimas pas Vėjų Motiną paritinto kamuolio nuro- 
domu keliu ypatingų problemų nekelia. Įdomesnis yra Vėjų Moti- 
nos - ir iš viso Vėjų šeimos - kaip pagalbininkės Antrosios Saulės 
beieškant pasirinkimas. 


2-1. Vėjai - obelių vaisintojai 


Vėjų Motinos rezidencijoje randasi nuostabus obuolių, kurie - „di- 
deliai brangi cenia“, sodas. Tokio sodo motyvas ir simbolika yra 
bendri turbūt visai indoeuropiečių mitologijai: ją galima šia proga 
papildyti visa eile lietuviškų variantų. 

Vėjų Motinos - obelių sodo šeimininkės rolė nėra atsitiktinė. Pa- 
gal lietuvių tikėjimus, vėjas turi galios apvaisinti obelis: „Kad obe- 
lės ... vėjo judinamos traška, tai liūbija sakyti, kad daržuose vaisin- 
gas metas būsiąs, ir obelės dėl vaisių daugumo traškėsiančios.“? 
Ten pat, Mažojoje Lietuvoje, dar sakoma: „Kad ant vieškelio kokį 
pantį ar virvagalį randi, tad reik tą paimti ir parsinešus darže ant 
obelės pakabinti, tad toki obelė labai nešanti ir vaisinga esanti.“* 
Šio patarimo reikšmė paaiškėja sužinojus, kad tokie vieškelyje ras- 
ti pančiai esą „nei iš linų, nei iš kanapių, nei vyti, nei sukti - tik 
vėjo ryšiai“?. 


2-2. Rojaus darželis 


Nuostabų obelių sodą galima bandyti identifikuoti su Rojaus Dar- 
želiu - žvaigždynu, kuris esąs „ant žiemos rytų šalies. Žiemos lai- 
ke arti vidurio dangaus tos žvaigždės apskritos yra kaip tekinis, 
ale plačiai rodo apsukui į rytus. Visos baltai šviečia. Apei anas se- 
niejai daug ką žino, ale bile kam jie nepasako kytrumų savo“'“. 
Neturint sistematiškų paskelbtų duomenų apie lietuvišką dan- 
gaus skliauto santvarką, sunku ką nors tikslesnio šia prasme pa- 
sakyti. Ryšių tarp obuolynų ir žvaigždynų nustatymas paaiškintų 
ir vieną iš Kalėdų nakties būrimų, pagal kurį žvaigždėta Kalėdų 
naktis - didelio obuolių vaisiaus pažadas." 

Prie tos pačios bylos galima būtų prijungti ir jau kiek sukrikščio- 
ninto Rojaus vaizdavimąsi (krikščioniško tuo, kad jis sutapdintas 
su pomirtinio gyvenimo buveine): „Rojus, sako, gulįs rytų šalyje... 
yra tai puikiausias ir gražiausias daržas, kuriame auga medžiai vi- 
sokie su stebuklingiausiais ir gardžiausiais vaisiais (aukso lapais, 
deimanto obuoliais ir t.t.)... kur ... amžina diena viešpatauja...“! 
Šitoks Rojaus Daržo vaizdavimasis artimas mūsų tekstui dar ir dėl 
to, kad jį saugo du milžinai: kelią apšviečiantis Auštra ir nevertuo- 
sius atgal nupučiantis Vėjas": mūsiškis obuolių sodas irgi yra pa- 
našioje kaimynystėje. 


2-3. Neik su velniu obuoliauti 


Jono Basanavičiaus studija apie obuolių simbolizmą lietuvių mito- 
logijoje!* yra pakankamai išsami: bandysime tad ją tik reziumuoti, 
pritaikydami mūsų analizės reikalavimams. 

Remdamasis liaudies dainų šaltiniais, Basanavičius visų pirma 
atkreipia dėmesį į paralelizmą, pagal kurį dainose „berneliai vaikš- 
čioja po savo obuolių sodą, (kaip) mergaitės po rūtų darželį“. Užtat 
ir meilės ryšių užmezgimas dažnai jose atvaizduojamas „obuolio 
ritinimu“, „obuolėlių svaidymu“, kartais šiam reikalui į pagalbi- 
ninkus pasikviečiant vėją: 

Aš nusiskinsiu du obuolaičiu 

Ir nusiųsdinsiu savo mergaitei. 


Nė patsai nešiu, nė kitam duosiu, 
Pietų vėjačiu aš nupūsdinsiu,? 


tuo tarpu kai, viliojant mergelę, jai žadama vedybinė laimė: 


Sunkių darbelių nedirbsi, 
Nė kalne rugelių nepiausi. 
Tik po sodelį vaikščiosi, 
Gražius obuolius rankiosi.!* 


Suprantama tad, kad Prūsų Lietuvoje obuoliauti paprasčiausiai 
reiškia „mergautis“, „meilikautis“". 

Išvadoje aišku, kad obuolys - tai meilės simbolis ir kaip toks jis 
gali turėti magiškos jėgos. Štai jo, pagal Basanavičiaus duotus pa- 
vyzdžius, pagrindinės ypatybės: 

(1) Obuolys įkvepia meilės norą. 

(2) Obuolys gali pakeisti žmogaus lytį (iš moters paversdamas į 
vyrą). 

(3) Suvalgytas meilės obuolys padaro žmogų gražų. 

(4) Obuolys sergančiam grąžina sveikatą. 

Meilė, grožis, sveikata (nekalbant apie lyties keitimą, kuris, nors 
ir priklausydamas tai pačiai semantinei sferai, sudaro atskirą pro- 
blematiką) - štai pagrindiniai atributai, kurie įsigyjami ir perduo- 
dami stebuklingo obuolio pagalba, atributai, kurie indoeuropiečių 
mitologijoje dažniausiai charakterizuoja vienai iš trijų suverenu- 
mo funkcijų, Dumėzilio nustatytų, priklausančias moteriškas die- 
vybes (Afroditę, Frėją ir t.t.). 


3. Vėjopatis ir jo šeima 


Reikia truputį sugrįžti į mūsų teksto erdvę, į Vėjų Motinos dvarą, ir 
papildyti mūsų turimas žinias apie Vėjų šeimą. 

Mums atrodė natūralu, kad stebuklingų meilės obuolių sodas 
yra Vėjų Motinos, t.y. vėjų-vaisintojų motinos, žinioje. Tačiau jos 
pasirodymas mitologiniame tekste sukelia rūpesčio. Žinome, kad 
latvių mitologija pilna moteriškos giminės dievybių, vadinamų mo- 
tinomis, kad tarp jų sutinkama ir Vėjamūte!*; ukrainiečių pasakos 
taip pat pažįsta Vėjų Motiną, šalia Mėnulio ir Saulės motinų, dali- 
jančių stebuklingus obuolius."? Tačiau lietuvių religijoje, išskyrus, 
jei taip galima pasakyti, „normalias“ moteriškas dievybes (Žemy- 
ną, Aušrinę, Laimą, Raganą), atitinkančias ir kitų indoeuropiečių 
mitologijų dievaites, dominuoja vyriškosios lyties dievai ir vėjų 
karalystę valdo Vėjopatis (kurį Praetorius identifikuoja su Bang- 
pūčiu?), one Vėjų Motina. Neatmetant galimybės ir Vėjopačiui turėti 
savo pačią, priklausančią, pavyzdžiui, kitai, ne vėjų veiklos sferai, 
vis dėlto į Vėjų Motiną reikia žiūrėti jei ne su nepasitikėjimu, tai 
bent su atsargumu. 

Lietuvoje gerai žinoma vėjų šeima susideda iš Vėjo, jo sergančio 
brolio ir jo keturių sūnų: Ryčio, Piečio, Vakario ir Šiaurio.2! Šie mito- 
logijai reikalingi Vėjo sūnūs atstovauja keturiems kardinaliems 

pasaulio taškams, bet praktikoje, reikia manyti, jie nepučia taip jau 
labai kategoriškais ir geometriškais pagrindais. Nesant jokių stu- 
dijų šioje srityje, reikia pasitenkinti leksikografijos palaidais duo- 
menimis, kurie rodo ypatingą atidą, skiriamą 45“ kampu pučian- 
tiems vėjams, pavyzdžiui, žiemryčių vėjui, vadinamam Auštriniu 
arba Audeniu, pietvakarių vėjui, vardu Aulaukis, ir pietryčių vėjui 
Ožiniui.2 Manome, kad tai leidžia mums mūsų tekste Šiaurės Vėją 
sutapdinti su Auštriniu, ypač kad tokia identifikacija atitinka ir jo 
veiklos kryptį - „marių panos“ gyvenvietės nurodymą -irjų vardų 
panašumą (Auštrinis -Auštra, Aušra, Aušrinė). Šią bylą galima 
papildyti dar vienu dokumentu, liudijančiu Auštrinio gydomąją 
galią: „Jei galvą skauda, atsistok prieš auštrinį vėją, bematant svei- 
kas būsi.“ 

Mūsų teksto supratimui gali būti naudinga pridėti dar kai ku- 
riuos papildomus, vėjų šeimai charakteringus bruožus. Vienas iš 
jų - vėjų Žingeidumas: keturi Vėjo sūnūs vieną kartą norėję pa- 
matyti marių dugną, ėmę pūsti iš marių vandenį ir žemėje didelį 
tvaną padarę." Su žingeidumu susietas, kaip jo pasėka, vėjų di- 
delis žinojimas geografinėje ir kosmografinėje srityse: vienas žmo- 
gus, norėdamas sužinoti, kur kėrauninkas paslėpė jo magiškus 
turtus, paeiliui kreipiasi į Saulę, Mėnulį, Vandenį, kurie jį vienas 
pas kitą siunčia. Pagaliau Vanduo jam pasakęs: „Aš nieko neži- 
nau, bet aš galiu pasakyti, kas žino. Tu nueik ten į aną mišką, kur 
čia matytis, tai tu ten rasi labai didelį ąžuolą. Tai ten yr vėjo sto- 
lyčia tame ąžuole.“** Nuėjęs į Vėjo sostinę, herojus gauna reikiamas 
informacijas. 

Taigi viena iš pagrindinių Vėjo ypatybių - pasaulio Žinojimas. At- 
rodytų, kad tiek žemės keliai - kur Vėjas, atsimename, kartais pa- 
meta savo ryšius, - tiek ir oro bei dangaus keliai yra jo Žinioje: juk 
Vėjų Motinos „duktė“ duoda mūsų herojui kelią nurodantį kamuolį, 
o Šiaurys vėliau jam nusakys, kaip ir kur surasti Antrąją Saulę. 


4. Milžinų rasė 


Verta pastebėti, kad herojus, atvykęs pas Vėjų Motiną, ne pats su- 
kuria, o jau randa nusistovėjusią karo būklę tarp Vėjų ir Milžinų. 

Būdamas meilės ieškotojas, jisai tik šiuo titulu ir įstengs nugalėti 
milžinus, jėgos ir smurto atstovus. Ir iš tiesų: stebuklingi obuoliai, 
kuriuos saugo mūsų herojus, nėra tasai vertingas objektas, dėl ku- 
rio vyktų kova tarp dviejų priešingų šalių - milžinų tikslas nėra 
raškyti obuolius, o rauti obeles ir naikinti sodą. Milžinai ne tik 
mūsų tekste, bet ir visame mitologiniame pasaulyje vaizduojami 
kaip ąžuolaverčiai??, eglaraučiai?š, kalnaverčiai ir geležminkiai?. Tai rasė, 
kuri, kaip žinome, buvo apgyvenus visą žemę prieš „vandens tva- 
ną“: „anų buvo privisę labai daug, be mieros, ir visi buvo nelabi, 
vienas kito nesikentė, viens kitą niekino“*“. 

Įdomu būtų aprašyti šios milžinų rasės gyvenimą, jų darbus ir 
Žygius: rastume tenai ir lietuvišką Polifemą, vienakį milžiną, ku- 
riam herojus kuolu išduria akį?!, ir milžiną Velnią, savo balsu nu- 
kratantį lapkrityje visus medžių lapus*?, ir milžinus - galiūčius, 
gimusius iš velnio apvaisintų mergų**. Kovas prieš šiuos dideliu 
protu nepasižyminčius smurto atstovus veda ir dievai, ir žmonės. 
Pažymėsime čia tik mums reikšmingą kovą milžino su vilku (ar vil- 
kais): milžinui prisėdus ar užmigus, vilkai nukremta jo kojų pirštus, 
ir jisai nuo to numiršta.* 

Šis vilko, galinčio nužudyti milžiną, epizodas įdomus tuo, kad 
ji galima sugretinti su mūsų herojaus panašia dvikova. Herojus, 
kaip matėme, turi galimybę pasiversti vilku, bet jis jos neišnaudo- 
ja, taip kaip jis nieko nepadarys ir su savo už pergalę įsigytais obuo- 
liais: tai vis pasakojimo neišnaudotos galimybės. 


IV. NE SAULĖ, O MARIŲ PANA 


Sušaukė savo vaikus, keturis vėjus, klausė jų: 

- Ar nematėt kur antros saulės? 

Šiaurys vėjas atsakė: 

- Tai ne saulė. Aš šiandie buvau ir mačiau. Yra pana ant marių salos, 
turi dvarą, su tokiais plaukais, kaip saulė. 

Vėjų motina vėl paritino jam siūlų kamūlį. Įsikando siūlą į snapą, va- 
nagu pasivertęs, nukeliavo pri marių krašto. 

1. Dvigubas pavidalas 


Mūsų tekstas pagaliau atneša klausytojo-skaitytojo seniai lauktą 
atsakymą į klausimą, kas iš tiesų toji nuostabi būtybė, kurios hero- 
jus yra išvykęs ieškoti. Tačiau Šiaurės Vėjo, akivaizdaus liudinin- 
ko, atsakymas nėra tiesioginis, tai tik jos identifikavimo su Antrąja 
Saule paneigimas, kartu, žinoma, reiškiantis ir jos, kaip atskiros, 
individualios būtybės, egzistencijos teigimą. 

Reikia pasakyti, kad ši būtybė, kas jinai bebūtų, pasireiškia 
dviem skirtingais pavidalais. Visų pirma žmogiškuoju pavidalu, 
kaip savo dvare ant marių salos gyvenanti „pana“. Tačiau tuo ji 
dar nesiskiria nuo Saulės, kurios antropomorfinį pavidalą liudija 
jų abiejų panašūs, „tokie patys“ plaukai. Iš kitos pusės, ji mato- 
ma dangaus šviesulio pavidalu: pasakojimo pradžioje jinai rodosi 
herojaus akyse - rytą ir vakare - kaip antroji Saulė. Herojus buvo 
įsitikinęs, kad abu šie šviesuliai yra Saulės, nors drauge jam ir 
buvo aišku, kad po šiuo dangaus švytulio pavidalu slepiasi žmo- 
giškosios išvaizdos būtybė, kurios verta ieškoti, kuri gali būti, 
kaip matėme, meilės objektu. Mitiniame galvojime čia jokio prieš- 
taravimo nėra: pasireiškimo formos nepakeičia daiktų esmės, ir 
reikia būti užkietėjusiu pozityvistu, norint kalbėti apie „dangaus 
kūnų“ garbinimą. 


2. Aušra 


Abiejų merginų plaukų tapatumas ir jų simultaniškas pasirody- 
mas danguje leidžia lengvai atpažinti „Antrąją Saulę“: Lasicius, 
pristatydamas dievaitę Aušrą (lotyniškame tekste korupciškai 
išspausdintą kaip Ausca), apibūdina ją kaip „dea... radiorum solis 
vel occumbentis, vel supra horizontem ascendantis“, kaip „nusi- 
leidžiančios ir virš horizonto iškylančios saulės spindulių deivę“. 
Saulės spinduliai yra tad ne kas kita, kaip Aušros plaukai. 
„Antrosios Saulės“ atpažinimas ir jos identifikavimas su Aušra 
arba Aušrine ne tik nušviečia ir daro įskaitomą mūsų tekstą savo 
visumoje, bet kartu paaiškina ir eilę tekstinių faktų. Žinant, pa- 
vyzdžiui, kad Aušrinė liaudies krikščioniškoje interpretacijoje su- 

tapdinama su Panele Švenčiausia, darosi suprantama, kodėl jos ieš- 
koti išvykęs herojus gana neįprastai pavadintas Juozapu. Aiškėja 
taip pat, kodėl Šiaurys Vėjas, kitaip dar vadinamas Auštriniu, o ne 
kuris kitas iš jo brolių, pažįsta jos gyvenvietę ir pas ją lankosi: jos 
dvaras Žiemryčiuose, teri jinai, pagal kitas versijas, „prakuria Sau- 
lei ugnį““? ir paruošia jai kelią. 


3. Saulė ir Aušrinė 


Lietuvių mitologijoje Saulės ir Aušrinės sugretinimas, jų rivalite- 
tas yra vienas iš ryškių, neginčijamų, bet iki šiol jokios globalinės, 
patenkinančios interpretacijos dar nesulaukusių faktų. Mėnulio 
meilė Aušrinei yra viena iš skaudžiausių, plačiai žinomų dievų pa- 
saulio tragedijų: 


Mėnuo viens vaikštinėjo 
Aušrinę pamylėjo. 
Perkūns, didžiai supykęs, 
Jį kardu perdalijo: 
— Ko Saulužės atsiskyrei? 
Aušrinę pamylėjai? 
Viens naktį vaikštinėjai??? 


Šis tekstas, kurio autentiškumu vienu metu net buvo bandoma 
abejoti, vaizduoja lyg ir meilės istorijos epilogą. O prasideda jinai 
turbūt su Aušrinės gimimu. Viename pasakojime Mėnuo aiškina- 
si, kodėl jis dvi nakti ir dvi dieni ant dangaus nepatekėjęs: „O tei 
del to,... kad ant svieto tokioj ir tokioj karalystėj iš biedno stono 
užgimė tokia gražia panelė, kaip dar ant svieto niekur niekados 
neužgimė. Ir aš todėl teip užsižiūrėjau ir todėl neužtekėjau.“*š Ki- 
tame tekste jau ne Mėnuo, o Saulė, „nežibėjusi par tris dienas“, 
pasiaiškina: „Graži karalaitė užgimė, ir aš užsižiūrėjau minučikę““?, 
arba kitame variante: „Vidury marių yra mergiotė, vardu Alena. 
ir nepaspėjau tris dienas užtekėt.“* Visi šie tekstai sutinka dėl vie- 
no dalyko: naujai atsiradusi mergina yra grožio karalaitė; nors Saulė 
ir nutyli, bet lengvai galima įsivaizduoti, ką ji apie šią savo konku- 
rentę mano. 

Dar vienas variantas klausimą stato kiek kitaip, jam rūpi, kodėl 
Saulė išvis nusileidžia vakarais. Atsakymas: „Del to, kad mariose 
yra kita merga, už mane galingesnė. Kai ji vakare išsikelia iš marių, 
aš tada turiu nusileisti.“*! Matome, kaip, iš vieno varianto perei- 
nant prie kito, mūsų gražuolės portretas pamažu išryškėja: „graži 
panelė“ virsta į „gražią karalaitę“, „gražesnę ir skaistesnę“ už Sau- 
lę; ši marių karalaitė pasirodo esanti net „galingesnė“ už Saulę, 
dar daugiau —- ji dangaus skliaute manifestuojasi naktinio švytulio 
pavidalu. Mums atrodo, kad taip aprašytos Marių mergos identifi- 
kacija su Aušrinė yra neabejotina. 

Paskutinysis mūsų Žinomas variantas pagaliau prisiartina prie 
mūsų tekste aprašomos situacijos. Herojus, nuvykęs pas Dievą pa- 
klausti, „kodėl tokios markatnos dienos?“, sužino iš jo, kad „yra 
pana nuskendus mariose“. Ir iš tiesų neužilgo pamatysime, kad 
mūsų herojus apšvies pasaulį, nuleisdamas Aušrinės atspindį į dan- 
gaus skliautą. 


V. TU MANO, AŠ TAVO 


Atbėgo šiaurys vėjas pas jį, pamokino: 

— Dabar lauk vakaro. Pareis tos panos bulius su trims karviums iš gi- 
rios, plauks par mares į aną pusę. Įsikibk buliui į uodegą, parneš tave į 
aną pusę. Paskui pasinerk parplaukęs, bo jis subadys, kai pamatys. Kaip 
išeisi iš vandens, rasi beržinį kelmą ant tos salos. Palįsk po tum kelmu, bo 
bulius tave ieškos. Po pusryčių eik į pakajų, rasi tą paną bemiegtančią. Ji 
guli kniūpsčia. Užsisėsk ant jos, kaip ant arklio, pasivyniok plaukus ant 
rankų. Ji sakys: „Leisk mane! Kad neleisi, prapuls žemė, pasidarys marės“. 
Sakyk: „Aš ant tavęs išplauksiu“. Iki trijų žodžių teip sakys. Paskui sakys: 
„Tu mano, aš tavo“. Tei tada paleisk. 

Ir parejo bulius iš girios su karviums. Įsikibo į uodegą bulio, parnešė 
par mares. Teip padarė. Paną jis paskui paleido, kaip ji pasakė: „Tu mano, 
aš tavo“. 


1. Techninės pastabos 


Norint palengvinti šio segmento skaitymą, reikia visų pirma atkreip- 
ti dėmesį į porą naratyvinėms struktūroms - o ypač jų panaudoji- 
mui oralinėje literatūroje - charakteringų bruožų. 

Vienas iš tokių bruožų —- tai pasikartojimas, kuris gaunasi pir- 
miau išdėsčius herojaus veiklos smulkų projektą, o po to - iš naujo 
atkartojant jo veiksmo programos įvykdymą. Mitiniam galvojimui 
mat yra svarbiau mokėjimas veikti negu pati veikla, kuri atrodo kaip 
bereikšmė, pasikartojanti realizacija. Mūsų pasakotojas trumpu 
„teip padarė“ susumuoja visą herojaus veiklą. Užtat skaitant nėra 
ko skirti dviejų - virtualinės ir įvykdytos - realybės planų. 

Antrasis bruožas - tai herojės spyrimosi triplikacija: Marių Pa- 
na, tris kartus pakartodama savo grasinimą, leidžia mums supras- 
ti, kad jinai padarė viską, ką galėjo, idant svetimšalio užpuolimui 
atsispirtų, ir turi teisę dabar ramia sąžine jam nusileisti. 


2. Erdvių problema 


Iki šiol matėme, kaip mūsų herojus, girioje įsigijęs kvalifikacijas, 
pasidarė tarpininku, galinčiu komunikuoti su orine erdve. Tačiau 
jo judėjimo galimybės, pasireiškiančios pasivertimu į vanagą ir jam 
vėjų dovanotu magišku, kelią rodančiu kamuoliu, pasibaigia ant 
marių kranto. Krantas - tai siena, prie kurios sustoja ir Šiaurys 
Vėjas, nuo kurios ir jam keliauti reikia jau naujomis priemonėmis. 
Galime tad papildyti mūsų tekste siūlomą erdvių paskirstymą, nu- 
matydami net keturias skirtingas erdves: 


/Žemė/—/Giria/—/Oras/—- /Vanduo/ 


Naivus skaitytojas turi pagrindą jaustis pasakotojo apviltas: jis 
turėjo įspūdį, kad jo herojus, vanagu pasivertęs, skraido po padan- 
ges, kad perskridęs Vėjų valdomą orinę, atmosferos erdvę, jis turėtų 
patekti į „dangaus sferą“ ir tenai surasti Aušrinę. Apsirikimas čia 
nedidelis - herojus iš tiesų patenka į savotišką „dangų“, geriau pa- 
sakius, į kitą utopinį pasaulį, tiktai šis pasaulis lietuvių mitinėje pa- 
saulėžiūroje yra vandeninio pobūdžio. Lietuviškieji tvano mitai žemę 
įsivaizduoja kaip didžiulę „torielką“, Vėjo ir Vandens mėtomą į visas 
puses ir tuo būdu vandenyje paskandinamą.* Atrodo, kad žemė iš 
visų pusių apsupta vandens, kuris yra ir aukštai - iš kurgi tada lie- 
taus būtų? - ir žemai - kurgi saulė vakarais už kalnų ir marių leistųsi? 
Marios — tai vandeninis, utopinis, šventas pasaulis. 

Tačiau galimybės neantropomorfiškai įsivaizduoti tokį pasaulį 
yra menkos - todėl ir marių viduryje atsiranda sala su Aušrinės 
dvaru (arba jūrų dugne - karalaitės rūmai), su jos banda, kurią kas 
rytą reikia išginti. 

Šioje erdvėje galioja jau naujos, kitokios žaidimo taisyklės, ir 
herojus tegali keliauti jau tik buliaus padedamas. Herojaus atvyki- 
mas iki pačios Marių Panos yra tad sunkus ir komplikuotas, susi- 
dedantis iš trijų etapų: 

(a) plaukimo įsikibus į buliaus uodegą, 

(b) pasinėrimo į vandenį, kad bulius nesubadytų, 

(c) pasislėpimo po beržiniu kelmu, buliui ieškant. 

Prisipažinsime, kad šis epizodas, per daug sutrauktai nupasako- 
tas, nėra mums pakankamai aiškus: reikia tikėtis, kad nauji varian- 
tai, nauji tikėjimų tyrinėjimo daviniai jį galės naudingai papildyti. 
Įdomi čia buliaus rolė, kuris, būdamas Marių panos pagalbininkas 
ir salos sargas, vis dėlto, pats to nenorėdamas, padeda herojui per- 
sikelti per marias: jis elgiasi panašiai kaip ir jo šeimininkė, kuri 
spiriasi herojui kiek gali ir pagaliau pasiduoda. Jo, kaip užkerėto 
Aušrinės brolio (žr. XI segmentą), rolė nedėkinga: jis jaučia atvyks- 
tantį eventualų išvaduotoją, bet turi jam priešintis. 

Kovoje su buliumi herojui padeda pasislėpti du pagalbininkai: 
vanduo, kuris jį apsaugo nuo pamatymo, ir beržinis kelmas — greičiau- 
siai ir nuo pamatymo, ir nuo suuodimo (paprastai mitinės būtybės 
suuodžia atsiradusį žmogų kaip „šviežią mėsą“). Beržinio kelmo“ 
rolė būtų lyg aiškesnė: jis — Velnio sferos objektas, atstovaujantis 
iliuzinį „velnių pasaulį“ (žmogus, dalyvavęs „velnių veselijoje“, 
staiga „praregi“ ir atsiduria besėdįs baloje ant kelmo). Tačiau Vel- 
nio, kaip iliuzijų meisterio, pagalba šioje vandenų karalystėje sun- 
kiai įmanoma. Tenka tad pasitenkinti kol kas tiktai šiomis kelio- 
mis nuotrupomis. 


3. Aušrinės banda 


Surasti bulių marių panos saugotojo rolėje vis dėlto mus nestebina: 
jautis yra vandeninė, su vandeniu susijusi būtybė. Jaučių Baubis (ar- 

ba Bubalis, Baubaušis, Baublys) yra vandenyse arba balose gyvenan- 
tis, tai jaučio, tai jaučiu baubiančio paukščio pavidalo dievaitis, 
gyvulių bei piemenų globėjas.** Debesų forma keliaują ežerai yra 
jaučių atvedami ar tiesiog su jaučiais identifikuojami: ežerų var- 
dai atspėjami, šaukiant juos jaučių vardais.* 

Šiomis užuominomis anaiptol nenorima siūlyti identifikuoti, 
pavyzdžiui, Jaučių Baubį su mūsų teksto buliumi, o tik išryškinti 
jaučio vandeninę prigimtį, tuo išaiškinant jo artimumą su Aušri- 
ne - marių pana, turinčia savo galvijų bandą. Kitame tekste, para- 
leliame su mūsų mitu, skirtame aprašyti „panos, gražiausios ant 
visos pasaulės“, suradimą, sutinkame ją jau pargabentą, bet dar 
reikalaujančią, kad jai parvestų jos karvę su dvylika veršių: tai pa- 
daro pagalbininko duotas bulius. Mįslėse, kuriose reikia atspėti 7a5ą, 
Aušrinė pristatoma kaip pana, kuri „varė teliukus“ arba „ganė te- 
liukus“ ir „pametė raktukus“*?. 

Kitoje tą pačią jūrų karalaitės ieškojimo temą vystančioje pa- 
sakų grupėje, kurią mes jau esame pradėję naudoti (žr. supra 
p. 141), mūsų Aušrinę atitinkančios marių panos banda yra suda- 
ryta iš geležinių karvių, kurių skaičius nepastovus ir keičiasi perei- 
nant iš vieno varianto į kitą (nuo vienos karvės iki 25).** Ta ge- 
ležinė karvė — arba tos karvės — parvaroma į karaliaus, norinčio 
vesti marių paną, dvarą ir karaliui užduodamas bandymas: jis turi 
išsimaudyti karvių verdančiame piene, nuo to pasidarydamas jau- 
nas ir gražus. Karalius, norėdamas išsimaudyti, žūsta, o herojus, 
suradęs ir atgabenęs karalaitę, išsimaudo, pagražėja ir paveldi ma- 
rių panos ranką ir neverto karaliaus viešpatystę. 

Šis mūsų mitui paralelus epizodas itin svarbus visų pirma dėl 
to, kad jis leidžia homologuoti Aušrinę ir jos bandą kaip turinčias 
tas pačias esmines savybes: Aušrinė — grožio dievaitė, jai herojus 
skiria nuostabius obuolius, atnešančius jaunystę ir grožį, jos turimų 
geležinių karvių pienas turi galią atnaujinti ir gražinti žmones. 
Tačiau jis mums dar svarbesnis tuo, kad lietuviškoji geležinės karvės 
figūra suranda jo pagalba atitikmenis pagrindinėse indoeuropiečių 
mitologijose, išryškindama tuo pačiu lietuviškąją šio bendro mito 
versiją, o kartu ir padidindama, savaime aišku, mūsų Aušrinės mito 
interpretacijos svorį. 

Bandant kiek paryškinti ir formalizuoti indoeuropiečių palygi- 
namosios mitologijos metodologiją, mums anksčiau yra tekę nag- 
rinėti Dumėzilio duotą šio mito analizę ar, geriau pasakius, trijų — 
Indijos, Romos ir Airijos mitų palyginimo procedūras.“ Dumėzilis 
žiūri į indoeuropietišką mitinės karališkos Karvės figūrą kaip į vie- 
ną iš šių tautų suverenumo ideologijos elementų. Indijoje žinoma 
Gausybės Karvė: ją naujai įšventintas karalius turi sugauti ir jos pie- 
nu pamaitinti visą savo tautą; Gausybės Karvės medžioklė yra tad 
jo, kaip karaliaus, kvalifikacijos testas. Panašią rolę Romoje vaidi- 
na Imperijos Karvė: tai Romos galybės ir jos teikiamų tautai gausy- 
bių ir naudų simbolis. Visai priešingą rolę Airijoje vaidina Medinė 
Karvė: karalius, nepavaišinęs ir nepagerbęs savo dvaro poetų, dis- 
kvalifikuojamas savo karališkame statuse, jis priverstas melžti Me- 
dinę Karvę ir miršta, atsigėręs užnuodyto pieno. Lietuviškoji versi- 
ja, kaip matome, artima airiškajai: Geležinė Karvė duoda verdantį 
pieną, jame išsimaudęs karalius irgi diskvalifikuojamas kaip ne- 
parodęs pakankamai dėkingumo už jį visus žygdarbius atlikusiam 
herojui; pagal lietuviškąją versiją, sostas priklauso ne jį kraujo ry- 
šiais paveldėjusiam įpėdiniui, o nusipelniusiam teisingu keliu ei- 
nančiam didvyriui. 

Netikėtai išryškėja tad dar vienas, nenumatytas Aušrinės esmi- 
nis bruožas: ji - ne tiktai Grožio įsikūnijimas ir jo Žmonijai dalinto- 
ja, jinai tam tikra prasme, netiesiogiai, dalyvauja ir suverenumo 
funkcijos paskyrime. 

Reikia pastebėti, kad geležinių karvių vietoje kai kurie šios grupės 
pasakų variantai įveda jūros kumelę (rečiau - kumeles)*“, panašiai 
kaip vietoje buliaus kai kuriuose tekstuose pasirodo arklys ar si- 
dabrinis arklys"'. Šis zoomorfinio jūros būtybių vaizdavimo supai- 
niojimas nėra atsitiktinis - jo priežastys neužilgo paaiškės, tęsiant 
teksto skaitymą. 


4. Aušrinė - jūrų kumelė 
Antroji šio segmento dalis paskirta pačios Aušrinės užkariavimui, 


kuris vyksta, Šiaurio Vėjo patarimu, labai neįprasta procedūra. 
Šiaurio Vėjo rolė čia kapitalinė: jį charakterizuoja ir Aušrinės pri- 

gimties žinojimas, ir mokėjimas su ja elgtis. O moka elgtis jis, aišku, 
dėl to, kad pažįsta vieną iš jos prigimčių - pavidalų, būtent, kad 
jinai yra jūrų kumelė: „Užsisėsk ant jos, kaip ant arklio, pasivy- 
niok plaukus ant rankų“, - pataria jis mūsų herojui. Tik priėmus 
šią Aušrinės-jūrų kumelės hipotezę, darosi suprantamas ir įskai- 
tomas visas mūsų tekstas: „Aš ant tavęs išplauksiu“,- atsako ma- 
rių panai herojus, kai jinai ima grasinti žemę paversti vandeniu. 
Pasakotojas pamiršta šia proga pridėti, kad panos „pakajuje“ yra 
ir kamanos, ir balnas, - jis tai mums pasakys vėliau, kita proga (Žr. 
X segmentą). 

Šis naujas Aušrinės pavidalas nėra toks netikėtas, kaip jis iš 
pradžių atrodo. Štai vienoje sakmėje karalaitis užsuka pas Mėnesį 
pasiklausti kelio pas jo ieškomą mergaitę, kuri gyvena „už pieno 
upės, už medaus girios, aukštam svirne, viršuj gulbė“. Mėnuo su- 
tinka padėti: „Aš žinau. Tum keliu einu, galiu tave nuvesti!“ ir duo- 
da jam gražų arklį, kuris jį perplukdo per pieno upę, perneša per 
medaus girią. Priartėjus prie dvaro, didelio, „ant trijų gyvenimų“, 
arklys duoda paskutinius patarimus, o pasakotojas įsiterpia ir pa- 
aiškina klausytojui: „arklys, arba tas mėnuo, į arklį paverstas““*. 
Šitoks dviem pavidalais, antropomorfiniu ir zoomorfiniu, Mėnulio 
pasireiškimas jokių sunkumų lietuvių mitinei galvosenai nesuke- 
lia. Kaip įrodymą galima pacituoti plačiai žinomą mįslę: „Seredoj, 
subatoj gimė dievo kumeliukas auksinėm kamanom, sidabrinėm pat- 
kavom (mėnuo)““?, nors tai gali ir nepatikti mūsų pozityvistiniams 
tautosakininkams, mįslėse įžvelgiantiems tik žaidiminį pradą. 

Galima tad dabar jau nustatyti visą Aušrinės įmanomų pavi- 
dalų, surištų su jos naudojama erdve - pagrindiniais gamtos ele- 
mentais - lentelę: 


Merga Žvaigždė Kumelė 


ad 





Aušrinė = 


žemė dangus (oras) vanduo 


Šioje išryškintoje perspektyvoje visai aiškus, transparentiš- 
kas darosi mūsų segmento pasakojimas. Marių panos grasini- 
mas: „Leisk mane! Kad neleisi, prapuls žemė, pasidarys marės“ — 
būtų pavojingas, jei herojus, Šiaurio įkvėptas, nežinotų, kad, žemę 

paversdama į marias, Aušrinė ir pati virsta kumele, ir nebūtų 
užėmęs iš anksto jojamos pozicijos, tuo būdu padarydamas ne- 
efektingą jos grasinimą. 


5. Tu mano, aš tavo 


Naratyviniu požiūriu pasakojimo programa, atrodo, čia ir išsibai- 
gia: herojaus, ieškojusio Antrosios Saulės, tikslas atsiektas. Įsigijęs 
pirmoje savo veiklos fazėje nuostabų obuolį, suteikusį jam norą ir 
galią mylėti, jisai dabar užkariauja savo mylimąją, galutinai susi- 
jungdamas su savo troškimo, kuriuo buvo pagrįsta visa jo veiklos 
programa, vertingu objektu. 

„Tu mano, aš tavo“ atrodo kaip kanoninė, dažnai sutinkama““, 
formulė, sutarties būdu užregistruojanti naujus matrimonialinius 
santykius, pirmenanti romėniškąją „Kur tu, Kajau...“ 


VI. AUŠRINĖS EGZALTACIJA 


Juodu ten gyveno daugel metų. Jis, kaip mažesnis, slūga jos. Jis pats vary- 
davo kožną rytą karves par mares. Jam jau bulius nieko nedarė. 

Vieną kartą rado ant erškėčio tos panos vieną plauką užkibusį ir rado 
kiaurą riešutą. Suvyniojęs plauką, įkišo į tą riešutą, įmetė į mares. Atspįsta 
iš marių spindulys į dangų, kaip žvaigždė didžiausia. 


1. Aušrinės Tarnaitis 


Šis segmentas tam tikra prasme atrodo kaip mūsų sekto pasakoji- 
mo epilogas: ligšiolinės akcijos atpasakojimas čionai virsta situaci- 
jos aprašymu. „Juodu ten gyveno daugel metų“ atženklina po įvy- 
kių aprimusią, pastovią būklę: trūksta tiktai „ir aš ten buvau...“, 
kuris paprastai užbaigia pasaką. 

Naujai susidariusi situacija atitinka morganatinių vedybų būklę; 
šeimyniniu atžvilgiu Aušrinė ir mūsų herojus sudaro vedusiųjų 
porą, 0 socialiniu atžvilgiu jinai - Marių Karalaitė, o jisai vis dėlto 

lieka jos Tarnu. Šis mezaliansas, atrodo, atitinka ir kosmologinį, 
dangaus skliauto dviejų šviesulių santykį: šviesioji Aušrinė dangu- 
je rodosi su už save „mažesniu“ Tarnu (slūga). „Aušros žvaigždė — 
kuri pirm saulės spindulio užteka. Ir tą seniejai labai daboja, bo 
ana visados, ta žvaigždė, užteka su savo tarnaičiu. O jei tarnaitis 
pirmiau užteka anos ir eina sau užtekėjęs pirmiau tos žvaigždės, 
nu, tei seniejai gaspadoriai sako: „O tei bus geri metai jau! Gaspa- 
dorius turės eiti paskui šeimynos savo (ieškos jos samdyti, brangi 
bus). Ale kad pamato pirmiau Aušrinę, o paskui Tarnaitį einant, 
tada džiaugias visi gaspadoriai: „Nu, tei garbė dievui, jau tiktai 
šeimyna turės ir mums pasiklonioti, ne vis mes jims kloniosmės!''** 
Šalia šio Aušrinės ir jos Tarnaičio santykių atmosferinio, žemdir- 
biams tinkančio išaiškinimo mūsų tekstas atrodo kaip etiologinė 
sakmė, išdėstanti Aušrinės Tarno kilmę ir jo pareigas - kas rytą gin- 
ti karves per mares (dangų) į ganyklas. 


2. Aušrinė danguje 


Tačiau mūsų tekstas nesibaigia Tarnaičio kilmės išaiškinimu: nusi- 
stovėjusioje būklėje staiga iškyla nauji įvykiai, kurių pagalba mūsų 
herojus lyg ir apvainikuoja visą savo veiklą. Naujoji veikla iš pir- 
mo žvilgsnio atrodo įrašytina atsitiktinumo ženklan: herojus vie- 
ną kartą „randa“ plauką, kitą kartą „randa“ riešutą. Užuot žiūrėjus, 
kaip kai kurie mūsų etnografai, į tokį herojaus pasyvumą kaip į 
mitologinį nepriteklių, jo veikla, įrašyta likimo horizonte (plg. 
prancūzų visą epą, į kurį buvo žiūrima kaip į „gesta Dei per Fran- 
cos“), mums atrodo, atvirkščiai, kaip mito senumo ženklas. 
Herojaus rasto plauko, kaip Aušrinės prigimties metonimo, reikš- 
mė mums pakankamai aiški. Prisipažinsime, atvirkščiai, savo ne- 
žinojimą, kodėl plaukas buvo „užkibęs“ ant erškėčio: racionalistiniam 
išsiaiškinimui esant nepakankamam, gal į jo paminėjimą galima būtų 
Žiūrėti kaip aliuziją į Panelės Švenčiausios rožėmis iškaišytą sostą? 
Riešuto, kaip kevalo, kuriame glūdi branduolys, embrionas, iš 
kurio išsivysto augalai, gyviai ir žmonės, simbolizmas yra gana 
aiškus. Nereikia užmiršti, kad žmonių rasė po paskandos atsirado, 

jei taip galima išsireikšti, iš riešuto: Dievas, pamatęs du paskuti- 
nius senelius - milžinus beskęstančius ir tuo metu krimtęs riešutus, 
numetė vieną riešuto kevalą, kuriame seneliai išsigelbėjo ir vėliau 
pagimdė antrąją Žemės gyventojų veislę - žmones.“ Tokią pat kaip 
riešuto kevalas rolę gali suvaidinti ir gilės kiautas: nors dievaičių 
„Liubegeldae“ vardas vis dar lieka paslaptingas ir neišaiškintas, 
jų veikla Lasicijaus yra labai tiksliai nusakyta jo duota lietuviška 
citata: „Liubegeldae per mare porire sekles gillie skaute“. Patai- 
sius rašybą, aišku, kad jos „per marę perirė sėklas gilės kiaute“ ,tai 
patvirtina ir lotyniškas paaiškinimas: „in putamine glandis'“?. Tiek 
sėklų, tiek Žmonių, tiek ir žvaigždės danguje kilmė yra „vande- 
ninė“, ojų tarpininkas — riešuto kevalas ar gilės kiautas. 

Užtenka tad mūsų herojui įdėti į kiaurą riešutą rastą Aušrinės 
plauką, įmesti į marių gelmes, kad tas plaukas spinduliuodamas 
„atspįstų į dangų, kaip žvaigždė didžiausia“. Tai pilnas aprašymas 
procedūros, kurios pagalba Aušrinė buvo „įkelta“ į dangų ir ėmė 
ten spindėti žvaigždės pavidalu. Tačiau tai ir gera elementarios 
filosofijos pamoka tiems folkloristams - mitologams, kurie vis dar 
rašo storas knygas apie „dangaus dievus“ - pagerintą „dangaus 
kūnų“ garbinimo versiją - kaip apie atskirą, homogenišką dievų 
klasę: pagal lietuvių religiją, viskas, kas vyksta danguje, yra visų 
pirma tiktai atspindys gyvenimo marių dugne, o bendrai paėmus - 
fenomenaliniai pasireiškimai įvairiais figūratyviniais pavidalais 
yra tik noumenalinės realybės variacijos. 

Naratyviniu žvilgsniu šis herojaus atliktas Aušrinės iškėlimas į 
dangų, ši jos egzaltacija atitinka paskutinę, fakultatyvinę herojaus 
užduotį, kurios pasėkoje įvyksta paprastas jo, kaip herojaus, pri- 
pažinimas, jo glorifikacija. Nukrypimas nuo naratyvinių struktūrų 
vystymosi kanoninės formulės čia itin reikšmingas: užuot išsiko- 
vojus pripažinimą sau pačiam, herojaus paskutinės pastangos sie- 
kia apskelbti visam pasauliui savo karalaitės grožį ir garbę. 

Tuo būdu pirmoji, iki šiol nagrinėtoji, mūsų teksto dalis pasiro- 
do ne tik kaip išbaigtas mitas, bet drauge ir kaip dvigubas etiologi- 
nis mitas: Aušrinės Tarnaičio atsiradimo ir pačios Aušrinės dangun 
įkėlimo mitas. 

VII. KITAS PASAULIS 


Viens karalaitis, važinėdamas ant marių, pamatė naujyną. Užstatė akruo- 
tą tiesiai ant tos Žvaigždės, privažiavo artyn, nužiūrėjo par Žiūronus ir 
rado tą riešutą. Ko greičiau bėgo atgal namon. Turėjo seną bobutę raganą: 

- Sakyk, bobut, kas tas do plaukas yra? 

— Yra pana tokiais plaukais! 

— Ar negalėtum čia ją pargabenti? Aš tau aukso lopšį nuliesiu, dieną ir 
naktį supsiu už tai. 

Ragana apsivertė į ubagę ir nuejo pri tos panos, pradėjo pasakoti, kad 
ją iš akruoto išmetė ant kranto: 

- Aš, biedna žebrokė, prašiau, kad pavėžintų, o jie mane ant kranto čia 
paleido. Mažu ponia loska, priimk mane už slūgą. Viernai slūžysiu. 

Prijėmė ją. Pabuvo nedėlią ir antrą, įsivierijo kaip tikra slūga. Ką pana 
liepia padaryti, tai dusyk geriau padaro. 

Ragana, matydama naktį karalaitį, liepė jam nulieti aukso akruotą ir 
atvažiuoti, kur jis rado tą jos riešutą. Kad būtų sidabro tiltas. 


1. Vienas mitas ar du? 


Matėme, kad su herojaus pasidarymu Tarnaičiu ir su Aušrinės iškėli- 
mu į dangų išsibaigia mūsų teksto pirmoje dalyje įrašytas pasako- 
jimas. Su šiuo segmentu prasideda lyg ir visai nauja istorija, į pirmą 
vietą iškelianti naują herojų - reikėtų sakyti: antiherojų — karalaitį. 
Nespręsdami, bent kol kas, klausimo, ar turime reikalo su vienu, 
ar su dviem į krūvą sulipdytais mitais, galime bandyti nustatyti 
tarp šių dviejų pasakojimų esantį paralelizmą: 


Juozapas pamato Aušrinę Karalaitis pamato Aušrinę 
(antrosios saulės pavidalu) (žvaigždės ir plauko pavidalais) 
J. nori ją surasti K. nori ją pagrobti 
J. pagalbininkas - Šiaurys K. pagalbininkė - Ragana 
J. kova lojali K. kova nelojali 
(vartojant jėgą) (vartojant klastą) 
J. lieka pas Aušrinę K. parsigabena Aušrinę 
Aušrinės išaukštinimas Aušrinės pavergimas 


Abi - herojaus ir antiherojaus — veiklos programos yra pana- 
šios, jos vystosi pagal vieną ir tą pačią, bendrą naratyvinę schemą, 

tačiau šių dviejų herojų veiklos būdai, jų pagalbininkai, jų santy- 
kiai su trokštamu vertės objektu — Aušrine yra diametraliai 
priešingi. Kadangi veiksmas vyksta ne žmogiškame, bet dieviš- 
kame pasaulyje, galima manyti, kad pagal herojaus vartojamas 
veiklos priemones, pagal jam suteikiamą pagalbą yra įmanoma 
apibrėžti, kad ir nepilnai, tas mitologines sakralumo sferas, ku- 
rioms kiekvienas iš jų priklauso. 


2. Ragana 


Tuo tarpu kai Juozapui pagelbėti savanoriškai prisistato visa Vėjų 
šeima, Karalaitis pagalbininke pasirenka kraujo ryšiais su juo su- 
sietą būtybę - bobutę Raganą. Dar daugiau: nors bobutės pagalba 
savo anūkui, atrodo, turėtų būti natūralesnė negu visai svetimo 
Vėjo pagalba mūsų herojui, karalaitis ją išjos išgauna tik pažadėda- 
mas jai nulieti aukso lopšį - sūpuokles, taigi mainų, atlyginimo prin- 
cipu. Iš kitos pusės, Raganos veiklos būdas - užsimaskavimas, „ap- 
sivertimas į ubagę“: užuot atrodžius, kuo yra, Ragana pasirodo tuo, 
kuo ji nėra: toks verbalinės, gestinės ar somatinės komunikacijos 
būdas vadinasi melas. Abu šie bruožai charakterizuoja lietuvių pa- 
sakų pasauliui gerai žinomą „velnio karalystę“. 

Norsjiir yra jau nuo XVI a. paliudyta girios dievaitė, sugretinta 
su Medeina (= Modeina), Ragana (= Ragaina)“*, kurios pasireiškimų 
pilni mūsų pasakų tekstai, iki šiol atrodo kaip labai paslaptinga 
būtybė, ir jos fizionomija anaiptol nėra aiški: tarp jos vardo etimo- 
logijos (plg. latv. paraguone „pramatanti ateitį moteris“, pa-redzėt 
„pramatyti ateitį, spėti“)? ir jos stereotipinės veiklos formų atstu- 
mas atrodo itin didelis. Tuo labiau įdomu yra pabrėžti mūsų teks- 
te Raganos pagrindinę ypatybę - jos žinojimą, kuris užangažuoja 
ateitį tuo, kad jis yra papildytas mokėjimu veikti: tuo tarpu kai kara- 
laitis riešuto kevale mato tik plauką, jo bobutė Ragana žino, t.y. 
„perregi kiaurai“ ir mato, kas slepiasi po to plauko pavidalu; ji tuo 
pačiu planuoja ateitį, numatydama ne tik savo veiksmus, bet ir 
Aušrinės reakcijas į jos veiksmus. Jos veiklos būdas atitinka ir gau- 
sių šių karalystės „čerauninkų“, t.y. kerėtojų, veiklą, kurie, priešin- 

gai negu burtininkai, atspėjantys ateitį, gali ją orientuoti viena ar 
kita kryptimi. 

Iš įvairių pasakų pasaulyje pasireiškiančių raganų veiklos bruo- 
žų paminėsime čia tik tuos, kurie yra tiesiogiai surišti su mūsų 
nagrinėjamo teksto figūratyvine vertybių sistema. Pirmasis iš jų — 
tai jos veiklos, jos pasaulio nesuderinamumas su vandeniu: raga- 
nos neturi jėgos „an marių“,- sako tiesiai vienas pasakotojas“; kad 
apsaugojus vaiką nuo raganos, kuri jį nori pavogti, jis paleidžia- 
mas luotelyje ant marių, ir ragana turi visokiais būdais bandyti jį 
privilioti prie kranto - kitaip ji jo nepaimtų.“! Pavyzdžius galima 
būtų dauginti, bet tas išeitų iš mūsų studijos rėmų: aišku, kad mi- 
tinė zona, kuriai atstovauja Ragana, yra visai priešiška Aušrinei ir 
jos marių karalystei. 

Jei Ragana savo vandens baime pasireiškia pasyviai, nereikia 
užmiršti, kad viena iš svarbiausių jos tarnaičių, moteriškių-raganų, 
aktyvios veiklos sferų, tos veiklos objektų - tai karvių pieno „gadi- 
nimas“. Turint galvoje Aušrinės turimos karvių bandos reikšmę, ši 
žalinga veikla - tai netiesioginė, užmaskuota kova prieš Aušrinę ir 
jos atstovaujamas vertybes. 

Iš tokio tad pasaulio yra kilęs karalaitis, kuris, kartą „važinėda- 
mas ant marių“, pamato „naujyną“. 


3. Kalvelis (?) 


Bandant pritaikyti principą, kad herojų galima atpažinti iš jo darbų, 
krinta į akis visų pirma jo „darbų“ kone visiška stoka. Jo veikla 
pasireiškia tik vienoje srityje: pažadant bobutei nulieti aukso lopšį, 
o kiek vėliau - Raganos paliepimu nuliejant aukso laivą ir sidabro 
tiltą. Taigi karalaitis - brangių metalų liejikas, geriau pasakius - 
auksakalys. 

Šitokį karalaičio portretą negalima nesugretinti su vienu iš se- 
niausiai (apie 1261 m.) paliudytų lietuviškų dievų, kurio vardą — 
Kal-ev-elis = Kalvelis - ir etimologiją (iš deformuotos Malalos met- 
raščio rašybos Teliavelis) jau senokai yra atstatęs Būga“? ir kuris ati- 
tinka vieną iš keturių Jano Dlugoszo cituojamų didžiųjų lietuviškų 
dievų, jo romėniškai interpretuotą kaip Vulcanus. Kalvelio byla, 

žinoma, nepilna: apie ją minėtoje kronikoje sakoma tiktai, kad jisai 
nukaldinęs Saulę ir ją pakabinęs danguje. Bandysime tad ją papil- 
dyti keletu folklorinių dokumentų. 

Velnio ryšiai su kalvyste ir kalvio - su velnija yra neabejotini. 
Skaitydami Jono be baimės iš 33 pasakų variantų sudarytą korpusą, 
jau turėjome progos sutikti tikrą Velnią - o ne kokius blogo skonio 
pokštus krečiančius velniukus, - siūlantį herojui lažybas - įvaryti 
kaip galima giliau priekalą į žemę, mušant į jį su kūju - jo erdvioje 
požeminėje kalvėje.“* Kitas herojus, Meškiukas - Lokio ir ponios vai- 
kas - „nusileido po žeme. Ten svietą rado nusileidęs... Rado kalvę. 
Įėjo į tą kalvę, kalvis kala. Kai kalvis su kūju muša į priekalą, teip 
vokietukas pasirodo (nusikala). Pasižiūrėjo Meškiukas ir sako: „Tei 
čia mandras svietas!'“** Apie apsukrų, suktą Žmogų sakoma, kad 
„tas velnių kaustytas““. 

Velnio - požeminio kalvio - figūra gana ryški. Atrodo tačiau, 
kad kalvystės paslaptį - „seniau ant žemės kalviais tebuvo tik pra- 
garo kipšai“ — būtent, kaip suvirinti geležį, vieną kartą klasta ar 
geruoju išgauna kažkoks Kalvis“ ir kad nuo to laiko Velnio ir Kalvio 
santykiai pasidaro nebeaiškūs: štai Kalvis numiręs visus velnius iš 
peklos išvaiko. Dievas tada nutaria pasiimti kalvį į dangų, o vel- 
nius vėl į peklą suvaro.“' Kitą kartą vienas herojus, ėjęs lažybų su 
Velniu, jį išgąsdina pasakęs, kad jo brolis kalvis danguje gyvena.“ 
Šie du pavyzdžiai, nors jų kontekstas ir vėlyvas, sukrikščionintas, 
rodo tačiau Kalvio galią ant velnių. Paskutinysis, vertas paminėji- 
mo, pavyzdys pasakoja apie kalvį, savo kalvėje įsitaisiusį Velnio 
paveikslą ir besijuokiantį iš jo. Velnio keršto pasėkoje kalvis pa- 
smerkiamas būti pakartas ir išsigelbsti tik pažadėjęs jam daugiau 
nebesityčioti.*? Šie ambivalentiški Kalvio ir Velnio santykiai rodo, 
kad Kalvis, nors ir jau vėlyvame folklore, vis dar išsaugojęs savo 
mitinę figūrą. 

Nėra prasmės, atrodytų, plačiau apsistoti prie santykių tarp ra- 
ganos ir kalvio - jie gausūs ir įvairūs, bet nieko naujo mūsų reikalui 
neatneštų. Paminėtinas gal tik Raganos mūsų tekste kiek vėliau var- 
tojamas ginklas - peilis, taigi kalvio padarytas įrankis, kurio nekenčia, 
nuolat įjį trenkdamas, Perkūnas“, kurio ypatingai bijo Vėjas - su pei- 
liu kiekvieną nematomą vėją galima sužeisti ar nužudyti." 

Klausimas, ar mūsų karalaitis gali būti identifikuojamas kaip die- 
vas Kalvelis, pagal turimus duomenis dar negali sulaukti, mums 
atrodo, galutinio atsakymo. Tai nėra pagaliau ir šios mūsų studijos 
pagrindinis uždavinys. Mums atrodė naudinga papildyti į krūvą 
surinktų duomenų pluoštu lietuvių religijos tyrinėjimams itin svar- 
bią Kalvelio bylą, ypač kad pastaruoju metu ryškėja tendencijos ją, 
mums atrodo, kiek per skubotai išspręsti.72 


VIII. AUŠRINĖS PAGROBIMAS 


Rytą 8 adyną atsikėlė pana, išejo iš savo dvaro, pamačius šviežų akruotą. 
Tokio dar akruoto nebuvo. Ta bobutė ėmė vadinti paną: 

— Eikiava pasižiūrėti! 

Pana buvo išejus vienplaukė. Buvo begrįžtanti paimti skepetą. Čerau- 
ninkė pasakė: 

— Aš atnešiu skepetą! 

(Ragana papiauna herojų.) 

Priejo pri akruoto artyn - mato, kad ant to akruoto nėra nei jokio žmo- 
gaus. Čerauninkė jėmė vadinti ponią ant akruoto pasižiūrėti. Kaip užejo 
ant akruoto, tas pasidavė į mares. Iššoko karalaitis, pajėmęs paną, įsivedė 
į pakajų: 

— Nesibijokis, pas manęs geriau būsi, kaip čia. Turiu karalystę, turiu 
vaiską. 

Parsivežė ją į savo karalystę. Norėjo ją Ženytis trumpai. 

- Aš negaliu tekėti be metų! Gailius savo tėvo, neseniai mirė. 

Kaip galėdama trukdino čėsą, kad tik jis nesiženytų. 


1. Naratyvinė organizacija 


Antiherojaus įvedimas ir jo naujos programos - Aušrinės pagrobi- 
mo išvystymas sukomplikuoja pasakotojo uždavinį. Jam reikia ne- 
išleisti iš akių pagrindinio herojaus likimo, bet drauge, paraleliai, 
vystyti antrąją intrigą. Reikia pasakyti, kad techniniu požiūriu jis 
tai visai neblogai atlieka, kasos forma supindamas abiejų programų 
epizodus: jo šokinėjimas nuo vienos istorijos prie kitos, naudojant 
trumpus epizodus, nė kiek nesumažina klausytojo dėmesio. Šių 
epizodų išdėstymo tvarka yra maždaug tokia: 

(1) Aušrinės pagrobimas (priviliojimas) 

(2) Herojaus nužudymas 
(3) Aušrinės pagrobimas (parsivežimas) 

(4) Herojaus prikėlimas 
(5) Aušrinės išvadavimas 


Analitikui tačiau sunku sekti visus tuos erdvės ir veiksmo kai- 
taliojimus, jis priverstas neutralizuoti šiuos diskursyvinės formos 
reikalavimus, suporuodamas epizodus (1 ir 3; 2 ir 4) tam, kad at- 
statytų homogeniškus naratyvinius segmentus. 


2. Aušrinės epifanija 


Praeitame segmente matėme Raganą, užsakančią pas Karalaitį-Kal- 
velį auksinį laivą su sidabriniu tiltu: nors ir suprantant bendrąją 
tokio užsakymo prasmę - norą Aušrinę įsivilioti į laivą ir ją pa- 
grobti, pati klastos forma liko ne visai aiški. Ją suprasti gali padėti 
mūsų jau atskleistas paralelizmas tarp dviejų pagrindinių perso- 
nažų - herojaus ir antiherojaus - veiklos. Lygiai taip pat kaip hero- 
jus išaukština Aušrinę, įkeldamas ją į dangų, antiherojus savo 
ruožtu pasiūlo jai savitą jos išaukštinimo inscenizavimą: auksinis 
laivas su nuo jo nusileidžiančiu sidabriniu tiltu ir jame stovinti vien- 
plaukė gražuolė - tai rytmetį patekančios Aušrinės epifanija, pagun- 
da, prieš kurią jokia moteriška širdis neatsilaikys. 

Šitokį klastos apipavidalinimą randame mes ir kitame pasakoji- 
me“, nors ir griežtai skirtingame kontekste: jūrų pana čia pagrobia- 
ma ne „blogais“ tikslais, o gerais, pagrobimo autorius - pats hero- 
jus, turįs ją parvežti savo karaliui. Tai, žinoma, tiktai pasakotojo 
pasirinktos perspektyvos ir aprašomųjų įvykių moralizacijos - paskirs- 
tant veikėjus į teigiamus ir neigiamus - reikalas, charakteringa tačiau, 
kad šioje pasakoje pasirodąs Kalvis yra herojaus pagalbininkas, nu- 
galabijantis jį besivejančią Raganą. Kaip ten bebūtų, herojui prijojus 
marių kraštą, jo stebuklingas kumeliukas liepia jam perrėžti jo pilvą, 
išimti žarnas ir užkasti jas, kad niekas nerastų, o įmetus jo „dūbles“7* 
į mares, sėstis antjų ir plaukti. Atsiradus viduryje marių, „persimai- 
no“ kumeliuko dūbla į auksinį laivą, į kurį vėliau priviliojama jūrų 
pana pasiplaukyti. Vėl atplaukus į marių vidurį, „auksinė laivė“ 

grįžta į savo pirminį stovį, pavirsdama į kumeliuko dūblą. Pasaka 
tęsiasi toliau: mergina įsižeidusi nusikabina nuo kaklo savo karo- 
lius ir suberia juos į mares (o karoliai arba perlai, kaip žinome, tai 
Aušrinės paberta rasa7). Herojui tenka užtat dar grįžti surankioti 
karolius, parvesti jūros eržilą su devyniom karvėm, išsimaudyti jų pie- 
ne, pavirsti labai gražiu, na, ir vesti marių paną. 

Visą šią istoriją atpasakojame kone ištisai ne savo malonumui, 
bet norėdami parodyti, kad bendroji tema, kurios rėmuose pasiro- 
do auksinio laivo motyvas, nesiskiria esmiškai nuo mūsų analizuo- 
jamo teksto, kad pats motyvas, nežiūrint keleto transformacijų, turi 
būti traktuojamas kaip paraleli mūsų tekste aprašytos epifanijos 
versija. Tik šitai priėmus, galima dabar įvesti Malalos kronikoje 
užregistruoto mito nuotrupą, pagal kurią dievas Kalvelis nukala ir 
pakabina danguje Saulę. Turėdami jau tris vieno ir to pat motyvo 
versijas (su transformacija: Aušrinė - Saulė), galime dabar bent įsi- 
vaizduoti šio Saulės kilmės mito bendruosius rėmus ir bendrąją 
mitologinę atmosferą. Deja, Saulės byla lietuvių mitologijoje dar 
net nepradėta sudarinėti.“ 


IX. MIRTIS IR PRISIKĖLIMAS 


O jos vyras miegojo. Ragana pajėmė peilį ir papiovė jos vyrą. Išjėmė 
plaučius ir kepenis, praeidama įmetė į mares. Ponia nežino, ką ji ten 
padarė. 

(Karalaitis pargabena Aušrinę pas save.) 

Susibėgo visi keturi vėjai pas motinos savo paklausinėt naujynų. Žiūri, 
kad motinos sode suvytę visi obūliai. 

— Del ko teip čia, motuš, yra? 

— Bėkiat žiūrėti, musėt, tas mūsų prietelis negyvas yra, kur mūs sodą 
dabojo. 

Rado jį papiautą. Pradėjo ieškoti po krantus, vandenis plaučių jo. Pa- 
matė - vėžys labai didelis bevelkąs į olą. Atjėmė plaučius ir kepenes. Šiau- 
rinis vėjas panėrė į mares ir išnešė gyjančiojo vandenio ir gyvuonies. Su- 
tepė, sumazgojo - stojos sveikas ir gyvas. Klausia: 

— Kur ta pana dingo? 

— Nežinau, aš buvau užmigęs. 

— Tu buvai papiautas. 

1. Mirtis 


Mūsų segmentas susideda, kaip minėjome, iš dviejų epizodų, ap- 
rašančių herojaus mirtį ir jo prisikėlimą. 

Mirties procesą reikia padalinti į tris atskiras fazes: 

(1) papjovimą, 

(2) plaučių ir kepenų įmetimą į vandenį, 

(3) jų nugabenimą į vėžio olą. 

Mirtis nėra tai paprastas perėjimas iš vieno stovio į kitą, ji yra 
komplikuota, per autonomiškus etapus pereinanti procedūra. Ją 
galima atvaizduoti kaip dviejų logiškų operacijų, vykdomų semio- 
tiniame kvadrate“', algoritmą: 


gyvenimas 1 mirtis 


(numirėlis) 
2 
ne-mirtis ne-gyvenimas 


(negyvėlis) 


Šios schemos reikšmė pamažu išryškės iš smulkesnės segmen- 
to analizės. 


1-1. Plaučiai 


Plaučiai ir kepenys laikomi lietuvių antropologinėje galvosenoje kaip 
patys svarbiausi kūno organai, kuriuose koncentruojasi žmogaus 
sveikata, jo jėgos ir iš viso gyvybė. Nestebėtina, pavyzdžiui, kad 
vienoje pasakoje tėvas, užpykęs ant savo jauniausiojo sūnaus už jo 
apgavimą, liepia „jį į girią išvežti ir sukapoti ir į žemę įkasti, o žen- 
klą parnešti plaučius ir kepenas“"8. Šiuo atveju plaučiai ir kepenys yra 
įrodymas, kad sūnus jau nebegyvas. Tačiau tai tinka tik Žmonėms, 
o ne aukštesnės rūšies būtybėms - raganoms: vieną tokią raganą 
esą pavykę sudeginti, naudojant vasarojaus šiaudus, „tik likę ne- 
sudegę jos plaučiai ir pilvas (greičiausiai - kepenys)“ (jie plaukioję 
po balą, todėl ir ta bala pavadinta Plaučiabale).“? Dar įstabesnis 
atsitikimas aprašomas sakmėje apie merginą, kuri mokėjo „sugau- 
ti tris vėles, keliu beeinančias“*?. Herojui pavykus surasti merginą 
ir iš nuovargio užmigus, jos motina-ragana, „prarėžus jo pilvą, 

plaučius išplėšė. Toji duktė bėga į vidų, skubina. Žiūri ir mato mo- 
tiną, plaučius per aslą rankoj nešant. Ji iš motinos išplėšė, įdėjo 
atgal ir susiuvo. Ir vėl jis miegojo, kaip miegojęs (tas pat pasikarto- 
ja tris sykius). Ragana nori kanečnai įmesti tus plaučius į tą katiliu- 
ką, kur virė vanduo“. Mergaitė, išgelbėdama herojų nuo mirties, 
tuo būdu įrodė, kad jinai „moka sugauti tris vėles, keliu beeinančias 
(o tas vėles - kad plaučius, dūšią sudėjo atgal)“. 

Šis itin įdomus tekstas identifikuoja plaučius su „dūšia“ ,atskleis- 
damas prieškrikščionišką, kūno ir sielos dichotomijos dar nepa- 
žįstančią, „kūniškos dvasios“ sampratą. Jis aiškiai apibūdina ir 
vėlės sąvoką: vėlė - tai iš kūno pasitraukusi „dūšia“, „keliu beei- 
nanti“ į mirtį, lygiai taip pat kaip plaučiai, raganos per aslą nešami, 
„keliauja“ į verdantį vandenį, kuriame jiems lemta suvirti, išnykti. 
Vėlė gali reikštis „dūšios“, „kvapo“, „dvasės“, „garo“ pavidalu, 
bet jos gyvybinis principas glūdi plaučiuose, ir jos gyvenimas turi 
baigtis, kaip ir mūsų tekste, vandenyje. 

Pažymėtina dar ir tai, kad šis gyvybės principas, kurį ką tik 
identifikavome kaip vėlę arba „dūšią“, gali pasireikšti ir kita, da- 
lies figūra. Kaip žinoma, bedalis žmogus gali gyventi ir iš savo žmo- 
nos dalies ar net ir iš jam dovanoto avinuko ar šuns dalies. Dar dau- 
giau: dalis gali būti perduodama, pereiti iš vienos būtybės į kitą. 
Štai aprašymas proceso, kuriuo papjautos karvės dalis pereina į 
žmones: „Insidėjo į puodą (karvės) plaučius, kepenis ir šeip mėsos — 
verda, jau biskį pavirė; tuojaus nusipjovus davė moteriškė vaikam, 
pačiam ir pati paragavo: žiūri,... kad jau turi vaikai, pati ir pats 
dalis.“*' Visai nekeliant klausimo, ar dalis gali būti identifikuoja- 
ma su vėle-dvasia — tai pareikalaus atskiros studijos - reikia pa- 
brėžti, kad ir šio /aimės-dalies principo buveine gali būti plaučiai 
ir kepenys. 


1-2. Kepenys 


Matome, kad kepenys (kepena, kepenos, kepsniai), arba jeknos (jaknos), 
yra neatskiriamos nuo plaučių, žmogaus ar gyvulio esminį gyvybinį 
principą aprašant. Kepenys, kaip ir šio žodžio etimologija rodo (plg. 
kep-ti), - tai gyvybinis šilumos centras: „Gerai apkaista kepenos, 
su spragilais bekulant““**, bet drauge ir žmogaus temperamento 

pasireiškimo vieta: „Jau man jakna kaista (aš jau pykstu), o dar jis 
vis erzdina““", ten randasi ir Žmogiškų pajėgų, jo pastangų šaknys: 
jaknintis reiškia „stengtis, dirbti per jėgą, pertempti jėgas“**, ten 
glūdi ir jo sveikata: jam „iš jaknų blakės byra“, sakoma apie sil- 
pną, sergantį žmogų.“ Kepena tad virsta ir moralinių ypatybių bu- 
veine, tapdama sąžinės sinonimu: „Mano krivida eis tau ant kepe- 
nos, t.y. ant sumnenės.'** 

Dar per anksti būtų bandyti nustatyti funkcinį skirtumą tarp 
plaučių ir kepenų, ieškant kepenų specifinių atributų. Užteks tik 
priminti, kad graikų mitologijos duomenys, pavyzdžiui, čia nesi- 
skiria nuo lietuviškųjų: graikų dievai yra nemirtingi, lygiai kaip 
nemirtingos yra ir jų kepenys; erelis, pavyzdžiui, maitinasi prikal- 
tojo Prometėjo kepenimis, bet kadangi jos nemirtingos, tai ir erelis 
jomis maitinasi amžinai. 


1-3. Vėžio karalystė 


Mūsų tekste minimas „didelis vėžys“, kitur vadinamas tiesiog Vė- 
žių Karaliumi“', tari savo viešpatystę marių dugne. Tempdamas į 
savo olą herojaus plaučius ir kepenis, jis velka juos į tikrąją mirtį, 
ir Šiaurys Vėjas tik pačiu paskutiniu momentu išgelbsti jį nuo pra- 
žūties. Vėžio atbulumas, jo žvilgsnis, nukreiptas į gyvųjų pasaulį 
tuo metu, kai jis tempia vėles į mirtį (plg. vėžys vež-ti), padaro jį 
itin tinkamą šiai mirties karalystės prokuratoriaus ir sargo rolei. 

Vėžys panašiai elgiasi ne tik mūsų tekste, bet ir kituose su ma- 
rių merga surištuose pasakojimuose: „Tuomet arklys kvailiui sako 
papiauk mane ir mano mėsos gabalą įmesk į jūres (kitas variantas 
kalba apie „babakų“ įmetimą - o mes jau žinome, apie kokią „mė- 
są“ čia eina reikalas), tos mėsos ateis esti vėžys, tai tu jį pagauk ir 
sakyk, kad jis sušauktų visus vėžius ir kad jie išimtų jūrų kara- 
laitės kraičius...“** Mat vėžys yra ir Marių Panos „kraičių“,jos „ba- 
gotysčių“ — arba bent rakto skrynios“?, kurioje ragana ją uždariusi 
laiko - sargas. Vėžio žinioje pagaliau randasi kiaušinis, kuriuo gali- 
ma aplieti stiklinį, jūrų saloje esantį kalną ir atgaivinti visą kara- 
lystę““, arba kiaušinis, kuriame glūdi „be dūšios karaliaus „dūšia'“*'. 
Bet prie kiaušinio teks kiek vėliau iš naujo sugrįžti. 

Šitoks mirties, iš kurios negrįžtama, pasaulis yra griežtai atskir- 
tas nuo gyvųjų, ne tik nuo Žmonių, kurie, sužinoję jo paslaptis, 
turi mirti??, bet ir nuo dievų: Vėjo sūnūs, norėdami tirti jūros gel- 
mių paslaptis ir bandydami tuo tikslu išpūsti vandenis iš marių, 
žūsta jų bangose.?* Tarp šio mirties pasaulio ir gyvųjų pasaulio yra 
tarpinė zona, apgyventa būtybių, kurios nėra nei tikri „gyvieji“, 
nei „mirusieji“: tai vėlių, raganų (kurių plaučiai ir kepenys nebijo 
ugnies), vaidelių ir velnių pasaulis. 

Tai pirmieji bruožai, kuriais galima pradėti apibūdinti lietu- 
viškąją „pomirtinio gyvenimo“ koncepciją. 


2. Prisikėlimas 


Herojaus nužudymo procedūra, kaip matėme, yra dviguba: jį rei- 
kia pirma papjauti, o papjovus jo „vėlę“ — plaučius ir kepenis — 
įmesti į mares, kad vėžys ją galutinai sudorotų. Užtat ir jo prikėli- 
mo iš numirusiųjų operacija susideda iš dviejų dalių: visų pirma 
reikia surasti jo „dūšią“ ir įdėti ją atgal į „kūną“,o po tojau bandy- 
ti atgaivinti tą organiškai psichinę visumą. 


2-1. Gyjantis vanduo ir gyvuonis 


Negyvėlį atgaivinti — arba ir šiaip, silpnesniais atvejais, sergantį 
pagydyti ar invalidą sveiką padaryti - reikalingi dviejų rūšių tera- 
peutiniai vandenys: 

(1) gydantis (arba gydomas) vanduo, mūsų tekste vadinamas gy- 
jančiu vandeniu, ir 

(2) gyvasis vanduo, mūsų tekste - gyvuonis. 

Mūsų tekstas, turintis ryškų mitologinį pobūdį, vandens ieško- 
tojo rolei įveda mitinį personažą - Šiaurės Vėją. Kiti pasakojimai, 
naudoją gydančio ir gyvojo vandens motyvą, jau yra daugiau pa- 
sakinio pobūdžio, ir jų herojus dažniausiai — sergančiam tėvui 
vaistų ieškantis kvailutis. Pagal stebuklinės pasakos kaip žanro rei- 
kalavimus mitinės herojaus savybės tada yra perkeliamos ir inves- 
tuojamos į jo pagalbininkus. Tokių pagalbininkų rolėje randame 
visų pirma pas mares gulintį mėlyną jautį, nurodantį, kad vandenį 
galima rasti „anapus jūrių““*, kitas pagalbininkas - tai Vilkas, kuris 

nuneša durnelį į „kitą karalystę“*? arba kuris, kitu atveju, užmuša 
kregždės vaiką tam, kad jinai, norėdama jį atgaivinti, būtų priversta 
ieškoti ir parnešti gydančio ir gyvojo vandens.“ Šalia pirmaeilių 
pagalbininkų, kaip matome, pasakos logika išvysto ištisą antraei- 
lių pagalbininkų - paukščių seriją, kurioje šalia kregždės randame 
varną, bet ir mūsų tekstui pažįstamą vanagą: jie visi oro keliu par- 
neša vandenį. 

Šioje pasakų grupėje, kurią reikėtų išsamiai išstudijuoti, tera- 
peutinio vandens veikla pasireiškia: 

(1) ligonio pagydymu (pasaka prasideda bendru posakiu: tėvas 
serga), 

(2) grožio atstatymu (karaliui ant galvos išauga pikti šašai), 

(3) atnaujinimu (senas tėvas atgimsta „sveikas ir jaunas, sma- 
gus ir greitas“'?). 

Prie šių paveikimo sričių reikia dar pridėti: 

(4) praregėjimą (herojaus išdurtos akys išgyja), kuris, tiesa, pri- 
klauso jau kitai pasakų grupei.?* 


2-2. Sveikas ir gyvas 


Mūsų herojus, pateptas gydančiais vandenimis, „stojos sveikas ir 
gyvas“. Ši stereotipinė formulė, kurią kasdien mechaniškai var- 
tojame („Sveikas gyvas, Jonai!“), yra prasmingesnė, negu iš pa- 
viršiaus atrodo. 

Norint suprasti mitinę „prikėlimo iš numirusių“ procedūrą, rei- 
kia visų pirma pritaikyti bendrą metodologinę taisyklę, paremtą 
senu „kas gali daugiau, tas gali ir mažiau“ principu, pagal kurią, 
turint keletą to paties teksto variantų, reikia kaip bazę pasirinkti tą 
variantą, kuris kaip galima išsamiau ir kraštutiniau atpasakoja nag- 
rinėjamą faktą ar įvykį. Mūsų atveju ligonio pagydymas ar jo kūno 
negražumų (piktšašių) pašalinimas atrodo tad tik kaip susilpnin- 
tos versijos daug reikšmingesnės atnaujinimo procedūros, kurios 
dėka senas tėvas atgimsta „sveikas ir jaunas“. 

Paaiškėja, kad Žmogus, skirtas atjaunėti, turi būti visų pirma 
„Sukapotas į šmotus“ ir tik po to, gydančiu vandeniu jį patepus, jis 
su-gyja į vieną daiktą ir pasidaro sveikas. Toks į gabalus sukapoto ir 

pro kaminą atskiromis dalimis mėtomo Žmogaus motyvas yra pla- 
čiai žinomas visame Europos folklore??: tai būdinga Velnio, mūsų 
jau minėtos „nei gyvųjų, nei mirusių“ zonos veikėjo, galios pasi- 
reiškimo priemonė: jisai, veikdamas šioje zonoje, gali kūnus suka- 
poti ir vėl juos sulipdyti. 

Grįžtant prie sveikumo sąvokos, nereikia užmiršti vienos iš pa- 
grindinių lietuviškojo žodžio sveikas prasmių: sveikas reiškia „vi- 
sas“, „integralus“ („sveikas skaičius“, pavyzdžiui, skiriasi nuo 
„trupmeninių skaičių“). Gydančiojo vandens funkcija ir yra tad 
sugrąžinti individui jo „sveikatą“, t.y. jo integralumą, garantuo- 
jantį jo, kaip asmens, tapatumą. 

Šitokį sveiką žmogų dar reikia padaryti gyvu: tam tikslui tar- 
nauja gyvasis vanduo: nuo gydančio vandens Žmogus „sugyja“, o 
nuo gyvojo - „at-gyja“. Gyvybės pradas, matome, skiriasi nuo svei- 
katos prado. Nenuostabu tad, jog mūsų tekstas šį gyvąjį vandenį 
labai tiksliai vadina gyvuoniu. Žodis gyvuonis (arba gyvuonis), pa- 
gal LKŽ, reiškia: 

(1) vieta po nagu; rago vidurinė dalis, 

(2) geluonis (bitės, vapsvos...), 

(3) gyvatės liežuvis, 

(4) voties vidurinė dalis, geluo, 

(5) gyvybė („Su geluoniu iš bitės ir gyvuonį ištraukia“, Valki- 
ninkai, Eišiškių raj.). 

Visos šios reikšmės turi vieną bendrą vardiklį: gyvuonis yra ta- 
sai centrinis taškas, šaknis, toji vieta, kurioje glūdi, prisilaiko gy- 
vybės pradas, pats jos principas. 

Gyvuonis kituose tekstuose dažniausiai pakeičiamas gyvuoju 
vandeniu, bet tai jo pagrindinės prasmės nepakeičia: gyvasis van- 
duo nėra tai terapeutinė priemonė, vaistas, kurio pagalba kūnui 
suteikiama gyvybė, jisai pats yra gyvasis vanduo, jis, kaip vanduo, 
yra gyvybė, tas gyvybės pradas, kuris sugrąžinamas „sveikam“ 
kūnui. 

Užtat ir suprantama darosi, kodėl mūsų tekstas, kurio archa- 
jiškos savybės, lyginant jį su kitais variantais, nuolat ryškėja, vie- 
toje paprastai vartojamo gydančio (ar gydomo) vandens šį pirmąjį, 

sveikatą grąžinantį vandenį vadina gyjančiu: sveikata, kaip ir gy- 
vastis, yra panašaus pobūdžio asmens pradas, kurio buvimas kūne 
garantuoja jo integralumą. Šie du pradai prisilaiko organizme, ir 
tai padaro Žmogų „sveiką ir gyvą“, tačiau, kaip pradai, jie turi ir 
nepriklausomą egzistenciją, ir jų buveinė - marių dugnas. 


2-3. Miegančioji karalaitė 


Pasakos, kurioje kvailutis vyksta ieškoti savo tėvui gydančio ir gy- 
vojo vandens, tolimesnis vystymasis dažnai įveda miegančiosios 
karalaitės motyvą. Pas ją paprastai herojus suranda jam reikiamų 
vandenų, bet, tuo nepasitenkindamas, „užsimano pas tą paną jis, 
tas durnius, savo norus išpildyti“'90. „Reikalų atlikimo“ pasėkoje 
karalaitei gimsta sūnus, kartais ir užburta karalystė tuo pat metu į 
viršų iškyla. 

Šis gyvojo vandens įsigijimo ir naujos gyvybės sukūrimo su- 
tapimas laike nėra atsitiktinis. Nestatant sau klausimo, ar į mie- 
gančiosios karalaitės motyvą galima žiūrėti kaip į mūsų herojaus 
vedybų su Marių Pana transformaciją (žr. supra V segmentą), rei- 
kia užregistruoti faktą, kad naujos gyvybės atsiradimas (o tuo 
pačiu, eventualiai, ir visi su gimimu surišti mitiniai reiškiniai) lie- 
tuviškoje pasaulėžiūroje homologuojamas su gyvojo vandens įsi- 
gijimu, kad abu fenomenai priklauso tai pačiai filosofinei-sakra- 
linei sferai. 


2-4. Geležinės Karvės 


Čiair vėl tenka priminti mūsų jau iš dalies nagrinėtą pasakų grupę 
(žr. supra p. 145), kurios herojus, karaliaus pavestas pargabenti jam 
Jūrių Karalaitę, parveda kiek vėliau ir jai priklausančias geležines 
karves, kurių verdančiame piene išsimaudęs karalius žūsta, ojo pa- 
galbininkas-herojus, atvirkščiai - tampa nepaprastai gražus, veda 
karalaitę ir paveldi viešpatystę. 

Šio priminimo tikslas — atkreipti dėmesį į neabejotiną analogi- 
ją, egzistuojančią tarp gyvojo vandens poveikio ir Geležinių Kar- 
vių piene išsimaudymo rezultatų: šią analogiją patvirtina - o tuo 
pačiu ir mūsų įrodinėjimą sutvirtina - geležinių karvių ir gyvojo 

vandens motyvų substitucijos galimybė. Vienos pasakos herojus, 
jau pargabenęs karaliui Marių Paną, išsiunčiamas su nauja misija, 
nes jis „žino tokį vandenį, jei tu (karaliau) su tuo vandeniu savo 
veidą suteptumei, tai pasidarytumei daug jaunesnis, o jei suteptu- 
mei veidą savo jaunai Karalienei, tai ji pasidarytų antra tiek 
gražesnė“ . Herojus išvyksta į pajūrį ir ten priverčia juodvarnius vyk- 
ti į „jūrų gilumą“: „turit man atnešti vieną butelkėlę tokio van- 
dens, kad mirusį žmogų galima būtų prikelti, o kitą butelkėlę tokio 
vandens, kad sutepus žmogaus veidą jis antra tiek gražesnis pasida- 
rytų“ 101, 

Nors pasakotojas čia kiek ir susimaišo, išvardindamas dviejų 
vandenų funkcijas, svarbu mums tai, kad gydančio ir gyvojo van- 
dens motyvas jo įvedamas toje pačioje vietoje, kur keliolikoje kitų 
variantų randame atjauninančio pieno motyvą. Abu motyvai — 
žiūrint į juos kaip į paralelius modi operandi - priklauso tad Aušrinės 
ir jos bandos gaubiamo sakralumo sferai. 


2-5. Sveikata ir gyvastis 


Gyvenimo ir mirties, sveikatos ir ligos problematika sutinkama 
ir pasakojimuose, aprašančiuose kovas su Slibinais (=smakais). 
Čia ir vėl tiek vietos stoka, tiek ir išsamių duomenų trūkumas 
neleidžia įsigilinti į klausimus, liečiančius slibinų prigimtį, ban- 
dant išaiškinti jų vandeninę kilmę ir išspręsti jų degradacijos į 
„neigiamus tipus“ problemą. Užteks paliesti tik vieną, mums rei- 
kalingą, jų bylos aspektą. 

Nepriklausomai nuo tikslo, kurio vedamas herojus susiduria 
su Slibinu, visas sunkumas norint nugalėti nenugalimą Slibiną — 
tai surasti jo silpnąją vietą, jo „Achilo kulną“. Ši silpnoji vieta - tai 
jo sveikatos arba gyvasties buveinė. 

Vienas herojus liepia slibino pagrobtai panai gudrumu iškvosti 
slibiną: 

- Eik tamsta paklausk, kur jo sveikata. 

Slibinas ir išsiduoda: 


— Mano sveikata: devintoj karalystėj gyven mano brolis, tai kad aną kas 
užmuštų, tai ir aš nebeturėčia sveikatos. 

Herojus, žinoma, užmuša smaką-brolį, iš kurio vidurių iškrenta 
kiaušis, su kurio pagalba ir „nusprogdinamas“ pagrindinis smakas.!*? 

Panaši istorija atsitinka ir su karaliumi be dūšios, kurio dūšią he- 
rojus turi surasti, norėdamas jį nužudyti. Ojo dūšia randasi ežere, 
tame ežere - akmuo, tame akmenyje - zuikis, tame zuikyje - antis, 
toje antyje - kiaušinis, kuris ir yra karaliaus dūšia.!8 

Kitas smakas, užklaustas, „kur tavo gyvastis, kad tu toks drū- 
tas, tavę nieks negali užmušti?“, atsako: „mano gyvastis toli, gilei: 
marėse an salos yra jautis, tam jautij - karvelis, o tam karvelij — 
kiaušinis, o tam kiaušinij - mano gyvastis“!*. Kitos pasakos hero- 
jus, Vėtros sūnus, vyksta ieškoti Marių Karaliaus mirties ir ją randa 
„ant raudonųjų marių, ant salos“, skrynelėje po ąžuolu, kurioje 
tupi antis, o antyje - kiaušinis, ir su tuo kiaušiniu užmuša Marių 
Karalių.'“ Kitas smako smerties ieškojimo variantas mitologiniu 
požiūriu dar įdomesnis. Slibinas, merginos kvočiamas, duoda iš 
pradžių eilę melagingų atsakymų: pirmą kartą - kad smertis yra 
„Sklainyčio“, t.y. vandens stiklinėje; antrą kartą - liepoje, kur lakštin- 
gala gieda (o liepa, kaip Žinome, dievaitei Laimai pašvęstas me- 
dis). Tiesa, žinoma, labiau komplikuota: Prancijoje suėdus 12 jaučių 
ir išgėrus 12 „ušėčkų“ vandens galima bandyti ristis su slibinu; be- 
siritant iš jo išlėktų antis, tą antį perplėšus, iškristų kiaušinis, su 
kuriuo galima būtų slibiną užmušti. Ši komplikuota procedūra, ku- 
ri, kaip ir kitos, į ją panašios, rodo gyvybės-mirties prado gilumą 
ir sunkumą jį pasiekti, čia pasibaigia gana nelauktu rezultatu: 
užmušus slibiną, „tuoj ir tų marių nebelikę, pasilikus sausa žemė“!0, 
išdava, kuri primena mūsų pasakojimo galą. 

Visuose šiuose pavyzdžiuose turime reikalo arba su Slibinais, 
arba su Marių - ar vienu, ar kitu būdu su vandenimis surištais — 
Karaliais: turint galvoje tapatingus jų gyvybinius pradus, jokio skir- 
tumo tarp šių dviejų pavidalų būtybių nėra. Kiek tai liečia pačius 
gyvybinius principus, atvirkščiai, - atrodo, kad galima išskirti dvie- 
jų atskirų rūšių kiaušinius-sielas: iš vienos pusės - sveikatą ir dūšią, 
iš kitos - gyvastį ir mirtį. 

Sveikatos sąvoka palyginti gana aiški. Žinome, pavyzdžiui, kad 
kuriam Žmogui sučiaudėjus ir niekam jam „ant sveikatos“ nepasa- 
kius, jo „dūšia“ atitenka velniui.'“? Reikia manyti, kad čiaudant 


APIE DIEVUS IR ŽMONES 167 


žmogaus „dvasė“ lekia iš plaučių laukan, ir ją galima sulaikyti tik 
primenant jos esmę ir vardą. Kaip ten bebūtų, jo tik „dūšia“ perei- 
na velnio žinion, jis praranda „sveikatą“, bet nuo to jis anaiptol 
nemiršta. Tas pat atsitinka ir su trimis juodomis varnomis-kerė- 
tojomis, kurios tyko einantį per kiemą poną, kad galėtų, jam su- 
čiaudėjus, pasakyti „ant sveikatos!“: tada jos galės jį „pakerėti“!*ė, 
Ne mažiau reikšmingas ir kitas žmonių tikėjimas, pagal kurį vilku 
bėgantis vyras, užgerdamas savo kaimyną ir ištardamas „ant svei- 
katos!“, gali šią savo „savybę“ jam perduoti, padarydamas jį vilko- 
lakiu - užtenka tik, kad tas jam atsakytų „dėkui“!?. 

Šitaip išsiaiškinus lietuviškąją sveikatos, kaip asmens integralu- 
mo, garantuojančio jo „dvasios“ išsilaikymą tame pačiame stovy- 
je, sąvoką, darosi suprantamos ir senoviškos pagarbaus kreipimosi 
formulės „Jūsų Sveikata“ (Daukša, 1599 m.) ar „Tamstos Sveikata“ 
(Daukantas)"?, kurios tik vėliau progresyviai buvo pakeistos len- 
kiškąja „Jo Mylista“. Pilną savo reikšmę atgauna dar ir dabar aukš- 
taičių vartojamas sveikas („Skaitau laikraščiuose, kad Sveikas irgi 
kartais į Ameriką apsilankai“, - rašo man Jonas Balys). 

Gyvastis ir mirtis, iš kitos pusės, tai tik du to paties reiškinio 
aspektai. Kaip bitė, kuri kartu su geluoniu ir gyvuonį praranda, 
kaip gyvatė, kurios mirtį nešantis liežuvis gyvuoniu vadinamas, 
taip ir Žmogus, gyvendamas mirties ženkle ir mirdamas gyveni- 
mui išsibaigus, laikosi ant siūlo, jį rišančio prie gyvasties ir mir- 
ties prado. 


2-6. Gyvenimo ir mirties problematika 


Šie gana tolimi ir ilgi nukrypimai nuo pagrindinės temos skirti ne 
vien tam, kad paaiškinus ir atgaivinus senovišką lietuviško stere- 
otipinio posakio „sveikas ir gyvas“ - šiandien vis dažniau pakeičia- 
mo kasdieniniu „labas!“ - reikšmę, bet greičiau norint susidaryti 
kiek galima pilnesnį vaizdą tos logiškai sandarios vertybių siste- 
mos, kuri organizuoja, lietuviškame kontekste, vieną iš pagrindi- 
nių filosofinio mąstymo sričių. Jai išryškinti galima pasiūlyti ištisą 
grandinę jau išnagrinėtų binarinių konceptų, sutvarkant juos ho- 
mologacijos principu: 

Sveikas Gyvas 
Leksikalizacija 


Gyvuonis (gyvasis v.) 








Abstrakčios sąvokos 














Gyjantis vanduo 
(gydantis v.) 


Plaučiai Kepenys 
(„dūšia“, „vėlė“) 


Abstrakčiai suformuluoti sveikatos ir gyvasties pradai mitinėje 
kalboje „įdėti“ į kiaušinio figūrą. Jie simboliškai išreikšti vieno iš 
keturių gamtą sudarančių elementų - vandens - forma. Gyvųjų pa- 
darų kūniškame pasaulyje jie randa sau buveinę plaučiuose ir kepe- 
nyse, kuriuos vėžys velka į marių gelmes - gyvenimo ir mirties 
tėvoniją. 

Jei prie šios verčių sistemos, išreikštos keliose figūratyvinėse 
plotmėse, pridėsime dar stebuklingų obuolių ir geležinių karvių pie- 
nu pridengtas meilės, grožio ir sveikatos vertybes, turėsime 
maždaug pilną vaizdą tos sakralinės sferos, kurioje viešpatauja 
Aušrinė ir jos šeimyna ir kuri semantinio kodo forma dominuoja 
mūsų skaitomą tekstą. 


Simboliniai pavidalai 










Somatiniai pavidalai 






2-7. Geltonasis Vanduo 


Baigiant nagrinėti šį epizodą, norisi pridėti dar vienos pasakos 
ištrauką, idant parodžius, kaip mūsų pamažu išdirbtas ir pasiūly- 
tas semantinis kodas padidina lietuviškojo „pasakų“ pasaulio įskai- 
tomumą. 

Pati pasaka yra plačiai žinoma: tai istorija karaliaus, kuriam 
išvykus kelis kartus į karą, gimsta vaikai, tuo tarpu kai jo žmonos 
seserys iš pavydo jam pranešinėja, kad jo žmona jam pagimdė 
šuniukus ar kačiukus. Įdomus mums čia yra tik nelauktai įterptas 
epizodas apie jau suaugusių, slapta išaugintų vaikų - dviejų bro- 
lių ir sesers —- žygį, ieškojimą jų dvarui papuošti „paukščio kal- 
bančio, medžio giedančio ir grajinančio ir geltonojo vandenio“"!. Po 

to, kai broliai vienas po kito pavirsta į „akmino anglių stulpus“ ir 
kai sesuo išvyksta jų ieškoti, „paukštis kalbantis“ jai nurodo šal- 
tinėlį, kurio vandeniu galima atgaivinti jos brolius, ir padeda pa- 
galiau ir geltonąjį vandenį surasti. „O ten toliau tas geltonasis van- 
duo, tai ot šviečia kai saula ant oro. Tai tu nueik ir tūrėk butelį pakišus, 
tai lašas jo ir įvarvės, tai ir bus tavo čiels butelys, ir, parnešus namo, 
savo sodne atkiši butelį, ir bus jis tavo sodne teip šviesus, kaip ir 
čia.“ Ir iš tiesų, parėję namo, jie „tą vandenį palaidę iš butelio — tas 
vėl, ant oro aukštai išsikėlęs, geltonuojąs, šviečiąs“. 

Mūsų teksto šviesoje, jei taip galima pasakyti, nebereikia būti 
dideliu išminčiumi, norint identifikuoti tą geltonąjį, aukštai ore 
išsikėlusį, kaip saulė šviečiantį vandenį su mūsų pažįstama Aušri- 
ne. Šalia jau žinomų jos transformacijų - nuo jūrių kumelės ir ma- 
rių panos plauko pagalba į dangaus žvaigždę - prisideda dar čia 
dangaus šviesulio sutapdinimas su vandeniu: ore kabantis „gelto- 
nasis vanduo“ nuvarvina vieną /ašą, iš kurio kitoje vietoje vėl pasi- 
daro danguje šviečiantis kūnas. Žinant iš kitų tekstų, kad rasa, ta- 
sai dangiškasis vanduo, tai tik Aušrinės paberti karoliai ir perlai"?, 
suprantama, kodėl tam tikru metų laiku išsivoliojimas rasoje pagy- 
do ir apgina Žmones nuo visokiausių ligų, o ypač nuo odos ligų"? — 
Aušrinės įteikti obuoliai, jos karvių pienas turi juk tas pačias savy- 
bes. Suprantama taip pat, kad, norint pagydyti kvailutį, kuriam jo 
broliai buvo išlupę akis, užtenka varnui tik pabraukti „su sparnu 
per rasą“, patepti ja akis - ir tasai iš naujo pradeda matyti."* 


2-8. Baigiamosios pastabos 


Lieka dar keletas neaptartų, tiesiogiai patį pasakojimą liečiančių, 
teksto faktų. 

Pirmasis iš jų — tai herojaus mirtį atitinkąs Vėjų Motinos sodo 
obuolių suvytimas. Kaip naratyvinė nutrauktos tarp Siuntėjo ir pa- 
siųstojo herojaus komunikacijos atstatymo priemonė - tai lietu- 
viškose pasakose neretas reiškinys: apie į nelaimę patekusį he- 
rojų Siuntėjas sužino, pavyzdžiui, iš to, kad jo paliktoje stiklinėje 
vanduo paraudonuoja!" ar kad į sieną įsmeigtas herojaus peilis 
ima kraujuoti.!'6 Šiais atvejais - lygiai kaip ir mūsų obuolių suvy- 
timo atveju - toks ar kitoks figūratyvinis objektas metonimiškai 

atstovauja pačiam herojui, ir jo būklės transformacija pakeičia ir 
metonimo stovį. Metoniminis objektas negali tačiau būti atsitikti- 
nis: kaip ir mūsų jau anksčiau nagrinėtas plaukas, jis turi atsto- 
vauti arba herojaus kaip asmens kūnui, arba jį charakterizuojančiam 
jo prigimties bruožui. Matėme, kad mūsų atveju herojaus kvalifi- 
kacija pasireiškia obuolių įsigijimu, įtvirtinančiu jį meilės ieškotojo 
ir jos davėjo rolėje. Obuolių suvytimas yra tad jo atsiradimo pavo- 
juje „natūralus“ signalas. 

Obuolių dovana buvo, kaip matėme, pirmojo pasakojimo, įra- 
šyto mūsų tekste, įžanginis epizodas, atžymintis herojaus iš- 
bandymą ir jo kvalifikaciją. Tokią pat funkciją antrajame teksto 
pasakojime, skirtame Aušrinės išvadavimui, atlieka mūsų studi- 
juojamas segmentas. Galima tad teisėtai savęs klausti, kokioje sri- 
tyje herojus čia kvalifikuojamas, kokius papildomus savo prigim- 
ties bruožus jis ta proga įgyja. Pirmą, paviršutinišką atsakymą 
duoda patsai pasakotojas, paskutiniame teksto segmente paaiš- 
kindamas, kad herojus „atpakūtavojo“ už Aušrinės brolį ir sese- 
ris. Šis kiek sukrikščionintas išaiškinimas leidžia suprasti, kad 
herojus, pereidamas per mirtį ir prisikėlimą, „išpirko“ ar „atpir- 
ko“ užkerėtą Aušrinės bandą. Tačiau mitinis to „atpirkimo“ turi- 
nys - turint galvoje, kad mūsų tekste įrašyta ideologija yra visai 
skirtinga —- negali būti krikščioniškas. Prie šios problemos teks 
grįžti nagrinėjant galutinį pasakojimo išsprendimą. 

Trečioji pastaba liečia herojaus miegą: mūsų herojus - kaip ir 
kiti panašioje padėtyje atsidūrę herojai - tuo metu, kai sprendžia- 
mas jo gyvybės ir mirties klausimas, sau „saldžiai miega“. 

Nereikia manyti, kad lietuviškų pasakų herojai būtų ypatingi 
miegaliai, jie nemiega, kai reikalas eina apie šio gyvenimo įvykius, 
darbus ar žygdarbius, jie miega, kai kalba eina apie mirtį, apie gy- 
venimą mirtyje. Miegas - tai kitoniško gyvenimo forma, tai kitas 
gyvenimas, kuris vyksta žmogui miegant, apie kurį galima suvok- 
ti iš prisimenamų sapnų. Suprantama tad, kad gyvenimas miege 
ir gyvenimas mirtyje nesiskiria iš esmės vienas nuo kito. „La vida 
es un sueno“, mėgstame kartoti paskui garsų ispaną. Bet sapnas 
senovės lietuvių kalboje reiškė „miegą“!" (plg. lot. atitikmuo som- 
nis „miegas“), ir ši paraleli gyvenimo forma yra ne blogesnė už 

„tikrąjį“ gyvenimą. Galima suprasti tad, kodėl, kai reikalas ima 
eiti apie „rimtus dalykus“ ,t.y. apie gyvenimą ir mirtį, pasakojimas 
palieka herojų saldžiai miegantį ir pradeda vystytis kitoje, parale- 
laus gyvenimo, plotmėje. 


X. IŠVADAVIMAS 


Puola į visus kraštus - nėr jo panos niekur. Prašė vėjų rodos: 

— Ką man dabar reikia daryti? 

Šiaurės vėjas: 

- Eik įjos pakajų, rasi kamanas ir balną. Pasibalnok bulių savo, stosis 
toks arklys, kad nebus ant visos karalystės tokio driganto. Užsėsk, josi 
marėms geriau, kaip žeme. Ir nuneš jis į tą karalystę, kur ji yra. Ten bus tą 
dieną arklių jomarkas, ieškos karalius pirkti drigantą. Kai derės, sakyk: 
„Jei perkat, pirkiat, čėso neturiu“. Kol išeis pana. 

Išėjo pana, pažino gyvolį savo. Pajėmė jam už rankos ir stojo vyrui ant 
kojos ir užlipo. Ir pakilo į padanges, pabėgo į savo dvarą. Karalius paliko 
smūtnas. Klausia karalius čerauninkus: 

— Ką reikia dabar daryti? 

- Jau nėr rodos nei jokios! 


1. Jūrų Žirgo pasirodymas 


Šis segmentas platesnių komentarų nesukelia, ir tai dėl įvairių 
priežasčių: visų pirma mūsų dėmesys, šį tekstą skaitant, sukauptas 
į Aušrinę, jos vertybių pasaulį ir ją tiesiogiai liečiančius įvykius, 
neturint nei vietos, nei pakankamų žinių nagrinėti jos priešų kara- 
lystę. Antra vertus, skaitytojas jau bus įpratęs prie mūsų prakti- 
kuojamo teksto skaitymo būdo, ir nemaža pastabų, naudingų šių 
pratybų pradžioje, įgautų dabar jau pasikartojimo pobūdį. Pasi- 
stengsime tad užregistruoti tiktai keletą įdomesnių faktų. 

(1) Segmento organizacijoje galima atpažinti jau anksčiau aptar- 
tą pasakojimo procedūrą, pagal kurią veiklos projekto, jos virtua- 
linės programos pristatymas užima tiek pat ar net daugiau vietos 
negu pačios veiklos atvaizdavimas: Šiaurio Vėjo patarimai kiekybi- 
škai svaresni negu herojaus darbai. Pati naratyvinė programa čia 
labai paprasta, ji susideda reziumuojant iš atvykimo ir išvykimo, 
tik eliptiškai aprašant patį išvadavimą: joje herojus, kaip ir kitose 

panašiose situacijose, mažai tepasireiškia, leisdamas savo vietoje 
veikti pagalbininkams - vėjui ir buliui. 

(2) Keletas detalių netiesiogiai papildo mūsų jau susidarytą apy- 
tikrį Aušrinės grobiko karalystės vaizdą. Išvadavimo data pasiren- 
kama neeilinė turgaus diena, kaip tai stereotipiškai pasakose priim- 
ta, oarklių jomarkas: arklių mainai, jų prekyba gana artimai surišti su 
kalvio amatu. Karalaitis ieško pirkti drigantą, o pirkimo operacija 
jam — tai derybos. Žinoma, pavyzdžiui, kad ketvirtadienis, lietuvių 
nuomone, prekybai palanki diena"!š, vadinamas sukčiaus diena"? ar- 
ba velnio diena!“ Jisai tuo būdu netiesiogiai įrašomas į Velnio sakra- 
lumo sferą ir priešpastatomas mūsų herojui, atsisakančiam derėtis: 
„Jei perkat, pirkiat, čėso neturiu“, nors toks atsakymas, Šiaurio Vėjo 
patartas, ir skirtas pratęsti laiką, išprovokuojant Marių Panos pasi- 
rodymą turgaus aikštėje. Tie patys karalaičio bruožai pasitvirtina 
pagaliau ir baigiamoje šio epizodo scenoje, kurioje, prašydamas pa- 
tarimo, jisai sušaukia savo dvaro „čerauninkų“ tarybą. 

(3) Vienas mitologiškai įdomus faktas - tai buliaus transforma- 
cija į drigantą. Nors jinai ir atliekama pasakų pasauliui žinoma pro- 
cedūra - kamanų (kartais ir balno) užmetimu (tokiu būdu, pavyz- 
džiui, raganos paverčiamos į kumeles!*') - naujas buliaus priimtas 
pavidalas yra reikšmingas. Matėme, kad Marių Pana turi antropo- 
morfinį pavidalą tiek, kiek ji surišta su gyvenimu saloje, su žeme, 
bet kad jinai tuo pačiu yra ir jūrių kumelė - pavidalas, kurį ji įgytų, 
žemę paversdama vandeniu. Panašų pavidalų kaitaliojimą sutin- 
kame ir buliaus asmenyje: jis — bulius, kaip Aušrinės bandos 
viršininkas, surištas su sala ir ganyklomis, bet jis drauge ir jūrių 
eržilas, lekiantis mariomis geriau negu Žeme ir skraidantis pa- 
dangėmis. Paskutinis teksto segmentas mums paaiškins, kad šis 
jūrių žirgas gali turėti ir žmogiškąjį pavidalą, nes jis - Aušrinės bro- 
lis. Šie įvairūs, mitinėje galvosenoje aiškiai išskiriami pavidalai, 
kuriais reiškiasi viena ir ta pati būtybė, gali tačiau sudaryti nemaža 
painiavos eiliniam pasakotojui: matėme, kaip mūsų dažnai nau- 
dotoje, paralelioje pasakų grupėje įvairiuose variantuose konku- 
ruoja geležinės karvės su jūrių kumelėmis, jaučiai - su kumeliais. 

XI. NAUJOS EROS PRADŽIA 


Pana parkeliavus paleido savo bulių. Bulius priklaupė ant kelių, prašne- 
ko žmogaus balsu: 

— Kirsk man galvą! | 

Pana nenorėjo kirsti, ale tik turėjo kirsti. Nukirto galvą - prapuolė ket- 
virta dalis marių, pasidarė žemė. O iš buliaus jos brolis stojos. Nukirto 
visų trijų karvių galvas - stojos sesers. Prapuolė visos marės, pasidarė 
žemė. Pradėjo svietas gyventi. Oji paliko karalienė ant tos žemės, o vyras 
jos - karaliumi. Vyras jos išsipakūtavojo už jos brolį ir už seseres. Paliko 
ščėslyvais ir gyveno. 

Ant to baigias. 


1. Galvos nukirtimas 


Ryškiausias šio paskutiniojo segmento faktas - tai galvos nukirti- 
mo procedūra atliekama transformacija, kurios pasėkoje Aušrinės 
banda pavirsta į žmogiškojo pavidalo šeimą ir vanduo - į žemę. 

Pati galvos nukirtimo procedūra pasakų skaitytojo nestebina: tai 
gana dažnai sutinkama metamorfozės priemonė, vartojama už- 
kerėtoms būtybėms „atversti“, jų žmogiškam pavidalui atgauti. Tai, 
žinoma, mitinė procedūra, neatitinkanti mūsų empirinio pasau- 
lio dėsnių, bet jinai iš esmės nieku nesiskiria, pavyzdžiui, nuo pa- 
bučiavimo rupūžės - sąlyga, kurios išpildymas tegali išgelbėti į 
rupūžę užkeiktą karalaitę. Bendrai paėmus, tai yra vienas iš likimo 
koncepcijos elementų, viena iš likimo išsipildymo formų: likimo nu- 
statytą gyvenimo pavidalą ir būseną gali pakeisti tiktai išorinio, 
kontingentinio įvykio įsibrovimas. 

Tačiau mūsų tekstas siūlo daug komplikuotesnę šios metamor- 
fozės interpretaciją. Paaiškinimo „buvom prakeikti, kol galvas nu- 
kirs“! čia nepakanka: galvos nukirtimo procedūra gali būti taiko- 
ma ir pasidaryti efektyvi tik todėl, kad herojus už kenčiančiuosius 
jau „atsipakūtavojo“. Tarp likimo patiento ir jo agento susidaro 
tam tikra kontraktinė situacija, kurią galima išreikšti logiška for- 
mule „jei... tai...': herojus turi įsigyti ir perduoti tam tikras verty- 
bes, kurių jo oponentui trūksta, trūkumas, kurį reikia užpildyti, 
kurio panaikinimas atženklinamas naujo pavidalo įsigijimu. 

Teksto logika siūlo tad vienintelę galimą interpretaciją: galvos 
nukirtimas ir Aušrinės šeimos metamorfozė sutampa su jos brolį ir 
seseris charakterizuojančiu naujų vertybių — sveikatos ir gyvybės 
pradų - įsigijimu. 


2. Pradėjo svietas gyventi 


Epizode, aprašančiame Marių Panos užkariavimą (V segmentas), 
turėjome progos skaityti Aušrinės grasinimus paversti žemę į van- 
denį: jinai jau tenai pasirodė kaip pajėgi savo ir su ja susietų gam- 
tos elementų transformacijos autorė. Nenuostabu tad, kad ir čio- 
nai - priešingai negu eilinėse pasakose, kur paprastai herojus pats 
atlieka galvos nukirtimą — bulius kreipiasi į Aušrinę tokiam iš pa- 
viršiaus labai nemoteriškam darbui atlikti. Nelyginant žalčių kara- 
lienė Eglė, Aušrinė viena turi visų metamorfozių galią. 

Aušrinės šeima atgauna tad Žmogiškąjį pavidalą. Tačiau ši trans- 
formacija neatskiriamai susieta su vandens pavirtimu į žemę. Du 
dieviškus pavidalus atitinka du gamtos elementai: 


zoomorfinis pavidalas vanduo 
antropomorfinis pavidalas žemė 


Žemės ir žmonijos buvimas surištas tad su dievų žmogiškuoju 
pavidalu įsivaizdavimu. 

Charakteringas yra ir marių į Žemę atsivertimo procesas: ma- 
rios pagal dieviškų būtybių skaičių padalintos į keturias dalis, jos 
į žemes atsiverčia progresyviai, paraleliai su galvų nukirtimu. O 
tačiau vien tik paskutinė operacija iš tikrųjų reikšminga: „Prapuolė 
visos marės, pasidarė žemė“. Nelyginant žmogus, sukapotas į gaba- 
lus, kuris, pateptas gyjančiu vandeniu, stojasi sveikas, ištisas, at- 
skirų sausumos dalių sudėstymas į krūvą padaro žemę. Nestebina 
tad ir sekantis sakinys: „Pradėjo svietas gyventi“. Kaip Žmogus, 
padarytas pirmiau sveiku, gyvojo vandens pagalba įgauna gyvastį, 
taip ir „svietas“, pradedantis gyventi, yra integralinė vieno kon- 
cepto „Žemė-žmonija“ dalis: žemė yra žemė tik tiek, kiek jinai gy- 
venama. 

Galima būtų šią idėją vystyti toliau, duodant pavyzdžiu kitą 
mitą, pagal kurį Žmonija atsirado iš Milžinų rasės paskutiniųjų 
palikuonių susijungimo su Žeme.!?? Prie šios temos teks grįžti ki- 
tą kartą —- tai jau su Laima surišta lietuviškojo tvano istorija. Užteks 
tik išryškinti vieną būdingą šio epizodo bruožą: Aušrinės šeimos, 
kaip organiškos visumos, tobulą atitikimą integraliam žemės-žmo- 
nijos konceptui. Aušrinės dieviškoji šeima įgauna Žmogiškąjį 
pavidalą todėl, kad rūpintųsi ir globotų drauge atsiradusią žemę 
ir jos gyventojus. Ta prasme, nesvarsčius dar, kas iš tikrųjų yra 
tas jos brolis ir tos jos seserys, galima jau laikyti, kad Aušrinės 
šeima priklauso vadinamajai dievų žemininkų kategorijai (žr. inf- 
ra p. 180). 

Aiškiai nustatyti ir Aušrinės šeimos hierarchiniai santykiai: 
jei jos broliui ir seserims „priklauso“ kiekvienam po ketvirtada- 
lis žemės, Aušrinė neabejotinai „paliko karalienė ant tos žemės“. 
Sunkiau išspręsti mūsų herojaus - jos vyro —- socialinio statuso 
problemą. Nors tekstas ir aiškiai sako, kad jis iš Tarno rolės tapo 
pakeltas į Karalius, galima savęs klausti, ar šios pavėluotos ve- 
dybos nėra tik rezultatas mechaniško naratyvinės pasakų sche- 
mos pritaikymo, schemos, kuri numato vedybas ir „ščėslyvą gy- 
venimą“ kaip kanoninį pasakos užbaigimą. Žinoma, šia proga 
savaime peršasi gerai Žinomų dainų tekstai, pagal kuriuos Mė- 
nulis pamylėjo Aušrinę, dievų pasaulyje sukeldamas šeimyninę 
dramą. Tačiau yra ir pasakų, kurios Marių karalių Mėnulį laiko 
Aušrinės tėvu.'?* Krikščionybės įtakoje atlikta Aušrinės asimilia- 
cija su Panele Švenčiausia duoda argumentų jos nevedybinei būk- 
lei paremti. Kaip ten bebūtų - problema yra svarbi visai lietuvių 
mitologijai: be Mėnulio įvedimo, matysime, negalima net už- 
baigti Aušrinės bylos nagrinėjimo, tačiau papildomos, gilesnės 
studijos reikalingos, norint ryžtingiau už vieną ar kitą hipotezę 
pasisakyti. 

Baigsime tad šio segmento analizę, bandydami išryškinti Auš- 
rinės šeimos figūras, įrašydami jas į bendrąją lietuviškosios teolo- 
gijos problematiką. 

3. Baltų dievų triada 


Vienas iš pagrindinių baltų religijos rekonstrukcijos uždavinių yra, 
žinoma, vyriausių, pagrindinių dievų sąrašo sudarymas ir jų die- 
viškųjų funkcijų paskirstymas. Ši labai kontroversinė problema yra 
užėmusi gana plačią tiek prūsų, tiek ir lietuvių mitologijos tyri- 
nėjimų erdvę, iš dalies gal net trukdydama išsivystyti kitų, antraei- 
liais laikomų klausimų analizei. Neabejotina, kad po romantiškojo 
optimizmo ir laksizmo, po juos sekusio pozityvistinio skepticizmo 
ši problema turės būti iš naujo persvarstyta savo visumoje. Jaano 
Puhvelo!* bandymas apginti prūsų dievų panteono autentiškumą 
atrodo kaip pirmas svarbus žingsnis šia kryptimi. Galima tačiau 
savęs klausti, kokia mokslinė strategija šiuo atveju parankesnė, ar, 
prieš pradedant sintezės ieškančias freskas, neverta pirmiau pa- 
storinti mitologines atskirų dievų ar dieviškumo sferų bylas. 

Senovės prūsų religijos pažinimas pagrindinai remiasi Simono 
Grunau Preussische Chronik duomenimis!**: nuo to, ar į ją žiūrima 
kaip į rimtą religijos šaltinį, ar kaip į kompiliacinį, prūsiškais rūbais 
skandinavų dievus aprengusį veikalą, priklauso ir mitologo pa- 
žiūros į prūsų religiją. Pagal Grunau, ši religija buvo dominuoja- 
ma trijų vyriausių dievų - Patrimpo, Patulo ir Perkūno: turint galvoje, 
kad anksčiau aprašytoje Upsalos šventykloje irgi buvo garbinami 
trys pagrindiniai skandinavų dievai, šis pasikartojantis triadinis 
dieviško sąstato principas ir tarnavo vienu iš svariausių argumentų 
prūsų dievybių neautentiškumui ir Grunau aprašymų kompiliaci- 
niam pobūdžiui teigti. 

Šio jau senstelėjusio debato perspektyvos griežtai pasikeičia 
Dumėzilio pastangomis išsivysčius palyginamajai indoeuropiečių 
mitologijai, pasiūliusiai trifunkcinės ideologijos modelį indoeuro- 
piečių religijoms suprasti ir išaiškinti. Triadinės vyriausių dievų 
organizacijos principas pasidaro tada bendru struktūriniu indo- 
europiečių religijos požymiu, ir trijų pagrindinių prūsų dievų bu- 
vimas iš ydos tampa privalumu, liudydamas tokios dievų sam- 
pratos archajiškumą. 

Pagal Dumėzilio pasiūlytą modelį, indoeuropiečių religijose ga- 
lima atpažinti ne tris vyriausius dievus, o tris suverenumo sferas, į 

kurias įsirašo joms atstovaują dievai ir kurios didžiumoje atitinka 
jas praktikuojančių tautų pasiskirstymą į tris socialines klases: ku- 
nigus, karius ir žemdirbius. Pirmoji suverenumo sfera yra dažniau- 
siai reprezentuojama dviejų dievybių: sutartimi pagrįsto suverenu- 
mo dievo Mitros (Indijos religijoje) ir magiškojo suverenumo dievo 
Varūnos. Karių klasę atitinka jėga paremto suverenumo dievas Ind- 
ra, O trečiajai funkcijai paprastai atstovauja visa eilė dažnai supo- 
ruotų dievybių, užsiimančių tiesiogine žemdirbių klasės globa. 
Mūsų su Aušrine ir jos šeima susijusi problematika iš pirmo 
žvilgsnio neabejotinai įeina į trečiosios suverenumo funkcijos sferą. 


3-1. Patrimpas 


Pagal Grunau Kroniką, ant Vaidevučio vėliavos šalia kitų dviejų 
dievų nupieštas Patrimpas aprašomas kaip „ein man junger gestalt 
ane bardt, gekronett mit sangelen (javų varpomis) und frolich... 
und der gott vom getreide“!'*'. Antrasis jo portretas šventykloje: 
prie jo dideliame, javų pėdomis pridengtame ąsotyje laikoma gy- 
vatė, kurią waydolotinnen (kunigės) maitina pienu.'?* Jis pagaliau 
apibūdinamas kaip „ein gott des gluckis in streitten und sust in 
anderen sachin“'??, 

Mūsų nustebimui, Patrimpas, vienas iš vyriausiųjų dievų, ku- 
rio vardo etimologija jį neabejotinai suriša su mūsų temai artimu 
vandeniu““ ir jo simbolika, Grunau aprašymuose apibūdinamas 
pagal jam priskiriamus atributus: 

(1) pagal javus ir pieną - kaip žemdirbystę ir gyvulininkystę glo- 
bojąs dievas, 

(2) pagal jo garbei laikomą gyvatę - kaip sveikatos ir gyvybės 
dievas, 

(3) pagal šias dvi sritis jis galop apibūdinamas kaip Inimės dievas. 

Atrodytų, kad Patrimpas šalia jam tiesiogiai priskiriamos suve- 
renumo funkcijos, pagal kurią jis atitiktų Indijos Mitrą, prisijungia 
prie jos ir trečiąją dieviškąją sferą, pasireikšdamas kaip tos srities 
globėjas. Ši hipotezė - jei ją patvirtintų ir lietuviškosios mitologi- 
jos duomenys - išryškintų originalią baltų religijos poziciją indo- 
europiečių mitologijoje. 

4. Lietuviškoji triada 


Lietuviškąjį vyriausiųjų dievų sąrašą sunku sudaryti: ankstyvo- 
sios kronikų žinios yra labai fragmentinės, o nuo XVI a. galo duo- 
dami dievų sąrašai, vieno autoriaus nuo kito kopijuojami, maišo 
prūsų ir lietuvių dievus. Galima vis dėlto pabandyti sugrupuoti 
šiuos negausius duomenis ir susidaryti šiokį tokį šio klausimo 
bendrą vaizdą. 


Lietuvių dievai: 
Malala (1261) 



























Kalvelis 
(=Teljavel) 
Kalvelis 

(=Teljavel) 
Vulcanus 


Perkūnas Andaj(?) 












Volynijos kr. (XIII a.) | — Andij(?) 






















Perkūnas 
(-Juppiter) 
Stryjkowski (XVII a.)| Perkūnas 
(jo vietoj: šv. 
Stanislovas) 


Dlugosz (XV a.) Aesculapius 











„amžinoji ugnis“ 
(jos vietoje: 
„puškarnia“) 


„tamsi giria“, kur 


„gywojtos“ ir 
„Ziemiennikos“ 


Senieji šaltiniai, kurie vienu ar kitu būdu duoda dievų (ar jų 
kulto vietų) sąrašą, o nemini vieno ar kito iš jų, yra, kaip matome, 
dviejų rūšių: tai rusiškosios XIII a. kronikos ir lenkiškosios XV- 
XVI a. „istorijos“. Abiejų rūšių šaltiniams charakteringas antrosios 
funkcijos - jėga paremto suverenumo dievo Perkūno vardo išsau- 
gojimas (Volynijos kronika, tiesa, jo nemini, bet jos duotame są- 
raše lieka dar du neiššifruoti dievai Nunaday ir Diviriks, kurių bent 
vienas galėtų būti Perkūno epitetu). Stryjkowskio užrašytas fak- 
tas, kad Jogaila, keisdamas sostą ir religiją, Perkūno stovyklos vie- 
toje pastatydino šv. Stanislovo, Lenkijos patrono, bažnyčią, neabe- 
jotinai įrašo šį dievą į suverenų sąrašą. Antrosios mūsų kolonos 
dievas, reprezentuojąs magiškąjį suverenumą ir atitinkąs Prūsų 

požemio dievą Patulą, yra jau problematiškesnis: rusiškose kroni- 
kose įrašytą „Teliavelį“ pataisius į Kalvelį??!, tolimesnė jo identifika- 
cija sunkumų nesudaro: Dtugoszas interpretuoja jį kaip Vulcanus, 
taigi kartu kaip požemio ir kaip ugnies dievą, o Stryjkowskis, nu- 
sakydamas, kad dar prieš Vilniaus įkūrimą toje vietoje buvo garbi- 
nama Šventaragio įkurta amžinoji ugnis, kad ją užgesinus jos vietoje 
buvo įrengta „puškarnia“, t.y. patrankų liejykla, dar labiau sutvir- 
tina Kalvelio poziciją lietuviškų dievų triadoje. 


4-1. Lietuviškasis Patrimpas 


Trečiasis, kontraktualiniam suverenumui atstovauti turįs dievas su- 
kelia didelių sunkumų. Rusiškų kronikų atkartotas Andaj arba An- 
dij lieka nesuprantamas: kai kurių mitologų bandymas jį išaiškinti 
kaip blogai užrašytą ar blogai kopijuotojų perrašytą šauksminin- 
ko Angiai! Angi! formą gali būti priimtas tik kaip šalutinis argu- 
mentas jau kitomis priemonėmis nustatytam jo portretui papildyti. 

Diugoszo duota jo romėniškoji interpretacija - Aesculapius, pri- 
dedant, kad jį atitinka lietuvių praktikuotas aspides (gyvačių) gar- 
binimas, gali reikšti XV a. kultūriniame kontekste tik tai, kad šio 
dievo žinioje buvo būdingi sveikatos ir ligos reikalai. Stryjkow- 
skio duotas Vilniaus įkūrimo aprašymas ir su juo surištas terna- 
rinis kulto vietų paskirstymas papildo ir patvirtina Dlugoszo in- 
terpretacijas. Pagal jį, greta anksčiau įkurtos amžinosios ugnies 
Gediminas įsteigęs dar dvi skirtingas kulto vietas: be jau minėtos 
Perkūno statulos, jis dievams paskyręs netoli esančią tamsią girią, 
ten pagal pagonių papročius apgyvendamas dvasininkus, kurie 
meldėsi už toje vietoje sudegintus kunigaikščius, augino ir maiti- 
no „Gywojtos y Ziemiennikos... jako Božki domowe“'??. Šalia Diu- 
goszo jau minėtų gyvačių Stryjkowskis įjungia į šią trečią sakralu- 
mo sferą dar ir mirusiųjų kunigaikščių kultą ir visą eilę Žemininkų, 
kuriuos jis paaiškina esančius „naminiais dievais“. Dievų, vadi- 
namų „Namiszki Diewai“, sąrašą kiek vėliau mums pateikia Prae- 
torius: tai Žemėpatis, Žemyna, Laumelė, Gabjauja, Giltinė, Drebkulys, 
Bangpūtis, Aitvaras ir kaukučiai.“3 Į šį sąrašą, sudarytą visai kita- 
me Lietuvos kampe šimtmečiu vėliau, nereikia žiūrėti nei kaip į 

išsamų, nei kaip į tiksliai atitinkantį Stryjkowskio Žemi ninkų sąvo- 
ką: jis vis dėlto leidžia susidaryti bendrą nuovoką apie jų rūpini- 
mosi ir globos sritį. 

Išvada pati peršasi: nesigilinant į detales ir neieškant tobulų ati- 
tikmenų, galima lengvai matyti, kad lietuviškojo Mitros žinioje 
esančios dievybės, o taip pat ir jų galios bei veiklos atributai, ben- 
dromis linijomis atitinka prūsiškojo Patrimpo veiklos sferą. Kons- 
tatavus šį palyginamumą, kuris negali būti nei atsitiktinumo, nei 
pasiskolinimo pasėka, reikia tad pripažinti vieną bendrą abiem 
baltų religijoms bruožą - trečiosios funkcijos dievų įjungimą į kon- 
traktualinio suverenumo sferą. Mūsų bandymas kiek galima dau- 
giau išryškinti šią sferą - kuri, matėme, atrodo kaip silpniausioji vy- 
riausių lietuvių dievų schemos vieta - turi tad tolimą tikslą: prisidėti 
prie lietuviškosios teologijos bendrosios struktūros nustatymo. 


4-2. Dievaitis Mėnulis 


Pretendentų šiam suvereniniam lietuviškojo Patrimpo postui užimti 
kol kas nėra, nebent juo galima būtų laikyti patį Dievą: tai teoni- 
mas, kuriuo galėjo būti vadinamas vienas kuris iš vyriausių lietu- 
vių dievų, vienas, sakyčiau, iš labiausiai „teigiamų“ dievų, nes tik 
tokio dievo vardą krikščionybė galėjo pasirinkti vienam krikščio- 
nių Dievui lietuviškai pavadinti. Ši problema yra reali. Deja, jos 
aiškinimas buvo bent iki šiol nukreiptas klaidinga kryptimi krikš- 
čioniškos pasaulėžiūros rėmuose galvojančių mitologų, ėmusių šia 
proga ieškoti vieno vyriausiojo pagonių Dievo. 

Tokio Dievo - kaip vieno iš trijų pagrindinių dievų - bylą galėtų 
papildyti, pavyzdžiui, Dzievaicis, žodis, kuriuo seniau Dzūkijoje 
buvo vadinamas mėnulis (mėnulis ten tik iš mokyklos parėjęs, anks- 
čiau visai nežinomas žodis)“*, arba Lasicijaus užrašytas, prie Jūros 
garbintas Deuoitis"?. Tai įdomi hipotezė, kuri mūsų šiuo metu tie- 
siogiai neliečia. 

Atvirkščiai, svarbiau mums atrodo panagrinėti Mėnulio veiklos 
sferą, tiesiogiai susijusią su mūsų tekste išryškėjusia vertybių siste- 
ma: norint suprasti dievus, reikia pirmiau žiūrėti į jų semantinius 
kontūrus, o ne į jų vardus ar tų vardų formas. Ypatingą mitologo 

dėmesį sukelia čia palyginti didelis skaičius išlikusių maldelių, ku- 
riomis kreipiamasi į pasirodžiusį jauną Mėnulį: jokia lietuviška 
dievybė tuo pasigirti negali, ir Balys, savo archyvuose turėdamas 
60 tokių maldelių - o kiek jų yra Vilniaus archyvuose? - turi pa- 
grindo teigti lunarinio kulto svarbą lietuvių mitologijoje.!?* 

Balys duoda septynių, gerai parinktų, maldelių pavyzdžius. 
Juos kiek papildžius iš kitur turimais duomenimis, galima bandy- 
ti šio mažo korpuso gana kruopščią analizę, esant tikram, kad jo 
išplėtimas vargiai ar ką nors esmiškai naujo atneštų. 

(1) Į Mėnulį kreipiamasi kaip į sveikatos teikėją: 


Man sveikata, tau dievystė (Anykščiai), 
tau pilnatis, man sveikata (Šeduva), 
duok jam ratų, man sveikatų (Antalieptė, Tauragnai). 


(2) Mėnulis pasirodo kaip grožio ir jaunystės garantas: 


Tau šviesybe, man gražybe (Žeimelis), 
tau ponystė, man jaunystė (Anykščiai), 


prie kurių galima pridėti ir iš jų kylantį bruožą - linksmybę: 


Tu švieti visados, mum linksmini. Pamatom jį ir visi nusiraminam, visi 
nusilinksminam (Rokiškis). 


Šių dviejų, mūsų tekstui rūpimų sąvokų - sveikatos ir grožio bei 
jaunystės - senumą lietuviškoje galvosenoje ir aiškų šių dviejų sričių 
išskyrimą patvirtina ir liaudies tikėjimai. Jiems pailiustruoti reikia 
ištisai pacituoti Balio duotą tų tikėjimų santrauką!??: 


„Jauname mėnesyje gimęs Žmogus visą gyvenimą liekąs jaunos išvaizdos, 
esąs gražus, negreit senstąs, tačiau esąs bailus ir nedrąsus, silpnas ir ne- 
rimtas, labai bijąs „blogų akių“ (nužiūrėjimo). 

Sename mėnesyje gimęs Žmogus esąs senos išvaizdos, susiraukęs, sū- 
niuręs, piktas, negražus, greit susenstąs, tačiau esąs sveikas ir stiprus, pa- 
tvarus, nebijąs akių arba nužiūrėjimo. 

Krikštynas reikia daryti jauname mėnesyje, tai žmogus negreit susen- 
siąs, ilgai būsiąs jaunas ir gražus. 

Jauname mėnesyje vedusieji ilgai gyvensią ir greit nepasensią, tačiau 
vestuves daugiausia taiko daryti pilnatyje, tada jaunieji turtingai gyvensią, 
jų gyvenimas būsiąs visko pilnas. 

Įdomu pastebėti, kad šios dvi grožio ir sveikatos logiškai priešpa- 
statytos sąvokos tikėjimuose yra nudriekiamos ant laiko linijos ir 
atitinka tuo būdu dvi skirtingas Mėnesio fazes: žmogaus gimimo 
atitikimas šioms fazėms nulemia jo likimą, žmogaus prisitaikymas 
(nustatant krikštynų ar vedybų datas) prie dievybės pavidalo kei- 
timosi leidžia jam tam tikra prasme pakreipti savo likimą norima 
kryptimi. Mėnulio fazių kitimas, jo „gyvenimas“ tampa tuo būdu 
archetipų Žmogiškam gyvenimui suprasti: 


Jaunas Mėnuo, jaunikaiti, 
Dangaus žemės karalaiti, 
tau sudilti, o mum pražilti (Tauragė). 


(3) Mėnuo tuo pačiu yra ir mirusiųjų globėjas, jis gali arba su- 
teikti, arba bent padėti surasti „pomirtinį gyvenimą“: 


Kad tau Dievas dat pilnystį, o mum Perkūno karalystį (Rokiškis), 
duok jam pilnystį, o mum Perkūno karalystį (Antalieptė, Tauragnai). 


Perkūno karalystės, kaip pomirtinio gyvenimo buveinės, sąvoka 
išryškėja iš jau moderniškesnių variantų: 


Dieve duok tau pilnystę, o man dangaus karalystę (Taut. darb., IV, 184), 
kad mano dūšelė būt su tavimi po smerties danguje (Kabeliai). 


(4) Mėnulis pagaliau yra laimės ir dalios tiekėjas: 


Atneši tu mum visokių loimį (Rokiškis), 
ataneši... naudą ir gerų loimį (Ibid.), 
tau auksa karūna, e man ščestis i dalia (Taut. darb., IV, 184). 


Nenuostabu, kad tokia vientisa sakralumo sfera gali suteikti jai 
atstovaujančiai dievybei suverenumo titulus. Ir iš tiesų maldelėse 
Mėnuo vadinamas „mūsų karalėliu“ ar „dangaus žemės karalai- 
čiu“, jam priskiriama „aukso karūna“. Palyginus su mūsų „Žmo- 
gystės“ būviu, jam suteikiamas „dievystės“ statusas, į jį kreipia- 
masi kaip į „dangaus šviesų dievaitėlį“. 

5. Aušrinės šeima 


Visai normalu tikėtis surasti tokią iš paviršiaus sandarią mitinę sfe- 
rą, išdalintą tarp kelių stambesnių dievybių: dievai turi kiekvie- 
nas savo asmenišką gyvenimą ir paprastai nemėgsta vienatvės, o 
žmonės savo ruožtu mėgsta žinoti, su kuo turi reikalą, į ką reikia 
kreiptis kiekvienu konkrečiu atveju. 

Čia ir iškyla Aušrinės ir jos šeimos klausimas. Turint galvoje, 
kad mūsų tekste išskaityta vertybių sistema bendromis linijomis — 
išskyrus gal tik dar neliestą /laimės problemą - atitinka Mėnulio 
žinioje esančią Žmonijos globos sferą ir kad jos abi priklauso „trečia- 
jai funkcijai“; turint galvoje taip pat, kad žemė ir jos gyventojai 
mūsų tekste atsiranda kartu su Aušrinės šeimos narių atsivertimu 
ir žmogiškojo pavidalo įgijimu, - yra pagrindo manyti, kad tiek 
Aušrinės broliui, tiek ir jos seserims „priklauso“ tam tikra prasme 
kiekvienam atskiras Žemės gabalas ir atskiros mitinės vertybės, kad 
įjuos galima žiūrėti kaip į dievus „žemininkus“. 


5-1. Aušrinės brolis 


Visų pirma iškyla, žinoma, Aušrinės brolio figūra. Reikia pastebėti, 
kad mūsų teksto sukurta situacija, kurioje šalia herojės Aušrinės 
atsiranda ir jos brolis, lietuviškų pasakų pasaulyje nėra įprasta. 
Žinome pasakų apie brolius, vykstančius ieškoti sesers, apie se- 
serį, ieškančią savo brolių: jose brolis ir sesuo vaidina savarankiškas 
naratyvines roles. Turime pasakų apie brolį ir seserį, drauge ke- 
liaujančius - bet tai dažniausiai incesto problemas sprendžią pasa- 
kojimai. Mūsų tekste iškilusi brolio ir sesers pora, kurios buvimo 
nepateisina naratyvinių struktūrų reikalavimai, gali būti supran- 
tama tiktai mitologiniuose rėmuose. 

Antra vertus, nepaisant menkos rolės, kurią jis vaidina pasa- 
kojime, Aušrinės brolio asmenybė progresyviai išryškėja ir įgau- 
na individualius kontūrus. Jis - Aušrinės pagalbininkas, marių 
paslapčių saugotojas, savo trijų seserų-karvių vadovas ir globė- 
jas. Figūratyviniame plane tekstas jį pristato net dviem zoomortfi- 
niais pavidalais - kaip bulių ir kaip jūros eržilą - suteikdamas jam 

pagaliau ir paskutinįjį - antropomorfinį pavidalą. Pastebėtina, kad, 
kaip jūrų eržilas, jis įeina į garbingą, arklinį pavidalą galinčių pri- 
imti dievų grupę, dievų, pasireiškiančių ir mariose, ir danguje, nu- 
rodančių tuo būdu savo dvigubą - kartu vandeninę ir orinę - pri- 
gimtį: ne tik Aušrinė yra jūrių kumelė, bet ir Mėnulis gimsta kaip 
dangaus kumeliukas.P* Turint galvoje, kad lietuvių mitologijos ty- 
rinėtojams dažnai tenka sutikti istoriniuose šaltiniuose vien tik 
tuščius dievų vardus, beveik nieko nežinant apie jų turinį, Aušrinės 
brolio, kuriam, tiesa, trūksta vardo, figūratyvinis ir semantinis por- 
tretas pakankamai ryškus. 

Prie viso to reikia pridėti, žinoma, pagrindinius jo atributus, 
kuriuos jam suteikia mūsų tekstai: kaip jau anksčiau minėjome, 
„atpakūtavodamas“ už brolį ir seserį, mūsų herojus tuo būdu juos 
kvalifikuoja išsipildančio likimo dėka kaip gyvenimo ir mirties sri- 
ties globėjus. 


5-2. Auššveitis 


Reikšminga, kad prūsų religijoje šalia didžiojo dievo Patrimpo, ku- 
rio garbei ąsotyje laikoma gyvatė, žinomas ir kitas, hierarchiškai 
žemesnis dievas Ausschauts, įtrauktas į 1530 m. dokumento"? pa- 
duotą dešimties prūsų dievų sąrašą ir jame interpretuotas kaip Aescu- 
lapius: suvereninio dievo, kuriam priskiriamos gyvybės ir sveikatos 
globos funkcijos, buvimas netrukdo būti šalia jo kitam, labiau spe- 
cializuotam dievui, veikiančiam delegacijos, pavedimo principu. 
Kone visi XVI a. mitologijos aprašinėtojai vėliau mini šį dievą, 
lengvai atpažįstamą, nežiūrint teonimo rašybos kaitaliojimosi: 


Ausceutum, deum incolumitatis et aegritudinis (Maletius) 
Auscutum, deum incolumitatis et aegritudinis (Lasicius) 
Auschleuts, der Gott aller Gebrechen, Krankheiten und Gesundheit!*? 

(Lucas David). 


Reikšmingas yra ir kitas faktas: latvių mitologija, paprastai la- 
biau mėgstanti moteriškas dievybes, pažįsta dangaus dievaitį Au- 
seklis, pasireiškiantį rytinės Žvaigždės pavidalu, kuris savo veik- 
la ir savo dažnu pasirodymu tekstuose nustelbia gana blankią 
Austrina.!*! 

Šių dviejų dievų pozicijos kiek skirtingos: prūsų dievo gerai 
žinomos jo, kaip sveikatos ir ligų dievo, funkcijos, bet trūksta žinių 
apiejo gyvenimą ir jo dangiškąjį pavidalą; latvių dievo, atvirkščiai, 
funkcijos nežinomos, bet turima žinių apie jo gyvenimą, kurios jį 
priartina prie lietuviškosios Aušrinės šeimos (jis - rytinė žvaigždė, 
jis perka sau žirgą, jis Saulės dukterų laikomas uždarytas ir tris 
dienas nepateka).'4? 

Tokie palyginamosios baltų mitologijos faktai leidžia šalia šių 
dviejų dievų įvesti ir lietuviškąjį dievą, suteikiant jam, iš vienos 
pusės, prūsų dievo pavyzdžiu, jo teonimą ir dieviškąsias funkci- 
jas, o iš kitos pusės, sekant latvių dievo pavyzdžiu, sutapdinant jį 
su mūsų teksto analizės pasėkoje išryškėjusiu Aušrinės broliu. 

Tokio lietuviško dievo buvimą pirmasis paliudija Praetorius: 
„Auszweitis, nach Bretkius Auszweikus, ein Gott der Kranken und 
Gesunden von sweikas-gesund, sweikata-Gesundheit.“ 143 

Atrodo tačiau, kad šioje lietuviško sveikatos dievo byloje esa- 
ma supainiota keletas skirtingų dalykų. 

(1) Ausschauts, kaip tai yra įrodęs Būga!“ yra prūsiškas, o ne 
lietuviškas Aesculapijaus vardas: jį maišyti, kaip tai daro Balys, 
įrašydamas jį į vieną koloną su lietuviškuoju Auszweitis, nėra jokio 
pagrindo. Galimas dalykas, kad prūsų kalbai XVI a. nykstant - da- 
liai prūsų vokietėjant, o kitiems - lietuvėjant — dievo Ausschauts 
vardas galėjo dar ilgai išlikti lietuviškai kalbančių Rytprūsių gy- 
ventojų atmintyje ir būti vartojamas kaip Auszweitis sinonimas. 

(2) Būga, bandydamas nustatyti šio žodžio etimologiją, atrodo, 
bus buvęs paveiktas Pa-trimpo ir Au-trimpo formų ir varde Aus- 
schauts įžiūrėdamas prefiksą au- siūlė išvesti jo kilmę iš *aušaiūt 
„Skolyti“, savo keliu paeinantį iš šaut „šauti, stumti, duoti“. Lietu- 
viškoji šio teonimo forma, pagal jį, būtų tada *Nuo-šiautas. 

Jeigu, atsižveldami ne vien tik į fonetinius kalbos reikalavimus, 
bet ir įsemiokultūrinį kontekstą, pabandytume prie šio Žodžio eti- 
mologijos prieiti pagal galimą jo reikšmę, galėtume baltų kalbų 
specialistams pasiūlyti ir kitą jo etimologijos sprendimą. Turint gal- 
voje, kad tiek lietuviškame, tiek latviškame teonimuose galima 
lengvai atpažinti bendrą šaknį auš-, aus-, „aušti, dienoti“!“, ir į 
prūsiškąjį Ausschauts galima žiūrėti ne kaip į šaknį su prefiksu 

au-, O kaip į sudėtinį dvišaknį Žodį auš-šautas, kurio pirmoji dalis 
būtų bendra visoms trims baltų kalboms: 


Auš-šautas — Auš-šveitis - Aus-eklis, 


o kurio antroji dalis, atitinkamai su Būgos pasiūlyta etimologija, 
reikštų „šauti“, „duoti“. Tuo būdu išryškėja ir lietuviškojo Auššveičio 
forma: antrasis šio vardo variantas - Aušsveikus, atsiradęs seman- 
tiškai pagrįstos kontaminacijos būdu, jokių sunkumų nesudaro. 

Mūsų nagrinėto teksto įnašo į šią bylą reikšmė yra keleriopa: 

(1) Jis parodo buvimą šalia moteriškos dievaitės Aušrinės jos 
brolio, t.y. vyriškosios lyties tos pačios dangiškos srities atstovo. 
Lietuviškosios mitologijos Aušrinės problema tuo būdu sugretina- 
ma su latviškojo Auseklio problema: tai leidžia susidaryti bendrą, 
palyginamąją baltų religiją liečiančią, hipotezę. 

(2) Aušrinės brolio pasirodymas padeda išspręsti dievo Auš- 
šveičio problemą ir įrašyti jį į „rimtų“ lietuviškų dievų sąrašą: jo 
atskirai paimtas nesuprantamas vardas tampa transparentišku šioje 
naujoje perspektyvoje; jo paaiškėjęs vardas suteikia drauge šiam 
dievui solidų mitologinį užnugarį. 

(3) Auššveičio identifikavimas su Aušrinės broliu galutinai sutvir- 
tina iki šiol vien teksto analize pagrįstą mūsų įsitikinimą, liečiantį 
jo veiklos Žmonių atžvilgiu sferą, būtent, kad jis yra sveikatos ir 
ligos dievaitis. 


5-3. Trys Laimos (?) 


Išryškinus Aušrinės brolio - Auššveičio portretą ir išsiaiškinus jo 
dieviškąsias funkcijas, lieka dar bandyti išspręsti trijų Aušrinės se- 
serų klausimą. Mitologinis jų statusas nėra ryškus: ypatinga, sava- 
rankiška veikla jos nepasireiškia ir hierarchiškai jos subordinuotos 
drauge ir Aušrinei, kurios bandą jos sudaro, ir Auššveičiui-buliui, ku- 
ris yra jų vadovas ir globėjas. O vis dėlto jų transformacija iš karvių 
į merginas yra lydima vandens pasikeitimo į žemę: nors ir būdamos 
žemesnėmis dievybėmis, jos vis tik yra deivės-žemininkės. 
Lietuviško folkloro mėgėjui negali nekristi į akis ypatingas, 
antagonistinis ryšys, jungiantis karves su raganomis, kurių vie- 
nas iš pagrindinių užsiėmimų yra karvių pieno gadinimas. Šitoks 

įniršimas kenkti karvėms negali būti atsitiktinis, jis rodo esminį 
prieštaravimą, skiriantį dviem sakralumo sferoms priklausančias 
būtybes. Raganos gadina karves greičiausia dėl to, kad jos indo- 
europietiškame kontekste pasirodo kaip žemiškų gėrybių gausu- 
mo, kaip maisto pertekliaus simbolis. Jau minėtas indiškąsias ir 
romėniškąsias karves atliepia viena reta lietuviška sakmė, pasako- 
janti apie „anuo metu“ buvusias didžiules karves, kurios, į tvartus 
nesutilpdamos ir stovėdamos lomose, leisdavosi visų melžiamos: 
Žmonės kubilus pieno prisipildydavę, „ar biednas, ar turtingas — 
visi nebuvo alkani“'*“. Anos dienos praėję, šaltis iššaldęs visas 
karves, palikę tik jų ženklai - Laumės karvių papai. 

Šalia šių Laumės (ar Laimės?) karvių, atstovaujančių žemiškų 
gėrybių - naudos —- apstumui, teko mums sutikti ir Aušrinės ge- 
ležines karves: matėme, kad išsimaudymas jų piene yra rizikingas 
dalykas - jis gali atnešti arba mirtį, arba naują gyvenimą, jaunystę 
ir grožį. Su karvėmis surišta simbolika yra tad dviguba: iš vienos 
pusės, tai gyvenimo ir mirties klausimas, kitaip sakant - likimo klau- 
simas, o iš kitos - turtingo ar skurdaus gyvenimo, paprastai sa- 
kant - laimės klausimas. 

Grįžtant prie Aušrinės šeimos problemų, iš pirmo žvilgsnio 
atrodytų, kad, Auššveičiui priskyrus sveikatos ir ligos sritį, jo se- 
serims liktų kita - gyvenimo ir mirties sfera. Šioje sferoje, tiesą 
pasakius, mums netrūksta gerai žinomų dievybių. Šalia pirmą 
vietą užimančios gimimo deivės Laimės dažnai sutinkamos yra 
ir Trys Laimės (kartais sumaišomos su Ilaumėmis), nustatančios gims- 
tančio kūdikio likimą, arba pora deivių, drauge po pasaulį ke- 
liaujančių - Laima ir Giltinė, atliekančių tas pačias likimo lėmimo 
funkcijas. 

Laimių ir laumių problema yra viena iš painiausių visoje lietu- 
viškoje mitologijoje - jai reikalinga atskira, išsamesnė studija. Tuo 
tarpu užteks tik išryškinti vieną esminį likimą lemiančių laimių 
bruožą: atėjusios prie trobos lango, kurioje gimsta kūdikis, trys 
laimės beveik visada atsako į du klausimus: (1) ar kūdikis gyvens, 
ar mirs ir (2) ar jis bus laimingas (t.y. dažniausiai — turtingas), ar ne. 
Išsamesnis lietuviškos laimės sąvokos supratimas yra tad būtinas, 
norint nustatyti deivių Laimių veiklos sferą. 

Prisimindami anksčiau jau išnagrinėtas dievaičio Mėnulio funk- 
cijas, galime sakyti, kad visa jo globoje esanti dievų ir žmonių san- 
tykių sfera gana patenkinamai išsidalina tarp mūsų aprašomų Auš- 
rinės šeimos narių, išdalinusių naujai atsiradusią žemę: Aušrinė, 
pasilikdama savo žinioje grožio ir jaunystės reikalus, lieka žemės 
karalienė ir valdo kitas sritis jau netiesiogiai, savo brolio ir seserų 
padedama: jei Auššveičiui priklauso sveikatos sritis, jo seserims — 
trims Laimoms atitenka gyvenimo ir mirties — ir su jais surištos 
laimės - sritys. 

LAIMA 


I. LAIMA IR ŽMOGUS! 
1. Žmogaus likimas 


1-1. Laimės lemia 


Buvo vienas ūkininkas, jam vieną naktį gimė sūnus. Ale kaip senovėj vi- 
sur laimės valkiodavosi, tai būdavo tankei po langu girdi kalbant, kokią 
dalį sūnus ar duktė turės, tai jau buvo tokia mada klausyt po langu. Tep 
kaip tik gimė jo sūnus, tai jis ir klauso; atėjo trys moteriškės ir teip kalba: 

Viena sako: „tas vaiks augs didelis ir bus turtingas“, 

o kita sako: „jis mirs mažas“, 

o trečia sako: „jis bus gyvas iki dvylikos metų, o kad jam sukaks dvy- 
lika metų, tai jį Perkūnas užmuš“? 


Pagal tokį tai maždaug scenarijų laimės lemia, lietuvių įsivaiz- 
davimu, naujagimio likimą. Variantų įnešami skirtumai nėra ypa- 
tingai reikšmingi: laimių lėmimą kartais nugirsta tėvas, bet dažniau- 
siai - motina ir pribuvėja arba, ypatingais atvejais, kieme ar kluone 
apsinakvojęs pakeleivis, kuris tuo pačiu tampa surištas su kūdikio 
likimu.? Paprastai po langu apsistojusios vaiko likimą apšneka trys 
moteriškės ir tik retais atvejais viena Laimė nulemia jo gyvenimą.“ 
Erdvės parinkimas šiai pranašavimo scenai normalus, stereotipinis: 
namo siena vaizduoja ribą tarp dviejų skirtingų pasaulių, o langas 
tarnauja kaip anga, atžyminti mitinę, šiuo atveju vienašalę komuni- 
kaciją: nakties gūdumoje —- pažymėtina, kad vaikai mitologiniuose 

pasakojimuose gimsta tiktai nakčia — išgirstas kalbėjimas ar šauks- 
mas yra vienašalis, į jį niekad „nereikia atsiliepti iš vidaus, bo sako, 
kad šaukianti liga ar laumė, ar nesčėstis ar dvasia iš kapinių kokia““. 
Užtat ir mūsų atveju vien tik iš trijų moteriškių pasikalbėjimo turi- 
nio galima suprasti, „kad tai laimių būta““. 


1-2. Laima lemia 


(Biednas žmogus girioje paklysta. Pamato žiburėlį, įėjęs atranda vieną 
moteriškę.) Stalas aprėdytas gėrimais ir valgymais ir patalynėms puikiai 
išrėdytos lovos ir viskas pazarniai. Moteriškė paguldė svečią kokioj jis 
nesitikėjo savo amžy lovoj. Girdžia - naktį dūzgia ing langą ir šaukia: 

— Laima, Laima, šimts užgimė, šimts numirė - po sūdu jau Dievo. Ale 
kur užgimė, kaip jiems gyvent? 

Laima sako: 

— Kad anų stalas teip apkrautas valgymais ir gėrimais būtų ir ant to- 
kios lovos gulėtų, kaip mano svečis šiąnakt guli... Ir antrą naktį apnakvi- 
no. Pareina jis vakare ing trobą - stalas tuščias, nieko nėr, nei duonos tru- 
pinėlio, lovos plikos lentos, nė jokios patalynės nėr. Ir jį paguldė ant plikų 
lentų. 

(Kartojasi ta pati scena su klausimu palangėje ir Laimos panašiu ir 
atvirkščiu atsakymu. Biednasis ima „vanoti“ Laimą): 

- Teip tu, bestija, užlėmei man tokį vargingą gyvenimą. 


Šis antrasis scenarijus skiriasi nuo pirmojo tuo, kad vietoje trijų 
laimių, lemiančių individualų žmogaus likimą, jame pasirodo vie- 
na Laima, nusprendžianti Žmonijos, paskirstytos į atskiras gimimo 
klases, lemtį. Veiksmo vietos pakeitimas irgi reikšmingas: tuo tar- 
pu kai trys laimės „valkiojasi“ po žmogiškąjį pasaulį ir komuni- 
kuoja su juo pagal kanoniškai nustatytas taisykles, žmogus į Lai- 
mos pasaulį patenka atsitiktinai, „paklydęs“, ir tampa liudininku 
įvykių, kurie jo tiesiogiai neliečia. Laimos gyvenvietė - girios tan- 
kumyne žiburiuojanti trobelė — tai plačiai žinomas degraduotos 
mitologijos stereotipas: giria - tai ne-žmogiškas, ne-kultūrinis pa- 
saulis, kuriame galima užtikti utopines vietoves ir tenai sutikti se- 
noviškas mitines būtybes: Raganą, Laumę, Vėją, dažnai net ir „pus- 
telninko“ rolėje Senelį Dievą. Tos vienišos trobelės girioje - tai 
nelyginant nuskurusio, išdraskyto senobinio panteono karikatūri- 
niai likučiai. 

Šio scenarijaus variantai skiriasi vienas nuo kito tiktai figūraty- 
vinių priemonių panaudojimu: vietoje užklydusio svečio praban- 
gaus ar skurdaus priėmimo galima įsivaizduoti, pavyzdžiui, pačią 
Laimą, kas naktį keičiančią savo rūbus ar išvaizdą ir tuo persirengi- 
mu išreiškiančią likimo kaitaliojimąsi.? Vietoje vienos Laimos gali- 
ma išskirti ir variantą, kuriame į tą pačią trobelę kas valandą įeina 
vis kitaip - tai vargingai, tai vidutiniškai, tai puošniai - apsirėdžiu- 
sios kelios laimės ir atsakinėja į už lango girdimo balso statomus klau- 
simus: tai natūrali abiejų scenarijų sumaišymo tendencija.? 


1-3. Viena Laima ar trys laimos? 


Šių dviejų scenarijų sugretinimas, nežiūrint lėmimo procedūrų pa- 
našumo ir lėmimo turinio tapatumo - juos teks atskirai ir kiek 
išsamiau panagrinėti — neabejotinai iškelia gana keblų klausimą: 
kaipgi iš tiesų yra, ar lietuvių mitologijoje abstrakti likimo sąvoka 
atstovaujama - figūratyviniame plane - vienos dievaitės Laimos ar 
trijų deivių - laimų? 

Laimos byla atrodo solidi: pradedant nuo XVII a. pabaigoje Praeto- 
rijaus minimos Laimelės (=Leumele), dauguma XVIII a. žodynų (Bro- 
dowski, Ruhig, Mielcke)'" liudija likimo - ar gimimo - dievaitės Lai- 
mos - ar Laimės — buvimą. Laima yra tad tiek istorinių šaltinių, tiek 
ir tautosakos davinių patvirtinta mitologinė būtybė. Trijų laimų by- 
la šia prasme žymiai silpnesnė: jų buvimas remiasi tiktai XIX a. et- 
nografiniais daviniais. Tačiau likimo deivių trejybinę formą palaiko 
palyginamoji indoeuropiečių mitologija: lietuviškosios laimės atitin- 
ka tris skandinavų nornas, graikų moiras, romėnų parkas. Balys, pa- 
tiekęs abiejų šalių argumentus, nors ir griežtai nepasisakydamas, 
atrodo, yra linkęs palaikyti vienos Laimos pretenzijas." 

Atsisakydami būti įsprausti į šios „ar...ar“ dilemos rėmus, no- 
rėtume pasirinkti kitą, ne mažiau įmanomą „ir...ir“ hipotezę: para- 
lelus vienos dievaitės Laimos ir trijų deivių laimų buvimas mums 
anaiptol neatrodo nesuderinamas. Ši Laimos ir laimų koegzisten- 
cijos struktūra, atvirkščiai, tiktai primena pirmoje šio rašinio daly- 
je sutiktą Aušrinės ir jos trijų seserų situaciją. Panašiai kaip Aušrinė, 
viso pasaulio karalienė, yra feodaliniu būdu pavedusi dalį žemės 
valdyti savo seserims, taip ir Laima, vien iš paviršutinio mūsų dvie- 

jų scenarijų palyginimo, atrodo kaip hierarchiškai aukštesnė bū- 
tybė, kurios bendruosius sprendimus, liečiančius ištisas naujagi- 
mių klases, konkrečiai apskelbia, nulemdamos kiekvieno žmogaus 
likimą, gimdyvės namus aplankančios trys laimės. 

Reikia pripažinti tačiau; kad trijų laimių konfigūracijos galutinis 
įtvirtinimas surištas su sunkia, atskirų studijų reikalaujančia, aiškios 
ribos tarp laimių ir laumių nustatymo problema. Jeigu kai kuriais 
atvejais ši riba atrodo neabejotina - laimės, pavyzdžiui (net jei jos 
vadinamos laumėmis), lemia vaiko likimą, o tėvai nuo gimimo iki 
krikšto? laiko prie naujagimio uždegtą žiburį, saugojantį jį nuo /au- 
mių (kartais vadinamų ir laimėmis), įsispecializavusių vaikų apmai- 
nyme - tai toks išskyrimas anaiptol nėra bendras reiškinys. Mus tie- 
siogiai liečiančioje srityje negalima būtent išleisti iš akių fakto, kad 
laumės - lygiai kaip ir nornos bei moiros - yra verpėjos ir audėjos ir 
kaip tokios gali pretenduoti į lietuviškojo atitikmens indoeuropiečių 
mitologijoje statusą. Neabejotina, kad XIX a. tekstuose gausiai pa- 
plitusios laumės yra sinkretinės figūros, įvairių skirtingų deivių su- 
maišymo rezultatas: tik jų bylos išsamus išnagrinėjimas gali leisti 
patikimiau pasisakyti ir trijų laimių konsteliacijos klausimu. 


1-4. Lėmimas 


Dažnai vartojamas stereotipas „taip Laima lėmė“ buvo pretekstu 
jau pirmiesiems lietuvių tautosakos tyrinėtojams"? formuluoti ga- 
na paviršutiniškus sprendimus apie „fatalizmui pasidavusią“ lie- 
tuvių tautą. Šios rūšies apibendrinimai nėra patenkinami net vien 
tik filologiniu požiūriu: veiksmažodį „lemti“ nėra tikslu išsiaiškinti 
šiandienine jo prasme ir laimės „lėmimas“ nėra likimo nustaty- 
mas, tam tikros preciziškos gyvenimo programos prie kiekvieno 
atskiro Žmogaus prikergimas. Vien tik paviršutiniai peržvelgus Lie- 
tuvių kalbos žodyno duotas įvairias žodžio „lemti“ reikšmes, mato- 
si, kad jis reiškia, pavyzdžiui, 

(1) spėti: „Tu lėmei, jog jis ženysis, ir įvyko - apsiženijo“ (J.), 

(2) burti: „Kiti lem, bet aš netikiu, ka blužnis rodytum žiemos speigus“ 
Trk.), 
| a linkėti: „Kiek midaus lašų išgėrėm, lemiam tiek saikų javelių“ (Klv 
D 162). 


I96 LIETUVIŲ MITOLOGIJOS STUDIJOS 


Pažymėtina, kad visi šie žodžio „lemti“ parasinonimai, kurių 
pagalba apibūdinamos jo įvairios reikšmės, priklauso veiksma- 
žodžių, vadinamų verba dicendi, klasei. Lemti tad reiškia visų pir- 
ma „išsakyti, pasisakyti (ateitį liečiančiais klausimais)“. Šitaip 
išsiaiškinus pagrindinę žodžio reikšmę, net ir tos jo prasmės, ku- 
rios apibūdinamos kaip 


(4) nuspręsti, nutarti: „Ponas lemia tą budinką sugriauti“ (J.), 
(5) skirti, nustatyti: „Kodėl jūs lemtą darbą dienos n'atlikot?“ (CI 744). 


turi būti aiškinamos kaip reiškiančios ne patį nusprendimą, o to 
sprendimo viešą deklaraciją. 

Mitologiniai kontekstai tiktai patvirtina šią bendrą žodžio „lem- 
ti“ prasmę: ar tai būtų Laima savo trobelėje, ar trys laimos palangėje, 
nei vienu, nei kitu atveju jos nieko „nelemia“ ir žmogaus likimo 
nenustato, jos tik garsiai praneša („pranašavimas“ juk irgi tik pra- 
nešimo rūšis), koks naujagimio - ar naujagimių - likimas „laukia“. 

Ši Laimos - ar laimų — kaip pranešėjos rolė įmanoma tik tada, 
jei jinai - arba jos - „žino“ likimą. Žinojimas - o anaiptol ne sprendi- 
mas - yra tad pagrindinis Laimą kaip dievybę apibūdinantis bruo- 
žas. Užtat ir nenuostabu, jeigu vieninteliame mūsų pažįstamame 
tekste, vaizduojančiame Laimės kovą su Laume““, bernas už pagal- 
bą Laimei jos apdovanojamas visažinojimo dovana, tuo pačiu vi- 
sažinojimu, kurį, kaip žinome, galima įsigyti Joninių naktį suradus 
paparčio žiedą, - sugretinimas, kuris netikėtai, už kelio posūkio, 
leidžia spėti, kokios dieviškos galios slepiasi už paparčio žiedo 
ieškojimo ritualo. 


1-5. Fas et nefas 


Jeigu Laimos esminis bruožas - žinojimas ir jos pagrindinė funkci- 
ja — to žinojimo apskelbimas, tai aišku, kad pats likimas randasi 
kitur negu Laima, kad jis yra tiktai Laimos žinojimo objektas. Liki- 
mas visuose kontekstuose pasirodo kaip laiko bėgsmas, kaip nesi- 
keičiantis fonas, turįs tik vieną ypatybę: jis padalintas į vienas kitą 
sekančius fas ir nefas, geradarius ir blogadarius laikotarpius. At- 
sižvelgiant į keliolika mūsų žinomų variantų, tie besikaitalioją lai- 
kotarpiai gali būti figūratyviai išreikšti keliais būdais: viena diena 

yra laiminga, kita - nelaiminga, vieną valandą gimęs žmogus bus 
turtingas, o jau kitą — skurdžius, prieš gaidžius gimęs vaikas bus 
vagis, 0 po gaidžių —- vyskupas. Vienokia ar kitokia laiko trukmės 
periodizacija, vienoks ar kitoks periodų ilgumas yra antraeiliai da- 
lykai ir neužtušuoja tos pagrindinės likimo sampratos, pagal ku- 
rią pats laikas, į kurį įsirašo mūsų gyvenimas, yra geradaris arba 
blogadaris ir turi savyje laimės ir nelaimės pradus. 


Pastaba. Šis binarinis laiko padalinimas gali pasireikšti ir semantiškai iš 
anksto numatomo trečiojo, tarpinio termino įvedimu: šalia dviejų kraštu- 
tinių polių - vaikas gyvens arba mirs - pasirodo ir trečiasis kompleksinis 
terminas - „ir gyvens, ir mirs“ (t.y., pvz., pagyvenęs 12 metų, staigiai mirs); 
šalia dviejų polių — bus turtingas arba skurdžius - atsiranda trečias, neut- 
ralus terminas — „nei turtingas, nei skurdžius“ (t.y. vidutiniškas). Šis ant- 
rosios generacijos terminų pasirodymas nepakeičia paties laiko išdalini- 
mo principo. 


Grįžtant prie mus dominančios lėmimo sąvokos, galima many- 
ti, kad jinai šiek tiek išryškėjo, išryškinus Laimos toje procedūroje 
vaidinamą rolę. Laima, pasiremdama savo žinojimu, atlieka gana 
aiškią funkciją: jinai nustato ryšį tarp pavienių įvykių ir modu- 
liuoto laiko bėgsmo. Įrašydama tokius atsitiktinius įvykius kaip 
gimimą į laiką, suprastą kaip pastovius visatos rėmus, jinai duoda 
prasmę Žmogaus gyvenimui: ryšio tarp atsitiktinumo ir būtinybės 
nustatymas tam tikra prasme panaikina atsitiktinumą jau vien tuo, 
kad jisai tampa įrašytas į pasaulio tvarką. 


1-6. Laikas ir Gegutė 


Jeigu Laikas savo nesustabdomu bėgimu - „laikas ir puodu užvož- 
tas bėga“, sako senųjų išmintis“ —- pagimdo būtinybės sąvoką, tai 
jo kategorizacija, jo dalinimas į fas ir nefas pasikartojančius laiko- 
tarpius jau yra tos trukmės organizavimas, pagrindžiantis kosminę 
tvarką. 

Norint kiek plačiau išsiaiškinti šitokią laiko sampratą, negali- 
ma apsieiti nors trumpai nepalietus kitos likimo deivės, pasireiš- 
kiančios Gegutės pavidalu, problematikos. Laikas, kurį „žino“ ir 
kuriuo rūpinasi Gegutė, yra taip pat ciklinis, tiktai periodai, kurių 

pagalba jis organizuojamas (kurių pagalba Gegutė daro savo skai- 
čiavimus ir apskaičiavimus), yra vienus metus trunką laikotarpiai. 
Nors metai kartojasi vieni po kitų, tačiau šiuo kartojimusi įsteigta 
pasaulio tvarka nėra iš anksto garantuota: nesuvaldomos žiemos 
galios kasmet atpalaiduoja varžtus, išlaisvina visas gaivalines gam- 
tos jėgas, „gadina“ laiką, jo vietoje grasindamos įvesti chaosą. Ge- 
gužės funkcijos, pasireiškiančios pirmu pavasariniu kukavimu, yra 
tad dvejopos: iš vienos pusės, ji praneša chaoso pabaigą ir naujos 
tvarkos įvedimą““, o iš kitos, ji iš naujo užfiksuoja daiktus ir žmo- 
nes, sustingdydama žmonių veiksmus ir paversdama juos būse- 
nomis. Panašiai kaip laimės, prisistačiusios vaikui gimstant, užfik- 
suoja šį įvykį, prikergdamos jam gyvenimą kaip pastovią būseną, 
taip ir Gegė savo pirmu užkukavimu - nelyginant kino operato- 
rius staigiai sustabdydamas filmo sukimąsi - sušaldo žmonių veik- 
lą, paversdama ją likimu: bedirbant kukavimo pagautas Žmogus 
visą metą dirbs, gulintis Žmogus visus metus bus tinginys, ne- 
valgęs - badaus, o su pinigais užkukuotas bus turtingas." Ir vie- 
nu, ir kitu atveju - žmogui gimstant ar pasauliui atgimstant - liki- 
mo intervencija atsitiktinumą paverčia būtinybe. 

Jeigu šios ciklinio laiko organizavimo funkcijos — nors ir pa- 
klusnios bendrajam lėmimo modeliui - leidžia įsivaizduoti Gegutę 
kaip savarankišką dievaitę, tai kiti jos bruožai ir kitos jos veiklos 
sferos turi didelio panašumo su Laimos asmenybe ir jos veikla. Kaip 
ir Laima, Gegutė yra vieniša, vyro neturinti, vaikais nesirūpinanti 
būtybė; lygiai kaip šalia Laimos pasirodo trys laimės, taip ir vie- 
nišos Gegutės vietoje kartais 


O ir atlėkė trys raibos gegės vidur tamsios nakties.!* 
Gegutei ne tik priskiriamas kartais Žmogiškas pavidalas: 


Ant žalio berželio sėdėdama, 
Ant aukso krėslelio rymodama, 
Šilko skarelę siuvinėdama, 
Aukso kamuolėlį ritinėdama," 


jinai, kaip matome, vaizduojama kaip siuvėja, - ir tai ją priartina 
prie jau minėtų nornų ir moirų. 

Laikas, suvokiamas kaip trukmė, apribojamas inchoatyviniu, 
įžanginiu, ir terminatyviniu, baigiamuoju, aspektais. Matėme, kad 
Laima rūpinasi Žmogaus įžengimu į gyvenimą, o Gegutė - metų 
atsinaujinimu, jų pradžia. Bet ir baigiamasis veiksmas joms abiem 
charakteringas: tuo tarpu kai Laima sprendžia mirties klausimus 
ir nustatinėja jos laiką, Gegutė ne tik kad išpranašauja savo kuka- 
vimu vienos ar kitos būsenos pabaigą (piemenavimo, mergavimo 
ar bendrai gyvenimo galą)*?, jos kukavimas, atlikus jai savo pava- 
sarines funkcijas, iš viso reiškia nelaimę arba tiesiog mirtį.?! Dar 
daugiau: poetinėmis mįslės priemonėmis Gegutė betarpiškai su- 
rišama su Žmogaus lydėjimu į kapus: 


Einu keliu šakeliu, 
Radau vindą vinduojantį, 
Ant to vindo gegutę kukuojančią.* 


Paskutiniu pavyzdžiu įrašykime keistą iš pažiūros Žmonių įsi- 
tikinimą, kad gegutė, vasarą iškukavusi, žiemai į vanagą pavirs- 
ta.“ Palyginus šį mitologinį faktą su pastebėtu Laimos apsirėdy- 
mo ir išvaizdos kaitaliojimu, išreiškiančiu laimingą ar nelaimingą 
laiko tarpą, ir Gegutės metamorfozė darosi suprantama: pagadin- 
tą Žiemos laiką atitinka plėšrusis Vanagas, taip kaip pavasarį pra- 
neša savo pozityvią išvaizdą atgavusi Gegutė. 

Nenuostabu tad, kad elgetos pavidalu po Žemę vaikščiojąs Se- 
nelis Dievas ne tik pavaduoja Laimą, lemdamas naujagimių likimą, 
bet kartais uzurpuoja ir Gegutės funkcijas: atsidėkodamas už gražų 
priėmimą nakvynėn, jisai šeimininkui „duoda /aimę“ , paskirdamas, 
kad tai, kuo pradės dieną, visą gyvenimą darytų.“ 

Šis trumpas ir tik dalinis - nes nepaliesta, pavyzdžiui, Gegutės, 
kaip moterų luomo užtarėjos, figūra —- Gegutės bylos išdėstymas 
jokių galutinių išvadų negali pasiūlyti, jis norėtų tik paskatinti nau- 
jus šioje srityje ieškojimus. 


1-7. Lėmimo turinys 


Sugrįžus prie siauresnės, Laimos —-ir laimų - figūromis pridengtos 
semantinės teritorijos, tenka pagaliau pasistatyti sau klausimą, ką 

būtent Laima - ar laimos - lemia, kokiomis prasmės kategorijomis 
jų lėmimas pasireiškia. Atsakymas į šį klausimą gana paprastas: 
nors mūsų nagrinėtas jau minėtų dviejų scenarijų korpusas (su ke- 
letu degraduotų ar kiek nukrypstančių variantų) palyginti nepla- 
tus, tačiau laimių liečiamos temos jame taip pastoviai kartojasi, jog 
lengva iš pirmo žvilgsnio atskirti du svarbiausius, bendruosius 
lėmimo parametrus. Laimės operuoja dviejų binarinių kategorijų: 

(a) gyvenimas vs mirtis 

(b) turtas vs skurdas 
rėmuose. Šie du parametrai, nežiūrint kokia eilės tvarka būtų su- 
darytas trijų laimų dialogas, yra, logiškai paėmus, hierarchiniame 
tarpusavio santykyje: visų pirma turi būti išspręstas naujagimio 
gyvenimo ar mirties klausimas ir tik po to, gyventi palikto vaiko 
atveju, galima nustatyti, ar jis bus turtingas, ar ne. 

Ši paprasta likimo taksinomija pasipildo dar dviem šalutinėmis 
temomis: 

(c) kartais naujagimiui numatomas nepaprastas likimas, pasi- 
reiškiąs jo išsiskyrimu iš savo /uomo: laimės lemia, pavyzdžiui, 
kad vaikas užaugęs bus „vagis“ arba „vyskupas“ (kartais - „ku- 
nigaikštis“). 

(d) dar retesniais atvejais likimas pasireiškia Žmogaus išėjimu 
iš savo luomo nebe vertikaline (į aukštesnį ar žemesnį statusą), bet 
horizontaline, centrifugine prasme: vaikas tada laimę suras išei- 
damas iš savo bendruomenės ir sekdamas savo gabumus, savo „ta- 
lentą“? (tapdamas, pvz., pirkliu). 

Reikia pastebėti tačiau, kad šiedu papildomi parametrai daž- 
niausiai pasilieka tik atmetamų galimybių forma, kad mūsų nau- 
dojami tekstai neturi tendencijos juos naratyviškai išvystyti. Tai 
visai suprantamas dalykas: šie etnografiniai tekstai atspindi pas- 
kutiniųjų amžių uždarą lietuviško kaimo visuomenę, kurioje vy- 
rauja pastovūs socialiniai santykiai, paremti įsitikinimu, kad ma- 
terialinis gerbūvis yra nekintančio „naudos“ kiekio padalinimo 
tarp pastovaus žmonių skaičiaus rezultatas: vieno Žmogaus pra- 
turtėjimas atitinka neišvengiamai kito Žmogaus nuskurdimą, tiek 
turto, tiek ir Žmonių įėjimas arba išėjimas iš tokios uždaros ekono- 
minės sistemos vertinamas kaip nenormalus reiškinys. Užtat, ati- 

dedant, bent laikinai, į šoną šiuos centrifuginius laimės poreiškius, 
tenka sukaupti mūsų dėmesį į dviejų pagrindinių parametrų - gy- 
venimo ir mirties, turto ir skurdo - kruopštesnį nagrinėjimą. 


2. Gyvenimas ir mirtis 


2-1. Būtinybės svoris 


Tai, kad Laima kai kurių šaltinių vadinama „gimimo dievaite““, 
dar nereiškia, kad jinai tiesiogiai prisideda prie naujosios gyvybės 
susidarymo ar išsivystymo proceso: vaisingumą skatinančios - Že- 
myna ir Austėja“ - nuo jos nepriklauso. Laima yra gimimo dievaitė 
jau vien dėl to, kad jinai dalyvauja jame, tardama savo lemiantį 
žodį. Tarp gimimo ir gyvenimo pradžios yra tarpas, gerai supran- 
tamas tose visuomenėse, kur naujagimių mirtingumo procentas pa- 
kankamai aukštas. 

Laimių lėmimas, kad vaikas „gyvens“, yra tad savarankiškas 
aktas, pranešąs, (a) kad jis nemirs gimdymo metu arba tučtuojau 
po gimdymo, bet drauge ir tai, (b) kad jam priskiriamas tam tik- 
ras laiko tarpas, vadinamas „gyvenimu“, kurį jam teks praleisti: 
„Be laiko nemirsi, kiek lemta - gyvensi“**, sako liaudies išmintis. 
Kitas šio nulemto periodo sinonimas - tai „amžius“: Žmogus se- 
najame lietuviškame kultūriniame kontekste nemiršta, kaip kad 
dabar priimta, nuo kokios nors ligos, jis miršta dėl to, kad jo 
„amžius pasibaigia“?. 

Logiška tokios pažiūros išvada: žmogus negali sauvaliai nu- 
spręsti nutraukti jam lemtą gyvenimą. Čia reikia numatyti du skir- 
tingus — bedalio ir nelaikio - atvejus. 

Suprantama, kad bedalis žmogus - tasai, kuriam Laima nepa- 
skyrė jokios dalies —- viską išbandęs, nori pasitraukti iš gyvenimo. 
Neturėdamas net virvagalio, jis išeina į girią, ieškodamas „sma- 
gaus terpšakio“*? pasikorimui. Kitas toks bedalis veltui bando pa- 
siskandinti.?! Trečiasis pagaliau eina „gyvas į žemę įsikasti“. „Kaip 
kur tik kasa - vis akmuo, kaip tik kur kasa - vis akmuo ir akmuo, 
niekur jis negali įsikasti: jau kad, sako, nėr dalies, tai nėr - nė galą 
sau pasidaryti negaliu“.“?? 

Kiek kitokia yra nelaikio — arba nelaikšio“? — situacija: „Tankiau- 
siai Žmones gandina tokiose vietose, kur koks yra pats sau galą 
pasidaręs. Arba jei ir kits kur kokį vagį nušauna arba užmuša, tai 
kiek tas metų būtų gyvenęs ant svieto, tiek metų naktimis žmones 
vedžioj, klaidin. Kai kada toks nelaikis...“* Šiuo antruoju atveju, 
kaip matome, gana kazuistiškai išsprendžiama problema, suderi- 
nant du prieštaraujančius dalykus: akivaizdžius faktus, kad žmo- 
nės vis dėlto atsitiktinai nugalabijami arba patys nusižudo, su 
įsitikinimu, kad žmogui lemtas gyvenimas turi būti išgyventas. Ne- 
laikis tęsia iki galo - tik susilpninta forma - savo skirtą gyvenimą. 

Tai, kas tinka gyvenimo pradžiai, tinka ir jo pabaigai: Žmogus 
ramiai laukia, kol jo amžius pasibaigs ir, jausdamas besiartinantį 
galą, atsigula į lovą, sukviečia - nelyginant Liudvikas XIV - savo 
vaikus ir anūkus, gimines ir artimuosius, palaimina juos ir numiršta 
sau. Giltinės rolė čia ribota: visi jos įvaizdžiai, pristatantys ją kaip 
barškančiais kaulais, dalge ginkluotą šmėklą, pjaunančią ar dras- 
kančią Žmones, yra tik vėlesnis krikščionybės įnašas. Jos pagrin- 
dinė funkcija - nustatyti, ar jau laikas mirti, ar dar ne; pirmuoju 
atvejujinai atsistoja ligonio galvūgalyje, antruoju - kojūgalyje: „Dar 
tą kartą paspyriau giltinę vs dar tą kartą iszlykau smerties“*?, sako 
iš sunkios ligos pakilęs žmogus. Ir jei kartais atsitinka, kad koks 
išmanus „daktaras“ sugeba uždaryti Giltinę į bačkelę ar į geležinį 
grabą, nebeleisdamas jai atlikti savo pareigos, Žmoniją ištinka ne- 
laimė: „Daugiau nieks nuo to laiko niekur nebemirštą, ir gana. 
Mažai kas ir besergą. Ar tris šimtus metų, (ar) ką, taip ir praleidęs. 
Daugybė svieto atsiradę. Vis gimstą, augą ir senstą, o nieks niekur 
nebemirštą. Parsenę, pražilę, išbalę stov visi, ir gana. Emę rugot ir 
ant pono Dievo, saką: - Užmiršo mums ponas Dievs!“ Gyveni- 
mas ir mirtis yra pastovūs, ne tik neišvengiami, bet ir reikalingi 
kosminės tvarkos dėsniai. 


2-2. Dievų išrinktieji 


Kai žmonės kalba, pasakoja apie gyvenimą ir mirtį, jie retai kada 
liečia tai, kas normalu ir savaime suprantama. Užtat ir nenuosta- 
bu, kad mūsų turimi laimių lėmimo pavyzdžiai beveik be išimties 

pasakoja apie nepaprastus lėmimus, kai vaikui nuskiriama kartu 
ir gyventi, ir mirti. Reikalas eina čia ne apie natūraliai išgyvenamo 
amžiaus priskyrimą, bet apie gyvenimo apribojimą mirtimi, kuri 
nepagrįsta niekuo kitu, kaip tik laimių lėmimu. Tokia pasaulio tvar- 
kai prieštaraujanti mirtis rodo ne tik absoliučią likimo galią, bet ir 
dievų, su ja surištų, suverenumą. Mitologiniu požiūriu tai itin įdo- 
mi medžiaga. 


2-2-1. Perkūno galia 


Iš pirmo žvilgsnio atrodytų, kad toks nepaprastas lėmimas išryški- 
na likimo galią nustatyti ne tik tikslų mirties laiką (pavyzdžiui, 
„Avylikuos metuos dvylikėj dienos“), bet ir jos precizišką būdą. 
Taip bent mano vienas iš liaudies „filosofų“, Laimos vietoje leisda- 
mas pasireikšti Senam Diedukėliui (kuris ne bet kas, „ale jau Dzie- 
vas — kadai anas vaikščia per žmanes“): „Jau kaip gimsta vaikas, 
tai Dzievas ažulaja jam, kokiu smerciu mirc - vienam paskarc, kitam 
nuskysc, treciam sudegc.“?? 

Tačiau keistu būdu mūsų tiriami daviniai neatitinka šio logiš- 
ko galvojimo. Duodami Perkūnui specialią egzekutoriaus rolę, jie 
leidžia surišti šią trumpalaikę mirtį tik su dviem gamtos elemen- 
tais - vandeniu ir ugnimi. 

Laimių lėmimas, kad, vaikui sulaukus tam tikro amžiaus (pvz., 
dvylikos ar septyniolikos metų), jį užmušiąs Perkūnas, mūsų ne- 
stebina, nes jis tik patvirtina vieną iš pagrindinių jo funkcijų - pa- 
saulio tvarkos priežiūrą ir jo įstatymų vykdymą. Liaudies išmin- 
tis, kuri sako: „jagu Perkūnui bus lemta, tai jis mane i stubo ras““*, 
papildydama šią interpretaciją, vis dėlto atkreipia mūsų dėmesį ir 
į tai, kad Perkūnas vykdo tik tai, kas jam yra lemta: jo galia, nors ir 
toli siekianti, yra tiktai vykdomojo pobūdžio. 

Norėdami apginti savo sūnų nuo tokio likimo, kunigaikštis — 
ar ponas, ar tėvas — sugalvoja statyti slėptuvę, tai iškasdami gilų, 
išmūrytą rūsį, tai pastatydami trobelę iš storos geležies, tai tvirtą 
mūro bokštą. Užėjęs Perkūnas sudaužo bokštą, perskelia pusiau 
geležinę trobą, papilia sklepą „sinkiau miltų“. Deja, vaiko slėp- 
tuvėje nesama: jis pasislėpęs „sode po lapais“? ar, kaip jis juokais 

paaiškina, „po kopūsto lapu“*" arba pagaliau „nuvėj(ęs) un aukštą 
kalną, acigul(ęs) į Dievų meldž(iąs)“*!. Perkūno galia nepakankama, 
lėmimas neišsipildo ir mirtin pasmerktas vaikinas lieka gyvas. 

Šių įvykių išaiškinimas nelengvas. Į akis krenta tačiau du cha- 
rakteringi bruožai. Visų pirma vaiką apsaugoja ne tėvo parinktos 
gynimosi priemonės, naudojančios jėgą prieš jėgą - įrašytos į tą 
pačią veiklos dimensiją, - bet sūnaus nekaltas Žinojimas, kad išsi- 
gelbėjimo reikia ieškoti kitur. Iš kitos pusės, aukštam kalne gulinčio 
vaiko malda į Dievą rodo ne tik, kad tasai dievas nėra krikščio- 
niškasis Dievas, ne tik, kad jis yra galingesnis už Perkūną, bet kad 
jo galioje yra likimo sprendimo pakeitimas: tas pats Dievas X, ku- 
rio nuostatus žinodama, Laima skelbia savo lėmimus. 


2-2-2. Mirtis ir vanduo 


Visai kitaip dalykai vyksta, kai vaikui nulemiama mirti prigeriant 
savo tėvo „šoželkoj“ arba „šulnyje“. Apsisaugojimo priemonės čia, 
tiesa, irgi vartojamos: prūdas aptveriamas tvora, šulinys užraki- 
namas, užkalamas „jaučio skūra“, - tačiau jos tik pabrėžia lemties 
neišvengiamumą. „Pakilo audra, tai net baisu: perkūnas viens pas- 
kui kito trankė, vėjas rūmus vertė, o lietus kaip iš kibiro pylė... 
Persigando visi: žiūri, nėr vaiko!... ir rado ant šulnio, ant skūros 
prigėrusį. Todėl ir priežodis: teip Laimė lėmė!“*2 

Šis variantas - įdomus jaučio odos, greičiausia kaip homeopa- 
tinės priemonės, įvedimu - sudaro įspūdį, kad vaikas, prigerda- 
mas tos odos įdubime, lyg ir savanoriškai priėmė mirtį. Kiti va- 
riantai nebando net prigėrimo iliuzijos sudaryti: kūdroje prigerti 
turėjusį vaiką Žmonės randa negyvą pas tvorą, kuria kūdra buvo 
aptverta“; antras šulinio variantas rodo vaiką, kuris visą laiką „apie 
šulnį ir apie šulnį. Anas atsigulė ir šulnia ažudangscia, i putas išie- 
ja, i negyvas vaikas““. Taigi lėmimo išsipildymas nėra tiesiogiai 
surištas su pačiu prigėrimo faktu, o su Žmogaus mirties pagalba 
įvykstančiu „susijungimu“ su vandeniu ar, tiksliau sakant, su die- 
vybe, kurios žinioje randasi šis gamtinis elementas. 

Jeigu lėmimai, surišti su Perkūno nepasisekusia intervencija, 
mums leido negatyviai apibūdinti „Dievą X“ kaip galingesnį už 

Perkūną ir kaip galintį laisvai disponuoti žmonių likimu, šie pas- 
tarieji pavyzdžiai įneša naują, pozityvų šios dievybės definicijos 
elementą - jos glaudų ryšį su vandens sakralumo sfera. Pirmoji 
šios studijos dalis, išryškinusi Aušrinės, jūrų karalaitės, ir Mėnulio, 
jos vyro ar kartais tėvo, vandeninį charakterį, pasipildo dabar nau- 
jais, likimą liečiančiais, atributais.“ 


2-2-3. Mirtis ir ugnis 


Paskutinė lėmimo rūšis turi ypatingą, sąlyginę formą: Laimės le- 

mia, kad naujagimis tol bus gyvas, „kol šita kruvutė malkų nesu- 

degs“““, „kol šis pundelis malkų susikurys“*', „kol meduogalėliai 

susikuręs“*. Šis sąlyginai užtikrinto gyvenimo pažadas turi aiškią 

kontraktualinę struktūrą, sudarytą homologacijos principu: mal- 

kos - tai medžiai, skirti ugniai taip, kaip Žmogus skirtas mirčiai: 
malkos sudegimas 


"—— 


žmogus mirimas 

kur santykis tarp žmogaus ir malkų - metoniminis, toks pat kaip 
jau nagrinėtų vilko ir plauko, slibino ir kiaušinio santykiai. 

Reikia tačiau pabrėžti, kad laimių pasiūlytoji sutartis pagrįsta 
tikėjimu: užlemtas kūdikis, jau išaugęs į vyrus, miršta, nes jis sude- 
gina malkų krūvutę, o sudegina jis ją todėl, kad netiki ne tik į lai- 
mių lėmimą, bet tuo pačiu ir į ugnies galią nutraukti jo gyvenimą. 
O kad toji ugnis ne kas kita, o namų židinio Gabija, nurodo pasku- 
tinysis iš trijų mūsų pasirinktų variantų, kur meduogalėlius pa- 
kiša po ugnimi ne jis pats, o jo pačios motina, jam nesant su duk- 
terimi apžiūrinėjusi skrynią, kurioje jie buvo paslėpti: sutarties 
sulaužytojas čia yra šeimos bendruomenei svetimas asmuo. 

Mūsų pamažu, logiškų prielaidų pagalba atstatomas „Dievas 
X“, likimo valdovas ir sakralinės vandens sferos viešpats, pasi- 
reiškia dabar kaip tikėjimo — ir ypač pasitikėjimo šventa ugni- 
mi - garantas. Žinant, kad Gabija, taip pat kaip Romos židinio 
ugnis, yra tiktai tautinės bendruomenės ugnies metonimas, kad 
jinai kasmet turi būti iš to bendro šaltinio atnaujinama, galima be 
didelio pavojaus siūlyti hipotezę, mūsų Mitros pobūdžio Dievui X 

priskiriant ir amžinosios ugnies — 0 tuo pačiu ir suvereninės ug- 
nies — pirmą kartą uždegtos pirmajam didžiajam kunigaikščiui 
Šventaragiui sudeginti, kultą. Bet tai jau kita, atskiros studijos 
reikalinga, tema. 

Atstatomo dievo figūrai išryškinti reikia pagaliau pridėti dar 
vieną pastabą. Mums žinomi nepaprastų mirčių pasakojimai ro- 
do mirtį, pasireiškiančią arba paskendimo, arba simboliško su- 
degimo formomis, o tačiau joks tekstas nekalba apie normaliai 
laukiamą, mūsų „liaudies filosofo“ numatytą, pasikorimo pro- 
cedūrą. Šio praleidimo priežastis aiški: pakaruoklis tiesiogiai ir 
neabejotinai, ne tik lietuvių, bet ir kitose indoeuropiečių religijo- 
se, priklauso Varūnos-Velnio karalystei“, pasikorimas tad negali 
būti Laimos nulemtas, nes jis priklauso kito, ne mažiau suvereni- 
nio dievo valdžios sferai. Turėdami galvoje indoeuropiečių suve- 
reninių dievų triadą, esame priversti konstatuoti, kad atskyrus, 
iš vienos pusės, Indros-Perkūno galios sritį, išskyrus čia nenag- 
rinėtą, bet numatomą Varūnos-Velnio suverenumo sferą, likimo ir 
pasaulio tvarkos nustatymo funkcijoje pasilieka vienas Mitra, ku- 
riam mes dar neskubame ieškoti lietuviškojo atitikmens, vadin- 
dami jį Dievu X. 


2-3. Laimos sesuva Giltinė 


Mums jau gerai pažįstamas scenarijus - bedalis žmogus, išėjęs į 
pasaulį ir girioje randąs trobelę, o joje Laimą - kartais išsivysto ne- 
laukta kryptimi. Bedalis, supratęs, kad turi reikalo su Laima, ne- 
priskyrusia jam dalies, puola ją mušti, reikalaudamas skriaudos ati- 
taisymo. Laima tada dažniausiai pažada jam pačią, iš kurios dalies 
jis galėsiąs laimingai gyventi. Tačiau retkarčiais pasakojimas pra- 
sitęsia kitaip: 
— Nustok, nustok, (sušuko Laima,) kai mano sesuva pareis, tai tau tuoj 
galą padarys! 

(O sesuo - ne kas kitas kaip Giltinė, atsiliepia iš bačkelės, kurioje jinai 
buvo prieš tai mūsų herojaus uždaryta:) 

— Gi, sesait, ir aš šičia.?* 

Istorija baigiasi jau nebe Laimai įprastu būdu - laimingos pačios 
pažadu - bet jos sesers Giltinės, padarančios herojų „daktaru“, in- 
tervencija. 

Šitoks dviejų dievaičių-seserų pasirodymas drauge nėra vienin- 
telis. Kitoje mūsų dėmesį atkreipusioje sakmėje jodvi prisistato pas 
pusbernį, naktigonėje budintį prie ugnies: „o tos bobos tai buvo 
viena Giltinė, o kita Laimė...“ Jos ima prašyti iš pusbernio spirgučių. 
Tasai duoda Giltinei, o Laimei nenorėjo duoti, o toji vis prašė, „tas 
perpykęs metė spirgą, pataikė jai ant lūpos, o tas spirgas buvo 
karštas - tai jai nudegino lūpą.“ Perpyko: „o tas laidokas, bedalis... 
jaujis dalies neturėjo, o dabar visai neturės“?!. 

Tolimesni tos poros nuotykiai ne mažiau įdomūs. Kai jodvi ima 
kalbėti apie ateitį, pasirodo, kad Giltinė apie ją tik spėlioja, norėda- 
ma gero draugiškam herojui, tuo tarpu kai Laimė viena pajėgia lemti 
likimą. Įpratusiems prie pabaisingo jos vaizdinio Giltinė nelauktai 
pasireiškia kaip geraširdė būtybė, slapta nuo Laimės duodama he- 
rojui patarimus, padedančius jam pasirinkti dalį turinčią žmoną. 

Kitas, panašus, bet ir kai kuo skirtingas variantas vaizduoja 
dvisėda ant žirgo jojančias Laimą ir Giltinę ir vėl svarstančias jau 
kito bedalio bernaičio likimą. Laimei bepasakojant, kaip jinai „ant 
vieno vaikino užpuolus korot“**, tasai nugirdęs ėmė kirsti jai su 
akmeniu į dantis, „kad net visi dantys išbyrėjo“, o tuo tarpu Giltinė, 
Laimei nematant, pakvietė jį, kad sėstų drauge su jomis ant žirgo. 

Vienu atveju Laimė bando keršyti, žadėdama uždegti bedalio 
namus, jodviem einant „per rubežių to kaimo“: jos kerštas nepa- 
vyksta, Giltinei slapta patarus padegti kelis kūlius šiaudų, nunešus 
juos už trobesių. Kitu atveju Laimė numato, kad vaikinas galėtų 
rasti savo dalį, jei, užvedęs savo ūkį, ištvertų, kad jo triobos tris 
kartus sudegtų, tik po to taptų turtingu: ir čia Giltinė ateina į pa- 
galbą, patardama tris kartus statyti triobas iš šakų ir leisti joms 
sudegti. 

Šis dviejų seserų — Laimės ir Giltinės - dvisėda jojančių ant žirgo, 
Laimei pavadį laikant, įvaizdis yra pakankamai tipingas ir archa- 
jiškas: su juo negalima nesiskaityti, lietuvių mitologiją nagrinėjant, 
tuo labiau kad vienoje scenoje atvaizduotų seserų sugretinimas itin 
išryškina jų būdo bruožus. 


208 LIETUVIŲ MITOLOGIJOS STUDIJOS 


+ - 


mimo metu, dabar išryškėja. Iš paviršiaus jinai net pasirodo kaip 
„Veikli“ būtybė, nepasitenkinanti vien žinojimu ir jo apskelbimu: 
ji bando intervenuoti į Žmogaus gyvenimą, „korodama“ jį, „ker- 
šydama“ jam. Tačiau, iš arčiau pažvelgus, jos veikla ribota ir tiksli: 
ji kovoja tik prieš bedalius žmones ir tiktai tam, kad išsipildytų jų 
likimas, kitaip sakant, kad jie ir toliau liktų be „dalies“ ir be „lai- 
mės“. Įrašyta į prieškrikščioniškos moralės rėmus jos veikla yra 
tad - tam tikra prasme - išminties ir tiesumo manifestacija. 

Nors iš paviršiaus jinai ir atrodo „veikli“, faktiškai Laima į be- 
dalio herojaus likimą nesikiša: jos intervencija abiem minėtais at- 
vejais - tai grasinimas sudeginti herojaus namus. Net ir negilus lie- 
tuviškojo semiokultūrinio konteksto pažinimas leidžia teigti, kad 
jinai šiuo deginimu pati neužsiima, kad ši rolė priklauso Perkūnui, 
jau kartą sutiktam nelaikės mirties atveju. Charakteringa ir tai, kad 
trobesiai turį užsidegti tuo momentu, kai dvi likimo sesers ženg- 
siančios „per rubežių to kaimo“: plačiai žinoma, kad Perkūnas kaip 
tik visokių ežių ir rubežių saugotojas. Šis rolių pasidalinimas tarp 
Laimos, lemiančios, ir Perkūno, prižiūrinčio ir vykdančio, dar kartą 
pasitvirtina. 


2-4. Giltinė - daktaro podė 


Laimės ir Giltinės vaizdavimas dviejų kontrastuotų seserų pavida- 
lais išryškina tuo pačiu ir Giltinės portretą. Bedalis žmogus, maiš- 
taudamas prieš Laimę ir jos lemtą „pragaištingą dalį“, pirmenybę 
duoda Giltinei; šioji, iš savo pusės, naudoja nugirstus Laimės pra- 
našavimus, padėdama žmonėms ir gelbėdama juos. Giltinės iš- 
ryškėję bruožai, kaip jau kartą sakėme, visiškai prieštarauja jos po- 
krikščioniškam vaizdui. 

Savo pagrindines funkcijas pati Giltinė aiškiai apibūdina: „Aš 
esu Giltinė, man reik eiti ligonių pažiūrėt. Reik man paskirt, kat- 
ruos laikyt, katruos maryt.“?? Kaip ir Laimė, Giltinė atlieka lėmimo 
funkciją. Gyvenimo ir mirties išsakymas priklauso joms abiem, tik 
jis pasireiškia skirtingu laiku: Laimė tai daro pradžioje, o Giltinė — 
pabaigoje gyvenimo. 

Klaidinga taip pat yra laikyti Giltinę „mirties dievaite“: jai ly- 
giai tiek pat priklauso žmogaus numarinimas, kiek ir jo gyvenimo 
pratęsimas, jo pasveikdinimas. Užtat nenuostabu, kad ir gydyto- 
jo - ar jis būtų burtininkas, ar modernus daktaras — veiklos sfera 
įsirašo į tą tarpą, kuris susidaro nuo Giltinės stovėjimo kojūgalyje 
iki jos atsistojimo galvūgalyje: „Tu kvarus gydyk tuos, kai būsiu 
gale kojų, o jeigu gale galvos, tai tą ir nesiimk gydyt““*, - pataria 
Giltinė savo sūnui-daktarui. 

Neverta turbūt per daug išplėsti šią plačiai žinomą temą - lie- 
tuviškame folklore pasikartojančią dešimtimis egzempliorių - apie 
Giltinės santykius su daktaryste. Trumpai reziumuokime šią gana 
aiškią situaciją: 

(a) Giltinė įsteigia gydymo instituciją, sutikdama būti vargin- 
gam Žmogui gimusio sūnaus pode ir vėliau išmokydama jį „dak- 
tarauti“. Keli retesni variantai būsimajam daktarui šalia Giltinės- 
podės duoda ir krikštatėvį - Senelį Dievą. 

(b) Giltinės kūmas, kurio sūnui lemta pasidaryti daktaru, daž- 
niausiai vargšas bedalis žmogus. Giltinė šiuo būdu lyg ir papildo 
Laimos lėmimus, paskirdama būsimam daktarui savotišką „dalį“, 
suteikdama jam specifinį socialinį statusą“? 

Šitaip maždaug normaliai funkcionuoja medicinos instituci- 
ja. Turint galvoje, kad pasakojimų tikslas, bendrai paėmus, nė- 
ra vaizduoti pastovias situacijas, 0 nepaprastus, nuo normos 
nukrypstančius atsitikimus, mūsų turima daktarų globėjos Gil- 
tinės kolekcija numato du krikštasūnio nepaklusnumo savo po- 
dei atvejus: 

(a) individualiame plane daktaras, norėdamas išgydyti Giltinės 
mirčiai pasmerktą ligonį (dažniausiai kokią karalaitę ar šiaip jau 
didelį poną), užsako padaryti ant vienos kojos besisukančią lovą, 
tuo būdu sukeisdamas galvūgalį su kojūgaliu. Giltinės l ėmimo tuo 
būdu išvengiama, tačiau toks nepaklusnumas baudžiamas, ir gy- 
dytojas diskvalifikuojamas. 

(b) socialiniame plane daktaras apgauna Giltinę, įviliodamas ją 
į tuščią riešutą““, ir tuo būdu sustabdo normalų žmonijos mirimo 
procesą. Ne tik neteisėtų išimčių darymas, bet ir toks pasaulio tvar- 
kos ardymas irgi baudžiamas. 

Ši jos veiklos apžvalga tegali baigtis tik visiška Giltinės reabili- 
tacija: jinai —- Laimės sesuo, gyvenimo ir mirties deivė, turinti dar ir 
antraeiles medicinos globėjos pareigas. Toks homogeniškas jos se- 
mantizmas padeda suprasti ir jos vardo etimologiją: mūsų „kalbi- 
nis jausmas“ neabejotinai sieja šį vardą su visa gelti, geluo, gėlimas 
šeima, 0 ši užuomina vėlgi normaliai išsivysto į gyvatės įvaizdį: 
nėra neįmanoma, kad gyvatės pavidalas būtų viena iš archajiš- 
kų Giltinės pasireiškimo formų, ne tik konceptualinio jos turinio 
panašumu, bet ir figūratyviniu įvaizdžiu sugretindamas dvi - že- 
miškosios Giltinės ir dangiškojo Auššveičio - bylas (supra, Aušrinė). 


3. Turtas ir skurdas 


3-1. Nelaimingi ir bedaliai žmonės 


Kiek plačiau panagrinėjus pirmąjį Laimos - ar laimių - l ėmimo pa- 
rametrą, kurio rėmuose sprendžiamos žmogaus gyvenimo ir mir- 
ties problemos, reikia paliesti ir antrąją likimo dimensiją: žmogui, 
kuriam lemta gyventi, tenka dar priskirti vienokį ar kitokį, gerą ar 
blogą gyvenimą. Jau anksčiau teko minėti, kad mūsų etnografiniai 
šaltiniai neišvengiamai atspindi uždaros agrarinės visuomenės gal- 
voseną, pagal kurią laimės ir nelaimės sąvokos natūraliai homolo- 
guojamos su turtingo ar vargingo gyvenimo supratimu. 
dimensijos padalinimas gali būti dvejopai išspręstas. Žmones ga- 
lima skirstyti į: 

(a) dalingus vs bedalius, 

(b) laimingus vs nelaimingus. 

Skirtumas tarp šių dviejų dichotomijų priklauso nuo priešpa- 
statytus terminus rišančio logiško santykio rūšies. Bedalis žmo- 
gus skiriasi nuo dalingo tuo, kad jis neturi jokios dalies (=jokios 
laimės): santykis tarp šių dviejų sąvokų - kontradikcinis; nelai- 
mingas žmogus skiriasi nuo laimingo tuo, kad jis ne tik kad ne- 
turi laimės, bet kad jis drauge turi dar ir nelaimę, konkrečiai 
pasireiškiančią jo gyvenime: opozicija tarp šių sąvokų jau nebe 
kontradikcinė, o kontrarinė. 

Lietuviškoji mitologija išnaudoja abu logiškų santykių tipus, 
tuo būdu ne tik sudarydama papildomų keblumų mitologui, bet ir 
atnešdama naujų davinių jo teoriniams apmąstymams. Mat nuo 
pasirinktos logiškos laimės struktūros priklauso ir mitinių būty- 
bių, pasirodančių figūratyviniame plane, generacija. Kontrarinės 
struktūros atveju be jokio sunkumo galima atpažinti dvi priešpa- 
statytas, likimui atstovaujančias būtybes: Laimę (arba Dalią) ir Ne- 
laimę (arba Vargą). Kontradikcinių santykių atveju susiduriama 
tiktai su Laimės-Dalios buvimo ar nebuvimo, dalies turėjimo ar ne- 
turėjimo problema; bedalio negloboja jokia specifinė būtybė, ne- 
bent tik pati Laima, kaip anksčiau matėme, prižiūri, kad, nedieve- 
mylėk, jis už kieno nors kito laimės neužsikabintų. 


3-2. Laimė ir Nelaimė 
Paimkime porą „tikrų“ atsitikimų. 


Kartą gyveno gretimai du broliai, vienas turtingas, kitas pavargęs. „Vieną 
kartą vaikščiojo tas varguolius apie savo laukus, žiūri, kad jo varpos nu- 
skabintos. Ale naktyje aina jis sergėt, kas jo varpas skabinėjo. Atėjo tokia 
daili merga iš girios, ima, skina jo varpas ir meta į to turtingo javus. Pasi- 
gavo jis tą mergą ir ėmė mušti, sako: „tu manęs nemušk, nes aš jam teip 
turu daryti, nes aš jo dalis.“ - „Na, kad tujo dalis, n'o kur mano?“ - „Tavo 
dalis rūdynuose rūdyja.'*? 


Štai kitas, kiek skirtingas nuotykis. 


Buvo du broliai, vienas turtingas, kitas biednas. Biednasis nebesitverda- 
mas nutaria pabėgti nuo savo pono ir apsigyventi kitur (tai vyko dar ku- 
nigystės - baudžiavos metais). Išsikrausto, bet užmiršta kirvį ir grįžta: 
„Žiūri, kad stuboj žiburys; ateina į stubą, žiūri, už pečiaus sėdi sena boba 
ir aunasi kojas. Ji sako: aš tavo nelaimė: kaip tu dabar išsikraustei in kitus 
namus, tai ir aš aisiu vėl pas tave“*. Žmogus užpyko, smogė jai į galvą su 
kirviu, „sumušė į šmotelius“, o po to, Nelaimę įkišęs į krepšį, o krepšį pa- 
kišęs po kelmu, grįžta namo, kur jam pradeda sektis gyventi... 


Turime tad reikalo su dviem skirtingomis mitinėmis būtybėmis, 
kurios - kaip kituose tekstuose Laima, savo aprėdos keitimu kaita- 
liodama naujagimių likimą - skiriasi savo išvaizda: geradarė Dalis 
pasirodo kaip „daili merga“,oblogadarė Nelaimė kaip „sena boba“. 

Ši pastaroji tačiau nėra aiškių kontūrų dievybė: nors ir vadinama 
Nelaime, ji gali būti įsivaizduojama „didelio balto vyro““? pavida- 
lu; keisdama savo vardą, ji tampa Vargu“? pasirodydama toje pačio- 
je, mūsų ką tik aprašytoje scenoje. Jos veiklos sfera, iš kitos pusės, 
lieka labai ribota: kaip pasyvus aktorius, Nelaimė vargšo Žmogaus 
sukapojama į gabalėlius ar įkišama į tabokinį ragelį ar į šermukš- 
niu užkišamą butelį; aktyviau jinai pasireiškia tik pereidama nuo 
vargšo pas turtingąjį, tuo būdu lyg ir atstatydama „socialinį tei- 
singumą“ - o tai, kaip žinome, jau nebe Laimai ir likimo sferai pri- 
klausanti moralinė funkcija. Susidaro tad įspūdis, kad ši Laimės ir 
Nelaimės pora yra vėlyvas ir gana dirbtinas padarinys, susikūręs 
kaip logiško lėmimo parametro „turtas“ vs „skurdas“ figūratyvinė 
išraiška, bet nepajėgus konkuruoti su Laimės-Dalios problematika. 


3-3. Laimė-Dalia 


Visai kitokia yra Laimės-Dalios figūra, kuriai lietuvių mitologijos 
tyrinėtojai — ir pirmoje vietoje Balys“! - suteikia savarankiškos, nuo 
Laimos nepriklausomos būtybės statusą. Jos buvimas paliudytas 
ne tik neišsenkančiuose pasakų ir sakmių tekstuose, bet, kas žymiai 
rečiau pasitaiko, ir dainose: 


Ein motulė ūkaudama, 

Laimės-Dalios ieškodama. 
Atsiliepė Laimė-Dalia 
Anoj pusėj marelių.“* 


Klausimas, ar turima reikalo su dviem likimo dievaitėmis, ar 
su viena, dviem skirtingais veiklos būdais pasireiškiančia Laima, 
mitologiniu požiūriu itin įdomus. 


3-4. Laimė ir dalis - abstrakčios sąvokos 


Norint išpainioti šią problemą, reikia išeiti iš paprasto konstatavi- 
mo, kad dalis - ar dalia - tai visų pirma abstrakti sąvoka, viena iš 
priemonių, padedančių žmogui galvoti apie savo likimą. Lygiai 
kaip tėvas mirdamas padalina savo turtą vaikams, paskirdamas 
kiekvienam jo dalį, taip ir Žmogui gimstant, manoma, Senelis Die- 

vas - arba Laima - paskiria jam atitinkamą dalį. Štai vieną kartą, 
Seneliui Dievui apsinakvojus pas vieną poną, „atskrida paukštis, 
nus'laidė un senelia lunga ir prakalbeja negirdetu balsu: „Viešpa- 
tie! biedniem tevam gimė sūnus. Kokių dalių jam skyri?“ — „Anas 
bus šita pana šėparium“, - buva atsakimas.““* Dievo skirta dalis 
yra tad formalinis konceptas, kurio turinys kaitaliojasi: šiuo atveju 
sūnaus dalis - būti „šėparium“. 

Viena iš maldų, kuria kreipiamasi į Mėnulį, dar labiau išryškina 
šią dalies sąvoką: 


Jaunas jaunikaiti, 
Dangaus karalaiti, 
Man dalis ščėsties, 
Tau aukso karūna. 
Tau jaunystę, 
Man bagotystę...* 


Iš „dangaus karalaičio“ meldžiama dalis - tai ne bet kokia dalis, 
o laimės dalis: laimė yra globalinis konceptas, subsumuojantis žmo- 
nijai teikiamas gyvenimo galimybes, ir žmogus, kreipdamasis į 
laimę skirstančias instancijas, prašo sau atitinkamos laimės dalies. 
Santykis tarp laimės ir dalies yra metoniminis (pars pro tota), tačiau 
abi sąvokos yra izotopinės: paskutinis cituotos maldos posmas tik 
susiaurina ir patvirtina dalies, pasireiškiančios „bagotystės“ forma, 
turinį. 

Reziumuokime: /aimės ir dalies, kaip visumos ir dalies, santykis 
pasireiškia dviejose plotmėse: 

(a) formos atžvilgiu: dalis yra tiktai laimės dalis, 

(b) turinio atžvilgiu: laimė apima visas gyvenimo išsipildymo 
galimybes, o dalis liečia tiktai jo materialines vertybes. 


3-5. Dievybė-dalintoja 


Šitokia laimės dalinimo samprata nėra specifinė lietuvių mitologi- 
jai: Indijoje žinomas Mitros suverenumo sferai priklausąs likimo 
dalintojas - dievas Bhaga; prileidžiama, kad ir slavų Bog, krikščio- 
nybės įvedimo metu parinktas būti vieninteliu suvereniniu Dievu, 
savo kilme irgi yra dievas-dalintojas. 

Lietuviškame kontekste šią rolę, iš paviršiaus žiūrint, atlieka 
Laima. Tačiau Laimos uždavinys, kaip matėme, yra ne paskirti, o 
tik išsakyti Žmogaus laimę ir dalią. Užtat iš principo prieš kon- 
krečią analizę reikia išskirti bent tris l ėmimo instancijas: 

(a) Dievybė-dalintoja, į kurios rolę lietuviškose pasakose dažnai 
pretenduoja Senelis Dievas, o išlikusiose maldose - Mėnulis; 

(b) Dievybė-pranašautoja, išsakanti likimą ir tuo paskirianti 
dalį - tai lietuviškoji Laima; 

(c) Dievybė-priskirtoji dalis - tai figūratyvinė forma, kuria gali 
būti aprėdyta individualios dalies sąvoka, turinti lietuvių kalboje 
visą eilę sinonimų: burta, liktė, luoma ir t.t.“ 


3-6. Bedalis žmogus ir laimės ieškojimas 


Jeigu Laima gražiai paskirstytų kiekvienam žmogui duodamą jam 
priklausančią dalį, jei kiekvienas Žmogus gyventų pagal savo laimę, 
žmonija neturėtų jokių problemų, ir žmonės, susirinkę vakaroti, 
neturėtų apie ką šia tema vienas kitam papasakoti. Pastovi būklė 
yra neproblematiška, o gyvenimas, deja, pilnas mįslių, į kurias tik- 
tai pasakos gali atsakyti: „Kitą kartą Ponas dievs ėjo, pasakas saky- 
damas, o Velns - mįsles mindamas“““, - šitaip filosofijos kilmę iš- 
aiškina mūsų senųjų išmintis. 

Iš tiesų gi gyvenime taip būna: vieniems Žmonėms Laima pa- 
skiria jų dalį, o kitus palieka bedaliais. Šitoks elitinis likimo skirsty- 
mas turi svarbių pasėkų. Visų pirma, dalies sąvoka tokiu atveju 
keičia savo turinį, ji virsta „laiminga dalia“, - nes skurdas reiškia 
dalies neturėjimą. Antra, tokio iš pirmo žvilgsnio neteisingo dali- 
nimo pasėkoje atsiranda atskira bedalių Žmonių klasė, pasiryžusi 
nepasiduoti: eiti laimės ieškoti - tai gausių stebuklinių pasakų te- 
ma - ir dažnai net stoti į kovą su Laima, - o toji, dažnai negyvai 
primušama, priversta, kaip matėme, ieškoti kitų išeičių. 


3-6-1. Pačios dalis 


Pirmutinė iš tokių išeičių - nes Laima juk negali pakeisti savo pačios 
lėmimo - tai bedaliui duodamas patarimas bandyti gyventi iš sa- 
vo pačios dalies“: užtenka tik surasti dalingą žmoną, tada jau visa 

šeima galės gyventi ant pačios dalies. Tai paaiškina, bent dalinai, 
kodėl kone visos stebuklinės pasakos pasibaigia laimės ieškančio 
herojaus vedybomis su karalaite arba bent jau šiaip turtingo pono 
dukterimi. Būdinga tačiau, kad ta pasakojimų grupė, kuri spren- 
džia ne šiaip sau herojaus, o aiškaus, eksplicitinio bedalio likimą, 
būsimą dalingą pačią paprastai vaizduoja nuskurusios, apšepu- 
sios mergos pavidalu. Graži, puošni bedalio sutikta mergina nieko 
gero jam nelemia - jai turbūt skirta gyventi iš turtingo vyro da- 
lies - ir bedalio pagalbininkai jam pataria jos vengti. Šios rūšies 
inversija atrodo kaip kompensacinė struktūra, ieškanti idealiai 
išspręsti socialinės ir estetinės nelygybės statomus klausimus. 

Galėjimas apeiti likimo nuostatus susirandant dalingą Žmoną 
savaime išplečia ir Laimos funkcijas, suteikdamas jai komplemen- 
tarinę „porų“ sudarymo rolę: 


Neverki, mergele, 
Raminki širdelę, 

Rasi būsi Laimos skirta, 
Būsi mano miela.“ 


Atrodo tačiau, kad Laimos domėjimasis vedybomis turi dar ir 
kitų, bendrąją giminystės struktūrą sąlygojančių priežasčių: 


Ei neduok Dievai 
Laimužei lemti, 
Tam pačiam kieme 
Mergelei augti. 


O tai duok Dievai 

Laimužei lemti, 

Bent per mylelę 

Mergytei augti.“ 

Reikalas čia eina jau nebe apie pavienių porų sudarymą, bet 
apie endogaminių vedybų draudimą ir egzogaminių išeičių ieško- 
jimą: incesto byloje, kurioje lietuvių tautosaka itin gerai atstovau- 
jama (ir kuri reikalinga atskiros, išsamios studijos), Laimai skirta 
vieta irgi numatytina. 

3-6-2. Avinuko dalis 


Dalies reikšmė dar kartą keičiasi, paaiškėjus, kad bedalis žmogus 
gali gyventi ir iš avinuko dalies. Vieno tokio bedalio istorija maž- 
daug tokia. 


Buvo kartą pas tėvą sūnus, kuriam „niekas nesisekė, ojo tėvas išmintingas 
toks buvo, kad jis pažindavo žmogų, ar jis dalingas, ar ne. Jis ant savo sūnaus 
matė, kad jis jokios dalies neturi, tai jis jį nekentė už tai ir norėjo, kad jis 
prapultų“. 

(Sūnus norėjo vesti merginą, bet tėvas, žinodamas, kad ji turi dalį, ne- 
leido. Sūnus vedė kitą, bedalę - tada tėvas abu išvarė iš namų.) 

Beeidami sutiko jiedu senuką avinuku vediną. Senukas sako: „aš jum 
duosiu šitą avinuką, tai judu iš to avinuko dalies gyvensit“. 

(Jiedu įsikuria, prasigyvena, susilaukia vaikų.) 

„Ale dasigirdo tėvas apie jų laimingą gyvenimą... ojam rūpi žinot, kur jie 
dalį gavo.“ Atvykęs žiūri, „kad avinuks po kiemą vaikščioja ir tas su dale“. 

(Tėvas prašo papjauti avinuką. Sūnus, manydamas, kad tas jau senas 
ir nebereikalingas, sutinka. Papjauna, ima virti mėsą.) 

„Kaip tik pravirė, tuo davė po šmotuką vaikam, ir jiedu abu tuo para- 
gavo; tas tėvas žiūri, kad jau vaikai turi dalis, ir jiedu abudu turi dalis“. 

(Tėvas perpyksta ir išdūlina namo.) 


Kitas to paties pasakojimo variantas bendra savo ekonomija ne- 
siskiria nuo pirmojo. Ir ten bedalis sūnus turi „išmintingą“ tėvą, 
kuris, apvesdinęs sūnų su bedale pačia, juodu išveja. Ir ten jiedu 
sutinka Senuką Dievą, kuris jiems duoda, tiesa, nebe avinuką, o 
šunytį: „tai iš šito šunies turėsit dalį“. Ir tame variante tėvas sužino 
apie naują vaikų laimę, atvyksta ir prisitaikęs užmuša šunį. 


„Paleido iš ryto gyvulius iš tvarto, tie gyvuliai visi rėkdami prie to šuns: 
ėmė pripuolė toj dalis prie vienos karvės“. Tėvas žiūri, kad jau „karvė turi 
dalį“, prašo karvės mėsos. Sūnus, jo liepiamas, papjauna karvę. 

„Insidėjo į puodą plaučius, kepenis ir šeip mėsos - verda, jau biskį pa- 
virė, tuojaus nusipjovus davė moteriškė vaikam, pačiam ir pati paragavo: 
žiūri tas tėvas, kad jau turi vaikai, pati ir pats dalis.“"! 


Tėvo išmintingumo sąvoką atidėdami vėlesniam nagrinėjimui, 
avinuko pakeitimą šunyčiu laikydami kitų sakmių, mininčių šuns 
dalį'*, kontaminacija, apsistokime tik ties dalies sąvoka ir jos pasku- 
tiniu avataru - įsikūnijimu į gyvulius. Kol bedalis gyveno iš savo 

žmonos dalies, dalis galėjo būti laikoma abstrakčiu, religiniu filo- 
sofiniu konceptu. Galima dar prileisti, kad ir avinukas, kaip gyvas 
sutvėrimas, gali turėti savo dalį: ir kiti tekstai pažįsta „Laimės 
užlemtus avinėlius“?. Į avinuką, iš kitos pusės, galima žiūrėti ir 
kaip į žmonos metonimą: Juškos Svotbinėje rėdoje aprašytame - ir 
jo komentatorių naujais variantais papildytame - marčios atlieka- 
mame namų apyvokos daiktų palaiminime (juos paeiliui „apdo- 
vanojant“ rankšluosčiais) šalia gausių negyvų objektų marti lai- 
mina, tuo savo tiesioginės veiklos sferai priskirdama, tiktai vieną 
gyvą padarą -avį."“ 

Tačiau avinuko (ar „šunies“) dalis pasirodo čia jau nebe kaip 
abstrakti sąvoka, o kaip autonomiškas, galįs persikelti iš vienos 
būtybės į kitą, psichinis pradas, įsikūnijęs tiksliai pasirinktoje or- 
ganizmo vietoje - plaučiuose ir kepenyse, kurie, kaip anksčiau ma- 
tėme (žr. supra Aušrinė), yra savo ruožtu sveikatos ir gyvybės pradų 
buveinė: Dalis, kaip žemiškosios laimės pradas, topologiškai su- 
tampa su Laimės žinioje esančiu gyvybės ir mirties principu. Gal 
sutapimo sąvoka čia ne visai atitinka norimą aprašyti procedūrą: 
dalis, kaip dvasinis pradas, lieka autonomiška, ji gali persikelti iš 
vieno kūno į kitą bent dviem teksto nurodytais būdais: „pripuo- 
limu“ (t.y. prisilytėjimu) ir plaučių bei kepenų, truputį pavirtų 
(t.y. ugnies dar [ne]paliestų), „paragavimu“, savotiška pagoniška 
„komunija“. 

Šiame kontekste Dalis - tai mitologinis, figūratyvinis konceptas. 


3-6-3. Gulbės ir marčios 


Ką tik nagrinėti pavyzdžiai rodo, kad Dalies personifikacijos pro- 
cesas jau prasidėjęs, kad sekantis etapas - jai antropomorfinio pa- 
vidalo pridavimas - jau lengvai įžvelgiamas. 


Bedalis sūnus išeina į pasaulį ir sutinka Senuką Dievą, kurio užklaustas 
atsako: „aš pats nežinau, kur aš einu - aš neturu dalies jokios, man nieks 
nesiseka, aš neturu kur pasidėt.“ Senukas priima jį pas save tarnauti ir 
siunčia į „šaltinuką“ vandens. „Atlėkė trys paukštės (kitame variante: trys 
gulbės), padėjo plunksnas ir maudosi“. Vaikinui vėliau pasipasakojus, 
ką jis matė, Senukas jam sako: „Žinai kas ten? tai toj tavo dalis ten atlekia 

maudytis.“ Ir pataria pavogti jauniausiosios plunksnas ir negrąžinti, „pa- 
kol prisižadės tau dale būtie“. Bedalis išpildo nurodymus: „O žinoma, 
kaip Dievas sako, teip turėjo ir būtie: jedu apsivedė, gyveno ir stojo di- 
delei turtingi.“"> 


Variantas, kuriame paukštės patikslintos kaip gulbės, niekuo 
ypatingai nesiskiria nuo mūsų ką tik reziumuotojo, jis gal tik kiek 
turtingesnis keletu mums jau familiarių detalių. Bedalis išeina iš 
namų sakydamas: „aisu, ar aš kur sau Iaimę neatrasu“ (laimės ir 
dalies sąvokos pasirodo kaip sinonimai). Prieš patekdamas pas „se- 
nelį pustelniką“, jis tarnauja piemeniu dvare: jo kaip algą gautas 
tris avis suėda vilkas. Jauniausiosios gulbės plunksnas ermitas įme- 
ta į ugnį ir sudegina sakydamas, kad jiedu dabar galį „poroj gy- 
ventie“. Gulbė jaunamartė pasirodo esanti gera siuvėja, ir nuo to 
jiedu ima prasigyventi.* 

Kitas, paralelus pasakojimas jau nebekalba apie dvigubą - gul- 
bių ir marčių - gyvenimą vedančias būtybes, o apie girioje besiran- 
dančias tris mergas. Dailios mergos pavidalu pasirodžiusi jo turtin- 
gojo brolio Dalis, bedalio užklausta, kur jisai galėtų savo dalį 
surasti, duoda jam tokį patarimą: „Tu nueik į girią, rasi trišaką medį, 
o tame medyje rasi sėdinčias tris mergas, dvi bus linksmos, o trečia 
liūdna, susiraukus: tai ta tavo dalis. Tai tu tą mergą iš medžio 
ištrauk, o tol duok su kančiumi, kol pasižadės tau dalia būti.“ 

Mūsų nueitas kelias gana ilgas: vietoje iš pradžių sutikto beda- 
lio, kuris gauna pačią su dalia, dabar jau mūsų herojus susiranda 
Dalią, kurią jis paima už pačią: dalia - jau nebe teologinė sąvoka, o 
savo rūšies asmeninė, vienam žmogui priklausanti deivė. 

Iš kitos pusės, Daliai įgavus antropomorfinį pavidalą, jinai jau 
pasirodo dažnai ne viena, o trijų gulbių ar merginų sąstate: ši ter- 
narinė figūra primena mūsų aukščiau sutiktas tris laimes. Atrodytų, 
kad su žmogišku pavidalu Dalia kartu priartėja prie Laimos, su tuo 
tik skirtumu, kad tuo tarpu kai trys laimos atstovauja galimos „lai- 
mės“ visumai, Dalia yra tik viena iš laimių, savo partityviniu cha- 
rakteriu atstovaudama visos /aimės daliai, kurios, kaip atsimena- 
me, maldauja į Mėnulį kreipdamiesi žmonės. 

3-7. Akmo, saxum grandius 


3-7-1. Dalis dyla 


Buvo toks bernas; jis tarnavo pas vieną ūkininką, o kad pasibaigė metai, 
prašė algos. Sako: „tavo alga sudilo“. Gavo „porą skatikų“ ir keliauja toliau. 
Pas kitą ūkininką bernas prašo algos „gaidžio didžiojo“. „O tas gaidys 
per metus teip sudilo, kad pavirto į tokį, kaip mažiausias žvirblukas...“ 
Pas trečią ūkininką jis prašo algos „tą didįjį akmenį - o akmuo labai 
didelis ant kiemo gulėjo...“ Jam tarnaujant, „vis tas akmuo dyla - ant Ka- 
lėdų sudilo visai, kad ką tik matyt“ ". 


Šio teksto įskaitomumui padidinti galima pridėti porą pastabų: 

(a) Alga samdiniui - tai visas jo turtas, visa jo nauda. Algos su- 
dilimas yra tad jo perėjimas į bedalio statusą ar net jo, kaip beda- 
lio, statuso išorinis ženklas. Ir iš tiesų pasakojimas baigiasi tuo, 
kad bedalis bernas, vedęs karalaitę, gyvena iš pačios dalies. 

(b) Dilimas, nors jis taikomas visų trijų metų „algų“ sunykimui 
apibūdinti, tiesiogine prasme tinka tik progresyvaus akmens ma- 
žėjimo procesui nusakyti. Dilimo triplikacija yra tad tik retorinė 
priemonė visiškam nesisekimui atvaizduoti, o mitologiškai reikš- 
mingas faktas yra vieno akmens dilimas. Kiti „dalies dilimo“ va- 
riantai, išsaugodami vien tik akmens dilimo epizodą, tai netiesio- 
giai patvirtina. 

Imkime kitą panašų atsitikimą. 


Bernas sąžiningai tarnauja dvejus metus ir nieko neišsitarnauja. „Trečius 
metus sako: „Dagi vienus metus pas tave būsiu, ale man duosi šitą akmi- 
ną, kur va jūsų priesenyj kertėj yra.“ To gaspadoriaus prieseny buvęs jau 
teip toks didelis akmuo šiam tam pasidėt. Tas gaspadorius prižadėjęs jam 
akminą atiduot.“ 

Bernas tarnauja toliau. „Ant to savo akmino tai kojas apsiaunąs, tai 
teip kur buvęs nebuvęs apglostąs, apsidžiaugiąs. Ir matąs jis pats ir visi, 
kad tas akmuo vis einąs ir einąs mažyn, dyląs ir dyląs. Jau ant metų galo 
tiktai belikes kai žąskiaušis didumo.“? 


Šio akmens dilimo bylos svarba verčia mus pacituoti dar vieną, 
labai panašų variantą: 


Kitą kartą buvęs vieno turtingo tėvo sūnus, bet jam nieks nesivesdavę: ką 
tiktai tas tėvas jam duodavęs ar pavesdavęs, tuoj jam ir pražūdavęs kas 

žin kur tas daiktas: nė pinigai, nė gyvuliai —- niekas pas jį nepatverdavę. 
Buvęs to tėvo kluone (apluoke) akmuo labai didelis, tai tėvas, mėgindamas, 
pavedęs jam tą akmenį. Šis apie tą akminą džiaugęsis, lipinėjęs ant jo, 
kojas ant jo apsiaunąs, nusiaunąs, da pabuvęs kelias dienas ir tas pražuvęs 
kas žin kur.“?? 


Šiuos tekstus galima papildyti keletu pastabų: 

(a) Visuose trijuose variantuose reikalas eina ne apie šiaip sau 
akmenį, o apie didelį akmenį, būtent apie „akmo, saxum grandius“, 
kurio „garbinimą“, remdamasis XVI amžiaus galo šaltiniais, užre- 
gistravo S. Rostowskis.*! 

(b) Tas didelis akmuo randasi sodyboje: kieme, kluone ar prie- 
sienyje, taigi ūkininko šeimynos užimamoje erdvėje, nors jo pa- 
skirtis ir yra neaiški, greičiausiai užmiršta. Sakyti, kad akmuo lai- 
komas priesienyje „šiam tam pasidėt“, yra aiškus nonsensas. 

(c) Santykiai tarp herojaus ir jam priskirto akmens atrodo dau- 
giau negu keisti, tai greičiau gerbimo - neištariant žodžio „garbini- 
mo“ - ryšiai: herojus juo „džiaugiasi“, „ant jo lipinėja“, „glosto jį“. 

(d) Viena herojaus elgsena ypatingai išsiskiria: dviejuose pas- 
kutiniuose variantuose jis mėgsta atsisėsti ant akmens „kojas ap- 
siauti“. (Tokioje pat pozoje, prisiminkime, varguolis, grįžęs namo 
kirvio, suranda savo Nelaimę.) Apsiavimas - tai dienos - arba šiaip 
kokio naujo darbo - pradžios ženklas, kurio negalima nesugretinti 
su visokių pradžių dievaite Laima, gimimo - Žmogaus pradžios, 
bet, kaip toliau matysime, ir Žmonijos pradžios asistente. 

Pasiskaičius apie tokias ypatingas nelaimės pasireiškimo for- 
mas, savaime kyla klausimas: kas ir už ką dilina tą didžiulį ak- 
menį, paskutinę vargšo berno viltį? Atsakymą duoda pati kalti- 
ninkė - Laima, mūsų jau cituotame tekste papasakodama Giltinei, 
„kadjiant vieno vaikino užpuolus korot“ ir sudilinus akmenį, kurį 
tasai buvo susiderėjęs algos. O Laimos „korojimus“ ir „keršijimus“ 
mes jau esame išsiaiškinę kaip likimo valios išsipildymo priežiūrą. 

Nebereikia, atrodo, papildomų komentarų paaiškinimui, kad 
tas didelis akmuo, kurį, kaip paskutinį savo šansą, už algą išsideri 
nesėkmingas Žmogus, akmuo, kurį jis myli, gerbia ir glosto, kuris 
sudilinamas tam, kad bedalis žmogus visiškai „nebeturėtų jokios 
dalies“,- tai ne kas kita, o paskutinis Dalios įsikūnijimo pavidalas, 

jos pasireiškimas pačios kiečiausios pastoviausios medžiagos - ak- 
mens - forma. Paaiškėja tuo pačiu ir hierarchiniai santykiai tarp 
likimo dievaitės Laimos, galinčios sudilinti asmeninę žmogaus glo- 
bėją - deivę Dalią. 


3-7-2. Saxa pro diis culta 


„Akmenis kaip dievus garbino“, - rašo XVII a. pradžioje Rostow- 
skis, kalbėdamas apie senosios lietuvių religijos liekanas.?? Lietu- 
vių, kaip akmenų - lygiai kaip žvaigždžių, miškelių ar upių - gar- 
bintojų, problema, bendrai paėmus, mūsų mitologų sprendžiama 
labai įvairiai, bet jų pasiūlomi aiškinimai visų pirma atspindi tik 
jų pačių pažiūras į religingumą kaip kultūrinį reiškinį. Kaip ten 
bebūtų, pagrindinė, mūsų manymu, klaida ir iš to kylą sunkumai 
paeina nuo to, kad akmenų garbinimą norima aiškinti kaip globa- 
linį faktą, neatsižvelgiant į atskirų akmenų formas ir tipus ir jų 
santykius su vienomis ar kitomis dievybėmis, su ta ar kita sakra- 
lumo sfera. Toks aiškinimo būdas niekuo nesiskirtų, pavyzdžiui, 
nuo studijos apie šventųjų kultą katalikų bažnyčioje, žiūrint į jį 
kaip į statulų garbinimą, skirstant jas į medines ir akmenines, net 
nebandant atskirti šv. Jurgio nuo šv. Antano Paduviečio „stabų“. 

Užtat ir mes, etnografiniuose šaltiniuose susidūrę su į akmenį 
„Isikūnijusios“ Lairmos-Dalies problema, bandysime plačiame ak- 
meninių figūrų lauke ieškoti tik mums reikalingo, jau išryškėju- 
sius semantinius bruožus atitinkančio akmens, palikdami visą ak- 
menyną kitoms, detalioms ir preciziškoms studijoms. 

Jėzuitų 1600 m. Metraštis“? gana kruopščiai aprašo vieną tokių 
garbinamų akmenų tipą: 


Alibi lapides non parvi in horreis, in terra defossi, superficie plana sur- 
sum versus, non terra sed stramine contecti asservantur, guos Deyves ap- 
pelant, atgue ut custodes frumentorum et pecorum religiose colunt. 


Šis tekstas, jau vien dėl savo preciziškumo, reikalingas, mūsų 
manymu, kad ir nedailaus, bet pažodinio vertimo: 


Kitur (=kitose vietose) sandėliuose laikomi dideli akmenys, į žemę įkas- 
ti, plokščiu paviršiumi į viršų (paguldyti), ne žeme, o šiaudais apdengti; 

juos vadina Deivėmis (=Deyves) ir ištikimai garbina kaip grūdų ir gal- 
vijų saugotojus. 


Prie vertimo, žinoma, reikia pridėti ir gana smulkų komentarą: 

(1) Žodį deivės reikia laikyti bendru moteriškos lyties mitinių 
būtybių pavadinimu - tautosakos šaltiniai deivėmis vadina ir lau- 
mes, ir laimas - o ne specifiniu akmenų vardu. Šio žodžio vartoji- 
mas daugiskaita reiškia, kad turima reikalo su gausiomis antra- 
eilėmis, nesuvereninėmis dievybėmis, priklausančiomis „namiškų 
dievų“, atskirai globojančių kiekvieną šeimyną ir ūkį, kategorijai. 

(2) Šių deivių funkcijos - jos „grūdų ir galvijų saugotojos“ — 
atitinka Dalios, identifikuotos su naudos sąvoka, rolę ir turinį. 

(3) Kaip ir kituose lotyniškuose to meto tekstuose, žodžio Khor- 
reum vertimas į lietuvių kalbą sudaro sunkumų. Abstrakti sąvoka 
„sandėlis“ neatitinka jokio konkretaus pastato pavadinimo. Balio 
vertime“* vartojama klėtis (=grūdų sandėlis) daro nebesuprantamą 
„galvijų globos“ funkciją. Grūdų konservavimo būdai ir šiam tiks- 
lui pritaikyti pastatai istorijos bėgyje keitėsi: dievo Gabjaujo bylą 
nagrinėdami, susidūrę su panašia problema mes buvome privers- 
ti horreum identifikuoti su kluonu.* 

(4) Tokia pat problema kyla ir Romos mitologijos tyrinėtojams: 
ir ten grūdų saugotojos dievaitės Ops Consiua aukuras laikomas 
(ar iš tiesų, ar tik simboliškai, - tai vėl naujas klausimas) sub terra“, 
įkastas į Žemę, o ne - kaip Balys klaidingai verčia mūsų nagrinėja- 
mą tekstą — „iškastas iš žemės“. Pati pasisiūlanti, Romos specia- 
listų panaudota, prielaida - kad toks deivės ar jos aukuro įkasimas 
į Žemę atitinka archajišką grūdų konservavimo būdą - jų laikymą 
Žemėje iškastuose sklepuose (taip dar mano vaikystėje Lietuvoje 
buvo žiemą laikomos bulvės), - nepatvirtinama, atrodo, archeolo- 
ginių tyrinėjimų, nerandančių tokios rūšies pastatų liekanų. 

(5) Kaip ten bebūtų, jau vien dviejų mitologijų - lietuviškosios 
ir romėniškosios - detalaus, jokiomis įtakomis nepaaiškinamo ati- 
tinkamumo faktas pabrėžia mūsų nagrinėjamo teksto - ir su juo 
surišto konteksto - svarbą. Kita tos pat rūšies detalė - nurodymas, 
kad romėnų dievaitės altorius buvo laikomas pridengtas ir atiden- 
giamas tik keliskart per metus jai skirtų švenčių proga - paaiškina, 
kodėl mūsų deivės - akmenys - buvo apdengtos tik šiaudais, o ne 

žeme. Ar iš to galima daryti išvadą - kaip tai daro Būga““, nežinojęs 
romėniškojo atitikmens buvimo - kad tie akmenys ir buvę ne kas 
kita, o tik naminiai arae (aukurai), sunku pasakyti. Mūsų many- 
mu, patsai klausimas neturėtų būti statomas dilemos: ar aukuras, 
ar deivė? - forma: toks gerbiamas akmuo gali būti drauge ir deivės 
įsikūnijimo, jos „prisilaikymo“ vieta, jis gali būti atidengiamas jai 
skirtų ceremonijų metu, ant jo gali būti dedamos aukos deivei at- 
sidėkoti ir iš jos ko nors maldauti. 

(6) Paskutinė pastaba liečia akmens formą - jo plokščią į viršų 
atsuktą paviršių: Būga joje mato vieną iš argumentų, pagrindžian- 
čių akmens kaip aukuro interpretaciją. Neprieštaraudami jam, bet 
vis dėlto atkreipdami dėmesį į tai, kad plokščia forma, tinkanti au- 
kojimams, dar nespecifikuoja mūsų dievybės, o gali būti bendra 
visiems - arba bent daugumai - šventųjų akmenų, norėtume paly- 
ginti šiuos plokščius akmenis-deives su Rambyno kalne gulėjusiu 
Laimai skirtu didžiuliu taip pat plokščio paviršiaus akmeniu.“ Bet 
prie šito klausimo grįšime kiek vėliau. 

Lieka dabar tik žengti paskutinį Žingsnį, sugretinant tautosa- 
kos atskleistus davinius su istorinių šaltinių medžiaga. Palyginti 
tuos „didelius akmenis“ - t.y. akmens uolas, užsilikusias sodybo- 
se ir tik mitinėje pasąmonėje išsaugojusias kai kuriuos jų „šventu- 
mo“ aspektus - su jėzuitų užregistruotais irgi dideliais akmeni- 
mis-deivėmis. Palyginti taip pat jų semantinį krūvį: dalies, kaip 
turtingo gyvenimo, simbolį su grūdų ir galvijų globa. Šių dviejų 
planų sugretinimas leidžia suformuluoti tvirtą abiejų objektų, ku- 
riuos skiria trijų šimtų metų laikotarpis, struktūrinės identifikaci- 
jos hipotezę. 

Paskutinis likęs klausimas - šioms istorinės evoliucijos išskir- 
toms, dviejų rūšių šaltiniais paremtoms būtybėms bendro vardo 
nustatymas. Jėzuitų metraščio vartojamas deivių terminas, kaip jau 
sakėme, yra tik bendras plačios klasės antraeilių dievybių pavadi- 
nimas. Sudilstančius akmenis, matėme, galima įtikinamai laikyti 
dalies - arba Laimos-Dalios - vienu iš charakteringų pasireiškimo 
pavidalų. Galima tad savęs klausti, ar nuo XVII a. vidurio minima 
laimės deivė (Glūcksgėttin) Laimelė“* - kurią tik vienas Praetorius 
apibūdina kaip gimimo deivę - nėra toji pati „grūdus ir galvijus“, 

t.y. naudą, globojanti naminė deivė, kurios stabas („idolum“) - ar 
aukuras - itin tiko privataus, draudžiamo kulto praktikai.*? 


II. LAIMA IR ŽMONIJA 
1. Įžanginės pastabos 


Lygiai kaip pavienio Žmogaus gyvenimo istoriškumas darosi su- 

prantamas, įrašius jį į kosminio laiko rėmus, taip ir žmonijos liki- 

mas, jos tapimo laike kryptis ir prasmė negali nesukelti filosofinių 

apmąstymų. Kaip ir kitos indoeuropiečių kultūros, ir lietuvių mi- 

tologija siūlo šia tema savitą istorijos interpretaciją, savu variantu 

papildo bendrąją vadinamąją trijų Žmonijos amžių teoriją. 
Elementarios laiko kategorijos: 


/praeitis/ — /dabartis/ - /ateitis/ 


projekcija ant pasaulio istorijos fono leidžia ją padalinti į tris vie- 
nas kitą sekančius laikotarpius - pvz., į aukso, bronzos ir geležies 
amžius - ir Žiūrėti į jų vystymąsi kaip į Žmonijos pažangą arba jos 
dekadenciją. Lietuviškoji tokio istorijos supratimo versija ją įsivaiz- 
duoja trijų viena kitą pakeičiančių rasių forma: kadaise gyvenusią 
milžinų rasę pakeitusi dabartinė žmonių rasė, o po jos turinti sekti 
nykštukų rasė, kur žmonės būsią taip sumenkėję, jog devyni vyrai 
vieną gaidį pjausią?? Žmonija, šitokioje sampratoje įrašyta tarp 
dviejų jai svetimų rasių, turi savo pradžią ir pabaigą, jai buvo lem- 
ta gimti, jai lemta vieną gražią dieną ir mirti. 

Nenuostabu tad, jei lietuvių mitologija tokį istorijos filosofijos 
aiškinimą įdeda į Laimos - žinojimo dievaitės - lūpas, jei sutinka- 
me Laimą tekstuose, aprašančiuose jau nebe atskiro Žmogaus gi- 
mimą ar mirtį, bet Žmonijos atsiradimą ir pražūtį. 

Lietuvių mitologijoje šie du įvykiai surišti su pasauliniais ka- 
taklizmais - tvanu ir maru: jeigu tvano pasėkoje atsiranda žmonių 
rasė, tai maro grėsmė išsigandusiai Žmonijai pasirodo kaip pasau- 
lio pabaigos galimybė. 

2. Laima ir tvanas 


2-1. Šaltiniai 


Pasaulinio tvano mito šiuo metu mums žinomos keturios versijos. 
Pagrindine versija galima laikyti Davainio-Silvestraičio 1888 m. 
užrašytą ir jo folklorinės medžiagos rinkinyje Pasakos, sakmės, ora- 
cijos paskelbtą tekstą.?! Jam artimi yra du to paties mito variantai, 
Davainio išversti į lenkų kalbą, užrašyti 1878 ir 1880 m., - rinkinio 
autoriai patiekia mums jų trumpas, bet panaudojamas santraukas. 
Ketvirtas variantas netikėtai sutiktas Juozo Jurginio trimis metais 
vėliau pasirodžiusių istorinių studijų rinkinyje Pagonybės ir krikščio- 
nybės santykiai Lietuvoje?*, kuriame autorius patiekia laisvą šio mi- 
to, Teodoro Narbuto paskelbto 1835 m., lietuvišką vertimą, pa- 
reikšdamas drauge ir savo įsitikinimą, „jog tai Biblijos siužeto apie 
tvaną ir Babelio bokštą literatūrinis perdirbinys“. 

Toks Jurginio tvirtinimas - o drauge ir dviejų skirtingų šaltinių 
komentatorių tarpusavis ignoravimas - verčia mus kiek apsistoti 
ir pasisakyti atskiros humanitarinių mokslų šakos - ar technologi- 
jos - vadinamos „šaltinių kritika“, klausimu. Istorikas Jurginis ir 
folkloristas Balys šiuo klausimu susitinka, užimdami „pozityvisti- 
nes“ pozicijas: romantizmo epochos istorikų, o ypač mitologų, dar- 
bai — bet tai galima taikyti ir renesanso istoriografijai — turi būti 
atmetami kaip „išsigalvojimo“, „plagijavimo“ ar „perdirbimo“ pro- 
duktai. Tokia pozityvistinė pažiūra tačiau slepia, mūsų nuomone, 
jų šalininkų „idealizmą“ literatūrinę kūrybą vertinant: teigiant 
mokslą, pagrįstą faktais, į iracionalines patamses nustumiama vi- 
sa meninė kūryba kaip iš nieko atsirandančios, „iš piršto išlaužtos“, 
jokiai logikai nepaklusnios vaizduotės padarinys. 

Narbuto paduoto teksto palyginamumo su bibliniais siužetais 
klausimu galima trumpai pasakyti: 

(1) kad tvano mitas yra labai bendro, gal net universalaus po- 
būdžio, sutinkamas nuo Australijos iki Aliaskos; biblinis tvano teks- 
tas yra tiktai viena iš bendro Mesopotamijos tvano mito versijų; 

(2) kad Babelio bokšto mitas, kaip viena iš priemonių mitologi- 
nėmis kategorijomis išsiaiškinti įvairių ir gausių kalbinių ir tautinių 

bendruomenių egzistavimo faktą, yra ne mažiau paplitęs: įvairių jo 
versijų aprašymui vokiečių mokslininkai yra paskyrę keturių storų 
tomų veikalą. 

Taigi nėra pagrindo manyti, kad lietuviškasis tvano mitas neiš- 
vengiamai būtų Biblijos mito „perdirbinys“: šaltinių kritiko užduo- 
tis yra tik atrinkti eventualius, jame pasirodančius biblinius ele- 
mentus. 

Narbuto teksto palyginimas su Davainio patiektais liaudies tra- 
dicijos variantais, kuris pareikalautų atskiros studijos, mums iš kar- 
to įkvepia visą eilę pastabų, kurias galima sugrupuoti į keturias 
rubrikas: 

(1) Visų pirma prie oralinės tradicijos tekstų kiek pripratusi akis 
lengvai atskiria elementus, istoriko-literato įvestus tekstui „pa- 
gražinti“. Tvano pabaigą atžymintis toks prastos literatūros saki- 
nys kaip „Vandenys nuslūgo, audros nutilo, ir linksmai pradėjo 
šviesti skaisti saulė“ neabejotinai priklauso asmeninei Narbuto 
kūrybai. Panašiai „gražina“ liaudies pasakas ir prancūzų XVII a. 
rašytojas Charles'is Perrault. 

(2) Atvirkščiai, kai kurie tekstiniai faktai, bendri tiek Narbuto, 
tiek ir Davainio šaltiniams, nieko bendro neturi su Biblija, negali 
būti nei „išgalvoti“, nei vieni nuo kitų nukopijuoti. Tarp jų galima 
paminėti: 

(a) faktą, kad paskutinieji milžinai išgelbstimi riešuto kevale; 

(b) faktą, kad pirmųjų Žmonių atsiradimas aiškinamas kaip mil- 
Žinų rasės atstovų seksualinio santykiavimo su žeme pasėka; 

(c) faktą, kad toks „apvaisinimas“ atliekamas „vaivorykštei“ pa- 
tariant. 

Tokie tekstiniai faktai per daug įleidę šaknis į lietuvišką mitinį 
galvojimą, per daug surišti su bendrąja mitine tematika (liečiančia, 
pvz., chtoninę Žmonijos prigimtį): jų buvimas leidžia tvirtinti, kad 
visi mums žinomi variantai yra vieno ir to paties mito versijos. 

(3) Trečiai tekstinių faktų grupei priklauso elementai, kurie, nors 
ir būdami mitinio pobūdžio, nors ir užimdami teksto išsirutulioji- 
me tas pačias arba panašias pozicijas, vis dėlto yra skirtingai reali- 
zuojami atskiruose teksto variantuose. Šioje grupėje ryškiausią vie- 
tą užima asmenvardžiai: 

(a) Dievas, valdantis milžinų rasę ir tramdantis tvaną, Narbuto 
paduotoje versijoje vadinamas Praamžis, o Davainio variantuose — 
Prakorimas arba Prakurimas. 

(b) Kita svarbi mito veikėja, pagrindinio dievo pasiuntinė, Nar- 
buto vadinama „vaivorykštė Linksminė“, Davainio tekstuose turi 
keletą vardų -ji ir „vaivorykštė“, ir „Laumės juosta“, ir „Laima“ — 
kurie pačiam pasakotojui sukelia rimtų „filologinių“ problemų. 

Antroje ir trečioje rubrikose suminėti faktai - tapatumai ir va- 
riacijos — ir sudaro pagrindinį mitologo dėmesio objektą. 

(4) Ketvirtai grupei priklauso tos „suasmeninto“ teksto defor- 
macijos, kuriose atsispindi ne autoriaus noras suliteratūrinti savo 
pasakojimą, o sąmoningai ar nesąmoningai išreikšta autoriaus ide- 
ologija. Iš pirmo žvilgsnio lengva atpažinti Narbuto versijoje dvi 
dominuojančias tendencijas: 

(a) Racionalizacija: jei Davainio mitui rūpi tik dviejų senelių- 
milžinų, iš kurių atsiras Žmonija, likimas, Narbutas neužmiršta 
išgelbėti ir paukščių ir gyvulių. Tai logiškas - bet ne mitologiškas — 
papildymas: šios rūšies priedai greičiausia ir leido Jurginiui susi- 
daryti Biblijos pamėgdžiojimo įspūdį. 

(b) Mito sulietuvinimas: tuo tarpu kai Davainio tekstams rūpi 
bendra Žmonijos atsiradimo problema (kiekviena tauta mitiniame 
galvojime save laiko pasaulio centru), Narbutas ne tik kad ima ra- 
cionalizuoti, šalia lietuvių tautai pradžią davusios senelių milžinų 
poros numatydamas ir kitas poras, išsiskirsčiusias po pasaulį, jis 
drauge nustato ir vaikų skaičių - devyni berniukai ir devynios mer- 
gaitės, —- iš kurių galėjo atsirasti devynios lietuvių gentys. O šios 
devynios gentys jam reikalingos tęsti lietuvių tautos mitinės isto- 
rijos vystymą. 

Šitokios, epochos ir autoriaus ideologija paremtos, interpreta- 
cinės tendencijos yra palyginti nesunkiai atpažįstamos, jos netruk- 
do atstatyti mitinį prototipą, kuris Narbutui tarnavo šaltiniu jo „pa- 
gerintai“ versijai išdirbti. 

Mūsų gana ilga, bet neišvengiama digresija leidžia suformu- 
luoti dviejų rūšių išvadas. Visų pirma aiškiai matyti, kad mitologi- 
jai reikalinga savita „tekstų kritika“, kiek skirtinga ir nuo istorinės 
„Šaltinių kritikos“, ir nuo filologinės „literatūrinių tekstų kritikos“. 

Ją pritaikius mus dominantiems šaltiniams, paaiškėja ne tik Nar- 
buto versijos panaudotinumas ir to panaudojimo ribos, bet ir rei- 
kalas mitinio teksto analizės pagrindu pasirinkti Davainio-Silvest- 
raičio versiją, ją tik progresyviai papildant Narbuto patiektomis 
žiniomis. 


2-2. Žemės paskanda 


... prieš tvanų metų buvo tik dideli žmonys,... anus seniejai Žžmonys vadi- 
na milžinais... O dievas, kurį anie garbino, tei tas padangėje ant aukštybės 


turėjo didelius palocius. Ir turėjo vardą jisai Prakorimas. O kada, pažiūrėjęs 
ant žemės, pamatė dideliai savo žmonis blogai darantis, ir teipo nusiuntė 
Prakorimas du vyru, kurius vadina seniejai žemaičiai Vėjas ir Vanduo, kad 
tus žmonis anie suvaldytų nuo blogų darbų... (Jiems neklausant), anie 
užpyko, tie vyrai du, ir jėmė tie vyrai su 25 dienums apkabinę ing glėbį 
visą žemę kaipo torielką ir mėtė į visas puses. Ir teip vandens visą žemę 
paskandino. 


Neužmiršdami, kad mūsų pagrindinis tikslas yra dievaitės Lai- 
mos asmenybės ir veiklos aprašymas, turime vis dėlto kiek ilgiau 
apsistoti ties šiuo tvano vaizdavimu: tik jo rėmuose galima pilniau 
suprasti Laimos vietą dievų pasaulyje, jos santykius su kitais die- 
vais ir, bendrai paėmus, jos kosmines funkcijas. Užtai ir mito, ku- 
rio plačias ištraukas čia paduodame, analizė nebus išsami - ji lies 
daugiausia tik su Laima bendro turinčias problemas. 


2-2-1. Milžinų rasė 


Kad kadaise žemė buvusi apgyventa milžinų, jokių abejonių nėra: 
gausūs ir įvairūs tautosakos šaltiniai tai liudija, indoeuropiečių pa- 
lyginamoji mitologija, įrašydama lietuviškuosius davinius į pla- 
tesnius rėmus, tai tik patvirtina. 

Savaime suprantama, kad ir ano meto dievai tegalėjo būti tik 
milžinai. Štai kad ir mūsų gerai žinomas Velnias, kai kuriuose teks- 
tuose vaizduojamas kaip vienaakis milžinas, lietuviškasis Polife- 
mo atitikmuo, arba kaip lapkritys, vienu savo pūstelėjimu apnuo- 
ginąs visus medžius. Plačiai paplitusi sakmė apie du milžinu, 
vienas kitam per upes ir slėnius kirvį beskolinančiu: kai kuriuose 
variantuose jie vadinami Perkūnu ir jo broliu. Panašių pavyzdžių 

netrūksta. Normalu tad, kad ir tuos du vyru, senųjų Žemaičių va- 
dinamus Vėju ir Vandenimi, Narbuto versija laiko milžinais. Turi- 
me čia reikalo, kaip ir skandinavų ar graikų mitologijose, su „se- 
nosios kartos“ dievais, milžinų rasės bendragyventojais ir jų 
valdovais. Šitoje tai pirmapradžių dievų aplinkoje neužilgo pasi- 
rodys ir mūsų dievaitė Laima. 


2-2-2. Prakorimas 


Dievas, kurį „garbina“ milžinai, bet kuris drauge yra ir anos epo- 
chos dievų valdovas, Davainio-Silvestraičio lietuviškame variante 
vadinamas Prakorimu, o lenkiškuose variantuose - Prakurimu arba 
tiesiog Dievu. 

Šis keistas dievo vardas - Prakorimas - Davainio komentato- 
riams įkvepia tiktai klaustuku palydimą jo sugretinimą su Lasici- 
jaus minimu Occopiruum (acc. sing.): tai prasmės požiūriu, jei ant- 
rąją šio sudėtinio vardo dalį galima interpretuoti kaip - pirm(as), 
nėra jau toks blogas palyginimas. Tačiau manyti, kad tai Lasicijaus 
duoto teonimo deformacija, yra neįmanoma jau vien dėl to, kad 
žodis prakorimas, pilnas ir nesudarkytas, egzistuoja lietuvių kalbo- 
je, dar daugiau, kad jis užregistruotas LKŽ. 

Abstrakčioji šio žodžio reikšmė, atitinkanti mūsų nagrinėjamo 
dievo funkcijas, - likimas. LKŽ duoda net dvi Vinco Pietario citatas 
šiai reikšmei išryškinti: 

„Kodėl jūs skiriatės nuo lenkų, su kuriais teip ilgai prakorimas 
krūvoje laikė?“ ir 

„Prakorimas davedė gyventi šaltesnėse šalyse Europos“. 

Šie du pavyzdžiai - kuriuose be didelių pastangų galima būtų 
įžiūrėti net ir personifikuoto Likimo įvaizdį - paimti iš suvalkiečio 
Pietario raštų, tuo tarpu kai Davainio Prakorimas priklauso žemai- 
tiškos kilmės (Raseinių apskr.) tekstui: taigi žodžio, vartoto šia pras- 
me, ekspansija yra pakankama, kad jį būtų galima laikyti bendra- 
lietuvišku. 

Tačiau šis Žodis turi ir senesnes šaknis istorijoje: jau nebe „per- 
kelta“, o „tiesiogine“ prasme jis reiškia „pralaužimas, medaus iš- 
ėmimas iš avilio“ (Ruhig, 1747; Mielcke, 1800); prakoriauti - „pradėti 
korius laužyti“ (Antanas Juška), o prakorauti, be to, dar reiškia ir 

„pirma paragauti duodamą kam valgį, gėrimą“ (Brodowski, 1713- 
1744). LKŽ, cituodamas Mielcke žodyną: „Valgį, gėrimą, karaliui 
duodamą, pirma paragauju, prakorauju“, galutinai išaiškina, kad 
šiuo žodžiu nusakoma viduramžiuose plačiai žinoma kunigaikščių 
ar karalių dvaro tarnyba, kurios pareigūnas lietuviškai vadinamas 
prakorauninku (Ruhig, 1747). 

Norint istorinės semantikos žvilgsniu išaiškinti šios Žodžių šei- 
mos reikšmių visumą, reikia visų pirma atskirti jiems bendrą pre- 
fiksą pra-, suteikiantį žodžio šakniai inchoatyvinį, pradėjimo as- 
pektą: prakorimas, kaip abstraktus, bet personifikuotas Likimas, ar 
prakorauninkas, dvaro pareigūnas, yra pradininkai, krikštytojai, ku- 
rie pirmi ką nors pradeda. Žodžio šaknies -kor- branduolys, nuro- 
dydamas, kad reikalas eina apie bičių korius (tai patvirtina ir „pa- 
grindinė“ prakorauninko, kaip „bičių kopinėtojo“, reikšmė), negali 
nepriminti tos didelės rolės, kurią bitininkystė, kaip šeimyninės ir 
visuomeninės santvarkos modelis, vaidino senovės lietuvių 
kultūroje: nenuostabu, kad ši bitkopio metafora tarnauja, iš vienos 
pusės, dieviškame plane - likimo sąvokai suformuluoti, o iš kitos 
pusės, žmogiškame plane - vienai feodalinio Lietuvos režimo svar- 
biai ragautojo institucijai pavadinti. 

Tačiau klaidinga, mūsų manymu, būtų galvoti, kad prakorau- 
ninkas yra tiktai civilinis, nors ir aukšto rango, dvaro tarnautojas, 
kurio pareiga - tikrinti, kad valdovui duodami gėrimai ir valgiai 
nėra užnuodyti. Turėję kita proga nagrinėti krikštijimo, t.y. „pradėji- 
mo“, „ragavimo“ ritualus??, galėjome įsitikinti, kad Kirmių dieną 
žalčių atliekamas puotos valgių ragavimas - ar atsisakymas juos 
paliesti, - reiškė jų palaiminimą dviguba šio žodžio prasme: ne 
tik — ir ne tiek - tų valgių pašventinimą, bet ir šio įžanginio ritualo 
pagalba atliekamą ateities lėmimą. Labai galimas daiktas, kad ir 
prakorauninkas, bent šios institucijos pradinėje fazėje, buvo šventi- 
kas, krikštijąs ir laiminąs valdovo maistą ir jo valdą. 

Šitokiame kontekste išryškėja ir Pietario „likimo“ prasme pa- 
vartoto prakorimo, ir Davainio užrašyto teonimo sąvokos. Suti- 
kus, kad Prakorimas iš tiesų yra dievo, buvusio dar prieš Žmoni- 
jos atsiradimą, vardas, jo semantizme galima atpažinti (a) jo, kaip 
pradininko, kaip pirmapradžio dievo, aspektą, (b) jo, kaip likimo 

žinotojo ir lėmėjo, bruožus ir pagaliau (c) jo, kaip pirmojo pasau- 
lio bitininko, įsteigusio bitininkystę, iš laukinių „nelabų vienas 
kito nekenčiančių, vienas kitą niekinančių“?* milžinų išvedusio 
naują Žmonių rasę, gyvenančią pagal pasaulio ir visuomenės dės- 
nius, figūrą. 


Pastaba. Antrasis Prakorimo vardo variantas, Prakurimas, irgi įmanomas dėl 
savo pirmapradiškumo konotacijų: prakūrėjas, pagal LKŽ, kuris nurodo 
senus šaltinius, yra „protėvis“, „sentėvis“. Tačiau mūsų turimi daviniai 
neleidžia jį įrašyti į platesnį mitinį kontekstą. Turint galvoje, kad jis nėra 
tiesiogiai Davainio užrašytas, bet tik lietuviškame lenkiškai duoto mito 
pavadinime pavartotas asmenvardis, galima manyti, kad tai paties Da- 
vainio, prakorimo prasmės nebesupratusio, įvestas „pagerinimas“. 


Paskutinis sunkumas Prakorimą galutinai pripažinti „tikru“ te- 
onimu yra kalbinio pobūdžio: tai jo, kaip abstraktaus daiktavar- 
džio, reiškiančio „likimą“, vartojimas asmenvardžio rolėje. Nors 
jis ir yra kilęs iš figūratyvinio įvaizdžio - „korių laužymo“, faktas, 
kad jis išreiškia veiksmą, o ne būseną, sunkina priimti jo, kaip abst- 
raktaus likimo, reikšmę. Netiesiogiai čia kaltas turbūt bus LKŽ, pa- 
siūlęs „likimą“ kaip jo sinonimą: jo vietoje pavartojus „lėmimą“, 
ryšys tarp „korių ėmimo“ ir „lėmimo“ darosi labiau įtikimas, la- 
biau priimtinas „kalbinei sąmonei“. O iš „lėmimo“, kaip veiksmo, 
perėjimas į „likimą“, kaip to veiksmo rezultatą, o po to -į „likimo“ 
suasmeninimą ir pagaliau - į asmenvardį jau normaliai paklūsta 
semantinės raidos dėsniams. Jo komplikuota istorija, bet drauge ir 
konkrečių žodžių, kaip prakorauninkas, nusakančių senovines, feo- 
dalines institucijas, jo aplinkoje buvimas neabejotinai rodo ir šios 
sąvokos, ir ją išreiškiančio įvaizdžio senumą. 


2-2-3. Praamžius 


Narbuto duotame tekste Prakorimo vietoje panaudotas Praamžis — 
kiek sulietuvinus jį į Praamžių - tokių sunkumų nepažįsta: Pra- 
amžius savo prasme yra abstrakti sąvoka, o savo gramatine for- 
ma - asmenvardis. 

Jo byla tačiau atrodo kiek silpnesnė vien dėl to, kad tekstuose 
jisai randamas tiktai XIX amžiuje: be Narbuto, jį mini to pat meto 

etnografas Liudvikas Jucevičius savo pasakojime apie Jūratę ir Kas- 
tytį, o XIX a. gale jis randamas jau Praamžiaus forma ir „autentiško- 
je“ tautosakoje, Viliaus Kalvaičio surinktose Prūsijos lietuvių daino- 
se (1905): „Jūs, mano rankelės... kam jūs kartą teksit? ... Jei jaunam 
berneliui, duok, Praamžiau, duoki““", kur jis pasirodo, kaip mato- 
me, toje pačioje likimo lėmėjo rolėje. Taigi, nors jo paliudytas pasi- 
rodymas rašliavoje ir vėlyvas, nėra jokio pagrindo jį skaityti „išgal- 
votu dievu“: Praamžius mums atrodo kaip vienas iš galimų gausių 
to paties dievo Prakorimo vardų, kilusių iš Praamžio - kurį LKŽ lai- 
ko būdvardžiu - vartojimo epiteto rolėje. 


2-2-4. Prakorimas Praamžis 


Ši mūsų bandoma Praamžiaus reabilitacija neturėtų būti maišoma 
su kai kurių krikščionybės paveiktų mitologų pastangomis surasti 
baltų religijoje vieną vyriausią dievą. Prakorimas yra dievas- 
milžinas ir milžinų dievas. Religijų istorija, kai jinai pajėgia, kaip, 
pavyzdžiui, Indijos atveju, aprėpti ilgesnį laiko tarpą, rodo, kad 
religijos, kaip ir kultūros, į kurias jos įrašytos, vystosi ir kinta, su- 
sidėstydamos į atskirus — arba bent atskirai apčiuopiamus ir ap- 
rašomus - klodus. Kita vertus, indoeuropiečių mitologijoms dažnai 
charakteringas dieviškojo pasaulio, kaip kovos lauko tarp dviejų 
kartų dievybių, supratimas. Mitinio galvojimo pagaliau vienas iš 
pagrindinių bruožų yra konstatuojamų reiškinių ar įvykių priežas- 
ties ir kilmės ieškojimas: faktas, pavyzdžiui, kad šiuo metu egzis- 
tuoja diena ir naktis, mitinei galvosenai reiškia, kad kadaise skir- 
tumo tarp dienos ir nakties nebuvo, kad jų atskyrimą reikia aiškinti 
kokio nors ypatingo kūrybinio akto arba kosminių jėgų tarpusavės 
kovos pagalba. 

Užtat ir buvimas baltų religijoje suvereninių dievų triados vi- 
sai neprieštarauja galimybei atpažinti kitus, senosios kartos, pa- 
prastai daug blankesnius dievus, jų tarpe ir Prakorimą, lygiai taip 
pat kaip Gedimino, Lietuvos valstybės ir jos sostinės įkūrėjo, mi- 
tas ne tik netrukdo, bet net iššaukia prisiminimą Šventaragio, di- 
nastijos pradininko ir amžinosios ugnies kulto įkūrėjo, figūros: ti- 
pas ir archetipas vienas kitą papildo ir sutvirtina. 


APIE DIEVUS IR ŽMONES 233 


Prakorimo, pirmapradžio likimo ir jo dėsningumo įsteigėjo, at- 
pažinimas netrukdo tad egzistuoti lietuviškam Mitrai, kurio viena 
iš pagrindinių pasireiškimo formų šalia sukrikščioninto Senelio Die- 
vo, atrodo, yra Dievaitis Mėnulis. Tai tik padeda mums išspręsti vie- 
ną be atsakymo likusį svarbų klausimą, liečiantį lietuvišką išmin- 
ties sąvokos supratimą.?** Pasakojime apie išmintingą tėvą, Žinantį 
tikrąją likimo valią ir nekenčiantį sūnaus dėl to, kad jis neturi da- 
lies, persekiojantį sūnų, nežiūrint, kad Senelis Dievas jam leido gy- 
venti iš avinuko dalies, neabejotinai sutinkame du likimo suprati- 
mus, tėvo ir sūnaus paklusnumą dviem skirtingiems lemties 
principams. Galima tad formuluoti hipotezę, kad tėvo išmintingu- 
mas pasireiškia nepermaldaujamos Prakorimo valios supratimu, o 
sūnaus laimingumas — Senelio Dievo dovanos - dalios priėmimu. 


2-3. Prakorimo gailestis 


O kad jau dievaitis pasižiūrėjo iš antro karto ant žemės iš palociaus par 
langą, krimsdamas dangaus riešutus, kurie ten darže labai buiniai augo, o 
čia matydamas didelį ant žmonių prispaudimą, teip tada pasigailėjęs, mis- 
lydamas sau: „koc viens žmogus teišliktų nuo tvano metų“. 

Teip tada kiautą riešuto išjėmė ir išmetė par langą ant skęstančių žmo- 
nių. Teip tropijo, kad vienas senis diedukas ir bobutė gavo įsisėsti į tą 
kiautą riešuto. 


Šio referencinio teksto palyginimas su Narbuto duotu pasako- 
jimu nieko naujo neatneša: Narbutas, kaip jau minėjome, pagražina 
savąjį tekstą, į riešuto kevalą susodindamas ne tik keletą porų žmo- 
nių - tuo paaiškindamas ir kitų tautų, ne tik lietuvių, atsiradimą - 
bet, prisimindamas Nojaus arką, sukelia į jį ir visų gyvių, paukščių 
ir gyvulių, atstovus. Mūsiškis tekstas, aišku, tokiomis smulkme- 
nomis nesidomi - jam rūpi bendrieji Žmonijos reikalai. 

Dviejų Davainio-Silvestraičio užrašytų ir į lenkų kalbą išverstų 
variantų santraukos, atvirkščiai, kiek papildo pagrindinį tekstą: 

(a) Seneliams susėdus į kevalą, pasirodo Velnias ir siunčia pelę 
(arba pats pasiverčia į pelę), kad pragraužtų riešuto kiautą; 

(b) Laima (arba pats Prakorimas) meta pirštinę, kuri pavirsta į 
katę ir sugauna pelę. 

Šios papildomos žinios mums įdomios visų pirma tuo, kad jos 
šalia Prakorimo įveda ir kitas dievybes, naujus ano meto dieviškojo 
pasaulio gyventojus —- Velnią ir Laimą (ir atitolindamos lietuvišką 
tekstą nuo Biblijos modelio). Iš kitos pusės, įdomus ir Laimos, kaip 
Prakorimo pagalbininkės - arba tiesiog jo pakaitalo - pasirodymas. 

Vertas dėmesio ir riešuto kevalo, kaip gelbėjimo priemonės, įve- 
dimas. Su šiuo kevalu jau teko susidurti anksčiau, kitame mite“, 
pasakojančiame Aušrinės iškėlimą į dangų, t.y. jos metamorfozę, 
jos naują užgimimą. Simbolika ir čia panaši: į riešuto kevalą susėdę 
seneliai-milžinai — tai tasai branduolys, iš kurio išsivystys naujoji 
Žmonių rasė, kurio pagalba įvyks nauja Žmonijos metamorfozė. 


2-4. Laimos juosta 


Ale kad tas Prakorimas dievaitis pasižiūrėjo už trečio karto per langą tus 
du vyru, savo paslus, dideliai supykusius 

tarė sau, kad jie supykę išgaišino žmones ir jau visą Žemę nori suvisu 
pražudyti, 

teip tada tas dievaitis siuntė pas anus vyrus malonės juostą - vaivorykštę, 
kad anus jau suvaldytų ir ten nuvarytų, kur turėjo savo vietą. 

Ir teip tada tus vyrus nuvarė. 


Šio teksto palyginimas su Narbuto pasakojimu išryškina tai, ko 
pastarajame trūksta: Narbuto tekste Praamžis, pats uždarydamas 
užpykusius milžinus į „senąją vietą“, nepasinaudoja vaivorykštės, 
kaip pasiuntinės, paslauga, ir vaivorykštė Linksminė čia pasirodo 
tik vėliau, sekančiame epizode, tvanui pasibaigus, „pradėjus šviesti 
skaisčiai saulei“. Ši Narbutui būdinga racionalizacija - vaivorykštė 
„Iš tiesų“ pasirodo tik po lietaus - padeda atkreipti mūsų dėmesį į 
Davainio teksto „nenormalumą“ -į vaivorykštės per ankstyvą pa- 
sirodymą ir įjos specifinę misiją - sutramdyti dievus-milžinus. Ki- 
taip sakant, „vaivorykštė“ pasirodo anksčiau negu jos „juosta“. 

Kas gi ta „vaivorykštė“? — tai klausimas, kurį sau statome ne 
tik mes, bet kuris neduoda ramybės per visą jo pasakojimą ir Da- 
vainio informatoriui, kuris nuo pat pradžios bando išskirti net tris 
šio reiškinio pavadinimus: „Pirmas vardas - laumės (laimės) juosta, 
antras - malonės juosta. Šios gadynės par kuningus užsakyta yra, 
kad reikia aną vadinti tikru vardu - vaivorykštė“. 

Problema yra drauge ir paini, ir paprasta. Mat, kol nebuvo žino- 
mas „tikras“ - knyginis ir kuniginis - vaivorykštės vardas, Laima 
(arba Laumė) buvo visiems žinoma mitinė būtybė, kurios juosta kar- 
tas nuo karto pasirodydavo danguje. Žodžio vaivorykštė atsiradi- 
mas dalykus sukomplikuoja: tuo vardu reikia vadinti ir juostą, ir 
mitinę būtybę, kuriai ta juosta priklauso. (Suprantama užtat, kodėl 
tučtuojau atsiranda nauja, „liaudiška“ vaivorykštės etimologija, at- 
skirianti deivę Vaivą ir jos rykštę.) 

Tačiau, nors ir nutaręs ją vadinti Malonės juosta (tai turbūt Bibli- 
jos įtakoje susidaręs pavadinimas), Davainio informatorius negali 
išvengti jos nepersonifikavęs, įdėdamas į jos lūpas tokius posa- 
kius: „Ale mane tankiai matysite su savo šviesa (t.y. su juosta)“; „Ir 
aš tankiai ant jūsų žiūrėsiu su savo maloniums akims, ant oro būda- 
ma“. Aišku, kad tokios moteriško pavidalo būtybės vadinimas 
„juosta“ — nesąmonė. Užtat, pasakojimui besivystant, informato- 
rius turi pertraukti savo istoriją, patikslindamas, kad matydami 
„ant tebesų vaivorykštę... mūsų seniejai sako: 

— Neteisybė, tei yra ne vaivorykštė, ale Laimės juosta!“ , prie to 
pridėdams, kad Laimė paliko ir kitokius dar „znokus“ - laimės šluo- 
tas ir vaivorus. 

Atrodo, kad jokių papildomų komentarų čia nebereikia, nes pa- 
sakotojas pats pamažu išnarplioja visas polinomijos painiavas. 
Žinodami laumių vardo ekspansiją laimių sąskaiton, vykusią per 
visą XIX a., patikrinę, kad Laimės juosta ir Laumės juosta yra konku- 
renciniai, visoje Lietuvoje Žinomi to paties reiškinio pavadinimai 
(LKŽ), lengvai galime atskirti, iš vienos pusės, Laimę ir jos juostą, o 
iš kitos - laumes ir jų šluotas. 

Grįždami prie skaitomo epizodo, turime pastebėti, kad dievaitė 
Laima mūsų mite pasirodo jau antrą kartą ir visai nepriklausomai 
nuo jos „juostos“. Jos veikla - pirmą kartą ji išgelbsti nuo Velnio 
užmačių riešuto kiautą, o antrąjį - atstato į savo vietą milžinus Vėją 
ir Vandenį - yra tiek svarbi, kad turimi variantai šiuos darbus pri- 
skiria pačiam Prakorimui (arba Praamžiui). Tai, ką Dumėzilis kon- 
statuoja, kalbėdamas apie primityvius Romos dievus - Jupiterį ir 
Fortūną““, - galima pritaikyti ir Prakorimo ir Laimos santykiams 
nušviesti: jų dviejų figūros apgaubia vieną ir tą pačią dieviškos 

veiklos sferą, su tuo tik skirtumu, kad Prakorimas daugiau lieka 
šešėlyje kaip dievas-suverenas, o Laima mieliau bendrauja su savo 
aplinka kaip jo pasiuntinė ir jo valios skelbėja. 


2-5. Žmonijos gimimas 


(Nuvariusi milžinus) Tai jau tims seniams pasakė: 

— Kadjūs noriat vaikus gauti, eikiate ant tokio ir tokio kalno ir šokiate 
nuo kalno ant kito kalno. 

(Buvo nemaži, vaikščiojo be kelnių, begėdžiai.) Ir šoko nuo kalno ant 
kito kalno. Ir katras daugiaus prišoks, tas daugiaus turės vaikiukų. Teip 
tujaus senis diedas šoko pagal Malonės Juostos pamokinimo par kalnus. Ir 
kiek sykių šoko, nu, tei tiek gražių sūnų augusių atsirado. O boba, kad 
nors perkaršusi, kad šoko kiek sykių, tiek dukterų gražių. Ale ta senesnė 
buvo, toji mažiau teprišoko ir mažiau dukterų turėjo. 


Šis teksto segmentas yra neabejotinai archajiškas, ir jokio Bibli- 
jos pamėgdžiojimo jame negalima įžiūrėti: Biblijoje Žmonija gims- 
ta iš Adomo ir Ievos, o čionai milžinų senelių pora drauge vaikų 
neturi ir negali turėti, nes jų vaikai juk būtų irgi milžinai, o ne 
žmonės. Užtat ir seksualinis aktas, kaip gimimo premisa, čia vaiz- 
duojamas kaip senelio ir senelės - kiekvieno atskirai - susijungi- 
mas su Žeme. Seneliui šokant „nuo kalno ant kalno“, moteriško 
partnerio rolę atlieka slėnis. Keblumas atsiranda tik su senele, ku- 
riai Žemė, moteriškos lyties būtybė, partneriu negali būti: Davai- 
nio tekstas todėl ir praleidžia šį epizodą. Pagal Narbutą, kuris, at- 
virkščiai, mūsų tekstą papildo, senelės vyrišku partneriu būna 
„žemės kauburys“. Bijodamas, kad klausytojas gali šios aliuzijos 
nesuprasti, pasakotojas prideda - „nemaži buvo“: kitaip sakant, 
būdami milžinų ūgio, jie atitiko žemės nelygumų proporcijas. Pa- 
galiau, pašalindamas paskutines kliūtis seksualiniams santykiams, 
jis dar paaiškina: „vaikščiojo be kelnių, begėdžiai“. 

Naujai atsiradusi Žmonija yra tad, iš vienos pusės, milžinų rasės 
tąsa, bet iš kitos pusės, jos chtoninė kilmė (problema, kuri ir graikų 
mitologijoje užima svarbią vietą: be jos, pagal Claude'ą Lėvi-Straus- 
są, negalima išsiaiškinti Oidipo mito prasmės) irgi neabejotina. 
Šia prasme mūsų nagrinėjamas tekstas primena kitą etiologinį - 
Aušrinės - mitą, kuriame jos brolio-buliaus ir jos seserų-karvių žmo- 

giškojo pavidalo atgavimas surištas su žemės ir žmonijos atsiradi- 
mu: abu mitai aidu atsiliepia vienas kitam, viename iš jų Aušrinė, 
kitame - Laima dalyvauja ir prisideda prie Žmonijos atsiradimo, 
abiem atvejais Žmonijai esant tampriai surištai su žeme. 

Neužmirštinas taip.pat ir Laimos vaidmuo šiame lietuvių mito- 
logijai svarbiame mite: jinai ne tik kad dalyvauja prie žmonijos gi- 
mimo, bet ir pirmųjų Žmonių atsiradimas tėra įmanomas tik se- 
kant jos „pamokinimą“. Laima yra tad - ir visas šis mitologinis 
kontekstas buvo mums reikalingas, kad tai įrodžius - gimimo deivė 
ne tik tuo, kad jinai — arba trys laimės — asistuoja prie kiekvieno 
žmogaus gimimo ir lemia jo ateitį, bet ypač tuo, kad ji vadovauja 
visos žmonijos gimimui. Kosmologiniai ir antropologiniai jos veik- 
los planai yra analogiški, ir jos dieviška statūra nebegali būti iden- 
tifikuojama, kaip to gal norėtų kai kurie folkloristai, su pasakų pa- 
saulio „gerosios fėjos“ įvaizdžiu. 


2-6. Laimos pranašavimai 


Malonės juosta (o tai, kaip žinome, yra Laima) anims seniams pamokinusi 
pasakė: 

— Nu, tei dabar naujas jūsų prasideda svietas ir maži žmonys. Ale po to, 
kad Žžmonys pasibaigs, bus toki žmonys, kad devyni vyrai piaus vieną 
gaidį. 

Ir, teip sakydama, aš dabar nuo jūsų atsitolinsiu ing savo aukštybę, kur 
buvau. Ale mane tankiai matyste su savo šviesa tokią, kokią dabar matote. 
Ir aš tankiai ant jūsų žiūrėsiu su savo maloniums akims, ant oro būdama. 

Alejūs neužmirškiat: kada matyste mane juostą dangaus mėlyną, o mažai 
raudoną, nu, tei tuose metuose bus daug baltesnios duonos, nekaip juo- 
dos. O kada jau jums rodysiuos plačiai raudona, nu, tei tuos metuos dau- 
giaus juodos duonos ir metai blogi. 

Ir teip tus žodžius ir kitus pasakius, o pati atsitolino šviesybėj savo ir 
pasikėlė ant oro. Ir teip užsidengė ant debesų ir ana pirmą kartą pasirodė 
tims seneliams ant kalno Varpijo bestoviant. 


Į šį teksto segmentą - kuriam atitikmenų, atrodo, trūksta Nar- 
buto versijoje - žvelgdami tiktai Laimos požiūriu, galime suglaus- 
tai pažymėti kelis jos charakteringus bruožus: 

(a) Laimos dalyvavimas žmonijos gimime tampriai surištas 
su kita, lėmimo - žinojimo ir pranašavimo funkcija: jinai pati 

trumpai išdėstė pirmiesiems Žmonėms trijų Žmonijos rasių isto- 
rijos filosofiją. 

(b) Laimos misija žemėje, pas Žmones, yra laikinė, jos pastovi 
dieviška buveinė - „aukštybėse“, „ant oro“. 

(c) Laima, išreikšdama savo principinį palankumą žmonijai, pra- 
neša, kad jinai ir toliau užsiiminės lėmimu: vienokios ar kitokios 
spalvos vaivorykštė bus jos ženklas („znokas“), pagal kurį žmonės 
galės kasmet atspėti savo laimę, gerus ar blogus metus. Tad Laima, 
kaip ir galima buvo tikėtis, rūpinasi ir Žmonių materialiniu ger- 
būviu, tuo būdu papildydama - kosminiame plane - savo, kaip 
kiekvienam Žmogui jo dalies skyrėjos, vaidmenį. 


2-7. Ženklai ir spalvos 


Lygiai kaip Laima gali rodytis kaip antropomorfinė būtybė be savo 
juostos-vaivorykštės, taip ir vaivorykštės pasirodymas nėra, kaip 
matėme, neišvengiamai surištas su tvano - arba šiaip lietaus - pa- 
baiga, nors paprastai ir manoma, kad jos funkcija - atstatyti gam- 
tos elementų lygsvarą, atgal aukštyn sutraukiant į žemę nusileidu- 
sius dangaus vandenis.“ Laima pranašauja gerus ir blogus metus, 
ir tai ji daro keisdama savo juostos spalvas: dominuojanti mėlyna 
spalva su maža raudonumo reiškia gerus metus, 0 raudonos spal- 
vos dominavimas - blogus metus. 

Negalima nepabrėžti, kad Laimės juostos spalvos, tokios, ko- 
kias jas „mato“ liaudies kultūra, visai neatitinka mūsų daili- 
ninkų 2 Ia Šimonis įpirštų vaivorykštės spalvų, išklojančių visą 
spalvinį spektrą. Turint galvoje šioje srityje itin ryškų kultūrinį 
reliatyvizmą, lietuviškosios kultūros matymas vaivorykštėje tik- 
tai dviejų spalvų - mėlynos ir raudonos - kombinaciją neturi 
mus stebinti. 

Tik šitaip išsiaiškinus jos chromatinę sudėtį, galima suprasti ir 
vieno iš jos pavadinimų - vaivorykštės - etimologiją: vaivorykštė juos- 
ta - tai juosta, kurios spalvos panašios į vaivorų spalvas, vaivor- 
ykštę suprantant kaip būdvardį, išvestą iš vaivoro ir priklausantį tai 
pačiai derivacijos paradigmai kaip ir pernykštis, vakarykštis ar čio- 
nykštis. Tokią etimologiją siūlo ne tik Būga!“ bet ir Davainio infor- 

matorius, tik atvirkščiai - pagal mitinį galvojimą —- aiškindamas, 
kad vaivorai kilę iš vaivorykštės ir dėl to esą Laimės palikti „zno- 
kai“, pridėdamas, kaip spalvingumo pavyzdį, tokį grasinant var- 
tojamą posakį: „aš tave teip padarysiu visą, kaip vaivorą! Sudau- 
žysiu, būsi mėlynas!“ (t.y. iš raudono pereidamas į mėlyną). Vien 
spalvų panašumas Laimės juostos pavadinimo vaivorykšte, žinoma, 
dar nepagrindžia: laukiant papildomų davinių, galima dar pridėti 
ir vaivorų — 0 drauge ir tarp jų augančių gailių - sugebėjimą ap- 
svaiginti Žmones, suteikiant jiems transcendencijos - linksmumo, 
laimės - iliuziją.!*! 

Tokia Laimės ženklų - juostos ir vaivorų - spalvingumo inter- 
pretacija paaiškina ir jai skirto Rambyno kalne gulėjusio didžiulio, 
15 uolekčių apskritimo, akmens parinkimą: tasai akmuo, pagal Otto 
Glagau!“?, „buvo kietas raudonai juodas granitas su žėručiu“ ir „įstri- 
žai ant akmens krentą spinduliai atsimušdavo (į jį) nuostabia auk- 
sine šviesa“. Atrodo, kad lietuviškoje chromatinėje sistemoje - ir 
tai papildo Būgos etimologinę argumentaciją!“? - dominuoja šiuo 
atveju ne grynų spalvų išdėstymas ir opozicijos, ojų bendras bruo- 
Žas - Žėrėjimas. 

Prie Laimės „ženklų“ reikia tad dar pridėti ir lauminę skarą, apie 
kurios spalvingumą žinome kol kas tik, kad jinai, kaip ir Laimės 
juosta, „ruožuota“!'*. Tačiau apeiginis jos naudojimo būdas - ją jau- 
nikis jaunajai atveždavo, piršlyboms pavykus, drauge su „čevery- 
kais“! — rodo, kad jinai skirta atženklinti naujosios poros atsida- 
vimą Laimės globai. Tuo pačiu tikslu jaunavedžių poros lipdavo į 
Rambyno kalbą pasimelsti. 


3. Laima ir maras 


3-1. Maro priežastys 


Struktūrinio metodo taikymas mūsų nagrinėjamam objektui iš 
anksto nurodo dar vieną tuščią poziciją, kurią Laima turėtų užpil- 
dyti savo pasirodymu ir savo veikla: iš tiesų, jeigu Laima antropo- 
loginiame plane yra dievaitė, sprendžianti kiekvieno Žmogaus gy- 
venimą ir mirtį, tai ir kosmologiniame plane, dalyvavusi, kaip 

matėme, Žmonijos gimime, jinai turėtų pasireikšti ir kita - žmoni- 
jai gresiančios mirties - proga. 

Užtat ir Davainio-Silvestraičio užrašytas tekstas nesibaigia Lai- 
mės pamokinimais, skirtais naujai atsiradusiai Žmonijai: be jokių 
stilistinių pagražinimų jis pereina iš gimimo į mirties problemati- 
ką, nuo pasakojimo apie tvaną - į maro aprašymą. 

Mitinis galvojimas, kaip jau turėjome progos pastebėti, ypatin- 
gai domisi klausimu „kodėl?“, o ne „kaip?“. Mūsų atveju, Žinant, 
kad žmonijos istorija padalinta į atskiras epochas, kurias vieną nuo 
kitos skiria kosminiai kataklizmai - tvanas ir maras - Žmogus ieško 
atsakymo į klausimus: „kodėl tvanas?“, „kodėl maras?“ Į šiuos 
klausimus lietuviškuose šaltiniuose mums pavyko rasti bent du 
atsakymus. 

Pirmasis Davainio informatoriaus duotas atsakymas, kaip ma- 
tėme tvano atveju, atitinka tam tikrą filosofinę tendenciją, kuri is- 
toriją aiškina pesimistiškai, kaip nuolatinio žmonijos menkėjimo, 
jos degradacijos procesą. Lygiai kaip milžinų rasė buvo tvano išnai- 
kinta už savo „nelabumą“, taip ir naujai atsiradę Žmonės, pagal šį 
pasakotoją, pasidarė „dideliai nelabi ir gyveno be jokios teisybės, 
viens kitą mušė, plėšė, draskė, daiktus viens kitam atimdavo, ku- 
ris katrą apsigalėdavo“: tokiam, vien brutalia jėga pagrįstam reži- 
mui įsitaisius, „siuntė Dievas rykštę - baisiai dideles pavietres po 
visą svietą - kaipo lapas medžio krito, teip žmMonys jau mirė“. 

Sunku pasakyti, iki kokio laipsnio šitoks moralizuojantis aiški- 
nimas atspindi krikščionybės įtaką. Istorijos, kaip trijų rasių kai- 
tos, koncepcija tokios moralizacijos nebūtinai reikalinga: pagal Da- 
vainio tekstą, Prakorimas siunčia Vėją ir Vandenį vien tam, kad jie 
milžinus „suvaldytų“, o šie jau patys, savo iniciatyva, užpykę ima 
ir paskandina žemę. Iš kitos pusės, tas pats tekstas, prieš pereida- 
mas prie moralinių katastrofos priežasčių, savo paaiškinimus pra- 
deda tuo, kad prieš tvaną „ir vėl Žmonys priviso po visus kam- 
pus“: atrodo tad, kad viena iš pagrindinių Žmonijos dekadencijos 
priežasčių — tai, kaip matėme, labai moderniška problema - yra 
besaikis Žmonijos dauginimasis. 

Manydami, kad toks aiškinimas įtikimai pakeičia moralinius 
gėrio ir blogio kriterijus lietuvių kultūrai, kaip kitur matėme!“, 

būdinga saikingumo morale, esame linkę jį priimti kaip archa- 
jiškesnį, tuo labiau kad ir kiti šaltiniai jį patvirtina: 


Kad po sutvėrimo pasaulės daugel svieto prisiveisė, žemė ėmė ponui Die- 
vui skųstis, kad nebeišturėsianti. Ponasdievs jos išklausė, leidė paskandą. 
Potam kad prisidaugino svieto, vel žemė prašo pono Dievo palengvyt. Po- 
nasdievs užleido marus.!?? 


Šitaip pažiūrėjus matosi, kad trijų rasių kaitos ir jas skiriančių 
kataklizmų problemos nepriklauso nuo Žmonijos gerumo ar blo- 
gumo, kad tai grynas dievų tarpusavio santykių reikalas. 


3-2. Laima — maro nešėja 
Grįžkime tačiau prie Davainio-Silvestraičio teksto: 


Ir per tą metą maro naktims po kaimus ir trobas vaikščiojo, kaipo seniejai 
sako, ta pati laumės juosta, arba vaivorykštė. Pasivertusi padabni buvo į se- 
ną bobą. 

Ir anos, vaivorykštės, turėjo didelę galybę ant visokių ligų ir anos iš 
savęs kaip miglą iškratydavo ant Žmonių ligas. Ir teip anos turėjo ant juos- 
tos užsijuosusios iš tebesų vaivorykštės znoką, - tokį, kaip vaivorykštė 
nešiodavo ant savęs. 

Ir kuris buvo žmogus teisingas, lengvaširdis, nu, tei tos laumės arba vai- 
vorykštės, tokims leisdavo pasirodyti ir su tokiais anos kalbėdavos ir tokims 
apsakinėdavo visokius uždengtus daiktus, kurs anos esančios ir ką anos da- 
rančios. Ir nuo tokių pasakų ėjimo kurie dasižinodavo ir kitos gadynės 
žinias: ar ilgai bus marai toki smarkūs, ir už ką toki marai yra, ir kas su 
mumis nusidės, ir kas išliks gyvas? Ir anos vis teisingiems apgarsindavę. 


Šis marui skirtas epizodas, kaip ir ankstesnis tvano aprašymas — 
padalintas, kiek tai liečia Laimą, į dvi dalis: pirmoji skirta Laimos — 
jos išvaizdos, apsirengimo ir veiklos — apibūdinimui, o antroji - jos 
atliekamoms pranašystėms. Pranašystės vėlgi susideda iš dviejų 
dalių: iš „uždengtų daiktų“ atskleidimo, t.y. iš „apsireiškimo“, ati- 
dengiančio savo dieviškąją prigimtį, ir — tiktai po to — iš pačių 
lėmimų. Kadangi pasakotojas „uždengtus daiktus“ ir palieka 
uždengtus, grįžkime prie pirmosios šio teksto dalies. 

(a) Norisi tikėtis, kad mūsų perspėtas skaitytojas nebeturės sun- 
kumų susigaudyti Laimės nomenklatūroje: pasakotojas vaivorykštė 

vadina iš pradžių laumės juostą, o po to jau — pačią laumę. Kiek 
vėliau, tęsdamas savo pasakojimą ir pasirėmęs senųjų autoritetu, 
jis dar prideda: „tai ne vaivorykštė, ale laimės juosta“ ir pagaliau 
jau kalba nebe apie juostą, o apie Laimę, palikusią savo „znokus““. 
Nežiūrint vardų kaitaliojimosi, Laimės — šia proga turinčios senos 
bobos išvaizdą ir apsijuosusios „laumine“ juosta - personažo ta- 
patumas neabejotinas. 

(b) Taip pat ypatingų sunkumų nesudaro ir tai, kad vienoje vie- 
toje kalbama apie vienintelę Laimą, o kitur - apie laimas, vaikščio- 
jančias po kaimus: toks vienaskaitos ir daugiskaitos maišymas - 
jau vien dėl to, kad dievybei tenka rodytis keliose vietose iš karto, 
bet ypač dėl asmens sąvokos neatitikimo mūsų moderniam supra- 
timui, - yra mitologijoje žinomas, neretas reiškinys.!0ė 

(c) Procedūra, pagal kurią Laima atlieka savo mirtiną užduotį, 
„iškratydama iš savęs kaip miglą ant Žmonių ligas“, atitinka ir 
žodžio marai „užkratas“, „antkrytis“ definiciją.'*? Panašų įvaizdį 
randame ir Vilniaus krašte: „Ot, kap kolerija seniau vaikščiojo, 
gal ir dar (=dabar) viršum medžių atskrido, puolė an jų ir padu- 
sino...“""* Sunkumas kyla iš to, kad panaši, nors ir kiek skirtinga 
procedūra priskiriama ir Raganai - ar raganoms - kuri dažnai irgi 
laikoma maro priežastimi: „Pamiekles pannos battos kita karta 
ant aukszta kalna sudiejuses wysokiu dajktu, kaukolu, ptauku, 
ragun itd yr azudeguses i kuri pusi dums nusisukė tyn pawietre 
buwa.“"! Šiam aukštaitiškam tekstui atliepia Basanavičius, duo- 
damas žemaitišką paaiškinimą: „Kad tiktai ko užpyksta ant žmo- 
nių ta (raganų) ponia, tuojaus sušaukia visas raganas ir liepia 
iškirpti iš paausių avinų kožno gaspadoriaus po pluoštą vilnų ir 
atnešt pas jas į Šatriją. Ten jos užkuria tas vilnas ir ant kurios pusės 
vėjas nuneš jų dūmus - ten bus maras ant Žmonių arba ant gyvu- 
lių.“"2 Vienu atveju maras plečiasi kratomas kaip migla, kitu — 
persiduoda per dūmus, bet paties maro skleidėjos, kaip matėme, 
skirtingos. 

Neslėpdami prieštaravimų —- maras buvo Žmonijai toks baisus 
dalykas, kad jam išaiškinti galėjo susidaryti ne viena, o kelios mi- 
tologinės teorijos - mes vis dėlto manome, kad Laimos vieta šioje 
katastrofoje yra užtikrinta ne tik dėl to, kad etnografiniai šaltiniai 

tai paliudija, bet ir dėl to, kad šią jos poziciją garantuoja Laimos 
dieviškos veiklos sferos vidujinė logiška koherencija. 

(d) Tai patvirtina ir žodžio maras branduolinė prasmė: maras — 
tai visų pirma patsai mirties principas, pradas: 


Kardas mano - maraš mano (D 1081), 
Šautuvas tur marą: šavai, ir krito zuikis (T1), 
Ta strielba maro netur (pašautas greitai nekrinta) (Grg) (LKŽ). 


Turint galvoje, kad Laima - gyvenimo ir mirties lėmėja ir nešėja, 
tai, kad jinai „turi savyje“ marą ir jį krato ant žmonių „kaip mig- 
lą“, mūsų nestebina!""?. Laimos ryšį su maru patvirtina ir kitas kal- 
binis faktas — maro, suprasto kaip „kolektyvinė nelaimė“, sinoni- 
mas: lykava, likava, lykuva: „Užėjo tokia lykava, kad visi žmonės 
kaip pašėlę ėmė mirti“ (LKŽ, Erž.), priklausąs, atrodo, tai pačiai 
šeimai kaip ir likimas ir išreiškiąs savo priesagos -ava, -uva pagalba 
(plg. velniuva, brolava) drauge ir kolektyvinį, ir augmentatyvinį 
likimo pasireiškimo pobūdį.!* 


LAIMA IR AUŠRINĖ 


1. Laima krikštynose 


Laima, kaip gimimo deivė, turėtų, atrodo, dažniausiai būti sutin- 
kama apgėlų ir krikštynų ceremonijas aprašančiuose dokumentuo- 
se. Trys laimės, tiesa, pasirodo, vaikui gimstant, po langu ir lemia 
jo likimą. Tačiau krikštynų aprašymuose gana sunku atpažinti Lai- 
mos kulto ar su ja surištų apeigų liekanas: kaip kita proga teko ma- 
tyti"?, ten lengviau randamos aliuzijos į Austėją ir jos medų. Prae- 
torius, nors ir pastebėdamas, kad „Bei der Geburt rufen einige 
Nadrauer noch die Laime oder Goettin der Geburt an“, kiek vėliau 
priduria, kad per krikštynų puotą „darauf dankt die Pribuweje (Al- 
te) Gott und der Jungfer Mariae, andere der Layme“"“: atrodo, kad 
jo laikais jau krikščioniškoji Marijos figūra buvo beužimanti Lai- 
mos vietą ir jos funkcijas. 

Tuo svarbesnis atrodo tada tas vienišas paliudijimas, kurį ran- 
dame jau XX a. Kamajų apylinkėje užrašytoje krikštynų sutarti- 
nėje"?: jos abu, gana artimus variantus čia ir panaudosime. 


1-1. Laima ruošia krikštynas 


Vienas iš variantų prasideda (o kitas — tuos pačius posmus kiek 
vėliau įterpia) Laimės ruošimosi kelti krikštynas aprašymu: 


Ketino Laime 
Alaus daryti 

Čiuta, čiutela 
Žalia rūtela 

Visas žvaigždelas 
Susiprašyti 

Čiuta čiutela 
Žalia rūtela 


(a) Informatorės patiektas komentaras nekelia jokių abejonių,: 
liečiančių dainos įvestą Laimės personažą: „Ta Laimė būdavo „Žžy- 
nė“. Ji viską žinodavo. Žynės - ne laumės, ne raganos, jos gražios 
ir geros moterys būdavo... Gimdavo vaikas naktį, jos už lango pa- 
sakydavo vaiko laimę ar nelaimę...“"š Laimė tad yra čia ta pati, 
mums gerai pažįstama gimimo ir likimo dievaitė. 

(b) Laimės gyvenamoji vieta - dangaus aukštybės: jinai į krikš- 
tynų pokylį susikviečia „visas žvaigždelas“. Informatorė tai tie- 
siogiai patvirtina: „Jos (laimės), sako bobutė, draugaudavo su sau- 
lute, su žvaigždėmis“. Tokia jos buveinė mūsų visai nestebina: 
matėme kiek anksčiau, kad Laima, po tvano pasirodžiusi gims- 
tančiai Žmonijai, ir vėl pakyla „ant oro“ sakydama: „aš dabar atsi- 
tolinsiu ing savo aukštybę, kur buvau“. 


1-2. Laima nekviečia Saulės 


Kadangi du turimi variantai čia vienas kitą papildo, patiekia- 
me juos, bandydami išsaugoti jų tematinį paralelizmą. Sutartinė 
tęsiasi toliau: 


Vienos Saulutės Tik neprašyti 
Neneprašyti Vienos Saulelės 
Ketino Saulutė — Palaukš, Laimele, 
Kerštų daryti Kerštą darysiu 
Devynius rytus Devynius rytus 
Rūkas rūkavo Neužtekėsiu 
Aionas Ep Kitus devynius 


TLS Rasos nekrėsiu. 


Dešimtam ryti 
Saulė pasirodė 


Visi žmonelės 
Jos labai laukė. 

(a) Šis Saulės įžeidimas ir jos kerštas devynis rytus nepatekant — 
taijau mums gerai žinomas motyvas, sutiktas nagrinėjant Aušrinės 
gimimą, jos pirmąjį pasirodymą marių dugne.!? Saulė tenai, kiek 
atsimename, nepateka greičiau iš liūdnumo ar iš pavydo, o ne iš 
keršto; bet tai dalykų esmės nepakeičia. 

(b) Aušrinės ir Saulės rivalitetą galima aiškinti dviejose plotmėse. 
Dieviškoje plotmėje tai gana banali meilės istorija, kova tarp 
teisėtos Žmonos ir meilužės už abiejų mylimą Dievaitį Mėnulį, ku- 
rioje, pavyzdžiui, Laima palaiko Aušrinę, o Perkūnas - Saulę. Žmo- 
giškoje plotmėje į jį galima Žiūrėti kaip į kai kurių autorių mini- 
mos religinės revoliucijos atspindį, revoliucijos, kurios pasėkoje 
Saulės kultas buvo nustumtas į antraeilę vietą.'20 


1-3. Aušrinės gimimas 
Saulės, nepakviestos į krikštynas, keršto priežastį viename iš va- 
riantų aiškiai išdėsto du įžanginiai posmai: 


Užteka teka 
Šviesi Saulelė 


Užtekėdama 
Randa žvaigždelę 


(a) Žvaigždelė, kurią užtekėdama randa Saulė - visas mitinės 
dainos kontekstas tai rodo - tai mūsų gerai Žinoma Aušrinė: atsi- 
mename, kad vienas jos plaukas, riešuto kevale įmestas į jūrių dug- 
ną, atspindi danguje žvaigždės forma, atžymėdamas jos naują užgi- 
mimą danguje.!2! 

(b) Vienas iš dainos variantų nepasitenkina dangiškų įvykių ap- 
rašymu, bet tęsia savo pasakojimą pravesdamas, kaip tai lietu- 
viškoms dainoms įprasta, paralelizmą tarp dieviškojo ir žmogiškojo 
gyvenimo. Nors tokiais paralelizmais ne visuomet galima pasi- 
tikėti - kitaip tai būtų grynos alegorijos - įdomu pastebėti, kad dai- 
noje nustatoma homologija: | 


Laima Žvaigždės Saulė 


2 -——-—-— 2 -——————,; 


močia dukrelės vyresnioji duktė 

jos neimant pažodžiui, pabrėžia vis tik tam tikrus hierarchinius 
santykius tarp Laimos - vyresniosios kartos atstovės, ir Žvaigždžių 
bei Saulės, priklausančių jaunesnei mitinių būtybių kartai. Viena, 
kas neabejotina: šis paralelizmas nenustato jokių šeimyninių ryšių 
tarp Laimos ir Aušrinės. Laima, keldama jos krikštynas, pasirodo 
tad greičiau, žmogiško pasaulio terminais išsireiškiant, Aušrinės 
podės rolėje. 

Įrašykime dabar šią sutartinę - kuri iš tiesų yra krikštynų apei- 
goms pritaikyta giesmė - į bendrąjį krikštynų kontekstą: pokylio 
metu, norint gimusiam kūdikiui užtraukti Laimos palankumą, gie- 
dama giesmė, kurioje kreipiamasi į Laimą, nupasakojant jos vaid- 
menį kito, dieviško —- Aušrinės - gimimo atveju. Turint galvoje pa- 
grindinius Aušrinės atributus — grožį, sveikatą, laimę - aišku, jog 
tokia invokacija yra ir meldimasis, kad dieviškasis modelis būtų 
pritaikytas ir konkrečiam žmogiškam atvejui, kad naujagimis būtų 
Laimos apdovanotas tais pačiais, kaip ir Aušrinė, bruožais. 


2. Laimos ir Aušrinės artimumas 


Tuo būdu pamažu išryškėja ir Laimos ir Aušrinės santykių, sunkiai 
nustatomų dėl jųdviejų dieviškų funkcijų neabejotino panašumo 
(kuris davė progos Baliui, neišlaukusiam šios studijos pabaigos, 
kaltinti mane tų dviejų dievybių sutapdinimu!*), esminis pobūdis: 
tuo tarpu kai Aušrinė yra lietuviškos mitologijos rėmuose du kartu 
gimstanti dievaitė - pirmąjį kartą marių gelmėse, nelyginant iš jūros 
putos kilusi Afroditė, o antrąjį kartą savo atspindėjimu pasirodanti 
dangiškame dievų pasaulyje - Laima, kaip matėme, yra pirma- 
pradė dievybė, priklausanti senajai dievų kartai, atliekanti Prakori- 
mo pasiuntinės ir jo valios skelbėjos pareigas, vaidinanti pagrin- 
dinę rolę kosminių kataklizmų - tvano ir maro - momentais. Jinai 
„praamžė“ - kaip ir Prakorimas - dalyvauja Aušrinės gimime ir ke- 
lia jai krikštynas. 

Žinodami, kad podės būdo bruožai paprastai atsispindi krikšta- 
vaikio charakteryje - o tai žinome ne tik iš senų Žmonių tikėjimo, 
bet, pavyzdžiui, ir iš panašumo tarp Giltinės ir jos krikštasūnio 

„daktaro“ - nesistebime matydami, kad Aušrinė ir jos šeima tam 
tikra prasme „paveldi“ kai kuriuos Laimos atributus. Suprantamas 
darosi tada ir toks mįslingas Daukanto sakinys: „Aušra turėjo už 
Laimą, ir taip sako, ant laimos mūsų pradėjo aušti ir taip toliaus.“!3 
Taip kaip Aušra praneša dieną, taip ir Laima pranašauja žmogaus ir 
žmonijos gyvenimą: šių dviejų ciklų paralelizmas akivaizdus. 

Šis funkcinis, bet ne genetinis, artimumas tarp Laimos ir Aušrinės 
gali būti lengvai atpažįstamas ir aprašyme Rambyno kalne Laimai 
skirto „alkos akmens“, kurio „vaivorykštės“ spalvos jau buvo at- 
kreipusios mūsų dėmesį: „Jis gulėjo žemesniuoju galu į pietus, ir 
saulė vis patekdavo ant jo; todėl lygus paviršius suspindėdavo pa- 
tekant ir nusileidžiant dienos šviesuliui, nes įstrižai ant akmenų kren- 
tą spinduliai atsimušdavo nuostabia auksine šviesa.“ "* Atsimindami 
Lasicijaus duotą Aušros definiciją, pagal kurią jinai yra „nusilei- 
džiančios ir vėl virš horizonto pakylančios saulės spindulių deivė“! 
ir kuri beveik pažodžiui atitinka Glagau aprašymą, šiuose šviesos 
efektuose galime matyti dviejų chromatinių šaltinių susidūrimą. 
Jeigu didžiulis akmens luitas, sudarytas iš „kieto raudonai juodo 
granito su žėručiu“, yra Laimos paliktas „ženklas“, tai „nuostabi 
auksinė šviesa“ yra jau iš kito šaltinio paeinąs Aušrinės epifanijos 
atspindys. Šis dalinis dviejų mūsų dievybių sinkretizmas manifes- 
tacijos plane yra gerai išreikštas: Aušrinė savo nuostabia šviesa ap- 
reiškia, apšviečia masyvią, pirmapradę Laimos dieviškąją esmę. Su- 
prantama tada, kodėl Laimai pašvęsto medžio - liepos - mėnesyje 
(dabar - birželio mėn. gale) švenčiama Laimos šventė yra kartu ir 
Rasos, t.y. Aušrinės, šventė. 


3. Žemė, žmones ir dievai 


Norint apžvelgti ir įvertinti, prieš baigiant, bendrąją šios studijos 
apimtį, galima joje matyti, grosso modo, dviejų atskirų mitų atskirai 
atliktą analizę. Šie mitai tačiau, nors jie ir atrodo labai skirtingi, 
semantiniu gilios jų prasmės požiūriu turi nemaža bendrų bruožų. 

(a) Ir vienas, ir kitas jie liečia žemės ir žmonijos atsiradimo proble- 
mas: Aušrinės mitas tuo pasibaigia, Laimės mitas nuo to prasideda. 

(b) Ir vienu, ir kitu atveju Žmonijos atsiradimas surištas su 
žeme: Laimos mite Žmonių rasė tiesiog gimsta iš žemės, tuo tarpu 
Aušrinės mite žemės ir žmonių atsiradimas yra vienas, nedalo- 
mas reiškinys. 

(c) Žemės atsiradimas abiejuose mituose surištas su vandenimi: 
Aušrinės mite vanduo paprasčiausiai „pavirsta“ žeme, o Laimos mi- 
te žemė iškyla iš „paskandos“; abiem atvejais pirmapradis elemen- 
tas, apsąlygojąs Žemės ir Žmonių atsiradimą, yra vanduo. 

Iš kitos pusės, skirtumai irgi ne mažiau ryškūs. Peržvelgus Auš- 
rinės mitą matosi, kad dėmesys jame sukoncentruotas į dievų pa- 
saulį, kad jo pagrindinė tema - pačios Aušrinės „gimimas“ iš van- 
dens gelmių, jos galutinis „išvadavimas“ ir galų gale jos brolio ir 
seserų „atgimimai“, įgyjant antropomorfinį pavidalą. Kitaip sa- 
kant, mitas pasakoja dievų gimimą, šį gimimą laikydamas būtina 
sąlyga žemei ir Žmonijai atsirasti: naujagimiai dievai šia prasme 
yra „Žmonių rasės“ dievai, tai Lasicijaus žemėpačiai arba Stryjkows- 
kio dievai žemininkai.'29 

Laimos mitas, atvirkščiai, visus jame pasirodančius dievus duo- 
da kaip pirmapradžius - Prakorimą ir Laimą, bet taip pat ir Vėją, 
Vandenį ir Velnią - ir domisi iš esmės žmonių gimimu ir jiems gre- 
siančia mirtimi. Tačiau, nors ir skirtingi, šie abu mitai vienas kitam 
neprieštarauja: atskirai pasakodami dieviškų įvykių rezginius, jie 
visus juos suveda į vieną galutinę, sinchronizuotą epochė - žemės, 
žmonijos ir ŽMogiškų dievų atsiradimo momentą. 

Laimos globoje gimusi žmonija turi tad savo dievus: visų pirma 
Aušrinę, viso naujai atsiradusio pasaulio „karalienę“, taigi hierar- 
chiškai dar palyginti jai tolimą, bet kartu su ja - ir ypač - jos „šei- 
mą“, glaudžiai surištą su žmonijos likimu. Žodis „glaudžiai“ yra 
per silpnas išreikšti šių dievybių santykius su žeme ir žmonėmis: 
jų atgimimas juk sutampa su atskirų Žemės dalių (o drauge ir antjų 
gyvenančio „svieto“ ) atsiradimu, kiekvienos iš šių dievybių ir kiek- 
vienos žemės dalies atsiradimas yra lyg ir du vieno ir to paties fe- 
nomeno aspektai. 

Graikų senosios kultūros duomenys gali padėti mums suprasti 
šį reiškinį. Neturėdami abstraktaus erdvės koncepto, graikai pa- 
saulį įsivaizdavo arba kaip išmėtytų gabalų (mėros), atitinkančių 

padalintą žemės deivės Gajos kūną, visumą, arba kaip politinio jo 
paskirstymo į atskiras dalis (moira) rezultatą.!?7 Šias atskiras dalis 
reikia suprasti kaip apgyventos žemės, turinčios savo visuomeninę 
organizaciją, savo dievus ir jiems skirtą kultą, padalinius. 

Tokia dalinai mitinė, dalinai kultūrinė samprata - mitologija 
ir kultūra čia neatskiriamos - atitinka, grubiai paėmus, ir dvi 
mūsų nagrinėjamuose mituose pasirodžiusias žemės sąvokas. 
Laimos mito Žemė gali būti lyginama su graikų Gaja: abiem joms 
būdinga antropologinė Žemės kūno reprezentacija. Aušrinės mi- 
te atsirandanti Žemė, apgyventa žmonėmis, padalinta į atskiroms 
Aušrinės šeimos dievybėms atitinkančias dalis, primena jau kitą 
graikų žemės paskirstymo į geopolitinius padalinius principą, 
tuo labiau kad šitokios dalys vadinamos tuo pačiu moira vardu 
kaip ir trys graikų likimo deivės —- moiros. Savaime peršasi hipo- 
tezė, kad ir trys Aušrinės seserys, įgaudamos antropomorfinį 
pavidalą, „pavirsta“ į graikų moiras - dalis atitinkančias tris lai- 
mes-dalis. 

Ši problema, peržengianti lietuvių mitologijos ribas, gali būti 
svarstoma tiktai palyginamosios indoeuropiečių mitologijos rė- 
muose, kur lietuviški daviniai gali tik kiek papildyti jau seniai 
užvestą bylą. Šioje perspektyvoje, pavyzdžiui, reikėtų žiūrėti į Auš- 
šveitį, kuriam irgi atitinka viena „svieto“ dalis, kaip į indų dievo 
Bhaga „dalis“ atitikmenį, nekalbant jau apie slaviškąjį Bog. Dalies, 
kaip „to, kas kam atskirta, skirta“, sąvoka gali būti taikoma, kaip 
graikų, geopolitiškai apibrėžtai pasaulio daliai atžymėti arba, kaip 
lietuvių, kiekvieno Žmogaus Iaimei-daliai apibūdinti: tai dvi gali- 
mos šios dalies-moira sąvokos konkretizacijos žemiškame pasauly- 
je. Tačiau suprantama, kad dieviškame plane jinai gali „įsikūnyti“ 
arba vieno, likimą dalijančio dievo pavidalu, arba trijų deivių - 
laimių, moirų, nornų - forma. Kodėl lietuviškame kontekste žemė 
dalijama į keturias dalis, vieną iš jų priskiriant vyriškam dievui 
Auššveičiui, o kitas tris - Aušrinės seserims laimoms, tai jau atskira, 
nauja mitologijos problema. 

4. Dieviškųjų funkcijų pasiskirstymas 


Pirmapradžių dievų atskyrimas nuo jaunesniosios, jau gimusių 
dievų kartos palengvina šių dievybių gaubiamos sakralinės sferos 
apimties ir jos funkcinio paskirstymo supratimą. Laima, matėme, 
pasirodo visų pirma atitolusi, tik svarbiausiais Žmonijos gimimo 
ir mirties reikalais užsiimanti dievybė. Susidarius naujai dieviškai 
santvarkai, jinai, nors ir išlaikydama savo pirmapradį vaidmenį, 
gali šiame pasaulyje atlikti tik specifines intervencijas, vaidinda- 
ma tam tikra prasme tik metonimines, tik dalinai jos esmę išse- 
miančias roles jau vien dėl to, kad bendroji jos veiklos sfera tapo 
išdalinta tarp jaunų, aktyvių dievybių. 

Metus žvilgsnį į Aušrinę ir jos „šeimą“ ,lengvai galima atpažinti 
maždaug tokį jų funkcijų pasidalinimą: 

—jiems visiems yra bendras domėjimasis gyvenimo ir mirties sfe- 
ra, ir atskiros jų veiklos sritys atrodo tik redukuotos bendrosios 
sferos dalys; 

— Aušrinė rezervuojasi sau grožio ir jaunystės sritį; 

- Auššveičio žinioje - sveikatos ir ligos problemos: tai, kaip mato- 
me, tiktai bendrųjų funkcijų pritaikymas kasdieniniam gyvenimui; 

- trys seserys laimės, nors ir lemiančios naujagimiui nuo jų ne- 
priklausančius gyvenimą ar mirtį, iš esmės rūpinasi tiktai naudos — 
laimės ir nelaimės, turto ir skurdo - priskyrimo klausimais. 

Šios grožio, sveikatos ir naudos sritys sudaro vieną homoge- 
nišką sferą, kuri atitinka palyginamosios indoeuropiečių mitolo- 
gijos rėmuose Dumėzilio vadinamą trečiąją suverenumo funkciją. 
Turint galvoje, kad jos pasidaro aktualios tiktai su žmonijos atsira- 
dimu, visiškai normalu, kad jos ir priklauso, išdalintos, drauge su 
pasauliu pasirodžiusiai dievų šeimai. 

Nepamirština tačiau, kad šios atskiros veiklos sritys yra tik išves- 
tinės, antraeilės, kad jos pagrįstos vienu bendru suverenumo prin- 
cipu, suverenumu gyvenimo ir mirties plotmėje. Prisimindami, kad 
visas šis dieviškos galios pasireiškimo komplektas priskiriamas tuo 
pat metu ir Dievaičiui Mėnuliui, kurio santykiai su Aušrinė, nors ir 
kontroversiški — ar jinai jo meilužė, Žmona ar duktė? - yra neabejo- 
tinai tamprūs, negalime nepripažinti, kad ši naujųjų dievų šeima 

yra subordinuota savo veikloje Dievaičio Mėnulio autoritetui ir su- 
verenumui. Turėdami galvoje, kad ta pati sakralinė sfera atitinka 
ir prūsų dievo Patrimpo ryškiausiai manifestuotas funkcijas, esa- 
me priversti konstatuoti, kad baltų religijoje trečioji suverenumo 
funkcija yra paklusni, o gal net ir visiškai integruota į pirmąją, Mit- 
ros pobūdžio, suverenumo sferą. Koks bebūtų „tikrasis“, seno- 
viškas šio lietuviškojo Patrimpo vardas, į Dievaitį Mėnulį reikia 
žiūrėti kaip į vieną iš dievų-suverenų, paveldėjusių valdžią ir ga- 
lią iš senojo Prakorimo ir sudariusių „pagrindinių“ lietuviškų dievų 
triadą. 


5. Laimos palikimas 


Šitoks palyginti darnus galios ir valdžios pasidalinimas tarp nau- 
josios kartos dievų negali neiškelti, kaip jau minėjome, Laimos pa- 
likimo problemos. Kaip ir kitose mitologijose - Romoje, Indijoje - 
senieji dievai, nors ir išstumti iš savo dominuojančių pozicijų, išlie- 
ka ir bando prisitaikyti prie naujų gyvenimo sąlygų. 

Mūsų pasiūlyta hipotezė, identifikuojanti tris laimes su trimis 
Aušrinės seserimis, gali būti čia panaudota išaiškinti vieną iš Lai- 
mos išsilaikymo ir išlikimo būdų. Turint galvoje naudos, kaip mate- 
rialinio gerbūvio (kurios sinonimu dažnai vartojamas žodis laimė), 
svarbą agrarinėse visuomenėse, nenuostabu, kad Laimės išsilaiky- 
mas šios srities globėjos rolėje užtikrina jai pakankamai garbingą 
vietą naujoje situacijoje. Čionai ji pasireiškia, kaip matėme, arba 
trijų laimių, arba vienos Laimos-Laimelės - formomis. 

Ternarinė forma mums atrodo itin reikšminga: kalbant ne apie 
vieną Laimą, bet apie tris laimes, tuo pačiu pabrėžiamas ir likimo 
sampratoje, kaip matėme, svarbus „išdalijimo“ principas, kuris tar- 
nauja pagrindu ir Laimės-Dalios figūrai susidaryti. Tačiau skaičiaus 
trys simbolizmas turi ir kitų konotacijų: triplikacija pasakojimo 
struktūroje, kaip kitur tai turėjome progos pabrėžti, turi aiškią to- 
talizacijos, visų galimybių išsėmimo, funkciją, tai vienetas, supras- 
tas ne kaip unus, bet kaip totus. Iš kitos pusės, skaičius trys yra 
lykinis skaičius, pabrėžiantis drauge ir vientisumo, ir vienišumo 
pradus: nenuostabu tad, kad „likinis skaitlius 3, 5, 7, 9 yra Laimos 

skaitliumi vadinamas“'?š. Skaičiaus trys svarbą puikiai pavaizduo- 
ja kad ir toks Žmonių tikėjimas: 


Nė su kokiu medžiu velnio neatsiginsi, kaip tiktai su šermukšniu. Kad 
tiktai su šermukšniu velniui vieną (kartą) suduosi, jis tuoj sako: 

— Pridėk antrą! 

Niekada velniui mušant nereik sakyt: „viens, du“ ,betjei sudavei vieną 
ir antrą, tai skubinai dėk ir trečią. Arba mušdams vis sakyk: „Viens, viens, 
viens“ ,- tai teip jį įveiksi, o kitaip ne.“!? 


Kitaip sakant, laimingi yra arba skaičius vienas, tris kartus pa- 
kartotas, arba serija vienas-du-trys, ištarti be pertraukimo: viena Lai- 
ma ar trys laimės yra viena ir ta pati išdalinta, dalijanti ir nedalinama 
dieviška būtybė. 

Matėme, kokią rolę vaidina genetinis principas dieviškojo pa- 
saulio organizacijos supratime: tai, kad dievai gimsta, atsiranda 
metamorfozių keliu, kad jie jungiami ir skirstomi į šeimas ir pagal 
savo amžių į kartas, yra viena iš pagrindinių, dažnų, mitologijos 
naudojamų priemonių dieviškąją visuomenę atvaizduoti. Tačiau 
nereikia užmiršti, kad mitologija šia prasme nėra tik kartą ant vi- 
sados nustatyta religinė sistema, kad tai drauge ir teologija, t.y. 
nuolat nusitęsiantis kolektyvinio pobūdžio mąstymas apie sakra- 
lumą ir jį išreiškiančius dievus, kad mąstytojų - žynių, išminčių — 
nuomonės gali vienos su kitomis nesutikti, vienos kitoms dalinai 
prieštarauti, vienos kitas nugalėti, įsigalėti, tapti bendra religine 
nuosavybe. 

Tokio mąstymo privilegijuota forma yra pasakojimas ir dažnai — 
figūratyvinis pasakojimas. Vertybių sistemų naratyvizacija, semio- 
tikai tai žino, turi savo nuostatus, pagrįstus kalbinės struktūros 
būtinybėmis. Vienas iš tokių nuostatų - tai negalėjimas sintagma- 
tine, pasakojimo forma išreikšti kompleksiškų sąvokų, negalėjimas 
vienu ir tuo pačiu metu sakyti ir juoda, ir balta. Teologinėje siste- 
moje, atvirkščiai, šios rūšies sąvokos - kaip, pavyzdžiui, mūsų nag- 
rinėjimui labai svarbios gyvybės prado, apimančio ir gyvenimą, ir 
mirtį, arba laimės sampratos, išreiškiančios kartu ir turtą, ir sk 1- 
dą - užima dažnai dominuojančias pozicijas. Ėmus apie tokias są- 
vokas kalbėti, jas nagrinėti, žodžiai, vartojami joms išreikšti, dėstosi 
vienas šalia kito, vienas po kito: šalia gyvenimo atsiranda mirtis, 

šalia laimės - jos stoka - nelaimė. Kitaip sakant, kiekvienas analiti- 
nis mąstymas suskaldo kompleksines sąvokas, iššaukia binarinių 
struktūrų pasirodymą. Tokie binariniu būdu organizuoti terminai, 
jei jie naudojami figūratyviniame plane - o tai mitologijai įprastas 
dalykas - lengvai pasiduoda personifikavimui, sudaro progą nau- 
joms dieviškoms figūroms pasireikšti. Toksai dieviškojo pasaulio 
vystymasis, jo gausėjimas paklusnus jau nebe genetiniam, 0 gene- 
ratyviniam principui. 

Mus tiesiogiai dominančioje srityje generatyvinio principo pri- 
taikymas gali padėti suprasti Laimos palikimo kai kuriuos aspek- 
tus. Užtenka, kad mąstymas apie Laimą, kaip apie gyvenimo pra- 
dą, kiek išsiplėtotų, statydamas gyvenimo pradžios ir jo pabaigos 
klausimus, ir Laima, kaip gyvenimo pradžios, kaip gimimo deivė, 
iššaukia gyvenimo pabaigos, mirties deivės - Laimos „sesers“ Gil- 
tinės pasirodymą. Tą patį galima pasakyti ir apie laimės, „to, kas 
žmogui skirta, ko jis gali laukti“, sąvokos evoliuciją: tokia laimė, 
vertinama pozityviai, iššaukia ir savo antitezės —- nelaimės pasiro- 
dymą. Bus ne pro šalį pastebėti, kad prancūzų kalboje, pavyzdžiui, 
espėrance „vilties“ ir succės „sėkmės“ sąvokos tik XVII a. galutinai 
išryškėjo vien tik pozityvioje jų reikšmėje. Sunku pasakyti, kokią 
rolę tokiame antitetinių dievybių išsivystyme suvaidino dualizmą 
mėgstančios krikščionybės įtaka. Viena tik aišku, kad pirmoji die- 
vybių - Laimos ir Giltinės - pora atrodo žymiai archajiškesnė negu 
Laimės ir Nelaimės duplikacija. Laima ir Giltinė, neužmirškime, yra 
ne tik seserys, jų veiklos būdai - Laima specialiai rūpinasi likimo 
išsipildymu, o Giltinė stengiasi žmonėms padėti - neabejotinai pri- 
mena pirmapradę Laimą, Prakorimo valios vykdytoją. Tuo tarpu 
Laimės ir Nelaimės figūros atrodo greičiau kaip dviejų skirtingų li- 
kimo priskirtų dalių personifikacijos. 

Trečias skyrius 


APIE BITES IR MOTERIS 


Skiriu Bitei, iš bičių labiausiai 


I. AUSTĖJA 


1. Vardo atstatymas 


Dabartinė reakcija prieš mūsų pirmatakūnų kartos folkloristų ir 
mitologų kone visuotinį - kiekvienu atveju monotonišką - dievų 
ir apeigų aiškinimą vaisingumu neturi mums leisti užmiršti ir au- 
tentiškų vaisingumo dievų - ar greičiau deivių - buvimo. Štai, pa- 
vyzdžiui, Lasicijaus dievų sąraše randame sugretintas net dvi „vai- 
singumo“ deives: 


Sunt etiam deae, Zemina terrestris, Austheia apum. Vtrague incrementa fa- 
cere creduntur. 

Yra taip pat ir deivių: Zemina - žemės, o Austheia - bičių deivė; tikima, 
kad jos abi skatina augimą (bet drauge ir: gausėjimą, dauginimąsi).! 


Pirma mitologo užduotis, sutikus lotyniška renesanso rašyba 
patiektą teonimą, yra bandyti atstatyti lietuviškąją jo formą. Bro- 
nys Savukynas, recenzuodamas Vilniuje pasirodžiusią De Diis Sa- 
magitarum laidą*, nagrinėja šios rašybos ypatumus, su pagrindu 
pasisakydamas prieš dievų-nebuvėlių gaminimą su šios rašybos 
principais nesiskaitant. Asmenvardis Austheia, kaip jis teisingai pa- 
stebi, gali būti skaitomas dvejopai: kaip Auštėja, sugretinant jį su 
auščioti, aušuoti „plepėti“, „kalbėti“, arba kaip Austėja, surišant jį 
su austyti „varstyti duris“, ir pasirenka kaip įtikimesnį variantą 
Auštėja, turėdamas galvoje „to įvaizdžio semantiką.“ 

Pilnai sutikdami, kad „įvaizdžio semantika“ tokiu atveju turi 
lemiamos reikšmės, mes, atvirkščiai, pasirenkame Austėja variantą 
dėl panašių priežasčių, bet ypač dėl to, kad „semantika“, turėda- 
mi reikalo su mitologija, mes suprantame ne vien tik leksinės pras- 
mės nustatymą, bet galimai plataus mitologinio konteksto panau- 
dojimą. Štai mūsų argumentai pasirinktajai tezei paremti: 

(1) Auštėjos, išvestos iš auščioti „plepėti“, semantizmas iš pirmo 
žvilgsnio neatitinka bičių prigimties: bitės yra darbininkės, o ne 
pletkininkės, dar daugiau -jos mėgsta ramybę ir bitynai paprastai 
įrengiami „toliau nuo kelių ir nuo triukšmo“. 

(2) Atvirkščiai, austyti yra veiksmažodžio austi frekventatyvas, 
o austi reikšmės, pagal LKŽ, šitaip išsidėsto: 

(a) austi (audeklą), 

(b) šen ir ten bėgioti, 

(c) nuolat varstyti, darinėti duris. 

Visoms šioms reikšmėms bendras semantinis branduolys - zig- 
zaginis, besikartojantis judesys, atitinkąs ir medaus rinkimą, le- 
kiojant nuo žiedo ant žiedo, ir nuolatinį grįžimą pro „duris“ į avilį, 
ir pagaliau patį audimą. 

(3) Kad korių darymas stereotipiškai lyginamas su audimu 
(plg. „Išrašė raštelius (audėja) kaip bitės korelius“*), liudija gau- 
sus mįslių inventorius. Šalia 

Sėdi panaitė tamsioj seklyčioj, 

Audžia be staklių ir be nyčių (bitė), 

Neaustas, neverptas pasidaro šešianytis (korys)“, 


lyginančių bičių darbą su audimu, galima rasti kaip audimo sino- 
nimus ir siuvimą: 


Smagi panaitė smagiai siuva (bitė)?, 
ir mezgimą: 


Gražios panytės, 


Mezga gražias kurbatkytes (bitės)*; 


sinonimai, kurie rodo šio įvaizdžio senumą, siekiantį technologinę 
epochą, kurioje žmonės dar nei siūti, nei megzti nemokėjo. 

(4) Pasidairius po kitas indoeuropiečių mitologijas, galima įsi- 
tikinti, kad bitės-audėjos įvaizdis nėra nei atsitiktinis, nei „poe- 
tinis“, nei, kaip to norėtų kai kurie mūsų folkloristai, „iš piršto 
išlaužtas“: štai, pavyzdžiui, graikų nimfos, išmokindamos žmo- 
nes bitininkauti, ne tik perveda žmoniją iš natūros į kultūrą, jų dėka 
žmonės tuo pat metu padaro ir kitą atradimą - drabužių, slepiančių 
jų nuogumą, audimą.? 

Ši plati, iš paviršiaus nereikalingai atrodanti argumentacija nėra 
skirta vien Austėjos lietuviškam vardui nustatyti, bet kartu ir pai- 
liustruoti semantinio kalbos plano panaudojimo mitologijos tyri- 
muose metodologiją. Šalia to jinai padeda išryškinti ir pirmuosius 
deivės Austėjos figūros bruožus: kaip darbšti audėja, Austėja yra 
drauge ir bitė, ir moteris. Čia ir vėl mums į pagalbą ateina graikų 
mitologija, sutvirtindama mūsų frazeologiniais stereotipais pa- 
grįstus išvedžiojimus: žemės deivės Demetros šventėje, vardu Te- 
smoforijos, dalyvaujančios vedusios moterys tą dieną buvo simbo- 
liškai vadinamos melissai, t.y. bitės.'* 


2. Austėja - šeimynos globėja 


Lasicijaus tekstas, paminėjęs Žemyną ir Austėją kaip „vaisingumo“ 
deives, šitaip tęsia: 


ac cum examinantur apes, guo plures in alveos adducant, et fucos ab eis 
arceant, rogantur. 

ir kai bitės ima spiesti, meldžia (tas deives), kad kuo daugiau jų iš 
kitur į avilius atvestų ir kad tranus nuo jų sulaikytų. 


Nors „augimą skatinančios“ deivės ir yra dvi - Žemyna ir Aus- 
tėja, nors ir į jas abi kreipiamasi spietimo metu, tačiau meldimosi 
objektas, atsižiūrint į tekstą, liečia tik vieną Austėją, kuri pristato- 
ma čia, bitininkystės plane, kaip „vienintelė tikra motina visų kitų 
bičių“"!. Nežiūrint kaip ten iš tiesų gamtoje dalykai vyksta - mus 
domina tiktai etnozoologinis požiūris - Austėja čia pasirodo kaip 
suidealintos bičių motinos, atsakingos šeimininkės figūra: ji vi- 
sų pirma rūpinasi, kad jos globojamos šeimynėlės - taip paprastai 
vadinamos kiekvieno avilio bičių bendruomenės - daugintųsi ir 


264 LIETUVIŲ MITOLOGIJOS STUDIJOS 


gausėtų, bet jinai drauge ir saugoja priaugantį jaunimą nuo tranų 
viliojimo. Matome, kad apikultūros izotopija čia be jokių sunkumų 
gali būti suprasta kaip metaforinis planas, kurio pagalba įsivaiz- 
duojama ir galvojama žmogiškos šeimynos santvarka, o toje san- 
tvarkoje - gausios šeimos motinos-šeimininkės, atsakingos už vi- 
sos šeimos gerbūvį, rolė. Šitokia „poetinė“ galvosena atitinka, tarp 
kitko, ir senojoje, Lasicijaus laikų visuomenėje ištekėjusios moters — 
namų šeimininkės užimamos vietos supratimą: „Pagal Statutą už 
moters „galvą“ - didesnis išpirkos mokestis negu už vyro. Ištekėju- 
si gaudavo vyro namų raktus, kuriuos nešiojosi prie juostos, valdė 
ir tvarkė visą namų ūkį.“!2 


3. Austėja ir jos aplinka 


Prieš pereinant į platesnį su bitininkyste surištų problemų nag- 
rinėjimą, reikia vis tik pabrėžti mūsų tekste sugrupuotų deivių: 
Žemynos ir Austėjos santykių tamprumą. Šie santykiai iš pirmo 
žvilgsnio atrodo „natūralūs“: vienas iš dažniausių Žemynos epi- 
tetų - jinai „Žiedkelėlė“, o bitelė, žalioj lankoj medų kopinėdama, 
juk aplanko visus Žemynos iškeltus žiedus; Žemyna išaugina li- 
nus, o Austėja prižiūri jų audimą ir t.t. Į šios studijos rėmus neįeina 
Žemynos asmenybės išryškinimas: priešingai, galima tikėtis, kad 
Austėjos geresnis pažinimas palengvins ateityje ir Žemynos bylos 
nagrinėjimą. 

Iš kitos pusės, negalima taip pat, kad ir probėgšmom, neužre- 
gistruoti fakto, kad Žemynos ir Austėjos pristatymas Lasicijaus tekste 
tiesiogiai seka kitos dievų poros - Lazdonos ir Babilo paminėjimą: 


Lasdona auellanarum, Babilos apum dij sunt. 
Lazdona yra riešutų, o Babilas bičių dievai. 


Turime tad reikalo ne su viena bičių deive, bet su dviem die- 
vais, kurie tačiau keistu būdu paduodami, nors ir netoliese, bet ne 
kartu, ir suporuoti su dviem skirtingomis deivėmis: 


bičių, „oro“ dievybės 


žemės dievybės 






Babilas 









Lazdona 

Šio rašinio rėmuose teks užtat bandyti išaiškinti ne tik dviejų 
bičių dievų skirtingumus, bet ir jų atskiro suporavimo, vienu at- 
veju - su Žemyna, kitu — su Lazdona, priežastis. 


II. BIČIULIAI 
1. Pagalbinė giminystės struktūra 


Visiems turbūt dar ir šiandien žinoma, kad „prie bičių - vyrų dar- 
bas“?, kad bitininkauti gali tik vyrai! ir tik suaugę žmonės“. - Užsi- 
iminėti bitėmis - tai tas pats, kaip ir užsiiminėti moterimis, - manė 
senovės graikai, panašiai greičiausiai galvojo ir mūsų lietuviai. 

Kad šis konstatavimas nereiškia vien tik socialinio darbo pasi- 
skirstymo tarp vyrų ir moterų, rodo itin taiklūs Juozo Petrulio ves- 
ti apklausinėjimai Merkinės ir Dubingių apylinkėse. Jie atskleidžia 
naują, bent mūsų iki šiol dar niekur nepastebėtą, socialinį bitinin- 
kystės aspektą: „Praeityje ir kone iki pastarojo laikotarpio beveik 
visi bitininkai būdavo iš šeimų, kuriose augo keli broliai. Bitinin- 
kaudavęs paprastai antrasis“'* - tokias kuklias išvadas, neieškoda- 
mas apibendrinimo, padaro mūsų tautosakininkas. 

Šis iš pirmo žvilgsnio nesuprantamas bitininko parinkimas pa- 
aiškėja, įrašius jį į bendresnius socialinės struktūros rėmus. Kelių 
sūnų buvimas šeimoje negalėjo nesukelti ekonominių rūpesčių: jiems 
subrendus, tekdavo, pagal istorinį ir geografinį kontekstą, arba imti 
gyventi broliavoje, arba dalintis žemę ir skursti, arba, vyriausiam 
broliui paveldėjus ūkį, kitiems reikėjo iš namų išeiti. Tokiose sąly- 
gose užsiiminėti bitėmis - tai kartu ir bičiuliautis su kitomis šeimo- 
mis, turinčiomis arba norinčiomis turėti bičių, susidraugauti: „Iš 
būrio brolių bitininkas greit susirasdavo vietą į žentus.“"" 

Visa gana gausi literatūra apie lietuviškas vestuves beveik be 
išimties aprašo šį komplikuotą scenarijų kaip jaunamartės nutekėji- 
mą į savo būsimo vyro namus. Tai, savaime aišku, nėra reali, o tik 
suidealinta - nors gal ir dažna - šeimyninė situacija: jei kiekviena 
šeima turėtų tik po vieną sūnų ir dukterį, toks susigiminiavimas 
apsimainant moterimis atvaizduotų visai tobulą šeimos struktūros 

funkcionavimą. Realybė, deja, neatitinka šio idealaus modelio. Tai 
ir paaiškina pagalbinės giminystės institucijos, vadinamos užku- 
ryste, žentyste ar įsodija, egzistavimą, institucijos, kuri mitiniame 
plane atitinka bitininkavimo pagalba sudaromų santykių modelį. 
Tarp šių, dviejuose planuose išsivystančių santykių nereikia ta- 
čiau, mano manymu, ieškoti kauzalinio ryšio: bitininkystė nėra 
tai tik priemonė susirasti sau Žmoną, ji siekia visų pirma susibi- 
čiuliavimo, o jau tarp Žmonių, tapusių „giminėmis nuo bičių“!“, 
lengvai atsirenkami ir būsimi žentai. Kartojame: bitininkystę, kaip 
pagalbinės giminystės idealų modelį, atitinka užkurystė, kaip kon- 
kreti, praktiška, daugiau ar mažiau pavykstanti šio modelio reali- 
zacija. 

Mitinių ir socialinių struktūrų atitikimą patvirtina kad ir toks 
etnografinis, mums dabar jau suprantamas faktas: brolis bitinin- 
kas, „iš namų einas į žentus, bites išsiveždavo kaip pasogą“", lygiai 
taip pat kaip senovės Graikijoje pirmasis mitinis bitininkas Aris- 
tėjas, vedęs vyriausią Tėbų karaliaus dukterį, savo naują giminystę 
sutvirtina atsiveždamas savo medų.?? 


2. Moralinis kodeksas 


Pirmieji Austėjos būdo bruožai, kurie išryškėjo iš jos vardo etimo- 
logijos ir iš trumpo ją charakterizuojančio Lasicijaus teksto, būtent, 
kad jinai — darbšti audėja ir atsakinga namų šeimininkė, leidžia 
suprasti, kad bitininko - bičiulio, bičiuolio, sėbrino - santykiai su 
bitėmis, atstovaujančiomis moteriškajai lyčiai, nėra kokio nors flir- 
tinio pobūdžio, kad, atvirkščiai, bitės ir jų deivė Austėja atitinka 
ištekėjusios, rimtos, visų gerbiamos Žmonos-motinos portretą. Tai 
visų pirma matosi iš bitininko elgesio bičkopio metu: taip kaip 
graikų melissa nepakenčia jokio kvapo, malonaus ar atstumiančio, 
galinčio priminti kurtizanes, ir įpareigoja bitininką prieš kopimą 
nusiskusti galvą, idant neliktų nė menkiausių kvepalų ar aromatų 
žymių?! taip ir lietuvį bitininką „bitės myli, bet tik su išskalbtom 
drapanom“Ž, ir jis prisižiūri, kad jo „rūbai būtų švarūs ir netrenktų 
prakaitu“?. 

Klaidinga būtų manyti, kad kiekvienas vyras jau gali būti biti- 
ninku: „Bitės pačios pasirenka sėbrinus“““, ir reikalavimai, kuriuos 
jos stato savo bitininkams, sudaro ne tik bičiulystės kodeksą, bet at- 
vaizduoja tuo pačiu ir Austėjos, šeimyninio gyvenimo globėjos, mo- 
ralinį pasaulį. Šis bičiulystės kodeksas, paremtas bičių nemėgimu 
ir atmetimu blogo žmogaus, yra sudarytas iš visos eilės „blogo žmo- 
gaus“ definicijų: blogumo bruožams suradus kaip antonimus ge- 
rumo atitikmenis, galima lengvai susidaryti ger0 žmogaus, idealaus 
bitės vyro vaizdą. 

Sugrupavę ir reziumavę Petrulio iš etnografinių ekspedicijų par- 
sivežtus duomenis, galime šitaip apibūdinti blogą žmogų: 

(1) Visų pirma bitės nemėgsta pavydžių arba, kitaip išsireiškiant, 
kreivų žmonių: „tiesių Žmonių bitės negelia, jos gelia tik kreivus, 
užtat į bites, joms spiečiant, nereikia žiūrėt iš kampo“?. Bitės čia 
pasireiškia kaip didžiausios raganų ir jų tarnų priešininkės. 

(2) „Bitės, būdamos išmintingos, labai nemėgsta žmonių piktų“, 
„Ypač nesugyvenančių su kaimynais“. 

(3) Jos taip pat nepakenčia šykščių žmonių, nusikalstančių vai- 
šingumo ir kaimyninio solidarumo dėsniams.? 

Aiškiai matosi, kad čia išvardintos blogo Žmogaus ypatybės - 
tai socialinio santykiavimo ydos: bičiulystės kodeksas yra tad ištisai 
pagrįstas socialinio tamprumo ir gero sugyvenimo principais. 

Bičių turimas baudžiamasis kodeksas maždaug toksai: 

(1) Bitės prie blogo Žmogaus „neina“ (spietimo metu), 

(2) Jos jį gelia (per bitkopį), 

(3) Jos „uždunsta“ ir išmiršta, 

(4) Jos „neprisilaiko“ ir išlekia. 

Šią paskutinę bausmę graikiškos bitės pritaiko ir jau anksčiau 
minėtam Aristėjui, kai tasai įsimyli svetimą - Orfėjaus - žmoną Eu- 
ridikę. Tačiau tai ir pavyzdys, kuris rodo dalinį dviejų mitologinių 
modelių - graikiškojo ir lietuviškojo - išsiskyrimą: tuo tarpu kai 
graikiškasis modelis pabrėžia grynai šeimynines dorybes (žmonos 
ištikimybę ir vyro nesvetimoteriavimą), lietuviškasis, kaip maty- 
sime, organizuoja socialinių vertybių kodeksą, išvystydamas ori- 
ginalią bičiulystės-draugystės dimensiją. 

3. Bičiulystė 


Ši nauja bičiulystės dimensija sudaro, atrodo, vieną iš lietuviško- 
sios kultūros ypatiškumų. Moralinis kodeksas, kurį nustato ir kon- 
troliuoja bitininko santykiai su bitėmis - ir sujų deive Austėja - yra 
iš tiesų socialinio bendravimo kodeksas, taikomas santykiuose tarp 
bitininkų, - jis konkrečiai realizuojasi kontraktualine, abipusių įsi- 
pareigojimų forma. 

Norint suprasti šią savitą interindividualių santykių formą, rei- 
kia visų pirma pabrėžti, kad nei bitės, nei jų gaminamas medus 
neįeina į komercinį kapitalizmą charakterizuojančią, pinigų cirku- 
liacija pagrįstą generalizuotų mainų sistemą: nei bitės, nei medus 
lietuviškoje visuomenėje iki XX a. pradžios nėra nei parduodami, 
nei perkami. Tuo tarpu kai atliekantis medus išdalinamas bičiu- 
liams, kaimynams, gimdyvėms ar Kūčių dieną elgetoms“, bičių 
pirkimas ar pardavimas buvo sankcionuojamas, žmonių įsitikini- 
mu, nesisekimu bitininkauti.2? 

Užtat ir bičių dauginimasis, ir jų cirkuliacija buvo pagrįsti visai 
kitais principais. Turint galvoje, kad bitės išmintingos ir moka at- 
skirti gerą Žmogų nuo blogo, normalu, kad bičių spiečius pats pa- 
sirenka savo naują gyvenvietę ir savo bitininką. Šitoks jų persikėli- 
mas iš esmės nesiskiria nuo merginos nutekėjimo į kitą šeimą: ir 
vienu, ir kitu atveju tarp dviejų šeimų - ar tarp dviejų bitininkų - 
susidaro „giminystės“ ryšiai, kuriuos nepakanka apibūdinti kaip 
„bendrą bičių valdymą“““, lygiai kaip išleista marti nėra abiejų 
šeimų „valdoma“ nuosavybė. 

Kaip ir ištekėjimo, taip ir spietimo atvejais šį „natūralaus pasi- 
rinkimo“ procesą galima pagerinti ir patvarkyti, šeimos tėvui ar 
bitininkui padedant pasirinkti - ar pačiam išrenkant — adresatą. 
„Bičiuliu tapdavo suėmęs arba padėjęs suimti išlėkusį spiečių. No- 
rintis su kuo bičiuliauti sakydavo: „Spiečius tuoj eis, pas mane 
trūksta — pasirūpink klodą (kelminį avilį)“; suinteresuotas tapti 
bičiuliu prašydavo avilio skolinti sakydamas: „Prieteliau, būkim 
bičiuliais, paskolink šeimynėlę'.“*! Matome, su kokiu atsargumu, 
su kokiu barokišku mandagumu atliekami šie pirmieji Žingsniai: 
pasidalinimas bitėmis nėra nei jų davimas, nei dovanojimas; at- 

virkščiai, bičių „savininkas“ vaidina neturintį avilio, tuo būdu bičių 
davimą paversdamas jam jas gaunančio daroma paslauga; norin- 
tis bičių įsigyti savo ruožtu prašo „paskolinti šeimynėlę“, pabrėž- 
damas iš tokio paskolinimo išeinančius naujus įsipareigojimus. 

Šie abipusiai įsipareigojimai ir sudaro „giminystę per bites“, 
vadinamą bičiulyste: tai spiečiaus suėmimo metu sudaromas im- 
plicitinis kontraktas, kuriuo užsiangažuojama laikytis bendro, mū- 
sų jau peržiūrėto, moralinio kodekso, pagrindžiančio jų dviejų 
draugiškus santykius. Žinoma, praktiškai galvojant, galima saky- 
ti, kad bitininkas pats iš anksto pasirenka sau bičiuliu padorų žmo- 
gų: tačiau susibičiuliavimas yra sutartis, sankcionuojama bičių per- 
leidimu kaip jos tvirtumo garantija. 

Grįžkime kiek atgal, prisimindami, kad bitininkai socialiniu 
atžvilgiu sudaro atskirą, savarankišką visuomenės sluoksnį, susi- 
dedantį iš „antrųjų brolių“ ar iš viso iš „atliekamų“ tėvo sūnų, ne- 
galinčių pretenduoti į paveldėjimą. Užtenka tik įsivaizduoti, kad 
mūsų iki šiol nagrinėti bipoliariniai bitininkystės santykiai išsi- 
plečia ir pagausėja, sudarydami ištisą bičiulysčių tinklą: tada turėsi- 
me reikalo jau nebe su pavieniai suporuotais bičiuliais, bet su di- 
desnėmis ar mažesnėmis bitininkų grupėmis, kurių narius riša 
tamprūs draugystės ryšiai: „Jie visi bitnykai, eina iš vieno““*, - taip 
apie juos tada kalba žmonės. 

Gerai žinoma, kokią rolę Vakarų Europos viduramžiuose su- 
vaidino tokie atliekamų sūnų, visokioms avantiūroms pasiruo- 
šusių, laimės ieškančių bernų būriai: Ispanijos atkariavimas, Rytų 
Vokietijos kolonizacija, Kryžiaus karai laikomi ryškiausiais jų veik- 
los nuopelnais. Aleksandro Dumas romanai išgarsino dar XVII a. 
plačiai žinomus Gaskonijos kadetus, t.y. „pagramdukus“. Panašiu 
modeliu vėliau Rusijos Imperijoje buvo organizuojamos kadetų 
mokyklos. Atrodo, kad yra rimto pagrindo žiūrėti ir į mūsų bičiu- 
lijas kaip į originalias lietuviškojo feodalizmo socialines formas: jų 
buvimas, išaiškinamas ir jaunų vyrų pertekliumi, ir tampriais drau- 
gystės ryšiais, palengvintų suprasti iki šiol dar neatsakytą istorijai 
statomą klausimą — Lietuvos Didžiosios Kunigaikštystės ekspan- 
sijos, prasidėjusios pavieniais žygiais į Rytus ir pasibaigusios di- 
džiulių teritorijų užkariavimu, priežastis ir priemones. Prisiminus, 

kad lietuviškoji „biciulewstwo“ slaviškoje kanceliarijos kalboje 
žinoma jau nuo XIV a.““, ši hipotezė remiasi ne tik kultūriniais, bet 
ir istoriniais argumentais. Ją patvirtina ir Stryjkowskio užrašytas 
mitas, pagal kurį pirmasis prūsų karalius Vaidevutis sutvarkęs sa- 
vo valstybę bičių pavyzdžiu?* Mūsų siūlomas bičiulystės aiškini- 
mas padeda suprasti šios „bičių santvarkos“ prasmę. Mus domi- 
na, žinoma, ne Prūsų karalystė ir jos tikroji santvarka, bet faktas, 
kad tokia mitologinė politinė koncepcija galėjo būti minima ir su- 
prantama Lietuvoje keliems šimtmečiams praėjus. 


4. Bandžiulystė 


Kalbant apie bičiulystę, negalima šios sąvokos nesugretinti su ban- 
džiulyste: šalia bičiulio ir bitininko — „draugo“ - sinonimų maždaug 
ta pačia prasme dar ir šiandien vartojami žodžiai bandžius, bandžiu- 
lis, bandininkas, o susibandžiauti, susibandžiuliauti reiškia „susidrau- 
gauti““. Šis sugretinimas mums atrodo reikšmingas: tuo tarpu kai 
bičiulystės „materialinė bazė“ yra bitininkystė, bandžiulystės pa- 
grindu laikoma žemdirbystė. Austėjos ir Žemynos suporavimas, ras- 
tas mūsų pradiniame tekste, čia ir vėl pasikartoja. Tai dalinai pa- 
teisina ir mūsų nukrypimą nuo pagrindinės temos. 

Banda yra vienas iš tų senų indoeuropietiškų žodžių, kurių pro- 
ga paprastai kalbama apie bendras - t.y. panašias ir skirtingas — 
indoeuropiečių tautų kultūrines, socialines ir ekonomines institu- 
cijas.?* Dabartinė dominuojanti šio žodžio reikšmė - tai galvijų ban- 
da „kaimenė“, „keltuva“. Bet banda reiškia kartu ir „nauda, tur- 
tas“: šios dvi prasmės, bendros ir lot. pecus, primena tolimą senovę, 
indoeuropiečių, užsiimančių gyvulininkyste, nomadavimo laikus. 
Nauda savo ruožtu suprantama visa tai, ką Žmogus gauna iš savo 
ūkio ir kas jam leidžia „pragyventi“. Iš čia ir kita, šalutinė bandos 
reikšmė — „duonos kepalas“, duoną suprantant platesne prasme, 
kaip pagrindinį prasimaitinimo šaltinį: „gyventi ant svetimos duo- 
nos“ reiškia būti kitų išlaikomu. 

Artima šiai „nedidelio kepalo“ prasmei yra ir kita šio žodžio 
reikšmė — „pasėlys“, „samdininko, ūkininko sūnaus ar jo jaunes- 

niojo brolio pasisėti javai ar linai“, iš kurio ir išvedami dariniai 
bandžius, bandžiulis, bandininkas. 

Bandininko prasminė struktūra yra tad panaši į bitininko reikšmių 
išsidėstymą: bandininkas, kaip ir bitininkas, pirmiausia apibūdi- 
nami pagal savo ryšiųs su žeme ar bitėmis, o jau po to - pagal jų 
tarpusavio santykius su kitais bandininkais ar bitininkais, santy- 
kius, įgaunančius draugystės formą. Ryšys su Žeme ar su bitėmis 
nėra pats sau tikslas, o tik simbolinė priemonė nustatyti kontrak- 
tualinio pobūdžio santykius tarp dviejų asmenų: „pasėlys“ nėra 
nei pati Žemė, nei atlyginimas jos vaisių forma: „susiderėjimo“ me- 
tu tai tik abipusis įsipareigojimas, liečiantis ateitį. Tačiau skirtu- 
mas tarp bičiulystės ir bandžiulystės tuojau paaiškėja: tuo tarpu 
kai bičiulystės pagalba nustatomi santykiai tarp dviejų lygių, tam 
pačiam socialiniam sluoksniui priklausančių bitininkų, bandžiu- 
lystės ryšiai yra hierarchiniai, jie susidaro visų pirma tarp gaspado- 
riaus ir bandininko. 

Banda, kaip figūratyvinė šitokių hierarchinių santykių išraiška, 
negali nepriminti Vakarų Europos viduramžiams charakteringų lėno, 
feodo sąvokų, kuriomis remiasi visa to meto feodalinė santvarka; va- 
salas gauna iš savo siuzereno Žemę-feodus ne į nuosavybę, bet, bent 
ankstyvuose viduramžiuose, kaip priemonę išsimaitinti, jis yra sa- 
vo siuzereno „išlaikomas“, už tai priimdamas tam tikrus įsipareigo- 
jimus. Žymus prancūzų istorikas Marcas Blochas įrodė, kad tokia 
feodalinių santykių struktūra nėra būdinga vien valdančiai aristok- 
ratų klasei, kad jinai organizuoja ir tvarko visus visuomeninius san- 
tykius ir būtent - žemės viešpačio ir valstiečio santykius. 

Bandžiulystė skiriasi nuo bičiulystės dar ir jų pagalba nustatomų 
draugystės ryšių apimtimi: tuo tarpu kai bičiulystės ryšiai sujun- 
gia vyrus, gyvenančius skirtinguose sodžiuose ar net kituose vals- 
čiuose“*', bandžiulystė jungia visus vieno kaimo, nors ir skirtin- 
giems gaspadoriams „priklausančius“ jaunus vyrus, vieno kaimo 
jaunimą. Kaip matome, tai dvi skirtingos socialinės organizacijos 
formos, - klaidinga būtų manyti, kad visus feodalinius santykius 
būtinai reikia užtempti ant vieno kurpaliaus. Tokios tą pačią duoną 
valgančių, tuos pačius darbus dirbančių bernų draugijos primena, 
pavyzdžiui, frankų baronus, laisvus žmones, ankstyvojo feodalizmo 

metu kaimais įsikūrusius naujai užkariautose Galijos - būsimosios 
Prancūzijos - žemėse, priklausančius - geriau pasakius - paklus- 
nius - dažnai jų pačių išsirinktam karvedžiui. Socialinės struktūros 
panašumai kartais atsiliepia ir leksikoje: kaip nepalyginti, pavyz- 
džiui, mūsų bandininkų, t.y. „bendraduonių“, su prancūziškais, 
nuo Karolio Didžiojo laikų žinomais compagnons (žodžiu, kilusiu 
iš *cum-pan-ionem, taigi irgi „bendraduoniais“), sudarančiais nuo- 
latines karvedžių palydas. Tai savo ruožtu primena ir kitą lietu- 
višką bendrų instituciją - šiuo vardu slavų kalba rašytuose valsty- 
biniuose aktuose buvo vadinami valstiečio ūkio dalininkai, bendrai 
naudojęsi žeme.“* 

Draugiški vieno kaimo bernus rišą santykiai ir jų karinga tradi- 
cija buvo išlikusi Lietuvoje dar iki XX a. pirmosios pusės: mano 
vaikystės prisiminimuose iš Kupiškio apylinkių visai gyvi vieno 
kaimo be jokių rimtų priežasčių „išėjimai“ prieš kitą kaimą, o Prie- 
nų apylinkėse „mūšiai“ tarp atskirų kaimų, vykstą nustatytu - Ve- 
lykų ryto - metu, buvo išsilaikę kaip kone ritualinė tradicija. 

Tokių vyrų bendruomenių buvimą liudija ir Kupiškio apylin- 
kėse išlikusios, Sekminių antrą dieną organizuojamos bundinykų 
pautienės.“? Pažymėtina taip pat, kad ta proga kaimo vyrai statyda- 
vo savo Bundinykų kryžių: žinodami, kad toks kryžius senoviškai 
buvo vadinamas krikštas“? ir kad prieškrikščioniškos kultūros rė- 
muose jis reiškė kokio nors įvykio pradžios atžymėjimą, negalime 
nepagalvoti apie viduramžiuose plačiai žinomus „gegužės laukus“, 
t.y. gegužės mėnesį vykstančias visų ginklą nešiojančių vyrų suei- 
gas, kurių metu buvo nusprendžiama, ką priešu pasirinkti, į kurią 
pusę vykti jo ieškoti. 

Prie tų karingų kaimo jaunimo tradicijų, prie jų ruošiamo bun- 
dinykų pokylio reikia pridėti dar vieną kupiškėnų išsaugotą pa- 
rengimą — bandininkų - artojų tuo pat metu organizuojamą savo- 
tišką lietuvišką corrida - jaučių badytines.*! Nors ir sutapdamos su 
Sekminių - galvijų šventės data, badytinės yra tačiau pačių bundi- 
nykų šaunumo ir kovingumo varžytinės, panaudojančios kiekvie- 
no atskirai kovai paruoštus jaučius. Pati badytinių eiga, kurios tiks- 
las, eliminuojant vieną po kito silpnesniuosius, atrinkti stipriausiąjį 
iš jaučių, paskelbiant jį viršininku, parenkant tuo pačiu ir jo pa- 

dėjėjus, rodo, kad bandininkai, sudarydami laisvų bernų drauguo- 
menę, turėjo ir savo hierarchinę santvarką, šiuo originaliu būdu 
išrinkdami savo vadus. 

Bandžiulystės byla, prisipažįstame, toli gražu dar nėra galuti- 
nai sutvarkyta: istoriniai tyrinėjimai ją neabejotinai papildys. Ta- 
čiau eilinis geros valios skaitytojas nespecialistas labai klystų, ma- 
nydamas, kad šios rūšies hipotezės yra vien tik fantazijos padarai, 
kad kažkur, pavyzdžiui, istorikų darbuose, glūdi kitokia, tvirtai 
pagrįsta teisybė. Taip nėra: ankstyvųjų viduramžių istorikai, no- 
rėdami išaiškinti feodalizmo atsiradimą, jo įvairias formas ir vys- 
tymąsi, randasi ne ką geresnėje padėtyje: neįsivaizduojamai men- 
kas panaudojamų rašytinių dokumentų kiekis, jų interpretacijos 
sunkumai, keletas archeologinių paminklų, kelios dešimtys žodžių, 
kuriems galima bandyti atstatyti jų prasmės istorinę raidą, - visa 
tai sudaro pamatus, kuriais grindžiami istoriniai veikalai ir teori- 
jos. Tai nesumažina šių darbų vertės, bet neleidžia su skepticizmu 
žiūrėti nei į kultūrines tradicijas, nei į mitologinius įnašus. 

Grįžtant prie bandžiulystės, reikia pasakyti, kad jinai abiejose 
Lietuviškose enciklopedijose - tiek Bostono, tiek ir Vilniaus Mažojoje 
enciklopedijoje — iš karto painiojama net su dviem skirtingomis so- 
cialinėmis institucijomis: su brolava, sudaryta iš vienoje vietoje, 
neišsiskirsčius, gyvenančių vedusių brolių, netekėjusių seserų ir 
brolvaikių, ir su aveline bičiulyste, prie kurios bent trumpai teks 
grįžti vėliau, susipažinus su pačios avies etnokultūriniu statusu. 


III. BUBILAS 


1. Babilas ar Bubilas? 


Lasicijaus užrašyto bičių dievo Babilos vardas atitinka Stryjkows- 
kio bičių demono Bubilos pavadinimą“? Abu žodžiai: babilas ir bu- 
bilas, pagal LKŽ, reiškia „storulis“, „didelis storas žmogus“, abu 
jie atrodo onomatopėjinės kilmės. Tačiau vienodi priebalsiniai rė- 
mai: b-b, pagal pasirenkamą balsę, duoda du „garsų pamėgdžio- 
jimo“ variantus: b-43 —bir b-u - b. Babaliuoti reiškia „niekus 

kalbėti“, būbaras — „plepys, barškalius“, o būbti „ūžti“, būbauti 
„ūkštauti“: 


Tai kad gražiai būbia bitinėlis (LKŽ, Rš), 
Viena bitis stipriai būbauja aulyje (LKŽ, Sr). 


Šis garsinis įvaizdis leidžia pasirinkti etimoną mūsų dievaičio 
vardui išaiškinti, bet jo neužtenka nei babilo, nei bubilo reikšmei 
„storulis“ pagrįsti. Užtat šalia bubilo randamas bubinas - į juos ga- 
lima žiūrėti kaip į vienos šaknies skirtingų priesagų žodžius - at- 
neša papildomų informacijų: bubinas visų pirma reiškia „bičių tra- 
nas“, o šalia to - „būgnas“ (plg. „Jo pilvas išvirtęs kaip bubinas“ 
LKŽ, Jušk). Šių dviejų reikšmių koegzistencija įdomi tuo, kad, su- 
rišdama mūsų etimoną su bičių pasauliu, jinai drauge paaiškina ir 
perėjimą iš garsinio į vizualinį įvaizdį: būgnas ne tik garso šaltinis, 
jis kartu ir regimoji - storo tūrio - figūra. 

Dar daugiau: bubinas, bubilas ir bubelis tautosakoje traktuojami 
kaip sinonimai: 

Ant bubilo kalno su geležiniais jaučiais aria (LKŽ, Jrg), 

Ant bubelio kalno geležiniais jaučiais aria (LKŽ, Ss) 


- tai mįslės, kurių atsakymas: „avį kerpa su žirklėmis ant stalo“, ir 
kurias galima sugretinti su 


Ant bubino kalno su geležinėmis akėčiomis akėja (LKŽ, Jrg) 


— tos pačios frazinės struktūros misle, reiškiančia „šukuoja galvą“: 
visos trys jos pagrįstos tuo pačiu tertium comparationis - „išpūsta 
sfera“, kurią atitinka vienu atveju „avis“, o kitu - „galva“. 

Kad ši „išpūsta sfera“ gali būti specifikuojama ir pritaikoma 
„Storuliui“, ar geriau - „storpilviui“ apibūdinti, rodo kad ir šis dar 
vienos mįslės pavyzdys: 


Stovi šakės, ant tų šakių bubilys, ant to bubilio avilys (LKŽ: LTR Antz), 


o mįslės atsakymas - „žmogus“. 

Mūsų manymu, reikia tad į babilą žiūrėti kaip į bubilo variantą, 
gautą bendru garsiniu pagrindu kontaminacijos būdu, o Bubilą pri- 
imti kaip bičių dievą - neužmirštant, žinoma, jo „demoniško“ as- 
pekto, — 

(a) atitinkantį trano poziciją bičių pasaulyje, 

(b) pasireiškiantį būbavimu ir 

(c) pasižymintį storumu, storu liemeniu arba pilvu. 

Turint galvoje, kad storumas, o ypač pilvotumas dar ir dabar 
mūsų kultūroje yra išorinis perdėto, besaikio valgumo, ėdrumo 
požymis, opozicija tarp dviejų bičių dievų - Austėjos, gėrybių ga- 
mintojos ir saikingos šeimininkės, ir Bubilo, besaikio vartotojo, sma- 
guriautojo, nuo kurio jinai turi ginti savo avilį ir biteles - žymiai 
išryškėja. 


2. Gauruotumas 


Tai, kad bubilas LKŽ duodamuose pavyzdžiuose pasirodo tik per- 
kelta „storulio“ prasme, ir ypač tai, kad jo branduolinę reikšmę 
galima atstatyti tik iš jo vartojimo mįslių formulėse - kur žodžių 
prasmė dažnai jau lietuviškai nebesuprantama - rodo šios lekse- 
mos archajiškumą. Tai paskatina mus susidomėti ir mįslėse randa- 
mu sugretinimu tarp Bubilo ir avelių. Šalia jau patiektų pavyzdžių 
galima pacituoti dar vieną tokios rūšies mįslę: 


Avis bubelė bevedama priėst (verpstė, beverpdama vilnas, pilna stov) 
(LKŽ: Pr. LXVII, 34). 


Prie „išpūstos sferos“ įvaizdžio Bubilo figūrai suprasti reikia tad 
pridėti dar vieną jo bruožą - gauruotumą, kuris atitinka trano-bi- 
tinėlio bendrą išvaizdą, ypač kad ir tranas savo ruožtu šalia savo, 
kaip „bičių patino“, reikšmės aptaria žmogų, kuris „nieko nedir- 
ba, gyvena kitų darbų; išnaudotoją“ (LKŽ), papildydamas jau tu- 
rimą Bubilo charakteristiką. 

Mums artimų latvių etnografiniai daviniai ateina čia į pagalbą: 
„Jei kurio žmogaus veidas, krūtinė, rankos, kojos plaukuoti, jis va- 
dinamas „bičių tėvu“ ... (ir) sakoma, kad jam labai sekasi bitinin- 
kauti.““ Vyro plaukuotumas dar ir šiandien mūsų kultūriniame 
kontekste atžymi jo aukštas seksualines kvalifikacijas. Bubilo gau- 
ruotumas, prisidėjęs prie jo besaikingumo maisto srityje, tik pa- 
tvirtina plačiai konstatuotą mitologinį reiškinį - dažną alimen- 
tarinės ir seksualinės izotopijų sutapimą, vienos iš jų metaforinį 

vartojimą kitai išreikšti. Šitoks atitikimas nebekelia jokių abejonių, 
kai reikalas eina apie tokio dviprasmiško produkto kaip medus ke- 
liamas pagundas. 


3. Avys ir vilnos 


Nustačius, kad avys ir vilnos gali būti lietuviškame kontekste var- 
tojamos kaip seksualiniai simboliai, žymiai padidėja gana gausių 
etnografinių tekstų įskaitomumas. Imkime, pavyzdžiui, kad ir šį 
vakaronių aprašymą: „Kernavės apylinkėje, kaip ir kitose Lietu- 
vos vietose, moterys rinkdavosi į vakarones... Mergaitės ir jaunos 
moterys su savo rateliais rinkdavosi paeiliui viena pas kitą ir verp- 
davo tik linus... Vilnas daugiausia verpdavo vyresnės moterys, nes 
mergaitei kažkodėl vilną verpti buvo „gėda““. Mergaičių „gėda“ 
mums, atvirkščiai, visai suprantama. 

Aiškesnė darosi ir piršlio kalba, kai jis sužieduotuvių metu ima 
šaukti dar nepasirodžiusią nuotaką: „Mamut, kur yra mergelė? 
Žalių rūtelių, linų žiedelių, avies gaurelių reikia!“* Suprantama, 
kodėl jaunųjų lovon per sugultuves „dedamas duonos kepalas... 
arba sauja vilnų“*“: paaiškinimas „kad avys veistųsi“ yra tiktai da- 
linė šio ritualinio fakto racionalizacija. Išryškėja ir vestuvių metu 
po apgaubimo nuometu, t.y. po galutinio priėmimo į šeimą cere- 
monijos, daromi „aukojimai namų dvasioms“ (mes sakytume: kon- 
traktualinių santykių sudarymas tarp marčios ir visų jos būsimą 
gyvenimą sudarančių veikėjų): šis ritualas atliekamas vedant mar- 
čią nuo vieno veikėjo-objekto prie kito, tuo tarpu kai jinai, užmes- 
dama juostą ar drobulę ant kiekvieno iš eilės, „apdovanoja“ krosnį, 
vartus, priekrosnį, vaiką, kiaušinienę, košę, duoną, avį, šulinį, šluo- 
tą ir t.t.“ Reikšmingas yra faktas, kad visoje šioje jos būsimo gyve- 
nimo intymiųjų bendradarbių draugėje iš naminių gyvulių pasi- 
rodo viena tik avis, kuri tuo būdu pabrėžtinai priskiriama marčios 
veiklos sferai. Užtat, nors ir neturint pakankamų davinių, kuriuos, 
reikia tikėtis, patieks mums kultūros istorikai, ir galima savęs klaus- 
ti, ar vadinamoji avelinė bičiulystė - ar bandžiulystė - nėra išaiškinti- 
na kaip susidraugavimo „per moteris“ — o ne per vyrus - socialinė 
forma. 

4. Bubilas ir Lazdona 


Grįžimas prie latviškų etnografinių šaltinių ir vėl leidžia sugreti- 
nimą avių su bitėmis: iš 1796 m. balandžio mėnesio išlikusį ofi- 
cialų skundą, pavyzdžiui, išdėstantį, „kad kažkas antrą Gavėnios 
sekmadienį į bityną įleidęs gyvą ėriuką, nežiūrint kad tvoros buvo 
tvirtos ir varteliai uždaryti“*ė, galima suprasti tik identifikuojant 
ėriuką su jaunu bičių tranu, grasinančiu išvesti visą bityną. Tra- 
nauti, pagal Būgą“, lietuviškai reiškia „novum guaerere domici- 
lium apum examini“: suprantamas tad darosi ne tik Austėjos rūpes- 
tis apginti jaunas biteles nuo tranų, bet ir Bubilo — „viliotojo“, „iš 
kelio vedėjo“ vaidmuo. 

Viskas, žinoma, priklauso nuo pasirinkto pažiūros taško: kai 
viename iš retų, mūsų užtiktų užkalbėjimų mergaitė bičių spieti- 
mo metu bando įkalbinti bitinėlį apsistoti jos rūtų darželyje: 


Bitelės, ateikit į mano darželį! Čion su žiedeliais, bitinėlis, eikš į mano 
darželaitį. Čion angelų lovaitės, minkšti patalėliai, pasilsėste“, 


aišku, kad tai reiškia ne norą prisivilioti bites - kuriomis jinai ne- 
turi teisės užsiimti, - bet meilės ilgesį. 

Bubilo, kaip smaližiaus ir viliotojo, o išoriškai - storulio ir gau- 
ruočio, portretas atrodo pakankamai ryškus, kad jį galima būtų 
atskirti nuo Austėjos, o tuo pat metu ir sugretinti su Lazdonos, su 
kuria jį suporuoja Lasicijaus tekstas, figūra. 

Riešutų svarba, ypač saldainių dar nepažįstančioje visuomenėje, 
yra neabejotina. Kad tai ypatingas smaguriavimo objektas, dalinai 
palygintinas su medumi, galima suprasti ir iš pasakojimo apie du 
ponus, kartą susiginčijusius, ką greičiau galima pasotinti, kiaulę 
ar Žmogų. Susiderėję jiedu davė riešutų kiaulei, kuri prisisotinusi 
liovėsi ėsti, tuo tarpu kai Žmogus, nors ir persisotinęs, pamatęs 
ant žemės pabertus riešutus, ėmė juos rinkti ir griaužti.?! Pasirodo, 
kad Žmogus nuo gyvulio skiriasi ne tik tuo, kad nebeištroškęs ge- 
ria degtinę, bet kad ir riešutus, persivalgęs, gali ir toliau krimsti: 
Lazdonos globojami riešutai, vesdami žmogų prie besaikingumo, 
negali nepriminti vieno iš pagrindinių Bubilo bruožų. Reikia taip 
pat neužmiršti, kad Ragana, pasigrobusi vaikiuką ir besiruošdama 

jį valgyti, peni dar jį prieš tai riešutais ir šutintu pienu?*, idant jo 
mėsa būtų švelnesnė: prie Raganos, kaip lietuviškojo gastronomi- 
jos autoriteto, teks grįžti kita proga, čia tik pabrėžiant jos sugebėji- 
mą atrinkti skanėstus. 

Riešutai pagaliau tai ne tik smaguriavimo objektas, bet ir prisi- 
viliojimo priemonė, kurią naudoja, atrodo, moteriškoji lytis: 


Ne dėl uogužiu 
Šimtą mylužiu jojau, 
Ne dėl riešutų 

Tave jauną žiurėjau.“? 


Pagal Daukantą, per visą piršlybų laiką „motyna jaunąjį ir piršlį 
riešutais maitino“, ir tik per sužieduotuves jaunieji „keimerį riešutą 
suvalgė““*. 

Šios studijos apimtis neleidžia plačiau įsigilinti į gana gerai do- 
kumentuotą riešutų problematiką. Mūsų ribotam tikslui užteks 
pažymėti išryškėjusias respektyvias Bubilo ir Lazdonos funkcijas: 
tuo tarpu kai Bubilas pasirodo kaip vyriškas, aktyvus, net agresy- 
vus viliotojas ir smaguriautojas, Lazdonos rolė - teikti moteriškajai 
lyčiai pasyvias viliojimo priemones - riešutus. 


IV. MARTAVIMAS 
1. Aukos Austėjai 


Antano Juškos Svotbinėje rėdoje šitaip aprašomas vienas iš pagrin- 
dinių vestuvių epizodų: 


Po marčpiečio jaunoji išeina iš užstalės ant vidurio aslos. Į ratą išėjusi, 
geria midų arba vyną ir lieja į aukštą, į lubas, o paskui eina šokti su jaunuo- 
ju. Pašokę triskart aplinkinį, pasibučiuoja ir sėdasi atpent į stalą.?? 


Šio ritualo bendroji reikšmė maždaug aiški, vestuvių sintagma- 
tikoje jis įsirašo jau po sugultuvių ir po nuometo uždėjimo, kurio 
metu marti, abiejų šeimų atstovų apsupta, pereina iš vieno „luo- 
mo“ į kitą. Todėl vienos marčios išėjimas į aslos vidurį ir šokis su 
jaunuoju yra viešas, oficialus naujai susidariusios šeimos apskel- 

bimas, visiems vestuvių dalyviams - giminėms, gentims ir kaimo 
visuomenei dalyvaujant. Tuo labiau reikšmingas darosi apeiginis 
gėrimas midaus arba vyno (o vyno - tai obuolių““, kurių reikšmė 
mums žinoma, sunkos mišinys su midumi) ir jo liejimas į lubas. 
Svotbinės rėdos komentatoriai, atkreipę dėmesį į šį „būdingą veiks- 
mą“, pastebi, kad „apeiga savita veliuoniškiams“, ir bando ją aiš- 
kinti, sugretindami liejimą į lubas su nuotakos kojų mazgojimu ar 
alaus liejimu į akis sužieduotuvių metu. Toks aiškinimas, ieškant 
bendro vardiklio skysčio liejime, o ne ritualo semantizme, žinoma, 
nieko neduoda. Komentatorių kruopštumas tačiau nepailstantis: 
savo paskutinėje pastaboje jie pažymi, kad „naujaisiais laikais lieji- 
mas vandens arba gėrimo iš stiklinės į viršų težinomas prieš išvyks- 
tant įjungtuves arba į vyro šalį“*?. Liejimo į lubas faktas tad užre- 
gistruojamas kaip nebe specifinis veliuoniškiams, tiktai jis įrašytas 
jau į kitą, bet panašią - marčios atsiskyrimą nuo savo šeimos pažy- 
minčią - vestuvinio teksto vietą. 

Nepasitenkinant vien tik vestuvinėmis apeigomis, bet apžvel- 
gus ir gimtuves liečiančią medžiagą, galima rasti krikštynų puo- 
tos aprašymą, prasidedantį tuo, kad „gaspadorius patsai pradeda 
nuo pirmo ligi paskutinio visus čėstavoti. Ir kožnas, savo porciją 
gerdamas, turi lašą palikti arielkos ir į lubas pasišokėjęs pilti: 


- Vivat, ant šimto metų! O po šimto metų kapa vaikų kad teip būtų! Vivat, 
kad teip būtų!“* 

Tas pats ritualinis liejimas į viršų, lydimas įvykiui pritaikytų 
šeimos gausėjimo linkėjimų, skiriasi nuo vestuvinį šokį pradedan- 
čio liejimo tiktai jau subanalinto gėrimo - degtinės vartojimu. 

Trečias panašus mūsų užtiktas dokumentas aprašo tą patį lieji- 
mo gestą ir vėl skirtingame kontekste —- apsėdų metu. O apsėdai, 
kaip žinome, tai viena iš jau gana toli pažengusių piršlybų fazių, 
kurios metu „mergaitė su savo artimiausia drauge vaišina (jaunikį) 
apsėdusios iš abiejų šonų“ (LKŽ). Kaip ir pirmaisiais dviem atve- 
jais, ši apeiga turi viešo pobūdžio: piršliui susitarus su tėvais, sku- 
biai siunčiamas į kaimyniją vaikištis pakviesti ne tik merginos drau- 
gę, bet ir daugiau liudininkų: 


Tuoj vienas kur drąsesnis pliūpt stiklą gėrimo į lubas ir sako: - Kad bitelės 
geriau šokinėtų!? 

Tuo būdu, nuo vestuvių pereidami prie krikštynų, o nuo jų 
sugrįždami į „sužieduotuves“,randame tą patį liejimo į viršų ritu- 
alą: veliuoniškių vestuvėse pasirodęs kaip izoliuotas reiškinys, 
praplėtus kiek horizontus, tampa bendralietuviška stereotipine 
apeiga. Lygindami tuos tris aprašymus, mes pakeliui prarandame 
vestuvėse minimą midų, pakeistą banalia degtine arba šiaip nepre- 
cizuotu gėrimu: tuo tarpu Žinome, kad midaus vartojimas šiomis 
progomis buvo seniau plačiai paplitęs visoje Lietuvoje. Ir atvirkš- 
čiai: paskutiniame aprašyme surandame mitinę šio ritualo intenci- 
ją - jis skirtas bitelių šokinėjimui paskatinti. 

Turėdami galvoje, 

(a) kad visos šios ceremonijos surištos su merginos perėjimu į 
moterų luomą; 

(b) kad Austėja, kaip matėme, yra ištekėjusias, vaikingas mote- 
ris globojanti deivė; 

(c) kad pats apeiginis gestas surištas su midumi ir bitėmis - gali- 
me su pagrindu interpretuoti tokį ritualinį nuliejimą kaip aukoji- 
mą deivei Austėjai. 

Iš kitos pusės, atsimindami mūsų jau pabrėžtą Austėjos ir Žemy- 
nos, kaip „augimą skatinančių“ deivių, artumą, bet drauge ir fak- 
tą, kad Žemynai, kaip „žemiškai“ dievybei, aukos gėrimo pavidalu 
nupilamos į žemę, drąsiai galime aiškinti, kad Austėjai, „orinei“ die- 
vybei, skiriamos aukos liejamos į orą, į lubas. Šios vaisingumo 
deivės dalyvavimas iškilmėse paaiškina kartu ir visuose tekstuo- 
se pasikartojantį šokinėjimo paminėjimą: pirmu atveju aukojamas 
midus nuliejamas prieš vestuvinį šokį, per krikštynas kiekvienas 
svečias nulieja gėrimą „pasišokėjęs“, o per apsėdus linkima, kad 
„bitelės geriau šokinėtų“. Tai dar vienas įnašas į seksualinę, vai- 
singumo simboliką. 


2. „Kad mes buvom jaunos marčios...“ 
Mūsų pastebėtas glaudus ryšys tarp Austėjos ir moters šeimyni- 


nio ir socialinio statuso keitimo - sužieduotuvių, vestuvių ir krikš- 
tynų - ceremonijų verčia truputį giliau pažvelgti į martavimo ins- 

tituciją. Žodis marti lietuvių kalboje turi dvi skirtingas pagrindi- 
nes reikšmes: 

— marčia vadinama nutekėjusi moteris, išeinant iš jos naujos šei- 
mos (šešuro, anytos, dieverių ir mošų) matymtaškio; 

— marčia vadinama-moteriškos lyties Žmogysta, atsižvelgiant į 
jos priklausymą tam tikrai amžiaus klasei. 

Šios amžiaus klasės ribų nustatymas reikalauja papildomų pa- 
aiškinimų. Pagal LKŽ, žodis marti, vartojamas šia antrąja reikšme, 
savo ruožtu suriša taip vadinamą moterį su trimis skirtingais, bet 
vienas kitą sekančiais jos gyvenimo laikotarpiais. 

(a) Visų pirma marčia vadinama mergaitė, tinkanti vedyboms, 
būsimoji nuotaka: 


Suaugs dukrelė martaudama, pražydės rūtelė kvietkaudama (LTR, Pn). 


(b) Marčia taip pat vadinama jau ištekėjusi moteris, gyvenanti 
pirmąsias dienas vyro namuose, dar viešėjanti: 


Jau gana apsimartavai, martele, rytoj darban - rugių piauti (ML). 


(c) Marčia ir toliau vadinama ištekėjusi moteris tol, kol ji nesu- 
laukia pirmo kūdikio: 


Ji ilgai martavo: apsiženinus per aštuonis metus neturėjo vaikų (Auk.). 


Nežiūrint pavadinimų kaitaliojimosi pagal vietą ir laiką ir įvai- 
rių dalinių sinonimų buvimo - martavimas prasme (a) vienur va- 
dinamas mergavimu, kitur nuotakavimu - lengva pastebėti, kad mar- 
tavimas yra iš tiesų vienas, ištisas moters gyvenimo laikotarpis, 
padalintas į tris atskiras fazes, ir kad perėjimas iš vienos fazės į 
kitą atžymimas ceremonijomis, į kurias įeina mūsų jau nagrinėtas 
midaus nuliejimas į lubas kaip atnašavimas Austėjai, į kurios galu- 
tinę globą pateks martavimą baigusi, t.y. pirmojo kūdikio susilau- 
kusi, moteris. 

Šis perėjimo iš vienos gyvenimo būklės į kitą ritualas dar la- 
biau pabrėžiamas vestimentarinės kultūros plane moters galvos 
papuošimo pasikeitimais. Martavimas prasideda tuoj po sutartuvių 
(arba po pirmųjų užsakų) ir viešai atžymimas vainiko užsidėjimu: 
„Per mergavimą nuotaka kasdien vaikščioja rūtomis apsikaišiusi, 

su vainiku ir kaspinu ant galvos... Per pirmus užsakus jinai neina į 
bažnyčią, rūsa namie, o per antrus ir trečius —- nuėjus į bažnyčią 
drauge su pamerge, rūtuota, vainikuota ir kaspinuota graudžiai mel- 
džiasi.““" Vestuvių apeigose, kaip visiems žinoma, po vainiko nu- 
kėlimo viena iš pagrindinių scenų vadinama martuotuvėmis - ji pa- 
sižymi kasų išpynimu ir nuometo uždėjimu. Ir pagaliau, galutinai 
įžengdama į moterų luomą, „pirmąsyk po krikštynų važiuodama 
į bažnyčią, motina pasiriša nebe nuometą, tą puošniai siuvinėtą 
galvos apdangalą su šydu iš šalies, bet muturą (originale: moteres) — 
lininę pūstą skarą, nukarusiais už pečių galais““!. 

Taigi kasuota savo gyvenimą pradėjusi mergaitė išvirsta į vaini- 
kuotą, o po to - nuometuotą marčią ir pagaliau pasiekia šios gyveni- 
mo raidos galutinį įprasminimą kaip muturuota moteris. 

Pažymėtina, kad tokia moters gyvenimo raidos koncepcija yra 
bendra lietuviams ir senovės graikams: numphė- marti graikų kal- 
boje atžymi tarpinę poziciją tarp corė - mergaitės ir mčtėr - moters, 
šiuo vardu, kaip ir Lietuvoje, vadinama ne tik besiruošianti tekėti, 
subrendusi mergina, bet ir jaunamartė tol, kol pagimdydama pir- 
mąjį vaiką, jinai tampa galutinai priimta į savo naująją šeimą.“ 

Visas šias mūsų pastabas galima susumuoti lentelės pavidalu: 


mergaitė marti moteris 
>>> — S —TET E, 












kasuota vainikuota | nuometuota muturuota 









core numphė mėtėr 


3. Marčios kraujas 


Į vestuvių ceremonialą įsirašo dar vienas mums įdomus epizodas, 
vykstantis dažniausiai po nuometo uždėjimo (o rečiau - prieš vai- 
niko nukėlimą), gana plačiai paliudytas Mažojoje Lietuvoje, ku- 
rios davinių archajiškumas neabejotinas, - tai marčios ašarų“? arba, 

kitu vardu, marčios kraujo“* gėrimas: „Vidurnaktį nusidavė vainiko 
nuėmims, tada užgeria gėrimą - marčios ašaras. Župonė suriša 
marčiai muturą ir pasveikina ją kaip jauną moteriškę. Anyta pri- 
davė kaštauną kupką su marčios ašaromis.““ Šio gėrimo sudėtis, 
atrodo, laikui bėgant keitėsi: moderniausi tekstai sako, kad tai 
„Vešnins (vyšninis), rožins, pliūmins brangvyns“ ar „paprastas 
degtinės su cukrumi ir vyšnių sultimis (mišinys)“, tuo tarpu kai 
senesni šaltiniai aptaria jį kaip degtinės ir medaus mišinį (Glagau) 
arba kaip gėrimą, padarytą iš degtinės, razinų ir medaus (Gisevius). 

Medaus pasirodymas šio gėralo kompozicijoje mūsų nestebi- 
na, juo labiau kad jo apeiginis pobūdis pabrėžtas tuo, kad jis geria- 
mas ne iš taurių ar stiklinių, o patiekiamas dubenyje, iš kurio kiek- 
vienas vestuvių dalyvis semiasi ir geria po šaukštą“: toks patiekalo 
pristatymas, išskiriantis jį iš bendrų vaišių gėrimų, rodo dominuo- 
jantį, ritualinį medaus vaidmenį. 

Metaforinis gėrimo pavadinimas marčios ašaromis irgi sunkumų 
nesudaro: jis geriamas marčios perėjimui į naują luomą atžymėti, 
o ši transformacija puikiai išreikšta kad ir sekančiu dainos posmu: 


Tie obuolėliai - Vargeliai, 
O riešutėliai - Ašaros, 
O riešutėliai - Ašaros.“? 


Tai, kaip matome, perėjimas iš Lazdonos į Austėjos globą. 

Įdomesnė yra degtine atskiesto medaus, kaip marčios kraujo, 
simbolika: kad tai nėra atsitiktinė metafora, pagrįsta, pavyzdžiui, 
spalvos panašumu, rodo ir tai, kad dokumentas, aprašantis marčios 
kraujo nešiojimą ir šaukštu išdalinimą svečiams, užsibaigia tokia 
galine pastaba: „Tep bov marti papiaut.““* Medus-kraujas, kurį 
marti atsinešė su savimi į naują šeimą, nėra tad skirtas vien tik jos 
būsimajam vyrui, jis turi būti išdalintas tarp visų, tapti visos šei- 
mos nuosavybe, dar daugiau: taip kaip marčios riešutams lemta 
virsti ašaromis, taip ir jos kraujas-medus turi liautis būti smagu- 
riavimo objektu ir tapti šeimos pratęsimo priemone. Prie šios pro- 
blematikos dar grįšime kiek vėliau. 

4. Krikštynos 


Kaip ir Austėjai skirto midaus į lubas liejimo atveju, taip ir šį kartą 
krikštynų iškilmių aprašymas aidu atliepia vestuvinį ritualą: an- 
trą krikštynų dieną kūma nešėja „pasiima alavinį dubenį, pilną me- 
daus su degtine ir razinomis, ir, lydima laikiusios kūmos,... eina stu- 
boj apsukui su daina, kreipdamosi pirmiausia į kūdikio krikštatėvį 
(o paskui iš eilės į kitus dalyvius), pakol joms įteikiama dovana. 
Dovanotojas atpildo gauna paragauti šaukštą iš bliūdo ir priedo 
dar pyrago““'. Lygiai kaip per vestuves tokio gėralo dalinimas įsi- 
rašo šalia nuometo uždėjimo, taip ir krikštynų metu ši apeiga yra 
lydima paskutinio žingsnio į moterystės luomą - muturo užsidėji- 
mo, pirmą sekmadienį po krikštynų važiuojant į bažnyčią, t.y. išei- 
nant į viešumą. Nors pats gėrimas ir nevadinamas - bent mums 
žinomuose tekstuose — nei marčios ašaromis, nei jos krauju, nėra 
abejonės, kad tai tas pats ritualinis gėrimas, kad ir jo reikšmė pa- 
naši, kad tai, simboliniame plane, atsisakymas nuo marčią apibūdi- 
nančio medaus ir jo išdalinimas bendruomenei, į kurią moteris ga- 
lutinai priimama. 

Turint galvoje šį gėrimą (bet kartu, žinoma, ir apgėlų metu ge- 
riamą plūdynę, susidedančią iš degtinės, pavirintos su pipirais, me- 
dumi ir sviestu) suprantama, kodėl medaus pareikalavimas gim- 
dymui artėjant buvo toks didelis, kodėl „moterys iš nebitininkų 
šeimų tokiais kartais žūtbūt jo stengdavosi gauti“. 


5. Lalavimas 


Toliau tęsiant ieškojimą, pagrįstą hipoteze apie trijų slenksčių, or- 
ganizuojančių mergaitės perėjimą į moteris, buvimą, reikėtų ban- 
dyti surasti „marčios ašarų“ — arba, greičiau, kokio kito su medu- 
mi surišto gėrimo - ritualą, atžymintį jos pakėlimo į marčias, jai 
„Vainiko uždėjimo“ momentą. Šį klausimą reikia statyti ne indivi- 
dualiame, vienos kurios merginos „apvainikavimo“ ,t.y., mūsiškai, 
susižiedavimo plane - tai atlieka midaus liejimo į lubas ritualas 
apsėdų metu - bet socialiniame jos „tinkamumo ištekėti“ pripažini- 

me, jos, kaip naujos marčios, į socialinį marčių sluoksnį įvedime. 

Kadangi tokia apeiga turėtų pasireikšti iš medaus pagaminto 
gėralo dalinimu, pirmasis tyrinėtojo žingsnis - peržiūrėti bitinin- 
kystę liečiančią medžiagą, ieškant ten stambesnio medaus vartoji- 
mo datų. Tokių datų yra dvi: Kūčios, kurių metu elgetoms dalina- 
mas medus - mūsų reikalui neatitinkantis ritualas —- ir Velykos, 
kurioms dar XX a. pirmoje pusėje Dzūkijoje iš rudens būdavo 
ruošiamas „Velykų midus“"!, bet kurio gėrimo būdo, bent iki šiol, 
nerandame įrašyto į jokias velykines apeigas. 

Velykos, kiek tai liečia mums rūpimą temą, įdomios tuo, kad 
krikščioniškojo kalendoriaus kontekste jos atžymi Gavėnios, lai- 
kotarpio, kurio metu draudžiamos vedybos, pabaigą. Šia prasme 
jos atliepia Užgavėnes, vedyboms tinkamo laiko ir paskutinių 
vilčių tais metais ištekėti pabaigą: atlikti ant rugienių šiaudų, palikti 
ražienoms grėbstyti, pagal LKŽ, reiškia „neištekėti iki Užgavėnių“: 

Visos mergos šiemet liks ant rugienių (Rgv.), 

Jei šiemet atlikai ant rugienių, tai jau ir nebeapsiženysi (Rgv.). 


Plačiai žinomas ir Užgavėnių paprotys - tyčiotis iš užsilikusių 
senmergių: viskas vyksta, tartum Užgavėnės atžymėtų galą metų, 
per kuriuos ištisai marčių klasei - o ne pavienėms merginoms - 
reikėjo ištekėti. 

Išvada pati peršasi: Velykos yra kaip tik toji įžanginė data, nuo 
kurios visos „vedyboms tinkamos“ mergaitės privalo ištekėti, tai 
šventė, kurios kontekste galima ieškoti „pakėlimo į marčias“ apei- 
ginių elementų. Tokią paskirtį kaip tik ir atitinka Ialavimo papročiai 
(vėliau iš dalies susimaišę - o kai kurių mūsų folkloristų dar ir 
papildomai sumaišyti - su kiaušiniavimu): „Nuo pirmosios švenčių 
dienos vakaro iki antrosios dienos ryto lalauninkai (daugiausia me- 
vedę vyrai) vaikščiodavo su muzikantu iš kiemo į kiemą, oracijo- 
mis ir dainomis sveikindami šeimininkus, linkėdami jiems laimės 
ir prašydami dovanų. Netekėjusioms merginoms buvo linkima ište- 
kėti.“72 Šią enciklopedinę santrauką, vaizduojančią dviejų ritualų 
susimaišymą, papildo Merkinės apylinkes tyrinėjusio S. Skrode- 
nio paaiškinimai apie „lalinkas“, t.y. lalavimo dainas: „jas dainuo- 
davo vyrai lalauninkai merginoms, eidami iš trobos į trobą Velykų 

pirmosios dienos vakarą. Dainose būdavo aukštinama mergaitės 
jaunystė, simboline forma linkima jai ištekėti ir prašoma dovanų 
už pasveikinimą““. Ir iš tikrųjų, peržiūrėjus palyginti negausias 
su lalavimu surištas dainas - kurias folkloristai naiviai vadina „ly- 
rinėmis dainomis“ —- matosi, kad jų tematika, neįvairi, mūsų pras- 
me tuo labiau reikšminga: jose dainuojama apie mergelę, kurios 
vainikėlį šiaurys vėjas nupūtęs į Dunojėlį ir kurį vis tik bernelis 
išgelbėjęs, gaudamas už tai ar obuolėlį, ar Žiedelį, ar ir pačią mer- 
gelę; dainuojama taip pat, jau kiek labiau simboliniame plane, apie 
nukrėstą aukso raselę, kurią surinkusi, mergelė nunešė savo bro- 
leliui. Charakteringi ir šios pastarosios temos dainų refrenai: 


Oi vynas, vynas, vynas žaliasai, 
Vynelis vyno žaliasis, 
Duok vyno, vyno žaliojo." 


Persikeldami iš XX a. į XIX ir iš Dzūkijos į Rytprūsius, randame 
ir tenai panašių lalavimo iškilmių liekanas: „Vakare tai jaunieji su- 
sitarė į pulką ir ėjo į kitą kiemą, kaip senoviškas būdas buvo, laluot. 
Tai jie suėjo po langu to gaspadoriaus ir maldavosi, ar pavelys la- 
luot. Kai gaspadorius sakė „je“, paskui šitie pradėjo dainuot tokią 
dainą: (čia duodamas pavyzdys dainos, kurios antrasis posmas: 
„Šventas Jurgis rasą krėtė, ei lalo“ - primena ir dzūkišką tematiką, 
ir per Jurgines vykstantį žemės apvaisinimą). Kai jie pabaigę bu- 
vo, tai pons atsidarė langą, ir kiek čia lalauninkų buvo, jis jiems po 
alvę brangvyno ir stukelį pyrago išdavė per langą..." 

Prieš bandant pasiūlyti bendresnio pobūdžio išvadų šiuo klau- 
simu, reikia duoti keletą paaiškinimų išryškinant vieną ar kitą teks- 
to detalę. 

(a) Visų pirma Rytprūsių tekstas pabrėžia faktą, kad vieno kaimo 
jauni vyrai, susidėję į pulką, eina laluoti į kitą kaimą; tai patvirtina ir 
Dzūkijos lalavimo papročių aprašymai.“ Iš kitur žinoma, kad Laima 
šventina vedybas tarp skirtinguose kaimuose gyvenančių jaunųjų 
ir atvirkščiai - siunčia nelaimę iš to pat kaimo kilusioms poroms": 
ryšys tarp lalavimo ir būsimųjų vedybų yra tad neabejotinas. 

(b) Tas pats tekstas patikslina ritualą nurodydamas, kad lalavi- 
mo dainos - tos lietuviškos serenados - dainuojamos po merginų 

langais, kad „brangvynis“, kuriuo atsidėkojama už pagiedojimą, 
irgi paduodamas ir dalinamas per langą. Žinodami lango, kaip an- 
g0s, simbolizuojančios perėjimą iš vienos būklės į kitą, reikšmę, ga- 
lime pasitikėti to aprašymo archajiškumu. 

(c) Matome pagaliau, kad dzūkų refreną: „duok vyno, vyno 
žaliojo!“ Rytprūsiuose atitinka ritualinis vynu vaišinimas. Lalavi- 
mas tad skiriasi savo prigimtimi nuo kiaušiniavimo: už jį „atsily- 
ginama“ jaunos marčios medaus išdalijimu. 

Vertinant lalavimą bendrame mitologiniame kontekste, jo reikš- 
mė aiški: drauge su „valiavimu“ ir „raliavimu“ (plg. valio! ralio! 
lalo!) jis priklauso savitam, visoms indoeuropiečių kultūroms žino- 
mam užgyrimo poezijos žanrui. Išgyrimas, skiriamas didvyrių, kar- 
vedžių, kunigaikščių šlovei apskelbti, yra kartu ir mitinė operaci- 
ja, kurios pagalba giriamas asmuo įgyja papildomų jėgų, tampa 
kvalifikuojamas kaip didvyris ar kunigaikštis, su sąlyga, žinoma, 
kadjis tą išgyrimą priima ir įvertina, apdovanodamas poetus gies- 
mininkus, turinčius aiškią socialinę funkciją visuomenėje. Žino- 
mas Airijos mitas, pagal kurį karalius Bresas, nesiteikęs apdovano- 
ti savo bardus, neteko savo sosto."* Ši mitinė struktūra sutinkama, 
žinoma, visuose visuomenės sluoksniuose ir įvairiose aplinkybėse. 
Todėl ir pavasarinis lalavimas, apdainuojantis merginos grožį ir 
lemiantis jos laimę — apvainikavimą ir nutekėjimą - ir sudaro tą 
perėjimo ritualą, kuriuo mergaitė kvalifikuojama ir pakeliama į 
marčias. 

Aišku, kad toks ritualas nieko bendro neturi su krikščioniškojo 
kalendoriaus Velykų šventėmis, kad jis buvo prie jų prijungtas tik 
vėliau, Velykoms sutampant su mūsų jau minėtu vedybinio sezo- 
no atidarymu. Tai rodo, iš vienos pusės, lalavimo dainų panaudo- 
jimas Jurginių - į kurias įsirašo kosminių vedybų, pasireiškiančių 
rasos krėtimu ir žemės apvaisinimu - tematikos, o iš kitos pusės, 
Velykų lalavimus pratęsiančios Sekminių apeigos, o ypač visas kai- 
mo merginas suburiančių rytagonių papročiai“, su joms būdingu 
vainikų pynimu, vestuvių ritualo pamėgdžiojimu ir t.t. Prasidėjęs 
Jurginėse - o gal net ir anksčiau - ir nusitęsęs iki Joninių, šis pava- 
sarinis merginų „apmartavimas“ sudaro ištisą apeiginį ciklą, ku- 
ris pavienių papročių ir dalinių ritualų pagalba realizuoja kultūrinį 

moters likimo, jos gyvenimo išsipildymo modelį. Mūsų čia surink- 
tos kelios pastabos yra tiktai programinės: jos nori įtaigoti, kad šios 
rūšies kultūrinių reiškinių nagrinėjimai neįeina nei į kalendorinių 
švenčių, nei į gimimo-vedybų-mirties ciklo aprašymus, o sudaro 
autonominę kultūros dimensiją. 


6. Pavojingos marčios 


Priversti plačiau panagrinėti tris pagrindinius slenksčius, atžy- 
minčius moters gyvenimą - jos pakėlimą į marčias, vedybas ir pir- 
mojo kūdikio pagimdymą - neturėjome dar progos apsistoti ties 
vienu reikšmingu marčios gyvenimo epizodu, kada jinai, kaip sa- 
ko LKZŽ, jau ištekėjusi, gyvena dar kaip viešnia pirmąsias savo die- 
nas vyro namuose. Šis periodas, visų žinomas iš kitur pasiskolintu 
„medaus mėnesio“ vardu, nors ir trumpas, neabejotinai itin reikš- 
mingas: tai pereinamasis laikotarpis, kai jaunamartė, Bubilo įtako- 
je išviliota iš savo tėvų namų, per kelias dienas turi pereiti į Austėjos, 
nurodančios jai saikingos ir atsakingos namų šeimininkės idealą, 
globą, tai vidujinių prieštaravimų ir destabilizacijos metas. 

Šis laikotarpis rituališkai prasideda su jaunavedžių pasitikimo 
ceremonija, kurios metu tėvai nuotakos lūpas patepa medumi“? tuo 
„pagardindami“ jaunąją, pabrėždami jos laukiančias seksualines 
funkcijas. Tačiau, vestuvėms nusitęsus vos kelias dienas, jų baigia- 
mojoje fazėje, šešuro karvoliaus valgymo metu, atliekama jau griež- 
tai priešingo tikslo siekianti operacija: puotos metu „svočios vyras 
augina dėles (norėdamas) kraują nuleisti iš karštos vietos jaunajai ir 
dėl to, bevalgant pietus, renka iš mėsos baltas gyslas ir deda ant 
stalo“*!. Šio ritualo reikšmės nereikia aiškinti: nežiūrint jau anksčiau 
išdalinto ir išgerto „marčios kraujo“, pavojus, kurį jinai sudaro šei- 
mos bendruomenei, yra toks didelis, kad randama reikalo dar kar- 
tą jai „kraują nuleisti“. Gyslų iš mėsos išrankiojimo turbūt dar 
neužtenka, užtat, kaip Praetorius kadaise yra-aprašęs, po apmar- 
tavimo jauniesiems duodamas tik prėskas valgis ir „jokios mėsos jie 
tą dieną neturi valgyti'**, - tai ir vėl paprotys, primenantis graikų 
moterų pasninkavimą Tesmoforijų dieną.“ 

Graikų mitologinis kontekstas papildo lietuviškuosius davinius 
ir leidžia pilniau suprasti jų gilią reikšmę: šio „medaus mėnesio“ 
laikotarpiu jaunamartei numphė gresia pavojus būti nebe bite, o 
tranu (kžphėn), persiversti į išvirkščią bitę, mėsėdę, laukinę, pilną 
besaikių geismų, ieškančią persiryti medaus, imti voliotis tame 
„trano meduje“, kuriuo Platonas vadino visus kūno ir pilvo pomė- 
gius.* Šia proga reikia priminti ir pagrindinę visiems žinomą 
Orfėjaus mito prasmę: Orfėjaus ir Euridikės visos nelaimės prasi- 
deda nuo to, kad jaunavedys Orfėjus pamiršdamas, jog jis Euri- 
dikės legalus vyras, o ne jos meilužis, besaikiai prisiragauja „me- 
daus“, nusikalsdamas ir savo Žmoną į nusikaltimą įtraukdamas, 
prieš Žmonių ir dievų įstatymus. 

Pavojus jaunamartei gresia ne tik dėl tarpusavių jaunavedžių 
santykių nesaikingumo, bet ir nuo jos aplinkoje esančių vyrų, ku- 
rie negali likti abejingi šios įdirgintos marčios akivaizdoje. Užtat ir 
Svotbinė rėda aiškiai išsako elgimosi su ja griežtą taisyklę: nuometo 
uždėjimas yra apmartavimo ženklas, „ir nuo šios valandos jauno- 
sios marčios niekas negali dasilytėti“8. Žinome, kad ir Graikijoje 
Aristėjas, nusižiūrėjęs į jaunamartę Euridikę, netenka savo bičių. 
Atrodo tačiau, kad Lietuvoje bausmės už svetimoteriavimą buvo 
žymiai didesnės. Štai kaip Daukantas aprašo nusikaltėlio už sve- 
timų bičių „laužymą“ baudimą: „Tuos, kurie svetimas bites kieme 
ar girioje bartis išlaužė, prikalus bambą prie avilio ar drevės varė 
apsukui pliekdami, lig žarnos neišėjo.“** 

Šitokiame kontekste išryškėja ir pasiteisina dviejų bičių dievy- 
bių — Bubilo ir Austėjos —- buvimas ir jų funkcijų skirtingumas, pa- 
grįstas paties gyvenimo - gamtos ir kultūros priešiškų reikalavimų — 
prieštaravimais. Šiuos bičių dievus atitinka ir kita, Lasicijaus užre- 
gistruota, su vestuvių apeigomis surišta dievų pora: Pizius ir Gan- 
da“? Pizius, kaip prigimties poreikių atstovas, o Ganda, kaip santūru- 
pasiskirstymą. Yra pagrindo manyti, kad tai tik abstrakčiame plane 
išreikšti mūsų bičių dievų pavadinimai ar jų epitetai. 

7. Marčios 17 laumės 


Tai, kad senovės graikų vienu ir tuo pačiu vardu buvo vadinamos 
ir marčios (numphė), ir nimfos, negali mums nesukelti susidomė- 
jimo, neiškelti tiesiogiai mus liečiančio klausimo: ar lietuviškos 
marčios ir laumės, nors ir skirtingais vardais vadinamos, neturi 
tarpusavyje panašumų, kurie nors ir dalinai padėtų išaiškinti lie- 
tuviškųjų laumių būdą ir elgesį, jų užimamą vietą bendruose mi- 
tologijos rėmuose? 

Šiuo požiūriu puslapiai, kuriuos mes skyrėme marčių amžiaus 
klasei ir socialiniam statusui nagrinėti, atrodo, nebus nenaudingi: 
artimesnis marčių pažinimas leidžia su didesniu pasitikėjimu jas 
lyginti su laumėmis. Pastebimi panašumai gali būti suglausti į du 
pagrindinius punktus. 

(1) Visų pirma laumės, kaip ir marčios, yra „vedyboms tinka- 
mos“, bet netekėjusios merginos. Kaip ir marčių, jų pagrindinis 
užsiėmimas - kraičio krovimas. Tačiau jų suausti audeklai, dova- 
noti, niekad nesibaigia, nes neturi pradžios, ir pradėjusios austi, 
jos nebegali sustoti. Jų kraičio krovimas yra tad be pradžios ir be 
galo, nes laumės — amžinos marčios. 

(2) Iš kitos pusės, laumės, kaip ir jau ištekėjusios, bet dar bevaikės 
marčios, laukia, ilgisi vaikų ir myli juos. Kaip kad marčioms garbė 
yra susilaukti pirmojo kūdikio-berniuko, taip ir laumiukai yra vy- 
riškos lyties vaikai, tuo skirdamiesi nuo raganų vaikų - mergaičių. 
Tačiau laumiukai nėra jų „tikri“, jų pačių pagimdyti vaikai, o iš 
šiaudų ryšelio išaugę pamėklės, kitaip sakant, „išvirkšti vaikai“. Iš 
čia ir jų noras įsigyti tikrų vaikų, apmainant naujagimius su savo 
laumyčiais, viliantis tuo būdu užbaigti savo amžiną martavimą. 

Šalia šių dviejų „gyvenimo stiliaus“ atitikmenų, kurie atrodo kaip 
esminiai laumių elgsenos bruožai, galima rasti ir daugiau panašumų: 
laumių pamėgimą lankytis su dovanomis vestuvėse, jų domėjimąsi 
avimis ir t.t. Jų ieškojimas tačiau nebejeina į šio rašinio temą. 

Bandymas interpretuoti laumes kaip marčias nė kiek nesuma- 
žina jų mitinio, dieviško charakterio: laumės neabejotinai yra su 
vandeniu surištos būtybės, greičiausia priklausančios lunarinio 
sakralumo sferai. Nei jų, nei kitų, aukštesnio rango dievų šlovės 

nepažeidžia aiškinimas, kad Žmonės, norėdami suprasti dieviškąjį 
pasaulį, taiko jam visuomeninių struktūrų ir institucijų modelius: 
šalia šeimos struktūros kone universalaus taikymo martavimo ins- 
titucija gali būti naudojama kaip vienas iš mitinio pasaulio organi- 
zacijos principų. 


Pastabos ir nuorodos 


! J. Lasicius, De Diis Samagitarum, p. 41. 

* B. Savukynas, „Dievai ir jų vardai“, in Kultūros barai, 1970, 6, p. 169-173. 

3 Lietuvių etnografijos bruožai, 143. 

* Daina, cituojama in Lietuvių tautosakos apybraiža, 138. 

* Liet. taut., V, 532. 

6 Liet. taut., V, 533. 

7 Liet. taut., V, 532. Plg. K. Būga, RR, II, 307: siūti „korius dirbti“; bitys siūva „die 
Bienen tragen“. 

* Liet. taut., V, 532. 

* M. Dėtienne, „L'Orphėe au miel“,in Ouaderni Urbinati di Cultura Classica, XII, 1971, 
p. 13. 

V Ibid., p. 14. 

! Taip motinėlę apibūdina S. Daukantas (LKŽ). 

"Liet. etnogr. br., 437—438: čia turima galvoje, žinoma, Lietuvos Statutas. Tokia pat 
moters-šeimininkės rolė būdinga ir senovės graikų visuomenei. 

5 Taip bent sako, pagal J. Petrulį (Merkinė, 159), senosios kartos moterys. 

“J. Petrulis, Dubingiai, 136. 

5J. Petrulis, Merkinė, 159. 

1* Dubingiai, 137—138. Šį faktą patvirtino po mūsų paskaitos Čikagoje 1977 m. gruodžio 
mėn. iš visai kito Lietuvos kampo - nuo Pasvalio - kilęs Br. Nainys. 

7 Dubingiai, 137-138. 

"8 Plg. J. Petrulis, Merkinė, 159: „Sėbrinai (t.y. bičiuliai) - giminės nuo bičių.“ 

PJ. Petrulis, Dubingiai, 137-138. 

*? M. Dėtienne, „L'Orphėe au miel“, p. 13. 

2 M. Dėtienne, „L'Orphėe au miel“, p. 12. 

2 Dubingiai, 137. 

3 Liet. etnogr. br., 145. 

* Merkinė, 158. 

5 Merkinė, 159. 

* Dubingiai, 136. 

7 Dubingiai, 136. 

* M. Davainis-Silvestraitis, op. cit., 278. 

3 Merkinė, 159. 

* Mažoji lietuviškoji tarybinė enciklopedija (bičiulystė). 

* Dubingiai, 135. 

* LKŽ (Er). 

3 Maž. tar. encikl. 

*B. Kerbelytė, Kai milžinai gyveno, Vilnius, 1969, p. 18-19. 


292 LIETUVIŲ MITOLOGIJOS STUDIJOS 


35 Visi šie žodžiai randami LKŽ. Didžioji Lietuvių enciklopedija pastebi, kad bandi- 
ninkas paliudytas XVI a. pradžioje. Šios žodžių šeimos distribucija apgaubia visą 
Lietuvą: užtat ir Kupiškio apylinkėse užregistruoti etnografiniai faktai yra senovės 
liekanos, o ne lokalinio pobūdžio reiškiniai. 

* Plg., pvz., germ. band, kuris, tarp kitko, davė ir itališkus banditus, ir sen. pranc. kl. 
ban „visi vieno viešpaties vasalai“. 

37 Pagal J. Petrulį, bitės spiesdamos nulekia iki 40 km tolio. 

38 K. Jablonskis, Lietuviški žodžiai..., p. 2, cituojama in J. Jurginis, De Diis, p. 73. 

? B. Buračas, Kupiškėnų Sekminės, in Taut. darb., III, 104-105. 

0 Žr. Krikštai, p. 314. 

*1 B. Buračas, op. cit., III, 105-106. 

*2 Cituojamas J. Jurginio komentaruose in De Diis, p. 72. 

*» Ziedonis Ligers, Ethnographie Lettonne, Picard, 1954, I, 507. 

* Milda Skeirytė, „Audimas“, in Kernavė, 179-180. 

* Praetorius, cituojamas in Svotbinė rėda, in A. Juška, Liet. svotbinės dainos, II, 572, 
pastabos. 

* Svotbinė rėda, in op. cit., II, 583, pastabose (Marcinkonys). 

47 Svotbinė rėda, in op. cit., II, 586, pastabose. 

8 Z. Ligers, op. cit., I, 508. 

II, 632. 

50 Liet. taut., V, 907. 

"1J. Basanavičius, Liet. pas. yvairios, II, 326. 

*2 LMD I 849 (1). Plg. taip pat J. Basanavičius, Liet. pas. yv., IV, p. 84 ir p. 86. 

58 A. Juška, Liet. svotbinės dainos, Petropylė, 1883, faksimilė, p. 347. 

* Būdas, 42. 

55 Svotbinė rėda, in op. cit., II, 343. 

3 Žr. supra p. 133. 

*7 Svotbinė rėda, in op. cit., II, 587, pastabos. 

"M. Davainis-Silvestraitis, op. cit., 210. 

* Taut. darb., I, 206. 

60 Svotbinė rėda, in op. cit., II, 293. 

6! E. Gisevius, in Lietuvininkai, 146 čia pat pažymi, kad „Šis paprotys dabar betgi yra 
jau visai išnykęs, nes moterys gali ryšėti muturu ne tik po gimdymo, o ir tuojau po 
vestuvių“. Ir iš tiesų etnografiniai XIX a. tekstai dažniausiai maišo arba visai nebe- 
skiria nuometo nuo muturo. 

“M. Dėtienne, „L'Orphėe au miel“, 16. Graikiškiems žodžiams paliekame konven- 
cinę prancūzišką rašyseną. 

8 Taut. darb., III, 34—35. Plg. taip pat E. Gisevius in Lietuvininkai, 160 ir O. Glagau, 
ibid., 247. Nuotaka čia tik vertėjo vartojamas žodis. „Lietuviškose vestuvėse“ (in 
Lietuvininkai, 192) vartojamas išsireiškimas nuotakos sriuba yra tik gėrimo pavadi- 
nimo subanalinimas. Plg. Bobasuppe, valgoma per gabjaują, infra p. 297, Jagaubis. 

“ Taut. darb., VII, 145 (Klaipėdos kr.). 

65 Taut. darb., III, 34—35. 

Šio apeiginio gėrimo degradaciją galima atpažinti „Lietuviškų vestuvių“ (žr. pa- 
staba 63) aprašyme, kur „degtinės su cukrumi ir vyšnių sultimis“ mišinys, vadina- 
mas „sriuba“, dalies svečių semiamas iš lėkščių šaukštais, o kitos dalies - geriamas 
iš stiklų. 

67 Liet. taut., I, 266. 

68 Taut. darb., VII, 145. 

* E. Gisevius, op. cit., 145-146. 

"J. Petrulis, Dubingiai, 140. 

"1. Petrulis, Merkinė, 162-163. 


APIE DIEVUS IR ŽMONES 293 


72 Maž. liet. tar. encikl., II, 283. 

S. Skrodenis, in Merkinė, 310. 

"Liet. taut., I, 225-228. 

"C. Cappeller in Lietuvininkai, 375-376. 

76 „Dzūkų lalauninkai“, in Taut. darb., III, 94-98. 

7 Žr. Laima, p. 192. 

"Plg. mūsų L2 mythologie comparėe, in Du sens, 1970, 117-134, kur nagrinėjamas G. 
Dumėzilio indoeuropiečių mitologijos aprašymas ir jo metodai. 

"Plg. Taut. darb., III, 101-104. 

80 J. Lasicius, op. cit., 31. Tas pats paprotys užrašytas Marcinkonyse (LTR 4556/176 in 
Svotbinė rėda, op. cit., II, 581, pastabos), kur jau abiejų jaunavedžių lūpos patepamos 
medumi. Tai aiški jau nebesuprantamo, bet dar išsilaikiusio ritualo degradacija. 

81 Svotbinė rėda, op. cit., II, 345. 

$2 Praetorius, VIII, $ 37, 38 cituojamas in Svotbinė rėda, op. cit., II, 586, pastabos. 

5 M. Dėtienne, Les Jardins d Adonis, 1972, p. 155: pasninkas tenai lydimas ir seksua- 
linės abstinencijos. 

* M. Dėtienne, „L'Orphėe au miel“, 17. 

85 A. Juška, op. cit., II, 338. 

*9 Būdas, 145. Latvijoje užrašyta panaši baudimo procedūra: nusikaltėlis būdavo nuo- 
gas pririšamas prie medžio, kuriame buvo avilys; atidarius jo pilvą ties bamba, 
ištraukus visas žarnas ir jas apvyniojus aplink medį, jis būdavo paliekamas tenai 
numirti. Z. Ligers, op. cit., I, 480. 

7 Plg. infra p. 329. Ši dievų pora nagrinėjama atskiroje, jiems skirtoje, studijoje. 


Ketvirtas skyrius 


DIEVAI IR ŠVENTĖS 


VULCANUS JAGAUBIS* 


Ugnis szwenta, Feuer-Gott.! 
I. DIEVŲ DARBAI IR JŲ ŠVENTĖS 


XIX a. pabaigoje ir XX a. pradžioje iškilusi reakcija prieš romantiz- 
mą mitologijos srityje pasireiškė išsamiu „dievų sąrašų“ patikrini- 
mu, „tikrų“, istoriškai paliudytų, pakankamai dažnai paminėtų 
dievų ieškojimu ir jiems oficialių metrikų sudarymu. Baliui, vado- 
vavusiam šiai „valymo“ kampanijai lietuvių religijos srityje, pa- 
vyko dievų inventorių sumažinti iki keliolikos rimtų - bet, deja, 
jokios religinės visumos nesudarančių - vardų. 

Šiuo metu mitologijos tyrinėjimuose besireiškiančios tendenci- 
jos veikia šiuo atžvilgiu visai priešinga kryptimi. Toli gražu neat- 
mesdami filologijos išdirbtų metodų nei istorijos šaltinių patiki- 
mumo kriterijų, šių dienų mitologai visų pirma bando suprasti 
globalinę vienos kurios religijos struktūrą ir reikšmę, bandydami 
nustatyti dievų vietą ir jų reikalingumą atskirose sakralinėse kon- 
steliacijose, jų ankstesnius ar vėlesnius paminėjimus istoriniuose 
tekstuose, jų vardų fonetinius atitikmenis laikydami antros eilės 
rūpesčiais. Šioje perspektyvoje, pavyzdžiui, dievų vardai, jų dažnai 
konvencionaliai besikartojantys atributai turi mažiau svarbos ne- 
gujų veiklos sferų, jų funkcijų, o drauge ir jiems skirto kulto ir su 
juo surištų apeigų nustatymas. 


* Ši studija pirmą kartą išspausdinta Metmenyse, Nr. 32. 

Viena iš aktualių šių dienų lietuvių mitologijos užduočių gali- 
ma laikyti naują kalendorinių švenčių ir su jomis surištų papročių 
ir apeigų aprašymų perskaitymą. Medžiagos šioje srityje surinkta 
palyginant nemažai, ir Balys ir vėl čia užima savo asmeniška veik- 
la ir organizaciniu darbu vadovaujančią, neginčijamą vietą. Tačiau 
„Skaityti“ lotynų kalboje etimologiškai reiškia „atrinkti“, o atrin- 
kimas priklauso visų pirma nuo to, ko renkant ieškoma. 

Kalendorinės šventės, kaip žinoma, surištos su gamtos sezonų 
kaita, o agrarinėse visuomenėse — ir su žmonių ūkio darbais ir 
rūpesčiais. Šie darbai, besikartojantys metai po metų, turėjo būti 
atliekami pagal numatytas taisykles ir nuostatus, jie turėjo būti pa- 
laiminti, globojami, jų pasisekimas buvo proga dievams už jį padė- 
koti ir patiems pasidžiaugti. Tad amžinai grįžtančio darbų ir šven- 
čių ciklo negalima atskirti nuo religijos: dievai juose dalyvauja nė 
kiek ne mažiau negu žmonės. Ritai ir mitai, liturgija ir teologija 
yra neatskiriami dalykai. 

Atskirų visuomenių religingumo laipsnis nėra vienodas, net ir 
pavieniai individai, dalyvaudami apeigose, jas daugiau ar mažiau 
išgyvena ar supranta. Tai tuo labiau tinka tokiai lietuvių religijai, 
kuri nuo XV iki XIX amžių - laikotarpis, kurį kaip tik aprėpia isto- 
riniai šaltiniai ir etnografiniai duomenys - išgyveno nuolatinį, nors 
ir palyginti lėtą degradacijos procesą. Mitologas čia turi elgtis kaip 
archeologas ir į XIX amžiaus užrašytą vaikų žaidimą ar suaugu- 
siųjų daromus tradicinius pokštus-vaidinimus žiūrėti kaip į religi- 
nio gyvenimo liekanas ir bandyti atstatyti jų originalias formas ir 
turėtą prasmę. 

Užtat čia pasiūlomas naujas skaitymas, kurio pagalba bandoma 
atstatyti vieno lietuvių ugnies dievo senoviška figūra, surišant jį 
su kalendorinių ir darbo švenčių papročiais, dažnai degraduoto- 
mis formomis išlaikiusiais tam dievui skirto kulto pagrindinius ele- 
mentus, tėra nemaža dalimi tiktai Balio, jo bendradarbių ir moki- 
nių surinktos medžiagos kiek kitoks sudėstymas. Jam šia proga 
reikia tad pareikšti padėką ir pripažinimą. 

II. GABJAUJIS IR GABJAUJA 
1. Dievo vardo problema 


Savo Lietuvių liaudies pasaulėjautos? viename poskyryje, pašvęsta- 
me ugnies garbinimo klausimams, Balys, plačiau aprašęs šeimos 
židinio globėjos Gabijos kultą, vienu paragrafu kondensuotai iš- 
dėsto visą su dievu Gabjauju surištą problematiką. Štai jinai: 

(1) Dievas Gabjūujis, „deus horreorum“, t.y. „sandėlių ir svirnų 
dievas“, pirmą kartą paminėtas Teofilio Schultzo lietuviškoje gra- 
matikoje (1673 m.). 

(2) Kituose šaltiniuose minima Gabjūuja, pirmą kartą paliudyta 
Praetorijaus (XVII a.). 

(3) Šalia šių dviejų formų neką vėliau užregistruotas ir ugnies 
dievas Jagaubis (J. Brodowski, 1713-1744, ir Ruigio žodynas, 1747). 

Kol kas atidėdami šio dievo (1 ir 2) vyriškosios ar moteriško- 
sios lyties klausimą, sutikime visų pirma su Būgos tvirtinimu, kad 
Gabjūujis ir Jagaubis yra vieno ir to paties žodžio dvi skirtingos for- 
mos, priklausančios nuo jo sudarymo būdo, taip kaip, pavyzdžiui, 


Gab-jūujis = kali-bėba 
*Jau-gabis  bob-kalys* 


papildydami, kad taip padarytas sudėtinis žodis vėliau, metatezės 
keliu, virto iš *Jau-gabis į Ja-gaubis. 

Vis dėlto, nors šis aiškinimas gramatinėje plotmėje ir atrodo vi- 
sai patikimas, jis palieka atvirą semantinę problemą: Gab-jūujis šal- 
tiniuose apibūdinamas kaip „deus horreorum“, tuo tarpu kai Ja- 
gaubis išverčiamas kaip Vulcanus, kaip Feuer-Gott. 


2. Volcanalia 


Neseniai pasirodžiusiame savo veikale? Dumėzilis bando atstatyti 
romėnų ankstyvojo rudens šventės, vadinamos Volcanalia, prasmę 
ir ritualą. Ši šventė romėnų kalendoriuje fiksuota rugpjūčio mėn. 

23 dieną, neužilgo pojavų derliaus suėmimo ir suvežimo, per pačias 

besibaigiančios vasaros kaitras. Jos tikslas - maldyti ir permaldauti 
archajišką romėnų ugnies dievą Volcanus, kurio žinioje ir galioje bu- 
vo tuo metu kylantys gaisrai - didžiausia žemdirbių nelaimė. 

Grįžę į Lietuvą, randame panašią situaciją, su tuo skirtumu tik- 
tai, kad, klimatinėms sąlygoms esant skirtingoms, suvežtus javus 
mūsų valstietis turėjo saugoti ne nuo kaitros gaisrų, o nuo anksty- 
vo lietaus, sukraudamas juos džiovinimui į apkūrenamus pasta- 
tus. Lasicijaus (XVI a.) tekstas šia prasme išsamus: „Kadangi dėl 
vasaros trumpumo nupjautų javų nespėja visiškai išdžiovinti, tą 
darbą užbaigia pastogėse prie ugnies. (Toliau dėl teonimo neaišku- 
mo cituoju originalą.) Tum vero precandus est illis hisce verbis Ga- 
bie deus: Gabie deuaite pokielki garunuleski kibixstu. Flammam inguit 
eleua, at ne demittas scintillas.“* Malda, kurios ištrauka čia lietuviškai 
paduota, kreipiamasi į dievą (ar dievaitę?) Gabiją prašant, kad jis 
(ar ji) „pakeltų garą“, t.y. kad iš akmenų sukrauta krosnis garuo- 
dama didintų šilimą ir kad „neleistų kibirkščių“, kurios galėtų 
uždegti jaujoje išklotus javus. 

Šis tekstas, nors ir vėl iškelia dievystės lyties klausimą, yra tiks- 
lus ir aiškus, pagal jį galima nustatyti: (a) kad dievas (ar deivė), į 
kurį kreipiamasi, yra ugnies dievas, keliantis gaisrus, (b) kad jo gy- 
venvietė - jauja ir būtent - jos krosnis ir (c) kad į jį meldžiamasi 
rudenį, po derliaus suėmimo. 

Kiti tekstai, jam neprieštaraudami, papildo mūsų Žinias apie šio 
ugnies dievo kultą. Pagal Praetorijų?, Gabjauja garbinama kūlės pa- 
baigtuvėse, kurios irgi vadinamos, jau vėlesniuose šaltiniuose, gab- 
jūuja (Viduklė, J. Jablonskis, M. Miežinis) arba gabjaujis (A. Juška)." 


3. Gabjauja 


Gabjauja - tai religinė ceremonija, lydima ritualinės puotos, tai 
greičiausia religinė kaimo bendruomenės šventė, atitinkanti ro- 
mėniškas Volcanalia, pamažu pavirtusi, senovės tikėjimui degra- 
duojantis, pabaigtuvių vaišėmis ir religinės prasmės nebetekusiais 
papročiais ir žaidimais. Jos bent dalimi atstatymas nėra sunkus: 

Praetorijaus dar religinę prasmę išsaugojusį aprašymą galima pa- 
pildyti jam neprieštaraujančiais folkloriniais duomenimis. 

Pagal Praetorijų, Gabjaujos garbei tą dieną buvo aukojamas gai- 
dys, o šeimininkas, pakėlęs alaus kaušelį, kalbėdavęs: „Viešpatie 
dieve, Gabjauja, mes tau padėkavojam, jog galėjom tavo šitas ge- 
ras dovanas gerai išdirbti.“? Šis maldos tekstas patvirtina jau Lasi- 
cijaus aprašytus Gabjaujo santykius su žmonėmis ir jo veiklos sfe- 
rą: bendruomenė, anksčiau prašiusi, kad jis sulaikytų savo 
kibirkštis ir padėtų džiovinti javus, dabar dėkoja jam, kad galėjo 
netrukdoma juos „gerai išdirbti“. Žemės vaisiai, kurių panaudoji- 
mas priklauso nuo Gabjaujo malonės, tampa tuo pačiu lyg ir jo pa- 
ties žmonėms skirta „gera dovana“. 

Gabjaujos šventė, apibendrinant turimus - nepilnus - duome- 
nis, susideda iš kelių autonomiškų elementų: 

(1) gaidžio aukos, 

(2) vaišių, susidedančių iš augalinių patiekalų, be mėsos, 

(3) Kuršio nešimo, 

(4) jaunimo linksminimosi: šokių ir žaidimų, bendrų visoms šios 
rūšies šventėms. 


3-1. Gaidžio auka 


Praetorijaus užrašytas gaidžio aukojimas patvirtinamas ir kitų 
šaltinių, o visų pirma - Antano Juškos, kuris savo žodyne duoda 
sekantį pavyzdį: „Ant gabjaujo mušma deiviui gaidį, kurį laikėme jau- 
joj, klojime.“'? Balys patvirtina šį privalomą gaidžio pjovimą pa- 
pildomomis žiniomis iš visai kito krašto — Žiežmarių, kartu cituo- 
damas ir Donelaičio pabaigtuvių aprašyme minimą dainą, kurioje 
„Laurienė su Pakuliene garbino gaidį“". Taigi į gaidžio auką rei- 
kia žiūrėti kaip į galutinai nustatytą religinį faktą. 

Pažymėtina ta proga ir gaidžio rolė pačios kūlės metu: pagal 
Jušką, jis laikomas „jaujoj, klojime“, jis būna „iššertas prie vėty- 
mo“!. Taigi gaidys nėra tik banalus deiviui skirtos aukos objek- 


*-w"-- 


grūdai. Neužmirština ir tai, kad gaidžiui visoje Lietuvoje, kad ir 

juokais, priskiriamos tos pačios funkcijos kaip ir Gabjaujui: „kad 
tu sudegtum!“ - šaukia išgąsdintas ar supykintas gaidys, - arba 
bent taip jo riksmą išaiškina, pagal garsų pamėgdžiojimą“, jo be- 
siklausą Žmonės. 

Juška cituoja ir kitą gaidžio mušimo paprotį, kurio religinė pras- 
mė žmonėms greičiausiai jau nebebuvo suprantama: „Ant gabjau- 
jo, t.y. ant baigtuvių kūlės, muš gaidį, iššertą prie vėtymo, pakišę 
po puodų; kad užmuš, gerai, o kad išbėgs, sukūlus puodą, tai gai- 
džio čestis, ir paliks gyvas.“!* Gaidžio, kaip ugnies dievo metoni- 
mo, rolė čia gana aiški: Gabjaujis yra „apgaubtos“ ugnies dievas, 
ir gaidžio gaubimas su puodu ir vaizduoja ugnies ramią būseną 
kūlės metu; jai pasibaigus, gaidys-ugnis išvaduojami, nes jų glo- 
bos ir santūrumo jau nebereikia (plg. Kuršio nešimą). 

Užmuštas gaidys konsekruojamas Gabjaujui ritualiniu alaus 
kaušelio išgėrimu ir į deivį nukreipta malda. Praetorijaus žinio- 
mis, aukojamas gaidys turi būti juodas arba baltas ir jo mėsą ritu- 
alinės puotos metu valgo vieni vyrai. 


3-2. Vaišės 


Nekalbant apie alų, kuris, kaip žinoma, yra apeiginis gėralas, pa- 
baigtuvių vaišės būdingos tuo, kad jų metu patiekiami tik augali- 
niai, iš javų gaminti valgiai, visai nevartojant mėsos. Jei Gabjaujui 
dėkojama už leidimą „gerai išdirbti“ javus, jo garbei rengiamose 
vaišėse naudojamos jo „dovanos“. Šis išaiškinimas, nors jis pade- 
da suprasti, kaip Gabjaujis, būdamas ugnies dievas, gali tuo pat 
metu būti ir javų sandėlių globėju, nėra visiškai patenkinamas. 
Neužmirština, kad kūlė yra paskutinis javais rūpinimosi proceso 
etapas ir kaip tokia jinai yra surišta su javų cikliniu gyvenimu ir 
juos globojančiomis dievybėmis. Užtat ir Balio nurodymas, kad 
Rytprūsių lietuviai gabjaujos proga kepdavo moteriškės pavidalo 
pyragą, šaltiniuose vadinamą „Bobasuppe“““, visiškai atitinka ūki- 
ninko religingumo schemą: Gabjaujos šventės proga buvo kartu 
atsidėkojama Gabjaujui ir komunikuojama su javų dievybe, į fol- 
klorą išvirtusios religijos studijoje vadinama Rugių Boba, parnešama 
namo, rugiapjūtei pasibaigus, paskutiniame javų pėde. 

Šios Rugių Bobos dalyvavimą gabjaujoje atspindi greičiausiai ir 
šis jau nusakralinto papročio aprašymas: „Kai kuriose Lietuvos vie- 
tose, baigiant kulti, šeimininkė, paruošusi vaišes, stengdavosi ne- 
pastebėta įmesti į šalinę ar ant grendymo samtį. Pavykus ji galėjo 
talkininkų nebevaišinti, nepavykus būdavo talkininkų surišama į 
šiaudų kūlį ir išsipirkti tegalėjo, pažadėjusi prie pabaigtuvių vaišių 
dar alaus bačką.“'" Aišku, kad šis miniatiūrinis spektaklis visiems 
iš anksto buvo žinomas, kad talkininkų nepavaišinti buvo neįma- 
noma; todėl ir į šiaudų kūlį įrišta šeimininkė atstovauja ne kam 
kitam, o tik tai pačiai Javų Dvasiai, žmonėms žadančiai iš žemės 
vaisių daromo alaus. 

Pažymėtina, kad šios vegetarinės vaišės, šis pagoniškas „pas- 
ninkas“, kalendorinių švenčių cikle pasikartoja pavasariui prasi- 
dedant, Garnio šventės (kovo 25 d.) metu, kur irgi valgomi tik iš 
įvairių javų pagaminti patiekalai.!ė Tai visai atitinka Dumėzilio 
išryškintą ir agrarinės religijos šventėms pritaikytą principą, pa- 
gal kurį to paties tipo ar tai pačiai dievybei skirtos šventės pasi- 
kartoja metų cikle. Javų iškūlimo ir „naudos“ žiemai parengimo 
šventę, kaip ir romėnuose, atliepia kita, javų aruodų „atidarymo“, 
sėklos apžiūrėjimo ir sėjai atrinkimo šventė - Garnio diena.“ 

Jei pasirinkta hipotezė teisinga, tai jinai turėtų tikti ir ugnies 
dievo Jagaubio atveju: norint ją patikrinti, reikia tad žiūrėti, ar Gab- 
jaujo figūra neiškyla iš naujo pavasarėjant, užimdama jjai iš anksto 
numatytą poziciją. Tokia proga galėtų pasitaikyti, pavyzdžiui, Už- 
gavėnių metu, kurios, krikščionybės įtakoje tapusios kilnojama die- 
na, anksčiau būdavę švenčiamos kovo mėn. antrojoje pusėje, pa- 
vasario ekvinokcijos laiku?", taigi lyg tyčia kone tuo pat metu kaip 
ir dabar jau išnykusi Garnio šventė. Prie šio klausimo reiks grįžti 
kiek vėliau. 


3-3. Kuršio nešimas 


Kufšis ar Kufšas yra, kaip žinoma, „iš šiaudų padaryta ir žmogaus 
drabužiais aprengta baidyklė“, nešama pas atsilikusius kaimynus 
ir jiems numetama „per mynes ar kūlės talkininkams pagąsdinti ir 
pajuokti; talkininkai stengiasi sugauti metėjus ir pristatyti prie 

darbo“*!. Kaip ir šeimininkės įrišime į šiaudų kūlį, taip ir šitame 
paprotyje galima matyti iš anksto surežisuotą spektaklį, bet drau- 
ge ir religinio ritualo degraduotą formą. Ką tik buvome pastebėję, 
li būti paleidžiamas gyvas ir laisvas, nes jo globa javams jau nebe- 
reikalinga. Galima tad lengvai įsivaizduoti senovines apeigas, ku- 
rių metu Gabjaujo statula, procesijos lydima, buvo išnešama ir 
perduodama jo globos dar reikalingiems kaimynams. 


3-4. Kelios pastabos 


Ligšiolinis aprašymas tautosakos specialistui nieko ypatingai naujo 
neatneša. Juo norėta visų pirma sistemingai išdėstyti turimus et- 
nografijos duomenis, kiek tampriau surišant pačią dievybę su jai 
skirtu kultu, tuo pačiu netiesiogiai pasisakant prieš tradicinį tau- 
tosakos traktavimo būdą, pagal kurį dievų sąrašų sudarinėjimas 
laikomas skirtinga užduotimi nuo „papročių“ ir „tikėjimų“ ap- 
rašymų. Atsižiūrint į Dumėzilio romėniškų agrarinių švenčių nag- 
rinėjimo pavyzdžius, norėta ne tiek atkreipti dėmesį į Jagaubio ir 
Volcanus sugretinimo galimybes - nors šis paralelizmas ir yra mi- 
tologiškai įdomus —- kiek pabrėžti lietuvių religijos kalendorinių 
švenčių problemos svarbą. Šiomis šventėmis paprastai nemažai do- 
mimasi tol, kol jos atitinka krikščioniškąjį kalendorių, nors ir žino- 
ma, kad šio kalendoriaus šventės - Užgavėnės, Velykos, Jurginės, 
Joninės ir t.t. — yra tik senovės religinių švenčių gana paviršuti- 
niški apdangalai ir amalgamos. Tačiau, įžengus į vasarą ir artinan- 
tis rudeniop, šventės pavirsta į „pabaigtuves“ ir paprastai trak- 
tuojamos kaip žemės darbų ciklo priedėliai. Romėnų archajiško 
kalendoriaus pavyzdys greičiau leidžia manyti, kad pabaigtuvių 
suindividualėjimas, jų šventimas pas kiekvieną ūkininką atskirai 
yra tiktai religinės degradacijos ir kaimo bendruomenės sukrikš- 
čionėjimo pasėka, kad mūsų aprašyta gabjauja galėjo senovėje būti 
visos bendruomenės šventė, švenčiama drauge ir pastovia, iš anks- 
to numatyta data. 

III. GAWENIS 


1. Antrasis jaujos gyventojas 


Keista, iš pirmo žvilgsnio, surasti visai kitu metų laiku - pavasa- 
rėjant, per gavėnią —- antrą mitologinę būtybę, gyvenančią, rodos, 
vienam Gabjaujui skirtoje rezidencijoje - jaujoje“*: turiu galvoje Gavėną 
(Kupiškyje: Gavanas, Anykščiuose: Gawenis, Kossarzewski). Dar nuo- 
stabiau atrodo radus, kad Gavėnas, kiek galima spręsti, prie kros- 
nies gyvenanti dvasia: apie juodą nešvarų žmogų sakoma „tai tik- 
ras gavėnas“ (Gudžiūnai, Kėdainių raj.), „visas išsipaišinęs, juodas 
kaip gavėnas“ (Pagiriai, Kėdainių raj.). Jis taip pat tampriai surištas 
su ugnimi ir jos skleidžiama šviesa: „Gavėnas akis gadina“ ,sakoma 
Utenoje, kalbant apie saulės atspindį nuo veidrodžio; „Gavėnas peilį 
galanda“, sakoma Dusetose, kai kas dažnai veidrodžiu švytuoja.“ 
Pagal Kossarzewskį, Gawenas, žmonių laikomas „dvasia ar geniju- 
mi“, pavasarį apie antrą ar trečią valandą po pietų ima pro langą 
švytėti (autorius racionalizuodamas paaiškina, kad tai iš tiesų van- 
dens lašelio ar ledo žvakutės atspindys)“ 

Turime tad reikalo su mitine būtybe, priklausančia ugnies die- 
vybių sferai, savo gyvenviete pasirinkusia jaują ir sukeliančia žmo- 
nių dėmesį gavėnios metu. Nelyginant Gabjauja, kurios vardą ga- 
lima skaityti Praetorijaus sudarytų dievų, vadinamų „Namiszki 
Diewai“, sąraše: 

Žempatis, Žemyna, Laumelė, Gabjauja, Giltinė, Drebkulys, Bang- 
pūtis, Aitvaras ir kaukučiai.? 

Gavėnas pasirodo panašiame ir skirtingame, dviem šimtais 
metų vėliau Kossarzewskio sudarytame „Bostwa domowe Lit- 
window“ sąraše: 

„Jargutalis v. Jurgutalis, Giltinė, Laume, Galgis, Kukolis, Bubas, 
Baužis, Babauže, Gawenis.''** 


2. Užgavėnių Gavėnas 
Užgavėnių papročių aprašymas neįeina į šios studijos rėmus. Tai 


ir labai komplikuota problema: atrodo, kad krikščionybė, įvesda- 
ma kilnojamą pasninko laikotarpį - o tuo pačiu ir to pasninko 

pradžią atžyminčią dieną - sutraukė į vieną suraizgytą papročių ir 
tikėjimų kamuolį visą eilę švenčių ir apeigų, susijusių su dviem 
pagrindiniais senovės švenčių poliais: su naujų metų arba krikštų 
ciklu ir su pavasario pradžios, t.y. kovo ekvinokcijų, ansambliu. 
Iš stambios Užgavėnių bylos bandysime tad išskirti vien tik do- 
kumentus, liečiančius Gavėno pasirodymą ir jo veiklą. 


2-1. Gavano vorymas 


Vienas iš labiausiai akį patraukiančių Užgavėnių papročių - tai 
Kupiškio apylinkėse ilgai išsilaikęs „Gavano vorymo“ ceremonia- 
las. „Vienas vyras apsirengia kokiu prastu sijonu, ant galvos užsi- 
deda sietą, išsisuodina veidą ir eina palei kiemus, kiti su vytimis jį 
varo“,- pasakoja Balys.?7 Šiai procesijai būdinga tai, kad Gavėnas, 
nors ir „Varomas“, nėra mušamas: jo palydovų vytys, atvirkščiai, 
tarnauja Gavėną apginti nuo užpuolikų, norinčių jį vandeniu ap- 
laistyti. Šį žaidimu virtusį ritualą reikia tad suprasti kaip iškilmin- 
gą Gavėno išlydėjimą, o ne kaip jo išvarymą. 

Antroji ritualo pusė ne mažiau ryški: „Perėjus per visą kaimą, 
Gavėnas nusirengia, lieka tik paišinas, tada jį perveža rogelėmis 
per visą kaimą: jis jau sėdi, kiti tempia rogeles. Išvežę galan kaimo 
išverčia.“* Kitur, Mičionyse, užrašytas Gavėno išlydėjimo varian- 
tas jo išvertimo nemini, o kalba apie jo nuvežimą „kitan uličian“?. 

Kitur Lietuvoje Gavėno vietoje vežiojama „iš šiaudų padaryta 
baidyklė“, vadinama Lašinsku (Čekiškė, Kauno raj.); posakis „La- 
šinską ginti“ perkelta prasme reiškia „per Užgavėnes vykti į sve- 
čius“ (Barstyčiai, Skuodo raj.); Akmenėje sakoma, kad „nuo Pelenės 
Lašinskis į Kuršą išvažiuoja“? Šios citatos rodo, kad Gavėno iš- 
vežimas nėra lokalizuotas, kupiškėniškas paprotys, o visoje Lietu- 
voje — tiek Aukštaičiuose, tiek ir Žemaičiuose - sutinkamas ritualas. 

Panašiai kaip paskutinę jaują iškūlus iš kiemo išnešamas Kur- 
šis, Žiemai baigiantis iš kaimo iškilmingai, su palyda, išprašomas 
Gavėnas, išverčiant jį kaimo galugalėje, nuvežant į gretimą kai- 
mą, su viltimi, kad jis pats šiems metams išvyks į „netikėlių“ 
žemę, į Kuršą. Tai mitologijoje dažnai sutinkamas ritualas, kurį 
geriausiai gal iliustruoja Afrikos tautų „medžioklės šokis“: šokio 

būdu atlikta medžioklė yra autentiška jos, kaip mitinės realybės, 
forma, o „tikroji“, ją sekanti medžioklė yra tiktai jau atlikto veiks- 
mo atkartojimas. 


2-2. Gavėno kova su Mėsinu 


Kitas Gavėno pasirodymo momentas - tai jo kova klojime ant žardų, 
vykstanti ištisą valandą vidurnaktyje iš Užgavėnių į Peleniją: dvi- 
kova baigiasi Gavėno pergale, kuris nustumia Mėsiną nuo žardų 
(Kvetkai).?! 

Ši dvikova plačiai žinoma Lietuvoje, nors jos protagonistų var- 
dai ir keičiasi kiek: vienas iš kovotojų - Kanapinis, Kanapius, Kana- 
pinskas, Kanapickas, o jo priešas - Lašininis, Lašinius, Lašinskas, Kum- 
pickas** ar jau minėtas Mėsinas. Krikščionybės rolė vardų parinkime 
aiški: gavėnios pasninke vartojamas kanapių aliejus, jo metu drau- 
džiami lašiniai ir iš viso mėsa. Gavėnios pradžia tad reiškia Kanapi- 
nio pergalę ir Lašininio pralaimėjimą arba bent laikinį jo atitolinimą. 

Tačiau šioje aiškioje krikščioniškoje schemoje darosi visai ne- 
aiškus Gavėno vaidmuo. Arba Gavėnas yra su gavėnia surišta, jos 
metu jaujoje gyvenanti, jai atstovaujanti mitinė būtybė ir tada rei- 
kia jį tapdinti su Kanapiniu, laiminčiu kovą ir liekančiu viešpatauti 
gavėnios laike: taip bent išaiškintinas Balio patiektas Kvetkų ap- 
rašymas. Arba Gavėnas yra iškilmingai išvaromas per Užgavėnes 
ir tada jis Lašinsko, išvykstančio į Kuršą, sinonimas: tačiau tuo at- 
veju Gavėnas ne tik nevaldo gavėnios, jo vardas, reikia manyti, tik 
atsitiktinai, dėl chronologiško gavėnios ir pagonių dievaičiui pasi- 
reikšti skirtos šventės sutapimo, yra išvirtęs į Gavėną. 

Balys, ten pat aprašydamas Lašinskio ir Kanapinskio kovą, nu- 
rodo, kad ji vyksta klėtyje, o ne klojime ar jaujoje. Atrodytų tada, 
kad į šią kovą Gavėnas maišomas be reikalo, dėl to nelemto jo var- 
do panašumo su gavėnia. Žinome linų pratęsimo svarbą Užgavėnių 
apeigose: Kanapinis lengvai galėtų rasti šių apeigų nekrikščioniško- 
je versijoje sau vietą kaip Vaižganto, linų ir kanapių dievo, atsto- 
vas. O Lašinius, ginklų vietoje naudojąs lašinių paltis, kumpius ir 
skilandžius, tiesiogiai primena kiaulės galvą (ar bent jos ausis) ir 
uodegą, puošiančius ritualinį Užgavėnių patiekalą - šiupinį. Tad 

Lašinius greičiausiai atstovauja kitai mitinei būtybei, kurios įtakos 
sferoje randasi iš kiaulienos gaminami maisto produktai, pagrin- 
dinis ūkininkui žiemą praleisti padedąs valgis. 


2-3. Gavėnas virsta per galvą 


Gavėno pasireiškimas Pusiaugavėnyje atrodo daug svarbesnis ne- 
gujo hipotetiška dvikova su Mėsinu. 

Nežiūrint gavėniai deramos rimties, Pusiaugavėnis - greičiau 
linksma, pagoniška šventė: „Kaimo berniokai išsitraukia iš pa- 
stogės senas medines ekėčias, padaro iš jų Gavėnui vežimą. Pa- 
sodinę juokingą Gavėno pamėklę ant ekėčių į rogutes, veža pa- 
vasarėjančia kaimo gatve. Privažiavę griovį su vandeniu ar gilią 
pusnį, išverčia ten vargšą Gavėną, bet ir vėl jį vežiman įsisodina, 
veža tai vienan, tai kitan kaimo galan, linksmai šūkaudami: „Ulia, 
ulia, Gavėnas pervirto per galvą!“ Šios Gavėno vežiojimo apei- 
gos, kaip matome, jau nebeturi tikslo jo išvaryti, išskirti iš ben- 
druomenės ribų: atvirkščiai, viskas daroma - ir veiksmo kartoji- 
mas tik padidina jo efektyvumą - kad Gavėnas „virstų per galvą“, 
kad jis pasikeistų, kad jis „atsiverstų“, kad likdamas tas pats ir čia 
pat, parodytų ir kitą, teigiamą savo veidą. 

Ir iš tiesų, senų Žmonių įsitikinimu, Gavėnas pusiaugavėny- 
je „kluone virsta per žardą kūlio““* ir ten pat palieka vaikams 
dovanų: „pyragaičių ir kaspinų mergaitėms; vaikams parneša 
lauktuvių „Gavėno pyrago“ (Kupiškis)“*?. Prabėgdami pastebėję 
Gavėno - kaip ir kitu atveju Gabjaujo - specialią atidą vyriškosios 
lyties asmenims, pažymėkime, kad Gavėno virtimo per galvą ma- 
giškas aktas nėra lokalinio pobūdžio reiškinys, bet, kaip ir Gavėno 
varymo procesija, bendrosios lietuvių religijos faktas: tam pagrįsti 
galima pacituoti Balio ten pat duodamą užuominą apie Viduklės 
apylinkėje, Žemaitijoje, per galvą besiverčiantį, jau sukrikščionin- 
tą Silkių. 

Todėl, jei ir norėtųsi sutikti su Baliu, kuris „Gavano voryme“ 
rodo greičiau jo vientisą, kad ir dvilypę asmenybę. Gavėnas, jau- 
jos pabaisa, apsiverčia per galvą ir ima dalinti vaikams dovanas; 

matėme, kad pavasarėjant jis pasireiškia kaip „kiškutis“, kaip stip- 
rėjančios saulės atspindys, kaip „dvasia“, besišypsanti pro langą. 
Nelyginant Gabjaujis, kuris leidžia kibirkštis ir kelia gaisrus, bet 
kartu ir globoja džiovinamus javus, taip ir Gavėnas iš Žiemos pa- 
baisos gali pavirsti į pavasario pranešėją. Jo „varymas“ yra tad tik- 
tai noras pagreitinti jo „atsivertimo“ procesą. 


2-4. Gaidžio pasirodymas 


Balio pateiktame Pusiaugavėnio aprašyme nelauktai pasirodo gai- 
dys: „Žemaičiai sako, kad Pusiaugavėny galima be nuodėmės su- 
valgyti gaidį, tik reikia viskas paruošti per vieną valandą: atsinešti 
iš miško malkų, papjauti gaidį, jį išdoroti, išvirti ir suvalgyti“? 

Šitoks gaidžio valgymas „be nuodėmės“ rodo senoviško religi- 
nio elemento įsibrovimą į krikščionišką kontekstą. Jo pagaminimas 
yra tačiau padarytas neįmanomas „praktiškame“ plane ir virsta 
„mitine“ operacija, primenančia kaukų prisijaukinimo procedūrą.?? 
Taip kaip kaukai šios operacijos būdu iš miškinių paverčiami į na- 
minius, taip ir gaidys jos metu greičiausiai „atsiverčia“, iš „norma- 
laus“ gaidžio pavirsdamas į mitinę būtybę, tinkančią ritualinei puo- 
tai (Žr. supra p. 304). Gaidžio pasirodymas panašiame kontekste 
du kartu: pirmąjį kartą ryšyje su Gabjauju, antrąjį - su Gavėnu, dar 
labiau sugretina šias dvi ugnines būtybes. 

Visame, nors ir labai kondensuotame, Užgavėnių aprašyme Ba- 
lys dar du kartu prabėgamai pamini gaidį. Norint pratęsti Už- 
gavėnių linksmybes iki po vidurnakčio, gaidys būdavo užvožia- 
mas duonkubiliu tam, kad negiedotų.** Šis paprotys, kurio praktiškas 
išaiškinimas nepajėgia paslėpti mitinių motyvacijų, ir vėl primena 
Gabjaujos metu puodu užvožto gaidžio mušimą ir jo išlaisvinimą. 
Tiek vienu, tiek ir kitu atveju tai atžymi momentą, kada gaidžio — 
ir jo švento patrono - funkcijos ir pareigos baigiasi ir prasideda 
nauja jų gyvenimo fazė. 

Tą pačią gaidžio funkcijų pabaigą galėtų reikšti ir gaidžio pa- 
sturgalio naudojimas šiupiniui virti ir eventualiai, nešant ant stalo, 
jam papuošti: pasturgalis čia simbolizuotų gaidžio žinioje esan- 
čio laikmečio išsibaigimą.? Šiupinio, kaip pagrindinio Užgavėnių 

puotos valgio, reikšmė nėra dar išaiškinta — iš viso alimentariniai 
ir kulinariniai tyrinėjimai lietuvių mitologijos srityje, mano žinio- 
mis, dar nėra pradėti - tačiau dviejų mėsinių šiupinio ingredientų — 
kiaulės ausų ir uodegos ir gaidžio pasturgalio - konkurencija įdo- 
mi tuo, kad jinai ženklina dviejų ritualų ir dviejų skirtingų sferų 
dievybių kultų susikryžiavimą: žemės dievybės“, į kurios sferą įei- 
na kiaulė, ir ugnies dievybės, kuriai priklauso gaidys. 

Reikia tikėtis, kad Užgavėnių papročių bylos peržiūrėjimas ieš- 
kant papildomų gaidį liečiančių duomenų padės išryškinti ir su- 
stiprinti mūsų siūlomas hipotezes. 


IV. SINTEZĖS BEIEŠKANT 
1. Gavėnas — *Gab-ėnas 


Skaitytojui jau seniai turbūt bus paaiškėjęs vienas iš šios studijos 
tikslų: kiek galima daugiau sugretinti, siekiant visiško jų sutapdi- 
nimo, rudens švenčių dievą Gabjaujį-Jagaubį su artėjančio pavasa- 
rio švenčių mitine būtybe - Gavėnu. Semantiniu požiūriu jų esmi- 
niai bruožai tie patys, su jais surišti ritualai ir papročiai - panašūs 
arba vienas kitam neprieštaraują. Istorinio datavimo plane juos 
skiria du šimtmečiai, laikotarpis, per kurį galutinai įsiviešpatavo 
krikščionybė. 

Lieka tik jų vardų sugretinimo problema. Nors Gavėnas atrodo, 
iš pirmo žvilgsnio, pagal krikščioniškai slavišką gavėnią padarytas 
žodis - Kossarzewskis net siūlo jame matyti Gawienes vyrą“! jo pa- 
goniškoji kilmė ir figūra nekelia abejonių ir yra visų pripažinta. Jo 
tikrojo vardo klausimas yra tad antraeilis, ir niekas netrukdo 
Gavėną laikyti dievo Gabjaujo krikščioniškuoju pravardiniu, tuo ir 
užskleidžiant paskutinįjį jo bylos puslapį. 

Tačiau į Gavėną galima žiūrėti ne tik kaip į tiesioginį darinį pa- 
gal gavėnią, bet ir kaip į gavėnios kontaminuoto autentiško dievo 
vardo *Gab-ėnas iškraipymą. Turint galvoje, kad šaknis gab-, su- 
rišta su ugninės dievybės reikšme, ne tik įeina į sudėtinius žodžius: 
Polengabia, Matergabia“*, Gabjauja, Jagaubis, bet ir lengvai priima 

įvairias priesagas, nėra jokių kliūčių prileisti, kad šalia moteriško- 
sios dievybės vardų serijos 


Gabija-Gabelė-Gabikė-Gabėta“ 
galėjo būti ir vyriškoji serija 
*Gabis-Gabikis-*Gab-ėnas-*Gab-enis. 


Gabikio — „piktosios dvasios“ prasme - forma yra paliudyta“*, 
*Gabėno ar *Gabenio formas galima atrasti deformuotame Gavėne 
(tarpubalsio -b- išvirtimas į v- yra fonetiškai dažnas reiškinys), o 
Gabis (ar Gabys) yra Lauryno Ivinskio pasiūlyta Lasicijaus mini- 
mo javų džiovinimo globėjo Gabie interpretacija.“ 


2. Dievas ar deivė? 


Lieka dar viena, jau senokai vėlesniam laikui atidėta detalė: mūsų 
nagrinėjamos dievystės lyties klausimas. Faktai, kad egzistuoja tik 
vyriškoji Jagaubio forma, kad Gavėnas - koks bebūtų jo fonetiškas 
išaiškinimas - yra neabejotinai vyriška būtybė, kad Gabjaujos puo- 
toje gaidį valgo vieni vyrai, kad „Gavėno pyragas“ skiriamas vien 
berniukams ir t.t. ir t.t. — tai vis stiprūs, neginčijami argumentai, 
patvirtiną jo vyrišką lytį. Iš kitos pusės, visai įmanoma, kad Gab- 
jauja kai kuriose Lietuvos srityse galėjo būti Žmonių išsiaiškinta 
kaip šalia Peleno Gabijos esanti moteriška Jaujos Gabija, pridedant 
jai papildomų, teigiamų, globos bruožų. Tačiau tai nepakeičia vy- 
riško Gabjaujo statuso. Tai vis antraeilės problemos, kurios neturi 
užtemdyti svarbesnio klausimo, būtent - ugnies dievybės vyriškąja 
forma vaizdavimosi klausimo. 

Palyginamoji indoeuropiečių mitologija čia gali ateiti į pagalbą. 
Jau matėme, kad Jagaubis, savo romėniškoje interpretacijoje pava- 
dintas Vulkanu, yra tiek savo prigimtimi, tiek ir iš dalies jam skirtu 
kultu romėnų archajiškojo Volcanus atitikmuo. Tačiau ne pavienių 
dievų atitikmenų ieškojimas svarbus, toks metodas, atvirkščiai, gali 
būti net pavojingas, nes atsitiktinumai dažnai maišosi su atitik- 
menimis. Palyginamoji mitologija svarbi tuo, kad jinai išryškina 

giminingo religinio galvojimo koncepcijas, padėdama tyrinėtojui su- 
sidaryti bendro pobūdžio modelius, galinčius išaiškinti pavienės re- 
ligijos problemas. 

Romėnai, pavyzdžiui, turėjo dvi ugnies dievybes: Vesta, geroji, 
šeimos židinių ir viešųjų aukurų ugnis, buvo griežtai skiriama nuo 
Volcanus, naikinančios, gaisrus keliančios maldavimo - o ne mel- 
dimosi - reikalaujančios ugnies.“ Šių dviejų dievybių priešpasta- 
tymas, kaip matome, pabrėžtas jų lyčių išskyrimu. Indijos religinė 
filosofija, kaip ir galima laukti, žymiai komplikuotesnė. Nesilei- 
džiant į jos analizę, užteks mūsų reikalui tiktai iškelti jos trilypę, 
vertikalinę ugnies rūšių klasifikaciją, kurioje išskiriamos: žemės 
ugnis (mūsiškė), atmosferos ugnis (Vajaus ugnis) ir dangaus ugnis 
(Saulės ugnis).*? 

Panašią į Indijos klasifikaciją randame ir lietuviškame ugnies 
supratime: šalia Gabijos (žemiškosios ugnies) ir Saulės (dangiško- 
sios, su kuria komunikuojama, pavyzdžiui, Joninių laužų pagal- 
ba) yra vieta ir Gabjaujui arba *Gabėnui, atstovaujančiam baisingai 
atmosferos - Vėjo = Vajaus karalystės - ugniai. Neužmirština, kad, 
Kossarzewskio tvirtinimu, Aeolus Žmudzki - tai „dungaus žwie- 
ris“, kuris pučia, ne taip kaip graikiškasis Aeolus iš burnos, bet iš 
panagių: „isz panagių isz nagun, isz pirsztu galun lejd wieji“*, 
gyvendamas „diebesise ant ora“. Tačiau tai liečia ir mūsų ugnies 
dievą, nes kai „Gaweanas pejli galąd, wieja ejn isz panagiun““. 
Vediški tekstai tad padeda mums suprasti ir mūsų *Gabėno vėjišką 
prigimtį, prigretindami jį prie kito, jau kiek nagrinėto, lietuvių die- 
vo - Aitvaro“ 

Dalykai tačiau yra turbūt mažiau paprasti, negu jie iš paviršiaus 
atrodo: neužmirškime, kad Gavėnas, peilį galąsdamas, leidžia ne 
tik vėją iš savo panagių, bet ir šviesą, kuri atspindi saulės spindu- 
lius: atrodytų, kad su pavasariniu „apsivertimu per galvą“ jis, bent 
iš dalies, iš Vėjo sferos pereina į Saulės sferą. Mūsų hipotezę tad 
reikia įrašyti į bendrąją lietuvių ugnies problematiką, kurios pir- 
muosius elementus yra jau seniai surinkęs žymus kalbininkas ir 
mitologas Kazimieras Būga?! 

3. Gabvartai 


Visi šaltiniai nurodo, kad Gabjaujis-Gavėnas gyvena jaujoje, kad Ga- 
vėnas per žardus virsta klojime, kad šeimininkė gabjaujos vaišes ruo- 
šia kluone. Šie ūkiškų pastatų pavadinimai literatūrinėje kalboje dar 
nėra nusistovėję ir keičiasi pagal tarmes. Dalis pastatų išnyko ar ge- 
rokai pasikeitė dar XIX a. pabaigoje. Skaitytojas, girdėdamas apie 
juos kalbant, turi dažnai klaidingą įspūdį, kad jis supranta, apie ką 
eina reikalas. Pravartu tad mūsų dievo rezidenciją kiek smulkiau 
aprašyti — šis aprašymas gali padėti išsiaiškinti keletą mitologinių 
detalių. Tam tikslui pasinaudosime Izidoriaus Butkevičiaus 1971 m. 
išleista studija Lietuvos valstiečių gyvenvietės ir sodybos"? 

Kluonas arba klojimas (žemaitiškai: jauja) — tai pastatas suvež- 
tiems iš laukų javams sudėti, džiovinti, kulti. Tokio kluono viduje 
įrengta atskira patalpa su krosnimi javams džiovinti, vadinama jau- 
ja (žemaitiškai: pirtis). Kluonai su jauja Lietuvoje žinomi jau bent 
nuo XVI a. ir išsilaikė jie iki XIX a. vidurio, t.y. iki arkliais varomų 
kūlimo mašinų įsigalėjimo ir iki panaikinimo baudžiavos, dėl ku- 
rios ūkininkai, eidami lažą ir turėdami dvarui atiduoti po 3—4 dar- 
bo dienas per savaitę, tegalėdavo savo laukus sudoroti dažniau- 
siai tik lietingomis dienomis arba nakčia, tuo būdu suveždami 
šlapius, džiovinimo reikalingus javus. Reikia tad laikyti, kad šito- 
kia pastatų struktūra atitinka mūsų studijuojamąjį etnologinį lai- 
kotarpį, kurio šaltiniai apglėbia XVI-XIX amžius. 

Kluono - pačio stambiausio, ilgą laiką apytuščio stovinčio 
pastato — socialinė reikšmė didelė: ten buvo ruošiamos ne tiktai 
įvairios „pabaigtuvės“, bet ir vestuvių vaišės, jame, blogam orui 
esant, buvo taisomos Pusiaugavėnio ar Jurginių sūpynės, rengia- 
mi „jaunimai“, t.y. kaimo jaunimo šokių ir žaidimų vakarai. Gali- 
ma tad įsivaizduoti, kad lenkiškąją krikščionybę įvedus į Lietuvą 
ir senobinei religijai įgavus grynai kaiminį ir šeimyninį pobūdį, 
kluonas pasidarė svarbiu religinės praktikos centru: Gabjaujis, 
tiesa, buvo patalpos šeimininkas, bet ten pat greičiausiai buvo 
laikoma ir Deyve - didokas, plokščiu paviršiumi, šiaudais apdeng- 
tas akmuo““, ten dažnai apsigyvendavo ir iš laukų parkeliavusi 
Javų Dvasia. 

Pati jauja, kaip autonomiškas pastatas, būdavo įtaisyta daž- 
niausiai kluono viduryje (rečiau - viename iš jo galų); tai nemaža, 
maždaug 6 x 6 m ploto, 3,5 m aukščio, su lubomis patalpa, į kurią 
tilpdavo geri keturi vienkinkiai vežimai javų. Kluono stogą atlaikė, 
kartu nustatydami ir jaujos sienų išmieras, du stambūs stulpai, va- 
dinami pėdžiai, sutvirtinti ant jų viršūnių uždėtu horizontaliu bal- 
kiu arba sija: visas kluono stogas, architektūriškai imant, laikėsi 
ant tokių - dviejų ar trijų - sija sutvirtintų pėdžių konstrukcijos. 

Gana nuostabu iš pradžių pasirodo skaitant, kad mūsų aprašyti 
pėdžiai kaip tik Gavėno mėgiamoje Lietuvos srityje vadinami ne 
kaip kitaip, o būtent gavėnais: „Int kelių gavėnų jūsų klojimas?“ 
(Debeikiai, Anykščių raj.). „Trys balkiai, tai ir trijų gavėnų reiks“ 
(Kamajai, Rokiškio raj.). Ir ne tik pėdžiai, bet ir klojimo sija tuo pat 
vardu vadinama: „Šiemet rugių tai lig gavėno prisikrovė“ (Svėda- 
sai, Anykščių raj.).?* 

Lietuvių kalbos žodyno definicija, gavėną apibūdinanti kaip „stulpą, 
šulą“, atrodo ne visai tiksli: duotieji pavyzdžiai rodo, kad kiekvie- 
nam balkiui neužtenka vieno pėdžio, kad gavėnas (arba gavėnai) reiš- 
kia ne vieną stulpą, o dviejų pėdžių konstrukciją. Trečiasis pavyzdys 
rodo, kad gavėnu (arba gavėnais) galėjo būti vadinama arba visa dvie- 
jų pėdžių ir sijos kombinacija, arba viena skersinė jos dalis - sija. 

Tas pats LKŽ duoda dar vieną žodį - Gabvartas, kurį, necituo- 
damas jokių pavyzdžių, bet pasiremdamas Schultzo gramatika, jis 
laiko Gabjaujo sinonimu. Tą patį dievą - bet jau daugiskaita - mini 
ir Praetorius: „Es haben auch die Nadraver einige (dievų), die sie 
Kaukarus, item Gabwartus et Gabartus nennen, selbige aber sind vo- 
rige Kaukuczei oder Erd-Gėtter, die ihnen pflegen viel Gūter und 
Segen in die Scheunen und Stalle zu fūhren.“** 

Schultzo ir Praetorijaus Gabvartų (ar Gabartų) definicijos nesu- 
tinka. Kadangi Gab-vartai turi bendrą šaknį su Gab-jauju, tenka pa- 
sirinkti Schultzo liudijimą ir atmesti daržinės ir tvartus - o ne kluo- 
ną - kaip jų gyvenvietę. Atvirkščiai, antroji sudėtinio žodžio dalis 
-vartai lietuviškai vienaskaita nevartojami: čia geriau tinka Praeto- 
rijaus, o ne Schultzo (LKŽ) liudijimas, tuo labiau kad ir pats LKŽ 
duoda atskirai žodį gabartai, reiškiantį „grotiniai vartai“, parem- 
damas jį Vinco Kudirkos citata. 

Galima pabandyti sujungti į krūvą šiuos dvejopos kilmės duo- 
menis, liečiančius gabvartus ir gavėnus. Turint galvoje kluone įreng- 
tos jaujos specifinę konstrukciją, gavėnai yra ne kas kita, kaip pė- 
džiai su horizontaline sija, sudarantys angą, kurioje statomos durys 
arba vartai jaują nuo viso kluono atskirti. Kadangi jauja - Gabjaujo 
rezidencija, ją atskiria ir saugo Gabvartai. Gabvartai ir gavėnai yra 
tad arba visiški sinonimai, arba du paralelūs tos pačios statybinės 
struktūros elementai. 

Kiek kitaip atrodo Gabvartų mitinės reikšmės problema. Gab- 
vartai negali būti Gabjaujo sinonimu, bet sunku juos įsivaizduoti ir 
„Kkaukučiais“, kaip tai siūlo Praetorius: jų vieta jaujoje, o ne klėtyje. 

Čia dar kartą gali į pagalbą ateiti palyginamoji mitologija. Ty- 
rinėdamas Volcanalia ritualus, Dumėzilis sutinka dvi moteriškas, 
antraeiles dievybes, susietas su Volcanus kultu: viena iš jų - Stata, 
jos pareiga stabdyti ugnį, o antroji - Maia, ji prisideda prie ugnies 
didėjimo.““ Tai, bendrai paėmus, dviveidžio Volcanus pagalbinin- 
kės, žmonėms ir bloga, ir gera darančios. Šioje perspektyvoje ant- 
raeilių Gabvartų galima rolė kiek išryškėja: jie savo veikla, žinoma, 
gali būti panašūs į kaukučius, saugodami javus nuo gaisro. Prae- 
torijaus įvestas supainiojimas visai nestebėtinas. Tačiau galima įsi- 
vaizduoti, kad jie vaidina panašią į Stata ir Maia rolę, metonimiškai 
išreikšdami prieštaraujančius Gabjaujo atributus: gabvartai - groti- 
niai vartai, jie drauge ir sulaiko, ir praleidžia kibirkštis. 

Belaukiant papildomų ar pataisančių duomenų, Gabjaujo-Jagau- 
bio-Gavėno bylą galima laikyti išdėstyta. 

KRIKŠTAI 


I. KRIKŠTAI 
1. Pusiaužiemio šventė 


Lietuvių kalbos žodyną pavarčius, darosi aišku, kad Krikštų vardu 
buvo vadinama senoviška, pačiame žiemos viduryje švęsta šven- 
tė, kurios „sukrikščioninimas“, t.y. sutapdinimas su viena ar kita 
krikščioniškojo kalendoriaus švente nevyko be sunkumų. Krikštams 
skirtame Žodyno straipsnyje randame, kad tai 

(a) Pusiaužiemis: laikas apie Trijų Karalių šventę arba pati Trijų 
Karalių diena (sausio 6 d.); 

(b) Apsireiškimo šventė (sausio 25 d.); 

(c) Pusgavėnis (ketvirtasis gavėnios trečiadienis [kilnojamoji 
šventė|). 

Jeigu Krikštams skirtame straipsnyje pusiaužiemis laikomas kaip 
„laikas apie Trijų Karalių šventę“, tai straipsnyje pusiaužiemis ran- 
dame, kad „Grabnyčios - pats pusiaužiemis (Bsg)“, tuo tarpu kai 
Mažojoje Lietuvoje „25-ta rago arba januarijaus yra pusiaužiemis“'. 

Pirmosios išvados pačios peršasi: (a) Krikštai prieškrikščioniška- 
me kontekste laikomi pusiaužiemio švente ir (b) turint galvoje is- 
torinius ir geografinius kaitaliojimusis, ši šventė buvo bandoma 
tapdinti net su keturiomis bažnytinėmis šventėmis: su sausio 6, 
sausio 25, vasario 2 ir su kilnojamu pusgavėniu. Jos visiškas su- 
tapdinimas tačiau buvo sunkiai įmanomas, mūsų nuomone, dėl 

dviejų priežasčių. Visų pirma pagoniškoji Krikštų šventė buvo įra- 
šyta į lietuvišką mėnulio kalendorių, neatitinkantį krikščioniško 
saulės kalendoriaus. Iš kitos pusės, grynai „pagoniškos“ šios šven- 
tės funkcijos, kurias galima išsiaiškinti lietuvių religijos kontekste, 
neatitiko nė vienos jau išvardintų krikščioniškų švenčių motyva- 
cijos (kaip kad, pvz., šv. Jurgis - raitelis buvo sutaikomas su pir- 
muoju galvijų išgynimu ir lietuviškąja pavasario dievybe). Šiomis 
hipotezėmis remiasi, bandydama jas patvirtinti, ir mūsų pradeda- 
ma trumpa studija. 

Bandydami išryškinti šios šventės prasmę, mes naudosime tad 
etnografinius davinius, surištus su visomis keturiomis krikščio- 
niškomis datomis, atsižvelgdami vien tik į jų eventualią seman- 
tinę kongruenciją. Neabejotina, pavyzdžiui, kad meškos figūra su- 
rišta su pusiaužiemiu: „Nuo pusiaužiemio meška leteną žinda“ 
(LKŽ, Pc) - dar daugiau, kad jos elgesys figūratyviškai reiškia lai- 
ko padalinimą į du - senuosius ir naujuosius - metus: 


Per Krikštus meška ant kito šono apsiverčia (LKŽ, Lš), 
Nuo Grabnyčių meška ant kito šono apsiverčia (Liet. taut., V, 378). 


Nesigilindami šia proga į meškos reikalus, pažymėkime tik, kad 
jos elgsena sutapdina laike Krikštus ir Grabnyčias. 


2. Geradarės pradžios šventė 


Krikštų vardu vadinama pusiaužiemio šventė, atžyminti metų - 
taip kaip ir meškos - apsivertimą ant kito šono, dar nepaaiškina, 
kodėl ši šventė būtent vadinama Krikštais. Tam tikslui pravartus 
etimologinis žvilgsnis į visos krikšto žodžių šeimos apgaubtą se- 
mantinę erdvę. 

1. Krikštinti visų pirma reiškia „pradėti pirmą kartą ką daryti“ 
(LKŽ): 

Nedėlioj jau krikštysim obuolius (pradėsime valgyti) (Smn.), 


Pernai pasodinau kriaušės sėklą, tai šįmet jau lapiukai krikštinasi (ro- 
dosi, sprogsta) (Lš.). 

1-1. Susiaurinant ir specifikuojant reikšmę, krikštyti reiškia pa- 
ragauti, „liesti, po truputį ėsti“ (LKŽ): 


Niekur nieko nepadėsi, vis pelės krikštija (Trgn.). 


1-2. Pritaikius lauko darbams, krikštyti reiškia „pradėjus statyti 
gubą, surišti keturis pėdus“: 


Katrie krikštij, tai tris keturis pėdus suriš ir pastato (Krš.). 


Užtat ir krikštas - tai „vienas ar keli surišti pėdai gubos pradžiai; 
boba, tripėdis, jonis“ (LKŽ). 

2. Abstrakti krikšto, kaip „pradžios“, sąvoka, pritaikyta erdvei, 
duoda šiai šakniai kitą, paralelią prasmę - intersekcija, taškas kaip 
vieta, nuo kurios prasideda, išeina dvi ar kelios tiesės. Ši branduo- 
linė prasmė surandama žodžiuose: 

2-1. Krikštas - „kertė, garbingiausia vieta prie stalo“, o taip pat 
ir sudėtiniai tos pačios reikšmės žodžiai krikštasuolė, krikštastalė, 
krikštalangis; 

2-2. Krikštkelis arba krikšto kelias - „kryžkelė“ (N/K/); 

2-3. *Krikštavonė (hibr.) — „kas kryžmai sudėta, sunerta; kry- 
žavonė“. 

2-4. Krikštas - „kryžius, pastatytas mirusiam prisiminti arba prie 
kelio“ ir krikšto dienos (SD 119) „kryžiaus dienos (prieš Šeštines)“. 

3. Krikštinti reiškia pagerinti, „gardinti, skaninti“ ką nors be- 
ruošiant, prieš vartojimą: 


Biskį pakrikštinom (blynus): vieną kiaušinuką indėjom, biskį pieno 
(Krok.), 
Šventa Ona krikština obuolius (apie tą laiką obuoliai prinoksta) (Simn.). 


3. Krikštas ir krikščionybė 


Šitoks krikšto, kaip visako pradžios, kaip inchoatyvinio veiksmo 
aspekto - dažnai lydimo „pagerėjimo“ bruožo - prasmės išsiaiški- 
nimas papildo ir Krikštų kaip šventės supratimą: Krikštai nėra vien 
tik pusiaužiemio, vienų metų pakeitimo kitais, bet drauge - ir 
ypač - metų pradžios, metų atsivertimo į gerąją pusę šventė. 

Šio semantinio lauko kad ir paviršutiniška analizė leidžia su- 
prasti, be papildomų aiškinimų, ne tik krikšto ( „pradėjimo“, „pa- 
gardinimo“) sąvokos išplėtimą ir žodžio pritaikymą Kristaus dok- 
trinos priėmimo apeigoms pavadinti, bet ir žodžio krikščionybė, 
susidariusio dviejų šaknų - graikiško xrist- ir lietuviško krikšt- — 
kontaminacijos dėka, dviprasmiškumą. Krikščionybė reiškė ne tik 
„Christianizmo“ įvedimą, bet ir „krikščionėjimą“ - naujos eros, bet 
įsirašančios į natūralią ciklinio laiko sampratą, pradžią, o krikštas, 
„krikštijimasis“, buvo suprastas ne tik kaip naujo meto pradžia, 
bet ir jo pagerinimas. Net ir pagrindinis naujos religijos simbolis — 
kryžius buvo priimtinas ir suprantamas kaip naujos krypties gy- 
venime ženklas - krikštas. Tai turbūt paaiškina, bent dalinai, ir pa- 
lyginti mažą pasipriešinimą, kurį naujo tikėjimo primetimas iš- 
šaukė Lietuvoje. 


II. KIRMIŲ DIENA 


Viena iš Krikštais vadinamų dienų - sausio 25 - kurios krikščio- 
niškasis atitikmuo yra „Povilo prisivertimo“ minėjimas“, turi ir ki- 
tą, „pagonišką“ vardą: tai kirmiį ar kirmėlių diena, arba paprasčiau- 
siai kirmėlinė, kurią LKZŽ identifikuoja kaip pusiaužiemį. 

Apie šią šventę, kurios reikšmė turėjo būti nemaža - tą dieną 
žmonės „papurtydavo sode obelis, kad jos būtų vaisingesnės, pa- 
stuksendavo į avilius, žadindami iš žiemos miego bites“? - mūsų 
žinios toli gražu nesusistemintos. Neprieidami tiesiogiai prie tau- 
tosakos archyvų, maža ką žinome apie šios dienos, kuri, atrodo, 
skirta gyvačių kultui, sąryšį su pačiomis gyvatėmis: beskaitant et- 
nografinius tekstus, teko užtikti, pavyzdžiui, kad gyvatės, rudenį 
pauosčiusios tam tikrą žolę ir nuėjusios gulti“, kirmėlių dieną atgyja 
ir „iš girių į namus eina'““. Iš kitos pusės, XVI amžiaus tekstai, ap- 
rašantys naminių žalčių kultą ir su juo surištas apeigas, yra pa- 
kankamai išsamūs, tačiau jie tam kultui neduoda jokios kalendo- 
rinės datos, nurodydami tiktai, kad jis vyksta „tam tikru metų 
laiku“. Semantinė vieno iš šių tekstų apžvalga, kaip pamatysime, 
duoda mums teisę teigti, kad tas „tam tikras laikas“ ir yra būtent 
Krikštai arba Kirmių diena. 

Pačių apeigų aprašymą paimame iš mūsų turimo Lasicijaus 

teksto“, nors jis jį ir yra ištisai išsirašęs iš ankstyvesnio Johano Ma- 
letijaus?: 
Praeterea Lituani et Samagitae in domibus sub fornace, vel in angulo va- 
porarij vbi mensa stat, serpentes fouent, guos numinis instar colentes, cer- 
to anni tempore prėcibus sacrificuli, euocant ad mensam. Hi vero exeun- 
tes per mundum linteolum conscendunt, et super mensam morantur. Vbi 
delibatis singulis ferculis, rursus discedunt segue abdunt in cavernis. Ser- 
pentibus digressis, homines laeti fercula praegustata comedunt, ac spe- 
rant illo anno omnia prosperė sibi euentura. Ouod si ad preces sacrificuli, 
non exierint serpentes, aut fercula apposita non delibauerint: tum credunt 
se anno illo subituros magnam calamitatem. 


Čia pat paduodame ir lietuvišką šio teksto versiją, šiek tiek pa- 
tikslindami Jono Balio Maletijaus ir Leono Valkūno Lasicijaus ver- 
timus. Tačiau pagrindinis patikslinimas — tai žodžio krikštinti įve- 
dimas „paragavimo“, „pradėjimo“ prasme. 


Be to, lietuviai ir žemaičiai laiko šiltai gyvates (savo) namuose, po krosni- 
mi arba pirties kampe (greičiausia: dūminės gryčios), kur stovi stalas (tai- 
gi: krikštasuolėje). 

Gerbdami tarsi dievybes, tam tikru metų laiku jie žynio maldomis jas 
kviečia prie stalo. Ir iš tiesų jos išlįsdamos (iš savo migio) švaria drobule 
(greičiausia: rankšluosčiu) užsliuogia ir įsitaiso ant stalo. Ten, pakrikštinę 
(=truputį paragavę) kiekvieną patiekalą, jos nušliaužia (žemėn) ir grįžta į 
savo angas. 

Gyvatėms pasitraukus, žmonės linksmi valgo pakrikštytus patiekalus, 
įsitikinę, kad tais metais (t.y. ateinančiais metais) jiems viskas laimingai 
klosis. O jeigu, nežiūrint žynio maldų, gyvatės neiššliaužia (iš savo guo- 
lio) arba nepakrikština padėtų patiekalų, - tada jie tiki, kad tais metais juos 
ištiksianti didelė nelaimė. 

(1) Vertime mes naudojame žodį gyvatės sekdami senųjų ano 
meto autorių pavyzdžiu, kurie šiam gyvūnui pavadinti dažnai nau- 
doja ir lietuvišką jo vardą (plg. Lasicijaus giuoitos ). Tai reiškia, kad 
tuo metu žodis gyvatė buvo vartojamas ir nuodingoms ir nenuo- 
dingoms kirmėlėms, ir „gyvatėms“ ir „žalčiams“ pavadinti. Šių 
laikų termino žalčiai įvedimas sukurtų naują opoziciją tarp gyvačių, 
tą dieną einančių iš girios, ir naminių žalčių. 

(2) Ši tiksliai aprašyta scena - kurią išsamiai nagrinėti neįeina į 
šio rašinio ribas — yra ne kas kita, o ritualinė puota Kirmių šventei 

atžymėti. Jos pagrindinė funkcija - sukviesti naminius žalčius tam, 
kad jie pakrikštytų visus, vieną po kito ant stalo sudėtus valgius. O 
pakrikštijimas alimentarinės kultūros izotopijoje - kuri itin svarbi 
lietuvių mitologijoje - reiškia atžymėjimą naujos gyvenimo pra- 
džios, užtikrinant tuo pačiu ir laimingą jo tąsą. Pradžios, kaip nulė- 
mimo, reikšmė lietuvių mitiniame galvojime neabejotina: visos die- 
nos sėkmė priklauso nuo to, kaip jinai bus pradėta (Lasicius gana 
plačiai aprašo Jogailą, kuris netyčia iš ryto apsiavęs pirmiausia 
kairįjį batą, ilgai sukdavosi ratu stovėdamas ant vienos kojos tam, 
kad atburtų šį nesėkmingos dienos lėmimą?); pirmasis gegutės 
užkukavimas fiksuoja visų metų elgesį ir būvį ir t.t. 

(3) Tokia krikšto interpretacija leidžia teigti, kad Maletijaus-Lasi- 
cijaus nurodomas „tam tikras metų laikas“ (certo anni ternpore) su- 
tampa su pusiaužiemiu ir gali eventualiai atitikti krikščioniškąją sau- 
sio 25 dieną: nuo kirmių pakrikštinimo - ar atsisakymo pakrikštinti — 
priklauso ir visų ateinančių metų (illo anno) laimė ar nelaimė. 

Suprantama tad, kodėl Kirmėlių diena turi teisę būti vadinama 
Krikštais. 

(4) Aišku taip pat, kad tokių apeigų proga kalbėti apie gyvačių 
kaip tokių garbinimą nėra prasmės: naminiai žalčiai, kaip tai pa- 
stebėjo Erasmus Stella jau 1518 m., yra tik „dievų numylėtiniai ir 
pasiuntiniai“*; tai patvirtina ir etnografiniai daviniai: 

Oi tu žalty, žaltinėli, 

Dievų siuntinėli, 

Veskie mane in kalnelį, 

Pas mielą dievelį.!? 


Krikštydami maistą, jie tik vykdo dievo - ar dievų - jiems dele- 
guotą valią. 

(5) Pabrėžtina taip pat, kad valgių krikštinimas anaiptol ne- 
reiškia vien tik maisto palaiminimo ar laimės šioje konkrečioje sri- 
tyje pažado. Priešingai, maistas yra tik toji metaforinė plotmė, ku- 
rios pagalba atliekamas visą ateinančių metų gyvenimą liečiantis 
lėmimas, laimės ar nelaimės priskyrimas. Tai palengvina ieškojimą 
dievo, kurio vardu žalčiai šį lėmimą atlieka. Iš vienos pusės, 
gyvatės figūra surišta su Dlugoszo minimu vienu iš pagrindinių 


APIE DIEVUS IR ŽMONES 323 


lietuvių dievų, jo lotyniškai vadinamu Aesculapius, atitinkančiu 
prūsiškąjį Patrimpą. Iš kitos pusės, atsižiūrint į l ėmimo ir laimės 
davimo funkcijas, tasai lietuviškasis Aesculapius, atrodo, bus ne kas 
kitas, o Dievaitis Mėnulis. 


III. KUMELUKO KRIKŠTYNOS 


Kitas tekstas, užrašytas kokiais trimis šimtais metų vėliau, atpasa- 
koja skirtingą, bet taip pat ritualinę puotą: 


Kumeluko kriksztinos. 
Priesz Grebeniczias Merrgos susideda pinigu perrka aretkos, - szutina ir 
sugruda su aguonom ir kanopem, ir su medum; ir sumusza kamukuos 
wadina czwikinu - arietku suwirina su medum -ažupraszo jaunimu (ber- 
nus). Te atoji ir iszgeri arelku, kožnas stato po gorciu ir par nokti ir unt 
ritojaus geria pardien ketdami kumelukuj kriksztinas.! 


Šis tekstas - kurio vien tik kulinarinės izotopijos nagrinėjimas 
pareikalautų atskiros studijos — yra gana sunkiai išskaitomas: šalia 
mitologinio aiškinimo jį reikės papildyti keletu trumpų filologinių 
komentarų. 

(1) Kumelukas, kurio Krikštynos švenčiamos, yra neabejotinai 
viena iš Jauno Mėnulio epifanijų."? Turint galvoje mėnulio mėne- 
sių neatitikimą saulės kalendoriaus mėnesiams, tai, kad krikšty- 
nos keliamos prieš Grabnyčias, o ne Kirmėlių dieną, neturi didelės 
svarbos. Tačiau faktas, kad puota keliama iš vakaro ir kad linksmi- 
namasi per visą naktį, patvirtina lunarinį šios šventės pobūdį. 

(2) Krikštynoms ruošiamas gėralas susideda, kaip matome, iš 
dviejų dalių: iš degtinės, suvirintos su medumi - savotiško krupni- 
ko, kuris primena panašius apgėlų ir krikštynų gėrimus“, ir iš ka- 
mukų („kamuoliukų“), padarytų iš sugrūstų aguonų, kanapių ir me- 
daus, kurie ir specifikuoja gėralą savo ypatingu vardu - čvikinu. 

(3) Tie kamukai turi apskritą kiaušinio formą, o kumeliuku savo 
ruožtu lietuvių tarmėse vadinamas kiaušinio trynys": išeitų, kad 
kamukas yra tad kumeliuko metonimas, jo miniatiūra. Turint gal- 
voje, kad kamukas sudarytas iš aguonų, kanapių ir medaus, sim- 
bolizuojančių, labai grubiai paėmus, linksmybę, gerbūvį ir meilę, 

šiuos ingredientus galima laikyti kumeliuko atributais ir jo die- 
viškų funkcijų ženklais. 

(4) Tų kamukų vadinimas čvikinu gali būti aiškinamas pagal 
bendrą šios nelietuviškos kilmės žodžių šeimos dispoziciją: *čvi- 
kas — tai „kelnių dalis, kur sueina abi kiškos“, bet drauge ir „kelnių 
spraga“, o *čvikis - tai paprasčiausias „kamštis“!*. Nebūnant dide- 
liu išminčiumi, galima suprasti, kad iš kamukų sudarytas čvikinas 
mūsų kontekste atvaizduoja kumeliuko mašną, kaip pradinės, kil- 
minės energijos šaltinį. Tokio patiekalo absorbavimas yra savotiška 
komunikacija su kumeliuko teikiamų potencialių gėrybių šaltiniu. 

(5) Nenuostabu tad, kad šios rūšies apeiginę puotą rengia mer- 
g0s, t.y. netekėjusios, bet jau vedyboms tinkamos moterys, į kurias 
visuomenė sudeda visas trečiosios sakralinės sferos vertybių - mei- 
lės, grožio, gerbūvio - viltis. Jaunąjį Mėnulį sutinka ir priima, kaip 
ir pridera, kaimo jaunimas. Visa tai, žinoma, yra tik senos, užmirš- 
tos religijos ir greičiausia jau nebesuprantamų ritualų likučiai. Jie 
vis dėlto negali nepriminti kai kurių senosios prūsų religijos davi- 
nių: Prūsuose Patrimpo, vaizduojamo jauno, linksmo vyro pavida- 
lu, kulto priežiūra irgi buvo pavesta waydolottinnen." 

(6) Nereikia turbūt papildomai įrodinėti, kad kumeluko krikšty- 
nos teisėtai priklauso Krikštų šventės apeigoms. 


IV. TRUMPOS IŠVADOS 


Šios trumpos studijos ambicijos buvo mažesnės, negu kai kurių 
pavienių išrodinėjimų nusitęsiančios išvados galėtų leisti manyti. 
Buvo bandyta atstatyti senovišką lietuviškų Naujųjų Metų šventę, 
vadinamą Krikštais. Tam tikslui visų pirma reikėjo išaiškinti pačios 
šventės pavadinimo reikšmę. Bet to dar neužteko: šventės turinys 
nebus pilnas, kol jinai nebus surišta su ją įprasminančiomis apei- 
gomis. Mums atrodo, kad bendruomenės jaunimo išvakarėse ir per 
visą naktį keliamos Kumeluko krikštynos, kad šventės dieną, maldi- 
ninkui dalyvaujant, rengiamas šeimynos pokylis, kuriame namų 
dievybės-žalčiai krikštija ir laimina ateinančius metus, duoda bent 
dalinį šių iškilmių vaizdą. Šventė pagaliau nebus pilna, jeigu jinai 

nėra konsekruota kuriai nors dievybei: Dievaičio Mėnulio, kurio gi- 
mimas 7490 mėnesyje apreiškia naujų metų pradžią, figūra, pamažu 
ryškėdama, užima jai priklausančią vietą. 


Pastabos ir nuorodos 


! Taut. darb., III, 37 (LTA 982/24). 

2 Taut. darb., III, 25. Atrodo, kad šv. Povilo vyraujanti rolė protestantizme padėjo 
Mažojoje Lietuvoje sugretinti jo „prisivertimą“ su meškos apsivertimu ant kito šono. 

3 Lietuvių etnografijos bruožai, 539. 

* M. Slančiauskas, op. cit., 217. 

5 Taut. darb., III, 25 (Mažoji Lietuva). 

5 De Diis, 48 (lot.), 30 (liet.). 

" Plg. „Tyrinėjimų apžvalga“, in De Diis, 63, ir J. Balys, Liet. taut. skaitymai, II, 67. 

Šš De Diis, 20. 

* J. Balys, Liet. taut. skait., II, 66-67 cituoja jo veikalą Antiguitates Borussicae. 

"9 J. Balys, ibid., 75 cituoja Liet. tauta, I, 2, p. 177, nurodydamas, kad tai apeiginė daina 
iš Daukšių apylinkės. 

" Plg. supra Aušrinė ir Laima, p. 123. 

12? A. Kossarzewski, Litvanica, in Taut. darb., III, 147. 

13 Plg., tarp kitko, mįslę „Seredoj, pėtnyčioj gimė kumeliukas aukso patkavom (mėnu- 
lis)“. 

4 Žr. skyrių Apie bites ir moteris, p. 259. 

5 LKŽ. 

6 LKŽ. 

7 Žr. straipsnį „Waidelotte“,in K. Būga, Rinkt. raštai, I, 183-187, ir S. Grunau, cituoja- 
mas in J. Puhvel, UCLA, The Indo-european Structure of the Baltic Pantheon, rankraštis, 


p: 9: 


Penktas skyrius 


DEIVILAI 


PIZIUS IR GANDA 


I. FONETINIS POŽIŪRIS 


Lasicius savo veikale De Diis Samagitarum pateikia dvi į porą su- 
jungtas dievybes, turinčias artimų ryšių su vedybomis: 


Pizio iuuentus, sponsam adductura sponso, sacrum facit. Puellae guogue 
guėndam Gondu adorant et invocant.! 


Šio teksto vertimas į lietuvių kalbą kelia tik vieną - lietuviškos 
abiejų teonimų formos atstatymo — problemą. Norint ją teisingai 
išspręsti, reikia laikytis, mūsų manymu, bent dviejų pagrindinių 
principų: 

(a) Didelėje daugumoje atvejų Lasicius, lotyniškai užrašydamas 
lietuviškus asmenvardžius, prisega jiems lotyniškas, pagal žodžio 
paskirtį sakinyje reikiamas galūnes. 

(b) Kaip teisingai pastebi Bronys Savukynas, Lasicijaus užre- 
gistruoti asmenvardžiai fonetiniu žvilgsniu gali būti ne tik aukštai- 
tiški, bet ir žemaitiški, net ir dzūkiški. 

Šių dviejų principų nesilaikant, lietuviškas vertimas gali dažnai 
virsti „dievų nebuvėlių“ gaminimo pretekstu. 

Pritaikydami pirmąją taisyklę matome, kad žodis Pizio yra pa- 
vartotas lotyniškojo naudininko, o žodis Gondu - galininko links- 
niuose? Pirmojo iš jų lietuviškos formos atstatymas sunkumų 
nesudaro: pizius yra lietuvių kalboje gerai žinomas žodis, LKŽ užre- 
gistruotas jau tik pejoratyvine prasme „pasileidėlis, ištvirkėlis“ 
(plg. pizė „cunnus“, „vagina“). 

Žodžio Gondu forma sunkiau atstatoma. Jo galūnė lotyniškame 
galininke turėtų būti -um: galimas daiktas, kad Lasicius, pastebėjęs 
atitikmenį tarp lietuviškos galūnės -u ir lotyniškosios -um, nutarė 
palikti lietuviškąją galininko formą. Tačiau lietuvių kalboje, neskai- 
tant negausios IV linksniuotės, galininką su -4 galima rasti tiktai 
tarmėse, ir jis atitinka tada lietuviškąjį -4, kurio vardininkas gali 
būti -as arba -a. 

Norint pritaikyti antrąjį - tarminių variacijų — principą, tenka 
pastebėti, kad Lasicijaus dievų sąraše sutinkame net tris teonimus, 
turinčius savo šaknyje -gont-, -zond- arba -gant- bazę: tai 


Gond-u, 
Dvvar - gonth ir 
Waiz - ganth - os. 


Turint galvoje lietuvišką, greičiausia Rytprūsiuose užrašytą 
Vaižganto formą ir priedo dar faktą, kad Lasicijaus Dvvargonth Prae- 
torijaus veikale randamas kaip Dvargantis*, mus dominanti Gondu 
forma atrodo neabejotinai žemaitiška ir atstatytina galininke kaip 
Gandą: vardininko pasirinkimas - Gandas ar Ganda yra jau nebe 
fonetinė, o semantinė problema. 

Tik dabar jau galima pasiūlyti ir lietuvišką Lasicijaus teksto ver- 
timą: 

Piziui jaunimas (jauni vyrai), ruošdamiesi nuotaką lydėti pas jaunikį, aukas 
aukoja. Mergaitės irgi garbina kažkokį (-ią) Gandą ir į jį (ar į ją) šaukiasi. 


II. SEMANTINIS POŽIŪRIS 


(1) Pirmasis, iš paviršiaus gana viliojantis, šių dievybių reikšmės 
aiškinimas buvo pasiūlytas garsaus indoeuropeisto Georges'o 
Dumėzilio: turėdamas galvoje vedybinį kontekstą, kuriame pasi- 
rodo Pizi(us) ir Gondu, jisai siūlo į juos žiūrėti kaip į seksualines 
dievybes, primenančias dvigubą lotynų dievą, pasireiškiantį taip 
pat vestuvių apeigose, Mutunus Tutunus": iš tiesų Piziaus faliniam 
charakteriui esant neabejotinam, keblumą kėlė tiktai paslaptin- 
gasis Gondu. 

Gondu problemos sprendimo pasiūlymas būdingas ano meto, 
t.y. palyginamosios indoeuropiečių metodologijos mitų srityje for- 
mavimosi laikotarpio, koncepcijoms, pasižymėjusioms dideliu, 
perdėtu pasitikėjimu palyginamosios indoeuropiečių kalbų fone- 
tikos dėsnių pritaikomumu onomastikoje. Nustatęs fonetika 
pagrįstų - arba bent ja pateisinamų - atitikmenų: Gandharva - Ken- 
tauros - Februus seriją, Dumėzilis siūlė prie jos prijungti ir lietu- 
viškąjį Gondu, semantiškam tokio prijungimo pateisinimui pakvies- 
damas į pagalbą dar Brūcknerio visai sukritikuotą E. Veckenstedto 
žemaitiškų mitų ir pasakų rinkinį, kuriame šis pastarasis nesi- 
varžydamas dažnai autentiškus, kiek padailintus pasakų tekstus 
puošė iš Lasicijaus ar ir kitų šaltinių paimtais teonimais, pigia kai- 
na „sukurdamas“ naują lietuvių mitologiją, kurioje Gondu - šio as- 
menvardžio forma nebuvo net sulietuvinta - pasirodė kaip į Aitva- 
rą kiek panašus ugnies dievas, susirūpinęs įsimylėjėlių globa. 

Šis nepavykęs Gondu interpretacijos bandymas - nepavykęs ne 
tik dėl ano meto mitologijos metodų silpnumo, bet ypač dėl nepa- 
kankamo lietuviškojo, tiek mitologinio, tiek ir semantinio konteksto 
pažinimo - ilgam laikui atgrasė indoeuropeistus domėtis lietuvių 
mitologijos eventualiais įnašais. 

(2) Iš naujo atskleisdami šią bylą, išeities tašku tad pasirenka- 
me tą vestuvinį kontekstą, į kurį Lasicius yra įrašęs savo paduoda- 
mus dievų vardus. Ėmus gilintis į bitininkystės izotopijos vaid- 
menį lietuvių kultūroje ir mitologijoje, mums visai nelauktai teko 
konstatuoti, kad dvi to paties Lasicijaus pirmą kartą užrašytos bičių 
dievybės - Bubilas ir Austėja“ - ne tik kad domisi seksualiniais klau- 
simais, ne tik kad aktyviai pasireiškia vestuvių apeigose, bet kad, 
suporuotos, jos pagal savo veiklos sferas maždaug atitinka tą funk- 
cijų pasiskirstymą, kurį galima išvesti iš labai menkų Lasicijaus 
duodamų nurodymų apie Pizių ir Gandą. Iš čia ir mūsų siūloma 
hipotezė, kurią bandysime tvirčiau pagrįsti - galimumas homolo- 
guoti tas dvi dieviškąsias poras: 


Bubilas Austėja 


L ad 


Pizius Gandai 

Atitikmuo tarp Bubilo, viliotojo ir smaguriautojo, ir Piziaus, ku- 
rio vardas pakankamai nurodo jo seksualines kvalifikacijas, yra vi- 
sai aiškus ir naujų, papildomų argumentų, mums atrodo, nereika- 
lingas./ Antroji homologuojama dievybių pora, atvirkščiai, turi būti 
sutvirtinta semantinio jų paralelizmo nustatymu. Tai verčia mus kiek 
apsistoti ties žodžio ganda(s) apgaubiama semantine sfera. 

(3) Ernstas Fraenkelis, nagrinėdamas Merkelio Petkevičiaus Ka- 
tekizmo“ žodyną, pasirodžiusį 1598 m., taigi bendralaikį su Lasici- 
jaus De Diis, gana išsamiai svarsto žodžio negandas prasmę, išskir- 
damas joje dvi pagrindines reikšmes: 


(a) Ubermut, Uberfluss, Luxus: 

Pvz.: neganduosna kuniszkuosna = w zbytki cielesne. 

(b) Angst, Schrecken, Sorge, Unzufriedenheit, Mangel: 

Pvz.: wisokių negandų ir griekų = wszyskich niedostatkėw y grzechėw. 


Kadangi šios dvi reikšmės jam atrodo viena kitai prieštarau- 
jančios, Fraenkelis siūlo Žiūrėti į antrąją šio žodžio reikšmę kaip į 
pleonastinę - jame prefiksas ne- tiktai emfazės būdu pakartoja nei- 
giamą „nedatekliaus“, „nepasitenkinimo“ reikšmę, kurią žodis gan- 
das, ganda jau turi savo „Alarmnachricht, (schreckliches) Gerūcht“ 
prasme. O pirmoji šio žodžio reikšmė „perteklius“ yra tada tiktai 
visai suprantama kaip „Nichtangst, Nichtschrecken, Nichtmangel“, 
kitaip sakant, kaip gando paneigimas. 

Suprantama, kad toks gando aiškinimas, suteikiąs jam primity- 
vią neigiamą reikšmę, jeigu jis būtų priimtinas, sugriautų mūsų 
siūlomą hipotezę, liečiančią galimą Austėjos ir Gando(s) homologaci- 
ją: sunku prileisti, kad merginos vestuvių proga garbintų, kaip tai 
nurodo Lasicius, kažkokį dievą „baimę“ ar „trūkumą“; toks dievas, 
jeijis ir būtų patvirtintas, nieko bendro neturėtų su geradare Austėja. 

Fraenkelio argumentacija, sprendžiant šią semantinę proble- 
mą, remiasi logišku kontradikcijos principu, pagal kurį vieno 
duoto žodžio antonimas gaunamas paneigiant deklaratyvinį jo 
turinį (plg. gražus — negražus). Šiuo principu neabejotinai gali- 
ma išaiškinti didelį kiekį semantinių binarinių santykių, bet jis 
anaiptol nėra vienintelis semantinių santykių atpažinimo mode- 
lis. Šalia jo dažnai tenka sutikti, pavyzdžiui, kitą, vadinamąjį ri- 

bos kriterijų: žodžių perpilti ir nedapilti semantinis santykis ne- 
suprantamas, neįvedant „ribos“, „normos“ sąvokos; pirmuoju 
žodžiu aprašomas veiksmas peržengia ribą, antruoju - jos nepa- 
siekia; ir vienu, ir kitu atveju - tai numatytos ar pageidaujamos 
normos paneigimas. Pažymėtina ir tai, kad mūsų pavyzdys priešta- 
rauja Fraenkelio išvadoms: neigiamasis prefiksas ne- čia pasiro- 
do kaip tik ribos nepasiekimo, t.y. „Mangel“ atveju, kur jis, pagal 
Fraenkelį, turi tik pleonastinę funkciją. 

Grįžtant prie mums rūpimos problemos, lengva suprasti, kaip 
tokiais ir panašiais atvejais lietuvių kalboje - bet ir kitose kalbose — 
funkcionuoja dvigubas, dvi kontrarines, o ne kontradikcines 
reikšmes duodantis neigimas: tarp negando „Mangel“, „nedatek- 
lio“, „stokos“ iš vienos pusės ir negando „Uberfluss“, „pertekliaus“ 
iš kitos yra vietos pozityviai vertinamai normai išreikšti. Žodis gan- 
das - arba ganda ir užpildo tą erdvę, išreikšdamas „saiko“, „užten- 
kamumo“, „patenkinamumo“ sąvokas. Šia prasme žodį gandas pa- 
liudija ir LKŽ, duodamas vėlyvesnius pavyzdžius; tą pačią prasmę 
„turėti pakankamai, ištekti“ turi ir išvestinis veiksmažodis gandėti; 
„kalbinė sąmonė“ pagaliau šiuos žodžius natūraliai prigretina prie 
visos žodžio gana „pakankamai“ šeimos.? 

(4) Šitokia gando bendroji, branduolinė reikšmė visiškai atitin- 
ka pagrindinius Austėjos būdo bruožus; Austėja, kaip suidealinta 
atsakinga šeimininkė, rūpinasi, kad jos globojamų moterų šeimoms 
nieko netrūktų, kad jos visko pakankamai turėtų; kaip už savo ir 
savo šeimos elgesį atsakinga moteris; jinai globoja rimtas, santūrias 
moteris. Saikingumas, kaip individo elgesį ir socialinius santykius 
normuojanti sąvoka, tokiose kaip mums rūpimoji lietuviškoji vi- 
suomenėse neabejotinai vaidina didelę reikšmę. Tai liudija ir įvai- 
riose indoeuropiečių mitologijose randama besaikingumo proble- 
matika, pasireiškianti besaikio dievo - indų Mados, skandinavų 
Kvasiro, lietuvių geležiniu lanku apkaustyto Vėjo brolio - pasirody- 
mu ir jo sutramdymu."? Tai paaiškina ne tik Gando(s) semantinę 
sferą, reguliuojančią šeimyninius santykius, bet ir kitų dievų — 
Vaižganto ir Dvargančio - ideologinį kontekstą. 

Mūsų įvestieji argumentai bent mums atrodo pakankamai sva- 
rūs: jie leidžia ne tik suporuoti vyriškas Bubilo-Piziaus ir moteriškas 

Austėjos-Gandos (nes Gondu, kaip matėme, leidžia atstatyti tiek vy- 
riškosios giminės Gandas, tiek ir moteriškosios - Ganda vardinin- 
ką) dievybes, bet ir žiūrėti į tas poras ne kaip į dvigubas dievybes, 
o kaip vienos dievybės dvigubus - figūratyvinius ir abstrakčius — 
teonimus. 


Pastabos ir nuorodos 


! Vilniuje išleistoje faksimilėje p. 40. 

? „Dievai irjų vardai“, in Kultūros barai, 6, 1970, p. 163-173. 

3 Mums nesuprantama, kodėl B. Savukynas, ibid., Gondu formą laiko daugiskaitos 
kilmininku. 

* Plg. Jurginio komentarai in De Diis, p. 75. 

* G. Dumėzil, Le Problėme des Centaures, 1929, p. 230-231 et sąą. 

* Plg. supra, Apie bites ir moteris, p. 259. 

7 Paminėkime, dėl visa ko, nors vieną dokumentą - „Piršlio nusmerkimą miriop“, 
kurį pasirašo šalia Šiaulių Bambizo, Raseinių Magdės ir kitų „pečėtorių ir pe- 
čėtorkų“ ir Salantų Pizelis. Svotbinė rėda, in A. Juška, Svotbinės dainos, II, 349. 

“ E. Fraenkel, Sprachliche, besonders syntaktische Untersuchung des kalvinistischen litau- 
ischen Katechismus des Malcher Pietkiewicz von 1598, Gėttingen, 1947, p. 48-49. 

* Kita žodžio gandas prasmė - „Gerūcht“, „rumeur“ — mūsų tiesiogiai neliečia. Ją 
tačiau galima būtų išaiškinti kitos implicitinės semantinės struktūros pagalba: gan- 
das - tai observatoriaus nuomonė, jo didesnis ar mažesnis žinojimas apie situaciją, 
kvalifikuojamą kaip „gandas“ arba „negandas“. 

"Plg. mūsų „Mythologie comparėe“, in Du sens, p. 126, naudojanti G. Dumėzilio 
tyrinėjimų rezultatus. 


TAVVALS* 


deus auctor facultatum 


I. TABALA - ŠVENTVAKARIS 


(1) Fraenkelio Etimologiniame žodyne po įvestiniu žodžiu tabalūi (in- 
terj.) surinktoje gausioje tabalų šeimoje galima rasti ir žodį tabala, 
reiškiantį, pagal Miežinį, „Block-, Heilig-abend“. 

Šio švento, „blukui vilkti“ skirto vakaro (= antrosios Kalėdų die- 
nos) aprašymas sutinkamas Motiejaus Valančiaus Palangos Juzėje: 


... pradėjo loti šunys ir kažikas brakš-brakš į langą brazdinti. Gaspadorius 
prisikišęs klausė: „Kas čia?“ Atsakė: „Mes susiedai blukvilkiai, argi roda 
bernelį giedoti?“ Šis atsakė: „Roda, roda.“ Tuojau įėjo keturi vyrai, trys 
jauni, o vienas senas, žilas, pagiedojo Sveikas, Jėzau mažiausias, ir tarė senis: 

— Susiedėli, atėjom pas tamstą ne gerti, ne valgyti, bet tamstą pasvei- 
kinti. Esi stiprus ūkininkas, geras susiedas, dievobaimingas žmogus, dar 
mano vaikui kūma, tarp mūsų plikų gali vadintis karalium, kaipo tarp 
aklų vienakis. Mylim tamstą, ne kartą susišelpiam, todėl, sulaukę tos didžio- 
sios šventės, sveikinam tamstą drauge su gera moteria ir gražiais vaikais. 
Tegul tamstą Viešpats ilgai užlaiko dėl mūsų laimės. 

Motuzas pasakė jiems ačiū ir pasvadino.! 


(2) Šį bluko vilkimo aprašymą galima papildyti Simono Dau- 
kanto patiektomis žiniomis; pagal jį, žmonės „...vilko bluką per 
kiemus... tabalus muszdamis“'?. 


* Šis straipsnis pirmą kartą išspausdintas in Baltistica, XI (2), Vilnius, 1975. 

Turint galvoje, kad tabalai yra mušamasis muzikos instrumen- 
tas, padarytas iš keleto prieklėtyje (arba priepirtyje) horizontaliai 
pakabintų lentų?, Valančiaus aprašymas papildytinas tad dar vie- 
nu, įžanginiu „tabalų mušimo“ epizodu*: prieš įžengdami į trobą, 
kaimynai visų pirma muša tabalus, dainuodami dainą, praside- 
dančią žodžiais: 

— Tabalaj, taj, taj, taj, 

Judink seni kaulus, op, op, op, 

Sėdauszk rankū delnas.* 


Prisiminus, kad tabalu vadinamas šokis, šokamas vienų vyrų“, 
nereiktų nustebti, jei mums dar nežinomi šaltiniai prie šio epizodo 
prikergtų ir šokio sceną, ypač kad dainos turinys aiškiai daro į tai 
aliuziją. 

(3) Šitaip papildytas bluko vilkimo ritualas susideda iš keturių 
dalių: 

(a) tabalų mušimo, 

(b) pasveikinimo giesmės, 

(c) senelio oracijos, 

(d) kaimynų vaišinimosi.? 

Mitologo užduotis būtų nagrinėti šio ritualo sintagmatinę struk- 
tūrą, bandant išryškinti kontraktualinius santykius tarp dieviško- 
jo ir žmogiškojo pasaulių. Tačiau tai jau išeina iš mūsų nusistatytų 
rašinio ribų. 


II. TABALO SEMANTINIS KONTEKSTAS 


(1) Tabalų mušimo prijungimas prie blukvilkių vaikščiojimo apeigų 
darosi suprantamas atsižvelgiant į tabalų, kaip muzikos instru- 
mento, socialines funkcijas: „tabalų signalais kaimo žmonės buvo 
kviečiami į pirtį, šermenis, vestuves, susirinkimus““, t.y. į visas vi- 
suomenines sueigas, kuriose pasireiškiantys socialiniai santykiai, 
peržengdami šeimos ribas, aprėpia kaimyniją, neišeidami tačiau iš 
kaimo bendruomenės rato. 

Valančiaus pateiktos oracijos tekstas taip pat pabrėžia tą pačią 
bluko vilkimo socialinę funkciją, kuri yra gerų, vieni kitus sušel- 

piančių, besikūmuojančių, bendruomenės laimę tuo būdu užtikri- 
nančių „susiedų“ lankymas. Tabalų mušimas yra tad tik simbolinė 
kaimynijos ryšių tamprumo išraiška. 

Lasicijaus? pasiūlytas dievas Tavvals, „gerų paslaugų teikėjas“, 
natūraliai prisijungia prie ką tik aprašyto ritualo: semantiniu atžvil- 
giu jo veiklos sfera identifikuojasi su bendrąja apeigų reikšme, o 
fonetiniu atžvilgiu jis be didelių sunkumų gali būti įrašytas į plačią 
tabalų šeimą. Mitologiniu atžvilgiu pagaliau yra normalu, kad ri- 
tualinį tekstą atitiktų mitinė būtybė. 

(2) Charakteringas yra ir bluko vilkimo įjungimas į bendrąjį 
Kalėdų papročių kontekstą. Lietuviškosios Kalėdos ne tik kad be- 
veik nieko bendro neturi su krikščioniškąja šių švenčių tradicija, 
jos visais savo poreiškiais yra bendruomeninio solidarumo šventė. Šio 
solidarumo atžymėjimas apima ne tik šeimyną plačiąja prasme, 
bet ir gyvųjų bei mirusiųjų bendruomenę ir visą į šeimą integruotą 
gyvatą: kūčios maistu dalinamasi ne tik su naminiais gyvuliais ir 
bitėmis, bet ir su vaismedžiais. Ši uždaro šeimyninio solidarumo 
šventė leidžia tiktai dvi išimtis: tolimų genčių lankymą, kurį atlie- 
ka jaunų vyrų jojos, ir gerų kaimynų lankymą bluką velkant. Tai 
dvi šeimyninės bendruomenės išplėtimo formos. 

(3) Pasveikinimo giesmės bent mums iki šiol žinomi tiktai trys 
įžanginiai segmentai: 

(a) Sveikas, Jėzau, mažiausias (M. Valančius), 

(b) Juozapai, seneli, sugauk man genelį, 

Sugavęs nepaleisk, į maišelį įleisk"“, 

(c) Tabalai, tabalai, visi garbin tave." 


Vykstanti antrąją Kalėdų dieną bluko vilkimo ceremonija duoda 
lyg ir pagoniškąją šios šventės versiją: pati giesmė vadinama „ber- 
neliu“ arba „berneliais“ - tai lyg ir krikščioniškųjų Kalėdų atkartoji- 
mas. Taip bent ją pristato vyskupas Valančius, savo aprašymuose 
mėgstąs profaniškas dainas pakeisti bažnytinėmis giesmėmis, savo 
Juzę įpareigodamas naujų giesmių sugalvoti. Labiau įtikimas yra 
antrasis tekstas (b), kuris prisistato kaip „bernelių“ parodija. Turimų 
duomenų menkumas neleidžia daryti semantinės šių tekstų atbrailų 
analizės. Pažymėtina tačiau, kad vietoje vaikelio Jėzaus, pagrindinio 

krikščioniškosios šventės aktoriaus, pasirodo senelis Juozapas, šven- 
tosios šeimos globėjas, taigi, tam tikra prasme, „auctor facultatum“. 

Visiems žinoma, kad krikščioniško šventojo pasirodymas liau- 
dies tikėjimuose dažnai maskuoja jo vietoje anksčiau buvusią pa- 
gonišką mitinę ar dievišką būtybę. Šitaip galima aiškinti ir Juoza- 
po vietoje trečioje versijoje (c) iškylantį Tabalą. Aišku, kad Tabalas 
šiame tekste yra personažas, į kurį kreipiamasi, kuris, kad ir juo- 
kais, garbinamas. Aišku taip pat, kad Tabalas įsivaizduojamas se- 
nelio antropomortfine figūra: kaip senelis Juozapas, kaip senis, ju- 
dinąs savo kaulus tabalus mušant, kaip žilas senis, įeinantis į trobą 
oraciją sakyti. 

Filologiniu požiūriu šis tautosakos tekstas, minintis senelį Ta- 
balą, ir yra atestacija, kurios laukia mitologai, kad galėtų įrašyti 
Lasicijaus Tavvals į „tikrųjų“ lietuviškų dievų sąrašą, suteikdami 
kaimynų santykius, statusą. 

Lieka paskutinis klausimas: kodėl šis kalėdinis ritualas vadina- 
mas „bluko vilkimu“'? 


III. TABALAS IR BLUKAS 


Visų pirma reikia perspėti nuo galimos klaidingos šio pavadinimo 
interpretacijos: nors blukas, blukis, blukė“ ir reiškia „trinką“, „mal- 
ką“, per bluko vilkimo ceremonijas - bent Daukanto ir Valančiaus 
laikais - jokių pliauskių niekas nevelka, taip kaip ir per „bitelių 
vežiojimą“ Užgavėnėse niekas bičių avilių į roges nekelia. Galima, 
tiesa, prileisti, kad šis figūratyvinis stereotipas turėjo kadaise ir 
„tiesioginę“ prasmę, aprašančią realų medžio gabalo vilkimą. Ta- 
čiau Fraenkelio cituojamas Daukanto aiškinimas, pagal kurį Žem- 
galėje ar Kurlandijoje Kalėdų naktį po kiemus velkamas ir galop 
sudeginamas blukis simbolizavo besibaigiančius senuosius metus, 
neatrodo pakankamai solidus ne tik dėl jį paremiančių folklorinių 
davinių stokos, bet ypač dėl šios rūšies ritualams charakteringų 
elementų: kovos tarp senųjų ir naujųjų metų arba mirties ir pri- 
sikėlimo epizodų nebuvimo. Daug įtikimesnė atrodo ten pat ci- 

tuojama Endzelino pastaba, kad blukio vilkimas yra senovinio in- 
doeuropiečių stulpų kulto liekana.B 

Norint šią hipotezę paremti ir išplėsti, reikėtų visų pirma 
pasiūlyti dviejų žodžių, bluko ir tabalo, sinonimiškumą. Iš tiesų, 
jeigu tabalai, kaip muzikos instrumentas, susideda iš kelių pa- 
rištų lentų (60-100 cm ilgio, 15-20 cm pločio ir 3—4 cm storio), tai 
šio žodžio vienaskaita be jokių sunkumų gali reikšti „storą len- 
tą“. Blukė (ar blukas) yra tuo tarpu ne tik trinka ar malka, bet ir 
„stora lenta“!*, 

Tuo būdu žodis Tabalas reikštų ne tik dievišką būtybę, ga- 
linčią pasireikšti žmogaus pavidalu, bet drauge ir blukį, t.y. sta- 
bą, kuriame toji būtybė yra įsikūnijusi su juo sutapdama." Toks 
dviprasmiškumas visiškai atitiktų archajinės galvosenos formas. 
O tabalo pakeitimas skolintu bluku galėtų būti aiškinamas kaip 
eufemizmas persekiojamos ir blėstančios liaudies religijos kon- 
tekste. Viena aišku: tiktai ši hipotezė leidžia suprasti Miežinio 
pateikto žodžio tabala, reiškiančio „šventą blukio vakarą“, se- 
mantizmą. 


IV. SIEKTI REZULTATAI 


Šio rašinio tikslas dvigubas. Mitologiniu atžvilgiu norėta įteisin- 
ti Lasicijaus paminėtą dievą Tabalą kaip kaimynų savišalpos ir 
gero sugyvenimo globėją. Filologiniu atžvilgiu, papildžius Fraen- 
kelio tabalų šeimai skirtą žodyno straipsnį naujomis leksinėmis 
vertėmis, norėta atkreipti dėmesį į etimologiniams tyrinėjimams, 
ilgą laiką išbuvusiems griežtoje fonetikos priežiūroje, Ėmille'o 
Benveniste'o dėka naujai statomus semantinės koherencijos rei- 
kalavimus. Hierarchizuotas reikšmių struktūros nustatymas vi- 
sai tabalų šeimai atrodo šioje perspektyvoje svarbesnis uždavi- 
nys negu fonetiško jai etimono priskyrimas: ar ši žodžių šeima 
gali būti pridengta, kaip mano Fraenkelis, šauktuku tabalūi!, ar 
darytiniu žodžiu tab-al-as - tai nauja problema, išeinanti už mūsų 
kompetencijos ribų. 

Pastabos ir nuorodos 


' Raštai, I, 237-238. Mūsų pabraukta. 

2 Būdas, 142. Kol kas tyčia praleidžiame S. Daukanto siūlomą bluko ir senųjų metų 
identifikaciją. 

3 Maž. liet. t. encikl., III, 459. Šio žodžio trūksta Fraenkelio žodyne. 

* Tabalus mušti, semantiškai paėmus, nieko tad bendro neturi su rusiška metaforine 
ekspresija tabalu bit, „mūssig umherschlendern“. 

> S. Daukantas, ibid., cituojamas Fraenkelio. Neaišku, ar „tabalai“ čia reiškia muzi- 
kos instrumentą, ar senį, į kurį kreipiamasi šauksmininku. 

* Maž. liet. t. encikl., ibid. Fraenkelio žodyne šios prasmės trūksta. Tabalas, kaip šokis, 
neapsiriboja Žemaitija; plg. mįslę „Kas tai, kas tai: užu balto beržyno vilkas tabalą 
šoka?“ (Liežuvis), in Dieveniškės, p. 374. 

7 Blukį vilkti reiškia drauge ir „viešėti“. LKŽ (Plng.). 

5 Maž. liet. t. encikl., ibid. 

? I. Lasicius, De Diis Samagitarum, p. 40. 

0 LKŽ (Plng.). 

"LKŽ (Dr.). 

! LKŽ. Tai skoliniai iš vok. Block. 

5 Plg. taip pat K. Būgos surinktą įdomią leksikologinę medžiagą apie stulpų, stabų 
ir balvonų kultą lietuvių tautoje. 

“Plg. LKŽ: „senoviški suolai iš blukių (storų lentų) buvo padaryti“ (Vb.). 

5Plg. žodį Gavėnas, drauge reiškiantį ir jaujoje gyvenančią dievybę, ir stulpą. 


TRATITAS KIRBIXTU 


I. TRATIKAS KIBIRKŠTŲ 


„Deaster est, gui scintillas tugurii restinguit“, t.y. „dievukas, pir- 
kelėje žiežirbas išblėsinąs“'!: šitaip vienu trumpu sakiniu Lasicius 
pristato kitų ugnies dievybių draugijoje? dar vieną su ugnimi su- 
rištą mitinę būtybę. 

Šio iš dviejų žodžių sudaryto teonimo išaiškinimas kelia sun- 
kumų. Dėl Kirbixtu, tiesa, visi aiškintojai sutinka, kad tai žodžio 
kibirkštis daugiskaitos kilmininkas, tačiau neaiškus lieka kibirkščių 
determinuojamas Tratitas. Ligšioliniai tyrinėtojai? siūlo žiūrėti į jį 
kaip į lietuviškojo slavizmo trotytojas deformaciją. Tokia interpre- 
tacija, nors jinai ir visiškai patenkinama reikšmės atžvilgiu —ji ati- 
tinka lotyniškąją dievuko veiklos definiciją — kelia abejonių dėl 
dviejų priežasčių: nebūtinas yra slaviškas lietuviško dievuko var- 
das; sunku prileisti tokį gana stambų fonetinį šio vardo iškraipy- 
mą. Jinai būtų priimtina tik tuo atveju, jeigu nebūtų įmanomas ki- 
toks šio žodžio išaiškinimas. 

O toksai pakaitalas yra: užtenka prileisti paprastą korektūros 
klaidą - o jų Lasicijaus tekste nemaža - sumaišant raides t ir k ir 
skaityti Tratitas kaip Tratikas, gaunant neabejotinai lietuvišką vei- 
kėjo pavadinimą. Šalia Tratiko Lasicijaus veikale randamas ir Twer- 
ticos; priesaga -ikas ir iki šiol lietuvių kalboje produktyvi. 

Žodžio trat-ikas šaknis irgi lengvai suprantama: ją randame 
kituose tos pačios šeimos žodžiuose kaip, pvz., trat-inti, trat-ėti 

„Sproginėti degant“, taigi šeimoje žodžių, semantiškai surištų su 
ugnimi. Parafrazuojant Tratiką tad galima aiškinti kaip „kibirkščių 
sprogdintoją“. Teonimą sudarančių dviejų žodžių kombinacija ir- 
gi komplementarinė: lygiai kaip perkūnijoje, pavyzdžiui, galima 
atskirti griausmą, kaip jos garsinį aspektą, ir žaibą, kaip šviesos 
poreiškį, taip ir tratėjimas yra to paties reiškinio garsinis, o kibirkščia- 
vimas - šviesos efektai. 

Tokia leksinė interpretacija leidžia geriau suprasti ir paties die- 
vuko veiklą. Įsižiūrėjus į žiežirbų pasireiškimą židinyje matosi, kad 
tie du jau minėti šviesos ir garso efektai nesutampa laike, bet vie- 
nas kitą seka laiko linijoje: pirmiausia pasirodo kibirkštis, nusidrie- 
kianti pagal savo pasirinktą trajektoriją, o tik paskui jinai staigiai 
sustabdoma nelauktu sprogimu. Tai visiškai atitinka „dievuko, pir- 
kelėje žiežirbas išblėsinančio“, definiciją. 

Tratiko, kaip lokalinio pobūdžio dievybės, reikalingumas visai 
suprantamas: jis, kaip kibirkščių sprogdinėtojas, sustabdo jas lai- 
ku, neleisdamas joms pasiekti šiaudinį stogą ir sukelti gaisrą. Tai 
praktiškoji jo funkcija. Tačiau jo veikla reiškiasi ir kitoje, mitinėje 
plotmėje, darydama jį dar labiau gerbtina būtybe. Plačiai žinomas 
tikėjimas, kad židinio kibirkščiavimas reiškia ugnyje besirandančių 
vėlių kančias*: lengva įsivaizduoti, kad Tratikas, sprogdindamas, 
blėsindamas žiežirbas, kartu mažina ir kenčiančių vėlių skausmą, 
apramina jas. 


II. VIRKŠČE KIBIRKŠČE 


Tokius mitinius santykius tarp Tratiko ir vėlių galima būtų laikyti 
aiškintojo vaizduotės padaru, jei juos pagrįsti nebūtų papildomų 
davinių. Laimingo atsitiktinumo dėka Basanavičiaus surinktų pa- 
sakų lobyne teko sutikti gana keistą pasakojimą Apie virkščę-ki- 
birkščę, užrašytą Šiaulių parapijoje“, taigi netoliese nuo Lasicijaus 
naudojamų šaltinių etnografinės srities. 

Pasakojimas savo struktūra primena visiems žinomą „Bėkim, 
bėkim, dangus griūna“ pasaką, su tuo skirtumu, kad virkščia-ki- 
birkščia, bėgimo iniciatorė, bėga „į peklą dušių gelbėt“ ir kad pasa- 
ka, kuri baigiasi komentaru „teip daug velnių išmūša ir daug dušių 


APIE DIEVUS IR ŽMONES 343 


išgelbėja“, anaiptol ne humoristinė, o mitinė. Iš kitos pusės, sakmės 
herojė turi dvigubą vardą ar du vardu: be jau mums artimo Ki- 
birkščia“, ji drauge vadinasi ir Virkščia („ankštinių augalų - žirnių, 
pupų ir t.t. - stiebas“), o Žirnių ir pupų ryšys su pomirtiniu gyve- 
nimu, kurį teks paliesti kita proga, neabejotinai tamprus. 

Taigi Virkščia-Kibirkščia su savo pagalbininkais: lepše, žiurke, 
ežiu, girnų puse ir giros kubilu, atbėga į pragarą. Jie ten susislaps- 
to kur kas gali, o Virkščia-Kibirkščia įlenda į ugnieką" Netrukus grįžta 
ir „didelis, senas, žilas velnis“ - archajiška Velnio figūra; žiurkei 
sukrabždėjus, jis pamano, kad tai „tur but nauja duše ateja“, ir, 
priėjęs prie židinio?, ima pūsti ugnį. Virkščia-Kibirkščia, tuo pasi- 
naudodama, „prikiša ugnį pri barzdos ir užsidegė barzda“, 0 išsi- 
gandusį, bebėgantį Velnią užmuša pagaliau herojės pagalbininkė 
Girnų Pusė. 

Šio straipsnelio rėmuose nėra ko analizuoti išsamiai visą sakmę, 
užteks tik pabrėžti keletą šio pasakojimo detalių: Kibirkščia yra ne- 
abejotinai su ugnimi surišta būtybė, tačiau jos gyvenvietė nėra ug- 
nis, o ugniekas; jinai tiktai paima ugnį (=kibirkštis) ir prikiša ją 
prie Velnio barzdos. Kibirkščia nėra tad nei kibirkštis, o personifi- 
kuota mitinė būtybė, turinti vertikalinę virkščios-stiebo figūrą. 

Jos panašumas su Tratiku Kibirkštų irgi neabejotinas ir paremtas 
jis ne vien tik vardo atitikimu: tuo tarpu kai Tratikas blėsina ki- 
birkštis, Kibirkščia, atvirkščiai, jas sukelia ir išleidžia iš ugnies: tai 
du papildomi vienos veiklos sferos aspektai. O svarbiausia - tai 
šios dievybės - ar šių dievybių - abiem atvejais išvystytos veiklos 
tikslo bendrumas: Tratikas malšina žiežirbas, ramindamas kenčian- 
čias vėles, o Kibirkščia, palikdama naminę erdvę, organizuoja eks- 
pediciją į pragarą vėlėms gelbėti. 


III. KIBIRKŠTAS 
Šią bylą galima papildyti dar vienu, jau nebe pasakinio pobūdžio, 
bet „tikrą atsitikimą“ aprašančiu tekstu: 


— Anais metais užmušė Perkūnas Raseiniuos policeiskį. Apie jo užmušimą 
šitaip Žmonės pasakoja. Rytą anksti atsikėlęs, jis sušaukė savo namiškius 

ir pasakoja, kad jam miegant atėjusi pana ir sakanti: „Tave šiandien Per- 
kūnas užmuš“. Ojis sakąs: „Aš tokio smerčio nenoriu.“ — „Jei tu išlaikysi, 
kai aš suveršiu su stancka tavo mažiuką pirštuką, tai išliksi gyvas.“ Tai 
pasakius, paėmė šilkinę stancką ir suveržė su ja mažiuką pirštuką taip 
labai, kad jis pabudo nuo to skausmo. Jam pasakojant savo sapną, visi 
namiškiai apstojo apie jį. Pasirodė mažas debesuks ir sykiu trinkt griaus- 
tinis, ir nutrenkė jį ant vietos.? 


Iš pirmo žvilgsnio šis tekstas atrodo nieko bendro neturįs su 
mūsų siužetu, jis greičiau suteikia naujų informacijų apie Perkūną 
ir jo veiklą. 

(1) Tekstas visų pirma aprašo magišką procedūrą, kurios pagal- 
ba galima apsisaugoti nuo Perkūno skirtos mirties. Jinai pagrįsta 
aiškiu santykiu tarp Perkūno ir mažojo pirštuko: veiksmas, nukreip- 
tas prieš pirštuką - jo suveržimas „stancka“, t.y. švento pobūdžio 
kilpa — identifikuojamas su veiksmu prieš patį Perkūną. Tam tik- 
romis sąlygomis - Perkūno eventualiai aukai atlaikant skausmą — 
pirštuko suveržimas reiškia ir Perkūno galios suvaržymą. 

(2) Šios magiškos procedūros išaiškinimas reikalauja šiek tiek 
įsigilinti į Perkūno pasireiškimo formas. Kalbant apie Tratiko veik- 
lą, jau teko paminėti, kad bendrame perkūnijos fenomene reikia 
išskirti du reiškinius: žaibą ir griausmą. Etnografiniai daviniai tai 
pilnai patvirtina. Norint, pavyzdžiui, perkūniją išsiaiškinti sukrikš- 
čionintos mitologijos rėmuose, sakoma, kad „Liucipierius, važiuo- 
damas per akmenis su savo karieta, labai smarkiai dunda ir žiežir- 
bos lekia. Žmonės įsivaizduoja tą dundesį perkūnu, o žiežirbas 
žaibu *“. Kitas, visai panašus išaiškinimas duodamas jau etnomoks- 
liniame plane: pagal Kossarzewskį, esanti tokia „ugnis zwana Rū- 
de“ t.y. vardu Rūdė, paaiškinant lenkiškai, kad tai „blykčiojimas, 
šviesa danguje be griausmo“, bet ir pridedant toliau, kad „yr zajba 
su perkunija isz Rudes yr be rudes buti negal“". 

(3) Toji dangiškoji ugnis - Rūdė, kurios pasirodymą mes papras- 
tai vadiname žaibais, gali pasireikšti ir labai preciziškomis formo- 
mis. Viena iš tokių formų - tai ugninė kilpa, užmetama ant pa- 
sirinktosios aukos kaklo. Kitas, Balio prigretintas, krikščioniško 
aiškinimo tekstas kategoriškai teigia, kad „Perkūną valdo šv. My- 
kolas, o žaibus šv. Jokūbas: Jokūbas užmeta žaibo kilpą velniui ant 

kaklo, o paskui šv. Mykolas jį nutrenkia“'*. Jį papildo dar vienas 
panašus išaiškinimas: „Pats Dievas, neturėdamas laiko velnius gau- 
dyti, išsiuntė žaibą, kad jis sugaudytų visus velnius ir į peklą su- 
mestų. Žaibas, Dievo liepiamas, kaip tik pamato kur velnią, tuojau 
neria ant kaklo ir dideliu triukšmu nuneša į pragarą.““ Nesvarbu, 
koks bus šios akcijos veiksnys - Perkūnas, šv. Jokūbas ar Žaibas — 
lieka faktas, kad žaibas kolektyvinėje vaizduotėje aiškinamas kaip 
ugninė kilpa aukai pagauti. 

(4) Apsiginklavę šiomis žiniomis, galime grįžti prie mirtin pa- 
smerkto Raseinių policininko. Magiškoji procedūra, sapne pasi- 
rodžiusios „panos“ naudojama jam išgelbėti, yra, kaip matome, 
simpatinio pobūdžio ir pasireiškia analoginės struktūros vartoji- 
mu: mažojo pirštuko suveržimas „stancka“ atitinka žaibo kilpos 
užnėrimą ant aukos kaklo. Kadangi, kaip tvirtina Kossarzewskio 
tekstas, perkūnijos „be rudes buti negal“, aišku, kad to suveržimo 
atlaikymas apsaugotų Žmogų nuo nutrenkimo. Deja, mūsų atveju 
auka skausmo neiškenčia ir pabunda, tuo nutraukdama procedūros 
vyksmą. Reikia tačiau pastebėti, kad pirmoji perkūnijos fazė - žai- 
bavimas, pakeistas piršto veržimu, lieka užskaitomas: policininką 
Perkūnas nutrenkia kaip iš giedro dangaus, be žaibo. 

Iš kitos pusės - ir mitinis galvojimas tokių kontradikcijų nėra 
varžomas - mažojo pirštuko suveržimas reiškia tuo pačiu ir Perkūno 
galios apribojimą ar, tiksliau pasakius, paties Perkūno pažaboji- 
mą. Šia prasme mažasis pirštukas - tai ne kas kita, kaip suminia- 
tiūrintas Perkūnas. 

Mums šiuo metu nežinomos studijos, kurios nagrinėtų penkių 
rankos pirštų simbolizmą lietuvių mitologijoje. Vien tik atsitiktinai 
vartant Lietuvių kalbos žodyną, galima konstatuoti mus dominančio 
mažojo pirštuko pavadinimų gausumą: be tarptautinio pobūdžio 
ausies piršto, be įprastų vardų, tokių kaip mažylis ir galinis, be tą pat 
reiškiančio figūratyvinio pempuitis, mitologo dėmesį atkreipia jo va- 
dinimas geležiniu pirštu, leidžiantis numatyti jo mitines funkcijas. 
Tačiau mūsų bylai įdomiausias jo vardas - kibirkštas. Toks jo pavadi- 
nimas atrodo neišaiškinamas jokiais pozityvistiniais „sveiko proto“ 
argumentais, ir atvirkščiai — jis darosi savaime suprantamas mūsų 
nagrinėtame mitiniame kontekste: tai miniatiūrinio Perkūno ar jo 

metonimo, o vėliau ir savarankiško dievuko vardas. Žinome, kad 
kito piršto - nykščio vardu vadinama mitinė būtybė Nykštukas vai- 
dina nemažą rolę lietuvių minorinėje mitologijoje, tuo tarpu kai kitų 
tautų folklore jis dažnai jau degraduotas į šiaip sau sumanaus, gu- 
vaus herojaus poziciją. Nieko stebėtino nebūtų, jei ir mažojo piršto 
pavadinimas sutaptų su kitos mitinės būtybės vardu. Tiek Tratiko 
Kibirkštų, tiek ir Virkščios-Kibirkščios veikla: saugoti žmonių naudą, 
padėti vėlėms ir gelbėti jas nuo Velnio - atitinka, gal tik siauresnėje 
srityje, ugningo dievo Perkūno funkcijas. Tratiko išorinis pasireiški- 
mas žiežirbų ir sproginėjimo įvaizdžiais taip pat priartina jį prie 
Perkūno. Yra tad pakankamo pagrindo, sugretinus šiuos tris vienai 
žodžių šeimai priklausančius pavadinimus, žiūrėti į juos kaip į si- 
nonimus ir pasirinkti Kibirkštą kaip pirminį šio naminio ugnies die- 
vuko vardą. 


Pastabos ir nuorodos 


! J. Lasicius, De Diis Samagitarum, p. 42 ir 22. 

Tame pačiame poskyryje randame tyrinėtojų atpažintas Pžleno Gabiją ir Moterų Ga- 
biją. 

* A. Mierzynski ir W.C. Jaskiewicz (De Diis, p. 83). 

* J. Balys, Liet. taut. skaitymai, II, 32. 

* J. Basanavičius, Liet. pas. yv., II, 103. 

* Žodis kibirkščia neįtrauktas į LKŽ, kur randame tik kibirkštė ir kibirkštis: jis greičiau- 
sia bus pagamintas analogijos būdu pagal virkščia. 

" Ugnieku, pagal ten pat duotą paaiškinimą, „Šiaulių pav. vadina tokę vietą akme- 
nais apmurytą prengije (priesenyj) kur ugnį kuren' - kaip kuknė, tik be kamino“. 

8 „Židinis - vieta prie pečiaus, kur iš pečiaus sušluoj' ugnį su pelenais“, ibid. 

* LMD I, 144 (65) in Tautosakos darbai, VI, 136 (J. Balio paskelbtas tekstas, užrašytas 
Šiluvoje 1905 m.). 

S LTA 832 (653) in ibid., VI, 130. 

1! Kossarzewski, Litvanica, in Taut. darb., III, 146. 

12 J. Basanavičius, Liet. pas., II, in Taut. darb., VI, 129. 

BLTA 489 (24) in Taut. darb., VI, 129. 


Tautos atminties 
beieškant 


PRATARMĖ 


Romanas Jakobsonas mėgdavo sakyti, kad geru kalbininku gali 
būti tik tasai, kuris priedo dar turi „poetinį jausmą“. Tą pat galima 
teigti ir apie kalbotyros ryšius su mitologija. Georges'as Dumėzi- 
lis, prieš atsiduodamas indoeuropiečių mitologijai, buvo gerai pa- 
ruoštas filologas ir savo gyvenimą baigė, aprašinėdamas vienos 
išmirštančios Kaukazo tautelės kalbą. Saussure'as, atsiminęs savo 
gal tariamą burgundišką kilmę, daug metų paskyrė Niebelungen- 
lied prasmės ieškojimui. Basanavičius, vienintelis lietuvių mitolo- 
gas, įsitraukė į filologinius trakų ir lietuvių kalbų giminystės įro- 
dinėjimus. Kazimiero Būgos, pasaulinio masto lingvisto, įnašas į 
baltų mitologiją itin svarus. Du paralelūs pašaukimai, nors jie ir 
nevienodai išsivysto, vienas kitą papildo: abu reikalauja uolaus pa- 
sirengimo, ilgamečio kruopštaus darbo, abiem būtinas ir vaizduo- 
tės, ir abstraktaus mąstymo išlaikymas. Šitokiu sunkiu, pavojin- 
gu, bet jau pramintu, viliojančiu taku ir bandoma pastumti kiek į 
priekį lietuvių tautinės religijos tyrimus. 

Pirmasis mitologinių studijų rinkinys, pavadintas Apie dievus ir 
žmones, liudija apie metodų pritaikymo ir mitinės medžiagos pa- 
naudojimo galimybių sunkumus: tai mitologo, dar besimokančio, 
bet drauge ir ieškančio kitiems perduoti tokio darbo patrauklumą, 
pratybos. Iš čia ir naujos kliūtys, ir naujos problemos: kaip suras- 
ti tinkamą toną, sakyčiau, net atitinkamą kalbą, leidžiančią išsau- 
goti mokslinio tipo argumentaciją ir metodologinį griežtumą, 
bet drauge ir įgalinančią perduoti mitinę atmosferą, kasdieninio 

religingumo išgyvenimą, be kurių joks sakralinio pasaulio ap- 
rašymas neįmanomas. 

Antrojo rinkinio, kuris dabar pristatomas, ambicijos jau kiek 
didesnės, bent jau vilčių, jei ir ne išsipildymo, stadijoje. Buvo no- 
rėta — ir iš anksto apskelbta - aprašyti Dievų Viešpačių, suvereninių 
Lietuvos dievų, būdą gyvenimą ir darbus. Šis projektas tačiau dėl 
laiko stokos ir dėl nutolimo nuo šaltinių tik nepilnai įvykdytas, ir 
rezultatai daug kam galbūt pasirodys kuklesni už pažadus. Tuo 
būdu išsamūs aprašymai yra pakeisti daugiau neįprastų, naujų 
pažiūros taškų įvedimu. 

Pirmieji du šios knygos skyriai - daugiau moksliško, greičiau 
filologinio pobūdžio. Iš pradžių pateikiamas pirmasis autentiškas 
lietuviškas mitas, aprašantis naujos religijos įkūrimą, naujo laido- 
jimo ritualo - kūnų deginimo - įvedimą ir jį sekantį naujo dievų- 
viešpačių panteono susidarymą. Tai steigiamasis aktas, nuo kurio 
neišvengiamai privaloma pradėti bet kokį lietuvių religijos nag- 
rinėjimą. Tiktai po tojau galima kalbėti apie dievų lietuviškų vardų 
atstatymą ir jų sinonimų - ar pakaitalų - atpažinimą; palyginus 
tris to paties laiko - XIII a. vidurio - skirtingus dokumentus, išryš- 
kėja neabejotina dievų-viešpačių triada: 

Andojas - Kalevelis - Perkūnas. 

Kiekvieno iš šių dievų kiek išsamesnis aprašymas pareikalautų 
atskiros monografijos, o tai šiuo metu neįmanoma - reikia laukti 
ateinančios mitologų kartos. Viena tik aišku: toks pavienių dievų 
aprašymas galimas ne vien pagal jų vardus, bet pirmiausiai pagal 
jų veiklos sferas, jų funkcijas tiek, kiek jos viena kitą apriboja, tačiau 
visumoje apgaubdamos pagrindinius suverenumo poreiškius. An- 
dojas, pavyzdžiui, vandeninio, tai yra pomirtinio, tikrojo pasaulio, 
gyvenimo ir mirties valdovas, gali lengvai būti identifikuojamas 
su Dievaičiu-Mėnuliu, degraduotu jo pavidalu, kuris garbinamų die- 
vybių sąrašuose pasirodo tiktai XVIII a. Tačiau jo galybės sferoje 
čia pat pasirodo Namų Dievas (ar Namų Dievai), paliudytas XIII a. 
sąrašuose, kuris „dievų siuntinėlių“ — gyvačių - pavidalu pašven- 
tintame altorėlyje, šeimos gerbiamas ir garbinamas, laikomas kiek- 
vieno ūkininko troboje. Gyvatė, kaip gyvybės ir mirties simbolis, 
neabejotinai atstovauja Andojui, tačiau be jos, pagal gausius XVI- 

XVIII a. liudijimus, garbinamas ir kitas namų dievas - šventosios 
ugnies ir sodybos globėjas, o, perkeliant į viešąją plotmę, ir suve- 
reno „namų“, jo dinastijos dievas; iš čia ir gavosi palyginti ilga 
digresija: reikia atidžiau apžvelgti šį žemininkų ir gyvačių kultą, ku- 
riuo Stryjkowskis XVI-a. papildo žymiai ankstyvesnį Gedimino 
sapno mitą, patvirtinantį vyriausios suvereninių dievų šventyklos 
perkėlimą į Vilnių. Abidvi dievybės - jų garbinimą kiek skirtin- 
gais vardais randame visoje lietuviškų genčių apgyventoje terito- 
rijoje - gali pretenduoti į teisę atstovauti Andojui namų šeimyni- 
niame kulte. Užtat ir jų klausimą kol kas paliekame atvirą. 

Kalevelio problema sukelia jau visai kitos rūšies sunkumus. Tvir- 
tai atestuotą XIII a. slavų metraščiuose, jį rasti Vakaruose buvo ga- 
lima tiktai peržiūrint Saulės mitą, aprašytą Jeronimo Prahiškio (Hie- 
ronymus Pragensis), ir minint kartu su ja garbinamą „didžiulį kūjį“, 
su kuriuo jinai buvo išvaduota iš nelaisvės. Toks tamprus Saulės ir 
Kalevelio, jos nukalėjo ir išgelbėtojo, ryšys įprasmina ir Mėnulio su 
Saule vedybas, išreiškiančias taikingus dviejų suverenumo sferų 
santykius. Tačiau Kalevelio ankstyvas išnykimas iš etnologinių šal- 
tinių, nors jis iš dalies ir suprantamas karingos lietuvių bajorijos 
perėjimu į katalikybę, palieka lyg ir tuščią funkcinę - karinės jėgos — 
poziciją, iš naujo keldamas Jakobsono identifikuoto Velino= Varūnos 
klausimą. Prisiminus dažnai sutinkamą velnio ir žmogiškojo kal- 
vio kovos ir kalvystės paslapčių išgavimo motyvą stebuklinėse pa- 
sakose, teko visą Kalevelio klausimą peržiūrėti iš naujo. Panaudo- 
jant sakmėse išlikusią Velnių Karaliaus - nieko bendra neturinčio 
su velniukais, kipšais, riestauodegiais, bekulniais ir šimtais kitų jo 
tarnų - figūrą ir jo pralaimėtą dvikovą su kalviu, tapusiu jo įpėdi- 
niu-kriukiu, išryškėjo pamažu Velino, požemio ir jo turtų - akmenų 
ir geležies - valdovo asmenybė ir dalies jo suvereninių funkcijų — 
karinės jėgos - perdavimo Kaleveliui prasmė. 

Tačiau Velino galios sfera nuo to dar neišnyksta: kita digresija 
aprašinėdami javus globojančias dievybes, iš naujo sutikome jį, 
žiemkenčių javų globėją, saugojantį juos savo, kaip požemių val- 
dovo, titulu, ir jam skirtas rudens iškilmes, jo garbei aukojant ožį. 
Veliną, kaip požemių valdovą, mes vėlgi galėjome identifikuoti su 
kita jo vardo forma - Velioniu, po ilgų abejonių pagaliau pasiryžę 

suteikti vyrišką lytį Lasicijaus pasiūlytai Vielona. Tai, žinoma, iš- 
aiškina ir laidojimo apeigas kūną sudeginant, kad dvasia lengviau 
persikeltų į kitą pasaulį, o kaulus pakasant paežėje Velionio globo- 
je, kaip dar neatsiskyrusią nuo šio pasaulio mirusiojo dalį. Šitoks 
dvigubas, mitinis, skandalingas pomirtinio gyvenimo įsivaizdavi- 
mas — kartu danguje ir po žeme — būdingas daugeliui religijų ir 
mitologijų. 

Velino ir jo įpėdinio Kalevelio valdomos karinio suverenumo sfe- 
ros nustatymas padeda išsiaiškinti ir lietuvių religijos istorikų su- 
kurtą savotišką Perkūno „mitą“, pagal kurį jis esąs tai vyriausias 
dievas, tai bent karo dievas. Jo vardas, tiesa, užrašytas vokiškuose 
šaltiniuose, randamas ir Dlugoszo Kronikoje, tačiau apie jo realias 
funkcijas, išskyrus tai, kad jis valdo griausmus, sunku ką nors 
sužinoti. Jei iš viso reikalingas vyriausio dievo buvimas, tai tokiu 
dievu, pagal tai, kad jis pirmutinis įrašytas pagrindinių dievų są- 
rašuose (Rigvedoje, bet taip pat ir hetitų dievų sąraše), gali būti tik 
Andojas, kuris, krikščionybę priėmus, savo vietą užleido jau vien 
dėl savo „dvasiško“ pobūdžio „tikrajam Dievui“. Neturėdamas jo- 
kių ypatingų karinių funkcijų, jis jau pirmose mūsų studijose (kal- 
bant apie Laimą ir jos lėmimus) pasirodė greičiau kaip dievų valios 
pakaitalus XIII a. dievų sąrašuose mes išaiškinome kaip Dievų Ry- 
kis, Dievų Rykužis, t.y. prievaizdas, o ne prūsiškos kilmės Rikis, „ka- 
ralius“, aiškinimas, kurį Būga pirmasis atmeta. Norėdami tad šiek 
tiek demistifikuoti Perkūną, surasti jo vietą kasdieniniame Žmonių 
gyvenime, mes ir bandome daugiau išryškinti jo agrarines funkci- 
jas, jo, kaip gamtos ir ypač oro jėgų - lietaus ir ledų - tvarkytojo, 
rolę: tai neabejotinai seni ir pastovūs tikėjimai ir, žinoma, tai tiktai 
įžanga įjo bylos išsamesnį nagrinėjimą. 

Taigi, nežiūrint digresijų ir ta proga kylančių naujų problemų, 
Dievų Viešpačių reikalai atrodo šiek tiek aptvarkyti. Šioje gana op- 
timistinėje apžvalgoje lieka, deja, dar viena spraga - tai moteriškos 
deivės (ar deivių) pasirodymas šiame dievybių sąraše. Mitologų 
pagal tradiciją priimta, kad sąrašuose minimi moteriški vardai Me- 
deina ir Žvėrūna - tai du vienos ir tos pačios deivės pavadinimai. 
Tokią nuomonę ir mes ilgą laiką laikėme priimtina, nežiūrint dide- 


TAUTOS ATMINTIES BEIEŠKANT 353 


lių sunkumų išaiškinant Žvėrūnos etimologiją. Tačiau Lasicijaus mi- 
nimų dviejų miško deivių - Medeinos ir Ragainos - buvimas sukelia 
pirmąsias abejones. Dlugoszo pasiūlyta romėniška Medeinos inter- 
pretacija, identifikuojanti ją su Diana, skaisčia viengunge medžio- 
toja, griežtai atskiria ją nuo Ragainos-Raganos ir nuo Žvėrūnos, met- 
raščio apibūdintos esant kale. Nauja aiškinimo galimybė pasirodė, 
pažvelgus į senovės graikų mitologiją, kurioje sutinkamos dvi su- 
poruotos laukinės deivės - Artemidė (=Diana) ir Hekatė, vėlyves- 
niais laikais virtusi tikra liaudiška ragana. Charakteringa ir tai, kad 
jos senais laikais ne tik maišomos, bet dažnai net laikomos viena 
dievaite - Artemide-Hekate. Byla, kaip matome, smarkiai susikom- 
plikuoja, reikia papildomų studijų: dviejų skirtingų, nors kartais 
ir sutapdinamų dievaičių buvimo hipotezė turi ne mažiau argu- 
mentų negu vienos Medeinos tradicinis pristatymas. Tačiau, at- 
sižvelgiant visų pirma į jų funkcijas - klausiant savęs, ar iš tiesų 
būtų viena dievaitė, ar dievaitė bifrons, ar jos būtų dvi - aiškiai 
matyti, kad moterys Dumėzilio trifunkciniame lietuvių religijos pa- 
skirstyme neužima trečiosios funkcijos - naudos, sveikatos ir grožio 
globos - pozicijos: ši trečioji funkcija, kaip jau matėme, tiek prūsų, 
tiek ir lietuvių priskiriama pirmojo suverenumo dievo - Patrimpo, 
ar Andojo - žiniai. Tuo tarpu Medeina ir Ragaina (Žvėrūną laikant jos 
pirmatake) yra miško, laukinės, nekultūrinės erdvės deivės. Vedy- 
bas laikant pirmuoju kultūrinio gyvenimo kriterijum, šių dievaičių 
rolės tada atrodo simetriškos ar antagonistiškos: Medeina, atsisa- 
kydama vedybų ir likdama skaisti, lieka už kultūros ribų, o Ragai- 
na-Ragana, favorizuodama nevedybinius seksualinius santykius ir 
pati žudydama priviliotus jaunikaičius, yra ne mažiau aiški 
prieškultūrinių, sutartimi nepagrįstų ryšių šalininkė. Šitokią hipo- 
tezę, pagal kurią, šalia trijų dievų-viešpačių, atstovaujančių kultūri- 
nei visuomenei, reikia dar pridėti dvi laukines gamtos deives - ar 
vieną dvilypę, dviveidę dievaitę - laikome tad pakankamai rimta 
ir svarstytina. Šis sprendimas užbaigtų tuo būdu visą, nors dar ir 
paviršutinišką, suvereninių dievybių aprašymą. 

Susirūpinimas atstatyti nuoseklų, prasmingą dievų pasaulį ne 
tik netrukdė, o tiesiog skatino mus domėtis kasdieniniu žmonių 
gyvenimu, persunktu giliu religiniu jausmu, kuriame darbas ir 

šventės, papročiai, apeigos ir tikėjimai, tampriai tarpusavyje surišti, 
leido Žmogui gyventi dermėje su jį supančia gamta, su dvasiniu ar 
dievišku pasauliu, įprasmindami jo veiklą, jo gestus ir žodžius, pa- 
versdami juos ženklais, atspindinčiais vientisą tautinę kultūrą. Juk 
tautos kultūra yra jos vaizduotė, jos sąmonė, jos atmintis. 


Pirmas skyrius 


SAKMĖ APIE ŠOVĮ, VĖLIŲ VEDLĮ 


Pirmasis lietuviškas mitas, 1261 m. 


A. KRITIŠKAS TEKSTO VERTIMAS 


Teksto vertimą į lietuvių kalbą ir kritišką jo apipavidalinimą atli- 
ko, daug man padėdami savo kompetentingais patarimais, litua- 
nistas Bronys Savukynas ir istorikas Juozas Tumelis. Naudojuosi 
šia proga pareikšti jiems savo gilią padėką. 


Versta iš M. Obolenskio! paskelbto, vad. maskviškio varianto: 
laužtiniuose skliaustuose nurodomi F. Dobrianskio? paskelbto, vad. 
vilniškio [santrumpa - V.] varianto teksto skirtumai. 


PASAKOJIMAS APIE TOKĮ PAGONIŠKĄ 
PAKLYDIMĄ, KAD JIE SOVIJŲ DIEVU VADINA 


Aštuonioliktas sakymas 


[V. variante: apie pagonišką paklydimą mūsų Lietuvoje. XVIII sakymas. 
Apsakysime pagoniškus paklydimus, kokių būta ir mūsų Lietuvoje.*] 

Sovijus buvo Žmogus. Pagavęs laukinį“ šerną, išėmęs iš jo 9 blužnis, jis 
davėjas iškepti savo pagimdytiesiems [V. variante pridėta: vaikams]. Tiems 
jas suvalgius, supyko ant gimusiųjų iš jo [V. variante pridėta: vaikų]. Mėgi- 
no jis nusileisti (nužengti) į pragarą. Pro aštuonerius vartus negalėjo, pro 
devintus savo norą patenkino per savo pagimdytąjį, tariant sūnų [V. va- 
riante: vienam jo pagimdytajam, tariant sūnui, parodžius jam kelią]. Bro- 
liams supykus ant jo, išsiprašė jų: nuėjęs suieškosiu savo tėvą, ir atėjo į 
pragarą. O [V. variante pridėta: jo] tėvui su juo pavakarieniavus, padarė 
jam guolį ir pakasė jį Žemėje. Rytą paklausė jį, jiedviem atsikėlus: ar gerą 
atilsį turėjai. Tas jam sudejavo: ak! kirminų ir šliužų (roplių) ėdamas buvau. 
Vėl rytojaus dieną padarė jam vakarienę ir įdėjo į medžio kamieną (medį) 
ir paguldė jį [V. variante: įdėjo į medinę skrynią ir paguldė miegoti]. Rytą 

paklausė jį ir tasai tarė: bičių ir daugybės uodų ėdamas buvau, aiman, 
kaip sunkiai (blogai) miegojau. Vėl rytojaus dieną padarė didžiulį ugniai 
laužą ir įmetė jį į ugnį. Rytą paklausė jį: ar gerai pailsėjai. O tasai jam tarė: 
kaip kūdikis lopšy saldžiai miegojau. 

O didis šėtoniškas paklydimas (apjakimas), kuris įvestas į lietuvių gi- 
minę, ir jotvingius, ir prūsus, ir jeme"?, ir lybius, ir daugelį kitų kalbų (gimi- 
nių; tautų), kurios sovica vadinamos ir [kurios] mano (įsivaizduoja), kad jų 
sielų vedlys (palydovas) į pragarą esąs Sovijus, buvęs Abimelecho laikais, 
ir šiandien savo mirusius kūnus degina laužuose, kaip Achilas ir Eantas, ir 
visi kiti helenai. Šitą paklydimą Sovijus paskleidė, kad jie aukotų nelabiems 
(bjauriems; netikriems) dievams Andojui ir Perkūnui, tariant griausmui, ir 
Žvorūnui, tariant kalei, ir Teliaveliui [ir“] kalviui, nukalusiam jiems saulę, 
kuri šviečia žemėje, ir užmetusiam jiems ant dangaus saulę. Šitas nelabas 
(ydingas) paklydimas atėjo pas juos iš helenų. O metų nuo Abimelecho ir 
nuo nelabojo (nuodėmingojo) Sovijaus gausios giminės iki šių metų, ku- 
riais pradėjome rašyti šią knygą, yra 3000 ir 400 ir 40 ir 6 metai? 


! M. Obolenskij (publ.), „Letopisec Perejaslavija Suzdalskogo“, in Vremennik Impera- 
torskogo Moskovskogo Obščestva istorii i drevnostej rossijskich, kn. 9, Moskva, 1851, 
p. XIX-XXI. 

E Dobrjanskij, Opisanie rukopisej Vilenskoj Publičnoj biblioteki, cerkovno-slavjanskich i 
russkich, Vilna, 1882, p. 249-250. 

Vilniškio varianto 27 lape (publikacijos - p. 249) vėlesnis prierašas paraštėje: „Štai 
yra pagoniškas paklydimas. Ir mūsų Lietuvoje toks nelabas (ydingas) dalykas gy- 
vavo iki Vytauto, nes Vytauto žmoną Iriakoloje (? Eiriogaloje=Ariogaloje) sudegi- 
no po mirties ir po to pradėjo (ėmė) liautis degintis“. Prieraše nėra skyrybos ženklų. 
Sen. rusų k. divij vepro, atrodo, laikytinas nemotyvuotu pleonazmu, tolygiu lietu- 
vių laukinis šernas. Sen. rusų vepro yra turėjęs dvi reikšmes: 1. šernas, 2. kuilys (na- 
minis); divij taip pat dvireikšmis: 1. laukinis, 2. nepaprastas. Pagal teksto logiką (9 
blužnys) galėtų būti: nepaprastą šerną. W. Mannhardtas taip ir verčia: wunderbaren 
Eber. 


N 

Suom. Hžme (nomen collectivum) - Pabaltijo finų gentys. Archeologiniai duome- 
nys rodo juos deginus lavonus. 

Šitą ir rodytų maskviškis variantas: i Teliaveli i s kuznecju (! ir Teliaveliui ir [s nesu- 
prantamas] kalviui). Vilniškiame variante: i Telia veliko kuzneco (! ir Telia didis kal- 
vis). Kadangi šitokio skaitymo nepateisina viso sakinio struktūra (kitų dievavardžių 
datyvai), tai abiejų tekstų išvestinė būtų: i Teliavelisu kuznecu (ir Teliaveliui kalviui). 
" Janina Liutkienė labai sunkiomis sąlygomis padėjo galutinai sutvarkyti šį tekstą. 
Jai autoriaus padėka. 


m 

B. TEKSTO ANALIZĖ 
I. BENDROSIOS PASTABOS 
1. Tekstas ir kontekstas 


Keletas bendro pobūdžio pastabų turėtų, mūsų manymu, paleng- 
vinti šio teksto skaitymą. 


(a) Lietuviškasis mitas ir Bizantijos Kronika 


Šis mitas, kurio lietuviškumu negalima abejoti, yra įrašytas kaip 
įterptinis papildymas į Bizantijos Kroniką, pastarąją verčiant į se- 
nąją slavų kalbą. Iš pirmo žvilgsnio matyti, kad pirmoji šio teksto 
dalis liečia vien tik lietuviškus įvykius, tuo tarpu antroji dalis įrašo 
ji į tuo metu žinomo pasaulio - Graikų senovės ir Biblijos laikų — 
istoriją. Atidėdami kol kas (V. 4-1) šio integravimo procedūros ir 
prasmės nagrinėjimą, atrinksime šioje antroje dalyje tiktai keletą 
„lietuvių giminę“ liečiančių nurodymų, būtent: 

— kad Sovijus pristatomas kaip vėlių vedlys į pragarą, 

— kad lietuviai savo mirusiųjų kūnus degina laužuose, 

— kad šį kūnų deginimo paprotį Sovijus įvedė tam, kad jie imtų 
aukoti „netikriems dievams“ (čia pat paduodant keturių lietuvių 
dievybių sąrašą). 


(b) Mitas ir istorija 


Mūsų tekstas baigiasi tikslios datos, atžyminčios mito užrašymo 
laiką, nurodymu: 1261 metai atitinka Mindaugo karaliavimo pabai- 
gą, išgarsėjusio visus kaimyninius krikščioniškus kraštus turėjusia 
priblokšti jo apostaze. Galima prileisti, kad toks nelauktas grįžimas 
prie „šėtoniško paklydimo“ turėjo sukelti Kronikos vertėjo susi- 
domėjimą šiuo pagonišku tikėjimu. 

Tačiau ne tik mito užrašymas, bet ir jo turinys turi tamprius 
ryšius su pačia Lietuvos istorija. Archeologijos yra nustatyta, kad 
lavonų deginimas galutinai įsigali Lietuvoje X-XI a. Mitas čia at- 
lieka savo filosofinę funkciją: jis struktūruoja istoriją, aiškindamas 
jos nesustojantį bėgimą reforminių ar revoliucinių lūžių pagalba. 

Kitas svarbus Lietuvos istorijos bruožas — tai šią epochą (XI- 
XIII a.) atitinkąs galutinis feodalizmo įsigalėjimas, pasireiškęs ne 
tik socialinėje, bet ir politinėje plotmėje: hierarchinių politinių insti- 
tucijų susidarymu, valstybės suvienijimu ir suvereninių jos organų 
išsivystymu. Nenuostabu, kad tokią visuomenės organizaciją ati- 
tinka ir mito išaiškinamas suvereninių dievų-viešpačių įsigalėji- 
mas. Anaiptol neteigdami, kad mitas yra būtinai tiesioginės isto- 
rinės realybės išraiška, turime pripažinti, kad jis, bent mūsų atveju, 
atrodo kaip pačios visuomenės atspindys. 


(c) Sovijus ir Šventaragis 


Šitaip klausimą statant, negalima išvengti Sovijaus mito nepalygi- 
nus su plačiai žinomu Šventaragio mitu, ir tai ne vien tik dėl pa- 
viršutinio jų panašumo - kad ir vieną, ir kitą juodu sudegina jų 
pačių sūnūs. Į akis krinta tai, kad pirmojo mitinio Lietuvos valdo- 
vo sudeginimas susietas su suverenumo Žmonių pasaulyje įsteigi- 
mu, tuo tarpu Sovijaus, vėlių kelrodžio, sudeginimą seka suvere- 
ninių dievų iškilimas dieviškame pasaulyje. Du mitai svarsto ir 
išsako — dviejuose skirtinguose planuose - vieną ir tą pačią pro- 
blematiką. 


(d) Mitas ir ritualas 


Vien paviršutiniškai sekant mūsų mitinį pasakojimą, galima ma- 
tyti, kad jis visų pirma įveda lavonų deginimą kaip ritualą, o tik 
paskui paaiškina, kad šios apeigos buvo paskleistos tam, kad 
žmonės imtų aukoti „netikriems dievams“. Kitaip sakant, pagal 
mitą, liturginė reforma sąlygoja ir religinę, teologinę reformą. Tai 
tipingas mito priėjimas prie religinių problemų: mitas yra veiklos 
atpasakojimas, užtat ir apeigų aprašymas jam svarbesnis negu jų 
reikšmės, kuri mitą gerai Žžinančioje visuomenėje yra savaime su- 
prantama, išaiškinimas. Tačiau nuošaliam stebėtojui - ar šių dienų 
mito aiškintojui - tai neabejotinai iškelia naują, ugnies kulto ir jo 
ryšių su suvereniniais dievais, problemą. 

2. Teksto segmentacija 


Viso mūsų teksto padalinimas į dvi dalis yra akivaizdus, tačiau 
labai abejotina, ar tokia grafinė skyryba atitinka originalo rankraštį. 
Ji vis dėlto pagrindžia kitas, sintaksinis kriterijus: pirmasis para- 
grafas suredaguotas būtuoju laiku, o antrasis - esamuoju, pirmasis 
susidaro iš įvykių atpasakojimo, antrasis - iš jų komentaro. 

Pirmojoje dalyje savo ruožtu lengva atpažinti, pagal joje ap- 
rašomų įvykių lokalizaciją, du atskirus segmentus: pirmojo seg- 
mento, apsakančio šerno medžioklę ir jo devynių blužnių kepimą, 
veiksmas vyksta žemėje, antrojo, skirto įvairiems laidojimo būdams 
aprašyti - pragare arba, tiksliau pasakius, palei pragaro vartus. Pir- 
mojo segmento redakcija yra pasakojamo pobūdžio, antrojo - dia- 
loginio. 

Šitokia segmentacija mums atrodo pilnai pakankama: pirmoji 
dalis - tai pats mitas, jo veiksmas ir vyksta jis anuose mitiniuose, 
be ryšio su dabartiniais, laikuose; antroji dalis, atvirkščiai, pristato 
mūsų didvyrio darbų pasėkas: jo paties išaukštinimą - pakėlimą į 
lietuviškąjį Charoną, vėlių vedlį, jo įsteigtų apeigų ir tikėjimo išsi- 
plėtimą. Savo ruožtu pirmojoje dalyje atpažinti du atskiri segmen- 
tai leidžia išskirti herojaus pasiruošimą žygiui - šerno nukovimą, 
nuo paties žygdarbio - įžengimo į „pragarą“. Tokia segmentacija 
visiškai atitinka klasišką žodinės literatūros naratyvinę organizaci- 
ją, pagal kurią pasakojimas dalinamas į tris herojų apibūdinančius 
epizodus: jo kvalifikaciją, jo žygdarbį ir pagaliau jo glorifikaciją. 


II. PASIRUOŠIMAS ŽYGDARBIUI 
1. Šerno medžioklė 


Šio mito įžanginio segmento palyginimas su kitu, daug plačiau 
žinomu, Vilniaus įkūrimo mitu savaime peršasi: ir vienu, ir kitu 
atveju pasakojimas prasideda medžiokle, kuri iš pirmo žvilgsnio 
neturi nieko bendra su tolimesne įvykių eiga. Naratyvinių struk- 
tūrų pažinimas mus perspėja, kad taip nėra, kad tokia medžioklė - 

tai nepaprastai sunkus uždavinys, kurį išpildęs pagrindinis vei- 
kėjas kvalifikuojamas herojumi. 

Tęsiant palyginimą, reikia tučtuojau pastebėti, kad priešai, su 
kuriais kovojama ir kurie nugalimi, ne tie patys: Gediminas nukau- 
na taurą, 0 Sovijus - šerną. Sumedžiojamo žvėries pasirinkimas nėra 
atsitiktinis: figūratyvinio, o ypač mitinio teksto atveju svarbu žino- 
ti, kokį vaidmenį šernas atlieka galvojime, kokioms vertybėms, 
kaip nugalėtas priešas, jisai atstovauja. 

Atsižvelgiant į folkloro duomenis, visų pirma dėmesį patrau- 
kia visos kiaulių šeimos tamprūs ryšiai su laidotuvių apeigomis ir 
mirusiųjų kultu. Tarp daugelio galimų pavyzdžių prisiminkime 
kad ir tą humoristinę dainelę, lydinčią neįprastą gamtos reiškinį — 
lietų saulei šviečiant, - kuris pranešąs karaliaus mirtį: 


Karalienė verkė, 

Karaliūkščiai knerkė. — 

Kiaulė duobę kasė, 

Ožka grabą dirbo... (Lietuvių tautosaka, I, 116) 


Kita, taip pat nerimta dainelė jau tiesiogiai suriša kuilį su šer- 
menimis: 

Girdžiu poną mirusį 

Ir kuiliuką virusį. 


Eisim poną kavoti, 
To kuiliuko žyvoti. (Juška, Lietuviškos dainos, II, 430) 


Grįždami prie istorinių paliudijimų, galime, pabrėžiant ryšį, pri- 
siminti Lasicijaus aprašytas skerstuves - mirusiųjų šventę, kurią 
Būga sutapatina su Vėlinėmis (Apie dievus ir žmones, p. 78). Taigi 
šerno medžioklė įsirašo į tą pačią mirusiųjų kulto ir laidojimo apei- 
gų izotopiją. 

Tačiau šiam ryšiui su mirusiais, atrodo, reikia žemės tarpinin- 
kavimo. Kiaulių santykiai su įvairiomis žemės dievybėmis pasto- 
viai tamprūs visose indoeuropiečių mitologijose: vienas iš skandi- 
navų vaisingumo deivės epitetų yra „kiaulė“, kiaulės aukojamos 
žemės deivėms Graikijoje, Romoje, Lietuvoje (Rostowski, 1583, in 
J. Balys, Lietuvių tautosakos skaitymai, II, 19). 

Kuilys savo keliu yra nė kiek ne mažesnis vyriškas vaisingumo 
ir seksualinės energijos simbolis: 


Vaikis kaip kuilys ir kuiliu6(ja) su mergomis - ein paskuo mergas (LKŽ -J.). 


Turint galvoje kiaulių įprotį knisti žemę, nenuostabu, kad kui- 
lys gali būti suprantamas kaip seksualinis žemės partneris. Jeigu, 
pavyzdžiui, mįslėje 


Po žemėm du paršiukai knisas (LKŽ - LTI, 300) 


„paršiukai“ reiškia noragus, tai arimo metu iš laukų sugrįžusiam 
artojui patiekiamas kiaulės šnipas (LEB, 61) vaizduoja jau ne tik no- 
rago veiklą, bet ir patį žemės apvaisinimą. Papildomų įrodinėjimų 
čia, atrodo, nereikia: šią temą jau esame palietę kita proga, kalbėda- 
mi apie iš kuilio pautų gimstančius kaukus (Apie dievus ir žmones). 

Į kuilio seksualinę energiją dažnai žiūrima kaip į tos energijos 
perteklių: 


Mano pusbernis visą parapiją apkuiliuoja (LKŽ - Kal), 
kaip į jos stichinį nepažabotumą: 


Apsiputojęs kaip šernas (Kėdainių aps.), kaip kuilys (Pasvalio aps.), kaip 
tekis pas kiaules (Merkinė) (V. Krėvė, Patarlės ir priežodžiai, I, 93). 


Nenuostabu tad, kad „didelė kiaulė“ padavimuose identifikuo- 
jama su audra (Liet. taut., IV, 641), kad „didelis vėsulas“ tik nenusi- 
manėlių laikomas viesulu, kad iš tiesų tai esąs Žemės Kuilys (Da- 
vainis-Silvestraitis, 208). (Cf. taip pat kiaulbezdys [LKŽ II, 355, N), 
„Vėjo sūkurys, viesulas“) 

Tuo būdu pamažu išryškėja ir Šerno — „girinio kuilio“ - kaip 
Žemės seksualinio partnerio, bet drauge ir oro, suprasto kaip pir- 
mapradžio chaoso, figūra. Turint galvoje, kad Sovijaus įvestas nau- 
jas laidojimo būdas pasireiškia ir naujų dievų garbinimu, yra pa- 
grindo manyti, kad Šerno ir Žemės pora atstovauja ankstyvesnei 
religijos fazei, kurioje ypač ryškūs, dominuojantys turėjo būti mo- 
tinos Žemės ir primityvaus chaoso pradai. Kaip tyčia - ir tai netru- 
kus teks užregistruoti — Sovijaus atmesti laidojimo būdai - užkasi- 
mas žemėje ir pakabinimas ore - kaip tik atitinka mūsų ką tik 
išryškintas mitinio Šerno savybes ir įprasmina jo nukovimą. 

2. Blužnies suvalgymas 


Negalima pasakyti, kad po šerno sumedžiojimo aprašomų įvykių 
seka būtų labai aiški. Juos galima išdėstyti keliais sakiniais: 

(a) Sovijus įsako sūnums iškepti devynias šerno blužnis; 

(b) Sūnūs suvalgo blužnis; 

(c) Sovijus supyksta ant sūnų ir galutinai atsiskiria nuo jų. 

Sovijaus ir jo sūnų veiksmai, kaip matome, atpasakoti vienas po 
kito, be logiškų jų tarpusavio ryšių, be jų motyvavimo ar priežas- 
tingumo nustatymo. Atrodo, lyg būtų pamestas šio teksto išskai- 
tymo raktas ir kad tas įvykių eigos supratimo raktas būtų blužnis. 

Norint suprasti blužnies vaidmenį, reikia, žinoma, išeiti iš žmo- 
nijai bendro įsitikinimo, kad ne tik žmogaus, bet ir išvis gyvų pa- 
darų būdas, jausmai, nuotaikos priklauso nuo vidujinių kūno or- 
ganų stovio, dar daugiau - kad jie tiesiog lokalizuoti viename ar 
kitame organe. Blužnis - o kartais ir tulžis, kuri dažnai su ja su- 
maišoma - per visą antikos ir viduramžių tradiciją - laikoma pykčio 
ir blogų nuotaikų buveinė (Žr. spleen in Etymological Dictionary of 
the English Language, Oxford, 1910). Užtat dar nuo Plinijaus laikų 
laikoma, kad Žmogus ar gyvulys, gimęs be blužnies - ar su išimta 
blužnimi, - pasižymi atlaidumu ir ilgu gyvenimu (Handwėrterbuch 
des deutschen Aberglaubens, III, 272). Pritaikant šias bendras žinias 
mūsų tekstui, matyti, kad mūsų „apsiputojusio“ šerno prigimtis 
atitinka tokią blužnies sampratą, kad jos išėmimas padaro žvėrį 
nepavojingą, atima visą jo energiją. 

Lietuviški folkloro duomenys nepakankami, kad jų pagalba 
būtų galima padaryti kokias nors galutines išvadas. Vienas lietu- 
viškas blužnies (arba kasos) bruožas išryškėja - tai jos ryšys su Žie- 
mos šalčiais: 


Kiti lem, bet aš netikiu, ka blužnis rodytum žiemos speigus (LKŽ, Trk). 
Jei kiaulės kasa ligi pusės plona, bus ilga žiema (LKŽ, Grv). 


Galima būtų, atrodo, surinkus daugiau duomenų, bandyti 
pagrįsti blužnies ryšius su Žiema, su įšalusia, raganų apsėsta žeme, 
tuo labiau kad ir vokiečių liaudies tikėjimuose ragana apibūdina- 
ma kaip turinti baltą blužnį (ibid., IX, 341). Deja, kol kas nerimta 


TAUTOS ATMINTIES BEIEŠKANT 365 


būtų taip toli eiti. Reikia tad pasitenkinti bendru konstatavimu, 
kad šerno blužnis - jo asmenybės esminių savybių buveinė. 

Užtat ir rakto tekstui suprasti reikia ieškoti kitur: bandant iš- 
siaiškinti mus dominančių įvykių grandinės rezultatą - Sovijaus 
pyktį. Tai, kad jis ne tik supyksta ant savo sūnų, bet kad to pykčio 
pasėkoje nutaria galutinai nuojų atsiskirti, rodo, kad jo tokio elge- 
sio priežastis turi būti labai rimta. O ši priežastis - devynių blužnių 
suvalgymas. 

Beieškant Žinių apie blužnį, teko pastebėti, kad lietuvių kalboje 
blužnis kartais maišoma su plaučiais (Ruhig, 30; 248, pagal LKŽ). O 
plaučių ir kepenų vaidmenį lietuvių etnokultūriniame mąstyme 
mums jau yra tekę nagrinėti (Apie dievus, 158). Matėme, kad jie - 
žmogaus gyvybės ir sveikatos pradų buveinė, kad norint žmogų 
galutinai nužudyti, reikia jo plaučius įmesti į verdantį vandenį (tuo 
tarpu raganos plaučiai nedega). Matėme taip pat, kad plaučiuose 
ir kepenyse glūdinti Žmogaus laimė - dalia gali persikelti, juos su- 
valgant, iš gyvulio į žmogų, kad viename itin ryškiame pasakojime 
avinuko turima dalis pereina į žmones, jiems suvalgius žalius (vos 
truputį pavirtus) jo plaučius ir kepenis. 

Šioje perspektyvoje galima be jokių sunkumų analogišku būdu 
išskaityti ir mūsų tekstą: 

(a) Sovijus įsako savo sūnums devynias šerno blužnis iškepti, 
idant galutinai sunaikinus šį jo tūžmasties pradą; 

(b) Sūnūs, užuot ugnimi sunaikinę tą šerno „šerniškumą“, su- 
valgo blužnis žalias, tuo būdu perimdami iš šerno jo stichinę ener- 
giją; 

(c) Sovijus užpyksta ant sūnų, pasirinkusių jo priešo Žemės Kui- 
lio paveldėjimą ir tuo būdu paneigusių juos su tėvu rišančią krau- 
jo giminystę. 

Grynas faktų išdėstymas, būdingas mūsų tekstui, paslepia tad 
esminį religinį konfliktą, pasireiškiantį vienos iš dviejų ištikimy- 
bių - Žemei ar tėvui - būtinu pasirinkimu. Tekstas, tiesa, net tris 
sykius kartoja perifrazes „savo pagimdytieji“, „išjo gimusieji“, tuo 
pabrėždamas kraujo ryšių tarp tėvo ir vaikų svarbą, o drauge ir 
dramatizuodamas sūnų išdavystę. Kad tai nėra paprastas šeimy- 
ninis ginčas, bet, panašiai kaip ir graikiškame Oidipo mite, dviejų 

pradų - chtoninės Žmogaus kilmės ir krauju paremtos giminys- 
tės - priešpastatymas, rodo ir tai, kad, užuot prakeikęs ir išvaręs 
savo vaikus, kaip tai normaliai tokiame pasakojime galima būtų 
laukti, tėvas pats pasitraukia iš žemės, kuriai jo sūnūs iš naujo pa- 
reiškė ištikimybę, ir nutaria nužengti į pragarus. 


III. ŽYGDARBIS 
1. Tėvas 17 sūnus 


Herojui persikėlus į kitą, nežemišką erdvę, jo veikla įgauna naują 
pobūdį. Jei šerno sumedžiojimas reiškia, kaip jau matėme, ne tiek 
jo paties galios įsigijimą, kiek jo atsiskyrimą nuo chtoninių ir cha- 
otinių vertybių, tai naujas jo laukiąs uždavinys jau reikalauja iš šio 
negatyvaus stovio pereiti į pozityvų - peržengus per „pragaro var- 
tus“, susijungti su „kitą pasaulį“ apibūdinančiomis vertybėmis. 

Šio naujojo pasaulio pavadinimas „pragaru“ priklauso, žino- 
ma, jau krikščioniškajai galvosenai - pagonis po mirties tegali juk 
patekti tik į pragarą. Tačiau „kito pasaulio“ kaip uždaros, aptver- 
tos erdvės įvaizdis sutinkamas ir kituose mituose ir mūsų jis ne- 
stebina. Štai, pavyzdžiui, kad ir Grigo Ratų mite į „rojų“ keliavusi 
„pana“ savo vežimu užkliūna už „peklos“ vartų. Tuo labiau kad 
šio įvaizdžio reikšmė aiški: tai vartų kaip angos, kaip perėjimo iš 
vienos erdvės į kitą, kaip Žmogaus persikeitimo iš vieno semanti- 
nio būvio į kitą simbolika. 

Devyni pragaro vartai, kaip ir anksčiau sutiktos devynios bluž- 
nys, priklauso - drauge su „devyniomis galybėmis“ (=aibe), su „de- 
vynragiais elniais“ ir „devyngalviais slibinais“ — tai pačiai stereo- 
tipų klasei: tai vis didelio kiekio ir visų galimybių išsėmimo 
konotacijos. Užtat ir herojaus nepasisekimas pereiti per aštuonis 
vartus pilnai atitinka kanoninių naratyvinių struktūrų reikalavi- 
mus: visos eilės bandymų nepavykimas tiktai valorizuoja galutinę 
pergalę ir padidina herojaus nuopelnus. 

Tuo reikšmingesnis darosi devintam bandymui būdingas figū- 
ratyvinės izotopijos - įžengimą per vartus pakeičiant pernakvoji- 

mu - pakeitimas ir tam žygiui pagalbininko kaip conditio sine gua 
įvedimas: tiktai sūnui padedant, pavyks pagaliau Sovijui atlikti sa- 
vo žygdarbį. 

Nors sūnaus, užsitraukusio savo brolių pyktį, tolimesnis liki- 
mas ir nenurodomas, jo ryžtas tačiau ir vėl negali nepriminti Anti- 
gonės, nusprendusios palaidoti savo brolius, teigiant kraujo ryšių 
svarbą, gesto. Juk ir Sovijaus sūnus - iš tiesų gi Žemės vaikas - 
susiieško savo tėvą tam, kad jį palaidotų: lietuvių folkloras be jo- 
kio sunkumo galėtų pateikti pakankamai duomenų, rodančių ypa- 
tingą palaidojimo svarbą etnokultūriniame kontekste. Tam tikra 
prasme galima būtų teigti, kad laidojimo apeigos - tai religijos 
pradžia ir branduolys. 

Sovijaus ir jo sūnaus pora, kaip jau minėjome, negali nepriminti 
Šventaragio ir jo sūnaus panašių santykių. Sūnus ir vienu, ir kitu atve- 
ju yra būtinas įrankis naujai institucijai įsteigti, vieną, unikalų veiks- 
mą paversti tradicija. Tėvo ir sūnaus ryšys - tai figūratyviniame pla- 
ne pirmutinis istoriškumo pasireiškimas. Paprotys ir apibūdinamas 
tuo, kad jis atkartojamas, iš kartos perduodamas į naują kartą. 

Tačiau sūnaus vaidmuo nepasibaigia su jo, kaip pagalbininko, 
role: jis drauge yra ir liudininkas, kurio dėka veiksmas tampa įvy- 
kiu, o pirmapradis veiksmas - archetipu, modeliu, kurį turima pri- 
valomai sekti. Vis dėlto archetipu toks steigiamasis aktas gali virs- 
ti tik tapdamas universalus, tada, kai jis perkeliamas į mitinį laiką, 
anapus kasdieninių įvykių bėgsmo, tada, kai jis, kaip pavyzdys, 
visuotinai galioja: taip kaip Šventaragio sudeginimas padaro jį pir- 
muoju Lietuvos valdovu ir tuo pagrindžia valstybės suverenumą, 
taip ir Sovijaus sudeginimas padaro jį pirmuoju kelrodžiu, bet ir 
nuolatiniu Vėlių Vedliu į tikrą pomirtinį gyvenimą, pagrįstą savo 
ruožtu tikrų suvereninių dievų viešpatavimu. 


2. Trejopos laidotuvės 
1. Sovijaus sunkų uždavinį - patekti į pragarą per devynerius (3 x 


3) vartus - atitinka, kitoje izotopijoje, jo trigubas laidojimas. Net ir 
pačioje laidojimo ceremonijoje nesunku atpažinti tris dalis: 

(a) šermenis ( „pavakarieniavus“, „padarius jam vakarienę“), 

(b) pašarvojimą („padarė jam guolį“, „paguldė miegoti“) ir 

(c) laidojimą (,„pakasė jį žemėje“, „įdėjo į medžio kamieną“, „įme- 
tė į ugnį"). 

Tikslumo dėlei reikia pastebėti, kad šitokia laidojimo procedūra 
tinka tiktai pirmiesiems dviem laidojimo būdams. Tretysis būdas -— 
lavono sudeginimas - pristatomas paniekinamai (sūnus tėvą „įme- 
ta į ugnį“): toks laidojimas gali sukelti tiktai pasibjaurėjimą krikš- 
čioniui pasakotojui, tikinčiam į kūnų prisikėlimą paskutiniojo teis- 
mo dieną. 

Vakarieniavimas su tėvu, kurį mes interpretuojame kaip per- 
mutacijos būdu į pirmą vietą atkeltą šermenų puotą, pasakojimo 
logikos nėra nei reikalaujamas, nei pateisinamas. Tačiau šis nelo- 
giškumas nėra jau toks didelis, žinant, kad senovės laikais Lietuvo- 
je buvo paprotys sodinti mirusįjį prie šermenų stalo. Tokia puota, 
kaip Žinoma, reiškė valgio ir gėrimo dalinimąsi ne tik su gyvai- 
siais ir mirusiais, bet ir į šermenis sukviestomis dievybėmis. To- 
kios ceremonijos nebuvimas trečiuoju - sudeginimo - atveju, atro- 
do, kaip tik pabrėžia Sovijaus laidotuvių pirmapradiškumą. 

Šie trys laidojimo būdai — net ir istoriškai, o ne vien mitolo- 
giškai įjuos Žiūrint, mūsų ypatingai nestebina. Archeologiniai duo- 
menys, tiesa, patvirtina tiktai prieš lavonų deginimą dominavusį 
užkasant žemėje laidojimo būdą: jie nieko nesako apie laidojimą 
medžiuose. Tačiau, turint galvoje, kad toks laidojimo būdas žino- 
mas kai kurioms indoeuropiečių tautoms Indijoje, kad, atrodo, jis 
paliudytas ir finų tautų - kurios šiame mite sugretinamos su bal- 
tais - senovėje, tokių laidojimo papročių buvimas pirmajame tūks- 
tantmetyje Lietuvoje nėra neįmanomas, ypač kad tokio laidojimo 
užuominų galima kartais rasti ir tautosakos tekstuose (cf. J. Basa- 
navičius, Lietuviškos pasakos, I, 93). 

2. Charakteringa, kad šie trys laidojimo būdai atitinka mirusio- 
jo susijungimą su trimis pirmapradžiais gamtos elementais: žeme, 
oru ir ugnimi, arba, kitaip sakant, kad Žmogaus perėjimas į „kitą 
pasaulį“ įsivaizduojamas kaip galįs būti atliekamas šių trijų ele- 
mentų tarpininkavimo dėka. Galima tačiau ne be pagrindo savęs 
klausti, kodėl tuose „devynių vartų“, t.y. visų galimybių išsėmimo 

rėmuose trūksta vandens elemento: atrodo, niekas netrukdo Sovi- 
jaus sūnui tėvą palaidoti, nakčiai pamerkiant į vandenį. 

Šią spragą galima paaiškinti gana radikaliu atsakymu, būtent, 
kad pomirtinis gyvenimas - tiksliau: ne „pomirtinis“, o „kitas“ gy- 
venimas - lietuvių, kaip, pavyzdžiui, ir airių, mitinėje galvosenoje 
buvo įsivaizduojamas esąs vandeninio pobūdžio. Šiai tezei paremti 
duomenų netrūksta: kita proga jau teko išsiaiškinti (žr. Apie dievus, 
144), kad ne tik Aušrinė su visa savo šeima, bet ir Dievaitis Mėnulis 
gyvena povandeniniame pasaulyje, kur Vėžių Karalius pasireiškia 
kaip jūros gelmėse, oloje, esančio „mirties pasaulio“ valdovas. Pa- 
žymėtina ir tai, kad Jėzus Kristus senoviškuose Naujojo Testamento 
vertimuose po mirties trims dienoms nužengia į paskandas (LKŽ), 
t.y. į „pragarus“. Kitas pasaulis, apgyventas dievų ir mirties „ru- 
bežių“ peržengusių Žmonių, - tai vandens, o nebe žemės pasaulis. 

3. Tai, kad laidojimas atliekamas pavakarieniavus, mirtį tuo 
būdu sutapatinant su užmigimu, gali būti išaiškinama labai pa- 
prastai, kaip žmogaus gyvenimo tėkmės palyginimas su dienos- 
nakties ciklu. Šį palyginimą tęsiant, galima sakyti, kad mirtis-mie- 
gas gali būti negeras - ir numirėlis tada persekiojamas „kirminų ir 
šliužų“ arba „bičių ir uodų“ - arba geras, ir žmogus tada „saldžiai 
miega kaip kūdikis lopšyje“. Klaidinga tačiau būtų šį „saldų mie- 
gą“ identifikuoti su pomirtine ramybe ir net nebuitimi. Mūsų teksto 
panaudotas stereotipas dažnai sutinkamas lietuvių tautosakoje: 
nužudytasis herojus, jei jį visgi pavyksta prikelti iš mirusiųjų - o 
tai galima tik tada, jei jo plaučiai ir kepenys dar nesudoroti, - pa- 
budęs būtinai ištaria kanoninę formulę: „Ak, kaip saldžiai miego- 
jau!“, tuo norėdamas pasakyti, kad jis visai neatsimena „šio“ gy- 
venimo įvykių. Tai tik negatyvioji, išviršinė, nepermatoma kito, ne 
mažiau autentiško gyvenimo pusė, kurią kartais galima įžvelgti, 
pavyzdžiui, kad ir per sapnus. 

4. Tačiau toks mirties ir miego sutapatinimas neturi leisti už- 
miršti kito būdingo šio pasakojimo bruožo: Sovijus po kiekvienos 
nakties, t.y. po laidotuvių ir mirties, pabunda ir grįžta į ankstesnį 
savo būvį. Miego ir mirties paralelizmas, normaliai turėjęs čia nu- 
trūkti, galioja ir toliau: pastovų budėjimo ir miegojimo ciklą atitinka 
Sovijaus kelionės iš gyvenimo į mirtį ir iš mirties atgal į gyvenimą. 


144 

Nenuostabu tad, kad lietuviai laiko jį Vėlių Vedliu, ne tiktai sura- 
dusiu tiesų kelią į kitą gyvenimą, bet ir nuolat grįžtančiu žmonėms 
tą kelią parodyti. Sovijus, kurį mitas pabrėžtinai vadina žmogumi, 
savo žygdarbio dėka tampa dabar pusdieviu-herojumi. Dar daugiau: 
pabudęs po nakties miego, Sovijus komentuoja savo „gyvenimo 
mirtyje“ patyrimą, skleisdamas savo žinojimą apie tikrąjį dievų- 
viešpačių valdomą pasaulį. 


IV. ETIMOLOGIJOS KLAUSIMAI 


1. Lietuviškos kilmės beieškant 


Išsiaiškinę Sovijaus žygdarbius, pagrindžiančius jo esmines religi- 
nes funkcijas - būti Vedliu pragaruosna, - galime dabar stabtelti ir 
ties mums antraeiliu atrodančiu, bet vis dėlto aiškaus sprendimo 
reikalingu Sovijaus vardo kilmės klausimu. 

Šiuo metu mums žinomi du bandymai suteikti Sovijaus asmen- 
vardžiui pagrįstą filologinį statusą: 

(a) Pirmoji hipotezė yra išdėstyta Mannhardto, kuris kone išti- 
sai remiasi Edvardo Wolterio 1887 m. straipsniu (Mannhardt, 60— 
61), kuriame Wolteris savo ruožtu remiasi rusų istoriku E. Kuniku 
ir jo, atrodo, niekad neišspausdintu pranešimu, darytu S. Peters- 
burgo mokslų akademijoje. Šiuo ilgu „moksliniu“ keliu prieinama 
etimologija irgi labai tolima: pagal Kuniką, lietuviškasis Sovijus 
būtų skolinys, slaviškoje versijoje pasidaręs Sovi, bizantiškosios tra- 
dicijos perduoto Sabis, antikoje Žinomo kaip sabajiečių, Laimingo- 
sios Arabijos, dabartinio Jemeno, gyventojų dievo. 

(b) Antroji hipotezė yra neseniai pasiūlyta Vladimiro Toporovo 
(„Ob odnoj „jatviažskoj“ mifologeme v sviazi so slavianskoj para- 
lelju“, in Acta Baltico-Slavica, III, 1966, p. 143-149): jo įtaigojamas 
etimonas - jau nebe skolinys iš Pietų Arabijos, o rekonstruota in- 
doeuropietiška šaknis *saue (*sū-, *sue), feiškianti „saulę“. 

Iš paviršiaus žvilgtelėjus, matyti, kad pirmoji hipotezė įsirašo į 
bendruosius vadinamosios įtakų ir skolinių teorijos, dominavusios 
XIX a., rėmus: pagal ją, tautos ir kultūros turėjusios paprotį skolin- 

tis vienos iš kitų dievus ir tikėjimus taip, kaip mes šiandien imame 
iš banko paskolas automobiliui pirkti ar namui remontuoti. Antro- 
ji hipotezė remiasi jau kita moksline tendencija - nepaprastu pasi- 
tikėjimu fonetiniu dėsningumu, įgaliojančiu atstatyti koreliacijų pa- 
galba pavienius, iš konteksto išimtus, kalbinius faktus. 

Keista vis dėlto, kad nei viena iš šių dviejų hipotezių nesiskaito 
su tuo, kad Sovijus yra lietuviško pusdievio - ar dievo - vardas, 
kad jis randamas mitiniame pasakojime, kuriame, be jo, minimi 
dar keturių lietuviškų dievybių vardai. (Tiesa, Mannhardtas palie- 
ka vietos ir „lietuviškai“ hipotezei: „Jedenfalls kann die Mėoglich- 
keit nicht geleugnet werden, den Ursprung des Namen Sovij und 
Sovica auf litauisches Gebiet zu verlegen“, op. cit., 62.) Nenorėda- 
mi etimologų kaltinti vien pamėgimu komplikuoti paprastus da- 
lykus, visgi negalime paslėpti savo nusivylimo jų nesidomėjimu, 
ieškant teonimo kilmės, visų pirma Sovijaus mitinėmis funkcijo- 
mis, jo veiklos semantiniu kontekstu. 

Sovijus, kaip matėme, figūratyvinėje plotmėje yra perėjimo iš vie- 
no pasaulio, iš vienos erdvės į kitą operatorius: jo veikla tad supo- 
nuoja ir 2194, per kurią vyksta tas perėjimas, ir veikėją, kuris per 
angą perlenda, ir pagaliau patį veiksmą - perėjimą. Tokioje tai se- 
mantinėje dispozicijoje įsirašo Sovijaus funkcinė definicija: užsire- 
gistravę lietuvių kalboje jos atitikmenis vienoje kurioje Sovijui fone- 
tiškai artimoje Žodžių šeimoje, turėtume pagrindo laikyti jo vardo 
klausimą išspręstą. 

Tokią žodžių šeimą lietuvių kalboje nesunku rasti: 

(a) anga: šovė -ės „cavum, caverna arboris“, Kv Ds, in Būga, II, 
400; „drevė“, Lietuvių kalbos atlasas, I, 194; 

(b) veikėjas: šovė „skląstis, velktė“, Dab. LKŽ ; šavū, šavyklė „ližė“, 
Atlasas, I, 75; cf. taip pat šaukštas, šaudyklė (staklių); 

(c) veiksmas: šauti, šovė „schiessen“, K. Būga, II, 400; cf. įšauti 
duoną į pečių; užšauti duris šova. 

Mūsų siūlomas sprendimas gali atrodyti per daug paprastas 
(kodėl mokslinčiai to anksčiau nesugalvojo?), apsieinąs be senovės 
arabų dievų ir be indoeuropiečių protėvynės. O vis dėlto, atsižvel- 
giant į teksto semantinius duomenis ir į „kalbos dvasią“, jis mums 
atrodo patenkinamas. | 

Lietuviškoji Sovijaus vardo forma gali būti 
*Šovis/*Sovys arba *Savis/*Savys, 
asmenvardis, pilnai atitinkąs „vėlių vedlio“ prasmę. 


2. Lietuviškų ir slaviškų formų atitikmenys 


Turint galvoje tekstuose dažnai pasitaikančius svetimžodžių iškrai- 
pymus, perrašinėtojų ir korektorių klaidas, taip pat ir dideles tei- 
ses ir laisves, kurių nevengia sau pasiimti etimologijų tyrinėtojai, 
kai to jiems prireikia, galima būtų pilnai pasitenkinti tokia Sovi- 
jaus-Šovio vardo interpretacija. Tačiau norėdami pasitikrinti, ar mū- 
sų hipotezė atsilaiko prieš fonetikos dėsnių reikalavimus, ir nerei- 
kalaudami sau jokio atlaidumo, pasikvietėme į pagalbą mitologijos 
problemoms jautrų lituanistą Bronį Savukyną, pasinaudodami jo 
paslaugomis ir patarimais. 

Norint galutinai įtvirtinti mūsų pasiūlytą hipotezę, reikia eti- 
mologijos problemą papildyti dar vienu komponentu, būtent lie- 
tuviško asmenvardžio, užtikto slaviškuose viduramžių tekstuose, 
autentiškos formos atstatymo klausimu: turint paliudytą slaviškąjį 
užrašą Sovij, kokią lietuvišką formą jis gali atitikti, kokį lietuvišką 
fonetizmą jis savaip perduoda? 

Pagal Savukyną, galimi du tokios lietuviškos formos arba, ki- 
taip sakant, lietuviškojo ir slaviškojo atitikmenų koreliacijos nu- 
statymo sprendimai: 

(a) Galima žiūrėti į Sovij kaip į baltiškojo žodžio fonetinį sko- 
linį. Tuo atveju slaviškasis s- negali turėti lietuviškuoju atitikmeniu 
š-: skolindamos baltų žodžius, slavų kalbos neverčia š > s (tokia 
koreliacija randama tik bendruose balto-slaviškuose žodžiuose). 
Užtat ir Sovij gali būti atstatomas tik kaip 


*Sžvis/*Sdvis, 


o tai savo ruožtu reikštų, kad Sovij yra skolinys iš vakarų baltų 
(prūsų, jotvingių) kalbų, kur ši forma būtų normali. 

(b) Galima žiūrėti į Sovij kaip į baltiškojo žodžio substitucinį — 
o ne fonetinį - skolinį. Turint galvoje, kad slavų kalbos turi regu- 

liarų šauti atitikmenį — sovati, ta pačia, tik dažnine prasme „šauti, 
stumti, mesti“, galima priimti, kad lietuviškasis Šovys/Šavys buvo 
suprastas ir interpretuotas kaip priklausąs šauti, šovė šeimai ir Kro- 
nikos vertėjo suslavintas pagal formulę 


šauti Šovys/Šavys 


sovati Sovij 


Kuris iš šių dviejų sprendimų pasirinktinas kaip labiau įtiki- 
mas? Priėmus pirmąją hipotezę, reikėtų ir į visą Sovijaus mitą žiūrėti 
ne kaip į lietuvišką, o kaip priklausantį vakarų baltams. Prūsams 
toks aiškinimas netinka, nes mums žinomi jų suvereninių dievų 
vardai skiriasi nuo mūsų tekste duoto dievų sąrašo. Nerimta būtų 
vieną *Savį laikyti prūsišku, o kitas to paties teksto dievybes - lie- 
tuviškomis. Antra vertus, priskirti šiuos dievus - drauge su Sovi- 
jumi jotvingiams atrodo gana tuščias reikalas: apie juos maža ką 
težinant, tai būtų tik naujų, nepatikrinamų hipotezių kūrimas, tuo 
labiau nepateisinamas, kad mūsiškiai dievai, kaip vėliau iš arti ma- 
tysime, didele dalimi savo vardais atitinka Hipatijaus Kronikos ne- 
abejotinai lietuviškų, Mindaugo garbinamų dievų sąrašą. Ši hipo- 
tezė yra tad arba nereikalinga, arba nepriimtina. 

Telieka tiktai antroji, substitucinio skolinio hipotezė. Ją mes, 
kaip vieną pasilikusią, ir priimame, siūlydami žiūrėti į Sovij kaip į 
lietuviškojo 

Šovis/Šovys arba Šavis/Šavys 


formą. O kadangi praktiškai reikia pasirinkti vieną iš šių formų 
nuolatiniam vartojimui, atsižvelgdami į dominuojančią šovė for- 
mą, siūlome Sovij identifikuoti kaip Šovys. 


3. Viduramžių istoriko samprotavimai 


Tačiau klaidinga būtų manyti, kad orientališkos Šovio kilmės ieško- 
jimas neturėtų jokio pagrindo: jį jam duoda pats mūsų analizuoja- 
mas tekstas, susiedamas lietuviškąjį mitą ne tik su Senovės Graikija, 
bet ir bibliškais Abraomo laikais. 

Šia proga susiduriame su iki šiol mūsų neliesta istorinių tekstų 
skaitymo ir jų kritikos problema. Šovio mitas paprastai pristato- 
mas kaip „originalus“ intarpas į bizantiškąją Malalos Kroniką, 
neieškant priežasčių, dėl kurių tos kronikos vertėjas rado reikalo 
įterpti šį lietuvišką pasakojimą į nieko bendro su juo, bent iš pirmo 
žvilgsnio, neturintį istorinį veikalą. Tokių priežasčių tikriausiai 
būta, jos paaiškėja, bandant nors keliais bruožais atstatyti mūsų 
vertėjo, lietuviškojo papildymo iniciatoriaus, kultūrinį pasaulį ir 
tenai ieškoti šio akto motyvacijų. 

Visų pirma reikia pabrėžti, kad vertėjui - viduramžių Rytų Eu- 
ropos, gravitavusios Bizantijos orbitoje, žmogui - buvo pažįstama 
Senovės Graikija, jos mitiniai herojai - Achilas ir Eantas, jai būdin- 
gas lavonų deginimas. Šie mirusiųjų laidojimo papročiai greičiau- 
siai ir bus buvę pirmuoju akstinu prisiminti tokius pat laidojimo 
būdus, jam žinomus čia, jo gyvenamu metu, kaimyninėse baltų ir 
finų tautose. Graikijos senovė ir jos šlovė jam visai natūraliai piršo 
mintį, kad tokie papročiai yra užsilikę paveldėjimo keliu ar tiks- 
liau, kaip jis pats sako, „atėjo pas juos iš helenų“. Lietuviškojo mi- 
to integravimas į Kroniką nebuvo tad kažkoks svetimo, „origina- 
laus“ kūno įterpimas, o tik bizantiškosios kronikos papildymas, 
nušviečiąs Senovės Graikijos įtaką ir spinduliavimą tolimoms 
šiaurės tautoms. 

Heleniškojo pasaulio daugiau ar mažiau paviršutinis pažini- 
mas mūsų autoriui buvo tampriai įsipynęs į „Žmonijos istorijos“ 
bibliškąją tradiciją: Abimelecho, Abraomo bendralaikio, karaliavi- 
mo meto naudojimas kaip nuoroda istorinei epochai, kurioje gy- 
venęs Sovijus, nustatyti, tai neabejotinai rodo. Lengva tad įsivaiz- 
duoti Kronikos vertėjo pasitenkinimą konstatavus, kad lietuviškasis 
Šovys-Sovij iš tiesų žinomas jau žiloje senovėje, kad tai graikiškai 
vadinamo Sabis (slaviškai skaitomo Savi), sabajiečių dievo, vardas, 
kurį jis gali susieti su platesniu, jam daugiau ar mažiau žinomu 
kontekstu: su Saba, pasakišku Laimingosios Arabijos miestu, gar- 
siu savo Saulės dievo šventykla, į kurią suplaukdavo viso pasau- 
lio pirkliai kvepalų ir aromatų mainais įsigyti, su tuo anuomet žino- 
mo pasaulio pakraščiu, kur saulė, priartėdama prie žemės, nuolat 
grasė ją visai sudeginti (M. Dėtienne, Les Jardins d' Adonis, 22-23, 

passim). Visas šis kontekstas tiktai patvirtino jam Šovio-Sovij ir Sa- 
bis-Savi, pirmojo - lavonų deginimo įsteigėjo, antrojo - ugnies gar- 
bintojų dievo, artimumą, tiesiog tapatumą. 

Sunku pasakyti, ką iš tiesų Kronikos vertėjas žinojo apie romėnų 
vadinamą Sabaea kraštą. Tačiau, kad jis jį žinojo, neabejotinai liudi- 
ja tai, kad jis savo Sovij-Sabis laiko Abimelecho bendralaikiu. Tu- 
rint galvoje, kad Rytų Europoje anuo metu laikas buvo skaičiuoja- 
mas, pradedant nuo pasaulio sutvėrimo (o ne, kaip Vakaruose, nuo 
Jėzaus Kristaus gimimo), natūrali nuoroda į senovės įvykius galėjo 
būti tiktai bibliška, Sovijų pristatant kaip Abraomo bendralaikį. Jo 
vietoje tačiau randame Abimelechą, to paties meto Hararo (vienos 
iš dabartinės Etiopijos provincijų) karalių, taigi Sabos miesto ir sa- 
bajiečių kaimyną. Kronikos vertėjas, geras krikščionis, negalėjo, be 
to, dar nežinoti ir Saliamono meilužės Sabos karalienės - taigi pa- 
goniško, „nuodėmingo“ krašto karalienės. Užtat ir lokalizuodamas 
savo Sovij-Sabis biblinėje tradicijoje, mūsų autorius randa jam vie- 
tą pačioje istorinių laikų pradžioje, bet ne biblinėje, tikrojo tikėji- 
mo linijoje, o paralelėje, „pagoniškų paklydimų“ istorijoje. 

Šitoje dviguboje - pagoniškoje ir bibliškoje - perspektyvoje ir 
reikia skaityti mūsų tekstą. Žinodamas lietuvišką pasakojimą, pa- 
gal kurį Sovij gyvenęs ir savo žygius atlikęs „kadaise“, senais miti- 
niais laikais, mūsų autorius suteikia jam istorinius metrikus, pa- 
darydamas jį Abraomo ir Abimelecho bendralaikiu. Bet tuo pačiu 
ir visas lietuviškasis epizodas tampa integralia bizantiškosios kro- 
nikos dalimi. 

Suprantama, tada paaiškėja ir paties teksto vidujinė logika. Lie- 
tuviškasis Kronikos intarpas pavadintas, kaip matėme, „Pasakoji- 
mu apie tokį pagonišką paklydimą, kad jie Sovijų dievu vadina“: 
Sovijus, apie kurį čia kalbama ir kuris „dievu vadinamas“ - tai, 
žinoma, visų pirma sabajiečių dievas Sabis. Iš čia ir kategoriškas 
šio „paklydimo“ paneigimas, patį pasakojimą pradedant: „Sovijus 
buvo žmogus“ (o ne dievas!) - tai „istorinės“ tiesos atstatymas. 
Naujų, lietuviškų duomenų padedamas, mūsų „istorikas“ išaiški- 
na tikrąjį Sovijaus statusą: Sovijus buvo Žmogus, net ir nūdienių 
pagonių įsitikinimu, jisai esąs tiktai „sielų palydovas“, naujo kul- 
to „nelabiems dievams“ įvedėjas, bet jokiu būdu ne dievas. Užtat, 

pagal ano meto kriterijus, mūsų autorius pasireiškia kaip „pažan- 
gus“ istorikas, savo argumentacija vienu egzemplioriumi sumažin- 
damas „nelabų“ dievų skaičių. 

Mūsų svarstyta siauresnė etimologijos problema šiame konteks- 
te, atrodo, pakankamai išryškėja: lietuviškos kilmės Šovio - transk- 
ribuojamo Sovij-- buvimas netrukdo jo pseudoidentifikacijai su Ab- 
raomo laikų ugnies dievu Sabis (skaitomu Savi). Byla komplikuojasi 
tik tada ir tik dėl to, kad šią biblišką etimologiją XIX a. tyrinėtojai — 
Kunikas ir Wolteris - iš naujo „atranda“ ir pasiūlo jau kaip „moks- 
lišką“ išaiškinimą. 

O tuo tarpu Toporovo pasiūlyta hipotezė, aiškinanti Šovį kaip 
vyrišką saulės dievą, net jei ji ir būtų patenkinama, atrodo šiuo 
atveju kaip „prabanginė“: paprastus dalykus turbūt sunkiau su- 
rasti ir suprasti negu komplikuotus. 

Prieš baigiant reikia stabtelti ties paskutine smulkmena, sukėlu- 
sia rūpesčio ankstyvesniems tyrinėtojams. Galima būtent savęs 
klausti, kodėl įvairios baltų ir finų tautos mūsų autoriaus ne tik 
pavadintos - jis sako, kad tos tautos „vadinamos“ - sovica, žodžiu, 
kuris atrodo kaip kolektyvinis vedinys nuo šaknies s0v, taigi nuo 
mūsų Sovij. Skaitant šį tekstą kaip vien tik lietuvišką mitą, neaišku, 
kodėl ne tik baltų ir finų, bet ir „daugelis kitų giminių“ būtų vadi- 
namos lietuviško Šovio pasekėjais. Atvirkščiai, identifikavus jį su 
Biblijos laikų Sabis, sovica gali būti vadinamos visos tautos, prakti- 
kuojančios lavonų deginimą arba, dar platesne prasme, ugnies gar- 
binimą (sabajiečių šiuo metu dar yra išlikę Irake apie 15 000). 


V. LAIKINĖS IŠVADOS 


Kruopščiai išsiaiškinus gana painius etimologijos klausimus - o 
jie, kaip matėme, privertė mus paliesti kai kurias esmines teksto- 
logijos problemas, atskiriant lietuviškąjį Šovio mitą nuo jį integra- 
vusios sumitologintos Bizantijos „istorijos“,- galima dabar grįžti 
prie tiesioginio mitinio teksto nagrinėjimo. 

Tiesą pasakius, patsai mitas, siaurai suprastas kaip reikšmin- 
gų, nepaprastų įvykių grandinė, jau yra mūsų perskaitytas: ant- 

roji teksto dalis, suredaguota, kaip sakėme, esamuoju laiku, yra 
jau tik tų mitinių įvykių komentaras, nustatąs jų pasėkas ir ben- 
drąją reikšmę. 

Tačiau nereikia užmiršti, kad šis komentaras turi tiesioginę sa- 
vo funkciją, kad jis atitinka naratyvinei organizacijai gerai žinomą 
glorifikacijos - nuopelnų pripažinimo ir herojaus išaukštinimo - eta- 
pą. Tai, pagal paties teksto autorių, baltų (ir finų) tautų įsitikinimas, 
kad Sovijus yra „sielų vedlys“ į pragarą: jo sugebėjimas keliauti iš 
gyvenimo į mirtį ir grįžti atgal į gyvenimą, visuotinai pripažintas, 
padaro jį nepaprasta būtybe, iš herojaus statuso pakeldamas jį į 
pusdievio, tarpininko tarp žmonių ir dievų, būklę. 

Pripažindami Šovį Vėlių Vedliu, lietuviai (ir kitos tautos) kartu 
pripažįsta ir jo pirmapradžio gesto - susideginimo - archetipinį 
pobūdį, dar „ir šiandien savo mirusiųjų kūnus deg(indami) laužuo- 
se“. Kaip vėlių kelrodis, jis rodo joms tiesų kelią iš gyvenimo į mirtį, 
o tas kelias eina per ugnį: perėjimas per ugnį virsta tuo būdu pa- 
grindiniu reformuotos religijos apeigų bruožu. 

Kadangi pats tekstas aiškiai nustato priežastinį santykį tarp lai- 
dotuvių ritualo ir „naujų dievų“ garbinimo, t.y. naujos religijos 
įsteigimo, Šovys nėra vien tik vėlių vedlys, bet ir religinis reforma- 
torius, lietuviškasis Zoroastra. 

Naujoji religija, tiesą sakant, šio teksto yra pristatoma tiktai pa- 
teikiant - su mažomis pastabomis - „naujų“ dievų sąrašą, suside- 
dantį iš trijų vyriškos lyties dievų, kuriuos mes lietuviškai inter- 
pretuojame kaip Andoją, Perkūną ir Kalevelį, ir iš vienos moteriškos 
dievybės - Žvėrūnos. Kadangi kita, Hipatijaus Kronika beveik tuo 
pat metu (1252 m. data), o Dlugoszo Lenkijos istorija - XV a. vidu- 
ryje pateikia panašius - trijų vyriškų ir vienos moteriškos dievybės 
sąrašus, kadangi ši vyriškoji triada atitinka Grunau XVI a. paduo- 
tą prūsų dievų triadą, kadangi tokia dievų dispozicija be vargo 
įeina į Dumėzilio pasiūlytą indoeuropiečių suvereninių dievų tri- 
funkcinį modelį, - galima tvirtai teigti, kad ir lietuviškieji, mūsų 
tekste išvardinti dievai yra iš tiesų dievai-viešpačiai. Tačiau galu- 
tinis lietuviškų šių dievų vardų atstatymas, tikslių atitikmenų tarp 
šių trijų dievų sąrašų nustatymas reikalauja gilesnės ir išsamesnės 
studijos, kuriai bus paskirtas atskiras šio veikalo skyrius. 


Antras skyrius 


DIEVAI VIEŠPAČIAI 


I. ISTORINIAI ŠALTINIAI 
1. Trys tekstai 


Malalos Kronikoje užrašytas Šovio mitas, į kurį, kaip matėme, gali- 
ma žiūrėti kaip į religinės institucijos įsteigimo mitą, pagrindinių 
lietuvių dievų sąrašą pateikia tokiame kontekste: 
Šitą paklydimą (t.y. lavonų deginimą) Šovys paskleidė, kad jie (lietuviai ir 
kitos baltų ir finų tautos) aukotų nelabiems (bjauriems, netikriems) die- 
vams Andajevi ir Perkunovi, tariant griausmui, ir Žvorunė, tariant kalei, ir 
Teliaveli kalviui, nukalusiam jiems saulę, kuri šviečia Žemėje, ir užmetu- 
siam jiems ant dangaus saulę. 

Pastaba: Dievų vardus paduodame kol kas nesulietuvindami, slaviška- 
me dat. sing. linksnyje. 


Šis tekstas, kuris pats nurodo savo suredagavimo datą - 1261 
metus - nėra vienintelis, izoliuotas to meto raštijoje: Volynės met- 
raštis, įeinantis į Hipatijaus metraščio sudėtį, beveik tuo pat metu 
net dviem atskirais atvejais mini svarbiausius lietuvių dievus.! 

1252 m. data, kalbėdamas apie Mindaugą, jis taip sako: 


...O jo krikštas buvo apgaulingas: slaptai aukojo savo dievams, pirmajam 
Nonadėevi, ir Teliaveli ir Diverikozu, zuikių dievui, ir Mėidėinu (čia, kaip ir 
kitų dievų vardai, masc. dat. sing.) ... ir savo dievams aukojo, ir mirusių 
kūnus degino, ir savo pagonybę viešai išpažino. 

Tame pačiame metraštyje, 1258 m. data, randamas antrasis pa- 
liudijimas, kuriame ir vėl minimi du lietuvių stabmeldžių dievai: 


Kai Romanas ir lietuviai atėjo prie pilies (miesto) ir lietuviai subėgo į pilį 
(miestą), nieko nežinodami (:) ten buvo tik nuodėguliai, šunys, lakstantys 
po piliavietę; jie tūžo ir spjaudėsi, saviškai sakydami: janda, šaukdamiesi 
savo dievų Andaja ir Diviriksa (gen. sing.) ir minėdami visus savo dievus, 
būtent velnius (nelabuosius). 


Šį pastarąjį tekstą reikia aiškinti istoriniu požiūriu. Pagal 1255 m. 
sutartį, Mindaugas valdyti Naugarduką buvo atidavęs Volynės ku- 
nigaikščio Danilos sūnui Romanui; 1258 m. buvo surengtas ben- 
dras Lietuvos ir Volynės žygis prieš Danilai nepaklusnų Vozviag- 
lio miestą. Danilos vadovaujama Volynės kariuomenė, atvykusi 
anksčiau už Romano vadovaujamus lietuvius, sudegino pilį ir pa- 
sidalijo grobį - turtus ir belaisvius. Lietuvių įtūžimas radus vienus 
griuvėsius — ir jokios naudos - yra tad gerai suprantamas. 


2. Šių tekstų svarba 


Mūsų čia pateiktų tekstų svarba neabejotina ir visų pirma baltų 
mitologijos atžvilgiu. Pagal bendrai vyraujančią nuomonę, pagrin- 
diniu baltų mitologijos šaltiniu laikomas Simono Grunau Kroniko- 
je randamas prūsų dievų panteono aprašymas. Tačiau šis XVI a. 
istorinis šaltinis XIX a. pozityvistinių mokslininkų buvo smarkiai 
sukritikuotas ir, nežiūrint pastarųjų metų bandymų jį reabilituoti, 
vis dar laikomas galimu skandinavų panteono plagiatu. 
Negalima sakyti, kad šie, lietuviškąją mitologiją liečią tekstai 
būtų buvę nežinomi, tačiau jie buvo naudojami paprastai tiktai vie- 
no ar kito dievo, paskirai paimto, autentiškumui patvirtinti ar, ge- 
riausiu atveju, vienai kuriai mitinei konfigūracijai - pavyzdžiui, 
Saulės nukalimui ir jos danguje užkabinimui —- išryškinti. At- 
virkščiai, kreipiant į juos rimtą dėmesį, žiūrint į Šovio mitą kaip į 
religijos steigimo mitinį išaiškinimą, laikant dievų sąrašus ne kaip 
padrikus jų vardų paminėjimus, o kaip indoeuropiečių religijoms 
būdingo suvereninių dievų panteono pristatymą, - šių trijų doku- 

mentų, beveik 300 metų ankstyvesnių už Grunau Kroniką, svoris 
visai pasikeičia: jie ne tik išaiškina lietuvių religijos pagrindus, bet 
gali patvirtinti ir įteisinti ir jau vėlyvesnę prūsų dievų triadą. 

Šie tekstai, žiūrint į juos kaip į istorinius šaltinius, yra visai pa- 
tikimi: priklausydami visi trys tai pačiai dekadai - 1252 - 1258 — 
1261 m. -jie paimti iš dviejų atskirų - Malalos ir Hipatijaus - kro- 
nikų, į kurias jie yra patekę kiekvienu kartu dėl visai skirtingų 
priežasčių. Pagaliau jų liudijimai yra patikimi, svarbiausia dėl to, 
kad jų autoriai priklauso kraštams, tuo metu buvusiems jau galu- 
tinai įsitvirtinusios Lietuvos valstybės, prisijungusios sau Juodąją 
Rusiją, kaimynais, draugais arba priešais. Tokio patikimumo gali 
pavydėti ne vienas ano meto šaltinis, o tuo labiau kultūrinės isto- 
rijos faktai. 


II. DIEVŲ IR JŲ VARDŲ IDENTIFIKAVIMAS 
1. Suvereninių dievų triada 


Priežastys, dėl kurių, kaip matėme, Malalos Kronikos dievai turi 
būti laikomi pagrindiniais, svarbiausiais lietuvių dievais, galioja 
ir Volynės Kronikos atveju: 1252 m. data joje išvardinti dievai - tai 
Mindaugo pusiau slapta garbinami dievai; kaip karališko kulto ob- 
jektai, jie negalėjo būti nei vietiniai, net ir ne sritiniai, o tik visos 
Lietuvos dievai. Užtat ir šių dviejų sąrašų palyginimas, jeigu jis 
leistų nustatyti jų tapatumą, būtų svarus argumentas, leidžiantis 
teigti juose įrašytų dievų suvereninį charakterį. 

1258 m. tekstas tik sutvirtina šią identifikacijos galimybę: lietu- 
vių karių šaukimosi į dievus liudininkais duoda, tiesa, tiktai die- 
viškojo sąrašo pradžią, pridėdamas, kad lietuviai ta proga minėjo 
„visus savo dievus“, tačiau ir tiedu pirmieji dievai atitinka tai vie- 
ną, tai kitą mūsų sąrašų teonimą. 

Itin būdinga tai, kad tų dviejų kronikų sąrašai, nors juos su- 
darą teonimai iš pirmo žvilgsnio ir gana skirtingi, turi vieną bend- 
rą bruožą: abu sąrašai susideda iš keturių dievų, tarp kurių yra 
trijų vyriškos ir vieno moteriškos giminės dievybių vardai. Taigi 

formalinė suvereninių dievų konsteliacija yra ta pati ir, reikia pabrėžti, 
kad jinai neatsitiktinė: dar vienas šaltinis - lenkų kronikininko 
Dtugoszo XV a. viduryje duodamos lietuvių dievų interpretatio- 
nes romanae, prie kurių sugrįšime vėliau, taip pat pateikia tris vy- 
riškus dievus ir vieną moterišką deivę. 

Imant pagrindu Šovio mito pateiktą dievų sąrašą ir laikinai pa- 
dėjus į šalį moteriškąsias dievybes, reikia konstatuoti, kad Volynės 
metraščiai dviem atvejais iš trijų patvirtina Malalos onomastiką; 


Andajevi (dat.): Malala 1261 - Andaja (gen.): Volynės 1258 m. 
Teliaveli (dat.): Malala 1261 - Teliaveli (dat.): Volynės 1252 m. 


Trečiojo Šovio mito dievo - Perkunovi (dat.) — Volynės Kronikoje, 
tiesa, nerandame, tačiau jisai ir be patvirtinimo yra visų mitologų 
priimamas kaip vienas iš suvereninių - dažnai net vyriausių - dievų. 

Taigi galima teigti, kad Malalos pateikta vyriausiųjų dievų triada: 


Andajevi - Perkunovi - Teliaveli (dat.), 


patvirtinta Hipatijaus Kronikoje atkartotais teonimais, gali būti lai- 
koma išeities baze lietuvių tautinės religijos dievų-viešpačių pro- 
blemai spręsti. 

Šią triadą laikant kanoniniu suvereninių dievų sąrašu, mitologo 
artimiausi uždaviniai bus šie: 

(a) identifikuoti kitus, į šį siaurą sąrašą neįeinančius teonimus, 

(b) išspręsti, kiek galima, visų šių dievų vardų etimologijos ir 
lietuviškų formų atstatymo problemas. 

Tik šiuos du nedėkingus uždavinius atlikus, galima bus bandyti 
prieiti ir prie esminių lietuvių mitologijos klausimų: prie trifunkci- 
nio suvereninių dievų paskirstymo ir išvis prie dieviškojo pasaulio 
semantinio aprašymo. 


2. Dievų vardų identifikavimas 
Pagal mūsų siūlomą tvirtą hipotezę - kuria bus stengiamasi pa- 


grįsti, kad Malalos Kronikos pateiktas dievų sąrašas atstovauja lie- 
tuvių suvereninių dievų triadai ir kad karaliaus Mindaugo garbi- 

nami dievai, aprašyti Volynės Kronikoje, yra taip pat pagrindiniai 
Lietuvos dievai, kurie, nežiūrint vardų variacijų, turi atitikti mūsų 
pasirinktą kanoninį dievų sąrašą, yra aiškus pirmasis uždavinys: 
imti vieną po kito į siaurąjį sąrašą neįtrauktus teonimus ir bandyti 
formaliai juos identifikuoti, kol kas nesprendžiant, kiek tai galima, 
nei jų etimologijos, nei jų sakralinio turinio ir funkcijų problemų. 


2-1. Moteriškoji suvereninė dievybė 


Visai specifinę poziciją mūsų problematikoje - bet ir ypatingą, ori- 
ginalią vietą lietuvių mitologijoje, lyginant ją ne tik su prūsų, bet ir 
su kitų indoeuropiečių mitologijomis - užima šalia trijų vyriškųjų 
dievų minima moteriška deivė, kuri - tai reikia iš anksto pabrėžti — 
visai neatitinka dumezilinės trečiosios suverenumo funkcijos. 

Pažymėtina, kad ši vienintelė moteriška dievybė randama vi- 
suose trijuose mums svarbiuose, keturis dievus išvardinančiuose 
sąrašuose: Malalos, Hipatijaus ir Dlugoszo kronikose. Šis faktas 
leidžia pagrįstai manyti, kad visais trimis atvejais kalbama apie 
vieną ir tą pačią deivę. 

Antra vertus, nors jinai vadinama ir skirtingais vardais, tačiau 
tuos vardus lydintys trumpi semantiniai jų funkcijų nurodymai 
tik patvirtina tos deivės tapatumą. 


Malala —— Žvorunė————— „kalė“, 
Volynės —— Mėidėinu —— „zuikių dievas“, 
Diugosz ———— Diana (lot.) —— „globoja miškus“. 


Poros pastabų užteks trumpai pristatyti šią bylą. Visų pirma 
reikia sutikti su visais šių tekstų komentatoriais, kad Meideinu 
(dat.) prikergta vyriškoji giminė, taip kaip ir šalia įrašytam Dive- 
rikozu pridėtas jai priklausąs epitetas „zuikių dievas“ yra neabe- 
jotinos perrašinėtojo klaidos. Jos lengvai atitaisomos jau vien dėl 
to, kad Modeina yra XVI a. Lasicijaus De Diis Samagitarum paliu- 
dyta „girių deivė“, o medeinos - tai Mikalojaus Daukšos minimos 
„miškų nimfos“. 

Ši Medeina Dlugoszo romėniškai interpretuojama kaip Diana, 
kurios globai priklauso miškai. Turint galvoje, kad Diana - bent 
jau Renesanso Žmonių vaizduotėje - yra visų pirma medžiotoja, 

Žvorunč apibūdinimas „kale“ - jei laikysime ją medžiokline kale, 
t.y. kurte - mūsų nestebina, kaip nestebina ir zoomorfinė, lietuvių 
mitologijoje anaiptol ne reta, jos figūra. 

Tai, žinoma, palieka kol kas atvirą šio teonimo etimologijos pro- 
blemą, nekalbant jau apie jos dieviškųjų funkcijų dar visai neliestą 
nustatymą. 


2-2. Diviriksa (gen.) - Diverikbzu (dat.) 


Šiokių tokių sunkumų sudaro šis Malalos Kronikoje nerandamas, 
o Volynės metraštyje net dviem skirtingomis datomis minimas 
teonimas. Žiūrėdami įji, pagal mūsų hipotezę, kaip į vieno iš Šovio 
mito dievų atitikmenį, galime bandyti jį identifikuoti naudoda- 
mi grynai formalines priemones, užsiangažuodami, žinoma, to- 
kią identifikaciją vėliau sutvirtinti semantine šios dievybės funk- 
cijų analize. 

(a) Turint galvoje, kad Volynės metraščio 1258 m. tekste vienas 
šalia kito minimi du dievai: 

Andaja ir Diviriksa 
ir kad šį Andaja (gen.) Malalos Kronikoje atliepia Andajevi (dat.), Vo- 
lynės Diviriksa negali būti Malalos Andajevi sinonimu. 

(b) Turint galvoje, kad Volynės metraščio 1252 m. dievų sąraše 
vienas šalia kito įrašyti 

Diverikozu ir Teliaveli 
ir kad Teliaveli savo ruožtu randamas Malalos dievų sąraše, Vo- 
lynės Diverikozu negali būti identifikuojamas su Malalos Teliaveli. 

(c) Taigi lieka tik viena identifikacijos galimybė: Diviriksa 
(gen.) - Diverikvozu (dat.) yra Perkunovi (dat.) atitikmuo, eventua- 
liai - jo epitetas. 


2-3. Npnadčevi (dat.) 


Lieka paskutinis sunkiai išaiškinamas teonimas. Jo užimamą pozi- 
ciją padės geriau suprasti iki šiol pasiektų rezultatų vizualizavi- 
mas lentelės forma: 

Malala 1261 Andajevi Perkunovi Teliaveli Žvorunė 


Volynė 1252 Nrznadčevi, Diverikpzu | Teliaveli | Mėidčinu 
Volynė 1258 Andaja Diviriksa 





Visas pozicijas užpildžius, lieka tik viena galimybė: skaityti 
Nenadėevi kaip Andajevi atitikmenį - jo epitetą arba į Andajevi sak- 
ralinę sferą įeinančią kitą svarbią dievybę. 

Tokį rezultatą, gautą eliminacijos būdu, patvirtina dar vienas 
formalus bruožas: Andajevi - Andaja dviejuose skirtinguose teks- 
tuose duodamas pirmuoju dievų sąraše, o tuo tarpu Volynės met- 
raščio 1252 m. tekstas, kuris nemini Andajevi, kalbėdamas apie Min- 
daugo religinę praktiką, literaliai pabrėžia, kad jis „slaptai aukojo 
savo dievams, pirmajam Nvnadėevi “. 


III. IŠSKAITYMO IR ETIMOLOGIJOS PROBLEMOS 


Po šiuo bendru poskyrio pavadinimu tenka sujungti dvi teoretiškai 
skirtingas problemas - mūsų nagrinėjamų teonimų lietuviškųjų 
formų atstatymo ir jų etimologijos nustatymo problemas. Kartais 
pasitaiko, kad juodvi griežtai skiriasi: lietuviškoji Perkūno forma, 
pavyzdžiui, abejonių nekelia, tuo tarpu jo etimologija toli gražu 
neaiški. Tačiau dažniausiai abi procedūros sutampa: Teliaveli lietu- 
viškos formos - Kalevelis - atstatymas drauge išsprendžia ir šio 
teonimo etimologijos klausimą. 


1. Perkūnas 


Šis teonimas jokių problemų - išskyrus jo etimologiją - nekelia. Jis 
atestuotas nuo XIII a. tiek Malalos metraštyje, tiek ir Livonijos ri- 
muotoje kronikoje. XV a. lenkų istorikas Dlugoszas, nors ir duodamas 
romėniškus didžiųjų Lietuvos dievų atitikmenis, padaro išimtį, pa- 
teikdamas lietuvišką Perkūno vardą. Nuo XVI a. jis jau minimas 
visų apie lietuvių religiją rašiusių autorių, o liaudies tikėjimuose 
jis išlieka gyvas kaip galingas dievaitis iki XIX a. pabaigos ir XX a. 

pradžios. Pagaliau jis užima tą pačią suvereninio dievo vietą gimi- 
ningų baltų tautų - prūsų ir latvių - mitologijose. 

Jeigu Perkūno lietuviškoji etimologija aiški - jis lokališkai, lietu- 
vių kalboje, atrodo kaip normali „griausmo“ personifikacija - tai 
indoeuropiečių prokalbės plane dažnai siūloma etimologija (III-1: 
Skardžius, Lietuvių kalbos žodžių daryba, 281) 

*perku (:lot. guaercus „ąžuolas“) + ūnas 
didelio entuziazmo nesukelia. 


2. Kalevelis 


Malalos komentaras, paaiškinąs Teliaveli kaip „kalvį“, na ir šiam 
dievui Diugoszo duota romėniškoji interpretacija - Vulcanus - tie- 
siog kviečia atstatyti lietuviškąją teonimo formą Kalevelis. 

Būgos 1909 m. pasiūlyto fonetinės kaitos išaiškinimo (I, 188) 
niekas iki šiol, mūsų žiniomis, nėra bandęs kvestionuoti. Pagal jį, 
slaviškoji rašomoji forma Teliaveli išaiškinama: 

(a) visų pirma lietuviškosios šaknies kal pavirtimu „umlauto 
keliu“ į kel, 

(b) ojau tada palatalizuoto lietuviško k slaviška t interpretacija, 
duodančia mūsų tekste Teliaveli. 


3. Andojas 


Dievo Andaj, mums pažįstamo gen. Andaj-a ir dat. Andaj-evi links- 
niuose, tiek etimologija, tiek ir pažodinė prasmė iki šiol liko ne- 
aiškios. Šio dievų sąrašuose pirmuoju įrašyto teonimo miglotumas 
greičiausia ir buvo viena iš priežasčių, dėl kurios Malalos pateikta 
dievų triada niekados nebuvo priimta išeities baze lietuvių mito- 
logijai aprašyti. 

Neskaitant Balio humoristinio pasiūlymo šį teonimą interpre- 
tuoti kaip nesuprasto lietuvių karių keiksmažodžio „Angiai!“ - pa- 
našiai kaip kad ir dabar kai kur keikiamasi „Gyvate!“ - kiek defor- 
muotą užrašymą, šiuo metu žinomos dvi šio žodžio etimologijos 
hipotezės: 

(a) Wolterio pasiūlytas etimonas an(g)dievis 

(b) Toporovo pasiūlytas - an(t)-deivis. 

1. Wolterio siūlomą etimologiją? galima paremti visa eile argu- 
mentų: lietuvių religijai būdingu, gausių liudininkų patvirtintu gy- 
vačių-angių kultu, Dlugoszo duota romėniška šio dievo interpre- 
tacija — Aesculapus (turint galvoje, kad gyvatė yra jo pagrindinis 
atributas), taip pat ir palyginimu su prūsų Patrimpu (vaizduoja- 
mu, pagal Grunau, su ąsotyje laikoma gyvate). Sunkumų kelia ne 
tiek šiandieninė žodžio angis vartojimo palyginti siaura zona, ap- 
imanti tik pietvakarių Lietuvą“, tuo tarpu Malalos ir Hipatijaus kro- 
nikos savo žinias turėjo semtis, atrodo, iš Rytų Lietuvos - galima, 
jei reikėtų, prileisti, kad angies vartojimo sritis buvusi platesnė se- 
novėje, - kiek neįprasta šio teonimo kontrakcija: *an(9)dievis turi 
būti kilęs iš *angiadievis (taip kaip *saultekis iš saulėtekis!). Tuo la- 
biau kad mūsų tekstuose sutinkami iš pirmo žvilgsnio neišskaito- 
mi atrodą teonimai: Div(e)rikozu ir Non(a)dėevi, vien pagal lietuvių 
„kalbinę dvasią“, visai nekeliant jų prasmės klausimo, jaučiami 
kaip sudėtiniai dvikamieniai žodžiai su įterptine balse. Antrasis 
sunkumas - tai šio dvikamienio žodžio perskėlimas per pusę ir jo 
antrosios dalies atpažinimas kaip daj-, teigiant, kad tai yra lietu- 
viškojo diev-as ar deiv-is atitikmuo. Tačiau šis nepakankamai pagrįs- 
tas teigimas ne mažiau liečia ir Toporovo pasiūlytą etimologiją. 

2. Prie šio hipotetinio kamieno *daj(:deiv-) Toporovas? savo 
ruožtu prisega prefiksą an(t)-, tokiai darybai paremti naudoda- 
mas analogišką, bet abejonių keliančią prūsų dievo An-trimps kon- 
strukciją.“ Pati argumentacija neatrodo labai solidi jau vien dėl to, 
kad šio mokslininko kilnaus noro atkurti savotišką „superdievą“, 
„dievą, aukštesnį už kitus dievus“, neatitinka semantiniai lietu- 
viškojo prefikso vartojimo duomenys. Šis prefiksas naudojamas 
išreikšti topologinį vertikalumo santykį tarp dviejų objektų, bet 
tarp dviejų skirtingų, o ne vienodų objektų: antakis nėra kokia nors 
„viršutinė“ ar „didesnė“ akis, taip kaip ir antsnukis nėra „antras 
snukis“. Toporovo an(t)-deivis būtų tad ne „dievas“, o kokia nors 
kitokia, virš dievų pasaulio esanti būtybė. Mums atrodo, kad An- 
daj neabejotinas horizontalinis pirmumas dievų sąrašuose truputį 
per greitai išverčiamas į vertikalinį jo viršiškumą. Abstraktus šio 

etimono pobūdis savo ruožtu daro Toporovo hipotezę mažiau pri- 
imtiną už Wolterio bent jau mitologiškai pagrįstą *an(g)dievį. 

3. Lietuvių religijos tyrinėtojas galėtų sau rinktis - pagal savo 
skonį - vieną ir kitą Andaj etimologiją, jeigu šalia šių nepatikri- 
namų hipotezių nebūtų paprasto, tiesioginio šio asmenvardžio 
išaiškinimo, užuot ieškojus įmantrių etimologijų, visų pirma ban- 
dant atstatyti slaviškame tekste užrašyto žodžio lietuvišką formą. 
Neužmirštant, kad šiam teonimui būtų normali n0men agentis forma, 
paprasčiausia, atrodo, būtų žiūrėti į segmentą -aj kaip į lietuviškos 
priesagos -o0j-, vartojamos veikėjų vardams išvesti, atitikmenį ir 
išaiškinti Andaj kaip slavišką lietuviškojo And-oj-as išvertimą. 

Tačiau paprasti dalykai dar nėra savaime aiškūs, jie dažnai sun- 
kiausiai surandami. Nieko nepadėjo nei keletą metų trukęs bevil- 
tiškas paslaptingos Andaj etimologijos ieškojimas, nei paralelūs įro- 
dinėjimai paskaitose ir rašiniuose, liečią vandeninį kito gyvenimo — 
„paskandų“ - pobūdį ar intymius lietuviškojo Mitros (paliudyto 
neaiškiu Andaj vardu) santykius su kosmogoniniu vandens elemen- 
tu: reikėjo sulaukti vienos gražios nemigo nakties Vilniuje, kad at- 
sakymas pats staiga pasireikštų kaip evidencija.? 

Teonimo And-ojas šaknis nėra kas kita, kaip paprasčiausias 
(v)and-uo, be parazitinės priebalsės v - vartojamas visoje Aukštai- 
tijoje, nuo Biržų ir Rokiškio iki lietuviškų salų Gudijoje (LKŽ), 
andenio ar undenio formomis. Iš kitos pusės, didelis sufikso -oj-as 
(-is, -us) produktyvumas: 

Augštojus Daugų vls. kalnas (Skardžius, Daryba, 89) 

Sutvertojis „sutvėrėjas“ (M. Davainis, 326) 

Kastojas(-is) „kasėjas“ (LKŽ: SD, 104) 

Artimojas „artimasis, Evangelijų prasme“ (LKŽ: BB2 Moz 22, 7) 
neužgožia, mums atrodo, konkretaus jo semantizmo: 

aguonojas „aguonos stiebas“ 

bulbojas „bulvės stiebas“ 

pupojas „pupos stiebas“ | 

šilojas „viržis“, ir t.t. (Skardžius, Daryba, 85-86) 

- tai vis iš kokios nors medžiagos vertikaliai iškilusi atauga. Užtat 
ir Andojas - tai iš vandenų begalybės į viršų iškylanti, besistiebian- 
ti dieviška būtybė. 

Andojo etimologija todėl ir atrodo mums neginčytina. Ją pare- 
mia, jei to dar reiktų, to paties teonimo paliudijimas 1611 m. Jėzuitų 
kronikoje, kur jis atestuojamas, po sufiksų substitucijos, kaip An- 
deinis, pranešimo autoriaus identifikuotas su romėnų Neptūnu. An- 
dojo sakralumo sferos platesnis aprašymas be jokių sunkumų pa- 
tvirtins šią „savaime suprantamą“ etimologiją. 


4. Namo dievas 


Nvonadėevi (dat.), kurį mes, remdamiesi formaliais kriterijais, įra- 
šėme į tą pačią funkcinę prasmės koloną kaip ir Andojas, reikšmė ir 
etimologija išliko paslaptimi iki pastarųjų laikų, iki Toporovo, ku- 
ris, bandydamas nustatyti etimologijas visam mūsų nagrinėjamam 
dievų sąrašui, pasiūlė skaityti 

Nrnade- < *No-(an)-deiv- 

Norint suprasti tokios etimologijos atsiradimą, reikia priminti, 
kad jisai, panašiai kaip ir mes, visų pirma sutapatino Nvnadėevi su 
Andajevi, o po to jau bandė juos išskaityti panašiu būdu, 

(a) matydamas antroje šių asmenvardžių dalyje 

-de-(evi) 

-daj-(evi) 
lietuviškojo diev-o atitikmenis, 

(b) o pačius teonimus įsivaizduodamas kaip padarytus prie die- 
vo prikergiant superatyvinius sufiksus: 

an(t)- 

no-(an)- 

Pirmutinis ir turbūt pagrindinis priekaištas tokios rūšies eti- 
mologizavimui - tai jo semantinis apriorinis pagrindimas. Užuot 
bandęs šį teonimą įrašyti į lietuvišką mitologinį kontekstą, Topo- 
rovas ieško savo siūlomą etimologiją paremti bendrąja religine kon- 
cepcija, pagal kurią kiekvienoje politeistinėje religijoje reikią būti- 
nai atpažinti vieną vyriausią dievą. Tokio ginčytino įsitikinimo 
vedinam, jam nesunku panaudoti modernišką „superstarų“ ir „su- 
permenų“ modelį. 

Sutinkant su Toporovu, kad antrasis atstatomojo žodžio elemen- 
tas -de- atitinka lietuviškąjį diev-ą (bet to paties negalima pasakyti 

apie Andojo - daj), etimologinių sunkumų dėl to dar nesumažėja. 
Jo hipotezei prieštarauja 

(a) lietuvių kalbai svetima ir joje nepasitaikanti kelių prefiksų 
amalgama ir 

(b) faktas, kad lietuvių kalboje prefiksai nu-, nuo- beveik išimti- 
nai reiškia terminatyvinį aspektą (numirėlis; nubalėlis; nuobiros, 
nuograuža), 0 juos pritaikius erdvės santykiams, - žemyn nusi- 
leidžiančią poziciją (nuokalnė, nuosaulis). Taigi Toporovo siūlo- 
mas prefiksas yra inferatyvinis, o ne superatyvinis, ir negali pri- 
sidėti prie „viršdievio“ reikšmės sudarymo. 

Mūsų pateikiama hipotezė, kaip ir kitais atvejais, remiasi pa- 
prastumo ir sveiko proto principais, siūlant skaityti 

N2enade- > Namo dievas. 

Fonetiniu atžvilgiu toks išskaitymas gali būti prileidžiamas, 

(a) slaviškąjį 2, vartojamą visoms užpakalinėms balsėms už- 
rašyti, interpretuojant kaip lietuviškojo užpakalinio a atitikmenį; 

(b) į antrojo skiemens balsę 4 žiūrint kaip į rytų aukštaičių kil- 
mininką; 

(c) antrosios 1 atsiradimą m vietoje aiškinant kaip neatidaus 
klausymo pasėkoje įvykusią asimiliaciją arba — paprasčiausiai — 
kaip perrašinėtojo klaidą. 

Toksai Namo dievo išskaitymas visai gerai atitinka semantinį 
jo užregistravimo kontekstą: katalikiškasis karalius Mindaugas 
slapta ir toliau garbina senuosius dievus ir - pabrėžia tekstas — 
pirmoje vietoje Namo dievą, t.y. savo šeimos, savo dinastijos?, o 
tuo pačiu, pagal ano meto supratimą, ir visos valstybės dievą. 
Tokie dinastijos dievai žinomi ir kitiems indoeuropiečiams“, ir kiti 
lietuviškosios mitologijos duomenys netiesiogiai patvirtina ir įtei- 
sina mūsų hipotezę. Tačiau aišku, kad tokios etimologijos galuti- 
nis priėmimas ar atmetimas priklauso jau nebe nuo fonetinių 
faktų ir jų interpretavimo, o nuo bendrosios - tiek dieviškosios, 
tiek ir Žmogiškosios - suverenumo koncepcijos išsiaiškinimo. Už- 
tat, dar kartą grįžus prie Namų dievo problemos, reikės ją nag- 
rinėti plačiau ir giliau. 

5. Dievų Rykis 


Šis teonimas, mūsų tekstuose užrašytas dviem skirtingomis for- 
momis: 

Diviriksa (gen.), 

Diverikvzu (dat.), 
yra palyginti transparentiškas, bet tuo pačiu ir duoda progos susi- 
daryti gana skirtingoms hipotezėms jam išaiškinti. Į Toporovo, ku- 
ris paskutinis šiuo klausimu užsiėmė, aktyvą galima įrašyti šio as- 
menvardžio identifikavimą su Perkūnu, o į pasyvą - jo kiek skubotą 
naujos etimologijos pasiūlymą, tradicinį Dievų Rikio, t.y. „dievų ka- 
raliaus“ , išaiškinimą pakeičiant nauju išskaitymu - Dievo Rykšte. 

Mūsų problemą galima būtų reziumuoti šitaip: turint galvoje, 
kad fonetiniu atžvilgiu joks tiesioginis, pilnas atitikmuo šiam sla- 
viškam grafizmui lietuvių kalboje nėra įmanomas, šio teonimo 
interpretacija priklausys, galutinėje išvadoje, tiktai nuo mitologo 
siūlomo semantinio sprendimo. Ir iš tiesų: jeigu visi sutinka, kad 
pirmoji šio leksikinio fragmento dalis atitinka lietuviškąjį Die- 
vo(-ų4), tai antrojo elemento identifikavimas nė vienu atveju nėra 
patenkinamas: skaitant jį kaip Rikis, neišaiškintas lieka vardinin- 
ko galūnės -s išsilaikymas kilmininko linksnyje Diviriksa; aiški- 
nant jį, kaip tai dabar siūlo Toporovas, kaip Rykštė, sunkumą kėlęs 
-S-, tiesą pasakius, iš dalies išaiškinamas savo pavirtimu į -š-, 
tačiau tuo atveju nepateisintas lieka paskutinio skiemens -tė nu- 
byrėjimas. Fonetiniai argumentai, kitaip sakant, nenulemia nei į 
vieną, nei į kitą pusę. 

Semantiniu požiūriu rykštė „šakelė, vytinė“ kaip metaforinis 
įvaizdis, reiškiantis „mušimą“, „bausmę“, lietuvių kalboje kildin- 
tinas iš dviejų šaltinių: iš baudžiavos institucijos - žmonių plaki- 
mo rykštėmis - praktikos ir iš krikščioniškosios Biblijos įvaizdžių 
pritaikymo liaudies kalbai. Dievo Rykštė - tai „Dievo siųsta nelaimė 
už nuodėmes“ (LKŽ), ir iš tradicinių bažnytinių giesmių („Nuo ba- 
do, maro, ugnies ir karo gelbėk mus, Viešpatie!“), mes puikiai žino- 
me, kokios yra pagrindinės Dievo Rykštės. Užtat ir naudoti folklo- 
rinį argumentą, kaip tai daro Toporovas, kad XIX a. galo ir XX a. 
pradžios Žmonių tikėjimuose Perkūnas vadinamas Dievo Rykšte““, 

nėra labai rimta: šis jo epitetas reiškia tik viena, būtent, kad Perkūnas 
„griausmas“ identifikuojamas su viena iš Dievo rykščių - su ugni- 
mi, t.y. gaisrų. Matome, kad tai labai vėlyvos, visai sukrikščionin- 
tos Perkūno, suprasto kaip Dievo pagalbininko ar net jo įrankio, 
funkcijos, kurias nukelti į XIII a. būtų grynas anachronizmas. Per- 
kūnas gi, kaip žinome, kovoja ne su žmonėmis, bet su velniais: tvir- 
tinama net, kad ir gaisrą per audrą sukelia ne jisai, o jo priešas 
Aitvaras." Laikyti Perkūną Dievo Rykšte, t.y. nelaimės nešėju, sun- 
kiai įmanoma: atvirkščiai, žmonės, melsdamiesi į dievaitį Mėnulį, 
prašo jo atsiųsti jiems „Perkūno karalystę“!2. 

Šis gana ilgas nukrypimas į semantinius ir net mitinius svars- 
tymus buvo reikalingas, norint galutinai diskvalifikuoti Dievo Rykš- 
tę. Tik tai atlikus, galima iš naujo grįžti prie pirmosios ir šiuo metu 
vienintelės interpretacijos: Diviriksa (gen.) atitinka Dievų Rikis(-ys)“, 
tai yra išsireiškimas, kuriame rikis suprantamas kaip „valdovas, 
viešpats“. Tokiai interpretacijai pagrindinė kliūtis buvo lietuvių 
kalboje žodžio *rikis(-ys) - šalia paliudyto prūsiškojo rikijs - nebu- 
vimas.“ Norint suprasti šios kliūties svarbą, reikia atsiminti, kad 
ano meto (t.y. XX a. pradžios) kone visiems mitologams Perkūnas 
atrodė kaip vyriausias lietuvių dievas: jam taikomas epitetas Dievų 
Rikis tik patvirtino šią tezę, nurodydamas Perkūną kaip viso dievų 
pasaulio valdovą. Tačiau šitaip aiškinti galima buvo tik atstatant 
liet. *rikis, kaip prūsiškojo rikijs - „valdovas“, atitikmenį. 

Truputį atidesnis mūsų nagrinėjamų dievų sąrašų perskaitymas 
rodo, kad nei Perkūnas, nei jo sinonimas Dievų Rikis juose nėra 
įrašyti pirmoje vietoje ir nepretenduoja į vyriausius dievus. Jau pats 
Būga, nors jį ir traukė prūsiškasis atitikmuo, atkreipė mūsų dėmesį 
į veiksmažodžio rykauti ir visos jo šeimos buvimą. Pagal LKŽ duo- 
menis, rykauti - senas žodis, pastoviai liudijamas nuo XVI a. (Dauk- 
ša, 1599) ir reiškiantis „valdyti, tvarkyti, šeimininkauti, rikiuoti“, 
bet drauge, šalutine reikšme, ir „viešpatauti“ (Vilentas, 1575). Bran- 
duolinė šio žodžio prasmė — „tvarkymas, organizavimas“, ją ati- 
tinka ir Daukšos rykautojas „kas rykauja, šeimininkauja“, ir rykūnė 
„dvare samdoma gyvulių ir gyvulininkystės produktų prižiūrėto- 
ja; sugulovė“, ir pagaliau rykas „įrankis, padargas; ginklas“. Nėra 
reikalo, mūsų manymu, leistis į tolimesnes detalias šios žodžių šei- 

mos analizes - tai jau lituanistų ir istorinės leksikologijos reikalas: 
žodžio kamieną atitinkąs n0men agentis šalia instrumentalinio ry- 
kas visai normaliai gali būti rykis(-ys). Tačiau tai verčia mus kiek 
pakeisti ir Dievų Rykio, Perkūno epiteto ir jo funkcinio titulo, se- 
mantizmą: Perkūnas nėra Dievų valdovas, o greičiau Dievų užveiz- 
da, tvarkytojas, atliekąs jam pavestas vykdytojo policines pareigas. 
Platesnė jo dieviškosios veiklos analizė turės papildyti ir pagrįsti 
šią mūsų prielaidą. 

Lieka, žinoma, dar nepakankamai išaiškinti fonetiniai sunku- 
mai, bet jie, kaip sakėme, ne didesni negu priėmus mūsų atmestą 
Dievo Rykštės hipotezę. Galėdami pasirinkti tarp Rykis ir Rykys, mes 
privilegijuojame pirmąją formą, manydami, kad trumpoji i galėjo 
lengviau būti svetimtaučio neišgirsta ir tuo būdu palengvinanti 
galūninio -s integravimą į slaviškos formos kamieną. 

Toporovo rykštė niekuo neateina į pagalbą ir antrajai šio asmen- 
vardžio formai - Diverikozu (dat.) išaiškinti. Mūsų pasiūlymas būtų 
interpretuoti ją kaip paraleliai egzistuojančią malonybinę Rykio for- 
mą: „kalbos dvasia“ neprieštarauja, kad Perkūnas kartais būtų pa- 
garbiai vadinamas Dievų Rykiu, o kartais ir malonybiniu Dievų Ry- 
kužiu, tuo labiau kad Rykužį randame tame pačiame tekste šalia 
kito, deminutyvine forma duoto dievo - Kalevelio. 


6. Zverūna ir Medeina 


Nei dievaitės Medeinos lietuviškosios formos atstatymas iš Mėidėinu 
(dat.), nei jos moteriškos lyties, nežiūrint perrašinėtojo klaidos, pa- 
tikrinimas jokių sunkumų, kaip minėjome, nesudaro jau vien dėl 
to, kad šios deivės moteriškoji palyda yra Daukšos paliudyta dau- 
giskaitos medeinės forma. Jos vieniškumas taip pat abejonių neke- 
lia jau vien dėl Lasicijaus minimos Modeina „miškų deivės“. 

Prasmės atžvilgiu Žodis medeina, be abejonės, reiškia „medžioto- 
ja“. Turint galvoje, kad medis senoviškai ir dar šiandien tarmiškai 
reiškia „miškas“, o medėjas —- „medžiotojas“, galima pasiūlyti, lygi- 
nant iš vandens ir medžių kamienų padarytas nomina agentis, sekančią 
priesagų proporciją: 

Andojas medėjas 


ad 


Andeinis Medeina 


Prie tokio deivės-medžiotojos asmenvardžio Medeina gana gra- 
žiai derinasi, bent prasmės atžvilgiu, Žvėrūna, kurią galima laikyti 
lietuviškąja Žvorunė (dat.) forma. Toli neieškant, Žvėrūna iš karto 
prisistato kaip normalus vedinys iš kamieno žvėr-is, žodis, kuris, 
tarp kitko, senuosiuose tekstuose randamas dažniausiai moteriškos 
giminės. Priesaga -ūna(s) naudojama formuoti nomina agentis ne 
tik iš būdvardinių, bet taip pat, nors ir rečiau, iš daiktavardinių 
kamienų: žvėrūna gali tad reikšti, pavyzdžiui, „žvėrių valdytoja, 
medžiotoja“, taip kaip laivūnas „jūrininkas“. Manoma, kad tokiu 
pat būdu iš perku (:ąuaercus „ąžuolas“) esąs išvestas ir Perkūnas. 

Kaip jau anksčiau yra tai pastebėjęs Mierzynskis", Žvėrūna gali 
būti laikoma ir Žvėrinės sinonimu: tokios priesagų substitucijos yra 
gana dažnas reiškinys, pavyzdžiui, 

šiaurūnas: šiaurinis „šiaurės vėjas“, 

dykūnas: dykinis „tinginys“. 

Tačiau toks konstatavimas, užuot suprastinęs, tik sukomplikuo- 
ja Žvėrūnos bylą. Mat Žvėrinės vardu Lietuvoje vadinama, kiek su- 
maišant, tai viena, tai kita žvaigždė ar, tiksliau, planeta: Žvėrinė - 
tai visų pirma Vakarinė žvaigždė, rytais vadinama Aušrinė (Nessel- 
mannas, kurį atkartoja Wolteris ir Mierzynskis). Tačiau, pagal Nes- 
selmanno ir Kuršaičio žodynus, Žvėrinė didžioji - tai Saturnas, bet 
kartais ir Jupiteris, o Žvėrinė mažoji - Marsas. Tai, žinoma, dar ne- 
nurodo, ar kuri nors iš šių planetų — Žvėrini y atitinka mūsų Žvėrūną. 

Toks Žvėrūnos problematikos perkėlimas iš girios į dangų neiš- 
vengiamai turi pasėkų ir šio vardo etimologijos nustatymui, vers- 
damas pasirinkti vieną iš dviejų išsiskiriančių kelių: arba, pasilai- 
kant žvėrių valdovės etimologiją, bandyti aiškinti, kodėl danguje 
tiek daug „Žvėrinių“ šviesulių atsirado, arba tiesiog ieškoti kitos 
etimologijos gausioms dangaus žvėrinėms, na, o tuo pačiu - ir mūsų 
Žvėrūnai pateisinti. 

Šį antrąjį kelią ir pasirenka Kuršaitis, siūlydamas Žworuna išves- 
ti iš žierėti „glanzen, strahlen“ (Mannhardt, 65); jį nedrąsiai palai- 
ko Wolteris'“, patvirtindamas šią etimologiją laiškiniu paliudijimu 


TAUTOS ATMINTIES BEIEŠKANT 397 


iš Lydos apylinkių, kur Vakarinė esanti vadinama Žėrine žvaigžde 
arba Zerniga. Turint galvoje, kad liet. žėrėti atitinka latv. zvėruot ar 
zveruot (Būga, II, 676), Žvėrūnos kaip žėrinčios žvaigždės etimologi- 
ja atrodo visai priimtina. 

Tačiau ir Žvėrūnos, „žvėrių valdovės“, etimologijos šalininkai — 
ir pirmasis iš jų Mierzynskis —- randa argumentų savo tezei ginti, 
žvėrūnos santykį su žvėrimis sutvirtindamas Malalos Kronikoje prie 
jos prikergtu epitetu kalė. Etimologijos problema čia, kaip mato- 
me, pereina jau iš fonetinės į semantinę sritį: jos nagrinėjimą reikia 
tad atidėti vėliau, nukeliant jį į Žvėrūnos-Medeinos dieviškos veik- 
los sferos aprašymą. Tiktai gilesnis šios dievaitės pažinimas gal 
galės padėti optuoti už vieną ar kitą - abi gana priimtinas - etimo- 
logizaciją. 


IV. PIRMIEJI REZULTATAI 


Atėjo laikas susumuoti pirmuosius pasiektus rezultatus, pristatant 
juos visų pirma lentelės forma: 


Malala 1261 Žvėrūna 





Matome, kad dievas Andojas yra gerai paliudytas dviejose skir- 
tingose, viena kitos nekopijavusiose kronikose. Lieka dar patik- 
rinti, ar Dlugoszo pateiktas romėniškas jo atitikmuo - Aesculapus 
ir semantiniu požiūriu gali būti identifikuojamas su Andoju. Kita 
delikati problema - tai Namo Dievo asmenybės nustatymas ir jo san- 
tykių su Andoju patikslinimas. 

Perkūno dieviškasis statusas problemų nekelia, tačiau jo, kaip 
Dievų Rykužio, funkcijos turi dar būti papildomai sutvirtintos naujų 
mitologinių duomenų pagalba. 

Kalevelio, minimo abiejuose pagrindiniuose dievų sąrašuose, 
dieviškoji rolė neabejotina, jinai patvirtinta ir Dlugoszo romėniška 
interpretacija. Jo mitologinis turinys tačiau reikalingas plataus pa- 
grindimo. 

Moteriškos deivės, turinčios net kelis vardus, atsiradimas su- 
vereninių dievų sąraše įdomus: jos asmenybė, neatitinkanti lauk- 
tos vaisingumo ir naudos funkcijos, iš pat pradžios atrodo kaip 
vienas iš originalių lietuvių religijos bruožų. 

Šie pirmieji rezultatai įgalina teigti atskiros, aiškiai apibrėžtos 
suvereninių dievų - Dievų Viešpačių —- grupės buvimą ir leidžia 
pradėti sistemingą šių dievų asmenybių, jų veiklos sferų ir jų tar- 
pusavio santykių aprašymą. 


Pastabos ir nuorodos 


! Slaviški tekstai su vokišku jų vertimu randami in Mannhardt, Letto-Preussische 
Gėtterlehre, 49-52, sąą. Lietuvišką vertimą atliko B. Savukynas. 

2 V. Toporovas, naudodamas kiek skirtingą procedūrą, yra priėjęs prie tų pačių išvadų 
(V.N. Toporov, „Zametki po baltijskoj mitologii [...]. B. O rannelitovskich spiskach 
bogov, Balto-slavianskij sbornik, Moskva: Nauka, 1972, p. 309 sąą.). Mums jo studija, 
ruošiant šį poskyrį, tada dar nebuvo žinoma. 

3 Mannhardt, op. cit., 53. 

* Lietuvių kalbos atlasas, I, Leksika, žemėlapis Nr. 80: plačiai vartojama Užnemunėje, 
angis dar išlikusi, tik rečiau, ir Žemaitijoje (į vakarus nuo Dubysos). 

3 V. Toporov, ibid. 

* K. Būga prūsų prefiksą an- išskaito kaip au-, šį pastarąjį savo ruožtu laikydamas 
lietuviškojo nuo- atitikmeniu (?). 

7 Šį anekdotinį faktą, gerbiant istoriją, reikia patikslinti: tą pačią naktį Bronys Savu- 
kynas Andojo etimologiją surado 2 val., tuo tarpu šios studijos autoriui jinai pa- 

velniais šeimyną ragina dirbti“, K. Donelaitis; prasme „giminė“: „Jozefas... buvo 
ižg namų ir giminės Dovydo“, DP 39. 

* G. Dumėzilis mini, pavyzdžiui, iraniečių dinastijos dievą, rišdamas jį su šeimos 
židinio ugnimi. 

"9 Visi J. Balio užregistruoti faktai tačiau folklorinio pobūdžio, vėlyvi. 

" Žr. mūsų Apie dievus ir žmones, 104. 

12 Ibid., 173. 

13 Mannhardt, 54. 

“ Mannhardt, 54, ir V. Toporov, op. cit. 

!5 Mannhardt, 64. 

6 Ed. Wolter, „Mythologische Skizzen“, in Archiv fūr Slavische Philologie, t. IX, p. 639. 


Trečias skyrius 


VELNIAS IR KALEVELIS 


I. ĮŽANGINĖS PASTABOS 


Šio rašinio tikslas - bandyti išspręsti vieno iš trijų suvereninių lie- 
tuvių religijos dievų, užimančio indiškojo Varūnos poziciją, pro- 
blemą. Kandidatų į šią garbingą vietą yra du: Velnias ir Kalevelis. 

XIII a. slavų kalba rašytose kronikose paliudytas Kalevelis yra 
privilegijuotas „istoriškumo“ atžvilgiu: jo dokumentiniai paliudi- 
jimai yra patikimi, jis šia prasme net keliais amžiais „senesnis“ už 
Veliną. Jo silpnoji pusė: net du kartus minimas XIII a., jis po to ga- 
lutinai išnyksta iš rašytų dokumentų. 

Velinas, atvirkščiai, raštuose pasirodo tik XVI-XVII a., ir tai jau 
tik krikščioniškojo Šėtono funkcijomis. Jam orumo, tiesa, suteikia 
Romanas Jakobsonas, laikydamas Veliną fonetiniu Varūnos atitik- 
meniu: šį fonetinį argumentą tučtuojau sukritikuoja Dumėzilis, vis 
dėlto tuo pačiu įvesdamas Velino vardą ir jo bylą į tarptautinių dis- 
kusijų areną. Šią bylą dargi šiek tiek palaiko ir Dlugoszas XV a. 
viduryje suvereninių lietuvių dievų sąraše įrašydamas jo romė- 
niškąjį atitikmenį - Vulcanus, žinomą kaip požemio kalvį. Tokio 
dievo, požemio valdovo, galimumą lietuvių religijoje sutvirtina ir 
prūsiškojo Patulo (pažodžiui: „Požeminio“) buvimas. Pagaliau lie- 
tuviškoje etnografinėje medžiagoje dažnai sutinkamas ir Velnių 
valdovo - požemio kalvio įvaizdis. 

Taigi į vieną vietą yra net du rimti kandidatai. Pasidaro dar 
sunkiau, kad jųdviejų figūratyvinės funkcijos identiškos: Velnių 

karalius yra kalvis, o Kalevelis vien tik savo vardu jau nurodo savo 
prigimtį. 

Folkloriniai pasakojimai ir tikėjimai dažnai dirgina tyrinėtojo 
vaizduotę. Juose, kaip jau gana plačiai apie tai buvome užsiminę 
savo bandymų rinkinyje Apie dievus ir žmones, dažnai kartu sutin- 
kami velniai ir kalviai, kurie tai draugauja, tai pešasi, tai vieni kitus 
apstatinėja. Vienas ryškus jų santykių bruožas: kalvis apstato vel- 
nią ir išgauna iš jo geležies suliejimo paslaptį. 

Šis faktas ir nulėmė mūsų apmąstymų kryptį: velnias ir kalvis 
yra ne tik vieno ir to paties amato bendrai, kalvis yra ne tik velnio 
gizelis, jis, amato išmokęs, atsisako gerbti toliau savo meistrą, pa- 
sidaro „ponu ant savęs“. 

Užtenka tada tik išryškinti šią bendrą jų santykių schemą, per- 
kelti ją į dieviškąjį pasaulį ir, pasiėmus ją savo darbo hipoteze, rinkti 
apie ją visus galimus mitologinius ir etnografinius duomenis pa- 
mažu atstatant vieną lietuviškųjų dievų gyvenimo ir jų istorijos 
epizodą. Toks ir yra šio rašinio tikslas. 


II. KAULINIS DIEDAS 
1. Stebuklinės pasakos fonas 


Šis nuolatinis varžymasis tarp velnio ir kalvio, pasiekęs savo aukš- 
čiausią laipsnį kalviui išgavus geležies gaminimo paslaptį, išsivysto 
į poleminę situaciją, pasireiškiančią žūtbūtine kova dėl valdžios 
jiems bendroje jų galios srityje. 

Tokią velnio ir kalvio - ar, teisingiau pasakius, Velino ir Kaleve- 
lio - santykių dramatizaciją nušviečia keletas mitinių pasakojimų, 
iš kurių pirmuoju galima įrašyti herojaus kovą su Velnių Karaliumi, 
pasakoje vadinamu Kūuliniu Diedu, drauge nurodant Geležinį Kal- 
ną kaip jo gyvenamąją vietą.! 

is mitinis pasakojimas, kaip tai dažnai pasitaiko lietuvių Žžo- 
dinėje tradicijoje, randamas įterptas į bendrą gana komplikuotos 
stebuklinės pasakos schemą, kurios atskiri motyvai lengvai at- 
pažįstami kaip stereotipinės folkloro formos. Imkime, pavyzdžiui, 

kad ir herojaus su Velnių Karaliumi susitikimo pretekstą: dar tėvo 
velniui pažadėtas kaip „namie nepaliktas“, bet rastas, jau dvi- 
dešimtį metų sukakęs, jis pats vyksta pas Kaulinį Diedą su juo 
išsiaiškinti, — tai žinomas tautosakos motyvas. Tą patį galima pa- 
sakyti ir apie Velnių Karaliaus buveinės ieškojimą, aplankant vieną 
po kitos tris „bobas“, apie ežere besimaudančių devynių gulbių- 
velniūkščių epizodą, pasibaigiantį jauniausios velniūtės susimylėji- 
mu su herojumi. 

Atvykus pagaliau į Kaulinio Diedo - kurį herojus viename iš va- 
riantų tiesiog vadina savo „tikruoju tėvu“, nes jam jis esąs 
užrašytas - juridinio įsūnijimo aktu - dvarą ir jo paprašius vel- 
niūtės rankos, karalius, kaip paprastai tokiais atvejais atsitinka, tris 
kartus išbando pretendentą. Normalu taip pat, kad tokiuose išban- 
dymuose iš tiesų visas neįvykdomas užduotis atlieka jo vietoje he- 
rojaus pagalbininkė, šiuo atveju - velniūkštė: šitoks veiklos būdas 
herojui nei garbės neatima, nei jo nuopelnų nesumažina. Supran- 
tama tuo pačiu, kad Velnių Karaliaus „įsūnytas“ herojus, vedęs, be 
to, dar jo dukterį, gali tapti jo įpėdiniu. 

Tik kantriai išlukštenus ir į šoną atidėjus šiuos antraeilius ele- 
mentus, galima prieiti prie tiesiogiai mus dominančio mitinio bran- 
duolio, kuris pasireiškia herojaus kovos su Kauliniu Diedu forma. 


2. Velinas ir akmens 


Herojui, velniūkštės padedamam, atlikus pirmuosius du neįmano- 
mus uždavinius, Velnių Karalius jam pažada pagaliau savo dukterį: 


„Gerai, žente, - sako Kaulinis Diedas, - kad šitą darbą padarei: pramankšty- 
si dar rytoj mano eržilą ir galėsi eiti namon: ana, kur du akmens ant kalno 
guli, kad vieną akmenį ketvertas nepavežtų, nusirisi į kalvę, nusikalsi laz- 
dą pasimušt eržilui.“ 

(Herojus tai atpasakoja savo sužadėtinei) ji atsakė: „dabar tai vargas!.. 
Tai ne eržilą, ale jį patį teks pramankštyti!“ 

(Herojus ir velniūtė pasikeičia drapanom.) Jo toj merga nusirito tuo- 
du akmeniu į kalvę, nusikalė akmeninę lazdą ir pareina švituodama. Kau- 
linis Diedas, pasivertęs eržilu, stovi tvarte: ji įėjo, išsivedė eržilą laukan, 
užsėdo ir joja, o eržilas vis augštyn keliasi išnešt ir užmušt, o ji duoda 


404 LIETUVIŲ MITOLOGIJOS STUDIJOS 


tuoj lazda vis į galvą, nedaleidžia išsikelti. Kaip sušilo eržilas kaip pelė, 
parjojo ji namon. 


Šis mitinis epizodas, iš arčiau pažvelgus, pasirodo kaip atski- 
ras, autonomiškas pasakojimas: jis ne tik aprašo lemiamą kovą, bet 
ir išryškina sąlygas, kuriomis jinai gali įvykti. Abu kovos dalyviai 
turi būti kvalifikuoti, t.y. turi įrodyti, kad jie tinkami tam žygiui ir 
kad jie naudoja geriausias priemones kovai laimėti. Velnių Kara- 
liaus atveju jo pasirengimas dvikovai pasireiškia jo pasivertimu į 
eržilą: šitokiu pavidalu, kaip matysime kiek vėliau, jis įkūnija savo 
kariškąsias dorybes. Jo priešo - mūsų herojaus kvalifikavimas sa- 
vo ruožtu reikalauja atskiro išbandymo: prieš stodamas į kovą, ji- 
sai turi įrodyti esąs geras, nepaprastas kalvis. 

Dar daugiau. Kalvystė atrodo tasai bendras bruožas, kuris riša 
abu mūsų protagonistus: kalvė yra Velnių Karaliaus dvare, ant Ge- 
ležinio Kalno, o mūsų herojus turi atsiritinti akmenis, nusikalti iš jų 
lazdą ir ta lazda sutramdyti eržilą-velnią. Tai atlikęs, nors ir vel- 
niūtės padedamas, jis taps Velnių Karaliaus žentu, jo, nors ir netie- 
sioginiu, įpėdiniu. 

Herojaus pasirengimas kovai nusikalant lazdą - tai dažnai pa- 
sitaikantis įvaizdis lietuvių pasakų tradicijoje. Iš pirmo žvilgsnio 
stebina tik tai, kad jo lazda mūsų atveju vadinama ne geležinė, kaip 
tai paprastai būna, o akmeninė. Tuo labiau kad ir nukalama ji, nuri- 
denus į kalvę du didžiulius akmenis. 

Šią paviršutinę anomaliją nesunku suprasti, prisiminus pasto- 
vius Velino ryšius su akmenimis. Dar pačioje pasaulio tvėrimo pra- 
džioje Velinas-Lucius sukuria akmenis, kurie kyla ir auga išjo spjau- 
dalų, grasindami užgožti Dievo sukurtus žolynus, arba kitoje 
versijoje, jisai tiesiog „užsėja žemę akmenine sėkla“ (LT, IV, 423—424). 
Dievas, pasiųsdamas Šalną, jų augimą, tiesa, sustabdęs: kitaip visa 
žemė būtų į akmenį pavirtusi (Slančiauskas, Šiaurės Lietuvos sakmės 
ir anekdotai, 246; TD, IV, 278). 

Suprantama tad, kad viskas, kas atsiranda požemyje ar iš viso 
žemės viduriuose, yra Velnio reikalas ir jam priklauso: iš žemės 
iškasti anglys vadinami juk akmens anglimis (ar kūlių anglimis, LKŽ: 
J.), joje randama nafta, naudojama kaip žibalas, vadinasi akmens 

aliejumi (LKŽ : LL95). Suprantama taip pat, kodėl žmonių apgyven- 
tose, kultūrinėse erdvėse velniai pasirenka savo buveine pirtis, jau- 
jas, malūnus, maltuves — tai vis įmonės, varomos akmeninių kros- 
nių, akmeninių girnų pagalba. 

Tuo labiau nereikia pamiršti, kad geležies liejimas ir jos apdir- 
bimas yra vietinė pramonė, kad iš vietinių pelkių rūdos ketus Lie- 
tuvoje buvo lydomas nuo žilos senovės iki XIX a. pabaigos (Mažoji 
lietuviškoji tarybinė enciklopedija, II, 130). Žinant, kad tokios rūšies 
pelkės buvo išimtinoje velnių globoje, nenuostabu, kad tiek rūdos 
kasimas, tiek ir geležies liejimas yra jų žinioje, kad mūsų atveju 
Geležinis Kalnas yra Velnių Karaliaus buveinė, kad jame randama 
„akmenų“, tinkančių geležiai gaminti: „Čia geležinė žemė, iš jos ga- 
li geležį dirbti“ (LKŽ : Dg), sakoma, kartu sutinkant, kad „geležinis“ 
ir „akmeninis“ gali būti sinonimai: „Tokios geležinės, akmeninės 
žemės čia (kietos)“ (LKŽ: Prn). 

Šitokiame Velino galios kontekste nėra nuostabu, kad jo kara- 
lystėje sutinkama rūda ar geležis vadinamos, pagal tikrąją jų pri- 
gimtį, akmenimis. Paaiškėja taip pat ir kita detalė - nurodymas 
nusiridenti du akmeniu vienai lazdai nusikalti: juk, kaip matėme, 
tiktai suliedindamas į vieną daiktą du geležies gabalus kalvis įro- 
do savo mokėjimą suvaldyti geležį (Žr. Apie dievus ir žmones). 

Kiek ilgiau reikėjo apsistoti ties akmenų priklausomybės ir ge- 
ležies gamybos klausimais, norint atkreipti dėmesį ne tik į geležies 
svarbą viduramžių feodalinėje visuomenėje tiek ginklų gamybai, 
tiek ir arklių kaustymui, bet tuo pačiu ir į akmenų kūrėjo Velino ir 
geležies apdirbėjo Kalevelio svarbias, suverenines pozicijas lietu- 
viškų dievų panteone. 


3. Diedai 


Išsiaiškinus Velnių Karaliaus rezidencijos pavadinimo Geležinis Kal- 
nas priežastis, lieka dar vienas neišspręstas klausimas: kodėl kara- 
lius vadinamas iš pirmo žvilgsnio nesuprantamu Kaulinio Diedo 
vardu? Bandant į jį atsakyti, tenka mums kiek nukrypti nuo tie- 
saus teksto analizės kelio. 

Diedas, diedukas „yra tėvo tėvas, t.y. bočius“?, o platesne prasme 
šis žodis iš viso nusako senosios kartos Žmogų, tiek amžiumi, tiek 
ir išmintimi jau kiek atitrūkusį nuo kasdieninio gyvenimo ir jo 
darbų. Tačiau žodžio prasmė vėlgi keičiasi, kai stebėtojas, apraši- 
nėdamas Melagėnuose lapkričio mėn. keliamą apeiginę puotą, sa- 
ko: „Kolei valgo patys, tai visko po biskį deda į krepšį ir neša die- 
dam“ (LMD, I, 630/30). Skaitytojas supranta, kad tuo būdu puotos 
valgio dalis skiriama elgetoms, bet kartu ir nujaučia - pagal tai, 
kad kiekvieno patiekalo dalis čia pat atskiriama - lyg ir simbolinį 
„diedų“ dalyvavimą pačioje puotoje. 

Imkime kitą pavyzdį: prieblandai, prietemai nusakyti be jokio 
reikšmės skirtumo vartojami frazeologizmai diedai kampuos (LKŽ) 
ir ubagai kampuos (LKŽ: Klvr). Tačiau tas pats stereotipas, kurio 
rėmuose galima diedus pakeisti ubagais, įveda kaip substitutus dar 
kitas, neabejotinai mitines būtybes - su naktimi pakampėse atsi- 
randančias pabaisas baužus (LKŽ), babaušius (LKŽ) ir pan. Pažymėti- 
na, kad tas pats babaušis „baidyklė“ savo ruožtu gali būti vartoja- 
mas elgetai pavadinti (LKŽ). Iš visos šios sinonimų grandinės: 

diedai-ubagai-babaušiai 
matyti, kad diedai suprantami, iš vienos pusės, kaip nepakanka- 
mai specializuotos mitinės būtybės, bet kad jie kartu yra, iš kitos 
pusės, ir iš kitų Žmonių išsiskirią, lyg ir „šventi žmonės“. 

Šis diedų ir ubagų artimumas rodo, kad visuomenė juos priima 
kaip tarpininkus tarp žmogiškojo „šiapus“ ir dieviškojo „anapus“. 
Lietuviškieji elgetos, nors jie ir vargingai gyvena, anaiptol nėra 
krikščioniški „nuskriaustieji ir pažemintieji“, kurie, ištiesę ranką, 
prašo išmaldos. Jų socialinė funkcija - melstis, t.y. įeiti į palankius 
santykius su dieviškuoju pasauliu, bet jie meldžiasi tik tada, kai jie 
patys yra maldomi, t.y. „ažpraš(omi), kad melstųsi, duodant auką, 
išmaldą“ (LKŽ): „Užmaldyki ubagus, kad melstųsi, t.y. duok ant 
maldų“ (LKŽ). Santykis tarp maldančiojo (=duodančio ant maldų 
„Aiedus“, t.y. išmaldą, LKŽ) ir maldininko, pusiau dvasininko, pu- 
siau burtininko, kurį smulkiai aprašo Praetorius (Mannhardt, 558, 
passim), nėra pagrįstas „mielaširdyste“ ,o kontraktualiniais santykiais. 

Pamažu besigilinant į ubagų funkcijas ir jų socialinį statusą, 
ryškėja dviejų institucijų - ubagystės ir kunigystės - paralelizmas: 

Ana maldė kunigus, ubagus, kad melstųsi, t.y. davė alužnas (LKŽ: J). 
Ir ubagus maldžiau ir mišias pirkau - nieko nepamačijo (LKŽ: Lkv). 


Šias dvi socialines klases sugretinti leidžia ne tik jų funkcijų — 
tarpininkavimo tarp šio ir ano pasaulio - tapatumas, bet ir jų vi- 
suomeninė padėtis, išryškėjanti jų teise rinkti metinius, dovanų for- 
ma išsilaikiusius mokesčius. Pagal šią paprotinę teisę, vadinamą 
kalėdojimu, kalėdoti, t.y. rinkti duoklę dovanų forma, galėjo tik dvi 
„šventų žmonių“ kategorijos - kunigai ir ubagai (LKŽ: PPr 77). Ne- 
pavykus po apkrikštijimo įvesti Lietuvoje visuose Vakaruose įsi- 
senėjusią bažnytinę dešimtinę, katalikų dvasiškija, pradėjusi įsi- 
galėti didžiųjų kunigaikščių daromų žemių ir valsčių dotacijų dėka 
[ir, kaip dvasininkų pavadinimas kunigais tai rodo, prilyginta žem- 
valdžių ir pasiturinčių bajorų klasei?], pasinaudojo tuomet dar gy- 
vu pasėdžių* papročiu, išlaikydama ir išplėsdama jį kaip bažnytinę 
duoklę kalėdojimo forma. 

Užtat ir tos pačios paprotinės teisės taikymas kitai, šalutinei 
„pavargusių“ šventų žmonių klasei - elgetoms, atrodo tuo reikš- 
mingesnis. Šio rašinio paskirtis neleidžia išplėsti argumentacijos 
paremti mūsų tezei, pagal kurią elgetos, kaip socialinė grupė, at- 
stovauja, tiesa, jau sunykusiai, degraduotai, bet autentiškai senosios 
lietuvių religijos dvasininkų klasei, tačiau yra daug faktų, rodančių, 
kokią svarbią vietą jie užėmė sociokultūrinėje žmonių galvosenoje 
ir kasdieninėje praktikoje: užkastą lobį suradęs Žmogus trečdalį jo 
atskiria elgetoms, sėją pradedąs artojas savo maldoje dalį derliaus 
žada ubagams, bitininkas per Kalėdas medų, skirtą tik bičiuliams, 
nėščioms moterims ir duoklei ponui, duoda ir ubagams, jauna- 
martė per vestuves einanti bučiuoti elgetų rankas (Buračas, „Ku- 
piškėnų vestuvės“, in TD), pagaliau stebuklinėse pasakose elgetų 
vaidinama itin svarbiuose reikaluose patarėjų rolė, - visa tai leng- 
vai sudaro stambią bylą, padedančią suprasti šios nuskurdusios 
dvasininkų klasės išlaikytą moralinį autoritetą? 

Šitokiame tad kultūrinės praktikos kontekste reikia suprasti 
diedų arba diedaduonės instituciją (LKŽ). Diedai - tai ne vien tik duo- 
nos ubagams išdalinimo laikas, kaip kad prozaiškai bandoma juos 
apibūdinti, bet tam tikra apeiginio valgymo ceremonija, pastoviai 
pasikartojanti per visą eilę svarbių metinių švenčių, per kurias 

pašventinamos aukos, vadinamos irgi diedais, paskui vežamos die- 
dams „elgetoms“, sėdintiems prie bažnyčių, gyvenantiems špi- 
tolėse (J. Balys, Kalendorinės šventės, 148-149). Pagrindinės tokios 
šventės, atrodo, bus buvę Visi Šventi, Grabnyčios (=Krikštai, lietu- 
viški Nauji Metai), Sekminės ir Žolinės (ibid.), tačiau svarbiausi buvę 
Žolinių diedai (vadinami „naujienų dziedai“) ir Visų Šventų diedai, 
kuriuos savo veikalu Dziady išgarsino Adomas Mickevičius. Pir- 
mieji susieti su nauju derliumi, iš kurio kepami diedai, ir su Žolinių 
(ibid.), o antrieji skirti ne tik, kaip tai būtų laukiama, mirusiųjų pa- 
gerbimui, bet ir derliaus globai užtikrinti: „Visų Šventėj ubagams 
reikia duoti rugių duoną už dūšeles ir už gyvą gaspadorių ir gas- 
padinę, už derlių, nes kitais metais rugiai nederės“ (J. Balys, Ka- 
lend. šventės, LMD I 660/210, Tverečius). 

Ši diedų institucija, žiūrint į ją pagal jai priskiriamas funkcijas, 
iš paviršiaus atrodo lyg ir kontradikcinė: iš vienos pusės, jinai 
glaudžiai susieta su rugių augimu ir jų kasmetiniu atsinaujinimu, 
iš kitos —- su mirusiųjų kultu. Šis prieštaravimas tačiau nelaikyti- 
nas esminiu: nereikia užmiršti, kad žiemkenčių rugių gyvenimo 
ciklas skiriasi nuo kitų javų jau tuo, kad jie turi „iškentėti“ žiemą 
po šalčio sukaustyta žeme. Šiuos mirtimi grasinamus rugius tad ir 
saugo Žmonių meldžiama rugių augimo dvasia, vadinama, tarp 
kitų vardų, ir Diedu (LKŽ: 40 ir 60). Nėra tad nieko prieštaraujančio 
tame, kad indiferencijuotos, daugiskaita išreikštos mitinės būty- 
bės - diedai - rūpintųsi ne tik mirusiųjų „dūšelių“ globa, bet ir žie- 
mos-mirties grasinamais javais. 

Reikia vis dėlto pripažinti, kad diedų institucijos pagrindinis 
bruožas - tai mirusiems reiškiama pagarba ir iš jų laukiama pa- 
galba. Ta pati, speciali auka, vadinama diedais ir susidedanti iš 
trijų duonos bandelių ir mėsos, atsinešama einant į atminimus 
(LKŽ), bet taip pat nešama ir siunčiama elgetoms per Visus Šven- 
tus (cf. Basan., LP II, 108-109). Truputis teologijos padės sugre- 
tinti ir išskirti šias Atsiminimų ir Vėlinių aukas: „Atsiminimai, ku- 
riuos už mirusius daro, lyg metų tai už vieną dušę, 0 po metų - tai 
už visas, o tą dušę po metų Ponas Dievs aukščiaus pakėl“ (J. Ba- 
sanavičius, Iš gyvenimo vėlių bei velnių, 27). Vėlė, per pirmuosius 

metus dar artimai susirišusi su gyvaisiais, dar asmeniškai ir tie- 
siogiai bendrauja su šeima ir artimaisiais, o metams praėjus, jinai 
„pakeliama“ į aukštesnį rangą, bet drauge ir atsitolina, įsilieda- 
ma į plačiąją „diedų“ šeimą. 

Šis aukštesnės kategorijos vėlių sutapdinimas su diedais, o diedų 
su ubagais darosi lengvai suprantamas, įvedant diachroninę dimen- 
siją. Mūsų dažnai minimas Lasicius, aprašinėdamas mirusiųjų ger- 
bimą per Ilgių šventę, atitinkančią dabartines Vėlines, sako, kad „per 
šią šventę (žemaičiai) kviečia mirusiuosius iš pilkapių į pirtį ir į 
puotą“ „kiekvienam paruošdami po kėdę, rankšluostį ir marškinius 
(De Diis, 43). Tuo tarpu trims šimtams metų praėjus, panašus mi- 
rusiųjų pagerbimas įsivaizduojamas jau tik elgetų tarpininkavimo 
dėka: „Nebėr didesnės apieros (=aukos) už mišes ir už pirtį, dėl 
ubagų iškuriantą, ir už pietus ubagams pakeltus“ (Basan., VV, 27). 

Apgaubdama maždaug tą pačią sakralumo zoną, išsaugodama 
atpažįstamus ritualus, diedų institucija gali būti tobulas degraduotų 
ir sinkretizuotų religinių formų pavyzdys: diedai, kaip matėme, - 
tai ir vėlės, ir maldininkai-elgetos, ir pačios aukos, ir aukojimo ri- 
tualai, tai totalizuojantis mitinis konceptas, nurodąs erdvę, kurioje 
mitologas gali bandyti atstatyti senoviškos religijos figūras. 


4. Kaulai 


Ši gana ilga digresija leidžia suprasti, kad Velnių Karaliaus vadini- 
mas Diedu nusako jį kaip „aukštesnio rango“ mitinę būtybę, pri- 
klausančią bendrai diedų giminei. Jo apibūdinimas Kauliniu lieka, 
tiesa, dar neaiškus, nors pats santykis tarp velnių ir kaulų yra ne- 
abejotinas: po tiltu sėdinti Kaulinyčia — tai ne kas kita, kaip „vel- 
nias“ , mėgstąs patiltėse tykoti pakeleivius.“ 

Norint išsiaiškinti šį Velnių Karalių specifikuojantį epitetą, rei- 
kia kiek nukrypti į mitinės anatomijos problemas ir bandyti su- 
prasti kaulų užimamą vietą organizme ir jų vaidmenį. Kūno pada- 
lijimo klausimai, liečią kaulus, iškyla dviem pagrindiniais - gyvulių 
aukojimo, kai reikia atskirti dievams ir žmonėms priklausančios au- 
kos dalis - ir lavonų laidojimo - kai reikia nuspręsti, kas deginama 

ir kas paliekama, atvejais. Į pagalbą čia mums ateina palyginamoji 
mitologija ir būtent - naujausi senovės graikų religijos tyrimai./ 

Gyvulių aukojimo atveju Graikijoje, kaip turbūt ir Lietuvoje, 
laikomasi bendro principo: gyvulių mėsa skiriama žmonėms val- 
gyti, tuo tarpu dievams atitenka pati aukos esencija, jos ekstraktas — 
dūmai ir kvapai. Išimtį čia sudaro tiktai kaulai, ypač stambieji kau- 
lai, kurie Graikijoje stropiai atskiriami nuo mėsos ir sudeginami 
dievams.* Lietuvoje tuo tarpu, kiek tai galima spręsti iš turimų ne- 
sistematizuotų duomenų, kaulai kartais - pavyzdžiui, aukos Dims- 
tipačiui atveju - būdavo įmetami į ugnį ir sudeginami (Lebedys, 
205), o kitais kartais - kai aukojama Žemės dievybėms - užkasami": 
atrodo, kad vienoks ar kitoks ritualas priklausė nuo dievybės, ku- 
riai buvo aukojama, santykių su kosmogoniniais elementais. 

Aukojimo ir laidojimo ritualai, nors ir daug kuo panašūs, ski- 
riasi visų pirma savo funkcija!“: tiek Graikijoje, tiek ir Lietuvoje 
lavono mėsa buvo deginama, kad tuo būdu jo psyche, jo vėlė leng- 
viau atsiskirtų nuo kūno ir tiesiausiu keliu patektų į pomirtinį gy- 
venimą. Tačiau ir vienur, ir kitur kaulai buvo neleidžiami sudegti — 
ypač stambieji, graikų vadinami „baltieji kaulai“, - o atskirai pa- 
laidojami. Graikijoje šie kaulai dar buvo gerai ištepami taukais. Ar 
tai buvo praktikuojama ir Lietuvoje, tiesioginių Žinių, atrodo, nėra, 
tačiau į pagalbą gali ateiti gerai žinomas sakmių ciklas apie /laumę- 
raganą, už blogus darbus nubaustą ir nužudytą, jos lavoną, pri- 
rištą ant akėčių, ištampant po plikus laukus. Sakmė baigiasi pasta- 
ba, kad jos kaulai žiemą, saulei šviečiant, žiba sniege (arba tiesiog 
identifikuojami su žibančiu, apšalusiu sniegu). Įdomu tai, kad kai 
kurie šios sakmės variantai vietoje laumės kaulų kalba apie jos tau- 
kus: substitucija, kuri, kaip hapaksas, lieka niekuo nepagrįsta, ne- 
bent tik priimant implicitinę hipotezę, kad jos kaulai po mirties 
buvę ištepti taukais (TD, IV, 217, passim). 

Kaip ten bebūtų, kaulų likimas vaidina lemtingą rolę mirusio 
žmogaus būklei nustatyti. Posakis „liko tik vieni kaulai“ vartoja- 
mas velnio sudraskytam ir nugalabytam žmogui apibūdinti. Tačiau 
tai dar nėra pati blogiausia išeitis, nes būti, pavyzdžiui, smako pra- 
rytam su kaulais (LT, III, 239) - tai prarasti savo, kaip vėlės, indivi- 
dualumą, likti „dūšia be vietos“. Kaulų palaidojimas yra tad būti- 

nybė - jau Wulfstanas mini prūsuose buvusią bausmę už kaulų 
nepalaidojimą (V. Pašuta, Lietuvos valstybės susidarymas, 209). Užtat 
pati didžiausia bausmė ir yra, kai „pelenai ant vėjo paleidžiami“ 
(Davainis, 237-240). Nelaimė Žmogui, jei „svetima žemė (jo) kau- 
lus apraus“ (S. Daukantas, Būdas, 163). Vieno kaulų palaidojimo, 
kaip matome, neužtenka, reikia, kad jie būtų palaidoti arti jo šei- 
mos ir giminės: žmogus paprastai iš anksto pasirenka vietą, kur jis 
nori „savo kaulus paguldyti“, t.y. būti palaidotas (LKŽ). Taigi kaulų 
palaidojimas ne tik padeda fiksuoti vėlę, išlaikyti jos ryšį su buvu- 
siuoju gyvenimu, bet kartu ir lokalizuoja, „apgyvendina“ ją neto- 
liese arba - geriausia — ant pačios bendruomenės ribos, arba ant 
šeimos lauko ežios. 

Pamažu tad ryškėja ir Kaulinio Diedo kaip teonimo reikšmė: tai 
ne „diedas iš kaulo“, o Kaulų Diedas - mitinė būtybė, kurios žinioj 
yra kaulai, kuris yra palaidotų kaulų valdovas. 


5. Velionis 


Prieš šį teisėtą norą turėti čia pat prie savęs savo mirusiuosius ko- 
voja abidvi krikščionių religijos, ir protestantai, ir katalikai: prūsų 
kunigaikštis Georgas Frydrichas savo 1578 m. gruodžio mėn. 6 d. 
Tilžėje išleistu potvarkiu įsako lietuviams, kurie „sawa numirusiu 
kunus ing pusta lauka laidoie“, įtaisyti tam tikras aptvertas vie- 
tas - „schwentorius“!. Žymiai vėliau, 1737 m.,jam atliepia Žemai- 
čių vyskupas Juozapas Mykolas Karpis, savo pastoraliniame laiške 
rašydamas: „netinkamu dalyku laikome, kad Katalikų Bažnyčios 
sūnūs... būtų laidojami laukuose ar kitose prastose ir nešventintose 
vietose“ (Lebedys, 201). Geram šimtui metų praėjus ir numirėlius 
pagaliau suguldžius į bendras krikščioniškas kapines, senasis ar- 
timųjų laidojimo ant savo žemės ribos paprotys, atrodo, dar nebu- 
vo visai užmirštas: „Lydint, atvažavus pas lauko rubežių, teipogi 
pas kapinių vartus, numetama biskelį šaudų, kad numirusio dvasė 
čon ilsėtis galėtų.“!* Jei iš kapinių savuosius aplankyti grįžtančios 
vėlės ilsisi ant lauko rubežiaus, tai kitos, be krikšto mirusių kūdikių 
„dūšios“, sako, pavirsta į slogučius, kurie naktį Žmones slogina, o 

„Aienomis paažiais po akmenimis lindoja...“ (Basan., VV, 202). Nenuos- 
tabu tad, kad Lasicius (De Diis, 43) ten pat apgyvendina dievą Ežia- 
gulį (Ezagulis), į kurį kreipiamasi šia lietuviška formule: 

Vielona velos ateik musump und stala!, 
kuri - išskyrus tiktai moteriškąją teonimo giminę - gali būti inter- 
pretuota, sekant Būga (R. r., I, 516), be ypatingų sunkumų: 

Veliona (?) vėliuos ateik pas mus į stalą! - 
kreipimasis, kurį Lasicius, nemokėdamas lietuviškai, taip „išver- 
čia“ į lotynų kalbą: 

Ateik, - sako, - pavalgyti drauge su mumis vėdarų su mirusiais! 

Lietuviškasis tekstas tuo tarpu aiškus be ypatingų komentarų: 
kvietimas „mirusiųjų prie stalo“, „kėlimas stalų“ - iškilmės, gerai 
aprašytos XVIII a. jėzuitų pranešimuose (Lebedys, 211 - 1723 m., 
ir 208 — 1718 m.). „Vėlių stalai“ savo ruožtu plačiai žinomi dar per 
visą XIX a. (Basan., VV, 18). Dievas Ežiagulys kviečiamas tačiau ne 
į eilinius „stalus“, bet į stalą, keliamą Vėliuose, t.y. Vėlinėse, šventėse, 
kurias Lasicius savo keliu sutapdina su „vėdarų švente“ - Skers- 
tuvėmis. 

Pagrindinį sunkumą kelia, kaip jau minėjome, moteriškoji šio 
mirusiųjų dievo vardo giminė. Lasicius šį teonimą mini iš viso tris 
kartus: 

— du kartu - moteriškos giminės Vielona 
apibūdindamas jį kaip 

— deus animarum (vėlių dievas), 

— deus Ezagulis (dievas Ežiagulys) 
ir vieną kartą - vyriškos giminės - Vielonia (gen.), įrašytą į lietu- 
viškai pateiktą posakį: 

Sikies Vielonia permixlos, 
kuris modernioje lietuvių kalboje atstatomas kaip 

Sikės — Velionio peniūkšlas. 

Matome, kad lietuvių kalbos nemokančiam Lasicijaus skaityto- 
jui nė į galvą neateis šį vėlių dievą laikyti deive. Tačiau net ir lietu- 
viškai suprantant šį teonimą kaip Velioną, klausimas anaiptol ne- 
bus išspręstas: nei lietuvių mitologijoje, nei folklorinėje literatūroje 
negalima rasti net mažiausios užuominos apie kokią nors mote- 
rišką su mirusiųjų kultu susietą dievybę (nekalbant apie Laimos 

seserį Giltinę, kurios funkcijos aiškiai apibrėžtos). Gana atidžiai ka- 
daise svarstę šią bylą (Apie dievus ir žmones, 78-80), jos sprendimą 
taip ir palikome atvirą, ir tik dabar, sutikę ryškią Velnių Karaliaus 
Kaulinio Diedo figūrą, drįstame iš naujo šiuo klausimu pasisakyti. 
Moteriškosios giminės „vėlių dievo“ vardui priskyrimas mums at- 
rodo tik kaip vyriškojo Velionio sumaišymas su Nemuno intaku Ve- 
liuona, lenkiškai tuo metu rašomu Vielona: tokio hidronimo buvimas 
Lasicijui (ir jo informatoriui) buvo neabejotina šio dievo autentišku- 
mo garantija. 

Lasicijaus minimas „vėlių dievas“, „dievas Ežiagulys“, kvie- 
čiamas Vėlinėse į puotą drauge su mirusiais, žadant jį pavaišinti 
jo mėgstamomis sikėmis, yra tad Velionis, o šis teonimas nėra kas 
kita, kaip sufiksų substitucijos būdu gautas Velino variantas pa- 


gal formulę 
milžinas Velinas 


La 


milž(ijonis  Vel(i)onis 

Turint galvoje, kad Velinas turbūt nuo pat krikščionybės įvedi- 
mo buvo imtas vartoti kaip krikščioniškojo Satanus atitikmuo, bet 
drauge ir visą nelabų pagoniškų dievybių klasę apimantis bendras 
pavadinimas (cf. Daukšos Postilė, 165, 196), Velionis galėjo dar kurį 
laiką išsaugoti savo nepriklausomybę ir savo, nors jau vien tik mi- 
rusiųjų kulte apribotas, bet vis dėlto teigiamas funkcijas. 

Mūsų ką tik atlikta digresija aiškinant religinį diedų sinkretiz- 
mą padeda dabar suprasti ir Velionio —- vėlių dievo degradacijos 
procesą. Pagal mūsų turimus XIX a. duomenis, žodžiu velionis (ku- 
rio sinonimas yra vėlė, velys, veluoka) vadinamas „numirėlis, na- 
bašnikas“ (Wolter, 1886 m.; Mierzynski, 1894 m., in J. Basanavičius, 
VV, XI-XIV) arba, tiksliau išsireiškiant, nenumirusi negyvo Žmo- 
gaus dalis. Ši nemirtinga dalis gali būti skirtingai suprasta: pačia 
konkrečiausia prasme velionis atrodo kaip „gyvo lavono“ sinoni- 
mas (Likįs drųsunas vienas, pajėmė vėlianį už kajų... tuoj velianis 
ji capt! J. Basan., VV, 128); jau abstrakčiau - kaip „atpažįstamas 
mirusiojo šešėlis“ („... ir kits nieks nėra kaip šešėlis, ale... išpažys- 
tams lavons“,ibid., 84); ir pagaliau - „lavono dvasia“ („lavono dva- 
se ant grabo sėdėjo liūdna“ ,ibid., 93). Visais šiais atvejais, velionis — 

„dūšia prosenių“ (Mierzynski in J. Basan., VV, XI), matome, kad 
XIX a. velionis savo turiniu nedaug kuo skiriasi nuo mūsų nag- 
rinėtos diedo sąvokos ir kad XVI a. dievas Velionis - tai ne kas kita, 
kaip mūsų sakmėje išsilaikęs Kaulinis Diedas. 

Tačiau tokia Velionio identifikacija su Kauliniu Diedu, patvirtin- 
dama mūsų nagrinėjamo teksto archajiškumą, turi ir tolesnių pa- 
sekmių: nereikia užmiršti, kad Kaulinis Diedas, jeigu jis ir yra Ve- 
lionis, „vėlių dievas“, kartu ir ne mažiau yra ir Velinas, „velnių 
karalius“, kuriam priklauso akmenys ir visi požemio turtai, kuris 
taip pat yra ir geležies kalvis. 


III. ŽIBUTIS IR ŠĖTONAS 
1. Mitinis pasakos branduolys 


Pasakojimo apie Kaulinį Diedą analizė leido mums žengti kelis 
žingsnius į priekį: jame sutikome herojų, kuris, įrodęs savo, kaip 
kalvio, gabumus, nugali Velnių Karalių, padedamas nepaprastos /az- 
dos, nukaltos iš dviejų milžiniškų akmenų. Šios lazdos akmeninis 
pobūdis, nors ir padarydamas ją „velnio lazda“ (Basan., LP, 31- 
32), dar toli gražu neišsemia visos jos funkcinės reikšmės. Į pagal- 
bą visgi mums ateina kitas mitinis pasakojimas, aprašąs panašią 
kovą su tokiu pat Velnių Karaliumi, bet jau pavadintu kitu, krikš- 
čionišku - Šėtono - vardu (Davainis, 237-240). 

Toks pasakojimas, kaip paprastai, folkloristo įrašomas į atitin- 
kamą Aarnės-Thompsono katalogo poziciją: mūsiškis, kiek kom- 
plikuotesnis, turi teisę net į du - T315 ir T401A - katalogo nume- 
rius (Davainis, 390), o tai reiškia, kad jame atpažįstami du skirtingi 
„pasakos“ tipai, pirmasis — apie brolio ir sesers incestinį gyvenimą 
(tik jam, deja, trūksta pagrindinio veikėjo - nedoros sesers); antra- 
sis - užkeiktos ir į varną paverstos karalaitės gelbėjimo istorija. 
Šitoks pasakojimo išdalinimas - neabejotinai naudingas ieškant pa- 
našumų, padedančių išryškinti atskirus motyvus — palieka tačiau 
neanalizuotą patį pasakojimo branduolį, išaiškinantį „dviejų siu- 
žetų kontaminaciją': „nedoros sesers“ neturinčio brolio ir tuo pačiu 

princesės-varnos gelbėtojo-Žibučio kovą su Šėtonu. Šis neklasifikuo- 
tas branduolys ir sukelia mums ypatingą dėmesį. 

Jis prasideda herojaus - Žibučio - klaidžiojimu girioje ir jo išėji- 
mu į „didžius pustynių laukus“, kurių viduryje jisai randa „di- 
džiulį dvarą“ ir jame besėdintį „seną ir labai žilą Šėtoną“. Žibutis, 
priskirtas dar prieš gimimą velniui pažadėtų Žmonių klasei, pri- 
valo, kaip ir pasakojimo apie Kaulinį Diedą herojus, išsiaiškinti 
savo „priklausomybės“ santykius su velnių vyriausiuoju. Šėto- 
nas, nujausdamas jame savo priešą ir konkurentą, duoda jam at- 
likti neįmanomus uždavinius, kurie, atvirkščiai, tiktai kvalifikuo- 
ja jį lemiamai kovai. 

Pirmoji užduotis - atgabenti miltų iš „velnių melnyčios“, kuri 
yra toli, už ežero, prie „peklos“ vartų. Žibutis miltų, tiesa, nepar- 
neša, bet ir velnių jisai nėra „sudorojamas“, kaip to laukė Šėtonas. 
Kaip ir Kaulinio Diedo atveju, įsidėmėtinas yra didelis atstumas — 
ne tik hierarchinis, bet šį sykį net ir erdvinis - skiriąs Kaulinį Diedą 
ir Šėtoną nuo pirmojo tarnų - „riestauodegių“ ar nuo antrojo - vel- 
nių-malūnininkų. Abiem atvejais Velnių Karaliaus tarnai pasirodo 
bejėgiai prieš mūsų herojų. 

Antroji užduotis - nuogam išsimaudyti verdančiame vandeny- 
je, burna prinešus vandens, dantimis - malkų iš girios ir t.t., - ki- 
taip sakant, tuo būdu įrodžius savo laukinę, antikultūrinę prigimtį. 
Žinant, kad išsimaudymas verdančiame piene reiškia karaliaus, 
peržengusio savo teisėtų reikalavimų pavaldiniams ribą, diskvali- 
fikaciją ir pražūtį (Apie dievus ir žmones), Šėtono įsakytas maudy- 
masis verdančiame vandenyje - turint galvoje, kad tai yra galu- 
tinės mirties priemonė (ibid.) - gali tarnauti, jo nuomone, tik Žibutį, 
kaip pretendentą į suverenumą, diskvalifikuoti ir pražudyti. 


2. Galutinė pergalė 


Žibutis, varnos pagalbininkės perspėtas, išvengia šios užduoties 
ir pradeda tiesioginę kovą su Šėtonu. 

Varna jam pataria pasigrobti Šėtono „lazdą su galu užlengtu — 
stovi ana visados kerčioje — tai toje lazdoje visa galybė Šėtono. Ir 

kad pagausi, tai tu kaip norėsi, taip anam padarysi: ar į šmotus 
sudaužysi, ar prismaugęs cielą ing žemę užkasi“. Žūtbūtinėje ko- 
voje Žibutis, naudodamas Šėtono kriukį, ji primuša, „ant lauko su- 
degin(a) ir pelenus ant vėjo paleid(žia)“: Velnių Karalius tuo būdu 
galutinai — su kaulais, pavirtusiais į ant vėjo paleistus pelenus — 
sunaikinamas, ir jo kriukis — jo galybės simbolis, jo karališkasis 
skeptras, laikomas garbingiausioje buto vietoje - kerčioje - perei- 
na į nugalėtojo rankas. Akmeninė lazda, sutramdžiusi į eržilą pasi- 
vertusį Kaulinį Diedą, šiame tekste jau pasirodo kaip „velniška 
lazda“ su užlenktu galu: jinai pajėgi jau nebe savo fizinėmis ypa- 
tybėmis, o joje glūdinčia dvasine galia. 

Verta specialiai paminėti dar vieną šios gana ilgai trukusios dvi- 
kovos epizodą. Bekovojant pritrūkus vietos bute, Žibutis Šėtoną 
„lauk išvilko per slenkstį, mušdamas su ta lazda. Ale anam bevel- 
kant par duris, vienas dantis Šėtono iškrito ant žemės. O Žibutis, 
mušdamas ir vilkdamas, nepasergėjo, su savo koja kairiąja užmynė 
ir prapiovė (koją) iki kaulo, kur ir tuojaus suputo“.. 

Jei šio epizodo bendroji reikšmė aiški - Žibutis iš Šėtono atima 
ne tik jo galybės ženklą-skeptrą, bet ir jį išvaro galutinai per slenkstį 
išjo karališkojo dvaro, - tai kairiosios kojos sužeidimas Šėtono dan- 
timi, pilnas mitinių konotacijų, reikalingas papildomo paaiškini- 
mo. Kad velnias - o ypač velnių vyresnysis - paprastai vaizduoja- 
mas šlubas - ar viena arklio koja, - tai priklauso lietuviškojo folkloro 
stereotipams, kartu vis dėlto prisimenant, kad, pavyzdžiui, graikų 
mitologijoje, kaip tai mus įtikino Lėvi-Straussas savo Oidipo mito 
analizėje, luošumas susietas su asmens chtonine-požemine prigim- 
timi. Mūsų tekste mus domina procedūra, kurios pagalba šlubu- 
mas (kairiąja koja, sic!) pereina į Šėtono galios paveldėtoją - Žibutiį. 
Pirmiausia jis perduodamas žengimo per slenkstį, iš vienos erdvės 
į kitą perėjimo momentu. Pats danties iškritimas ant žemės irgi ne 
mažiau reikšmingas: dantį mesti reiškia „netekėjusiai turėti vaiką“ 
(LKŽ: Brs.), dantį išmesti - „padaryti abortą“ (LKŽ: Varn.). Šėtonas, 
jau pergalėtas, „mesdamas dantį“ — o tuo pačiu ir perduodamas 
savo šlubumą — šiuo metaforiniu elgesiu pripažįsta Žibutį kaip sa- 
vo, nors ir nepageidaujamą, įpėdinį. Lietuviškieji, bent mūsų turi- 
mi, duomenys, liečiantys dantis, kol kas dar nepakankami, tačiau 

šio epizodo sugretinimas su dantų pasėjimu graikų mitologijoje at- 
rodo sugestyvus: jei karo dievo Arėjo sūnaus-drakono pasėti dan- 
tys leido išaugti karingų vyrų kartai, tai ir Velino - kurį mes ban- 
dysime įtvirtinti kaip lietuvių karo dievą - išmestas dantis atžymėjo 
„iki kaulo“ jo galios paveldėtoją. 

Šios kelios mitinės konfigūracijos, pavieniui paimtos, gal ir ne- 
daug svertų; sudėtos į krūvą, suglaustos į vieną tekstą, jos sudaro 
ištisą ir vientisą foną, kuriame vyksta Velino karališkosios valdžios 
perdavimo ceremonija. 


3. Velino Kriukis 


Abiejuose mūsų nagrinėtuose tekstuose, atpasakojančiuose Velnių 
Karaliaus viešpatavimo pabaigą, pagrindiniu herojaus kovos gin- 
klu nurodoma lazda. Jei pirmuoju atveju jo nusikaldinta „akme- 
ninė lazda“ vartojama ir jo, kaip kalvio, kvalifikacijai įrodyti, ir 
kaip priemonė Velinui sutramdyti, tai Žibučio kovoje su Šėtonu laz- 
da su užlenktu galu nėra jau vien tiktai ginklas, bet ir pačios kovos 
tikslas: lazdoje glūdi „visa galybė Šėtono“; garbingiausioje vieto- 
je - krikštasuolyje - saugojama, jinai jau nebe lazda, bet, panašiai 
kaip senovės Graikijoje, - karališkosios valdžios simbolis, skep- 
tras (cf. Benveniste, Vocabulaire des institutions indo-europėennes, II, 
30-32). To, kad Velinas herojui yra „tikrasis tėvas“ (Basan., LPY, III, 
41-47), nes jis dar prieš gimimą jam buvo užrašytas, neužtenka 
dar paveldėti jo karalystę: tiktai atimdamas ir perimdamas šį skep- 
trą, jis pagaliau tampa jo įpėdiniu. 

Turint galvoje, kad užlenktu galu lazda paprasčiausiai vadina- 
ma kriukis ar krukis (LKŽ), šiame kontekste darosi aiškus ir lie- 
tuviškas išsireiškimas buto (butos, namų) kriukis, naudojamas 
įvaizdžiai įpėdiniui pavadinti: „Namų krukis (buto krukis) yra vy- 
riausias sūnus, kuriam tėvas paliekt tėviškę“ (LKŽ : J.). Toks termi- 
nas, XIX a. kaimo bendruomenės vartojamas paveldėjimo papro- 
čiams aptarti, ne mažiau tinka, kaip matome, ir karališkai ar net 
dieviškai įpėdinystei pabrėžti: mūsų herojus, nugalėjęs Šėtoną ir 
pasisavinęs jo kriukį, tampa Velino Kriukiu. 

Šitaip pasiruošę, galime dabar jau bandyti išsiaiškinti ir Lasici- 
jaus duotą gana keisto dievo Krukis definiciją: 


Krukis suum est deus gui religiose colitur ab Budraicis, hoc est, fabris 
ferrarijs (De Diis, 41). 

Kriukis yra kiaulių dievas, jį su didžiausiu pamaldumu garbina Bud- 
raičiai, t.y. kalviai (ibid., 21). 


Laikinai įdėjus į skliaustus Kriukio apibūdinimą „kiaulių die- 
vu“, Lasicijaus tekstas atrodo pakankamai aiškus, jisai be sunkumų 
įsirašo į mūsų nagrinėjamą platesnį kontekstą. Kriukis yra kalvių 
garbinamas dievas, jų patronas. Tokiu kalvystės globėju tegali būti 
tik Kalevelis, kuris patsai yra kalvis, nugalėjęs kitą kalvystės meist- 
rą - Veliną ir tuo būdu tapęs jo įpėdiniu, Kriukiu. 

Iš arčiau žvilgterėjus į Lasicijaus tekstą, krinta į akis tai, kad 
dievą Kriukį garbina, atrodo, ne visi kalviai, o tik kalviai, vadinami 
budraičiais (Budraicis, abl. plur.), arba kalviai, kurie šiam dievui 
skirto kulto proga vadinami budraičiais. Budraitis - tai asmenvar- 
dis, priklausąs žodžio budrus šeimai, o budruma - tai „pats vidur- 
naktis“, „visų velnių sukilimas“ (LKŽ). Budraičių praktikuojamas 
kultas yra tad naktinis ir jų atliekamos apeigos susiję su Velino ir 
Kalevelio sakralumo sfera. Tai mūsų nestebina prisimenant, kad pa- 
našūs naktiniai, slapti ar pusiau slapti kultai dažnai sutinkami įvai- 
riose etninėse bendruomenėse, kur kalvių korporacijos išsiskiria 
savo magiškais ritualais ir palinkimu į misticizmą. Šitai konstata- 
vus, reikia vis dėlto pridėti, kad Lasicijaus XVI a. tekstas neabejo- 
tinai liudija reikšmingą Kalevelio asmenybės degradaciją: iš suve- 
reninio, XIII a. gerai paliudyto dievo jisai, atrodo, bus išsilaikęs 
XVI a. jau tiktai uždaro korporacinio kulto dievybe. 

Mūsų Kriukio trumpas aptarimas „kiaulių dievu“ būtų visai su- 
prantamas prisimenant, kad kriukis reiškia ne tik lazdą užriestu 
galu, bet ir kiaulės knyslę, jeigu antroji definicijos dalis, papildo- 
mai nurodanti, kad jo garbintojai - tai kalviai-budraičiai, nepriešta- 
rautų, bent iš paviršiaus, pirmajai. Susidaro įspūdis, kad autorius, 
turėjęs informacijos apie budraičius ir jų kultą, dar papildomai pa- 
siteiravo apie Kriukio reikšmę ir patyrė, kad šio dievo vardas sutei- 
kia jam zoomorfinį pavidalą. Daug aiškiau ir paprasčiau būtų buvę, 
jei Kriukis būtų pristatytas vien tik kaip kiaulių globėjas ir kiaulie- 

nos mėgėjas: žinome juk, kad Lasicijaus minimos Skerstuvės sutam- 
pa su Vėlinėmis, kad Velionio „peniūkšlas“ yra ne tik sikės, bet ir 
aukojamos kiaulės kaulinės dalys. Tad Lasicijaus netikslumas nėra 
jau toks didelis, ano meto sąlygomis jis net dovanotinas. 


IV. KARO DIEVAS 
1. Velinas žirgo pavidalu 


Grįžtant prie pakelėje palikto Kaulinio Diedo mito, reikia bandyti 
išnaudoti dar užsilikusias ar vos tik paliestas šio teksto skaitymo 
galimybes. Norisi pabrėžti visų pirma vieną iš pažiūros keistą reiš- 
kinį - Velnių Karaliaus, besiruošiančio į dvikovą su savo būsimuoju 
žentu, pasivertimą į eržilą: „tai ne eržilas, ale mano tėvas“, - pa- 
aiškina herojui velniūtė (Basan., LPY, II, 121-123). 

Toks pasivertimas yra tačiau daug kartų užregistruotas etno- 
kultūrinis faktas (cf., tarp kitko, Basan., VV, 353-355: ten juodas 
žirgas pasirodo esąs velnias). Žirgą-velnią galima net atpažinti nuo 
kitų, paprastų žirgų: „Į žirgą pasivertęs veln's ne tur' ant kojų tas 
karpas, kures šeip Žirgas ant visų keturių kojų iš vidaus pusės tur“ 
(Basan., VV, 338). Jo zoomorfinis pavidalas atrodo jam toks natūra- 
lus, kad net galima abejoti, katras jo pasireiškimas - arkliu ar žmo- 
gumi - yra „tikresnis“ , atspindi jo autentišką prigimtį: visiems žino- 
ma, kad žmogumi pasirodžiusį velnią galima atpažinti pagal tai, 
kad jo viena koja - „arklinė“ (Basan., VV, 339). 

Velino rodymasis žirgo pavidalu skiriasi nuo laikinų velnių „pa- 
sivertimų“ į ožius, kates, paršiukus ir t.t., atitinkančių magišką jo 
veiklos sferą, o patį Veliną - laukinį, putojantį eržilą negalima mai- 
šyti su gausiais jo tarnais ir palydovais. 

Pasakojimas apie Kaulinį Diedą įdomus dar ir tuo, kad jo įžangi- 
nis epizodas, iki šiol dar neminėtas, vaizduoja velnių valdovą, pri- 
sistačiusį Žmogaus pavidalu ir padedantį karaliui Iaimėti karą (pa- 
galba kare minima net trijuose mums žinomuose variantuose). Ir 
tik žūtbūtinėje dvikovoje jis pasirodo savo karišku aprėdu, nesu- 
tramdomo eržilo rolėje. Tokį pat karo žirgą sutinkame ir kitame 


420 LIETUVIŲ MITOLOGIJOS STUDIJOS 


mitiniame pasakojime, kur požemyje gyvenąs vienaakis milžinas 
Velnias padovanoja herojui karo žirgą, kurio pagalba tasai „išmin- 
džioja“ priešo kariuomenę, tampa karaliaus žentu ir t.t. (Basan., 
LPY, I, 143-145). 

Karo žirgo - ant kurio Vakarų viduramžiuose, kaip ir mūsų pa- 
sakojime, buvo sėdama tikrai prieš pat mūšį - epifanija apibūdina 
neabejotinai vieną iš svarbiausių Velino funkcijų. Nenuostabu tad, 
jog Stryjkowskio minimas „arklių dievas“ - kurio iškraipyto var- 
do Chaurirari dar niekam kol kas nepavyko išskaityti - yra kartu, 
pagal autorių, lietuvių laikomas, nelyginant graikų ir romėnų Mar- 
sas, ir Karo Dievu (in Mannhardt, 330). 


2. Velinas ir karas 


Šitokiame kontekste paaiškėja ir visa eilė mitinių faktų, kurie, at- 
skirai paėmus, lieka nesuprantami. Gerai žinomas, pavyzdžiui, yra 
akmuo, vadinamas Velnio pėda: ant jo atsistojęs Velnias, sako, išvijęs 
švedų kariuomenę (Balys, Liet. taut. skaitymai, II). 

Kronikų dažnai minimos ir istorikų žinomos kūlgrindos - tai 
žemaičių ir lietuvių prieš kryžiuočius vedamo defenzyvinio karo 
priemonės: šie per pelkes ir klampynus po vandeniu išgrįsti ak- 
meniniai takai, klaidinantys priešus ir, atvirkščiai, leidžiantys sa- 
viesiems atlikti taktines apsupimo operacijas, dažnai vadinami vel- 
niakeliais. Vieno tokio Velnio Tako itin klaidinantis posūkis nuo anų 
laikų vadinamas Vaido Vingiu. Net ir sufolklorintuose pasakojimuo- 
se sutinkamas velnias, smiltimis tiesiantis per vieną naktį kelią per 
ežerą panaitei į bažnyčią važiuoti - tai jau subanalintas velnio ka- 
rinės veiklos pasireiškimas (Basan., LPY, I, 33). 

Dar reikšmingesnis atrodo jėzuitų 1724 m. apyskaitoje (Lebe- 
dys, 211) aprašytas „iš pagonystės išlikęs“ didžiulis žmonių susi- 
rinkimas, vadinamas „Wialnio Turgialis“ , kuris kitaip dar vadinosi 
„Žaysle“. Tokie žaidimai, rengiami miškuose ant kalvos rytojaus 
dieną po šv. Petro šventės — tai ypatinga mums iš kitur žinomų 
sambarių forma - tęsdavosi ištisą dieną ir dvi naktis. „Tuo tarpu 
visų vyrų prievolė tuose žaidimuose buvo turėti kirvį; jais iš pra- 

džių žaisdavo, o paskui pradėdavo tokias kruvinas žaidynes, kad 
kiekvienais metais jie skirstydavosi iš tos vietos, pralieję daug krau- 
jo ir labai retai be žmogžudystės“. 

Turint galvoje, kad kirvis per ištisus viduramžius buvo vienas 
iš pagrindinių kovos ginklų, kad tokios labai ilgai išlikusios lietu- 
viškų „turnyrų“ tradicijos buvo vadinamos Velnio turgeliais, Veli- 
no, kaip senojo karo dievo, funkcijos atrodo neabejotinos. 


V. KELIOS BENDROS IŠVADOS 


Lietuvių mitologijoje nuo seno įsigalėjęs niekuo neginčijamas tikė- 
jimas, kad Perkūnas yra lietuvių karo dievas, neatitinka nei istori- 
nių mitologijos faktų, nei etnografinių mūsų sugrupuotų duomenų. 
Tuo labiau kad daugelį metų gana artimus ryšius išlaikęs su mito- 
logine ir folklorine medžiaga, jokių užuominų apie Perkūno karinę 
veiklą nesu sutikęs. Jis kovoja ir tvarko tiktai velniukus ir muša, 
kur tik pastebėjęs, kad ir menkiausią gelžgalį - velnio išmonę. Jis 
yra iš tiesų dieviškos ir žmogiškos tvarkos palaikytojas, savotiškas 
vidaus - 0 ne užsienio - reikalų ministeris. Neužmirština, kad ir 
Romoje Juppiter Tonans nieko bendra neturi su karo dievu Marsu. 

Užtat ir senovės lietuvių religija šia prasme atrodo artima skan- 
dinavams, kur Odinas suderina viename asmenyje ir magijos, ir 
karo dievo funkcijas. Paliekant kol kas nuošaliai magiškąją velnio 
veiklos sferą, mums atrodė svarbu visų pirma išsiaiškinti, iš vie- 
nos pusės, santykius tarp Velino ir Kalevelio, o iš kitos - suderinti 
Velino ir Velionio figūras. 

Kalevelio pasirodymas XIII amžiaus kronikose atrodo gana su- 
prantamas: jis iš Velino paveldi kalvininkystę tuo metu, kai keičia- 
si ginklavimosi technologija ir didėja joje geležies vaidmuo. Jam, 
kaip karių luomo dievui, lemta palyginti greitai išnykti, lietuvių 
ponams ir bajorams priėmus krikščionybę. Liaudies tikėjimuose 
Velinas, atrodo, išsilaiko Žymiai ilgiau, bet vis labiau rišamas su 
vėlių kultu. 

Įdomus šia prasme, mūsų žiniomis, iki šiol neišaiškintas vėlia- 
vos etimologijos klausimas. Gerai žinomas lietuvių kariuomenės 

išorinis, į akis krintantis bruožas - jų vėliavų gausumas: insignia 
Lithuanorum minimos 1351 m. Chronicon Dubicense, estų liaudies 
epas Kalevo sūnus kalba apie „gausiavėliavius lietuvius“ (Pašuta, 
245). Nekalbant jau apie tai, kad pagrindinis prūsų religiją Gru- 
nau kronikoje aprašantis dokumentas - Vaidevučio vėliava. 

Žodį vėliava, padarytą tuo pat principu kaip broliava, siūlome 
aiškinti kaip „vėlių būrys, vėlių visuma“. Turint galvoje, kad vėlių 
valdovas yra tuo pačiu ir karo dievas, visai suprantama, kad kiek- 
viena lietuvių gentis Žygiuoja į karą su savo vėliava, su visais savo 
mirusiais, semdamasi iš jų jėgų ir drąsos. 


1 


Nm 


= 


S 


a» 


Pastabos ir nuorodos 


J. Basanavičiaus užrašytą LPY, I, 65-72 variantą pasirinkome dėl jo archajiškumo, 
kitaip sakant, dėl nemažo skaičiaus sunkiai išsiaiškinamų mitologinių problemų. 
Kiti to paties autoriaus duoti variantai, pavyzdžiui, LPY, II, 82-86; LPY, II, 121-123; 
LPY, II, 73-85; LPY, III, 41—47 nieko ypatingai naujo neatneša. Personažas, kuriam 
užrašomas namie nepaliktas sūnus, nepastovus: tai gali būti „juodas vyras“, „po- 
naitis“, „raudonas gaidys“. Jis dažnai padeda karaliui karą laimėti. Velnių karalius, 
dažnai autonomiškas, atskiras veikėjas, gali vadintis Liucipieriumi arba Juodakny- 
giu,jo žmona, jei jis tokią turi, tada bus Ragana. Pagrindinis herojui duotas uždavi- 
nys - prajodinti žirgą arba eržilą (be to, dar kumelę, jei Velnių karalius turi žmoną). 
Lazdos vietoje kartais pasirodo kančius ar rykštės. Pasakojimas po pergalės pasto- 
viai baigiasi pabėgimu su velniūkšte. 

LKŽ: J. Pagal K. Būgą, I, 336; II, 161, diedas yra gudiškas XII-XIII a. skolinys pagal 
atitikmenį ded-: died-. Toks gudiškas pakaitalas dar nereiškia, žinoma, kad pati ins- 
titucija irgi yra skolinta: ji galėjo vystytis arba paraleliai - vienos valstybės rėmuo- 
se - arba autonomiškai. Tik gilesnės atskiros - lietuvių ir gudų - šių institucijų 
studijos galės leisti svarbesnį jų palyginimą. 

Mažvydui kunigas jau reiškia „krikščionių dvasininką“, bet kunigauti dar reiškia 
„Viešpatauti“, o kunigė - „kunigaikštienė“. Cf. Lebedys, 206: tėvas jėzuitas rašo, 
kaip pagonys, dar niekados nematę kunigų, „jį palaikė griežtu, ponų siųstu mo- 
kesčių rinkėju“. 

Žr. K. Jablonskio studiją šia tema. 

Pažymėtina, kad į ubagus būdavo kreipiamasi tiek „krikščioniškais“, tiek ir „pa- 
goniškais“ reikalais. Cf. „kaip ką pavog, reik ubagus numaldauti ir varpus surišti, 
tada vagį sugaus“ (LKŽ: Užv.). Vagystė, kaip žinoma, priklauso burtininkų kom- 
petencijai: Praetorius, in Mannhardt, pasakoja tikrą atsitikimą apie burtininkę, mal- 
davusią Žemeluko, kad jis padėtų surasti pavogtus jaučius. Cf. B, pat: „Aš užmal- 
dysiu ubagų būrį, kad ta žvaigždelė kristų ant jūrų“ (daina; LKZ: Lkv.). 
„Kūulinyčia sėdi po tiltu, neik, pagaus!“ (LKŽ: Varn.). Žodyno redaktoriai be reika- 
lo spėlioja, kad tai būsianti giltinė: kiekvienas tautosakininkas pagal jo pasirinktą 
gyvenvietę atpažins joje velnio giminę. Cf. Basan., L. p., II, 108-109, kur velniukas, 
tupėjęs po tiltu, suvalgo turtingojo brolio diedams vežtus, bet išmestus „diedus“. 

? M. Dėtienne et J.P. Vernant, La cuisine du sacrifice en pays grec, Paris: Gallimard, 
1979. 

8 Op. cit., 67: J.P. Vernant, A la table des hommes. 

* Kumpio kaulai, pavyzdžiui, per Velykas užkasami ant ežios ar keturiuose sodybos 
kampuose. 

10 J.P. Vernant, op. cit., 63-68. 

" Bezzenberger, „Eine neugefundene litauische Urkunde vom Jahre 1578“, Altpreuss. 
Monatschrift, Bd. 14, p. 459, in. Basan., R. r., 185. 

2E. Lemke, Volksthuemliches in Ostpreussen, 1884-1887, cituojamas in J. Basan., Iš gy- 
venimo vėlių bei velnių, II. Cf. Basanavičius, VV, 276. 


Ketvirtas skyrius 


NAMŲ DIEVAI 


O. PROBLEMATIKA 


Identifikuodami Hipatijaus kronikos Naenadej kaip lietuvių Namo 
Dievo (arba dievų) slavišką, gerokai iškraipytą transkripciją, mes 
rėmėmės, žinoma, pirmiausia fonetiniais argumentais - ar, greičiau, 
bendra fonetine šio teonimo konfigūracija, - tačiau anaiptol neuž- 
miršdami ir viso mitinio horizonto, kuris leidžia įprasminti tokį pa- 
sirinkimą. Lietuvos dievų-viešpačių trifunkcinio paskirstymo vie- 
nas iš specifinių bruožų - tai jau turėjome progos pabrėžti - yra 
būtent trečiosios (ūkinės naudos, vaisingumo, grožio) funkcijos pri- 
skyrimas į pirmosios funkcijos viešpaties Andojo ir kitų jį supančių 
dievų globą: tokios „ūkinės“ dievybės, atrodo, natūraliai įeina į namų 
dievų, kuriuos mini veik visi XVI ir XVII a. autoriai, sąvokos apimtį. 

Pagrindiniu tokios dievų dispozicijos liudininku reikia laikyti 
Motiejų Stryjkowskį, kuris, gausiomis detalėmis papildydamas Li/e- 
tuvos metraščio užrašytą Vilniaus įkūrimo mitą, pasakoja, kaip Ge- 
diminas, pastatydinęs Vilniaus pilis, pasirūpino drauge ir savo 
sostinėje „įtvirtinti dievų garbę“: ten, kur nuo Šventaragio laikų 
kūrenosi amžinoji ugnis, jis tamsioje girioje apgyvendino dvasi- 
ninkus, kurie „meldėsi už ten sudegintus kunigaikščius, augino ir 
maitino Gyvoitos y Ziemiennikos kaipo namų dievus“ (p. 400). Reikia 
nedelsiant pastebėti, kad šį jo aprašymą - ir dievų žemininkų įve- 
dimą - sutvirtina dar ir jo teigimas, kad Ziemiennik kulto iškil- 
mes jisai pats savo akimis ne kartą yra regėjęs tiek Latvijoje, tiek ir 

Lietuvoje (Mannhardt, 333), tuo tarpu gyvačių kultą mini ne tik jis 
pats, bet ir visi jo bendralaikiai. 

Panašią, nors ir skirtingais vardais pavadintą, namų dievų dia- 
dą užregistruoja ir jėzuitų misionierių pranešimai apie lietuvių pa- 
goniškus prietarus, kurie apima gerų dviejų šimtų metų laikotarpį 
(nuo XVI a. pabaigos iki XVIII a. vidurio). Štai kaip vienas iš tokių 
pranešimų įveda du pagrindinius namų dievus: 


Kai kurie žmonės šalia dangaus Dievo (t.y. krikščioniškojo - A.J. G.) turi 
dar ir namų dievus, kuriems nustatytu metų laiku turi įprotį aukoti įvairias 
aukas. Toks vienas jų namų dievas yra tas, kurį savo kalba vadina Dimsta- 
patis... Kitas yra jų namų dievas, kurį jie savo kalba vadina Pagirnis... 

(Lebedys, 205). 


Teksto autorius užbaigdamas, tiesa, pastebi, kad lietuviai turį 
ir daugiau namų dievų, jis tik dėl vietos stokos jų neminįs. Apie 
tokius antraeilius dievus galima tačiau susidaryti bendrą įspūdį, 
skaitant Lasicijaus De Diis: šių Numėjais (Numeias) vadinamų dievų 
sąraše randame daugybę ugnies (Matergabia, Polengabia, Vblanicza) 
arba su ugnimi ir krosnimi surištų dievų (Aspelenie, Tratitas Kirbix- 
tu), duoną ir jos kepimą liečiančių dievų (Dugnai, Rauguzemepati, 
Liubegeldae) ar šiaip sau bute prisilaikančių dievukų (Pesseias, Bu- 
dintoia, Alabathis?). Atrodo, kad jie visi į krūvą surinkti labai pa- 
prastu jų apgyventos erdvės principu ir jokiu būdu nesumaišytini 
su Stryjkowskio ar jėzuitų misionierių minimais namų dievais. 

XVII a. antroje pusėje Prūsų Lietuvos ano meto sąlygomis labai 
patikimas liudininkas Matas Praetorius, išvardinęs daugybę se- 
novės prūsų dievų, pripažįsta, kad šie dievai jau niekieno nebežino- 
mi, irjų vietoje duoda jam dar asmeniškai pažįstamus, žmonių gar- 
binamus dievus, kurių pirmoje vietoje šalia labai svarbios deivės 
Žemynos jis mini dar du teonimus: Žemėpatį ir Žemeliuką (arba Že- 
melį), dažnai juodu maišydamas ar laikydamas juos vieno ir to pa- 
ties dievo vardais. Nesutikdami su juo, mes bandysime kiek vė- 
liau panagrinėti šiais skirtingais teonimais pavadintų dviejų dievų 
funkcijas ir jų garbei atliekamas apeigas. 

Dabar gi galime tik konstatuoti, kad mums pavyko sutikti tri- 
juose atskiruose, bet svarbiuose šaltiniuose, nors ir skirtingai pa- 
vadintų, bet vienodai suporuotų dievų paliudijimus: 

Stryjkowski — Žemininkai ir Gyvatės, 

Jėzuitų pranešimai - Dimstapatis ir Pagirnis, 

Praetorius - Žemėpatis ir Žemelukas. 

Būtume patenkinti, jei galėtume įrodyti, kad po šiais skirtin- 
gais vardais slepiasi dvi-tokios pat dieviškos būtybės. 


I. DEIVIAI PAGIRNIAI 


Jurgio Lebedžio dėka buvo peržiūrėtos XVII-XVIII a. Lietuvos jė- 
zuitų kronikos, aprašančios ir ano meto pagonystės liekanas, ir 
jėzuitų misijų kovas su jomis.* Šių atrinktų tekstų vertė ir vyrau- 
janti tendencija gana aiškios: misionieriai, važinėdami po kraštą, 
ne tik kad skelbė tikėjimo tiesas, bet ypatingai stengėsi naikinti 
visokias konkrečias senojo, užsilikusio tikėjimo apraiškas: tiktai 
išvardindami ir nupasakodami apčiuopiamus faktus, jie galėjo sa- 
vo ataskaitose pateisinti savo veiklą. Šis konkretus jų pranešimų 
pobūdis tam tikra prasme apriboja pačių pranešimų tematiką, kur 
nuolat kartojasi akmenų, medžių ir gyvačių garbinimo pasmerki- 
mai: tai vis aiškūs tamsios pagonybės faktai, kuriuos ne tik kad 
galima aprašyti, bet ir objektai, kuriuos galima naikinti ugnimi ir 
vandeniu. Tačiau, antra vertus, šie konkrečios jų veiklos aprašymai 
turi neabejotiną dokumentinę vertę: jų tikslumą ir kruopštumą lie- 
tuvių mitologijos istorijoje galima būtų lyginti nebent tik su Prūsų 
Lietuvos XVII a. kronikininko Praetorijaus aprašymais. Tai ir pa- 
skatino mus atidengti naminių dievų bylą, pradedant ją nuo jėzuitų 
pateiktų davinių analizės. 


1. Deivio vardas ir jo buveinė 


Pirmasis dokumentas, minintis dievą Pagirnį, jį pristato tokiame 
mūsų minėtame kontekste: 


* Jo parengtos ištraukos, liečiančios senosios lietuvių religijos liekanas, buvo vėliau 
išverstos į lietuvių kalbą ir pasirodė pomirtinėje jo knygoje Lietuvių kalba XVII- 
XVIII a. viešajame gyvenime, Vilnius: Mokslas, 1976, sudarė V. Zaborskaitė. 

Kai kurie Žmonės šalia dangaus Dievo turi dar ir namų dievus... Toks vienas 
jų namų dievas yra tas, kurį jie savo kalba vadina Dimstapatis... Kitas yra jų 
namų dievas, kurį jie savo kalba vadina Pagirnis (1604 m., Lebedys, 205). 


Tuo metu viešpataujantis religinis sinkretizmas vertė pripažin- 
ti, kaip matome, dvi koegzistuojančias dieviškumo sferas: viešąją — 
krikščioniškąją ir privatinę - namų dievų gerbimo sferą. Šioje „na- 
mų dievų“ srityje Pagirnis, pašalaičio observatoriaus nuomone, 
užima gana aukštą vietą: jis vienas drauge su Dimstapačiu mini- 
mas vardu ir detaliai aprašomas. 

Lietuviškasis šio dievo vardas tėvui jėzuitui irgi jokių sunkumų 
nesudaro. 


Tas dievas, kaip aiškinama, pavadintas pagal girnų akmenį, kuriuo mala- 
mi grūdai. Po jomis jie saugodavo jam skirtą, medine tvorele atitvertą bu- 
veinę (ibid.). 


Naminių dievų jau toks privalumas, kad jie gyvena ir pasireiškia 
globodami kiekvienuose namuose, kiekvienoje sodyboje, kartu, 
žinoma, neprarasdami savo unikalios esmės: užtat ir rasdami geru 
šimtu metų vėlesniuose tos pačios kronikos tekstuose jau nebe 
Pagirnį, o Deivius Pagirnius, galime savęs klausti, ar iš Vilniaus 
atvykę misionieriai, vartodami daugiskaitą, norėjo pasakyti, kad 
kiekviena sodyba turėjo savo Pagirnį, ar kad kiekviename ūkyje 
galėjo būti ne vienas, o keli deiviai Pagirniai. Tai pagaliau dalyko 
esmės nepakeičia. 

Grįžkime tad prie jų buveinės aprašymo: 

Juk Kuršo pasienyje iš pagonybės [laikų] yra išlikę Deiviey Pagirniey, tai 
yra dievai, kurie gyvačių pavidalu vis dar [tebelišlenda iš savo kampų į 
vidų, nors dažnai leidžia laiką nematomi, taip įsispraudę į žemės gu- 
mulą, tarytum į skydą inkrustuoti [metaliniai] žiedai. Ta žemė laikoma 
moliniuose puoduose arba mediniuose induose, arba be indo po girnų 
verpstės skersiniu. Tiems, kurie Žemei arba Demonui neteikia nustatytos 
pagarbos - pražūtis tikra.* 


* Šio 1725-1726 m. itin reikšmingo teksto lietuviškas vertimas (Lebedys, 212) sukėlė 
mums abejonių dėl savo tikslumo. Mūsų paprašytas bičiulis Bronys Savukynas, 
suradęs originalą, pateikė čia duodamą naują vertimą, kuris žymiai skiriasi nuo 
„Oficialiojo“. Padėka jam. 

N.B. Turint galvoje, kad XVI a. lotyniškai ar lenkiškai rašą autoriai 
(Stryjkowski, S. von Herberstein, Lasicius) pastoviai duoda lietuvišką gy- 
vačių pavadinimą (Givuoites, Giuotos), mes irgi vengsime žalčių vardo, ku- 
ris gal pasiteisintų zoologiška, o ne mitine prasme. 


Šis naujas tekstas, nors ir žymiai vėlyvesnis, bet redaguotas lie- 
tuvio jėzuito, geriau pažįstančio Žmones ir jų papročius ir, svar- 
biausia, mokančio žiūrėti, pateikia gana svarbių papildymų. 

Jis visų pirma leidžia nustatyti, kad girnos tuo laiku buvo įtai- 
somos trobos kampe ir kad Pagirniai zyvendavo namo kampuose. 
Tai patvirtina ir kito jėzuito Kazio Grinkevičiaus 1725 m. ataskai- 
ta, pagal kurią 
Deywiey Pagirniey pagonišku papročiu garbinami kampuose, o kur kitur 
lindintieji nėra garbinami (Lebedys, 212). 


Ši iš paviršiaus nereikšminga pastaba itin įdomi, nes jinai at- 
skleidžia vieną religinio galvojimo aspektą: garbinimo objektas — 
deiviai, kuriems gryčios kampe po girnomis yra įrengtas - ir „įšven- 
tintas“, kaip sakytų Praetorius - specialus naminis altorėlis; tie dei- 
viai, tiesa, kartais „gyvačių pavidalu“ išlenda iš savo buveinės, bet 
jų nereikia maišyti su visur kitur galinčiomis gyventi gyvatėmis ar 
žalčiais. Lietuviai garbinę tad ne gyvates, kaip tai nenusimanančių 
dažnai rašoma, 0 deivius - arba, krikščioniškai išsireiškiant, demo- 
nus, — tik kartais priimančius gyvačių pavidalą. 

Šių naminių altorėlių pats aprašytojas, atrodo, bus matęs didesnį 
skaičių ir, nepasitenkindamas paviršutiniu žvilgsniu, pastebinčiu tik 
„medinę tvorelę“ (1604 m. aprašyme), gerai juos apžiūrėjęs. Pirmu- 
tinė aprašyta ir turbūt ryškiausia šio altoriaus forma - tai molinis 
puodas, pripildytas žemės, kurioje įsirausęs gyvena mūsų deivis. 
Jis negali nepriminti tokios pat javų varpų puokšte pridengtos puo- 
dynės, kurioje prisilaikė gyvatė - tai, pagal Simoną Grunau, pagrin- 
dinis prūsų dievo Patrimpo (atitinkančio lietuvių Andoją) atributas 
(Grunau, in Mannhardt, 196). 

Dar kartą perskaičius šį tekstą, ypatingai krinta į akis tai, kad 
toje šventoje buveinėje laikomos ne tik gyvatės, bet ir pati žemė, 
kurioje jos tūno; dar daugiau, kad pagarba atiduodama tiek Žemei, 
tiek ir Demonui (t.y. gyvatės pavidalu pasirodančiam deiviui). 
Vadinamasis gyvačių kultas glaudžiai susijęs su žemės kultu. 

2. Deivių Pagirnių kultas 


2-1. Maisto krikštijimas ir primicijos 
Pirmutinė šių deivių kulto išraiška - jų iškilmingas maitinimas: 


Ramygalos (Remigolensis) parapijoje taip pat buvo rasta žmonių, kurie 
iki šiol dar garbino namų dievus ir pagonišku papročiu juos maitindavo. 
Žmonės juos vadina Deywiey Pagirniey (1724 m., Lebedys, 211). 


Maitinimas nėra tad paprastas, kasdieninis, jis atliekamas „pa- 
gonišku papročiu“: 


... (tai) įsisenėjęs prietaras, vadinamas Kielimey Stalu, t.y. „stalų iškilmės“. 
Gautos iš senosios pagonystės, jos nesikeisdamos laikosi ligi šiol...: kai 
nustatytu metų laiku skaniau vaišina savo pilvą, drauge valgomu maistu 
vaišina demoną. [Tokiu (pačiu) būdu maitina ir mirusiųjų vėles. Dargi net 
nuo seno priimta malda jie pakviečia vėles į puotą.| Demoną ir nekviestą 
jie peni, bet kokiose vaišėse pirmąjį kąsnį mesdami po stalu ar ant stalo, taip 
pat išpildami pirmąjį šaukštą iš kiekvieno patiekalo ar pirmąjį gurkšnį iš 
kiekvienos taurės. Atrodo, tas paprotys jiems liko iš pagonybės laikų, kai 
kadaise senieji lietuviai, garbindami gyvates kaip dievus, galvojo, kad gy- 
vatėse slypi demonai (ir dabar jie dar prietaringi). (1718 m., Lebedys, 208- 
209; laužtinius skliaustus įdėjome mes, norėdami ryškiau atskirti Pagirnių 
kultą nuo vėlių vaišių.) 


Šiame tekste galime išskirti du dalykus. Iš vienos pusės - ka- 
lendorines šventes, vadinamas Stalų Kėlimu, kurių metu specialiai 
pagerbiamas „demonas“. Tokios rūšies šventę, pavyzdžiui, yra ap- 
rašęs Lasicius, nurodydamas, kad jos metu gyvatės buvo kviečia- 
mos užšliaužti rankšluosčiu ant stalo ir pakrikštyti, t.y. paragauti 
kiekvieną valgį atskirai (tai paaiškina ir mūsų teksto abejojimą: 
„pirmąjį kąsnį ... po stalu ar ant stalo“): šias apeigas mes kita proga 
esame įrašę į bendrą Krikštų iškilmių kontekstą (Apie dievus ir žmo- 
nes, 317). Iš kitos pusės, mūsų autorius kalba apie demonų-gy- 
vačių penėjimą, pirmu kąsniu ir/ar pirmu gurkšniu „bet kokiose 
vaišėse“', t.y. tiesiogiai nesurištose su Pagirnio kultu (ir tada jau „de- 
monas“ maitinamas po stalu): šitokia nuolatinių privalomų pri- 
micijų apeiga, liudijanti Pagirnio dalyvavimą visose šventėse ir 
iškilmėse, rodo specialią, išskirtinę vietą, kurią jis užima lietuvių 
religiniame gyvenime. 

2-2. Aukos Pagirniui 


Pirmutiniame mūsų pasirinktame tekste, kuris lygiagrečiai pasta- 
to du namų dievus - Dimstapatį ir Pagirnį - nusakomos kiekvie- 
nam jų skiriamos aukos. Pagirnio atveju: 


Jam kai kuriose vietose vyrai aukoja — tai daro tris kartus per metus - 
paršą, kai kuriose - jautį, o moterys - gaidžius. Vyrų aukavime nevalia da- 
lyvauti moterims, moterų, atvirkščiai, vyrams (1604 m., Lebedys, 205). 


Tokia tris kartus metuose besikartojanti šventė Pagirnio garbei 
atrodo iš pirmo žvilgsnio įtartina: nors Pagirnis, kaip jau matėme, 
ir yra vienas iš svarbiausių naminių dievų, vis dėlto aukų stambu- 
mas - paršai ir jaučiai - atrodo neproporcingas jo vietai dievų pa- 
saulyje. Teksto teigimus galima priimti arba tiktai sakant, pa- 
vyzdžiui, kad paršo auka skiriama kartu ir Pagirniui, ir Žemynai, 
arba, jaučio atveju — kad Pagirnis tokiose iškilmėse laikomas 
didžiųjų dievų - ir visų pirma Andojo - pasiuntiniu ir tarpininku: 
neužmirškime, kad Dlugoszas sąraše pirmutinį lietuvių dievą — 
suvereną romėniškai interpretuoja kaip Aesculapą, kurio simbolis 
ir yra gyvatė. Moterų aukas Pagirniui patvirtina ir kitas jėzuitų kro- 
nikos tekstas (1601 m., Mannhardt, 432): gaidį, tiesa, pakeisdamas 
višta, jis aprašo ne tik „mater-familias“ pareigas šiame kulte, bet ir 
jų perdavimo procedūrą paveldėjimo keliu. 


2-3. Pagirnis ir marti 


Suprantama, kad jaunamartės, skirtos būti namų šeimininke, įve- 
dimas į šeimą įmanomas tiktai visiems namų dievams, 0 visų pir- 
ma - Pagirniui pritariant: 

.. jie neliečiamu papročiu laiko, kad nuotaka ar jaunoji ne anksčiau pri- 


leidžiama valdyti namus, kaip paaukos tam dievui (=Pagirniui) duonos 
kepalą ir rankšluostį (1604 m., Lebedys, 205). 


Toks tradicinis aukojimas namų dvasioms „padovanojant“ joms 
rankšluostį arba juostą, jaunosios uždedamus ant vartų, ant šulinio, 
ant priekrosnio, ant šluotos ir t.t., prieš paskelbiant marčią šeimi- 
ninke dar XX a. pradžioje buvo gyvas Dzūkuose (Slaviūnas, Svot- 
binės dainos, II, 585—586, paaiškinimai). Ne mažiau charakteringas 

yra ir kupiškėnų vestuvėse rankšluosčio uždėjimas ant alaus ąsočio 
ir ant priežedos (Buračas, Taut. darb., 271): nors rankšluostis ir laiko- 
mas „dovana“ aludariui ir virėjai, neabejotina, kad iš tiesų tai aukos 
namų dievams jau vien dėl to, kad, kaip asmeninė dovana, jis turėtų 
būti užmetamas apdovanojamajam ant pečių ar kaklo. 

Šalia rankšluosčio (ar juostos), kurio kontraktualinis, rišamasis 
simbolizmas yra transparentiškas, mūsų tekstas atžymi ir kitą — 
duonos kepalo — auką. Tai ir vėl XIX a. pabaigoje kupiškėnų vestu- 
vių aprašymuose paliudytas faktas: 


Nuleidžiant kraičius jaunikio pusėn, kraičvežiams įduoda gražiai drobės 
stuomenin suvyniotą didelį duonos kepalą ir statinaitę alaus. Tai daro, kad 
marti su rūgštim nutekėtų vyro šalin. Kaip kupiškėnuose sako, „marčios 
rūgštį veža“ (Buračas, ibid., 254). 


Šitoks rūgšties - arba raugo - atkeliavimas drauge su marčia į 
naują šeimą negali nepriminti iki šiol dar ryškiai neišdėstytų Ru- 
gučio (Stryjkowski), Raugužemėpačio (Lasicius) ar Raugupačio (Prae- 
torius) funkcijų. Tai, kad kupiškėnai rūgštį veža dviem - duonos ir 
alaus - pavidalais, visiškai atitinka Lasicijaus aprašymą, kur Rau- 
gužemėpatis minimas drauge su pirmuoju naujai atkimšto alaus 
gurkšniu („Nulaidimas“) ir su pirmuoju iš krosnies išimtu duonos 
kepalėliu („Tasvvirzis“ = paviržis). Tačiau tiek duonos, tiek ir 
alaus rūgštis yra kartu ir pačios marčios rūgštis: Chilinskio Bibli- 
joje (1660 m., LKŽ) rūgštis reiškia „giminę, prigimtį“ („Dabokit, 
saugokitės rūgšties farizeušų ir rūgšties Herodo“, Ch. Mr, 8, 15), 
prasmė, kuri gyva ir XIX a. („Ana tos pačios rūgšties... kaip josios 
motina“, J.). Nenuostabu tad, kad kupiškėnai parvežtą marčios 
duonos kepalą deda į jaunavedžių lovą (Slaviūnas, Svot. d., II, 583 
past.). Šią gana grubią metaforą daug rafinuočiau išreiškia marčios 
rūgšties auka jos naujų namų dievui Pagirniui: jai tarpininkaujant, 
nuotakos rūgštis įsilieja į bendrą giminės „rūgštį“. 

Kitas panašus tekstas liečia nuotakos santykius su Pagirniu pir- 
momis martavimo dienomis: 


Vaidoklių kieme, kai viena moteris, atitekėjusi iš kito kaimo ir nepažinda- 
ma tų dievų (=Pagirnių), anksti rytą ėjo prie židinio, apsisukusi apie židinį 
gyvatė toljos prie židinio neprileido, kol ji pagal senutės nurodymą miltų 
saujos dievų garbei nepapylė po girnomis (1725-1726 m., Lebedys, 212). 

Pagirnis kaip namų dievas nepasitenkina jam priderančio kulto 
išreikalavimu: jis savo pareiga laiko bendrosios tvarkos šeimoje 
priežiūrą: namo dievo nepagerbusi ir jo nepriimta, marti neturi 
teisės prisiliesti prie šventosios Gabijos. 


(Rem. ad usum internum 
Recenzuodamas J. Lebedžio knygą (Draugas, 1978.09.30), Balys, su pasi- 
tenkinimu konstatavęs, kad naujų duomenų šviesoje Deivių Pagirnių funk- 
cijos pasidarę „aiškios“ (sic!), siūlo savą, originalią šio dievo pasireiškimo 
interpretaciją: „Išvis atrodo, kad po girnomis buvo laikomos to „namų die- 
vo“ statulos ar lėlės, kurias misionieriai naikino. Tai panašu į estų Peko, vai- 
singumo dievą, kurio stabai-lėlės irgi ilgai išsilaikė žmonėse.“ 

Balys, pakartotinai kitus kaltindamas „tautosakos lavonų gaminimu“ 
(Draugas, 1982.12.31), patsai, kaip matome, pasitenkina tik „tautosakos 
lėlių“ gamyba. Kaip jisai pats sako: „Iš didelio rašto...“) 


3. Pagirnis ir Žemyna 
3-1. Pagirnis - Ceres 


Iki šiol nagrinėti jėzuitų kronikos tekstai pateikia gana aiškų dievo 
Pagirnio portretą: tai dažniausiai visai nematomas „demonas“, įsi- 
rausęs į moliniame puode ar mediniame inde laikomą žemę, kar- 
tais atpažįstamas pagal tos žemės paviršiuje susidariusias rato for- 
mos figūras, o kartais net matomas, kai jis išlenda iš savo altoriaus 
gyvatės pavidalu. 

Tačiau iki šiol turimiems mūsų nagrinėjimo rezultatams priešta- 

rauja - bent iš paviršiaus taip atrodo - kitas, Kražių jėzuitų kolegi- 
jos suredaguotas tekstas: 
Jie garbindavo įvairius dievaičius, primenančius senovės prasimanymus: 
Žemėpatį (Zemopati), kurį galėtumei pavadinti žemės Plutonu, jei persi- 
keltumei į senuosius laikus, Andeinį (Andeini) - Neptūną, Beaukurį (Bie- 
aukuri) - vaisių saugotoją, Pagirnį - Cererą, Užpelenį (Vspeleni) - namų 
židinio dievą, lyg Vestą, ir kitus panašius (1611 m., Lebedys, 208). 


Iš pirmo žvilgsnio šis tekstas, atrodo, labai skiriasi nuo kitų iki 
šiol liudininkais turėtų dokumentų ir būtent savo neaiškiu pobūdžiu: 
tuo tarpu kai lig šiol cituoti tekstai tesirūpino vien labai aiškiai loka- 
lizuotu namų dievu Pagirniu (šalia jo kartais pridėdami to paties 

rango dievą Dimstipatį), Kražių tekstas Pagirnį įrašo į platesnį, jau 
ne vien tik namų dievų, sąrašą, šalia jo minėdamas Andeinį (=Ando- 
ją) ir Beaukurį (greičiausiai Vėjopatį). Iš kitos pusės, autoriaus duoda- 
mos interpretationes romanae, kaip paprastai, priimtinos atsargiai. 
Užtat, apsiribojant tiesiogiai mus liečiančiu Pagirnio klausimu, gali- 
ma pasakyti, kad Pagirnio identifikavimas su žemės deive Cerera yra, 
žinoma, nepriimtinas, bet toks Pagirnio ir Žemynos sugretinimas mū- 
sų nestebina: po girnomis įrengtame altoriuje randame juk ne tik 
deivį - „demoną“, bet ir žeme. 


3-2. „Žiame Meldziama“ 


Ryšius tarp Pagirnio ir Žemynos patikslinti padeda kitas geru šimtu 
metų vėliau užrašytas tos pačios kronikos tekstas. Jį jau esame ci- 
tavę, besiaiškindami Deivių Pagirnių buveinę (žr. supra 1-1). Cita- 
tos paskutinis sakinys aiškiai nusako, kad Žmonės pagarbą turi 
atiduoti ne vienai, bet dviem altorėlyje reprezentuojamoms die- 
vybėms: Žemei ir Demonui (<Pagirniui). 

Papasakojęs apie jaunamartės neprileidimą prie židinio ir jos 
atliktą miltų saujos auką, ataskaitos autorius teigia: 


Kitame kaime Balte Holauky vienas neturįs įpročio garbinti dievus (=Dey- 
vios) žemdirbys išsinuomojo nuo dievus garbinančio žmogaus lauką, ap- 
sėjo jį ir parsivežė į klojimą javus, pilnus daugybės gyvačių. Besiaiškinant 
tos neįprastos keistenybės priežastį, dievų tarnas pasakė, jog tai įvykę dėl 
to, kad žemę, į kurią sėjo, nepagerbė tinkama dovana. Todėl jam buvo liep- 
ta iš parvežtų į klojimą javų truputį išbarstyti po lauką. Kai jis tai padarė, 
gyvatės išnyko. Mat reikia žinoti, kad ten, kur šie garbinami dievai žemėse 
guli, visi laukai vadinami Žiame Meldziama“ (1725-1726, Lebedys, 212). 


Šį svarbų tekstą reikia plačiau paaiškinti. 

Visų pirma pats tekstas, jį įsiskaičius, atrodo gana keistai: skir- 
tas Deivių Pagirnių veiklos išaiškinimui, jis pamažu keičia savo 
pobūdį ir galop tarnauja Žemynos kultui aprašyti. Dar daugiau, šis 
Žemynos kultas neatskiriamai susijęs su vadinamuoju „gyvačių kul- 
tu“: tik tuose namuose, kur yra įrengtas mūsų jau gerai pažįsta- 
mas altorėlis, „visi laukai“ (t.y. visa „Žemė“) tada vadinami Žiame 
Meldziama, kitaip sakant, laikomi pašvęsti Žemynos globai. 

Tuo būdu aiškėja, kad po girnomis įtaisytas žemės puodas ir 
jame apgyvendinta gyvatė yra tiktai simboliai - metonimai, atsto- 
vaują aukštesnio rango dievybėms: altoriuje laikoma žemė repre- 
zentuoja Žemę Meldžiamą, kuri turi būti pagerbiama ne tik namuose 
vykstančiomis apeigomis, bet ir kitur, ir kitais atvejais, pavyzdžiui, 
sėjos iškilmių metu; tą pat galima pasakyti ir apie Pagirnį: jei jis 
kartais ir pasireiškia gyvatės pavidalu, nereikia užmiršti, kad jis 
yra „dievų siuntinėlis“ (Apie dievus ir žmones) ir kaip toks gali da- 
lyvauti visose svarbiose ceremonijose. Net ir jo vardas - Pagirnis 
tėra tik jo suasmenintas epitetas, nurodantis jo gyvenvietę: kaip iš 
tiesų šis dievas - ar „demonas“ — vadinasi, dar neaišku. 

Toks glaudus abiejų dievų sugyvenimas išaiškina ir gausių mal- 
delių, naudojamų užkalbant nuo gyvatės įkirtimo, turinį. Mal- 
delėse kreipiamasi į „Motinėlę Žiemynėlę“ (T. darb.,IV, 179), į „Žemę 
Žemynėlę“ (Mansikka, 79), prašant, kad jinai atitrauktų „Žemės 
pyktį“, kad atleistų už nusikaltimą jos tinkamai nepagerbiant (pa- 
vyzdžiui, kaip matėme, sėjos metu). Mūsų nusistatymas vartoti 
žodį gyvatė, o ne žaltys, tuo būdu pasiteisina: matyti, kad yra „gerų“ 
gyvačių, glūdinčių po girnomis, ir „piktųjų“, kurias Žemyna siunčia 
„netikėliams“ ir „bedieviams“ bausti. 


3-3. Primicijos 


Prieš baigiant šią Deivių Pagirnių apžvalgą, reikia dar kartą grįžti 
prie mums itin svarbaus - galutinai nustatančio dviejų dievybių 
buvimą altorėlyje - teksto. Jo paskutinius sakinius (Savukyno dėka) 
pateikiame visų pirma lotynišku originalu: 


„„ cui Terrae an Daemoni nisi certus praestatur cultus, certus interitus. 
Colitur am(bo) potissimum primitijs Cibi et potus. 


Šio teksto pradžia mūsų jau buvo cituota (v. supra). Antrąjį sa- 
kinį (kurį Lebedžio knygos vertėjas buvo visai praleidęs) papildo- 
mai išverčiame: 

... tiems, kurie Žemei arba Demonui neteikia nustatytos pagarbos - pražūtis 
tikra. Abu jie tinkamiausiai pagarbinami valgio ir gėrimo primicijomis (t.y. 
paaukojant valgio ar gėrimo pirmuosius trupinius ir lašus). 

Tekstas aiškus ir neabejotinas: pas kiekvieną valstietį namuose 
įrengtame šeimyniniame altoriuje garbinami du dievai: Žemyna ir 
Pagirnis. Kiekvienos šventės metu šios dievybės pirmiausiai pa- 
gerbiamos, paaukojant joms pirmąjį kąsnį ir pirmąjį gurkšnį. 


II. ŽEMYNA, ŽEMELUKAS IR ŽEMĖPATIS 
1. Žemyneliavimas ir palabinimas 


Pagirniui ir Žemynai atiduodama pagarba primicijų forma įdomi 
jau vien todėl, kad jos atitinka maždaug tos pačios epochos Prūsų 
Lietuvos etnografo Praetorijaus smulkiai aprašytas panašias apei- 
gas, kurias jis lietuviškai vadina žemyneliauti (zemynelauti) ir pa- 
labinti, kartu duodamas joms ir lotyniškos kilmės įprastus pava- 
dinimus - Libation ir Benediction (Mannhardt, 561-562 passim): 
tai ceremonijos, kurios skalvių ir nadruvių (t.y. lietuviškų Prūsi- 
jos genčių) privalomai atliekamos, pradedant kiekvienas šventes 
ar vaišes. Šių apeigų, užrašytų tiek katalikiškoje, tiek ir protes- 
tantiškoje Lietuvoje, sugretinimas mūsų nestebina: nežiūrint ga- 
limų didesnių ar mažesnių variacijų, jos atspindi, kad ir degra- 
duotą, vieną ir tą pačią senovės religiją. 

Pastovus, bendras vardiklis jėzuitų aprašytoms primicijoms 
ir Praetorijaus ceremonijoms neabejotinai yra Žemynos kultas: tuo 
tarpu jėzuitų kronikų centriniu personažu pasirodo Pagirnis - o 
Žemynos rolė ten tik pamažu išryškėja; Praetorijaus aprašytas 
žemyneliavimas, gėrimo nuliejimas ant žemės, tuo būdu „aptar- 
naujant Žemynėlę“, aiškiai rodo, kad Rytprūsiuose dominuoja mo- 
teriška Žemės deivės figūra. Po to sekęs palabinimas - likusio gėri- 
mo palaiminimas laikant „kaušelę“ rankoje, akis pakėlus aukštyn 
ir tariant padėką dievui (ar Dievui?) už sveikatos išlaikymą ir 
gausių dovanų davimą atrodo nepakankamai aiškus. Sunku kol 
kas pasisakyti, ar jis yra tik Žemynos kulto dalis, ar, atvirkščiai, 
tai yra autonomiškas tikriniu vardu nepaminėto, kito dievo pa- 
gerbimas. 

2. Žemelukas ir Žemėpatis 


Pretendentų užimti šio dievo vietą netrūksta jau vien dėl to, kad 
Žemyna Praetorijaus aprašymuose nuolat sutinkama vieno ar kito 
vyriškos lyties su žeme surišto dievo draugijoje. Ir iš tiesų, per- 
žiūrėjus visas Mannhardto pateiktas Deliciae Prussicae ištraukas, 
galima konstatuoti, kad Žemynos vardas įvairiomis formomis (Že- 
mele, Žemyne, Zemyna, Zemynele, Zemynylena) ten pasikartoja 8 kar- 
tus, tačiau izoliuotas sutinkamas tik vieną kartą. Atvirkščiai, Žemy- 
na pastoviai randama vieno ar dviejų vyriškų dievų draugijoje: 
vieną kartą sykiu su Žemėpačiu, du kartus su Žemeluku ir keturis 
kartus su abiem: 

Žemėpačiu (Zemepattys, Zempattys) ir 

Žemeluku (Zemelukas, Zemelukis, Zemeluksztis, Zemelukytis, Ze- 
mynelis), 

o vieną kartą net su 

Žemininku (Zemenikas), greičiausiai pasiskolintu, via Guagnini, 
iš Stryjkowskio. 

Taigi, atsižvelgiant vien į teonimus - o ne į pačių dievų funkci- 
jas - atrodo, kad vietoje vieno dievo, galinčio atsirasti šalia Žemy- 
nos, turime reikalą net su dviem su žeme surištais dievais. 

Šią bylą galutinai sukompromituoja pats Praetorius visuose tri- 
juose teonimuose įžiūrėdamas tiktai vieno ir to paties dievo vardo 
variantus: 


Zemepatys oder Zemeluks, item Zemenikas, ist ein Herr der Erden (Man- 
nhardt, 544). 


Kitoje vietoje, skaitant jo duotą „Žemės dievų“ sąrašą: 
Zemepattys, Zemyne oder auch Zemele, Zemeluksztis, Pufszaitis (ibid., 532), 


taip ir neaišku, ar, neskaitant Puškaičio, lieka dar du, trys, ar ke- 
turi žemės dievai. Kiek toliau, labai rimtai ir patikimai pastebėjęs, 
kad jo laikais nei nadruviai, nei jų kaimynai žemaičiai Padrympus 
bent jau tokiu vardu nebegarbina, jis nurodo, kad jo vietoje, ne- 
skaitant Zeminele ir Zemelukis, atrodo, garbinamas dar Waisgautis 
(pasiskolintas iš Lasicijaus). Dar toliau (ibid., 541) pakartotinai 

pabrėžiama, kad jis nori minėti tik jo metu pas nadruvius, skal- 
vius, žemaičius ir iš dalies lietuvius sutinkamus ir žinomus die- 
vus, šį naują dievų sąrašą jis pradeda: „Zempattys, Zemelukytis, Ze- 
myne seu Zemele...“ 

Šis paskutinis paliudijimas leidžia manyti, kad Žemėpatis ir Ze- 
melukas gali būti laikomi dviem savarankiškais dievais. Tačiau jų 
funkcijų skirtumą galutinai nustatyti padeda vienas svarbus jo po- 
skyris: tai ketvirtos knygos II skyriaus 23 paragrafas, aiškiai nusa- 
kantis Žemėpačio veiklos sferą: 


Zemepatys (oder Zemeluks, item Zemenikas) is ein Herr der Erden, wie- 
wohl sie ihn restringiren bloss auf das Gehėft und Wohnstatte. Also hat 
einjeder Wird seinen Zemepatys, der das Gehėft und die ganze Wohnstaūtte 
bewahret und regieret. Dem zu Ehren wird ein Fest im December gehal- 
ten (Mannhardt, 544). 


Žemėpatis yra tad, be jokių abejonių, sodybos ir gyvenvietės 
globėjas. Prie jį liečiančių apeigų grįšime vėliau: Praetorius skiria 
jo šventei smulkų aprašymą. 

Šitaip apibrėžęs, siaurąja prasme, „žemės“, t.y. ūkininko nuo- 
savybės, kurios viešpats yra Žemėpatis, sąvoką, Praetorius grįžta 
prie Žemynos funkcijų apibūdinimo: trumpai paminėjęs, kad jinai 
laikoma Žemėpačio seserimi, jis pažymi, kad jai „priskiriama galia, 
kurios dėka žemė darosi vaisinga“ (ibid., 544). Tai, ką senieji auto- 
riai priskirdavę Podrympo, Pilwitto, Pergubrio, Gurcho veiklos sričiai, 
šių dienų nadruviai priskiria „dem Zemelukei und der Zemynelen 
bey“ (Žemelukui ir Žemynėlei). Praetorius tęsia: „Darumb sie bei al- 
len Festtagen und Solennitūten beehret wird“ (užtat jinai pager- 
biama visose šventėse ir iškilmėse). 

Šis pastarasis tekstas, kaip matome, suglaustai rodo pagrindinę 
Praetoriaus išvedžiojimų kontradikciją: iš vienos pusės, jis negali 
nepripažinti teologiniame plane Žemynos ir Žemeluko „poros“ bu- 
vimo (nors mums jis aiškus, prisimenant Žemės ir Pagirnio „sugy- 
venimą“); iš kitos pusės, ritualiniame plane jam težinomas tiktai 
Žemynos kultas, ir apie Žemeluką jis jau beveik nieko negali pasa- 
kyti. Apie jį vieną, be ryšio su Žemyna, jis, tiesa, papasakoja tikrą 
atsitikimą (Mannhardt, 533) apie tai, kaip jis su vienu draugu slap- 
ta klausėsi moteriškės, užsiimančios „Teufelskunst“, maldos į šį 

dievaitį, kurio ji prašė, kad jis leistų sužinoti, kur surasti tariamai 
jaučius pagrobusį vagį. Iš šio aprašymo tegalima sužinoti tik tai, 
kad burtininkė pati nuoširdžiai tiki į Žemeluko visažinojimą: bet 
kadangi Praetorijaus draugui niekas jaučių nebuvo pavogęs, tai ir 
Žemelukas jai niekuo negalėjo padėti. Tai tik patvirtina mūsų nuo- 
monę, kad Žemeluko funkcijos nieko bendra neturi su Žemėpačio 
galios sfera, o atvirkščiai - primena Didžiojoje Lietuvos Kunigaikš- 
tystėje tuo metu gerbiamo Pagirnio vaidmenį. Iš viso susidaro įspū- 
dis, kad gyvačių kultas Nadruvoje ir Skalvoje tuo metu - t.y. XVII a. 
viduryje - arba jau buvo išnykęs, arba bent Praetorius apie tai nie- 
ko nežinojo: jo aprašymai, liečią gyvates (Mannhardt, 546-548), 
skirti beveik išvien Žemaičių — o ne skalvių — papročiams ir tikėji- 
mams paaiškinti, bet ir ten jos pasirodo vien kaip laimę ar nelaimę 
atnešančios, ir jokiu būdu ne dieviškos būtybės. Šia prasme jo teks- 
tas nedaug kuo skiriasi nuo XIX a. galo folkloristų aprašinėjimų. 

Šios menkos žinios apie Žemeluką - kurio funkcijas mes vis dėlto 
galime atstatyti pagal jo vardo išvestinę iš „žemės“, pagal jo nuo- 
latinį minėjimą drauge su Žemyna, pagaljo visažinojimą ir, žinoma, 
pagal jo palyginimą su Pagirnio vieta šalia Žemynos - kontrastuoja 
su „sodybės“ dievo Žemėpačio šventės detaliu aprašymu. Nesutik- 
dami su dauguma lietuvių mitologijos tyrinėtojų, mes aiškiai išski- 
riame dvi autonomiškas dievybes: Žemeluką ir Žemėpatį. 


III. DIMSTIPATIS 
1. Naujas sodybos valdovas 


Žemėpačio kaip „sodybės“ dievo atitikmeniu - o gal net ir sinoni- 
mu - kokiu šimtu metų anksčiau jėzuitų aprašymuose pasirodo 
Dimstipatis, įvedamas drauge su Pagirniu, kaip vienas pagrindinių 
namų dievų. Pirmoji šio sudėtinio žodžio dalis - dimstis - savo 
reikšme palengvina, bent iš pirmo žvilgsnio taip atrodo, tokią iden- 
tifikaciją: jeigu žodį „žemė“, įeinantį į Žemėpačio morfologiją, gali- 
ma paaiškinti kaip „žemės plotą, priklausantį vienam ūkininkui“ 
(t.y. maždaug 20 dešimtinių jau nuo Lietuvos Statuto įvestos žemės 

reformos), tai dimstis, pagal LKŽ, atitinka visų pirma abi tautosa- 
koje plačiai vartojamo „dvaro“ reikšmes: 
(a) kiemas, sodyba: 


Anksti rytą kėliau, dimsties vartus vėriau (KlvD 232), 
(b) ūkis, dvaras: 
Nuėjo į kokią dimstį (dvarą) ir tapo ten užvaizdu (Vydūnas). 


Šią bylą galutinai užbaigti trukdo tiktai vienas, bet stambus sun- 
kumas: jėzuitų ataskaitose Dimstipatis pabrėžtinai laikomas ne so- 
dybos - kaip ką tik duotuose pavyzdžiuose matome - o dūmų ir 
ugnies valdovu: 


„„ Larem pagani Dimstipam vernis suis dictum, fumi focigue dominum cole- 
bant... (Rostowski/anno 1583/ in Mannhardt, 435). 


Tai patvirtina ir kitas, dvidešimčia metų vėlesnis aprašymas: 


Toks vienas jų namų dievas yra tas, kurį jie savo kalba vadina Dimstapatis; 
apie jį yra įvairių nuomonių: vieni sako, kad jis esąs ugnies dievas, kuris 
saugoja namus nuo ugnies... (Lebedys (1604), 205). 


2. Dimstis ir sėnis/sienis 


Reikalai susikomplikuoja, radus LKŽ dar vieną, papildomą žodžio 
dimstis reikšmę — „prieangis“, istoriškai, atrodo, žymiai ankstesnę 
už „kiemą“ ir „dvarą“ ir paremtą Bretkūno Biblijos vertimo pa- 
vyzdžiais, kur paraštėje jis dar paaiškintas kitu senu žodžiu sienis. 

Kaimo architektūros istorikų — čia turime galvoje Konstantiną 
Jablonskį (Lietuvių kultūra ir jos veikėjai, 27-29) ir jo tezes vysčiusį 
Izidorių Butkevičių (Lietuvos valstiečių gyvenvietės ir sodybos, V., 
1971) - nuomone, seniausias gyvenamojo pastato Lietuvoje tipas — 
tai namas/numas, žemaičiams, bet, kaip matysime, ir nadruviams 
būdingas keturkampis, su atviru ugniakuru pastatas, niekuo nesi- 
skiriąs nuo Lasicijaus aprašytų „lūšnų, vadinamų bokštais (maga- 
lia guae turres appellant)“ (De Diis, 38). Atrodo, kad šis tipas bus 
plačiai išsilaikęs iki XVI a. galo, tuo tarpu kai Praetorijaus Deliciae 
rodo Prūsijos lietuvių gentyse jau toli pažengusią evoliuciją. Pagal 

ji, grįžtant prie jau mūsų minėtos šventės Žemėpačio garbei, dvi sak- 
ralinės erdvės yra galimos: arba „Der Wirt zapft sich selbst ein 
Topfchen Bier voll und geht in die Namus (acc. plur.), d.i. ein offen 
Haus ohne Ofen, Rauchhaus... Hat er solche Namus nicht, so ver- 
richtet er es in seiner Stube, da er auf die Erde drei oder vier bren- 
nende Lichte setzt“ (Mannhardt, 578). Kitaip sakant, arba namai-/ 
namas [sing. ir pl. formos pastoviai maišomos lietuvių kalboje gy- 
venamiems pastatams pavadinti: troba/trobos, stuba/stubos, sėnis/ 
sėnys, rūmas/rūmai] išsaugojami kaip pastatas ir išlaiko savo sakra- 
linį charakterį, nors ir panaudojami praktiškiems tikslams; arba, 
jų nebesant, religinės apeigos vyksta pačioje stuboje. Šitokią evo- 
liuciją patvirtina ir Lietuvių kalbos atlasas, kurio žemėlapis Nr. 13, 
skirtas tvarto pavadinimų geografinei distribucijai atžymėti, užre- 
gistruoja Žodį namas prasme „tvartas“ išsibarsčiusį visoje „aukštai- 
tiškoje“ Žemaitijos dalyje, tarp Dubysos ir Nevėžio. 

Pažymėtina tačiau, kad Žemėpatis kaip Namų dievas ir vienu, ir 
kitu atveju - jam pagerbti apeigos vyksta arba specialiuose Na- 
muose, kur rusena amžina ugnis ir kurie tarnauja kaip rūkykla, ar- 
ba stuboje; ir tada jam simboliškai skirta erdvė atribojama kam- 
puotai uždegtomis šviesomis - yra glaudžiai surištas su ugnimi, 
taip pat kaip ir mūsų nagrinėjamas Namų dievas - Dimstipatis. 

Tokioje stuboje atliekamos apeigos nėra pakankamai lokalizuo- 
tos, kad būtų galima aiškiai nustatyti šios simboliškos erdvės ryšius 
su mūsų dimstimi „prieangiu“. Tačiau maldos į Žemėpatį, prašant, 
kadjis ir namus, ir sodybą „vor allem Schaden, besonders vor Feuer 
bewehret“ ir dar aiškiau - kad jis šventajai ugniai („dem heiligen 
Feuer“) neleistų daryti žalos (Mannhardt, 579), rodo, kad Žemėpa- 
tis erdvės atžvilgiu yra surištas su Gabija, „šventąja ugnimi“. 

Norint suprasti šį ryšį, reikia, mūsų nuomone, grįžti prie se- 
nosios architektūros problemų. Nevisiškai sutinkant su gana 
griežtais teigimais, kad žemaitiškų ir lietuviškų numųy/namų tipą 
pakeitė slavų ir vokiečių įtakoje pasklidusi gryčių ar stubų staty- 
ba, galima, kaip mums atrodo, ne be pagrindo palaikyti ir pro- 
gresyvios lietuviškos architektūros vidujinį vystymąsi. Pirmasis 
argumentas yra leksikologinio pobūdžio - neužmirškime, kokią 
reikšmę istorinė semantika vaidina Marco Blocho prancūzų ir 

Konstantino Jablonskio lietuvių feodalinės sistemos rekonstruk- 
cijoje - tai Lietuvių kalbos atlaso užregistruotas dar šių dienų fak- 
tas, kad numas reikšme „prieangis“ iki šiol yra išsilaikęs Klaipėdos 
apylinkėse, o namelis/namiokas „prieangis“ - Švenčionių rajone: 
tai leidžia manyti, kad namas „prieangis“ priklauso bendram vi- 
sos Lietuvos substratui. 

Klausimas tad kyla: kas gi yra tas „prieangis“, senovės lietuvių 
vadinamas namas, dimstis, sėnis/sienis? Ar nėra tai viso gyvenamo- 
jo pastato centras, prie kurio, prabangai vystantis, buvo prisegti į 
vieną pusę — „prastasis“, į kitą - „gerasis“ galai? Ar tai ne vieta, 
kurioje aukštomis sienomis apsaugotame kamine buvo laikoma 
niekad negęstanti ugnis, kurios dūmai buvo nukreipiami į rūkyk- 
14? Šitoks vaizdas neabejotinai susidaro, skaitant Butkevičiaus 
XIX a. gyvenamųjų pastatų aprašymus, kur pastebima, kad pamažu 
ši tarpinė, tarp abiejų „galų“, patalpa, dažnai išlikdama kaminu, bū- 
davo atidalinama, vienoje pusėje į ūkinį kiemą, atskiriant priemenę 
(su visais jos sinonimais), o kitoje pusėje - į gražųjį kiemą - senį/ 
sienių (priesenį). 


3. Sėnis ir Sėnoja 


Lituanistams — kalbos istorikams ir dialektologams - palikdami 
išaiškinti žodžio senis/sėnis/-ius/ sie(d)nius variacijas, užrašytas Lie- 
tuvių kalbos atlase (t. I) ir LKŽ, liekame įsitikinę jo lietuviškumu ir 
senumu. Jei Atlase - šalia prie-sėnio, padaryto pagal prie-angį, prie- 
menę, prie-butį ir t.t. - seniu/sėniu vadinamas dažniausiai „gerasis“ 
prieangis, tai senis žinomas ir „vienišo pastato“, „namelio“ pras- 
me (Ruhig: sėnys „Jagdhaus“; sienelė, Gervėčiai, Trakai ir Lietuvių 
dainų katalogas I, 200), tuo tarpu Sirvydo žodyne (1713) jis daugis- 
kaitoje reiškia „didzianame, giwenimas didzunu“. Tai argumen- 
tas prieš vyraujančią nuomonę, kad lietuviai po numo „bokšto“ jau 
nebeturėję savitos architektūros. Štai pora šio žodžio XVI ir XVII a. 
vartosenos pavyzdžių: 

— 1589 m. hegzametru eiliuotame liaupsinime, skirtame Žygi- 
mantui III, įžengiančiam į Vilnių, metaforine prasme sakoma: 

„adant Sęnisna Lietuvos ineytu Triumphi“; 

— 1677 m. Belarmino katekizme (in Lietuvių kalbos istorinė gra- 
matika, II, 279), poemoje, pavadintoje Angelus Pastoribus, taip eilėmis 
išsireiškiama: 


Wiecpats garbos umzynos 
Teypo nuciziaminos 
Izctatitu cieniu netureio 
Gimis oloy vnt weio 
Edzioca guleio. 


Taigi architektūrinio termino senis/sėnis, pl. fem. senys, prasmės 
išdėstymas bendromis linijomis paralelus žodžio namas distribu- 
cijai, su tokiu tik skirtumu, kad, vartojamas daugiskaita, jis įgyja 
greičiau poetišką ir aristokratišką toną. 

Atidžiau skaitant etnografinius tekstus, nelauktai tenka kon- 
statuoti priesėniu vadinamos patalpos specifinę reikšmę namo 
erdvės funkciniame išdalinime: štai, pavyzdžiui, bedaliui bernui 
už algą pažadėtas, bet, deja, pamažu dylantis didžiulis akmuo (=Lai- 
melė, pagal mūsų aiškinimą in Apie dievus ir žmones) dėl nesupran- 
tamų priežasčių paguldytas priesėnyje; kitu atveju, jau baigdamas 
visus savo nuotykius, bet dar besirasdamas vilko pilve, Nykštu- 
kas priverčia vilką atnešti jį į tėvų namus ir būtent - į priesėnį, kur, 
vilką nudobus, jis išsilaisvina ir pagaliau, nusiėmęs savo „namelį“ 
(placentą), galutinai gimsta. Taigi priesėnis — ar sėnis - pasakotojui 
tojau nebesuprantant, vis dar iš seno laikomas ypatinga, pašvęsta 
namo patalpa. 

Šią bylą papildo Vinco Krėvės-Mickevičiaus paliudyta (Tauta 
ir žodis, IV, 504-508) „namo pamatų deivė“ Sienoja, kurios auten- 
tiškumu dėl Krėvės romantinių nuotykių vienu metu buvo kiek 
suabejota, bet kurios rimtumą ir „Volkstūmlichkeit“ garantuoja 
suomių folkloristas Mansikka: ir iš tiesų, namus statant, jos gar- 
bei aukojama, pakasant po namo pamatais viščiuko galvą, kas 
atrodo pakankamai „liaudiška“: tokios apeigos atitinka dažnus 
padavimus apie pilių ar miestų įkūrimą ir su juo surištas net gy- 
vas aukas. Viena aišku: ši dievaitė etimologiškai nesurišta su sla- 
viškos kilmės (?) sienomis, jinai ne Sienoja, o Sėnoja - gyvenamojo 
namo pamatų deivė. 

4. Dimstipatis ir Žemėpatis 


Susumuojant šią architektūrinę digresiją, galima pasakyti, kad na- 
mų dievui pagarba maldomis ir aukomis buvo atiduodama dvie- 
jose sakralinėse erdvėse: arba atskiroje patalpoje, vadinamoje na- 
mu (namais), arba naujame „moderniškame“ pastate, kurio centre 
buvo didelis kaminas su ugniakuru viduryje, su durimis į vieną 
(ar į abu) prieangį (-ius), vadinamą, pagal geografinę padėtį, tai 
namu, tai sėnimi (ar priesėniu), tai dimstimi. Nesunku įsivaizduoti, 
kad toks senoviškas namas —- „bokštas“ ar gyvenamojo namo cen- 
tre iškilęs kaminas, saugantis namus nuo ugnies, galėjo būti at- 
pažįstamas kaip Namo Dievo buveinė, kad prie jo nusidriekianti 
priemenė buvo laikoma pašvęsta vieta, kurioje būdavo atliekamos 
jo garbei apeigos. Taigi Dimstipatis ir yra visų pirma dimsties „prie- 
angio“, o tik paskiau - kiemo „vietos prieš įeinamąją angą“ ir pa- 
galiau - visos sodybos dievas. 


Rem. P. Skardžiaus (Daryba, 330) siūlymas šaknį dim- sugretinti su gr. demo 
„Statau“ ir slav. dom „namas“ yra galimas, nors ir nebūtinas. Dimstis pras- 
mės atžvilgiu mums atrodo rištinas su priemenės plaktos aslos plokštu- 
mo sąvoka, priklausydamas tai pačiai šeimai kaip ir dimsoti „gulėti išsitie- 
sus, bimbsoti“ (LKŽ: Gs) ir dim-plintis „gultis aukštielninkam“ (LKŽ: J), cf. 
plintis su plisti, plinta „skleistis, plėtotis“. 


Šio įrodinėjimo reikėjo — nekalbant, žinoma, apie itin įdomias 
kaimo architektūros ir leksikologijos problemas - kad paremtume 
išeities hipotezę, būtent, kad Žemėpatis ir Dimstipatis yra du vieno 
ir to paties dievo vardai, ir tuo tikslu išaiškintume pagrindinę, jiems 
abiem būdingą anomaliją: kaip ir kodėl „ugnies ir dūmų valdovas“, 
nebūdamas tiesiogiai ugnies dievu, o tik jos globėju, gali būti lai- 
komas ir namo, ir sodybos, ir pagaliau visos ūkininko valdomos 
„Žemės“ dievu. Keletas apeiginių paliudijimų patvirtina tokią iden- 
tifikaciją. 

(1) Abiem dievams charakteringa auka - abiejų lyčių vištų po- 
ra: „ein Hahn und eine Henne vor einer Farbe (aber nicht rot) und 
von einer Brūte hingebracht“, - precizuoja Praetorius (ibid.), ku- 
riam atliepia jėzuitų pranešimas: „huic oblato gallinaceorum pari 
litabatur“ (Mannhardt, 435). 

(2) Abiem apeigoms būdingas ritualinis valgis turi būti suval- 
gomas tuoj pat (blogiausiu atveju - sekantį rytmetį): „einjeder aber 
muss sein Brod aufessen“, - sako Praetorius, o tėvas jėzuitas pri- 
duria: „Cavebant interim diligenter, ne guid de omni suo convivio 
in diem inseguentem esset religui“ (ibid.). 

(3) Šis aukai pašvęsto maisto suvartojimas ėjo taip toli, kad visi 
likučiai turėjo būti sunaikinami ugnyje: „kaulus sumeta į židinį, 
paaukoję Dimstipačiui (Lebedys, 205); „nam id religioni habebatur: 
guin aguam etiam, guae lances essent elutae, igni absumi oporte- 
bant“ (Rostowski, 1585, in Mannhardt, 579). 


IV. ŽEMININKAS 


Toks gana įtikinantis Žemėpačio ir Dimstipačio identifikavimas ne- 
leidžia užmiršti dar vieno, tai pačiai sferai priklausančio dievo — 
Žemininko. Praetorius, kaip jau sakėme, jį vieną kartą mini, sutapa- 
tindamas su Žemėpačiu ir Žemeluku (Mannhardt, 544), tačiau tai ir 
yra vienintelis mums žinomas jo paliudijimas Prūsų Lietuvoje. At- 
rodo, kad tai bus greičiausiai Praetorijui žinomo ir jo skaityto Stryj- 
kowskio prisiminimas: jų sugretinimą palengvino bendra abiem 
žodžiams šaknis - žemė. 

Iš kitos pusės pabrėžtina, kad Stryjkowskis yra iš esmės vie- 
nintelis Žemininko buvimo, jam skiriamo kulto akivaizdus liudi- 
ninkas: pirmą kartą pasirodęs Guagninio pasisavintame jo loty- 
niškame veikale Sarmatia europea (1578), šis teonimas gana plačiai, 
skirtinguose kontekstuose minimas paties Stryjkowskio parašyto- 
je Kronika polska, litewska... (1582) ir kiek vėliau jau persirašomas 
Lasicijaus. 

Žemėpačio ir Žemininko laikymą dviem panašiais vieno ir to pa- 
ties dievo vardais paremia daug duomenų: 

(a) Abu jie vadinami žemės dievais: Žemėpatį žemės dievu laiko 
ne tik Praetorius, bet ir jėzuitų 1611 m. raportas, interpretuodamas 
jį kaip „žemės Plutoną“ (Lebedys, 208), t.y. žemės teikiamų turtų 
valdovą; Žemininką pažodžiui žemės dievu vadina Stryjkowskis 
(Mannhardt, 330). 

(b) Kad Žemėpatis - Žemininkas nėra tačiau žemės bendrąja pras- 
me, O tik žemdirbio valdomos žemės dievas, rodo jau ir tai, kad ir 
Žemėpatis, ir Žemininkas laikomi namų dievais. 

(c) Kad šio dievo mitinė sfera yra ne archajiškos Gajos, o Demet- 
ros - Žemynos lygmenyje, paaiškėja iš to, kad Žemėpatis laikomas 
Žemynos broliu, panašiai kaip graikų mitologijoje į Plutą žiūrima 
kaip į Demetros sūnų. 

(d) Būdinga, iš kitos pusės, yra ir tai, kad tiek Žemininkas, kurio 
garbei skirtos pirmosios Ilgių švenčių dienos, tiek ir Žemėpatis, ku- 
ris dievų sąrašuose pastoviai įrašomas pirmoje eilėje (Wolfenbūtte- 
ler, 1575; jėzuitų pranešimas, 1611; Praetorius), laikomi, krikščio- 
nių Dievui viešpataujant danguje, pagrindiniais šios žemės dievais. 

(e) Ritualinėje plotmėje svarbu pažymėti faktą, kad, nežiūrint 
pačių ceremonijų dydžio ir apimties, aukos, atrodo, visada pa- 
renkamos naminių gyvulių ar paukščių poromis: gaidys ir višta 
Žemėpačio (ir greičiausiai - Dimstipačio) atveju, o visa smulki su- 
poruota gyvulija ir paukštija, pagal Stryjkowskį, Žemininko atve- 
ju. Į tokį abiejų lyčių suporavimą reikia žiūrėti, atrodo, kaip į visa, 
kas gyva ūkyje: visokios gyvybės išlaikymo ir giminės tęstinumo 
simbolį. 

Ir priešingai: pripažinus, kad Žemėpatis ir Žemininkas yra vie- 
nas ir tas pats dievas, galima sutikti, kad jo socialinės funkcijos, jo 
reikšmė visuomenės gyvenime galėjo keistis pagal istorinę kulto 
evoliuciją ir vietines sąlygas. Tai išryškina kad ir jo šventėms pri- 
skirta socialinė apimtis: 

- Žemėpačiui skirtoje šventėje turi teisę dalyvauti tik šeima siau- 
resniąja prasme, kitaip sakant, tiktai brolava (net ir atidalintieji bro- 
liai ar seserys jau nebekviečiami). 

— Dimstipačio šventėje dalyvauja ne tik ūkininko šeima, bet ir 
šeimyna (su samdiniais), į ją pakviečiami ir kaimynai. 

— Žemininkui iškilmes ruošia susidėję trys ar keturi kaimai, t.y. 
greičiausiai pagrindinis senoviškas bendruomenės vienetas — 
valsčius. 

Mums trūksta ekonominių duomenų, kurie leistų nustatyti pa- 
stovesnį ryšį tarp ūkininkavimo formų, žemės apgyvendinimo tipų 
(vienkiemiai, kaimai, sodžiai ir t.t.) iš vienos pusės ir socialinės 

organizacijos tipų (brolava, šeimyna, valsčius) iš kitos. Tačiau at- 
rodo neabejotina, kad Aukštaitijoje dominavęs Žemininkas turėjo 
Žymiai tvirtesnį statusą ir socialinę paskirtį negu privatus ar šei- 
myninis Vakarų Lietuvos ir Žemaitijos Žemėpatis - Dimstipatis: tuo 
tarpu kai Žemėpačiui skirta šventė atitinka dabartines Kūčias tiek 
savo data - trumpiausia diena, tiek ir namine, privačia šeimos so- 
lidarumo paskirtimi, Žemininkui garbė atiduodama spalio mėn. ga- 
le, per Ilgių šventes, kurias rengia visas valsčius ar bent keli su- 
sidėję kaimai. 


V. APIBENDRINIMAI 


Šios mūsų studijos pagrindinis tikslas buvo sutvirtinti Hipatijaus 
kronikos duoto Nenadej kaip Namo Dievo (ar Dievų) atpažinimą. 
Turint galvoje, kad gerų trijų šimtų metų plyšys skiria šį pirmąjį 
paliudijimą nuo XVI-XVIII a. palyginti gausių mitologinių doku- 
mentų, bandyti išaiškinti dievų Namėjų bylą galima tik kruopščiai 
surenkant ir analizuojant medžiagą apie jų kultą, apeigas ir funk- 
cijas, - ir tik po to jau sprendžiant jų teonimijos problemas. 

Gauti rezultatai atrodo skatinantys: pradedant nuo smulkių, 
tikslių „deivių“ kulto aprašymų, pamažu išryškėjo bendra šeimy- 
ninio gyvenimo, persunkto giliu tikėjimu, kasdienine religine prak- 
tika, nuolatiniu bendravimu su sakralumo poreiškiais atmosfera. 
Šitokia religinė būklė atitinka agrarinę XVI-XVIII a. visuomenę, 
kurioje, tiesa, galima atpažinti, istoriniu požiūriu, religinės prakti- 
kos socialinės erdvės progresyvų mažėjimą, nuo valsčiaus ribose 
vykstančių iškilmių pereinant į kaimo bendruomenės šventes, o iš 
ten jau į grynai šeimyninį kultą. Ir atvirkščiai, galima įsivaizduoti, 
kad tokios socialinio religingumo formos, pakankamai ryškios 
XVI-XVIII a., visai patikimai atvaizduoja valstybinę XIII-XIV a. 
religiją, į kurios rėmus jas galima įrašyti: jos be sunkumų derinasi 
su visai tautai bendra, suvereninius dievus išpažįstančia, viešą kul- 
tą praktikuojančia religija. 

Šia prasme Gedimino sapno mitą papildančios Stryjkowskio 
pastabos, įvedančios suvereniniams dievams pašvęstoje girioje 

apgyvendintus dvasininkus, kuriems buvę pavesta išlaikyti namų 
dievų - gyvačių ir žemininkų - kultą, atrodo visai patikimos. Juo 
labiau kad jo laikais randame visoje Lietuvoje bendrą dviejų namų 
dievų, atitinkančių jo nurodymus, kultą. Ryški deivio Pagirnio- 
Žemeluko figūra, tampriai surišta su Žemynos gerbimu, duoda ga- 
na išsamų vaizdą to vadinamojo „gyvačių garbinimo“, kuris stebi- 
na kone visus ano meto liudininkus. Nei kiek ne mažiau svarbus 
atrodo ir šventąją židinio ugnį - Gabiją - globojąs Žemininkas-Že- 
mėpatis-Dimstipatis, tuo pačiu laikomas ir sodybos bei žemės dievu. 

Turimi duomenys neleidžia spręsti, ar Nenadej teoniminė for- 
ma suprastina vienaskaita, ar daugiskaita. Iš kitos pusės, jei šis var- 
das atžymi tik vieną iš dievų, sunku tikrai pasakyti, ar jis atitinka 
Žemėpatį, ar Žemeluką. Neabejotina tačiau, kad toks kultas buvo 
skirtas dinastijos Namo Dievui („namas“, pagal LKŽ, reiškia ir 
„giminė“, „dinastija“), glaudžiai susijusiam su pirmąja dieviško 
suverenumo funkcija ir su jos atstovu - Andoju. 


Penktas skyrius 


PERKŪNAS, PERGRUBIS 
IR ŠVENTAS JURGIS 


I. PERKŪNAS IR PERGRUBIS 
1. Pavasarinis Perkūnas 


„Perkūnas pavasarį laikomas pavasario pranašu ir gamtos atgaivin- 
toju“ (J. Balys, TD, III, 205): ši plačiai paliudyta ir iki XX a. išsilai- 
kiusi Perkūno funkcija turi tačiau net du konkurentus. Tai visų pir- 
ma dievaitis Pergrubis, visų XVI a. autorių gerai pažįstamas, kurio 
garbei keliama pavasario šventė. Ši šventė betgi vyksta, pagal Ma- 
letijų ir Lasicijų, per Jurgines (balandžio 23), kurių patronas yra 
labai populiarus šv. Jurgis. Taigi Pavasarinio Perkūno, Pergrubio ir šv. 
Jurgio tarpusavio santykių, jų homologacijos, subordinacijos ir is- 
torinės substitucijos problemos yra realios, jas ir reikia pirmiausiai 
bandyti spręsti. 

Perkūno pirmasis sugriaudimas visoje Lietuvoje jaučiamas kaip 
didelės religinės reikšmės įvykis', turįs visų pirma aiškių ekono- 
minių pasėkų: tik jo sulaukus, galima pradėti dirbti žemę, sėti ir so- 
dinti (TD, III, 207). Tačiau šis ekonominis metinių darbų kalendo- 
rius ne tik surištas, bet tiesiog pagrįstas teologiniais argumentais. 

Pirmasis Perkūno pasirodymo rezultatas - tai per žiemą susi- 
teršusios, raganų apgyventos Žemės apšvarinimas: Perkūnui ap- 
griaudus 

— galima sėstis, gultis ant žemės, vaikščioti basam (ibid.), 

- galima lauke ugnį kūrenti (ibid.), 

— galima leisti beržų ir klevų sulą, kurioje lindėjo raganos, 

— galima maudytis (nes jis išvaro velnius iš balų ir vandenų) 

— ir atvirkščiai, reikia skubiai išsikasti krienus, nes užgriaudus 
išjų išeina visas kartumas (J. Balys, Liet. t. skait., II, 129, passim). 

Perkūno veikla konkrečiai pasireiškia tuo, kad jis 

— „sujudina“, „supurtina“, „atkrato“ žemę, 

— „išvaro pašalą“, 

— „atitranko (žiemkenčių) rugių (įšalusias) šakneles“. 

Šitokio Perkūno akto pasėkos svarbios ir reikšmingos: nuo to 
„ateina gyvybė: medžiai ir laukai žaliuoja, viskas atgyja“ ir būtent: 

— žolė pradeda želti, 

— medžiai sprogsta, 

- javai auga.? 

Taigi pirmutinis Perkūnas pasireiškia kaip gamtos atgaivinto- 
jas, kaip Žemės atidarytojas naujam gyvenimui: šios jo funkcijos 
atitinka skandinavų Toro „vaisingumo perkūnijos pagalba“ (Du- 
mėzil, Les dieux indo-europėens) funkcijas. 


2. Pergrubis 


Jo vardo etimologija - transparentiška. Grubas (LKŽ) - juk tai 
paprasčiausias gruodas, nuo šalčio sukietėjusi žemės luoba, susi- 
dariusi dėl sušalusio vandens - pašalo. Pirmasis Perkūnas, kaip 
matėme, išvaro šį paskutinį pašalą, persmeigdamas žemės grubą: 
taigi, iš pirmo žvilgsnio, ne tik šio dievaičio veikla - grubo pervėri- 
mas ir žemės atidarymas - yra aiški, bet ir jo vardas - Pergrubis 
atrodo tik kaip specializuoto pavasarinio Perkūno epitetas, nusa- 
kantis šią būdingą funkciją. 


Pastaba. Gausūs šio teonimo variantai: Pergrubius, Pergubrius, Pergrubrius 
(Maž. I. tar. enc.) - lengvai išaiškinami fonetiniais pakitimais, kuriuos sukėlė 
dviejų priebalsių 7— r susidūrimas vieno skiemens pabaigoje ir kito pradžio- 
je - įvyko disimiliacija. 

Priimdami, kad dievaičio vardo reikšmės užtenka jo veiklai 
apibūdinti, galime žiūrėti į Pergrubiui jo šventės metu skiriamą mal- 

dą kaip į jo išgarbinimą už apčiuopiamus jo pavasarinės veiklos 
rezultatus. Ši malda, kurios pirmuosius kreipimosi žodžius Stryj- 
kowskis paduoda lietuviškai: 


— O Wespocie, Dewe musu Pergrubios!, 
šitaip skamba J. Basanavičiaus vertime: 


Tu nemalonią žiemą pravarai, o teikiesi žoles, gėles ant visos žemės pri- 
veisti, mes tave dabar prašome, idant mūsų javus pasėtus ir tuos, kuriuos 
sėsime, teiktumeis gausiai padauginti, kad varpingi būtų, o visus kuka- 
lius kad pats sumindžiotum.? 


Kita šios maldos versija, Lasicijaus perduota sekant Maletijų, 
tiktai gausesnėmis stilistinėmis priemonėmis, kurios lotyniškai 
rašančiam pagal epochos reikalavimus išplečiamos vietoje lau- 
kiamų konkretybių, mažai skiriasi nuo Stryjkowskio aprašymo: 


Tu nuveji žiemą, tu grąžini pavasario smagumą, per tave laukai ir sodai 
Žydi, per tave slėniai ir miškai žaliuoja. 


Šiuos du maldos variantus palygindami su liaudies tikėjimų 
pirmajam Perkūnui priskiriamais nuopelnais, randame beveik vi- 
sišką Pavasario Perkūno ir Pergrubio funkcijų tapatumą: 

— abujjie „nuveja Žiemą“ ir apšvarina Žemę; 

— abiejų dėka žolė ima želti, medžiai sprogti ir miškai žaliuoti; 

— abu jie skatina javų augimą (jau pasėtų, t.y. žiemkenčių, ir 
sėsimų, t.y. vasarojaus). 


3. Šventas Jurgis 


„Ricierius“ Jurgis, vienas iš populiariausių Europos šventųjų, įve- 
dus krikščionybę, prigijo ir Lietuvoje, kur jisai, kaip sintetiška mis- 
tinė figūra, užėmė, atrodo, ištisai ar dalinai, net kelių lietuviškųjų 
dievybių vietą ir funkcijas. Į mūsų studijos rėmus neįeina išsamus 
jo asmenybės nagrinėjimas; pasitenkinsime tad kol kas tik išryškinę 
jo bruožus, susijusius su pavasariniu žemės atsinaujinimu. 


Čivyru, čivyru, pavasaris, 
Jurai, mesk skrandą į pašalį 

— taip vieversys, kreipdamasis į Jurgį, praneša žiemos pabaigą.* Tai 
perspėjimas, kad jo jau greit laukia pavasario darbai, į kuriuos jis 
kviečiamas giesmėmis: 

Jurja, geras vakaras! 

Jurja, paimk raktus. 

Jurja, atrakink žemę, 

Jurja, išleisk žolelę, 

Žolelę šilkinę, 

Raselę meduotą... (TD, IV, 132, Melagėnai) 


arba: 


Jurgį, šildai žemį! 
Jurgi, palaidz rasų! 
Jurgi, palaidz žalį! (LTA, 23741/258, Adutiškis). 


Turint galvoje, kad rakinti (ir rakti) senovine prasme nereiškia 
nieko kito, kaip „krapštyti“, „badyti“?, lengva suprasti, kad iš Jur- 
gio laukiama tos pačios paslaugos, kaip ir iš Pavasarinio Perkūno ar 
Pergrubio: jo maldaujama perdurti žemę, „sujudinti“ ją, atidaryti ją 
naujam gyvenimui. Šv. Jurgį liečiąs tekstas, kaip matome, kiek ski- 
riasi nuo kitų tuo, kad jis kone tiesiogiai, lengvai interpretuojamo- 
mis metaforomis, įtaigoja antropomorfinį šv. Jurgio susijungimą su 
žeme, ir būtent su Žemyna Žiedkelėle (LST, 491 in Liet. t., 913), tuo 
tarpu Perkūno atveju pasitenkinama nekalta aliuzija į rūtų sėjimą.“ 
Į Jurgį tuo tarpu jau vėl ir tiesiogiai kreipiamasi: 

Jurgi, neženytas, 

Jurgi, apsiženyk.? 


Suprantama, kad šios dieviškos vestuvės, šis pirmasis, žemę ap- 
vaisinąs susijungimas yra nekantriai laukiamas merginų, kaip ar- 
chetipas, įgalinąs ir įprasminąs jo pamėgdžiojimą: 

Šventas Jurgį, 

Dievo ricieriau, 


Dengi mišką žaliais lapais, | 
Denk ir mane baltais čepčiais kuiorietaisjs S 


Įdomu pažymėti, kad šios giesmės, kurių mitinis turinys aiškus, 
yra įrašytos tuo pačiu ir į reikšmingą ritualinį kontekstą: jos gieda- 

mos, atrodo, išimtinai vienų merginų, joms užsilipus ant tvorų, kad 
„aukščiau girdėtųsi“, ir „būtinai ant tvorų, kurios yra parugėje“. 
Mergos jas kartoja vakarais, prietemoje, per dvylika dienų, o vyrai 
tuo tarpu ne tik draudžia jas giedoti, bet dargi siunčia berniokus 
su botagais mergų mušti ir išvaikyti. Įdomi ir abiejų šalių argu- 
mentacija: merginos sakosi prašančios Jurgio, „kad atšiltų, kad žolės 
būtų greičiau“, o vyrai, atvirkščiai, tvirtina, kad nuo tokių giesmių 
tik „atšąla“ (J. Balys, Lietuvių kalendorinės šventės, 109). 

Mitologo, dažnai įvairiose kultūrose sutikusio panašių žemės 
apvaisinimo ceremonijų, nestebina faktas, kad toks šv. Jurgio-Per- 
grubio kultas pavestas moterims ir būtent - vedyboms tinkančioms 
merginoms. Jų lipimas giedoti ant tvorų ir ne bet kur, 0 parugėse, 
tiktai pritvirtina šias apeigas prie kito, per Jurgines praktikuoja- 
mo, ritualo, rugių kėlimo?, kurio metu jos „vaikšto parugėm, dainuo- 
ja - rugius kelia“. 

Matome tad, kad lietuviškosios Jurginės (balandžio 23), kuriose 
randame suplaktas į krūvą ir romėniškas Cerealia (balandžio 19) — 
žemdirbystės šventę, ir Parilia (balandžio 21) - gyvulių dieną, 
leidžia susidaryti pakankamai ryškų šv. Jurgio - pavasario pranašo 
portretą, kurį reikia griežtai skirti nuo jo, kaip gyvulių globėjo ir 
vilkų valdovo, vaidmens. Iš kitos pusės, trijų mūsų nagrinėjamų 
mitinių būtybių - Perkūno, Pergrubio ir švento Jurgio - funkcijų ta- 
patumas ir jas vaizduojančių figūratyvinių priemonių panašumas 
verčia mus žiūrėti į šv. Jurgį kaip į Pergrubio krikščioniškąjį substi- 
tutą, tuo labiau kad jau XVI a. Pergrubio šventė nebesekė, atrodo, 
pirmojo Perkūno kaprizingų pasireiškimų, o buvo sutapatinta, kaip 
minėjome, su Jurginėmis. 

Užtat ir kai kurių etnografų - čia turime omenyje pirmoje vietoje 
J. Balį (Kalend. šventės, 110) - teigimas, kad mūsų cituotos giesmės į 
Jurgi (kurių mitinis turinys, atitinkąs Perkūno ir Pergrubio funkcijas, 
yra neabejotinas) esančios pasiskolintos iš slavų, neatrodo pakan- 
kamai pagrįstas, jo svarbiausią argumentą, kad tokios giesmės su- 
tinkamos tik siauroje Rytų Lietuvos srityje (Adutiškis, Melagėnai), 
gudų apsuptoje saloje, sugriauna nauji etnografiniai duomenys: 
šių giesmių variantai užrašyti Žagarėje ir Baisogaloje, taigi Vidurio 
ir Šiaurės Lietuvoje, tačiau Archyve jie kažkodėl klasifikuoti kaip 

maldos, o ne giesmės. Rugių kėlimas, ritualiniu požiūriu giminingas 
giedojimui ant tvorų parugėse, praplatina šią zoną iki Pietų Dzūki- 
jos (Varėnos raj.). Tokie hibridiniai išsireiškimai, maišantys šv. Jurgį 
su Perkūnu, kaip „Ateis šv. Jurgis, iškibirkštins lauką...“ (Lioliai, 
Kelmės raj., LKŽ) perkelia mus į Žemaitiją, jau nekalbant apie ben- 
dralietuviškas leksikos formas, kaip Jurgio raktai, bot. pavasarinė rak- 
tažolė (Primula veris), ir Jurgio rasa, pirmoji rasa pavasarį (LKŽ). Visa 
tai rodo, kad šv. Jurgio, kaip pavasarinio žemės atgaivintojo, repre- 
zentacijos ir jo kultas yra visai Lietuvai bendras reiškinys, o ne koks 
nors periferiškai lokalizuotas skolinys. Slaviškų įtakų nuolatinis 
ieškojimas yra, metodologiškai imant, prieštvaninis „įtakų teorijos“ 
palikimas. Iš kitos pusės, kalbėti apie įtakas, kai reikalas eina apie 
bendrą, į istoriją atsirėmusį Lietuvos ir Gudijos etnokultūrinį area- 
lą, neturi daug prasmės. 

Jeigu Pergrubio ir šv. Jurgio identifikacijos problema nesukelia 
papildomų abejonių, tai pavasarinio Perkūno ir Pergrubio santykiai 
lieka dar neaiškūs: į klausimą, ar Pergrubis yra tiktai vienas iš 
Perkūno epitetų, atitinkąs dalines jo funkcijas, ar į jį reikia žiūrėti 
kaip į autonomišką dievaitį, joks atsakymas savaime nesisiūlo. 


II. PERKŪNAS - DANGAUS JĖGŲ TVARKYTOJAS 


1. Pergrubio ir Perkūno funkcijos 


Šiam sutapdinimui, kuris lyg ir savaime peršasi, prieštarauja visų 
pirma mūsų jau naudotas M. Stryjkowskio pavasario šventės ap- 
rašymas. Pagal jį, Viršaitis, atlikęs maldas ir ritualinį alaus nugėri- 
mą Pergrubio garbei, kreipiasi į Perkūną šiais žodžiais: 


O tu, maloningas dieve Perkūne, teikis mums reikalingu laiku pagelbėti 
ir malonų lytų duoti, kad žolės lapotų ir kad mums nelaiku vėtra, kruša, 
žaibai ir griausmas blėdies nedarytų; o tu, galingas dieve, teikis šalin pra- 
varyti piktąjį Pykulį su jo draugais ir pavaldiniais, kad jie mums žalos 
nedarytų ir mūsų javams (Basan., R. r., 589). 


Kaip ir po maldos į Pergrubį, Viršaitis ir dabar išgeria kaušą apei- 
ginio alaus. 

Perskaičius šį tekstą, visų pirma krinta į akis griežtas dviejų die- 
vaičių - Pergrubio ir Perkūno —- išskyrimas: į juodu ne tik atskirai 
meldžiamasi, bet ir jų kulto negalima sumaišyti jau vien dėl to, kad 
abi maldos, sugretintos, seka viena kitą. Šio argumento, tiesa, gal ir 
neužtektų, turint galvoje, kad, pagal Stryjkowskį, maldos ir aukoji- 
mai tęsiasi, skiriami iš viso net šešiolikai dievų, kur tarp lietuviškųjų, 
atrodo, bus įsimaišę ir prūsiškųjų dievybių (ibid.). Tačiau ir vėlgi - 
šis maldos Perkūnui tekstas atrodo rimtas ir patikimas: jame išdėsty- 
tos Perkūno funkcijos visai aiškios ir griežtai skiriasi nuo Pergrubio 
funkcijų. Nekeldami tad nei jų bendros kilmės, nei sąvokų evoliuci- 
jos problemų, galime sakyti, kad turime reikalą su dviem dievais, 
skirtingais ne tik savo vardais, bet ir savo veiklos sferomis. 


Į Perkūną šia malda kreipiamasi, prašant trijų dalykų: 
— kad jis reikalingu laiku pagelbėtų, duodamas lietaus; 
- kad sulaikytų nelaiku „vėtros, krušos, žaibų ir griausmo“ daromą žalą; 
— kad nuvytų šalin Pykulį, jo draugus ir pavaldinius, darančius žalą 
žmonėms ir javams. 


Matome, kad Perkūnas, priešingai negu Pergrubis, kurio veik- 
la - Žemės atgaivinimas ir apvaisinimas - yra ciklinė, bet viena- 
kartinė, čia įsivaizduojamas kaip pastovus atmosferos reiškinių regu- 
liuotojas, galįs laiku duoti reikiamo lietaus, bet galįs ir sulaikyti 
nelaiku grasinančius šių reiškinių ekscesus. Tačiau, toliau skaitant 
tekstą, matyti, kad Perkūnas nėra vien tik gamtos reiškinių valdy- 
tojas, bet ir dieviškosios tvarkos palaikytojas: jo prašoma „sutvarkyti“ 
kitus žmonių bendruomenės gyvenimo dieviškus kenkėjus. 


2. Agrarinis Perkūnas 


Nesustojant kol kas ties šių Perkūno funkcijų gilesniu nagrinėjimu, 
reikia negaištant pastebėti, kad ši nauja perspektyva suaktualina 
ir įprasmina gerai žinomą Lasicijaus Perkūnui skirtą teksto frag- 
mentą, į kurį dažnai žiūrima kaip į humoristinę digresiją. 


Percunos jiems (=pagonims) yra griausmo dievas, į kurį, griaudžiant dan- 
guje, žemdirbys, nešdamas per savo žemę ant pečių paltį, kreipiasi šito- 
kiais žodžiais: 

— Percune deuaite niemuski und mana, dieuvu melsu tavvi palti miessu! 

Susilaikyk, - sako, - Perkūne, ir mano laukui nuostolių nepadaryk, o 
aš tau šitą paltį duosiu. 
Bet kai liūtis praeina, tą mėsą suvalgo pats (De Diis, 19). 


Šiame tekste visų pirma klaidina tai, kad lietuviškai pacituoto 
sakinio prasmė ne tik neatitinka jo lotyniško vertimo, bet ir išvis 
bendro konteksto: lietuviškame tekste prašoma Perkūno, kad jis 
nemuštų Žmogaus - (šio sakinio pirmoji dalis atrodo net kaip gar- 
saus posakio: „Perkūne dievaiti, nemuški žemaičio...“ pritaiky- 
mas) — taigi kalbama apie Perkūno tiesioginius santykius su žmo- 
nija, o tuo tarpu lotyniškame jo „vertime“ - kad jis nedarytų žalos 
laukui, t.y. javams, jau į jį žiūrima kaip į žemdirbystę globojantį 
dievą. Išvada peršasi, kad šį tekstą reikia skaityti, išmetant įterp- 
tą lietuvišką sakinį, kuris greičiausiai buvo įdėtas tik autoriaus 
„moksliškam rimtumui“ pailiustruoti: tada jau jis pasidaro visai 
logiškas agrarinio Perkūno kulto kondensuotas aprašymas. Mal- 
daujantis žmogus jame pristatytas kaip agricola: jis neša kiaulienos 
gabalą per fundum, greičiausiai iki savo nuosavybės ežios, kur jis 
turbūt ruošiasi dievams skirtą dalį pakasti. Tai, kad jis mėsą suval- 
go, yra tik nenusimanančio krikščionio gana naivus pasityčiojimas: 
aukojimas juk yra valgio dalinimasis su dievais, kurių daliai pa- 
prastai priklauso dūmai ir kaulai.'? Tačiau šiame tekste mus itin 
domina tiesioginių ryšių tarp Perkūno, atmosferinių reiškinių val- 
dovo, ir žemdirbystės atpažinimas. 


3. Perkūno šventės 


„Kad Dievas duotų gražų orą ir gerai javus užaugintų, žmonės 
eidavo melstis trečiomis Kalėdų, Velykų ir Sekminių dienomis“ 
(Papilė, LTA 1402/361): krikščioniškojo Dievo vardą pakeitus Per- 
kūnu, šį žmonių meldimąsi galima sugretinti su Stryjkowskio XVI a. 
lietuvių pagoniška malda. „Kalėdos trukdavusios keturias dienas. 
Paskutinė diena - tai Iedų diena. Per tą visą dieną žmonės melsda- 
vosi, kad Dievas apsaugotų javus nuo ledų“ (Vabalninkas, in J. Ba- 
lys, Kalend. šv., 23). 

Tokius maldų ir švenčių nurodymus reikia truputį paaiškinti. 
Visų pirma pabrėžtina tai, kas charakteringa didžiosioms lietuvių 

šventėms: jų visų pirmoji diena yra, jei taip galima pasakyti, maž- 
daug krikščioniška šventė, „tačiau prie tos prisiglaudžia dar ir 
gražus pašventys“ (LKŽ, Kel 1862, 143), kuris tęsiasi paprastai dar 
tris dienas, kurios jau yra grynai „pagoniškos“. Paskutinė iš jų ir 
yra ledų diena: „Čia pašvenčių dienas šventina, t.y. trečią ir ketvirtą 
Kalėdų, Velykų, Sekminių“ (LKŽ). Liudininkų nesutarimas yra dėl 
to, ar ledų diena yra trečioji, ar ketvirtoji, išaiškinama labai papras- 
tai: ledų diena yra trečioji, įskaitant tiktai „pagoniškus“ pašvenčius, 
tačiau ji tampa ketvirtąja, „krikščioniškąją“ šventę laikant pirmąja 
švenčių diena. 

Šitoks ledų dienų kartojimasis, prisegant jas prie pagrindinių 
krikščioniškojo kalendoriaus švenčių, yra specifinis reiškinys lietu- 
viškų švenčių organizacijoje, išskyrus gal tik raganų susirinkimus, 
vykstančius per ekvinokcijas ir solsticijas. Ši diena nėra kokia nors 
lokalizuota, vietinės reikšmės šventė: XIX a. ir XX a. pradžioje jinai 
išsilaikiusi visoje Lietuvos teritorijoje. Iš čia ir jai priskirtina svarba. 

Ledų diena švenčiama gana paprastai. Šventimas - tai tam tikrų 
sutartinio pobūdžio santykių su tuo būdu pagerbiama dievybe nu- 
statymas, santykių, kurie sutvirtinami tos dievybės duotų prisa- 
kymų ar draudimų laikymusi. Ledų dienos draudimai: nepajudinti 
žemės, nesutrenkti jos kokiu nors staigiu judesiu, užtat - nedirbti 
jokių lauko darbų: nei arti, nei akėti. Tai Perkūno reikalaujama pa- 
garba žemei, javų auginimo ir brandinimo partnerei. Ledų dienos 
prisakymas: melstis, savo maldavimais įsigyti Perkūno prielanku- 
mą, jo norą saugoti Žmonių naudą nuo negerovių. 

Etnografų užrašai, kalbantys apie ledų dieną, dažniausiai aiški- 
na ją - tai jau minėjome - kaip pašvenčių trečiąją dieną, prisegtą 
prie pagrindinių metinių švenčių - Kalėdų, Velykų, Sekminių. Šis 
pagrindinės šventės atkartojimas, paliekant trijų dienų tarpą, įdo- 
mus dar ir tuo, kad jis primena tuo pačiu principu organizuoja- 
mas, kaip Dumėzilis tai išaiškino, romėnų kalendorines šventes.!! 
Kad tai nėra paprastas, uliavoti mėgstančių Žmonių savaime pasi- 
darąs didžiųjų švenčių pratęsimas, rodo kad ir „ledų diena“, kuri 
išpuola balandžio 26 d., t.y. trims dienoms praėjus po Jurginių (ba- 
landžio 23), ir gali būti laikoma kaip savotiškas Jurginių atkarto- 
jimas. Jos metu organizuojamos bendruomenės maldos „veluk 

audrų ir ledų“ (LKŽ), „kad bangų (audrų) nebūtų (J. Balys, Kalend. 
šu., 125), bet taip pat „švenčiama“, t.y. nejudinama žemė (ibid.) ir - 
kas galutinai patvirtina Morkaus dieną kaip Jurginių „pašvenčius“ — 
tą dieną, kaip ir per Jurgines, draudžiama valgyti mėsą (ibid.). 
Žemdirbystei galinčių kenkti gamtos jėgų sutramdymas buvo 
kaimo visuomenei toks svarbus, kad maldos „nuo ledų ir perkūni- 
jos“ buvo atliekamos, atrodo, kiekvienos didesnės šventės proga: 
per Devintines, per Petrines, per Ilges. Suprantama darosi, kodėl 
toks Mažvydas, cituodamas eilę nekenksmingų - bet, krikščionišku 
žvilgsniu, niekuo nepadedančių - antraeilių dievybių, prie jų pri- 
deda ir Perkūną: jį tokiame kontekste reikia interpretuoti kaip kai- 
mo bendruomenei itin reikalingą ir reikšmingą agrarinį Perkūną. 


III. KELIOS PASTABOS 


Šis kelių Perkūno veiklos bruožų išryškinimas toli gražu nepreten- 
duoja į išsamumą, net nebando pateikti daugialypio jo portreto. 
Rašinio tikslas, aprašant porą būdingų, archajiškų, bet gerai išsi- 
laikiusių jo funkcijų, yra greičiau negatyvus: sukelti abejonių, lie- 
čiančių tikrąjį jo veidą, net kovoti prieš visą eilę lietuvių mitologi- 
jos studijose įsivyravusių prietarų. 

XXa. pradžioje įsigalėjusi mada, kurios dar ir šiandien ne visiems 
pavyksta atsikratyti, - ieškoti kaip galima didesnio skaičiaus dievy- 
bių, surandant joms bet kokia kaina vaisingumo ir derlingumo funk- 
cijas. Toks aiškinimas be didelių sunkumų buvo taikomas ir mūsų 
Perkūnui. Neneigdami iš principo tokios pavasarinio ir pirmutinio 
Perkūno rolės, mes tačiau matėme, kad jo, kaip žemės vaisintojo, kaip 
šių dieviškų vedybų partnerio, funkcijas atlieka jam gana artimas 
Pergrubis ir vėlesnis, jau sukrikščionintas jo paveldėtojas — šventas 
Jurgis. Taigi vaisingumas nėra pagrindinis Perkūno bruožas. 

Atvirkščiai, dviejų, vienas kitą sekančių ritualų - skirtų atski- 
rai Pergrubiui ir Perkūnui - palyginimas išryškina visai skirtingą jo 
veiklos ypatumą - jo, kaip dangaus jėgų prižiūrėtojo ir tramdytojo, 
vaidmenį. Perkūnas - tai orinis dangaus dievas, taip kaip Andojas 
yra vandens, o Velinas - požemio dievas: jis apramina audras, pri- 

žiūri debesis, leidžia arba stabdo lietų, jo garbei švenčiama ledų 
diena. Jis - ne vienkartinis žemės vaisintojas, o nuolatinis žemdir- 
bių tautai pavojingų ir geradarių gamtos jėgų - ir jas įkūnijančių 
dievybių — valdovas. Tokia jo pagrindinė funkcija santykyje su 
žmonėmis. 

Dieviškame pasaulyje jo rolė irgi panaši: jis kovoja su velniu- 
kais, vykdo aukštųjų dievų ir likimo sprendimus, saugoja - Mėnu- 
lio ir Aušrinės paleistuvingų santykių atveju - dievų elgesio mora- 
lumą ir t.t. Jis - atsakingas, suvereninis dievas, palaikąs dieviškąją 
ir žemiškąją tvarką, tačiau nei mitologiniai, nei folkloriniai paliu- 
dijimai (išskyrus gal Dlugoszą, kuris jį dėl žaibų lygina su Jupite- 
riu) neleidžia tvirtinti, kad jis būtų pagrindinis, pirmutinis dievų 
tarpe: vyriausiojo dievo ieškojimas mums atrodo kaip mitologų ir 
folkloristų, norinčių pagonybėje surasti krikščioniškojo Dievo ati- 
tikmenį, išsigalvojimas. 

Kitas panašaus svorio tvirtinimas - tai Perkūno paskelbimas ka- 
ro dievu. Nagrinėdami Velino bylą, matėme, kad tokią karinę funk- 
ciją dievų pasaulyje atlieka Velinas ir jo kriukis Kalevelis. Atvirkščiai, 
Perkūnas, tiesa, kartais pasirodo apsirengęs medžiotojo drabužiais, 
bet jo karingumo sunku surasti. 

Nei karo, nei vyriausias dievas, Perkūnas visgi yra seniausiuose 
dokumentuose paliudytas vienas iš trijų Dievų Viešpačių ir lietu- 
viškame Olimpe užima svarbią vietą. 


Pastabos ir nuorodos 


' „Kai pirmą kartą išgirstama perkūnija, žmonės, puolę kniūbsti, galva muša žemę 
ir apsiverčia“. Vysk. M. Karpio ganytojiškas laiškas (1737 m.), in J. Lebedys, Liet. kl. 
XVII ir XVIII a., p. 200. 

* Visi šie paliudijimai surinkti in J. Balys, TD, III, 209 passim. 

3 M. Stryjkowski, Kronika, I, 148, in Basan., R. r., 589; ta pati Stryjkowskio aprašyta 
šventė smulkiai atpasakota ir komentuota in M. Jučas, Lietuvos metraščiai, 149. 

* J. Elisonas (garsų pamėgdžiojimai), in T. darb., III, 324. 

5 Žr. K. Būga, II, 258: „senovėje rakinti skrynią, duris nieko kito nereiškė, kaip tik su 
tam tikru raktuvu „krapštuku“, vadinamuoju raktu, užsklęsti ir atsklęsti, išrakinėti 
skląstį“. 

* „Pavasarį, kai pirmą kartą išgirsdavo Perkūną griaudžiant, tai mergos rūtas sėda- 
vo“. Mrj. LMD, I, 299 (I), in Taut. darb., III, 206. 

" Adutiškio dainos tąsa. Cf. taip pat kreipimąsi į katiną pavasarį: „Vau va-au, pačios 
ieškau. Jurgi, Jurgi, o tu kurgi?“ J. Elisonas (Kuršėnai), in Taut. d., VI, 340. 

š 1938 m. Žagarė LTR 1503(21), in Liet. taut., V (maldos), 819; kito varianto fragmen- 
tas užrašytas 1936 m. Baisogala, LTR 988(94), ibid. 

? LKŽ: kelti rugius Prng., pajurginėti, pavaikščioti Jurginių dieną. Cf. „mergos, einam 
rugius kelti!“ Prng.; „Moterys eina per Jurgines į parugę, kur valgo, dainuoja, šoka“, 
Mrc. 

10 „Velykų šventintos mėsos kauliukus ir kiaušinių lukštus nuneša ant savo kreisos ir 
pakasa, tai apsaugoja laukus nuo bangų, t.y. nuo liūčių ir ledų“, Liškiava LTA 374/ 
173, in Balys, Kalend. šv, 99. Toks pat paliudijimas iš Jurbarko (LTA 1437 /31), kur 
pakasama avienos mėsos. 

1 Fėtes Romaines de Uėtė et de Vautomne. 


Šeštas skyrius 
SAULĖ - MARTI 


1. Saulės gimimas ir atgimimas 


Malalos Kronikoje užrašyto Šovio mito teigimą, kad Saulę esą nu- 
kalęs ir danguje pakabinęs dievas Kalevelis, patvirtina ir iki šiol 
išlikę folkloriniai duomenys. Pirmutinis, neabejotinai archajiškas 
dokumentas šioje srityje — tai plačiai žinoma kalėdinė daina: 


Atbėgo elnis, devyniaragis, 

Oi Kalėda, devyniaragis. 

Vai ir atbėgo, vandenin žiūri, 

Vandenin žiūri, ragelius skaito. 

Ant mano galvelės devyni rageliai, 

Devyni rageliai, dešimta šakelė. 

Ant tos šakelės kalveliai kala, 

Kalveliai kala, sliesorėliai lieja. 

Oi jūs, kalveliai, mano broleliai, 

Jūs man nuliekit aukselio kupką. 

Aš palaistysiu žalią rūtelę. 
(Merkinė, 1937 m., in J. Balys, Liet. tautos. skaitymai, I, 120) 


Šis tekstas, daugelio laikomas hermetišku arba vien „poetišku“, 
iš tiesų yra beveik transparentiškas, jei tik jisai skaitomas tam tik- 
roje mitologinėje perspektyvoje. Neabejotina, pavyzdžiui, kad el- 
nias, vien tik dėl savo ragų, kasmet priaugančių vienu „rageliu“, 
turėjo daryti didelį įspūdį senovės lietuviams: jis atrodė jiems kaip 
Laiko bėgimo, metams pakeičiant metus, simbolinė figūra. Turint 

galvoje, kad skaičius devyni liaudies galvosenoje nusako gausybę, 
devyniaragio elnio atbėgimas reiškė ne tik paskutinių metų išsi- 
baigimą, bet ir visą jau praėjusių metų eilę. Užtenka prisiminti 
mūsų jau nagrinėtą viešpaties Andojo asmenybę: į vandenį, praei- 
ties ir ateities žinojimo šaltinį, žiūrintis elnias ne tik suskaito savo 
ragelius, bet mato ant savo galvos ir „dešimtą šakelę“ - praside- 
dančius naujuosius metus. 

Ir štai ant tos šakelės kalveliai kala auksinę taurę - ne ką kita, o 
saulės rutulį. Tada Saulė, prisistatydama jau merginos pavidalu, 
kreipiasi į savo brolelius kalvius, prašydama nulieti taurę tam, kad 
jinai galėtų „palaistyti žalią rūtelę“,tuo parodydama savo susirūpi- 
nimą visomis marčiomis. Poemos aprašomas įvykis skiriasi nuo 
Šovio mito tik tuo, kad Kalevelio atliktas Saulės nukalimas yra pir- 
mapradis, archetipinis gestas, tuo tarpu „broliai kalveliai“ kasmet 
atkartoja liturginiu virtusį stereotipą. 

Kitoje tos pačios poemos versijoje (Liet. taut., I, 209210, Eišiškės) 
Saulė prašo kalvelių jai nukalti jau nebe auksinę taurę, o aukso žie- 
delį - tai vis tas pats, į dangų įkeliamas apskritimo formos objektas, 
lydimas panašių mergautinių konotacijų. Tačiau aukso žiedas duo- 
da didesnių galimybių Saulės epifanijai išvystyti jau vien dėl to, kad 
tai judrus, ritinėjamas daiktas. Štai dar kitu atveju Saulė giriasi: 


Turiu brolį kalviuką, kalviuką, 
Jis nukals man tilčiuką, tilčiuką: 
Aš tuo tiltu tekina, tekina, 
Aukso žiedą ridina, ridina. 

Kur žiedelis nuriedės, nuriedės, 
Ten Saulutė nutekės ir nusės. 


(Kamajai, 1939 m., in J. Balys, ibid., I, 115) 


Nauji variantai, kur aukso žiedas pakeičiamas vainiku, kur Saulė 
teka „pro vario vartelius“ „jau tik nežymiai papildo susidarytą jos vaiz- 
dą: jinai drauge pasirodo dviem skirtingais pavidalais - tai ne tik 
apskritas dangaus šviesulys, bet ir antropomorfinė, moteriška figūra. 

Šitoks dvigubo Saulės pavidalo supratimas padeda išsiaiškinti 
ir bent dalinai interpretuoti kitą senovišką, Kalevelio ir Saulės san- 
tykius nušviečiantį mitą, XV a. pradžios keliautojo Jeronimo Pra- 
hiškio (1432), grįžusio iš pagoniško krašto, atpasakotą viskuo be- 

sidomintiems guatrocento humanistams. Jis pasakojo radęs Lietu- 
voje giminę, kuri 


solem colebat et malleum ferreum rarae magnitudinis singulari cultu vene- 
rabatur (in Mannhardt, 135). 


Priešingai negu Šovio teksto autorius, jis susidomėjo visų pirma 
Saule, o ne Kaleveliu, jo vietoje aprašydamas kaip lietuvių garbina- 
mą objektą tiktai kalvio įrankį - „reto didumo geležinį kūjį“. Tačiau 
apklausinėjęs šio kulto dvasininkus, jis papildomai sužinojo, kad 


olim pluribus mensibus non fuisse visum solem, guem rex turris. Signa 
zodiaci deinde opem tulisse soli ingentigue malleo perfregisse turrim so- 
lemgue liberatum hominibus restituisse, dignum itague veneratu instru- 
mentum esse, guo mortales lucem recepissent (ibid.). 


Šis visai patikimas liudininkas - jo atskirai duoti gyvačių ir 
amžinosios ugnies kultų aprašymai tikslūs ir patvirtinami - patei- 
kia labai galingo karaliaus pagrobtos ir įtvirtinto bokšto kalėjime 
uždarytos Saulės - taigi jau ne dangaus rutulio, o žmogiškos būty- 
bės — nuotykius. Kelis mėnesius visai žmonėms nebepasirodžiu- 
si - šį kartą jau dangaus šviesulio forma - Saulė buvo pagaliau zo- 
diako ženklų (?) išlaisvinta, bokštą sutriuškinant šiuo milžinišku 
kūju, ir grąžinta žmonėms. Mirtingieji tuo būdu atgavę šviesą, o 
kūjis tapęs gerbimo vertu įrankiu.* 

Teksto patikimumo nesumažina tai, kad keliauninkui nepavyko 
sužinoti nei karaliaus-grobiko, nei Saulės išgelbėtojo tikrinių vardų. 
Mums jau šiek tiek pažįstant šį mitinį kontekstą, kūjo savininko — 
Kalevelio - vardas pats peršasi. Juo labiau kad šią prielaidą sutvirti- 
na ir kitas, mūsų jau nagrinėtas Aušrinės mitas ir būtent - jos pa- 
grobimo istorija (Apie dievus ir žmones, 155 sąą): Aušrinę pagrobęs 
karalaitis ten pasirodo kaip kalvis-auksakalys, mūsų pasiūlytas iden- 
tifikuoti su Kaleveliu. Šių dviejų mitų ir jų herojų santykis atrodo 
taip: 

Aušrinė Saulė 


Pu 


Kalevelis grobikas  Kalevelis išgelbėtojas 


* Kūjo, kaip Kalevelį charakterizuojančio įrankio, patikimumą patvirtina ir Budraičių- 
kalvių (Lasicius) jam kaip Kriukiui skiriamas kultas. 

Matome, kad šie trys mūsų atskirai nagrinėti dokumentai: Ma- 
lalos aliuzijos į Kalevelio santykius su Saule, Jeronimo Prahiškio su- 
trauktai atpasakotas Saulės mitas ir pagaliau mūsų į krūvą surink- 
ti Žodinės mitinės tradicijos elementai, leidžią atstatyti dvigubą 
Saulės figūrą, ne tik vienas kitam neprieštarauja, atvirkščiai - jie 
vienas kitą papildo. Malalos liudijimas mums garantuoja Kalevelio 
teonimą, tuo tarpu Jeronimo aprašyme randame tiktai jo galios ir 
veiklos instrumentą - žmonių garbinamą kūjį. Saulė, Malalos Kro- 
nikoje traktuojama tiktai kaip dangaus kūnas, pasirodo Jeronimo 
tekste ne tik kaip antropomorfinė figūra, bet ir kaip šviesulys - ji 
apšviečia žmoniją. Abu Saulės pavidalai pagaliau sinkretiškai išsau- 
goti poetinėje liaudies tradicijoje, aprašant jaunos dievaitės, ri- 
tinėjančios po dangų aukso žiedą ar vainiką, gimimą ir gyvenimą. 


2. Saulės gyvenimas 


Žiemos speiguose gimusiai Saulei lemta išpildyti visą gyvenimo 
ciklą, pereinant per visus reikšmingus moters gyvenimo etapus. 

Jinai išauga, žinoma, kaip gražuolė, bent žmonių vaizduotėje ji 
taip regima: „...atrado ten paną su auksiniais plaukais - graži kaip 
saulė!“ (Basan., LPY, II, 88). Auga, bręsta, laukia jaunikio, po suža- 
dėtuvių ji jau galės pasirodyti vainikuota ir kaspinuota (Apie die- 
vus ir žmones). 


Aušta aušrelė 
Į rūtų daržą, 
Teka Saulelė 
Į vainikėlį. 
(A. Juška, Liet. dainos, II, 524) 


Ateina pagaliau lemtinga diena, teisingiau pasakius - Velykų 
rytas, žmonės keliasi prieš aušrą, laukdami pasirodant gražiai ap- 
sirėdžiusią, išsidabinusią Saulę, kuri (pagal J. Balio, Kalendorinės 
šventės, surinktus duomenis): 

— „Mmainosi įvairiomis spalvomis ir plastėja“ (visoje Lietuvoje); 

— „Žalia melsva pasirodo“ (Tverečius); 

— „tai pasidaro raudona, žalia, mėlyna, balta“ (Salakas). 

Taigi mūsų Saulė - ar ji prisistatytų dangaus rutulio, ar jaunos 
merginos pavidalu - išsipuošusi, koketiška gražuolė: tai patvirti- 
na ir gausūs kalbiniai stereotipai, kaip 

— „apsitaisiusi kaip Saulės marti“ (I. Simonaitytė); 

— „Saulės viešnė, kuri darbo bijo, geb tik puoštis“ (LKŽ: Šv); 

— „Ko švaistais po trobą kaip Saulės pana?“ (LKŽ: Šts). 

Šis nuostabus, visoje Lietuvoje konstatuotas įvykis būtų nepil- 
nai aprašytas, nepridėjus, kad Velykų rytą ji ne tik išsipuošia, bet 
kad, taip išsidabinusi, Saulė šoka (J. Balys, ibid.): 

— „Velykų pirmos dienos rytą patekėdama Saulė šokinėja: tris- 
kart pašokėja aukštyn ir žemyn...“ (visoje Lietuvoje); 

- „Žmonės anksti keldavosi ir eidavo žiūrėti, kaip Saulė iš džiaugs- 
mo šoka“ (Antalieptė); 

— „Per Velykas, kai visi žmonės esti linksmi, tai net ir Saulė iš to 
smagumo šokinėja: kilsu, kilsu“ (Pakruojis). 

Prisimenant lietuviškų vestuvių papročius, kuriuos turėjome 
progos panagrinėti kita proga (Apie dievus ir žmones), kalbėdami 
apie bitelių pasišokinėjimus per pagrindines moters gyvenimą 
atžyminčias šventes, negalima šiame džiaugsmingame Saulės ap- 
sireiškime nematyti to paties jaunamartės šokio ritualinio atkarto- 
jimo. Šitokiame kontekste darosi pilnai suprantamas ir šis mito- 
loginės dainos posmas: 


Mėnuo Saulužę vedė 
Pirmam pavasarėly... 


Jei toks mūsų siūlomas aiškinimas priimtinas, galima manyti, 
kad antrasis šokančios Saulės pasireiškimas turi vykti jos pirmagi- 
mio krikštynų, t.y. jos „stono“ pakeitimo, proga. Toks šokis iš tiesų 
visoje Lietuvoje regimas didelių švenčių, atitinkančių laikotarpį 
tarp Joninių ir Petrinių (birželio 24-29), rytmetį. Liudininkai ne 
visados sutinka dėl tikslios jo datos, vieni jų priskirdami šį stebuk- 
lingą pasirodymą Joninėms, kiti - Petrinėms. Balio argumentacija 
šiuo atveju mums atrodo priimtina: jo manymu, negalima pastebėti 
kokių nors tampresnių ryšių tarp Saulės ir Joninių švenčių, o svar- 
biausia - Žmonės mano, jog Saulė „apsigręžia“ ne per Jonines, o 
per Petrines (Liet. tautos. skaitymai, II, 138). 

Šiuos argumentus patvirtina ne tik ypatinga Petrinių švenčių 
reikšmė: rytdieną po Petrinių rengiami didžiuliai žmonių susirin- 
kimai, vadinami Žaislai arba Velnio Turgeliai, mums primena Saulės 
priklausomumą Velino-Kalevelio dieviškumo sferai, - bet ir kosmog- 
rafinio fakto - saulės „apsigręžimo“ —- atitikimas moters, pagim- 
džiusios pirmąjį kūdikį, gyvenimo lūžiui. Poetiškai išreikštą Saulės 
„apsigręžimą“ suglaustai apsako kad ir toks mitologinės dainos 
posmas: 


Kalėdų rytą 
Rožės sužydo, 
Petrinių rytą 
Ežerai šalo —- 
(V. Misevičienė, Lietuvių dainų katalogas, I, Švenčionys) 


Saulės identifikavimas su rože nekelia jokių sunkumų: rožės 
sužydėjimas Kalėdų rytą atitinka Saulės atgimimą. Tuo tarpu „eže- 
rų sušalimas“ vidurvasarį bent mums ilgai atrodė paslaptingas 
reiškinys: 

Kas ten dyvai 

Do stebuklai yra, 


Kad vasarą 
Ežerai užšalo! 


„Tekėk, Saulele, 
Per žalią girelę, 
Nutirpysi 
Ežerų ledelį“ 


(Juška, Liet. d., II, 700) 


Aišku, kad rožės sužydėjimas, taip kaip ir Saulės atgimimas, 
dar nereiškia, kad vasara jau čia pat: tai tik inchoatyvinis naujų 
metų ciklo simbolis. Panašaus simbolizmo - ežerų užšalimo - pa- 
galba pranešama ir apie naujo, dekadentiško metų periodo - pir- 
mųjų žiemos ženklų - pradžią, tuo pat prašant Saulę apstabdyti šį 
smukimo procesą. 

Toks Saulės „apsigręžimas“ reiškia ir jos mitinės rolės pasikeiti- 
mą: mūsų pavasarinė gražuolė nuo Petrinių virsta Saule-Motule, 
kuri sušildo vargstančius piemenėlius, leidžia jiems, greičiau nu- 

sėsdama, anksčiau parginti namo bandą, bet kuri, kaip atsakinga 
šeimininkė, prižiūri ir šeimynos laukų darbus: 
Ar daug, ar maža dienos darbelio. 
(V. Misevičienė, Liet. dainų katal., I, 89) 


Išpildydama metinį savo gyvenimo ciklą, jinai dabar atlieka 
trečiosios Dumėzilio funkcijos pareigas, ir tik po rudens ekvinok- 
cijų prasideda lėtai gęstančios Saulės agonija ir pagaliau Žmonijos 
su baime ir viltimi laukiamas jos prisikėlimas. 


Septintas skyrius 


ŠTAI KĄ RUGELIS KALBĖJO... 


JAVAI IR JŲ GLOBĖJAI 


I. ĮŽANGINĖS PASTABOS 
1. Darbai ir šventės 


Keista gali atrodyti mūsų užmačia iš naujo atidengti su javų kultūra 
susijusių papročių bylą: jų aprašymai bus turbūt iki šiol tautosaki- 
ninkų kuo kruopščiausiai ir išsamiausiai atlikti. Tačiau šie papročiai 
pagal tradiciją įeina į vasaros darbų ciklą, tuo griežtai skirdamiesi 
nuo žiemos ir pavasario švenčių. Užtat, norint atstatyti lietuviškąją 
mitologiją ir jos ritualus, reikia bandyti nustatyti ištisą kalendori- 
nių švenčių ciklą - tokį, koks jis žinomas, pavyzdžiui, graikų ar 
romėnų mitologijose — ir su darbais susietuose papročiuose įžiūrėti 
geriau ar prasčiau išsilaikiusius liturgijos elementus. 

Vasaros ar rudens darbų įprasminimas atitinkamomis pastovio- 
mis šventėmis sukelia, tiesą pasakius, žemdirbių tautose visai su- 
prantamų sunkumų: dėl klimatinių sąlygų kaitaliojimosi laukvokio 
darbai negali būti atliekami kasmet iš anksto nustatytomis datomis; 
tokie darbai —- rugiapjūtė, pavyzdžiui - atliekami dažniausiai talkos 
principu, negali vykti vienu metu, o tik paeiliui. Rugiapjūtės pradžia 
ir pabaiga atrodo tad kaip tipiškai kilnojamos šventės. 

Norint suprasti, kaip gali būti suderinamos šios dvi būtiny- 
bės - bendruomenės religinio gyvenimo buvimas ir individualus 
žemės ūkio darbų pobūdis - reikia visų pirma skirti šeimos keliamas 
šventes ir bendruomenės (kaimo, anksčiau - greičiausiai valsčiaus) 

šventines sueigas. Rugiapjūtės atveju pirmosios gali būti kilnoja- 
mos, o bendruomenės - pastovios. 

Antra vertus, visą žemdirbystės procesą - o tuo pačiu ir į jį įrašytą 
rugių, kaip pagrindinio maisto šaltinio, auginimo vyksmą - reikia 
laikyti kaip metinį ciklą, tuo pačiu pabrėžiant jo reguliarumus. Tu- 
rint galvoje dviejų rūšių javų — žiemkenčių ir vasarojaus - augini- 
mą, galima pirmiausiai taip suskirstyti šiuos darbus-šventes: 


Aruodų atidarymas 
sėklos paruošimas Gandrinės (kovo 25) Žolinė (rugpjūčio 15) 





po Jurginių Šilinė 
(balandžio gale) (arba Žolinėlė) 


Matome, kad šios šventės simetriškos, kad atstumas tarp sėklos 
paruošimo ir pačios sėjos tiek pavasarį, tiek ir rudenį maždaug tas 
pat - apie mėnuo laiko. Šitoks reguliarumas leidžia manyti, kad ir 
derliaus sudagojimo šventės turėjo būti pastovios. 

Tokių švenčių, paliudytų, turime net dvi. 

(1) Rugių šventė!, žinoma Mažojoje Lietuvoje, kur jinai vadina- 
ma dar ir Jokūbinėmis (liepos 25). Ją Didžiojoje Lietuvoje atitinka 
Šv. Ona (liepos 26), kuri, kaip žinoma, „duoda duonos su smeto- 
na“. Hipotezę, kad ir Didž. Lietuvos Kunigaikštystėje Šv. Ona bu- 
vo laikoma Rugių švente, sustiprina diedų - duonos dalinimo elge- 
toms - buvimas per visą savaitę po Šv. Onos. 


Pastaba. Tačiau „smetonos“ minėjimas ryšyje su Šv. Ona, taip pat ir specia- 
lios dovanos kerdžiui („avies šlaunelė“) leidžia manyti, kad ši šventė galėjo 
būti susieta ir su gyvulininkyste. 


(2) Dagotuvės arba Dagos šventė (rugsėjo 29) yra neabejotina ru- 
dens šventė. Nors mums ir nedaug Žinoma apie tiesiogiai su ja 
susietus papročius, tačiau jau vien tik datos parinkimas - ji ati- 
tinka rudens ekvinokcijas ir atliepia pavasarines Gandrines - yra 


TAUTOS ATMINTIES BEIEŠKANT 479 


reikšmingas. Apie datos „reikšmingumą“ mes kalbame todėl, kad, 
kaip tai neretai pasitaiko, mūsų turimi šaltiniai paliudija atskirai, 
iš vienos pusės, rugiapjūtės pabaigtuvių ritualus, bet nenurody- 
damijų datos, o iš kitos pusės, pasiūlydami patikimą datą, bet nie- 
ko nesakydami apie su ja susietus papročius. Šį klausimą, o kartu 
ir abiejų švenčių „autentiškumą“, bandysime spręsti vėliau. 


2. Šventės ir dievai 


Kita problema, kuri, nežiūrint gausios dokumentacijos, lieka ne- 
išspręsta, - tai rugius ir apskritai javus globojančių, juos auginančių 
dievybių atpažinimas ir nustatymas. 

Balys, gerai pažinęs ir apsvarstęs šią bylą, siūlo javų globėju 
laikyti moteriškosios lyties Rugių Dvasią, kuri, kaip kita proga ma- 
tėme, Mažojoje Lietuvoje yra paliudyta kaip Rugių Boba. Žiūrėti į 
ją kaip į moteriškos giminės būtybę kviečia ir tokie paskutinio pėdo 
pavadinimai kaip Barmba ar Motinėlė, taip pat ir posakis „bobą gau- 
ti“, reiškiantis nupjauti, kitus pralenkiant, paskutinį rugių pėdą. 

Tačiau neužmirština ir tai, kad pirmutinis ar paskutinis pėdas 
(ar sauja) - Svečias, Keleivis, Gaspadorius - tai vis vyriškos giminės 
stabai, neabejotinai atstovaują javų dievybėms, kad Ievaras ar Plo- 
nis (nors pastarasis turi ir moteriškąją žodžio formą plonė) - tai vis 
vyriški „paveikslai“ , iškilminga procesija lydimi namo per pabaig- 
tuves. Pažymėtina taip pat, kad vienas labai reikšmingas, kiek pa- 
slaptingos kilmės „himnas“, apdainuojąs juodabarzdžio ožio au- 
kojimą rudenį, mini dvi mitines būtybes - Javinį ir Žvaginį - kurios 
dalyvauja šiame aukojime, papjaudamos ožį „dievų garbei“. Dėme- 
sio verti taip pat yra prieš kurį laiką paskelbti XVII a. jėzuitų mi- 
sionierių raportų tekstai, minintys drauge net dvi javus globo- 
jančias dievybes: Dirvolira ir Nosolum (acc), kurių etimologiją reikės 
bandyti išsiaiškinti, įvedant jas į mūsų nagrinėjamą darbų ir šven- 
čių ciklą. 

Taigi, nepaisant paviršutinio įspūdžio, kad rugiapjūtės darbų 
ir apeigų byla yra gerai pažįstama, net subanalėjusi, atrodo, kad 
jos peržiūrėjimas negali būti nenaudingas. 

II. ŠEIMYNINĖS ŠVENTĖS 
1. Prapjovos ir jų svečias 


Rugiapjūtė visoje Lietuvoje nuo senų laikų pradedama ir baigia- 
ma, atrodo, gana pastoviai išsilaikiusiomis apeigomis. Pjūties pra- 
džia, vadinama prapjovomis, prapjautuvėmis ar pradėtuvėmis (LKŽ), 
gerai aprašyta, ir šie aprašymai nedaug kuo skiriasi nuo XVI a. 
liudijimų (Maletius ir Lasicius). Ją tad tik sutrauktai pateiksime, 
kiek sustodami ties religiniais jos aspektais. 

Visi sutinka, kad prapjovų apeigos laiko atžvilgiu atliekamos at- 
skirai, anksčiau negu kad pradedama pjūtis (pvz., šeštadienį, patį 
darbą pradedant pirmadienį): šventė čia griežtai atskirta nuo dar- 
bymečio. Apeigos prasidėdavo procesija į rugių lauką, kur šei- 
mininkė, atėjusi su duona ir druska, prapjaudavo pirmąjį pėdą 
(pirmas tris saujas) ir surišusi parsinešdavo namo, pastatydavo jį 
garbingiausioje vietoje - krikštasuolėje. Šis pirmasis rugių pėde- 
lis buvo vadinamas Svečias: Dzūkijoje dar XX a. pradžioje, anytai 
supjovus ir pastačius šį pėdą, marti uždengdavo jį, kaip brangų 
svečią, stuomenimis. 

Parsinešus namo, reikėjo „svečią čestavoti“, t.y. vaišinti, krau- 
nant ant stalo pyragus, kepant kiaušinienę. Kai kuriose vietose „ant 
pradėtuvių vienas iš šeimynos su ryšiu šiaudų apriš(davo) ūktverį, 
(turėjusį už tai) duoti pjovėjams alaus, midaus“ (LKŽ: J): taip jį 
aprišant, šeimininkas simboliškai paverčiamas į pirmąjį pėdą ir 
tuo būdu tampa lyg ir „rugių valdovu“. Užtat ir nestebėtina, kad 
Svečias turi ir kitą vardą, jis - Gaspadorius. Tačiau bendras, nespeci- 
fikuojantis šio svečio, kuris kartu yra ir gaspadorius, vardas - tai 
Diedas, žodis, kuris reiškia maždaug „dvasia“, „mitinė, nežmogiška 
būtybė“, bet drauge ir „elgeta“: nuo pjūties pabaigos visą savaitę, 
kaip jau minėjome, tęsis diedai, duonos elgetoms dalijimo metas. 

Pavaišintas Svečias išbūna kurį laiką gryčios kampe, iki rugių 
vežimo į kluoną;: jis ten pastatomas šalinėje arba tiesiog kampe, ir 
ant jo kraunamas pirmasis javų vežimas. 

2. Nuobaigos 


Nuobaigos, kitaip vadinamos dar pabaigtuvėmis, patalkiu, apja- 
vomis (LKŽ), rengiamos tą pat dieną, baigus pjauti paskutinį rugių 
barą ir iš paskutinių varpų supynus vainiką, vadinamą ievaru. Pa- 
gal iki XX a. Dzūkijoje išlikusį paprotį - jo atitikmenų esą galima 
rasti ir Gudijoje - aplink paskutinę nenupjautą rugių saują susėdu- 
sios pjovėjos, išravėję ją atitinkantį žemės plotą ir užkasę tenai duo- 
nos su druska, nesupjautus rugius supindavo į kasą, vadinamą ie- 
varu, ir tik tada jau nuskindavo nuo ievaro varpas ir įpindavo jas į 
pabaigtuvių vainiką (Maž. liet. t. encikl.). 

Šis archajiškas ritualas yra itin reikšmingas: savo precizišku- 
mu jisai padeda suprasti bendrą visos apeigos prasmę. Iš jo 
aiškiai matyti, kad ievaru vadinamas visų pirma ne pabaigtuvių 
vainikas, o paskutinė nenupjauta rugių sauja, kurią išauginusi 
Žemė nuravima, pagarbiai apšvarinama (ne plika ranka, o per 
prijuostę), kuriai aukų forma užkasama duona ir druska. Ne- 
nuostabu tad, kad vainikui iškeliaujant namo, šis pasilikęs pė- 
das - kuris iš tiesų nėra vulgarus šiaudų kūlelis, o javų dvasia — 
vadinamas Dirvolika. 

Dirvolika? (šitaip mes siūlome atstatyti - antrąjį 7 skaitant kaip 
c- jėzuitų 1605 m. raporte paliudytą, šiek tiek iškreiptą formą 
Dirvolira) yra tokios pat darybos žodis kaip ir tyčiolika „motinos 
tyčia nakčiai lauke paliktas kūdikis“ ar /laukneša, ar Iedspira „kielė“. 
Dirvolika, kurį turbūt galima identifikuoti su kitų šaltinių paliu- 
dytu Dirvonūkiu (LKŽ), jėzuitų pranešime prasmės atžvilgiu ap- 
tariamas kaip dievas, kurio prašoma duoti gerą javų derlių. Jo 
pasilikimas lauke per žiemą yra būdingas, žmonių vaizduotę 
dirginantis jo bruožas. Oracijos, sakomos jau vainiką parnešus, 
dažnai atkreipia dėmesį į šią liūdną žiemkenčio Dirvolikos dalią: 
savo brolį palikdamas namie, jis „patsai atgal grįžta ant šalčia, ant 
varga, ant didelia kentėjima“. Iš kitos pusės, tai, kad Ievaras palie- 
kamas ant lauko vienišas ir plikas, prieš tai nuraškius visas jo 
varpas, paaiškina, kodėl jis kartais vadinamas Nuogaliumi (LKŽ). 

3. Ievaras ir jo tiltas 


Lieka iki šiol neaiškus pagrindinis šios „rugių dvasios“ vardas — 
Ievaras. LKŽ duoda visą eilę fonetinių šio žodžio variantų: ievaras, 
jevaras, jievaras, jėvaras, jovaras, ovaras, javoras, visiems jiems pri- 
skirdamas bendrą kilmę, laikydamas juos lenk. jowar skoliniu. Sun- 
kumų vis dėlto atsiranda, bandant suprasti ryšius tarp atskirų šio 
žodžio reikšmių. Visai priimtina, kad šis skolinys tiko pavadinti 
ne tik svetimšalį topolį, bet ir plataną, ir gudobelę. Tačiau jokio 
ryšio nematyti tarp šių medžių pavadinimų ir kitų to žodžio reikš- 
mių. Jievarys, pavyzdžiui, reiškia medžio viršūnėje iš šakų pasida- 
riusį vainiką, ir šio žodžio prasmė galėtų būti artima ievarui - pa- 
baigtuvių vainikui. Bet jovaras „topolis“ neturi nieko bendro nei 
su rugių, nei su medžio viršūnės vainiku. 

Užtat, atsiremdami į mitine mūsų žodžio reikšme, ir siūlome 
visų pirma išskirti istorijos tėkmėje susimaišiusius, bet skirtingus 
du žodžius: jovarą „medį“ (lenk. jawor) ir jievarą „vainiką“, į šį ant- 
rąjį žodį žiūrėdami ne kaip į skolinį, o kaip į amalgamą lietuviško 
sudėtinio žodžio 

jav + varas, 
kurio antrasis elementas - varas - sutinkamas, pvz., ir Aitvare, reiš- 
kia „dinamišką jėgą““, o pirmasis elementas atstovauja žodžiui ja- 
vas ir būtent disimiliuotai jo formai jevas (sutinkamai kaip variantas 
LKŽ), ypač kad variacijų ja-/je- pasitaiko nemaža (cf., pvz., jarubė / 
jerubė). Šitoks Ievaras ir yra ne kas kita, kaip „javų dvasia“; jis, tie- 
sa, kartais eufemiškai vadinamas ir Dirvolika, ir Nuogaliumi. 

Tik šitaip išsiaiškinus Ievarą kaip „javų dvasią“, darosi supran- 
tamas ir Ievaro tilto įvaizdis, išsaugotas dainos ir adventinio žaidi- 
mo forma: 


Grįskime mergos 
Ievaro ciltų. 
Alėliuma, rutela, 
Ievaro ciltų. 
Iš ko mes grįsim 
ievaro ciltų? 
Alėliuma,... 

Iš beržo šakų, 
Amalėlio lapų, 
Alėliuma... 

(Taut. darb., IV, 122) 


Iš dainos teksto aišku, kad tiltas, grindžiamas „beržo šakomis, 
amalėlio lapais“, t.y. beržuose per žiemą žaliomis, išsilaikiusiomis 
laumės šluotomis, nieko bendro neturi su jovaro medžiu. Senutės 
informatorės paaiškinimas, kad „tiltas jungiąs pavasarį su žiema: 
šiuo tiltu iš Užnemunės ateisiąs pavasaris“, pilnai patvirtina sim- 
bolinę peržiemojančios laumės šluotos prasmę. Lygiai taip pat ir 
levaras žiemkentis bei jo globojami rugiai kantriai kenčia šalčius, 
„Išgrįsdami tiltą“ į atgimstantį pavasarį. 

Iš Ievaro varpų nupintas vainikas iškilmingos procesijos, giedan- 
čios „rugelio dainas“, nešamas namo ir įteikiamas šeimininkui (ar- 
ba šeimininkams), prieš tai dar jį pristačius atitinkama pamokančia 
prakalba arba, senoviškai išsireiškiant, „pasekus pasaką“: juk ir Po- 
nas Dievas kadaise vaikščiojęs po pasaulį, pasakas sekdamas. Ši pa- 
saka oracija?, pradedama: „Štai ką Rugelis kalbėjo“, nusako jo var- 
gus, iškentėtus per žiemą, pristato jį kaip „neilgą svečią“, kuris, 
palikdamas čia savo brolį, grįš atgal į laukus, išaiškina, be to, dar ir 
paties vainiko simbolizmą („Kiek šitam vainike varpelių, tiek pripjo- 
vėm kapelių“) ir baigiasi prašymu pavaišinti talką: tai, kaip matome, 
tipiška „užgyrimo“ apeiga, garantuojanti ateinančių metų derlių. 

Pabrėžtinas atrodo mitiniam galvojimui būdingas Ievaro sudvi- 
gubinimas, išreikštas šalia jo pasirodančio brolio sąvoka: Ievaras, kaip 
matėme, yra Dirvolika, jo pareiga likti savo vietoje, tačiau jis kartu 
yra ir Keleivis“, jis kaip Svečias lankosi žmonių namuose, sodina- 
mas krikštasuolėn, vaišinamas, pjūties pradžioje pasirodęs — ne- 
šamas į kluoną, o pabaigtuvėse - vainiko forma kabinamas klėtyje 
virš aruodų: ir vienu, ir kitu atveju šis Ievaro alter eg0 įsivaizduoja- 
mas kaip jau surinkto derliaus globėjas. Šis jo buvimas dviejose 
vietose iš karto darosi išaiškinamas šalia jo įvedant jo brolį, tačiau 
tai, mūsų manymu, nesumažina levaro vientisumo ir tapatumo. Ne- 
kenkia šiai dieviškai figūrai atpažinti nei jo vardų, pavardžių ir 
epitetų gausumas, atvirkščiai — tai tik patvirtina jo pastovų buvi- 
mą kaimo Žmogaus sąmonėje. 

Toks prapjovų ir nuobaigų aprašymas, mums atrodo, galutinai 
išryškina vyrišką šios „javų dvasios“ lytį. O jo antraeilį, hierarchi- 
niu atžvilgiu - kaip dievuko - Jeaster - statusą patvirtina ir jo pasi- 
rodymas Javinio vardu drauge su kitu dievuku Žvaginiu - ankštinių 
augalų globėju: svarbiųjų rudens iškilmių metu jiems bus pavesta 
pjauti ožį, aukojamą didžiųjų dievų garbei. 


4. Rugių Boba 


Nors vyriškasis „javų dvasios“ pobūdis mums ir atrodo neabejoti- 
nas, tai vis dėlto dar neleidžia paneigti fakto, kad paskutinis javų 
pėdas vadinamas ne tik Diedu, bet ir Boba, kad Rugių Boba yra 
Kuršaičio (1883) paliudyta „deivė, sėjos globėja“. Šiuos nepakeičia- 
mus faktus reikia išaiškinti. 

Tokius išaiškinimus nėra sunku surasti. Vienas iš jų būtų - re- 
gioninė diferenciacija: lengva prileisti, kreipiantis į reikalingas tam 
tikslui papildomas studijas, kad kai kuriose, ribotose, Lietuvos sri- 
tyse vietoje Ievaro buvo gerbiama moteriškos lyties javų dvasia. 
Kitas išaiškinimas - mitologinė degradacija: pastebėta silpstančios 
tautinės religijos tendencija - nežinia, ar jinai savita, ar išsivysčiu- 
si latvių ar slavų įtakoje - vyriškos giminės dievus ir deivilus pa- 
keisti moteriškomis bobomis ar motinomis. Tai būtų tačiau tiktai leng- 
vo sprendimo ieškojimas. Užtat visų pirma ir reikia patikrinti, ar 
turimi peržiūrėti duomenys negali pasiūlyti kito, savito, vidujinio 
išaiškinimo. 

Mūsų susidomėjimą visų pirma sužadina paskutinio pėdo ar pra- 
dalgio vadinimas bamba (LKŽ: VIkj): bamba nėra objektas per se, o 
kieno nors bamba. Šitoks įvaizdis (o bambos simbolika visose tau- 
tosakose gausi ir ryški) jau verčia mus žiūrėti į /evarą - rugių pėdą - 
kaip į bambą Žemės, rugių - savo vaisiaus - gimdytojos ir auginto- 
jos. Paskutinio pėdo nupjovimo prilyginimas gimdymo proceso pas- 
kutiniam etapui — bambutės nupjovimui — tik patvirtina tą įvaizdį: 
toks paskutinio pėdo nupjovėjas vadinamas bambėrėža.? 

Kartą priėmus šį Žemės-motinos gimdytojos įvaizdį išaiškini- 
mo pagrindu, pamažu susirikiuoja ir kitos „javų dvasios“ figūros 

bei jų pavadinimai. Iš pirmo žvilgsnio neaiškus šios bambos pava- 
dinimas motinėle darosi suprantamas, atsimenant, kad šis žodis 
reiškia ir „kunigę“ arba „gumbą“, t.y. vidurių skausmus, o šiuo 
atveju ir gimdymo skausmus: „Močiute, močiute, gražioji merge- 
le, nusiprausk, apsistok, atsigulk!“ — kreipiamasi į šią keistą, po 
visą pilvą besibaladojančią būtybę. 

Motinos gimdytojos įvaizdis natūraliai išsiplečia į bendrąją vai- 
singumo sritį: iš Lasicijaus žinoma, kad Žemyna drauge su Austėja 
yra pagrindinės vaisingumo deivės. Užtat ir „bobą gauti“ ir „boba 
likti“ — reiškia ne tik nupjauti, besirungiant, paskutinę pradalgę, 
bet ir „gauti bobą“ tiesiogine prasme: „Jonui šiemet liko boba nu- 
sikirsti, jis kitąmet bus jau vedęs“ (LKŽ: Brt). Nenuostabu tad ir tai, 
kad Rugių Boba vartojama kaip pravardžiavimas, moterims mažą 
vaiką kibinant (LKŽ: Kps). 

Šiame kontekste ir Rugių Bobos kaip XIX a. paliudytos deivės 
prasmė išryškėja: ją Kuršaitis apibūdina kaip „sėjos globėją“. Ru- 
giapjūtės metu įsivaizduojama kaip motina-gimdytoja, Rugių Boba 
sėjos metu prižiūri Žemės apvaisinimą. Susilpnėjus Žemės Meldžia- 
mos kultui“, Rugių Boba atlieka, bent iš dalies, kaip metonimas, jos 
turėtas funkcijas. Šie du kultai - Žemynos ir Ievaro - iš tiesų tiktai 
vienas kitą papildo: mūsų jau minėtose levaro pagerbimo apeigose 
moterys su šventa baime ir pagarba nuravi Ievarą išauginusį žemės 
plotelį ir pakasa tenai duonos ir druskos, atlikdamos drauge ir au- 
kojimo ritualą Žemynai. 1827 m. Voigto paliudyta Javinė niekuo 
nesiskiria nuo Rugių Bobos. 


5. Plonis 


Pabaigai lieka dar vieno Ievaro sinonimo - Donelaičio apdainuoto 
Plonio problema. 

LKŽ pavarčius paaiškėja, kad plonis (S. Dauk.) arba plonė (RBz 
Moz 12, 39; MŽ 311) pastoviai reiškia „paplotis, raguolis“, kuris, 
pagal Simoną Daukantą, kepamas „ant anglimis“. Toks plonis ne- 
ką skiriasi nuo paliepsnio, kuris apibūdinamas kaip „krosniai kūre- 
nantis, prieš liepsną keptas paplotis, bandelė (papr. iš duoninės 
tešlos)“, kartu pateikiant ir jo sinonimą - šventabandis. Pastarasis 

plonio pavadinimas neabejotinai rodo, kad toks paplotis ne tik spe- 
cialiu būdu - ne krosnyje - kepamas, bet kad jis atlieka ir tam tik- 
ras religines funkcijas. 

Ir iš tiesų tokios rūšies paplotėlius mes sutinkame mitologinia- 
me kontekste — Lasicijaus rugiapjūtės nuobaigų apeigų aprašyme 
(De Diis, 47). Paaukojus ožį ir atidavus moterims jo mėsą paruošti 


parant ė farina siliginea placentas, guas non imponunt in furnum, sed viri 
focum circumstantes, hinc illinc per focum iaciunt absgue cessatione, guo 
ad indurescant et coguantur. 


daro iš geriausių miltų paplotėlius, kuriuos nešauna į pečių, bet kuriuos 
vyrai, ratu apstoję židinį, ten ir atgal per ugnį nesiliaudami svaido, kol jie 
sukietėja ir iškepa. 


Mūsų nuomone, šios Lasicijaus aprašytos placentae - tai neabe- 
jotini mūsų ploniai-šventabandžiai, jie kiek skiriasi tik kepimo būdu: 
liepsną, einančią iš krosnies į dūmtraukį“ (LKŽ), arba tiesiog ant 
anglių, tačiau jiems visiems bendras bruožas - jie kepami ne duon- 
kepyje pečiuje, o ant ugnies, liepsnai juos laižant. 

Mums atrodė, kad reikia šio smulkaus, gal kiek ir pedantiško 
dėstymo, norint suprasti ir tų bandelių „šventumą“,irjų vaidmenį 
pabaigtuvių apeigose. Tuojau po ožio aukojimo sekąs šis „pasi- 
švaistymas bandelėmis“ yra ne kas kita, kaip naujo rugių derliaus 
aukojimas dievams. Tai patvirtina ir faktas, kad plonių „kepimą“ 
atlieka vyrai, o ne moterys, bet taip pat ir bendras aukojimo ritualo 
supratimas: liepsnos paliečiama šventabandės dalis, iš šio kontak- 
to kylantieji kvapai — tai dievams skirta aukos dalis; ją paaukoję, 
žmonės jau gali suvalgyti savąją, Žmogiškąją dalį. 

Pridėkime čia, ekstrapoliuodami senovės graikų aukojimo pro- 
cedūrą, ir dievybės, kuriai skiriama ši javų auka, vardą - tai Gabija, 
lietuviškoji Hestija, kurią graikai aukojimuose visados paskutinę 
minėdavo: ir Lasicijaus aprašyme, pirmoje ritualo dalyje, ožio au- 
kojimo metu, išvardinus ir pagerbus visus dievus (pradedant Oc- 
copiruum (acc.), kurį gal būtų galima aiškinti kaip Aukopirmą - lie- 
tuviškąjį Janą?), visai normaliai javų auka galėjo būti skirta namų 
židinio Gabijai. 

Šitaip išsiaiškinus, darosi suprantama ir donelaitiškojo Plonio 
reikšmė: šis vainikas, atstovaujantis visoms tų metų derliaus var- 
poms, natūraliai skiriamas kaip auka dievams ir ceremonijos me- 
tu šventabandžių forma suvalgomas bendroje dievų ir žmonių puo- 
toje. Taigi Plonis „ievaras-vainikas“ ir plonis „paplotėlis“ — vienas 
ir tas pats dalykas. 


III. BENDRUOMENĖS ŠVENTĖS 
1. Ožio aukojimas 


Kaip jau minėjome, Lasicijaus pabaigtuvių apeigų aprašymas iške- 
lia ožį kaip centrinę visos ceremonijos figūrą. Šis nelauktas - javų 
šventę švenčiant —- aukos pasirinkimas betgi neabejotinai patvir- 
tintas kitų santakinių šaltinių. Jėzuitų 1605 m. Kronika, minėdama 
dujavus globojančius dievus - mūsų jau atpažintą Dirvoliką ir dar 
neaiškų Nosolum (acc.), - pabrėžia, kad pastarajam dievui aukoja- 
mas ožys. 

Prie šių dviejų, beveik vienalaikių, rašytinių šaltinių reikia pri- 
dėti, ją tuo būdu autentifikuojant, ir Basanavičiaus paskelbtą ne- 
žinomo kunigo B. T. užrašytą giesmelę, kurioje piemenėlis krei- 
piasi į oželį: 

Tu voželi juodbarzdėli, 

Augk, augk, augk! 

Dievuks mūsų tavęs 

Lauk', lauk', lauk". 

Po rugsėjo prieš žiemelę 

Vesma tave, juodbarzdėli, 

Ant to tai kalnelio, 

Vo Ruginis su Žvaginiu 

Tave, mūsų voželėli, 

Dievų garbei brauks. 

(LP, I, 132) 


Šios savo grynai mitiniu pobūdžiu retos giesmelės autentiškumas 
papildomai pasitvirtina, palyginant ją su kita pabaigtuvių daina: 

Ko negieda, 
Ko negieda mūsų talka? 
Gal nepiovė, 
Gal nepiovė žilo ožio? 
(LTR 2381/96, in Z. Slaviūnas, Sutartinės, 1959, III, 14) 


Šie keturi labai skirtingos kilmės dokumentai, be jokios abe- 
jonės, nustato, kad rugiapjūtės nuobaigų iškilmėse aukojamas gy- 
vulys buvo ožys. 


2. Ožys ir Velnias 


Vienokio ar kitokio gyvulio pasirinkimas aukojimui nėra atsitikti- 
nis, jis priklauso nuo dievų, į kuriuos ta auka kreipiamasi, norų: 
dievai savo ruožtu turi savo mėgstamus, jiems dažnai atstovau- 
jančius gyvulius. Mūsų atveju kiekvienas tautosakos mėgėjas ne- 
abejodamas pasakys, kad ožys - tai Velnio sutvėrimas, kad velniai 
ir patys dažnai rodosi ožio pavidalu. 

Tačiau pasiūlyti Velnią kaip pagrindinę pabaigtuvių kulto die- 
vybę nėra jau toks paprastas reikalas. Į manicheizmą linkusios — 
ypačjos į Lietuvą įvedimo metu - krikščionybės akimis, visi lietu- 
vių dievai, žinoma, buvo demonai, tačiau Velnias iš karto sutapo 
su visokio blogio įsikūnijimu - Šėtonu: jo kultas, koks jis bebūtų, 
galėjo kelti tik pasibaisėjimą, jis turėjo pirmutinis greitai išnykti 
arba bent labai gerai slėptis. Jis vis dėlto šiaip taip išsilaikyti galėjo 
gana ilgai, bent iki reformacijos ir kontrreformacijos laikų jau vien 
dėl to, kad lenkiškoji kunigija ir oficialioji katalikybė nieko bendro 
neturėjo su lietuvių liaudimi. 

Šitokiame tad kontekste ir reikia bandyti įsivaizduoti mūsų kai- 
mo žmonių pasikalbėjimus su tėvais jėzuitais, bandančiais surink- 
ti daugiau žinių apie „demonus“ tam, kad galėtų geriau su jais 
kovoti: suprantama, kad ir apie savo dievų gerbimo apeigas jie 
nenoriai šnekėjo, ypač vengdami išduoti tikruosius jų vardus (die- 
vo varde glūdi kone visa jo galia). Tai paaiškina, kodėl dievų vardų 
vietoje jėzuitų pranešimuose dažnai atsiranda eufeminės jų pra- 
vardės, kodėl, pavyzdžiui, vietoj Ievaro mes randame Dirvoliką, vie- 

toj Vėjo — Beaukurį, kodėl dievų siųsti naminiai žalčiai pavirsta Die- 
vais Pagirniais. 

Užtat, manant, kad pabaigtuvių metu aukojamas ožys priskir- 
tinas slaptai išsilaikiusiam Velnio kultui, galima bandyti ir lietu- 
viškai interpretuoti dievą Nosolum kaip Nuošalų (dial. Nūšalų), žodį, 
kuris reiškia ne tik „atokų“, bet ir „paslėptą, slaptą“. Turint galvo- 
je, kad iki šiol šiam dievui jokios etimologijos nėra buvę pasiūlyta, 
kad, atvirkščiai - jis Balio buvo įrašytas į „dievų nebuvėlių“ są- 
rašą, mūsų siūlomas jo vardo išaiškinimas, paremtas jį liečiančių 
apeigų autentifikavimu, atrodo visai pagrįstas. 


3. Dagotuvės 


Nepaisant paliudijimų, aprašančių pabaigtuvių apeigas, sutapi- 
mo, šių švenčių data lieka ir toliau neaiški: religinis jų turinys - 
ožio aukojimas ir bendruomenės puota - gali būti priskiriamas, 
kaip jau sakėme, dviem skirtingoms dienoms - Rugių šventei 
(VII.25-26) arba Dagotuvėms (IX.29). Rašytiniai šaltiniai šiuo 
klausimu tyli, ir tik vienas XIX a. anonimas aiškiai nustato šios 
šventės datą: 

Po rugsėjo prieš žiemelę 

Tave, mūsų voželėli, 

Dievų garbei brauks. 


Rugsėjis čia, žinoma, nereiškia mėnesio pavadinimo, o rudeninės 
rugių sėjos metą, vadinamą dar atsėjomis (LKŽ): sėja vyksta „apžer- 
gai Šilinę“ (Grš), t.y. rugsėjo 8. Šventė, numatyta po Šilinės, bet dar 
prieš žiemą, gali būti tik Dagotuvės arba, kaip Mažojoje Lietuvoje 
ją vadindavo, Mikelio šventė (IX.29), data, kuri atitinka ir Dlugoszo 
minimas rudens sambarves. 

Atrodo tad, kad liepos mėn. gale švenčiama Rugių šventė galėjo 
turėti tik antraeilę, vien su rugiapjūte surištą reikšmę, tuo tarpu 
Dagotuvės jau atžymėjo visokio augalo, viso derliaus sudagojimą. 
Tai patvirtina ir mūsų anoniminė giesmelė, šios šventės iškilmių 
oficiantais pakviesdama ne tik Javinį, bet ir Žvaginį, taigi ankštinius 

augalus - neabejotinai Velnio globoje esančius žirnius ir pupas — 
globojančią dievybę. 

Gana vėlyva šios šventės data paaiškina ir skirtingą iškilmių lo- 
kalizaciją: ankstyva žiema turbūt versdavo žmones šventės ceremo- 
nijas atlikti, kaip tai Lasicijaus nurodyta, uždarame kluone, tuo tar- 
pu vėlyvas ruduo leisdavo normaliai organizuoti šventę nuošaliai, 
jau anapus kultūrinės kaimo erdvės, alkakalnyje, paupyje: 


Paupalė' yra pilalė 
Ten Ruginis ir Žvaginis 
Vožius Dievui smaug;. 


Tą pat patvirtina ir jėzuitų aprašymas: 


Kiti Dievui, Nosolum (=Nuošaliu) vadinamam, aukoja ožį ir jo kraują išpi- 
la į upę, 


pakartotinai susiedamas patį aukojimą su upe, su vandens erdve. 


4, Šventės reikšmė 


Mūsų anoniminio teksto preciziškumas - „Po rugsėjo, prieš Žie- 
melę“ - ne tik padeda nustatyti tikslią šventės datą, bet kartu pri- 
sideda ir prie pačių apeigų reikšmės išaiškinimo. Ožio aukojimas 
jau po sėjos, kai grūdas, įsilindęs į žemę, jau ima judėti ir leisti 
šaknis - o šaknys, pagal plačiai žinomą pasaką, priklauso Velniui 
ir tik javo stiebas — Žmogui, - jo aukojimas besiartinant Žiemai, 
kurią javas turės iškentėti — tai jo pašventinimas ir atidavimas glo- 
bon dievui, kurio žinioje yra visa tai, kas vyksta „po žeme“, ir ku- 
rio viešpatystė apgaubia visą Žiemos ir patamsių pasaulį. Požemio, 
šalčio ir tamsybių valdovas - tai ir yra Velinas, kurio bijoti neužten- 
ka, kuriam reikia atiduoti garbę, kad įgytum jo palankumą. Velino 
kultas nėra tai - kaip kad krikščionybės įtakoje galima būtų many- 
ti - kokios nors „juodosios mišios“, o normali dievobaimingumo 
išraiška. Užtat ir grįžtant prie rugių auginimo, galima lengvai su- 
prasti, kodėl Lietuvoje, kaip greičiausiai ir kituose šiaurės kraštuo- 
se, kur vasarų trumpumas neleidžia greit subręsti javams, jų augi- 


TAUTOS ATMINTIES BEIEŠKANT 491 


mas nepriklauso vien tik nuo pavasario dievo Pergrubio, pramu- 
šančio gruodą ir leidžiančio jiems iškilti, nei vien nuo javų bran- 
dintojos ir gimdytojos Žemynos, o kad jis visų pirma reikalingas 
lemtingos Velino globos. 

Tačiau Velino globos, kaip jinai bebūtų svarbi, javams neužten- 
ka, negalima užmiršti ir Andojo, to prūsiškojo Patrimpo atitikmens, 
gyvybės ir mirties Dievo Viešpaties, kurio žinioje yra visos laimės — 
kartu, žinoma, ir javų laimės — sritys. Andojas, kaip jau jo vardas 
sako, - vandens dievas: tai paaiškina ir kulto vietos pasirinkimą 
paupyje ir, kaip matėme, ožio kraujo nuliejimą į vandenį, atiduo- 
dant tuo būdu vandenų valdovui aukos dieviškąją, efektingąją dalį. 

Jeigu, pagal mūsų naudojamą jėzuitų pranešimą ir anoniminės 
giesmės tekstą, šios šventės metu išryškėja tik dvi dieviškosios 
asmenybės - Velinas ir Andojas, - tai šį faktą paaiškina greičiau- 
siai pateiktų informacijų menkumas. Priimant, kad Dagotuvės, ati- 
tinkančios ekvinokciją, turėjo būti viena iš svarbių kalendorinių 
švenčių, visai natūraliai galima tikėtis, kad į tokias šventes būtų 
sukviečiami visi pagrindiniai, o kartais net ir antraeiliai dievai: į 
aukojimus sukviestų dievų sąrašai (indų, hetitų tekstuose, bet taip 
pat ir pirmose lietuviškąją religiją mininčiose XIII a. slavų kroni- 
kose) sudaro paprastai pagrindinius kuriai religijai tyrinėti do- 
kumentus. 

Reikia pripažinti, kad mūsų anoniminis tekstas yra reikšmin- 
gas kaip tik dėl jame randamų abejojimų, kuriuos klaidinga būtų 
laikyti prieštaravimais: vienoje vietoje jis kalba apie pilelę, kur Ru- 
ginis ir Žvaginis „vožius Dievui smaug““, o kitoje vietoje, turėda- 
mas omenyje jau konkrečias ateinančio rudens apeigas, jis gailisi 
oželio, kurį „Dievų garbei brauks“. Nors šventė ruošiama specialiai 
vieno kurio nors dievo pagerbimui, į ją sukviečiami visi pagrindi- 
niai arba pagal šventės intenciją svarbūs dievai. 

Šitokiame kontekste mūsų nestebina Lasicijaus aprašymas, ku- 
riame ožio auka skiriama visai eilei sukviestų dievų. Pats dievų są- 
rašas, kuriame maišomi ir prūsiški, ir lietuviški dievai, gali būti, žino- 
ma, atskirų diskusijų objektas. Šios šventės priskyrimas sūduviams 
(sudini), dar neseniai gyvenusiems nykstančių prūsų genčių kai- 
mynystėje, galėtų, pavyzdžiui, paaiškinti dievų sąraše pastebimą 


492 LIETUVIŲ MITOLOGIJOS STUDIJOS 


religinį sinkretizmą. Tačiau tai jau bendra, mūsų nagrinėjamą atvejį 
toli pralenkianti problema. 


Pastabos ir nuorodos 


! Žr. J. Balys, Skaitymai, II, 89-96. 

2 R. Sabaliauskienė, „Piemenėlių vargai“, in Liaudies kūryba, I, 178. 

3 J. Lebedys, Liet. kl. XVII-XVIII a., p. 206 (Jėzuitų 1605 m. Kronikos ištrauka). 
* Žr. mūsų Apie dievus ir žmones, passim. 

5 Liet. taut., IV, 702. 

“ Lietuvių tautosakos apybraiža, 131. 

7 J. Balys, Skaitymai, II, 92. 

8 „Žiame Meldziama“, in Lebedys, op. cit., 212 (1725-1726 m.). 


Baimės ieškojimas 


BAIMĖS IEŠKOJIMAS! 


Samprotavimai apie vieną liaudies pasakų grupę 


ĮVADINĖS PASTABOS 


Šie samprotavimai pateikiami pirminės analizės forma ir gali būti 
laikomi tik sugestijomis arba hipotezėmis. Jie orientuojami dviem 
skirtingomis kryptimis: 

a) jais siekiama išplėsti mūsų žinias apie naratyvinius modelius; 

b) jais norima pateikti šiokių tokių duomenų sunkiai ir subti- 
liai santykių tarp folkloro ir mitologijos problemai. 

Korpusą, kuriuo remiasi šie samprotavimai, sudaro trisdešimt 
trys lietuvių liaudies pasakos apie Bebaimio Herojaus nuotykius 
variantai“. Ši labai paplitusi tema yra visai Europai būdingų liau- 
dies vaizdinių ir fabulų dalis: tai leidžia mums nepateikti pačios 
pasakos teksto ir laikyti, kad šie svarstymai apie naratyvinę struk- 
tūrą yra reikšmingi bendresniu požiūriu. Tačiau, kiek įžvelgiamas 
grynai „stebuklinis“ arba mitinis pasakos turinys, tiek iš to daro- 
mos kai kurios išvados yra riboto pobūdžio ir taikytinos vien lie- 
tuvių kultūros kontekstui: jei kartais ir įmanomos ekstrapoliacijos 
arba sugretinimai su faktais, priklausančiais europietiškajam are- 
alui ar indoeuropiečių mitologijai, tai jie išeina už šios esė rėmų." 


1. Naratyvinė struktūra 


Akivaizdu, kad, norint ištirti nežinomą sritį, reikia remtis tuo, kas 
žinoma. O tai, ką mes geriausiai žinome liaudies pasakų srityje, 

esame gavę iš Proppo, kuris yra išanalizavęs grupę rusų pasakų, 
tradiciškai vadinamų bendru „stebuklinių pasakų“ vardu. Nedi- 
delė grupė pasakų, kurias liečia mūsų samprotavimai, kaip tik yra 
„Stebuklinio“ pobūdžio ir turi bendrybių su Proppo nagrinėtomis. 
Galėtume manyti, kad mūsų pasaka tėra „stebuklinio“ žanro po- 
grupis. Deja, paties stebuklinio pasakų pobūdžio Proppas iš tikrųjų 
negalėjo aprašyti, nepakankamai pažindamas jų kodą (semantinį 
universumą, kuriam tos pasakos priklauso), ir čia reikia pridurti, 
kad vieną Proppo analizės savitumų kaip tik sudaro nepriklauso- 
mas nuo turinio formalus pasakos (laikomos atskiru žanru, vienu 
iš galimų naratyvinės struktūros tipų) apibrėžimas. 

Stengdamiesi pasinaudoti Proppo atradimu, esame bandę at- 
skleisti pagrindines semantines kategorijas, kurios formaliai įrėmi- 
na naratyvinę struktūrą.* Taigi bus naudinga vėl imti kiekvieną 
pripažintų pagrindinių kategorijų ir pažiūrėti, kaip jos funkcio- 
nuoja pasakojime apie Bebaimio Herojaus žygdarbius. 


1.1. Herojus ir socialinė tvarka 


Pradinė stebuklinės pasakos situacija gali turėti tam tikrą skaičių 
konstantų: 

1. Tvirtinama egzistuojant socialinę tvarką, kuri išreikšta am- 
žiaus grupių skirtumu ir pagrįsta senių autoriteto pripažinimu. 

2. Tai situacijai būdingas šios tvarkos griovimas, kurį sukelia 
jaunosios kartos atstovų (bet ne paties herojaus) neklusnumas ir 
kaip šio padarinys - kylančios nelaimės, visuomenės priešiškumas. 

3. Herojui - individui, kuris tokiu būdu išsiskiria iš visuome- 
nės, - tenka vaidmuo imtis misijos, kurios tikslas - įveikti priešiš- 
kumą ir atstatyti pažeistą socialinę tvarką. 

Šiuo požiūriu Proppo nagrinėjama pasaka atrodo priklausanti 
pasakojimų poklasiui (apimančiam taip pat mitinius, literatūrinius 
pasakojimus arba paprasčiausiai istorijas, kurias žmogus pasakoja 
sau pačiam), kurį galima apibūdinti kaip pasakojimus apie socia- 
linės tvarkos atstatymą. 

Palyginti su šiuo poklasiu, Bebaimio Herojaus pasaką apibūdi- 
na pakankamai ryškūs skirtumai: 

1. Pirmiausia ji teigia socialinę tvarką, pagrįstą plačiai supran- 
tamu autoritetu: klusnumu seniesiems ir šventumo baime. 

2. Tačiau šią socialinę tvarką griauna ne jaunoji karta, o hero- 
jus, kurio asocialų charakterį labai aiškiai pabrėžia keistas jo elge- 
sys. Gal net teisingiau būtų pasakyti, kad čia nematyti nei socia- 
linės tvarkos griovimo, nei iš to išplaukiančių nemalonių pasekmių. 
Pažeidimas ir priešiškumas yra ne visuomenės, o individo lyg- 
mens: tai, kad jis gyvena nepripažindamas nei pasaulietinio, nei 
šventojo autoriteto, herojus junta kaip trūkumą, kaip praradimą, 
jis ir yra impulsas pasakojimo, kuris atsiskleidžia kaip pripažinti 
verto autoriteto ieškojimas. 

3. Herojus, netekęs socialinės funkcijos, mėgina atsikratyti sa- 
vo susvetimėjimo, vėl atrasti tvarkos, į kurią jis galėtų įsijungti, 
principą. 

Taigi Bebaimis Herojus siekia ne atstatyti socialinę tvarką, bet 
atrasti pasaulio tvarką. 


1.2. Sutarties nebuvimas ir adresanto ieškojimas 


Iš šių pradinių duomenų išplaukia svarbi pasakojimo struktūros 
transformacija, kurią galima numatyti. 

Matėme, kad pasakojimas apie socialinės tvarkos atstatymą su- 
siklosto į dvi pagrindines semantines ašis: 

1. Adresantas (socialinis autoritetas, pavedantis herojui tam 
tikrą išgelbėjimo užduotį) skiria herojui adresato vaidmenį ir tuo 
būdu nustato su juo sutarties santykį, duodamas suprasti, kad šios 
sutarties įvykdymas bus patvirtintas atlygiu (taip pasakojimas gau- 
na bendresnę - mainų - formą). 

2. Sutartis sukuria ieškojimų ašį, subjekto noro pasiekti objektą 
naratyvinę manifestaciją; tuo būdu paaiškinamas pasakojimo kor- 
pusas, kuris artikuliuojamas kaip programuota veikla. 

Pasakojimas apie naujos tvarkos įvedimą pasirodo kitoks: 

1. Kad herojus išeina ieškoti nuotykių savo noru, ar tai, kad jis 
išvaromas iš namų be jokios užduoties, rodo adresanto nebuvimą 
ir atima iš herojaus paprastai būtiną adresato savybę. Taigi ad- 
resanto vs adresato ašis čia nėra manifestuota ir negali pagrįsti 

ieškojimo. Tuo būdu herojus tam tikru laipsniu yra ir noro veik- 
ti, ir visiškos veikimo laisvės įsikūnijimas. 

2. Subjekto vs objekto ašies pirmumas negali nesukelti aktantų 
sinkretizmo, kurį pirmas patiria pats pasakotojas. Tuo būdu hero- 
jus, nesaistomas sutarties, virsta savo paties adresantu: jis ne tik 
atsisako atlygio už savo žygdarbius (tokiu būdu nepripažindamas 
atsitiktinių adresantų), bet pats atlygina tiems, kurie jam nurodo, 
kur galįs rasti baimę. Vadinas, tai yra subjekto ir adresanto sinkre- 
tizmas. Kita vertus, tai, kad ieškojimo objektas yra baimė, reiškia, 
jog subjektas ieško kažko, kas metonimiškai ar tiesiogiai sukeltų 
baimę, t.y. to, ką jis gali pripažinti autoritetu. Žodžiu, jo ieškoji- 
mas - tai ieškojimas adresanto; taigi čia esama objekto ir adresanto 
sinkretizmo. 

Toliau šitaip samprotaujant galima sakyti, kad noras rasti ad- 
resantą implikuoja norą tapti adresatu: vadinas, toks ieškojimas — 
tai sutarties ieškojimas. 


1.3. Išbandymas: pergalė arba pralaimėjimas 


Proppas, analizuodamas naratyvinę struktūrą, šalia sutarties iš- 
ryškino esant kitą fundamentalią naratyvinę sintagmą: išbandymą. 
Kartą išėjęs ieškoti, herojus realizuoja seriją atlikčių, kurios, tam 
tikru būdu palaipsniui sunkinamos, turi baigtis pergale, perleidžia- 
mo objekto pasisavinimu. Mūsų nagrinėjamas pasakų pogrupis, 
be jokios abejonės, turi šią elementarią sintagmatinę struktūrą, pri- 
klausančią geidimo ašiai: iš tikrųjų geidimas išorinės elgsenos plot- 
mėje yra herojaus kovingumo ir jo noro nugalėti pamatas. Kad iš 
tikrųjų būtų herojum, jis privalo geisti nugalėti ir net - kaip būdin- 
ga pasakojimų žanrui, kurį nagrinėjame, - būti nugalėtoju. 
Tačiau jo ieškojimo objektas yra baimė, o išbandymai, kurių jis 
siekia, sumanyti tam, kad sukeltų jam baimę. Priešininkas šiuose 
išbandymuose tegali būti eventualus adresantas (arba jo pasireiški- 
mas, jo hiponiminė manifestacija). Taigi situacija, kuria baigiasi pa- 
sakojimas, yra paradoksiška: herojus atsiduria prieš du vienas kitam 
prieštaraujančius reikalavimus; jis privalo geisti pergalės, tačiau 
kartą tapęs nugalėtoju, jis nepasiekia savo ieškojimų objekto; kad 

įvykdytų savo uždavinį, jis turi būti nugalėtas, tačiau jei jis nugalė- 
tas, tai nustoja buvęs herojum. Du principai vienu metu reguliuoja 
šį naratyvinį žanrą: a) didvyriškas herojaus charakteris (aktantų 
struktūros taisyklė), b) būtinumas, kad pasakojimas turėtų pabaigą, 
t.y. kad išbandymas baigtųsi objekto gavimu (funkcinės struktūros 
taisyklė); šiuo atveju abu šie principai, regis, šalina vienas kitą. 

Iš pirmo žvilgsnio problema atrodo neišsprendžiama, ir net ga- 
lima paklausti, ar tyrinėjamas pasakojimų žanras tinka tokių kaip 
šis turinių manifestacijai. Prie to dar grįšime. 

Šiaip ar taip, būtina pažymėti pasakotojo, susidūrusio su tokiu 
prieštaravimu, suglumimą. Kita vertus, turėjome progą matyti", 
žvelgdami iš pasakotojo regėjimo taško, kad pasakojimo genera- 
vimas įpareigoja jį atsižvelgti vienu metu į tai, kas suderinama, ir į 
tai, kas nesuderinama tarp pasakojimo pradžios ir pabaigos, ir kad 
kur kas sunkiau atsižvelgti į pabaigą nei į pradžią vien dėl to, kad 
padidėja valdytinų kintamųjų skaičius. 

Vadinas, normalu, kad daugumoje mūsų pasakos variantų pir- 
menybė teikiama pergalingam herojui, o ne jo galutinei pergalei (t.y., 
tiesą sakant, ne jo pralaimėjimui) ir kad naracijos eigoje pasaka 
pakreipiama taip, kad užmirštamas ir ieškojimo objektas, ir sykiu 
to ieškojimo galutinis tikslas: Herojus, nugalėjęs Velnią (= šėtoną), 
atlyginamas už savo laimėjimą ir gauna karaliaus dukterį bei 
valdžios vairą. Tik šešiuose iš trisdešimt trijų žinomų pasakos va- 
riantų prisimenamas tikslas, kurį herojus sau kėlė, ir prie pasako- 
jimo - paviršinės naratyvinės struktūros lygmenyje - prijungiama 
epiloginė sekvencija, neturinti ryšio su pačiu pasakojimu, bet mėgi- 
nanti tokiu nekanonišku būdu išlaikyti jo giliąją struktūrą. 

Matyti, kad pradinės situacijos inversija, lemianti naratyvinių 
struktūrų sintagmatinį perkėlimą - sutartis eina po išbandymo, o 
ne prieš jį - sukelia struktūrinius prieštaravimus ir pagaliau pri- 
veda prie formaliai traktuojamo pasakojimo sutrikimo. 


1.4. Herojaus erdvė: stebuklingumas ar mitiškumas? 


Paskutinis struktūrinis pasakojimo kaip žanro apibrėžimo elemen- 
tas — erdvinė disjunkcija. Pasakojimas būtinai apima dvi skirtingas 

ir atskirtas izotopijas: vietą, kurioje įsikūrusi visuomenė, ir vietą, 
kurioje herojus realizuoja savo atliktis. Ši herojaus erdvė - kurioje, 
tarp kitko, telpa beveik visas Proppo nagrinėjamos pasakos „ste- 
buklingumas“ — yra uždara ir atribota socialinės deiksės, kuri žymi 
herojaus sugrįžimą. Socialinio čia atžvilgiu tai yra tas kitur, leidžian- 
tis herojui atsiskirti ir atlikti verčių transformacijas, kurios paskui, 
jam grįžus, atsispindi visuomenės aksiologinėje būtyje. 

Mūsų nagrinėjamų pasakų pogrupį, priešingai, charakterizuo- 
ja herojaus negrįžimas. Išskyrus kelias išimtis, herojaus išvykimas 
yra galutinis, kad ir koks būtų paskutinis sprendimas, kurį randa 
pasakotojas, siekdamas baigti pasakojimą. Tatai, beje, koherentiška, 
nes herojus yra neigėjas tų verčių, kuriomis pagrįsta visuomenė: 
pasaulietinis autoritetas, kuriam atstovauja tėvas, ir šventasis au- 
toritetas, kurį turi dvasininkas, tėra nuviliantys apsimetėliai. Kita 
vertus, kad galėtų būti ezoteriniu herojum, jam trūksta noro pa- 
keisti visuomene. 

Matėme, kad pasakojimo nukrypimas naracijos plotmėje, kai 
herojus nesaistomas nei sutarties, nei įsipareigojimo sugrįžti, te- 
gali pagimdyti antrą pasaką, neturinčią ryšio su pirmąja. Tačiau 
šis antrasis pasakojimas, šitaip atskirtas, sykiu netenka galutinio 
tikslo. Herojaus atliktys — nors ir grupuojamos ne viename varian- 
te pagal tam tikrus paprastus laipsniškumo principus - dėl šios 
aplinkybės atrodo tik paskiri epizodai, kuriuos galima sudėlioti į 
vieną grandinę kaip atsitiktinius herojaus „poelgius“ (jo veiksmai — 
tai puokštė predikatyvinių manifestacijų, iliustruojančių jo nuola- 
tinės būties būdą ir atspindinčių jo „prigimtį“), o anaiptol ne kaip 
išbandymus, antropomorfiškai išreiškiančius topinių turinių trans- 
formacijas. Kitaip tariant, antrasis, herojaus erdvei priklausantis, 
pasakojimas, atrodo, daugiau teikia medžiagos — jei aprėpiama 
žinomų variantų visuma - kvalifikacinei, taksonominei, 0 ne funk- 
cinei ir ideologinei analizei. 

Taip pat galima kelti sau klausimą, ar jau konstatuota sintag- 
matinė inversija nesukelia verčių, suteiktų dviem pasakojimo izo- 
topijoms, lyginamosios transformacijos, ar uždara pasakojimo 
erdvė nėra tas pats, kas trumpalaikis herojaus buvimas Žmonių 
visuomenėje, kur jo funkcija būtų priminti, neigiant nustatytas ver- 


BAIMĖS IEŠKOJIMAS 501 


tes, kitos galimos verčių sistemos egzistavimą. „Stebuklingumas“, 
esantis kitur, tuo būdu įgytų visur esančio mitiškumo reikšmę. 

Neinant taip toli, galima suformuluoti tokią hipotezę: mūsų na- 
grinėjama pasaka turi mitinį, pirminį ar išsklidusį turinį, reiškiamą 
konvencionaliomis naratyvinėmis struktūromis, kurios jam nėra 
visiškai pritaikytos. Visuma pasakojimo sekvencijų, priklausančių 
pasakos (nagrinėjamos apimant įvairius jos variantus) mitinei erd- 
vei, sudaro instrumentarijų, kuris, nors ir nepilnas, iš principo 
leidžia bent iš dalies atkurti mitologinį kodą. 

Šitaip apribodami mūsų samprotavimų sritį vien lietuvių kultū- 
ros kontekstu, pamėginsime pažiūrėti, kokius mitinio universu- 
mo elementus galima atkasti kalbamojoje pasakoje ir kokios pro- 
cedūros gali būti taikomos tam reikalui. 


2. Mitinis universumas 


2.1. Mitinė erdvė 


Herojaus išvykimas įveda jį į universumą, iš esmės skirtingą nuo 
to, kurį jis ką tik paliko. 

1. Ryškiausią skirtumą sudaro ypatingas žmogiškųjų būtybių su- 
skirstymas pagal kategoriją gyvenimas vs mirtis ir jo trinaris pobūdis: 
šalia gyvųjų pasaulio egzistuoja mirusiųjų pasaulis, o tarp jų yra 
mirusiųjų-gyvųjų —- vėlių (mirusiųjų dvasios, kurių gyvenimas pa- 
našus į gyvųjų ir kurios apdovanotos fizine esamybe) pasaulis. Be 
vėlių, šiame gyvenime dalyvauja velniai (kurie iš dalies painiojami 
su krikščioniškaisiais demonais) ir visų jų valdovas Velnias. 

2. Antrasis šio universumo bruožas suartina jį su kitais miti- 
niais universumais: būtybių taksonomija čia tebėra formali ir ne- 
privaloma; kadangi būtybių klasės egzistuoja savaime, atskiros 
būtybės gali pereiti iš vienos klasės į kitą (šitaip užburti gyvieji 
pereina į mirusiųjų-gyvųjų klasę, pastarieji į mirusiųjų klasę, ir at- 
virkščiai). Šios transformacijos priklauso ne nuo būtybių noro, o 
tik nuo dviejų pasakos protagonistų galios: nuo Velnio (ir pagal 
įgaliojimus - nuo jo bendrų) ir Bebaimio Herojaus. 

Riba, skirianti gyvųjų pasaulį nuo vėlių pasaulio, gali būti nu- 
brėžta laiko (naktis vs diena) arba erdvės (aukštai - šis pasaulis vs 
žemai - požeminis pasaulis) kategorijomis, arba įvairiais tų kate- 
gorijų deriniais. Bet kuriuo atveju ši riba tėra santykinė; kai vidu- 
ry dienos vienas žmogus sutinka kitą Žmogų, jis nežino, su kuo 
turi reikalą: su gyvuoju, su vėle ar su velniu. Vienintelis kriterijus, 
kuris atrodo svarbus atskirti gyvąjį, yra baimė, kurią šiam sukelia 
negyvieji. Šiuo požiūriu herojus, kuris nieko nebijo, nepriklauso 
gyvųjų klasei. Dar daugiau: jis yra tas, kuris ryžtingai ir bet kurio- 
mis aplinkybėmis neigia egzistuojant ribą tarp šių dviejų pasau- 
lių; jis elgiasi vienodai su visais: jo nestebina nei nepaprasta išvaiz- 
da, nei nenormalūs veiksmai; o žodžiai, kuriais jis kreipiasi, visada 
pažymėti tyčiniu normalumu. Taigi herojus dalyvauja dvejopame 
gyvenime; gyvenimo ir mirties disjunkcija jam nesvarbi. 

Tokia gyvenimo ir mirties samprata atitinka lietuvių tikėjimus, 
dar gyvavusius XIX amžiuje: vėlių dalyvavimas kasdieniame gy- 
venime buvo savaime suprantamas dalykas; tas anapusinis pasau- 
lis buvo pažįstamas aiškiaregių klasei (kuriai priklausė, pavyzdžiui, 
gimusieji tarp Didžiojo ketvirtadienio ir Velykų sekmadienio, ta- 
čiau į kurią patekti galima tik nustatytu būdu). Taigi liaudies pa- 
sakos stebukliškumas visiškai susilieja su realiu mitiškumu; pasa- 
kos naujovė yra net ne tai, kad herojus gali prasiskverbti į šį mitinį 
universumą, bet tai, kad jis turi didžiules galias be jokio išanksti- 
nio kvalifikavimo. Mums atrodo, kad šis faktas yra argumentas, 
paremiantis pasiūlytą hipotezę (žr. 1.4). 


2.2. Apie tinkamą naratyvinių struktūrų panaudojimą 


Erdvė, kurioje manevruoja herojus, atrodo kaip iš esmės ikikrikš- 
čioniškasis universumas, kur nėra nei dualistinės gyvenimo ir mir- 
ties opozicijos, nei ontologinių klasifikacijų pastovumo; galima 
pabandyti pažiūrėti, ar herojaus ir jo priešininkų elgesys leidžia 
geriau pažinti tą universumą. 

Šiai preliminarinei analizei priimtina yra tokia procedūra: 

1) tyrinėti tik pačias naratyvines sekvencijas nepriklausomai 
nuo jų vietos kiekvienoje duotoje pasakoje ir nuo funkcinės reikš- 

mės, kurią jos dėl to įgyja, ir sujungti galimas palyginti sekvenci- 
jas, išbarstytas skirtinguose variantuose, kad iš jų būtų sudaryta 
(taip, kaip lingvistikoje analizuojamos grandinės) vienintelė ilgiau- 
sia ir kiek įmanoma pilnesnė sekvencija; 

2) tik iš dalies panaudoti pasakojimo sekvencinę sandarą ko- 
dui, o ne komunikatui paaiškinti. 

Jau paviršutinis žvilgsnis į būdingus pasakų variantų sugrupa- 
vimus leidžia atpažinti du sekvencinės sandaros tipus: a) dvinarę 
struktūrą: herojus pradžioje susitinka su vėlėmis ir tik po to turi 
akis į akį susidurti su velniais; b) trinare struktūrą, kuri manifes- 
tuojama gerai pažįstama triplikacijos forma, - herojus turi, pa- 
vyzdžiui, praleisti tris naktis paeiliui vienoje vietoje ir patirti ke- 
letą vis sunkesnių išbandymų. 

Pirmuoju atveju pasakojimo crescendo gali būti taksonomiškai 
aiškinamas kaip hierarchinio santykio tarp vėlių ir velnių mani- 
festacija, leidžianti tuo būdu atskirti šio universumo valdovų klasę; 
antruoju atveju triplikacijos procedūra —- su būdinga jai paradig- 
matine visumos ir sintagmatine baigtumo reikšme - aiškiai rodo, 
kad paskutinis išbandymas viršys ankstesnius ir atneš lemiamą 
sprendimą. 

Taigi pasakojime su triplikacijomis, net jei ankstesnių naktų 
išbandymai yra skirtingai sudėlioti iš varianto į variantą, trečioji 
naktis skiriama herojaus ir Velnio susidūrimui. Šito mums pakan- 
ka manyti, kad Bebaimis Herojus hierarchiškai statomas toje pačioje 
galios plotmėje kaip ir Velnias, iki tol neginčijamas universumo, 
kuriame reiškiasi abu protagonistai, valdovas. 

Iš čia išplaukia viena tolesnei analizei naudinga išvada: užuot 
ieškojus tarp skirtingų sekvencijų tokių, kurios reprezentuoja ar- 
chajinę būseną, ir tokių, kurios yra šios pasakos modernios versi- 
jos, - toks uždavinys gali pasirodyti esąs būtinas, bet jis įveda isto- 
riškumo kriterijus, o su jais ir sunkumus, kurie dažnai atgrasina 
tyrinėtojus, - pakanka pasirinkti tas pasakas, kurių kulminacija yra 
herojaus kova su Velniu, paskui pabandyti papildyti - taikant pro- 
cedūrą, nurodytą šio skyriaus pradžioje, - įvairias šios grupės sek- 
vencijas mūsų nagrinėjamos pasakos variantais. 

2.3. Du menų meistrai 


Epizodas (kurio penki variantai labai panašūs vienas į kitą), apsa- 
kantis Herojaus susitikimą su Velniu, stebina savo nelauktu ir be- 
veik keistu pobūdžiu. Trumpai jį išdėstysime. 

1. Velnio epifanija priešinama įprastiniam krikščionybės įtai- 
gojamam pandemoniumui: Velnias yra aukšto ūgio senis, kartais 
milžinas, su ilga žila barzda, siekiančia kelius. 

2. Išbandymas, dėl kurio iš anksto susitariama, vyksta požemio 
kalvėje, o ne kokioje užburtoje vietoje, kur laukiama herojaus: tai- 
gi konfrontacija reikalauja tam tikros erdvinės disjunkcijos. 

3. Sutartis, kurią sudaro protagonistai, numato, kad herojaus 
pralaimėjimo atveju Velnias jam išduos baimės paslaptį, tačiau už 
tai šis turėsiąs sumokėti savo mirtimi. Herojus priima sutartį, ir tai 
nė kiek neatsiliepia jo norui nugalėti: Velnias, be kita ko, pripažįsta, 
kad baimės pažinimas, sankcionuojamas mirtimi, nepriklauso jo 
valdomam pasauliui. 

4. Susidūrimas bus jėgos išbandymas, tačiau sutartinai atsisako- 
ma kovoti plikomis rankomis, konfrontacija vyksta tarpininkau- 
jant įrankiams: kirviui (arba kūjui) ir priekalui. Tad herojus dau- 
gelyje variantų pristatomas kaip kalvis; pasirinkta kovos forma ne 
tik sulygina abu kovotojus, bet ir rodo, kad jie priklauso tai pačiai 
veiklos ir galios sferai. 

5. Herojus išbandymą baigia nugalėtoju ne dėl to, kad jis įvaro 
priekalą giliau į žemę, bet dėl to, kad senio barzda patenka į prie- 
kale padarytą įskilimą. Taigi pergalę čia lemia ne fizinės jėgos pra- 
našumas, ne koks magiškas veiksmas, o tik herojaus gudrumas. 

Susidaro įspūdis, jog susidūrime dalyvauja du kalviai meistrai, 
kurių galios manifestacijos yra palyginamos ir kurie kėsinasi vie- 
nas į kito veiklos sritį. 


2.4. Kultūrinis herojus 


Turint galvoje šį susidūrimą ir reikia nagrinėti ankstesnių naktų 
įvykius. Herojaus atliktys tada atrodo daugiau jau kaip tam tikro 
mokėjimo veikti demonstravimas, o ne kaip išbandymas kovomis. 

Be to, jų skaičius ir išsidėstymas įvairuoja iš varianto į variantą, ir 
todėl išeities tašku laikysime tuos pagalbininkus, kuriuos herojus 
pasirenka praleisti trims naktims užburtuose rūmuose. Šie trys pa- 
galbininkai: 

1) ugnis, 

2) varstotas, 

3) tekėlas 
atitinka tris herojaus atliktis; tad abi triplikacijos - trys naktys, ku- 
rias reikia praleisti užburtoje vietoje, trys išbandymai, kuriuos rei- 
kia ištverti, - nepriklauso viena nuo kitos ir palieka kovos su Vel- 
niu epizodą už šių parengiamųjų atlikčių struktūros. 

Pagalbininkų funkcija pasakojimo aktantų sąrangoje - būti hi- 
poniminėmis herojaus giliosios prigimties savybių išraiškomis, 
manifestacijomis objektų ar būtybių pavidalu; taigi šie trys pagal- 
bininkai, sykiu paimti, pasirodo kaip menų ir amatų meistro įran- 
kiai, kaip galios, būdingos kultūros pasaulio herojui, pratęsimas 
per tarpininkus. 

Išbandymai, kuriuose tie pagalbininkai dalyvauja, tik patvirti- 
na šį pirmą įspūdį. Dėl vietos stokos išsamiau jų neaptarsime: iš- 
skirsime tik tuos elementus, kurie mums atrodo itin reikšmingi. 

1. Varstotą herojus panaudoja kaip spąstus sugauti (kad už- 
muštų ir įmestų į balą) dviem juodoms katėms (aiškiai Velnio ben- 
drininkėms), sugnybdamas jų kojas, kad galėtų apkirpti nagus: he- 
rojus priima jų pasiūlymą lošti kortomis, bet pradžioje įtikina jas, 
kad patogiau bus pašalinus nagus. 

2. Tekėlas reikalingas nugludinti mirusiųjų kaukolėms, kurias 
kitą naktį keisti lankytojai panaudoja žaisdami kamuoliais, o 
blauzdikaulius - kaip užstatą. Ir čia herojus, prieš pradėdamas 
žaidimą, paverčia kultūriniais objektais kaukoles, kurių reikšmė 
gali pasirodyti neaiški, jei jų neatpažintumėme kitose sekvenci- 
jose (mitinėje kūno morfologijoje galva yra deiksė, nusakanti vėlės 
gyvybingumo pradą: kad ši „atgautų ramybę“, reikia nukirsti jai 
galvą ir karste padėti tarp kojų, kitaip ji naktimis staugdama ri- 
dinėsis kapinėse). Nors kontekstas nėra visiškai aiškus, galima 
spėti, kad velnių paveiktas herojus tuo būdu pašalina vėlėms gal- 
vas ir grąžina joms rimtį. 

3. Ugnis, atrodo, atlieka pagrindinį vaidmenį: su ja susijęs nu- 
mirėlio prisikėlimo epizodas ir yra detaliausias; skyrium jis pasi- 
kartoja daugelyje variantų. Tai židinio ugnis; ji reikalinga nakties 
valgiui pagaminti. Verdant mėsą, iš kamino išsiverčia - vienu kar- 
tu ir/arba paeiliui - dalimis sukapotas numirėlis; nors herojus ir 
leidžia numirėliui nukristi, bet neduoda jam įkristi į puodą, taip 
išreikšdamas virtos mėsos (kurią gaminasi herojus ir kurią valgo 
gyvieji) ir žalios mėsos (žmogaus mėsos — bet ne kaulų, kuri yra 
velnių maistas) disjunkciją. Antra vertus, ugnis kaip šiluma daly- 
vauja prisikėlimo operacijos pirmoje fazėje; iš tikrųjų herojus, su- 
dėliojęs numirėlį, pastato jį ant kojų, kad sušildytų prie ugnies (bet 
prisikėlimą pagaliau lemia herojaus, kuris atsigula šalia numirėlio 
lovoje arba karste, kūno šiluma). 

Tad pagalbininkai yra esminės herojaus prigimties savybės: ug- 
nis yra gyvybės pradas, suintymintas kaip gaivinanti kūno šilu- 
ma, bet kartu ir natūros pavertimo kultūra priemonė; įrankiai yra 
herojaus techniškojo genijaus ir sumanumo išraiška, patraukianti 
net nežmoniškąsias būtybes ir sužmoginanti pasaulį. Šitaip patiks- 
linama herojaus prigimtis ir sritis, kurioje reiškiasi jo galia. 


2.5. Gyvenimo ir mirties valdovas 


Priemonių, kuriomis disponuoja herojus, akcentavimas privertė 
mus atidėti jo atliktims priskirtinos prasmės tyrimą. Tos atliktys 
mums atrodo kaip mokėjimo veikti (savoir-faire) demonstravimas. 
Nes, viena, atliktis nėra vienalaikė su lošimu kortomis arba žaidi- 
mu kamuoliais - kurie tada ir būtų tariamieji išbandymai - ji eina 
prieš susidūrimą. Antra, prisikėlimas nėra sielos, pakliuvusios į 
velnio nagus, išvadavimas krikščioniškąja prasme: prisikėlusis 
pyksta ant herojaus ir pradeda grumtis su juo. Herojaus atliktys 
yra atsitiktiniai veiksmai, jo galios manifestacijos. 

Visų trijų išbandymų ir baigiamosios dalies išdėstymas vienoje 
ašyje rodo herojų esant gyvenimo ir mirties valdovu. Tai ir yra 
semantinė ašis, kurioje būtybės suskirstytos klasėmis pagal jų eg- 
zistavimo būdą, o herojus yra metasubjektas, darantis transforma- 
cijas ir verčiantis tas būtybes pereiti iš vienos klasės į kitą. Pirmoji 

transformacija — tai Velnio pagalbininkų pasiuntimas į absoliučią 
mirtį (laikomą neigiamu ašies poliumi), o Velnio nugalėjimas išva- 
duoja iš burtų ir pagaliau paverčia gyvaisiais (gyvenimas yra teigia- 
mam ašies poliuje) būtybes, kurios buvo vėlių - mirusiųjų-gyvųjų — 
būklėje. Kitos dvi transformacijos susijusios su ribos tarp dviejų 
mirties tipų peržengimu dvejopa prasme: herojus suteikia mirtį- 
ramybę vėlių galvoms, paversdamas mirusius-gyvuosius miru- 
siais; jis prikelia numirėlį, gulintį karste arba sukapotą dalimis, pa- 
versdamas jį vėle. (Šio nepasitenkinimas ir kova už teisę atsisėsti 
ant suolo prie ugnies - vienas iš įprastinių lietuviškų romios mir- 
ties įvaizdžių - rodo jo prigimtį ir tai, kad jis suteikia pirmenybę 
tikrai mirčiai.) 

Dvi transformacijos į gyvenimą, kitos dvi į mirtį - kurių viena 
yra atitikusi suinteresuotos būtybės norus, kita priešinga jos va- 
liai - sudaro įtikinamą ansamblį. 


2.6. Herojus ar Dievas? 


Čia mes ypač pabrėžėme herojaus poelgius, laikydami juos žen- 
klais, atskleidžiančiais jo prigimtį, ir stengėmės labiau pažinti šį 
bevardį nugalėtoją, kurio vienintelis herbas yra jo veiksmai, todėl, 
kad jo priešininkas Velnias, magijos meistras, mums kur kas ge- 
riau pažįstamas. Galutinis jų susidūrimas dar ryškesnis: būdami 
beveik lygios jėgos, būtybių hierarchijoje jie užima panašią vietą. 
Tai du senjorai, apdovanoti aukščiausia - gyvenimo ir mirties — 
valdžia: tokia, kuri net šiandien mūsų respublikos prezidentams 
yra akivaizdus suvereniteto simbolis. Ši valdžia pasireiškia mokėji- 
mu naudotis palyginamu, bet skirtingu meistriškumu: sumanumas 
priešinasi magijai. Kiekvienas turi savo sritį vykdyti savo valdžiai: 

vienas valdo priešmirtinį gyvenimą ir saulės pasaulį, 

antrasis - pomirtinį gyvenimą, naktinį ir požeminį pasaulį; ta- 
čiau abu kėsinasi į vienas kito valdas, ir taip tęsiama kova, kurią 
nutraukti nėra pagrindo. 

Kas kitas turėtų pasakyti, ar šitaip atskleisti mitinio kodo ele- 
mentai leidžia žengti dar vieną žingsnį ir šiam Velnio priešui duoti 
mitologinį Perkūno vardą, herojaus, kuris, pagal kitus šaltinius, taip 

pat tęsia amžiną kovą su Velniu. Jei ši hipotezė turi kokios vertės, 
tai mūsų tyrimo duomenys galėtų papildyti Velnio ir Varūnos pa- 
lyginimų bylą.“ 


3. Epilogas 


3.1. Atlygis pirma sutarties 


Daugelyje pasakos variantų užmirštama pradinė situacija, ir pasa- 
kojimas baigiamas herojaus pergale: jis tampa karalystės valdyto- 
ju ir karaliaus žentu. Tačiau yra šeši variantai, kuriuose išsaugoja- 
mas galutinis pasakos tikslas ir herojui leidžiama surasti baimę 
pridėtinėje sekvencijoje, nors ji ir neturi akivaizdaus naratyvinio 
ryšio su pasakojimo korpusu. 

Šio epilogo atžvilgiu galimi du požiūriai: jį galima laikyti hu- 
moristine racionalizacija arba pasakojimo antrosios užsklandos 
nuotrupa, užsklandos, kuri - jei galėtų būti atkurta - galbūt duotų 
mums mitinio elgesio raktą. Mūsų turimų duomenų menkumas, 
nepakankamas mitinio kodo elementų pažinimas daro tokį atkū- 
rimą labai rizikingą. Vis dėlto bendriausiais bruožais pamėginsi- 
me jį nusakyti, nes, praleidę šį epizodą, rizikuotume suklaidinti 
skaitytojus, kuriems lietuviški šaltiniai yra neprieinami; kita ver- 
tus, mėginimo rekonstruoti užmojis yra svarbus: reikalas liečia 
klausimą, galima ar negalima, remiantis vien struktūriniais duo- 
menimis, numatyti sąlyčių tašką, kuriame būtų lietuviškojo pan- 
teono trečioji dievybė (buvo skelbiama, kad šis panteonas privaląs 
turėti trinarę struktūrą, nors toks teigimas paprastai laikomas ro- 
mantikų išmone). 

Tačiau humoristinis epizodas, kuriame herojus išgąsdinamas 
išpilant ant jo kibirą šalto vandens, kai jis miega, įgyja naują reikš- 
mę, kai, užuot skyrium jį nagrinėjus, įjungiamas į mitinio pasakoji- 
mo korpusą. Iš tikrųjų nuo tol valdytojo teisė, kurią herojus gauna 
kaip atlygį už Velnio nugalėjimą, nepasireiškia žmonių visuomenė- 
je, bet daugiau, matyt, išreiškia jo kaip saulės pasaulio valdovo galią. 

Sutartis, sutvirtinta vedybomis, neturi vieno jos sudarytojų — 
Adresanto; be to, herojus vis dar šaukiasi baimės, ir šis šaukima- 

sis, pateiktas kaip manija, priverčia jo žmoną veikti. Karaliaus duk- 
tė, žinoma, yra objektas, kurio perdavimas patvirtina sutartį; tačiau 
sykiu ji yra herojaus geidimo objektas, t.y. metoniminis adresanto, 
taigi Baimės valdovo, atstovas. Taigi herojus privalo pripažinti mi- 
tinio karaliaus, kurio duktė ji yra, autoritetą, kad įteisintų savo 
viešpatavimą gyviesiems ir užbaigtų sutartį (pastaroji pasireiškia 
normalia atvirkštine forma, kur atlygis eina pirma sutikimo). 


3.2. Kas sukelia herojui baimę? 


Iki šiol nepanaudojome nė vieno kodo elemento ir tenkinomės 
pasakojimo struktūrinių duomenų ekstrapoliavimu, remdamiesi 
hipoteze, kad aptariamasis epizodas yra vieno ir vieningo pasako- 
jimo dalis. Dabar panaudokime dar šį tą, ką galime sužinoti. 

Karaliaus duktė veikia, patariama elgetos, vienos tų klajojančių 
būtybių, iš kurių tarpo dažniausiai parenkami aiškiaregiai. Matyt, 
galėjimas žvilgsniu prasiskverbti į ano pasaulio paslaptis priklau- 
so žinojimo kategorijai. Tad iš hiponiminės substitucijos (elgeta yra 
pagalbininkė karaliaus dukters, o ši - adresanto manifestacija) ga- 
lima spręsti adresantą-karalių esant trūkstamu trinarės struktūros 
nariu, jis atstovauja Žinojimui šalia Norėjimo (kurį įkūnija veikian- 
tis herojus) ir Galios (kuri yra magiškos prigimties ir kaip tokia lai- 
kytina Velnio galimybe). 

Išbandymas, kurį turi patirti herojus, jį užklumpa miegantį, t.y. 
nesugebantį veikti (tai, kas iš prigimties būdinga herojui) ir gu- 
lintį; šie du terminai, kartu paimti, nustato būseną, kuri gyvų- 
jų pasaulyje atitinka tokią, kurią mes jau atpažįstame mirtyje, — 
poilsį. Jei yra universumo pasidalijimas, jei herojus yra gyvųjų 
pasaulio valdovas, o Velnias - vėlių, mirusiųjų-gyvųjų, adresan- 
tui - kurio mes ieškome kartu su herojum - lieka mirusiųjų pa- 
saulis, kuris taip pat privalo turėti savo valdovą. Velnias pasi- 
reiškia gyvųjų pasaulyje kaip naktinis ir triukšmingas padaras, o 
adresanto veikimo sritis yra miego valdos; o juk žinoma, kad 
miegą užpildo sapnai - būsena, kuri lietuvių tikėjimuose dažnai 
laikoma ekvivalentiška aiškiaregystei — per juos ir galima pasiekti 
žinojimo trupinius. 

Metoniminis adresanto dalyvavimas išbandyme manifestuo- 
jamas šalto vandens, kuriame, elgetos patarimu, knibžda žuvytės 
arba buožgalviai. Jei šį knibždėjimą nesunku paaiškinti kaip gy- 
vybės pradą, sugyvenantį su šaltu vandeniu, tai mirtis taip pat 
yra egzistavimo forma (o buožgalviai bus tam, kad parodytų vi- 
sas galimas metamorfozes); mirties šaltis priešinasi gyvenimo 
šilumai. Kadangi žemė ir požeminis pasaulis jau priskirti Vel- 
niui, o herojus, - tiek, kiek jį galima prilyginti Perkūnui, dangiška- 
jai dievybei, Jupiter Tonans [Jupiterio Griausmininko. - Vert.], ka- 
tegorijai, - yra ugnies valdovas, tai adresantui lieka viena dar 
nepriskirta sritis: vanduo. 

Štai pažinta baimė, patirtas šventas siaubas priešais mirties val- 
dovą, atpažintas adresantas ir priimta sutartis, įteisinanti herojaus 
viešpatavimą gyvųjų pasaulyje. Tad dieviškosios galios sąranga 
remtųsi trejetainiu funkciniu padalijimu, atliepiančiu žmogaus eg- 
zistencijos skirstymą į tris skirtingas formas protavimo taksono- 
mijoje, reguliuojančioje judrų ir besikeičiantį gyvenimą. Tad be- 
baimio herojaus pasaka būtų pasakojimas apie šventosios tvarkos, 
kartu dieviškosios ir žmogiškosios, įvedimą. 

Mes ir patys nežinome, kaip vertinti šias hipotezes. Vienos to- 
kios pasakos sekėjas — arba perrašinėtojas - šaunus XIX amžiaus 
tipo prūsų racionalistas baigia pasakojimą, pabrėždamas, kad, ne- 
laimė, yra daug kvailių, kuriems šaltas vanduo kelia baimę. Ar ta 
baimė įgimta, ar įteigta kultūros? 


! Šis tekstas parašytas reiškiant pagarbą Claude'ui Lėvi-Straussui. 

* Penki šios pasakos variantai randami J. Basanavičiaus veikale Iš gyvenimo vėlių bei 
velnių (Chicago, 1903). Už kitus variantus esame dėkingi Lietuvos mokslų akade- 
mijos Lietuvių kalbos ir literatūros institutui, kurio archyvuose saugomi dar dvi- 
dešimt septyni rankraštiniai pasakos variantai. Paskutinįjį variantą lenkų kalba 
yra paskelbęs Davainis-Silvestraitis (M. Dowojna-Sylwestrowicz, Podania Žmuj- 
dzkie, t. 2, p. 419). 

* Prisipažįstame, kad esame nesusipažinę su svarbiu Ivanovo ir Toporovo darbu iš 
baltarusių mitologijos, kuri labai artima lietuvių mitologijai. 

* Zr. mūsų Struktūrinę semantiką (Sėmantigue structurale, Paris: Larousse, 1966) ir ypač 

askutinius tris skyrius, kuriuose aptariamos naratyvinės struktūros. 

2 £. straipsnį „Pasakojimo aktantų struktūra“. 

6 Šį ekvivalentiškumą mums priminė Romanas Jakobsonas, perėmęs jį iš Saussure'o 
ir išplėtojęs; mes dėkingi jam už šių samprotavimų atsiradimą. 


PASAKOJIMO AKTANTŲ STRUKTŪRA 


Generatyvinio priėjimo bandymas 


1. Preliminarinė analizė 


1.1. Tiriamojo korpuso sudarymas ir charakteristika 


Siekdami geriau pažinti personažų sudarymo ir grupavimo nara- 
tyviniame diskurse modelius, ketiname čia panagrinėti, ar įmano- 
ma remiantis tam tikra pamatine struktūra vienu sykiu išaiškinti 
pasakojimo aktantų ir galimų pasakojimų aibės generavimą pagal 
šių aktantų skirtingą distribuciją. 

Šiam reikalui sudarėme redukuotų dimensijų eksperimentinį 
korpusą. Į jį įeina mūsų jau tyrinėtos liaudies pasakos, kuri pažįsta- 
ma visoms Europos kalbinėms bendruomenėms nuo Suomijos iki 
Sicilijos, lietuviškos versijos vienos naratyvinės sekvencijos vienuo- 
lika variantų; jos siužetas, kaip žinoma, gali būti apibūdintas kaip 
Baimės Ieškojimas. 

Čia visai neanalizuosime pradinės pasakojimo situacijos; jai 
būdingi tokie minimalūs požymiai: 

a) šeimos struktūra, redukuota iki dviejų atlikėjų: Tėvo ir Sūnaus; 

b) asocialus herojaus-sūnaus charakteris: pasaulietinės tvarkos 
nepripažinimas (nepaklusnumas arba nedrausmingumas); šven- 
tosios tvarkos neišmanymas (noras pažinti Baimę). 

Remiantis šia pradine situacija, kiekviename iš žinomų tris- 
dešimt trijų lietuviškos versijos variantų sukuriama erdvinė dis- 
junkcija: herojus palieka savo įprastinės buveinės vietą ir išeina 

ieškoti Baimės kitur, į tokią vietą, kuri visai neturi ryšio su pra- 
dinės sekvencijos čia. 


1.2. Sekvencijos autonomiškumas 


Iš trisdešimt trijų užrašytų variantų dvidešimt dviejuose ši disjunk- 
cija atrodo kaip savanoriškas aktyvaus herojaus išvykimas, tuo tarpu 
kituose vienuolikoje variantų tarp pradinės sekvencijos ir ieškojimo 
pradžios įterpiama pridėtinė sekvencija, kuri ir bus mūsų analizės 
objektas. Grosso modo, herojaus tėvas paveda savo sūnų personažui, 
turinčiam sakralinės valdžios požymius, kad tasai mokytųsi baimės; 
suprantama, mokoma bus netikru, apgaulingu išbandymu. 

Tam tikras kategorinių požymių skaičius leidžia diskurso-pasa- 
kojimo grandinėje išskirti autonominę naratyvinę sekvenciją, patei- 
sinančią numatomo korpuso sudarymą. Tie požymiai tokie: 

a) herojų kvalifikuojančią aktyvumo vs pasyvumo kategoriją pasi- 
rinktinai atitinka apgaulės sekvencijos nebuvimas vs buvimas; 

b) prie paprasto pasakojimo dvinarės erdvinės disjunkcijos (ku- 
rią apibūdinome kaip čia vs kitur) pridedamas trečias terminas, kurį 
galima pavadinti ten: taigi apgaulės sekvencija turi autonominę 
deiksę; 

c) pagaliau šiai sekvencijai būdingas išorinis požymis, skirian- 
tis ją nuo visų kitų: į ją įeina apgaulingas išbandymas, kuriame 
Priešininkas modalizuojamas kategorija būti vs atrodyti: jo buvi- 
mas pasauliečiu maskuojamas atrodymo šventu. 

Šių nusakymų pakanka, kad galėtumėme šią sekvenciją nag- 
rinėti kaip diskurso-pasakojimo lygmens autonominį naratyvinį 
vienetą. 


1.3. Aprašymas 


Pasirinksime vieną iš pasakos variantų, žymimą P., ir pateiksime 
ištisai visą šios sekvencijos kalbinę manifestaciją. Tačiau, kad leng- 
viau būtų suprasti tolesnius svarstymus, sekvencijos tekstą pateik- 
sime jau suskaidytą ir sutvarkytą naratyvinėmis sintagmomis (jų 
pakankamai bendras pobūdis išryškėjo iš ankstesnių pasakojimo 
nagrinėjimų). 

0. Pradinis segmentas: A' = tėvas; S = sūnus 
Buvo tėvas, turėjo sūnų. Ir tas sūnus neturėjo baimės. 

1. Adresanto substitucija: A" = tėvas; A" = kunigas 
Ir jis jį atidavė pas kunigą: mažum kunigas duos jam 
baimę. Ir nuvedė pas kunigą ir paliko. 

2.A. Sutarties sudarymas 

2.1. Teigiama užduotis: A" — S 
Kunigas kas vakarą siųsdavo apie dvyliktą adyną alaus 
parnešt. 
2.2. Neigiama užduotis: A" — Pr 
Ir kunigas aprėdė savo mergą baltais drabužiais ir liepė 
ait ir terp vartų atsistot. 
- Ir kaip jis ateis, tai jo neleisk. 

3. Išbandymas 
3.1. Antagonistų susidūrimas: S vs Pr 
Ir ji atsistojo terp vartų. Ir pareina tas vaikinas iš mies- 
to ir pamatė - tę terp vartų stovi kas baltas. 
3.2. Paklausimas 
Ir jis priėjęs artyn ir sako: 
— Ko tu čia stovi? Atsitrauk no čia, duok man ait namo. 
Ir jį neleidžia. 
3.3. Grasinimas 
Ojis jai sako: 
— Atsitrauk, ba kaip duosiu su uzbonu į kaktą - ir už- 
mušiu. 
3.4. Pergalė (be pasekmių) 
Ta merga pabijojo ir atsitraukė. 

Pastaba. Čia atpažįstamas išbandymo dvejinimas, kuriam būdingas cres- 
cendo. 
2.B. Sutarties įvykdymas 

2.1. Teigiama užduotis: įvykdyta. 
2.2. Neigiama užduotis: neįvykdyta. 
Jis nuėjo pas kunigą. Kunigas jo klausė: 
— Ką matei pareidams? 
Ojis sako: 

— Nieko nemačiau. Tik čia terp vartų koks baltas sto- 
vėjo, tai aš paketinau duot su uzbonu į kaktą, tai ir atsi- 
traukė. 


Dvejinimas 

2.A bis. Sutarties sudarymas 
2.1. Teigiama užduotis 
Kitą dieną vėl jį išsiuntė... 
2.2. Neigiama užduotis 
„.. ir vėl tą mergą aprėdė drabužiais baltais ir liepė atsi- 
stot terp vartų ir neatsitraukt. 

3 bis. Išbandymas 

3.1. Antagonistų susidūrimas 
Ir tas vaikinas pareina, žiūri — vėl stovi terp vartų. 
3.2. Paklausimas 
Ir sako: 
— Tu ir vėl čia stovi? 
3.3. Grasinimas 
— Atsitrauk, ba kaip duosiu su uzbonu ir užmušiu! 
Ale bet ta merga neatsitraukia. 
3.4. Pergalė (su pasekmėmis) 
Kaip davė su uzbonu į kaktą - ir užmušė. 

2.B bis. Sutarties įvykdymas 
2.1. Teigiama užduotis: neįvykdyta. 
2.2. Neigiama užduotis: įvykdyta ir neįvykdyta. 
Ir tas vaikinas nuėjo pas kunigą. Kunigas sako: 
— Kur tu padėjai alų su uzbonu? 
O vaikinas sako: 
— Aš pamačiau terp vartų baltą stovintį. Kaip daviau su 
uzbonu į kaktą - sumušiau uzboną ir tą baltą užmušiau. 

4. Sekvencijos pabaiga 

Kunigas nusigando ir nuėjo pas tą mergą ir ją paslapčia 
pakavojo. 


Pastaba. Pažymėtina inversija: išsigąsta ne adresatas - sūnus, o adresan- 
tas - kunigas. 

1.4. Pirminis komentaras 


Sekvenciją, kuri yra diskurso kalbinis vienetas, užklojame seman- 
tinio lygmens naratyvinių vienetų tinklu, kurį atkuriame žinoda- 
mi pasakojimo apskritai karkasą. Šioje sekvencijoje, kaip matome, 
yra visi pasakojimo elementai. Jų yra trys: disjunkcija, sutartis, išban- 
dymas. Taigi ši sekvencija - ir čia vienas jos galimų apibrėžimų - 
yra autonominis naratyvinio diskurso vienetas, galintis funkcio- 
nuoti kaip pasakojimas, tačiau lygiai taip pat galintis būti plates- 
nio diskurso sudėtine dalimi; jos užimama vieta nulemia jos funk- 
ciją globalinėje naratyvinės struktūros ekonomijoje. 

Atsitiktinai čia pakliuvusi sekvencija pasiūlo ir tam tikrą atlikėjų 
(leksikalizuotų vienetų) distribuciją priklausomai nuo aktantų 
(pasakojimo karkaso semantinių vienetų). Aktantą subjektą-herojų 
reprezentuoja atlikėjas Sūnus, tuo tarpu aktantą-adresantą - sykiu 
ir atlikėjas Tėvas, ir atlikėjas Kunigas. Ketvirtas atlikėjas - Merga — 
reprezentuoja priešininką, bet vien jai negali būti priskirta išdavi- 
ko funkcija: greičiau jau pasakytina, kad priešininką išdaviką lek- 
sikalizuoja kaip aktantą sykiu ir Merga, ir Kunigas. 

Jei norima greičiau išsiaiškinti santykius tarp atlikėjų ir aktantų, 
reikia griebtis tam tikro lyginimo, t.y. susieti visus turimus vie- 
nuolika variantų, kad pamatytumėme, kokios įvairios čia pasitai- 
kančios distribucijos. 


2. Personažai 


2.1. Distribucinis priėjimas 


Heroj Ad t 


TU E a 


Tėvas Kunigas Merga 
Tėvas (Vokietis) | Kunigas Merga 
Tėvas (Vokietis) | Kunigas Merga 
Tėvas Kunigas Žilas senis 

Jaunesny- | Vyresnysis Vokietis kažkas 
sis brolis brolis-Kunigas 


Sūnus 
Sūnus 


Tėvas-zakris- 
tijonas 
Tėvas-zakris- 
tijonas 


Tėvas-zakris- 
tijonas 
Tėvas-zakris- 
tijonas 


Zakristijonas 
Zakristijonas 


Tėvas-zakris- 
tijonas 
Tėvas-zakris- 
tijonas 


Zakristijonas 
Zakristijonas 


Sūnus 
Sūnus 


Sūnus Bernas 
Vyresny- 
sis brolis 


Jaunesny- 
sis brolis 





Ši lyginamoji lentelė, kuria pirmiausia siekiama palengvinti 
scheminį sekvencijos variantų visumos supratimą, teikia ir kitų pra- 
našumų: 

1) ji tam tikru laipsniu atskleidžia atlikėjų distribuciją, 

2) leidžia vienuolika variantų sutraukti į penkias grupes A, B, 
C, Dir E, kuriose lieka tik stilistinės variacijos (Bernas vs Vyresnysis 
brolis grupėje E) arba hapaksas (žilo senio lavonas grupėje A) ir t.t. 

Lyginamąja atlikėjų analize siekiama įjungti juos į aktantų kla- 
ses; ji gali būti gretinama su distribucinėmis lingvistikos procedū- 
romis; tai teikia pranašumų, bet sukelia ir sunkumų. Juk galima 
sakyti, kad visi atlikėjai „Sūnus“ arba „Jaunesnysis brolis“ sudaro 
vieną H klasę, tad ir vieną aktantą Herojų, nes šį tvirtinimą galima 
patikrinti formalioj plotmėj identiška atlikėjų distribucija ir jų ne- 
sukeičiamumu su atlikėjais, įrašytais kitose skiltyse; herojus nega- 
li būti nei adresantas, nei išdavikas. Vis dėlto ši procedūra darosi 
neefektyvi, kai reikia skirti A" ir Pr arba A" ir A". Pirmuoju atveju 
(A“ vs Pr), remiantis grupėmis A ir B, galima teigti, kad turima 
reikalas su dviem savarankiškais aktantais ir kad jų sutapimai 
grupėse C ir D tėra sinkretizmo atvejai. Tačiau, remiantis grupė- 
mis C ir D, A" ir Pr lygiai taip pat galima laikyti ir vienu aktantu ir 
teigti, kad grupėse A ir B tas pats aktantas pateikiamas papildoma 
distribucija. 

Su tokiu dviprasmiškumu susiduriama, kai norima formaliai 
patikrinti, ar yra ryšio tarp skilčių A" ir A". Šis sunkumas būdin- 
gas ne tik semantikai, bet ir kiekvienam lingvistiniam aprašymui; 
galutinis sprendimas, pavyzdžiui, kai reikia pasakyti, ar egzistuo- 
ja viena ar dvi fonemos, paprastai grindžiamas kitais kriterijais, 
nesusijusiais su taikoma procedūra, tokiais kaip paprastumas arba 
aprašymo efektyvumas. Siekiant išsilenkti kliūties, užuot konstra- 
vus aktantą, laikomą archiatlikėju, galima eiti kitu keliu: pamėginti 
išskirti smulkesnius semantinius vienetus, savotiškus subatlikėjus, 
kurių sugrupavimas paaiškintų įvairuojančių atlikėjų manifesta- 
ciją ir tuo būdu palengvintų suprasti aktantus-invariantus. 


2.2. Atlikėjai ir vaidmenys 


Jei terminas atlikėjas skiriamas jo, kaip diskurso leksinio vieneto, 
statusui žymėti, dar ir minimalų jo semantinį turinį nusakant bu- 
vimu semų a) figūratyvinė esatis (antropomorfinė, zoomorfinė ar 
kitokia), b) gyva ir c) galima individualizuoti (tam tikruose pasa- 
kojimuose, visų pirma literatūriniuose, konkretizuojama tikrinio 
vardo atribucija), tai suprantama, kad toks atlikėjas gali prisiimti 
vieną ar kelis vaidmenis: tad grupėje C tas pats atlikėjas - ku- 
riam neduota tikrinio vardo, kaip kad beveik visada esti liaudies 
pasakose, — yra vienu metu ir Tėvas, ir Zakristijonas; grupėje B 
atlikėjas prisiima Vyresniojo brolio ir Kunigo vaidmenis. Tuo re- 
miantis galima pamėginti nusakyti vaidmens sampratą: diskurso 
lygmenyje jis manifestuojamas, iš vienos pusės, kaip atlikėjo kva- 
lifikacija, jo atributas, o iš kitos pusės, tokia kvalifikacija seman- 
tiniu požiūriu tėra funkcijų (t.y. pasakojime tikrai pažymėtų ar- 
ba nesunkiai nuspėjamų elgsenų) lauko įvardijimas. Vadinas, 
vaidmens minimalus semantinis turinys yra identiškas atlikėjo tu- 
riniui, išskyrus tačiau individualizacijos semą, kurios jis neturi: vaid- 
muo yra gyva figūratyvinė, bet anoniminė ir socialinė esatis, at- 
likėjas, atvirkščiai, yra individas, turintis ir prisiimantis vieną ar 
kelis vaidmenis. 

Jei taip, tai naratyvinis žaidimas žaidžiamas ne dviejuose, o 
trijuose skirtinguose lygmenyse: vaidmenys, elementarūs aktantų 

vienetai, atitinkantys koherentiškus funkcinius laukus, įeina į 
dviejų rūšių stambesnių vienetų sudėtį - atlikėjų, diskurso vie- 
netų, ir aktantų, pasakojimo vienetų. 

Belieka pažiūrėti, ar šis naujas skyrimas yra našus analizės plot- 
mėje. 


2.3. Vaidmenys ir jų interpretacijos 


Jei ankstesnes išvadas mėginama taikyti adresanto problemos aiš- 
kinimui, tai pažiūrėjus į A" ir A" skiltis, abstrahuojantis nuo bet 
kokios atlikėjų distribucijos, pastebima, kad aiškiai manifestuoja- 
mi du vaidmenų tipai: 


Kunigas 
Zakristijonas 





vs Tėvas 
Vyresnysis brolis 


Pastaba. Kol kas paliekame nuošalyje Vokietį - lietuvių folklorui būdingą ap- 
gaviką. 


Šitaip skiltimis sugrupuoti vaidmenys priklauso, iš vienos pu- 
sės, nuo funkcijų analizės (tėvas elgiasi kaip tėvas, kunigas kaip 
kunigas); iš kitos pusės, jiems suteiktais turiniais jie sudaro tarp 
savęs relevantišką opoziciją. Ši opozicija, manifestuota naracijos 
lygmenyje, gali būti perkelta į turinio struktūros lygmenį ir iš- 
reikšta tokia paprasta semine kategorija kaip 


šventa (s.) vs pasaulietiška (s.) 


Tad vaidmenys yra kategorijos šventa vs pasaulietiška, priklausan- 
čios autoriteto ašiai, manifestacija naratyviniame plane. 

Jei dabar laikysime, jog, zakristijonas ir vyresnysis brolis yra ati- 
tinkamai kunigo ir tėvo silpnosios leksikalizacijos, tai didžiosio- 
mis raidėmis galima žymėti stipriąsias manifestacijas, o mažosio- 
mis — silpnąsias. Atsižvelgiant į tai, kad abu vaidmenys gali būti 
jungiami ir sinkretiškai manifestuojami vienoatlikėjo arba būti dis- 
junkciškai priskirti dviem atlikėjams, gaunama schema, iškelianti 
aikštėn visas teorines galimybes, išplaukiančias iš pasiūlytos arti- 
kuliacijos kategorijos: 

Grupė Sinkretizmas: Disjunkcija 
A'= A" A" vs A" 
B 


a 


C 





Pastaba. Čia neatsižvelgta į E grupę, kurioje nėra akivaizdaus adresanto. 


3. Adresanto problema 


3.1. Teorinis formulavimas 


Šie pirmieji rezultatai skatina mus čia apmestai interpretacijai su- 
teikti ryškesnį generatyvinį pobūdį. Tokia interpretacija pirmiau- 
siai turi atitikti dvi sąlygas: 

a) ji privalo nurodyti terminą ab guo, t.y. pamatinę struktūrą, 
kuria remiantis gali būti generuotos visos kitos struktūros; 

b) ji turi tam tikru būdu paaiškinti kauzalinį pradą, sukeliantį 
patį generavimo vyksmą: kitaip nesuprastume, kodėl pamatinė 
struktūra, pagal apibrėžimą paprasta ir esminga, pati savaime nėra 
atkuriama, kodėl pasaka ar mitas nėra visada pasakojami ta pačia 
forma. 

Ieškomas sprendimas tegali turėti formą modelio, sudaryto re- 
miantis hipotezėmis, atitinkančiomis šias sąlygas. Toks modelis bus 
patenkinamas, jei jis koherentiškai ir vienareikšmiškai paaiškins 
išankstinių manifestacijos galimybių visumą paisydamas abiejų 
sąlygų. 

Tad tarkime, kad a) pamatinė struktūra yra ta, kurią pažymėjo- 
me a, ir kad b) generavimo pradas glūdi šios pamatinės struktūros 
neleksiškume, tai yra istoriškai apibrėžtos bendruomenės negalė- 
jime ją manifestuoti diskursu. Iš tikrųjų turėtume reikalą su tokia 
neįmanoma pasaka, kurioje (a) sūnus, nepripažįstantis nei pasau- 
lietinio, nei šventojo autoriteto, sueitų į konfliktą su savo tėvu, ku- 
ris tuo pat metu būtų kunigas, ir kurios (b) pasakotojas negalėtų 

pasekti klausytojams: katalikiškoje valstiečių bendruomenėje yra 
neleistinas dalykas, kad kunigas turėtų sūnų. Įsivaizduojant, jog 
pasakininkas užsispiria tęsti savo pasakojimą, reikia, kad jis, siek- 
damas apeiti tą pradinį draudimą, disponuotų tam tikru skaičiumi 
transformacijos kanalų, kurie leistų naracijai plėtotis. Pradžioje nu- 
rodysime juos visus, komentavimo patogumui sunumeruodami: 


5 

s,+ S, >  s,vsS, 
21 3 

Pamatinė struktūra: S,+5, > 5vsS, 
1] 4 

S,.+5, > S,VSS, 


3.2. Modelio interpretacija 


Kompleksinė struktūra, priskirianti abu vaidmenis tam pačiam at- 
likėjui, būtų įmanoma tik su sąlyga, jei pažeidžiama jos pusiau- 
svyra: arba kunigas pažeminamas iki zakristijono (1), arba tėvas 
pakeičiamas vyresniuoju broliu (2). 

Pirmuoju atveju (1) kalbama apie pusiausvyrą išlaikančios 
kompleksinės struktūros transformavimą į neigiamą kompleksinę 


struktūrą: 
6,+5, > (1) S,+S, 


Antruoju atveju (2) ta pati kompleksinė ir pusiausvyrą išlaikanti 
struktūra transformuojama į kompleksinę teigiamą struktūrą: 


S,+S, > (2) s,+5, 


Antroji galimybė glūdi dviejų vaidmenų, manifestuojamų dvie- 
jų skirtingų atlikėjų, tėvo ir kunigo, disjunkcijoje. Šiuo (3) atveju 
susiduriama su kompleksinės struktūros transformavimu į elemen- 
tariąją struktūrą, t.y. į seminę kategoriją, kuri skyrium manifestuo- 
ja kiekvieną iš savo terminų: 

S,+ S, — (3) S, vsS, 


Elementarioji struktūra, savo ruožtu imama manifestacijos mo- 
deliu, gali sukelti naujas antro laipsnio transformacijas. Neigiama 
kompleksinė struktūra transformuojama į neigiamą elementariąją 
struktūrą: 


S,+S, > (1) S,+S, > (4) S, vss, 


arba teigiama kompleksinė struktūra gali būti transformuota į tei- 
giamą elementariąją struktūrą: 


S,+5, = (2) s,+S, => (5) s,vs S, 


Jei dabar palygintum galimų transformacijų visumą su tikrai 
manifestuotomis transformacijomis, būtų matyti, kad tik struktūra, 
kylanti iš (5) transformacijos, nemanifestuojama autonominio sek- 
vencijos varianto pavidalu. Šį reiškinį galima aiškinti dvejopai: a) 
arba šis variantas neturi manifestacijos arba dar paprasčiau, - jis 
mums nežinomas dėl to, kad neužrašytas; b) arba esama objekty- 
vių priežasčių, draudimų, kurie mums dar nežinomi ir kurie ne- 
leidžia tokios manifestacijos. 


4. Išdaviko problema 


4.1. Turinių transformacija 


Modelis, pasiūlytas adresanto problemai spręsti, pasirodo galįs nu- 
statyti pirmąją atlikėjų kartą, paaiškinančią pradinę pasakojimo 
situaciją ir tuo būdu reguliuojančią vieną esmine naracijos 
struktūrų - sutartį. Tolesnė analizė, taikant pasakojimo plėtotei tuos 
pačius metodus, tiktai išryškina naujas modelio komplikacijas. 
Komplikacijos kyla iš paties pasakojimo pagrindinių struktūri- 
nių savybių. Jei jau pripažįstamas algoritminis naracijos pobūdis 
ir pasakojimas suprantamas kaip uždaras diskursas, turintis ir 
galutinį tikslą, ir pabaigą, tai reikia pripažinti, jog pasakotojas 
nėra laisvas savaip tvarkyti atlikėjus pradinėje fazėje: jis turi iškart 

atsižvelgti į numatomą pabaigos sprendimą. Todėl analizė, mėgi- 
nanti atstatyti pasakojimo visumos kūrimo eigą, turi kartu ap- 
rašyti ir transformacijas, išplaukiančias iš pradinės situacijos, ir 
transformacijas, atliktas atsižvelgiant į galutinį sprendimą. 

Jau tai gerokai apriboja mūsų taikomo metodo efektyvumą; pre- 
liminariai pažinti naratyvinio modelio struktūrines savybes da- 
rosi vis labiau būtina, ir tai gali būti pasiekta tik aiškinančiomis 
aprašymo procedūromis. O dėl paties pasakotojo, tai jis, prieš pa- 
sakodamas ką nors, turi įgyti tai, ką galima vadinti naratyviniu 
gebėjimu, tai yra, trumpai sakant, implicitinį naratyvinio modelio 
pažinimą. 

Pasakotojas būtent turi žinoti, kad po sutarties sudarymo, tai 
yra įvedus adresantą, kuris herojų paverčia adresatu, turi eiti ka- 
noniška naratyvinė sintagma, vadinama išbandymu. Jei išbandy- 
mas, kaip mes pamėginome parodyti kitur, tėra pasakojimo giliųjų 
turinių transformacijos paviršinė manifestacija antropomorfinia- 
me lygmenyje, tai pasakotojas, vesdamas jau turimus atlikėjus prie 
išbandymo, turi numatyti, kokiu būdu turės įvykti jų susidūrimas, 
kad sukeltų pageidaujamą baigiamąją transformaciją. 

Mūsų nagrinėjamojoje sekvencijoje tai vyksta taip: adresantas 
(kuris yra šventojo autoriteto (S,) atstovas) siunčia adresatą-herojų 
įvykdyti užduoties, kuri taps jo išbandymu. Tačiau tuo pat metu 
jis siunčia ir kitą adresatą-priešininką su užduotim sužlugdyti tą 
išbandymą. Iškart adresantas pasirodo - klausytojui, bet ne hero- 
jui - kaip melagingo šventumo atstovas (Š,); ir galima sakyti, kad 
išbandymo, jei jis pavyksta, tikslas yra jo melagingumo atsklei- 
dimas, t.y. S, transformacija į Si Tačiau herojus, patiriantis iš- 
bandymą, gali pasiekti šį rezultatą tiktai stodamas į kovą su prieši- 
ninku, kuris iš tikrųjų nepriklauso šventumui (tad jo turinys bus 
žymimas S, bis), o pasirodo su visais išoriniais nepasaulietiškumo 
Š, bruožais. Ir tik atmesdamas šią apgaulingą išvaizdą, tik paneig- 
damas nepasaulietinį priešininko pobūdį, jis turi šiokią tokią gali- 
mybę atskleisti adresanto apgaulę. 

Iš to išeina, kad išdaviko struktūra investuotų turinių lygme- 
nyje yra dvilypė ir kad po sėkmingo išbandymo išdavikas turi pa- 
sirodyti kartu kaip (Š,) ir kaip (S, bis). Jei prisiminsime, jog vaid- 

menimis esame sutarę vadinti kategorinius turinius, linkusius į 
leksikalizaciją, išdavikui manifestuoti turėsime du vaidmenis: ne- 
tikrojo adresanto (Š.) ir pasaulietinio priešininko (S, bis); šie vaid- 
menys naratyviniame diskurse gali būti manifestuoti arba konjunk- 
tyviai, vieno atlikėjo, arba disjunktyviai - dviejų atlikėjų. 


4.2. Išdaviko manifestacija 


Šie svarstymai apie išbandymą ir jo pasekmes leidžia grįžti atgal ir 
aptikti pirmosios kartos atlikėjus ten, kur juos palikome. Prieš he- 
rojų-adresatą mes galėjome teoriškai pastatyti penkis atstovau- 
jančius šventumui atlikėjus-adresantus (S) ir tuo būdu numatyti 
penkis skirtingus galimus pasakojimus. Kadangi į išdaviko struk- 
tūrą būtinai įeina vaidmuo (Š), ir šis vaidmuo yra ne kas kita, kaip 
neigiama vaidmens (S) transformacija - vaidmens, kurį jau yra pri- 
siėmę penki atlikėjai-adresantai, - aišku, kad tie patys atlikėjai 
turi pasirodyti pasakojimo pabaigoje kaip demaskuoti išdavikai. 
Tik viena lieka neaišku, ar antrąjį išdaviko vaidmenį prisiims tas 
pats atlikėjas (S, > Š,) ar naujas, sukurtas vien tam vaidmeniui (S, 
bis). Tuo norima pasakyti, kad teoriškai išdavikas gali būti mani- 
festuotas 

arba kompleksine struktūra (Š,+S, bis), 

arba elementariąja disjunktyvine struktūra (S, vs S, bis). 

Tad galime grįžti prie pirmojo modelio ir jį patobulinti, numa- 
tydami galimybę kiekvienam adresantui, atstovaujančiam šven- 
tumui, pasirodyti pasakojimo pabaigoje išdaviku, prisiimančiu du 
vaidmenis (Š,+S, bis), arba vien netikrojo adresanto pavidalu (Š.), 
kurio pasaulietinis pasireiškimas įgytų netikrojo atlikėjo-priešinin- 
ko (S, bis) pavidalą. 

Štai ta visumos schema, kurioje pirmoji transformacijų serija 
žymima dviguba rodykle, o antroji paprasta. 

s,+S, s, bis + Š, 
71 —>12=8 101 
5 (8) 
s,+ S, > s, VS S, — S, vs s, bis 
21 10 1 
3 8 TT 
5, +5, > S, vs S, — s, vs S, is: 
14 
4 11=8 
S, +5, S, VS S, A s, vs S, bis 
6 Į —>11=8 9, 
Ez — E 
L 22 J SSE 


4.3. Modelio interpretavimas 


Teorinės galimybės, susijusios su pasakojimo pradžia ir adresanto 
struktūra, leidžia numatyti tos pačios pasakos išsiplėtojimą į pen- 
kis variantus; atsižvelgiant į pasakojimo pabaigą ir į išdaviko 
struktūrą, galima numatyti naują išsišakojimą ir kiekvieno varianto 
sudvejinimą nuo to momento, kai pasakojime pasirodo naratyvinė 
sintagma, pateikianti išbandymą: randama dešimt galimų variantų, 
iš kurių tik trys yra iš tikrųjų realizuoti arba bent žinomi ir užrašy- 
ti (schemoje jie apibrėžti punktyriniais stačiakampiais). Tai pa- 
prasčiausiai reiškia, kad iš penkių galimų būdų pradėti pasaką 
pasakotojai yra palikę tik keturis, o iš aštuonių galimų būdų ją 
užbaigti tėra išlikę trys sprendimai. Nuotolis, skiriantis galimybę 
nuo pasireiškimo, net laikant egzistuojančiais neužrašytus varian- 
tus, yra pernelyg didelis: jį būtina paaiškinti. 

4.3.1. Nauja nesuderinamumo taisyklė 


Kad lengviau būtų skaityti schemą, pamatinė struktūra (esanti 
kairėje pusėje nuo vidurinės linijos ir apibrėžta stačiakampiu) lai- 
kyta pagrindiniu ir sykiu niekada nemanifestuojamu išeities taš- 
ku: hipotetiškai teizėme, kad katalikiškoje valstiečių bendruome- 
nėje yra istorinio-socialinio pobūdžio suvaržymas, neleidžiantis 
galvoti, kad kunigas tuo pat metu gali būti herojaus tėvas. Trans- 
formacija (1) (kurios tęsiniai yra apačioje) paverčia kunigą zakris- 
tijonu, kad pasakojimą padarytų galimą. Transformacija (2) (jos 
tęsiniai kyla į viršų) pakeičia tėvą vyresniuoju broliu, tuo būdu 
leisdama jam likti kunigu. 

Įdomu, kad nerealizuojami galimi variantai viršutinėje linijoje; 
jei pradinė situacija ir priimama, tęsinys juos sutrikdo. Jau esame 
sakę, kad (5) transformacija, skirianti du atlikėjus (vyresnysis brolis 
siunčia jaunesnįjį pas kunigą, kad tas jį išmokytų baimės), yra ne- 
realizuojama. Tai ne taip jau keista: toliau toks pasakojimas būti- 
nai susilietų su situacija, kylančia iš (3) transformacijos; ne taip 
svarbu, ar pasaulietiškąjį autoritetą įkūnija tėvas ar vyresnysis bro- 
lis; herojus, kartą atėjęs pas kunigą, toliau savo elgsena jau nėra 
susijęs su savo šeima, atstovaujančia pasaulietiškajam autoritetui. 

Užtat varianto, kylančio iš (2) transformacijos, nesėkmė prašosi 
paaiškinama. Pradinė situacija pateikta P,, variante: vyresniajam 
broliui, kuris kartu yra ir kunigas, kelia nerimą, kad jaunesnysis jo 
brolis be paliovos skelbiasi nieko nebijąs. Teoriškai tuomet galimi 
du sprendimai: arba jis susitapatins su priešininku ir pats mėgins 
sukelti herojui (7) baimę; arba vietoj savęs pasiųs priešininką pa- 
saulietį, pavyzdžiui, mergą, ir tai sutapatins pasakojimo tąsą su 
aptariama pasaka (12=8). Tačiau nė vienas šių sprendimų iš tikrųjų 
nepriimamas ir variantas rutuliojasi nesklandžiai: pasirodo nau- 
jas adresantas (Vokietis), kuris naktį pasiunčia „kažką“ į bažnyčios 
varpinę, kad išgąsdintų herojų, ir herojus jį nužudo. Sprendimas 
dvejaip nesklandus; nes jei atlikėjas Vokietis dėl parinktos išban- 
dymo vietos elgiasi kaip atlikėjas zakristijonas (9), nužudymas pa- 
sakojimą priartina prie sprendimo (8). Šis variantas įdomus kaip 
būdingas sudėtinio pasakojimo pavyzdys ir yra vertas nuodugniau 

patyrinėti; jis jau rodo, kad a) pasakojimo korpusas, tai yra išban- 
dymas, nebepaiso pradinės struktūros, dar daugiau - b) dėl to pa- 
sakojimas sutrinka: išdavikas (ar Vokietis? ar vyresnysis brolis?) 
nedemaskuojamas. 


Pastaba. Apgaviko pasitelkimas - Vokietis lietuvių folklore kartais atsto- 
vauja netikram šventajam autoritetui (tai viena iš Velnio apraiškų), kar- 
tais netikram pasaulietiniam autoritetui — taip pat vertas dėmesio. Jis nu- 
rodo vieną iš apgaviko naratyvinių funkcijų: savo dvireikšme prigimtim 
palaikyti painią naratyvinę situaciją. 


Viena hipotezė galėtų paaiškinti šias nesėkmes: grupė variantų, 
kuriuose adresantas yra kunigas - vyresnysis herojaus brolis, ne- 
gali būti realizuoti, nes: a) jei priešininkas būtų atskirtas nuo kuni- 
go, šie variantai baigtųsi sprendimu, kuris susilietų su transfor- 
macija (8); b) jei kunigas būtų tuo pat metu priešininkas, išbandymo 
pasekmė būtų kunigo nužudymas, o toks sprendimas yra nesuderi- 
namas su duotuoju istoriniu kontekstu. 

Ši hipotezė gali būti priimtina arba ne; formuluodami ją, pir- 
miausiai norime pabrėžti, kad folklorinis pasakojimas, kiek jis tvir- 
tai įrėmintas savo istoriniame kontekste, tiek gali susidurti su ne- 
suderinamumais, kurie neleidžia pasireikšti kai kuriems teoriškai 
įmanomiems variantams; dar daugiau, šios nesuderinamumo tai- 
syklės gali būti numatytos analizuojant tiek pradinę, tiek ir galu- 
tinę situacijas. 


4.3.2. Išbandymo nesėkmė 


Linija, horizontaliai einanti iš pamatinės struktūros ir apimanti 
(3) transformaciją, atitinka nagrinėjamos pasakos pasirinktą 
sprendimą. Kad būtų parengtas išbandymas, galimi du sprendi- 
mai: arba kunigas pats imsis priešininko vaidmens (10) ir bus 
užmuštas (pagal mūsų hipotezę tai neįsivaizduojama ir nereali- 
zuojama); arba jis pasiųs disjunktyvinį priešininką (8). Vis dėlto 
šis vienintelis įmanomas sprendimas baigiasi tariama herojaus 
pergale ir paties išbandymo nesėkme: nepasaulietiškumo panei- 
gimas, išreikštas priešininko nužudymu, realizuojamas, tačiau 
dviejų išdaviko vaidmenų disjunkcija neleidžia atskleisti netik- 
rojo šventumo. Struktūrinėje pasakojimo plotmėje tatai implikuo- 

ja išbandymo (kuris, beje, iš tikrųjų įvyksta) sudvejinimą. Tai, kad 
priešininko nužudymas nėra relevantiškas, rodo, jog variantas, 
pradžioje laikytas autonomišku (B grupė), iš tikrųjų tėra stilisti- 
nis variantas: kunigas pasiunčia herojų į bažnyčios rūsį ieškoti 
tabokinės, kurią jis tyčia užmiršo lavono, žilabarzdžio senio, gal- 
vūgalyje. Aplinkybė, kad priešininkas yra jau miręs, arba tai, kad 
herojus jį nužudo, nieko čia nekeičia tol, kol išbandymas nepajė- 
gia sukelti išdaviko demaskavimo. 

Vis dėlto geresnio naracijos pažinimo dėlei galima pažymėti, 
kad kaip tik naratyvinės sintagmos struktūrinis nerelevantišku- 
mas leidžia pasirodyti stilistinėms variacijoms ir hapakso pro- 
veržiams; žilabarzdis senis kituose variantuose pasirodo gyvas 
ir net esąs tam tikro šventojo universumo valdovas. 


4.3.3. Išbandymo sėkmė 


Tad kaip tik trečioji pradžios galimybė, slypinti šventumo reduk- 
cijoje ir jo leksikalizacijoje zakristijono pavidalu (1 ir 4), galiausiai 
pasirodo vienintelė tikrai naši, nes ji leidžia atsirasti dviem skir- 
tingiems pasakojimų variantams (6 ir 9). Iškart pažymėsime, kad 
du iš keturių galimų galutinių sprendimų yra eliminuoti, tai yra 
nerealizuoti arba nežinomi: tai struktūrinę išdaviko disjunkciją im- 
plikuojančios transformacijos. Zakristijonas, kuriam pavesta įdiegti 
šventumo baimę, negali vietoj savęs pasiųsti priešininko substi- 
tuto: struktūriniu požiūriu tokia (11) transformacija baigtųsi (8) 
sprendimu (jau numatytu kunigui), kuris baigiasi išbandymo ne- 
sėkme. Pažymėtina tai, kad pasakotojas net nejaučia poreikio eiti 
šiuo keliu ir pastatyti zakristijoną į kunigo vietą, nors tokios pa- 
viršutinės formos pasakojimas būtų įmanomas ir galėtų būti plėto- 
jamas su skirtingu išoriniu dekoru. 

Du iš tikrųjų realizuojami išbandymai ir du pasakojimai, ku- 
riuos galima laikyti sėkmingais, veikėjų struktūros lygmenyje turi 
vieną bendrą bruožą: juose išdavikas paeiliui prisiima abu - netik- 
ro adresanto ir priešininko - vaidmenis. Tačiau jie skiriasi tuo, kad 
pirmuoju atveju (6) išdavikas-zakristijonas yra tuo pat metu he- 
rojaus tėvas, tuo tarpu antruoju atveju (9) jis nėra tėvas. 

Priklausomai nuo šio skirtumo abiejų išbandymų ir jų pasek- 
mių manifestacija plėtojama skirtingai: 


Grupė | Išdavikas Vieta Priešininko | Pergalės Pasekmės | Išbandymo 
elgesys forma herojui tipas 
C Zakristijo- | bažnyčia | agresyvu- | nužudymas| Išvejamas | Lemiamasis 
nas-tėvas mas išbandymas 


Zakristijo- | varpinė | pasyvumas| sužeidimas | Vėl išsiun-| Kvalifika- 
nas-netėvas čiamas (su| cinis išban- 
pinigais) |dymas 


Šių dviejų pasakojimų palyginimas paaiškina kai kuriuos daly- 
kus: 

a) kaip jau sakėme pradžioje, kiek sekvenciją galima laikyti au- 
tonomišku pasakojimu, turinčiu savo galutinį tikslą, tiek pasakoji- 
mo tikslas pasiekiamas abiejuose variantuose: pagal pasakotojo nu- 
matymą ir jo implicitinę valią abiejų pasakojimų galutinė pasekmė 
yra netikrojo šventumo atskleidimas ir bausmė už apgavystę; 

b) vis dėlto abu pasakojimai iš esmės skiriasi tuo, kad antruoju 
tik atskleidžiama šventumo apgavystė, tuo tarpu pirmasis tuo pat 
metu paneigia pasaulietinį autoritetą, kuriam atstovauja tėvas. Iš 
tikrųjų kaip tik formos, kuria bus manifestuotas adresantas (ele- 
mentarioji struktūra ir du atlikėjai arba kompleksinė struktūra ir 
vienas atlikėjas), pradinis parinkimas lemia pasakojimo tęsinį: ma- 
tome, kad abu pasakojimo takai yra lygiagretūs ir, trumpai ta- 
riant, linijiniai. Kiek priešininkas (S, bis) tapatinamas su tėvo 
(S, bis) prigimtim (t.y. su pasaulietinio autoriteto stipriąja mani- 
festacija), lygiai tiek pat stipriai sankcionuojamas išbandymas, t.y. 
tėvo nužudymu. Antruoju atveju, kuriame priešininkas (S, bis) 
tėra silpnasis šio autoriteto substitutas, sankcija įgyja paženklini- 
mo formą: priešininkas paženklinamas žaizda, kuri paskui leidžia 
atpažinti netikrąjį šventumą. Be to, pirmuoju atveju herojus, atpa- 
laiduotas nuo bet kokių ryšių, išvejamas į galutinį kitur, tuo tarpu 
antruoju atveju, išsikovojęs teisę galimam susitikimui su tikruoju 
šventumu, jis vėl grąžinamas pas savo tėvą, kuris, duodamas pi- 

nigų kelionei, palengvina jo galutinį išvykimą. Tad pirmasis išban- 
dymas pasirodo esąs lemiamasis, o antrasis tik kvalifikacinis. 


4.3.4. Sekvencijos funkcionalumas 


Taigi atėjo laikas nustatyti koreliaciją tarp realizuotų variantų skai- 
čiaus bei tipo iš vienos pusės ir tarp šiam pasakojimų žanrui bū- 
dingų išbandymų skaičiaus ir jų prigimties iš kitos pusės. Pagal 
mūsų hipotezę, mažą žinomų variantų skaičių lemia ne atsitikti- 
numas ar pasakotojo vaizduotės stoka, bet pasakojimą ribojančios 
struktūrinės jo savybės. Tad mėgindami supaprastinti Proppo pa- 
siūlytą stebuklinės pasakos modelį, mes pasiūlėme pradinę išban- 
dymų tipologiją pagal funkciją, kurią jie prisiima bendroje pasa- 
kojimo ekonomijoje, laikydami juos 

kvalifikaciniais, 

lemiamaisiais arba 

šlovinamaisiais. 
Jei prie šio sąrašo būtų pridėtas ketvirtasis tipas, tariamasis išban- 
dymas, kuris, baigdamasis nesėkme, sukelia sudvejinimą, tai būtų 
galima įžiūrėti iš viso keturis galimus išbandymus. 

Kiekviena naratyvinė sekvencija pati viena gali sudaryti auto- 
nominį pasakojimą ir turėti savo galutinį tikslą, bet ji lygiai taip 
pat gali įeiti į didesnį pasakojimą ir turėti specialią funkciją. Tada 
kiekviena naratyvinė sekvencija, jei tik joje yra išbandymas, gali 
dėl savo padėties naratyviniame ansamblyje įgyti kažką panašaus 
į antrinę reikšmę - funkcinę reikšmę. Įdomu pažymėti, kad šią 
funkcinę išbandymų tipologiją atitinka — pasakoje, kurią imame 
pavyzdžiu - priešininkų ir išbandymo vietų tipologija. 


Išbandymas Priešininkas Vieta Varianto 
grupė 


kažkas (be adresanto) | kapinės 









neapibrėžtas 









tariamasis išbandy- šventorius 
mas (sudvejinimas) 


kvalifikacinis 


merga 

















zakristijonas-netėvas | varpinė 









lemiamasis zakristijonas-tėvas bažnyčia-altorius | C 





šlovinamasis šventumo atstovas kitas pasaulis 

Iš penkių aptariamų išbandymų (1) ir (5) reikalauja trumpo ko- 
mentaro: 

(1) Variantų E grupė liudija pasakų degradavimą - mūsų atve- 
ju Žymėtą šventumo susilpnėjimu —- ir iškelia įdomią metodolo- 
ginę jų atkūrimo problemą. Tai padaryti mums atrodo įmanoma, 
tačiau išeina už mūsų straipsnio ribų; tarp neapibrėžtų variantų 
tektų atpažinti vieną iš trijų galimų tipų (2), (3) arba (4). 

(5) Šlovinamąjį išbandymą mes įrašėme tik primindami: jo vie- 
ta viso pasakojimo pabaigoje, o ne pradžioje, ir jis reikalauja ne 
išdaviko, bet herojaus atskleidimo. 

Taigi matome, kad sekvencija, nagrinėjama funkciniu požiū- 
riu, turi tris baigtis: pirmoji sukelia išbandymo sudvejinimą įteigti 
jo sunkumui; antroji kvalifikuoja herojų svarbiausiam nuotykiui; 
pagaliau trečioji, reikšdama visišką netikrojo šventumo ir netikro- 
jo pasaulietiškumo atmetimą, iškelia herojų su jo ieškojimu už so- 
cialiai sąlygotos gyvųjų bendruomenės. 


4.3.5. Atlikėjų ir išbandymų koreliacija 


Reikia atkreipti dėmesį į paskutinę koreliaciją; santykį tarp išban- 
dymų tipų ir galimų pabaigos sprendimų iš vienos pusės ir tarp 
pasakojimo pradžioje įvestų atlikėjų skaičiaus iš kitos pusės. 

a) Variantas, kuriame išbandymas yra lemiamasis, turi tik du 
atlikėjus: sūnų-herojų ir tėvą, kuris sykiu yra adresantas ir išdavi- 
kas. Jis iki kraštutinumo apibendrina pasakojimą ir suteikia jam 
beveik visišką autonomiją; pasakojimo tęsinio atžvilgiu sekvenci- 
ja nėra nei presuponuojanti, nei presuponuojama. 

b) Variantas, kuriame išbandymas yra kvalifikacinis, turi tris 
atlikėjus: herojų, jo tėvą ir zakristijoną. Atlikėjų skaičiaus padidėji- 
mas išjudina pasakojimo eigą: iš jau kvalifikuoto herojaus laukia- 
ma kitų žygdarbių. Sekvencija yra presuponuojanti, bet ne presu- 
ponuojama. 

c) Variantas, kuriame išbandymas baigiasi nesėkme, turi ketu- 
ris atlikėjus: sūnų, tėvą, kunigą ir mergą. Jo nesėkmė skatina pra- 
dėti pasakojimą iš naujo. Bergždžias reikalas nagrinėti jį kaip tokį, 
sekvencija iš principo yra ir presuponuojanti, ir presuponuojama. 

Jos funkcija, atrodo, yra pratęsti ir komplikuoti pasakojimą; ji lei- 
džia įvesti tolesnėje sekvencijoje naujus atlikėjus ir naujus išban- 
dymus; jos sudvejinimas, kaip prasminis efektas, formaliai rodo 
pradėto žygio sunkumą. 

Ši koreliacija tarp pradinės ir galutinės situacijų, tarp atlikėjų 
skaičiaus ir išbandymų, su kuriais jie susiję, tipo negali neiškelti 
naujos problemos, pasakojimo tankio problemos. 


Nebaigti tyrinėjimai 


ŽVĖRŪNA MEDEINA 


Šalia trijų dievų-viešpačių —- Andojo, Kalevelio ir Perkūno — kurių 
figūros ir sakralumo sferos mums pamažu išryškėjo, XIII a. slavų 
metraščiai prideda dar po vieną moteriškos lyties deivę, dviem 
skirtingais vardais pavadintą. Hipatijaus kronikoje sutiktą, mes ją 
atpažinome kaip Medeiną, o Malalos tekste jos vardą atstatėme kaip 
Žvėrūna. Iš čia išeinant, du tyrimų keliai yra galimi: arba žiūrėti į 
tuos du teonimus kaip į du tos pačios deivės pavadinimus, arba 
bandyti kiekvienai iš šių deivių prikergti skirtingą povyzą ir atski- 
ras dieviškąsias funkcijas. 

Nauji sunkumai kyla iš XIII amžiaus persikėlus į XVI a., kur 
gausiame Lasicijaus duotame dievų sąraše randame, vieną šalia 
kitos, dvi miško deives: Medeiną (= Modeina) ir Ragainą. Medeina, 
kaip matome, nežiūrint trijų šimtmečių atstumo, pasikartoja abie- 
juose sąrašuose, tad jos autentiškumu netenka abejoti. Kitaip yra 
su Žvėrūna ir Ragaina: jeigu, sekant XIII a. tekstus, Žvėrūną galima 
laikyti Medeinos pakaitalu ir identifikuoti jas kaip dviem vardais 
pristatytą tą pačią dievybę, tai Lasicijaus liudijimas, juo nors tru- 
putį pasitikint, verčia mus pripažinti dviejų savarankiškų, skirtingų 
deivių buvimą. 

Medeinos tapatumą sutvirtina ir XV a. Diugoszo interpretationes 
romanae sąrašas, kuriame kaip Medeinos atitikmuo pasiūloma Dia- 
na. Jų abiejų bendras bruožas - jos medžiotojos, laukinės vienišos 
deivės. Tačiau Dianos byla sunku patikimai pasinaudoti jau vien 
dėl to, kad romėnų mitologija kiaurai persunkta graikų dievybių 

įtakomis. Dianos graikiškas atitikmuo - Artemidė. Tyrinėtojo dėmesį 
ir net susižavėjimą sukelia graikų mitologijos enciklopedijose [Pau- 
ly, Real-Encyclopūdie der classichen Altertumswissenschaft| randamas 
straipsnis apie Artemidę, kuriame statomas galutinai neišspręstas 
klausimas: ar Artemidė - Hekatė - antrasis vardas, kuris labai dažnai 
prikergiamas prie pirmojo — reiškia, kad turima reikalo su viena 
dvivarde deive (ar jos vardą lydinčiu epitetu), ar tiedu vardai rep- 
rezentuoja dvi skirtingas dievaites? 

Grįžtant prie XIII a. metraščių, panaši problema kyla ir lietuvių 
religijos pagrindinių dievybių sąrašą nustatant: ar Medeina ir Žvė- 
rūna atstovauja vienai, ar dviem atskiroms deivėms? Atsakymo 
sunkumas iš dalies glūdi tame, kad Žvėrūnos byla yra palyginti 
labai plona, kad sunku ją paremti tautosakos ar išlikusių ritualų 
papildymais. Užtat naudingiau atrodo pradėti nagrinėjimą nuo ki- 
tos, Lasicijaus užregistruotos, deivių poros: Medeinos ir Ragainos. 
Turint omeny, kad užtenka paprastos sufiksų substitucijos Ragai- 
nos identifikavimui su Ragana, etnografinių davinių gausumas lei- 
džia su pasitikėjimu žiūrėti į šį pasirenkamą tyrimų taką. 

Pradėdami tad nuo Medeinos ir bandydami atstatyti jos autono- 
mišką figūrą, mes visų pirma paruošime kelią Ragainos-Raganos at- 
pažinimui, jos savitų bruožų išryškinimui. Ir tik tada galėsime pa- 
galiau statyti mus tiesiog liečiantį pirmutinį klausimą - Raganos ir 
Žvėrūnos identifikavimo galimybę. 


II. MEDEINA 


1. [Miškai ir alkos] 


Istoriniai šaltiniai, kaip matome, pakankamai gerai paliudija Me- 
deinos asmenvardį: be Hipatijaus (XIII a.) ir Lasicijaus, medeines pas- 
kutinis mini Daukša (1595 m.). Etnografiniai pastarųjų dviejų am- 
žių daviniai, tiesą pasakius, nedaug ką atneša tiesioginiam šios 
bylos papildymui, tačiau nuolatinis lietuvio glaudžių santykių su 
mišku minėjimas padeda susidaryti bendrą įspūdį, įsivaizduoti 
bendrą atmosferą, kurioje išryškėja Medeinos figūra. 

Jau pats jos vardas — medis senovėje ir šiandien dar tarmėse 
reiškia mišką — rodo jos miškinį pobūdį, Dlugoszas Dianos globai 
priskiria silvas, o Lasicius ją tiesiog vadina „miško deive“. Tai, žino- 
ma, nereiškia, kaip kad galima būtų manyti pagal stereotipinius 
posakius „senovės lietuviai garbino alkas ir gojus“, kad jinai būtų 
koks nors miško „dvasios“ įsikūnijimas, bet jau nurodo jos gyven- 
vietę, jos veiklos lokalizaciją. 

Tačiau toks patikslinimas dar nepakankamas: lietuvių - bet ir 
aplinkinių tautų - stebuklinėse pasakose miškas dažnai laikomas 
kaip žmonių apgyventos žemės antitezė, kaip sakralinė erdvė, ku- 
rioje gyvena ir veikia įvairios mitinės būtybės. Tokių deivių, ne- 
skaitant gana gausių, bet nei savo asmenvardžiu, nei funkciniu spe- 
cifikavimu neišsiskiriančių „bobų“, yra keletas, nedaug. Tai visų 
pirma mūsų jau aprašytoji Laima, kurią jos trobelėje kasnakt ap- 
lanko laimės, kurioms jinai lemia naujagimių likimą; taigi Laima — 
aiškių kontūrų dievaitė, jokių ryšių su mišku neturinti. Kita mi- 
tinė būtybė, irgi turinti savo „trobelę“ - tai Ragana, kuri, išbujoju- 
sios moters arba meškos pavidalu, priglaudžia našlaitę, bando ją 
užmušti, bet išleidžia apdovanotą. Ragana-Ragaina, tiesa, Lasicijaus 
laikoma miško deive, tačiau kituose pasakojimuose jinai turi savo 
prašmatnų dvarą, vadovauja, kaip Raganų Ponia, moteriškių-ra- 
ganų susirinkimams ant Šatrijos kalno ir t.t.: jos funkcijos plačiai 
pralenkia miško apribotą erdvę. Palikdami tad kol kas nuošaliai 
dar niekieno, mūsų žiniomis, net nebandytą rimtai spręsti Laumės 
problemą, galime teigti, kad mūsų Medeina negali būti identifikuo- 
jama su kitomis miške gyvenančiomis deivėmis - Laima ir Ragana. 


2. Medeina ir zuikiai 


Tačiau tai dar neišryškina Medeinos asmenybės nei jos funkcijų: 
nors jos vardo šaknis med- ir priartina ją prie miško, reikia neuž- 
miršti, kad Medeina pagal savo priesagą yra n0omen agentis ir 
reiškia, taip kaip ir kiti vediniai: medėjas, medininkas, medinčius 
(LKŽ)- medžiotoją, ir tai suartina ją su Diana ir nusako vieną iš 
pagrindinių jos funkcijų. 

Apie ją Hipatijaus metraštis sako tik viena, kad ji būtent yra 
„Zuikių valdovė“, vis dėlto ten pat pridėdamas savo pastabą apie 
apostatą Mindaugą ir jo pagonišką prietaringumą: „Kuomet jis 
(Mindaugas) išjodavo ir bėgdavo per lauką zuikis, nekeldavo ko- 
jos į giraites...“ (Cituojama in B. Kerbelytė, Kai milžinai gyveno, 
p. 10.) Mindaugas, kaip medžiotojas, tuo būdu metraščio surišamas 
ir su Medeina-deive medžiotoja, ir su jos zuikiais. 

Toks zuikių priskyrimas Medeinos valdžiai iš pirmo žvilgsnio 
mus kiek stebina. Zuikių, tų gausių mūsų pasakų drąsuolių, pri- 
skyrimas deivei jai didelės garbės nedaro. Atvirkščiai: zuikio grei- 
tumas, tai, kad jis retas iš žvėrelių, gimstantis atviromis akimis ir 
tuo būdu simbolizuojantis medėjui taip svarbų budrumą, atitinka 
Medeinai priskirtiniems atributams. 

Keista tačiau, kad mūsų zuikis, gyvulinėse pasakose pasireiš- 
kiąs savo bugštumu, mitinio pobūdžio pasakojimuose pasirodo kaip 
agresyvi, bauginanti būtybė; toks nekaltas, rodos, didelėmis iš- 
pūstomis akimis gyvuliukas pravardžiuojamas piktakiu (LKŽ 
(O 238)). Jei Mindaugo laikais zuikio pasirodymas sutrukdydavo 
karališką medžioklę, tai iki XIX a. galo susitikti kelyje zuikį reiškė 
nelaimę. Iš viso zuikių santykiai su medžiotojais kelia nuostabą: 
štai vienu atveju, susirinkdami į būrį, jie išgąsdina medžiotoją 
(M. Slančiauskas, Šiaurės Lietuvos sakmės ir anekdotai, 275); kitą kar- 
tą -jie jau nebe zuikiai, o zuikiais pasivertę vaidalai, ir jų užsiėmi- 
mas - klaidinti medžiotojus (Eržvilkas, 130); ant kapinių šautas 
kiškis ne tik nenukenčia, jis, priešingai, šoka vytis medžiotoją 
(M. Davainis-Silvestraitis, Pasakos, sakmės, oracijos, 429). 

Šie keli pavyzdžiai įtikinamai rodo, kad Medeinos zuikiai ne tik 
nieko bendro neturi nei su „realiais“ zuikiais, nei su gyvulinių pa- 
sakų zuikiais, bet kad jie iš tiesų ne zuikiai, o savitos mitinės bū- 
tybės, pasirodančios zuikių pavidalu. Atsižiūrint į jų veiklą - jų 
pagrindinė funkcija, atrodo, yra neraminti, gąsdinti medžiotojus, — 
irjų valdovė Medeina, nors ir pati būdama medžiotoja, nepasireiškia 
kaip „medžioklės globėja“, neparodo ypatingo palankumo tos pa- 
čios profesijos žmonėms. 

3. Kultūra ir natūra 


Moteriška dievybė, užsiimanti medžiokle - tipingai vyrišku užsiėmi- 
mu, medžiotoja, kuri negloboja medžiotojų, o greičiau trukdo jiems — 
tai prieštaravimai, kuriuos reiks pamažu bandyti išsiaiškinti. 

Papildykime visų pirma zuikio bylą dar vienu jo veiklos ypa- 
tumu: jaunikis, grįždamas iš bažnyčios su visa veselija, sustoja pa- 
kelėje ir išlipa iš vežimo savo reikalus atlikti. Iš lomos staiga išbėga 
zuikis. Jaunavedys šokasi jį vytis (sic!), nusiveja į girią ir ten dingsta 
(Davainis, ibid., 232). Šiuo atveju, kaip matome, zuikis jau nebe- 
gąsdina žmonių: atvirkščiai, jis turi viliojančią, patraukiančią ga- 
lią, priverčiančią jį sekti; būdingas ir jo vilionės tikslas - vedybų 
suardymas, kurį galima lengvai paaiškinti pagal Dianos stereoti- 
pą: Medeina yra vieniša, mergaujanti, nuo vedybų atsisakiusi deivė. 
Turint galvoje, kad vedybų institucija bendrai laikoma kaip viena 
iš pirmutinių ir pagrindinių žmonių bendruomenės kultūrinių di- 
mensijų, toks Medeinos ir jos pavaldinio zuikio elgesys juos palie- 
ka anapus kultūros ribų. 

Reikia nepamiršti, kad asmenvardis Medeina yra vedinys, priklau- 
sąs bendrai žodžių medis/medė „miškas“, „giria“ šeimai, ir kad medis 
„miškas“ atstovauja natūros, nesužmogintos gamtos erdvei: „Eik tu, 
gaidy medės (ką tu išmanai)!“, sakoma apie neišprususį, neišmanėlį 
Žmogų (LKŽ (Šts)). Būdvardžiai medinis, medinas ne taip seniai dar 
reiškė tai, ką mes šiandien nusakome žodžiu laukinis, tiek fizinės 
erdvės: „medini žvėrys juos sudraskys“ (LKŽ (BBOz 13,8)), tiek dva- 
sine prasme: gyvenkime „kaip žmonės“, o ne „kaip mediniai“, sako 
Perkūnas, Velnias ir Dailidė, nutarę pasistatyti namus. 

Šis Medeinos laukinumas ir sutrukdo, kaip to norėtųsi, labai pa- 
prastai išspręsti lietuvių religijos suvereninių dievų bendrosios 
struktūros problemą: buvimas šalia vyriškų dievų triados, gerai 
paliudytos, to paties aukšto rango moteriškos dievybės leido, kitų 
indoeuropiečių - ypač skandinavų - pavyzdžiu, iš anksto jai pri- 
skirti Dumėzilio trečiosios funkcijos, atitinkančios žemdirbių ir pie- 
menų klasės veiklą, globą. Medeinos nors ir paviršutiniško port- 
reto neatitikimas šiems teoretiniams reikalavimams papildomai 
pagrindžia mūsų ankstyvesnius konstatavimus, kad lietuviškoje, 

bet, atrodo, ir prūsiškoje religijoje trečiosios funkcijos dievybės ir 
jų veikla yra iš tiesų pirmosios funkcijos suvereno Andojo-Patrimpo 
žinioje ir aukštoje globoje. 

Užtat tuo pačiu, lyg ir kompensuojant šį nedateklių ir atstatant 
bendrąją struktūrinę lygsvarą, pamažu išryškėja šios trečiosios du- 
mezilinės funkcijos išlaisvintoje erdvėje nauja, sandari laukinio, 
nekultūrinio - ar antikultūrinio - sakralumo organizacija, kurioje 
vieną iš svarbių rolių vaidina Medeina. 


III. MIŠKO PONIA 


1. Ponios dvaras ir jos pavaldinės 


Pradėję šiek tiek geriau pažinti Medeiną, galime dabar jos bylą pa- 
pildyti dar vienu nelauktu mitiniu pasakojimu, kurį Slančiausko 
pasakų rinkinio komentatoriai pristato kaip „neturintį atitikmenų 
nei lietuvių, nei kitų tautų tautosakoje“, bet kuriame „juntama se- 
na mitologija“ (M. Slančiauskas, Šiaurės Lietuvos pasakos, 427). Tai 
pasakojimas apie medžiotoją, kuris, bevaikščiodamas po mišką, 
užėjęs tenai labai gražius namus. 


Įeinąs, žiūriąs —- kieme toks gražus jautis prie tvoros pririštas. Daugiau 
įeinąs į vidų - randas pasirėdžiusią vienuose šilkuose ponią. Ta poni liepus jį 
eiti į tokį gražų kambarėlį. Jis ten įėjęs ir žiūriąs pro langą. Ir pamatęs - 
atein, atein daugybė panų, teip gražiai pasirėdžiusių. Ir tos panos tur kat- 
ra viena savo rankose rykštę ir vis praeidamos tam jaučiui kert su savo 
rykšte. Bet tas jautis tiktai vis įsiręž, kai jam sukert. O ta poni vis kožnai 
pasako [ką daryti] ant rytojaus: 

— Tu tą ir tą gyvuolį nukirsk, tau tas ir tas žmogus nukirst. 

Jau visas atlaidė... dar viena visų paskiaus atein, bet ta už visas gra- 
žesnė. Ji, eidama pro tą jautį, su savo žaba kai sukirtus — tas jautis tuoj 
kritęs ant žemės ir gatavs. Tuoj kai ta įėjus pas tą ponią, jai sakanti poni: 

— Tau tas strielčius to mūsų miško ryto nukirsti. (Ibid., 282-284) 


Pertraukime laikinai šį pasakojimą ir bandykime jį nors pa- 
viršutiniškai išsiaiškinti. 

Visų pirma krinta į akis, žinoma, originali šios miško ponios 
figūra: neabejojant, kad turima reikalo su dieviška būtybe, ne ma- 

žiau aišku, kad jinai negali būti sutapdinama nei su Laima, nei su 
Ragana. Tuo tarpu kai Ragana nurodo savo sukviestoms raganau- 
jančioms moteriškėms, kaip ir kur „gadinti“ žmones ir gyvulius, 
mūsoji Miško Ponia duoda savo „panoms“ aiškius nurodymus, kokį 
gyvulį ar žmogų „nukirsti“, t.y. nugalabyti. Žinodami Medeinos ne- 
draugišką nusiteikimą žmonių - o ypač medžiotojų - atžvilgiu, 
galime tad su šiokiu tokiu pagrindu prileisti - vildamiesi, kad šio 
teksto analizė progresyviai tai patvirtins, - kad mūsų medėjas pa- 
teko į Medeinos dvarą ir kaip žiūrovas stebi lietuviškoms driadėms- 
medeinėms rytdienai numatytų užduočių paskirstymą. 

Įdomus atrodo ir į šią užduočių paskirstymo sceną įrašytas jau- 
čio epizodas. Iš pirmo žvilgsnio tai ritualinio jaučio aukojimo pir- 
minės fazės atitikmuo, primenantis gana detaliai Lasicijaus pagal 
Guagninį atpasakotą ceremoniją Žemininko garbei, kurios metu Žy- 
nys pirmasis šeria lazda per galvą ir kitus sąnarius aukojamam gy- 
vuliui, o pojo „ir visi kiti taip pat daro“, tardami aukojimo formulę 
(De Diis, 22-23). Šitoks mūsų teksto aprašytas „aukojimas“, turint 
galvoje, kad aukojamas jautis pats stambiausias ir garbingiausias 
iš naminių gyvulių, glaudžiai surištas su vandeniu (apie Auššveitį 
buliaus pavidalu žr. Apie dievus ir žmones, p. 187, Jaučių Baubis (Bro- 
dowski, Ruhig) yra vandeninė būtybė), naudojamas Kęstučio prie- 
saikos (t.y. kontraktualinio įsipareigojimo) apeigose, gali būti išaiš- 
kintas kaip medeinių auka Andojui ar, greičiau, Auššveičiui. 

Tačiau šis ritualas primena taip pat ir pirmojo bandos išginimo 
apeigas ir būtent išginamų galvijų plakimą rykšte, kurį, kaip ir La- 
sicijaus aprašyto aukojimo atveju, lydi maldos formulė (vadinama 
„užkalbėjimu“), prašanti išlaikyti sveikatą (R. Merkienė, „Išgini- 
mo ritualų analogijos bei arealai“, in Iš lietuvių etnogenezės, 1981, 
p. 106 ir 111, pastaba 42). Panašumai tarp šių trijų ritualų atvejų 
neabejotini, tačiau jų išsamesnė studija išeitų iš šio rašinio rėmų. 
Pastebėkime visgi, kad pačios apeigos kaip somatinės veiklos pa- 
našumas abiejuose, mūsų teksto ir išginimo pavyzdžiuose: mote- 
riškė plaka galviją, padeda atpažinti skirtingumus, pasireiškiančius 
šio ritualo pasėkose. Išginimo atveju plaktasis gyvulys išeina iš na- 
minės erdvės kvalifikuotas, t.y. apsaugomas nuo įvairių negero- 
vių: gyvačių kirtimo, Perkūno trenksmo, įvairių priešiškų būtybių 

kankinimo. Mūsų gi tekste, atvirkščiai, plakusioji mergina pasišali- 
na iš Miško Ponios dvaro, idant tenai „kirstų“ gyvulį ar žmogų. Pir- 
muoju atveju apeiginė rykštė, įgijusi magiškų savybių, per dieną 
saugo bandą, o vakare įsmeigiama tvarto kampe; mūsų tekste 
rykštė nė kiek ne mažiau pajėgi: jinai, kaip matysime, yra vienas iš 
kirtimo-nugalabijimo simbolių. Atrodo, tarytum tos pačios ma- 
giškos priemonės - o gal ir ta pati dievybė? - vienu atveju globoja 
į mišką išginamą gyvulį, o kitu - apginkluoja ranką, kuri jį „nu- 
kirs“. Iš kitos pusės, nėra jokio nesutaikomumo tarp šių kvalifika- 
cijos ritualų ir aukojimo dievybei, kurios žinioje yra gyvenimo ir 
mirties, sveikatos ir negerovių reikalai. 


2. Medžioklė ir seksas 


Grįžkime tačiau prie mūsų pasakojimo. Savo paskutinei pavaldi- 
nei pavedus „nukirsti“ svečią-medžiotoją, Miško Ponia išleidžia jį 
iš kambario, kuriame jis buvo uždarytas, ir klausia: 


— Ar tu girdėjai, kaip aš ant tavės sakiau, ką tau ta gražioji pana ryto 
padarys? 


ir Čia pat, išlydėdama, duoda patarimus ir nurodymus, kaip nuo 
jam skirtos mirties išsigelbėti. 

Šitoks dviprasmis, prieštaraujantis Ponios poelgis - jinai kartu 
pasmerkia Žmogų mirtin ir padeda jam išsigelbėti - nėra vieninte- 
lis lietuvių mitologijoje: jis primena folkloristams gerai Žinomo šv. 
Jurgio, vilkų valdovo ir bandos globėjo, figūrą. Skirtumas tarp jų 
gal tik toks, kad šv. Jurgio veikla, su retomis išimtimis, yra apribo- 
ta gyvulių pasauliu, o tuo tarpu Medeina gyvenimo ir mirties kate- 
gorijos rėmuose Žaidžia su savo globotiniu: ji medžioja medžioto- 
ją, gelbsti jį ir iš naujo siunčia jam mirtį. 

„Gražioji pana“ — medeinė pasirodys jam sekančią dieną gyvatės 
pavidalu, ir apsisaugoti nuojos jis galės tiktai „savo motinos šliūbi- 
niu šnypštuku“ suspausdamas jos buožį. Iš gyvatės būvio į deivės 
pavidalą ją atversti padės jam „dvylika kūlelių rykščių“, kuriomis 
jis turės be paliovos lupti gyvatę. Atvertęs tuo būdu ją į moteriškos 

išvaizdos deivę, jis dar turės nuplėšti jos gražiuosius rūbus ir ap- 
rengti ją savo motinos „šliūbiniais marškiniais“: tik tada jinai bus 
galutinai įgavus žmogišką pavidalą ,irjis galės ją paimti už žmoną. 

Ta pačia proga paaiškėja vienas naujas, nelauktas medeinių bruo- 
žas - jų vedamas dvigubas gyvenimas. Jos, kaip matėme, deivės — 
jaunos, dailios, „vienuose šilkuose“ merginos. Tačiau kitais atve- 
jais jos jau pasirodo gyvačių pavidalu - tada jos „kerta“ Žmones ir 
gyvulius. Medeinos išaiškinta ir medžiotojo išpildyta procedūra, ku- 
rios dėka gyvatė ir vėl atverčiama į deivę - jos lupimas „dvylika 
kūlelių rykščių“ — dabar galutinai paaiškina ir mūsų jau nagrinėto 
„gražaus jaučio“ plakimo rykštele prasmę: taip kaip gyvatė, plaka- 
ma rykštėmis, atvirsta į deivę, taip ir deivė, rykšte suplakdama 
Andojui - kurio ryšių su gyvatėmis ir su funkcine gyvenimo ir mir- 
ties sfera nebėra ko aiškinti - aukojamą jautį, tampa kvalifikuota 
pasiversti į gyvatę ir „kirsti“ mirtin ir Žmones, ir gyvulius. Kitaip 
sakant, gyvatės išvaizda nėra esminis medeinės pavidalas, ji gyvate 
pavirsta tik Andojui sutinkant. 

Mus stebina tačiau ne tik medeinių pasiimamas gyvatės pavida- 
las, bet ir jų „normali“ moteriška išvaizda: vietoj nuogų ar pus- 
nuogių dailių merginų - tai atitiktų jų „gamtinį“ būvį - jos mūsų 
pasakojime pristatomos kaip „gražiai pasirėdžiusios panos“. Ta- 
čiau toks jų apsirengimas, kaip vėliau paaiškėja, yra jų deiviško 
pavidalo išlaikymo garantija: sudeginus jos „gražiuosius drabu- 
žius“, kaip kad tai buvo medžiotojui patarus Miško Ponia, jinai jau 
niekad negalėtų sugrįžti iš žmogiškojo į medeinės būvį. Šilkiniai 
rūbai šiuo atveju vaidina panašią rolę kaip gausiose pasakose žino- 
ma gyvatės-pačios oda. 

Medeinės-deivės atvertimas į vedybiniam gyvenimui tinkančią 
merginą vykdomas kitomis priemonėmis negu plakimu rykšte: tam 
tikslui reikia panaudoti medžiotojo motinos vestuvinius drabužius. 
Šnypštuko, prisisunkusio per nosį išeinančios „dvasės“, magiškoji 
galia mums gerai žinoma ir suprantama (Slančiauskas, Pasakos, 147 
ir 245); tačiau mus itin domina „šliūbinio“ šnypštuko, taip kaip ir 
„Šliūbinių“ marškinių, panaudojimas. Medeinės mergautinę, prieš- 
vedybinę prigimtį mes, tiesą pasakius, jau esame suformulavę, pa- 
siremdami vis dėlto tik netiesioginiais argumentais: palyginamąja 

indoeuropiečių mitologija ar jos zuikių netikėtu elgesiu - vestuvių 
ardymu. Mūsų nagrinėjamas tekstas dabar gi tiesiogiai papildo ir 
sutvirtina šią prielaidą: prieš medeinės galią ir jos kėslus vartoja- 
mos priemonės - jaunamartės „kvapas“ ir jos sugultuvių marški- 
niai - kaip tik rodo a contrario [jos silpnąją vietą, jos „Achilo kulną“. 
Iš naudojamo priešnuodžio galima atpažinti ir nuodus: jinai ne tik 
nusistačiusi prieš vedybas ir prieš seksualinius santykius, ji pati 
yra geismų persekiojama ir išsiilgusi vedybinio gyvenimo. Jos me- 
džioklinę veiklą - aukų gaudymą, bet ir medžiotojų medžiojimą - 
galima tad išsiaiškinti dviem - tiesiogine ir perkeltine - prasmėmis. 
Tačiau medžioklė ir meilė - pavojingi žaidimai: lygiai taip kaip 
ragana, kuri kviečia bernus nakčiai pas save, o paryčiu juos nužudo, 
taip ir mūsų medeinė, pasakojimo pabaigoje atvirtusi į deivę, atsi- 
sveikina su medžiotoju paskutiniu mirtinu pabučiavimu.]* 


IV. ŽVĖRŪNA 
1. Žvėrių valdovė 


Deivės Medeinos kaip medžiotojos vaidmuo - ir jos veiklos dvi- 
prasmiškumas - atrodo tad pateisinami ir suprantami. Lieka tačiau 
nepaliestas ir neįteisintas dar vienas jos vardas - Žvėrūna, kuriuo ji 
vadinama Šovio mite. 

Laikydamiesi pažodinės šio vardo etimologijos, pagal kurią 
Žvėrūna - tai žvėrių valdovė (taip kaip laivūnas - laivo valdytojas), 
ir jai ten pat prikergtą epitetą „kalė“ galime aiškinti kaip vieną iš 
šios dievaitės-medžiotojos ypatybių, kaip jos galėjimą prisiimti zo- 
omorfinę išvaizdą, kaip jos įsivaizdavimą kalės arba, tiksliau išsi- 
reiškiant, medžioklinės kalės - kurtės pavidalu. 

Tačiau toks įvaizdis ne visai atitinka tai, ką mes Žinome apie 
Medeiną kaip suvereninę dievybę ir apie kurtų rolę lietuviškame 
mitiniame pasaulyje: iš tiesų kurtė-kalė galėtų būti tiktai medžio- 


*Laužtiniuose skliaustuose esantis tekstas yra iš ankstesniojo varianto, nes rankraštis 
nutrūksta ir prasideda nauju skyriumi (red. past.). 

tojo palydove, pagalbininke (Slančiauskas, Pasakos, 76), tuo tarpu 
Medeina pati yra medžiotoja. Užtat labiau patikimas atrodytų ana- 
loginis galvojimas, pagal kurį šuo, kaip naminis gyvulys, turi lau- 
kinį savo atitikmenį - vilką. Viena iš etiologinių sakmių, tarp kit- 
ko, ir patvirtina tokį sugretinimą, pasakodama, kaip Dievas šunį 
pavertęs į vilką. Priimant šią hipotezę, Malalos kronikoje minima 
kalė turėtų būti aiškinama kaip vilke. 

Šitaip galvojant, savaime peršasi mūsų Žvėrūnos suartinimas 
su Stryjkowskio minimu miško ir piemenų dievu Gonikliu, sau- 
gančiu bandą nuo vilkų ir kitų plėšrių žvėrių (Stryjkowski in Man- 
nhardt, 331), bet ir jos sugretinimas su krikščioniškuoju gyvulių ir 
vilkų valdovu - šventu Jurgiu, kurio palyda susideda iš vilkų, va- 
dinamų šv. Jurgio kurtais: tai patvirtina ne tiktai vilkų kaip „girios 
kurtų“ statusą, bet verčia ir patį šv. Jurgį interpretuoti kaip medžio- 
toją. Šventas Jurgis būtų tuo atveju krikščionybės įtakoje susidariu- 
si sinkretinė figūra, perėmusi, kaip jau anksčiau matėme (žr. sup- 
ra), visą eilę Pergrubio bruožų, bet paveldėjusi ir Goniklio vyriškąją 
lyti, ir kai kuriuos esminius Žvėrūnos atributus. 

Panašumų tarp Medeinos ir šv. Jurgio galima rasti ir daugiau: 
kalbėdami apie Miško Ponią, pastebėjome vieną iš svarbių jos funk- 
cijų - medeinoms skiriamų užduočių, o tuo pačiu ir joms numatomų 
aukų padalinimą; tokią pat rolę vaidina ir šv. Jurgis, paskirdamas 
vilkams atitinkamas gyvulines aukas, o žmonėms bandant gudru- 
mu nuo to išsisukti, atiduodamas kartais ir patį žmogų - kaip ir 
Miško Ponia užklydusį medžiotoją - vilkams grobiu. Be to, jei mums 
keistas - ar bent paaiškinimo reikalingas - atrodė Miško Ponios el- 
gesys, to elgesio dviprasmiškumas drauge atiduodant medėjo gy- 
vybę pačiai gražiausiai medeinai, bet ir nurodant, kaip nuo jos ap- 
sisaugoti ir ją nugalėti, toks pat dviprasmiškumas apibūdina ir šv. 
Jurgio asmenybę: jis juk drauge ir gyvulių globėjas nuo vilkų, ir 
vilkams aukas skirstantis jų valdovas. Pagaliau, kaip ir Miško Po- 
nia, šv. Jurgis priklauso laukinei miško erdvei: jisai arklius globoja 
tiktai vasarą miške ar pamiškėje, o uždarytus į tvartus jau juos sa- 
vo žinion perima šv. Mykolas arba Lasicijaus minima Valgina (De 
Diis, 20). Visi šie panašumai tampriai tarp savęs surišti, jie sudaro 
homogenišką dieviškos veiklos sferą. 

Prileidus, kad šv. Jurgis šioje veiklos sferoje pakeičia Žvėrūną, 
kad jų abiejų kurtai - vilkai, galima įvesti į šią bylą ir, pagal Slan- 
čiausko rinkinio komentatorius, į jokią Aarnės-Thompsono klasi- 
fikaciją netelpantį, vien tik lietuviams ir latviams žinomą pasako- 
jimą apie vilkų vilkstinę. Besiartinančią vilkų gaują pamačiusi ir nuo 
jų duobėje pasislėpusi moteriškė stebi, kaip 
tuoj pribėgus ta pati vilkstė (t.y. vilkienė) ir apmyžus. Daugiau kad pagau- 
sią ant jos visi vilkai myžt. Matai, ką tiktai ta pati vilkstė daro, tai teip ir 
visa ruja vilkų daro. Jei ta vilkstė puol, grieb, plėš, tai ir visi vilkai plėš 
(Slančiauskas, Pasakos, 76). 


Ši tik baltams būdinga mitinė konfigūracija, pagal kurią Vilkė 
pristatoma kaip vilkų rujos valdovė, su savo palyda lakstanti po 
miškus ir laukus, puolanti, griebianti, plėšianti, kas jai patinka, ati- 
tinka vieną iš galimų Žvėrūnos-kalės epifanijų ir pateisina tuo pačiu 
ir jos teonimą, ir prie jo prikergtą „kalės“ epitetą. 

Tokia mūsų siūloma interpretacija veda dar toliau, įtaigodama 
naujus sugretinimus. Graikų mitologiniame pasaulyje toks laksty- 
mas po miškus negali nepriminti Artemidės globojamos laukinės ir 
virginalinės medžiotojos Atalantos, jos miškuose rengiamų lenkty- 
nių sujaunuoliais-pretendentais, kuriuos, vos pralenkusi, jinai nu- 
galabija. Lietuviškų tikėjimų kontekste labai masinantis pasidaro 
šioje naujojoje perspektyvoje visos vilkotakų bylos persvarstymas. 

Vilkotakai ir vilkotrasos — tai ypatingi Žmonės, kuriems kartas nuo 
karto užeina „ūpas“ arba „aitra“ („ūpas“ - J. Basanavičius, Lietu- 
viškos pasakos, I, 192; „aitra“ —ibid., 191) „bėgti vilku“, t.y. iš kultūri- 
nio gyvenimo perėjus į laukinį, pasiversti į Žvėrūnos kurtą. Šį su- 
gretinimą ypač paremia vienas nelauktas vilkotakystės bruožas: į 
vilkotakus dažnai paverčiama visa, iš jaunosios pusės - ar iš baž- 
nyčios — per vartus važiuojanti „veselija“, kuriai ir lemta gaujoje 
vilkais bėgioti (žr. Davainis-Silvestraitis, Pasakos, 340; Gaidės ir Rim- 
šės apylinkės, 389). Nelyginant Medeinos pavaldinys zuikis, kuris, 
kaip anksčiau matėme, sugeba nuvilioti paskui save iš bažnyčios 
grįžtantį jaunavedį, taip ir šiuo atveju visa veselija „išgelbstima“ 
nuo Žvėrūnos nekenčiamų vedybų ir seksualinio gyvenimo, pa- 
verčiant ją į vilkotrasų rują. 

Tačiau vilkotakų bylos nuoseklus nagrinėjimas jau išeitų iš 
šio rašinio ribų. 


2. Žvėrūna - žvaigždė? 


Aiškindami Žvėrūną kaip žvėrių valdovę ar net kaip žvėries - vilkės 
pavidalą kartais priimančią laukinę dievaitę, mes ėmėme jos var- 
dą tiesiogine, plokščia šio žodžio prasme. Tačiau išdėstydami su 
juo surištus etimologinius sunkumus (žr. supra, skyrius II), jau 
matėme, kad yra galimas ir kitas, perkelta prasme šio žodžio var- 
tojimas ar net kitos, naujos etimologijos pasiūlymas: pastebėjus, 
kad lietuviai net keletą dangaus kūnų vadina Žvėrinės vardu, ir 
Žvėrinę sutapdinus paprastos sufiksų substitucijos pagalba su Žvė- 
rūna, galima ne be pagrindo bandyti daryti savotišką semantinę 
tabula rasa ir visą bylą iš naujo pradėti teigimu, kad dievaitė Žvėrūna 
yra visų pirma senovės lietuvių garbinta žvaigždė. 

Tokį kelią ir pasirenka Mierzynskis (in Mannhardt, 64-65), pa- 
siryždamas surasti Žvėrūną atitinkantį šviesulį. Primindamas, kad 
Malalos kronikos intarpo autorius Žvėrūną charakterizavo kaip 
„kalę“, jis šią kalę sugretina su romėniško dangaus žvaigždyno 
Canis Major pavadinimu ir būtent su to žvaigždyno didžiausia 
žvaigžde Sirijum. Radęs romėniškuose šaltiniuose, kad tam žvaigž- 
dynui, norėdami apsisaugoti nuo caniculae, nuo vasaros kaitrų, 
romėnai aukodavę „raudonus šunis“, Mierzyfnskis mano turįs pa- 
grindo prileisti, kad ir Lietuvoje galėjęs būti žvaigždžių garbini- 
mas ir būtent net „Žwėrinekultus“. 

Visa tai atrodytų patraukliai ir įtikinančiai, jeigu šiai argumen- 
tacijos grandinei netrūktų poros sąnarėlių. Visas analoginis Mier- 
zynskio galvojimas pagrįstas atitikmens tarp slavų kronikininko 
pavartoto Žvėrūnos apibūdinimo suka „kalė“ ir romėnų Canis Ma- 
jor („didysis šuo“) nustatymu: tuo tarpu nėra aišku, ar slavuose 
suka vardu buvo vadinamas Canis Major žvaigždynas, ar, tuo la- 
biau, lietuviškai Žvėrūna (ar bent Žvėrine) buvo vadinamas Sirijus. 
Trūkstant šių etnokultūrinių faktų, visas mitologo įrodinėjimas at- 
rodo tik kaip labai įdomi sugestija. 

Jinai lieka įdomi tiktai, savaime suprantama, atmetus visų pir- 
ma pozityvistinę XIX a. ideologiją, pagal kurią žmonės garbinę ak- 
menis, medžius, na, ir dangaus kūnus. Prisimenant, kad dievaitė 
Aušrinė tiktai dangaus skliaute pasirodo žvaigždės pavidalu, kai 
tuo tarpu vandenyje jinai - jūros kumelė, o žemėje - gražuolė mer- 
gina, kad Andojas savo ruožtu danguje rodosi kaip Mėnulis, nėra 
jokių kliūčių įsivaizduoti, kad ir Žvėrūna-Medeina galėjo turėti sa- 
vo atitikmenį dangaus šviesulio forma, lygiai taip pat kaip romėnų 
Diana buvo kartu ir luna „mėnulis“. Net ir Sirijaus parinkimas Žvė- 
rūnos dangiškam pasireiškimui atrodo visai neblogas. Atsiklausę 
lietuvių astronomų, profesorių Antano Juškos ir Vytauto Žitke- 
vičiaus - kuriems šia proga dėkojame už paaiškinimus, - mes net 
bandėme išsiaiškinti mitinę Žvėrūnos=Sirijaus interpretaciją: tai, 
kad Sirijus liepos pradžioje rytuose pasirodydamas prieš saulėtekį 
galėjo būti romėnų suprastas kaip saulės kaitros pranašas ir dėl to 
vertas pagerbimo ir aukų, netrukdo jam, šviesiausiai viso dangaus 
žvaigždei, spindėti vakarais ir naktimis nuo gruodžio iki kovo mėne- 
sio Lietuvos padangėje. Turint galvoje, iš vienos pusės, lunarinį, 
naktinį lietuvių religijos pobūdį, o iš kitos - faktą, kad žiemos 
mėnesiai, baloms ir pelkėms užšalus, kaip tik buvo pats gražiau- 
sias medžioklės metas, Sirijaus parinkimas Žvėrūnos žvaigžde at- 
rodo visai patenkinamas. Tačiau visai šiai logiškai konstrukcijai 
trūksta tik vieno dalyko - etnokosmografijos patvirtinimo, kad Si- 
rijus Lietuvos danguje buvo vadinamas Žvėrūna ar bent Žvėrine. 

Šitaip dalykams susidėsčius, atrodo aišku, kad Žvėrūnos etimo- 
logijos - vieno ar kito etimono parinkimas - problema nėra aktua- 
li: jos kaip žėrinčios (žvaigždės) interpretacija galėtų, žinoma, būti 
papildomu argumentu jos dangiškai epifanijai paremti, tačiau net 
ir tuo atveju dviejų etimonų susikryžiavimo — gana dažno reiški- 
nio - galimybė neturėtų būti išleista iš akių. 

1991 


GEDIMINO SAPNAS 


lietuvių mitas apie miesto įkūrimą: analizės bandymas 


I. ĮŽANGINĖS PASTABOS 
1. Korpusas 


Esame užsibrėžę paanalizuoti lietuvių mitą apie miesto, tai yra 
Vilniaus, Lietuvos sostinės, įkūrimą. Analizė bus pirminė ir pre- 
liminari. 

Pagrindiniai šaltiniai: 

a) XV a. Lietuvos metraštis, 

b) XVI a. Stryjkowskio Kronika. 

Šalutiniai šaltiniai: 

a) Historia Poloniae variantas, 

b) J. Diugoszo Historia Polonorum. 

Pakeliui pasinaudosime stebukline pasaka, kurioje diskvalifi- 
kuojamas karalius ir pripažįstamas jo įpėdinis. 


2. Bendroji problematika 


a) Mitas, pateiktas XV a. Metraščiuose, atitinka Lietuvos didikų 
nepriklausomybės nuo Lenkijos karūnos ideologiją. 

b) Tačiau nesąmoningai jame naudojamasi lietuvių religijos, ku- 
rią išpažino susivienijusi lietuvių bendruomenė tarp XI ir XV a. 
(krikščionybės priėmimas), pagrindinėmis kategorijomis. 

c) Figūratyvinėje, o ne vien ideologinėje plotmėje, mite yra sek- 
vencijų bei motyvų, kuriuos galime lyginti 

— su Romos įkūrimo mitu, 

— su karaliaus įžengimo į sostą ir nušalinimo mitais Indijoje, 
Romoje, Airijoje (Dumėzil, Servius et la Fortune); tai rodo lietuvių 
mito archajiškumą ir galimybę jį įtraukti į lyginamąją indoeuro- 
piečių mitologiją. 


II. BENDROJI MITO EKONOMIJA 
Bendroji mito ekonomija atrodo gana paprasta. 
1. Herojaus įkūrėjo išvykimas ir ieškojimas 


Mitui būdingas herojaus išvykimo ir ieškojimo sudvejinimas. 

a) Pirmasis ieškojimas yra dalinė nesėkmė. 

Gediminas, didysis Lietuvos kunigaikštis, palieka savo senąją 
sostinę Kernavę ir išvyksta medžioti; jis randa tinkamą vietą (kal- 
vą), pastato ten pilį ir perkelia ten (į Trakus) savo sostinę. 

b) Antrasis ieškojimas yra sėkmingas. 

Gediminas palieka savo sostinę Trakus, išvyksta medžioti, ran- 
da tinkamą vietą (kalvą), įkuria ten miestą ir perkelia ten (į Vilnių) 
savo sostinę. 


2. Įterptinė sekvencija 


Toks sudvejinimas padidina antrojo ieškojimo vertę. Tarp tinka- 
mos vietos atradimo ir miesto įkūrimo įsiterpia sekvencija, pa- 
grindžianti šio ieškojimo sėkmę ir kartu parodanti pirmojo žygio 
nepakankamumą. 

Įterptinę sekvenciją galima padalyti į du segmentus: 

a) Laukinio jaučio (liet. Tauras) medžioklė. 

b) Gedimino sapnas ir Geležinio Vilko regėjimas. 

Šie du segmentai bendriausia prasme interpretuotini kaip 

a) Kvalifikacinis išbandymas 

Gediminas nušauna laukinį jautį pasirinktoje vietoje (ant 
kalvos). 

b) Sutarties sudarymas (tarp valdovo ir dievų) 

Gediminas sapnuodamas gauna dievų žinią - pranešimą, 

žynys Lizdeika aiškina sapną, kuris pranašauja 

a) lemiamąjį išbandymą - miesto įkūrimą, 

p) šlovinamąjį išbandymą - būsimąją miesto šlovę. 

Šiuo atžvilgiu herojaus įkūrėjo ieškojimas pasirodo besantis sutar- 
ties su dievais ieškojimas (po to, kai jis jau pelnė pripažinimą). 

Tai leidžia suprasti, kodėl pirmosios sostinės įkūrimas yra ne- 
sėkmingas (nebuvo nei pripažinimo, nei sutarties). 


3. Miesto įkūrimas = sutarties vykdymas = 
lemiamasis išbandymas 


Baigiamoji sekvencija susideda iš herojaus įkūrėjo, pripažinto ir 
sudariusio sutartį, veiksmų. Juos sudaro: 

a) dviejų pilių - Aukštutinės ir Žemutinės - pastatymas ir abiejų 
jų pavadinimas Vilnium, 

b) religinės (Lizdeika, pagonių vyskupas) ir pasaulietinės (Goš- 
tautas, piliečių viršininkas ir karo vadas) valdžios įsteigimas, 

c) Gedimino valdymo apibūdinimas pagal analogiją su Mitros 
suverenumu, 

d) papildoma Stryjkowskio informacija apie religinių valstybės 
institucijų įkūrimą (trinariškumas). 


4. Preliminari išvada 


Mitas vienu metu atsiskleidžia 
— kaip karaliaus įžengimas į sostą, karūnavimas, įšventinimas ir 
— kaip miesto-valstybės įkūrimas. 
Tolimesnėje analizėje pabandysime išryškinti šiuos du vienas 
kitą papildančius aspektus. 

Gediminas išvyksta ieškoti - medžioklė - kalnas - Trakų įkūrimas 
——— ————— | 


įterptinė Vilniaus 
| sekvencija | | įkūrimas) 


Medžioklė Įkūrimas 


III. IEŠKOJIMO SUDVEJINIMAS 


1) Didysis kunigaikštis Gediminas vykdamas medžioti palieka sa- 
vo senąją sostinę Kernavę (istoriniu požiūriu tai jo pirmtako ir bro- 
lio Vytenio, kuris mite pristatomas kaip Gedimino tėvas, sostinė). 

Interpretacija. Verta pažymėti, kad Gediminas leisdamasis ieškoti 
(= išvyksta medžioti) faktiškai jau yra suverenas. Naratyvinės sin- 
taksės požiūriu galima pasakyti, kad jis yra norintis subjektas. 

2) Pasakojimas nemini, kad pirmajame žygyje Gediminas bū- 
tų aptikęs ar nušovęs Žvėrių: taigi ieškojimas yra nesėkmingas. To 
nežinodamas, jis vis dėlto stengiasi įkurti miestą, tapsiantį jo sostine. 
Nors jis randa aplinką, labai panašią į tą, kuria baigsis jo antrasis 
ieškojimas (tinkama vieta: graži kalva, apsupta ąžuolynų ir lygumų) 
ir kurjis pasistatydina Trakų pilį, kad kiek vėliau į ten perkeltų savo 
sostinę, Žygis jo nepatenkina ir jis iš naujo tęsia ieškojimą. 

Interpretacija. Nežinodamas, ką daryti, Gediminas imasi veiklos ir 
įsteigia savo sostinę Trakuose: taigi jie yra įkurti galėjimo daryti dėka, o 
to nepakanka. Naratyvinės gramatikos požiūriu tarp medžioklės- 
ieškojimo ir iš karto po to vykdomų miesto įkūrimo veiksmų stinga 
jungiamosios grandies, kurią stengiamasi užpildyti sudvejinimu, dėl 
to pirmojo mėginimo stoka tampa dvigubai reikšminga. 


IV. KVALIFIKACINIS IŠBANDYMAS 


1) Tauro medžioklės epizodas, kurį naratyviniu atžvilgiu apibūdi- 
nome kaip kvalifikacinį išbandymą, primena (skiriasi tik giminė) 

Karvės vaidmenį indoeuropietiškuose karaliaus įžengimo į sostą 
mituose, kuriuos tyrinėjo ir lygino Georges'as Dumėzilis. Išties Im- 
perijos Karvė, paaukota Dianai, suteikia romėnams galią valdyti ki- 
tas tautas, tuo tarpu airių karaliaus Breso Medinė Karvė, kurios ne- 
tikrą pieną jis turi gerti, diskvalifikuoja jį kaip karalių ir pražudo. 
Kita vertus, kaip tik medžioklės metu indų karalius Prithus pa- 
gauna Gausybės Karvę, kuri seniau buvo vadinama Karve Varadž, 
tai yra Žodžiu, Žyminčiu suverenumą. Pagauta medžioklėje ar pa- 
aukota Dianai, Karvė, suverenumo simbolis, reiškia karaliaus pri- 
pažinimą arba diskvalifikavimą. 

2) Lietuvių pasaka, kuri, nepaisant savo „stebuklinio“ pobūdžio, 
išsaugo kai kuriuose variantuose tam tikrus mitologinius elemen- 
tus, leidžia atpažinti Geležinės Karvės figūrą, taip pat susijusią su pri- 
pažinimo arba diskvalifikavimo funkcijomis. Pasakoje veikia kara- 
lius, kuris nori vesti Mėnulio dukterį, gyvenančią marių dugne, arba 
kai kuriuose variantuose tiesiog „Jūrių karalaitę“. Herojus, pasiųstas 
ją atgabenti, po daugelio išbandymų uždavinį įvykdo, bet Mėnulio 
duktė sutinka ištekėti tik už to, kuris išsimaudys Geležinės Karvės 
piene (viename iš variantų - tik jos tėvui Mėnuliui palaiminus). Ge- 
ležinės Karvės pienas yra verdantis. Herojus, verčiamas pasinerti 
pirmas, pagalbininko padedamas išbandymą atlaiko ir tampa svei- 
kas bei gražus. Diskvalifikuotas karalius gauna galą verdančiame pie- 
ne, tuo būdu perleisdamas karalystę vertesniam. 

Taigi ši pasaka-mitas, išreiškianti suverenumo ideologiją, pri- 
mena airių mitą apie karaliaus nušalinimą. Geležinė Karvė, kaip ir 
Medinė Karvė, yra diskvalifikavimo įrankiai. Bet drauge tai yra ir 
karaliaus įteisinimo mitas: herojaus žygdarbiai suteikia jam teisę 
būti suverenu. Šiuo atžvilgiu tai panašu į Gedimino mitą, kuriame 
faktiškasis suverenas vėliau tampa dievų pripažintu suverenu. 

Kadangi Karvės-tauro figūra yra akivaizdžiai susijusi su suve- 
renumo funkcija, kyla klausimas, kuriai dieviškojo suverenumo 
sričiai ji priklauso. Aiškiai matyti, kad lietuviškoji suverenumo įgi- 
jimo versija yra Indijai ir Romai būdingų procedūrų sintagmatinė 
inversija. Lietuvoje faktiškasis suverenas ieško dieviškojo įteisini- 
mo, tuo tarpu Indijoje ir Romoje iš dangaus siunčiami dieviškieji 
ženklai iš anksto parodo dievų pasirinkimą. 

Čia pateikiami tik apmatai hipotezės, kuriai patvirtinti, be abe- 
jo, reikėtų nuodugnesnių tyrinėjimų. Ja siekiama apibrėžti lietu- 
vių mitologijoje sutartinio, Mitros tipo suverenumo sritį ir prily- 
ginti pastarąjį (arba bent įtraukti į jo sritį kaip vieną iš būdingųjų 
jo apraiškų) lunariniam Mėnulio dievui, kuris yra ekvivalentiškas 
senųjų prūsų Patrimpui iš Grunau dievų triados (jos patikimumą 
neseniai iš naujo įvertino Jaanas Puhwelas). 

Karaliaus noras (pasakoje apie Geležinę Karvę) vesti Mėnulio 
dukterį, tai yra užmegzti jo suverenumą įteisinančius sutartinius 
santykius, tėra vienas išeities taškas Mitros = Mėnulio = Patrimpo 
sutapatinimui. 

a) Iš daugelio faktų, leidžiančių gretinti Mėnulį ir Patrimpą, nu- 
rodysime tik kai kuriuos. Pirmiausia Mėnulis, net jei jis apsireiškia 
kaip dangaus valdovas, neabejotinai gyvena po vandeniu, jis yra 
vandens dievas, kaip ir Patrimpas. Jis beveik visada turi jauno Žmo- 
gaus (arba jauno dievo) išvaizdą, visai kaip ir Patrimpas, vieninte- 
lis jaunas iš trijų pagrindinių Grunau dievybių. Negana to, kai ku- 
riose tarmėse Mėnulis arba Mėnuo yra vadinamas tiesiog Dievaičiu 
(diminutyvinė arba augmentatyvinė žodžio „dievas“ forma); mal- 
dose, kuriomis kreipiamasi į Mėnulį (jų yra gana daug išlikę), jis 
visada minimas kaip suverenus dievas. Tose pačiose maldose iš jo 
prašoma gyvenimo, sveikatos, grožio ir turtų: kaip žinoma, panašias 
funkcijas Patrimpui priskiria Grunau (Geležinės Karvės vykdomos 
transformacijos eina ta pačia kryptimi). 

b) Taip formuluojame problemą ne dėl to, kad iš anksto ketintu- 
me baltų dievą Patrimpą - Mėnulį Dievaitį sutapatinti su Mitra. Ma- 
nytume, kad iš pradžių svarbiausia yra suvokti trifunkcinį didžiųjų 
baltų dievų pasiskirstymą, tikintis vėliau tuo paaiškinti iš pirmo 
žvilgsnio trikdantį faktą, kad trečiosios funkcijos požymius ir prūsai, 
ir lietuviai priskiria, pavyzdžiui, Patrimpo-Mėnulio sričiai. 

Grįžkime prie Tauro vaizdo. Papildoma informacija, kurią apie 
Vilniaus įkūrimo mitą pateikia M. Stryjkowskio Kronika Polska i Li- 
tewska, sutvirtina Tauro figūros sąsajas su suverenumo simbolika. 
Stryjkowskis pažymi, kad Gedimino nušauto tauro ragus, apkaus- 
tytus auksu, didieji Lietuvos kunigaikščiai laikė savo ižde ir naudo- 
davo juos kaip taures ypatingomis (iškilmingomis) aplinkybėmis: 

priimdami užsienio pasiuntinius; taip tęsėsi iki Vytauto, kuris kara- 
lių ir kunigaikščių suvažiavime, sušauktame Lucke 1429 metais jo 
karūnavimo proga, padovanojo vieną iš tų ragų Šventosios Romos 
imperijos imperatoriui, Vengrijos karaliui Sigismundui. Šio gesto 
reikšmė yra aiški: prieš. tapdamas krikščionių karalium ir laukda- 
mas popiežiaus pasiųstos karūnos, Vytautas norėjo savo suverenu- 
mą simboliškai pasidalyti su imperatorium senovišku papročiu, kad 
po to tai patvirtintų numatytu krikščionišku karūnavimo ritualu. 
Nesvarbu, ar tai tikra istorija, ar tik mito tąsa: Tauro ragai buvo sim- 
bolis to dieviškojo ir sutartinio suverenumo, kuris buvo pripažintas 
Gediminui, kai šis nušovė laukinį jautį ir jį paaukojo, kaip galima 
spręsti iš Stryjkowskio, dievams, panašiai kaip Romoje tai padarė 
Dianos žynys, pritvirtinęs Imperijos Karvės ragus prie įėjimo į Dia- 
nos šventovę. 


V. ŠVENTARAGIO SLĖNIS 


Kadangi buvo per vėlu grįžti į Trakus, jo sostinę, Gediminas nu- 
sprendžia praleisti naktį netoliese, Šventaragio slėnyje. Čia jis ir su- 
sapnavo „stebuklingą sapną“, kuriame išvydo Geležinį Vilką. 

Šis slėnis pasirodo kaip tikriausia mitinė erdvė, tinkanti ben- 
dravimui su dievybėmis dėl įvairių priežasčių. 

1) Pirmiausia tai slėnio vardas, paveldėtas iš Šventaragio, pirmo- 
jo mitinio visos Lietuvos valdovo (didžiojo kunigaikščio). Reikš- 
mingas pats šio valdovo vardas, sudarytas iš dviejų žodžių; ragas 
ir šventas (galbūt tai nuoroda į vieną iš Mėnulio epifanijų). Pažymėti- 
nas panašumas į indų ir romėnų mitus, kuriuose taip pat primena- 
mas pirmykštis, mitinis karalius. 

2) Šventaragis, kurio valdymą padavimas nukelia į XI a., bet ku- 
ris pirmąsyk paminėtas tik XVI a. Lietuvos metraščiuose, išgarsėjo 
ne savo karo žygiais, kaip yra įprasta (Jurginis, Istorija ir poezija, 
p. 43), bet vien palaidojimo aplinkybėmis. Būtent jis įvedė naujus 
laidojimo papročius, paliepdamas savo sūnui Gerimantui sudegin- 
ti jo kūną ir palaidoti jį toje vietoje, kur yra slėnis, nuo tada vadi- 
namas jo vardu. Įdomu pastebėti, kad mitas bendriausiais bruožais 
sutampa su naujausiais archeologiniais atradimais ir istoriniais 

tyrinėjimais: jie rodo, kad Lietuvos teritorijoje lavonų deginimas 
pakeičia laidojimą tarp V ir X amžiaus ir kad, kita vertus, spren- 
džiant iš įvairių kultūros duomenų, lietuvių bendruomenė su vie- 
ningomis ekonominėmis ir socialinėmis institucijomis galutinai su- 
siformuoja XI amžiuje. 

3) Šią laidojimo papročių transformaciją, atitinkančią tikrą reli- 
ginį perversmą, sunku griežčiau apibrėžti. Tarkime, jei Patulas, 
požeminis Grunau šventovės dievas, kurio atributai yra Žmonių, 
jaučių ir arklių kaukolės, gali būti laikomas „vėlių dievu“, jo atri- 
butai tikriausiai turėtų pasikeisti, o gal ir jam pačiam tektų užleisti 
suverenaus dievo vietą dievybei, susijusiai su ugnies kultu. 

Vis dėlto Stryjkowskis, kurio komentarai, papildantys pirmąją 
mito versiją, retai kada kertasi su šio bendrąja prasme, pateikia 
svarbios informacijos. Šventaragis yra ne tik pirmasis suverenus vi- 
sos Lietuvos didysis kunigaikštis ir naujų laidojimo papročių pra- 
dininkas, jis taip pat yra amžinosios ugnies kulto pradininkas, įkūręs 
ją netoli Slėnio („kur dabar yra patrankų liejykla“ ,- patikslina Stryj- 
kowskis savo meto geografiniais duomenimis); šis kultas gretina- 
mas su Vestos šventovės kultu Romoje. 

Mums belieka dar sykį priminti skaitytojui Dumėzilį, kuris stu- 
dijoje Servius et la Fortune (p. 219) pabrėžia ypatingą ugnies vaid- 
menį įžengiant karaliui į sostą: karaliai Servijus ir Prithus vienaip 
ar kitaip yra atsiradę iš ugnies, o Nairyosanha, iranėnų ugninė dva- 
sia, yra „paveldėtoji dvasia, saugoma valdovų rūmuose“ (p. 220). 

Nesileidžiant kol kas į religinius svarstymus, pakaks pažymėti, 
kad vietovė, pasirinkta Gedimino „aplankymui sapne“, pasirodo 
besanti sakralinė erdvė, amžinosios ugnies įkūrimo ir kulto vieta. 


VI. ĮGALIOTASIS IR JO PATARĖJAS 


Aptarę vietovę, kurioje Gediminas išvydo sapną, ir atidėdami sap- 
no turinio analizę vėlesniam laikui, pasidomėkime šio bendravi- 
mo aplinkybėmis ir dalyviais. 

Gediminas sapnuoja sapną, kurį vadina „stebuklingu“ ir kurio 
reikšmės nesupranta. Taigi pabudęs jis kreipiasi į Lizdeiką, kuris Met- 

raščiuose vadinamas „vyriausiuoju kunigaikščio Gedimino žyniu“, 
o vėliau „pagonių kunigu“. Beje, Janas Dtugoszas savo Historia Polo- 
niae, liber XII, parašytoje XV a. viduryje, netikėtai pateikia lietuvišką 
šio žynio (kurį Stryjkowskis, lygindamas su romėnais, vadina ir au- 
guru) įvardijimą: tai sacerdos „gui eorum lingua zincz appelabatur“. 
Lietuviškai žinčius yra nomen agentis, priklausantis žodžio žinoti šei- 
mai: taigi žynys pagal savo funkcijas yra laikomas „žinovu“. (Nuro- 
dyti kitus Lasickio dievų vardus, turinčius tą pačią priesagą.) 

Metraščiai pasitenkina primindami būsimojo „pagonių kunigo“ 
vardą ir lyg tarp kitko pasakydami, kad „jis buvo rastas erelio liz- 
de“ (vardas Lizdeika yra nomen agentis, kilęs iš žodžio lizdas šak- 
nies). Stryjkowskis šiuo atveju pateikia dvejopą komentarą. Viena 
vertus, jis papildo Metraščius, patikslindamas, kad jisai buvo ras- 
tas „erelio lizde vienoje girioje, prie didžiojo kelio“, bet taip pat, 
kad pats Vytenis jį rado ir išauklėjo kaip savo sūnų. Pagal kitą versi- 
ją, bandančią „racionaliai“ paaiškinti įvykį, apie kurį sužinota at- 
seit iš nuogirdų, Lizdeika buvęs rastas medyje pakabintame švaria- 
me lopšyje; augdamas jis stebindavęs savo ypatingais gabumais, 
leidžiančiais nuspėti, kad jis kilęs iš didžiūnų ar kunigaikščių, bet 
buvęs pamestas pavyduliaujančios pamotės ar patėvio. 

Vytenis, žinomas istorijoje kaip Gedimino brolis ir pirmtakas, 
Metraščiuose laikomas jo tėvu. Taigi Gediminas, Vytenio sūnus, ir Liz- 
deika, Vytenio rastas ir išauklėtas „kaip tikras sūnus“, pasirodo esą 
broliai ir atliepia brolius Vaidevutį ir Brutenį, kurie Grunau Preus- 
sische Chronik atitinkamai pavaizduoti kaip Prūsų pirmasis kara- 
lius ir aukščiausias kunigas, taip pat Romulą ir Remą. 

Tuo tarpu kai Stryjkowskio versija pristato Gediminą ir Lizdei- 
ką kaip tariamus brolius, Miechowitos Chronica Polonorum (1521, 
p. 244) priskiria Gediminui daug prastesnę kilmę: jis buvęs Vy- 
nužudydamas. Taigi dvi viena kitai prieštaraujančios versijos — 
kiekviena savaip - turi atitikmenis romėnų mitologijoje: pirmoji 
primena dviejų brolių įkurtą miestą“, antroji smurtinį pirmtako, 
karūnuoto valdovo, nušalinimą. Pažymėtina, kad ir viena, ir kita 


* Plg. išlikusį dvynių reikšmingumą. 

versija nepaiso „istorinės tiesos“, tvirtinančios, kad Gediminas bu- 
vo savo brolio Vytenio įpėdinis, ir kiekviena savaip pasisavina „mi- 
tinės tiesos“ skiautes: būtinybę, kad iš pradžių būtų du broliai ir 
kad tik vienas iš jų taptų valdovu, taip pat būtinybę, kad pirmapra- 
diškumą žymėtų rastų vaikų ar nežinomos kilmės situacija, paga- 
liau nužudymo būtinybę, kad valdovas pasirodytų „vienintelis“. 


VII. SAPNAS IR JO IŠAIŠKINIMAS 


Gediminas sapnuodamas regi ant kalvos, kurią vadindavo Krei- 
vuoju (Krivių) kalnu, o dabar vadina Plikuoju kalnu, 

a) didžiulį Geležinį Vilką, 

b) Vilko viduje tarytum staugia šimtas vilkų. 

Lizdeikos aiškinimas yra toks: 

a) didžiulis Geležinis Vilkas reiškia, kad čia stovės sostinė, 

b) staugimas (einantis) iš jo vidaus (reiškia): jos garsas sklis po 
visą pasaulį. 

1) Naratyviniu požiūriu sapno epizode atpažįstame visus su- 
tartinės sekvencijos požymius arba, tiksliau sakant, pirmąją sutar- 
ties dalį: paskelbiama žinia-pranešimas, kurį tas, kuriam šis skiria- 
mas, turi priimti arba atmesti. Taigi prieš mus dieviškas Adresantas, 
Adresatas (Gediminas) ir tarpininkas (Lizdeika), iššifruojantis ir 
aiškinantis pranešimą. 

2) Pranešimo objektas arba turinys yra elgimosi programa, ku- 
rią Adresatas, priimdamas sutartį, įsipareigoja vykdyti, tai yra per- 
kelti iš virtualybės į realybę. 

3) Lietuviškajam mito variantui būdinga tai, kad jis grindžia- 
mas dieviškojo ir žmogiškojo suverenumo sutartimi. Tuo tarpu kai 
Grunau mato reikalą pabrėžti, kad Prūsuose Vaidevutį „paskelbė 
karaliumi vietiniai gyventojai“ (J. Puhwel, p. 4), kai indų ir romėnų 
variantuose dievų pritarimas yra implicitinis ir ankstesnis už su- 
tartį tarp karaliaus ir tautos, lietuvių mitas, pristatęs Gediminą 

— kaip suvereną pagal galią (norą?) (= Trakų įkūrimas), 

— kaip suvereną pagal žinojimą (galią?) (= Tauro medžioklė)!, 
pabrėžia eksplicitinius sutartinius santykius tarp dievų ir žmonių (su- 

tartis dar akivaizdžiau eksplikuojama „degradavusiame“ mite apie 
Geležinę Karvę, kur karalius siekia santuokos su Mėnulio dukterimi). 

4) Sapnas susideda iš dviejų pasakymų: 

a) pirmajame Geležinis Vilkas tapatinamas su sostine, kurią val- 
dovas yra kviečiamas įkurti. Perėjimas prie šios sutarties dalies re- 
alizavimo, miesto įkūrimas, pasakojimo ekonomijoje sudaro hero- 
jaus pagrindinį išbandymą, 

b) antrajame pasakyme šimto vilkų staugimas prilyginamas 
būsimajai miesto šlovei. Čia turime į ateitį nukeltą šlovi namąjį išban- 
dymą, kurį žada Adresantas ir kuris priklausys nuo to, ar bus įvyk- 
dyta pirmoji sutarties dalis. 

5) Vilko personažas yra kelialypis. Nors pagal etiologinę tradi- 
ciją vilką sukūrė Velnias (Varūna?), pastarasis vis dėlto įkvepia jam 
gyvybę, tik pasinaudodamas Dievo (dabartinio krikščionių Dievo, 
Mitros?) patarimu ir tapdamas jo priešu (Dievas liepia Vilkui pulti 
ir praryti Velnią). Kita vertus, XIX a. žodinėje tradicijoje vilkų val- 
dovas yra šventas Jurgis, iš kurio bruožų lengva atpažinti vieną 
Perkūno (= Indros) manifestacijų. 

Taigi Geležinis Vilkas (ir Geležinė Karvė) kai kuriais atžvilgiais pri- 
mena romėnų Vilkę: jinai maitina ir perduoda savo jėgą būsimiesiems 
miesto įkūrėjams, tuo tarpu Geležinis Vilkas simboliškai įkūnija būsi- 
mosios sostinės tvirtumą ir jėgą. Bet, kita vertus, kadangi būsimoji 
miesto tvirtovė bus pastatyta toje vietoje, kur sapne pasirodė vilkas, 
Geležinis Vilkas taip pat gali įkūnyti karinę funkciją ir gali būti gretina- 
mas su Lupum Martijum, romėnų pergalės pranašautoju. 

Kad ir kaip ten būtų, funkcinis skirtumas tarp Tauro, kuris kva- 
lifikuoja valdovą įkūrėją, ir Geležinio Vilko, kuris simbolizuoja mies- 
to tvirtumą ir galią, tampa akivaizdus. 


VIII. MIESTO ĮKŪRIMAS 


1) Pritardamas sapno aiškinimui ir paklusdamas jo priesakui, Ge- 
diminas nedelsdamas įkuria sostinę. Įkūrimas turi materialųjį 
ir institucinį aspektą, ir šiuo atžvilgiu Metraščiai ir Stryjkowskio 
komentarai nevisiškai sutampa. 

Pasikliaujant Metraščiais, galima išskirti tokius aspektus: 

a) Materialusis miesto įkūrimas pasireiškia tuo, kad rytojaus 
dieną pradedamos statyti dvi pilys: viena, Žemutinė pilis - Šventa- 
ragio slėnyje, kita, Aukštutinė - Kreivajame kalne, kuris Metraščių 
parašymo laikais buvo vadinamas Plikuoju kalnu ir kur Gedimi- 
nui pasirodė Geležinis Vilkas. Abi pilys vėliau pavadinamos Vil- 
nium, ir ten perkeliama sostinė. 

b) Miesto institucijos įsteigiamos paskyrus Gedimino karo va- 
dą (etmoną) Goštautą pirmuoju pasaulietiniu Vilniaus viršininku 
(vaivada); šis paskyrimas tekste nurodomas eksplicitiškai, iš karto 
po sostinės perkėlimo, o jį atitinka kita, implicitinė institucija - Liz- 
deikos, buvusio vyriausiojo Žynio, pavertimas „pagonių kunigu. 

Stryjkowskio pasakojimas kai kuriais atžvilgiais nutolsta nuo 
Metraščių: 

a) Materialusis miesto įkūrimas prasideda Aukštutinės pilies 
pastatymu, ji šį sykį iškyla Taurakalnyje, kur buvo nušautas tauras 
ir kur, pasak pasakotojo, pasirodęs Geležinis Vilkas, tuo tarpu Že- 
mutinė pilis buvusi pastatyta vėliau, „išmatavus plotą“* [wymier- 
zylpotym plac], Šventaragio slėnyje, kuris tada vadintas Krivių slėniu. 

b) Apie Goštauto paskyrimą viršininku nieko nesakoma, bet 
pabrėžiama, kad Lizdeika buvo paskelbtas „pagonių vyskupu“, 
negana to, įkūrimo epizode išsamiai kalbama apie tai, kaip įkurto- 
je sostinėje rūpintasi „savo dievams užtikrinti garbę“, o tiksliau 
sakant, miesto ribose išskiriamos trys kulto vietos. 

2) Iš pirmo žvilgsnio atrodo, kad šie neatitikimai, kurių reikšmė 
labai nevienoda, atsiranda kryžiuojantis binarinėms struktūroms 
ir mitinį pasakojimą apipavidalinančiam ternariniam skaidymui. 

Binarinės struktūros pasireiškia: 

a) dviejų pilių - Aukštutinės ir Žemutinės - buvimu; abu met- 
raštininkai turėjo galimybę tuo įsitikinti de visu, 

b) dviejų įkūrėjų, tariamų brolių, Gedimino ir Lizdeikos buvimu. 

Ternarinės struktūros atsiskleidžia: 

a) trijų reikšmingų erdvių - dviejų kalvų ir vieno slėnio buvi- 
mu: jos vadinamos trim vardais: Taurakalnis, Kreivasis kalnas ir 
Šventaragio slėnis, 


* Tai primena paprotį, nurodytą p.*. 

b) tarp jų paskirstomi trys mitiniai įvykiai: tauro medžioklė, Ge- 
ležinio Vilko pasirodymas ir Gedimino sapnas (bet juos atitinka 
tik dvi pastatytos pilys), 

c) trys kulto vietos (kurias atitinka du įkūrėjai). 

Istoriniai (akivaizdus dviejų pilių buvimas) ir naratyviniai (ga- 
limas dviejų mitinių temų - miesto įkūrimo ir suvereniteto įsteigi- 
mo -susikryžiavimas) apribojimai trikdo pasakojimo nuoseklumą, 
bet tai neužgožia trinario šventybės pagrindimo, kurio metrašti- 
ninkai tikriausiai nebesuprato. 

3) Prieštaravimui tarp trijų mitinių erdvių ir dviejų istorinių pi- 
lių išspręsti randamos dvi galimybės. Įkurdindamas Žemutinę pilį 
Šventaragio slėnyje, 

a) Metraštis mini tik vieną kalvą - Kreivąjį kalną (kur pasirodė 
Geležinis Vilkas), ten lokalizuoja Aukštutinę pilį, nieko nepasaky- 
damas, kas nutiko Tauro kalne. 

b) Stryjkowskis vieną ir tą pačią kalvą susieja su dviem ste- 
buklinėm apraiškom - Tauro ir Geležinio Vilko, pavadina ją Tau- 
rakalniu ir lokalizuoja ten aukštutinę pilį. Vis dėlto suvokdamas, 
kad lieka nepanaudotas dar vienas (kalvos) vardas, jis pateikia 
Kreivojo kalno pavadinimą kaip antrąjį Šventaragio slėnio var- 
dą. (Toks vardo perkėlimas tapo įmanomas sutapatinus lietuvišką 
šaknį Kreiv-, virtusią slaviškame Metraščių tekste Kriv-, su Krivio 
vardu - taip buvo vadinamas senųjų prūsų pontifex maximus; to- 
kiu būdu Šventaragio slėnis suvokiamas ir kaip (pagonių) ku- 
nigų slėnis. NB. Tokia etimologija nebūtinai klaidinga.) 

4) Šitokią istorini ų apribojimų sąlygotą redukciją, ternarinės sak- 
ralinės erdvės suvedimą į binarinę kompensuoja trinariškumo prin- 
cipas kitame lygyje. 

a) Metraštis greta Gedimino ir Lizdeikos įveda trečiąjį personažą — 
Goštautą, karo vadą ir pirmąjį miesto viršininką, ir šitaip apibrėžia 
trinarį valdžių padalijimą. 

b) Stryjkowskis savo ruožtu, paaiškinęs, geriau ar blogiau, mate- 
rialųjį, pasaulietišką miesto įkūrimą, ima plačiai svarstyti šventybės 
įsteigimo problemą, itin stengdamasis apibrėžti Vilniuje įsteigtas tris 
kulto vietas. 

Tiktai lyginamasis visų šių trinariškumų tyrinėjimas galėtų mums 
paaiškinti ne tik miesto įkūrimo ir ne tik suvereniteto įsteigimo mi- 
tą, bet pamatinę lietuvių religijos sąrangą. 


IX. ŠVENTYBĖS TRINARIŠKUMAS 


IX-1. Velnias-Kalvelis?? 


Abu mūsų šaltiniai sutampa pripažindami, kad Šventaragio slėnis 
dar prieš Vilniaus įkūrimą buvo šventa vieta. Pateikdami skirtin- 
gus kalvos, kur buvo pastatyta Aukštutinė pilis, pavadinimus, jie 
sutaria nurodydami, kad Žemutinė pilis stovi šiame slėnyje. Abu 
variantai pasirenka jį kaip vietą, kurioje Gediminą aplanko sap- 
nas - paliepimas įkurti miestą, tuo būdu slėnis tampa išskirtine 
bendravimo su šventybe vieta. Taip pat ir papildomi Stryjkowskio 
duomenys šia tema neperžengia bendrųjų mito rėmų ir, kol nėra 
pateikta priešingų įrodymų, gali būti laikomi patikimais. Taigi 
Stryjkowskis išvardydamas tris kulto vietas, skirtas Vilniuje „dievų 
garbei užtikrinti“, greta dviejų, įsteigtų Gedimino, aiškiai skiria pir- 
mąją, ankstesniąją kulto vietą, įkurtą Šventaragio ir jo sūnaus Geri- 
manto, kurios kunigus Gediminas tik „gausiai aprūpino“. 

Visa tai skatina manyti, kad ši kulto vieta, pašvęsta Amžinajai 
Ugniai, ankstyvesnė už kitas religines miesto institucijas, būdama 
slėnyje greta pirmųjų valdovų, mitinių ugnies kulto ir lavonų de- 
ginimo ritualo įsteigėjų, nekropolio, atitinka tam tikrą dieviškojo 
suverenumo sritį, kurią galima bandyti apibrėžti. 

Pripažindami esant tokią šventybės sritį, susijusią su suverenia 
dievybe ir Ugnies kultu, vis dėlto susiduriame su tam tikrais keb- 
lumais. 

Mūsų tyrinėjimą trikdo dvejopi keblumai: 

a) Sritis, kurią Stryjkowskis priskiria ugnies kultui (ir kuri tie- 
siogiai siejasi su Metraščiuose minimu Šventaragio mitu), atitinka, 
jei lygintume lietuvių dievų trinariškumą su Grunau prūsų pante- 
onu, Patulo valdas, o šio požemio dievo lietuviškas atitikmuo vei- 
kiau būtų Velnias: iš tiesų kitose dviejose kulto vietose, taip pat 

analogiškame mito, kurį turėtume atkurti, trinariškume implici- 
tiškai atpažįstame Mitros = Patrimpo Mėnulio sritį, o greta jos sritį, 
tiesiogiai priskirtą Perkūnui (liet. ir pr.) = Indrai. 

b) Dėl šio neatitikimo protėviams ir mirusiems pašvęstoje vie- 
toje požemio dievybės požymius atstoja ugnis: tuo būdu Vilniuje 
įsteigiamos dvi ugnies kulto vietos, kurias Grunau šventykloje ati- 
tinka viena amžinoji ugnis, skirta Perkūnui. 

Iš šių dviejų kontrargumentų lengviau berods paneigti antrąjį. 
Kad lietuvių gentys garbino ugnį, pradedant pirmaisiais šaltiniais, 
nuolat pabrėžia abiejų Vokiečių ordinų metraštininkai, o ugnia- 
vietės sunaikinimu pradeda savo veiklą, pasak Jano Dtugoszo, „Wla- 
dislaus Rex“, didysis Lietuvos kunigaikštis, tapęs krikščionišku 
Lenkijos karaliumi; jis įsako užgesinti „ignem, gui perpetuus ab 
illis putabatur in Vilnensi civitate, guae caput et metropolis gentis 
erat servatum...“* Reikšminga, kad tas pats Dlugoszas, kalbėda- 
mas apie lietuvių dievus, pateikia jų interpretationes romanae sąrašą, 
kuriame garbinamus objektus, įvardytus kaip ignem, fulmen, silvas 
et aspides", atitinka vardai Vulcanum, Iovem, Dianam et Aesculapium. 
Mūsų dėmesį patraukia ne tik tai, kad sąrašą keistu būdu pradeda 
palyginti antraeilė romėnų dievybė - Vulkanas, bet ypač tai, kad 
Jupiteris tiesiogiai tapatinamas su Perkūnu ir jo atributu laikomas 
fulmen, o Vulkanui priskiriama ignem. Taigi tuo tarpu kai Grunau 
Kronika, kaip ir Stryjkowskis, nurodo Perkūno ugnies kultą, kitą 
ritualinę ugnį nesunku, o gal ir būtina priskirti lietuviškajam Vul- 
kanui. 

Gal įmanoma žengti dar vieną žingsnį ir iškelti šio Vulkano ta- 
patybės hipotezę? 

Nuo XIII amžiaus rusų Metraščiai, būtent Malalos kronika (1261) 
ir Volynės metraštis (XIII a.), mini (pirmoji - greta Perkūno) dievą 
Teliavelį, kurio vardą filologai ir mitologai vieningai kildina iš lie- 
tuvių *Kal-ev-elis (plg. suomių Kalevala), aug. Kalvelis, dimin. iš 
Kalvis, juo labiau kad Malalos kronika jį apibūdina kaip „kalvį, nu- 
kalusį saulę ir pakabinusį ją danguje“. Kitas liudijimas, pateiktas 
Jeronimo Prahiškio (Scriptores rerum Prussicarum, IV, Leipzig, 1890, 
p. 238), datuojamas 1409-1418 m., patvirtina šio dievo kalvio ir 
deivės Saulės (liet. mot. g.) gretybę: ji buvusi garbinama Lietuvoje 

po to, kai milžinišku kūju buvo išlaisvinta iš tvirčiausio bokšto, 
kur galingasis karalius ją buvo uždaręs. 

Taigi Kalvelis—Vulkanas iš tiesų egzistuoja ir jo ryšys su ugnimi 
visiškai nekelia abejonių. Ar negalima būtų jo tapatinti su dievu 
Krukiu, kurį (savo De Diis Samagitarum) mini Lasicius, taip jį 
apibūdindamas: „suum (est) deus gui religiose colitur ab Budrai- 
cis, hoc est, fabris ferrarijs“*. Kol kas sunku pasakyti, ar iš tiesų yra 
mitinis ryšys tarp kiaulių ir dievo Krukio, ar čia esama tik nesusi- 
pratimo, kylančio dėl žodžio homofonijos: liet. Krukis sieja du 
žodžius (arba dvi vieno žodžio sememas): pirmasis iš tiesų reiškia 
„kiaulės šnipą“, o antrasis - „(kreivą) lazdą“ ir metaforiškai - „tai, 
kuo galima pasiremti“, „įpėdinį“; ši antroji prasmė nuo seno pa- 
liudyta daugelyje žodynų. 

Atrodo, kad Krukis, kalvių dievas, jų garbinamas naktį (žodis 
budraitis yra veikėjo vardas, kilęs iš budra - „nakties tamsybės“), 
galėjo būti dievas įpėdinis, jau minėtos religinės revoliucijos metu 
pakeitęs Velnią = Patulą, požemio tamsybių dievą. Iš tiesų folklori- 
niai duomenys, gana gausūs (bet dar nepakankami, kadangi ši pro- 
blema nėra sistemingai tyrinėta), nurodo glaudžius Velnio ir Kalvio 
ryšius: būtent kalvis išgavo iš piktųjų dvasių (= velniai) geležies ga- 
minimo paslaptį, yra Žinoma, kad Velnias (vns.) pasirodo vienos 
mitinės pasakos herojui ilgabarzdžio senio pavidalu ir jį nusiveda 
į savo požeminę kalvę; vėlgi Kalvis, jau numiręs, priverčia sprukti 
iš pragaro visas piktąsias dvasias ir tokiu būdu pasiekia, kad Die- 
vas jį priimtų į dangų; kitoje pasakoje herojus, susidūręs su Velniu, 
grasina pasikviesiąs savo brolį Kalvį, kuris gyvena danguje, ir pan. 

Visi šie faktai, nurodantys tam tikrą Velnio ir Kalvelio giminystę, 
žinoma, turėtų būti papildyti ir palyginti su indoeuropiečių ati- 
tikmenimis (plg. Toporov). Bet jau dabar jie palaiko hipotezę, pa- 
gal kurią lietuvių panteone vietą, paprastai priklausančią Varūnos 
tipo suvereniam dievui, užėmė dievas, susijęs su amžinosios ug- 
nies kultu; tai galėjo būti Kalvelis, Velnio = Patulo pakaitalas ar 
bendras. 

IX-2. Mėnulis? 


Gausiai apdovanojęs dvasininkus, patarnavusius amžinajai ugniai, 
„Gediminas dar viršaus pridėjo - dievams pašventė tamsią girią ir 
pagonių papročiu kunigus joje įkurdino, kurie už mirusiųjų kuni- 
gaikščių vėles anose vietose arba prie ugniaviečių meldėsi, taip 
pat ir žalčius, vadinamus Gyvatėmis ir Žemininkais (Gywojtos ir 
Ziemennikos), penėjo ir augino kaip naminius dievaičius. O ta giria 
palei Viliją ėjo nuo patrankų liejyklos ligi Lukiškių“. 

Mes sąmoningai perrašėme Stryjkowskio tekstą, kad pristaty- 
tume skaitytojui visą metraštininko paliudijimą drauge su kylan- 
čiais keblumais. 

Iš pirmo žvilgsnio tekstas atrodo aiškus: 

a) Pateiktas tarp nuorodos į amžinosios ugnies kulto vietą ir 
kulto vietos, skirtos Perkūnui, aprašymo, šis tekstas, be abejo, api- 
būdina trečiąjį kultą, susijusį su trečiąja šventybės sritimi. 

b) Naratyvinės sekvencijos, pasakojančios apie tauro medžioklę, 
analizė leido mums gana patikimai paaiškinti, kad tauras priklau- 
so suverenumo sričiai, atstovaujamai Mitros = Patrimpo = Mėnulio. 

c) Grunau aprašo Patrimpą kaip „ein man junger gestalt ane 
bardt gekronet mit saugelen (javų varpomis) und frolich... und der 
gott von getreide“", o greta jo statulos inde, uždengtame javų pėdais, 
buvusi gyvatė, kurią vaidilutės (kunigės) maitindavusios pienu... 
Taigi Patrimpas, beje, visai taip, kaip ir Mėnulis, pasirodo jungian- 
tis dievo suvereno ir trečiosios funkcijos dievybės atributus, todėl 
nenuostabu, kad Stryjkowskis įkurdina žemininkus (arba žemopačias 
(liet.), žemėpačius, pasak Lasicijaus), šalutinės Žemės dievybes, vie- 
tovėse, pašvęstose šiam suverenumo tipui. 

d) Gyvačių buvimas toje vietoje taip pat atitinka Grunau ap- 
rašymą. Tolimesnis lietuvių mitologijos duomenų, susijusių su 
šia sritimi, sisteminimas galbūt leistų sugretinti Mėnulį, kurį 
mitinėje pasakoje apie Geležinę Karvę radome gyvenant jūrų 
dugne, su žalčių karalium Žilvinu, kurio rūmai ir buveinė taip 
pat yra jūrų dugne (plg. pasaką Eglė žalčių karalienė). Negana to, 
Diugoszo pateiktame dievų sąraše greta Vulkano, Jupiterio ir Dia- 
nos yra ir Eskulapo vardas: gal jo funkcija saugoti sveikatą ir jo 

emblema - gyvatė (plg. aspides) paaiškintų susiaurintą romėnišką 
Mėnulio interpretaciją? 

e) Diugoszo sąraše esantis Dianos vardas juo labiau nesudaro 
ypatingų keblumų. Gretutinis garbinamų objektų ir dievybių są- 
rašas, susiedamas Eskulapą su aspides, kaip Dianos vardo atitik- 
menį nurodo silvas. Tačiau Stryjkowskio tekstas kaip tik ir kalba 
apie tamsų mišką, kurį Gediminas pašvenčia dievams, sujungda- 
mas tuo būdu toje pačioje vietovėje Dianos ir Eskulapo kultus. 

Analizuodami tauro medžioklės sekvenciją, matėme, kad ji 
reikšminga ne tik tuo, kad bemedžiojant įgyjama būtina suverenu- 
mo siekiui kvalifikacija, bet ir tuo, kad sugretinimas su Dianos šven- 
tykla Romoje, papuošta karvės ragais, leidžia numatyti laisvą vie- 
tą, kur galėtų pasireikšti lietuviškoji Diana. Ši lietuviškoji Diana 
yra ne kas kita kaip Medeina (plg. medėjas - „medžiotojas“, medis - 
liet. „miškas“), kurią greta Kalvelio, *Divirikso (kažkas panašaus į 
„dievų valdovą“) ir dviejų kitų neaiškių dievų mini XIII a. Volynės 
metraštis ir nepriklausomai nuo jo - Lasicius (apie 1580) ir Daukša 
(1595), taigi ji yra patikimai paliudyta, nors apie ją nedaug ką žino- 
me, išskyrus tai, kad ji yra suvereni kiškių valdovė. Reikia nuo- 
dugnesnių išaiškinimų, kad galėtume spręsti, ar tam tikri tikėji- 
mai, kad kiškiai yra vėlių šešėliai, yra pakankamas pamatas įteisinti 
Medeinos ir mirusiųjų pasaulio gretybę, kaip skatina manyti Stryj- 
kowskio tekstas. 

Net jei pavyktų šiame tekste esančius duomenis koherentiškai 
susisteminti ir paaiškinti, lieka viena trikdanti aplinkybė: vietovių 
topografijoje pasirodo nauja sakralinė erdvė: tamsus miškas, kurį 
Gediminas pašvenčia dievams ir kuris, nors ir primindamas Šven- 
taragio slėnį, su juo vis dėlto nesutampa. 


IX-3. Perkūnas 


„Dar Gediminas pastatė stabą Perkūnui [ar Perkūno stabą?], titna- 
go akmenį didelį, iš kurio kunigai ugnį skeldavo rankoj laikyda- 
mi. To Perkūno garbei ir amžinoji ąžuolinių malkų ugnis dieną 
naktį buvo kūrenama toje vietoje, kur dabar pilyje šv. Stanislovo 

bažnyčia (pastatydinta Jogailos (lenk. Jagello), Gedimino vaikai- 
čio).“ (Kalbama apie Jogailą, lenk. Jagello arba Wladislaus Rex, jau 
minėtą pagonių kulto griovėją.) 

Šis tekstas, aprašantis, kaip Vilniuje buvo įkurtas Perkūno, su- 
verenaus karinės funkcijos dievo, kultas, tarsi nesudarytų keblumų. 
Perkūnas, paliudytas labai seniai, bendras trims baltų tautoms, itin 
gyvas liaudies tikėjimuose iki XX a. pradžios, yra bene vienintelis 
dievas, dėl kurio autentiškumo niekad neabejota. Tad pasitenkin- 
sime keliomis pastabomis apie teksto detales, kad sutvirtintume 
jų patikimumą. 

a) Folkloristai ir istorikai, užsiimantys lietuvių reikalais, įvai- 
rias Žinias apie pagoniškų dievybių antropomorfinį ar zoomorfinį 
vaizdavimą ir „stabų“ kūrimą paprastai vertina itin atsargiai. Ta- 
čiau Kazimiero Būgos* surinkti lingvistiniai duomenys prieštarauja 
šiai nuostatai: surinkęs gerą dešimtį lietuviškų žodžių, žyminčių 
arba Žymėjusių stabą, tokius kaip stabas (priklausantis žodžių šei- 
mai stebėti, nu-stebti, steb-uklas), stulpas senąja „stabo“ prasme (iš 
tos pačios šeimos kaip ap-stulb-ti — „iš nuostabos prarasti žadą, 
nustėrti ') arba daugelis vedinių iš šaknies diev-: deivė, dei-vilas, diev- 
ainis, diev-aitis, kurie visi XVI-XIX a. krikščioniškoje literatūroje 
reikšdavo ir „stabą“, Būga įrodo, kad šių faktų neįmanoma pa- 
aiškinti kitaip kaip paliudijimą, kad dar prieš krikščionybę die- 
vybės buvo figūratyviai vaizduojamos. Kai Dlugoszas, pasakoda- 
mas apie krikščionybės įvedimą XIV a. pabaigoje, patikslina, kad 
karalius Jogaila „aras idolorum destruit““, jis pripažįsta, kad prieš 
tai „stabų“ būta. 

b) Tas pats Dtugoszas, sutapatinęs Perkūną su Jupiteriu („Io- 
vem autem in fulmine venerando vulgari suo illum Perkunum, gu- 
asi percussorem, appellabant“?), jį susieja su ugnies kultu užsimin- 
damas apie amžinąją ugnį kursčiusias vestales. Taigi Perkūno 
stabas, jam pašvęsta amžinoji ugnis, jam kūrenamos ąžuolinės mal- 
kos sudaro patikimą visumą. 


* K. Būga, „Medžiaga lietuvių, latvių ir prūsų mytologijai“, (1908), in Rinktiniai raštai, 
I, p. 143-149. 

IX-4-1. Dievų trinariškumas 


1) Taigi suvereninių dievų trinariškumas, kurį pabandėme išryš- 
kinti, remiasi Stryjkowskio teksto interpretacija; Vilniaus mieste, 
kurio steigėju mitas laiko Gediminą, kulto vietos šitaip paskirsto- 
mos: a) amžinosios ugnies aukuras, buvęs prieš miesto įkūrimą, b) 
tamsus miškas, kuriame gyvena gyvatės ir trečiosios funkcijos die- 
vai, c) Perkūno statula su kita amžinąja ugnimi jo garbei. Įdomu 
pažymėti, kad Diugoszas, kalbėdamas apie lietuvių religijos su- 
naikinimą, laikosi tokio pat kultų suskirstymo: „aras idolorum de- 
struit (c), lucos succidit (b) ...ignem disiecit et extinguit (a)“ (Hist. 
Poloniae, IV (= XIII), p. 159).!0 

2) Kadangi mūsų aptariamas Stryjkowskio tekstas yra dalis pa- 
sakojimo apie sostinės įkūrimą ir drauge jį lydinčio valstybinės re- 
ligijos oficialaus įforminimo aprašymas, manome turį teisę įžvelg- 
ti jame suvereninių dievų kulto vietų įsteigimą ir pabandyti rasti 
kiekvieną vietą ir kulto tipą atitinkančią suverenią dievybę. Rem- 
damiesi Stryjkowskio duomenimis ir Dilugoszo interpretationes ro- 
manae, taip pat atsižvelgdami į trinarį Grunau panteoną, kol kas 
tik hipotetiškai ir laukdami, kad hipotezės būtų patvirtintos arba 
paneigtos, pabandėme pasiūlyti į laisvus klasifikacijos langelius 
žinomus lietuvių dievų vardus. Apibendrinkime naująjį panteoną 
tokia lentele: 


1-oji oji fankoja | 2-oji funkcija 
Sutartinis Magiškasis Karinis 
suverenumas suverenumas suverenumas 


Prūsai Patrimpas 
(+3-ioji funkcija) Patulas Perkūnas 


Lietuviai | Mėnulis Dievaitis | Kalvelis (Velnias) | Perkūnas 
(+Medeina) 
(+3-ioji funkcija) 

IX-4-2. „Elementų“ trinariškumas 


3) Šį trinariškumą galima sutvirtinti opozicijomis, kurios išryškėja 
liaudies tikėjimuose labai giliame figūratyviniame lygyje tarp pa- 
matinių gamtos elementų ir kurios atitinka opozicijas, atpažintas 
šventybės srityje. Turime intuityvų ir labai bendrą įspūdį, kad lie- 
tuvių mitologija išreiškia, grosso modo, tokią visatos sampratą, pa- 
gal kurią gana ribotą žmonių pasaulį, sukurtą iš žemės ir oro, supa 
pirmykščiai elementai vanduo ir ugnis, ir manoma, kad abu jie ati- 
tinkamai skyla į 

žemutinį vandenį vs aukštybių vandenį ir 

žemutinę ugnį vs aukštybių ugnį. 

Tarp aukštybių vandenų ir žemutinių vandenų, atrodo, viešpa- 
tauja santarvė ar net bendrininkavimas (antai Mėnulis yra dan- 
gaus karalius ir tuo pat metu gyvena jūrų dugne; antai ežerai tėra 
debesys, kurie, jaučių vedami, nusileido ant žemės; antai vaivo- 
rykštė, kartais vadinama dermės juosta, siurbia žemutinius van- 
denis, kad atstatytų pusiausvyrą su aukštybių vandenimis), tuo 
tarpu aukštybių ugnis, dangiškoji ugnis, ir žemutinė, arba žemiško- 
ji, ugnis, atrodo, esti nesutaikomai priešiškos. 

Yra daugybė tokios rūšies paliudijimų. Antai mitinė tradicija 
griežtai draudžia įkurti laukuose ugnį, kol agrarinis Perkūnas (plg. 
prūsų Pergrubį) su pirmuoju pavasario griaustiniu dar nėra su- 
skaldęs žemės, kad išvarytų iš jos piktąsias dvasias. Antai visada, 
kai griaudžia Perkūnas, draudžiama kurti laukuose ugnį, būti arti 
ugnies (Krt LTA 758(80): iš tiesų Perkūnas sviedžia savo kamuolį 
(arba senoviškiau — strėlę) ten, kur jis mato degančią ugnį, ma- 
nydamas, kad ten slepiasi Velnias (Kdn LTA 832(347). Tas pats 
priešiškumas galioja ir židinio ugniai: nepatariama, draudžiama 
kūrenti židinio ugnį, kol griaudžia Perkūnas (VIk LTA 763(380)/ 
Rsn LTA 832(344) ir kt. 

Šitokį dviejų rūšių ugnies - Perkūno ugnies ir Velnio ugnies 
(esminio atributo, kuris jį sieja su Kalveliu-Vulkanu) - priešišku- 
mą, matyt, atspindi, jį patvirtindamas, Stryjkowskio paliudytas 
dviejų amžinųjų ugnių skyrimas Vilniaus religinėse institucijose. 
Duomenys atrodo pakankamai patikimi, kad pagrįstume lietuvių 

kulto savitumą, lyginant jį su prūsų kultu, kur, pasak Grunau, bu- 
vo tik viena amžinoji ugnis, priskirta Perkūnui, o Patulas, požemio 
dievas, su ja nebuvo siejamas. 

Tuo tarpu ugnies ir vandens santykiai yra labai įvairūs. Vande- 
niu galima užgesinti žemutinę ugnį, tačiau ne aukštybių ugnį. Dar 
neseniai buvo draudžiama bandyti užgesinti Perkūno ugnį, kuri 
buvo laikoma „šventa ugnimi“ (Utn Tir ŽV644(Bič); dar daugiau, 
vandeniu jos užgesinti neįmanoma, kadangi Perkūno ugnis jam 
priešinasi (Mrjm LTA 828(242)/Kdn LTA 1039(1), vanduo šiuo at- 
veju „tik dar labiau ją užpykdytų“ (Zrs LTA 1032(182). 

Taigi tarp Perkūno ugnies ir Mėnulio vandens yra ne antago- 
nizmo ir priešiškumo, bet nesuderinamumo santykis. Priešingai, van- 
duo gali užgesinti žemutinę ugnį (plg. Velnio-Kalvelio ugnį) ir ant- 
raip, Perkūno ugnis gali būti užgesinta naudojantis Velnio sričiai 
priklausančiais skysčiais: ožkos pienu (Alt LTA 1041(118)/Zrs LTA 
1032(172) ir kt.) arba kitais rūgstančiais ar rūgščiais skysčiais kaip 
rūgpienis (Mrj LTA 228/242 ir kt., ir kt.) arba burokų sultys (Zrs 
LTA 1032(187) ir kt., ir kt.). 

Šiek tiek formalizuojant galima pasakyti, kad tarp Mėnulio ir 
Perkūno (kurie vienas kitą pakeičia) yra priešingumo santykis, o 
tarp Velnio ir Perkūno (kurie vienas kitą naikina) - prieštaravimo 
santykis. 


IX-4-3. Žmogiškųjų galių trinariškumas 


Religinių kultų trinariškumas, esmingas Stryjkowskio pasakojimui, 
nėra paliudytas Metraščių tekste, kuriuo Stryjkowskis rėmėsi. Sa- 
vaime čia nėra nieko keista: Stryjkowskis išmano religijos reika- 
lus, o Lietuvos metraščiai, iudydami apie jų autoriams svetimą reli- 
giją, pagal ano meto sampratą laikytini politiniais bei istoriniais 
veikalais, sprendžiančiais valstybės valdymo problemas. 

Todėl nieko nuostabaus, kad pasakojimas apie sostinės įkūri- 
mą baigiasi politiniu Žmonių ir ką tik įkurtojo miesto valdžios 
apibūdinimu. | 

Dviejų pilių - Aukštutinės ir Žemutinės - pastatymą ir jų pava- 
dinimą bendru vardu Metraščiuose lydi tokios pastabos: 

1) „Ir paskyrė Gediminas savo karo vadą (etmoną) Goštautą, gi- 
musį iš Krumpio (Kumpio), pirmuoju Vilniaus viršininku (vaivada).“ 

2) „Ir valdė didysis kunigaikštis Gediminas ilgus metus Lietu- 
vos, Rusų ir Žemaičių kunigaikštystę 

— ir buvo jis teisingas kunigaikštis, 

— ir, kariaudamas daugelį karų, visuomet laimėdavo, 

- ir laimingai valdė iki gilios savo senatvės.“ 

Matome, kad mitas, susirūpinęs miesto ir jo šlovės įsteigimu, 
savo paskutiniaisiais sakiniais daro savotišką posūkį, kad 

a) apibūdintų Valdovo - Gedimino ypatybes, 

b) įsteigtų politinę bei karinę valdžią, kurią įasmenina Goštautas, 

c) greta jau paskelbtos religinės valdžios, suteiktos Lizdeikai. 

Taigi naujas trinariškumas įtvirtinamas nebe dievybių, bet per- 
sonažų, įkūnijančių suvereninę valdžią, lygyje. 

1) Suvereno požymiai, priskirti Gediminui, daro jį būdingu at- 
stovu tos rūšies dinastijų, kurias Dumėzilis vadina Iunarinėmis, 
priešindamas jas soliarinėms dinastijoms, kurioms priklauso veiklūs 
ir veržlūs valdovai, gyvenantys „šėlsme ir kraujyje“, jiems, be abe- 
jo, atstovauja Gedimino brolis (pasak Metraščių, jo tėvas) Vytenis. 

Gedimino bruožai: a) teisingumas, b) sėkmė mūšiuose ir c) svei- 
kata (= ilgas gyvenimas ir mirtis senatvėje, kas prieštarauja istori- 
jai) - yra tie patys, kurie apibūdina Mitros tipo suverenumą ir ku- 
rie sudaro funkcinę Mėnulio Dievaičio sritį (palyginti taip pat su 
Patrimpu). 

2) Goštauto paskyrimas politiniu ir kariniu vadovu iš pirmo 
žvilgsnio gali atrodyti anachronizmas: jo pareigybių įvardijimas — 
etmonas ir vaivada yra iš XV amžiaus, o čia atsispindinti politinė 
ideologija atitinka to meto diduomenės siekius a posteriori pagrįsti 
ir pirmtakų autoritetu įteisinti savo viešpatavimą. Visa tai yra įma- 
noma, gal net tikėtina. Verčia suklusti tik viena detalė - tai tikrinių 
vardų Goštautas ir Krumpis-Kumpis pasirinkimas. Tiesa, Goštauto pa- 
vardė priklauso didikų giminei, išgarsėjusiai XV-XVII a. Bet jos 
etimologija ne mažiau reikšminga: Goš-tautas yra sudurtinis var- 
dažodis, kurio antrasis sandas reiškia tautą (plg. lot. totus), o pirma- 
sis, atrodo, sietinas su veiksmažodžiu gošti, kuris dabartinėje lie- 
| tuvių kalboje reiškia „skleistis stelbiant kitus“, taigi toks sudurtinis 

žodis galėtų reikšti „asmenį, kuris yra iškilęs virš kitų Žmonių (sa- 
vo valdžia ar savo nuopelnais)“, „vadą“. Šitokį etimologijos ir funk- 
cijų, kurias tuo vardu vadinamam personažui priskiria Metraščiai, 
sutapimą sunku būtų paaiškinti vien atsitiktinumu. Taip pat ir tai, 
kad jis gimė iš Krumpio, kuris tiesiogine prasme reiškia „antrąjį 
pirštų sąnarį kumštyje“, taigi „kumščio dalį, su kuria smogiama“, 
arba Kumnpio, o tai žodžio Kreivas, kuriuo vadinama kalva, ant ku- 
rios pasirodė Geležinis Vilkas, sinonimas, matyt, įveda mitinį mat- 
menį ten, kur, atrodė, tebūta politinio įvardijimo, siekiant pagrįsti 
vienos klasės teisę viešpatauti. Karvedžio Goštauto, paskirto (gin- 
kluotų) Žmonių viršininku, mitiniai pradmenys daro jį instituci- 
niu antrosios funkcijos atstovu. 

Jeigu taip iš tikro būtų, Lizdeikos vieta atrodytų pakankamai 
apibrėžta. Nors jo ištakos dar nėra aiškios, nes stinga tyrinėjimų, 
leidžiančių patikslinti mitinę erelio figūrą, Lizdeika pasirodo dar 
prieš įkuriant miestą, kaip ir amžinoji ugnis, kurią Gediminas, 
įkūręs sostinę, tik apgaubia ypatingu rūpesčiu. Vyriausias žynys, 
Gedimino žinčius, įkūrus miestą, tampa pagonių „kunigu“, „vys- 
kupu“, o Stryjkowskis nedvejodamas jam prisega Krivių Krivai- 
čio vardą, perimtą iš tradicijos, jungiančios prūsų duomenis iš 
Petro von Dusburgo Chronicon Prussiae (1326) ir Grunau, kur jis 
apibūdinamas kaip „pagonių popiežius“. Trinarėje ekonomijoje 
Lizdeika taip pat sietinas su amžinosios ugnies kultu ir su ma- 
giškojo suvereniteto sritimi, kuriai hipotetiškai atstovauja Velnias 
ir Kalvelis. 

Matyt, verta dar kartą pabrėžti mūsų tyrinėjamo mito aiškiai 
religinį, žinoma, pagoniškąja prasme, pobūdį. Istorinės — ar isto- 
ricistinės — pakraipos kritikai, tematantys šiame mite tik XV ir 
XVI a. diduomenės ideologiją, jos pastangas, priešingai lenkų sie- 
kiams, išsaugoti savo galią ir nepriklausomybę, gal ir teisūs aiškin- 
dami, kodėl šis mitas buvo įtrauktas į Lietuvos metraščius ir vėliau 
išpopuliarėjo, bet jie nieko nepasako apie tai, kodėl jį užrašę ir ver- 
tinantys metraštininkai, patys būdami krikščionys (ir tikriausiai 
jau nuo seniai), nesąmoningai perduoda jiems svetimą religinę 
ideologiją ir grindžia Gedimino suverenitetą bei jo sostinės šlovę 
tiesiogiai pareikšta senųjų dievų valia. 

Stryjkowskio aptarta trinarė kulto institucija turi tą pačią prasmę 
ir visiškai sutampa su bendrąja mito nuostata. Taip pat pabrėžti- 
nas ypatingas Gedimino dėmesys kunigų luomui ir jų vyriausiajam 
Lizdeikai: visos trys Vilniuje įsteigtos kulto vietos formuoja dvasi- 
ninkų instituciją. Tuo būdu peršasi dar viena paralelė su Dumėzi- 
lio tyrinėtais indų ir romėnų mitais apie karaliaus įžengimą. 

Kaip žinoma, karalysčių įkūrėjai Prithus ir Servijus siejami su 
sosto pirmtakais bei su pirmaisiais mitiniais karaliais, lygiai kaip 
Gedimino mitas siejamas su Šventaragiu. Kita vertus, žinoma, kad 
indų ir romėnų mituose priekaištaujama Venui ir Tarkvinijui, Prit- 
haus ir Servijaus nuverstiems valdovams, kad jie „išardė kastas“ 
ir pažeidė dvasininkų teises. Tad ar nėra pamato manyti, kad Ge- 
diminas, rūpindamasis įsteigti kulto vietas ir įkurti jose daugybę 
šventikų, oficialiai įtvirtina aukštą senosios religijos rangą po su- 
maišties, lydėjusios antroje XIII a. pusėje karaliaus Mindaugo, pa- 
naikinusio senąją kunigų klasę, apsikrikštijimą, karūnavimą, o ga- 
liausiai nužudymą? Tokios mitologinės aliuzijos nederėtų atmesti, 
juolab kad ji dar sykį sutaiko mitinę logiką ir istorinę tiesą. 

Santykiškai koherentiškų trinariškumų daugėja: nuo trinarių 
funkcijų priėjome iki trinarių „funkcionierių“. 


m 


Rankraštyje antrieji modaliniai terminai (vouloir ir pouvoir) įrašyti virš pirmųjų 
(pouvoir ir savoir). Paraštėje - klaustukas. Plg. III skirsnį Ieškojimo sudvejinimas, kur 
sostinės perkėlimas į Trakus aiškinamas subjekto noru ir nežinojimu, taigi nepakan- 
kama galia. Galėtume sakyti, kad Gediminas įkuria Trakus naudodamasis prag- 
matine žemiškojo valdovo galia, o tauro medžioklės epizode siekia kognityvinės 
dieviškojo žinojimo kompetencijos. (Vertėjo pastaba) 

Rankraštyje puslapis nenurodytas. Plg. Greimo pastabas apie laukų matavimo 
paprotį - „Mito balsai Lietuvoje“, p. 683. 

Pirminė skyrelio antraštė „Šventaragis - Ugnis - Lizdeika“ išbraukta, pastaba 
paraštėje: „ne! pradėti slėniu“. 

„Ugnį, kurią jie laikė amžina ir kurią sostinėje Vilniuje, šalies širdyje, prižiūrėjo.“ 
Ugnį, žaibą, miškus, gyvates. 

„Yra kiaulių dievas, jį su didžiausiu pamaldumu garbina Budraicis, t.y. kalviai.“ 
„Jauną žmogų, be barzdos, su varpų vainiku ant galvos... ir javų dievą.“ 
„Išgriovė stabmeldiškus aukurus.“ 

„Jupiterį garbino žaibo pavidalu, savo kalba jį vadino Perkūnu, tarsi žmogžudžiu 
(lot. percussor).“ 

"0 „Išgriovė stabmeldiškus aukurus, iškirto šventąsias girias, ...ugnį išžarstė ir už- 
gesino.“ 

[PALEMONO GIMINĖS GENEALOGIJA| 


Bandant atidesniu žvilgsniu suprasti Palemono giminės genealo- 
giją kaip Lietuvos valstybės susidarymo istoriją ir pavienių lietu- 
vių žemių sujungimo procesą, tenka nuo pat pradžios susidurti su 
eile prieštaravimų. 

a) Visų pirma Palemono giminė prasideda iš tiesų nuo jo sūnaus 
Kūno (<(Per)kūno), įsteigusio Kauną: jo du broliai - Barkus ir Spera 
nepalieka įpėdinių. Abi jo giminės šakos - Naugarduko ir Kernavės 
dinastijos pasibaigia tragiškais Mindaugo/ Narimanto ir Vaišvil- 
ko/Rimanto įvykiais tam, kad iš Ariogalos (taigi Kauno apylin- 
kių) kilusi Stulpų giminė su Vyteniu ir Gediminu pradėtų Didž|io- 
sios] Lietuvos Kunigaikštystės istoriją. Taigi Perkūno, kaip lietuvių 
žemių sutvarkytojo, rolė čia atrodo pirmaujanti. 

b) Tačiau šiam beveik bepriekaištingam istorijos aiškinimui at- 
siranda pirmoji kliūtis: šalia Kūno dinastijos nuo pat pradžių 
pasireiškia nepriklausomas užkariautojas Dausprungas, įsteigęs Uk- 
mergės miestą ir pasivadinęs Deltuvos kunigaikščiu. Jo atstovau- 
jama Kentaurų giminė vaidina nei kiek ne mažesnę rolę: jos atsto- 
vas Narimantas ne tik perkelia sostinę į Lietuvos žemę, - į Kernavę, 
jisai net pasiima Vyties [Vyčio] herbą kaip jau suvienytos Lietuvos 
simbolį. | 

c) Trečias Lietuvos vienytojas - Šventaragis, kuris ne tik refor- 
muoja tautinę religiją, įvesdamas kūnų deginimo ritualą, bet ir 
įsteigdamas Lietuvos valdovų protėvių kultą Vilniuje, kurį Gedi- 
minas padarys galutine valstybės sostine. 

Šie trys faktoriai - Stulpų ir Kentaurų giminės ir herbai, simbo- 
lizuoją suvienytą Lietuvos valstybę, ir Šventaragio religinė insti- 
tucija, padariusi Vilnių jos sostine, - ir reziumuoja bendromis lini- 
jomis Lietuvos valstybės susidarymą. 

Tačiau norint suprašti šį trilypį vienijimo procesą, reikia dar 
prieš tai bandyti išsiaiškinti herbų - giminės ženklų - simbolinę 
reikšme. 

Le premier conflit entre [pr. - pirmasis konfliktas tarp] Palemono 
giminės ir Kentaurų pasirodo pačioje dinastijos pradžioje. Kūno 
brolis Spera peržengia Nevėžį ir įsikuria prie Širvintos netoliese 
esančio (Speros) ežero; ten jis ir miršta, palikdamas „Žemę be val- 
dovo“. Tuo pat metu - ar kiek vėliau - Kentaurų giminės Dausp- 
rungas atvyksta prie Šventosios, įsteigia ten Ukmergės miestą ir 
„pasivadina Deltuvos kunigaikščiu“. 

Atrodo, kad ir vienu, ir kitu atveju reikalas eina apie Deltuvos 
žemę, kurios teisėtas valdovas miršta nepalikęs įpėdinio (bet ku- 
ris po mirties garbinamas kaip dievas), bet kurios užkariautojas — 
uzurpatorius, radęs „žemę be valdovo“, pasivadina Deltuvos ku- 
nigaikščiu ir ima daugintis (kaip kunigaikštiška giminė). 

Šitokia situacija anuose karinguose laikuose atrodo gana nor- 
mali politiniame plane, tačiau jinai yra kontliktinė religinėje plot- 
mėje. Istorikas Batūra su pagrindu atkreipė mūsų dėmesį į tai, kad 
Deltuvos žemė išsiskiria iš kitų tiek gausiomis religinėmis užuo- 
minomis Lietuvos Metrikoje, bet kartu religiškai atžymėtais vieto- 
vardžiais. Pirmasis iš tokių toponimų mums atrodo kaip tik pats 
Deltuvos žemės pavadinimas. Deltuva - tai Delčios, jauno mėnulio 
kraštas, o Mėnulis, kaip žinoma, - tai dangiškoji suvereninio dievo 
Andojo epifanija. Nenuostabu, kad vienas iš Deltuvos (bet kartu ir 
Naugarduko) kunigaikščių - Šventaragis, naujo religinio kulto stei- 
gėjas ir pirmasis mitinis visos Lietuvos valdovas, turi tokį šventa- 
ragio, t.y. „šventos mėnulio delčios“, vardą. 

Iš viso Deltuvos kraštas, gausus ne tik Metraštyje, bet ir tikrovėje 
savo vandenimis, nusidriekęs Šventosios pakrantėse -o Andojas yra 
kaip tik vandens ir visų vandenų dievas - atrodo kaip savotiškas 
bramanų kraštas, kurio kunigaikščiai virsta dievais, sudievėja arba 
būna garbinami kaip dievai: toks likimas skirtas ne tik pirmajam 


$76 LIETUVIŲ MITOLOGIJOS STUDIJOS 


valdovui - Sperai, bet ir kunigaikščiui Kukovaičiui ir jo motinai Pa- 
jautai. Apie likimo lėmimą šiuo atveju net ir netenka kalbėti: Pa- 
jauta garbinama drauge su liepomis, o liepa, kaip žinoma, yra liki- 
mo deivės Laimos medis. Šis Pajautos-Laimos kultas itin pritinka 
mitine prasme Andojo kraštui - Deltuvai. Reikia neužmiršti, kad 
Laima, kaip likimo deivė, priklauso ankstesniųjų dievų kartai: jos 
pasirodymas Deltuvoje yra tad likimo įsteigimas, lietuvių tautos kaip 
istorinio proceso įgalinimas. 

Naujų papildomų studijų reikėtų nustatyti, ar Pajauta yra tie- 
sioginis Laimos įsikūnijimas, ar tik viena iš likimo - glaudžiai su- 
rišto su Andojo veiklos sfera - funkcinio lauko viena iš dieviškų 
išraiškų. Tuo labiau kad jos sūnus kunigaikštis Kukovaitis, kuriam 
irgi stabas buvo pastatytas, greičiau primena kitą likimo išsakyto- 
ją - Gegutę. Jeigu Kukovaitis (<*Kuk-kov-aitis) yra *Kukkovo ar 
Kuko sūnus, to prarasto Gegutės vyro, paukščių karaliaus, sūnus, 
tai Pajauta būtų lyg ir Gegutės atitikmuo. 

Homologacijos būdu mums pavyko Deltuvos žemę identifikuo- 
ti su Rožės herbu: Naugarduko kunigaikščio Erdvilos didikas Griau- 
žis pasirodo esąs Giedraičių giminės protėvis, o Narimanto brolis 
Giedrys yra savo ruožtu Giedraičių (miesto ar pilies) įsteigėjas: ryšys 
tarp Griaužio, Giedrio ir Rožės iš pirmo žvilgsnio neatrodo eviden- 
tiškas ir reikalauja grįžti prie nykštuko Graužio mito. 

- Graužio Ratai išvirsta paryčiu Rytuose: iš jų iškrinta „nabažna 
pana“, „Graužio duktė“. Kas ji tokia? 

— Pavasarį atgimstanti saulė metaforiškai laikoma rože. 

— Ar negalima rytą gimstančios saulės sugretinti su pavasarį 
atgimstančia saule ir teigti, kad Graužio iš ratų iškritusi duktė yra 
kaip tik Saulė? — Tuo būdu Griaužis būtų atstovaujamas jo dukters 
Saulės. 

— Po to jau: Mėnuo saulužę vedė pačiam pavasarėly, ir pasaulis 
atrodo kaip „pa-saulis“. 

Tokia išeitis būtų visai patenkinama, jinai panaikintų priešta- 
ravimus, kilusius dėl valdžios: Griaužio dukters Saulės vedybos 
su Andoju - Mėnuliu, palikdamos ir toliau Deltuvą Delčios žeme, 
pateisintų uzurpatoriaus pretenzijas. 

Rem. Reikia pergalvoti: atmetus Speros sutapdinimą su Griaužiu (jis gal 
nebūtinai reikalingas), galima būtų išaiškinti Speros „sudievėjimą“ kaip 
jo išaugimą į Andoją! 


Nauda būtų aiški, nes tada Palemono giminė susisietų iš Andojo - Per- 
kūno - Velino ir Raganos. 


Herbai 


Tačiau šitoks mitinis mūsų galvojimas mus kone nepastebimai per- 
kėlė iš vienos erdvės į kitą, herbų mediacijos pagalba santykius tarp 
kunigaikščių paversdamas santykių dieviškame plane problemomis, o 
drauge ir pačius herbus paversdamas dieviškaisiais simboliais. 
Užtat dabar reikia šį herbų reikšmės klausimą pristatyti visiškai 
aiškiai, ypač jeigu norime šį mitinį pasakojimą, panaudotą Rožės 
herbo prasmei išaiškinti, apibendrinti ir pritaikinti visai herbų izo- 
topijai. 

Ir iš tiesų - kyla pirmutinis, prėetable [pr. - pradinis] klausimas — 
ką galėjo reikšti herbai. 


Iš mitologijos pereikime kuriam laikui į istoriją. Pagal paskutinius 
mums žinomus tyrinėjimus galima konstatuoti, kad 

— Lietuvos kunigaikščių (ir didikų?) ženkluose išskirtinos dvi 
evoliucijos fazės: grynai lietuviškoji heraldika skiriasi nuo slaviško- 
sios tuo, kad ji pasižymi tiesių linijų vartojimu, tuo tarpu kai lietu- 
vių kunigaikščių, valdančių rusų žemes, ženklai turi tendencijos 
apvalėti, įgauti lanksčias formas; 

- figūratyviniai ženklai (herbai), greičiausia tuo metu visoje Eu- 
ropoje (ypač Vakarų Europoje) labai madinga pasidariusios heral- 
dikos (iš ar virš genealoginių medžių sudarymo) įtakoje, Lietuvoje 
atsiranda vėliausia XIV a. pirmoje pusėje (kiek galima spėti); 

— Horodlės sutarties metu (1413) lenkų herbų padovanojimas 
Lietuvos didikams Lietuvos kunigaikščių neliečia: jie, taigi, turėjo 
savo herbus jau anksčiau, XIV a., taigi dar pačios gražiausios pago- 
nybės vystymosi metu. Taigi herbai, apie kuriuos kalba Liet[uvos] 
Metraštis, yra susiformavę lietuvių religinės kultūros rėmuose: 

galima laukti, kad ir jų simbolizmas bus pagoniškas (nors kartais 
ir paveiktas Vakarų Europos heraldikos motyvų). 


Kentauras 


Šioje perspektyvoje galima bandyti nagrinėti Kentaurų herbo 
reikšmę. Kad Kentauras yra graikų mitologijos (Europoje tuo me- 
tu gerai žinoma) figūra, pasiskolinta pamėgdžiojant kitur pama- 
tytus antspaudus, abejonių nėra. Tačiau taip pat aišku, kad tokia 
figūra negalėjo būti „pasiskolinta“ be jokios priežasties, kad, at- 
virkščiai, jinai galėjo būti priimta tik tada kaip signifiant, jeigu 
jinai atitiko priimančios kultūros reikšmių pasaulio elementus. 
Kentauro figūroje tad galima iš pirmo žvilgsnio atpažinti du skir- 
tingus elementus: 

— Kentauras yra šaulys - lankininkas. Atmetus zoomorfinę tos 
figūros dalį, šauliui, nors dar abstraktesniame, tiesių linijų plane, 
atstovauja geometrinės strėlės linijos. Tokios strėlės, būdingos Lie- 
tuvos bajorijai, sutinkamos ant Algirdo antspaudo (1371) kaip jo 
kliento Vaidilos ženklas (1380) ir t.t. 

— Šį šaulio kario metoniminį ženklą - strėlę papildo, jam pa- 
prieštaraudama, jau „realistinė“ žirgo figūra, abiem šiems ele- 
mentams sudarant Kentauro motyvą. O toks „karingas žirgas“ jau 
mums pažįstamas lietuvių mitologijoje: putojantis, nesutramdo- 
mas žirgas - tai Velino, kovojančio už valdžios išlaikymą su savo 
konkurentu Kaleveliu, tai lietuvių karo dievo - vieno iš jų apsi- 
reiškimų - figūra. 

Sutinkant su šitokiu aiškinimu, suprantamas darosi ir Nariman- 
to nuspręstas herbo pakeitimas: savo Kentaurų herbą atiduodamas 
savo broliams, jis sau pasirenka Vyties (Vytis - Algirdas, Jogaila 
1384 m.), „raitelio su kalaviju“, herbą. Vyties motyve karo žirgas 
lieka tas pats, tik jis jau yra sutramdytas - ant jo sėdintis karys - tai 
Kalevelis, ginkluotas jau nebe lanku ir strėle, o „geležine lazda“ - 
kalaviju. Šis „herbo“ pakeitimas, kuris Metraštyje simbolizuoja Lie- 
tuvos suvienytos valstybės įsteigimą, turi ir kitą, religinę prasmę - 
tai religinės reformos, iškėlusios Kalevelį į dievus viešpačius (pri- 
pažįstant tuo pat ir ginklavimosi evoliuciją), pažymys. 

Šią Kentauro herbo kaip ženklo evoliuciją atitinka Kentauro 
funkcijos, taip kaip jos išryškėja iš Liet[uvos] Metraščio pasakojimo. 
Kentauro giminės atstovai yra vadai užkariautojai: Dausprungas 
užkariauja Deltuvą ir pasiskelbia jos kunigaikščiu. Kentaurų gi- 
minės kunigaikštis Narimantas, perkėlęs savo sostą į Kernavę ir pa- 
sirinkęs sau herbu Vytį, Kentauro ženklą perleidžia savo broliams, 
kurie, kaip „kentaurai“, tęs užkariavimus: Alšys įkurs Alšėnus, Gied- 
rys - Giedraičius, o Traidenis, pagrindinis iš kentaurų, kuriam bus 
lemta paveldėti Narimanto sostą - užkariaus Dainavą ir Sūduvą, 
įkurdamas Raigardo pilį. 

Šitoje perspektyvoje išryškėja dar vienas svarbus to meto Lie- 
tuvos politinės ideologijos aspektas - tai su Kentaurų giminės viešu 
pasireiškimu kaip Didžiųjų Kunigaikščių dinastijos įvedamas ku- 
nigaikščių rinkimo principas, pagal kurį brutalus, vien jėga paremtas 
užkariavimas ir valdžios paėmimas turi būti papildomai įvertin- 
tas kaip asmeniškas nuopelnas ir sankcionuotas išrinkimu. Metraščio 
nelogiškumas: didž[iojo] kun[igaikščio] Utenio sūnaus išrinkimas 
didžiuoju Lietjuvos] kunigaikščiu turi būti suprastas kaip sankci- 
ja, patvirtinimas, kaip tautos pripažinimas jo kvalifikacijų. 

Šia proga gal galima bandyti išrišti ir kitą Metraščio prieštaravi- 
mą, liečiantį to paties Šventaragio politinį socialinį statusą. Šventa- 
ragis, kaip Utenio sūnus, yra Palemono giminės tęsėjas, bet tuo 
pat metujis yra pavadintas pirmuoju Kentaurų giminės kunigaikš- 
čiu, 0 tuo pat metu papildomai pažymima, kad prieš išrinkimą jis 
buvo Naugarduko kunigaikščiu. 


Naugardukas 


Čiajau neišvengiamai kyla Naugarduko ir jo dinastijos klausimas. 

Pirmas dalykas, kuris yra žinomas, bet kurį vis dėlto reikia 
pabrėžti, tai lietuviškas Naugarduko pobūdis. Visai normalu, kad 
šis miestas-pilis kartu su kitais buvo gudų įkurtas Kijevo Rusios 
ekspansijos metu kaip vienas iš avanpostų lietuviškose — arba 
bent mišriai lietuvių ir slavų apgyventose - žemėse. Tačiau net ir 
XV a. Liet[uvos] Metraštis jo nelaiko rusišku miestu, atvirkščiai: 
aptardamas didžiojo kunigaikščio valdas, jis išskaičiuoja, pvz., 

Šventaragio atveju, kad šis buvo „Lietuvos, Žemaičių, N augardu- 
ko ir Rusų“ žemių kunigaikštis. Tai patvirtina ir Hipatijaus met- 
raštis: kalbėdamas apie bendrą Lietuvos ir Volynijos [= Voluinės] 
žygį prieš nepaklusnų Vozviaglio miestą, jis aprašo, kad iš Lietu- 
vos žygyje dalyvavo Naugarduko kunigaikščio Romano vadovau- 
jami lietuviai kariai (kurie ir keikėsi, ir savo dievus minėjo lietu- 
viškai) drauge, žinoma, su maža Romaną lydinčia rusų įgula, kuri 
po nepavykusios ekspedicijos nuo lietuvių atsiskyrė ir nuvyko pas 
Romano tėvą Danilą į Volynę. Šį „istorinį“ faktą netiesiogiai pa- 
tvirtina ir Naugarduko užkariavimo epizodas Lietuvos Metraštyje: 
matome, kad Erdvilos palydovai didikai po pasisekusio žygio ga- 
vo iš jo kaip feodus lėnus Ašmeną, Eišiškes ir Griaužiškes, taigi 
neabejotinai lietuviškas žemes. Tik Naugarduke įsitvirtinę, Ken- 
taurai toliau tesė Rusų žemių užkariavimą. 

Tačiau tuo pat metu iškyla nauja problema: Ašmenos pavietas, 
kuriame įsitaisė Erdvilos palyda, [yra] Nalšios žemėje. Nedaug ką 
žinant (iš tikrų „istoriškų“ šaltinių) apie Nalšią, galima savęs klaus- 
ti, ar Naugardukas ir Nalšia nėra vienas ir tas pats dalykas, ar, kitaip 
sakant, Naugardukas nėra buvęs vienu metu Nalšios kunigaikščių 
sostine ar bent įvairių Nalšios Žemių vienijimo centru. Tokia prie- 
laida tiktai patvirtintų mūsų suformuluotą (žr. supra) hipotezę, pa- 
gal kurią pirmasis Naugarduko kunigaikštis Erdvila, lydimas trijų 
giminių - Stulpų, Meškos ir Rožės - atstovų, turėjo „logiškai“ pat- 
sai priklausyti ketvirtai, Kentaurų — užkariautojų giminei. 

Ši prielaida padėtų suprasti ir kitą „istorinį“ faktą —- kad Ken- 
taurų herbas yra Alšėnų kunigaikščių nuosavybė (1388 m. ir 1431- 
1433 m. dokumentuose). O pagal Liet[uvos] Metraštyje duotą Roma- 
no dinastijos aprašymą žinome savo ruožtu, kad kentauras Alšys 
įkūrė (net du kartu) Alšėnus (kaip Giedrys - Giedraičius, t.y. Deltu- 
vą). Tai paaiškina ir kitą Metraščio ekstravagantiškumą, pagal kurį 
Naugarduko kunigaikštis Šventaragis buvo pirmasis Kentaurų gi- 
minės atstovas. Kadangi Naugarduko kunigaikščiu jis galėjo pasi- 
daryti tiktai Erdvilos Naugarduko dinastijai su Mindaugu ir Vaišvil- 
ku išsibaigus, reikia priimti dėmesin faktą, kad to meto herbai ir 
ženklai, asmeniškai priklausydami valdovui kunigaikščiui, buvo 
kartu surišti su jo tėvonija. Algirdas, pvz., kurio tėvonija buvo Krėva, 

naudojo strėlės (t.y., kaip matėme, kentauro pirmapradės išraiškos) 
ženklą, bet jį naudojo ir klientas Vaišvila. Ir Vytautas naudojo Stul- 
pus kaip Jogailos vietininkas Vilniuje, ir Vilniaus miesto atstovai 
Konstancos suvažiavime. Reikia tad priimti išvadą, kad Šventara- 
gis yra Kentaurų dinastijos pirmtakas savo kaip Naugarduko ku- 
nigaikščio titulu ir tuo pačiu, kad Naugarduko atkariautojai buvo 
kentaurai, kurių herbas buvo visos Nalšios ženklu. 

Ir Nalšios, ir Naugarduko, kaip jos bent laikinės sostinės, identi- 
fikavimo problema mitiniame plane mums atrodo itin svarbi. Pro- 
blema, kurią Lietuvos Metraštis bando spręsti, įvesdamas autono- 
mišką, iš Žemaitijos atkeliavusią Naugarduko dinastiją, - tai mitinis 
Lietuvos susivienijimo sprendimas - atitinka, mūsų manymu, realią, 
istorišką Nalšios Žemių įsijungimo į Lietuvos vienijimo procesą pro- 
blemą. Nalšios žemė (ar žemės) geografiniu atžvilgiu užima plačią 
ir ilgą, visu Lietuvos pakraščiu nusidriekusią juostą, einančią nuo 
Dauguvos iki Naugarduko; sunku patikėti, kad tai nuo pat pradžių 
buvo tik viena, ištisa Žemė, o ne dažnai diskutuojamas žemių fe- 
deracijos vienetas. 

<įvesti Kernių> 


IZOTOPIJŲ HOMOLOGACIJOS 


Ši kova tarp treiginių ir ketverginių struktūrų, kurią atpažinome 
dinastijų sukcesijoje (3 ar 4), pasitvirtina ir kitame, paradigmati- 
niame plane: prie kiekvienos dinastijos pradžios mes randame ter- 
narinę struktūrą, daugiau ar mažiau konflikte su kvaternarine 
struktūra. 

1. Visų pirma Palemono palikimas padalinamas tarp jo trijų 
sūnų: 

Barkus - Kūnas - Spera, 
tačiau čia pat įvedamas ir keturių ponų giminių principas: 

Meška - Stulpai - Rožė - Kentauras. 

Ir štai netikėtai šalia trijų Palemono sūnų pasirodo Dausprungo 
figūra: tai jau nebe kunigaikščio sūnus, turįs teises į paveldėjimą, 
o Kentaurų giminės atstovas - užkariautojas. Taigi Lietuvos, kaip 

virštautinės valstybės, teritorija padalinama jau nebe ternariniu 
principu, o kvaternariniu. 

Tačiau, turint galvoje, kad Palemono sūnūs pasiskirsto užimtą 
teritoriją topografiniu principu, nurodant kiekvieno iš jų įkurtą 
miestą ir tą miestą-pilį įtaisant prie vandens (išreikšto hidronimu) 





Barkus Kūnas Spera Dausprungas 
Jurbarkas" Kaunas Ukmergė 
Jūra Nevėžio žiotys už Nevulėžio] + Širvinta Šventoji, 


turint galvoje, kad Dausprungas identifikuojasi su Kentaurais, ga- 
lima savęs klausti, ar ir kiti Palemono paveldėtojai neatitinka 
kiekvienas savo herbo. Kitaip sakant, ar lietuviškų giminių pasi- 
skirstymas pagal herbus neatitinka drauge ir tam tikrų teritori- 
nių padalinimų. 

Pirmiausia krinta į akis Meškos giminė; žinant, kad Meška yra 
Žemaičių herbas, galima nesunkiai prileisti, kad Barkus + Jurbar- 
kas + Jūra atitinka Mešką. 

Toliau taikant šį homologacijos principą, galima ieškoti Met- 
raščio teksto, dalinai surišto su Kaunu ir jo apylinkėmis: 

a) žinoma pagal Metraštį (nors tai neatitinka „istorinės“ tiesos), 
kad Goštautas gynė nuo kryžiuočių Kauno (o ne Veliuonos) pilį. 
Tas pat Metraštis sako, kad Goštautai priklauso Stulpų giminei; 

b) žinoma taip pat, kad Vytenis, nuo kurio prasideda Stulpų di- 
nastija, kilęs nuo Ariogalos (taigi netoli Kauno). Be to, Malalos kro- 
nikos kitas, vėlyvesnis prierašas pažymi, kad Vytauto Žmona buvo 
sudeginta Ariogaloje - taigi Ariogala - tam tikra prasme reikšmin- 
gas centras. 


(N.B. Įterpti anksčiau, kaip argumentą pateisinti Palemono sūnų ir herbų 
identifikaciją: po Palemono giminės kunigaikščių dinastijos jau vadina- 
mos pagal herbus - Kentaurų, Stulpų. Be to, Šventaragis, nors tiesioginis 
Utenio /Kūno/ įpėdinis, jau [laikomas] Kentauru.) 
testi: 

Taigi Kūno - Kauno (ir visos Vidurio Lietuvos) identifikavimas su Stul- 
pais, žiūrint į tai kaip į Stulpų giminės kilmę, atrodo, jei ne istoriškai, tai 
bent mitiškai, pagrįstas. 

Gauname tuo būdu tokią proporciją: 


Dausprungas Barkus Kūnas Spera 


P "m 


I d 
—— — — 











Kentauras Meška  Stulpai ? 


Lieka tik vienas nepanaudotas herbas - Rožė, kurį hipotetiškai 
galima priskirti Sperai, vėliau bandant tai įteisinti. 

Šitoks mūsų naudojamas homologacijos principas turi būti kol 
kas laikomas tik kaip hipotezė, kurią turi patvirtinti kitos panašios 
homologacijos, sudarant ištisą tarpusavio santykių rezginį. 

2. Šitaip identifikavę herbus su kunigaikščiais, ir net dalinai su 
jų užimtomis teritorijomis, galime dabar daryti žingsnį į priekį ir 
palyginti Palemono sūnų ternarinę struktūrą su pirmojo Naugar- 
duko kunigaikščio Erdvilos palydovų didikų tokia pat struktūra: 


Barkus — Kūnas — Spera  - —— Dausprungas 

Meška —— Stulpai — Rožė —— Kentauras 

Eikšis — Grumpis — Griaužis —— Erdvila? 
Goštautas 


Šio palyginimo principas - dviejų vardų serijų bendras vardik- 
lis - herbų-giminių klasifikacija. 

Toks palyginimas atrodo labai „pamokinantis“. Visų pirma dėl 
to, kad jis rodo tą pačią „kovą“ tarp 3 ir 4 struktūrų: tuo tarpu kai 
pirmu atveju viena Kentaurų giminė turėjo savo atstovą - Dausp- 
rungą, 0 antruoju atveju 3 herbai (Meška, Stulpai ir Rožė) turi savo 
atstovus, o Kentauras išnyksta: galima [kelti] klausimą, ar pats užka- 
riautojas kunigaikštis Erdvila (nelyginant toks pat užkariautojas 
Dausprungas) nepriklauso Kentaurų giminei. Tai tik sugestija, ku- 
rią reikės bandyti ištirti daug platesniuose Kentaurų problemati- 
kos rėmuose. 

Antrasis klausimas, kuris iškyla: tai Grumpio vieta ir reikšmė. Jo 
vieta paradigminėje, substitucijų kolonoje visai normali: Grumpis 
yra Goštautų šeimos protėvis, o Goštautai - Stulpų giminės, dirbti- 
nai susietos su Kauno gynimu. Tačiau lieka išaiškinti jo rolė šioje 
trilypėje struktūroje. Žinome, kad Griaužis ir Eikšis — broliai, kad 
tai kartu dievukai ir inkstai, ir nykščiai, ir būtent - pirštas ir jo brolis. 
Kokią rolę vaidina Grumpis? 

ĮČia įdėti platų paaiškinimą apie mažylį - geležinį pirštą - Per- 
kūno sumažinimą.) 


[fragmento „Grumpis - Eikšis - Graužis“ intarpas] 

[ĮKrumpis 

4) Visų pirma reikia atstatyti Grumpis < Krumpis. 

5) Krumpis - Krumplys žinomas dviem prasmėm: 

a) kumščio pirštų artikuliacija 
/patikslinti / 
b) mažas žmogelis, vaikas. 

6) Taigi Krumpį atrandame toje pačioje neūžaugų pirštų kompa- 

nijoje. Jeigu 
Griaužis = Nykštys = Pirštas 
Eikšis = Piršto brolis (smaližius kaip meška), 

tai klausimas, kokiam pirštui atstovauja Krumpis? 

7) Be nykščio, svarbiausią rolę (jau vien savo sinonimų skaičiu- 
mi) vaidina mažasis pirštas (mažylis), kuris kitaip dar vadinamas 
geležiniu pirštu (mitinė reikšmė). 

8) Šis Krumpio sutapatinimas su mažyliu paaiškina ir abiejų 
žodžio prasmių buvimą. Užpykęs Žmogus gali trenkti į stalą krum- 
pliais 2 būdais: arba laikydamas ranką horizontaliai, paraleliai su 
stalu — ir tada jo gestas bus daugiau grasinantis, arba vertikaliai — 
mes sakytume: trenkdamas „kumščiu į stalą“, ir tada jau mažasis 
pirštas ir jo „krumplys“ sueina į tiesioginį kontaktą su stalu (tren- 
kia krumpliu į stalą). Tada jau didžiausias užsirūstinimo laipsnis. 

Taigi išvada: trys didžiūnų vardai atitinka tris pagrindinius pirš- 
tus, nustatydami jų izotopiją. 

Tačiau galima eiti ir toliau. Šis geležinis pirštas, rodantis savo 
galią, kitaip dar vadinamas Kibirkštas: ankstyvesnėje studijoje [Apie 
dievus ir žmones] (be sąryšio su Krumpliu) mes bandėme įrodyti, 
kad Kibirkštas — tai ne kas kitas kaip „miniatiūrinis Perkūnas“, Ki- 
birkščių Tratikas. Turint galvoje, kad Griaužis - Nykštukas, visa jo 
istorija - tai jo vaikystės nuotykių aprašymas, ir neūžauga Perkūnas 
įeina ir patvirtina tą pačią dievų vaikystės izotopiją. 

9) Tačiau šitoks „jaunojo Perkūno“ atstatymas kelia naują pro- 
blemą: kokiems „suaugusiems“ dievams atstovauja Griaužis ir Eikšis?) 

Taigi figūratyvinėje plotmėje - pirštų izotopija. Tačiau neužmirš- 
tina, kad tie pirštai atstovauja dievams jų vaikystėje: tai visai supran- 
tama, nes turime reikalo su kilmės mitu: kaip lietuvių tauta pamažu 
prasidėjo, taip ir jų dievai vaizduojami jų pradžioje. 

Trečiasis klausimas. Jėigu Naugarduko dinastijos atveju randa- 
me dievišką izotopiją, tam tikrą dievukų jų vaikystėje palyginimą 
su herbais - giminėmis, tai galime savęs klausti, ar ir pirmuoju 
atveju, kalbant apie Palemono sūnus ir jų vardus, ar nėra pagrin- 
do ieškoti jų varduose irgi kitos, gilesnės prasmės. 

Atsakymo pradžią mums siūlo Spera - jo vardas ir ypač jo liki- 
mas. Turint galvoje tai, kad ši pirmoji kunigaikščių karta pasižymi 
tuo, kad jie - miestų steigėjai, mus stebina faktas, kad Spera jokio 
miesto neįsteigia. Atvirkščiai: jis tampa dievu, ir jo užimta žemė lieka 
be valdovo. Šitoks vieno iš Palemono sūnų sudievėjimas atneša pir- 
mą argumentą patvirtinant galimybę skaityti Palemono sūnus die- 
viškoje izotopijoje (taip pat kaip ir Erdvilos ponus palydovus). 

Tokiu atveju ir Speros vardo etimologija kiek išryškėja. Turint 
galvoje, kad Spera priklauso tai pačiai paradigmai kaip ir Griaužis, 
kad Griaužis yra iš bezdalo gimęs nykštukas, tik vėliau nusiėmęs 
„namelį“ ir įvykdęs tikrą savo dievišką gimimą, galima savęs 
klausti, ar Spera nėra identifikuotinas su spira, kuris irgi būtų pa- 
našaus gimimo rezultatas, gal net Nykštuko Griužo sinonimas 
epitetas. 

Kaip ten bebūtų, etimologijos problema antraeilė (nors tai gali 
palengvinti klausimą, kokiu dievu jis virsta), svarbu mums atrodo 
faktas, kad jis virsta dievu. Tai leidžia mums bandyti surasti kito 
Palemono sūnaus - Kūno - etimologiją. 

Visi Metraščio komentatoriai sutinka, [kad] Barkaus vardas pa- 
darytas iš Jurbarko pirmojo skiemens apokopo būdu (nežiūrint, 
kad Jūros upė - ne prie Jurbarko). Tačiau surišant kunigaikščio var- 
dą su jo įkurtu miestu (antroponimą su toponimu), Kūnas suriša- 
mas su Kaunu: tai atrodo palyginti per lengva išeitis. Mums atrodo 
įmanomas, gal net labiau patenkinamas, kitas sprendimas: pagal 
Jurbarko > Barkaus modelį išaiškinti Kūną kaip Perkūno > Kūno apo- 
kopą, tuo būdu padarant iš Kūno lyg ir sumažintą, nepilną Perkūną 
(kaip Spera yra tik būsimo dievo atvaizdas). Tokią etimologiją 


$86 LIETUVIŲ MITOLOGIJOS STUDIJOS 


paremia ir kitas argumentas - Kūno priklausymas tai pačiai para- 
digmai kaip ir Krumpis, kuris, kaip matėme, įtikinamai atrodo kaip 
Perkūno miniatiūra. 

Kaip vėliau matysime, ši Kūno, kaip „paties Perkūno“, etimolo- 
gija padeda sutvirtinti Stulpų interpretaciją. 

Reikia pripažinti, kad ši nauja homologacijos ir naujo sakrali- 
nio plano išryškinimo procedūra čia ir sustoja, kad jos nepajėgia- 
me išvesti iki galo. Dar ir Perkūno etimologija neaiški, o Barkus at- 
rodo kaip dirbtinis gaminys. Tai mūsų per daug nestebina: visų 
pirma yra Žemaičių - Meškos problema. Nors metraščių autoriai ir 
stengiasi (išeidami iš XV a. perspektyvos) visur įkišti Žemaitiją, at- 
rodo, kad Žemaičiai (siaurąja prasme) ypatingos rolės Lietuvos su- 
sivienijime nevaidino. Iš čia nuolatinis konfliktas tarp trilypių ir 
keturlypių struktūrų. Be to, klausimas - kas Žemaitija? Kaunas ir 
Vidurio Lietuva ar šiandieninė Žemaitija? Meška, atrodo, nurodo į 
autentiškus Žemaičių ponus, o ne istorišką Žemaitiją. 

3. Homologacijos problema iškyla trečią kartą su Romano, to at- 
kartoto Palemono, penkiems sūnums visos teritorijos išdalinimo 
reikalu. Problematika tuo būdu lyg ir nusakralinama, pavirsta geo- 
politine problema. Romano paveldėtojai šitaip išsiskirsto: 


Narimantas 
(Kernavė) 
—— SEA 0 i 
Alšys Giedrys Traidenis Daumantas 


(Alšėnai) (Giedraičiai) (Raigardas) (Utena — Pskovas) 


Vyriausias brolis Narimantas, tapęs Didž[iuoju] Kunigaikščiu, 
yra kartu ir Lietuvos (siaurąja prasme) valdovas su Kernavės sosti- 
ne. Alšys - Nalšios kun[igaikštis], Giedrys - Deltuvos, o Traidenis 
užkariauja Dainavą ir Sūduvą. Traidenis atkartoja Erdvilos, užka- 
riavusio Naugarduką, žygį. 

Tuo būdu Lietuva atvaizduojama kaip Lietuvos + Deltuvos + 
Nalšios + (Dainavos-Sūduvos) junginys. 

a) Charakteringa, kad Žemaitija išnyksta, jos vietoje Dainava ir 
Sūduva. 

b) Charakteringa, kad atsiranda naujas Vyties herbas; taigi visi 
jo broliai - Kentaurai - Lietuvos plačia prasme atestavimas. 

c) Charakteringa, kad Traidenis - užkariautojas - Kentauras tam- 
pa Narimanto - Vyties įpėdiniu. 

Toks geopolitinis pasiskirstymas atvaizduoja, dinastijoms pa- 
sikeičiant, ir politinės strategijos pasikeitimą. 

a) Palemono dinastija (Kauno) 

Vienybės principui atstovauja Kūnas (kiti du broliai išnyksta). 

Visą genealogiją dominuoja Lietuvos ir Žemaitijos dialogas. 

b) Naugarduko dinastija 

Erdvilos palyda, sudaryta iš 3 herbų - giminių, vaizduoja visos 
tautos dalyvavimą žygyje (nežiūrint ir prieštaraujant tam, kad tai 
žemaičių dinastijos tąsa). 

c) Kernavės dinastija vaizduoja vieno iš brolių - Lietuvos kuni- 
gaikščio iškilimą ir Vyties herbo perėmimą —> perėjimą į Didžiąją] 
Kunigaikštystę. 

Perėjimas iš Naugarduko į Kernavę (Narimantas) ir Lietuvos 
žemės dominavimas pasireiškia ne tik atsisakymu nuo Kentauro 
herbo (būdingo Nalšiai), bet ir dvigubu Alšėnų įkūrimu: pirma — 
prie Vilniaus, antrą kartą - savo vietoje, tuo būdu pabrėžiant Nal- 
šios priklausomybę nuo Lietuvos. 

Matyti, kad ši politinė homologacija iškelia kartu naują Lietu- 
vos suvienijimo ir jos istorijos problematiką. Taigi visą bylą reikia 
peržiūrėti naujoje perspektyvoje. 


APIE NYKŠTUKĄ IR GRIGO RATUS 


lietuviškojo Hermio beieškant 


I. NYKŠTUKAS IR HERMIS 
1. Išeities pozicijos 
1-1. Nykštuko nuotykiai 


Pasaka apie Nykštuką gerai žinoma lietuvių tautosakoje.! Tai ištisa 
virtinė nepaprastų - neįtikimų ir juokingų nuotykių, primenančių 
ispanų literatūros išgarsintą pikareskinį žanrą, tai mažo, nykščio di- 
dumo ar iš nykščio gimusio vyruko kūdikystės žygdarbiai. Atidėjus 
į šalį porą versijų“, kuriose pasakojimo pradžioje įvestas Nykštukas 
vėliau sutapdinamas su visai skirtingų pasakų herojais, lieka ištisas 
pluoštas variantų, kurie, nežiūrint paviršutiniškų kaitaliojimųsi, lie- 
ka paklusnūs vienai bendrai naratyvinei struktūrai: užteks tad tik 
suglaustai priminti vieno šio pasakojimo varianto“ turinį, skliaus- 
tuose eventualiai nurodant stambesnius pakaitalus ar papildymus. 

(1) Nykštelis stebuklingai gimsta bevaikių senių šeimoje (iš nu- 
pjauto nykščio arba bezdalo). 

(2) Tą pat dieną jis jau neša valgį tėvui į laukus. 

(3) Nykštelis pavaduoja tėvą akėdamas (arba ardamas, arba 
važiuodamas į mišką malkų); jis valdo arklius (arba jaučius), įlindęs 
į gyvulio ausį ir ten garsiai šūkaudamas. 

(4) Nykštelis įkalba tėvą parduoti jį pravažiuojančiam ponui: par- 
duotas Nykštelis dažniausiai pabėga nuo savo savininko (ir grįžta 
namo). 

(5) Nykštelis gano savo šeimininko bandą. 

(6) Nykštelis pavagia du jaučius (arba dalyvauja vagystėje savo 
patarimais ar pagalba). 

(7) Nykštelis atsiduria ir kurį laiką praleidžia karvės pilve. 

(8) Nykštelis patenka į ubago kašę. 

(9) Nykštelis atsiduria ir kurį laiką gyvena vilko pilve, kol tasai 
ji parneša namo, kur vilkas užmušamas. 


1-2. Hermio žygdarbiai 


Mūsų dėmesį į šią pasaką atkreipė atsitiktinai į rankas patekusi 
žymaus XIX a. pabaigos prancūzų filologo Gastono Paris'o bro- 
šiūra, pavadinta Le Petit Poucet et la Grande Ourse“, kurioje jisai 
bandė palyginti visoje Europoje išsibarsčiusią pasaką apje Nykštu- 
ką su Hermio mitu arba, tiksliau pasakius, su vienu šio mito epizo- 
du, atpasakojančiu graikų dievo kūdikystės ir būtent - pirmosios 
jo gyvenimo nakties - žygdarbius. Pagal ano meto dominuojančius 
metodologinius principus, tokio palyginimo tikslas - matyti Hermio 
mite europiečių pasakų prototipą, iš kurio išsirutulioję visi eu- 
ropiniai to tipo pasakų variantai, o to palyginimo priemonės — 
panašumų ar atitikmenų atskiruose motyvuose ar jų figūrose 
ieškojimas. Nežiūrint galimos tokių metodų kritikos, į kurią čia 
nesileisime, vis dėlto reikia iš karto pripažinti neabejotiną šio pa- 
lyginimo intuityvinę vertę. 

G. Paris ypač susižavi vienu primityviu Hermio mito motyvų, 
kuriam atitikmenų jis ir ieško Europos tautų folklore: tai Apolono 
karvių pavogimas. Šiame epizode jisai išskiria tris reikšmingus 
bruožus: 

— bandos pavogimą, atliktą pirmąją savo gyvenimo naktį, 

— to vogimo užmaskavimą, karves varant atatūpsčiom, 

- grįžimą namo į savo lopšį per durų plyšį, 
ir juos įtikinamai suranda - išskyrus gal tik ne visai patikimą at- 
bulą karvių varymą - įvairiuose Europos folkloriniuose pasako- 
jimuose. 

Šitoks palyginimo būdas šiandien mums, žinoma, atrodo ne- 
pakankamas Nykštuko ir Hermio tapatumui pagrįsti, tačiau negali- 
ma Paris'ui nepripažinti paties sugretinimo nuopelnų. 

2. Nykštuko ir Hermio galios sferos 


2-1. Homeriškas himnas Hermio garbei 


Graikų mito ir europinių stebuklinių pasakų palyginimas darosi 
daug įtikimesnis, vietoje specifinių, bet prasmės atžvilgiu niekuo 
nepagrįstų Hermio veiklos bruožų pasirinkus bendrąsias šio dievo 
pasireiškimo funkcijas: jisai, kaip visiems žinoma, vagių, prekybos 
ir iškalbos dievas. 

Atidžiai perskaičius dievui Hermiui skirtą homerišką himną, ku- 
ris ir buvo pagrindinis Paris'o šaltinis, visų pirma į akis krinta tai, 
kad Apolono karvių vagystė, kurią Paris išskiria iš viso pasakoji- 
mo, yra tiktai vienas, glaudžiai į naratyvinę visumą integruotas 
epizodas, o ne koks nors viso šio mito prototipas. Neseniai pasi- 
rodžiusi plati Laurence Kahn studija apie Hermį?, kurioje jinai 
išryškina šio dievo, kaip visokių rūšių komunikacijos meisterio, 
vaidmenį, padeda mums atrinkti pagrindines ištiso mitinio pasa- 
kojimo vietas. 

1. Hermis, tiesa, savo gyvenimą pradeda vagyste, tačiau Apolo- 
no dievišką bandą jis pavagia prasmingai, tam 

— kad tučtuojau paaukotų du jaučiu dievams ir tuo būdu įsigytų 
jų prielankumą, 

— kad šios vagystės pagalba jisai, benkartas, sueitų į santykius 
su savo broliu Apolonu (jiedu vieno tėvo Dzeuso, bet skirtingų mo- 
tinų vaikai), kuris jį jėga nuves į Olimpą ir pristatys dievui tėvui ir 
visų rimtų dievų sueigai. 

2. Hermis, atsidūręs prieš savo tėvą Dzeusą, jį sužavi savo iškal- 
ba, pasakydamas savo apsigynimui kalbą, kurioje jis nesako tei- 
sybės, bet ir nemeluoja (elgiasi kaip visų laikų geri advokatai ir 
politikai), ir gauna savo dieviško statuso pripažinimą. 

3. Hermis savo santykius su Apolonu galutinai nustato mainų 
pagalba, dovanodamas jam savo išrastą lyrą ir už tai gaudamas 
savo valdžion Apolono bandą. 

Sutrauktai nupasakodami šią istoriją, mės norėjome visų pir- 
ma akivaizdžiai parodyti, kad Hermio veikla ir jos aprašymas yra 
logiškai pagrįsta vienų su kitais susietų veiksmų programa, o ne 
kokių nors fantastiškų epizodų atsitiktinis sudėstymas. Ojau pats 

skaitytojas supras, kad šių epizodų išryškinta tematika - vagystė, 
iškalba, mainai - atitinka bendrai priimtus mus dominančio dievo 
atributus. 


2-2. Pagrindiniai Nykštuko bruožai 


Sunku iš pirmo žvilgsnio pasakyti, kiek mūsų lietuviškasis Nykštu- 
kas atspindi graikiškąjį Hermį, nors panašumai tarp jų - neabejoti- 
ni: atskiri Nykštuko nuotykių epizodai gana gerai atitinka ką tik 
išvardintas pagrindines Hermio funkcijas. 

— Nykštukas yra vagis: jis arba pats pavagia jaučius, arba daly- 
vauja vagystėje, duodamas patarimus profesiniams vagims. 

— Nykštukas yra mainų protagonistas: jis prikalbina savo tėvą 
parduoti jį pravažiuojančiam ponui, žadėdamas pats netrukus grįŽ- 
ti namo. Dar daugiau: jis ne tik mainytojas-prekėjas, bet ir mainų 
objektas, ne tik geras pirklys, bet ir sukčius, iš anksto numatęs ap- 
gauti mainų operacijos dalyvį. 

— Tačiau pats charakteringiausias jo bruožas - tai jo kalbinė veik- 
la: iš tiesų visa Nykštuko veikla pasireiškia kalbinėmis, o ne soma- 
tinėmis formomis. Štai keletas tokios veiklos pavyzdžių: 

— Nykštukas aria ir akėja, įsitaisęs jaučio ar arklio ausyje, ten 
rėkaudamas ir duodamas nurodymus. 

— Nykštukas atsikrato nuo jį nupirkusio pono, jam važiuojant 
per miestus imdamas rėkti: „šikt noriu!“ ir tuo būdu sugėdydamas 
poną, kuris, bijodamas, kad miestelėnai jo nepalaikytų neprausta- 
burniu, paleidžia Nykštuką į laisvę. 

- Atsidūręs karvės pilve, Nykštukas ima kalbėti, išgąsdina melžėją 
ir šeimininkus, kurie nutaria papjauti karvę, tuo būdu išlaisvinda- 
mi mūsų herojų. 

— Būdamas vilko pilve, jis savo rėkavimu neleidžia vilkui pri- 
siartinti prie savo grobio, Žmonėms pranešdamas apie vilko kėslus; 
bijodamas mirti badu, vilkas jo paklauso ir parneša jį namo, tuo 
patekdamas į pražūtį. 

Ši kalbinė veikla, pasižyminti dar gudrumu ir suktumu, 
padaro iš mūsų Nykštuko gana gerą Hermio, retorikos dievo, ati- 
tikmenį. 

2-3. Lietuviški hapaksai 


Vadinamųjų stebuklinių pasakų tyrinėtojai bus pastebėję vieną cha- 
rakteringą jų bruožą: tokie pasakojimai, paprastai labai sklandžiai 
ir logiškai vystydami herojaus veiklą, tik kartais nelauktai sustabdo 
skaitytoją, atsidūrusį prieš kokią nors visai nelauktą, keistą detalę. 
Tyrinėtojas tokiu atveju turi pagrindo manyti turįs reikalo su kokiu 
nors mitiniu, nebesuprantamu, užmirštu pasakojimo elementu. 

Tokių nelauktumų, vadinamų hapaksais, randame ir mūsų Nykš- 
tuko nuotykių atpasakojime. Imkime kad ir jo karvės pilve buvimo 
epizodą. Nykštukui savo rėkavimu karvės pilve išgąsdinus moteris, 
šeimininkas nutaria šią kalbančią karvę papjauti; jinai papjaunama, 
jos mėsa „sudorojama“, bet jinai nevalgoma, o išmetama. Tai neatsi- 
tiktinis dalykas: tas pats vyksta ir kitame „dešrų“ epizode: jos, nors 
jau iškeptos ir paruoštos valgymui, išmetamos, nes savo forma asi- 
miliuojamos Nykštukui. | 

Panaši atsisakymo valgyti problema iškyla ir homeriškojo him- 
no interpretatoriams: Hermis, iš pavogtos Apolono bandos papjovęs 
dujaučiu ir paaukojęs juos dievams, patsai mėsos neliečia, tuo būdu 
nedalyvaudamas aukojimo puotoje. Laurence Kahn, paskutinė šio 
mito nagrinėtoja, duoda visai patenkinamą šios mįslės išaiškinimą: 
aukojimo procedūros, anot jos, negalima suprasti neįvedant vieno 
svarbaus jos etapo —- aukos padalijimo. Auka skirstoma visų pirma į 
dievų ir žmonių dalis, ir tik po to jau žmonių dalis hierarchine tvar- 
ka padalijama aukojimo dalyviams. Hermis atsisako mėsą valgyti 
todėl, kad mėsa - tai žmonių dalis, o jisai juk - dieviškos kilmės 
aukotojas, ieškąs būti priimtas į dievų bendruomenę. 

Atsimenant šį Hermio atsisakymą valgyti mėsą, paaiškėja ir keis- 
tas lietuviškosios pasakos protagonistų elgesys: pasakotojas jau ne- 
bežino, kodėl mėsos negalima valgyti, jis Žino tiktai gryną, nuse- 
mantintą „mitinį faktą“ - būtent, kad reikia mėsos nevalgyti. 

Toks išaiškinimas leidžia mums nustatyti transformacinį ryšį tarp 
graikiškosios ir lietuviškosios to mito versijų, taip išryškinant ir lie- 
tuviškojo Nykštuko originalumą: 

(1) Hermis yra mainų dalyvis, o Nykštukas - mainų dalyvis, bet kartu 
ir mainų objektas, 

(2) Hermis yra aukotojas, o Nykštukas - aukotojas (jis išprovokuoja 
karvės papjovimą), bet kartu ir pati auka (jis yra ta „kalbanti mėsa“). 

Dar artimesnis graikiškajai versijai yra vienas lietuviškasis va- 
riantas“, kuriame du skirtingi epizodai (atskirai pasakojami tiek 
kituose lietuviškuose variantuose, tiek ir kitų Europos tautų pasa- 
kose): jaučių vagystė ir Nykštuko buvojimas karvės pilve, - sujun- 
giami į vieną ištisą istoriją: 

— Nykštukas padeda vagims, įlįsdamas į tvartą per rakto skylutę 
ir atidarydamas jiems duris. Tačiau jiems įėjus į vidų, Nykštukas 
ima rėkti, pažadina šeimininkus ir išbaido vagis. 

— Nykštukas palaukia, kol šeima iš naujo sumigs ir pats vienas 
išsivaro į mišką du jaučiu. 

- Nykštukas susiranda miške vagis ir liepia jiems papjauti jaučius 
ir sukavoti jų mėsą. 

— Nykštukas reikalauja jaučių grobus atskirti ir nešti išplauti į 
ežero vandenį. Nunešus jis ir vėl savo rėksmu išbaido vagis. 

— Nykštukas išsikviečia savo tėvą ir duoda mėsos vežtis namo. 

— Nykštukas kartu su grobais prarijamas vilko. 

Ši Nykštuko nuotykių versija atrodo neabejotinai „senesnė“ tuo, 
kad jinai priartėja prie graikiškosios versijos: Nykštukas čia ne tik 
vagystės dalyvis, bet, kaip ir Hermis, tikras vagis, jis ne tik išpro- 
vokuoja karvės papjovimą, bet patsai organizuoja jaučių aukoji- 
mą, aukos dalijimą (atskyrimą mėsos nuo grobų) ir žmogiškosios 
dalies atidavimą aukotojo šeimai. 

Pastaba. Nykštuko prisišliejimas ir susitapdinimas su jaučių gro- 
bais, kuriuos netrukus praris vilkas, sutrauktai, sinkopiškai atvaiz- 
duoja jo buvojimą karvės pilve, kituose variantuose išplėstą į sa- 
varankišką epizodą. 

Nemažo kiekio archajiškų, nebesuprantamų elementų buvimas 
lietuviškose versijose sutvirtina hipotezę, pagal kurią Nykštukas gali 
būti laikomas bent daliniu Hermio atitikmeniu. 


3. Dieviškasis Nykštuko gimimas 


Tačiau tokiais daliniais panašumais pasitenkinti - kaip tai dary- 
davo Paris'o epochos mitologai - negalima, jie gali būti tik išei- 

ties tašku reikšmingiems skirtumams nustatyti. Lietuviškuose 
Nykštuko nuotykiuose, pavyzdžiui, randame epizodų, kurie, 
būdami bendri Europos tautosakai, neturi atitikmenų Hermio mi- 
te. Turime galvoje būtent Nykštuko nuotykius karvės pilve ir jo bu- 
vojimą vilko pilve. 

Reikia pasakyti, kad ir tiedu epizodai, randami europietiškoje 
tautosakoje (ar bent mums žinomi, Paris'o studijoje panaudoti va- 
riantai), atrodo tiktai kaip linksmų, juokingų įvykių aprašymai: tik- 
tai lietuviškųjų versijų panaudojimas suteikia visam pasakojimui 
ir jo atskiriems integruotiems epizodams pilną mitinę prasmę. Du 
pagrindiniai mitiniai faktai lietuviškuose variantuose apgaubia 
šiuos abu - karvės ir vilko pilvuose buvimo epizodus, tai 

—- Nykštuko pirmasis stebuklingas gimimas iš bezdalo ir 

- Nykštuko galutinis gimimas, išlindus iš vilko pilvo ir nusivil- 
kus „skūrelę“ (namuką). į 

Tai mums leidžia nustatyti bendrąjį, palyginamąjį abiejų mitų — 
graikiškojo ir lietuviškojo - pobūdį: graikiškasis mitas atpasakoja 
ką tik gimusio Hermio pirmosios nakties nuotykius, o lietuviškasis 
mitas duoda visą virtinę dalinių jo gimimų, Nykštukui pereinant 
progresyviai iš vienos būsenos į kitą iki galutinio jo atsiradimo 
žmonių pasaulyje. Šioje savo prenatalinėje fazėje jisai veda, jei taip 
galima sakyti, dvigubą gyvenimą: „išorinį“ - ir čia jis atlieka žyg- 
darbius, dalinai homologuojamus su Hermio veikla, ir „vidinį“ — 
kurį jis praleidžia tai karvės, tai vilko pilve, ir kuris savo atmosfe- 
ra primena greičiau indų, o ne graikų mitologiją. 


3-1. Pirmasis Nykštuko gimimas 


Mūsų naudojamus Nykštuko gimimą aprašančius variantus gali- 
ma suskirstyti į kelias grupes. Jų bendras vardiklis - bevaikių, senų 
tėvų noras turėti sūnų - tai sąlyga stebuklingam gimimui aprašyti. 

(1) Pats paprasčiausias, skurdžiausias variantas — tai bevaikių 
tėvų „velijimo“: „kad tik kūdikį turėtuva, o kad tas ir tei mažas 
būtų kai muma nykštis“ išsipildymas (LPY, I, 121 sąą). 

(2) Įdomesnė antroji versija - vaiko atsiradimas iš nukirsto nykščio: 

„Boba trupino batvinius ir atsipjovė nykštį. Pūtė, pūtė ir išpūtė 
berniuką Nykštuką“ (LT, III, 354). 

„Aiedelis nusikirto nykštį, įdėjęs į lopšį supo, supo, išsupo vai- 
ką ir praminė jį Jonu“ (LPY, III, 91 sąą). 

„(senutė pataria:) nusipjauk nuo kairės rankos nykštį, užmesk 
užkrosnin ir turėsi vaiką“ (LT, III, 547 sąą). 

(3) Pagal trečiąją versiją vaikiukas atsiranda jau ne iš nukirsto 
nykščio — jis tik mažas kaip nykštys - o iš bezdalo: 

„Kaži kas jiems pasakė, kad reikė į grūstuvę (piestą) bezėti, teip 
ir turėsite vaikų (.....), bezėjo, bezėjo ilgą laiką, bet jiems Dievas 
davė vaiką tik tokį mažiuką, kaip nykšties galas, ir jis neaugo di- 
desnis...“ (LPY, II, 140). 

„Kada tik judu norėsita bezdėti, bezdėkita visada į užsiūtą ran- 
kovę, o paskui tą rankovę grūskita į piestą (...) Begrūdžiant pasi- 
darė mažas vaikytis, kaip nykštys...“ (LPY, III, 64). 

Pastebėtina, kad visi Nykštuko atsiradimo aprašymai neišven- 
giamai įveda nykštį kaip naujagimio ūgio ir išvaizdos mastą. Tačiau 
jau variantai, kurie jo gimimą įsivaizduoja kaip nykščio transfor- 
maciją į gyvą sutvėrimą, praktišką šio pasikeitimo procedūrą ap- 
rašo kiekvienas skirtingai: vaikutis atsiranda tai pūtimo, tai supi- 
mo, tai užkrosnin užmetimo dėka. Tai, galima sakyti, tam tikra 
prasme „materialistinis“ mitinės operacijos būdas, kurį galima su- 
priešinti gimimui iš bezdalo kaip „idealistiniam“ šio reiškinio iš- 
siaiškinimui. Pirmuoju atveju iš pradžios imamas materialus žmo- 
gaus kūno sąnarys — nykštys, ir tik po to jau jam „įikvepiama“ 
dvasia - gyvybė. Antruoju atveju būsimasis Žmogelis pirmiausia 
pasireiškia kaip kvapas, taigi kaip dvasinis principas, ir tik po to, 
grūdimo piestoje pagalba, jam prikergiamos materialinės savybės: 
piestoje grūdimo, trynimo būdu atliekamos operacijos, pervedan- 
čios materiją iš vieno būvio į kitą, iš kieto į minkštą, iš skysto į 
tirštą ir t.t. Užtat ir Nykštuko gimimo iš bezdalų versija (bezdalas, 
pagal LKZ, perkelta prasme reiškia „vaiką, mažą žmogų“) mitiniu 
požiūriu atrodo patikimiausia: ir dėl to, kad jinai gilesniu filosofi- 
niu žvilgsniu sprendžia gyvybės atsiradimo problemą, ir dėl to, 
kad ji pasižymi tiksliu pačios procedūros aprašymu, viena iš pa- 
grindinių mitologinio autentiškumo garantijų. 

Priėmus šį pastarąjį išaiškinimą, bezdalo, kaip gyvybinio 
prado, statusas vis dėlto lieka paradoksalus: mes esame įpratę 

žiūrėti, kad kvapas, kaip dvasia, išeina paprastai per burną žmo- 
gui mirštant (gyvybę „įkvėpti“, išpūsdamos savo kvapą, gali tik 
aukštesnio rango dievybės - Dievas ar Velnias - o ne bevaikiai 
seniai), tuo tarpu kvapas, kaip bezdalas, išeina per užpakalį, 
nežmogiškai būtybei Nykštukui gimstant. Ir dvasia, ir bezdalas, 
kaip kvapai, išeina iš vidaus į išorę, tačiau dvasia-vėlė išeina iš 
viršutinės vidurių dalies - iš plaučių, o bezdalas išeina iš apatinės 
vidurių dalies - iš pilvo. Galima tad lengviau sugrupuoti ir prieš- 
priešinti šias dvi procedūras: tiek vėlė, tiek ir Nykštukas pasi- 
reiškia išeidami iš organizmo vidaus į išorę ir pradėdami naują, sa- 
varankišką gyvenimą, kuris tačiau vyksta kitame, mažiau 
materialiniame plane. 


Vėlė Nykštukas 
išeina mirštant; išeina gimstant; 
iš aukštai: iš žemai: 

per burną, per užpakalį, 
iš plaučių iš pilvo 


Nežiūrint jų prigimties tapatumo, ir vėlė, ir Nykštukas yra 
„dūšios be vietos“, nuo kūno atsiskyrusios, gyvųjų pasauliui 
nepriklausančios būtybės - skirtumas tarp jų didelis, esminis: 
/aukštai/ vs /Žžemai/ kategorija juodu priešpriešina taip, kad 
vėlė atrodo kaip aukštesnė už žmogų, tobulesnė būtybė, tuo tarpu 
Nykštukas - žemesnis už žmogų, tiktai po kelių bandymų į žmo- 
nių pasaulį galintis atgimti padaras. 


3-2. Galutinis Nykštuko gimimas 


Toks Nykštuko sudvasintas gimimas iš bezdalo ne tiktai kad ro- 
do lietuviškojo mitinio pasakojimo archajiškumą, bet ir at- 
skleidžia jam galimybes toliau vystytis naujų gimimų kryptimi. 
Tačiau vienas iš mūsų rastų šio pasakojimo variantų savo užbai- 
gimo būdu galutinai įprasmina šį mitą, visam pasakojimui nu- 
statydamas naują, gilų skaitymo būdą. 

Kaip ir kituose pasakos variantuose, vilkas, kurio pilve įsi- 
taisęs Nykštukas neleidžia jam, keldamas triukšmą, prisiartinti 
prie grobio, galų gale sutinka parnešti jį namo. Kaip ir daugely- 

je kitų variantų, vilkas dėl mums nesuprantamų priežasčių (vėl 
naujas mitinis hapaksas!) turi jį įnešti į namų vidų, būtent į prie- 
angį, kur seneliai jį ir užmuša. Šis prieangis tačiau - kitaip dar 
vadinamas senovėje sieniu, - nėra tai paprasta patalpa, o įėjimas 
į gyvenamojo namo centrą - kaminą, kuriame neužgesdama ru- 
seno, Gabijos globojama, namų židinio ugnis. Tiktai turint gal- 
voje graikų kultūros istoriko J.-P. Vernant'o išryškintą glaudų - 
paremtą panašumu ir skirtumais - ryšį tarp namų židinio deivės 
Hestijos ir pasaulio perėjūno Hermio, galima suprasti tą užmirštą 
priežastį, dėl kurios Nykštukas būtinai parnešamas į prieangį, kur 
jisai galės galutinai užgimti Žmonių pasaulyje Gabijos globoje. 

Aprašęs vilko užmušimą, mūsų pasakotojas prideda: „dau- 
giau tas Nykštelis nusivilkęs tą savo skūrelę kai riešuto keva- 
lą - teip gražus palikęs vaikiuks“ (Slančiauskas, 163). 

Plačiai žinoma, kad vaikas, gimęs su savo „nameliu“, skirtas 
laimingam gyvenimui, ir tai Nykštuko atveju mūsų nestebina. At- 
virkščiai, visai nelauktas atrodo išvis šis pasakotojo teigimas, kad 
Nykštukas tik dabar, galų gale po visų nuotykių ir vargų, iš tik- 
rųjų gimsta pagal žŽmogiškus kanonus ir pradeda naują gyveni- 
mą. Pažymėtinas taip pat ir faktas, kad jis, kaip Napoleonas pats 
užsidėdamas savo imperatorišką vainiką, patsai nusivelka tą sa- 
vo „skūrelę“: jis pats yra savo gimimo meistras, niekam už tai 
neprivaląs būti dėkingas. Įdomi ir kita detalė: savo skūrelę jis 
nusivelka „kaip riešuto kevalą“, o riešuto kevalas, kaip žinome, 
lietuviškoje mitologijoje yra visokios pradžios simbolis. 

Kitaip sakant, visi pasakojime sudėti Nykštuko nuotykiai vyksta 
kitame, ankstyvesniame, prieš- ir infra-žmogiškame jo gyvenime, 
visus šiuos nuotykius reikia interpretuoti kaip atskiras jo, kaip 
mitinės būtybės, formavimosi fazes. Tuo būdu pasakojimas ir 
susideda iš jo vienas kitą sekančių gimimų aprašymo: gimęs iš 
senelių bezdalo, mūsų herojus grįžta į kitų gyvų būtybių įsčius ir 
iš naujo gimsta pirmiau iš karvės, o po to iš vilko. Taigi du fan- 
tastiški mūsų pasakos epizodai - Nykštuko buvojimas karvės ir 
vilko pilve - turi būti skaitomi ne kaip linksmos humoreskos, o 
kaip du metamorfozės - o gal net ir metempsichozės - etapai. 

3-3. Nykštukas karvės ir vilko pilve 


Bandant išsiaiškinti šiuos įvairius gimimus ir ypač jų sintagma- 
tinės tvarkos principus, visų pirma ateina į galvą paprasčiausias 
išorėjimo kriterijus. Taip kaip „normalus“ gimimas pasireiškia gims- 
tančiojo išėjimu iš vidujinio į išorinį pasaulį, taip ir Nykštuko gimi- 
mai atrodo kaip vis platesnės ir tolimesnės erdvės užkariavimas. 
Buvęs bezdalu žmogaus viduriuose, jisai gimsta nykščiu žmogiško- 
jo organizmo išorėje, pasireikšdamas kaip individualių tarpžmo- 
giškų santykių nustatytojas. Jo gimimas iš karvės daro jį naminės 
erdvės, kultūrinio pasaulio atstovu, tuo tarpu buvojimas vilko pilve 
išplečia jo veiklą į laukinę erdvę, į anapus kultūros esantį pasaulį. 
Nenustebsime tad per daug kiek vėliau sužinoję ir apie Nykštuko 
atsiradimą danguje: jis tuo būdu bus išpildęs visą savo trajektoriją, 
iš žmogiškojo mikrokosmo pereidamas į žvaigždynų makrokosmą. 

Tai, žinoma, problemos galutinai dar neišsprendžia: lieka, pa- 
vyzdžiui, visai neaišku, kodėl savo gimimams Nykštukas pasirenka 
vienokius gyvulius - karvę ir vilką, - o ne kitokius. Šitoks pasirin- 
kimas leidžia mums formuluoti hipotezę, kad Nykštukas, pavel- 
dėdamas ir karvės, ir vilko savybes, bet drauge ir nugalėdamas 
juos (ir karvė, ir vilkas juk nugalabijami), tampa dievišku jų val- 
dovu, tuo būdu tik užimdamas mums gerai žinomas šv. Jurgio — 
gyvulių globėjo ir vilkų patrono - funkcijas. Tai dalinai patvirtina 
ir Hermio kūdikystės žygdarbiai, kurie pasibaigia Apolono bandos 
įsigijimu. Šios Hermio, kaip bandų ir piemenų globėjo, funkcijos 
darosi sunkiai suprantamos ir stebina graikiškosios miestų civili- 
zacijos kontekste: jos gal galėtų padėti išspręsti painią sinkretiškos 
šv. Jurgio figūros problemą. 

Tačiau tai būtų tik paviršutiniškas klausimo sprendimas: Nykš- 
tuko pakėlimas į galvijų ir vilkų valdovus dar nepaaiškina jo pri- 
gimties bruožų, įsigytų pakartotinai gimstant. Kiekvienoje mitolo- 
gijoje dažna sutikti gyvulių ar žvėrių, kurie arba patys turi mitinių 
būtybių funkcijas, arba yra pavidalai, kuriuos tam tikromis aplin- 
kybėmis priima dieviškosios būtybės, arba pagaliau kurie yra tik 
dievų simboliai, jų palydovai-atributai. Užtat ir karvės bei vilko 
pasirinkimas lietuviškame mitologiniame kontekste negali būti at- 

sitiktinis: jį galima būtų išaiškinti tik nustatant ryšį tarp Nykštuko 
būdo ir elgsenos bruožų iš vienos pusės ir karvės bei vilko mitinių 
savybių - iš antros. 

Šis ryšys savo ruožtu gali būti suprastas, pritaikius jam bendrą 
mitologinę taisyklę: jei Nykštukas, „gimdamas“ iš vienos ar kitos 
būtybės, paveldi esminius jos prigimties bruožus, tai atvirkščias 
teigimas irgi galioja - prarydami Nykštuką, vilkas ar karvė taip pat 
pasisavina, įgyja jo būdingas savybes. Paveldėjimo principą net ir 
mokslas šiandien priima, o įsigijimą svarbių savybių absorbavimo 
būdu be sunkumų pripažįsta pas kanibalus vykstantis etnologas. 

Turint galvoje, kad kalbinė veikla, kaip jau anksčiau buvome pa- 
stebėję, yra esminis Nykštuko prigimties bruožas, galima bandyti 
iš arčiau pažvelgti, kaip jinai pasireiškia jo buvojimo karvės ir vil- 
ko pilve metu. Visų pirma krinta į akis šios veiklos progresyvu- 
mas: būdamas karvės pilve, Nykštukas tiktai mikčioja, o jau vilko 
pilve - garsiai rėkauja; likdamas pasyvus pirmuoju atveju, jisai pa- 
sireiškia kaip „kalbanti karvė“ ir tuo būdu išgąsdina visus na- 
miškius, tuo tarpu vilko pilve - jisai jau aktyvus veikėjas, savo riks- 
mu gąsdinantis patį vilką ir atvirkščiai - sukviečiantis žmones vilką 
šalin ginti: 

— Tulia, vilką turėkit, tulia! (Slanč., 163). 

Žiūrint į jo kalbinius pasireiškimus iš lingvistinio taško, skirtu- 
mas taip pat nemažas: besirandant karvės pilve, jo kalbiniai aktai 
yra deklaratyvinio, aprašomojo pobūdžio: 

— Merga k... karves melž, merga k... karves melž (ibid.)*, 
tuo tarpu iš vilko pilvo kalbėdamas jis išsireiškia jau imperatyvine 
forma. Pirmuoju atveju savo kalba jis išreiškia savo žinojimą, o ant- 
ruoju - jo kalba virsta veiklos priemone. 

Konstatavus, kad Nykštuko kalbinė veikla diferencijuota priklau- 
somai nuo to, kieno pilve jis randasi, galima bandyti kelti klausi- 
mą, ką jis skirtingo paveldi gimdamas iš vieno, o paskui iš kito 

* Dėl eufemistinių santrumpų, darančių „mikčiojimo“ įspūdį, kalti Šiaurės Lietuvos 

pasakų redaktoriai. Slančiausko rankraštyje Nykštuko žodžiai užrašyti be jokio 
užsikirtimo: „Merga kurva karves mialž - merga kurva karves mialž““- LTR LMD 
I 1062 (33). Sužinojęs, ką slepia spausdinto teksto daugtaškiai, Greimas analizės 


nekoregavo. Atkritęs garsinio mikčiojimo argumentas nepaneigia semantinio 
/mikčiojimo/ (red. past.). 

gyvulio. Ir atvirkščiai: kokias savybes įsigyja šie mitiniai gyvuliai 
Nykštuko pabuvojimo jų viduriuose dėka? 

Karvės atveju atsakymo elementai, atrodo, gana lengvai suren- 
kami. Gimdamas pirmoje eilėje iš karvės, Nykštukas įsigyja die- 
viškosios būtybės statusą: Karvė daugumoje indoeuropiečių mito- 
logijų yra dieviškojo ir karališkojo suverenumo simbolis; jautis - 
kurio pavogimo epizodas kartais pakeičia Nykštuko buvimo karvės 
pilve aprašymą - yra dievams viešpačiams aukojamas, pats kil- 
niausias gyvulys. Taigi ši dieviškoji prigimtis bent dalinai atitenka 
ir Nykštukui, darydama jį panašų į Dzeuso sūnų Hermį. Kiek sun- 
kiau atsakyti į klausimą, ką karvė įsigyja sau, prarydama Nykštu- 
ką. Prisimenant, kad prieš svieto atsiradimą trys Aušrinės seserys 
gyveno karvių pavidalu ir tik vandeniui pavirtus žeme jos tapo 
trimis Laimomis, galima siūlyti hipotezę, kad Nykštuko absorbcijos 
dėka karvė įsigijo kalba pasireiškiantį žinojimą, o tai ir padarė mūsų 
Laimes lėmėjomis, pranašautojomis. Pastebėtina ta proga, kad ir 
graikiškasis Hermis turi vieną sunkiai išaiškinamą bruožą - su- 
gebėjimą pranašauti. 

Vilko figūra lietuvių mitologijoje dar nėra galutinai išaiškinta. 
Žinome, pavyzdžiui, kad jis - Velnio sukurta būtybė, tačiau Velniui 
pavykę įkvėpti jam gyvybę tik Dievui patarus, o tas patarimas — 
įsakymas Vilkui pulti Velnią. Tai, kaip matome, padaro iš Vilko pai- 
nią plurivalentišką būtybę: pagal savo prigimtį priklausydamas ir 
nuo Velnio, ir nuo Dievo, jis vis dėlto visų pripažintas kaip amžinas 
Velnio priešas. 

Nesiimant čia nagrinėti visos Vilko bylos, reikia visgi pažymėti, 
kad kai kurie jo veiksmai itin reikšmingi mūsų klausimą nagri- 
nėjant. Imkime kad ir tokį „kūrinį“ - piršlį, kuris, kaip žinoma, „vil- 
ko iš kelmo išspirtas“: jis tobulai atstovauja tiek iškalbingumui, 
tiek ir sutartimi pagrįstiems mainams - vedyboms. Mitiniuose pa- 
sakojimuose sutinkame mes Varinį ar Geležinį Vilką, pasireiškiantį 
kaip incesto priešą, kaip seserį nuo gyvenimo su savo broliu atkal- 
binantį jos meilužį: Vilkas čia pasireiškia ne tik kaip gražbylys, bet 
ypač kaip sutartimi pagrįstos šeimos santvarkos šalininkas. Tuo 
būdu pamažu išryškėja ir Vilniaus įkūrimo mito išgarsinta Geležinio 
Vilko figūra: pasirodydamas Gediminui sapne, jis jam pažada garbę 

ir šlovę miestui ir giminei su sąlyga, kad Gediminas pastatytų tą 
miestą; Geležinis Vilkas pasireiškia kaip sutarties siūlytojas ir jos 
garantas. Tačiau neužmirštinas ir mums itin reikšmingas Vilko stau- 
gimas, toks garsus, nelyginant šimtas vilkų jo pilve staugtų: juk 
tik mūsų iškalbingo kadaise praryto Nykštuko dėka šis staugimas 
virsta kalbine priemone, kurios prasmę galės išaiškinti Lizdeika. 

Sunku pasakyti šioje painioje Vilko byloje, ar mūsų Nykštukas, 
gimdamas iš Vilko, iš jo paveldi šias sutarčių gerbimo ir globojimo 
dorybes ar, Vilko prarytas, jisai jas suteikia, perduoda savo „tėvui“: 
Vilkas, kaip matėme iš jo etiologinio mito, jau savaime yra dvi- 
prasmė būtybė, iš Velnio paveldėjęs suktumą, o iš mitiškojo Die- 
vo - sutarčių gerbimą. Tą pat galima pasakyti ir apie Nykštuką, gi- 
musį iš toms dviem dievybėm atstovaujančių zoomorfinių būtybių. 
Tai pagaliau ne taip jau ir svarbu. 

Svarbi, mums atrodo, pamažu išryškėjusi šio mito nauja dimen- 
sija: tai ne tik lietuviškojo Hermio gimimo, bet drauge ir kalbos atsira- 
dimo mitas. Iš vidaus į išorę išeinąs bezdalas yra tiktai flatus vocis*, 
kuris vėliau pasireikš karvės pilve - mikčiojimu, o vilko pilve - gar- 
siu, neproporcingu rėkimu, taigi ir vienu, ir kitu atveju dar prieškal- 
binėmis išraiškos priemonėmis. Ir tik šio mikčiojimo ir staugimo fo- 
ne išsivysto pamažu kalba, pirmuoju atveju - kaip pasaulio pažinimo, 
o antruoju - kaip veiklos, tarpsubjektyvinės veiklos įrankis. 


II. GRIGO RATAI 
1. Semantiniai sunkumai 


Šio žvaigždyno, lotyniškai žinomo Ursa Major vardu, lietuviško- 
jo pavadinimo išsiaiškinimas kelia neabejotinų sunkumų. Nors 
LKŽ pasklaidžius, galima rasti gerą porą dešimčių šio pavadinimo 
variantų, lietuvių tautosakininkai - pirmiausiai, žinoma, Jonas Ba- 
lys [Lietuvių tautosakos skaitymai, t. 2, Tūbingen, 1948, p. 51-52] — 
klausimą išsprendžia gana paprastai, iš viso korpuso parinkdami 


* [garso leidimas (lot.)] 

tiktai du vardus: Grįžulo Ratai ir Grigo Ratai. Kadangi Grigo Ratai, 
pagal Balį, žinomi tiktai pietų ir vakarų Lietuvoje, Grįžulo Ratai — 
visur kitur, tai šie pastarieji ir konsekruojami oficialiu žvaigždyno 
vardu. 

LKŽ autoriai, sekdami folkloristo pavyzdžiu, Grigo Ratų net 
neįtraukia į žodyną, Grigą laikydami greičiausia asmenvardžiu, 
lietuviškuoju Gregorijaus - Grigaliaus atitikmeniu. Tuo būdu visi 
šio žvaigždyno vardo variantai organizuojami išeities tašku pasi- 
renkant Grįžulo Ratus ir tariant, kad grįžulo pagrindinė reikšmė 
esanti „rodiklis, dišlius“. 

Keista vis dėlto, kad nei vieni, nei kiti neatkreipė dėmesio į kai 
kuriuos akivaizdžius nenuoseklumus. Tariant, kad grįžulas reiškia 
„Aišlius“, o ratai —- „vežimas“, paties žvaigždyno pavadinimą rei- 
kia suprasti kaip „dišliaus vežimą“: abejoju, ar kalbinis jausmas ir 
sveikas protas gali ramiai tokį išaiškinimą priimti. Įsidėmint, kad 
žvaigždynas vadinamas ir Grįžulio Ratais, ir Grįžulo Ratu, tenka 
ieškoti jau kito jo reikšmės aiškinimo: jei ratas reiškia „vežimo dalį“, 
tai vadinti žvaigždyną „dišliaus ratu“ - nesąmonė; jei ratas reiškia, 
jau bendresne prasme, „apskritimą“, tai gal ir galima pasistengus 
šią konsteliaciją aiškinti kaip „dišliaus (danguje rėžiamą) apskriti- 
mą“. Šiuos reikšmės sunkumus reikia tad bandyti išsiaiškinti. 


2. Jodykla 


“ww - O oe 


kad vienintelė istoriškai paliudyta žodžio grįžulas reikšmė - „jo- 
dykla, hipodromas, maniežas“ (Sirvydas, 1629), tuo tarpu kita, 
mums rūpima jo reikšmė - „dišlius“ paremta tik dabartinės 
rašomosios kalbos pavyzdžiais. Ši grįžulo, kaip figūratyviškai su- 
konkretinto „apskritimo“, reikšmė nėra atsitiktinė: tos pat šeimos 
grįžas reiškia „sieto (rėčio) lanką“, grįžulinis adj. - „apskritainis“, 
grįžulais adv. „grįžtant“. 

Taigi galima sakyti, kad visi šios šeimos Ursa Major pavadini- 
mai: Grįžo Rlatai], Grįžulo Rlatai], Gryžulo Rlatai], Gryžulio Rlatai], 
Grįžinio Rlatai], Grįžoratas, Grįžratis, priskirtini vienai bendrai veiks- 

mažodžio grįžti temai, remiasi abstrakčia „apskritimo“, o sukon- 
kretinta „jodyklos“ figūra ir turi bendrą „jodyklos vežimo“ prasmę. 

(b) Kitas to paties žvaigždyno sinonimas, tai - Grąžo Ratai arba 
Grąžoratas, visai artimas Grįžo Ratams. Žodžio grąžas mus domi- 
nančios reikšmės LKZŽ pateikiamos kaip „sieto krijas, skrybėlės lan- 
kas, būgno šonai, aruodo šonas“ ir „luotinis lanktis sietams vyti“. 

Pastaba. Būdinga, kad šio žodžio vedinys grąžulas yra vienin- 
telis senas žodis, turįs prasmę „dišlius“ (pagal Skardžių, [Lietuvių 
kalbos žodžių daryba, Vilnius, 1943], 591, tai Sirvydo sukurtas nauja- 
daras), bet kad tuo labiau laukiami Grąžulo Ratai visai neaptinka- 
mi LKŽ. 

Taigi grąžo reikšmė „apskritimas“ irgi neabejotina: galima jį pri- 
segti, kaip tai siūlo Skardžius, prie veiksmažodžio gręžti; bet tuo 
atveju ir gręžti priklausys bendrai grįžti - grąžinti šeimai. 

(c) Prie tos pačios semantinės grupės reikia dar priskirti Griežulio 
Ratas, turint galvoje, kad griežulys, griežinys - tai „plonai atpjautas 
obuolio, ropės ir t.t. apvalus gabalas“, taigi ir vėl žvaigždynui pa- 
vadinti siūlomas skritulio formos įvaizdis. 

(d) Semantiniu požiūriu šitaip atstatytas bendras „apskritimo“ 
įvaizdis, integruotas į žvaigždyno pavadinimą, gali būti aiškina- 
mas: 

— Grįžo —, Grąžo —, Griežulio Ratai — tai vežimas, riedantis ratu, 
apskritai ir vėl grįžtantis į išeities vietą; labiau mitiniame konteks- 
te tai gali būti ir jodyklos vežimas. 

— Grįžo —, Grįžinio Ratas - tai ratu, apskritai nusidriekiantis ta- 
kas ar kelias, kuriuo jojama ar važiuojama hipodrome. 

Pastebėtina, kad pavyzdžiai su vienaskaita ratu palyginti reti ir 
gali būti nebesuprasto pavadinimo iškrypimu. 


3. Nuograuža 


Daug įdomesnė - ar keistesnė - atrodo kita šio žvaigždyno pava- 
dinimų grupė: Griužo Ratai (Davainis, 162), Gružulo R[atai] (R 195), 
Gružulos Rlatai] (Lkm), Gružuolo R[atai] (Švnč), kurią galima tie- 
siogiai pririšti prie: 

griužas, gružas „nuograuža, graužtukas“ (K. Būga), kuris savo 
ruožtu priklauso bendrai graužti šeimai, kaip tai rodo ir kiti šios 
šeimos vediniai: gružė „graužikė“ (jų avys tokios gružės, Brt), gru- 
ženti „po truputį graužti“, gružinėti - „graužinėti“. 

Pastaba. Papildomo paaiškinimo reikalauja Skardžiaus (545) pa- 
liudyta gružo reikšmė „trumpas“. 

Atrodo, kad ši „graužikų“ šeima nieko bendro su „dišliumi“ 
negali turėti (todėl ir LKŽ nuoroda, siunčianti gružuolą pas grįžu- 
lą, nepateisinama). Ir atvirkščiai, semantiniu požiūriu šių žodžių 
reikšmės branduolyje galima atpažinti porą pastovių bruožų 
/mažumą/ + /vidujiniškumą /: graužtukas yra vaisiaus vidurys, 
jo „šerdis“. Tai leidžia mums jį laikyti savarankiška figūra, galinčia 
būti panaudota kaip n0men agentis: Griužo Ratai - jei Grigą laikysi- 
me asmenvardžiu - niekuo tad nesiskiria nuo Grigo Ratų, ir vienu, 
ir kitu atveju - tai ratai, kurių savininku - ar bent vežėju - yra 
kažkokia mitinė būtybė, vadinama Griužu ar Grigu. Tokia mitinė 
būtybė, kaip toliau matysime, iš tikrųjų yra, ir gerai tautosakoje 
paliudyta. Pagal šio asmenvardžio semantizmą sprendžiant, tai 
mažo ūgio, vidujinėms gelmėms atstovaująs padaras. 


4. Grižas 


Su „graužimo“, bet ir „gręžimo“ sąvokomis susieta dar viena Žžo- 
džių, vartojamų mūsų žvaigždynui pavadinti, grupė. Tai Grižo Ra- 
tas (VI), Grižalo Ratai (Grž), Grižulo Ratai (Ds). Nors Būga ir pastebi 
(LKŽ), kad dusetiškiai grižulo ratus tarią su trumpuoju i, ir siūlo 
matyti šioje formoje tiktai dialektizmą, paties pavadinimo išsisk- 
laidymas (Vilkaviškio ir Pasvalio apskrityse) verčia manyti, kad 
tai savarankiškas, nuo grįžo nepriklausąs žodis. 

Grižas, be savo pagrindinės, paplitusios reikšmės „niksterėju- 
sio ar pavargusio sąnario skausmas su girgždėjimu“, dar turi ben- 
dresnę „vidurių skausmo, diegimo, griežimo“ reikšmę („Kūdikio 
grižas graužia ir gurgžd viduriuose jojo“, J). Priimant mūsų ką tik 
pasiūlytą, tautosakos daviniais remiamą hipotezę, pagal kurią 
Ratų šeimininkas ar vežėjas yra mitinė būtybė, pasižyminti savo 

mažumu ir „vidujiniškumu“, perėjimas iš Griužo į Grižą nepakeičia 
iš esmės mūsų susidaryto įvaizdžio, jis tik jį papildo dar vienu 
bruožu: Grižas yra ne tik „viduje besirandanti“ būtybė, jis pasi- 
reiškia dar ir vidujinį skausmą lydinčiais garsais. 


5. Gryzdas 


Mielcke žodyne užrašytas (1800) ir brolių Grimmų minimas Gryz- 
do Ratas mums lieka nepakankamai aiškus. 


6. Grigas 


Lieka paskutinis Ursa Major pavadinimas - Grigo Ratai. Galima 
būtų, žinoma, laikyti Grig4 asmenvardžiu, Grigaliaus diminuty- 
vu, nors ir nesuprantant, ką tas šventasis turi bendro su dangiškais 
ratais, tačiau šis mažai elegantiškas sprendimas būtų galimas tik 
tada, jei žodis grigas rastųsi vienišas, nepriglaudžiamas prie jokios 
panašią šaknį turinčios šeimos. Taip vis dėlto nėra: grigą lengva 
priskirti prie veiksmažodžio grigti „krikti, irti, išsimėtyti“ (LKŽ, J) 
ir tada jisai jau aiškintinas kaip to krikimo rezultatas - mažas gu- 
mulas ar gabalas, gautas kokiam didesniam daiktui pagrigus. 

Be grigti, LKŽ duoda ir iš grigo išvestinį grigulį, paaiškindamas 
ji tiktai kaip „mįslės žodį“: 

Grigas grigulis 

miške atsigulęs, 

vieną lapą pasiklojęs, 

kitu užsiklojęs (agurkas) (Kp, An) 


„Miįslių žodžiai“ kaip tik pasižymi mus dominančiu senumu, sa- 
vo tiesioginės prasmės netekimu: Grigo Grigulio palyginimas išorinės 
formos atžvilgiu su agurku padeda mums išryškinti jo semantizmą. 

Šalia grigulio LKŽ pateikia dar vieną grigo vedinį: grigužas 
„trumpakojis, latukas“ (J.; Skardžius, 391, kuris duoda ir pavar- 
des Grigišas, Griginas, ibid., 317), pailiustruodamas jį pavyzdžiu: 
„Žąsinas grigužas, o antys, žąsys grigužės“ (J). 

Grigulio „agurko“ ir grigužo „latuko“ pagalba išryškėja visai ne- 
blogas Grigo portretas: tai mažas, apystoris, trumpakojis padaras, 
kuris vaikščioja linguodamas kaip žąsinas. 


7. Išvados* 


I. Iš visų pavadinimų - viena mitinė figūra: tarytum variaci- 
jos[,] tik įvairus „pravardžiavimas[“] ypatos, kuri gerai pažįstama 
pagal savo esminius bruožus. 

II. Ta ypata turi Ratus, kuriais po padangę važinėja arba jis pats, 
arba kas nors jo pavežtas. 

III. Atpažįstama, kad tai Nykštukas. 


III. NYKŠTUKAS IR GRIGAS 
1. Gastono Paris'o iškelti klausimai 


1) jis nagrinėja folklorines Europos Nykštuko versijas ir jas su- 
gretina su graikų mitologijos herojumi Hermiu, šio palyginimo pa- 
grindu paimdamas Apolono bandos pavogimą. 

2) jis po to atkreipia dėmesį į faktą, kad prancūzų (valonų) ir 
vokiečių folkloro Nykštukas yra ne tik nepaprastų nuotykių didvy- 
ris, bet jo vardu vadinamas (pranc[ūzų]-valonų ir vokiečių folk[lo- 
re]) ir Šiaurės žvaigždynas URSA MAJOR - Chaur-P6cė (char Po- 
ucet) ir dimeke, dūmke, duming (Basse Allemagne, Grimm J.** 
(p. 17) (o iš kitos pusės - Wuotanswagen). 

Tačiau Paris'o studija neduoda atsakymo į du klausimus|:] 

1) pirmasis, ribotesnės svarbos, bet mus tiesiogiai liečiantis: Pa- 
ris kelia klausimą: „Ar negalima būtų rasti panašią prasmę ir lie- 
tuviškiems žodžiams gryžulio, gryždo rats, kurią Grimmas ir paliko 
neišaiškinęs“ (p. 17)[;] 


* [Yra tik rankraštinis „Išvadų“ variantas su pastaba: neišmesti!!! (dar nesuredaguota).) 
** [Plg. Jacob Grimm, Deutsche Mythologie, t. 2, 1876, p. 605.) 


NEBAIGTI TYRINĖJIMAI 607 


2) antrasis klausimas bendresnis, ir Paris net nebando duoti į jį 
atsakymo: kodėl tas dangiškasis vežimas vadinamas Nykštuko ra- 
tais (ar Wotano-Hermio vežimu)? Ir iš viso, ką Nykštukas-Hermis 
veikia dangaus aukštybėse? 

Į šiuos klausimus bandysime ieškoti bent dalinių atsakymų. 


2. Nykštukas ir Griužas-Grigas* 


Reikia pripažinti, kad mūsų ieškojimai kol kas neduoda tiesiogi- 
nio atsakymo į G. Paris'o klausimą - duoda tik netiesioginį atsa- 
kymą. „Gryžulio Rats“ nėra pažodžiui „Nykštuko Rats“. Tačiau 
gausių sinonimų palyginimas leido išryškinti kelis pagrindinius 
šio žvaigždyno pavadinimo bruožus[:] 

a) galima laikyti įrodyta, kad Grigas-Griužas-Gružas ir t.t. yra 
nomina agentes, asmenvardžiai, Ratų savininko (ar bent su ratais ar 
ratu surišto veikėjo) vardai, 

b) kad veikėjas, kuris vadinamas šiais įvairiais vardais, turi se- 
mantinių bendrų bruožų|:] 


/mažumą/ + /vidujiškumą/. 


Matome, kad šie bruožai visiškai tinka ir mūsų Nykštukui, ku- 
ris yra ir /mažas/, ir gimęs iš „vidurių“ (bezdalo forma). 

Turint galvoje, kad palyginamoji europiečių (prancūzų ir vo- 
kiečių) mitologija šį semantinį panašumą patvirtina dar ir pačių 
asmenvardžių tapatumu, galima lengvai, be baimės manyti, kad ir 
lietuviškas Nykštukas yra dangiškųjų Ratų savininkas. 


[3.] Inkštis ir inkstas 


Šią ir taip jau, rodos, painią bylą sukomplikuoja dar vienas naujas 
leksinis faktas: moderniosios lietuvių kalbos nykštys yra kilęs me- 
tatezės keliu iš senesnės, XVI a. plačiai paliudytos formos inkštis, 
inkštys (LKŽ), kurios atitikmuo ir šiandien gyvas latvių kalboje. 


* [Bendrajame studijos plane šis poskyris neišskirtas, dėl to keičiasi ir kitų poskyrių 
numeracija.) 

Į inkštį atstatytas nykštys tuo pačiu įeina ir į gausią Žodžių šei- 
mą, skirtą išreikšti ir nusakyti žmogaus organizmo vidų, tiksliau 
pasakius - apatinę to vidaus dalį, jo gelmes, o kartu ir jose besiran- 
dančius kai kuriuos esminius organus - inkstus ir širdį. Ši šeima 
organizuojasi lietuvių kalboje apie vieną fonetinį branduolį *in-st- 
(cf. Skardžius, 332), kurio indoeuropietiškas in- kaip tik ir žymi tą 
vidujiškumą ir kuriame keleto priebalsių susigrūdimas į krūvą pa- 
aiškina gana gausias, bet fonologiškai nepertinentiškas (nerelevan- 
tiškas) variacijas. Štai keletas iš jų: 

a) opozicija k/g nepagrindžia jokių reikšmės skirtumų: 

inkstas /ingstas „inkstas“, 

inkstys (sf. pl.) / ingstis (sf. s.) „įsčios“, 

inksti /ingsti „dejuoti“; 

b) opozicija s/š taip pat nereikšminga: 

ingsta (sf.), ingstas (sm.) vs ingščia (sf.), ingštis (sm.) „inkstas“, 

inksti / inkšti „dejuoti“, 

įsčia, įsčius vs yščios, įsčius „viduriai, vidus“; 

c) opozicija n/0 nereikšminga: in- yra tuo atveju jaučiamas kaip 
prefiksas ir gali būti realizuojamas kaip in- arba kaip į-: 

insčios (sf. pl.) vs įsčios „įsčios“, 

inksčioti „mikčioti“ vs ysčioti „nedrąsiai sakyti, nutraukti“; 

d) opozicija k/g prasmės taip pat nepakeičia, priebalsės k ar 2 
yra tik intarpai skiemenims atriboti: 

ingščios vs insčios „inkstai“, 

inkstas vs inščias „inkstas“. 

Pastaba: visi čia naudojami pavyzdžiai paimti iš LKŽ. 

Dabar jau galima bandyti, neutralizavus šias fonetines nereikš- 
mingas variacijas, nagrinėti ir išskirstyti visos šios šeimos užima- 
mą semantine erdvę: 

a) Ištisinė erdvė: 

a) - organizmo vidus, pats centras, viduriai: 

Pagirtos įsčios, kurios tave nešiojo (DP118), 

Čystyk mano įsčias (inkstis) (BzB 401), 

Čystyk (kratyk) mano inkstis ir mano širdį (BBPs26,3), 

Vieton brangios juostos perjuosia virvėmis inkstus jų (SP19); 

B) - perkelta prasme - giluma, gelmė, siela: 

Įsčiosa žemės (MT177), 

Prašom mes tave iš įsčių širdies (Mž227), 

Inkstai mano labai ilgsta prieglaubty mano (ChJob 19,27); 

— gelmės, kuriose atsiranda gyvybė. 

b) Tos erdvės diskretūs elementai - organai ar sąnariai: 

a) - inkstai, apie kuriuos kalbama poroje arba pavieniui: 

Gyvena, kaip inkstas taukuose (gerai) (Skdt.), 

Eš... galiu širdį pertirti ir insčias (paraštėj: ingščias) išmėgin- 
ti (BBJer 17,10); 

B) - inksto formos išorėje pasireiškią objektai: 

— pautai: Ko čia inkšti kai šuniokas, inkstus kasydamas? (Mlt., 
K. Būga), 

— nykštys: Nukirto anys jam inkščius rankų ir kojų (BBTeis1,6), 

— mažas žmogelis, vaikas: Pažiūrėk, koks inkstas, ojau aria! (Btr.). 

Šią reikšmių šeimą reikia papildyti eile veiksmažodžių, išreiš- 
kiančių garsus, išeinančius iš vidurio gelmės: 

inksti, inkšti „unkšti, urgzti, cypti, dejuoti, niurnėti“, 

ingsti „guostis, guodžiotis, aimanuoti, dejuoti“, 

ingzti „niurnėti, mykti, verkšlenti, žlembti, kukčioti, liūdnai 
šaukti, niūniuoti“, pridedant prie jų ir jų palydovus - iteratyvus: 

inščioti, inkščioti, inksčioti, ingčioti, inkštauti, iš kurių tarpo spe- 
cialaus dėmesio verti: 

inkstėti (Kos45) „mikčioti“ cf. inkstulis (ibid.) „kas mikčioja“, 

ysčioti (KlvrŽ..) „nedrąsiai sakyti, nutraukti ir vėl sakyti“. 

Mes ypač norime pabrėžti ne tik šių garsus išreiškiančių formų 
gausumą, bet ir joms bendrą semantizmą: pastangas išreikšti prieš- 
kalbinę žmogaus būseną, jo primityvius emocinius stovius, atitin- 
kančius Žmogaus gelmes, bet dar nerandančius pakankamo kal- 
binio įforminimo, nors - kaip tai rodo paskutinysis mikčiojimo 
pavyzdys - ir artėjančius prie galutinės kalbinės išraiškos. 


[4.] Nykštys = Inkstas 


Jau lietuvių mitologijos tvirtinimas, kad Nykštukas gimęs iš bezdalo, 
yra reikšmingas faktas: kvapas/dvasė, surišta su plaučiais, „gyvena“ 
plaučiuose („prisilaiko“), o išeidamas gali turėti autonomišką „vėlės“ 


6IO LIETUVIŲ MITOLOGIJOS STUDIJOS 


gyvenimą - tai grynos dvasios, tai įsikūnijančios tam tikromis 
šešėlių, šmėklių, vaidelių formomis. Tą pat galima pasakyti ir apie 
nykštuką: bezdalas, surištas su „inkstais-įsčia“, išeidamas iš or- 
ganizmo vidaus jis gali turėti autonomišką, tiesa, ne vėlės-dva- 
sios, bet šiaip jau dvasinio padaro statusą. Opozicija: /aukštai / + 
/šviesa/ vs /žemai/ + /patamsės/. (Tai dieviškoji, bet žemos, 
prastos kilmės būtybė, kaip ir Hermis, kuriam reikia išsikariauti 
vietą danguje.) 

Tai, kad nykštys lietuvių kalboje vadinamas tuo pat žodžiu kaip 
ir inkstas, paaiškinama, mums atrodo, [ne] vien tik jų formos pa- 
našumu, nors tai ir svarbu. Nykštys, pasižiūrėjus į Žmogaus ran- 
ką, atrodo lyg ir kokia anomalija: jis vienas išsiskiria iš kitų pirštų, 
jis lyg ir būtų vėliau priklijuotas ir prilipęs prie rankos. Bet, iš ki- 
tos pusės, tai ir pats svarbiausias pirštas, jis - pirštas par excellence - 
žodžiu pirštas lietuvių kalboje dažnai vadinamas tiesiog nykštys 
(LKŽ): nereikia užmiršti, kokį vaidmenį nykštys yra suvaidinęs 
žmogaus evoliucijoje, „sukultūrindamas“ jį, padarydamas jį pa- 
jėgų naudoti savo rankas kaip įrankius ir tuo išskirdamas žmogų 
iš viso zoologinio pasaulio. Nykščio tad atsiradimas „vėlyvas“ , jis 
iš tiesų atrodo kaip Žmogaus prigimties papildymas, kaip antra- 
sis - šalia su plaučiais surištos dvasės - žmogaus pradas - surištas 
su jo inkstais-inščiais. 

Kitaip sakant, nykštys gali būti skaitomas kaip viena iš to gy- 
vybinio prado, iš inkstų išėjusio bezdalo forma, materializacijos 
formų“*. 


[5.] Nykštys / Inkštis = Griužas / Grigas 


Jei toks Nykštuko kilmės aiškinimas, kurį papildomai įveda lie- 
t[uvių] mitologijos daviniai, šiek tiek atnaujina ir „pagilina“ 
Nykštuko-Hermio bylą, tai lietuviškoji mitologija savo ruožtu 


* [Rankraštyje skyrelis baigiasi intarpu: 
gal čia kiek išvystyti temą: (plaučiai + kepenys) vs (inkstai + širdis)[?] 
Paaiškinant, kad „bezdalą“ reikia priimti rimtai (kaip žagsėjimą, atsirūgimą ir t.t.), tai ne 
komiški dalykai. 
Tai galutinai paaiškina ir komplikuotą Nykštuko gimimą — per karvės ir vilko pilvą.) 

turi skaitytis su palyginamaisiais mitologijų daviniais (su pran- 
c[ūzų] ir vok[iečių]), pagal kuriuos tas pats Nykštukas, pasi- 
reiškęs savo Žžygdarbiais šioje Žemėje, yra kartu ir Ursa Major, 
dangiškojo vežimo savininkas. Lietuviškame kontekste, deja, ne- 
galima rasti onomastinio tikrumo - Nykštuko vardas neaptin- 
kamas žvaigždynui pavadinti. Tačiau, atvirkščiai, semantiniai 
daviniai atrodo gausūs ir patenkinami: 

a) pirmasis bendras bruožas - mažumas: 

Gružas - Griužas - „graužtukai“ - mažumo idėja, 

Nykštukas - mažas; inkstas - „vaikas, mažiukas“, „bezda- 
las“ - „mažas vaikas“; 

b) antrasis bruožas: vidujiškumas: 

graužtukai: vaisiaus vidus, taip kaip įsčios - žmogaus vidus, 

cf. netikėtas patvirtinimas: graužena (kurios šaknis graužas = 
griužas ir t.t.) reiškia špygą, t.y. nykštį*; 

c) mito - nykščio forma - grigas - agurkas.** 


IV. GRUŽAS IR JO ŠEIMA 
1. Eismo katastrofa 


Mūsų turimos Žinios apie Grigo Ratais vadinamą žvaigždyną labai 
menkos: tai ir nestebėtina, žinant tautosakos rinkėjų mažą susi- 
domėjimą etnokosmografijos klausimais. Davainio-Silvestraičio su- 
rinktos žinios [Pasakos, sakmės, oracijos, Vilnius, 1973] (p. 162), kurio- 
mis čia pagrindinai ir naudosimės, atrodo, bus pačios išsamiausios, 
nes, pavyzdžiui, Balio duotas šio žvaigždyno aprašymas (II, 51-52) 
vos keliomis detalėmis paįvairina Davainio tekstą. 

„Griužo Ratai - tos (žvaigždės) yra aukščiau vasaros vakaruose. 
Anos yra keturios po dvi greta kaipo ratai ir da dvi žvaigždės arti 
kaipo roda, kaip dišlius kad būtų. Ratai trijų Žvaigždžių kreivai 


* [Pastaba paraštėje: Išvada: sinonimai.] 
** [Pastaba: Klausimas: ar jis persikelia į dangų ir ką jis ten veikia.) 

stovi. Ir anos ant savo vietos nestovi. Ale ant anų numano žmonys 
laiką, kad jau netoli diena yra. Ir ant to žino, kad dišlius atsisuka 
ant rytų šalies, tei yra ant dienos. Nu, tada jau visi supranta, kad 
netoli diena yra“ (162). 

Taigi vežimo su kreivais, iškrypusiais ratais, traukiamo prie ro- 
dos-dišliaus prikinkytų arklių, įvaizdis visai ryškus. Ne mažiau 
aiškus ir tų Ratų per naktį atliekamas kelias: „vakare Grįžulo Ratų 
„arkliai“ stovi atsigręžę į Žiemvakarius, vidurnaktį - į Žiemius, o 
rytą — į rytus (tinka lapkričio mėn.)“ (J. Balys, ibid., II, 52). Abejonių 
nekelia ir praktiška Ratų paskirtis - pranešti besiartinančią dieną: 
jie dienojant sustoja kaip tik toje vietoje, kur galima laukti užte- 
kančios saulės. 

Faktas, kad šie dangiškieji ratai „kreivai stovi“, kad jie prieš 
dieną „apvirsta“, kaip kad sakoma Rytų Lietuvoje (J. Balys, ibid.), 
reikalingas paaiškinimo: „Ir aplei tus Griužo Ratus sako mūsų se- 
niejai strujai: Būk tai koki pana nobažna važiavusi ing rojų, ale 
kad bevažiuojant užkliuvo jos ratai už peklos kerčios. Teip ana jėmė 
šaukti pri savo dievo, kokį ana garbino. Teip tas dievas pavertė 
aną su ratais į žvaigždes, kurios dabar vadinas Griužo Ratai.“ 
(M. Davainis, ibid.) 

Iš pirmo žvilgsnio šis Davainio aprašymas atrodo lyg ir nelo- 
giškas: jo „pamaldi pana“ važiuoja į rojų, o jos ratai užkliūna už 
peklos kerčios (ar, pagal Balio įvestą kitą variantą, už jos vartų). 
Šis nelogiškumas tačiau lengvai paaiškinamas matymtaškio stai- 
giu pakeitimu: krikščioniškomis akimis žiūrint, pagoniškasis ro- 
jus — tai ne kas kita, o „pekla“. Panašiai galvojo ir Malalos kroni- 
kos autorius, atpasakodamas pirmąjį istoriškai žinomą lietuvišką 
mitą: jo herojus, vėlių vedlys Šovys, norėdamas patekti į „kitą pa- 
saulį“, bando į jį įžengti per „pragaro vartus“. 

Šitoks „rojus, gulįs rytų šalyje“ (J. Basan. [Iš gyvenimo vėlių bei 
velnių], 21), mums yra žinomas, jo lokalizaciją patvirtina kitais 
žodžiais ir Teodoras Narbutas: „Pirmoj vietoj buvojo mirusiųjų 
šešėliai dievų buveinėj, kuri yra danguj, šiaurės žvaigždžių kelio za- 
le...“ (cituojamas in J. Lebedys, Lituanistikos baruose, I, p. 344), tai- 
gi, atrodo, toje pat vietoje, kur Grigo Ratus ir ištiko eismo nelaimė. 
O šios katastrofos priežastį paaiškina, toliau tęsdamas, Davainio 

tekstas: „O ją susuko vėsulas, kad jai į rojų bevažiuojant, užkliuvo 
ratai už peklos kerčios“ (ibid.). Mūsų gi šaltinis, aprašydamas Ro- 
jaus daržą, sako, kad jį saugo du milžinai: kelią apšviečiantis Auštra 
ir nevertuosius atgal nupučiantis Vėjas (J. Basan., ibid.). Išeitų, kad 
mūsų „pana“, nežiūrint jos „nobažnumo“,buvo palaikyta neverta 
patekti į tą dievų buveinę, kad Vėjas - ar Davainio tekste minimas 
„Vėsulas“ -ją atstūmė, apversdamas jos karietą. 

Taigi, katastrofos aplinkybes ir priežastis išsiaiškinus, lieka pa- 
slapties apgaubta tiktai pačios keliauninkės figūra. 


2. Du broliai 


Davainio informatorius, patiekdamas naujų žinių, šiek tiek pra- 
skleidžia šią paslaptį: 

„O ratai tie vadinos nuo to, kad anos tėvas buvo Griužas. Griužo 
brolis vadinos Akšas ar Ekšas. Griužas su savo broliu Akšu gyveno 
daikte, o dukterę leido važiuoti, kur ji nori“ (ibid.). 

Štai visai netikėtai vietoje kitose Gastono Paris'o minimose eu- 
ropiečių mitologijose žinomo Nykštuko - dangiškojo vežėjo pa- 
sirodo visa lietuviškojo Nykštuko šeima: mums jau pažįstamas 
Griužas, jo duktė ir jo brolis Ekšas (ar Akšas). Vietoje kitose tautose 
žinomo Nykštuko, kartu ir vežimo savininko, ir vežėjo, čia sutinka- 
me du „daikte“ sau gyvenančius brolius, kurių vienas turi savo 
Ratus ir pasivažinėjimus mėgstančią dukterį. 

Šis dviejų brolių - ar dvynių? - pasirodymas, kiek pagalvojus, 
neatrodo toks jau nelauktas reiškinys: stebint Nykštuko kilmę, žiū- 
rint į jį kaip į inksto, išėjusio į išorinį pasaulį, metamorfozę, savai- 
me kilo klausimas, koks likimas - vienam iš jų taip herojiškai reiš- 
kiantis - buvo skirtas antrajam inkstui. Panaši „suporavimo“ mintis 
pasirodė ir kitu atveju, paaiškėjus, kad žodis pirštas lietuviškai 
dažnai reiškia tiesiog „nykštį“ ir kad smaližius tuo atveju vadina- 
mas piršto broliu (LKŽ). Kitaip sakant, nors mūsų nagrinėtoje Nykš- 
tuko istorijoje jo brolis ir niekur nepasireiškia, dabartinis Ekšo pa- 
sirodymas šalia Griužo neprieštarauja nei pasakojimo logikai, nei 
jo įtikimumui. 

3. IGriaužis ir Eikšis Lietuvos Metraštyje)] 


Malonių siurprizų kartais gali suteikti ir atsitiktiniai pasiskaity- 
mai, įgalindami netikėtus sugretinimus. Štai, pavyzdžiui, beskai- 
tant Lietuvos Metraštį (Vilnius, 1971), vadinamąją Bychovco kroni- 
ką, aprašantį Romos kunigaikščio Palemono įsikūrimą Žemaitijoje 
ir jo giminės išsiplėtimą Lietuvoje ir Rusų žemėse, žvilgsnis užkliu- 
vo ties penktosios šios dinastijos kartos kunigaikščiu Erdvila, ta- 
pusiu pirmuoju Naugarduko kunigaikščiu: 

„O tuo laiku Žemaičių didysis kunigaikštis Mantvila sužinojo, 
kad Rusų šalis yra ištuštėjusi ir rusų kunigaikščiai išvaikyti. Ir pa- 
vedęs kariuomenę savo sūnui Erdvilai, pasiuntė su juo savo tary- 
bos ponus - pirmą Stulpų herbo poną, vardu Grumbį, o antrą Meš- 
kos herbo, vardu Eikšį, o trečią Rožės herbo, vardu Griaužį“ (p. 46). 

Dviejų paskutiniųjų „tarybos ponų“ vardų atitikimas mūsų ką 
tik surastiems dviem broliams 


Griužas : Griaužis :; Ekšas : Eikšis 


yra per daug akivaizdus, kad jie būtų vien tik atsitiktinumo pada- 
rinys. Tačiau, bandydami sudaryti hipotezę tokiam atitikimui 
išaiškinti, kartu paliečiame ir labai painų mitinės Palemono dinas- 
tijos vardyno klausimą. Istoriškai imant, jokių abejonių, atrodo, ne- 
gali būti: Palemono mitas sukurtas XV a. lietuvių tautos - arba bent 
jos valdančiųjų sluoksnių - romėniškai kilmei pagrįsti. Tačiau ne- 
reikia užmiršti, kad ir paties Romos miesto kilmė ir jo pirmųjų 
amžių istorija glūdi tirštuose mitologijos rūkuose: Dumėzilis įti- 
kinamai įrodė, kad tokia istorija — tai ir istorinių faktų, ir mitų 
mišinys, kad tai vėlyva, oraline tradicija paremta rekonstrukcija. 
Panašiai, mums atrodo, reikėtų žiūrėti ir į palemonišką Lietu- 
vos istoriją. Nei romėnai, žinoma, nėra atvykėliai iš Trojos, nei lie- 
tuviai - iš Romos. Tačiau Palemono dinastijos ir jos veiklos ap- 
rašymuose turi būti ir nemaža mitinės tiesos, gal net šiek tiek ir 
istorinės tiesos. Užtat ir su tos dinastijos vardynu reikėtų truputį 
atsargiau elgtis. Galima, žinoma, Palemoną vesti iš Panemunės, Kūną 
iš Kauno, Kernių iš Kernavės ir t.t. Tačiau kiti kunigaikščių vardai — 
Gimbutas, Živinbudas ar Erdvila nepasiduoda tokiam aiškinimui. 

Šiuo pirmuoju metodu - asmenvardžius išvesti iš vietovar- 
džių - naudojasi ir Lietuvos Metraščio komentatorius Rimantas Ja- 
sas: anot jo, Griaužys esąs išvestas iš Griaužiškių, o Eikšis „nukal- 
tas“ iš Eišiškių (p. 198), tuo tarpu Grumbiui toks metodas atrodo 
nebepritaikomas. Tiesa; kad vadinamoji „liaudies etimologija“ 
dažnai tokius išaiškinimus vartoja, tačiau „moksliškoji“ etimolo- 
gija labiau mėgtų priešingą kelią: normalu atrodo, kad tokio ku- 
nigaikščio ar bajoro įsteigtas dvaras, kad valstiečio įkurtas kie- 
mas būtų pavadintas jo vardu, ir sunku būtų Joną išvesti iš Joniškio 
ar Kunigą iš Kunigiškių. 

Mūsų manymu, norint spręsti panašius klausimus, reikia visų 
pirma bandyti nors iš dalies atkurti tą dvasinę nuotaiką, kuria per- 
siėmęs metraštį redagavo XV a. kronikininkas. Tai tikrai nebuvo — 
kaip tai implicitiniai prileidžia šių dienų pozityvistai istorikai — 
sąmoningas raštininkas-falsifikatorius, vartęs įvairių Rusų miestų 
metraščius tam, kad iš jų pasiskolintų vieną ar kitą lietuvių kuni- 
gaikščio vardą, sąmoningai „nukalinėjęs“ asmenvardžius iš vieto- 
vardžių ir t.t. Istorijos nuo legendų tada niekuo ypatingai nesiskyrė, 
ir rašytojas, veikdamas pagal labai bendras jam duotas instrukci- 
jas - išvesti giminę iš romėnų, o jūra atplaukusius „romėnus“ iš 
Žemaitijos perkelti į Lietuvą ir į Rusų žemes - naudojosi visomis 
jo turimomis žiniomis, kurios didžiausia dalimi buvo ne rašytinės, 
o žodinės. 


4. Nykštukas ir Vuogelė 


1. Slančiausko [turėtų būti: Davainio-Silvestraičio] duota trum- 
pa mito santrauka kalba apie „nabažną paną“, išvirtusią su savo 
tėvo ratais prie pragaro vartų. Be to, skaičiuojant žvaigždes, suda- 
rančias Grigo Ratus, 4 skiriamos vežimui, 2 - rodikliui, o 7-oji pa- 
liekama Griužo dukteriai, įkeltai į dangų, atžymėti. 

Pastaba. Tokių įkėlimų į dangų nereta [:] cf. Aušrinė, cf. Laima, 
kuri grįžta į dangų. Cf. pas graikus Castor ir Pollux. 

2. Kyla klausimas: ar lietuvių tautosakoje negalima rasti ko nors 
panašaus į Griužo dukrą? 

Atsakymas: grupė pasakojimų apie Nykštuką ir Uogelę. 

3. Kad turime reikalą su tos pačios nepaprastos prigimties keis- 
tybėmis, liudija ir vėl jos gimimo būdas, palyginamas su N[ykštu- 
ko] gimimu. 

LT: Seniai neturėjo vaikų. Boba atsipjovė nykštį, pūtė, pūtė ir 
išpūtė berniuką Nykštuką. 

Nykštukas randa spanguolę: Jis pūtė, pūtė ir išpūtė mergelę. La- 
bai džiaugėsi, kad turės sesutę Uogutę. 

4. Galimos variacijos (5 variantai?)[:] 

a) Nykštukas gali būti šiaip sau piemenėlis. 

b) Uogaitė gali būti laikoma seserimi, net būsima žmona (aišku, 
kad šis pasakojimas atitrūkęs nuo Griužo mito). Tačiau neabejoti- 
na, kad Nykštukas yra „tėvas“, išpūtęs mergaitę. 

c) Uogutės-Vuogelės atsiradimas iš spanguolės (arba iš „2 uo- 
gaičių raudonų“ [Tautosakos darbai, IV, p. 240]). Cf. raganos suvi- 
lioja „dūšeles“ [J. Basanavičius, Lietuviškos pasakos, I, p. 74; Davai- 
nis-Silvestraitis, p. 422]. Taigi spanguolė - nepaprastas dalykas. 

5. Pats pasakojimas 

Nykštukas pastato iš pušų klėtaitę, iš lendrių lipinaitę. Po to — 
chantė fable*. Vilkas eina pas kalvį paploninti liežuvį (motyvas ke- 
liaujantis). Vilkas suėda mergaitę. Piemenėlis pasikaria ant lazdyno. 
Vilkas suėda piemenėlį. [LPY, III, 66-68] 

Pastaba. Viename variante net ir „seneliai“, boba su dziedu, pa- 
sikaria [Tautosakos darbai, IV, p. 241]. 

6. Nėra pakankamai davinių šiam mitui (jo likučiams) išaiškin- 
ti. Tačiau jame randami reikšmingi mitiniai elementai: 

1. Vilkas - pers[onažas] jau pažįstamas ir iš N[ykštuko] buvimo 
jo pilve. 

2. N[ykštuko] pasikorimas (į Varūnos pasaulį) - pasitraukimas, 
atsisakymas būti žmonių pasaulyje. 

3. Visiškai nereikalingas po pasikorimo dar N[ykštuko] suėdi- 
mas per Vilką. Nereikia pamiršti, kad pasikorėlių vėlės lieka ir vai- 
denasi: taigi vilkas praryja N|ykštuką] kaip „dūšią“.** 

Be to, N[ykštukas] ir Uogaitė abudu atsiranda Vilko pilve - t.y. 

* [chantė-fable - prancūzų vėlyvosios riterių literatūros žanras, sudarytas iš prozi- 


nių ir eiliuotų segmentų, kuriais pakaitomis pasakojama istorija) 
** Pastaba paraštėje: 25. Pasikaria lazdyne - meilė Uogaitei. 

tame pačiame prenataliniame gyvenime (jei laikysime, kad N[ykš- 
tukas] dalyvauja trijuose pasauliuose: mikrokosme - kaip inkstas, 
žmogaus] pasauly - kaip nykštukas, makrokosme kaip Gružas). 
Reiškia: 
Po „mirties“, susitikę vilko pilve, jiedu galės tęsti sub-žmogišką 
(ir super-žmogišką) gyvenimą. 


Pastabos ir nuorodos 


! [Jonas Basanavičius, Lietuviškos pasakos Yvairios (toliau LPY), Kaunas, 1928; 
I, p. 8-9, 121-123; II, p. 139-142, 306-312; III, p. 63-66, 91-92, 255-257. Tautosakos 
darbai, 1940, t. VII, p. 85-86. Lietuvių tautosaka, t. 3 (toliau - LT), Vilnius, 1965, p. 
354—356, 547-549. Matas Slančiauskas, Šiaurės Lietuvos pasakos, Vilnius, 1974, p. 161- 
163.] 

2 [LPY, II, 306—312, III, 63-66.) 

3 [Slančiauskas, 161-163.] 

* [Gaston Paris, Le Petit Poucet et la Grande Ourse, Paris: A. Franck, 1875.] 

* [Laurence Kahn, Hermės passe, Paris: Francois Maspėro, 1978.) 

6 [LPY, II, 139-142.] 


ETIMOLOGINĖS PASTABOS DĖL KELIŲ 
MANNHARDTO TEONIMŲ 


Wilhelmo Mannhardto Letto-Preussische Gėtterlehre ir šiandien te- 
bėra neprilygstamas ir nepakeičiamas žinynas, pagrindinis šalti- 
nis visiems besidomintiems baltų mitologija. Kaip ir galima tikėtis, 
ši didžiulė knyga, pateikianti viso XIX a. tyrinėjimų sintezę, vis 
dėlto turi nemaža filologinio pobūdžio trūkumų, ypač etimologi- 
jos srityje, kur leksikologijos ir etnografijos pažanga reikalauja daug 
ką patikslinti. Kol nėra atnaujinto viso Gūtterlehre leidimo, žūtbūti- 
nai reikia pataisyto baltų mitologijos žodyno. Akivaizdu, kad to- 
kie dideli užmojai gali būti įgyvendinti tik kolektyvinėmis pastan- 
gomis. 

Šiais pavyzdžiais bandoma kukliai pailiustruoti, kokių patai- 
symų reikalauja teonimų, randamų Mannhardto svarstymuose apie 
baltų mitologiją, pirminis sąrašas. 


Auxtheias Vissagistis (XVI a. pabaiga, Lasicius) 


Nam praeter eum, gui illis [t.y. Žemaičiams] est Deus Auxtheias Vissagistis, 
Deus omnipotens atgue summus, permultos Žemopačios... venerantur.! 


Auxtheias Vissagistis, Lasicijaus aprašyta dievybė, iš pirmo žvilgs- 
nio galėtų atrodyti glaudžiai susijusi su krikščioniškuoju Dievu, jei- 
gu šios sampratos šiek tiek nesupainiotų Žemėpači ų, „Žemės dievy- 
bių“, garbinimas. 

Kai Mannhardtas, atitaisydamas „starke Buchstabenverwir- 
rung“* [raidžių supainiojimą], rekonstruoja lietuvišką Auxtaisis Vis- 

galisis formą (kuri, beje, vėliau tik dar labiau aptemdo termino 
reikšmę), nesunku paaiškinti šių žodžių etimologiją remiantis tuo, 
ką žinome apie XVI ir XVII a. lietuvių kalbą. Būtent XVII a. auto- 
riams Aukštiejas, arba Aukštiejus, yra vienas iš krikščioniškojo Die- 
vo sinonimų arba vienas iš epitetų: „Veizd akis Aukštiejaus, tai 
est Pono Dievo.“? Semantiškai Aukštiejas atitinka anglų Most High 
(prancūzų Trės-Haut). 

Vardą Aukštiejas Lasicius papuošia epitetu Vissagistis, kurį mes 
siūlome skaityti kaip Visagystis arba Visagirstis; tai sudurtinis žodis, 
padarytas iš visas ir iš gir-sti „imti girdėti, sužinoti“ „visažinystės“ 
prasme - panašiai kaip visagalis reiškia „viską galintis“. R raidės 
praleidimas (arba priebalsio 7 iškritimas) visai įmanomas; cf. nevy- 
dis negirdis (arba negydis) „nežinomas Žmogus“, „nematytas, ne- 
girdėtas“ (LKŽ). Tuo atveju, kai iškrinta r, prieš jį tariamas balsis 
paprastai pailginamas. 

Prasmės atžvilgiu Visagystis gali būti įrašytas į kitų dievybių, 
pasižyminčių visažinyste, sąrašą, tokių kaip Girstis, Prigirstytis (žr. 
žemiau). Tuo tarpu Velinas (Velnias), priešingai, gali žinoti tik tai, 
ką žmonės sako, o ne tai, ką jie mano. Šitoks dieviškosios visaži- 
nystės supratimas gali būti taikomas ir kitoms dievybėms, pasi- 
žyminčioms tokiu pat žinojimu. 

Tad Aukštiejas Visagystis XVI a. pabaigoje pasirodo kaip antri- 
nis krikščioniškojo Dievo supagoninimas. 


Girstis (XVII a. pabaiga, Praetorius) 


Girstis Praetorijaus yra minimas tarp girios dievybių*, Girstys - tarp 
jo laiku dar tebežinomų pagoniškų dievų? ir pagaliau Girotys“ yra 
apibūdinamas kaip girios (miško) dievas, įžvelgiant jame romėnų 
Silvanus ekvivalentą. 

Mannhardto siūlymas „pataisius“ skaityti Girstis kaip Girūtis" ne- 
priimtinas; verčiau suprasti žodį Girstis kaip nomen agentis formą, 
išvestą iš veiksmažodžio girsti „imti girdėti“. Šio žodžio priesaga 
primena panašius darinius (vardažodžius, nurodančius veikėją), pa- 
teiktus Skardžiaus: dimstis, svirstis, slenkstis ir t.t? Nepamirškime, 
kad giria lietuviams yra ausyla (iš žodžio ausis - „turėti geras ausis, 

gerai girdėti“). Taigi miško aplinkos suvokimas lietuvių kalboje sie- 
jamas su klausos, o ne su regos juslėmis. „Akyli laukai, ausyli miš- 
kai“, - taip sako liaudies patarlė. Tad Girstis susieja dvi kitas, jau 
anksčiau paminėtas „girdinčias“ dievybes: jų vardai - Prigirstytis ir 
Aukštiejus Visagi(r)stis. 

Jeigu Praetorijaus paminėtas Girotys laikytinas skaitymo klai- 
da (o vietoje 5), Mannhardto siūlomas vardo Girtis aiškinimas yra 
nebereikalingas. 


Prigirstitis (XVI a. pabaiga, Lasicius) 


Prigirstitis hic est, gui murmurantes exaudire putatur, iubent igitur ut 
guia summisso murmure, hoc vel ilud loguatur, ne clamantem Prigirsti- 
tis audiat.? 


Šis vardas priklauso tai pačiai teonimų šeimai kaip Girstis. Į jį 
įeina diminutyvinė priesaga -ytis ir priešdėlis pri-, suteikiantis „gir- 
dėjimo“ veiksmui baigtinumo ir padarinio aspektą. Sprendžiant 
pagal jo veiklos sritį, šis dievas ne tik yra malonus tiems, kurie 
kreipiasi į jį pašnabždomis, nuolankiai, bet yra palankus ir tokiu 
būdu pareikštiems prašymams. Taikingą ir supratingą šios die- 
vybės prigimtį patvirtina ir tai, kad Prigirstytis yra pirmasis tarp 
trijų Lasicijaus nurodytų „geranoriškų“ dievybių, po jo minimas 
Dersintos (=Derintojas), „taikytojas“ ,ir Bentis, dievas, kuris laimina 
išvykstančius į kelionę. 

Mannhardto (369) siūlymas skaityti šį žodį kaip „Prigirstitois 
arba Prigirsditois“ vėlgi yra nereikalinga komplikacija. Tokį skaity- 
mą galbūt galima aiškinti tuo, kad jam buvo nežinomas veiks- 
mažodis girsti „imti girdėti“ ir todėl jis vedė veikėjo vardą iš veiks- 
mažodžio gird-ėti. 


Girristis (prieš 1744, Brodowski in Mannhardt) 


Iš tikrųjų šis vardas minimas dviejuose šaltiniuose: Brodowskis kal- 
ba apie „Sylvanus Girristis Waldgott“, o Ruigys apie „Girsystis, 
-scio, der Waldgott der Heyden, Faunus, Satyrus“!?. 

Palyginus šias dvi teonimo formas, paliudytas beveik tuo pat 
metu, atrodytų, kad antroji forma iš Ruigio žodyno yra šiek tiek 

deformuota. Tai galėjo atsitikti supainiojus ją su panašiu kito girių 
dievo Girstis vardu, kurį aptarėme aukščiau. Užtat Brodowskio pa- 
teiktos formos vedyba rodo ją esant patikimą (išskyrus dvigubą 
rr). Šį teonimą galima laikyti tiesioginiu žodžio giria vediniu, pa- 
našiai kaip bandystis „gyvulys, galvijas“ yra kilęs iš banda arba šei- 
mynystis „šeimos narys, namiškis“ yra išvestas iš šeimyna „šeima, 
visi namų žmonės“!!, 

Tokios romėnų analogijos kaip Silvanus, Faunus, Satyrus nedaug 
tepasako apie specifines šios dievybės funkcijas, o ypač apie jos 
semantinę opoziciją Girsčiui. Naudingiau būtų palyginti ją su vėly- 
vesne mitine būtybe, vardu Miškinis sm. (iš miškas). 


Jwullis (XVII a. pabaiga, Praetorius) 


Praetorius nurodo šį teonimą tarp trijų miško dievybių: „Wald- 
gotter Girstis, Bezdukkei, Jwullis.“'* Mannhardtas, sekdamas H. Use- 
neriu, siūlo varde Jvules įžvelgti diminutyvinę žodžio jewa (dabar- 
tinėje lietuvių kalboje ieva) „bird-cherry“, „Faulbeerbaum“ (Prunus 
padus) formą“. Taip skaitant į krūmą panašus ievos medis, kaip 
prietaringo garbinimo objektas, galėtų būti laikomas dievybe. 

Tokia etimologija, nors ir įmanoma, vis dėlto nėra privaloma. 
Yvulis visiškai pagrįstai gali būti laikomas ir daiktavardžio yvas 
diminutyvu; šį žodžio apuokas (Bubo bubo) sinonimą yra pateikęs 
Bretkūnas (LKŽ prie žodžio baublys). Toks aiškinimas yra įtikina- 
mesnis dar ir dėl to, kad baltų mitologijoje neįprasta, o gal ir neįma- 
noma, jog medžių vardai būtų naudojami pažymėti dievybėms, 
kurioms jie yra pašvęsti. Tačiau tai netaikytina zoonimams, 0 ypač 
paukščių vardams (cf. ge9ė). Yvas, apuokas daug daugiau tinka iš 
jo išvestam teonimui dėl jo ryškių mitinių konotacijų. Jeigu tikėsi- 
me liaudies išmintimi, „yvas prieš nelaimę dejuoja“ (LKŽ: Grg). Sa- 
koma, kad šis paukštis „prieš blogus metus jaučiu baubia, o prieš 
gerus švilpia“ (LKŽ: Juška). Gana keista, kad Mannhardtas nepa- 
stebi ryšio tarp žodžių Yvulis ir yvas, nors keletą puslapių toliau jį 
plačiai aptarinėja Praetorius, kuris gebėjimą pranašauti laiko šio 
paukščio ypatybe.'* Taigi čia siūloma etimologija turi pakankamą 
semantinį pamatą. 

Reikia pastebėti, kad ilgame mitinių būtybių sąraše, kurį patei- 
kia lietuvių mitologija, yra daug tokių pusiau paukščių, pusiau 
jaučių, gyvenančių girių klampynėse. Be čia aptartojo yvo, pirmiau- 
sia, kas šauna į galvą, būtų baubis, baublys, kukas, kūgas ir t.t. 


Meletette (1666, W. Martini); 
Melettele (prieš 1745, Brodowski) 


Ouid Laimelea tibi praestabit, guid Meletette? (W. Martini, D. Kleino gra- 
matikos pratarmė). 


Atrodo, kad ši eilutė įveda dviejų dievybių, atstovaujančių skir- 
tingoms sakralumo sritims, opoziciją: Laimelė, kaip visiems žino- 
ma, yra „laimės“, kiekvienam asmeniui skirtos individualios „da- 
lios“, įsikūnijimas, tuo tarpu Meletette galėtų atstovauti tamsiam 
ir įnoringam likimui. 

Pirmoji į galvą ateinanti mintis yra laikyti šį teonimą žodžio 
meleta sf., juodoji meleta (Dryocopus martius), diminutyvu. LKŽ ci- 
tatos pateikia pakankamai aiškų pagrindinių šio paukščio savybių 
vaizdą: jis yra plepys, meilikautojas, pataikūnas ir melagis. Etio- 
loginiai padavimai savo ruožtu jį apibūdina kaip Velino galvijų 
sergėtoją. Kai paukštis nelaimingai praranda jam patikėtą bandą, 
Velinas (velnias) bausdamas trenkia į jį akmeniu ir palieka jo vir- 
šugalvyje raudoną dėmę. Taigi ir folklorinė medžiaga, ir mitologi- 
nis pėdsakas įtikinamai suartėja suteikdami šiam paukščiui-dei- 
vei mitinį pobūdį (panašų vaidmenį atlieka Gegė sf.). Jei taip, tai 
Brodowskio rašyba Melettele>Meletėlė būtų priimtinesnė nei Mar- 
tinio ir Praetorijaus teikiama Meletette. 

Iš tikrųjų Praetorius laiko ją „spalvų“ ,o tiksliau, „mėlynos spal- 
vos deive“*. Toks aiškinimas remiasi pseudomoksline Praetorijaus 
etimologija. Nesuprantamą jam žodį Praetorius perskėlė pusiau, 
pirmąją dalį vedė iš mėlas adj. „mėlynas“ ir mėlis „mėlynumas“ 
(LKŽ), o antrąją aiškino pasikliaudamas slėpininga Lasicijaus Per- 
cuna tete (Perkūno teta) ir tokiu būdu sukūrė nebūtą Mėlio tetą. Pa- 
gal šį pavyzdį galima išrasti visą virtinę tetų-dievybių, nors tai yra 
grynas prasimanymas, neturintis jokio pamato lietuvių tradicinės 
mitologijos universume. 

Sėkmė, kurios šios mitologinės „tetos“ susilaukė tarp filologų, 
šiuo atveju paskatino imtis naujų aiškinimų. Skaitant pirmąją žo- 
džio dalį kaip melas, visas sudurtinis žodis tampa Melų teta." Se- 
mantinėje plotmėje netikėtai suartėja dvi viena kitai prieštarau- 
jančios etimologijos: Melų teta ir meleta, taip pat garsėjanti kaip 
melagė. 

Pastarųjų dviejų etimologijų ryšys su išmone tik sustiprina mū- 
sų galutinį pasirinkimą tapatinti šią deivę su Meleta, dim. Meletėle, 
Velino galvijų piemene. 


Bezlea (XVI a. pabaiga, Lasicius) 


Ausca dea est radiorum solis vel occumbentis, vel supra horizontem as- 
cendentis. Bezlea dea vesperina, Breksta tenebrarum..!ė 


Tame pačiame teksto fragmente Lasicius įvardija tris dievy- 
bes tokia tvarka, kaip jos viena po kitos pasirodo laiko atžvilgiu. 
Ausca (skaitytina: Aušra) suvokiama kaip saulės spindulių, pra- 
nešančių apie rytą ar vakarą, deivė, tuo tarpu Bezlea ir Breksta 
atitinka dvi Aušros esaties aspektines fazes - inchoatyvinę (įžan- 
ginę) ir terminatyvinę (baigiamąją). Be to, pažymėtina, kad Aušra 
yra šviesos deivė, o kitos dvi yra prieblandos ar net tamsos 
dievybės. 

Ieškodami etimologinio paaiškinimo aptinkame lietuvių žlėja 
„prietema“ (DLKŽ), taip pat apy-žlėja, prie-žlėja „prieblanda“ arba 
„prietema“ (LKŽ). Sunkumų kelia tik priešdėlis be-, nors ir žino- 
ma, kad jis paprastai nurodo vertės padidinimą: „Genys margas, o 
žmonių gyvenimas bemargesnis“ („dar margesnis“, t.y. „dar įvai- 
resnis“, LKŽ: Juška). Šis priešdėlis gali sustiprinti ir prieveiksmius, 
ir būdvardžius (mielai „su malonumu“ šitaip virsta bemielai „tik- 
rai, be abejojimo“), ir net daiktavardžius (begalis „smarkus, žiau- 
rus žmogus“; cf. galia „power“). Nors šios formos vis rečiau varto- 
jamos dabartinėje lietuvių kalboje, jų pakanka pagrįsti modeliui, 
pagal kurį buvo padarytas teonimas Bežlėja. 

Atsižvelgiant į visa tai, Mannhardto aiškinimo, kildinančio Bez- 
lea iš blįsta „es dunkelt, es wird Abend“ („temsta, vakarėja“), gali- 
ma nebesilaikyti."? 

Pesseias (XVI a. pabaiga, Lasicius) 
Pesseias, inter pullos omnis generis recens natos, post focum latet.?0 


Šis tekstas rodo, kad čia kalbama apie antraeilę namų dievybę, 
kuri gyvena už židinio drauge su ką tik atsiradusiais gyvulėliais. 
Iš tikrųjų yra pakankamai paliudijimų, kad namų šeimininkė juos 
čia priglausdavo nuo žiemos šalčio. Vis dėlto šios konkrečios nuo- 
rodos nepakanka patvirtinti pernelyg laisvai Juozo Jurginio inter- 
pretacijai, pateiktai faksimiliniame De Diis Samagitarum leidinyje, 
kur Pesseias tampa Piešėju, nomen agentis forma, išvesta iš veiks- 
mažodžio pieš-ti „juodinti anglimi arba suodžiais“. Sunku įžvelgti 
kokį nors koherentišką ryšį tarp tokios meninių polinkių turinčios 
dievybės ir naujausio ūkio prieauglio, laikomo už šilto židinio. 

Nelabai įtikina ir Mannhardtas aiškindamas, kad tai esąs Pecze- 
jas (dab. liet. k. Pečėjas), ir šitaip paversdamas dievybę Pečiaus (Pe- 
czius) „krosnis, židinys“ gyventoja.*! Beje, tekstas nurodo, kad Pesse- 
ias gyvena už krosnies, o ne joje. Be to, daiktavardis pečius, būdamas 
slavų kalbos skolinys, netiktų pagoniškų teonimų darybai. Priešin- 
gai, lietuviškas Žodis pelenas yra tokių teonimų kaip Polengabia, As- 
pelenie (Lasicius) apeliatyvas. 

Grįžtant prie Lasicijaus aprašytos scenos, kur visoks ūkio prie- 
auglis - viščiukai, ančiukai, paršeliai ir t.t. - atsiduria drauge ankš- 
toje erdvėje, jų glaudus sugyvenimas tiesiog reikalauja „skatinan- 
čios“ dievybės globos. Tampa galimos dvi interpretacijos: 

1) Piešėjas „kurstytojas“; cf. Syrwid, 264: papiešti „kiršinti, gun- 
dyti“; pa-piešėjas „kurstytojas, skatintojas, pradėjėjas“ arba 

2) Pešėjas „kas peša“ (vilnas arba plunksnas) (L 517); cf. peš-eklis 
„peštukas, mušeika“ (LKŽ). 

Tad Piešėjas/Pešėjas visai įtikinamai pasirodo priklausąs ma- 
žosioms namų dievybėms, tokioms kaip Budintaja, Baubas, Mau- 
mas ir t.t. | 


Pastabos 17 nuorodos 


! J. Lasicius, De Diis Samagitarum caeterorumgue Sarmatarum et falsorum Christianorum 
(Mitau, 1868). Faksimilinis leidinys, Vilnius: Vaga, 1969, 39-40. [Mat, be visagalio 
ir aukščiausio dievo, jų (t.y. žemaičių) vadinamojo Auxtheias Vissagistis, tie... garbi- 
na daugybę Žemopačios.) 

2 Wilhelm Mannhardt, Letto-Preussische Gėtterlehre, Riga: Lettisch-Literarische Ge- 
sellschaft, 1936, 372. 

3 1653, SE 19 in Lietuvių kalbos žodynas, Vilnius: Mintis, 1968-1984. Tolesnėse citatų 
nuorodose - LKŽ. 

* Mannhardt, Letto-Preussische Gėtterlehre, 532. 

5 Ibid., 541. 

* Ibid., 545. 

7 Ibid., 523. 

* Pr. Skardžius, Lietuvių kalbos žodžių daryba, Vilnius: Lietuvos mokslų akademija, 
1943, 330. 

* Lasicius, De Diis Samagitarum caeterorumgue, 41. [Prigirstitis, jų manymu, išgirsta 
pašnabždom kalbančius. Taigi jie ir liepia besišnabždantiems kalbėtis kuo tyliau, 
kad neišgirstų Prigirstitis.) 

' Brodowski, in Mannhardt, Letto-Preussische Gėtterlehre, 612, ir Ruhig, in Mannhardt, 
Letto-Preussische Gėtterlehre, 612. 

" Skardžius, Lietuvių kalbos žodžių daryba, 369. 

12 Mannhardt, Letto-Preussische Gūtterlehre, 532. 

B Ibid., 523. 

4 Ibid., 548. 

5 Ibid., 513. [Ką Laimelea tau paskirs, ką Melettele?] 

16 Ibid., 545. 

7 Ibid., 513. 

'8 Lasicius, De Diis Samagitarum caeterorumgue, 40. [Ausca yra nusileidžiančios ir vi- 
dudienio saulės spindulių deivė, Bezlea - vakarinė deivė, Breksta - sutemų deivė.) 

19 Mannhardt, Letto-Preussische Gėotterlehre, 380. 

20 Lasicius, De Diis Samagitarum caeterorumgue, 42. [Pesseias tarp ką tik atvesto prie- 
auglio už židinio slepiasi.) 

21 Mannhardt, Letto-Preussische Gėtterlehre, 377. 

Aukštiejas 


[XVII a. autoriams Aukštiejas, arba Aukštiejus, yra vienas iš krikščio- 
niškojo Dievo sinonimų arba vienas iš] epitetų: „Man ausysna 
skamba nuog Aukštiejo gera nodieja“ (1653, KN 13) arba „Veizd 
akis Aukštiejaus, tai est pono Dievo“ (1653, SE 19). 

Tačiau Aukštiejas, kuris ir Lasicijaus metu galėjo būti krikščio- 
niškojo Dievo atitikmuo, papildomas kitu epitetu Vissagistis, kurį 
mes siūlome skaityti kaip Visagystis arba Visagirstis. Visų pirma r 
raidės (o greičiausia net ir garso) iškritimas visai įmanomas: cf. 
nevydis negirdis (arba negydis) „nematytas, negirdėtas, nežinomas 
žmogus“ (LKŽ). Šiuo atveju, kaip matome, r iškritimas pailgina 
prieš jį tariamą balsę. 

Prasmės atžvilgiu Visagystis gali būti įrašytas į kitų tuo pačiu 
bruožu apibūdinamų dievų sąrašą: Girstis, Prigirstytis. Žinoma, 
pvz., kad Velnias gali žinoti tik tai, ką Žmonės sako, o ne tai, ką jie 
mano. Šitoks dieviško žinojimo supratimas gali būti taikomas, at- 
rodo, ir kitoms dievybėms. Todėl į Aukštiejui prikergiamą epitetą 
Visagystis reikia žiūrėti kaip įjo suvereninio visažinojimo pripažini- 
mą. Aukštiejas Visagystis mums atrodo tad kaip dalinis krikščio- 
niškojo Dievo „supagoninimas““. 

Alkis sm. (1936, LKŽ, I) 


Mitinė būtybė, traukianti žmones į vandenį. 

„Neik tu prie šulinės, įtrauks tave alkis!“ (Grg.) „Alkis stovi 
vandenyje“ (Grg.). 

Šis žodis išvestinas iš alkti „labai norėti, ilgėtis, geisti, trokšti“. 
LKŽ: „Jis alksta šlovės“ (J.) „Žemė praalkus lietaus“ (Rm.). 


Bangputys (Praetorius, Rhesa, Kossarzewski) 


Audros dievas, bangų dievaitis. 

Praetorius savo Deliciae Prussicae (Kap. IX, in Mannhardt, 541) 
įrašo Bangputtis tarp jo laiku dar tebežinomų dievų, ir Mannhardt, 
522 skaito jį „glaubenswūrdig“. Pagal Praetorijų (ibid., 545), „Bang- 
puttys ist ein Gott des Sturms“, tačiau kol kas dar sunku išsiaiškin- 
ti jam skirtas apeigas: „ein Gott ... dem sie zu Ehren einen Lėffel 
stehlen und hernach verbrennen“ (ibid.). 

XVIII a. žodynuose Bangputys virsta „jūros dievu“. Brodowski: 
„Neptunus Bangputtis Gott des Meeres“. Ruhig: „Bang-puttys der 
Seegott Neptunus“. 

Bangpučio „autentiškumas“, pagal Balį (Lietuvių tautosakos skai- 
tymai, II, 34—35), patvirtinamas ir dainos tekstu, kurį užrašė Rėza 
(Nr. 32): 


O ir supyko 

Bangų dievaitis, 
Pakilo šiaurys vėjatis. 
... Tegu terita 
Bangputys valtę 

Ant aukso inkarėlio... 


Šalia Bangpučio Bangų dievaičiu („bang putiy, bangu diewaj- 
tis“) vadina jį ir Kossarzewskis (Lituanica, in Tautosakos darbai, III, 
131), kuris ta proga pasakoja apie jaunuolį, kurį labai traukęs 
vanduo, taip kad kartą jis net ėmęs vis gilyn skęsti į marias, tik 
Bangputys, jį prilaikydamas, išgelbėjo. Šis pasakojimas, kaip ma- 
tome, neleidžia Bangpučio laikyti „vandens dievu“ (LKŽ), nes jis, 
atvirkščiai, pristatomas kaip kovojąs prieš Vandenį ir jo traukimą 
(žr. Alkis). 

Norint geriau išsiaiškinti šio dievo semantizmą, reikia į jį žiūrėti 
visų pirma kaip į Bangų dievaitį. O bangas sm., plačiai paliudytas 
visoje Dzūkijoje, iki Trakų ir Liškiavos, arba bangė sf., Prūsų Lietu- 
vos ir Žemaitijos variantas, reiškia nebūtinai „vandens bangas“, o 
„smarkų lietų, audrą“, net nebūtinai surištą su lietumi, nes bangoti 
reiškia „banguoti“, bet ir „pustyti“ („Sniegas bangojas, suvaro vė- 
putinius“, LKŽ, Gargždai). Užtat ir Bangputys nėra, kaip tai mano 
Balys (Skait., II, 35), tik pajūrio dievas, žinomas Lietuvos vakaruo- 
se, o gaivališka dievybė, lengvai supykinama, bangiai (t.y. „smar- 
kiai, stipriai, baisiai“) pasireiškianti audromis ir vėtromis, ant van- 
dens ir ant žemės, lietumi ir sniegu. 

Bangpučio biografija tačiau toli gražu dar nėra pilna. 

Žr. Vėjopatis, Audra. 


Bybčių Bobelis (prieš 1744, Brodowski) 


Sodo dievas (?) 

Brodowski: „Priapus Bibcziu Bobelis Garten Gott“. Dievo Pri- 
apus paminėjimas leidžia aiškinti Bibcziu kaip nomen agentis, pada- 
rytą iš bybis „vyriškas seksas“, ir tuo būdu žiūrėti į jį kaip į lietu- 
višką Priapo atitikmenį. Bobelis būtų diminutyvas nuo Bobis/Baubis 
(o gal net ir Baubas), išvestas iš baubti „rėkti, dainuoti, zirzti“. Ne- 
žiūrint šio teonimo transparentiškumo kalbine prasme, jo funkci- 
jos ir santykiai su sodu lieka neaiškūs. Mannhardto aiškinimas (ibid., 
610), kad Bibcziu Bobelis (kurį jis greičiausiai nesuprasdamas skai- 
to Bicziu Bobelis) esąs Jaucziū baubio įtakoje Brodowskio perdirbtas 
iš Praetorijaus minimo Bicziū birbius, atrodo nepagrįstas ir nerimtas. 

Bybčių Bobelis gali būti laikomas seksualiniu pajėgumu pasižy- 
mėjusio bičių deivio Bubilo sinonimu. Žr. Greimas. 

Cf. Birbulis, Pizius. 


Blizgulis (prieš 1744, Brodowski; 1800, Mielcke) 


Sniego dievaitis: „Schnee Gott Blizgulis“ (Brodowski). 


NEBAIGTI TYRINĖJIMAI 629 


Drebkulys (Drebkullys, Praetorius; prieš 1744, 
Brodowski; 1747, Ruhig) 


Praetorius (Kap. IX, 82, in Mannhardt, 541) įrašo D. į sąrašą dievų, 
kurie, pagal jį, dar jo metu randami pas nadruvius, skalvius, že- 
maičius ir dalinai pas lietuvius. Kiek toliau (323, in Mannhardt, 
545) jis rašo: 

„Dreb-kullis ist der Pykullis Diener, dem sie die Macht, die Er- 
de zu bewegen, zu schreiben. Drum sie den anruffen, wenn ein 
Erdbeben bey grossem Sturm gemerkt wird.“ 

Brodowskis ir Ruigys šį Pykulio tarną, kurio veikla susijusi su 
audra, suabstraktina ir padaro žemės drebėjimo dievu (Erdbeben 
Gott) (in Mannhardt, 613). 

Šio teonimo etimologija (drebėti + kulti) yra permatoma. 

Žr. Pykulis, Krušeklis. 


Driūkelis (Pan Drukiel, 1735, „Jėzuitų misijos“, 
in Lebedys, 213) 


Deivis keltininkas, palygintinas su šv. Kristupu. 

„Vienas prastas žmogelis iš Vabalninko (Vobolnicensi) pavieto 
nesigėdijo viešai garsinti demoną, vardu Pan Drukiel, sakydamas, 
kad kiekvienas, kuris tik šauksis jo drauge su dievu, pavojingiau- 
siose vietose per upes labai lengvai ir be jokio pavojaus persikels“ 
(Lebedys, 213). 

Lietuviška šio termino forma atstatytina pagal driūkt „liuokt, 
strykt“: „driūkt karvė per tvorą peršoko“ (Kp); driūksėti (Kos 42) 
„pašokomis eiti, bėgti, liuoksėti“ (LKŽ). 


Dugnai (1601, Lasicius; 1611, „Jėzuitų misijos“) 


1. Pagal Lasicijų, D. atrodytų kaip fermentacijos deivė: 

„Dugnai dea, praeest farinae subactae“. 

„Deivė Dugnai valdo išminkytą tešlą“. 

Tokį Lasicijaus aiškinimą patvirtina Akielewicz (in Mannhardt, 
380), pagal kurį, dugnai = pūdugnės: „tešla, paliekama duonkubi- 
lyje naujam užkepimui užraugti“. 


630 LIETUVIŲ MITOLOGIJOS STUDIJOS 


2. Tačiau šiam aiškinimui prieštarauja 1601 m. jėzuitų raporto 
tekstas (Annuae Litterae Societatis Jesu, t. XVIII, in Mannhardt, 432), 
kuris Dugnus identifikuoja su Deiviais Pagirniais: 

„In Samagitia falsi dei cultu (Pagirej sive Dugnaij dicti) sacris- 
gue execrandis abductae sunt octo familiae. Est autem deus hic 
pauxillum arenae sub mola trusatili in aliąuo domus angulo asser- 
rvatae...“ Šis tekstas, kaip matome, yra pakankamai eksplicitinis: 
smėlyje po girnomis glūdi ne kas kita, o žalčių pavidalu pasireiškią 
Deiviai Pagirniai, kurie, išeitų, kitaip dar vadinami Dugnai. Šiai nau- 
jai prasmei priartėja ir kitas Akelaičio (Akielewicz) pasiūlytas dug- 
nų-padugnių aptarimas: „miltai, pastoviai laikomi girnose arba po 
girnlomis]“ (ibid.). 

Šioje naujoje perspektyvoje galima bandyti išaiškinti ir pasku- 
tinį mums žinomą šio teonimo paminėjimą 1611 m. „Jėzuitų kroni- 
koje“ (in Lebedys, 208), kurią suglaustai atpasakodamas Lebedys 
(?) sako, kad Nesvyžiaus kolegijos aprašyme minima valstiečių gar- 
binama su išgėrimais „Olla“ tam tikru metų laiku vadinama „Dug- 
nos“ (acc. plur.). Turint galvoje, kad olla lotyniškai reiškia „puodas; 
laidotuvių urna“ ir kad žalčiai būdavo laikomi po girnomis įtaisy- 
tame puode arba ąsotyje, ir šiame pastarajame tekste Dugnai gali 
būti identifikuojami kaip Deiviai Pagirniai. 

3. Mannhardto bandymai atitaisyti Dugnai formą į *Dugnajus 
(kartu su Pagirnejis) ar į *Dugnejas (kartu su Kriksztejas) neatrodo 
pakankamai rimti. Teonimas Dugnai, tiesą pasakius, reikalingas 
dvigubo išaiškinimo, reikalingo pagrįsti jo daugiskaitos formą ir 
jo reikšmę. 

Dugnai daugiskaita aiškintina taip pat kaip Deivių Pagirnių: kiek- 
viena sodyba turėjo savo Pagirnį ar Pagirnius, o bendrai paėmus 
garbinami buvo deiviai Pagirniai (arba Dugnai). Prasmės atžvilgiu 
dugnai reiškia, pagal LKŽ, ne tik „kokio nors daikto apačią“ (= tai- 
gi pagirnį), bet ir „tolimą apylinkę, atkampų kraštą“ (plg. „Anuos 
dugnuos buvo daug lytaus“, Jrb.): žinoma, kad Pagirniai, arba Dug- 
nai, buvo įtaisomi atokioje gryčios kertėje. 

Žr. Pagirnis. 

Gelžinukas (XIX a., Kos 171 (Rt)) 


Pikta pasakų būtybė. 
Žr. Gelžinsnapis. 


Gel(e)žinsnapis (1870, A. Juška) 


Mitinė paukščio pavidalo būtybė, dažnai sutinkama pasakose. 

A. Baranauskas: „Atlėkė juodvarniai, gelžinsnapiai“ (BM 324). 

A. Juška: „geležinsnapiai per aną žemę lėkė ir kur nereik dvy- 
lomis akimis pro skylę veizdėjo, belėkdami paliko anoms mergoms 
riebų kraują“ („Nusprendimas piršlio marop“, in Svotbinė rėda, in 
Sutartinės II, 346). 

„Velnias norėjo siratėlę su gelžinsnapiais suleisti“ LKŽ (Šts). 


Gužė sf. (pr. 1744, Brodowski; 1747, Ruhig) 


Kelionės, žygio deivė. 

Brodowski: „Reise Gott Czuze“. 

Ruhig: „Guže,- ės die Reisegėttin der Heyden“. 

Etimologinėje plotmėje visų pirma siūlosi sugretinimas su gan- 
dru, kurio išvykimas rudenį, o ypač grįžimas pavasarį itin reikš- 
mingi. Tačiau kita žodžių šeima atrodo įtikimesnė: tai visų pirma 
gužasf. MŽ 256 „būrys, krūva (gyvių)“; gužas sm. „pulkas, susibūri- 
mas; gana daug“; gūžė sf. A1885, 358 „vestuvės“; gužynė sf. J. „jau- 
nimo susirinkimas“, o taip pat ir veiksmažodis gužėti „visu būriu 
su triukšmu vykti“ (LKŽ). 

Visi šie semantiniai bruožai rodo, kad Gužė buvusi ne pavienių 
kelionių, o kolektyvinio žygio (ar net karinės ekspedicijos) deivė. 


Indievis, indėvė (S. Daukantas) 


Deivis, deivė; dieviškojo prado įsikūnijimas žmoguje. 
Vyriškosios giminės: 
„Ar ne indievis pjaunamas, kad ausis užsikimšęs“ (Tryškių 
apyl., in Krėvė, Patarlės ir priežodžiai). 
„Ar ne indėvių pjaunamas kriokia?“ LKŽ (VP 6). 

„Koks tave įdievis (= kuri čia tave indievė) suka, pjauna!“ J. 

Moteriškosios giminės: 

„Katės liežuvyje devynios indėvės“ (S. Dauk.). 

„Audeklą, kurį devynios indėvės tiekusios“ (S. Dauk.). 

„Ko šauki, ar ne indėvė tave smaugia?“ (Kv.). 

Pagal beveik visus pavyzdžius atrodo, kad turime reikalo su 
žmogaus kūne gyvenančiu piktu pradu, piktu deiviu ar deive. Vie- 
nas tik S. Daukantas bando indievę identifikuoti su Laimele: „Toms 
indėvėms kiekviens žmogus turėjęs pavestus akminis, ant kuriais 
aukavęs joms aukas...“ (LKŽ). 

Indievio „vidujiškumą“ paremia ir jo prefiksas in-, į-; cf. in-die- 
nis „vidudienis“. 

Moraline prasme Indievė, atrodo, reprezentuoja blogio prado 
įsikūnijimą Žmoguje; tai rodytų jos reikšmė „nuodas“: „kraujas, 
užkrėstas indėve, kaipmat pagedo“ (Blv.). Tačiau tam prieštarauja 
senas būdvardis indievas, -a 1. „meniškas“: „Indievas, pilnas dailės, 
su menu padarytas“ (SD 54) ir 2. „nuostabus, nepaprastas“: „In- 
dievomis pasakomis linksmina juos“ (DP 166). Taigi indievis gali 
būti suprastas kaip dieviško prado, gero ar blogo, įsikūnijimas 
žmoguje. 

Būga I 197: „Ar ne indėvės tave pjauna?“ (Kvėdarna). 

Būga II: indėvė „Gift“ nusitruczijo indiewiemis (D'? 30). 

K6rios cze tawį Indieves piaun? (D“* 56). 

Ar ne indėvė tavi smaug? (Kv.). 

Būga II 427: ost. lit. indėvė (dial. Indava Kp) „Fleck, dėmė, įdė- 
vėtas daiktas, drabužis“, 

n. lit. indevės „Gift“. 

Būga III 180: i/ndėve kuršiškai (ar latviškai) assez intėressant, par 
ex.: šalia „liga“ — „Tris mazas indevites“ (BW 35104). 

Indėvė 

Skardžius 379 

In-dėvė „nuodas“ Kv. Rtv (:dėti) 

išveda iš dėti 

(nežiūrėdamas kitų prasmių). 


NEBAIGTI TYRINĖJIMAI 633 


Jaučių Baubis (Jaučių baubis, Jauczbaubis 
Praetorius in Mannhardt, 541, 532) 


Galvijų ir/ar piemenų dievas. 

Praetorius jį įrašo tarp jo metu dar gyvų ir žinomų dievų (541); 
kitą kartą jo vardas sutinkamas tarp galvijų dievų. 

Brodowski: „Jaucziū baubis (Ochsenbriūller)“ (Mannh., 610). 

„Pan Jaucziū Baubis Hirten Gott“ (Mannh., 612). 

Ruhig: „Jaucziūbobis, -bobjo, der Hirtengott der Heyden“ 
(Mannkh., 612). 

Mielcke (1800): J. baubis ir J. bobis. 

Etimologijos žvilgsniu J. B. atrodo kaip liaudiška, populiari 
būtybė, kurios vardas kilęs iš bau-, bo-, bū- - onomatopėjų, pa- 
mėgdžiojančių jaučio baubimą, maurojimą. Tuo būdu Baubis ir Bo- 
bis priklauso plačiai baidyklių ir šešėlių šeimai, XIX a. pamažu išvir- 
tusiai į vieną neaiškią, vaikams gąsdinti tinkančią būtybę. Į šią 
šeimą priklauso tarp kitų Baubas, Baubaušis, Bubas, Bubulis ir t.t. 

Jaučių Baubis - visų pirma vandeninė būtybė: „Pasikėlė ūmai iš 
drumsto vandens dyvnas, juods baubaušis“ (LC 1888, 46); „Neik 
pas šulinį, įtrauks bubė“ (Brž.). Tai tik patvirtina jo autentiškumą. 
(Plg. Aušrinės brolį - jautį in Greimas.) 

Iš kitos pusės, jo galėjimas pasireikšti jaučio pavidalu ir būti iden- 
tifikuojamam su ežeru (t.y. dangišku vandeniu) patvirtinamas pa- 
davimuose (žr. B. Kerbelytė, Lietuvių liaudies padavimai, p. 86, 94— 
95): ežeras į naują vietą ateina paskui jautį (LTR 3517 /283); vardu 
pašauktas ir sustabdytas gyvulys netikėtai pavirsta ežeru (LTR 
3517/2654) ir t.t. 

Tačiau, jeigu šis onomatopėjinis metonimas leidžia Baubį iden- 
tifikuoti su jaučiu (baubalius „buivolas“; būblys „buivolas“), tai ši 
prasmė lengvai išplečiama: baubalius „baubikas, kas baubia“. Užtat, 
jei būbūlius (KI 264) yra „buivolas“, tai 

Bubūlis - „ąžuole gyvenantis gyvulių bei piemenų globėjas“ 
(Trgn). Nenuostabu tad, kad Jaučių Baubis gali būti įsivaizduoja- 
mas ir jaučio balsu baubiančio paukščio pavidalu; tokiu paukščiu 
šalia Bubdlio gali būti 

Baublys „toks garnių šeimos paukštis (Botaurus stellaris)“ ,bau- 
biantis kaip jautis (Blv): „Baublys per blogus metus iš paversmių 

išėjęs baubdavo“ (Rk); „Ir dejuoja kaip baublys baloje“ (PPr 350). 
Įdomu jį palyginti ir su baublys „išpuvęs medis“: „Eina žmogus 
keliu, žiūri, kad stovi baublys, jis įlindo ir atsigulė“ (Švnč). Būdin- 
ga, kad ir būblys reiškia kartu ir „baublys - paukštis“, ir „buivo- 
las - gyvulys“. 

Žr. yvulis, kukas. 


Kaukarai smpl. (Praetorius), Kaukoružiai (Juška) 


Mažo ūgio mitinės būtybės, kartais maišomos su kaukais ar gabartais. 

Praetorius kaukarus mini du kartus, abu kartus Aitvaro, gabartų 
ir kaukučių aplinkoje. Pirmą kartą jie rašomi Kaukarei (Kap. IX, $2, 
in Mannhardt, 541) nom. plur., o antrą - Kaukarus plur. acc. (ibid. $ 
19): taigi nėra jokio pagrindo nom. sing. rašyti Kaukarus, kaip tai 
daro Mannhardtas, nes lietuviška šio žodžio forma yra Kaukaras 
arba kaukoras. Praetorius pirmą kartą juos mini tarp dievų ir die- 
vukų, dar plačiai žinomų jo laikais, o antrąjį kartą sako, kad „es 
haben auch die Nadraweneinige, die sie Kaukarus, item Gabwartus 
et Gabartus nennen“, nors jis su tuo ir nesutinka: pagal jį, kaukučiai 
„Erdgėtter“ griežtai skiriasi nuo kaukarų ir gabartų. 

Šie Praetorijaus paaiškinimai, savaime suprantama, yra nepa- 
kankami. Užtat ir XVIII a. leksikografai Brodowskis ir Ruigys, nau- 
dodamiesi Praetorijaus medžiaga, bandė išaiškinti kaukarus pagal 
bendrą, dažniausią šio žodžio reikšmę „kauburys, kalva“. Tuo bū- 
du, pagaljuos, Kaukarus virto „Berggott“, kalnų dievu, nors, pagal 
Mannhardtą ir Leskieną, toks n0men agentis galįs reikšti tik krūvos 
supylėją, o ne kalnų gyventoją. 

Kaukaro semantizmą galima būtų bandyti išaiškinti, panagri- 
nėjus visą šio žodžio šeimą. Atrodo, kad pirmą kartą paliudytas 
kaukaras XVII a. (O 22) reiškia „girtuoklis“, o kaukara scom. „Nie- 
kam tikęs Žmogus“: esame tad gana toli nuo kauburių ir kalnų. 
Kaukaras, be to, dar reiškia „kakta, pakaušis“ (turbūt perkelta nuo 
„kauburio“ prasme), bet jau tolimesnis prasmės vystymasis priar- 
tina mus prie mitinės būtybės: kaukorikas — tai vaikas didele gal- 
va (Šmn), o diminutyvas kaukoružis — tai jau kaukelį primenanti 
būtybė: „Kaukoružis kaip katinas“ (J.), „kaip pardaužė, kaukoružio 
akys išsprogo“ LKŽ (J.). 

Krūminė (Stryjkowski) 


Javų augimo dvasia. 

Stryjkowskis ją pristato, cituodamas lietuviškai, kaip Kruminie 
Pradziu Warpu, paaiškindamas, kad tai javų dievas (sic!) (Man- 
nhardt, 330). Balys abejoja tokios „derliaus deivės“ buvimu. 

Šios mitinės būtybės funkcijas lengviau suprasti, įsigilinus į 
žodžio krūmas šeimos bendrąją reikšmę. Krūminti „augti krūmu, 
darytis krūmu“: „Kai vienas grūdas daug daigų paleidžia, tai sa- 
ko - rugiai krūminas“ (Alv.); taip pat krūmytis refl. (R 338, N, J): „iš 
požeminio stiebo pagrindinės atžalos pradeda augti šoninės atža- 
los - tada sakome, kad augalas krūmijasi“ LKŽ (trš). Taigi Krūminė 
ir bus toji javo „dvasia“, kurios dėka iš grūdo ima kilti daug daigų, 
šalia pagrindinės atžalos pradeda augti šoninės atžalos ten, kur 
„prasideda būsimos varpos“. 

Stryjkowskio duotas Krūminei skirtų aukų aprašymas pilnai pa- 
tvirtina šiuos kalbinius davinius: pagal jį, Krūminei aukojami gai- 
džiai žemomis ir tankiomis skiauterėmis; jų mėsa sukapojama į ma- 
žus gabaliukus tam, kad rugiai kiltų su gausiomis varpomis ir 
žemais stiebais, kitaip sakant, kad „krūmintųsi“ kaip galima tan- 
kiau ir arčiau Žemės (neeikvodami energijos stiebui). 

Šitokiame kontekste darosi suprantami ir maldelės Žemynai, ku- 
rią savo žodyne paduoda Brodowskis (Mannhardt, 613), pirmieji 
žodžiai, aprašantys javo augimo procesą: „Tirsztas krums, dirma 
Rassa, brandze Warpa, Zeminele ziedkele...“ Krūminė globoja patį 
pirmąjį šio proceso etapą. 


Krušeklis (A. Juška) 


Mitinė būtybė: „Kruščklis - kur po Žeme kruša nūvakarėmis“ 
LKŽ (J.). 

Kitos šio žodžio prasmės: 1. Piesta, grūstuvis; 

2. Pasileidėlis, mergininkas. 

Žr. Drebkulys. 

Lytuvonis (Stryjkowski; 1666, Wilhelm Martini) 


Lietaus dievas. 

Stryjkowskis duoda formą Lituwanis, nurodydamas, kad šis die- 
vas siunčia lietų, kad jam būdavo aukojamos vištos įvairių spalvų 
(Mannhardt, 330). 

Šio asmenvardžio daryba kelia sunkumų. Atrodytų, kad reikia 
prileisti tarp šaknies lyt-„lietus“ ir nominis agentis priesagos -onis 
intarpą -uv-. Toks intarpas visai galimas: šalia lytingas oras (K 234) 
randama ir lytvingas oras (Ou*? 284), lytvinguose metuose (Jž I, 227) in 
Skardžius, 108. Iš kitos pusės, -v- gali būti laikomas -wv- sutrumpėji- 
mu: cf. K. Būga, III, 864: pietvis ir pietuvis. 

Wilhelmo Martini (1666) duota forma: „Absint Perkunas, Litu- 
ans, Bubilosgue Gabartai“ atrodo kiek sulotyninta (o galūnės balsė 
praleista eilėdarai reikalaujant). 

Mannhardt, 339 siūlymas sugretinti Lytuvonį su latvių lietuvėns 
ar lietuonis „der Alp, der Mahr“ nepriimtinas semantiniu atžvilgiu. 
Endzelinas latvišką Žodį gretina su liet. 3 pers. liečia „drūcken“. 


Magila (sl.) (Praetorius, Brodowski, Ruhig) 


Pykčio deivė, Giltinės tarnaitė, jos sprendimų vykdytoja. 

Praetorius, išvardinęs gerus dievus, tęsia: „Sonsten sind auch 
noch Zorn- und Ungliicksgėtter Pykullis, Giltyne, Magyla“ (Man- 
nhardt, 532). Kiek vėliau jis ją įskaito į jo metu dar pažįstamų dievų 
skaičių (ibid., 541). Magilos funkcijos išryškėja pagaliau: „Giltine, 
die Gėttin des Todtes... Dieser Gėttin Dienerin wird gehalten Ma- 
gyla, gleichsam die Jemand ersticht odere guelet, gleichsam die Exe- 
cutorin“ (ibid., 545). 

Brodowski: „Furia Magyla“. 

Ruhig: „Maggila, -6s die Zorngėttin der Heyden“. 

Mielcke: „Ima jį magilos (tegu jį galas)!“ 

„Kad tave magylos paimtų!“ LKŽ (Ak). 

Tiek slaviškas šios deivės vardas, tiek ir krikščioniškas, sak- 
mių tekstų neatitinkąs Giltinės ir jos santykių su savo tarnaite 
įvaizdis rodo, kad turima reikalo su vėlyvų laikų deivėmis ir jų 
interpretacijomis. 

Miškinis 


Mitinė miško būtybė, klaidinanti žmones. 

„Pirma vuogelė miškinėliu, pirmas grybelis samanėliu. Kad po 
girią nevadžiotų, kelio nepastotų (užkalbėjimas einant grybauti, 
uogauti) LKŽ (TŽ IV, 508). 

„Byloja (Lapinas) apie miškinius, raistuose gyvenančius, po gi- 
rias klajojančius, kurie apsuka žmogui galvą“ LKŽ (V. Krėvė). 

„Prisiminiau aš visas pasakas apie miškinius, kurie naktimis ve- 
džioja žmones aplinkui, kol mirtinai nualsina juos“ LKZ (J. Baltušis). 

Samanėlis, atrodo, bus Miškinio epitetas, o ne atskiras dievukas. 

Žr. Samanius. 


Okas (LTR /Smn) Juška! 


Bauginanti miško dvasia. 

„Ant tų žodžių stojos prieš jį Okas ir sako: kam tu mane šau- 
kei?“ (LTR/Smn.). 

Cf. ėkti „netariant žodžių, tik o“, pritarti dainuojantiems“: „Vy- 
rai okia, t.y. dainuoja be žodžių“ (J.). 

„Bėgant šaukti ,o““: „Vaikai, eidami karvelių (taip žaisdami), 
renka vanagą: kas mažiausiai be atsikvėpimo bėgdamas nuokia, tas 
vanagas“ LKŽ (Kpč). 

Žr. Miškinis, Girystis, Girstis. 


Samanius 


Miškinio sinonimas arba jo epitetas. 

„Eidamas miškan, kad nepaklystai, pamiškėj atsistojęs taip kal- 
bėk: „Miškinėli samanėli, aš girelės nekertu, aš lizdelių neplėšiu, aš 
paukštelių nemušu, man kelio nepastok, mane girioj nevadžiok, 
namo grįžtie nekliudyk“ (TŽ IV, 508). 

Žr. Miškinis. 


Šilinis (J. Basanavičius) 


Girios dvasia, „velnias be ragų“. 
Bs LP, I, 26: „Girios arba šilo velnius vadina „šilo vokietėliais“ 

arba „šiliniais“ ir „bukiais“. 


Priedai 


ŽVĖRŪNA MEDEINA 


(pirmasis straipsnio variantas) 


I. MIŠKO LAUMĖ 
1. Laumė ir laumės 
2. Laumė ir Laima 
3. Laumė ir Ragana 


II. MEDEINA 
1. Miškai ir alkos 
2. Medeina ir zuikiai 
3. Kultūra ir natūra 


III. MIŠKO PONIA 
1. Ponios dvaras ir jos pavaldinės 
2. Medžioklė ir seksas 


IV. ŽVĖRŪNA 
1. Žvėrių valdovė 
2. Žvėrūna — žvaigždė? 


V. IŠVADOS 
I. MIŠKO LAUMĖ 


Mūsų jau kelis kartus naudotame mitiniame pasakojime (Žr. supra 
p. [?]), gana gerai atvaizduojančiame degraduotos XIX a. religijos 
suvereninių dievų konsteliaciją, šalia vyriškosios triados: 

Dailidė - Perkūnas - Velnias, 

radome ir moterišką mitinę būtybę - Laumę. Hierarchišku atžvil- 
giu to paties rango kaip ir vyriškieji dievai, jinai užima tą pačią, 
moteriškai dievybei skirtą vietą visuose mums prieinamuose šios 
rūšies dievų sąrašuose, tuo tik papildydama dar vienu asmen- 
vardžiu ir šiaip jau gausią šio teonimo variacijų paradigmą: 

Žvėrūna (Malala) 

Medeina (Hipatius) 

Diana (Dtugosz) 

Laumė (Schleicher) 

Mūsų išeities hipotezė tad ir yra: Laumė šiuo atveju yra tik vėly- 
vo religinio periodo vardas tai pačiai Žvėrūnai-Medeinai pavadinti. 


1. Laume ir laumės 


Reikia pripažinti tačiau, kad pirmutinį sunkumą šioje byloje su- 
kelia pats Laumės asmenvardis: visiškai nežinomos XVI ir XVII a. 
palyginti išsamiuose etnografiniuose ir mitologiniuose aprašymuo- 
se, laumės, atvirkščiai, virsta kuone pagrindinėmis mitinėmis bū- 
tybėmis visuose etnokultūriniuose XIX ir XX a. tekstuose, kur jų 
vardas, atrodo, pridengia visą eilę ankstyvesnių, skirtingų deivių. 
Užtat, jeigu niekas nekliudo identifikuoti mūsų XIX a. viduryje su- 
tiktą Laumę su XVI a. žinoma Medeina, tai toks sprendimas tiktai 
praturtina laumių daugiaprasmiškumą. 

Pagal folklorinėje literatūroje įsigalėjusį stereotipą, laumės 
įsivaizduojamos kaip būriais - kartais po tris ar po dvi - gyve- 
nančios ir apsireiškiančios būtybės, mėgstančios suptis medžiuo- 
se, velėti paupiuose, balyti ir austi drobes: pagal savo gyvenimo 
vietą ir būdą jos atrodo mums greičiau kaip vandeninės būtybės. 
Tai, žinoma, netrukdo manyti, kad šalia vandens deivių - undi- 
nių, galėjo būti ir miško driadžių - medeinių, kad vėliau jų funk- 
cijos, susimaišydamos kolektyvinėje sąmonėje, galėjo būti su- 
rinktos į krūvą ir pridengtos bendru laumių vardu. Tačiau kita 
kraštutinė nuomonė, identifikuojanti visas laumes kaip „miško 
merginas“', atrodo, neatlaiko kritikos: į tokių laumių išvaizdą, 
elgseną ir funkcijas nebegalima žiūrėti kaip į vientisos asme- 
nybės išraišką. 

Nežiūrint visų šių netikrumų, mūsų Laumės įrašymą į Medeinos 
paradigmą, neskaitant jau jos buvimo aukštųjų dievų sąraše, pa- 
lengvina dar ir tas faktas, kad jinai neabejotinai yra miško gyvento- 
ja: nuo grupėmis mėgstančių rodytis laumių jinai skiriasi kaip vie- 
niša, aukštesnė dievybė - Laumė, panašiai kaip tarp gausių medeinų 
galima atpažinti ir dievaitę Medeiną. 


2. Laumė ir Laima 


Tačiau tokių vienišų miško gyventojų - deivių kaip kad Laumė mi- 
tiniuose pasakojimuose galima sutikti net keletą. Užtat ir mūsų 
Laumės identifikaciją su Medeina galima bus skaityti pozityviai 
išspręsta tada, kai mums pavyks ją galutinai atskirti nuo kitų pa- 
našių miško erdvėje sutinkamų dievybių. 

Visų pirma, ir nežiūrint dažnų laumių ir laimių sumaišymų XIX 
ir XX a. pirmos pusės tekstuose?, reikia griežtai atskirti mūsų Laumę 
nuo likimo dievaitės Laimos. Vienas M. Slančiausko užrašytas teks- 
tas? šiuo atžvilgiu itin svarbus: jis pasakoja apie vieno medinčiaus 
kartą miške užtiktas besipešančias Laimą ir Laumę. Jei Laimą šis pa- 
sakojimas šiek tiek apibūdina pagal jos siūlomą dovaną - jinai 
medžiotojui už jų perskyrimą žada visažinojimą - tai apie Laumę 
nieko pozityvaus iš jo nesužinome, nebent tiek, kad ji, savaran- 
kiška būtybė, pasireiškia kaip Laimės antagonistė, kad jas reikia 
būtinai išskirti. Ir iš tiesų atrodo, kad Laumės-Medeinos, t.y. medžio- 
tojos - neužmirškime, kad ir pasakojimo herojus yra „medėjas“ — 
funkcijos aiškiai skiriasi nuo jos priešininkės Laimos funkcijų: tuo 
tarpu kai Laimos lėmimai, užangažuojantys ateitį, pasireiškia kaip 
tam tikros tvarkos įvedimas įvykių bėgsme, medžioklės „laisvė“ 
atrodo greičiau kaip atsitiktinumo, kaip dievų prielankumo išda- 
va. Nestebina užtat kad ir toks Lasicijaus* užrašytas įsitikinimas, 
pagal kurį „medžioklė nesiseks, ...jeigu kas nors sakys, jog nudob- 
si tiek ir tiek zuikių, lapių, vilkų“. Lėmimas, kaip iš anksto nusa- 
kymas, ypač jei jis sukiekybintas (plg.: naujagimis mirs už tiek ir 
tiek laiko; mergina ištekės už tiek ir tiek metų), priklauso Laimos 
sferai, jį sugriauti stengsis betvarkei gamtai atstovaujanti Medeina. 

3. Laumė ir Ragana 


Kita vieniša miško deivė - Ragana: tai ne tik nepriklausoma, savo 
trobą ar net dvarą girioje turinti mitinė būtybė, bet ir viena iš dviejų 
pagrindinių, Lasicijaus su Medeina suporytų, miško dievybių, šių 
dviejų miško gyventojų sugretinimas, nors jis ir remiasi daliniu jų 
tapatumu, vis tik reiškia ir jų priešpastatymą, jų funkcinį išskyri- 
mą, kurį tačiau anaiptol nėra lengva atpažinti. Užtat ir mus domi- 
nančios Laumės aprašyme nesunku surasti Raganai charakteringų 
bruožų. Jinai, pavyzdžiui, atvažiuoja „geležiniu vežimaičiu su vie- 
lų botagaičiu“ — o tai ne tik šv. Kalėdai būdinga susisiekimo prie- 
monė, bet drauge, savo gausiu geležies vartojimu, ir į Raganos sfe- 
rą mūsų Laumę įtraukiantis vaizdinys. Tą pat galima pasakyti ir 
apie Laumės žavėjimąsi muzika - pasiekusį net tokio laipsnio, kad 
dėl jos jinai leidžiasi Dailidės apgaunama ir nugalima - irgi ne 
mažiau tipingas Raganai, be perstogės grojančių mužikos instru- 
mentų savininkei.? 

Tačiau nuo Raganos mūsų Laumę skiria visų pirma jos santykiai 
su Velniu: tuo tarpu kai Ragana ir Velnias bendru įsitikinimu laiko- 
mi kaip surišti giminystės — arba bent didelės draugystės - ryšiais, 
Laumės mūsų pasakojime pasirodymo pretekstas - Velniui priklau- 
sančių ropių vogimas, iš pirmo žvilgsnio atrodantis kaip keistas, 
net nesuprantamas reiškinys. 

Ji suprasti tačiau padeda bendrasis medžioklės ir gyvulinin- 
kystės mitų kontekstas, kuriame dažna sutikti šias veiklos sritis 
atstovaujančias ar globojančias mitines būtybes, pasižyminčias su- 
silaikymu nuo mėsinio maisto. Štai, pavyzdžiui, kad ir Gilgamešo 
epopėjoje sutinkamas pirmapradis medžiotojas - girioje gimusi, 
visiškai laukinė būtybė - jis maitinasi, dantimis raudamas ir grauž- 
damas ant žemės augančią žolę. Daug arčiau mūsų, lietuviškosios 
mitologijos rėmuose, sutinkame šv. Jurgį, gyvulių globėją ir vilkų 
valdovą, kurio šventės metu draudžiama valgyti mėsą.“ G. Du- 
mėzil, kalbėdamas apie Pales, romėniškus gyvulių globėjus, tokią 
abstinenciją išaiškina, palygindamas tai su panašiu Indijos dievu - 
vegetaru.' Ropių vogimas reiškia tad Laumės vegetarinius palinki- 
mus, 0 tuo pačiu irjos medžioklinę prigimtį, kurie ją priverčia išsto- 
ti į opoziciją prieš Velnią. 

Užuot bendravus su Velniu, jinai, atvirkščiai, jį išgąsdina - tie- 
sa, ne mažiau negu Perkūną - ir tuo pačiu jį nugali. Ją nuveikti 
gali, savo išmoningumu, tiktai Dievas Dailidė, kurio autoritetą ji 
galų gale pripažįsta. Bendrai paėmus, galima sakyt, kad šių dviejų 
miško deivių simpatijos eina pirmosios dieviškojo suverenumo 
funkcijos link: Ragana tuo būdu priartėja prie Velnio, Laumė-Medei- 
na - prie Dievo-Andojo. 


II. MEDEINA 


1. Miškai ir alkos 


Nors istoriniai šaltiniai, kaip matėme, ir pakankamai gerai paliu- 
dija Medeinos asmenvardį, tik prabėgomis užsimindami apie jos 
dieviškąsias funkcijas, etnografiniai pastarųjų dviejų amžių davi- 
niai vis tik labai nedaug ką atneša jos bylai papildyti. Užtat ir lo- 
giškai pagrįsta ekstrapoliacija mūsų svarstymuose užims nei kiek 
ne menkesnę vietą negu „gryni faktai“. 

Diugoszo atliktas Medeinos sutapdinimas su romėniškąja Diana 
gali duoti nemaža sugestijų, su sąlyga, žinoma, kad mitologas iš 
anksto būtų numatęs galimus dviprasmiškumus. Aiškindamas lie- 
tuvių religiją, Diugoszas paduoda, iš vienos pusės, pagrindinių 
dievų romėniškųjų atitikmenų sąrašą, o iš kitos - tiems dievams 
atitinkančių lietuvių garbinamų objektų sąrašą. Tuo būdu mūsų 
Medeina-Diana sugretinama su garbinamais miškais (silvas) ir ne be 
pagrindo virsta „miško dievaite“. Tačiau toks jos apibūdinimas yra 
drauge ir aiškus, ir aiškinimo reikalingas stereotipas. 

Mūsų dievaitės gretinimas su mišku randamas jau Hipatijaus 
kronikoje. Išvardinęs keturis pagrindinius lietuvių dievus, kuriems 
slapta aukojo karalius Mindaugas, ir paskutinėje vietoje paminėjęs 
„Zuikių dievą“ Medeiną, metraščio autorius tęsia: „Kuomet jis (Min- 
daugas) išjodavo ir bėgdavo per lauką zuikis, nekeldavo kojos į 
giraites ir nedrįsdavo net vytelės išsilaužti.“* Be ypatingo įsigilinimo 
galima suprasti, kad šis tekstas užregistruoja du skirtingus, jokio 
tarpusavio būtino ryšio neturinčius reiškinius: zuikio pasirodymą 

medžiotojui ir vytelės nusilaužimą. Šis draudimas nusilaužti vy- 
telę, atskirtas nuo zuikio, tekstuose dažnai sutinkamas, jis ten funk- 
cionuoja kaip medžiui - gyvai būtybei reiškiamos pagarbos stere- 
otipinis simptomas: „Yra tokių Žmonių, kurie kaip kokią dievybę 
garbina neįžengiamus miškus bei gojus ir laiko nusikaltimu ten 
bent mažą šakelę nulaužti“?, jau vėliau, XVII a. pradžioje, pastebi 
jėzuitas misionierius. Šitoks medžių gerbimas, kai kurių iš jų net 
garbinimas, o taip pat ištisų gojų-alkų šventais laikymas yra plačiai 
žinomas, svetimšalius stebinęs, lietuvių religijos bruožas. Tačiau 
tai anaiptol neleidžia į Medeiną „miško deivę“ žiūrėti kaip į paties 
miško sudievinimą: mišką sudarantys medžiai, kaip tai išaiškina 
Eglės žalčių karalienės mitas, yra juk Žemės dukters ir Vandenų kara- 
liaus vaikai, ir kaip tokie nepriklauso Medeinos apgaubiamai die- 
viškumo sferai. 


2. Medeina ir zuikiai 


Ką tik cituotame Hipatijaus tekste stebina mus ne Mindaugo pa- 
garba miškui, o ta baimė, kurią jam sukelia Medeinos pasiuntinys 
zuikis, vien savo pasirodymu sustabdydamas karališkas užmačias, 
baimė, panaši į tą, kurią Perkūnui ir Velniui sukelia mūsų ką tik 
nagrinėtoje sakmėje pasirodžiusi „labai nelaba“ Laumė. 

Medeina, reikia neužmiršti, vien pagal savo priesagą yra no- 
men agentis ir reiškia, kaip medėjas, medininkas ar medinčius, „me- 
džiotoją“. Užtat ir kiek nelauktas atrodo šis zuikių kaip jos „paval- 
dinių“ pasirinkimas. Vėlgi: klaidinga būtų manyti, kad pasakymas 
„Zuikių valdovė“ ją apibūdina kaip zuikių medžiotoją: zuikius se- 
novės Graikijoje medžioja toks Afroditės numylėtinis, lepūnėlis Ado- 
nis, o ne mūsų Medeiną atitinkanti Artemidė. Zuikis, reikia manyti, 
pasirinktas dėl kitų, jam ir medžiotojui bendrų, savybių. Jis retas 
iš žvėrelių, gimstančių atviromis akimis: tuo jis puikiai simboli- 
zuoja medėjui taip svarbų budrumą.“? Kitas jo bruožas - greitumas, 
ne mažiau reikalingas ir medžiotojui, pėsčiam persekiojančiam lau- 
kinius žvėris. Kitaip sakant, zuikiai yra pačios Medeinos bruožus 
turį jos šaukliai ir palydovai, o ne jos medžiojami gyvuliukai. 

Tai leidžia nesistebėti konstatuojant, kad šie Medeinos pavaldi- 
niai, kurie gyvulinėse pasakose pasižymi, kaip ir galima išjų lauk- 
ti, savo bugštumu", mitiniuose pasakojimuose, atvirkščiai, pasiro- 
do kaip agresyvios, bauginančios būtybės. Šie, rodos, nekalti 
didelėmis atviromis akimis gyvuliukai pravardžiuojami „pikta- 
kiais“!2; jeigu Mindaugo laikais zuikio pasirodymas sutrukdyda- 
vo karališką medžioklę, tai iki XIX a. galo susitikti kelyje zuikį 
reiškė nelaimę.“ Iš viso jų santykiai su medžiotojais itin keisti: štai, 
vienu atveju, susirinkdami į būrį, jie išgąsdina medžiotoją“; kitą 
kartą - jie jau nebe zuikiai, o zuikiais pasivertę „vaidalai“, ir jų 
užsiėmimas - klaidinti medžiotojus'*; ant kapinių šautas kiškis ne 
tik nenukenčia, jis, priešingai, šoka vytis medžiotoją.“ 

Šie keli pavyzdžiai įtikinamai rodo, kad Medeinos zuikiai ne tik 
nieko bendro neturi su „realiais“ zuikiais, bet kad jie ne zuikiai, o 
savitos mitinės būtybės, pasirodančios zuikių pavidalu. Atsižvel- 
giant į jų darbus - pagrindinė jų funkcija, atrodo, neraminti, gąs- 
dinti medžiotojus — ir jų valdovė Medeina, nors ir pati būdama 
medžiotoja, nepasireiškia kaip „medžioklės globėja“, neparodo net 
palankumo tos pačios profesijos žmonėms. 


3. Kultūra ir natūra 


Moteriška būtybė, užsiimanti medžiokle - tipingai vyrišku užsi- 
ėmimu, medžiotoja, kuri negloboja medžiotojų, o greičiau trukdo 
jiems - tai prieštaravimai, kurie galėtų mus neraminti, jeigu jų ne- 
patvirtintų kitų indoeuropiečių religijų - o ypač graikų mitologi- 
jos - daviniai."/ 

Tokie paviršutiniai prieštaravimai padeda tačiau surasti esmi- 
nius jos būdo bruožus, pagrindžiančius jos asmenybės vientisu- 
mą. Papildykime zuikio bylą dar vienu jo veiklos ypatumu: jauni- 
kis, grįždamas iš bažnyčios su visa veselija, sustoja pakelėje ir išlipa 
iš vežimo savo reikalus atlikti. Iš lomos staiga išbėga zuikis. Jau- 
navedys šokasi jį vytis (sic!), nusiveja į girią ir ten dingsta.!* Šiuo 
atveju, kaip matome, zuikis jau nebegąsdina Žmonių, atvirkščiai, jis 
turi viliojančią, patraukiančią galią, priverčiančią jį sekti; būdingas 

ir jo vilionės tikslas - vedybų suardymas, kurį galima paaiškinti 
vien sekant Dianos stereotipą: Medeina yra vieniša, mergaujanti, nuo 
vedybų atsisakiusi" deivė. Turint galvoje, kad vedybų institucija 
bendrai laikoma kaip viena iš pirmutinių ir pagrindinių žmonių 
bendruomenės kultūrinių dimensijų, toks Medeinos ir jos pavaldi- 
nio zuikio elgesys juos palieka anapus kultūros ribų. 

Reikia neužmiršti, kad Medeina kaip žodis yra vedinys, priklau- 
sąs bendrai žodžių medis/medė „miškas, giria“ šeimai, ir kad medis 
„miškas“ - taip kaip ir medeinos-medėjos veikla - priklauso natūros, 
nesužmogintos gamtos, erdvei: „Eik tu, gaidy medės (ką tu išma- 
nai)!“, sakoma apie neišprususį, neišmanėlį žmogų.*? Būdvardžiai 
medinis, medinas ne taip seniai dar reiškė tai, ką mes šiandien nusa- 
kome žodžiu laukinis, tiek fizinės erdvės: „medini žvėrys juos su- 
draskys“*!, tiek dvasine, kultūrine prasme: mūsų mito apie Dai- 
lidę dievai nutaria statyti namą tam, kad gyventų „kaip žmonės“, 
one „kaip mediniai“ (žr. supra...). Dievo Dailidės, namo architekto 
ir žmonių kultūrintojo figūra, išryškėjusi tame pasakojime, tik dar 
labiau pabrėžia opoziciją tarp jo atstovaujamos kultūros ir Medeinai 
paliktos natūros. 

Šis Medeinos laukinumas ir sutrukdo, kaip to norėtųsi, labai pa- 
prastai išspręsti lietuvių religijos suvereninių dievų bendrosios 
struktūros problemą: buvimas, šalia vyriškų dievų triados, gerai 
paliudytos, to paties aukšto rango moteriškos dievybės leido, kitų 
indoeuropiečių - ypač skandinavų - pavyzdžiu, iš anksto jai pri- 
skirti Dumėzilio trečiosios funkcijos, atitinkančios žemdirbių ir pie- 
menų klasės veiklą, globą. Medeinos nors ir paviršutiniško portre- 
to neatitikimas šiems teoretiniams reikalavimams papildomai 
paaiškina, jį pagrįsdamas, mūsų konstatavimą, kad lietuviškoje, 
bet, atrodo, ir prūsiškoje religijose trečiosios funkcijos dievybės ir 
jų veikla yra iš tiesų pirmosios funkcijos suvereno Andojo žinioje ir 
aukštoje globoje. 

Užtat tuo pačiu, lyg ir kompensuojant šį nedateklių ir atstatant 
bendrąją struktūrinę lygsvarą, pamažu išryškėja, šios trečiosios 
dumezilinės funkcijos išlaisvintoje erdvėje, nauja, sandari lauki- 
nio, nekultūrinio - ar anti-kultūrinio - sakralumo organizacija. Dvi 
pagrindinės šios erdvės dievaitės - Medeina ir Ragana - pasižymi 

visų pirma vienu bendru bruožu: jos abi yra sutartimi pagrįstų ir 
patvirtintų vedybinių santykių priešininkės. Seksualinių gi santykių 
atžvilgiu juodvi užima du kraštutinius polius: tuo tarpu kai Raga- 
na, gausių dukterų - bet ne sūnų! - motina, yra besaikių, be-ve- 
dybinių seksualinių santykių globėja*, Medeina, atvirkščiai, yra 
viengungė, skaisti, seksualinės abstinencijos šalininkė. Tai, kaip 
matome, dvi vedybinio gyvenimo -0 tuo pačiu ir sutartimi pagrįs- 
tos santvarkos - neigimo formos. 

Gana nelauktai šis jų rolių pasiskirstymas atsispindi ir greti- 
moje muzikinėje izotopijoje, juodviejų santykiuose su muzika: tuo 
tarpu kai Raganai muzika yra viliojimo priemonė?“, Medeina, kaip 
matėme, pati leidžiasi muzikos suviliojama.?* Ryšys tarp sekso ir 
(tam tikros?) muzikos, abiejų priklausančių šiai laukinio sakralu- 
mo sferai, atrodo neabejotinas: tai dar visai neištirtas dionyziška- 
sis lietuviškos kultūros aspektas. 


III. MIŠKO PONIA 


Pradėję šiek tiek geriau pažinti Medeiną, galime dabar bandyti prie 
jos bylos prišegti dar vieną nelauktą mitinį pasakojimą, kurį Slan- 
čiausko pasakų rinkinio komentatoriai pristato kaip „neturintį ati- 
tikmenų nei lietuvių, nei kitų tautų tautosakoje“, bet kuriame „jun- 
tama sena mitologija“. Tai pasakojimas apie medžiotoją, kuris, 
bevaikščiodamas po mišką, užėjęs tenai labai gražius namus. 


Įeinąs, žiūriąs - kieme toks gražus jautis prie tvoros pririštas. Daugiau 
įeinąs į vidų - randąs pasirėdžiusią vienuose šilkuose ponią. Ta poni liepusi 
ji eiti į tokį gražų kambarėlį. Jis ten įėjęs ir žiūriąs pro langą. Ir pamatęs — 
atein, atein daugybė panų, teip gražiai pasirėdžiusių. Ir tos panos tur kat- 
ra viena savo rankose rykštę ir vis praeidamos tam jaučiui kert su savo 
rykšte. Bet tas jautis tiktai vis įsiręž, kai jam sukert. O ta poni vis kožnai 
pasako [ką daryti] ant rytojaus: 

— Tu tą ir tą gyvuolį nukirsk, tau tas ir tas žmogus nukirst. 

Jau visas atlaidė... dar viena visų paskiaus atein, bet ta už visas 
gražesnė. Ji, eidama pro tą jautį, su savo žaba kai sukirtus - tas jautis 

tuoj kritęs ant žemės ir gatavs. Tuoj kai ta įėjus pas tą ponią, jai sakanti 
poni: 

— Tau tas strielčius to mūsų miško ryto nukirsti.?* 

Pertraukime laikinai šį pasakojimą ir bandykime jį nors pa- 
viršutiniškai išsiaiškinti. 

Visų pirma krinta į akis, žinoma, originali šios miško ponios 
figūra: neabejojant, kad turima reikalo su dieviška būtybe, kyla 
klausimas, su kuria iš mums žinomų deivių - miško gyventojų ga- 
lima ją identifikuoti. Pagal savo elgseną ir santykius su savo „pa- 
valdinėmis“, jinai, atrodo, negali būti sutapdinama nei su Laima, 
nei su Ragana: tuo tarpu kai įjos trobelę užklydęs pakeleivis mato 
Laimą lemiančią naujagimių likimą ir siunčiančią laimes jį žmonėms 
apskelbti*, kai Ragana - ar Raganų Ponia - nurodo sukviestoms ra- 
ganaujančioms moteriškėms, kaip ir kur „gadinti“ Žmones ir gy- 
vulius?ė, mūsoji Miško Ponia duoda savo „panoms“ aiškius nuro- 
dymus, kokį gyvulį ar žmogų „nukirsti“, t.y. nugalabyti. Žinodami 
Medeinos nedraugišką nusiteikimą Žmonių - o ypač medžiotojų - 
atžvilgiu, galime tad su šiokiu tokiu pagrindu prileisti - vildamie- 
si, kad šio teksto analizė progresyviai tai patvirtins, - kad mūsų 
medėjas pateko į Medeinos dvarą ir kaip žiūrovas stebi lietuviškoms 
driadėms-medeinėms rytdienai numatytų užduočių paskirstymą. 

Įdomus atrodo ir į šią užduočių paskirstymo sceną įrašytas jau- 
čio epizodas. Iš pirmo žvilgsnio, tai ritualinio jaučio aukojimo pir- 
minės fazės atitikmuo, primenantis gana detaliai Lasicijaus, pagal 
Guagnini, atpasakotą ceremoniją Žemininko garbei, kurios metu 
žynys pirmasis šeria lazda per galvą ir kitus sąnarius aukojamam 
gyvuliui, o po jo „ir visi kiti taip daro“, tardami aukojimo for- 
mulę“?. Šitoks mūsų teksto aprašytas „aukojimas“ - jei iš viso tai 
galima laikyti aukojimu - turint galvoje, kad aukojamas pats stam- 
biausias iš naminių gyvulių, glaudžiai surištas su vandeniu“, nau- 
dojamas priesaikos (t.y. kontraktualinio įsipareigojimo) apeigose“, 
išaiškintinas, atrodo, kaip medeinių auka Andojui. 

Tačiau šis ritualas primena taip pat ir pirmojo bandos išginimo 
apeigas ir, būtent, išginamų galvijų plakimą rykšte, kurį, kaip ir 
Lasicijaus aprašyto aukojimo atveju, lydi maldos formulė (vadi- 
nama „užkalbėjimu“), prašanti išlaikyti sveikatą.?ž Panašumai tarp 

šių trijų ritualų atvejų neabejotini: jų išsami studija išeitų visai iš 
šio rašinio rėmų. Pastebėkime tačiau, kad pačios apeigos kaip so- 
matinės veiklos panašumas abiejuose, mūsų teksto ir išginimo pa- 
vyzdžiuose: moteriškė plaka galviją, padeda atpažinti skirtingumus, 
pasireiškiančius šio ritualo pasėkose. Išginimo atveju plaktasis gy- 
vulys išeina iš naminės erdvės kvalifikuotas, t.y. apsaugomas nuo 
įvairių negerovių: gyvačių kirtimo, Perkūno trenkimo, įvairių prie- 
šiškų mitinių būtybių kankinimo.“? Mūsų gi tekste, atvirkščiai, pla- 
kusioji mergina pasišalins iš Miško Ponios dvaro, idant tenai „kirstų“ 
gyvulį ar Žmogų. Pirmuoju atveju apeiginė rykštė, įgijusi magiškų 
savybių, per dieną saugo bandą, o vakare įsmeigiama tvarto kam- 
pe; mūsų tekste ši rykštė nė kiek ne mažiau pajėgi: jinai, kaip ma- 
tysime, yra vienas iš kirtimo-nugalabijimo simbolių.?** Atrodo, ta- 
rytum tos pačios magiškos priemonės - o gal ir ta pati dievybė? — 
vienu atveju globoja į mišką išginamą gyvulį, o kitu - apginkluoja 
ranką, kuri jį „nukirs“. Iš kitos pusės, nėra jokio nesutaikomumo 
tarp šių kvalifikacijos ritualų ir aukojimo dievybei, kurios žinioje 
yra gyvenimo ir mirties, sveikatos ir negerovių reikalai. 


2. Medžioklė ir seksas 


Grįžkime tačiau prie mūsų pasakojimo. Savo paskutinei pavaldi- 
nei pavedus „nukirsti“ svečią-medžiotoją, Miško Ponia išleidžia jį 
iš kambario, kuriame jis buvo uždarytas, ir klausia: 


— Ar tu girdėjai, kaip aš ant tavės sakiau, ką tau ta gražioji pana ryto pa- 
darys? 


ir čia pat duoda patarimus ir nurodymus, kaip nuo jam skirtos mir- 
ties išsigelbėti. 

Šitoks dviprasmis, prieštaraujantis Ponios poelgis - jinai kartu 
pasmerkia žmogų mirtin ir padeda jam išsigelbėti - nėra vieninte- 
lis lietuvių mitologijoje: jis primena folkloristams gerai žinomo šv. 
Jurgio, vilkų valdovo ir bandos globėjo, figūrą. Skirtumas tarp jų 
gal tik toks, kad šv. Jurgio veikla, su retomis išimtimis, yra apri- 
bota gyvulių pasauliu, o tuo tarpu Medeina, gyvenimo ir mirties 

kategorijos rėmuose, žaidžia su savo globotiniu: ji medžioja me- 
džiotoją, gelbsti jį ir iš naujo siunčia jam mirtį. 

„Gražioji pana“ - medeinė pasirodys jam sekančią dieną gyvatės 
pavidalu, ir apsisaugoti nuo jos jis galės tiktai „savo motinos šliūbi- 
niu šnypštuku“ suspausdamas jos buožį. Iš gyvatės būvio į deivės 
pavidalą ją atversti padės jam „dvylika kūlelių rykščių“, kuriomis 
jis turės be paliovos lupti gyvatę. Atvertęs tuo būdu ją į moteriškos 
išvaizdos deivę, jis dar turės nuplėšti jos gražiuosius rūbus ir ap- 
rengti ją savo motinos „šliūbiniais marškiniais“: tik tada jinai bus 
galutinai įgavus žmogišką pavidalą, ir jis galės ją paimti už žmoną. 

Ta pačia proga paaiškėja vienas naujas, nelauktas medeinių bruo- 
žas - jų vedamas dvigubas gyvenimas. Jos, kaip matėme, deivės — 
jaunos, dailios, „vienuose šilkuose“ merginos. Tačiau kitais atve- 
jais jos jau pasirodo gyvačių pavidalu - tada jos „kerta“ Žmones ir 
gyvulius. Medeinos išaiškinta ir medžiotojo išpildyta procedūra, ku- 
rios dėka gyvatė ir vėl atverčiama į deivę - jos lupimas „dvylika 
kūlelių rykščių “ — dabar galutinai paaiškina ir mūsų jau nagrinėto 
„gražaus jaučio“ plakimo rykštele prasmę: taip kaip gyvatė, plaka- 
ma rykštėmis, atvirsta į deivę, taip ir deivė, rykšte suplakdama 
Andojui - kurio ryšių su gyvatėmis ir su funkcine gyvenimo ir mir- 
ties sfera nebėra ko aiškinti - aukojamą jautį, tampa kvalifikuota 
pasiversti į gyvatę ir „kirsti“ mirtin ir Žmones, ir gyvulius. Kitaip 
sakant, gyvatės išvaizda nėra esminis medeinės pavidalas, ji gyvate 
pavirsta tik Andojui sutinkant. 

Mus stebina tačiau ne tik medeinių pasiimamas gyvatės pavida- 
las, bet ir jų „normali“ moteriška išvaizda: vietoje nuogų ar pus- 
nuogių dailių merginų - tai atitiktų jų „gamtiniam būviui“ - jos 
mūsų pasakojime pristatomos kaip „gražiai pasirėdžiusios panos“. 
Tačiau toks jų apsirengimas, kaip vėliau paaiškėja, yra jų dieviško 
pavidalo išlaikymo garantija: sudeginus jos „gražiuosius drabu- 
žius“, kaip kad tai buvo medžiotojui patarus Miško Ponia, jinai jau 
niekad negalėtų sugrįžti iš žmogiškojo į medeinės būvį. Šilkiniai 
rūbai šiuo atveju vaidina panašią rolę kaip gausiose pasakose žino- 
ma gyvatės-pačios oda. 

Medeinės-deivės atvertimas į vedybiniam gyvenimui tinkančią 
merginą vykdomas kitomis priemonėmis negu plakimu rykšte: 

tam tikslui reikia panaudoti medžiotojo motinos vestuvinius dra- 
bužius. Šnypštuko, prisisunkusio per nosį išeinančios „dvasės“, 
magiškoji galia mums gerai žinoma ir suprantama“: tačiau mus 
itin domina „šliūbinio“ šnypštuko, taip kaip ir „šliūbinių“ marški- 
nių, panaudojimas. Medeinos mergautinę, priešvedybinę prigimtį 
mes, tiesą pasakius, jau esame suformulavę, pasiremdami vis 
dėlto tik netiesioginiais argumentais: palyginamąja indoeuropie- 
čių mitologija ar jos zuikių netikėtu elgesiu —- vestuvių ardymu. 
Mūsų nagrinėjamas tekstas dabar gi tiesiogiai papildo ir sutvirti- 
na šią prielaidą: prieš medeinės galią ir jos kėslus vartojamos prie- 
monės -jaunamartės „kvapas“ ir jos sugultuvių marškiniai - kaip 
tik ir rodo a contrario jos silpnąją vietą, jos „Achilo kulną“. Iš nau- 
dojamo priešnuodžio galima atpažinti ir nuodus: jinai ne tik nu- 
sistačiusi prieš vedybas ir prieš seksualinius nuotykius, ji pati 
yra geismų persekiojama ir išsiilgusi vedybinio gyvenimo. Jos 
medžioklinę veiklą - aukų gaudymą, bet ir medžiotojų medžioji- 
mą - galima tad išsiaiškinti dviem - tiesiogine ir perkeltine — 
prasmėmis. 

Tačiau medžioklė ir meilė - pavojingi žaidimai: lygiai taip kaip 
ragana, kuri kviečia bernus nakčiai pas save, o paryčiu juos nu- 
žudo“, taip ir mūsų medeinė, pasakojimo pabaigoje atvirtusi į deivę, 
atsisveikina su medžiotoju paskutiniu mirtinu pabučiavimu. 


IV. ŽVĖRŪNA 
1. Žvėrių valdovė 


Deivės Medeinos kaip medžiotojos vaidmuo - ir jos veiklos dvi- 
prasmiškumas - atrodo tad pateisinami ir suprantami. Lieka tačiau 
nepaliestas ir neįteisintas dar vienas jos vardas - Žvėrūna, kuriuo ji 
vadinama Šovio mite. 

Laikydamiesi pažodinės šio vardo etimologijos, pagal kurią 
Žvėrūna - tai žvėrių valdovė (taip kaip laivūnas - laivo valdyto- 
jas), ir jai ten pat prikergtą epitetą „kalė“ galime aiškinti kaip 
vieną iš šios dievaitės-medžiotojos ypatybių, kaip jos galėjimą 

prisiimti zoomorfinę išvaizdą, kaip jos įsivaizdavimą kalės arba, 
tiksliau išsireiškiant, medžioklinės kalės - kurtės pavidalu. 

Tačiau toks įvaizdis ne visai atitinka tai, ką mes žinome apie 
Medeiną kaip suvereninę dievybę ir apie kurtų rolę lietuviškame 
mitiniame pasaulyje: iš tiesų kurtė-kalė galėtų būti tiktai medžio- 
tojo palydove, pagalbininke*?, tuo tarpu kai Medeina pati yra me- 
džiotoja. Užtat labiau patikimas atrodytų analoginis galvojimas, 
pagal kurį šuo, kaip naminis gyvulys, turi laukinį savo atitikmenį — 
vilką. Viena iš etiologinių sakmių“, tarp kitko, ir patvirtina tokį 
sugretinimą, pasakodama, kaip Dievas šunį pavertęs į vilką. Pri- 
imant šią hipotezę, Malalos kronikoje minima kalė turėtų būti aiški- 
nama kaip vilkė. 

Šitaip galvojant, savaime peršasi mūsų Žvėrūnos suartinimas 
su Stryjkowskio minimu miško ir piemenų dievu Gonikliu, sau- 
gančiu bandą nuo vilkų ir kitų plėšrių žvėrių“?, bet ir jos sugretini- 
mas su krikščioniškuoju gyvulių ir vilkų valdovu - šventu Jurgiu, 
kurio palyda susideda iš vilkų, vadinamų šv. Jurgio kurtais*“: tai 
patvirtina ne tiktai vilkų kaip „girios kurtų“ statusą, bet verčia ir 
patį šu. Jurgį interpretuoti kaip medžiotoją. Šventas Jurgis būtų tuo 
atveju krikščionybės įtakoje susidariusi sinkretinė figūra, perėmu- 
si, kaip jau anksčiau matėme (žr. supra...), visą eilę Pergrubio 
bruožų, bet paveldėjusi ir Goniklio vyriškąją lytį, ir kai kuriuos es- 
minius Žvėrūnos atributus. 

Panašumų tarp Medeinos ir šv. Jurgio galima rasti ir daugiau: 
kalbėdami apie Miško Ponią, pastebėjome vieną iš svarbių jos funk- 
cijų - medeinoms skiriamų užduočių, o tuo pačiu ir joms numatomų 
aukų padalinimą; tokią pat rolę vaidina ir šv. Jurgis, paskirdamas 
vilkams atitinkamas gyvulines aukas*!, o žmonėms bandant gud- 
rumu nuo to išsisukti, atiduodamas kartais ir patį žmogų - kaip ir 
Miško Ponia užklydusį medžiotoją - vilkams grobiu. Be to, jei mums 
keistas - ar bent paaiškinimo reikalingas - atrodė Miško Ponios el- 
gesys, to elgesio dviprasmiškumas, drauge atiduodant medėjo gy- 
vybę pačiai gražiausiai medeinai, bet ir nurodant, kaip nuo jos ap- 
sisaugoti ir ją nugalėti, toks pat dviprasmiškumas apibūdina ir šv. 
Jurgio asmenybę: jis juk drauge ir gyvulių globėjas nuo vilkų, ir 
vilkams aukas skirstantis jų valdovas. Pagaliau, kaip ir Miško Ponia, 

šu. Jurgis priklauso laukinei miško erdvei: jisai arklius globoja tik- 
tai vasarą miške ar pamiškėje, o uždarytus į tvartus jau juos savo 
žinion perima šv. Mykolas** arba Lasicijaus minima Valgyna.“? Visi 
šie panašumai tampriai tarp savęs surišti, jie sudaro homogenišką 
dieviškos veiklos sferą. 

Prileidus, kad šv. Jurgis šioje veiklos sferoje pakeičia Žvėrūną, 
kad jų abiejų kurtai - vilkai, galima įvesti į šią bylą ir, pagal Slan- 
čiausko rinkinio komentatorius, į jokią Aarne-Thompsono klasifi- 
kaciją netelpantį, vien tik lietuviams ir latviams žinomą pasakoji- 
mą apie vilkų vilkstinę. Besiartinančią vilkų gaują pamačiusi ir nuo 
jų duobėje pasislėpusi moteriškė stebi, kaip „tuoj pribėgus ta pati 
vilkstė (t.y. vilkienė) ir apmyžus. Daugiau kad pagausią ant jos visi 
vilkai myžt. Matai, ką tiktai ta pati vilkstė daro, tai teip ir visa ruja 
vilkų daro. Jei ta vilkstė puol, grieb, plėš, tai ir visi vilkai plėš“**. 

Ši tik baltams būdinga mitinė konfigūracija, pagal kurią Vilkė 
pristatoma kaip vilkų rujos valdovė, su savo palyda lakstanti po 
miškus ir laukus, puolanti, griebianti, plėšianti, kas jai patinka, ati- 
tinka vieną iš galimų Žvėrūnos-kalės epifanijų ir pateisina tuo pačiu 
ir jos teonimą, ir prie jo prikergtą „kalės“ epitetą. 

Tokia mūsų siūloma interpretacija veda dar toliau, įtaigoda- 
ma naujus sugretinimus. Graikų mitologiniame pasaulyje toks 
lakstymas po miškus negali nepriminti Artemidės globojamos lau- 
kinės ir virginalinės medžiotojos Atalantos, jos miškuose rengiamų 
lenktynių su jaunuoliais-pretendentais, kuriuos, vos pralenkusi, 
jinai nugalabija. Lietuviškų tikėjimų kontekste labai masinantis 
pasidaro, šioje naujoje perspektyvoje, visos vilkotakų bylos per- 
svarstymas. 

Vilkotakai ar vilkotrasos — tai ypatingi Žmonės, kuriems kartas 
nuo karto užeina „ūpas“ arba „aitra““ „bėgti vilku“, t.y. iš kultūri- 
nio gyvenimo perėjus į laukinį, pasiversti į Žvėrūnos kurtą. Šį su- 
gretinimą ypač paremia vienas nelauktas vilkotakystės bruožas: į 
vilkotakus dažnai paverčiama visa, iš jaunosios pusės - ar iš baž- 
nyčios - per vartus važiuojanti „veselija“, kuriai ir lemta gaujoje 
vilkais bėgioti.** Nelyginant Medeinos pavaldinys zuikis, kuris, kaip 
anksčiau matome, sugeba nuvilioti paskui save iš bažnyčios grįž- 
tantį jaunavedį, taip ir šiuo atveju visa veselija „išgelbstima“ nuo 

Žvėrūnos nekenčiamų vedybų ir seksualinio gyvenimo, paverčiant 
ją į vilkotrasų rują. 

Tačiau vilkotakų bylos nuoseklus nagrinėjimas jau išeitų iš šio 
rašinio ribų. 


2. Žvėrūna - žvaigždė? 


Aiškindami Žvėrūną kaip žvėrių valdovę ar net kaip žvėries-vilkės 
pavidalą kartais priimančią laukinę dievaitę, mes ėmėme jos var- 
dą tiesiogine, plokščia šio žodžio prasme. Tačiau išdėstydami su 
juo surištus etimologinius sunkumus (žr. supra, skyrius II), jau ma- 
tėme, kad yra galimas ir kitas, perkelta prasme šio žodžio vartoji- 
mas ar net kitos, naujos etimologijos pasiūlymas: pastebėjus, kad 
lietuviai net keletą dangaus kūnų vadina žvėrinės vardu, ir žvėrinę 
sutapdinus, paprastos sufiksų substitucijos pagalba, su Žvėrūna, 
galima ne be pagrindo bandyti daryti savotišką semantinę tabula 
rasa ir visą bylą iš naujo pradėti teigimu, kad dievaitė Žvėrūna yra 
visų pirma senovės lietuvių garbinta žvaigždė. 

Tokį kelią ir pasirenka Mierzynski (in Mannhardt, 64-65), pasi- 
ryždamas surasti Žvėrūną atitinkantį šviesulį. Primindamas, kad 
Malalos kronikos intarpo autorius Žvėrūną charakterizavo kaip 
„kalę“, jis šią kalę sugretina su romėniško dangaus žvaigždyno 
Canis Major pavadinimu ir būtent su to žvaigždyno didžiausia 
žvaigžde Sirius. Radęs romėniškuose šaltiniuose, kad tam Žžvaigž- 
dynui, norėdami apsisaugoti nuo caniculae, nuo vasaros kaitrų, 
romėnai aukodavę „raudonus šunis“, Mierzynski mano turįs pa- 
grindo prileisti, kad ir Lietuvoje galėjęs būti žvaigždžių garbini- 
mas ir būtent net „Žwėrinekultus“. 

Visa tai atrodytų patraukliai ir įtikinančiai, jeigu šiai argumen- 
tacijos grandinei netrūktų poros sąnarėlių. Visas analoginis Mier- 
zynskio galvojimas pagrįstas atitikmens tarp slavų kronikininko 
pavartoto Žvėrūnos apibūdinimo suka „kalė“ ir romėnų Canis Ma- 
jor („didysis šuo“) nustatymu: tuo tarpu nėra aišku, ar slavuose 
suka vardu buvo vadinamas Canis Major žvaigždynas, ar, tuo la- 
biau, lietuviškai Žvėrūna (ar bent Žvėrine) buvo vadinamas Sirius. 

Trūkstant šių etnokultūrinių faktų, visas mitologo įrodinėjimas at- 
rodo tik kaip labai įdomi sugestija. 

Jinai lieka įdomi tiktai, savaime suprantama, atmetus visų pir- 
ma pozityvistinę XIX a. ideologiją, pagal kurią žmonės garbinę ak- 
menis, medžius, na, ir dangaus kūnus. Prisimenant, kad dievaitė 
Aušrinė tiktai dangaus skliaute pasirodo žvaigždės pavidalu, kai 
tuo tarpu vandenyje jinai - jūros kumelė, o žemėje - gražuolė mer- 
gina, kad Andojas savo ruožtu danguje rodosi kaip Mėnulis, nėra 
jokių kliūčių įsivaizduoti, kad ir Žvėrūna-Medeina galėjo turėti sa- 
vo atitikmenį dangaus šviesulio forma, lygiai taip pat kaip romėnų 
Diana buvo kartu ir luna „mėnulis“. Net ir Sirijaus parinkimas Žvė- 
rūnos dangiškam pasireiškimui atrodo visai neblogas. Atsiklausę 
lietuvių astronomų Antano Juškos ir Vytauto Žitkevičiaus - ku- 
riems šia proga dėkojame už paaiškinimus, - mes net bandėme 
išsiaiškinti galimą mitinę Žvėrūnos-Sirijaus interpretaciją: tai, kad 
Sirius liepos pradžioje rytuose pasirodydamas prieš saulėtekį galėjo 
būti romėnų suprastas kaip saulės kaitros pranašas ir dėl to ver- 
tas pagerbimo ir aukų, netrukdo jam, šviesiausiai viso dangaus 
žvaigždei, spindėti vakarais ir naktimis, nuo gruodžio iki kovo mėn., 
Lietuvos padangėje. Turint galvoje, iš vienos pusės, lunarinį, nak- 
tinį lietuvių religijos pobūdį, o iš kitos - faktą, kad žiemos mėne- 
siai, baloms ir pelkėms užšalus, kaip tik buvo pats gražiausias me- 
džioklės metas, Sirijaus parinkimas Žvėrūnos žvaigžde atrodo visai 
patenkinamas. Tačiau visai šiai logiškai konstrukcijai trūksta tik 
vieno dalyko - etnokosmografijos patvirtinimo, kad Sirius Lietu- 
vos danguje buvo vadinamas Žvėrūna ar bent Žvėrine. 

Šitaip dalykams susidėsčius, atrodo aišku, kad Žvėrūnos etimo- 
logijos — vieno ar kito etimono parinkimas - problema nėra aktua- 
li: jos kaip žėrinčios (Žvaigždės) interpretacija galėtų, žinoma, būti 
papildomu argumentu jos dangiškai epifanijai paremti, tačiau net 
ir tuo atveju dviejų etimonų susikryžiavimo - gana dažno reiški- 
nio - galimybė neturėtų būti išleista iš akių. 

MITO BALSAI LIETUVOJE 
Pokalbiai su Algirdu Juliumi Greimu 


Mitologijos klausimai, A.J. Greimo aptarti Osua (Aussois) sesijoje, bu- 
vo svarstomi trijuose viešuose pokalbiuose, kuriems vadovavo J.-L. Du- 
rand as, P. Ellingeris, P. Judet de La Combe ir G. Pinault. 


I. IŠTAKOS 
II. ŠALTINIAI 


III. KODAS IR SAKYMO BŪDAI 
1. Figūratyvūs stereotipai 
2. Mitas ir kultūros sistema 


IV. MITAS IR VISUOMENĖ 
1. Trifunkcionalumas ir feodalizmas 
2. Virtualios struktūros 


V. TIKĖJIMŲ ISTORIJA 
1. Mitologija kaip metakalba 
2. Gyvatė ir namai 
3. Religinis personalas 


Konstruoti ir rekonstruoti 


I. IŠTAKOS 


G. P. - 1979 metais lietuvių kalba Jūs išleidote knygą apie lietuvių 
religiją Apie dievus ir žmones. Neseniai ši knyga pasirodė prancūzų 

kalba Des dieux et des hommes. Etudes de mythologie lithuanienne (Pa- 
ris: P.U.F., 1985). Norėtume sužinoti, kokį kelią nuėjote lietuvių mi- 
tologijoje dar prieš parašydamas ir išleisdamas šią knygą. 

A.J. G. - Kaip žinote, pradėjau nuo bendrųjų semantikos bei 
semiotikos problemų, prieš atsigręždamas į šaknis, imdamasis mi- 
tologijos. Žvelgiant iš šalies, tai galima laikyti, jeigu norite, metodo 
praktinio taikymo baru. Mano įsitikinimu, kiekvienas semiotikas, 
kaip kiekvienas antropologas, privalo dalyvauti lauko tyrimuose; 
mano atveju šis laukas, viena vertus, buvo Maupassant'as, (gry- 
nai) literatūrinis tekstas, o kita vertus, nelaimingas, bet (man) 
reikšmingas bandymas grįžti prie Lėvi-Strausso atliktos bororų mi- 
to analizės; Lėvi-Straussas su manim nesutiko... Tada pasakiau sau: 
„Jeigu galiu analizuoti bororus, kodėl nesiimti lietuvių?“ Be to, 
Dumėzilis kassyk, kai susitikdavome, mane tam skatino, taip pat 
Benveniste'as: „Jūs vienintelis, kuris galite šį tą pasakyti, taigi...“ 
Man pačiam tai atrodė per daug paprasta, kasdieniška... 

J.-L. D. - Mes jau seniai pažįstami ir kaip tyrėjai, ir asmeniškai, 
ir man buvo labai malonu staiga jus išvysti visiškai kitokį, labai 
artimą tam, ką aš darau lauko antropologijos baruose, ir, žinoma, 
su visa grynai asmeniška kultūrine patirtimi. Jūsų knygoje yra ir 
teorinio griežtumo, grindžiamo naujausiais filologiniais tyrinėji- 
mais, ir įspūdingų poetiškų įsiskverbimų į Algirdo Greimo vai- 
kystę ir paauglystę, kurie man pasirodė itin šilti ir jaudinantys. 

A.J. G. - Už daug ką aš dėkingas savo tėvui. Kaip ir visi, esu 
kilęs iš valstiečių; atstovauju trečiajai kartai: mano tėvas jau buvo 
pradinių mokyklų inspektorius. Mes gyvenome mieste; tačiau nuo 
devynerių metų tėvas kas vasarą nuo gegužės mėnesio mane 
išsiųsdavo į kaimą. Ten praleisdavau mažiausiai keturis mėnesius 
šeimoje, kur buvo mano metų berniukas. Aš kopiau ūkio darbų 
pakopomis priklausomai nuo amžiaus. Su manim elgėsi rimtai. Iš 
pradžių ganėme paršiukus, vėliau karves; kai buvome jau dideli, 
jodavome naktigonei į mišką. 

J.-L. D. - Neabejojau Jus skaitydamas, kad buvote įvesdintas į 
ritualus; kitaip būtų neįmanoma... 

A.J. G. - Maždaug iki 1930 metų dar tebesitęsė XIX amžius. 
1930 metai yra ryški riba. Anuomet aš žinojau, kad, vakarui atėjus, 

nevalia vilkti kojų žeme, kadangi ten vaikščiojo visokios keistos 
būtybės. Puikiai prisimenu: man buvo kokie penkeri ar šešeri, grį- 
žau į namus su aukle, stengdamasis kuo aukščiau kelti kojas... Ta- 
da dar buvo tikima laumėmis, žaltvykslėmis ir t.t. Antai trečiajame 
dešimtmetyje ne vieną apsėsdavo baimė būti gyvam palaidotam. 
Man rodos, kad tai visai Europai būdingi dalykai. 

P. E. - Ar Žmonės bijojo būti pirma laiko palaidoti, dar nenu- 
mirę? 

A.J. G. - Iš tiesų taip. Ilgais vakarais girdėdavau pasakojant 
apie tai, kaip žmonės, pabudę savo karste, veltui beldėsi. Šią at- 
mosferą man teko šiek tiek pajusti, galbūt nepakankamai... Matyt, 
dėl to aš gana greitai pasukau į racionalizmą. Prieš tai išgyvenau 
religinę krizę ir norėjau įtikinti tėvą Dievo buvimu; jis man pa- 
sakė: „Vaikeli, aš neturiu nieko prieš, bet lukterkime truputį, neuž- 
miršk, kad yra dar Victoras Hugo ir Darwinas.“ Tai buvo du auto- 
ritetai, kurių pavyzdžiu jis buvo auklėjamas; tai - XIX amžius; kai 
kalbama apie Trečiąją Respubliką, tai lygiai tas pat... Man buvo 
gana sunku rasti atitikmenų Lietuvos istorijos ir kultūros reiški- 
niams Prancūzijoje ir Vakaruose. Entuziastingai žavėjausi Marcu 
Blochu, jo viduramžių istorijos interpretacijomis: manau, kad tai 
vienas didingiausių veikalų po Fustelio de Coulanges. Bet esama 
savotiško „pertrūkio“: panašūs dalykai nutinka tiktai XIII amžiu- 
je; tad tenka lyginti įvykius. Aš pats Prancūzijos istoriją išmokau 
savarankiškai. Kai gretinate faktus, tai duoda stebėtinų rezultatų; 
tuo pat metu regite keistumą ir panašumus. 

J.-L. D. - Elgiatės visiškai kaip antropologas, kuris imasi antro- 
pologinės savianalizės. Esate Jūsų aptariamos sistemos viduje ir 
išorėje — o kaip tik tai pagrindžia antropologiją. 


II. ŠALTINIAI 


G. P. - Kokio pobūdžio baltistikos duomenimis gali remtis mitolo- 
gas arba antropologas? 

A.J. G. - Šaltinių esama labai įvairių. Pirmiausia yra keletas 
reikšmingų mitų, užrašytų tarp XIII ir XV amžiaus senąja slavų 

kalba, bažnytine kalba, kuri buvo Didžiosios Lietuvos Kunigaikš- 
tystės raštinės kalba. Negalėdamas tiesiogiai naudotis šia kalba, 
kviečiau į talką kalbininkus, kad nustatytų patikimą tekstą, ir isto- 
rikus. Aš naudojausi filologiniais teksto pateikimo metodais - su 
variantais, komentarais ir pan. Dar yra didžiulė neapdorota me- 
džiaga; tai pasakojimas apie lietuvių romėniškąją kilmę. Nuo XV 
amžiaus žinomas toks mitas. Romėnų patricijai atsidūrė Venecijo- 
je (neaišku kodėl); jie bėgo nuo Atilos. Sėdę į laivus, jie apiplaukė 
Europą ir atvyko čionai. Kaip tai paaiškinti? Žinoma, kiekviena 
proga buvo cituojamos ištisos lietuviškos frazės, kurioms atitik- 
menų rasdavo lotynų kalboje, vadinasi, „mūsų protėviai - romė- 
nai“. Tačiau tik vienos kartos veikėjai turi romėniškus vardus, vė- 
liau atsiranda pasakojimų, kur istorija ir mitas susilieja. Tai vienas 
mano sumanymų, jeigu man pakaks laiko: pasistengsiu pateikti 
mitinį šios istorijos išaiškinimą. Istorikai ją laiko mitu, atseit tuo, 
apie ką neverta rimtai kalbėti. 

Religijos aprašymai pasirodo tik XVI amžiuje. Keista, bet Kry- 
žiuočių ordinas nepateikė nieko, kas būtų labai vertinga: jų stebėto- 
jai visiškai nesidomėjo pagonimis, kuriuos jie valdė ir su kuriais 
kovojo. Taigi reikėjo sulaukti Renesanso, kad pagaliau būtų susi- 
domėta miško dievais. Nuo tada prasideda nesusipratimai: turiu 
galvoje Simono Grunau kroniką, kurioje aprašomi prūsų dievai, 
sudarantys triadą, ir mitų visetas; prūsai buvo nugalėti XIII am- 
žiaus viduryje. Po to Kryžiuočių ordinas čia galutinai įsikūrė ir 
užvaldė jų žemes. Taigi yra pakankamai ilgas laiko tarpas... Kai 
XIX amžiaus filologai, pradedant Grimmu ir kitais, ėmė šiuo klausi- 
mu domėtis, Grunau aprašas pasirodė nepatikimas, istorijos atžvil- 
giu įtartinas. Įsigalėjo teorija, kad jis atsirado kitų šaltinių veikia- 
mas: daug kas buvo perimta iš Upsalos dievų, tarpininkaujant 
Saksui Gramatikui. 

P. E. - Ar baltų, taigi ir lietuvių, mitologiją būtų galima laikyti 
viena bendrosios skandinavų mitologijos formų? 

A.J. G.- Taip. Saksą Gramatiką skaitė Grunau, plagijavęs skan- 
dinavus, nes juk reikėjo pateikti dievų... Taigi šis tvirtinimas apie 
sufabrikuotus dievus vyravo iki XX amžiaus, iki pat mūsų dienų. 
Tačiau tie patys filologai spausdino slavų kalba užrašytų mitų 

vertimus į vokiečių kalbą, ir tai vėl siejasi su lietuviais: jie iš nau- 
jo randa Dumėzilio trifunkcionalumą; teonimai skiriasi, bet funk- 
cijos yra palyginamos. 

G. P. - Vakarams po truputį atrandant Lietuvą, romantizmo lai- 
kais buvo tiesiog Žavimasi šia valstiečių tauta, jos žodine literatūra, 
O ypač dainomis. 

A.J. G. - Taip, šis susižavėjimas eina nuo Herderio ir Goethe's. 
Tai turėjo ir laimingų, ir nelaimingų pasekmių: tautosaka tapo me- 
no objektu, ją vertino taip pat kaip „didžiąją“ literatūrą arba pagal 
ją sprendė apie lietuvių tautos dvasią - Geist. Todėl ir pradėjo užra- 
šinėti lyrines dainas. Archyvuose, man rodos, jų yra keturi ar pen- 
ki [šimtai] tūkstančių! Tuo tarpu prozos tekstus pradėjo rinkti la- 
bai vėlai. 

G. P. - Taigi, iškeldami poeziją, nuvertino prozą, beje, ir miti- 
nius pasakojimus. 

A.J. G. - Mitai pražuvo. Beje, tai gana keista: prozos rinkiniai 
buvo pateikiami kaip pasakos pradedant XIX amžiaus viduriu; po 
to pasirodė Helsinkio mokyklos folkloristai, klasifikuojantys pa- 
sakas pagal motyvus. Dėl to jums nepavyksta rasti mitų; jūs rasite 
551 tipą, vėliau 322 tipą... Tai grynas pozityvizmas: mitų nėra! 

J.-L. D. - Kokiomis aplinkybėmis buvo pasakojamos pasakos, 
kurias rinko tautosakininkai? Ką reiškė pasaka tokiam kaip jūs lie- 
tuvaičiui? 

A.J. G. - Prisimenu vakarojimus. Paprastai pasakodavo stulbi- 
nančias istorijas: apie stebuklingus įvykius po laidotuvių, apie lau- 
mes, žaltvyksles, apie kapines, kurių reikia vengti, kai eini į svečius, 
apie pagrobtus vaikus, kurių kraujo reikia žydų Velykoms... Visa 
tai susipindavo. Po to, įsiterpdamas į šį kontekstą, kas nors pra- 
dėdavo pasaką (tai nebuvo atskiras žanras); jautei, kaip pasakoto- 
jas įsijausdavo, kaip buvo „kylama“ vis aukščiau... Šiose pasakose 
pasitaikydavo labai senų užuominų, pavyzdžiui, apie miško die- 
vus. Aš galėjau naudotis pasakomis, kurias XIX amžiaus pabaigo- 
je surinko rimti antropologai, nurodydami užrašymo datas, kai- 
mą, informatorių, jo amžių. Bet vos tik įvedama numeracija - nes 
dabartiniai komentatoriai pateikia Aarnės ir Thompsono numera- 
ciją ir naudojasi specialia terminija, - tai nieko neduoda. Įdomiau- 

sia yra tai, kas vyksta, kai personažai susitinka akis į akį! Herojus 
išvyksta, kaip daugelyje pasakų, jis eina ieškoti nežinia ko, paskui 
jis stoja tarnauti karaliui, kuris jį pasiunčia atlikti nepaprastos už- 
duoties... Ir tada atsitinka kažkas, ko nenumatė Aarne ir Thomp- 
sonas. Vieną gražią dieną saulė nusprendžia nepatekėti; kitą dieną 
taip pat; trečią dieną ir vėl saulės nėra! Tada karalius pasiunčia 
herojų sužinoti, kas gi nutiko... 

P. J. - Straipsnyje apie baimės ieškojimą* ir apie Aušrinę Jūs pa- 
rodėte, kad tokia pasaka nefunkcionuoja kaip gryna pasaka, kad 
pasakojimo programa lieka neįvykdyta ir kad čia reikia ieškoti mi- 
to, nes įvedama pasaulio tvarka. Tačiau šis mitas yra dingęs, ir Jums 
tenka atpažinti personažus, pasiūlyti galimus tikrinius vardus. 

A.J. G. - „Klijuodami“ personažams vardus, galime naudotis 
dievybių sąrašu, pradėtu sudarinėti XVI amžiuje: šešiasdešimt die- 
vų vienur, šimtinė kitur; problema ne čia. Šie dievai apibūdinami 
sakinio atkarpėlėmis lotyniškai arba vokiškai; taigi galima nuspėti 
jų funkcijas. Bet tai dar ne viskas, svarbiausia problema yra nusta- 
tyti sąryšį tarp XVI amžiaus dokumentų ir XIX amžiaus pasako- 
jimų, ritualų, tikėjimų. Štai dėl ko man atrodo, kad metodologiniu 
atžvilgiu nepakanka paprasčiausiai juos sutapatinti; reikia nusta- 
tyti homologijas, žvelgiant iš trijų ar keturių kampų: nustatyti ko- 
herenciją. Kaip įsitikinti, kad tai yra teisinga, jei atsisakome vadi- 
namųjų istorinių tiesų? Duosiu keletą pavyzdžių. Imu vieną XVI 
amžiaus tekstą, kitą - XVII amžiaus, - yra žinoma, kad tuo metu 
lietuviai praktiškai dar tebebuvo pagonys; krikščionybė išplito tarp 
XVII ir XIX amžiaus, tekstai mitologiniu atžvilgiu darosi skurdes- 
ni, bet lieka hapaksai. Matome, kad XVI amžiaus pirmajame ket- 
virtyje kalbama apie dievą, paskui nuo XVI iki XVII amžiaus kal- 
bama tik apie pagonių Žynį, kuris aukoja siekdamas tam tikrų 
tikslų, o XIX amžiuje Žynį jau pakeičia namų šeimininkė. Taigi yra 
chronologinis takas, kuriuo galime eiti, o vėliau įvairių faktų ko- 
herencija. 

P. E. - Kas šiandien yra dar gyva šiuose papročiuose, šioje žo- 
dinėje tradicijoje? Ar tebevykdomi tyrinėjimai vietoje? 


* Cf. Du sens, Paris, 1970 p. 231-247. [Žr. šios knygos p. 495-510] 

A.J. G. - Visa tai tautosakininkams praktikams tebėra kasdie- 
ninė duona. Kas metai rengiamos vadinamosios tautosakinės arba 
„etnografinės“ ekspedicijos: šis žodis ten tariamas pagarbiai. Kai 
kuriose Lietuvos vietovėse, ypač tose, kurios tarpukario laikotar- 
piu priklausė Lenkijai, kur nebuvo įvykdyta žemės ūkio reforma 
ir kur iki šiol tebėra daug skurdo ir vargo, vis dar galima rasti gy- 
vos tautosakos, tačiau krašte, iš kurio esu kilęs, senojoje Rytų Prūsi- 
joje, mes esame paveikti germanų, racionalesni. Šiose ekspedicijo- 
se surenkama šūsnys medžiagos; sunkiau medžiagą paskelbti. Tai 
priklauso nuo popieriaus kiekio, kuris skiriamas tautosakai, at- 
sižvelgiant į jos reikšmę! Andai daviau interviu tenykščiam Žžur- 
nalui Mokslas ir gyvenimas siūlydamas sumažinti poezijai skiriamą 
popierių, kad daugiau jo liktų tautosakai. Yra šimtai poetų, spaus- 
dinančių savo knygas dešimties tūkstančių egzempliorių tiražu... 
Bet jei per trisdešimt metų atsiranda vienas tikras poetas, tai jau 
labai gerai! 

J.-L. D. - Mano supratimu, labai svarbi yra ritualo problema. 
Jus skaitydamas pastebėjau, kad pagonybę iš dalies pridengia 
krikščionybė, ir drauge tai leidžia pagonybei išlikti. Tikrasis kul- 
tūrinis tautos tapatumas, kurį norėta visiškai nuslopinti, galiau- 
siai įgyja, jei galima taip pasakyti, vidines struktūras... tai situaci- 
ja, šiek tiek primenanti Peru kečujų indėnus. Ar ritualas iš tiesų 
palaiko šitokį tęstinumą? 

A.J. G. - Šiuolaikiniame kontekste reikėtų išskirti kelias plot- 
mes. Tai lygiai taip pat tinka, pavyzdžiui, ir Bretanei. Pirmasis 
aspektas - tam tikrų apeigų, ypač kalendorinių, tęstinumas. Antai 
birželio 24-oji, švento Jono diena, dabar vadinama Rasos švente: 
išsaugomi pagoniški vardai, ir jie pritinka. Arba Vėlinės. Komu- 
nistų valdžia trisdešimt penkerius metus kovojo su Visų šventųjų 
diena ir Vėlinėmis... Susirinkdavo Žmonių minios, ir tai virsdavo 
antisovietinėmis demonstracijomis; mirusiųjų kultas, turbūt su- 
prantate... tai politika. Sostinėje į kapines susirinkdavo šimtatūks- 
tantinė minia... Bet sovietinė valdžia neturi tarpinių policijos pa- 
jėgų, panašių kaip mūsų C.R.S.*: yra arba milicija, arba vidaus 


*[C.R.S. (Compagnies Rėpublicaines de Sėcuritė) - Respublikos saugumo kuopos: mo- 
bilūs policijos daliniai, skirti viešajai tvarkai palaikyti.] 

kariuomenės daliniai. Kai yra šimtas tūkstančių žmonių, milicija 
bejėgė; taigi reikėtų pasiųsti vidaus kariuomenės tankus, o tai at- 
rodo vis dėlto rizikinga! Valdžios silpnumas šiuo atveju yra gana 
kurioziškas. 

Tačiau yra ir kitas aspektas: pavyzdžiui, bandoma atkurti seną- 
sias vestuvines apeigas. Vestuvės tęsdavosi visą savaitę įtraukda- 
mos daugybę atlikėjų. Buvo bent trisdešimt pagrindinių personažų, 
turinčių savo vaidmenis, ir šimtai dainų. Yra tritomių rinkinių, ku- 
riuos sudaro vien vestuvinės dainos. Senieji dar šį tą iš tų laikų 
prisimena; atkuriamos apeigos, o jaunimas puola jomis naudotis, 
nes valdžia įsteigė civilinę santuoką. Žinoma, tai „bretoniškas“, 
netikras folkloras... Galbūt yra įdomių pamėgdžiojimų, bet juos 
reikėtų tyrinėti kaip sociosemiotinius, o ne etnosemiotinius reiški- 
nius. Be to, valdžia - ir tai trečiasis aspektas - bando rengti kolek- 
tyvines šventes. 

J.-L. D. - Vadinasi, valdžia, kad išlaikytų socialinį tęstinumą 
Lietuvos kontekste, yra priversta kurpti šventes pagal perinterpre- 
tuotą modelį, gretutines ir analogiškas šventes. 

P. E. - Bet juk taip pagonių atžvilgiu elgėsi ir krikščionys: stul- 
binantis dalykas! 

A.J. G.- Krikščionybė atėjo su katalikybe. Lietuva priėmė krikš- 
tą XIV ir XV amžiaus sąvartoje. Iki XVI amžiaus nebuvo vietinių 
dvasininkų; kunigai buvo lenkai, nekalbantys lietuviškai; nebuvo 
bendravimo. XVI amžiuje prasideda reformacija, ją skleidė turtin- 
gi didikai, valdę pusę Ukrainos ir turėję ryšių Paryžiuje. Lietuvoje 
įsigali kalvinizmas; lietuvių kalba rašomi katekizmai. Tai pirmasis 
kalbinis šaltinis. Prūsijoje didysis Kryžiuočių ordino magistras tam- 
pa žemių savininku ir priima liuteronų tikėjimą; tuo metu Kionigs- 
berge dar buvo kalbama lietuviškai. Iš čia kyla susidomėjimas lie- 
tuvių kalba. Ir kada lenkų kariuomenės palaikomi atvyksta jėzuitai, 
kad sutvirtintų katalikybę, jie nebegali nepaisyti lietuvių kalbos. 
Vis dėlto XVII amžiaus pabaigoje ir XVIII amžiuje vyskupai skel- 
bia ganytojiškus laiškus, draudžiančius bažnyčioje vartoti lietuvių 
kalbą; būdavo grasinama baudomis. Buvo stengiamasi visur įves- 
ti lenkų kalbą. Taigi stebuklas, kad ši kalba išgyveno! Visi Europos 
filologai sakė: „Reikia gelbėti lietuvių kalbą“. Indoeuropeistams 

tai — informacijos šaltinis. Pirmąjį iš tiesų rimtą senųjų mitinio 
pobūdžio pasakų rinkinį sudarė Augustas Schleicheris, didysis jau- 
nagramatikis. 

P. J. - Šaltiniuose yra spraga tarp XVI amžiaus ir romantizmo 
epochos su jaunagramatikiais ir pan. Bet ką apie tai manė mokyti 
Renesanso žmonės? Ar dešifruodamas tekstus turėjote atsižvelgti 
į šių eruditų požiūrį? 

A.J. G.- Tai rimta problema, kai tėra nepabaigtas dievų sąrašas 
su trumpais apibrėžimais. Žinoma, tai susiję su Renesanso žmo- 
nių domėjimusi keistenybėmis... Be to, visada reikia atsižvelgti į 
tai, kas vadinama interpretatio romana: visur ieškoma panašumų. 
Yra truputis tiesos, bet reikia būti atsargiam. Po to, aišku, lotynų 
poetų stereotipai miško dievams apibūdinti: satyrai, faunai ir t.t. 
Visa tai randame. Tačiau kai faktas atrodo keistas ir jo negalima 
paaiškinti informatorių kultūra, tada turime hapaksą. Pavyzdžiui, 
turite šešiasdešimt variantų: penkiuose variantuose randate, kad 
mėnuo gyvena vandenų dugne; bet tik viename variante Mėnuo 
yra Aušrinės tėvas. Jei užuot persikėlęs į vandenis, stebėsite jų ke- 
lią danguje, pamatysite, kad Venera ir Adonis pasirodo drauge. Iš 
čia dangaus klano tragedija, Mėnulio ir Saulės vedybos, po to 
Mėnulio, kuris suvilioja Aušrinę, neištikimybė; tada didysis dan- 
gaus policininkas Perkūnas perkerta mėnulį pusiau. Tuo pačiu 
žodžiu mėnuo vadinamas ir mėnulis, ir dvyliktoji metų dalis: tai 
vedinys iš šaknies, reiškiančios „matuoti“, kaip lotynų mensis ir 
t.t. Mėnulis matuoja, nes jis pilnėja ir dyla. 


III. KODAS IR SAKYMO BŪDAI 
1. Figūratyvūs stereotipai 


J.-L. D. - Pastebėjau, kad nemaža Jūsų darbo dalis grindžiama pa- 
tarlių tyrinėjimu. Kokia yra patarlių vieta lietuvių kalboje? Ar jo- 
mis naudojamasi pokalbiuose kaip argumentacijos forma? 

A.J. G. - Kai atvykau į Prancūziją, mano asmeninis patyrimas 
buvo labai nesėkmingas, kadangi bandžiau išversti tai, kaip buvo 

išsakoma tiesa! Patarlė yra patvirtinimas, ji turi tiesosakos statusą. 
Aš apsigyvenau pradinės mokyklos mokytojų, tipingų Trečiosios 
Respublikos piliečių, šeimoje; čia patarlių logikos nepripažino. Aš 
sakau: „Prie visko priprantama, žinote, čigonas ir kariamas pri- 
pranta“. Man atsako: „Tai nesąmonė! Jeigu jį pakars, daugiau jis 
nebebus gyvas!“ 

J.-L. D. - Matyt, Jūsų pašnekovams tai buvo nesuprantama. Pa- 
tarlės yra taip susijusios su kultūros struktūra, kad jos visiškai 
neišverčiamos. 

A.J. G.- Aš turėjau ir kitokį patyrimą. Prieš dvejus metus mu- 
du su Emmanueliu Levinu susitikome pirmą kartą. Jis yra kilęs iš 
Lietuvos, bet lietuviškai nebekalba, kadangi išvyko iš Lietuvos 17 
metų, baigęs vokišką gimnaziją. Šiandien vienintelis dalykas, kurį 
jis dar puikiai prisimena, yra patarlės. 

J.-L. D. - Jūsų rekonstrukcijose, jeigu nebūtų patarlių, visi kiti 
pamatiniai minties posūkiai būtų neįmanomi. 

A.J. G. - Aš naudojuosi ne tik patarlėmis, bet apskritai figūra- 
tyviais stereotipais. Taip vadinu kalbos reiškinių visetą, kurio ne- 
reikėtų vėl — pagrįstai ar klaidingai - skirstyti žanrais: diskurso 
atkarpas, mįsles, minkles, patarles, aforizmus ar palyginimus 
(„vargšas kaip Jobas“ ir pan.). Tai kalbos idiomos. Apie tai šian- 
dien kalba vadinamoji kontrastinė lingvistika. Kitais atvejais apie 
tai net negalvojama. 

G." - Šios minklės, mįslės, kaip jos įsiterpia į kultūrą? Kokio- 
mis aplinkybėmis užmenami klausimai? 

A.J. G. - Praktiškai to jau nebėra. Ši tradicija dirbtinai palaiko- 
ma knygose vaikams: kaip apolitiška... Vakarojant tai tebebuvo va- 
karo sudėtinės programos dalis. Įsivaizduokite: trečią valandą jau 
temsta. Mergos ir moterys susirenka, ima verpti; vyrai taiso batus, 
tvarko įnagius pavasariui. Dažnai sueina penkiolika, dvidešimt as- 
menų; darbas netrukdo šnekučiuotis arba klausytis... Tokie vaka- 
rojimai buvo mainų, išskirtinio bendruomeniškumo vieta, o drau- 
ge kultūrinės tradicijos perdavimo vieta. Susirinkdavo tai vienoje, 
tai kitoje sodyboje, tai pas vienus, tai pas kitus. Kiekviename re- 
gione būta savo ypatumų, kaip ir Prancūzijoje, kur yra ir salų teisė 
(droit saligue), ir romėnų teisė (droit romain). Esti ir kompaktiškų 

kaimų, ir pasklidų vienkiemių. Folkloras geriausiai išsilaikė gatvi- 
niuose kaimuose. Tačiau aš kalbu tik apie XIX amžiaus pabaigą ir 
mūsų amžiaus pradžią. Kas dedasi dabar, nežinau, nes stengiama- 
si sugriauti senąsias sodybas ir pakeisti jas agrariniais miestais; 
daugiau ar mažiau tai pavyksta. 

G. P. - Ar galėtumėte pateikti keletą šių kalbos figūratyvių ele- 
mentų pavyzdžių? 

A.J. G. - Štai toks rinkinėlis, kuriuo pirmiausia norėčiau pai- 
liustruoti mitinį šių pasakymų pobūdį. 

.1) Dar kartą paspyriau giltinę. 

Tai reiškia: „Šį kartą aš išvengiau mirties“. 

Čia viskas savaime suprantama. Deivė (giltinė) gali stovėti arba 
ligonio galvūgaly, arba kojūgaly. Tad geras gydytojas yra tas, kuris 
mato savo krikštamotę: ši deivė yra jo krikštamotė. Taigi jis įspėja, 
kur ji stovi; ligonis pasveiks, jei giltinė kojūgaly. Gydytojas gali 
paskelbti, kad ligonis pasveiks. 

2) Neganda susiremia ragais. 

Galėtume versti: „Neganda puola ragais ir dauginasi“. Kitaip 
tariant, neganda viena nevaikšto. Negandos yra kaip buliai, kaip 
jaučiai, kurie badosi. Mitinėje plotmėje visa tai reiškia, kad likimo 
problema priklauso pirmajai funkcijai: ragai šiuo atveju yra jaučio 
(tauro) ragai, o jautis iš esmės yra pirmosios funkcijos gyvulys. 
Kitaip ragų vaidmens nesuprasime. Ši patarlė, kaip ir kitos, galėtų 
veikti kur kas paprasčiau. 

3) Nudžiūvęs kaip žaltys ant lukšto. 

„Sudžiūvęs kaip žaltys ant vandens lelijos lapo“. Šis pasaky- 
mas, iš pirmo žvilgsnio nesuprantamas, turi intensyvią vertę. Jis 
reiškia „labai sudžiūvęs“. Čia kalbama apie vandeninį žaltį. Ma- 
tyt, jis turėtų būti vandenyje, visąlaik drėgnas. Todėl išlindęs jis 
visiškai sudžiūva. Kyla vėlių buveinės vandenyje problema: jos gali 
išeiti tik naktį. Mirties pasaulis yra vandeninės prigimties. 

4) Vilku bėgus ir uodega malonu. 

Verčiu laisvai: „Jeigu jums teko bėgti kaip vilkui, net ir uodega 
jums atrodo maloni“. 

Tai - filosofija, išmintis. Vilku bėgantis yra tas, kuris tam tikromis 
aplinkybėmis pavirsta vilkolakiu ir laksto po girią. Kodėl tai malo- 

nu? Pavirtęs vilku, žinoma, turi uodegą; žmogui uodega atrodo vel- 
nio padargas. Taigi, kai ištinka tokia nelaimė, net šėtoniški ir bjaurūs 
dalykai atrodo pakenčiami ir malonūs. Išmintis, beje, ne itin gili. 

Bet šis pasakymas numato žinojimą, kas yra vilk(o)-takai, „tie, 
kurie laksto vilkais“. Mano supratimu, tai figūratyvi patarlė, o ne 
aforizmas (dicton), kuris yra abstraktesnio pobūdžio pasakymas. 
Imkime prancūzų patarlę Bonjour lunettes, adieu fillettes [„Labas, 
akiniai, sudie, mergytės“ ], tai jau figūratyvu. Aforizmai mažiau 
rentabilūs nei patarlės, nes abstraktesni. Pereikime dabar prie min- 
klių ir mįslių. 

P. E. - Kur jūs matote skirtumą tarp šitų dviejų tipų? 

A.J. G. - Folklorinėje literatūroje vartojami du skirtingi termi- 
nai: mįslės (devinettes) ir minklės (ėnigmes), abu išvesti iš šaknies minti 
„galvoti“. Antrajam tipui būdingi tokie bruožai: iš pradžių eina 
reti, archajiški arba nežinomi žodžiai, kurie yra nebesuprantami; 
po to atsakymas dažniausiai nurodo mitines būtybes arba daiktus. 
Taip atsiskleidžia mitinis universumas. Štai keli pavyzdžiai to, ką 
aš vadinu tikrosiomis minklėmis. 

1) Kriku-bildu debesy,kikimėža vandeny, 0 sebutis peleni. (Perkūnija, 
vėžys, ugnis) 

Pirmieji du žodžiai yra onomatopėjos, išreiškiančios stiprėjantį 
triukšmą; lietuvių debesis latvių kalboje reiškia „dangų“. Žodis ki- 
kimėža yra nesuprantamas, nežinomas, kaip ir sebutis trečioje mink- 
lės dalyje; pelena(s), šiandien nežinomas, yra XVI amžiaus žodis, ku- 
rio reikšmė buvo „židinys“. Pereikime prie atsakymų; trys vardai 
žymi dievybes: didžiulis triukšmas debesyse - perkūnija: tai audros 
dievo Perkūno pasireiškimas; tas, kuris gyvena vandenyje, yra Vėžys, 
mirties vartų sargas, ropojantis atbulomis; o tai, kas yra židinyje, 
yra ugnis. Viskas aišku. Matote, kad šios rūšies pasakyme yra retų ir 
nesuprantamų žodžių. Išskyrus onomatopėjas, kiti galbūt kadaise 
turėjo tikslią reikšmę. Žodynas nurodo: „minklės žodis“, tik tiek. Kar- 
tais etimologizuojant man pavyksta rekonstruoti prasmę. 

2) Ėjau naktį, pamečiau sagtį, mėnuo pamatė, saulė pagavo. (Rasa) 

Šį tekstą galima paaiškinti racionaliai: rasa iškrinta naktį, pabyra 
karoliukais (lašais); mėnuo ją pamato, bet tik saulė rasą išdžiovina. 
Tai - pozityvizmas. Bet žinoma, kad rasa - tai pabirę Aušrinės sagties 

karoliukai. Taigi Aušrinė atsiranda prieš saulei tekant: Mėnuo pa- 
milsta Aušrinę ir pasirodo neištikimas Saulei; Saulė stengiasi sunai- 
kinti savo varžovę. Vis ta pati istorija. Ir vienu, ir kitu atžvilgiu yra 
kažkas mitiška. Tai rodo medžiagos senumą. 


Minklės atliko savo funkciją, turėjo prasmę, kadangi iš stebuk- 
linių pasakų buvo žinomos tokios mitinės būtybės kaip vėjas, žal- 
tys ir t.t. Visa tai sudaro tam tikrų formulių rinkinį ir tuo pat metu 
apibrėžia koherentišką kultūros sistemą. Etimologiniai tyrinėjimai 
privalo atsižvelgti į mitologinį kontekstą. Tai bendri dalykai. Bet 
man svarbiau pažymėti, kad tokios rūšies figūratyvūs pasakymai 
galiausiai tampa mitologijos medžiaga. Kaip matote, kalba eina 
apie tą patį, bet formuluojama antraip. 

Pavyzdžiui, kaip lietuvių kalba apibūdina „išsigalvojimą“. 
Abstraktesnėje plotmėje tai būtų „ištraukti iš galvos“ (tirer de son 
cervenu). Tačiau lygiagrečiai šnekamojoje kalboje sakoma „išlaužti 
iš piršto“: išimti iš piršto, jį perlaužiant - tai reiškia „išgalvoti“, bet 
„išgalvoti melagingai“, duodant valią vaizduotei. 

Bet kuo čia dėtas pirštas, štai kur problema. Jeigu turėsite tik šį 
elementą, nieko nesuprasite. Bet jei žinosite, kad čia kalbama apie 
nykštį, kuris yra pirštas par excellence, daug kas paaiškės. Aš ban- 
dau parodyti, kad lietuvių Nykštukas yra tas pat, kas graikų Her- 
mis. Iš tiesų man į rankas pateko Gastono Paris'o veikalas, kuria- 
me naujasis Belgijos akademijos narys aptarė Nykštuką. Aišku, kad 
visa, ką jis surado, buvo Apolono karvės. Jis ima graikų motyvą, 
laikydamas jį archetipiniu, o po to ieško įvairių tautų pasakose, ar 
Nykštukas pavagia karves, ar ne. Bet tai nieko neduoda. Lietuvių 
kalboje pasakymas „išlaužti iš piršto“ neturi jokios prasmės, bet 
jeigu pavyktų atkurti visą mitologinę Hermio programą, ši formulė 
pati save paaiškintų. 

G. P. - Jūs kritikavote tai, kaip Gastonas Paris lygina Nykštuką 
ir Hermį. Gal galėtumėte patikslinti, kaip Jūsų teorija susijusi su 
Hermiu? Ar yra lietuviškų pasakų apie Nykštuką? 

A.J. G. - Taip, jų yra lietuvių kaip ir daugelio kitų tautų folk- 
lore, bet, mano galva, lietuvių medžiaga turtingesnė. Tai gana su- 
dėtinga istorija. Tai visada pasakojimas apie stebuklingu būdu gi- 
musį vaiką. Dažniausiai tai tipiškas atvejis, jis yra gimęs iš bezdalo, 

būtent iš senių bezdalo. Kaip matote, dvasia gali išeiti į išorę per 
viršutinę arba per apatinę kūno dalį. Po to, žinoma, galima grūsti 
tuos bezdalus piestoje, bet tai tik vienas iš figūratyvių pagražinimų. 
Šiaip ar taip, gimęs jis patiria visokių nuotykių. Vos gimęs, jau pir- 
mąją dieną, jis gali atlikti žygius kaip Hermis. Bet svarbiausia, ma- 
no manymu, tai, kad jis gimsta kelis kartus: iš pradžių jis gyvena 
karvės pilve. Pagaliau jam pavyksta iš ten ištrūkti savo sumanu- 
mo dėka, pavyzdžiui, jis sukursto karvę papjauti. Paskui jis vieši 
vilko pilve. Galų gale jis priverčia vilką nunešti jį į namus, prie 
židinio, kur tėvai vilką užmuša; jis pats išlenda iš vilko pilvo ir 
pats nusivelka savo marškinėlius. 

G. P. - Vadinasi, jis „gimsta su marškinėliais“. 

A.J. G. - Taip, jis nusivelka tai, kas lietuviškai vadinama „na- 
meliu“. Tai jau ketvirtasis gimimas: ir tiktai dabar jis yra gimęs, 
praėjęs bezdalo, po to karvės, po to vilko būseną. Grįžtant prie 
palyginimų, Paris turėjo puikią nuojautą imdamasis valonų; jis 
išsiaiškino, kad Grįžulo Ratai čia vadinami Chaur poucet [Nykštu- 
ko ratai]. Tai ratai, kuriuos važnyčioja Nykštukas. Ši detalė laikyti- 
na valonų ir lietuvių mitų atitikmeniu. 

G. P. - Tai europiečių mitologija. 

A.J. G. - Lietuvoje Grįžulo Ratai yra vežimas, kurio vienas ra- 
tas užkliuvo už peklos vartų kerčios ir jais važiavusi pana iškrito. 
Mano priekaištai Paris'ui susiję su XIX a. lyginamosios mitologi- 
jos metodu: nebuvo lyginamos esminės teksto struktūros, o tik at- 
sitiktiniai figūrų panašumai. Pavyzdžiui, kai Hermis pagrobia Apo- 
lono bandą, kad ją parduotų, jis bando varyti karves atatūpsčiom. 
Paris visur ieško šio motyvo, bet jo neradęs nusivilia; atseit tai fol- 
kloras, o ne mitologija ir pan. 

G. P.- Apie karvių vagystę kalbama Lietuvoje? 

A.J. G. - Žinoma, tai vienas iš epizodų. Kadangi Nykštukas la- 
bai mažas, jis įlenda pro rakto skylutę: tai jau šis tas! Štai kas buvo 
svarbu Paris'ui. Be to, Nykštukas yra Grįžulo Ratų šeimininkas; 
tai vis tas pats veikėjas, nors ir įvairiai vadinamas. Dar pasakoja- 
ma, kad jis yra ne vienas, o turi brolį, kuris niekur nekeliauja. Taip 
patenkame į graikų mitą apie Kastorą ir Poluksą, kur vienas brolis 
esti aukštybėse, o kitas žemai. Etimologiniu požiūriu įdomu, kad 

lietuvių dabartinės kalbos nykštys yra metatezės keliu kilęs iš 
XVI a. žodžio inkštis (jo atitikmuo tebegyvas dabartinėje latvių kal- 
boje) ir reiškia „inkstą“. Šis personažas turi dukterį; sykį ji sumano 
važiuoti ratais ir iškrinta iš jų prie pragaro vartų. Dienojant ratai 
sustoja Rytuose kaip tik tuo metu, kai saulė teka, ir tai yra rojaus 
vieta, esanti danguje. Aš dar neparašiau teksto. Aš dar nesurinkau 
visų įrodymų, patvirtinančių, kad tai yra vienas saulės gimimo mi- 
to variantų. 

G. P. - Tad gretinimas su Hermiu grindžiamas ne vien figūrų 
panašumu - karvių vagyste. 

A.J. G. - Ne, Nykštukas atkartoja visus Hermio ir Merkurijaus 
bruožus: jis yra sandėrių protagonistas, vagis, prekėjas; jis yra suk- 
čius, apgavikas. Jis yra kalbos išradėjas, kalbėtojas ir t.t. Tai jis 
išmoksta kalbėti būdamas vilko pilve. 

G. P. - Arjo vardas išvestas iš žodžio „nykštys“? . 

A.J. P. - Paris kaip tik paskatino mane ieškoti paralelių. Grįžulo 
Ratų žvaigždynas kitaip dar vadinamas „Grigo Ratais“, o šis var- 
das turi per dešimtį sinonimų; pagrindinė forma yra grižas. Lietu- 
vių kalboje žodis grigas išnyko, bet galima rekonstruoti jo prasmę: 
„Mažas trumpakojis“ padaras. Taip galima apibūdinti neūžaugą, 
vaiką ir t.t. Jūs, mėgstantis etimologijas, suprantate: Grigas, be abe- 
jo, yra lietuviška Grigaliaus forma. Bet ką veikia šis Grigalius su 
savo ratais danguje? Žinoma, tai visai kas kita. Yra vienas keistas 
dalykas, kurio dar nesu patikrinęs; Thomas Mannas ilgai gyveno 
Lietuvos pasienyje: palei Baltiją yra maždaug penkiasdešimties ki- 
lometrų smėlio juosta, jungianti Kionigsbergą su Klaipėda: tai pri- 
mena Arkašono kopas. Pusė priklausė Vokietijai, kita pusė - Lie- 
tuvai. Thomas Mannas ten praleido tris vasaras; vėliau jis parašė 
romaną apie popiežių Grigalių*. O būdingas šio popiežiaus bruo- 
žas yra tai, kad jis yra neūžauga. Kol kas man nepavyko rasti šio 
teksto, vokiečiai, kurių teiravausi, nežino šios istorijos. Bet aš esu 
įsitikinęs, kad tokia istorija yra. Kaip matote, man taip ir nepa- 
vyksta užbaigti šios įdomios istorijėlės. 

G. P. - Analizė neturi pabaigos. 


*Der Erwūhlte („Išrinktasis“), Frankfurt am Main, 1951. 

2. Mitas ir kultūros sistema 


A.J. G. - Kas apskritai yra figūratyvumas? Lėvi-Straussas sustojo, 
taip ir nepateikęs visais atžvilgiais patenkinančio atsakymo. Jis pa- 
sirinkdavo mitų korpusus, o kad paaiškintų mitus, turėjo imtis 
tikėjimų, mįslių, patarlių: pavyzdžiui, apie tam tikrą paukštį jis 
stengėsi sukaupti viską. Todėl korpusas iš karto nustodavo buvęs 
homogeniškas. Jo išeities taškas buvo mitas kaip pasakojimas, bet 
galiausiai jį domino kodas, apimantis figūratyvių kultūros reiški- 
nių visumą. Šiuos duomenis dažnai sunku nagrinėti: pavyzdžiui, 
atrodo, kad dvi pirmosios lyrinių dainų eilutės neturi ryšio su kito- 
mis: čia pateikiamos figūros, aprašymai. Tai man primena japonų 
poezijos haiku. Man dar reikėtų kokių dešimties ar penkiolikos 
metų, kad suprasčiau, ką tai reiškia. 

G. P. - Dainose yra paralelizmų, kurie nurodo atitikmenis tarp 
žmogiškų būtybių ir gamtinio prado: paukščių, augalų ir t.t. 

A.J. G. - Yra akivaizdžių dalykų, kuriuos iki šiol išsaugojo 
kolektyvinė atmintis: ąžuolas yra šeimos tėvas; uosis - brolis ar- 
ba vyresnysis sūnus; po to beržas ir t.t. Botaniniu kodu galima 
apibūdinti visą šeimos hierarchiją. Visa tai atsispindi pasakose, 
taip pat ir palyginimuose. Bet nereikia tuo apsiriboti. Jeigu imsi- 
me du moteriškus medžius - pušį ir eglę, eglė yra teigiamas me- 
dis, apskritai tai —- motinos įvaizdis, tuo tarpu pušis yra velnio 
medis; senmergės, kurios neišteka iki gavėnios, jeigu numirtų, 
turėtų valkioti pušis palei pragaro sienas. Matote, kaip iš karto 
atsiveria mitinė plotmė. Bet kurį realybės suvokimo lygmenį ati- 
tinka vienokia ar kitokia mitinio pobūdžio pasaulio klasifikacija 
ar tvarkos įvedimas. 

P. J. - Sakėte, kad Lėvi-Straussas, remdamasis homogenišku kor- 
pusu, turėjo jį išardyti, kad galėtų interpretuoti. Tai, ką jis galų ga- 
le pasiekė, buvo gana heterogeniška. Atrodo, kad Jūsų užmojis yra 
priešingas: Jūs nesiremiate tam tikru atžvilgiu apibrėžtu tekstu, 
kad vėliau praplėstumėte korpusą aglomeracijos keliu; priešingai, 
mitiškumą iš pat pradžių suprantate daug plačiau. 

A.J. G. - Iš esmės aš nesu nusistatęs prieš tekstus, jei juos įma- 
noma surasti. Dažniausiai jų tiesiog nėra, išskyrus seniausius: yra 


676 LIETUVIŲ MITOLOCGIJOS STUDIJOS 


pasakojimų, atėjusių dar iš XIII amžiaus, kuriuos galima analizuo- 
ti; bet jie parašyti svetimomis kalbomis: rusų, lenkų arba lotynų. 
Dar reikėtų išsiaiškinti, ką reiškia „analizuoti“, net jei tekstai yra 
„Išsamūs“. Lėvi-Straussas apskritai manė, kad mitiniai pasakojimai 
atstovauja senesniajai kultūrai, bet jis neišvengė prieštaravimo: 
senoji kultūra buvo aiškinama remiantis šiuolaikiniais tikėjimais. 
Lėvi-Straussas, skelbdamas homogeniškumą, turėtų analizuoti tik 
tos pačios aplinkos tikėjimus. Imkime pakankamai koherentišką 
pasakojimą su aiškia pradžia ir pabaiga, kuris atrodo turintis pras- 
mę. Pavyzdžiui, tėvas užpyksta ant savo sūnaus ir paliepia jį, nu- 
vedus į girią, nužudyti. Kaip jo mirties įrodymą reikia išplėšti 
plaučius ir kepenis. Yra tam tikra Žmogaus kūno morfologija, ir ši 
morfologija yra mitinė. 

J.-L. D. - Ar iš tikrųjų tai tik metodo klausimas? Manyčiau, kad 
Jūsų ir Lėvi-Strausso skirtumas pirmiausia pareina nuo skirtingos 
medžiagos ir nuo sakymo situacijos skirtumų. Lėvi-Straussas savo 
tyrinėjimuose naudojasi XIX a. ir XX a. pradžios amerikietiškąja 
biblioteka; ja remdamasis, jis bando įžvelgti, kas iš tikro nutinka. 
Lietuviškoji biblioteka, kuria naudojatės, yra gana kukli, todėl ne- 
galite apsiriboti pasakojimų korpusu. 

A.J. G. - Sakyčiau, kad pagrindinis skirtumas yra toks: Lėvi- 
Straussas remiasi pasakojimu, jo sintagmatine ir naratyvine for- 
ma, tadajis pasitelkia tikėjimų kodus, kuriuos aš vadinčiau figūra- 
tyviais kodais, kad įvestų aiškinimo, interpretacijos elementus. Tai 
šiek tiek susiaurinta mito samprata. Aš teorinį klausimą keliu prie- 
šingai: iš tikro mane domina kodas, nes man atrodo, kad tam tikra 
kultūra išreiškia save šiuo mitiniu kodu. Aš stengiuosi išryškinti šį 
kodą, kuris aprėpia visą kultūrą. 

P. E. - Galbūt klausimo kėlimas priklauso nuo mokslo istorijos. 
Iš pradžių buvo remtasi mitiniais pasakojimais, ir visa surinkta 
medžiaga buvo tik priemonė jiems paaiškinti, nes visuomet buvo 
manoma, kad yra tyrinėjami pasakojimai. Nebuvo pakankamai pa- 
sistūmėta nagrinėjant pačius kodus. Bet vėliau, pamažu judant į 
priekį, buvo susivokta, kad pagalbinė pasakojimų tyrimo sritis ta- 
po pagrindiniu tikslu. Lėvi-Strausso darbai būtų tarpinė fazė, ku- 
rioje nepakankamai atsižvelgta į tai, kad kodai yra daug įdomesni 

nei pasakojimai. Dabar perspektyva keičiasi: kaip ir Dėtienne'as, 
Jūs nagrinėjate kodą kaip kultūros sistemą, pagaliau pasakojimas 
yra tapęs viena iš priemonių jį aktualizuoti ir tyrinėti, nors kartais 
ir rizikuojant grįžti prie pasakojimo dėl jo paties. 

A.J. G. - Išties tai yra grįžimas prie Dumėzilio; jis sakė, kad 
svarbiausia ne tai, kokia forma pasireiškia mitai: istoriniais įvy- 
kiais ar epopėja. O ką aš darau? Naudodamasis kodu, iš padrikų 
elementų aš sudėstau mitinius objektus —- mitus, pasakojimus; 
užuot analizavęs jau pateiktus mitus, aš juos atkuriu. Jeigu jūs ty- 
rinėjate indėnus ar afrikiečius, jūs imatės etnologo darbo. Aš jau 
turiu sukauptą medžiagą, o be to, turiu įrodomą istorinį matmenį: 
surinkti faktai atstovauja skirtingoms mitiškumo pakopoms. Tačiau 
iškyla problemų ir užrašant tekstus, tarkime, stebuklines Šiaurės 
Amerikos pasakas. Kaip elgtis su tekstais? Kaip tinkamai pasinau- 
doti informatoriumi? Kiek galima pasitikėti informatoriais? Jie aiš- 
kina, kartais jie yra labai gudrūs, kartais pasakoja nesąmones. Kaip 
juos apklausti? Galiausiai tai metodikos dalykai. Dėl to man atro- 
do, kad pasakojimų rekonstrukcijos problema neprieštarauja tam, 
ką darė Lėvi-Straussas: tiktai mes baigiame tuo, kuo jis pradėjo. 

J.-L. D. - Taip, bet Lėvi-Straussas dažnai tyrinėjo ne originalo 
kalbos, o angliškus tekstus. Jis buvo priverstas pradėti nuo sintag- 
matikos, kad atkurtų modelius. Jūs, priešingai, tyrinėjate kultūrą 
ir kalbą, kuri yra jūsų gimtoji kalba, iš vidaus. 

A.J. G.- Nepamirškite, kad nesirūpinant kalbine medžiaga bu- 
vo iššvaistyta ir sunaikinta gausybė afrikiečių mitologijos duo- 
menų. Keista, bet reikia pripažinti, kad Denise Paulme pateikė af- 
rikiečių pasakų tipologiją remdamasi jų santraukomis prancūzų 
kalba: kai kalbama apie maždaug penkiasdešimt tautų, kokia iš to 
nauda? Tai neįmanoma. Kaip ir Germaine Dieterlen, aš manau, kad 
geriau turėti nedidelį korpusą ir jį analizuoti žvelgiant iš vidaus. 
Esminis yra semantikos klausimas. Daug ką reikia nuveikti afrika- 
nistikos srityje: ten daug kas nesuprantama. Kai nagrinėjami Ame- 
rikos indėnai, kalbama apie mitinius pasakojimus; kai susiduria- 
me su afrikiečiais, kalbama apie trumpas afrikiečių pasakas. O štai 
kas atsitinka Lietuvoje: skaitote „paprastą“ pasaką su stebuklin- 
gais įvykiais, veikiančiais gyvūnais, kuri baigiasi tokia fraze: „Štai 

dėl ko yra diena ir naktis“. Iš pažiūros tai neturi jokio ryšio su tuo, 
apie ką buvo kalbama. Pasakoje slypi pradžios mitas. 

J.-L. D. - Mano supratimu, tyrinėti mitą kaip pasakojimą tebėra 
labai svarbu. Pavyzdžiui, graikų pasaulyje, jei neturėtumėte pasa- 
kojimo, neįstengtumėte rasti kodo. Ir būtent mito veikla, persi- 
keičiantys kodų sluoksniai patikslina supratimą. 

A.J. G. - Kad suprastum, negalima nepaisyti lyginamojo ele- 
mento, bet juo reikia naudotis „šiuolaikiškai“, o ne taip, kaip tai 
darė Maxas Milleris. Prisiminkite, ką sakėme apie Nykštuką. Šiuo 
atžvilgiu Dumėzilio darbai yra savotiškas perėjimas nuo XIX a. pa- 
baigos ir XX a. pradžios mitologinių tyrinėjimų, kuriuose figūra- 
tyvi plotmė buvo laikoma archetipine, prie didžiosios lyginamo- 
sios semantikos. Iš tiesų revoliucinis Dumėzilio perversmas yra 
vidaus perversmas. Kai jo paklausiau, kuris jo tekstas jam pačiam 
atrodo svarbiausias, suteikęs jam daugiausia pasitenkinimo, jis 
man nurodė Arkangelų gimimą (1945). Analizuodamas šį veikalą* 
pastebėjau, kad kaip tik čia Dumėzilis galutinai atsisako fonetinio 
lyginimo, kad pereitų prie funkcijų, ypatybių lyginimo. 

G. P. - Aptardamas teonimus, Jūs palenkiate vardo analizę 
funkcijos, kultūrinio konteksto ir t.t. analizei. Turiu galvoje skyrių 
apie bites. 

A.J. G. - Šiuo atveju teko nustatyti bičių deivės vardo fonetinę 
formą: Austėja ar Auštėja? Reikėjo pasirinkti vieną iš dviejų etimo- 
logijų; „austi“ ar „auščioti“ („plepėti“). Aš svarsčiau: kas gi yra 
bitė? Kaip Žmonės suvokia bitę? Radau vienintelį atsakymą: tai 
Austėja, nes žodis austi turi dar kitą reikšmę - „lakstyti zigzagais“. 
Tai gera etimologijos pamoka. 

G. P. - Ar Jūs nesate tyrinėjęs indoeuropiečių etimologijos? 

A.J. G. - Ne, nesu tam pakankamai kompetentingas. 

P. J. - Man rodos, kad tai daugiau priklauso nuo metodo pasi- 
rinkimo. Ar sutiktumėte tai, ką darote, vadinti sinchronine etimo- 
logija? 

A.J. G.- Tai ne tiek metodo, kiek atsargumo klausimas. Mano 
supratimu, patikimas etimologizavimas reikalauja filologinio, 


* Žr. „Apie atsitikimus vadinamuosiuose humanitariniuose moksluose“ [in Mitolo- 
gija šiandien, Vilnius: Baltos lankos, 1996, p. 11—49]. 

kalbinio išmanymo: iš pradžių reikia išnaudoti vietines galimy- 
bes pateikiant etimologijas tiek signifikato, tiek signifikanto 
plotmėje - išskiriami priešdėliai, priesagos, atpažįstama galima 
žodžių giminystė, - ir tik po to galima imtis indoeuropietiškų 
palyginimų, pirmiausia, kai kalbama apie šaknis. Lietuvių kal- 
boje rasite tokias paradigmas kaip Bab-/ Bub-, jas aptariu savo 
knygoje kalbėdamas apie „traną“, tai yra išraiškos plotmės sig- 
nifikantai, nurodantys vietinę etimologiją. Nepamirškime, kad in- 
doeuropiečių komparatyvistika daugiausia buvo plėtojama mor- 
fologijos srityje. Apskritai kalbotyra tapo įmanoma tiktai tada, 
kai XVIII amžiaus pabaigoje buvo suvoktas skirtumas tarp šak- 
nies ir fleksijos, o to kartais nepaisoma dar ir dabar. Tai yra es- 
minė perskyra. Kai buvo atskleistos fleksijos ir nustatyti jų atitik- 
menys, buvo padėti šiuolaikinio mokslo pamatai. Bet jeigu nori 
taikyti tuos pačius argumentus šaknims, reikia būti apdairiam. 
Dumėzilis čia atkando dantis, o jis tikrai buvo labai rimtas filolo- 
gas. Savivalės pavojus iškyla iškart, kai imamos siūlyti indoeu- 
ropietiškos dievų vardų etimologijos, prieš tai neišsiaiškinus, ar 
tie vardai gali ką nors reikšti. Jeigu turime reikalą su kuria nors 
konkrečia kalbų šeima, manyčiau, kad neekonomiška iškart grieb- 
tis indoeuropiečių... Problema kyla iš reikalo mokėti kalbas. 
XIX amžiaus mokslininkai mokėjo per daug kalbų, bet nepakan- 
kamai gerai; iš čia - etimologizavimo manija. 

J.-L. D. - Žingsnis po žingsnio eidamas Jūsų pėdomis suvoki, 
kad mitinis elementas galiausiai priklauso nuo tyrinėjamos kultū- 
ros semantinių kategorijų. 

A.J. G.- Aš perimu iš Lėvi-Strausso vestimentarinės, alimenta- 
rinės ir t.t. kultūros matmenis: tai neblogos pradinės hipotezės 
kultūrai artikuliuoti. Man svarbiausia ne socialinės grupės, o kul- 
tūros visuma. Tai tikrai semiotinė problema. Ne priklausymas tam 
ar kitam žanrui lemia mitinį autentiškumą; jį reikia sukurti. Tai 
Dumėzilio pamoka. 

G. P. - Vis dėlto dalį to, ką darote, Dumėzilis priskirtų folklo- 
rui. Dumėzilis dažnai pažymi skirtumą tarp „rimtojo“ lygmens, 
kurio turėtų imtis komparatyvistas, ir folklorinio lygmens. Jūs iš 
tiesų imate abu lygmenis. 

A.J. G. - Pirmasis, su kuriuo susipažinau, buvo Dumėzilis. Pas- 
kui buvo Lėvi-Straussas, išmokęs griežtumo. O kaip tai daroma, 
niuansai, tai, ką jūs vadinate folkloru, tai būdinga Vernant'o, Dė- 
tienne'o mokyklai. Toks mąstymo pobūdis padarė man stiprų po- 
veikį. To nereikėtų taip tiesiogiai suprasti, bet tai atitinka tam tikrą 
nuostatą duomenų visumos atžvilgiu. 

G. P. - Kokią vietą lyginamosios semantikos istorijoje skirtumėte 
Benveniste'ui, Indoeuropiečių socialinių institucijų žodyno autoriui? 
Jis taip pat bandė rekonstruoti kultūrą: tyrinėjo ritualus, socialinio 
gyvenimo sceneles; pavyzdžiui, jis parodė, kad graikų skeptron, laz- 
da, kurią prieš pradėdamas kalbą paimdavo kalbėtojas, buvo pa- 
siuntinio lazda ir t.t. 

A.J. G. - Manyčiau, kad Benveniste'as gerokai paveikė Du- 
mėzilį, jie daug ką darė drauge. Labai sunku kalbėti apie Benve- 
niste'ą, sunku perprasti šios asmenybės elgseną ir mąstyseną. Jis 
puikiai atitinka anuometinę pasaulinės kalbotyros situaciją; tuo- 
met buvo šiek tiek per daug detalių tyrinėjimų, bet stigo metodo- 
loginės vienovės. Benveniste'as per anksti mirė, ojo uždavinys bu- 
vo sunkus. Jis per jaunas įžengė į Collėge de France, jis buvo pernelyg 
vienišas... Tarp jo klausytojų buvo žmonių, besidominčių kalbo- 
mis, bet jis neturėjo pasekėjų. Semiotika jam žadėjo platesnius aki- 
račius. - Sykį aš nuėjau pas jį, Jacgues'o Bergue'o rekomenduotas. 
Buvau užsienietis profesorius. Pasakiau jam, kad domiuosi seman- 
tika: „Na ir kuo dar jūs domitės?“ Sakau jam: „Norėčiau rašyti vi- 
durinės prancūzų kalbos gramatiką“. - „A, tai puiku!“ - Taigi se- 
mantikai jis liko abejingas. Tuo metu tokio dalyko kaip semantika 
išvis nebuvo. Keisčiausia, kad jis į tai niekaip nereagavo, jis, kuris 
buvo Meillet pasekėjas, o Meillet buvo Saussure'o bičiulis... Ką šie 
ponai perėmė iš didžiosios tarpukario kalbotyros - Brondalio, 
Hijelmslevo? Tai tebėra mįslė. 

IV. MITAS IR VISUOMENĖ 


1. Trifunkcionalumas ir feodalizmas 


P. J. - Pasak Jūsų, aiškinimas turėtų būti dvilypis: į kodo rekonst- 
rukciją įsiterpia istorinio pobūdžio interpretacija, nes sakėte, kad 
yra kelios mitiškumo pakopos, kad esama praradimų ir antrinių 
interpretacijų. Pirmasis skaitymas rekonstruoja sąveikų sistemą. 
Tačiau atėjus krikščionybei susiduriame su visiškai kitokia logi- 
ka, kur vieni elementai nebesutaria su kitais; tai yra priklauso- 
mybės, poveikio logika ir t.t. Kaip sunerti šiuos du skaitymus? 
Vieną, kuris remiasi struktūra, ir kitą, kuris, kad rekonstrukcija 
būtų tiksli, įveda laiko matmenį, susijusį su išorinių priežasčių 
sukeltais pokyčiais. 

A.J. G.- Tai klasikinė problema. Kaip tinkamai įvesti struktūros 
sampratą į istoriją? Galima daugiau ar mažiau priartinti tam tikro 
istorinio periodo kultūros pjūvį, bet tik tuo atveju, jei semiotinių 
struktūrinių objektų nesusiesime su laiku. Šitaip jūs galite išplėšti 
ir perkelti tam tikrus objektus: galite paimti gotikinę katedrą ir ją 
pastatyti Niujorko 5-ojoje aveniu; gera ar prasta, bet tai būtų goti- 
ka. Lietuvių kontekstas mane nustebino tuo, kad trifunkcinė Du- 
mėzilio religija čia yra gana artimai sutapusi su feodaline san- 
tvarka. Seniausi užrašyti mitiniai tekstai siekia XIII amžių; juose 
visuose rasime nuorodų apie deginimo instituciją, apie dievų kul- 
tą ir apie dinastijos įsteigimą. Posūkis įvyksta XI amžiuje. O arche- 
ologiniai duomenys liudija, kad deginimas, pakeitęs lavonų laido- 
jimą žemėje, pamažu įsigalėjo tarp VII ir X amžiaus. Be kita ko, 
kultūros tipai rodo, kad pradedant XI amžiumi vyksta kunigaikš- 
tysčių, „Žemių“ vienijimasis kaip ir Vakarų Europoje. Tos pačios 
rūšies sėklos paplinta visoje teritorijoje; tai reiškia, kad vyksta pre- 
kių, įrankių ir t.t. apykaita: tai ir yra feodalizmas. „Geras“ isto- 
rikas pasakytų, kad XVIII ar XIX amžiuje esama feodalizmo at- 
gyvenų! Kadangi bendrieji rėmai išlieka, kultūros struktūros ar 
veikiau mitinės struktūros reikėtų ieškoti pakankamai giliame lyg- 
menyje, kad netrikdytų laiko nesutapimai. 


682 LIETUVIŲ MITOLOGIJOS STUDIJOS 


G. P. - Vadinasi, lietuviškoji medžiaga liudytų istorinę trifunk- 
cionalumo apraišką, susijusią su konkrečia ekonomine bei sociali- 
ne raida? 

A.J. G. - Tai būtų drovi hipotezė. Aš nepritariu Dumėzilio ak- 
tualizavimui. Iš pradžių jis griežtai laikėsi tokios „leninistinės“ in- 
terpretacijos; vėliau jos atsisakė. Aš būčiau linkęs sieti šią teologiją 
su feodalizmu, suprantamu kaip hierarchinė socialinė struktūra. 
Galbūt tai leistų apibrėžti religiją. Tai, ką Dumėzilis vadina ideolo- 
gija, man būtų religija. Konkrečioje kultūroje vienaip ar kitaip išky- 
la suverenumo problema: tenka galvoti apie suverenumo paskirs- 
tymą. Taigi turime reikalą su didžiąja mitologija arba religija. Šitas 
paprastas ir aiškus apibrėžimas tikrai tinka lietuvių atveju, bet kaip 
tai atrodo kitur? 

G. P. - Išeitų, kad matome, kaip atsiranda trifunkcionalumas, 
kurį kai kas linksta nukelti į priešistorę? 

A.J. G. - Kas gi yra priešistorė? Niekas to nežino. Kiekviena 
tauta turi savo priešistorę, tai ne taip paprasta. Dinastijos kilmės 
mitas, kitaip tariant, „Gedimino sapnas“, yra užrašytas oficialia- 
me Lietuvos metraštyje XV amžiuje. Tai aiškintina istorinėmis ap- 
linkybėmis. Praėjo maždaug penkiasdešimt metų po krikšto, labai 
paviršutiniško krikščionybės priėmimo, - šalis buvo valdoma ke- 
turių ar penkių didikų šeimų, šiek tiek panašiai kaip Ispanijoje; 
Lietuvos didysis kunigaikštis (kartu ir Lenkijos karalius) gyveno 
Krokuvoje ir atvykdavo į Lietuvą tik retkarčiais. Lenkai, žinoma, 
stengėsi atplėšti Didžiosios Kunigaikštystės žemes ir prijungti jas 
prie Lenkijos, dėl to vyko slaptas diplomatinis karas. Taip atsirado 
tam tikra literatūra, kurią sudarė, viena vertus, romėniškos kilmės 
mitas, kuriuo siekta įrodyti senovinį lietuvių kilmingumą, o kita 
vertus, pagoniško suverenumo mitai. Istorikas visa tai laikytų XV 
amžiaus ideologijos dalyku: tai lietuvių diduomenės atsakas į lenkų 
intrigas. Tačiau to nepakanka. Šis mitas, didžiojo kunigaikščio Ge- 
dimino sapnas, mus perkelia į 1321 metus, tai yra į klestinčią pa- 
gonybę; nuo tų laikų skiria visas šimtmetis. Sapnas yra miesto steig- 
ties mitas, palyginamas su Romos įkūrimu. 

G. P. - Gal galėtumėte bendrais bruožais jį papasakoti? 

A.J. G. - Didysis kunigaikštis Gediminas, prieš tai įkūręs dvi 

sostines - pirmoji buvo Kernavė, antroji Trakai (įdomus sutrejini- 
mas skatina įvairias interpretacijas), išvyksta medžioti ir girioje, 
kur dabar yra Vilniaus miestas, nušauna didžiulį taurą. Kadangi 
jau per vėlu grįžti į sostinę, jis nakvoja čia pat su visa savo palyda. 
Jis susapnuoja milžinišką geležinį vilką, kuris staugia taip garsiai, 
jog atrodo, kad jo pilve slepiasi šimtas vilkų. Staugsmo pažadintas 
didysis kunigaikštis svarsto, ką tai galėtų reikšti. Jis kreipiasi į vy- 
riausiąjį žynį Lizdeiką, kuris gavo tokį vardą dėl to, kad buvo ras- 
tas lizde ir paukščių išaugintas. Šis atsako, kad vilkas pranašauja 
šlovę miestui, kurį įkurs Gediminas ir kuris taps jo sostine. Šimto 
vilkų balsai reiškia, kad miesto šlovė tvers ilgus amžius. Gedimi- 
nas tučtuojau sušaukia savo palydą ir liepia pastatyti tris pilis, pa- 
grindinę pilį ten, kur jis susapnavo vilką, antrąją ten, kur jis nušovė 
taurą, trečiąją slėnyje — čia bus karališkasis miestas. Jis išmatuoja 
slėnį iš visų pusių. Viename XIX amžiaus tekste aš radau valstie- 
tišką matavimo papročio paaiškinimą: jei artojas, vienas iš dvy- 
nių, dviem juodais dvynais jaučiais apars aplinkui kaimo laukus 
ištisinę vagą, ši riba apsaugos laukus nuo ligų, blogo oro ir pan. 
Kituose tekstuose pažymima, kad riba privalo būti ketvirtainė. Fol- 
kloriniuose XIX amžiaus tekstuose taip pat kalbama apie karaliaus 
nužymėtas miesto ribas. Po šimtmečio XVI amžiaus komentato- 
rius pateikia naujų žinių: įkūręs miestą, Gediminas savo sostinėje 
įsteigė svarbiausių dievų kultą. Jau anksčiau slėnyje, vadinamame 
Šventaragio slėniu, pagal paprotį buvo deginami didžiųjų kuni- 
gaikščių kūnai. Taigi Gediminas nėra dinastijos pradininkas, nes 
šioje vietoje kūnai jau buvo deginami. Vėliau pastatomos trijų dievų 
statulos, tarp jų Perkūno, griausmo ir audros dievo; aukuras įren- 
giamas vietoje, „kur dabar yra patrankų liejykla“. Tai taip pat būtų 
galima aptarti... Šiaip ar taip, trys šventosios vietos išliko XVI am- 
žiaus atmintyje. Apskritai šis mitas primena Romos įkūrimą: kaip 
ir Romoje, yra vilkas ir du broliai dvyniai; taip pat sakytume, kad 
vyriausias žynys yra Gedimino brolis. 

G. P. - Taip pat atpažįstame religinę Romulo funkciją: rex yra 
tas, kuris valdo ir nužymi ribas (gui regit fines). 

A.J. G.- Taip, čia yra tipiška karaliaus ir žynio pora. Tuo tarpu 
apie protėvį Šventaragį nedaug kas žinoma. Metraščiuose sunku 

atskirti mitą nuo tiesos. Šventaragis nukeliamas į XI amžių, taigi 
dviem šimtmečiais anksčiau. Sakoma, kad prieš mirtį jis paliepė 
savo sūnui sudeginti jo palaikus slėnyje, pavadintame jo vardu. 
Jau jo vardas yra ypatingas: tai sudurtinis žodis, sudarytas iš Žo- 
džių ragas ir šventas. Sakyčiau, kad tai valdovas, įgaliotas Mėnulio, 
vaizduojamo pusmėnulio ragu: lietuvių religija svarbiausiais bruo- 
žais atitinka vadinamąją mėnulio religiją. Aš keliu klausimą, koks 
yra istorijos ir mito santykis XI amžiuje: būtent tuo metu galutinai 
įvedamas kūnų deginimas. Tačiau prieš įsigalint šiam naujam pa- 
pročiui buvo sumaišties periodai, kai lygia greta naudotasi abiem 
laidojimo būdais. Sunku griežčiau lokalizuoti, bet atrodo, kad kū- 
nus pradėta deginti Lietuvos centre. Su tuo susijęs Šventaragio mi- 
tas*. Vien dėl to, kad buvo sudegintas, Šventaragis tampa dinasti- 
jos pradininku. Iš tiesų jo sūnus yra vienintelis pirmojo ritualo 
liudytojas, ir būtent jis paverčia ritualą istorija. Kyla klausimas, 
kaip įsprausti trukmę į vieną įvykį. Reikia, kad būtų pradžia ir 
šios pradžios liudytojas. Šovys taip pat yra vėlių vedlys ir, pasak 
mito, tik jį sudeginus, buvo pradėti garbinti trys dievai ir viena 
deivė. Šis liudijimas sutampa su lenkų istoriko Diugoszo pateiktu 
dievų, kuriuos lietuviai garbino XV amžiuje, sąrašu: pagonybė dar 
tebebuvo čia pat. Ši triada atitinka prūsų triadą, nors dievų vardai 
ir skiriasi. Prūsai dar spėjo įkurti pusiau nepriklausomą valstybę. 
Penkiasdešimt metų jie kovojo su Kryžiuočių ordinu. Prūsų didi- 
kai 1249 m. Duisburge pasirašo paliaubų sutartį, ir Kryžiuočių 
ordinas pripažįsta jų privilegijas. Prūsų bendruomenė jau buvo or- 
ganizuota, pasiskirsčiusi į teritorinius junginius, panašiai kaip 
Prancūzijoje. Latviai, priešingai, tebebuvo neorganizuoti; jie gyve- 
no pramaišiui su finais. Matome, kad jie neturi suverenių dievų 
arba kad sunku juos aptikti. 

P. J. - Vadinasi, yra glaudus ryšys tarp politinių ir teologinių 
organizmų. 

A.J. G. - Aš pasakyčiau atsargiau: reikalai klostosi taip tarsi... 
Supaprastinti būtų pavojinga. Kai Dumėzilis sako, kad buvo brah- 
manų kasta, karių kasta ir t.t., ir šitaip prieinama prie trijų funk- 


* Žr. žemiau spausdinamą straipsnį „Sakmė apie Šovį, vėlių vedlį“ [šios knygos 
p. 355-377]. 

cijų, tai dar mažiau įtikina. Reikėtų kalbėti apie suverenumo - žmo- 
giško ir dieviško tuo pat metu - raidą. Tokia bendruomenė sudaro 
palankias sąlygas atsirasti trinarei filosofijai arba ideologijai. To- 
kie sutapimai... 

P. J. - Ideologija nėra paveldima, perduodama kaip objektas; ją 
perdirba Žmonės, privalantys pateikti įteisintą vaizdinį. 


2. Virtualios struktūros 


G. P. - Jūs gretinate tris dalykus: laidojimo ritualą, feodalizmą ir 
teologiją; pirmuosius du reiškinius galima datuoti. Tuo tarpu su- 
verenumo struktūrų datų nustatyti neįmanoma; galima tiktai su- 
istorinti jų pasakymus. Turėtų būti ankstesnė figūratyvi schema, 
kuri būtų skirtingai aktualizuojama priklausomai nuo kultūrinės 
aplinkos. 

A.J. G. - Mielai priimu šią hipotezę: yra virtualių mitinio po- 
būdžio struktūrų, kurios yra senesnės už indoeuropiečių kultūrą. 
Iš Lėvi-Strausso galėtume perimti transformacijos sąvoką: mitas 
nėra vienas pasakojimas, tai pasakojimo transformacijų visuma. 
Pereinant nuo sintagmatikos prie paradigmatikos, galėtume saky- 
ti, kad indoeuropiečių kultūra yra transformacijų visuma. Visa tai 
aprašyti — ištisa indoeuropeistų veiklos programa. Reikia likti išti- 
kimam Saussure'o teorijos apie indoeuropiečių balsių sistemą pa- 
skatoms; tai buvo didžiulė kalbos mokslo pažanga. Man rūpi perėji- 
mas prie kūnų deginimo; tokia elgsena nebuvo perduota genais; 
tai nėra privalomas indoeuropiečių tapatumo požymis. 

P. J. - Aptardamas bičiulystės santykius (palaikomus per bites 
ir per žemę), Jūs pabrėžiate ryšį tarp feodalizmo ir kultūros, suvo- 
kiamos kaip visuma. Kadangi negalima apeiti istorijos, ar nebūtų 
galima sakyti, kad yra įvykių grandinių, sąlygojančių galimos struk- 
tūros aktualizavimą tam tikra ypatinga forma? Štai čia ir turėtų įsi- 
terpti struktūrinis sistemos atpažinimas, atkuriantis vienovę. 

A.J. G. - Tikrai taip. Šiuo atveju suvokiame istoriją kaip tąsą, o 
ne kaip savotišką struktūrų transformaciją. Ir mitas, ir figūratyvu- 
mas turi savo vidinį laiką. Galima rasti mitų, kuriuose kalbama 


686 LIETUVIŲ MITOLOGIJOS STUDIJOS 


apie viena kitą pakeičiančias Žmonijos kartas, apie vienas po kito 
einančius amžius. Pasakojama, kaip ir Graikijoje, apie milžinų rasę. 
Juos valdė vyriausias dievas, bet jie buvo tokie netikę, kad dievas 
pas juos nusiuntė du savo pagalbininkus: Vėją ir Vandenį. Pagriebę 
žemę kaip lėkštę, jiedu ėmė ją mėtyti, kad paskandintų. Vyriausia- 
sis dievas pamatė, kad milžinų rasei gresia pražūtis. Taigi jis pa- 
siunčia deivę Laimą, tai yra Laimę, kad būtų sugrąžinta tvarka. 
Milžinų pora buvo išgelbėta. Žemė vėl išniro, ir buvo pradėta nau- 
ja rasė. Deivė Laima pamoko milžinus, kaip prasimanyti vaikų. Ir 
štai tada prasideda vadinamųjų indoeuropiečių dievų karta. Ant- 
raeiliai pirmosios kartos dievai tampa pagrindiniais dievais. Vienas 
iš vandens dievų tampa pirmuoju indoeuropiečių triados dievu. 

G. P. - Ar šis kosmogoninis mitas nėra susijęs su dinastijos 
istorija? 

A.J. G. - Ne, tai deivės Laimos mitas, kurį aš analizuoju savo 
knygoje. Ji yra savotiška gyvenimo ir mirties, taigi likimo, deivė, 
ankstesnė už trifunkcinį panteoną. Bent man taip atrodo, nes Per- 
kūnas nieko neįkuria, jis tik vykdo lemtį. Jis taip pat vadinamas 
Dievų Rykiu, dievų valios vykdytoju; tai vyriausias policijos pa- 
reigūnas. 

P. J. - Jūs remiatės konkrečia situacija, kurią bandote suprasti, o 
ne teoriniu paveldu. Yra tam tikras ryšys tarp tokio apsisprendi- 
mo ir Jūsų ką tik pareikštų pastabų apie etimologiją: ji yra įtiki- 
nanti tik tuomet, jei paaiškina prasmę čia pat, tyrinėjimo kontekste. 

A.J. G. - Taip, aš kalbu kaip tas, kuris svarsto pats dalyvauda- 
mas tyrime, kaip lauko tyrėjas, ieškantis teorijos praktikai, o ne 
teorijos teorijai. Toks turbūt skirtumas. Kai užsiimi kuriuo nors da- 
lyku, klausi savęs: kaip aiškinti turimus dokumentus? Negalima 
nepastebėti, kad greta literatūrinių tekstų dar yra ritualų, yra so- 
matinių, gestinių tekstų. Jie gali perteikti reikšmę. Jie tiesiogiai su- 
siję su teologija, nes šaukiasi įvairių dievybių, antgamtinių jėgų 
pagalbos. Tai akivaizdu kalendorinėse šventėse: kiekviena šventė 
susijusi su tam tikros dievybės arba kelių dievybių kultu. Didžiulė 
problema - patiekalų paruošimas, jiems naudojami produktai ir 
t.t.: ištisa, labai sudėtinga sintagmatika. Kiekvienai šventei numa- 
tytas kitoks meniu. Darbo pakaks visai kulinarinių paslapčių tyrėjų 

kartai. Gal tai nėra taip pat svarbu, bet palyginama su šių klau- 
simų reikšme judaizmui. Judaizme, aišku, tai esminiai dalykai. Die- 
vas kalba per maitinančią burną. Pagrindinė yra archeologijos, jei- 
gu taip galima tai vadinti, problema, ir ne vien todėl, kad 
naudojamės tiktai XIX šimtmečio folklorine literatūra ir religijos 
duomenimis iš XIV amžiaus. Jeigu imsime šiuolaikinius afrikiečių 
ritualus, susidursime su tais pačiais sunkumais: dar tebepraktikuo- 
jama religija yra daugiau ar mažiau paveikta islamo ir krikščio- 
nybės. Aš vadovavau disertacijoms iš šios srities. Susiduriama su 
dirbtinės arba giliosios šių tekstų desemantizacijos problema — 
žodinių, bet taip pat ir gestinių tekstų. Jų nebesupranta. Gestiniai 
tekstai gali būti apeigos, žaidimai, kuriuose Žmonės dalyvauja 
linksmindamiesi ir kurie jiems, beje, neatrodo itin reikšmingi, tas 
pat pasakytina apie žodinius tekstus; jau daviau tokių pavyzdžių. 
Yra atgyvenų, virtusių sukalkėjusiais posakiais, kuriuos sunku 
iššifruoti. Ką gi aš padariau? Užsimojau surinkti šimtus kortelių iš 
skirtingų kontekstų, ir štai po truputį man, pavyzdžiui, pradeda 
ryškėti rainų žirnių reikšmė. Jeigu turiu šimtą kortelių su išrašais 
apie rainus žirnius, apie įvairų jų vartojimą, pamažu išryškėja mi- 
tinis žirnis, jo savotiškas išaiškinimas, kuriuo galima ir net privalu 
užsiimti, jeigu nori būti mitologas. Bet tam nepakanka pasakoji- 
mo... Puiku, jei yra pasakojimų, nes naratyvinės struktūros nuro- 
do, ko galima tikėtis toje ar kitoje vietoje; tai leidžia savaip numa- 
tyti, iš dalies nuspėti, trisdešimt ar keturiasdešimt procentų. Bet 
semantinis branduolys išsprūs, jei nerasime rakto motyvams, ku- 
rie įsitaiso šiose naratyvinėse struktūrose ir yra derinami vieni su 
kitais. Tiktai panaikinus visus riboženklius tarp mitinių ir nemiti- 
nių tekstų, prasmingų ir bereikšmių, vaikų ar suaugusiųjų žaidimų, 
tiktai naudojantis visa šia medžiaga ir suvokus, kad mitinis mat- 
muo aprėpia visą kultūrą, galima imtis mitologinių elementų re- 
konstrukcijos arba giliajame, arba daugiau figūratyviame lygme- 
nyje. - Skatindamas pasitelkti ritualus, norėčiau pasakyti, kad labai 
naudingi gali būti žaidimai, vaikų arba piemenėlių žaidimai. Iki 
1914 metų kiekviename kaime buvo po kerdžių ir kiekviena šeima 
siųsdavo po vaiką prie bendros bandos. Tarkime, piemenys atku- 
ria ištisą ritualą, kurį būtų galima taip apibrėžti: „ką daryti, kad 

saulė anksčiau nusileistų“, nes jie jau pavargo. Jie stato palapinę, 
įtaiso savotišką tiltą, po kuriuo kabina duonos kriaukšlę; duona 
tapatinama su saule. Gulasi ant nugaros, šliaužia po tiltu: jei 
pačiups duoną, saulė tuoj nusileis. Šie žaidimai yra desemantizuoti 
ritualai, kuriuos įmanoma iki galo rekonstruoti; piemenys taip pat 
turi savo dainų ir t.t. - Kaip jau sakėme, mitiniai pasakojimai nėra 
vienintelė mitologijos forma, anaiptol ne vienintelė. 

G. P. - Tokia rekonstrukcija įtraukia visus Jūsų išskirtus mitolo- 
gijos lygmenis. Ir trijų funkcijų lygmenį, ir tą lygmenį, kurį laikote 
ankstesniu, savotišką likimo religiją. Šioje medžiagoje esama skir- 
tingų klodų. 

A.J. G. - Be abejo. Galbūt derėtų kalbėti ne apie prieštaringus 
pasakojimus, bet apie įvairius variantus. Kad religijos susideda iš 
kelių klodų, rodo būdingas dviejų deivių - Laimos ir Aušrinės — 
konkurencijos arba painiojimo pavyzdys; jos dažnai suplakamos, 
nelengvajas atskirti. O kodėl? Paprasčiausiai todėl, kad ir vieną, ir 
kitą pakeitė Mergelė Marija. Sykiu ji pasisavino visą šlovinamąją 
abiejų deivių konotaciją. Kraštutinis pavyzdys būtų Čenstakavos 
Juodosios Mergelės kultas Lenkijoje, po kuriuo tikriausiai slypi re- 
liginis substratas. Kitose šalyse Mergelės Marijos vaidmuo kuk- 
lesnis. Iš tiesų sąveikos, mediacijos — visa tai dėmesio verta proble- 
ma. Aušrinė jau buvo Žemės deivė, visų žemėje išgyvenusių... 

G. P. - Taigi vaisingumo deivė apskritai ... 

A.J. G. - Bendriausiais bruožais - taip. Kaip žinote, per pasta- 
ruosius šimtą metų buvo mėgaujamasi vaisingumu, jį matydavo 
visur. Aš nesakau, kad to nėra. Ryškėja kitas lygmuo, kuris verčia 
grįžti prie Dumėzilio modelio. Esama kitų damų, pavyzdžiui, dvi 
miško deivės Ragana ir Medeina; ir čia netikėtai man paaiškėjo 
Lėvi-Strausso ryšys su trifunkcionalumu. Galima sakyti, kad jos 
atitinka Artemidę ir Hekatę. Tačiau esu skaitęs, kad Graikijoje šios 
dvi damos labai dažnai buvo laikomos viena deive. Ta pati proble- 
ma iškilo ir man: ar čia nėra viena ir ta pati deivė? Kadangi yra du 
vardai; be to, yra romėniška interpretacija: Diana. Šiaip ar taip, abi 
jos yra nekultūrinės erdvės deivės: viena yra skaisti mergelė, o ant- 
roji skatina nevedybinius santykius. O jų pagrindinė veikla, bent 
jau tiek, kiek jas pažįstame, pirmosios - Dianos / Artemidės atve- 

ju —- yra išvengti vedybų, o antrosios — Raganos, žiniuonės, kuri 
turi devynias dukteris - privilioti nakčiai jaunikaičius, o paskui 
juos nužudyti... Tai žmogėdros ir Nykštuko istorija. Perrault pasa- 
koje tai funkcionalus, įprasmintas motyvas, o čia žudomi vyriškiai, 
užsimanę vesti. Ten, kur gardžiuojamasi krauju, ten, kur kalba 
kraujas, yra gamtos, o ne kultūros valdos. Randame pirmąją skirtį — 
vyriškumas/moteriškumas: moteriškumas — tai gamta, vyrišku- 
mas - tai kultūra. Matote, kuo vėl pavirto Dumėzilio modelis. Jis 
moteriškumą siejo su žemdirbyste, vaisingumu. Bet kur dėti šias 
deives, kurios yra gamtiškos deivės, miško deivės? 


V. TIKĖJIMŲ ISTORIJA 
1. Mitologija kaip metakalba 


G. P. - Koks ryšys tarp dinastinės mitologijos ir liaudies religijos? 
Tarp mitologijos, įteisintos karališkoje aplinkoje, ir tos, kuri buvo 
paplitusi XIX amžiuje, iki XX amžiaus pradžios? 

A.J. G. - Nelengva atsakyti. Viena, man rodos, aišku: įsitvirti- 
nus krikščionybei, neišvengiamai išnyksta karinė funkcija. Ji da- 
rosi nebereikalinga. Šio pasaulio galingieji gali pasikliauti šven- 
taisiais, tuo tarpu liaudžiai tai nieko nebesako. Beje, tai atitinka 
tolydinį Lietuvos Didžiosios Kunigaikštystės nuosmukį; rusų 
žemėse nuo XVI amžiaus įsigali Maskva. Suverenumas buvo tam 
tikra ideologija: žmonės žinojo, dėl ko jie kovojo. Viename užbaig- 
tame, bet dar neišspausdintame veikale aš aptariu santykį tarp 
vėlių, Mirusiųjų sielų, ir lietuvių kariuomenės pulkų, žygiuojančių 
su savo vėliavomis. Rusų* epe kalbama apie „gausiavėliavius lie- 
tuvius“. Ką reiškia vėliava? Tai „vėlių būrys“. Žygiuoja visa ben- 
druomenė, gyvieji drauge su mirusiais; taip susidaro pulkas. Ma- 
tote, kokia tai ideologija, kokį „hitlerinį“ poveikį šiuo atveju ji turėjo 
daryti. Kai tai buvo prarasta, tada jau aišku... Bet kita vertus, Per- 
kūnas, dievas žandaras, išlieka, nes jis yra krikščionių dievo deši- 
nioji pasaulietinė ranka. Jis priimamas, leidžiama jį vadinti dievu, 


* Turėtų būti - estų (vert. past.). 

nes jis palaiko tvarką. Sunkumų atsiranda aptariant Andoją, van- 
deninį dievą viešpatį, lietuvių Neptūną. Įsigalėjus krikščionybei, 
grįžtama prie lavonų laidojimo; taigi mirusieji atsiduria po žeme, 
o ne po vandeniu. Antrojoje XVI amžiaus pusėje Prūsijos kuni- 
gaikštis uždraudžia lietuviams rašyti savo kalba bei laidoti miru- 
siuosius savo žemėje. 1737 m. Žemaičių vyskupas Karpis paskel- 
bia tokį pat draudimą ir įkuria kapines. Mirusiųjų dievas dar galėjo 
„Išgyventi“, nepaisant pasikeitusio požiūrio, kai jis buvo čia pat, 
lauko ribose, ir kai jis globojo šeimą, kuriai priklausė ir mirusieji. 
Bet kai teko juos perdanginti ir palaidoti prie bažnyčios, jie atsidūrė 
toli nuo saviškių. Kas gi išliko XIX amžiuje? Štai ir vėl iškyla ritu- 
alų problema. Išliko paprotys lydint velionį į kapines ties lauko 
riba numesti truputį šiaudų. Kodėl? Atsakymas paprastas: kai 
mirusiojo dvasia grįš, ji galės čia pailsėti. Buvo akivaizdu: net ir 
išvežtas, jis sugrįš arčiau mūsų. Nutolstama pamažu.- Kaip mato- 
te, yra savotiška degradacija, bet taip pat prisiminimas, išlikusi 
kolektyvinė atmintis. Štai kur problema: kaip įtraukti vadinamuo- 
sius folklorinius duomenis arba įpročiais virtusius ritualus į mito- 
logiją, į bendrąją mitologijos sampratą. 

P. J. - Tai ne šiaip sau trifunkcinio modelio degradacija, o ben- 
dresni dalykai. Trifunkcionalumas atitinka tą laiko tarpsnį, kai išky- 
la suverenumo problema. Tai, ką Jūs rekonstruojate, peržengia, išei- 
na anapus griežtų suverenumo rėmų. 

A.J. G. - Suverenumo samprata nebėra taip stipriai išgyvena- 
ma. Kas gi atsitinka? Esminė buvo karinė funkcija; dabar dievas 
Perkūnas „atsakingas“ už audrą, Dievo pyktį. Kitas dievas viešpats 
tampa Mėnulio dievu: jo funkcija - teikti džiaugsmą, laime; jis da- 
rosi šiek tiek žemdirbys. Kai kuriose vietovėse net nežino Mėnulio 
vardo, sako tiesiog Dievaitis; ir moterų mėnesinių nevadina dievo 
Mėnesio vardu, sako „dievinės“. — Taigi išlieka du dievai - žanda- 
ras ir geradarys. Tai nebeatrodo didinga, tai nebėra paties suvere- 
numo artikuliavimas, kaip tada, kai šalis yra suvereni ir kai žmonės 
figūratyviai klausia: kas gi yra ta valdžia, kas yra visagalybė? Tai 
krikščionybėje vadinama pagrindiniais Dievo požymiais. Indoeu- 
ropiečių trifunkcionalumas, mano supratimu, duoda galimybę kelti 
tą pačią problemą, taip sakant, „politeistiškai“. 

P. J.- Tai labai svarbu svarstant istorijos klausimus. „Tikėjimai“ 
yra atsakas į iškilusias problemas; o šios problemos kinta priklau- 
somai nuo epochos ir aplinkybių, kaip Jūs pastebėjote nurodyda- 
mas politinius ir teologinius skirtumus tarp lietuvių ir latvių. II- 
gainiui tai pasireiškia naujų mitų iškilimu, o vėliau degradacija. 
Tačiau mitologija yra veikla, atsakymas į pasikeitusias situacijas. 

A.J. G.- Drįsčiau net sakyti, kad apie religiją reikėtų kalbėti tik 
tada, kai iškyla suverenumo problema; kitaip turime tik lygina- 
mąją mitologiją. Aišku, kad Afrikos juodaodžių gentis nesprendžia 
suverenumo problemų; jie kelia kitus klausimus, galbūt daug de- 
talesnius, įžvalgesnius, bet kitus. Mitologija iš tiesų yra savotiška 
metakalba, leidžianti figūratyviai kalbėti apie polio santvarką; dėl 
to reikia pasinaudoti visų figūratyvių diskursų analize. Mitologi- 
jos sąvoka yra abstrakti, filosofinė. Semiotika nuo to pradėjo. Per 
vieną paskaitą Vilniuje nustebinau savo klausytojus: manęs pa- 
klausė, kaip aš paaiškinčiau graikų filosofijos atsiradimą. Aš atsa- 
kiau: tai yra figūratyvumo, graikų mitologijos įvedimas į abstraktų 
mąstymą. Kodėl to prireikė? Kaip tik tuo metu formuojasi Atėnų 
miesčionija... Iš tiesų gal čia esama tam tikro sąryšio; stiprėjant 
miesčionijai, išplinta patarlės, išreiškiančios miesčionijos sveiką 
nuovoką. Tuo tarpu kitose visuomenėse jos gali atlikti kitą funkci- 
ja, pavyzdžiui, juridinę. Nebepamenu, kokioje afrikiečių gentyje 
abi pusės teisme varžosi patarlėmis. Kiekvienai patarlei ieškoma 
jai prieštaraujančios; laimi tas, kurio patarlė nesusilaukia atsako: 
tai daug geriau nei du šimtai Okaseno ir Nikoletės* mergelių. 

G. P. - Ne sykį sakėte, kad problemos, su kuriomis susiduriate 
tyrinėdamas baltus, iškyla ir kaimyninėje finougrų srityje ir kad 
tarp pirmųjų, indoeuropiečių, ir antrųjų, kurie nėra indoeuro- 
piečiai, būta įvairios sąveikos. Ar galėtumėte patikslinti, kaip su- 
prantate kultūrinį regioną mitologijos plotmėje? 

A.J. G. - Jeigu keliausite aplink Baltijos jūrą, po baltų šalių pa- 
teksite pas finus, estus ir suomius, po to sutiksite skandinavus, 
švedus, norvegus, danus. Pati geografija jau apibrėžia šį regioną, 
arjis būtų kultūrinis, ar ne. Lietuvių folkloras yra turėjęs tam tikros 


* Okasenas ir Nikoletė - anoniminis prancūzų riterių romanas (vert. past.). 

įtakos užkariautojams švedams. Būta taip pat leksikos skolinių ir 
pan. Bet šios rūšies tyrinėjimų labai maža, nes stinga specialistų, 
kurie mokėtų ir baltų, ir finų kalbas. Aš veltui šaukiausi pagalbos. 
Mano galva, kultūrinis regionas svarbiau nei kalbinis regionas; 
tačiau tai reikia įrodyti. Ieškant to, kas akivaizdu, sakytume, kad 
betarpiškam bendravimui labai svarbus somatinės gestikuliacijos 
vaidmuo: taip Žmonės supranta vieni kitus. Pirmiausia tai ritualai, 
ypač tie ritualai, kurie šliejasi prie šventybės, pasaulio stebuklų 
garbinimas ir baimė to, kas dar gali atsitikti, to, kas yra greta mūsų: 
taip šventybė ir apibrėžiama. Jeigu pasidomėsite, tarkim, Prancūzi- 
jos sektų populiarumu, pastebėsite, kad šiuo paribiu iškart pasi- 
naudojama nusivylusiems patraukti... Kaimynams kažkas pasi- 
sekė — padėjo magija, užkalbėjimai; kruša suplūkė jūsų laukus, o 
kitų laukai liko nepaliesti: štai lemtingas veiksnys. Mus gąsdinan- 
tis nacionalizmas dar XIX amžiuje buvo visiškai nežinomas. Antai 
Livonijoje, dabartinėje Latvijoje, pramaišiui gyveno finai ir baltai. 
Paskui atsikraustė vokiečiai, atnešė kalbą tarpininkę. Švedai valdė 
Latviją ir Estiją ketvertą amžių. Suomijos kunigaikščiu penkis ar 
keturis šimtmečius buvo Švedijos karalius, ir dabar kone dešimt 
procentų suomių kalba švediškai; jiems tai naudinga ir ekonomi- 
niu, ir kultūriniu požiūriu. Skandinavai, priklausantys germanų 
(t.y. indoeuropiečių) kalboms, turėjo įtakos finams ir baltams. Pa- 
vyzdžiui, yra daug panašumų tarp skandinavų ir lietuvių dievų. 
Votanas, arba Odinas, kuris atitinka indų Varūną, tuo pat metu 
yra karo dievas, visai kaip Lietuvoje Kalevelis, „kalvis“, užėmęs 
Velino vietą. Ši vardą randame suomių Kalevaloje. Bet tasai, kurį 
XIX amžiaus mitologai buvo linkę laikyti karo dievu, iš tiesų tėra 
žandaras. Dumėzilis turėjo pripažinti, kad čia kažkas ne taip. Baltų 
ir jų kaimynų mitologijose aptinkamos trinarės indoeuropietiškos 
struktūros. Ką reiškia šis trilypis Dumėzilio suskirstymas? Taip iš 
tikro yra. Bet iš tikro tai yra ir padalijimo, paskirstymo principas. 
Tuo pat metu reikia pasakyti, kad semantinis krūvis gali būti pa- 
skirstytas kitaip. Kadangi negalima rimtai pasikliauti tikriniais var- 
dais, fonetika, visa kita yra savotiška formali armatūra, kuri leidžia 
mąstymo plotmėje išgryninti kiekvieną suverenumo funkciją. Vė- 
liau, figūratyviame lygmenyje, jos maišosi. 

2. Gyvatė ir namai 


G. P. - Grįžkime prie kasdieninės religijos. Ar galėtumėte papasa- 
koti apie židinio dievybes, ir būtent apie gyvačių kultą, kuriuo la- 
bai domėjosi misionieriai ir keliauninkai? 

A.J. G. - Gana keista, bet dokumentai, susiję su gyvačių kultu, 
yra prastai sutvarkyti; todėl apie tai kalbantys autoriai temato vie- 
ną dalyko pusę. Nuo XVI amžiaus turime plačią dokumentaciją, 
pirmiausia jėzuitų ataskaitas. Kontrreformacijos laikais jie keliavo 
po šalį ir ieškojo konkrečių įrodymų: kuo būtų galima žmones ap- 
kaltinti? Kokie jų kasdieniniame gyvenime buvo erezijos, „klaidin- 
go“ tikėjimo ženklai? Būdavo puiku, jei pavykdavo įrodyti, kad jie 
garbina akmenį arba medį, arba gyvatę, kurią jie maitina karvių 
pienu. Jų akimis, gyvatė buvo kažkas siaubinga, šėtoniška... Todėl, 
norėdami parodyti, ką nuveikę, jėzuitai savo ataskaitose suskai- 
čiuodavo, kiek gyvačių jie užmušė, kiek akmenų suskaldė arba kiek 
medžių nukirto. Pavyzdžiui, sykį suparalyžiavo ranką, nukirtusią 
medį... Tai tokios istorijos. Jėzuitai buvo dalykiški žmonės, mėgs- 
tantys anekdotus. Maždaug kas trečias jėzuitas buvo lietuvis, ku- 
ris suprasdavo, kas sakoma; kiti žiūrėdavo, tyrinėdavo, kartais 
vertėjų padedami. Lietuviai jėzuitai pateikia gana išsamius ap- 
rašymus; galbūt jie patys tuo šiek tiek tikėjo! Sužinome, kad die- 
vas-gyvatė gyvena gerojoje troboje, kampe, kur stovi girnos. Jis 
gyvena po girnomis, ten jo guolis. Jo vardas Pagirnis, tai sudurti- 
nis žodis, išvestas iš žodžio girnos. Taip nurodoma gyvenamoji 
erdvė. Stebėtojai jėzuitai mums aiškina: tai savotiškas altorius ar- 
ba medinis indas, pripildytas žemės, kur įsirango demonas. Jis at- 
pažįstamas pagal rato formos figūras (kartais jos lyginamos su mo- 
terų papuošalais). Jis lieka nematomas, bet kartais šliaužioja po 
trobą. Vienas tautosakininkas, įkūręs lietuvių tautosakos archyvą, 
galvojo, kad šie demonai, gyvenantys po girnomis, tikriausiai bu- 
vo lėlės. Štai folklorinis aiškinimas: tai susiję su tuo, kad estai taip 
pat turėjo lėles, kurias vadino peko - nežinau kodėl. Kadangi buvo 
išspausdintas tik lietuviškas tekstas, aš paprašiau vieną savo bičiulį 
Vilniuje pasižiūrėti lotynišką rankraštį. Nustačiau, kad čia kalba- 
ma apie du skirtingus dalykus; pirmiausia tai puodas, pripildytas 

žemės, oantra - demonas; o kultas buvo skiriamas žemei ir demo- 
nui tuo pat metu. Tuo tarpu Grunau aprašyme (XVI amžius) vy- 
riausias Prūsų dievas pavaizduotas su puodu prie kojų, kurį den- 
gia javų pėdas ir iš kurio kyšo gyvatės galva. Taigi atitikimas yra 
visiškas. Beje, šios gyvatės vykdė tam tikras funkcijas; per pago- 
nių Naujuosius metus padengdavo stalą, padėdavo visokiausių 
valgių ir nuleisdavo iki žemės rankšluostį, kad gyvatės galėtų už- 
kopti ir paragautų kiekvieno valgio. Kai valgį paragaudavo, tai 
reiškė, kad pradžia yra gera, kad metai bus geri, kad šio valgio 
visiems pakaks. Reikėjo, kad tai išaiškintų pagonių žynys, lydi- 
mas kaimo senio. - Taigi aptikau gana keistą porą: Žemyna, tai yra 
Demetra, ir gyvatė, Pagirnis, buvo garbinami drauge. O čia esanti 
žemė tebuvo ūkininko žemės valdų metonimija. Vienas jėzuitas 
praneša, kad sykį kažkoks ūkininkas, nieko neišmanantis apie gy- 
vačių kultą, išsinuomojo lauką. Jį apsėjo, tačiau kai nuvalė derlių, 
pamatė visuose vežimuose knibždant gyvates. Valstietis klausia, 
kas čia dedasi ir ką reikia daryti. Jam paaiškina, kad jis nepakan- 
kamai aukojo žemei. Tada jis paima miltų, išbarsto juos po visą 
lauką, ir gyvatės dingsta. Ši pašvęsta žemė vadinama „žeme mel- 
džiama“. Taigi tie, kurie garbina žemę po girnomis, kreipiasi į vi- 
sas Demetros valdas — šiuo atveju galima kalbėti apie vaisingu- 
mą, -o gyvatė laikoma dievų pasiuntiniu. Jos prigimtis kitokia nei 
Žemynos: ji yra Andojo, lietuviškojo Mitros, pasiuntinys. Štai kas 
liko religijai degradavus. Gyvatė tapo vienu iš svarbiausių namų 
dievų. 

G. P. - Ar šis Mitros atitikmuo taip pat yra dievas teisėjas, su- 
tartinio suverenumo dievas? 

A.J. G. - Lietuvių Mitra paskiria lemtį; iš tiesų tai - likimas. Jis 
rūpinasi ir sutartimis, bet tai nėra prekijų bendruomenė. - Taigi 
turime dvilypį kultą. Buvo aukojami pirmieji kiekvienų vaišių val- 
giai. Kiekvienoje šventėje pirmasis gurkšnis, pirmasis kąsnis ten- 
ka drauge Pagirniui ir Žemynai. Tai buvo aukos prieš sėdant prie 
stalo. Dabar, jei pereisime prie XVII amžiaus Rytų Prūsijos, Pra- 
etorijaus aprašuose praktiškai kalbama tik apie Žemynos (Demet- 
ros) kultą. Nuolat drauge minimi du kiti dievai, kurių vardai mor- 
fologiškai išvesti iš žodžio žemė: Žemėpatis, „žemės viešpats“, ir 

Žemėlukas, diminutyvas; atrodo, kad protestantams geriau sekėsi 
kovoti su gyvatėmis negu jėzuitams; Žemėlukas buvo gyvatės me- 
tamorfozė. Praetorius, kaip visi to meto rašytojai, buvo kunigas, 
pastorius. Jis mokėjo lietuviškai, bet lietuviai jam visko nepasako- 
jo; tai, ką jis sako apie gyvačių kultą, nėra patikima. Prie šios dievų 
poros šliejasi trečiasis dievas — ugnies ir dūmų valdovas. Šiuo at- 
veju reikia perprasti visą reikšmės architektūrą. Tai ne ugnies die- 
vas, o dievas, globojantis ugnį, tai yra savotiškas židinio dievas. 
Kiekvieni namai turėjo židinį. Būtent šia prasme jis dar vadinamas 
Namų Dievu; tai yra namų, dinastijos, suverenumo dievas. Šiuo 
atžvilgiu man daug pagelbėjo Dumėzilis, nes jis parodė, kad ma- 
žasis ugnies dievas buvo dinastijos dievas: vos tik atėjusi į sostą, 
dinastija įvesdavo savo namų dievus; dievas viešpats buvo namų 
židinio dievas. - Kyla klausimas: kas tas namų dievas? Kadangi 
tai Andojo (Mitros) sinonimas, ar tai negalėtų būti Žemėpatis? O 
gal tai buvo gyvatė, Žemėlukas? Aš tik užsimenu apie šią temą. 
Reikėtų apie tai parašyti knygą. 

G. P. - Buvo gyvenama su gyvatėmis. Ar jos buvo visai nepavo- 
jingos? Ar būdavo, kad jos keršydavo? 

A.J. G. - Tai, be abejo, buvo žalčiai. Jei gyvatė kam nors įkerta, 
tučtuojau ieškoma akmens, o akmuo - tai Velinas, štai kur slypi jo 
energetinės galios. Yra išlikę daug užkalbėjimų, kuriuos kalbėda- 
vo eidami į mišką, kad gyvatė neįkąstų arba kad greičiau užgytų 
įkandimas. Neįmanoma gyvačių griežtai suskirstyti. Visos jos bu- 
vo susijusios su Žemės deive Žemyna. Mitinėje plotmėje gyvatė 
kildinama iš vandens; bet ji įlenda į žemę, yra žemės globoje. Su- 
prantama, būdavo sugebančių pasinaudoti piktais kerais, jie pa- 
leisdavo gyvatę pas kaimyną. Kai kurie XVI amžiaus tekstai gana 
tiksliai aprašo, kaip keršyta. 

G. P. - Tekste apie lietuviškąjį Vulkaną* Jūs atskleidžiate sody- 
bos architektūros reikšmę bei architektūros ir žemdirbystės san- 
tykį, ypač džiovinant derlių. Susidaro įspūdis, kad lietuvių troba 


* Žr. žemiau spausdinamą straipsnį „Vulcanus Jagaubis“ (tekstas, neįėjęs į pran- 
cūziškąjį variantą Des dieux et des hommes, atitinkantis knygos Apie dievus ir žmones 
IV skyriaus „Dievai ir šventės“ pirmąją dalį). 

yra ištisai rituališka, aktyviai veikianti mitinėje plotmėje. Kiekvie- 
name kampe kažkas vyksta. 

A.J. G.- Todėl, pradėjęs kaip mėgėjas, iš tiesų nebežinojau, kur 
tai mane nuves. Darosi ganėtinai baisu, nes negali būti visų galų 
meistras. Pavyzdžiui, susidomėjęs žvaigždynais, aš kreipiausi į du 
astronomijos profesorius. Jie pradėjo man aiškinti, bet čia taip pat 
kaip su mokesčių inspektoriais, iš jų kalbos nieko nesupranti! Juo 
daugiau jie aiškina, juo viskas atrodo painiau... 


3. Religinis personalas 


G. P.- Jūs parodėte, kad namų šeimininkė ritualuose vaidina svar- 
bų vaidmenį; ji pirmoji susitinka su mažaisiais židinio dievais, 
namų maitintojais ir t.t. Tai lietuvių religijos „paskutinė“ stadija. 
Bet kas atlikdavo žynio funkcijas? Ar šeimos galva buvo taip pat ir 
žynys? Ar, be žynių, buvo ir raganių? 

A.J. G. - Viskas priklauso nuo laikotarpio, apie kurį kalbama, ir 
nuo daugiau ar mažiau atokių regionų. Jeigu domitės Pietų Lietu- 
va, labiausiai atsilikusia, XIX amžiaus pabaigoje aptinkate dvejopus 
vardus: viena vertus, tai burtininkai, veiksmažodžio burti vedinys; 
kita vertus, kerėtojai, iš veiksmažodžio kerėti. Apskritai pirmieji yra 
geri, antrieji blogi - pagal poros Andojas-Velinas (Mitra-Varūna) 
funkcijų pasiskirstymą. Akivaizdu, kad sumaištis kyla įsigalint 
krikščionybei: pradedama deginti raganas. Tai krikščioniška išmonė. 
Bet kuris ponas turėjo teisę sudeginti savo raganą: bajorų respubli- 
koje jų atsirado daug. Skandinimas buvo antrasis būdas patikrinti, 
ar įtariamoji iš tiesų ragana: jeigu nuskęsta, vadinasi, ji - ne ragana; 
jei išplaukia, vadinasi, tai ragana. Puikus argumentas! 

Žvilgterėkime dabar į XVII amžiaus Prūsų Lietuvą; prisiminki- 
me, kad iki pat Kionigsbergo ji buvo apgyventa lietuvių genčių ir 
tiktai į rytus* - prūsų. Praetorius, palikęs šimtus puslapių, pagrįstų 
dokumentais, nurodo dvi su šventybe susijusių veikėjų rūšis; tai 
arba to paties kaimo Žmonės - seniausi, turintys autoritetą ir va- 


* [Į vakarus (?)]. 

dovaujantys šeimos ar kaimo apeigoms, arba „išminčiai“, atvyks- 
tantys iš kitos Nemuno pusės. Pastarieji yra tikrieji šventikai, pro- 
fesionalai; jie yra kviečiami, atlyginama jų kelionė. Jie vadinami 
maldininkais (iš žodžio - malda). 

G. P. - Tai šaknis, kurią Benveniste'as aptiko hetitų kalboje; jos 
prasmę jis taip apibrėžia: „kreiptis į dievybę ritualiniais žodžiais“. 
Ar pagrindinė maldininkų paskirtis - mokėti maldų? 

A.J. G. - Tai kvalifikuoti tarpininkai; jų prašo, kad jie melstųsi. 

G. P. - Tokia ir brahmanų funkcija Indijoje. „Paprastas“ tikinty- 
sis negali kreiptis tiesiai į dievus, jis turi atsilyginti brahmanui, 
kad šis sukalbėtų maldą. 

A.J. G. - Taigi dviguba kunigystė gyvavo iki XX amžiaus; vie- 
na vertus, tai buvo katalikų kunigai, kita vertus, elgetos. Šie elge- 
tos leidžiasi į tolimas keliones: šimtas kilometrų jiems buvo nie- 
kai. Jie keliaudavo būriais, išsirikiavę. Kai vyksta apeigos, jie jau 
čia, šventoriuje, kaip kokie sargybiniai. Paskui kiekvienas atskirai 
keliaudavo iš vienos sodybos į kitą, rinkdami, kas jiems priklausė. 
Buvo tam tyčia skirtų dienų, trys ar keturios per metus, kai pri- 
valėta jiems duoti duonos. Elgetos yra senieji specialistai, o kata- 
likų kunigai - naujieji. Dažnai tautosakoje ir tikėjimuose jie aptin- 
kami greta: „Daviau pinigų mišioms“ ir „Paprašiau elgetų, kad jie 
pasimelstų“; išbandomos abi galimybės. 

G. P. - Jiėms kiekvienas už ką nors būdavo skolingas. Jie buvo 
kreditoriai likusios visuomenės dalies atžvilgiu. Ar esate matęs to- 
kių elgetų? 

A.J. G. - Taip, būdamas paauglys, aš jų mačiau. Jie dėkodavo, 
melsdavosi, giedodavo, visuomet iš eilės. Imkime kitą paprotį: ku- 
nigo lankymąsi prieš Kalėdas. Jis atvažiuoja su vargonininku, zak- 
ristijonu ir t.t. ir vienu ar dviem tuščiais vežimais duoklei surinkti: 
maišai miltų, viščiukai, triušiai ir dar kitokio gero. Po savaitės — 
elgetų eilė. Duoklės rinkimas abiem atvejais apibūdinamas tuo 
pačiu žodžiu: kalėdoti - keliauti po kaimus prieš Kalėdas, rinkti sau 
duoklę. Elgetoms taip pat reikia išdalyti atliekamą medų, kadangi 
šis geras skirtas ne prekiauti; jo duodavo dviejų ypatingų katego- 
rijų Žmonėms: elgetoms ir gimdyvėms. Suprantama, kas kita, kai 
elgetos ateina į laidotuves; jie gieda dvi naktis. Tai gražu, tai viena 

gražiausių apeigų, kurias man teko matyti: gūdžiame kaime, vi- 
dury miškų, mažoje medinėje koplytėlėje koks dvidešimt Šaliapi- 
no bosų - kai dar giedodavo gražia lotynų kalba. Iš tiesų trokšda- 
vai numirti! 

G. P. - Kuo virto ši elgetų tradicija šiandien? 

A.J. G. - Tai dar nepakankamai tyrinėta. Aš bandžiau atkreipti 
etnologų dėmesį. Bet kadangi tai susiję su religija, tai, žinoma, la- 
bai pavojinga. Kad gautum oficialų leidimą, reikia būti labai ryžtin- 
gam... Arba reikia aiškinti, kad tai nereikšminga. Aš patariau vie- 
nam muzikos konservatorijos profesoriui: „Jums bus lengviausia 
paaiškinti, jei sakysite, kad jus domina tik melodija, o ne žodžiai“. 
Kaip tik šiemet turėjau ten nuvažiuoti, kad daugiau sužinočiau. 
Yra lobių, kurie nyksta. 


Konstruoti ir rekonstruoti 


P. J. - Jūs dažnai vartojate žodį „konstruoti“. Dabar istorikai kar- 
tais sako, kad nėra faktų, o tiktai interpretacijos. Norėčiau sužino- 
ti, kaip Jūs pats suprantate žodį „konstruoti“. Jums leidus, tai būtų 
paskutinis klausimas. 

A.J. G. - Tai priklauso nuo labai bendrų nuostatų. Skaitymas - 
tai konstravimas: toks pirmasis semiotikos teiginys. Remdamiesi 
tekstu, konstruojame prasmę: tai dekodavimas. Sudėtiniame - žo- 
diniame ir somatiniame gestiniame - kultūros reiškinyje prasmė 
yra visur, imanentinė, vidinė. Reikia taip pergrupuoti vienetus ir 
atkarpas, kad išryškėtų konstrukcija. Tai tarsi dėlionė. Atliekamos 
dalinės rekonstrukcijos toje ar kitoje srityje, bandoma aprėpti vis 
platesnes sritis. Lietuvių religija - kaip graži moteris, kuri paseno 
ir nuvargo: galima bandyti rekonstruoti formų grožį iš išlikusių 
veido bruožų. 


FOLKLORAS IR MITOLOGIJA: 
METODO PROBLEMOS 


Mieli bičiuliai ir kolegos*, 


Aš buvau pakviestas dalyvauti šiame kolokviume nelabai aiškiais 
sumetimais, tačiau sutikau su šiuo pasiūlymu dėl visai supranta- 
mos priežasties; jaučiu didelę simpatiją suomių tautai, kuri tokia 
artima manajai, - esu kilęs iš Lietuvos, kai kurie iš jūsų tai Žino. 
Kaip specialistą mane ypač domina kultūros bei įvairių kultūrų 
problemos ir būtent evoliucija tos neaiškios disciplinos, susiforma- 
vusios pavadinimu Volkskunde arba Folklore, šiandien vadinamos 
įvairiai, pavyzdžiui, „sakytine tradicija“. Taigi manau, kad per 40 ar 
45 minutes, kurios man yra skirtos, tikriausiai galėsiu pasitarti su 
jumis, pasvarstyti, kas yra folkloras, kam jis gali būti naudingas. 
Tad kas yra folkloras? Vokiečiai jau sugalvojo naują terminą, 
kuris leidžia folklorą statyti priešpriešiais „folklorizmui“. Iš tikrųjų 
tarp to, kuo, viena vertus, domisi etnologija - pavadinkim ją „moks- 
lu, išsamiai tyrinėjančiu archajines visuomenes“, ir, kita vertus, fol- 
klorizmo, kurio esmė - paskatinti šokti bretonus su savo apskrito- 
mis skrybėlėmis (dideliam publikos džiaugsmui), yra neabejotinai 
rimta sritis, kurią sunku aiškiau apibrėžti. Visa tai, beje, jau sena 
istorija, ir suomių mokykla čia taip pat yra šiek tiek susikompro- 
mitavusi. Jūs žinote, kad folkloras pirmiausia buvo vertinamas kaip 
grožio šaltinis. Folklorą rinko, jį dainavo, atlikinėjo folklorines apei- 
gas, ir šios tendencijos iki šiol tebeveikia kai kuriuos tyrinėtojus, 


* Tekstas iš įrašo, padaryto posėdžio metu. 

bet šalia jų jau nuo XIX a. pradžios plinta nuomonė, jog liaudies 
išmintis yra tautos genijaus išraiška. Tuomet kiekviena tauta puolė 
ieškoti savo genijaus, savo Volksgeist. Visa tai, žinoma, labai jaudi- 
nantys dalykai, bet leiskite man kalbėti apie juos šiek tiek nepa- 
garbiai. Kažkada, pakviestas dalyvauti viename „Plejados“ leidi- 
nyje iš „Pasaulio literatūrų“ serijos, aš veikiai supratau, kad iš 
manęs tikėtasi samprotavimų apie specifinę lietuvių tautos dva- 
sią, bet kad ji niekuo nesiskiria nuo rumunų ar, sakykim, suomių 
tautos dvasios. Ieškoti specifinių bruožų, aišku, yra labai gražu, 
bet, kultūringai kalbant, aš manau, kad tai skraidymas padebe- 
siais ir kad tai yra etapas, kurį turi pereiti visuomenė, pradedanti 
domėtis savo tautos sakytine kultūra, bet tik pereinamasis etapas. 
Žymioji suomių mokykla taip ir padarė XX a. pradžioje, racionali- 
zuodama folkloro tyrinėjimus, net, sakyčiau, įkvėpdama jiems po- 
zityvizmo dvasią. Daugybės studijų rezultatas buvo vadinamoji 
Aarnės-Thompsono klasifikacija - reikalingiausias įrankis viso pa- 
saulio folklorui ir apskritai naratyvumo tradicijai tyrinėti; bet šis 
pozityvizmas vedė į tam tikrą teksto desakralizaciją, kažkaip susmul- 
kino „išgyvenimus“, vaizdžiai tariant, nupešiojo vertės elementus. 
Aš stoju būtent prieš šią tendenciją ir ieškau naujo, tinkamo žodžio. 

Problema gali būti formuluojama šitaip: tyrinėtojo požiūriu „sa- 
kytinė tradicija“ galiausiai privalo būti užrašyta, įrašyta ir išsau- 
gota. Taip ji nustoja būti gyvu kalbėjimu ir nuo šiol tampa doku- 
mentu. Bet kam to reikia? Tam, kad būtų atkurta ankstesnė būklė, 
būklė kultūros, iš kurios galiausiai lieka tik tikėjimai, patarlės, 
mįslės bei pasakojimai, t.y. maži pasklidi elementai tos didingos 
visumos, kokia buvo kultūra pradžioje. Vadinasi, folkloristo, kaip 
tyrinėtojo, užduotis būtų, mano manymu, ištirti ir atkurti, panašiai 
kaip tai padarė kalbininkai, pirmiausia indoeuropeistai, kažką pa- 
našaus į pirmapradę kultūrą, tą stadiją, kuri leistų suvokti kultūrą 
kaip kažką koherentiška. 

Juk įsigilinę į surinktus ar užrašytus folkloro duomenis pa- 
stebėsime, jog ten yra visai nelygiaverčių dalykų. Rasime dainų, 
užrašytų, kaip jūs žinote, šimtais tūkstančių egzempliorių, bus ir 
pasakojimų, bet rasime, pavyzdžiui, ir kalendorinių švenčių ap- 
rašymų. O ką reiškia tos kalendorinės šventės? Jos yra, pasakytų 

etnologai, kaimo bendruomenės darbų ir vargų akompanimentas. 
Bet jei jūs atsigręšite į antikos laikus, pamatysite, kad esama kalen- 
dorinės tvarkos ir kalendorinių švenčių ir Romoje bei Graikijoje ir 
kad tai yra ritmas, pasikartojantis švenčių ciklas dievų garbei, dė- 
kingumo dievams išraiška. Kitaip sakant, tai nėra tik tai, ką mes 
esame išsaugoję dabartinėse kaimo bendruomenėse pavienių ritu- 
alų ar šventinių papročių forma; tai yra intensyvaus religinio gy- 
venimo liekanos. Ir svarbiausia, manau, yra atkurti, ištirti, kokios 
tai buvo apeigos ir kokiems dievams jos buvo skirtos. Koks buvo 
vienos ar kitos kultūros ritmas, pasakyčiau, šventasis alsavimas. 

Kalbant apie ritualus akivaizdu, kad mūsų visuomenės taip pat 
yra savaip rituališkos, bet jose yra išlikę ir itin vertingų ritualų, 
pasireiškiančių vaikų žaidimais, piemenų išdaigomis, linksmais pa- 
sakojimais arba nedideliais vaidinimais, kuriuos valstiečiai rengia 
per šventes. Ką visa tai reiškia? Kodėl mes tuo domimės? Ar tik 
todėl, kad tai vaidinimai? Bet kam stengtis juos išsaugoti, kokiam 
tikslui? Tik tuo atveju galima kalbėti apie kultūrų išsaugojimą ir 
išgelbėjimą, jei tos kultūros jau iš pradžių turi vertę. Prieš kalbant 
apie išsaugojimą, reikia pirmiausia patvirtinti ir aptarti verčių bu- 
vimą, nes man neatrodo, kad nemotyvuotas saugojimas būtų savi- 
tikslis. Ką mes pastebime tuose vaikų ir piemenų žaidimuose, tuo- 
se linksmuose vaidinimuose? Matome, jog tai yra desemantizuoti, 
jau praradę savo prasmę ritualai. Ištirti ir atkurti jų tikrąją, kadai- 
se gyvavusią, bendruomenių išgyventą reikšmę, remiantis tomis 
konfigūracijomis, kurias pavyksta užčiuopti tradicijose, yra nepa- 
prastai sunkus uždavinys. 

Ir čia mes prieiname išvadą, kurią aš padariau dvidešimt metų 
po truputėlį kaip „meistrautojas“ rankiojęs folklorinę medžiagą: 
stengiantis rekonstruoti folklorą, reikia rekonstruoti mitologiją. Ma- 
nau, kad pagaliau vienintelis tikslas, kurį gali užsibrėžti folkloras, 
ir yra mitologijos rekonstrukcija. 

Žinoma, aš ėjau šios srities pirmtakų, didžių žmonių pėdomis. 
Pirmiausia tai požiūris į mitologiją kaip į ideologiją, t.y. tokią ide- 
ologiją, kurią visuomenė pateikia kaip figūratyvų dieviškojo su- 
verenumo atvaizdą. Tokią prasmę turi Dumėzilio atlikti indoeu- 
ropiečių dievų tyrinėjimai. Tai leidžia politeistiškai įsivaizduoti, 

kokiu būdu Žmogus gali būti laisvas, kai jo dievai - visagaliai. Tai 
dar viena projekcija. Ji implikuoja religinę dimensiją. 

Ir pagaliau aš prieinu kiek netikėtą išvadą, jog, norint darbuo- 
tis folkloro srityje, norint tikrai jį mėgti, reikia būti neabejingam 
religijai. Reikia būti neabejingam visoms religijoms, suprasti reli- 
gingumą kaip fenomeną ir pripažinti, jog religingumas yra visos 
kultūros dalis, labai svarbus jos komponentas. Ir nebūtinai išpažinti 
tą ar kitą tikėjimą — tai jau kitas klausimas. Bet aš manau, kad nie- 
kada neturėsime tikros mitologijos, folkloras niekada nebus verti- 
namas rimtai, jei čia nebus atpažinta ir pripažinta šventybės prasmė. 

Visus šiuos pasakojimus, išlikusius stebuklinių pasakų forma, 
atmetus visus sąlygiškumus ir stereotipus, galima laikyti žmo- 
giškosios išminties formomis. Nekalbu jau apie patarles; tai vėl 
kažkas labai specifiška. Yra pastebėta, jog kiekviena etninė kultūra 
turi savų patarlių, kad pasakytų „taip“, ir tiek pat patarlių, kad 
pasakytų „ne“. Tai kažkas panašaus į stereotipišką sustabarėjusią 
teismo procedūrą, kuri leidžia argumentuoti ir liaudies teismo, ir 
teisėjų akivaizdoje. Svarbu tai, kad tokiu būdu žmogiškoji išmin- 
tis pasireiškia figūratyviai ir net, sakyčiau, paradoksiškai. Mano 
manymu, graikų mitologija jau buvo graikų filosofija: šios mitolo- 
gijos virsmas Sokrato ir Platono veikalais pagimdė filosofiją. Kitais 
žodžiais tariant, mitologija - tai figūratyviai užkoduota filosofija. 

Galiausiai, tuo ir baigsiu, aš manau, kad tikra mitologija - tai 
kažkas daugiau nei religija, nei filosofija, tatai galiausiai yra kultūra 
plačiąja prasme. Mūsų desakralizuotoje visuomenėje kiekvienas 
gestas, kiekvienas veiksmas tampa elgsenos stereotipu. O visuo- 
menėje, kur šventybė tebėra gyva, kiekvienas veiksmas, filosofija, 
mokslas - botanika, zoologija, etninė botanika, etninė zoologija 
ir t.t. - disponuoja įvairiomis klasifikacijos procedūromis, takso- 
nomijomis, naratyvinėmis struktūromis, aprėpiančiomis visą mūsų 
elgseną. 

Ir paskutinis pavyzdys: aš domiuosi bitėmis; mano studija apie 
bites kol kas išleista tik lietuviškai, bet po dviejų mėnesių ji pasiro- 
dys prancūzų ir anglų kalbomis. Aš supratau, kad bitės - tai atski- 
ra kalba, yra bičių kalba, kuria galima kalbėti apie įvairius kitus 
dalykus. Bičių motinėlė, karalienė, - tai deivė, kuri Lietuvoje, kaip 

ir senovės Graikijoje, buvo ištekėjusios moters simbolis. Bičiulystė — 
draugystė per bites, kai pasidalijama spiečiumi, bendrai naudoja- 
masi aviliais - yra viena pirminių feodalizmo formų. Tai taip pat 
pagalbinė giminystės institucija: jei šeimoje būdavo per daug vy- 
riškos lyties įpėdinių, jiems nuotakas parinkdavo iš susibičiulia- 
vusių per bites. Ir statistikos duomenys rodo, jog Lietuvoje bitinin- 
kaudavęs paprastai antrasis sūnus. Moterys neturėjo teisės užsiimti 
bitėmis. Tai - ne moterų darbas. „Užsiiminėti bitėmis - tai tas pat, 
kaip ir užsiiminėti moterimis“, - sako valstiečiai. 

Pasidomėję dar ir midaus gėrimo ritualais, paplitusiais ir Suo- 
mijoje, ir Pabaltijy, matome, kaip išsiplečia bičių kalbos reikšmė. 
Tačiau galėčiau paimti ir kokį kitą pavyzdį, sakysim, lokio ar triu- 
šio, įvairiose civilizacijose, kuris tampa figūratyvia priemone pa- 
sakyti kažką kita. 

Daugiau negaišinsiu jūsų laiko ir baigsiu pasakydamas, jog jei 
verta užsiimti bitėmis — o pirmiausia moterimis, - tai ne mažiau 
svarbu užsiimti folkloru, bet folkloru kaip reikšmės visuma, t.y. kad 
būtų atkurtos kultūrinės vertybės, dėl kurių vėliau vertėtų kovoti. 

Apie dievus ir žmones 


Index nominum 


Aeolus Žmudzki 114, 312 

Aesculap(i)us (gr. ir lot.) 178, 179, 184, 323 

Aitvaras 51,52, 55,61, 64-67, 72, 86-120, 
179, 305, 312, 331 

Andaj 178, 179 

Angiai 179 

Apidėmė 103-107, 120 

Aristėjas (gr.) 266, 267, 289 

Audenis 138 

Auseklis (lat.) 184, 186 

Ausschauts (pr.) 184—-186 

Austėja 201, 244, 261-291, 331-334 

Auszweikus 185 

Aušra 138, 140-141, 248 

Aušrinė 37, 123-191 194, 205, 210, 234, 
236, 237, 244-254 

Aušrinės Tarnaitis 148-149, 150, 151, 175 

Auššveitis 183—188, 210, 249, 250 

Auštra 136, 138 

Auštrinis 138, 141 

Autrimpas (pr.) 185 


Babaužė 305 

Babilas 264, 273 

Bangpūtis 137, 179, 305 

barstukas (kaukutis) 53, 54-58, 77, 80, 
107, 179 

barzdukas 51, 53-56 


Baubaušis žr. Jaučių Baubis 

Baublys žr. Jaučių Baubis 

Baužis 305 

bezdukas 51, 53, 54—56, 58, 62, 80 

Bhaga (ind.) 213, 250 

Bog (sl.) 213, 250 

Bresas (air.) 287 

Bubalis žr. Jaučių Baubis 

Bubas 305 

Bubilas 273-275,277, 278, 288, 289, 331— 
333 

burtininkas 153 


dalis 159, 210-223 

deivis 301, 302 

Deyve 221, 222, 313 

Demetra (gr.) 263 

Deuoitis 180 

Dievas 142, 180, 202-204, 229 
Ponas Dievas 214 žr. Senelis Dievas 
Diviriks 178 

Drąsus 53 

Drebkulys 179, 305 
Dvargantis 330, 333 

dvasia 193 

Dzievaicis 180 


Eglė 174 

Euridikė (gr.) 267, 289 
Ežiagulys (Ezagulis) 78, 79, 83 


Februus (lot.) 331 
Feniksas (gr.) 92 
Fortūna (lot.) 235 


Gabėnas 310, 311, 312 

Gabie deus 300, 311 

Gabija (-elė, -ikė, -ėta) 94, 205, 299, 300, 
311 

Gabikis 311 

Gabis (-ys) 311 

Gabjauja 179, 299-305, 311 

Gabjaujis 222, 299—305, 308-315 

Gabvartai 313—315 

Gaja (gr.) 250 

Galgis 305 

Ganda 289, 329-334 

Gandharva (ind.) 331 

Gavėnas (-anas, -enis) 114, 115,305—315 

Gediminas 232 

Gegė (-utė, -užė) 197-199, 322 

Giltinė 179, 187, 202, 206—210, 220, 247, 
254, 305 

Gondu 329—-331 


Indra (ind.) 177, 178, 206 


Jagaubis 40, 42, 299, 304, 310, 311 
Jargutalis (Jur-) 305 

Jaučių Baubis 144, 145 

Javų dvasia 40, 303, 313 

Jėzus 335, 337 

Jogaila 322 

Jokūbas (šv.) 344, 345 

Jungfer Maria 244 žr. Panelė Švenčiausia 
Juozapas (šv.) 127, 141, 152, 338 
Jupiteris (lot.) 235 

Jurgis (šv.) 318 


Kalvelis 153—157, 178, 179 


Kanapius (-inskas, -ickas) 307 
Karvė: Gausybės K. 146 
Geležinė K. 146, 164 
Laumės karvės 187 
Kaukaras 314 
Kaukas (kaukutis) 37, 51-85, 86, 87,89 
90, 95-97, 107, 179, 305, 309, 314 
Kentauros (gr.) 331 
Kerėtojas 152 
Kibirkščia (Virkščia-) 342, 343, 346 
Kibirkštas 343—346 
Kirnis 106-112 
Kristus 320 
Kumpickas 307 
Kuršis (-as) 301, 302, 303, 306 
Kvasis (Kvasir) (skand.) 333 


Laima (-ė) 87, 111, 137, 166, 175, 187, 
192-254, 286 

Laima-Dalia 87, 131, 159, 211, 212, 220, 
221, 223, 250, 252 

Laimelė (Lau-) 179, 194, 223, 252, 305 

laimės (trys) 186—188, 193, 194, 218, 245, 
250-253 

Laimykas 87 

Lašinius (-ininis, -inskas) 306, 307 

Laukpatis 58 

Lauksargis 88 

laumė 37,74, 87, 88, 187, 193, 195, 234, 
235, 290, 305 

Lazdona 264, 265, 277, 278, 283 

Linksminė 227, 234 

Liubegeldae 150 


Mada (ind.) 333 

Maia (lot.) 315 

Marcoppolum 57, 58 

Marių Karalius 116, 166 

Marių Merga (pana) 142-145, 148, 160, 
164, 165, 172, 174 

Matergabia 310 

Medeina 152 


Mėnuo (-ulis, -esis) 137, 138, 141, 147, 
175, 180-184, 188, 205, 213, 218, 233, 
246, 251, 252, 323-—-325 

Mesinas 307, 308 

Meškiukas 154 

Mykolas (šv.) 344, 345 

milžinas: berankis m. 134 
vienakis m. 139 milžinų rasė 139, 175, 
224, 228, 229 

Mitra 99, 111, 130, 132, 177, 178, 180, 
206, 213, 233, 252 

Mutunus Tutunus (lot.) 330 


Namiszki Diewai 89, 90, 179, 222, 305 
Nelaimė 211, 212, 220, 254 

Neščėstis 193 

Nykštukas 35, 73, 346 nykštukų rasė 224 
Nimfa (gr.) 263, 290 

Nunaday 178 


Occopiruum 229 
Ops Consiua (lot.) 222 
Orfėjus (gr.) 267, 289 


Panelė Švenčiausia 141, 149, 175 žr. 
Jungfer Maria 

Patrimpas (pr.) 176—-180, 184, 185, 252, 
323, 324 

Patulas (pr.) 176, 178, 179 

Peleno Gabija (Polengabia) 310, 311 

Perkūnas 68,69, 72, 88,94, 103, 104, 114— 
116, 141, 154, 182, 203—206, 208, 228, 
246, 343—346 

Perkūnas (pr.) 176, 178 

Pizius 289, 329-333 

Polifemas 139, 228 

Praamžius (-is) 227, 231, 232, 234, 235 

Prakorimas 227, 228-236, 240, 247, 249, 
252, 254 

Prakurimas 227,229, 231 

Prometėjas (gr.) 160 

pūkys 91, 118 

puščius 114 

Pušaitis 57, 58 

Pušetas 57, 58 

Puškaitis 57-59, 62, 64, 81, 90, 107, 108, 
111 


Ragana 137,151-157, 159, 186, 187, 193, 
242, 277, 278, 290 

Rūdė 344 

Rugių Boba 303 


Saulė 71, 124, 138, 140-142, 154, 157, 
185, 245, 246, 247,312 Antroji S. 127, 
128, 135, 138, 140, 148 

Senelis Dievas 193, 199, 203, 209, 212- 
214, 216, 233 žr. Dievas 

Silkius 308 

Slogutė 87 

Stata (lot.) 315 


Šiaurys žr. Vėjas 
Šventaragis 32, 179, 232 
Švitelis 91, 118 


Tabalas 335-340 

Tarnaitis žr. Aušrinės Tarnaitis 
Tavvals 335—340 

Tratikas Kibirkštų 341-346 
Twerticos 341 


Upinis 71 


Vaidevutis (pr.) 270 

Vaižgantas 40, 64, 77,81, 83,85, 90, 307, 
330, 333 

Vajus (Vayu) (ind.) 114, 312 

Vanduo 138, 143, 228, 229, 235, 240, 249 

Vargas 211, 212 

Varūna (ind.) 99, 111, 177, 178, 206 

Vėjas 113-116, 135, 136, 137, 138, 143, 
152, 154, 193, 228, 229, 235, 240, 249, 
312 

Šiaurys Vėjas 128, 137,138, 140, 141, 143, 
146, 147, 151, 160, 161, 171 

Vėjamūte (lat.) 137 

Vėjo Brolis 115, 333 

Vėjopatis 114, 137, 138 

Vėjų Motina 124, 132, 134, 135, 137, 138, 
169 

vėlė 76, 77,79, 85, 158, 159, 342, 343 

trys vėlės 158 

Veliona 77-80, 85 

Velnias 62-64, 87, 96, 102, 114, 115, 139, 
144, 154, 163, 206, 214, 228, 233—235, 
249, 343, 346 

Vesta (lot.) 312 

Vėžių Karalius 160 

vilkolakis 167 

Virkščia-Kibirkščia 342—346 


Volcanus (lot.) 300, 304, 311, 312, 315 
Vulcanus (lot.) 153, 178, 299, 311 


Waydolottinnen (pr.) 177, 324 
Welina 87, 88 


Žaibas 344, 345 

Žaltvikša (Žaltviska) 91, 95, 109, 118 

Žemė 143, 147, 174, 175, 236, 249, 250 

žemėpačiai (dievai) 86, 249 

Žemėpatis 58, 85, 88, 179, 305 

Žemyna 72, 85, 116, 137, 179, 201, 261, 
263-265, 270, 305 

žemininkai (dievai) 175, 179, 180, 183, 
186, 249 

žynė 196, 245 

žmogus: žmonių rasė 224 


Index rerum 


aguona 323 

akys 100, 101, 102, 110, 181 

aklumas 102, 105, 110, 162 

akmuo 92, 201, 219—-224, 248 

alga 60, 219 

alus 42, 55, 90, 117, 244, 279, 301, 302, 
303 

amalas 67-70, 83 

amžius 201 

anga 192, 287 

angis 179 

anglis 61, 92 

aprengta 61 

arklys 88, 102-103, 114, 119, 146, 147, 
160, 172 sidabrinis a. 146 

ašara 282, 283 marčios ašaros 282, 283 

atspindys 150 

audimas 262 

audra 67-70 

aukuras 223, 224 

aulaukis 138 

avinukas 216, 217 

avis 217, 218, 273-277 

avelinė bičiulystė 273, 276 

ąžuolavertis 139 


badytinės (jaučių) 272 
balnas 147, 171, 172 


balta 302 

banda 270, 271 Aušrinės banda 144-146, 
186 

bandininkas 270—272 bandininkų kryžius 
272 b. pautienė 272 

bandžiulystė 270-273, 276 

bedalis 201, 206, 208, 210, 214 

bergždinė 75, 84 

bernelis (-iai) 337 

besaikingumas 240, 275, 333 

bezdas 56, 58 

bičiulystė 265—273 avelinė b. 273, 276 

bitė 261-291, 320, 331 

bitelių vežiojimas 76, 338 

bitininkystė 231, 264, 266, 268, 331 

blogas 267 

blukas (-is, -ė) 335—339 bluką vilkti 335— 
339 

blukvilkis 335, 336 

Bobasuppe 302 

brolava 273 

brolis (antrasis) 265, 269 

bulius 144, 145, 172, 183, 186, 236 

burta 214 


corč (gr.) 282 


čiaudėjimas 166, 167 

čvikas 324 
čvikinas 42, 323, 324 
čvikis 324 


dalis 131, 159, 182, 192-223, 233, 238, 
249, 250, 254 
avinuko d. 159, 216, 217, 233 
šuns d. 159, 217 

dangus 147, 154, 156 

dargana 69 

debesis 70-72, 145 

delčia 60 

dėles auginti 288 

dermės juosta 70 

dilimas 219-221 

dūbla (-iai) 157 

dūmas 242 

duona 55, 270, 272 

duonkubilis 309 

dūšia 159 karalius be dūšios 166 


eglarautis 139 
erškėtis 149 

eržilas 157, 172, 183 
ežia 68 


gabartai 313—315 

gabjauja (-is) 39, 40, 300—304 

gadinimas (pieno) 186 

gaidys 41,42, 65, 66, 95, 96,97, 108, 197, 
219, 301, 302, 304, 309-311 
gaidžio valgymas 309, 311 

gaisras 61, 93,94, 103, 104, 105, 207, 208, 
300-302, 309, 312 

galvos nukirtimas 173, 174 

ganda(s) 332, 333 

Garnio šventė 40, 303 

gauruotumas 275, 276 

gavėnas 305, 315 

gavėnia 305, 307, 310 

Gavėno pyragas 308, 311 

Gavėno varymas 306 


geležinė karvė žr. Karvė 

geležminkis 139 

gentis 337 

gyjantis vanduo žr. vanduo 

gilė 150 

giria 129, 143, 152, 178, 179 

girnų pusė 343 

giros kubilas 343 

gyvasis vanduo žr. vanduo 

gyvastis 165-168 

gyvatė 52, 177-179, 320, 321 

gyvuonis 161-163, 167 

Grabnyčios 317, 318 

griausmas 94, 342, 344 

grožis 137, 141, 145, 146, 157, 162, 165, 
181, 182, 247, 251 

grūšia 96, 107, 109-112 

gulbė: trys gulbės 217, 218 


Ilgės 77, 78, 85 

įsodija 266 

išmintis 208, 216, 233 
išvertimas (iš vežimo) 306, 308 


jaknintis 160 žr. jeknos 

jauja 300, 301, 305, 307, 313-315 

jaunystė 145, 162, 165, 181, 251 

jautis 84, 144, 145, 166, 172 mėlynas j. 
161 jaučio oda 204 jaučių badytinės 
272 žr. bulius 

javai 90, 177, 300-303 

jeknos 150 žr. kepenys 

juoda 95, 96, 103, 104, 109, 110, 302 


kaimynas 336, 337 

kairioji (koja) 322 

Kalėdos 135, 335, 337 

kalnavertis 139 

kaltūnas 43, 67, 87, 100-102, 105, 106, 
114, 115, 119 

kalvė (požeminė) 154 

kalvis 153, 154, 155, 156, 172 


kamanos 147, 172 

kamas (-uolys) 133, 138, 323 

kanapė 307, 323 

kapinės 76, 80, 120 

karoliai 157, 169 

karvė 145, 146, 153, 157, 186, 187, 236 
geležinės karvės 145, 146, 164, 168, 
172, 187 

kaukas (Mandragora off.) 52 

kaukė 66, 67, 73-76, 81 

kaukolė 67,73, 76, 81 

kaulas 68, 69, 79 

kelias 96, 107, 119, 120 

kelmas 109, 118, 144, 211 

kepenys 158-161, 168, 216, 217 

kepta 52, 89, 90 

kerėjimas 98 

kiaulė 67-73, 78, 79, 83,84, 307,308, 310 
k. galva 307 k. uodega 307 

kiaulmiegis 70 

kiaušiniavimas 285, 287 

kiaušiniai 64, 65, 89 

kiaušis (-inis) 64, 65, 78, 96,97, 111, 160, 
166, 168, 323 

kibirkštas 343—346 

kibirkštis 300, 301, 309, 341-346 

kilpa (ugninė) 344, 345 

Kirmėlinė 320 

Kirmėlių diena 320, 322 

Kirmių diena 224, 320, 321 

kirnis 108, 109 

kirvis 211, 220, 228 

klėtis 222, 307 

kluonas (klojimas) 53, 222, 307, 308, 313, 
314 

kopūstas 204 

košė 89 

kraujas: marčios k. 42, 283, 288 

kreivumas 267 

krikščionybė 319, 320 

Krikštai 306, 317-325 

krikštas 272, 318-—-320 

krikštijimas 230, 318—322 

krikštynos 244—247 kumeluko k. 323, 324 

krikštinti 318-322 

Krikštų šventė 41, 319, 320 

kryžkelė 96, 98, 99, 119, 319 

kruša 69, 70 

kuilys 65, 66, 67, 69, 72, 78, 82, 96, 97 

kumelė 172 jūrų k. 146—148, 172, 184 

kumeliukas: dievo k. 147 dangaus k. 184, 
323 

kumpis 68, 79 


laimė (-a) 110, 127, 131, 177, 182, 183, 
187, 188, 192-201, 213, 218, 238, 247, 
253, 254, 321, 322, 223 

Laimės juosta 235, 238, 242 

laimingas 216 

Laimos skaitlius 252, 253 

Laimos šventė 248 

laivas 156 aukso I. 153, 156 

lalavimas 284—288 

langas 187, 286, 287 

lapas 139, 203 kopūsto I. 204 

Laumės juosta 227, 234, 235, 241, 242 

Laumės šluota 235 

lauminė skara 239 

ledai 68, 69, 79 

Ledų diena 40, 70, 83 

lėmimas 192-210, 214, 231, 232, 237,238, 
322, 323 

lerva 75 

lyčyna 75, 84 

liejimas (į lubas, į žemę) 278-280 

liepa 108, 111, 166, 248 

lietus 68, 70, 79 

liga 98, 100-102, 162, 193, 251 

lykas (lykinis skaičius) 252 

liktė 214 

lykuva (likava) 243 

linas 75, 276, 307 

linksmybė 181 

Lino Kančia 62, 64 

lopšys (aukso) 152, 153 
luošumas žr. raišumas 
luoma 214 

lūpos 288 


mainai 154 

malkos 205 

malonės juosta 234-236 

marai 241, 242 

maras 224, 239-243, 247 

marios 138, 143, 144, 153, 161, 166 

martavimas 278-291 

marti 218, 278-291 marčios kraujas 42, 
283, 288 marčios ašaros 282-284 

medus 261-291, 323 

meilė 136, 137, 139, 170 

mėlyna 237, 238, 239 

melissa (gr.) 263, 266 

mėnulis (-uo, -esis) 88, 180, 181 

merga (-aitė) 218, 261—291, 324, 330 

mėros (gr.) 249 

mėsa 90, 288, 301, 302, 307, 308 be mėsos 
301, 302 

meška 318 

mėčtėčr (gr.) 282 

midus 42, 278-291 

miegas 170 miegančioji karalaitė 164 

migla 241, 242, 243 

miltai 90, 117 

mįslė 214 

moira (gr.) 194, 195, 250 

moteris 261-291 

muturas 282, 284 muturuota 282, 284, 
285 


nagas 100, 115 

nauda 51, 56, 89, 182, 187,200,219, 222, 
224, 251, 252, 270 

negandas 332, 333 

nelaikis (-kšis) 201, 202 

nelaimingas 210-212 

numphė (gr.) 282, 289, 290 


nuoga 60, 61, 62, 93 
nuometas 282, 284 nuometuota 282 


obelė 135, 139, 320 

obuoliauti 136 

obuolys 133—137, 139, 145, 168-170, 279, 
283 

obuolių sodas 133-137, 139 

oras 52, 72, 116, 143, 162, 169, 237, 238, 
264, 280, 312 

ožinis (vėjas) 138 


paltis 69 

panagės 312 

pantis 135 

pasaga 103 

pasaka 214, 215 

paskanda 228, 241, 249 

pati 98, 101, 214-218 

paukštis 92, 94, 95, 106, 118, 145 
trys paukštės 217, 218 

pautas (test.) 65, 72, 96, 97 

pavietrė 240, 242 

pavydas 267 

peilis 114, 154, 169, 305, 312 

perkūnija 68, 79 

perlai 157, 169 

pienas 55, 90, 153, 169, 177, 186, 187 
verdantis p. 145, 164 šutintas p. 278 

piktumas 267 

pilvas 158, 166 

pinigai 55, 61, 92, 98, 110, 111, 118, 119 
degantys p. 91, 95, 118 pareitiniai 
p. 98, 99, piniginis aitvaras 91, 117 

pirštas 345, 346 

pizė 329 

pizius 329 

plaučiai 158—161, 168, 169, 216, 217 

plaukas 100, 101, 130-132, 140, 148, 149, 
152 

plūdynė 284 

prakorauninkas 230, 231 


prakorauti 229 

prakorimas 229—231 

prakūrėjas 231 

prisilytėjimas 217, 289 
Pusiaugavėnis 308, 309, 313, 317 


radimas 154 

rago (mėn.) 325 

raišumas 102, 105 

rasa 145, 157, 169, 248, 287 

Rasos šventė 248 

raudona 91, 95, 237, 238, 239 

ražienos: palikti ant r.; grėbstyti r. 285 

riba 192 

riešutas 149, 150, 209, 226, 233, 234, 235, 
264, 277, 278, 283 

rytagonės 40, 287 

Rojaus darželis 135, 136 

rugiai 68 

rugieniai: palikti ant r. 285 

ruožuota 239 

rupūžės pabučiavimas 173 

rūtų darželis 136 


saikingumas 241, 333 

sala 144 

samtis 303 

sapnas 170 

sėmenys 77 

sikis (-ė) 42, 77, 85 
skalsa(s) 55, 56, 60, 88, 90 
skara 110, 239 

skarbas (paslėptas) 91, 92, 97 
skerstuvės 78, 79 

skiedra 59, 61 

skruzdė 130, 131 

slibinas 52, 165, 166 
smertis 166, 202, 203 
sniegas 69, 71 

stabas 224 

stulpas 103, 314, 339 
subinė (nuoga) 93, 118 

Sukčiaus diena 172 

sūpynės 313 

sveikas 138, 161-164, 167, 174, 185 

sveikata 137, 161-168, 174, 177, 181, 182, 
185, 217, 247, 251 

svietas 174, 237, 240 


šeivamedis 56, 107, 108, 111 
šermenys 77, 78 

šiaudų kūlis 303, 304 
šykštumas 267 

širdis 101, 102 

šiupinys 307, 309, 310 
šlubumas 102 

šokinėjimas 280 

šuo: šuns dalis 159, 217 
šventorius 80 


Tabala 335-339 

tabalai 335, 339 

tabalas 335—339 

talentas 200 

Tesmoforijos (gr.) 263, 288 

tiltas (sidabro) 153, 156 

tranas 85, 274, 275, 277, 289 

tranauti 277 

Trijų Karalių šventė 317 

trys 251, 252, 253 žr. trys gegės, trys 
gulbės, trys laimos, trys paukštės, trys 
vėlės 

trišakas (medis) 218 

turgaus diena 172 

tvanas 139, 224—228, 238, 240, 247 


ugniekas 343 

ugnis 61, 66, 72, 89, 91, 92, 94, 105, 118, 
203,217,218, 300, 302, 305,310-312, 
331, 341-346 
amžinoji u. 178, 179 ugnis szwenta 
297 ugninė kilpa 344, 345 

Užgavėnės 75, 285, 303—310, 338 

užkurystė 266 

užvožimas (duonkubiliu) 309 


vainikas 281, 282, 284 vainikuota 282, 284 

vaisingumas 76, 261, 280 

vaivoras 235, 238, 239 

vaivorykštė 270, 226, 227, 234, 235, 238, 
339, 241, 242, 248 

vanagas 129-132, 162, 199 

vanduo 68-72, 76, 85, 116, 143-145, 147, 
159, 161, 162, 165, 166, 168, 169, 174, 
177, 186, 203, 204, 205, 249 
geltonasis v. 168, 169 gyjantis v. 161— 
164, 168 gyvasis v. 161-164, 168 

varškė 90, 117 

vaškinė (žvakė) 107, 108 

vėdaras 79 

vėjas 113-—116, 135, 171, 312 

vėjo ryšiai 135 

vėjo sostinė 138 

Vėliai 78 

Velnio diena 172 

vėmimas 69, 90, 117 

vėtra 116 

vėžys 158, 160, 161 

viesulas 114, 116, 120 

vilkas 130-134, 139, 161, 167 
geležinis, varinis v. 132 

vilna 242, 275, 276 


vynas 42, 278, 279, 283, 286 

vyrai 265, 302, 306, 308, 311, 330 v. 
lalauninkai 285, 286 

virkščia 342, 343 

viršininkas 272 

virta 52, 55, 89, 90 pavirta 216 

virtimas: per galvą 308 per žardą 308 ant 
kito šono 318 

virvagalis 135 

vyšnia 107-109 

višta 103, 104, 109-111 

Volcanalia (lot.) 299, 300, 315 

Apie dievus ir žmones 


Apie dievus ir žmones. Lietuvių mitologijos studijos, Chicago: Algimanto 
Mackaus knygų leidimo fondas, 1979, 360 p. Perspausdinta: Algirdas Julius 
Greimas, Tautos atminties beieškant. Apie dievus ir žmones, Vilnius-Chicago: 
Mokslas - Algimanto Mackaus knygų leidimo fondas, 1990, p. 5-342. 

Greimo mitologinėse studijose ne visada laikomasi dabartinės 
lietuvių kalbos normų. Pedantiškai normindami raštų kalbine raiš- 
ką eitume prieš autoriaus valią. Šioje knygoje vengta keisti Grei- 
mo leksiką net ir tais atvejais, kai žodžiai vartojami neteiktinomis 
reikšmėmis (tiktai skaityti, kur leido kontekstas, taisyta į laikyti). 
Suvienodinta skyryba ir rašyba. Patvarkyta sintaksė („atitinka sam- 
pratai“ keičiama į „atitinka sampratą“, „atstovauja vertybes“ — „at- 
stovauja vertybėms“, „suredaguotas būtajame laike“ — „būtuoju lai- 
ku“, „Žinomas pas tautas“ — „žinomas tautoms“ ir pan.) ir žodžių 
daryba (leksikalinis - leksinis, unikalinis — unikalus, tiesioginiai — 
tiesiogiai, hierarchiniai — hierarchiškai, paniekinančiai - paniekina- 
mai). Tikriniai vardai pateikiami laikantis dabartinių jų rašybos tai- 
syklių. Įvairuojančios bibliografinių nuorodų santrumpos nevie- 
nodintos, tiktai pirmąkart nurodant šaltinį pateikiama visa knygos 
ar straipsnio antraštė. Prancūziškas nuorodos ženklas v. (voir) kei- 
čiamas lietuvišku žr. 

Tautos atminties beieškant 


Tautos atminties beieškant. Apie dievus ir žmones, Vilnius-Chicago: Moks- 
las - Algimanto Mackaus knygų leidimo fondas, 1990, p. 345—509. 

Greimo prierašas prie knygos vardų rodyklės: Rodykles parengė 
Elina Bikelytė. Autoriaus padėka jai. 

Redaguota laikantis aukščiau aptartų principų. Pataisymai, 
įvesti šios knygos sudarytojo, pateikiami laužtiniuose skliaustuo- 
se (pvz., Lietuviškos pasakos [yvairios], LP[Y]|). 


Baimės ieškojimas 


Baimės ieškojimas. Samprotavimai apie vieną liaudies pasakų grupę (iš 
prancūzų kalbos vertė Rolandas Pavilionis), in Algirdas Julius Greimas, 
„Baimės ieškojimas“, Semiotika, 1999, Nr. 7, p. 11-25. Pirmoji publikacija in 
Algirdas Julius Greimas, Semiotika. Darbų rinktinė, Vilnius: Mintis, 1989, p. 183— 
199. Originalas —- „La guėte de la peur. Rėflexions sur un groupė de contes 
populaires“, in Algirdas Julien Greimas, Du sens. Essais sėmiotigues, Paris: Edi- 
tions du Seuil, 1970, p. 231-247. 

Antroje straipsnio išnašoje analizuojamų pasakų šaltiniai nu- 

rodyti netiksliai. Be 5 pasakų iš J. Basanavičiaus rinkinio Iš gyveni- 
mo vėlių bei velnių ir pasakos, paskelbtos M. Davainio-Silvestraičio 
rinkinyje lenkų kalba, Greimas naudojosi 2 variantais iš J. Basana- 
vičiaus rinkinio Lietuviszkos pasakos. I. Medega lietuviszkai mytolo- 
gijai (Shenandoah Pa., 1898) ir 25 variantais iš Lietuvių literatūros 
ir tautosakos instituto lietuvių tautosakos rankraštyno. 20 iš 33 
Greimo analizuotų variantų išspausdinta leidinyje Semiotika, 1999, 
Nr. 7, p. 44-100. 
Pasakojimo aktantų struktūra. Generatyvinio priėjimo bandymas, Semioti- 
ka, 1999, Nr. 7, p. 26—43. Pirmoji publikacija in Semiotika. Darbų rinktinė, p. 200 
220. Originalas - „La structure des actantes du rėcit, essai d'approche gėnė- 
rative“, in Du sens, p. 248-270. 


Nebaigti tyrinėjimai 
Žvėrūna Medeina, Baltos lankos, 1993, Nr. 3, p. 77-93. 
Yra išlikę du straipsnio variantai. Pirmojo, platesnio, rankraštis 


kartu su parengiamąja medžiaga saugomas Vilniaus universiteto 
bibliotekos Rankraščių skyriuje Greimo fonde (F 245-95). 1983 me- 

tais autorius jį buvo atsiuntęs Broniui Savukynui. Antrasis, glaus- 
tesnis, taikytas publikavimui Baltose lankose. Vietoj I ankstesniojo 
rankraščio skyriaus („Miško laumė“) jame yra įžanginis proble- 
mos aptarimas. Naujai parašyti 2 pirmieji II skyriaus poskyriai. 
Nuo II.3 poskyrio „Kultūra ir natūra“ iki pabaigos straipsnyje pa- 
teikiamas taisytas pirmojo varianto tekstas. Spausdinant straipsnį 
Baltose lankose viena vėlesnio rankraščio spraga buvo atkurta pa- 
gal ankstesnįjį variantą. 

Šioje publikacijoje išlaikoma autorinė nuorodų žymėjimo tvar- 
ka ir atsisakoma ankstesniųjų redaktorių sudaryto bendro abiem 
variantams pastabų ir nuorodų sąrašo. Pirmasis straipsnio varian- 
tas spausdinamas „Priedų“ skyriuje. 


Gedimino sapnas (lietuvių mitas apie miesto įkūrimą: analizės bandymas), 
Kultūros barai, 1998, Nr. 8/9, p. 65-75. Iš prancūzų kalbos vertė Kęstutis Nas- 
topka. Straipsnio rankraštis prancūzų kalba „Le songe de Gediminas (essai 
d'analyse du mythe lithuanien de la fondation du citė“ ir įvairi parengiamoji 
tyrinėjimo medžiaga - išrašai, pastabos, plano metmenys - saugomi Vilniaus 
universiteto bibliotekos Rankraščių skyriuje (F 245-109, 108). 
Redaguodamas straipsnį, autorius pataisymus (vietomis virš 
nenubrauktų senųjų žodžių) įrašė raudonu rašalu. Kai kurios nuo- 
rodomis pažymėtos teksto vietos liko nepaaiškintos. Rankraštis bai- 
giasi naujo skyrelio antrašte - IX.6 (turėtų būti IX.5) Les Lieux (Vie- 
tovės). Antroje paskutinio lapo pusėje užrašyta Tauras, Šventaragis, 
Kreivasis; Plikas par oppolsition] 2 Gauruotas. Nurodyta priešprieša 
Bas [apačia|/Haut [viršus]. Yra pastaba: Tauras ir Gel. Vilkas yra 
viršuje. Sprendžiant iš parengiamosios medžiagos, mito erdvės ap- 
rašymas turėjo būti vienas iš paskutinių straipsnio skirsnių. 
Parengiamojoje mito analizės medžiagoje yra Jaano Puhvelo 
straipsnio „The Indo-European Structure of the Baltic Pantheon“ 
mašinraštis su autoriaus dedikacija: „For A.J. Greimas with kind re- 
gards“. Straipsnyje, be kitų, remiamasi M. Gimbutienės pranešimu, 
skaitytu II Baltijos studijų konferencijoje 1970 m. lapkričio mėnesį. 
Tad Greimo straipsnis, matyt, rašytas 1971 m. Savo paskaitoje Vil- 
niaus universitete (1971 m. rudenį) Greimas pateikė Gedimino mito 
analizę kaip bandymą formuluoti tam tikras lietuvių mitologijos 
hipotezes (yra magnetofoninis šios paskaitos įrašas). Jis sakosi 

remiąsis savo straipsniu, kuris „jau yra parašytas prancūzų kalba“. 
Po kelerių metų pokalbiuose su Romu Sakadolskiu (Akiračiai, 1977, 
Nr. 9) ir su Rolandu Pavilioniu (Problemos, 1978, Nr. 12(1)) Greimas 
sako, kad Geležinio Vilko mito analizės dar nėra užbaigęs. 

Straipsnio vertime M. Stryjkowskio, J. Dlugoszo ir S. Grunau 
veikalų citatos pateikiamos pagal leidinį Baltų religijos ir mitologi- 
jos šaltiniai, t. 1-2, Vilnius: Mokslo ir enciklopedijų leidykla [leidy- 
bos institutas], 1996-2001. 


Palemono giminės genealogija, Kultūros barai, 2003, Nr. 1, p. 70-76. 

Greimo archyve (Vilniaus universiteto bibliotekos Rankraščių 
skyrius, F 245-98), be gausios parengiamosios medžiagos, yra išlikę 
du platesni analizės fragmentai. Pirmajame, neturinčiame bendros 
antraštės, remiantis Bychovco kronikos pasakojimu apie romėnų 
atsikraustymą į Lietuvą, lietuvių žemių jungimąsi bei plėtimąsi į 
Rytus, aptariami mitiniai pasakojimo elementai ir trys siauresni 
klausimai - herbų simbolika, Kentauro herbo mitinis turinys ir 
Naugarduko dinastijos simbolinės funkcijos. Ištisinį tekstą pertrau- 
kia tyrinėtinų problemų formulavimas. Fragmento antraštė parink- 
ta pagal pirmąjį sakinį. Antrajame fragmente - „Izotopijų homolo- 
gacijos“ — yra nuoroda į atskirą rankraščio fragmentą „Grumpis — 
Eikšis - Graužis“. Ji įterpta į spausdinamą tekstą. Skelbiant šiuos 
Greimo rankraščių fragmentus suvienodinta rašyba ir skyryba, šiek 
tiek pakoreguota sintaksė. Visi redakciniai papildymai pažymėti 
laužtiniais skliaustais. 


Apie Nykštuką ir Grigo ratus (lietuviškojo Hermio beieškant), Baltos lankos, 
2003, Nr. 17, p. 81-115. Studijos rankraštis kartu su mašinraščiais ir gausia 
parengiamąja medžiaga saugomas Vilniaus universiteto bibliotekos Rankraščių 
skyriuje (F 245-95). Iš sudaryto keturių dalių plano rašomąja mašinėle per- 
rašyta I, II ir trys IV dalies poskyriai. Iš III dalies perrašytas antrasis ir dalis 
trečiojo poskyrio. 

Baltų lankų publikacija parengta pagal rankraštį ir mašinraštį. 
Greimo pažymėtos, bet neįrašytos nuorodos atkurtos remiantis pa- 
rengiamąja medžiaga. Kaip ir kiti papildymai, jos įterpiamos į 
laužtinius skliaustus. Žodyninių nuorodų santrumpos pateikiamos 
pagal Lietuvių kalbos žodyną. Suvienodinama rašyba ir skyryba. Nor- 

minamos kai kurios sintaksinės konstrukcijos ir graikų vardų 
transkripcija (Greimas rašo: Hermes, Hestia, Zeusą). 


Etimologinės pastabos dėl kelių Mannhardto teonimų. Iš anglų kalbos vertė 
Kęstutis Nastopka, pirmoji publikacija. Straipsnio originalas - „Etymological 
Notes on some Theonyms in Mannhardt“, in Linguistics and Poetics of Latvian 
Folk Songs: Essays in Honour of the Sesguicetennial of the Birth of Kr. Barons, edited 
by Vaira Vikis-Freibergs, Kingston and Montreal: McGill-Oueen's University 
Press, 1989, p. 113-120. 


Medžiaga Mitologijos žodynui. Spausdinama iš rankraščio (Bronio Savuky- 
no asmeninis archyvas). 

Mitologijos žodyno projektą Greimas aptarinėjo susirašinėda- 
mas su Broniu Savukynu. Kartu su 1987 m. spalio 29 d. laišku jis 
pasiuntė 22 žodyno straipsnių pavyzdžius ir pasiūlė tokius dievų 
ir deivių vardų aprašymo principus: 

„1. Entrėe. Lietuviška vardo forma (jei šaltiniuose vardo forma 
labai atitolusi nuo lietuviškosios, duodamas savo vietoje tik var- 
das svetima forma, nusiunčiant į lietuviškąją). 

2. Datations. Duodama pirma vardo paminėjimo data, po to — 
kelios kitos, jei nurodo „parcours“. (Net ir tautosakos rinkiniuose 
rastų vardų data nurodoma.) 

3. Kontekstai. Duodama, jei yra, keletas citatų, paaiškinančių 
teonimą įvairiuose kontekstuose (jo bruožai, veikla ir t.t.). 

4. Funkcijos. Nagrinėjamos visų pirma funkcijos (nes vardo eti- 
mologija dažnai surišta su mitiniu turiniu). Komentuojami kiti au- 
toriai (jei rimti, pvz., Mannhardt, Balys ?, Greimas ir t.t.). 

5. Etimologija (jei reikia - diskusijos tuo klausimu). 

6. Nuorodos. Sugretinant dievybes ar mitines būtybes - pagal 
jų funkcijas, etimologiją ir t.t.“ 

(B. Savukynas, „„Kol tėvynę išvaduos, padarytume žodyną. 
A.J. Greimo lietuvių mitologijos tyrimo trečias projektas“, Kultūros 
barai, 2002, Nr. 11, p. 81.) 

Laiške Savukynui (1987 10 25) Greimas sako turįs apie 50-60 
suredaguotų kortelių. Be 22 straipsnių, atsiųstų Savukynui, dar 7 
kiti teonimai aprašyti straipsnyje „Etimologinės pastabos dėl kelių 
Mannhardto teonimų“. Greimo archyve mitologijos žodyno kortelės 
nėra išskirtos. Mitologinių išrašų kartotekoje (F 245-111) tarp 4579 

lapų greta mitinių objektų yra sukaupta medžiagos apie įvairias die- 
vybes. Kai kurios Savukynui atsiųstos kortelės veikiau laikytinos 
išrašais negu suredaguotais straipsniais. Ko gero, nurodytųjų 50-60 
mitologijos žodyno straipsnių Greimas dar nebuvo suredagavęs. 
Atsiųstoje medžiagoje stinga straipsnio Aukštiejas pradžios. Pir- 
masis išlikęs sakinys atkuriamas pagal šios dievybės aprašą straips- 
nyje „Etimologinės pastabos dėl kelių Mannhardto teonimų““. 


Priedai 


Žvėrūna Medeina: pirmasis straipsnio variantas, Baltos lankos, 1993, Nr. 3, 
p. 93-111. Straipsnio rankraštis saugomas Vilniaus universiteto bibliotekos 
Rankraščių skyriuje (F 245-95). 

Straipsnis nebaigtas redaguoti. „Pastabose ir nuorodose“ pieštu- 
ku įrašytose pastabose nurodoma panaudotina medžiaga iš Greimo 
mitologinių išrašų kartotekos. „Pastabos ir nuorodos“ patikslintos 
pagal rankraštį ir parengiamąją medžiagą. Nuorodų patikslinimai, 
įvesti B. Savukyno arba šios knygos sudarytojo, pateikiami laužti- 
niuose skliaustuose. 


Mito balsai Lietuvoje. Pokalbiai su Algirdu Juliumi Greimu. Iš prancūzų 
kalbos vertė Kęstutis Nastopka. Pirmoji vertimo publikacija - „Mito balsai Lie- 
tuvoje. Susitikimai su Algirdu Juliumi Greimu“ (iš prancūzų kalbos vertė 
Gražina Kadžytė), Tautosakos darbai, 1994, t. III (X), p. 22-52. 


Šioje knygoje spausdinamas naujas, patikslintas vertimas. Ori- 
ginalas - „Les voix du mythe en Lithuanie“. Entretiens avec Algir- 
das Julien Greimas, Lalias, Actes des sessions de linguistigue et littėra- 
ture, 6 (Aussois, 27 aofūt - 17 septembre 1984), Service des publications. 
Universitė de la Sorbonne nouvelle, Paris III, p. 9-39. 


Folkloras ir mitologija: metodo problemos (iš prancūzų kalbos vertė Jūratė 
Navakauskienė), Kultūros barai, 1988, Nr. 12, p. 32-33. 

Pranešimas, skaitytas tarptautinėje konferencijoje „Kalevala ir 
pasaulinės žodinės tradicijos“. Straipsnio originalas - „Folklore et 
mythologie: problėmes de mėthode“, in Kalevala et traditions orales 
du Monde. Collogues Internationaux du CNRS, Editions du CNRS (ėd. 
Jocelyne Fernandez-Vest), Paris, 1987, p. 33-38. 


MITŲ ARCHEOLOGIJA 


Lietuvių atmintyje Algirdas Julius Greimas iškyla dviem veidais — 
kaip semiotikas, Paryžiaus semiotikos mokyklos įkūrėjas, ir kaip 
mitologas, senųjų tikėjimų tyrėjas. Iš tikrųjų tai yra vienas ir tas 
pats Greimas. Greimo Struktūrinė semantika, padėjusi naujos mo- 
kyklos pamatus, išleista 1966 metais. Tais pat metais, remdamasis 
Claude'o Lėvi-Strausso pateikta bororų mito analize, jis pabandė 
suformuluoti teorinius mitinio pasakojimo interpretacijos pagrin- 
dus*. Garsusis antropologas tąsyk nepritarė semiotikui, ir tai pa- 
skatino Greimą perkelti „lauko tyrimus“ į gimtąją kultūrą. 

Prancūzų žurnalisto paklaustas, kaip jis atėjo į semiotiką, Grei- 
mas atsakė: „Mano „intelektualinis“ kelias iš dalies paaiškinamas 
mano kilme ir tais įvykiais, kuriems atsivėrė mano jaunystės Lie- 
tuva; būti semiotiku - tai kelti prasmės klausimą.“** Vytautui Ka- 
voliui jis aiškino pradėjęs savo „semiotines studijas“ nuo mitolo- 
gijos, o ne atvirkščiai***. 

Pirmasis lietuvių mitinis tekstas, kurį Greimas įtraukė į savo 
semiotinius tyrinėjimus, buvo 33 pasakos apie Bebaimį Herojų va- 
riantai****. Šis pasakos tipas patraukė Greimo dėmesį dviem atžvil- 
giais: kaip visoje Europoje paplitusi fabula ir kaip lietuvių kultūros 

* A.J. Greimas, „Pour une thėorie de V'interprėtation du rėcit mythigue“, in Commu- 

nications, 1966, 8, p. 28-59. 
** AJ. Greimas, Iš arti ir iš toli. Literatūra, kultūra, grožis, Vilnius: Vaga, 1991, p. 93. 
*** Ten pat, p. 31. 
*** A.J. Greimas, „La guėte de la peur. Rėflexions sur un groupe de contes populai- 
res“, in Echanges et communications. Mėlanges offerts 8 Claude Lėvi-Strauss ū Voccasion 
de son 60e anniversaire, La Haye: Mouton, p. 1207-1222. [Perspausdinta in Du sens. 


Essais sėmiotigues, Paris: Le Seuil, 1970, p. 231-247.] „La structure des actants du 
rėcit, essai d'approche gėnėrative“, in Du sens, 1970, p. 248-270. 

mitinio universumo dalis. Pirmuoju atžvilgiu tyrėjas pastebi ryš- 
kius šios pasakos skirtumus nuo Vladimiro Proppo aprašyto (ir 
Struktūrinėje semantikoje teoriškai modifikuoto) stebuklinės pasa- 
kos modelio. Kanoniška stebuklinė pasaka yra pasakojimas apie 
atkūrimą socialinės tvarkos, kurią ardo visuomenės priešiškumas. 
Pasakojimo ašį čia sudaro socialinį autoritetą įkūnijančio Lėmėjo 
ir visuomenės gelbėjimo užduotį vykdančio subjekto santykiai. Tuo 
tarpu pasakoje apie baimės ieškojimą visuomenės negandų ir prie- 
šiškumo priežastis yra pats herojus, nepripažįstantis nei pasaulieti- 
nio, nei šventojo autoriteto. Tad šios pasakos akstinas yra ne pa- 
žeista socialinė tvarka, o pripažinti verto (šventą baimę keliančio) 
autoriteto ieškojimas. Jos galutinis siekis - pasaulio tvarkos (ir die- 
viškos, ir žmogiškos) įvedimas. 

Kanoniškose stebuklinėse pasakose herojus atlieka savo lemia- 
mąjį išbandymą utopinėje erdvėje - „toje ypatingoje vietoje, kur 
Žmogaus veiksmas įstengia nugalėti būties tęstinumą“*. Sociali- 
nio čia atžvilgiu toji vieta pasirodo kaip transcendentinis kitur. Pa- 
sakoje apie Bebaimį Herojų ji apima visą erdvę, kurioje herojus 
buvoja atsiskyręs nuo Žmonių bendruomenės. Kitur esantis „ste- 
buklingumas“ tuo būdu įgyja išsklidusio mitiškumo reikšmę. No- 
rint atskleisti mitinį pasakos turinį, būtina pažinti ir tas naratyvines 
struktūras, kuriomis jis reiškiamas, ir lietuvių kultūros mitologinį 
kodą. Jį Greimas rekonstruoja pasitelkdamas universaliąsias gyve- 
nimo/mirties, gamtos/kultūros kategorijas, taip pat erdvės (aukštai vs 
žemai) ir laiko (naktis vs diena) priešpriešas. Universaliųjų katego- 
rijų ir gamtos stichijų (ugnies, vandens, žemės) homologiniai atitik- 
menys ryškina figūrinį mitinio universumo lygmenį. 

Greimo taikomos pasakos analizės procedūros, kaip ir Struk- 
tūrinėje semantikoje, sieja sintagmatiką ir paradigmatiką, pasako- 
jimų formų gramatiką ir semantiką. Iš naratyvinių sekvencijų, 
išbarstytų skirtinguose pasakos variantuose, suskliausdamas jų 
funkcinę reikšmę, tyrėjas sudaro sudėtinę metasekvenciją ir pasi- 
telkia ją pasakojimo kodui atskleisti. Paaiškėja, kad analizuojama- 
me mitiniame universume galiausiai susiduria du lygiaverčiai pro- 


* AJ. Greimas, Maupassant. La sėmiotigue du texte. Exercise pratigues, Paris: Seuil, 1976, 
p. 99-100. 

tagonistai, kurie kėsinasi vienas į kito veiklos sritį - pasakos hero- 
jus ir Velnias. Savo mitinėmis galiomis jie primena senuosius lie- 
tuvių dievus viešpačius, apdovanotus aukščiausia - gyvenimo ir 
mirties - valdžia. Velnias, įkūnijantis magiškąjį suverenumą, val- 
do pomirtinį gyvenimą, naktinį pasaulį, žemę ir požemį. Bebaimis 
Herojus, pasižymintis karžygio prigimtimi ir sumanumu, - prieš- 
mirtinį gyvenimą, saulės pasaulį, ugnį. Greimas svarsto, ar šitaip 
aprašytą mitinį signifikatą nebūtų galima susieti su mitologinio 
Perkūno signifikatu. 

Įjungus į mitinį pasakojimą humoristinę pasakos užbaigą, kur 
miegantis herojus nugalėtojas išsigąsta šalto vandens, joje atpažįs- 
tami tokie kodo elementai kaip elgetų aiškiaregystė, mirties šalčio 
ir gyvenimo šilumos priešprieša. Metonimiškai susiejus epizodą 
su dieviškuoju Lėmėju (mitiniu karalium, kurio duktė atitenka he- 
rojui kaip pripažintam saulės pasaulio valdovui), ryškėja trečio- 
sios lietuvių ikikrikščioniškojo panteono dievybės semantinis turi- 
nys: žinojimas, siūloma sutartis, mirusiųjų pasaulis, vanduo. Vėliau 
tą pačią semantinę konfigūraciją Greimas siejo su sutartinio suve- 
renumo dievybe Andoju arba jo apraiška Dievaičiu Mėnuliu. Tad 
pasakos apie Bebaimį Herojų analizė laikytina pirmuoju Greimo 
bandymu atskleisti lietuvių mitologijoje trifunkcinę suverenumo 
sampratą. 

Aptardamas tos pačios pasakos aktantų struktūrą, Greimas ke- 
lia klausimą, kiek įvairūs mito pasakojimo būdai priklauso nuo 
naratyvinių pasakotojo įgūdžių ir nuo istorinio kultūros konteks- 
to. Tuo tikslu analizuojama įterptinė pasakos sekvencija, kur hero- 
jaus ieškojimus pakreipia pasaulietinis ir šventasis Lėmėjas. Pa- 
matine laikoma toji struktūra, kur pasaulietinį ir šventąjį autoritetą 
įkūnija tas pats atlikėjas. Pasak Greimo, šis mitas per amžius buvo 
pasakojamas lietuvių tautoje, kol jį išsprogdino atėjusi krikščio- 
nybė, kadangi katalikiškoje bendruomenėje tokia struktūra, kur he- 
rojaus tėvas būtų drauge ir kunigas, negali būti leksiškai išreikšta. 
Įterptinės sekvencijos funkcija - atskleisti Lėmėjo melagingumą he- 
rojaus akyse. Įveikdamas priešininką, kuris dedasi priklausąs po- 
mirtiniam pasauliui, herojus paneigia jo tariamą šventumą. Bet kad 
būtų demaskuotas netikrasis Lėmėjas, jį apibūdinantis šventumo 

požymis (šventumo sema leksemose kunigas, zakristijonas, varpinin- 
kas, vargonininkas) turi virsti melagingu šventumu. Tad išdaviko 
figūra šioje sekvencijoje yra sudėtinė: į ją įeina ir melagingas 
Lėmėjas, ir pasaulietinis priešininkas. „Nelyginant tos Pietų Ame- 
rikos tautelės, kurios misionierių atneštą Evangeliją automatiškai 
integruoja į savąją mitologinę sistemą, XV-XVII a. lietuviai panašiu 
būdu įjungia krikščioniškojo šventumo autoritetą - kunigą į savo 
pasaką tik tam, kad pačią Krikščionybę joje atmestų. Krikščioniška- 
sis kunigas (arba zakristijonas) ne tik kad neįvaro „šventos baimės“, 
t.y. dievobaimingumo, mūsų herojui, atvirkščiai: baimė, kurią jis 
bando sukelti, yra nesakralinė, ne šventa, o simuliuota.“* 

Taikydamas lietuvių mitologijai griežtas reikšmės aprašymo 
procedūras, Greimas stengėsi rasti tokį kalbėjimo toną, kuris leistų, 
jo paties prisipažinimu, išsaugoti „mitinę atmosferą, kasdieninio 
religingumo išgyvenimą, be kurių joks sakralinio pasaulio apra- 
šymas neįmanomas“. Jis pats sudarė du lietuvių mitologijos to- 
mus - Apie dievus ir žmones (1979) ir Tautos atminties beieškant (1990). 
Archyve liko pasakojimo apie Gedimino sapną, pasakos apie Nykš- 
tuką analizė, Palemono mito analizės fragmentai, didžiulė mitolo- 
ginio pobūdžio išrašų kartoteka. 

Knygos Apie dievus ir žmones pratarmėje Greimas užsimena apie 
dvejopą mitų skaitymą: paradigminį arba sintagminį. Pirmuoju at- 
veju mituose atpažįstama bendroji kultūrinė filosofija, aksiologinės 
sistemos, pagal kurias bendruomenė mąsto savo kultūrą. Analizuo- 
damas archajinių bendruomenių mitologijas šį požiūrį pagrindė ir 
išplėtojo Claude'as Lėvi-Straussas. Antruoju atveju mitologijoje sie- 
kiama atpažinti vertybių sintaksinės artikuliacijos išraišką. Mitas su- 
vokiamas kaip aktantinė struktūra, aktualizuojanti vertybes, atsi- 
renkamas iš virtualios aksiologinės sistemos, ir suteikianti joms 
figūratyvų pavidalą. Mituose ieškoma ideologijos, padedančios ben- 
druomenei suvokti pačiai save, ją formuojančias prieštaringas jėgas, 
žemiškojo ir dieviškojo suverenumo santykius. Analizuodamas pa- 
lyginti išsivysčiusias, pasidalijusias į klases indoeuropiečių bendruo- 
menes, šiuo keliu ėjo Georges'as Dumėzilis. 


* A.J. Greimas, „Apie folklorą, religiją ir istoriją“, in Metmenys, 1970, 19, p. 43. 

Lietuvių mitologiją galima skaityti ir paradigmiškai, „indėniš- 
kai“ (pagal Lėvi-Straussą), ir sintagmiškai, „romėniškai“ (pagal 
Dumėzilį). Pirmajame lietuvių mitologijos studijų tome Greimas 
iš XVI-XX a. surinktos etnografinės medžiagos bandė restauruoti 
archajinei kaimo bendruomenei būdingus papročius ir ritualus, po 
krikščionybės apnašomis slypinčias senųjų tikėjimų liekanas. Pir- 
muosiuose antrojo tomo skyriuose, taip pat Gedimino sapno ir mi- 
tinės Palemono genealogijos tyrinėjimuose jis praskleidė lietuvių 
mitologijos sluoksnį, užfiksuotą XIII-XVI a. rašytiniuose šaltiniuo- 
se ir reprezentuojantį religiją, kurią išpažino susivienijusi lietuvių 
bendruomenė iki krikščionybės priėmimo. 

Pratęsdamas Lėvi-Straussą, Greimas atskleidžia lietuvių pa- 
sakose įvairias mitiškumo pakopas. Jis siekia paaiškinti lietuvių 
kultūrai būdingą gyvenimo ir mirties sampratą, pasakojimais 
reiškiamą požiūrį į likimą ir laimę, grožį ir gerovę. Bet santykį tarp 
mito naratyvinės struktūros ir figūratyvios raiškos Greimas supran- 
ta gerokai plačiau. Lėvi-Straussas pasitelkia figūratyvius tikėjimų 
kodus tam, kad paaiškintų pasakojimo naratyvines formas. Grei- 
mo supratimu, mitinis kodas aprėpia visą kultūrą. Kodo pažini- 
mas leidžia atkurti dingusius mitus iš jų nuotrupų. 

Greimas rekonstruoja mitinius objektus paradigmiškai gretin- 
damas pasklidus senųjų tikėjimų elementus. Universali gamtos / 
kultūros kategorija, homologiškai gretinama su elementariosiomis 
reikšmės struktūromis žalia vs virta (kepta), nuoga vs aprengta, van- 
duo vs ugnis, žemė vs oras, leidžia jam diferencijuoti mitines kaukų 
ir aitvarų - gėrybių tiekėjų ir saugotojų - figūras, atskleisti bičių ir 
moterų paralelizmą socialinių mainų struktūrose. 

Lietuvių, panašiai kaip skandinavų ir graikų, mitologijoje Grei- 
mas skiria kelias dievų kartas. Senosios dievų kartos —- milžinų 
rasės - dievai, pirmieji likimo lėmėjai ir kosminės tvarkos įsteigėjai, 
padeda Žmonių rasei įsitvirtinti žemėje ir paskirsto jai likimo do- 
vanas. Vėliau juos pakeičia dievų viešpačių, iškilusių vienu metu 
su naująja Žmonija, triada. 

Trifunkcionalumo idėją, perimtą iš Dumėzilio, Greimas sieja su 
feodalinių struktūrų hierarchija. Neieškodamas ideologijoje tiesio- 
ginių ekonominės struktūros (trijų indoeuropiečių bendruomenės 

klasių) atitikmenų, jis laiko trifunkcionalumą formaliąja armatūra, 
pagrindžiančia žmogiškojo ir dieviškojo suverenumo sampratą. 
Trifunkcinė dieviškojo pasaulio struktūra suvokiama kaip suvere- 
numo galių pasiskirstymo centralizuotoje valstybėje garantija. Ai 
ką Dumėzilis vadina ideologija, Greimas apibrėžia kaip religiją, 
įteisinančią suverenumo padalijimą tam tikroje kultūrinėje ben- 
druomenėje. 

Kaip struktūros sampratą adekvačiai įvesti į istoriją, kaip su- 
sieti įvykių seką su paradigmine sistema - tai bene svarbiausia 
metodologinė problema, kurią sprendžia Greimas-semiotikas ir 
Greimas-mitologas. Problemos sprendimo pavyzdys jam buvo 
Saussure'o įžvalgos, išdėstytos studijoje apie pirminę balsių siste- 
mą indoeuropiečių kalbose (Mėmoire sur le systėme primitif de voyel- 
les dans les langues indo-europėennes). Remdamasis išnykusiomis 
hipotetinėmis fonemomis, Saussure'as nustatė indoeuropietiškų 
šaknų balsyno dėsningumus. Ten, kur ankstesnioji lyginamoji kal- 
botyra matė padriką indoeuropietiškų šaknų įvairovę, jis atskleidė 
pastovią šaknies struktūrą, sąlygotą morfologinių ir fonetinių ap- 
linkybių. Sekdamas Saussure'u, Greimas iš pavienių mitologijos 
faktų siekia rekonstruoti juos valdančią sistemą. 

„Kokioje kolektyvinėje pasąmonėje, neiškildamas į paviršių, 
snaudė G. Dumėzilio trifunkcinis indoeuropietiškasis modelis, kad 
paskui, po daugelio šimtmečių, vėl prasiveržtų visai netikėtoje ge- 
ografinėje vietoje?“ — klausė Greimas*. Lietuvių religijos reformą, 
įtvirtinusią indoeuropietiškąją dievų triadą, jis siejo su ekonomine 
bei politine valstybės centralizacija ir mirusiųjų kūnų deginimo 
apeigų įvedimu. Nukeldamas šį procesą į XI amžių, Greimas, atro- 
do, bus jį kiek paankstinęs (lietuvių istoriografijoje paprastai 
brėžiama XII-XIII a. riba). Tačiau tai nepažeidžia metodologinių 
tyrinėjimo nuostatų: svarbiau ne konkrečios datos, o sisteminis 
reiškinių ryšys. Vienodi laidojimo papročiai pagrindė vieningą su- 
sivienijusių genčių požiūrį į gyvenimą ir mirtį. Lavonų deginimas, 
reikalaujantis gero technologinio išmanymo, iškėlė kalvystę į ritu- 


* AJ. Greimas, S. Žukas, Lietuva Pabaltijų. Istorijos ir kultūros bruožai, Vilnius: Baltos 
lankos, 1993, p. 32. 

alinių apeigų rangą, o dieviškoje plotmėje perdavė magiškąją funk- 
ciją naujam dievui Kaleveliui, įveikusiam senąjį požemio valdovą 
Veliną. Figūratyviame lygmenyje atsiranda dangiškosios ugnies, 
apibūdinančios Perkūno galias, ir požemio - mirusiųjų viešpatystės 
ugnies - skirtis. 

Trifunkcinę suverenumo sampratą maždaug tuo pat metu kaip 
lietuviai įtvirtina ir prūsai, susiformavę kaip politinė tauta prieš 
šalį užkariaujant kryžiuočiams. Tuo tarpu latviai, Greimo teigimu, 
nesudarę vieningo politinio darinio, neįtvirtino suverenumo ideo- 
logijos. Jų turtinga mitologija atstovauja senųjų neindoeuropietiškų 
dievų kartai. 

Trinarę indoeuropiečių mitologiją Greimas suvokia kaip struk- 
tūrinę schemą, turinčią totalizacijos, visų galimybių išsėmimo, funk- 
ciją: „Tai vienetas, suprastas ne kaip unus, bet kaip totus.“ Konkre- 
tus schemos turinys priklauso nuo istorinio kultūrų sąlygotumo. 
Paskirstydamas suverenumo galias baltų mitologijose, Greimas per- 
tvarko Dumėzilio schemą. Pirmąją Dumėzilio funkciją, kuriai Indi- 
jos dievų panteone atstovauja Mitra ir Varūna, jis padalija į dvi sa- 
varankiškas - sutartinio ir magiškojo suverenumo - sritis. Antroji — 
karinė — funkcija išlaiko pirmykštį pavidalą. Tuo tarpu trečioji 
Dumėzilio funkcija —- vaisingumo, sveikatos, grožio, gėrybių ir t.t. 
globa, - kurią indoeuropiečių religijose paprastai atlieka moteriško- 
sios lyties dievybės, - pasak Greimo, baltų dievų viešpačių triadoje 
atskirai nėra atstovaujama: ji priskiriama sutartinio suverenumo 
funkcijos dievybei. Tad trifunkcinė schema, modeliuojanti žemiškųjų 
ir dieviškųjų galių hierarchiją, teorinėse Dumėzilio ir Greimo kon- 
strukcijose jungia skirtingus ideologinius turinius. 

Greimo, kaip ir Dumėzilio, trifunkcinio modelio išeities taškas 
yra ne trijų vyriausiųjų dievų įvardijimas, o trijų suverenumo sričių 
išskyrimas. Autentiškas mitiškumas nėra savaiminė duotybė - jį 
reikia sukonstruoti. Svarbiausia Dumėzilio pamoka lyginamajai 
mitologijai Greimas laikė perėjimą nuo fonetinio prie semantinio 
lyginimo. Lyginamojoje kalbotyroje fonetiniai atitikmenys įgauna 
reikšmę tik iš anksto apibrėžtų morfemų kontekste. Panašiai ir mi- 
tologijoje: „Dieviškąsias figūras, kaip signifikantus, galima lyginti tik 
jeigu jų signifikatai jau bus apibrėžti „funkcinių“ opozicijų sistemos 

rėmuose.“* Į trinarę baltų religijų struktūrą įrašomų dievų figūraty- 
vios apraiškos priklauso nuo istorinių ir kultūrinių permainų. 

Pirmuoju kandidatu į sutartinio suverenumo dievybės (lietu- 
viškojo Mitros) vietą Greimas laikė Andoją - tikrojo, vandeninio, 
pasaulio valdovą, tvarkantį pasaulio likimą, bėgantį ir atsinauji- 
nantį laiką, bet taip pat globojantį namų dievybes, atitinkančias 
trečiąją Dumėzilio funkciją. Degraduotas Andojo pavidalas - 
XVIII-XX a. etnografiniuose užrašymuose paliudytas Dievaitis 
Mėnulis. Prūsų mitologijoje sinkretines Andojo-Mėnulio funkcijas 
atlieka Patrimpas, lemiantis „laimę mūšyje ir šiaip kituose reika- 
luose“, bet taip pat globojantis žemdirbystę, gyvulininkystę, svei- 
katą ir gyvybę. 

Į moteriškųjų trečiosios funkcijos dievybių vietą mėginta siūly- 
ti Malalos kronikoje minimas deives Medeiną ir Žvėrūną**. Grei- 
mas atsisako jas sieti su žemdirbyste ir vaisingumu. Pasak jo, tai - 
laukinės, gamtinės erdvės deivės, priklausančios nekultūrinio ar 
antikultūrinio sakralumo sričiai. Įtraukęs į šią bylą ir Medeinos ant- 
rininkę Ragainą-Raganą, jis svarsto dviprasmiškus šių gamtiškų 
deivių santykius su pirmosios funkcijos dievybe, „kurios Žinioje 
yra gyvenimo ir mirties, sveikatos ir negerovių reikalai“. 

Magiškojo suverenumo funkciją iki religinės reformos vykdo 
senasis požemio karalystės valdovas Velinas. Jo atitikmenį prūsų 
mitologijoje - Patulą - apibūdina Žmonių, jaučių ir arklių kaukolės. 
Įsigalėjus lavonų deginimui, magiškąją Velino funkciją perima die- 
vybė, susijusi su ugnimi - Kalevelis. Požeminės ugnies kulto steigtį 
paliudija Šventaragio ir Šovio mitai. Lietuvos Didžiosios Kuni- 
gaikštystės klestėjimo laikotarpiu magiškoji funkcija įsilieja į ka- 
rinę, pagrįsdama valstybės ekspansiją „ideologiniu solidumu ir 
stangrumu“. Vėlių valdovas saugo ir įkvepia „gausiavėliavius lie- 
tuvius“, žygiuojančius į karą su visais savo mirusiaisiais. Priėmus 
krikščionybę, senasis požemio valdovas sutapatinamas su Šėtonu - 
visų blogio jėgų įsikūnijimu. 

* A.J. Greimas, „Apie atsitikimus vadinamuosiuose humanitariniuose moksluose“, 

in Mitologija šiandien, Vilnius: Baltos lankos, 1996, p. 40. 


** N. Vėlius, „Lietuvių mitologijos rekonstrukcija“, in Tautosakos darbai, 1993, 2(9), 
p. 67-68. 

Gerokai supainiota dievo Perkūno, kurį pažįsta visos trys baltų 
tautos, byla. Stryjkowskio kronikoje Perkūno kulto įvedimas pri- 
skiriamas Gediminui, pastačiusiam Vilniuje Perkūno stabą ir palie- 
pusiam šio dievo garbei dieną naktį kūrenti amžinąją ugnį. Greta 
jau anksčiau įsteigtos Velino-Kalevelio ugnies ir Andojo pasiunti- 
nių garbinimo „tamsioje girioje“ Perkūnas atrodo atstovaujantis 
karinei funkcijai. Vėlesniuose paliudijimuose Perkūnui priskiria- 
mos kuklesnės pareigos. Jis pasireiškia arba kaip agrarinių prie- 
dermių vykdytojas, pažadinantis ir apvaisinantis žemę, saugantis 
pasėlius nuo piktų dvasių, arba kaip dievų prievaizdas, dieviško- 
sios ir žemiškosios tvarkos gynėjas. Greimo spėjimu, perleidęs ka- 
rinę funkciją požemio dievui, Perkūnas tampa dievu prievaizdu, 
dešiniąja dievo viešpaties (o vėliau ir krikščioniškojo Dievo) ran- 
ka. Šiuo atveju karinė funkcija tarsi susilieja su magiškąja, o nuola- 
tinė Perkūno ir Velnio kova atrodo kaip kova dėl karinio suvere- 
numo galių. 

Greimas ne sykį yra pabrėžęs, kad jo siūlomi problemų spren- 
dimai galioja hipotezės teisėmis, kol nuoseklesni tyrinėjimai juos 
patvirtins arba paneigs. Lietuvių mitologai nepritaria tokiam 
Perkūno suverenumo nuvertinimui ir karinės funkcijos perleidi- 
mui Kaleveliui (Teliaveliui), iškilusiam drauge su religijos refor- 
ma*. Šios bylos, matyt, dar negalima laikyti užbaigta. Tačiau tai 
nepaneigia pagrindinio Greimo teiginio apie senosios lietuvių re- 
ligijos trifunkcionalumą. 

Kaip figūratyvų religinės reformos pagrindimą Greimas inter- 
pretuoja pirmąjį autentišką lietuvių mitą - pasakojimą apie Šovį, 
vėlių vedlį. Remiamasi Lėvi-Strausso prielaida, kad „mitas yra taip 
sudėstytas, kad jis pats sau sudaro kontekstą“ ir kad mitinio pa- 
sakojimo vienetų funkcinė reikšmė priklauso nuo paradigminių 
santykių pluošto**. Tai leidžia įžvelgti struktūrinius atitikmenis 
tarp pasakojimo apie šerno medžioklę ir įvairių laidojimo būdų 


* Žr. N. Vėlius, op. cit., p. 54-70; N. Laurinkienė, Senovės Lietuvių Dievas Perkūnas 
kalboje, tautosakoje, istoriniuose šaltiniuose, Vilnius: Lietuvių literatūros ir tautosakos 
institutas, 1996, p. 67-71; D. Vaitkevičienė, V. Vaitkevičius, „XIII a. Lietuvos valsty- 
binės religijos bruožai“, in Lietuvos archeologija, 2001, 21, p. 319-328. 

** C. Lėvi-Strauss, „Mitų struktūra“, in Mitologija šiandien, p. 59, 55-56. 

aprašymo, tarp atpažįstamos kepto ir žalio maisto priešpriešos ir 
deginamo arba pūdomo kūno. Sūnų ir tėvo ginčas interpretuojamas 
kaip perėjimas nuo požemio dievų garbinimo prie dievų viešpačių 
kulto, nuo chtoninės žmogaus kilmės prie kraujo giminystės sam- 
pratos. Istorinis tėvo ir sūnaus ryšys, paversdamas vienkartinį 
veiksmą iš kartos į kartą perduodamu papročiu, įsteigia naują reli- 
ginę instituciją ir įtvirtina dievų viešpačių triadą. Greimo interpre- 
tacija skiriasi nuo kitų Šovio mitų aiškinimų* tuo, kad čia mitinės 
reikšmės ne inkrustuojamos į pasakojimą, o išvedamos iš jo nara- 
tyvinės ir diskursyvinės struktūros. Mito semantika siejama ne su 
pasakojamosios pasakos katalogo motyvais arba su Malalos kro- 
nikos vertėjo mitinėmis pseudoidentifikacijomis, o su istoriniu Lie- 
tuvos kontekstu. Ar apribotume mitą folkloriniais „neteisingo 
poelgio“ atitikmenimis, ar išplėstume jo laiką iki XIII a. pr. Kr., 
erdvę - iki anglų pasakų personažų, Sibiro šamanų, Tibeto la- 
maistų, o etimologines sovicos paraleles - iki šumerų, evenkų ir 
papuasų, - abiem atvejais tai būtų metodologinė atžanga, grįžimas 
prie įsivaizdavimo, kad tautos ir kultūros skolindavosi vienos iš 
kitų dievus ir tikėjimus, „kaip kad mes šiandien imame iš banko 
paskolas automobiliui pirkti“. 

Kaip pagonišką mitą Greimas interpretuoja Lietuvos metraš- 
čiuose užrašytą pasakojimą apie Vilniaus įkūrimą. Istoriškai įfor- 
mintas mito siužetas, įteisindamas miesto steigtį, drauge pateikia 
glaustą pasaulio modelį. Šia prasme jį galima laikyti pagrindiniu 
politiniu tautos mitu, kaip Viačeslavas Ivanovas ir Vladimiras To- 
porovas „pagrindiniu mitu“ indoeuropiečių kosmogonijoje laiko 
pasakojimą apie Griausmavaldžio ir jo priešininko kovą**. 

Kaip ir sakmės apie Šovį analizėje, Greimas siekia atskleisti mi- 
tą generuojantį semantinį kodą taikydamas naratyvinės gramatikos 
procedūras. Specifiniu pasakojimo apie Vilniaus įkūrimą bruožu 
laikomas herojaus išvykimo ir ieškojimo sudvejinimas (Trakų ir 
Vilniaus įkūrimas). Sėkminga tauro medžioklė antrojo žygio metu 


* Plg. B. Kerbelytė, „Algirdas Julius Greimas - mitologinių tekstų aiškintojas“, in 
Tautosakos darbai, 1993, 2(9), p. 44-53; G. Beresnevičius, Baltų religinės reformos, Vil- 
nius: Taura, 1995, p. 11-76. 

** B. HsBanos, B. Tonopos, Hcc1e008anua 6 061acmu caasancKux Opesnocmeu, MockBa: 
Hayka, 1974, c. 3, 164. 

interpretuojama kaip kvalifikacinis herojaus išbandymas. Gedimi- 
no sapnas, dievų siunčiama žinia, numato lemiamąjį išbandymą — 
miesto įkūrimą ir šlovinamąjį išbandymą - būsimąją Vilniaus šlovę. 
Miesto įkūrėjo ieškojimas pasirodo besąs sutarties su dievais ieško- 
jimas. Pasak Greimo, modalinė lietuvių mito struktūra skiriasi nuo 
analogiškų indų ir romėnų mitų, kur numanomas dievų pritari- 
mas yra ankstesnis už sutartį tarp valdovo ir tautos. Leisdamasis į 
abu žygius, Gediminas faktiškai jau yra suverenas. Trakus jis įku- 
ria naudodamasis pragmatine žemiškojo valdovo galia. Bet ji pasi- 
rodo nepakankama. Tauro medžioklės epizode Vilniaus įkūrėjas 
įgyja kognityvinę dieviškojo žinojimo kompetenciją. 

Ideologinį mito turinį Greimas aptaria dviem atžvilgiais: kaip 
karaliaus įšventinimo ir kaip miesto-valstybės įkūrimo mitą. Miesto 
steigties mite atpažįstamas dvynių motyvo pėdsakas. Kad valdo- 
vo suverenumas būtų mitiškai įteisintas, būtina, kad iš pradžių 
būtų du broliai, kad pirmapradiškumą žymėtų rastų vaikų ar 
nežinomos kilmės situacija, pagaliau, kad antrasis dvynys būtų 
nužudytas tam, kad valdovas pasirodytų „vienintelis“. Pasakoji- 
me apie Vilniaus įkūrimą mitinis Gedimino dvynys yra Lizdeika, 
kurį, pasak Stryjkowskio, „lopšyje ant medžio pakabintą“ rado ir 
kaip savo sūnų augino kunigaikštis Vytenis, metraščiuose laiko- 
mas Gedimino tėvu. Modifikuotas brolžudystės motyvas išnyra 
Miechowitos Lenkų kronikoje, kur pasakojama, kad Gediminas bu- 
vęs Vytenio arklininkas ir iškilęs tik jį nužudęs. Skirtingi mito va- 
riantai, nepaisydami „istorinės tiesos“, kiekvienas savaip pasisa- 
vina „mitinės tiesos“ skiautes. 

Binarinės struktūros, būdingos mitinei priešpriešų mediaci- 
jai, Vilniaus mite kryžiuojasi su ternariniu pasaulio skaidymu, 
atitinkančiu senosios lietuvių religijos trifunkcionalumą. Pasta- 
rąjį įtvirtina trys Žymėtosios pasakojimo erdvės (dvi kalvos ir 
vienas slėnis), trys mitiniai įvykiai (tauro medžioklė, Gedimino 
sapnas ir Geležinio Vilko pasirodymas), trys kulto vietos Vilniaus 
teritorijoje. Dvinariškumą palaikantys istoriniai (akivaizdus 
Aukštutinės ir Žemutinės pilies buvimas) ir naratyviniai (dviejų 
mitinių temų susikryžiavimas) apribojimai neužgožia trinario 
šventybės pagrindimo. 

Vilniaus įkūrimo mite dangiškąjį sutartinį suverenumą Greimas 
sieja su Dievaičiu Mėnuliu, už kurio slypi krikščionių jau pamirštas 
Andojas. Jo kultą išpažįsta tamsiame miške įkurdinti ir gyvates 
globojantys žyniai. Su magiškuoju suverenumu siejamas amžino- 
sios ugnies ir mirusių protėvių kultas Šventaragio slėnyje, už ku- 
rio atpažįstama požemio dievo Velino arba po religijos reformos jį 
pakeitusio Kalevelio figūra. Perkūnui šioje konfigūracijoje Grei- 
mas nedvejodamas priskiria karinę funkciją. 

Trinariškai pasiskirsto pirmykščiai elementai vanduo ir ugnis. 
Susieti su erdvine viršaus ir apačios opozicija, jie atitinkamai skyla į 
žemutinį vandenį ir aukštybių vandenį, žemutinę ugnį ir aukštybių ugnį. 
Visi vandenys priklauso Mėnulio sričiai, todėl tarp aukštybių van- 
denų ir žemutinių vandenų viešpatauja santarvė ir bendrininkavi- 
mas. Tuo tarpu aukštybių ugnis, priklausanti Perkūnui, ir žemutinė 
ugnis, atitekusi požemio valdovui, yra nesutaikomai priešiškos. 
Pasitelkęs semiotinį kvadratą, Greimas teigia, kad tarp Mėnulio ir 
Perkūno (kurie vienas kitą pakeičia) yra priešingumo, o tarp Velnio 
ir Perkūno (kurie vienas kitą naikina) - prieštaravimo santykis. 

Žmogiškųjų galių srityje Gediminas, kurį Metraštis apibūdina 
kaip teisingą kunigaikštį, visada laimintį mūšiuose ir laimingai val- 
džiusį iki gilios senatvės, atstovauja sutartiniam suverenumui. Sek- 
damas Dumėziliu, Greimas priskiria mitinį Gediminą lunarinėms 
dinastijoms ir priešina jį soliarinėms dinastijoms, kurioms pri- 
klauso valdovai, gyvenantys „šėlsme ir kraujyje“. Karinio suvere- 
numo perleidimas mitiniam Goštautui sutvirtinamas jo pavardės 
semantika. Magiškajam suverenumui ir požemio dievo kultui at- 
stovauja Lizdeika. 

Vilniaus įkūrimo mite Greimas įžvelgia dvi ideologines sanklo- 
das. Mitas pateko į Lietuvos metraščius ir išpopuliarėjo tikriausiai 
dėl to, kad atitiko XVI a. Lietuvos Didžiosios Kunigaikštystės di- 
duomenės pastangas, priešingai lenkų siekiams, išsaugoti savo 
galią ir nepriklausomybę. Tačiau jį užrašę metraštininkai, patys 
būdami krikščionys, nesąmoningai perdavė jiems svetimą religinę 
ideologiją, grindžiančią Gedimino suverenitetą bei jo sostinės šlovę 
tiesiogiai pareikšta pagoniškųjų dievų viešpačių valia. Ypatingas 
dėmesys, kurį Gediminas rodo pagonių dvasininkų luomui, ati- 

tinka pastangas įtvirtinti aukštą senosios religijos rangą po reli- 
ginės ir politinės sumaišties, kilusios po Mindaugo krikšto, karūna- 
vimo ir nužudymo. Tuo atžvilgiu Greimas lygina Gedimino mitą 
su indų ir romėnų mitais, kuriuose naujų karalysčių įkūrėjai prie- 
kaištauja savo pirmtakams, kad jie panaikino senąsias žynių kastas. 

Nieko nežinodamas apie rankraštyje likusią Greimo analizę, 
Vladimiras Toporovas pateikė savąją Vilniaus steigties mito in- 
terpretaciją studijoje „Vilnius, Wilno, Bunbna: miestas ir mitas“*. 
Toporovo analizės išeities taškas — binarinės erdvės opozicijos, 
koreliuojančios su vertybinėmis gyvenimo ir mirties, šventybės 
ir pasaulietiškumo priešpriešomis. Pasak šio tyrėjo, prasmę isto- 
rinei miesto egzistencijai suteikia „dangaus palaiminimas iš vir- 
šaus ir bedugnės palaiminimas slėnyje“. Vertinant miesto steig- 
ties mitą kaip kosmogoninio mito transformaciją, su sakraliniu 
viršum siejamas Perkūnas, tauras, ragas, ugnis, taip pat ir erelis, 
kurio lizde buvo rastas Lizdeika. Apačioje atsiduria Griausma- 
valdžio priešininkas, kurį mite manifestuoja gyvatė ir velnias, taip 
pat vandens elementas. Vilko figūra atlieka mediatoriaus funkci- 
ją. Kaip chtoniškas gyvūnas, jis siejamas su kalno papėde (tai 
motyvuojama Vilniaus toponimais) ir priešpriešinamas ereliui. 
Tačiau Gedimino sapne Geležinis Vilkas atsiduria kalno viršūnėje 
ir ženklina Perkūno globojamą karinį suverenumą. Perkūnas To- 
porovo interpretacijoje yra absoliutus šventybės įsikūnijimas. Su 
Perkūno kultu siejamas ir mirusiųjų deginimas Šventaragio slėny- 
je (ragas, sudarantis antrąjį mitinio kunigaikščio vardo dėmenį, 
laikomas Griausmavaldžio atributu), ir „vyriausiasis pagonių 
vyskupas“ Lizdeika. 

Gediminą Toporovas laiko epine Perkūno transformacija, Ge- 
ležinį Vilką nukalusius kalvius - Perkūno darbininkais. Vertybi- 
nėje viršaus ir apačios opozicijoje Griausmavaldžio priešininko 
vaidmuo atitenka Vilnios upei, lyginamai su besiraitančia gyvate. 
Pagal mito logiką („Perkūnas ugnimi nutrenkia Slibiną arba Gy- 
vatę“) pabaisos nugalėtojas, miesto (naujos visatos) įkūrėjas įveda 
naują tvarką, iš chaoso kuria kosmosą. Vilnios-gyvatės alonimas 


* V. Toporov, Baltų mitologijos ir ritualo tyrimai, Vilnius: Aidai, 2000, p. 69-98. 

įžvelgiamas Stryjkowskio minimose gyvatėse, kurias garbina tam- 
siame miške įkurdinti žyniai. 

Loginę „pagrindinio“ mito schemą modifikuoja fonologiniai 
Vilniaus toponimų atitikmenys mitiniuose indoeuropiečių termi- 
nuose. Vilnios upei ir miestui vardą davusioje indoeuropietiškoje 
šaknyje išskiriami du semantiniai poliai: apačia, chtoniškumas, mir- 
tis ir gyvybinė galia, vaisingumas, turtas, valdžia. Tarp jų vyksta mi- 
tinė reikšmių mediacija. 

Kaip ir Greimas, Toporovas įžvelgia Vilniaus steigties mite dvy- 
nių motyvą, bet jį sieja ne su turinio, o su išraiškos forma: sudvi- 
gubintu (Krivė-Krivaitis) pagonių vyskupo įvardijimu Stryjkowskio 
kronikoje. Keliama hipotezė, kad porinis vardas slepia brolį dvynį, 
kurį Žynių tradicijos įkūrėjas paaukoja dėl būsimojo miesto. Pagal 
dvynių schemą bandoma rekonstruoti socialinę Vilniaus priešis- 
torės struktūrą. Iš lietuviškosios Vilniaus toponimikos išskiriamas 
slaviškasis kompleksas, atpažįstamas žodžio Krivis šaknyje. Jis sie- 
jamas su kreivumo, kairumo, svetiimumo semantika ir magiškąja funk- 
cija. Vilniaus miesto mite Toporovas mato dviejų priešingų etninių 
ir socialinių elementų neutralizaciją ir sintezę. 

Analizuodami tuos pačius tekstus, Greimas ir Toporovas pri- 
eina prie skirtingų išvadų. Binarinė klasifikacinė logika leidžia 
Toporovui lietuvių mite atpažinti universalias simbolines kon- 
figūracijas, modeliuojančias pasaulio struktūrą ir sukeliančias 
įvairias jos transformacijas. Skaitomas paradigmatiškai, Vilniaus 
mitas atsiskleidžia kaip permanentinė kosmoso ir chaoso kova, 
nenutrūkstanti mirčių ir atgimimų grandinė. Žemiškojo gyve- 
nimo įvykiai atsispindi transcendentiniame pasaulyje, į kurio 
centrą iškyla permainų skatintojo ir kosminės tvarkos palaikyto- 
jo lietuviškojo Griausmavaldžio - Perkūno figūra. Gediminas 
pasirodo kaip pasaulietinis Perkūno antrininkas, Lizdeika - kaip 
Perkūno žynys, tauras ir Geležinis Vilkas kaip zoomorfiniai Per- 
kūno metonimai. Šitaip skaitomas mitas įgyja meno kūrinio 
bruožų ir sukelia stiprių estetinių išgyvenimų. Kebliau binarinę 
logiką pritaikyti epochoms, kuriose yra išryškėjusi įvairių ideo- 
loginių formų konkurencija bei diferenciacija. Dviejų etnonimų 
buvimas Vilniaus priešistorėje, Toporovo rekonstruojamas ling- 

vistiniais instrumentais, visiškai tikėtinas, tačiau ką tai reiškia mi- 
to ideologijai? 

Greimas analizuoja Vilniaus mitą kaip sintagminį pasakojimą, 
turintį žŽymėtą pradžią ir žymėtą pabaigą. Binarinį principą jis su- 
sieja su trinare senosios lietuvių religijos struktūra. Tai iš esmės 
keičia ir transcendentinių dievybių, ir žemiškųjų jų atitikmenų 
funkcijas. Karingasis Perkūnas nustoja buvęs vieninteliu dangiš- 
kuoju suverenu, užleisdamas Vilniaus įkūrėjo globą sutartinio su- 
verenumo dievybei. Į žemiškuosius Perkūno antrininkus preten- 
duoja Toporovo nesudominęs Goštautas. Išskiriama savarankiška 
magiškojo suverenumo sritis, atstovaujama amžinosios požemio 
ugnies kulto ir žynio Lizdeikos. Indoeuropietiškasis Vilniaus mies- 
to kontekstas ryškinamas ne signifikantų, o signifikatų lygmenyje. 

Remiantis vienu kuriuo analizės metodu vargu ar įmanoma at- 
kurti tam tikros istorinės epochos mitologinių vaizdinių visumą, 
susidedančią iš vienas kitam prieštaraujančių heterogeniškų ele- 
mentų. Vilniaus įkūrimo mitas, kaip ir kiti lietuvių mitai, aiški- 
nantys istorinius įvykius, gali būti skaitomas ir kaip figūratyvi 
kultūros išraiškos forma, ir kaip siužetu išreikšta ideologija. Šia 
prasme paradigminis ir sintagminis požiūris papildo vienas kitą. 
Tačiau interpretuojant konkrečias mitines realijas abu požiūrius 
sunku suderinti. Po Greimo tyrinėjimo vien paradigminis („indė- 
niškas“) Vilniaus mito skaitymas atrodo nebepakankamas. 

Kitas politinis mitas, funkcionavęs Lietuvos Didžiosios Kuni- 
gaikštystės diduomenės aplinkoje, - lietuvių didikų kilmės iš romė- 
nų teorija. Metraščiuose pateikta Palemono giminės genealogija 
atrodo pavienių faktų ir savarankiškų istorijų vėrinys. Greimo ana- 
lizės siekis — atskleisti genealoginio pasakojimo ideologiją, paro- 
dyti, kad metraščių istorija, „užuot buvus dirbtine tikrų vardų 
sąvarta, gali, priešingai, turėti mitinį matmenį ir, kitaip tariant, pa- 
teikti savotišką mitinę istoriją, kuri tuo pat metu būtų ir melaginga, 
ir tikra“*. Kaip ir analizuodamas Vilniaus steigties mitą, politinį 
užsakymą ginti Lietuvos valdovų prestižą, įtvirtinti jų požiūrį į 
valstybės istoriją Greimas laiko ideologiniu antsluoksniu. Giliosios 


* Vilniaus universiteto bibliotekos Rankraščių skyrius, F 245-98. 

reikšmės jis ieško ne mitą užrašiusiųjų galvose ar išoriniuose 
kultūriniuose kontekstuose*, o vidinėje struktūroje. Po paviršiniu 
pasakojimo lygmeniu - pranešimu apie mitinius pirmeivius, „stei- 
giančius miestus, gyvenvietes, teikiančius vardus gamtos objek- 
tams“**, praskleidžiama gilioji struktūra. Palemono genealogija 
perskaitoma kaip mitinis lietuvių veržimosi į Rytus įteisinimas. 

Lietuvos vienijimosi ir skirstymosi istorijoje Greimas mato tri- 
lypių ir keturlypių struktūrų samplaiką. Užimtos teritorijos pa- 
skirstomos tarp trijų Palemono sūnų (prie vandens įkuriami val- 
dovo vardu pavadinti miestai-pilys), bet tauta paskirstoma pagal 
didikų giminių herbus į keturias tėvonijas - žemes. Trinariškumas 
ryškina dinamišką visumą, asimetriškus Palemono sūnų santykius: 
du sūnūs įsikuria prie upių - Spera prie ežero; du sūnūs įkuria 
miestus - Spera neįkuria; du sūnūs yra žemiškieji valdovai - Spe- 
ra sudievėja; Barkus ir Spera - bevaikiai, Kūnas - palieka įpėdinių. 
Keturnariškumas apipavidalina visumą, grindžiamą simetriškais 
santykiais, homologija, situacijų kartojimusi. 

Dieviškoje plotmėje išskiriamos trys baltiškojo panteono sritys. 
Andojas, „vandens ir visų vandenų dievas“, globoja Deltuvą, nusi- 
driekusią Šventosios pakrantėmis, - Delčios, jauno mėnulio kraštą, 
kurio kunigaikščiai virsta dievais arba būna garbinami kaip die- 
vai. Perkūnas laikomas lietuviškuoju žemių tvarkytoju, tai yra dievų 
prievaizdu. Į karinės funkcijos sritį drauge su juo pretenduoja Ka- 
levelis, po religinės reformos nurungęs savo konkurentą Veliną. 
Žmogiškųjų galių plotmėje trys suverenumo sritys susikryžiuoja. 
Per-kūno vardo apokopė atpažįstama Palemono pirmojo sūnaus 
Kūno varde. Trečiasis sūnus Spera hipotetiškai apibūdinamas kaip 
viena iš Andojo epifanijų. Su magiškąja funkcija siejamas naujo re- 
liginio kulto steigėjas Šventaragis. Trinarei žemesniojo politinio lyg- 
mens hierarchijai taip pat randama dieviškos plotmės atitikmenų. 
Pasakojime apie Naugarduko įkūrimą įžvelgiama analogija tarp 
Žemaičių didikų Griaužio ir Eikšio ir Nykštuko Griužo bei jo brolio 
Ekšo nuotykių žemėje ir danguje. Taigi Žemaičių didikai pasirodo 

* Plg. G. Beresnevičius, „Palemono legendos periferinis turinys (2). Lietuvių ir airių 


atsikraustymo legendų paralelės“, Naujasis židinys - Aidai, 2000, Nr. 11-12, p. 537-545. 
** Ten pat, p. 544. 

besą mitiniai dvyniai. Pirštų izotopijai priskiriamas ir trečiasis didi- 
kas Grumbis (arba Krumpis), apibūdinamas kaip „Perkūno minia- 
tiūra“. Keliama hipotezė, kad pirštai atstovauja dievams jų vai- 
kystėje. Pateikdamas folklorinę medžiagą kaip argumentą politinio 
mito interpretacijai, Greimas teigia, kad Lietuvos metraščio auto- 
rius, veikdamas pagal labai bendras jam duotas instrukcijas išvesti 
lietuvių didikų gimines iš romėnų, „naudojosi visomis jo turimo- 
mis žiniomis, kurios didžiausia dalimi buvo ne rašytinės, o žodinės“. 

Pasaulio tvarkos samprata, pasireiškianti mituose organizuota 
dievų veikla ir funkcijų sistema, turi ir atitinkamą vaizdinę išraišką. 
Pasak Greimo, kultūra klasifikuoja ir išreiškia save figūratyviais 
kodais, paverčiančiais jutimines natūraliojo pasaulio savybes prie- 
mone „Žmonijos ir pasaulio prasmei ir tvarkai išsiaiškinti“. Atsiri- 
bodamas nuo XIX a. komparatyvizmo (ir šiuolaikinių jo sekėjų), 
ieškojusio figūratyvioje plotmėje pasikartojančių archetipų, Grei- 
mas ryškina figūrų izotopijas remdamasis funkcijų ir semantinių 
požymių palyginimu. 

Figūratyvią mito kalbą Greimas suvokia kaip kompromisą tarp 
individo laisvės ir socialinės būtinybės susikalbėti. Figūrų teminės 
vertės yra sąlygojamos kalbos kodo, atpažįstamo visų tai kultūrai 
priklausančiųjų. Ideologinių turinių skirtį Vilniaus įkūrimo mite 
tyrėjas sieja su skirtingomis mitinėmis figūromis. Tauro figūros te- 
minė vertė gretinama su lietuvių stebuklinės pasakos Geležinė Karve, 
taip pat su atitinkamomis figūromis romėnų, indų, airių mituose, 
reiškiančiuose karaliaus pripažinimą arba diskvalifikavimą. Stryj- 
kowskio paliudijimą, kad vieną Gedimino nušauto tauro ragų Vytau- 
tas, laukdamas karališkos karūnos, padovanojęs Vengrijos karaliui 
Sigismundui, Greimas laiko pagonišku papročiu, kuriuo Lietuvos 
valdovas simboliškai pasidalija savo suverenumu su Šventosios Ro- 
mos imperijos imperatorium. Geležinio Vilko figūrai, įkūnijančiai 
būsimosios sostinės tvirtumą ir jėgą, savo ruožtu priskiriama karinė 
funkcija. Gedimino susapnuotas Vilkas gretinamas su romėnų Vilke, 
išmaitinusia ir perdavusia savo jėgą būsimiesiems miesto įkūrėjams. 
Vilko lyties pakeitimas, taip pat epitetas, primenantis lietuvių pasa- 
kos Geležinę Karvę, Greimo manymu, liudija, kad tai - ne vien ge- 
netinis skolinys. 

Kaip figūratyvią ideologinio turinio išraišką Greimas analizuoja 
herbus, kuriuos Palemono bendražygiams priskiria Lietuvos met- 
raštis. Paprastai jie laikomi pramanu arba XV a. Italijoje garsėjusių 
asmenybių vardų ir jų herbų ženklų imitavimu*. Greimo teigimu, 
nors Metraštyje minimi herbai tikriausiai buvo sukurti pamėgdžio- 
jant kitur matytus antspaudus, kaip signifikantai jie galėjo būti pri- 
imti tik tada, jeigu atitiko priimančios kultūros reikšmių pasaulio 
elementus. Remdamasis ikonografine medžiaga, Greimas Lietu- 
vos kunigaikščių ženkluose išskiria dvi evoliucijos fazes: tiesias 
linijas „grynai lietuviškoje heraldikoje“ ir jų apvalėjimą, lanksčias 
formas lietuvių kunigaikščių, valdančių rusų žemes, ženkluose. Tai 
leidžia Kentauro figūroje, pasiskolintoje iš graikų mitologijos, at- 
pažinti šaulį-lankininką ir geometrinių strėlės linijų, paliudytų 
didžiojo Lietuvos kunigaikščio Algirdo antspauduose, transforma- 
ciją. Pagoniškame kontekste Kentauras interpretuojamas kaip vie- 
nas iš lietuvių karo dievo apsireiškimų. Kentauro pakeitimas Vyčiu, 
pasak Greimo, ne tik simbolizuoja Lietuvos suvienytos valstybės 
įsteigimą, bet ir įtvirtina religinę reformą, iškėlusią Kalevelį į die- 
vus viešpačius. 

Figūratyvaus kodo atpažinimas keičia folklorinių tekstų skai- 
tymo perspektyvą. Mato Slančiausko užrašyta pasaka apie Nykš- 
telį, skaitoma horizontaliai, atrodo visiškai aiški, bet ne itin pra- 
sminga. Papildęs ją penkiais variantais iš įvairių rinkinių ir išskyręs 
pasikartojančias reikšmės struktūras, Greimas siūlo skaityti šį pa- 
sakojimą kaip mitą - užšifruotą, bet prasmingą tekstą. 

Pasak Lėvi-Strausso, „mitą sudaro jo variantų visuma, todėl 
struktūrinė analizė turi nagrinėti juos visus kartu“*. Vadovauda- 
masis šiuo principu, Greimas mitinį Nykštuko turinį bando per- 
skaityti Hermio mito kodu. Gastono Paris'o hipotezei, kad visoje 
Europoje pažįstamas folklorinis nykštukas yra mitinis graikų die- 
vo Hermio antrininkas, Greimas ieško argumentų ne atsitiktiniuo- 
se išraiškos („motyvų“) sutapimuose, o personažų funkcijose ir at- 


* G. Beresnevičius, „Palemono legendos periferinis turinys (2)“, p. 539; E. Raila, „Lie- 
tuvos atradimas, arba Palemono prolegomenai“, Naujasis židinys — Aidai, 1995, 
Nr. 4, p. 298-303. 

** C. Lėvi-Strauss, „Mitų struktūra“, p. 62. 

ributikoje. Už skirtingų vardų atsiskleidžia bendras semantinis tu- 
rinys: vagystė, iškalba, mainai. Tai, kas paviršutiniškai skaitant atro- 
do atsitiktinė detalė (išmetama karvės mėsa), mitiniame lygmeny- 
je apibūdina aukos padalijimą tarp dievų ir Žmonių. Lietuvių mitas 
ne tik atkartoja ką tik gimusio Hermio nuotykius išoriniame pa- 
saulyje, bet praskleidžia prenatalinę herojaus būseną. Tai išryški- 
na mitinę prasmę ir tų epizodų, kurie šiaip atrodo tik juokingų 
įvykių aprašymai. Kaip ir Vilniaus įkūrimo mite, skirtingus turi- 
nius apipavidalina zoomorfinių figūrų skirtis: karvė siejama su die- 
viškuoju žinojimu, bet taip pat su vidujybe, sąmone, vilkas — su 
pragmatine veikla, balso galia. Nykštuko gimimas iš bezdalo aiški- 
namas kaip apverstas dievo įkvėptos gyvybės variantas. Seman- 
tinės kategorijos gimimas vs mirtis ir apačia vs viršus išryškina Nykš- 
tuko - dar ne žmogiško padaro - ir vėlės - aukštesnės už žmogų, 
tobulesnės būtybės - mitinę giminystę. 

Signifikatų lygmenyje ieškoma atitikmenų valoniškajai Nykš- 
tuko — dangaus ratų vežėjo — versijai. Semantinė asmenvardžių, 
kuriais Lietuvoje įvardijamas ratų šeimininkas, analizė leidžia Grei- 
mui laikyti jį Nykštuko antrininku. Pereidamas iš žmogiškojo mik- 
rokosmoso į žvaigždynų makrokosmosą Nykštuko mitas įgyja kos- 
mologinio mito bruožų. Griužo ratų sukimasis dangaus skliaute 
susiejamas su Mečislovo Davainio-Silvestraičio sakmėje aprašyta 
„eismo katastrofa“, pranašaujančia saulėtekį. Sakmėje įvardyti du 
broliai — Griaužas ir Ekšas - Greimui primena dangiškąją Kastoro ir 
Polukso porą graikų mite. Dangaus keliauninkei Griaužio dukrai 
identifikuoti pasitelkiama pasaka apie Nykštuką ir Uogelę. Į mito 
transformacijų virtinę - kaip tautosakinis politinės mitologijos šalti- 
nis - įtraukiamas ir Lietuvos metraščio pasakojimas apie Lietuvos 
didikus Griaužį ir Eikšį, lydėjusius Naugarduko įkūrėją Erdvilą. 

Rekonstruodamas dingusius mitus, Greimas savo teiginius for- 
mulavo ne kaip atsakymus, o kaip klausimus, į kuriuos reikia at- 
sakyti. Jis numatydavo galimas figūrų sankabas, net jei surinktos 
etnografinės medžiagos nepakakdavo joms įrodyti. Pateiktu 'vksi- 
nių Nykštuko ir Grigo paralelių tyrėjas nepratęsė naratyvinio lyg- 
mens analize. Liko neatskleistos ir Nykštuko meilės istorijos, apie 
kurias užsiminta paskutiniame studijos poskyryje. 

Trečiasis greta dviejų mitologinių studijų tomų Greimo projek- 
tas - lietuvių mitologijos žodynas, kuriam jis medžiagą kaupė ne 
vieną dešimtį metų. Jo sodybos - La Chaussėe - bibliotekoje išliko 
4579 lapai išrašų, sudėtų į metalines dėžutes. Dabar jie saugomi 
Vilniaus universiteto bibliotekos Rankraščių skyriaus Greimo fon- 
de (F 245-112). Kaip matyti iš bandymų šią medžiagą klasifikuoti, 
Greimas mitinių objektų ir vardų analizę kreipė į jų funkcijų seno- 
sios lietuvių kultūros kontekste analizę. Gretindamas įvairius duo- 
menis, jis stengėsi nustatyti homologijas, sinchroninę faktų kohe- 
renciją. Konkretūs tekstai jam buvo ne teorijos iliustravimas, o jos 
patikimumo išbandymas. Kaip lauko tyrėjas, jis stengėsi atskleisti 
mitinę faktinių duomenų prasmę čia pat, tyrinėjimo kontekste, 
peržengdamas mitinių ir nemitinių tekstų, prasmingų ir bereikš- 
mių gestų, apeigų ir žaidimų skirtį. Suvokdamas, kad mitinis mat- 
muo aprėpia visą kultūrą, Greimas bandė rekonstruoti mitologi- 
nius elementus ir giliajame, ir figūratyviame lygmenyje. 

Sumanytasis lietuvių mitologijos žodynas neatsiejamas nuo 
didžiųjų leksikografinių Greimo darbų. Mitinių vardų sąsajas iš- 
raiškos plotmėje jis grindė esmine šaknies ir fleksijos perskyra, 
atpažįstamų morfemų reikšmėmis. Nepiktnaudžiaudamas indo- 
europietiškais palyginimais, mitemų semantinį pamatą ryškino pir- 
miausia lietuvių kultūros semantinių kategorijų kontekste. 


Mitologiją Greimas lygino su kultūrine archeologija, bandančia 
iš kelių šukių atkurti visą vazą, iš kelių išsilaikiusių mūrų - nubrėžti 
viso miesto planą. Akivaizdu, kad tokiems kasinėjimams reikia su- 
telktų pastangų. Greimas tikėjosi, kad jo pradėtus darbus tęs jau- 
nesnė mitologų karta, „jautresnė šiems kultūros reikalams“. Provo- 
kuojančios reikšmių tyrėjo įžvalgos tebelaukia lygiaverčio atsako. 

